01010011 janmādy asya yato’nvayād itarataś cārtheṣv abhijñaḥ svarāṭ

01010012 tene brahma hṛdā ya ādi-kavaye muhyanti yat sūrayaḥ

01010013 tejo-vāri-mṛdāṁ yathā vinimayo yatra tri-sargo’mṛṣā

01010014 dhāmnā svena sadā nirasta-kuhakaṁ satyaṁ paraṁ dhīmahi

01010021 dharmaḥ projjhita-kaitavo’tra paramo nirmatsarāṇāṁ satāṁ

01010022 vedyaṁ vāstavam atra vastu śivadaṁ tāpa-trayonmūlanam

01010023 śrīmad-bhāgavate mahā-muni-kṛte kiṁ vā parair īśvaraḥ

01010024 sadyo hṛdy avarudhyate’tra kṛtibhiḥ śuśrūṣubhis tat-kṣaṇāt

01010031 nigama-kalpa-taror galitaṁ phalaṁ

01010032 śuka-mukhād amṛta-drava-saṁyutam

01010033 pibata bhāgavataṁ rasam ālayaṁ

01010034 muhur aho rasikā bhuvi bhāvukāḥ

01010041 naimiṣe’nimiṣa-kṣetre īśayaḥ śaunakādayaḥ

01010043 satraṁ svargāya lokāya sahasra-samam āsata

01010051 ta ekadā tu munayaḥ prātar huta-hutāgnayaḥ

01010053 sat-kṛtaṁ sūtam āsīnaṁ papracchur idam ādarāt

0101006 ṛṣaya ūcuḥ

01010061 tvayā khalu purāṇāni setihāsāni cānagha

01010063 ākhyātāny apy adhītāni dharma-śāstrāṇi yāny uta

01010071 yāni veda-vidāṁ śreṣṭho bhagavān bādarāyaṇaḥ

01010073 anye ca munayaḥ sūta parāvara-vido viduḥ

01010081 vettha tvaṁ saumya tat sarvaṁ tattvatas tad-anugrahāt

01010083 brūyuḥ snigdhasya śiṣyasya guravo guhyam apy uta

01010091 tatra tatrāñjasāyuṣman bhavatā yad viniścitam

01010093 puṁsām ekāntataḥ śreyas tan naḥ śaṁsitum arhasi

01010101 prāyeṇālpāyuṣaḥ sabhya kalāv asmin yuge janāḥ

01010103 mandāḥ sumanda-matayo manda-bhāgyā hy upadrutāḥ

01010111 bhūrīṇi bhūri-karmāṇi śrotavyāni vibhāgaśaḥ

01010113 ataḥ sādho’tra yat sāraṁ samuddhṛtya manīṣayā

01010115 brūhi bhadrāya bhūtānāṁ yenātmā suprasīdati

01010121 sūta jānāsi bhadraṁ te bhagavān sātvatāṁ patiḥ

01010123 devakyāṁ vasudevasya jāto yasya cikīrṣayā

01010131 tan naḥ śuṣrūṣamāṇānām arhasy aṅgānuvarṇitum

01010133 yasyāvatāro bhūtānāṁ kṣemāya ca bhavāya ca

01010141 āpannaḥ saṁsṛtiṁ ghorāṁ yan-nāma vivaśo gṛṇan

01010143 tataḥ sadyo vimucyeta yad bibheti svayaṁ bhayam

01010151 yat-pāda-saṁśrayāḥ sūta munayaḥ praśamāyanāḥ

01010153 sadyaḥ punanty upaspṛṣṭāḥ svardhuny-āpo’nusevayā

01010161 ko vā bhagavatas tasya puṇya-ślokeḍya-karmaṇaḥ

01010163 śuddhi-kāmo na śṛṇuyād yaśaḥ kali-malāpaham

01010171 tasya karmāṇy udārāṇi parigītāni sūribhiḥ

01010173 brūhi naḥ śraddadhānānāṁ līlayā dadhataḥ kalāḥ

01010181 athākhyāhi harer dhīmann avatāra-kathāḥ śubhāḥ

01010183 īlā vidadhataḥ svairam īśvarasyātma-māyayā

01010191 vayaṁ tu na vitṛpyāma uttama-śloka-vikrame

01010193 yac-chṛṇvatāṁ rasa-jñānāṁ svādu svādu pade pade

01010201 kṛtavān kila karmāṇi saha rāmeṇa keśavaḥ

01010203 atimartyāni bhagavān gūḍhaḥ kapaṭa-mānuṣaḥ

01010211 kalim āgatam ājñāya kṣetre’smin vaiṣṇave vayam

01010213 āsīnā dīrgha-satreṇa kathāyāṁ sakṣaṇā hareḥ

01010221 tvaṁ naḥ sandarśito dhātrā dustaraṁ nistitīrṣatām

01010223 kaliṁ sattva-haraṁ puṁsāṁ karṇa-dhāra ivārṇavam

01010231 brūhi yogeśvare kṛṣṇe brahmaṇye dharma-varmaṇi

01010233 svāṁ kāṣṭhām adhunopete dharmaḥ kaṁ śaraṇaṁ gataḥ

0102001 vyāsa uvāca

01020011 iti sampraśna-saṁhṛṣṭo viprāṇāṁ raumaharśaṇiḥ

01020013 pratipūjya vacas teśāṁ pravaktum upacakrame

0102002 sūta uvāca

01020021 yaṁ pravrajantam anupetam apeta-kṛtyaṁ

01020022 dvaipāyano viraha-kātara ājuhāva

01020023 putreti tan-mayatayā taravo’bhinedus

01020024 taṁ sarva-bhūta-hṛdayaṁ munim ānato’smi

01020031 yaḥ svānubhāvam akhila-śruti-sāram ekam

01020032 adhyātma-dīpam atititīrṣatāṁ tamo’ndham

01020033 saṁsāriṇāṁ karuṇayāha purāṇa-guhyaṁ

01020034 taṁ vyāsa-sūnum upayāmi guruṁ munīnām

01020041 nārāyaṇaṁ namaskṛtya naraṁ caiva narottamam

01020043 devīṁ sarasvatīṁ vyāsaṁ tato jayam udīrayet

01020051 munayaḥ sādhu pṛṣṭo’haṁ bhavadbhir loka-maṅgalam

01020053 yat kṛtaḥ kṛṣṇa-sampraśno yenātmā suprasīdati

01020061 sa vai puṁsāṁ paro dharmo yato bhaktir adhokṣaje

01020063 ahaituky apratihatā yayātmā suprasīdati

01020071 vāsudeve bhagavati bhakti-yogaḥ prayojitaḥ

01020073 janayaty āśu vairāgyaṁ jñānaṁ ca yad ahaitukam

01020081 dharmaḥ svanuṣṭhitaḥ puṁsāṁ viṣvaksena-kathāsu yaḥ

01020083 notpādayed yadi ratiṁ śrama eva hi kevalam

01020091 dharmasya hy āpavargyasya nārtho’rthāyopakalpate |

01020093 nārthasya dharmaikāntasya kāmo lābhāya hi smṛtaḥ

01020101 kāmasya nendriya-prītir lābho jīveta yāvatā |

01020103 jīvasya tattva-jijñāsā nārtho yaś ceha karmabhiḥ

01020111 vadanti tat tattva-vidas tattvaṁ yaj jñānam advayam

01020113 brahmeti paramātmeti bhagavān iti śabdyate

01020121 tac chraddadhānā munayo jñāna-vairāgya-yuktayā

01020123 paśyanty ātmani cātmānaṁ bhaktyā śruta-gṛhītayā

01020131 ataḥ pumbhir dvija-śreṣṭhā varṇāśrama-vibhāgaśaḥ

01020133 svanuṣṭhitasya dharmasya saṁsiddhir hari-toṣaṇam

01020141 tasmād ekena manasā bhagavān sātvatāṁ patiḥ

01020143 śrotavyaḥ kīrtitavyaś ca dhyeyaḥ pūjyaś ca nityadā

01020151 yad-anudhyāsinā yuktāḥ karma-granthi-nibandhanam

01020153 chindanti kovidās tasya ko na kuryāt kathā-ratim

01020161 śuśrūṣoḥ śraddadhānasya vāsudeva-kathā-ruciḥ

01020163 syān mahat-sevayā viprāḥ puṇya-tīrtha-niṣevaṇāt

01020171 śṛṇvatāṁ sva-kathāḥ kṛṣṇaḥ puṇya-śravaṇa-kīrtanaḥ

01020173 hṛdy antaḥstho hy abhadrāṇi vidhunoti suhṛt-satām

01020181 naṣṭa-prāyeṣv abhadreṣu nityaṁ bhāgavata-sevayā

01020183 bhagavaty uttama-śloke bhaktir bhavati naiṣṭhikī

01020191 tadā rajas-tamo-bhāvāḥ kāma-lobhādayaś ca ye

01020193 ceta etair anāviddhaṁ sthitaṁ sattve prasīdati

01020201 evaṁ prasanna-manaso bhagavad-bhakti-yogataḥ

01020203 bhagavat-tattva-vijñānaṁ mukta-saṅgasya jāyate

01020211 bhidyate hṛdaya-granthiś chidyante sarva-saṁśayāḥ

01020213 kṣīyante cāsya karmāṇi dṛṣṭa evātmanīśvare

01020221 ato vai kavayo nityaṁ bhaktiṁ paramayā mudā

01020223 vāsudeve bhagavati kurvanty ātma-prasādanīm

01020231 sattvaṁ rajas tama iti prakṛter guṇās tair

01020232 yuktaḥ parama-puruṣa eka ihāsya dhatte

01020233 sthity-ādaye hari-viriñci-hareti saṁjñāḥ

01020234 śreyāṁsi tatra khalu sattva-tanor nṝṇāṁ syuḥ

01020241 pārthivād dāruṇo dhūmas tasmād agnis trayīmayaḥ |

01020243 tamasas tu rajas tasmāt sattvaṁ yad brahma-darśanam ||

01020251 bhejire munayo’thāgre bhagavantam adhokṣajam

01020253 sattvaṁ viśuddhaṁ kṣemāya kalpante ye’nu tān iha

01020261 mumukṣavo ghora-rūpān hitvā bhūta-patīn atha

01020263 nārāyaṇa-kalāḥ śāntā bhajanti hy anasūyavaḥ

01020271 rajas-tamaḥ-prakṛtayaḥ sama-śīlā bhajanti vai

01020273 pitṛ-bhūta-prajeśādīn śriyaiśvarya-prajepsavaḥ

01020281 vāsudeva-parā vedā vāsudeva-parā makhāḥ

01020283 vāsudeva-parā yoga vāsudeva-parāḥ kriyāḥ

01020291 vāsudeva-paraṁ jñānaṁ vāsudeva-paraṁ tapaḥ

01020293 vāsudeva-paro dharmo vāsudeva-parā gatiḥ

01020301 sa evedaṁ sasarjāgre bhagavān ātma-māyayā

01020303 sad-asad-rūpayā cāsau guṇamayāguṇo vibhuḥ

01020311 tayā vilasiteṣv eṣu guṇeṣu guṇavān iva

01020313 antaḥ-praviṣṭa ābhāti vijñānena vijṛmbhitaḥ

01020321 yathā hy avahito vahnir dāruṣv ekaḥ sva-yoniṣu

01020323 nāneva bhāti viśvātmā bhūteṣu ca tathā pumān

01020331 asau guṇamayair bhāvair bhūta-sūkṣmendriyātmabhiḥ

01020333 sva-nirmiteṣu nirviṣṭo bhuṅkte bhūteṣu tad-guṇān

01020341 bhāvayaty eṣa sattvena lokān vai loka-bhāvanaḥ

01020343 līlāvatārānurato deva-tiryaṅ-narādiṣu

0103001 sūta uvāca

01030011 jagṛhe pauruṣaṁ rūpaṁ bhagavān mahad-ādibhiḥ

01030013 sambhūtaṁ ṣoḍaśa-kalam ādau loka-sisṛkṣayā

01030021 yasyāmbhasi śayānasya yoga-nidrāṁ vitanvataḥ

01030023 nābhi-hradāmbujād āsīd brahmā viśva-sṛjāṁ patiḥ

01030031 yasyāvayava-saṁsthānaiḥ kalpito loka-vistaraḥ

01030033 tad vai bhagavato rūpaṁ viśuddhaṁ sattvam ūrjitam

01030041 paśyanty ado rūpam adabhra-cakṣuṣā

01030042 sahasra-pādoru-bhujānanādbhutam

01030043 sahasra-mūrdha-śravaṇākṣi-nāsikaṁ

01030044 sahasra-mauly-ambara-kuṇḍalollasat

01030051 etan nānāvatārāṇāṁ nidhānaṁ bījam avyayam

01030053 yasyāṁśāṁśena sṛjyante deva-tiryaṅ-narādayaḥ

01030061 sa eva prathamaṁ devaḥ kaumāraṁ sargam āśritaḥ

01030063 cacāra duścaraṁ brahmā brahmacaryam akhaṇḍitam

01030071 dvitīyaṁ tu bhavāyāsya rasātala-gatāṁ mahīm

01030073 uddhariṣyann upādatta yajñeśaḥ saukaraṁ vapuḥ

01030081 tṛtīyam ṛṣi-sargaṁ vai devarṣitvam upetya saḥ

01030083 tantraṁ sātvatam ācaṣṭa naiṣkarmyaṁ karmaṇāṁ yataḥ

01030091 turye dharma-kalā-sarge nara-nārāyaṇāv ṛṣī

01030093 bhūtvātmopaśamopetam akarod duścaraṁ tapaḥ

01030101 pañcamaḥ kapilo nāma siddheśaḥ kāla-viplutam

01030103 provācāsuraye sāṅkhyaṁ tattva-grāma-vinirṇayam

01030111 ṣaṣṭham atrer apatyatvaṁ vṛtaḥ prāpto’nasūyayā

01030113 ānvīkṣikīm alarkāya prahlādādibhya ūcivān

01030121 tataḥ saptama ākūtyāṁ rucer yajño’bhyajāyata

01030123 sa yāmādyaiḥ sura-gaṇair apāt svāyambhuvāntaram

01030131 aṣṭame merudevyāṁ tu nābher jāta urukramaḥ

01030133 darśayan vartma dhīrāṇāṁ sarvāśrama-namaskṛtam

01030141 ṛṣibhir yācito bheje navamaṁ pārthivaṁ vapuḥ

01030143 dugdhemām oṣadhīr viprās tenāyaṁ sa uśattamaḥ

01030151 rūpaṁ sa jagṛhe mātsyaṁ cākṣuṣodadhi-samplave

01030153 nāvy āropya mahī-mayyām apād vaivasvataṁ manum

01030161 surāsurāṇām udadhiṁ mathnatāṁ mandarācalam

01030163 dadhre kamaṭha-rūpeṇa pṛṣṭha ekādaśe vibhuḥ

01030171 dhānvantaraṁ dvādaśamaṁ trayodaśamam eva ca

01030173 apāyayat surān anyān mohinyā mohayan striyā

01030181 caturdaśaṁ nārasiṁhaṁ bibhrad daityendram ūrjitam

01030183 dadāra karajair ūrāv erakāṁ kaṭa-kṛd yathā

01030191 pañcadaśaṁ vāmanakaṁ kṛtvāgād adhvaraṁ baleḥ

01030193 pada-trayaṁ yācamānaḥ pratyāditsus tri-piṣṭapam

01030201 avatāre ṣoḍaśame paśyan brahma-druho nṛpān

01030203 triḥ-sapta-kṛtvaḥ kupito niḥ-kṣatrām akaron mahīm

01030211 tataḥ saptadaśe jātaḥ satyavatyāṁ parāśarāt

01030213 cakre veda-taroḥ śākhā dṛṣṭvā puṁso’lpa-medhasaḥ

01030221 nara-devatvam āpannaḥ sura-kārya-cikīrṣayā

01030223 samudra-nigrahādīni cakre vīryāṇy ataḥ param

01030231 ekonaviṁśe viṁśatime vṛṣṇiṣu prāpya janmanī

01030233 rāma-kṛṣṇāv iti bhuvo bhagavān aharad bharam

01030241 tataḥ kalau sampravṛtte sammohāya sura-dviṣām

01030243 buddho nāmnāñjana-sutaḥ kīkaṭeṣu bhaviṣyati

01030251 athāsau yuga-sandhyāyāṁ dasyu-prāyeṣu rājasu

01030253 janitā viṣṇu-yaśaso nāmnā kalkir jagat-patiḥ

01030261 avatārā hy asaṅkhyeyā hareḥ sattva-nidher dvijāḥ

01030263 yathāvidāsinaḥ kulyāḥ sarasaḥ syuḥ sahasraśaḥ

01030271 ṛṣayo manavo devā manu-putrā mahaujasaḥ

01030273 kalāḥ sarve harer eva saprajāpatayaḥ smṛtāḥ

01030281 ete cāṁśa-kalāḥ puṁsaḥ kṛṣṇas tu bhagavān svayam

01030283 indrāri-vyākulaṁ lokaṁ mṛḍayanti yuge yuge

01030291 janma guhyaṁ bhagavato ya etat prayato naraḥ

01030293 sāyaṁ prātar gṛṇan bhaktyā duḥkha-grāmād vimucyate

01030301 etad rūpaṁ bhagavato hy arūpasya cid-ātmanaḥ

01030303 māyā-guṇair viracitaṁ mahadādibhir ātmani

01030311 yathā nabhasi meghaugho reṇur vā pārthivo’nile

01030313 evaṁ draṣṭari dṛśyatvam āropitam abuddhibhiḥ

01030321 ataḥ paraṁ yad avyaktam avyūḍha-guṇa-bṛṁhitam

01030323 adṛṣṭāśruta-vastutvāt sa jīvo yat punar-bhavaḥ

01030331 yatreme sad-asad-rūpe pratiṣiddhe sva-saṁvidā

01030333 avidyayātmani kṛte iti tad brahma-darśanam

01030341 yady eṣoparatā devī māyā vaiśāradī matiḥ

01030343 sampanna eveti vidur mahimni sve mahīyate

01030351 evaṁ ca janmāni karmāṇi hy akartur ajanasya ca

01030353 varṇayanti sma kavayo veda-guhyāni hṛt-pateḥ

01030361 sa vā idaṁ viśvam amogha-līlaḥ

01030362 sṛjaty avaty atti na sajjate’smin

01030363 bhūteṣu cāntarhita ātma-tantraḥ

01030364 ṣāḍ-vargikaṁ jighrati ṣaḍ-guṇeśaḥ

01030371 na cāsya kaścin nipuṇena dhātur

01030372 avaiti jantuḥ kumanīṣa ūtīḥ

01030373 nāmāni rūpāṇi mano-vacobhiḥ

01030374 santanvato naṭa-caryām ivājñaḥ

01030381 sa veda dhātuḥ padavīṁ parasya

01030382 duranta-vīryasya rathāṅga-pāṇeḥ

01030383 yo’māyayā santatayānuvṛttyā

01030384 bhajeta tat-pāda-saroja-gandham

01030391 atheha dhanyā bhagavanta itthaṁ

01030392 yad vāsudeve’khila-loka-nāthe

01030393 kurvanti sarvātmakam ātma-bhāvaṁ

01030394 na yatra bhūyaḥ parivarta ugraḥ

01030401 idaṁ bhāgavataṁ nāma purāṇaṁ brahma-sammitam

01030403 uttama-śloka-caritaṁ cakāra bhagavān ṛṣiḥ

01030411 niḥśreyasāya lokasya dhanyaṁ svasty-ayanaṁ mahat

01030413 tad idaṁ grāhayām āsasutam ātmavatāṁ varam

01030421 sarva-vedetihāsānāṁ sāraṁ sāraṁ samuddhṛtam

01030423 sa tu saṁśrāvayām āsamahārājaṁ parīkṣitam

01030431 prāyopaviṣṭaṁ gaṅgāyāṁ parītaṁ paramarṣibhiḥ

01030433 kṛṣṇe sva-dhāmopagate dharma-jñānādibhiḥ saha

01030441 kalau naṣṭa-dṛśām eṣa purāṇārko’dhunoditaḥ

01030443 tatra kīrtayato viprā viprarṣer bhūri-tejasaḥ

01030451 ahaṁ cādhyagamaṁ tatra niviṣṭas tad-anugrahāt

01030453 so’haṁ vaḥ śrāvayiṣyāmi yathādhītaṁ yathā-mati

0104001 vyāsa uvāca

01040011 iti bruvāṇaṁ saṁstūya munīnāṁ dīrgha-satriṇām

01040013 vṛddhaḥ kula-patiḥ sūtaṁ bahvṛcaḥ śaunako’bravīt0104002 śaunaka uvāca

01040021 sūta sūta mahā-bhāga vada no vadatāṁ vara

01040023 kathāṁ bhāgavatīṁ puṇyāṁ yad āha bhagavā‘ chukaḥ

01040031 kasmin yuge pravṛtteyaṁ sthāne vā kena hetunā

01040033 kutaḥ sañcoditaḥ kṛṣṇaḥ kṛtavān saṁhitāṁ muniḥ

01040041 tasya putro mahā-yogī sama-dṛṅ nirvikalpakaḥ

01040043 ekānta-matir unnidro gūḍho mūḍha iveyate

01040051 dṛṣṭvānuyāntam ṛṣim ātmajam apy anagnaṁ

01040052 devyo hriyā paridadhur na sutasya citram

01040053 tad vīkṣya pṛcchati munau jagadus tavāsti

01040054 strī-pum-bhidā na tu sutasya vivikta-dṛṣṭeḥ

01040061 katham ālakṣitaḥ pauraiḥ samprāptaḥ kuru-jāṅgalān

01040063 unmatta-mūka-jaḍavad vicaran gaja-sāhvaye

01040071 kathaṁ vā pāṇḍaveyasya rājarṣer muninā saha

01040073 saṁvādaḥ samabhūt tāta yatraiṣā sātvatī śrutiḥ

01040081 sa go-dohana-mātraṁ hi gṛheṣu gṛha-medhinām

01040083 avekṣate mahā-bhāgas tīrthī-kurvaṁs tad āśramam

01040091 abhimanyu-sutaṁ sūta prāhur bhāgavatottamam

01040093 tasya janma mahāścaryaṁ karmāṇi ca gṛṇīhi naḥ

01040101 sa samrāṭ kasya vā hetoḥ pāṇḍūnāṁ māna-vardhanaḥ

01040103 prāyopaviṣṭo gaṅgāyām anādṛtyādhirāṭ-śriyam

01040111 namanti yat-pāda-niketam ātmanaḥ

01040112 śivāya hānīya dhanāni śatravaḥ

01040113 kathaṁ sa vīraḥ śriyam aṅga dustyajāṁ

01040114 yuvaiṣatotsraṣṭum aho sahāsubhiḥ

01040121 śivāya lokasya bhavāya bhūtaye

01040122 ya uttama-śloka-parāyaṇā janāḥ

01040123 jīvanti nātmārtham asau parāśrayaṁ

01040124 mumoca nirvidya kutaḥ kalevaram

01040131 tat sarvaṁ naḥ samācakṣva pṛṣṭo yad iha kiñcana

01040133 manye tvāṁ viṣaye vācāṁ snātam anyatra chāndasāt

0104014 sūta uvāca

01040141 dvāpare samanuprāpte tṛtīye yuga-paryaye

01040143 jātaḥ parāśarād yogī vāsavyāṁ kalayā hareḥ

01040151 sa kadācit sarasvatyā upaspṛśya jalaṁ śuciḥ

01040153 vivikta eka āsīna udite ravi-maṇḍale

01040161 parāvara-jñaḥ sa ṛṣiḥ kālenāvyakta-raṁhasā

01040163 yuga-dharma-vyatikaraṁ prāptaṁ bhuvi yuge yuge

01040171 bhautikānāṁ ca bhāvānāṁ śakti-hrāsaṁ ca tat-kṛtam

01040173 aśraddadhānān niḥsattvān durmedhān hrasitāyuṣaḥ

01040181 durbhagāṁś ca janān vīkṣya munir divyena cakṣuṣā

01040183 sarva-varṇāśramāṇāṁ yad dadhyau hitam amogha-dṛk

01040191 cātur-hotraṁ karma śuddhaṁ prajānāṁ vīkṣya vaidikam

01040193 vyadadhād yajña-santatyai vedam ekaṁ catur-vidham

01040201 ṛg-yajuḥ-sāmātharvākhyā vedāś catvāra uddhṛtāḥ

01040203 itihāsa-purāṇaṁ ca pañcamo veda ucyate

01040211 tatrarg-veda-dharaḥ pailaḥ sāmago jaiminiḥ kaviḥ

01040213 vaiśampāyana evaiko niṣṇāto yajuṣām uta

01040221 atharvāṅgirasām āsīt sumantur dāruṇo muniḥ

01040223 itihāsa-purāṇānāṁ pitā me romaharṣaṇaḥ

01040231 ta eta ṛṣayo vedaṁ svaṁ svaṁ vyasyann anekadhā

01040233 śiṣyaiḥ praśiṣyais tac-chiṣyair vedās te śākhino’bhavan

01040241 ta eva vedā durmedhair dhāryante puruṣair yathā

01040243 evaṁ cakāra bhagavān vyāsaḥ kṛpaṇa-vatsalaḥ

01040251 strī-śūdra-dvijabandhūnāṁ trayī na śruti-gocarā

01040253 karma-śreyasi mūḍhānāṁ śreya evaṁ bhaved iha

01040255 iti bhāratam ākhyānaṁ kṛpayā muninā kṛtam

01040261 evaṁ pravṛttasya sadā bhūtānāṁ śreyasi dvijāḥ

01040263 sarvātmakenāpi yadā nātuṣyad dhṛdayaṁ tataḥ

01040271 nātiprasīdad dhṛdayaḥ sarasvatyās taṭe śucau

01040273 vitarkayan vivikta-stha idaṁ covāca dharma-vit

01040281 dhṛta-vratena hi mayā chandāṁsi guravo’gnayaḥ

01040283 mānitā nirvyalīkena gṛhītaṁ cānuśāsanam

01040291 bhārata-vyapadeśena hy āmnāyārthaś ca pradarśitaḥ

01040293 dṛśyate yatra dharmādi strī-śūdrādibhir apy uta

01040301 tathāpi bata me daihyo hy ātmā caivātmanā vibhuḥ

01040303 asampanna ivābhāti brahma-varcasya sattamaḥ

01040311 kiṁ vā bhāgavatā dharmā na prāyeṇa nirūpitāḥ

01040313 priyāḥ paramahaṁsānāṁ ta eva hy acyuta-priyāḥ

01040321 tasyaivaṁ khilam ātmānaṁ manyamānasya khidyataḥ

01040323 kṛṣṇasya nārado’bhyāgād āśramaṁ prāg udāhṛtam

01040331 tam abhijñāya sahasā pratyutthāyāgataṁ muniḥ

01040333 pūjayām āsa vidhivan nāradaṁ sura-pūjitam

0105001 sūta uvāca

01050011 atha taṁ sukham āsīna upāsīnaṁ bṛhac-chravāḥ

01050013 devarṣiḥ prāha viprarṣiṁ vīṇā-pāṇiḥ smayann iva

0105002 nārada uvāca

01050021 pārāśarya mahā-bhāga bhavataḥ kaccid ātmanā

01050023 parituṣyati śārīra ātmā mānasa eva vā

01050031 jijñāsitaṁ susampannam api te mahad-adbhutam

01050033 kṛtavān bhārataṁ yas tvaṁ sarvārtha-paribṛṁhitam

01050041 jijñāsitam adhītaṁ ca brahma yat tat sanātanam

01050043 tathāpi śocasy ātmānam akṛtārtha iva prabho

0105005 vyāsa uvāca

01050051 asty eva me sarvam idaṁ tvayoktaṁ

01050052 tathāpi nātmā parituṣyate me

01050053 tan-mūlam avyaktam agādha-bodhaṁ

01050054 pṛcchāmahe tvātma-bhavātma-bhūtam

01050061 sa vai bhavān veda samasta-guhyam

01050062 upāsito yat puruṣaḥ purāṇaḥ

01050063 parāvareśo manasaiva viśvaṁ

01050064 sṛjaty avaty atti guṇair asaṅgaḥ

01050071 tvaṁ paryaṭann arka iva tri-lokīm

01050072 antaś-caro vāyur ivātma-sākṣī

01050073 parāvare brahmaṇi dharmato vrataiḥ

01050074 snātasya me nyūnam alaṁ vicakṣva

0105008 śrī-nārada uvāca

01050081 bhavatānudita-prāyaṁ yaśo bhagavato’malam

01050083 yenaivāsau na tuṣyeta manye tad darśanaṁ khilam

01050091 yathā dharmādayaś cārthā muni-varyānukīrtitāḥ

01050093 na tathā vāsudevasya mahimā hy anuvarṇitaḥ

01050101 na yad vacaś citra-padaṁ harer yaśo

01050102 jagat pavitraṁ pragṛṇīta karhicit

01050103 tad vāyasaṁ tīrtham uśanti mānasā

01050104 na yatra haṁsā niramanty uśik-kṣayāḥ

01050111 tad-vāg-visargo janatāgha-viplavo

01050112 yasmin prati-ślokam abaddhavaty api

01050113 nāmāny anantasya yaśo’ṅkitāni yat

01050114 śṛṇvanti gāyanti gṛṇanti sādhavaḥ

01050121 naiṣkarmyam apy acyuta-bhāva-varjitaṁ

01050122 na śobhate jñānam alaṁ nirañjanam

01050123 kutaḥ punaḥ śaśvad abhadram īśvare

01050124 na cārpitaṁ karma yad apy akāraṇam

01050131 atho mahā-bhāga bhavān amogha-dṛk

01050132 śuci-śravāḥ satya-rato dhṛta-vrataḥ

01050133 urukramasyākhila-bandha-muktaye

01050134 samādhinānusmara tad-viceṣṭitam

01050141 tato’nyathā kiñcana yad vivakṣataḥ

01050142 pṛthag dṛśas tat-kṛta-rūpa-nāmabhiḥ

01050143 na karhicit kvāpi ca duḥsthitā matir

01050144 labheta vātāhata-naur ivāspadam

01050151 jugupsitaṁ dharma-kṛte’nuśāsataḥ

01050152 svabhāva-raktasya mahān vyatikramaḥ

01050153 yad-vākyato dharma itītaraḥ sthito

01050154 na manyate tasya nivāraṇaṁ janaḥ

01050161 vicakṣaṇo’syārhati vedituṁ vibhor

01050162 ananta-pārasya nivṛttitaḥ sukham

01050163 pravartamānasya guṇair anātmanas

01050164 tato bhavān darśaya ceṣṭitaṁ vibhoḥ

01050171 tyaktvā sva-dharmaṁ caraṇāmbujaṁ harer

01050172 bhajann apakvo’tha patet tato yadi

01050173 yatra kva vābhadram abhūd amuṣya kiṁ

01050174 ko vārtha āpto’bhajatāṁ sva-dharmataḥ

01050181 tasyaiva hetoḥ prayateta kovido

01050182 na labhyate yad bhramatām upary adhaḥ

01050183 tal labhyate duḥkhavad anyataḥ sukhaṁ

01050184 kālena sarvatra gabhīra-raṁhasā

01050191 na vai jano jātu kathañcanāvrajen

01050192 mukunda-sevy anyavad aṅga saṁsṛtim

01050193 smaran mukundāṅghry-upagūhanaṁ punar

01050194 vihātum icchen na rasa-graho janaḥ

01050201 idaṁ hi viśvaṁ bhagavān ivetaro

01050202 yato jagat-sthāna-nirodha-sambhavāḥ

01050203 tad dhi svayaṁ veda bhavāṁs tathāpi te

01050204 prādeśa-mātraṁ bhavataḥ pradarśitam

01050211 tvam ātmanātmānam avehy amogha-dṛk

01050212 parasya puṁsaḥ paramātmanaḥ kalām

01050213 ajaṁ prajātaṁ jagataḥ śivāya tan

01050214 mahānubhāvābhyudayo’dhigaṇyatām

01050221 idaṁ hi puṁsas tapasaḥ śrutasya vā

01050222 sviṣṭasya sūktasya ca buddhi-dattayoḥ

01050223 avicyuto’rthaḥ kavibhir nirūpito

01050224 yad-uttamaśloka-guṇānuvarṇanam

01050231 ahaṁ purātīta-bhave’bhavaṁ mune

01050232 dāsyās tu kasyāścana veda-vādinām

01050233 nirūpito bālaka eva yogināṁ

01050234 śuśrūṣaṇe prāvṛṣi nirvivikṣatām

01050241 te mayy apetākhila-cāpale’rbhake

01050242 dānte’dhṛta-krīḍanake’nuvartini

01050243 cakruḥ kṛpāṁ yadyapi tulya-darśanāḥ

01050244 śuśrūṣamāṇe munayo’lpa-bhāṣiṇi

01050251 ucchiṣṭa-lepān anumodito dvijaiḥ

01050252 sakṛt sma bhuñje tad-apāsta-kilbiṣaḥ

01050253 evaṁ pravṛttasya viśuddha-cetasas

01050254 tad-dharma evātma-ruciḥ prajāyate

01050261 tatrānvahaṁ kṛṣṇa-kathāḥ pragāyatām

01050262 anugraheṇāśṛṇavaṁ manoharāḥ

01050263 tāḥ śraddhayā me’nupadaṁ viśṛṇvataḥ

01050264 priyaśravasy aṅga mamābhavad ruciḥ

01050271 tasmiṁs tadā labdha-rucer mahā-mate

01050272 priyaśravasy askhalitā matir mama

01050273 yayāham etat sad-asat sva-māyayā

01050274 paśye mayi brahmaṇi kalpitaṁ pare

01050281 itthaṁ śarat-prāvṛṣikāv ṛtū harer

01050282 viśṛṇvato me’nusavaṁ yaśo’malam

01050283 saṅkīrtyamānaṁ munibhir mahātmabhir

01050284 bhaktiḥ pravṛttātma-rajas-tamopahā

01050291 tasyaivaṁ me’nuraktasya praśritasya hatainasaḥ

01050293 śraddadhānasya bālasya dāntasyānucarasya ca

01050301 jñānaṁ guhyatamaṁ yat tat sākṣād bhagavatoditam

01050303 anvavocan gamiṣyantaḥ kṛpayā dīna-vatsalāḥ

01050311 yenaivāhaṁ bhagavato vāsudevasya vedhasaḥ

01050313 māyānubhāvam avidaṁ yena gacchanti tat-padam

01050321 etat saṁsūcitaṁ brahmaṁs tāpa-traya-cikitsitam

01050323 yad īśvare bhagavati karma brahmaṇi bhāvitam

01050331 āmayo yaś ca bhūtānāṁ jāyate yena suvrata

01050333 tad eva hy āmayaṁ dravyaṁ na punāti cikitsitam

01050341 evaṁ nṛṇāṁ kriyā-yogāḥ sarve saṁsṛti-hetavaḥ

01050343 ta evātma-vināśāya kalpante kalpitāḥ pare

01050351 yad atra kriyate karma bhagavat-paritoṣaṇam

01050353 jñānaṁ yat tad adhīnaṁ hi bhakti-yoga-samanvitam

01050361 kurvāṇā yatra karmāṇināṁ bhagavac-chikṣayāsakṛt

01050363 gṛṇanti guṇa-nāmāni kṛṣṇasyānusmaranti ca

01050371 oṁ namo bhagavate tubhyaṁ vāsudevāya dhīmahi

01050373 pradyumnāyāniruddhāya namaḥ saṅkarṣaṇāya ca

01050381 iti mūrty-abhidhānena mantra-mūrtim amūrtikam

01050383 yajate yajña-puruṣaṁ sa samyag darśanaḥ pumān

01050391 imaṁ sva-nigamaṁ brahmann avetya mad-anuṣṭhitam

01050393 adān me jñānam aiśvaryaṁ svasmin bhāvaṁ ca keśavaḥ

01050401 tvam apy adabhra-śruta viśrutaṁ vibhoḥ

01050402 samāpyate yena vidāṁ bubhutsitam

01050403 prākhyāhi duḥkhair muhur arditātmanāṁ

01050404 saṅkleśa-nirvāṇam uśanti nānyathā

0106001 sūta uvāca

01060011 evaṁ niśamya bhagavān devarṣer janma karma ca

01060013 bhūyaḥ papraccha taṁ brahman vyāsaḥ satyavatī-sutaḥ

0106002 vyāsa uvāca

01060021 bhikṣubhir vipravasite vijñānādeṣṭṛbhis tava

01060023 vartamāno vayasy ādye tataḥ kim akarod bhavān

01060031 svāyambhuva kayā vṛttyā vartitaṁ te paraṁ vayaḥ

01060033 kathaṁ cedam udasrākṣīḥ kāle prāpte kalevaram

01060041 prāk-kalpa-viṣayām etāṁ smṛtiṁ te muni-sattama

01060043 na hy eṣa vyavadhāt kāla eṣa sarva-nirākṛtiḥ

0106005 nārada uvāca

01060051 bhikṣubhir vipravasite vijñānādeṣṭṛbhir mama

01060053 vartamāno vayasy ādye tata etad akāraṣam

01060061 ekātmajā me jananī yoṣin mūḍhā ca kiṅkarī

01060063 mayy ātmaje’nanya-gatau cakre snehānubandhanam

01060071 sāsvatantrā na kalpāsīd yoga-kṣemaṁ mamecchatī

01060073 īśasya hi vaśe loko yoṣā dārumayī yathā

01060081 ahaṁ ca tad-brahma-kule ūṣivāṁs tad-upekṣayā

01060083 dig-deśa-kālāvyutpanno bālakaḥ pañca-hāyanaḥ

01060091 ekadā nirgatāṁ gehād duhantīṁ niśi gāṁ pathi

01060093 sarpo’daśat padā spṛṣṭaḥ kṛpaṇāṁ kāla-coditaḥ

01060101 tadā tad aham īśasya bhaktānāṁ śam abhīpsataḥ

01060103 anugrahaṁ manyamānaḥ prātiṣṭhaṁ diśam uttarām

01060111 sphītā‘ janapadāṁs tatra pura-grāma-vrajākarān

01060113 kheṭa-kharvaṭa-vāṭīś ca vanāny upavanāni ca

01060121 citra-dhātu-vicitrādrīn ibha-bhagna-bhuja-drumān

01060123 jalāśayā‘ chiva-jalān nalinīḥ sura-sevitāḥ

01060131 citra-svanaiḥ patra-rathair vibhramad bhramara-śriyaḥ

01060133 nala-veṇu-śaras-tanba- kuśa-kīcaka-gahvaram

01060141 eka evātiyāto’ham adrākṣaṁ vipinaṁ mahat

01060143 ghoraṁ pratibhayākāraṁ vyālolūka-śivājiram

01060151 pariśrāntendriyātmāhaṁ tṛṭ-parīto bubhukṣitaḥ

01060153 snātvā pītvā hrade nadyā upaspṛṣṭo gata-śramaḥ

01060161 tasmin nirmanuje’raṇye pippalopastha āśritaḥ

01060163 ātmanātmānam ātmasthaṁ yathā-śrutam acintayam

01060171 dhyāyataś caraṇāmbhojaṁ bhāva-nirjita-cetasā

01060173 autkaṇṭhyāśru-kalākṣasya hṛdy āsīn me śanair hariḥ

01060181 premātibhara-nirbhinna- pulakāṅgo’tinirvṛtaḥ

01060183 ānanda-samplave līno nāpaśyam ubhayaṁ mune

01060191 rūpaṁ bhagavato yat tan manaḥ-kāntaṁ śucāpaham

01060193 apaśyan sahasottasthe vaiklavyād durmanā iva

01060201 didṛkṣus tad ahaṁ bhūyaḥ praṇidhāya mano hṛdi

01060203 vīkṣamāṇo’pi nāpaśyam avitṛpta ivāturaḥ

01060211 evaṁ yatantaṁ vijane mām āhāgocaro girām

01060213 gambhīra-ślakṣṇayā vācā śucaḥ praśamayann iva

01060221 hantāsmin janmani bhavān mā māṁ draṣṭum ihārhati

01060223 avipakva-kaṣāyāṇāṁ durdarśo’haṁ kuyoginām

01060231 sakṛd yad darśitaṁ rūpam etat kāmāya te’nagha

01060233 mat-kāmaḥ śanakaiḥ sādhu sarvān muñcati hṛc-chayān

01060241 sat-sevayādīrghayāpi jātā mayi dṛḍhā matiḥ

01060243 hitvāvadyam imaṁ lokaṁ gantā maj-janatām asi

01060251 matir mayi nibaddheyaṁ na vipadyeta karhicit

01060253 prajā-sarga-nirodhe’pi smṛtiś ca mad-anugrahāt

01060261 etāvad uktvopararāma tan mahad

01060262 bhūtaṁ nabho-liṅgam aliṅgam īśvaram

01060263 ahaṁ ca tasmai mahatāṁ mahīyase

01060264 śīrṣṇāvanāmaṁ vidadhe’nukampitaḥ

01060271 nāmāny anantasya hata-trapaḥ paṭhan

01060272 guhyāni bhadrāṇi kṛtāni ca smaran

01060273 gāṁ paryaṭaṁs tuṣṭa-manā gata-spṛhaḥ

01060274 kālaṁ pratīkṣan vimado vimatsaraḥ

01060281 evaṁ kṛṣṇa-mater brahman nāsaktasyāmalātmanaḥ

01060283 kālaḥ prādurabhūt kāle taḍit saudāmanī yathā

01060291 prayujyamāne mayi tāṁ śuddhāṁ bhāgavatīṁ tanum

01060293 ārabdha-karma-nirvāṇo nyapatat pāñca-bhautikaḥ

01060301 kalpānta idam ādāya śayāne’mbhasy udanvataḥ

01060303 śiśayiṣor anuprāṇaṁ viviśe’ntar ahaṁ vibhoḥ

01060311 sahasra-yuga-paryante utthāyedaṁ sisṛkṣataḥ

01060313 marīci-miśrā ṛṣayaḥ prāṇebhyo’haṁ ca jajñire

01060321 antar bahiś ca lokāṁs trīn paryemy askandita-vrataḥ

01060323 anugrahān mahā-viṣṇor avighāta-gatiḥ kvacit

01060331 deva-dattām imāṁ vīṇāṁ svara-brahma-vibhūṣitām

01060333 mūrcchayitvā hari-kathāṁ gāyamānaś carāmy aham

01060341 pragāyataḥ sva-vīryāṇi tīrtha-pādaḥ priya-śravāḥ

01060343 āhūta iva me śīghraṁ darśanaṁ yāti cetasi

01060351 etad dhy ātura-cittānāṁ mātrā-sparśecchayā muhuḥ

01060353 bhava-sindhu-plavo dṛṣṭo hari-caryānuvarṇanam

01060361 yamādibhir yoga-pathaiḥ kāma-lobha-hato muhuḥ

01060363 mukunda-sevayā yadvat tathātmāddhā na śāmyati

01060371 sarvaṁ tad idam ākhyātaṁ yat pṛṣṭo’haṁ tvayānagha

01060373 janma-karma-rahasyaṁ me bhavataś cātma-toṣaṇam

0106038 sūta uvāca

01060381 evaṁ sambhāṣya bhagavān nārado vāsavī-sutam

01060383 āmantrya vīṇāṁ raṇayan yayau yādṛcchiko muniḥ

01060391 aho devarṣir dhanyo’yaṁ yat-kīrtiṁ śārṅga-dhanvanaḥ

01060393 gāyan mādyann idaṁ tantryā ramayaty āturaṁ jagat

0107001 śaunaka uvāca

01070011 nirgate nārade sūta bhagavān bādarāyaṇaḥ

01070011 śrutavāṁs tad-abhipretaṁ tataḥ kim akarod vibhuḥ

0107002 sūta uvāca

01070021 brahma-nadyāṁ sarasvatyām āśramaḥ paścime taṭe

01070023 śamyāprāsa iti prokta ṛṣīṇāṁ satra-vardhanaḥ

01070031 tasmin sva āśrame vyāso badarī-ṣaṇḍa-maṇḍite

01070033 āsīno’pa upaspṛśya praṇidadhyau manaḥ svayam

01070041 bhakti-yogena manasi samyak praṇihite’male

01070043 apaśyat puruṣaṁ pūrṇaṁ māyāṁ ca tad-apāśrayam

01070051 yayā sammohito jīva ātmānaṁ tri-guṇātmakam

01070053 paro’pi manute’narthaṁ tat-kṛtaṁ cābhipadyate

01070061 anarthopaśamaṁ sākṣād bhakti-yogam adhokṣaje

01070063 lokasyājānato vidvāṁś cakre sātvata-saṁhitām

01070071 yasyāṁ vai śrūyamāṇāyāṁ kṛṣṇe parama-pūruṣe

01070073 bhaktir utpadyate puṁsaḥ śoka-moha-bhayāpahā

01070081 sa saṁhitāṁ bhāgavatīṁ kṛtvānukramya cātma-jam

01070083 śukam adhyāpayām āsa nivṛtti-nirataṁ muniḥ

0107009 śaunaka uvāca

01070091 sa vai nivṛtti-nirataḥ sarvatropekṣako muniḥ

01070093 kasya vā bṛhatīm etām ātmārāmaḥ samabhyasat

0107010 sūta uvāca

01070101 ātmārāmāś ca munayo nirgranthā apy urukrame

01070103 kurvanty ahaitukīṁ bhaktim ittham-bhūta-guṇo hariḥ

01070111 harer guṇākṣipta-matir bhagavān bādarāyaṇiḥ

01070113 adhyagān mahad ākhyānaṁ nityaṁ viṣṇu-jana-priyaḥ

01070121 parīkṣito’tha rājarṣer janma-karma-vilāpanam

01070123 saṁsthāṁ ca pāṇḍu-putrāṇāṁ vakṣye kṛṣṇa-kathodayam

01070131 yadā mṛdhe kaurava-sṛñjayānāṁ

01070132 vīreṣv atho vīra-gatiṁ gateṣu

01070133 vṛkodarāviddha-gadābhimarśa-

01070134 bhagnoru-daṇḍe dhṛtarāṣṭra-putre

01070141 bhartuḥ priyaṁ drauṇir iti sma paśyan

01070142 kṛṣṇā-sutānāṁ svapatāṁ śirāṁsi

01070143 upāharad vipriyam eva tasya

01070144 jugupsitaṁ karma vigarhayanti

01070151 mātā śiśūnāṁ nidhanaṁ sutānāṁ

01070152 niśamya ghoraṁ paritapyamānā

01070153 tadārudad vāṣpa-kalākulākṣī

01070154 tāṁ sāntvayann āha kirīṭamālī

01070161 tadā śucas te pramṛjāmi bhadre

01070162 yad brahma-bandhoḥ śira ātatāyinaḥ

01070163 gāṇḍīva-muktair viśikhair upāhare

01070164 tvākramya yat snāsyasi dagdha-putrā

01070171 iti priyāṁ valgu-vicitra-jalpaiḥ

01070172 sa sāntvayitvācyuta-mitra-sūtaḥ

01070173 anvādravad daṁśita ugra-dhanvā

01070174 kapi-dhvajo guru-putraṁ rathena

01070181 tam āpatantaṁ sa vilakṣya dūrāt

01070182 kumāra-hodvigna-manā rathena

01070183 parādravat prāṇa-parīpsur urvyāṁ

01070184 yāvad-gamaṁ rudra-bhayād yathā kaḥ

01070191 yadāśaraṇam ātmānam aikṣata śrānta-vājinam

01070193 astraṁ brahma-śiro mene ātma-trāṇaṁ dvijātmajaḥ

01070201 athopaspṛśya salilaṁ sandadhe tat samāhitaḥ

01070203 ajānann api saṁhāraṁ prāṇa-kṛcchra upasthite

01070211 tataḥ prāduṣkṛtaṁ tejaḥ pracaṇḍaṁ sarvato diśam

01070213 prāṇāpadam abhiprekṣya viṣṇuṁ jiṣṇur uvāca ha

0107022 arjuna uvāca

01070221 kṛṣṇa kṛṣṇa mahā-bāho bhaktānām abhayaṅkara

01070223 tvam eko dahyamānānām apavargo’si saṁsṛteḥ

01070231 tvam ādyaḥ puruṣaḥ sākṣād īśvaraḥ prakṛteḥ paraḥ

01070233 māyāṁ vyudasya cic-chaktyā kaivalye sthita ātmani

01070241 sa eva jīva-lokasya māyā-mohita-cetasaḥ

01070243 vidhatse svena vīryeṇa śreyo dharmādi-lakṣaṇam

01070251 tathāyaṁ cāvatāras te bhuvo bhāra-jihīrṣayā

01070253 svānāṁ cānanya-bhāvānām anudhyānāya cāsakṛt

01070261 kim idaṁ svit kuto veti deva-deva na vedmy aham

01070263 sarvato mukham āyāti tejaḥ parama-dāruṇam

0107027 śrī-bhagavān uvāca

01070271 vetthedaṁ droṇa-putrasya brāhmam astraṁ pradarśitam

01070273 naivāsau veda saṁhāraṁ prāṇa-bādha upasthite

01070281 na hy asyānyatamaṁ kiñcid astraṁ pratyavakarśanam

01070283 jahy astra-teja unnaddham astra-jño hy astra-tejasā

0107029 sūta uvāca

01070291 śrutvā bhagavatā proktaṁ phālgunaḥ para-vīra-hā

01070293 spṛṣṭvāpas taṁ parikramya brāhmaṁ brāhmāstraṁ sandadhe

01070301 saṁhatyānyonyam ubhayos tejasī śara-saṁvṛte

01070303 āvṛtya rodasī khaṁ ca vavṛdhāte’rka-vahnivat

01070311 dṛṣṭvāstra-tejas tu tayos trīl lokān pradahan mahat

01070313 dahyamānāḥ prajāḥ sarvāḥ sāṁvartakam amaṁsata

01070321 prajopadravam ālakṣya loka-vyatikaraṁ ca tam

01070323 mataṁ ca vāsudevasya sañjahārārjuno dvayam

01070331 tata āsādya tarasā dāruṇaṁ gautamī-sutam

01070333 babandhāmarṣa-tāmrākṣaḥ paśuṁ raśanayā yathā

01070341 śibirāya ninīṣantaṁ rajjvā baddhvā ripuṁ balāt

01070343 prāhārjunaṁ prakupito bhagavān ambujekṣaṇaḥ

01070351 mainaṁ pārthārhasi trātuṁ brahma-bandhum imaṁ jahi

01070353 yo’sāv anāgasaḥ suptān avadhīn niśi bālakān

01070361 mattaṁ pramattam unmattaṁ suptaṁ bālaṁ striyaṁ jaḍam

01070363 prapannaṁ virathaṁ bhītaṁ na ripuṁ hanti dharma-vit

01070371 sva-prāṇān yaḥ para-prāṇaiḥ prapuṣṇāty aghṛṇaḥ khalaḥ

01070373 tad-vadhas tasya hi śreyo yad-doṣād yāty adhaḥ pumān

01070381 pratiśrutaṁ ca bhavatā pāñcālyai śṛṇvato mama

01070383 āhariṣye śiras tasya yas te mānini putra-hā

01070391 tad asau vadhyatāṁ pāpa ātatāyy ātma-bandhu-hā

01070393 bhartuś ca vipriyaṁ vīra kṛtavān kula-pāṁsanaḥ

0107040 sūta uvāca

01070401 evaṁ parīkṣatā dharmaṁ pārthaḥ kṛṣṇena coditaḥ

01070403 naicchad dhantuṁ guru-sutaṁ yadyapy ātma-hanaṁ mahān

01070411 athopetya sva-śibiraṁ govinda-priya-sārathiḥ

01070413 nyavedayat taṁ priyāyai śocantyā ātma-jān hatān

01070421 tathāhṛtaṁ paśuvat pāśa-baddham

01070422 avāṅ-mukhaṁ karma-jugupsitena

01070423 nirīkṣya kṛṣṇāpakṛtaṁ guroḥ sutaṁ

01070424 vāma-svabhāvā kṛpayā nanāma ca

01070431 uvāca cāsahanty asya bandhanānayanaṁ satī

01070433 mucyatāṁ mucyatām eṣa brāhmaṇo nitarāṁ guruḥ

01070441 sarahasyo dhanur-vedaḥ savisargopasaṁyamaḥ

01070443 astra-grāmaś ca bhavatā śikṣito yad-anugrahāt

01070451 sa eṣa bhagavān droṇaḥ prajā-rūpeṇa vartate

01070453 tasyātmano’rdhaṁ patny āste nānvagād vīrasūḥ kṛpī

01070461 tad dharmajña mahā-bhāga bhavadbhir gauravaṁ kulam

01070463 vṛjinaṁ nārhati prāptuṁ pūjyaṁ vandyam abhīkṣṇaśaḥ

01070471 mā rodīd asya jananī gautamī pati-devatā

01070473 yathāhaṁ mṛta-vatsārtā rodimy aśru-mukhī muhuḥ

01070481 yaiḥ kopitaṁ brahma-kulaṁ rājanyair ajitātmabhiḥ

01070483 tat kulaṁ pradahaty āśu sānubandhaṁ śucārpitam

0107049 sūta uvāca

01070491 dharmyaṁ nyāyyaṁ sakaruṇaṁ nirvyalīkaṁ samaṁ mahat

01070493 rājā dharma-suto rājñyāḥpratyanandad vaco dvijāḥ

01070501 nakulaḥ sahadevaś ca yuyudhāno dhanañjayaḥ

01070503 bhagavān devakī-putro ye cānye yāś ca yoṣitaḥ

01070511 tatrāhāmarṣito bhīmas tasya śreyān vadhaḥ smṛtaḥ

01070513 na bhartur nātmanaś cārthe yo’han suptān śiśūn vṛthā

01070521 niśamya bhīma-gaditaṁ draupadyāś ca catur-bhujaḥ

01070523 ālokya vadanaṁ sakhyur idam āha hasann iva

0107055 śrī-bhagavān uvāca

01070531 brahma-bandhur na hantavya ātatāyī vadhārhaṇaḥ

01070533 mayaivobhayam āmnātaṁ paripāhy anuśāsanam

01070541 kuru pratiśrutaṁ satyaṁ yat tat sāntvayatā priyām

01070543 priyaṁ ca bhīmasenasya pāñcālyā mahyam eva ca

0107055 sūta uvāca

01070551 arjunaḥ sahasājñāya harer hārdam athāsinā

01070553 maṇiṁ jahāra mūrdhanyaṁ dvijasya saha-mūrdhajam

01070561 vimucya raśanā-baddhaṁ bāla-hatyā-hata-prabham

01070563 tejasā maṇinā hīnaṁ śibirān nirayāpayat

01070571 vapanaṁ draviṇādānaṁ sthānān niryāpaṇaṁ tathā

01070573 eṣa hi brahma-bandhūnāṁ vadho nānyo’sti daihikaḥ

01070581 putra-śokāturāḥ sarve pāṇḍavāḥ saha kṛṣṇayā

01070583 svānāṁ mṛtānāṁ yat kṛtyaṁ cakrur nirharaṇādikam

0108001 sūta uvāca

01080011 atha te samparetānāṁ svānām udakam icchatām

01080013 dātuṁ sakṛṣṇā gaṅgāyāṁ puraskṛtya yayuḥ striyaḥ

01080021 te ninīyodakaṁ sarve vilapya ca bhṛśaṁ punaḥ

01080023 āplutā hari-pādābja-rajaḥ-pūta-sarij-jale

01080031 tatrāsīnaṁ kuru-patiṁ dhṛtarāṣṭraṁ sahānujam

01080033 gāndhārīṁ putra-śokārtāṁ pṛthāṁ kṛṣṇāṁ ca mādhavaḥ

01080041 sāntvayām āsa munibhir hata-bandhū‘ śucārpitān

01080043 bhūteṣu kālasya gatiṁ darśayan na pratikriyām

01080051 sādhayitvājāta-śatroḥ svaṁ rājyaṁ kitavair hṛtam

01080053 ghātayitvāsato rājñaḥ kaca-sparśa-kṣatāyuṣaḥ

01080061 yājayitvāśvamedhais taṁ tribhir uttama-kalpakaiḥ

01080063 tad-yaśaḥ pāvanaṁ dikṣu śata-manyor ivātanot

01080071 āmantrya pāṇḍu-putrāṁś ca śaineyoddhava-saṁyutaḥ

01080073 dvaipāyanādibhir vipraiḥ pūjitaiḥ pratipūjitaḥ

01080081 gantuṁ kṛtamatir brahman dvārakāṁ ratham āsthitaḥ

01080083 upalebhe’bhidhāvantīm uttarāṁ bhaya-vihvalām

0108009 uttarovāca

01080091 pāhi pāhi mahā-yogin deva-deva jagat-pate

01080093 nānyaṁ tvad abhayaṁ paśye yatra mṛtyuḥ parasparam

01080101 abhidravati mām īśa śaras taptāyaso vibho

01080103 kāmaṁ dahatu māṁ nātha mā me garbho nipātyatām

0108011 sūta uvāca

01080111 upadhārya vacas tasyā bhagavān bhakta-vatsalaḥ

01080113 apāṇḍavam idaṁ kartuṁ drauṇer astram abudhyata

01080121 tarhy evātha muni-śreṣṭha pāṇḍavāḥ pañca sāyakān

01080123 ātmano’bhimukhān dīptān ālakṣyāstrāṇy upādaduḥ

01080131 vyasanaṁ vīkṣya tat teṣām ananya-viṣayātmanām

01080133 sudarśanena svāstreṇa svānāṁ rakṣāṁ vyadhād vibhuḥ

01080141 antaḥsthaḥ sarva-bhūtānām ātmā yogeśvaro hariḥ

01080143 sva-māyayāvṛṇod garbhaṁ vairāṭyāḥ kuru-tantave

01080151 yadyapy astraṁ brahma-śiras tv amoghaṁ cāpratikriyam

01080153 vaiṣṇavaṁ teja āsādya samaśāmyad bhṛgūdvaha

01080161 mā maṁsthā hy etad āścaryaṁ sarvāścaryamaye’cyute

01080163 ya idaṁ māyayā devyā sṛjaty avati hanty ajaḥ

01080171 brahma-tejo-vinirmuktair ātmajaiḥ saha kṛṣṇayā

01080173 prayāṇābhimukhaṁ kṛṣṇam idam āha pṛthā satī

0108018 kunty uvāca

01080181 namasye puruṣaṁ tvādyam īśvaraṁ prakṛteḥ param

01080183 alakṣyaṁ sarva-bhūtānām antar bahir avasthitam

01080191 māyā-javanikācchannam ajñādhokṣajam avyayam

01080193 na lakṣyase mūḍha-dṛśā naṭo nāṭyadharo yathā

01080201 tathā paramahaṁsānāṁ munīnām amalātmanām

01080203 bhakti-yoga-vidhānārthaṁ kathaṁ paśyema hi striyaḥ

01080211 kṛṣṇāya vāsudevāya devakī-nandanāya ca

01080213 nanda-gopa-kumārāya govindāya namo namaḥ

01080221 namaḥ paṅkaja-nābhāya namaḥ paṅkaja-māline

01080223 namaḥ paṅkaja-netrāya namas te paṅkajāṅghraye

01080231 yathā hṛṣīkeśa khalena devakī

01080232 kaṁsena ruddhāticiraṁ śucārpitā

01080233 vimocitāhaṁ ca sahātmajā vibho

01080234 tvayaiva nāthena muhur vipad-gaṇāt

01080241 viṣān mahāgneḥ puruṣāda-darśanād

01080242 asat-sabhāyā vana-vāsa-kṛcchrataḥ

01080243 mṛdhe mṛdhe’neka-mahārathāstrato

01080244 drauṇy-astrataś cāsma hare’bhirakṣitāḥ

01080251 vipadaḥ santu tāḥ śaśvat tatra tatra jagad-guro

01080253 bhavato darśanaṁ yat syād apunar bhava-darśanam

01080261 janmaiśvarya-śruta-śrībhir edhamāna-madaḥ pumān

01080263 naivārhaty abhidhātuṁ vai tvām akiñcana-gocaram

01080271 namo’kiñcana-vittāya nivṛtta-guṇa-vṛttaye

01080273 ātmārāmāya śāntāya kaivalya-pataye namaḥ

01080281 manye tvāṁ kālam īśānam anādi-nidhanaṁ vibhum

01080283 samaṁ carantaṁ sarvatra bhūtānāṁ yan mithaḥ kaliḥ

01080291 na veda kaścid bhagavaṁś cikīrṣitaṁ

01080292 tavehamānasya nṛṇāṁ viḍambanam

01080293 na yasya kaścid dayito’sti karhicid

01080294 dveṣyaś ca yasmin viṣamā matir nṛṇām

01080301 janma karma ca viśvātmann ajasyākartur ātmanaḥ

01080303 tiryaṅ-nṛṣiṣu yādaḥsu tad atyanta-viḍambanam

01080311 gopy ādade tvayi kṛtāgasi dāma tāvad

01080312 yā te daśāśru-kalilāñjana-sambhramākṣam

01080313 vaktraṁ ninīya bhaya-bhāvanayā sthitasya

01080314 sā māṁ vimohayati bhīr api yad bibheti

01080321 kecid āhur ajaṁ jātaṁ puṇya-ślokasya kīrtaye

01080323 yadoḥ priyasyānvavāye malayasyeva candanam

01080331 apare vasudevasya devakyāṁ yācito’bhyagāt

01080333 ajas tvam asya kṣemāya vadhāya ca sura-dviṣām

01080341 bhārāvatāraṇāyānye bhuvo nāva ivodadhau

01080343 sīdantyā bhūri-bhāreṇa jāto hy ātma-bhuvārthitaḥ

01080351 bhave’smin kliśyamānānām avidyā-kāma-karmabhiḥ

01080353 śravaṇa-smaraṇārhāṇi kariṣyann iti kecana

01080361 śṛṇvanti gāyanti gṛṇanty abhīkṣṇaśaḥ

01080362 smaranti nandanti tavehitaṁ janāḥ

01080363 ta eva paśyanty acireṇa tāvakaṁ

01080364 bhava-pravāhoparamaṁ padāmbujam

01080371 apy adya nas tvaṁ sva-kṛtehita prabho

01080372 jihāsasi svit suhṛdo’nujīvinaḥ

01080373 yeṣāṁ na cānyad bhavataḥ padāmbujāt

01080374 parāyaṇaṁ rājasu yojitāṁhasām

01080381 ke vayaṁ nāma-rūpābhyāṁ yadubhiḥ saha pāṇḍavāḥ01080383 bhavato’darśanaṁ yarhi hṛṣīkāṇām iveśituḥ

01080391 neyaṁ śobhiṣyate tatra yathedānīṁ gadādhara

01080393 tvat-padair aṅkitā bhāti sva-lakṣaṇa-vilakṣitaiḥ

01080401 ime jana-padāḥ svṛddhāḥ supakvauṣadhi-vīrudhaḥ

01080403 vanādri-nady-udanvanto hy edhante tava vīkṣitaiḥ

01080411 atha viśveśa viśvātman viśva-mūrte svakeṣu me

01080413 sneha-pāśam imaṁ chindhi dṛḍhaṁ pāṇḍuṣu vṛṣṇiṣu

01080421 tvayi me’nanya-viṣayā matir madhu-pate’sakṛt

01080423 ratim udvahatād addhā gaṅgevaugham udanvati

01080431 śrī-kṛṣṇa kṛṣṇa-sakha vṛṣṇy-ṛṣabhāvani-dhrug-

01080432 rājanya-vaṁśa-dahanānapavarga-vīrya

01080433 govinda go-dvija-surārti-harāvatāra

01080434 yogeśvarākhila-guro bhagavan namas te

0108044 sūta uvāca

01080441 pṛthayetthaṁ kala-padaiḥ pariṇūtākhilodayaḥ

01080443 mandaṁ jahāsa vaikuṇṭho mohayann iva māyayā

01080451 tāṁ bāḍham ity upāmantrya praviśya gajasāhvayam

01080453 striyaś ca sva-puraṁ yāsyan premṇā rājñā nivāritaḥ

01080461 vyāsādyair īśvarehājñaiḥ kṛṣṇenādbhuta-karmaṇā

01080463 prabodhito’pītihāsair nābudhyata śucārpitaḥ

01080471 āha rājā dharma-sutaś cintayan suhṛdāṁ vadham

01080473 prākṛtenātmanā viprāḥ sneha-moha-vaśaṁ gataḥ

01080481 aho me paśyatājñānaṁ hṛdi rūḍhaṁ durātmanaḥ

01080483 pārakyasyaiva dehasya bahvyo me’kṣauhiṇīr hatāḥ

01080491 bāla-dvija-suhṛn-mitra- pitṛ-bhrātṛ-guru-druhaḥ

01080493 na me syān nirayān mokṣo hy api varṣāyutāyutaiḥ

01080501 naino rājñaḥ prajā-bhartur dharma-yuddhe vadho dviṣām

01080503 iti me na tu bodhāya kalpate śāsanaṁ vacaḥ

01080511 strīṇāṁ mad-dhata-bandhūnāṁ droho yo’sāv ihotthitaḥ

01080513 karmabhir gṛhamedhīyair nāhaṁ kalpo vyapohitum

01080521 yathā paṅkena paṅkāmbhaḥ surayā vā surākṛtam

01080523 bhūta-hatyāṁ tathaivaikāṁ na yajñair mārṣṭum arhati

0109001 sūta uvāca

01090011 iti bhītaḥ prajā-drohāt sarva-dharma-vivitsayā

01090013 tato vinaśanaṁ prāgād yatra deva-vrato’patat

01090021 tadā te bhrātaraḥ sarve sadaśvaiḥ svarṇa-bhūṣitaiḥ

01090023 anvagacchan rathair viprā vyāsa-dhaumyādayas tathā

01090031 bhagavān api viprarṣe rathena sa-dhanañjayaḥ

01090033 sa tair vyarocata nṛpaḥ kuvera iva guhyakaiḥ

01090041 dṛṣṭvā nipatitaṁ bhūmau divaś cyutam ivāmaram

01090043 praṇemuḥ pāṇḍavā bhīṣmaṁ sānugāḥ saha cakriṇā

01090051 tatra brahmarṣayaḥ sarve devarṣayaś ca sattama

01090053 rājarṣayaś ca tatrāsan draṣṭuṁ bharata-puṅgavam

01090061 parvato nārado dhaumyo bhagavān bādarāyaṇaḥ

01090063 bṛhadaśvo bharadvājaḥ saśiṣyo reṇukā-sutaḥ

01090071 vasiṣṭha indrapramadas trito gṛtsamado’sitaḥ

01090073 kakṣīvān gautamo’triś ca kauśiko’tha sudarśanaḥ

01090081 anye ca munayo brahman brahmarātādayo’malāḥ

01090083 śiṣyair upetā ājagmuḥ kaśyapāṅgirasādayaḥ

01090091 tān sametān mahā-bhāgān upalabhya vasūttamaḥ

01090093 pūjayām āsa dharma-jño deśa-kāla-vibhāgavit

01090101 kṛṣṇaṁ ca tat-prabhāva-jña āsīnaṁ jagad-īśvaram

01090103 hṛdi-sthaṁ pūjayām āsa māyayopātta-vigraham

01090111 pāṇḍu-putrān upāsīnān praśraya-prema-saṅgatān

01090113 abhyācaṣṭānurāgāśrair andhībhūtena cakṣuṣā

01090121 aho kaṣṭam aho’nyāyyaṁ yad yūyaṁ dharma-nandanāḥ

01090123 jīvituṁ nārhatha kliṣṭaṁ vipra-dharmācyutāśrayāḥ

01090131 saṁsthite’tirathe pāṇḍau pṛthā bāla-prajā vadhūḥ

01090133 yuṣmat-kṛte bahūn kleśān prāptā tokavatī muhuḥ

01090141 sarvaṁ kāla-kṛtaṁ manye bhavatāṁ ca yad-apriyam

01090143 sapālo yad-vaśe loko vāyor iva ghanāvaliḥ

01090151 yatra dharma-suto rājā gadā-pāṇir vṛkodaraḥ

01090153 kṛṣṇo’strī gāṇḍivaṁ cāpaṁ suhṛt kṛṣṇas tato vipat

01090161 na hy asya karhicid rājan pumān veda vidhitsitam

01090163 yad vijijñāsayā yuktā muhyanti kavayo’pi hi

01090171 tasmād idaṁ daiva-tantraṁ vyavasya bharatarṣabha

01090173 tasyānuvihito’nāthā nātha pāhi prajāḥ prabho

01090181 eṣa vai bhagavān sākṣād ādyo nārāyaṇaḥ pumān

01090183 mohayan māyayā lokaṁ gūḍhaś carati vṛṣṇiṣu

01090191 asyānubhāvaṁ bhagavān veda guhyatamaṁ śivaḥ

01090193 devarṣir nāradaḥ sākṣād bhagavān kapilo nṛpa

01090201 yaṁ manyase mātuleyaṁ priyaṁ mitraṁ suhṛttamam

01090203 akaroḥ sacivaṁ dūtaṁ sauhṛdād atha sārathim

01090211 sarvātmanaḥ sama-dṛśo hy advayasyānahaṅkṛteḥ

01090213 tat-kṛtaṁ mati-vaiṣamyaṁ niravadyasya na kvacit

01090221 tathāpy ekānta-bhakteṣu paśya bhūpānukampitam

01090223 yan me’sūṁs tyajataḥ sākṣāt kṛṣṇo darśanam āgataḥ

01090231 bhaktyāveśya mano yasmin vācā yan-nāma kīrtayan

01090233 tyajan kalevaraṁ yogī mucyate kāma-karmabhiḥ01090241 sa deva-devo bhagavān pratīkṣatāṁ

01090242 kalevaraṁ yāvad idaṁ hinomy aham

01090243 prasanna-hāsāruṇa-locanollasan-

01090244 mukhāmbujo dhyāna-pathaś catur-bhujaḥ

0109025 sūta uvāca

01090251 yudhiṣṭhiras tad ākarṇya śayānaṁ śara-pañjare

01090253 apṛcchad vividhān dharmān ṛṣīṇāṁ cānuśṛṇvatām

01090261 puruṣa-sva-bhāva-vihitān yathā-varṇaṁ yathāśramam

01090263 vairāgya-rāgopādhibhyām āmnātobhaya-lakṣaṇān

01090271 dāna-dharmān rāja-dharmān mokṣa-dharmān vibhāgaśaḥ

01090273 strī-dharmān bhagavad-dharmān samāsa-vyāsa-yogataḥ

01090281 dharmārtha-kāma-mokṣāṁś ca sahopāyān yathā mune

01090283 nānākhyānetihāseṣu varṇayām āsa tattvavit

01090291 dharmaṁ pravadatas tasya sa kālaḥ pratyupasthitaḥ

01090293 yo yoginaś chanda-mṛtyor vāñchitas tūttarāyaṇaḥ

01090301 tadopasaṁhṛtya giraḥ sahasraṇīr

01090302 vimukta-saṅgaṁ mana ādi-pūruṣe

01090303 kṛṣṇe lasat-pīta-paṭe catur-bhuje

01090304 puraḥ sthite’mīlita-dṛg vyadhārayat

01090311 viśuddhayā dhāraṇayā hatāśubhas

01090312 tad-īkṣayaivāśu gatā-yudha-śramaḥ

01090313 nivṛtta-sarvendriya-vṛtti-vibhramas

01090314 tuṣṭāva janyaṁ visṛja‘ janārdanam

0109032 śrī-bhīṣma uvāca

01090321 iti matir upakalpitā vitṛṣṇā

01090322 bhagavati sātvata-puṅgave vibhūmni

01090323 sva-sukham upagate kvacid vihartuṁ

01090324 prakṛtim upeyuṣi yad-bhava-pravāhaḥ

01090331 tri-bhuvana-kamanaṁ tamāla-varṇaṁ

01090332 ravi-kara-gaura-varāmbaraṁ dadhāne

01090333 vapur alaka-kulāvṛtānanābjaṁ

01090334 vijaya-sakhe ratir astu me’navadyā

01090341 yudhi turaga-rajo-vidhūmra-viṣvak-

01090342 kaca-lulita-śramavāry-alaṅkṛtāsye

01090343 mama niśita-śarair vibhidyamāna-

01090344 tvaci vilasat-kavace’stu kṛṣṇa ātmā

01090351 sapadi sakhi-vaco niśamya madhye

01090352 nija-parayor balayo rathaṁ niveśya

01090353 sthitavati para-sainikāyur akṣṇā

01090354 hṛtavati pārtha-sakhe ratir mamāstu

01090361 vyavahita-pṛtanā-mukhaṁ nirīkṣya

01090362 sva-jana-vadhād vimukhasya doṣa-buddhyā

01090363 kumatim aharad ātma-vidyayā yaś

01090364 caraṇa-ratiḥ paramasya tasya me’stu

01090371 sva-nigamam apahāya mat-pratijñām

01090372 ṛtam adhikartum avapluto rathasthaḥ

01090373 dhṛta-ratha-caraṇo’bhyayāc caladgur

01090374 harir iva hantum ibhaṁ gatottarīyaḥ

01090381 śita-viśikha-hato viśīrṇa-daṁśaḥ

01090382 kṣataja-paripluta ātatāyino me

01090383 prasabham abhisasāra mad-vadhārthaṁ

01090384 sa bhavatu me bhagavān gatir mukundaḥ

01090391 vijaya-ratha-kuṭumba ātta-totre

01090392 dhṛta-haya-raśmini tac-chriyekṣaṇīye

01090393 bhagavati ratir astu me mumūrṣor

01090394 yam iha nirīkṣya hatā gatāḥ sva-rūpam

01090401 lalita-gati-vilāsa-valguhāsa-

01090402 praṇaya-nirīkṣaṇa-kalpitorumānāḥ

01090403 kṛta-manu-kṛta-vatya unmadāndhāḥ

01090404 prakṛtim agan kila yasya gopa-vadhvaḥ

01090411 muni-gaṇa-nṛpa-varya-saṅkule’ntaḥ-

01090412 sadasi yudhiṣṭhira-rājasūya eṣām

01090413 arhaṇam upapeda īkṣaṇīyo

01090414 mama dṛśi-gocara eṣa āvir ātmā

01090421 tam imam aham ajaṁ śarīra-bhājāṁ

01090422 hṛdi hṛdi dhiṣṭhitam ātma-kalpitānām

01090423 pratidṛśam iva naikadhārkam ekaṁ

01090424 samadhi-gato’smi vidhūta-bheda-mohaḥ

0109045 sūta uvāca

01090431 kṛṣṇa evaṁ bhagavati mano-vāg-dṛṣṭi-vṛttibhiḥ

01090433 ātmany ātmānam āveśya so’ntaḥśvāsa upāramat

01090441 sampadyamānam ājñāya bhīṣmaṁ brahmaṇi niṣkale

01090443 sarve babhūvus te tūṣṇīṁ vayāṁsīva dinātyaye

01090451 tatra dundubhayo nedur deva-mānava-vāditāḥ

01090453 śaśaṁsuḥ sādhavo rājñāṁ khāt petuḥ puṣpa-vṛṣṭayaḥ

01090461 tasya nirharaṇādīni samparetasya bhārgava

01090463 yudhiṣṭhiraḥ kārayitvā muhūrtaṁ duḥkhito’bhavat

01090471 tuṣṭuvur munayo hṛṣṭāḥ kṛṣṇaṁ tad-guhya-nāmabhiḥ

01090473 tatas te kṛṣṇa-hṛdayāḥ svāśramān prayayuḥ punaḥ

01090481 tato yudhiṣṭhiro gatvā saha-kṛṣṇo gajāhvayam

01090483 pitaraṁ sāntvayām āsa gāndhārīṁ ca tapasvinīm

01090491 pitrā cānumato rājā vāsudevānumoditaḥ

01090493 cakāra rājyaṁ dharmeṇa pitṛ-paitāmahaṁ vibhuḥ

0110001 śaunaka uvāca

01100011 hatvā svariktha-spṛdha ātatāyino

01100012 yudhiṣṭhiro dharma-bhṛtāṁ variṣṭhaḥ

01100013 sahānujaiḥ pratyavaruddha-bhojanaḥ

01100014 kathaṁ pravṛttaḥ kim akāraṣīt tataḥ

0110002 sūta uvāca

01100021 vaṁśaṁ kuror vaṁśa-davāgni-nirhṛtaṁ

01100022 saṁrohayitvā bhava-bhāvano hariḥ

01100023 niveśayitvā nija-rājya īśvaro

01100024 yudhiṣṭhiraṁ prīta-manā babhūva haniśamya

01100031 niśamya bhīṣmoktam athācyutoktaṁ

01100032 pravṛtta-vijñāna-vidhūta-vibhramaḥ

01100033 śaśāsa gām indra ivājitāśrayaḥ

01100034 paridhyupāntām anujānuvartitaḥ

01100041 kāmaṁ vavarṣa parjanyaḥ sarva-kāma-dughā mahī

01100043 siṣicuḥ sma vrajān gāvaḥ payasodhasvatīr mudā

01100051 nadyaḥ samudrā girayaḥ savanaspati-vīrudhaḥ

01100053 phalanty oṣadhayaḥ sarvāḥ kāmam anvṛtu tasya vai

01100061 nādhayo vyādhayaḥ kleśā daiva-bhūtātma-hetavaḥ

01100063 ajāta-śatrāv abhavan jantūnāṁ rājñi karhicit

01100071 uṣitvā hāstinapure māsān katipayān hariḥ

01100073 suhṛdāṁ ca viśokāya svasuś ca priya-kāmyayā

01100081 āmantrya cābhyanujñātaḥ pariṣvajyābhivādya tam

01100083 āruroha rathaṁ kaiścit pariṣvakto’bhivāditaḥ

01100091 subhadrā draupadī kuntī virāṭa-tanayā tathā

01100093 gāndhārī dhṛtarāṣṭraś ca yuyutsur gautamo yamau

01100101 vṛkodaraś ca dhaumyaś ca striyo matsya-sutādayaḥ

01100103 na sehire vimuhyanto virahaṁ śārṅga-dhanvanaḥ

01100111 sat-saṅgān mukta-duḥsaṅgo hātuṁ notsahate budhaḥ

01100113 kīrtyamānaṁ yaśo yasya sakṛd ākarṇya rocanam

01100121 tasmin nyasta-dhiyaḥ pārthāḥ saheran virahaṁ katham

01100123 darśana-sparśa-saṁlāpa- śayanāsana-bhojanaiḥ

01100131 sarve te’nimiṣair akṣais tam anu druta-cetasaḥ

01100133 vīkṣantaḥ sneha-sambaddhā vicelus tatra tatra ha

01100141 nyarundhann udgalad bāṣpam autkaṇṭhyād devakī-sute

01100143 niryāty agārān no’bhadram iti syād bāndhava-striyaḥ

01100151 mṛdaṅga-śaṅkha-bheryaś ca vīṇā-paṇava-gomukhāḥ

01100153 dhundhury-ānaka-ghaṇṭādyā nedur dundubhayas tathā

01100161 prāsāda-śikharārūḍhāḥ kuru-nāryo didṛkṣayā

01100163 vavṛṣuḥ kusumaiḥ kṛṣṇaṁ prema-vrīḍā-smitekṣaṇāḥ

01100171 sitātapatraṁ jagrāha muktādāma-vibhūṣitam

01100173 ratna-daṇḍaṁ guḍākeśaḥ priyaḥ priyatamasya ha

01100181 uddhavaḥ sātyakiś caiva vyajane paramādbhute

01100183 vikīryamāṇaḥ kusumai reje madhu-patiḥ pathi

01100191 aśrūyantāśiṣaḥ satyās tatra tatra dvijeritāḥ

01100193 nānurūpānurūpāś ca nirguṇasya guṇātmanaḥ

01100201 anyonyam āsīt sañjalpa uttama-śloka-cetasām

01100203 kauravendra-pura-strīṇāṁ sarva-śruti-mano-haraḥ

01100211 sa vai kilāyaṁ puruṣaḥ purātano

01100212 ya eka āsīd aviśeṣa ātmani

01100213 agre guṇebhyo jagad-ātmanīśvare

01100214 nimīlitātman niśi supta-śaktiṣu

01100221 sa eva bhūyo nija-vīrya-coditāṁ

01100222 sva-jīva-māyāṁ prakṛtiṁ sisṛkṣatīm

01100223 anāma-rūpātmani rūpa-nāmanī

01100224 vidhitsamāno’nusasāra śāstra-kṛt

01100231 sa vā ayaṁ yat padam atra sūrayo

01100232 jitendriyā nirjita-mātariśvanaḥ

01100233 paśyanti bhakty-utkalitāmalātmanā

01100234 nanv eṣa sattvaṁ parimārṣṭum arhati

01100241 sa vā ayaṁ sakhy anugīta-sat-katho

01100242 vedeṣu guhyeṣu ca guhya-vādibhiḥ

01100243 ya eka īśo jagad-ātma-līlayā

01100244 sṛjaty avaty atti na tatra sajjate

01100251 yadā hy adharmeṇa tamo-dhiyo nṛpā

01100252 jīvanti tatraiṣa hi sattvataḥ kila

01100253 dhatte bhagaṁ satyam ṛtaṁ dayāṁ yaśo

01100254 bhavāya rūpāṇi dadhad yuge yuge

01100261 aho alaṁ ślāghyatamaṁ yadoḥ kulam

01100262 aho alaṁ puṇyatamaṁ madhor vanam

01100263 yad eṣa puṁsām ṛṣabhaḥ śriyaḥ patiḥ

01100264 sva-janmanā caṅkramaṇena cāñcati

01100271 aho bata svar-yaśasas tiraskarī

01100272 kuśasthalī puṇya-yaśaskarī bhuvaḥ

01100273 paśyanti nityaṁ yad anugraheṣitaṁ

01100274 smitāvalokaṁ sva-patiṁ sma yat-prajāḥ

01100281 nūnaṁ vrata-snāna-hutādineśvaraḥ

01100282 samarcito hy asya gṛhīta-pāṇibhiḥ

01100283 pibanti yāḥ sakhy adharāmṛtaṁ muhur

01100284 vraja-striyaḥ sammumuhur yad-āśayāḥ

01100291 yā vīrya-śulkena hṛtāḥ svayaṁvare

01100292 pramathya caidya-pramukhān hi śuṣmiṇaḥ

01100293 pradyumna-sāmbāmba-sutādayo’parā

01100294 yāś cāhṛtā bhauma-vadhe sahasraśaḥ

01100301 etāḥ paraṁ strītvam apāstapeśalaṁ

01100302 nirasta-śaucaṁ bata sādhu kurvate

01100303 yāsāṁ gṛhāt puṣkara-locanaḥ patir

01100304 na jātv apaity āhṛtibhir hṛdi spṛśan

01100311 evaṁvidhā gadantīnāṁ sa giraḥ pura-yoṣitām

01100313 nirīkṣaṇenābhinandan sasmitena yayau hariḥ

01100321 ajāta-śatruḥ pṛtanāṁ gopīthāya madhu-dviṣaḥ

01100323 parebhyaḥ śaṅkitaḥ snehāt prāyuṅkta catur-aṅgiṇīm

01100331 atha dūrāgatān śauriḥ kauravān virahāturān

01100333 sannivartya dṛḍhaṁ snigdhān prāyāt sva-nagarīṁ priyaiḥ

01100341 kuru-jāṅgala-pāñcālān śūrasenān sayāmunān

01100343 brahmāvartaṁ kurukṣetraṁ matsyān sārasvatān atha

01100351 maru-dhanvam atikramya sauvīrābhīrayoḥ parān

01100353 ānartān bhārgavopāgāc chrāntavāho manāg vibhuḥ

01100361 tatra tatra ha tatratyair hariḥ pratyudyatārhaṇaḥ

01100363 sāyaṁ bheje diśaṁ paścād gaviṣṭho gāṁ gatas tadā

0111001 sūta uvāca

01110011 ānartān sa upavrajya svṛddhā‘ jana-padān svakān

01110013 dadhmau daravaraṁ teṣāṁ viṣādaṁ śamayann iva

01110021 sa uccakāśe dhavalodaro daro

01110022’py urukramasyādharaśoṇa-śoṇimā

01110023 dādhmāyamānaḥ kara-kañja-sampuṭe

01110024 yathābja-khaṇḍe kala-haṁsa utsvanaḥ

01110031 tam upaśrutya ninadaṁ jagad-bhaya-bhayāvaham

01110033 pratyudyayuḥ prajāḥ sarvā bhartṛ-darśana-lālasāḥ

01110041 tatropanīta-balayo raver dīpam ivādṛtāḥ

01110043 ātmārāmaṁ pūrṇa-kāmaṁ nija-lābhena nityadā

01110051 prīty-utphulla-mukhāḥ procur harṣa-gadgadayā girā

01110053 pitaraṁ sarva-suhṛdam avitāram ivārbhakāḥ

01110061 natāḥ sma te nātha sadāṅghri-paṅkajaṁ

01110062 viriñca-vairiñcya-surendra-vanditam

01110063 parāyaṇaṁ kṣemam ihecchatāṁ paraṁ

01110064 na yatra kālaḥ prabhavet paraḥ prabhuḥ

01110071 bhavāya nas tvaṁ bhava viśva-bhāvana

01110072 tvam eva mātātha suhṛt-patiḥ pitā

01110073 tvaṁ sad-gurur naḥ paramaṁ ca daivataṁ

01110074 yasyānuvṛttyā kṛtino babhūvima

01110081 aho sanāthā bhavatā sma yad vayaṁ

01110082 traiviṣṭapānām api dūra-darśanam

01110083 prema-smita-snigdha-nirīkṣaṇānanaṁ

01110084 paśyema rūpaṁ tava sarva-saubhagam

01110091 yarhy ambujākṣāpasasāra bho bhavān

01110092 kurūn madhūn vātha suhṛd-didṛkṣayā

01110093 tatrābda-koṭi-pratimaḥ kṣaṇo bhaved

01110094 raviṁ vinākṣṇor iva nas tavācyuta

01110101 kathaṁ vayaṁ nātha ciroṣite tvayi

01110102 prasanna-dṛṣṭyākhila-tāpa-śoṣaṇam

01110103 jīvema te sundara-hāsa-śobhitam

01110104 apaśyamānā vadanaṁ manoharam

01110111 iti codīritā vācaḥ prajānāṁ bhakta-vatsalaḥ

01110113 śṛṇvāno’nugrahaṁ dṛṣṭyā vitanvan prāviśat puram

01110121 madhu-bhoja-daśārhārha-kukurāndhaka-vṛṣṇibhiḥ

01110123 ātma-tulya-balair guptāṁ nāgair bhogavatīm iva

01110131 sarvartu-sarva-vibhava-puṇya-vṛkṣa-latāśramaiḥ

01110133 udyānopavanārāmair vṛta-padmākara-śriyam

01110141 gopura-dvāra-mārgeṣu kṛta-kautuka-toraṇām

01110143 citra-dhvaja-patākāgrair antaḥ pratihatātapām

01110151 sammārjita-mahā-mārga- rathyāpaṇaka-catvarām

01110153 siktāṁ gandha-jalair uptāṁ phala-puṣpākṣatāṅkuraiḥ

01110161 dvāri dvāri gṛhāṇāṁ ca dadhy-akṣata-phalekṣubhiḥ

01110163 alaṅkṛtāṁ pūrṇa-kumbhair balibhir dhūpa-dīpakaiḥ

01110171 niśamya preṣṭham āyāntaṁ vasudevo mahā-manāḥ

01110173 akrūraś cograsenaś ca rāmaś cādbhuta-vikramaḥ

01110181 pradyumnaś cārudeṣṇaś ca sāmbo jāmbavatī-sutaḥ

01110183 praharṣa-vegocchaśita-śayanāsana-bhojanāḥ

01110191 vāraṇendraṁ puraskṛtya brāhmaṇaiḥ sasumaṅgalaiḥ

01110193 śaṅkha-tūrya-ninādena brahma-ghoṣeṇa cādṛtāḥ

01110195 pratyujjagmū rathair hṛṣṭāḥ praṇayāgata-sādhvasāḥ

01110201 vāramukhyāś ca śataśo yānais tad-darśanotsukāḥ

01110203 lasat-kuṇḍala-nirbhāta-kapola-vadana-śriyaḥ

01110211 naṭa-nartaka-gandharvāḥ sūta-māgadha-vandinaḥ

01110213 gāyanti cottamaśloka-caritāny adbhutāni ca

01110221 bhagavāṁs tatra bandhūnāṁ paurāṇām anuvartinām

01110223 yathā-vidhy upasaṅgamya sarveṣāṁ mānam ādadhe

01110231 prahvābhivādanāśleṣa-kara-sparśa-smitekṣaṇaiḥ

01110233 āśvāsya cāśvapākebhyo varaiś cābhimatair vibhuḥ

01110241 svayaṁ ca gurubhir vipraiḥ sadāraiḥ sthavirair api

01110243 āśīrbhir yujyamāno’nyair vandibhiś cāviśat puram

01110251 rāja-mārgaṁ gate kṛṣṇe dvārakāyāḥ kula-striyaḥ

01110253 harmyāṇy āruruhur vipra tad-īkṣaṇa-mahotsavāḥ

01110261 nityaṁ nirīkṣamāṇānāṁ yad api dvārakaukasām

01110263 na vitṛpyanti hi dṛśaḥ śriyo dhāmāṅgam acyutam

01110271 śriyo nivāso yasyoraḥ pāna-pātraṁ mukhaṁ dṛśām

01110273 bāhavo loka-pālānāṁ sāraṅgāṇāṁ padāmbujam

01110281 sitātapatra-vyajanair upaskṛtaḥ

01110282 prasūna-varṣair abhivarṣitaḥ pathi

01110283 piśaṅga-vāsā vana-mālayā babhau

01110284 ghano yathārkoḍupa-cāpa-vaidyutaiḥ

01110291 praviṣṭas tu gṛhaṁ pitroḥ pariṣvaktaḥ sva-mātṛbhiḥ

01110293 vavande śirasā sapta devakī-pramukhā mudā

01110301 tāḥ putram aṅkam āropya sneha-snuta-payodharāḥ

01110303 harṣa-vihvalitātmānaḥ siṣicur netrajair jalaiḥ

01110311 athāviśat sva-bhavanaṁ sarva-kāmam anuttamam

01110313 prāsādā yatra patnīnāṁ sahasrāṇi ca ṣoḍaśa

01110321 patnyaḥ patiṁ proṣya gṛhānupāgataṁ

01110322 vilokya sañjāta-mano-mahotsavāḥ

01110323 uttasthur ārāt sahasāsanāśayāt

01110324 sākaṁ vratair vrīḍita-locanānanāḥ

01110331 tam ātmajair dṛṣṭibhir antarātmanā

01110332 duranta-bhāvāḥ parirebhire patim

01110333 niruddham apy āsravad ambu netrayor

01110334 vilajjatīnāṁ bhṛgu-varya vaiklavāt

01110341 yadyapy asau pārśva-gato raho-gatas

01110342 tathāpi tasyāṅghri-yugaṁ navaṁ navam

01110343 pade pade kā virameta tat-padāc

01110344 calāpi yac chrīr na jahāti karhicit

01110351 evaṁ nṛpāṇāṁ kṣiti-bhāra-janmanām

01110352 akṣauhiṇībhiḥ parivṛtta-tejasām

01110353 vidhāya vairaṁ śvasano yathānalaṁ

01110354 mitho vadhenoparato nirāyudhaḥ

01110361 sa eṣa nara-loke’sminn avatīrṇaḥ sva-māyayā01110363 reme strī-ratna-kūṭastho bhagavān prākṛto yathā

01110371 uddāma-bhāva-piśunāmala-valgu-hāsa-

01110372 vrīḍāvaloka-nihato madano’pi yāsām

01110373 sammuhya cāpam ajahāt pramadottamās tā

01110374 yasyendriyaṁ vimathituṁ kuhakair na śekuḥ

01110381 tam ayaṁ manyate loko hy asaṅgam api saṅginam

01110383 ātmaupamyena manujaṁ vyāpṛṇvānaṁ yato’budhaḥ

01110391 etad īśanam īśasya prakṛti-stho’pi tad-guṇaiḥ

01110393 na yujyate sadātma-sthair yathā buddhis tad-āśrayā

01110401 taṁ menire’balā mūḍhāḥ straiṇaṁ cānuvrataṁ rahaḥ

01110403 apramāṇa-vido bhartur īśvaraṁ matayo yathā

0112001 śaunaka uvāca

01120011 aśvatthāmnopasṛṣṭena brahma-śīrṣṇoru-tejasā

01120013 uttarāyā hato garbha īśenājīvitaḥ punaḥ

01120021 tasya janma mahā-buddheḥ karmāṇi ca mahātmanaḥ

01120023 nidhanaṁ ca yathaivāsīt sa pretya gatavān yathā

01120031 tad idaṁ śrotum icchāmo gadituṁ yadi manyase

01120033 brūhi naḥ śraddadhānānāṁ yasya jñānam adāc chukaḥ

0112004 sūta uvāca

01120041 apīpalad dharma-rājaḥ pitṛvad rañjayan prajāḥ

01120043 niḥspṛhaḥ sarva-kāmebhyaḥ kṛṣṇa-pādānusevayā

01120051 sampadaḥ kratavo lokā mahiṣī bhrātaro mahī

01120053 jambūdvīpādhipatyaṁ ca yaśaś ca tri-divaṁ gatam

01120061 kiṁ te kāmāḥ sura-spārhā mukunda-manaso dvijāḥ

01120063 adhijahrur mudaṁ rājñaḥ kṣudhitasya yathetare

01120071 mātur garbha-gato vīraḥ sa tadā bhṛgu-nandana

01120073 dadarśa puruṣaṁ kañcid dahyamāno’stra-tejasā

01120081 aṅguṣṭha-mātram amalaṁ sphurat-puraṭa-maulinam

01120083 apīvya-darśanaṁ śyāmaṁ taḍid vāsasam acyutam

01120091 śrīmad-dīrgha-catur-bāhuṁ tapta-kāñcana-kuṇḍalam

01120093 kṣatajākṣaṁ gadā-pāṇim ātmanaḥ sarvato diśam

01120095 paribhramantam ulkābhāṁ bhrāmayantaṁ gadāṁ muhuḥ

01120101 astra-tejaḥ sva-gadayā nīhāram iva gopatiḥ

01120103 vidhamantaṁ sannikarṣe paryaikṣata ka ity asau

01120111 vidhūya tad ameyātmā bhagavān dharma-gub vibhuḥ

01120113 miṣato daśamāsasya tatraivāntardadhe hariḥ

01120121 tataḥ sarva-guṇodarke sānukūla-grahodaye

01120123 jajñe vaṁśa-dharaḥ pāṇḍor bhūyaḥ pāṇḍur ivaujasā

01120131 tasya prīta-manā rājā viprair dhaumya-kṛpādibhiḥ

01120133 jātakaṁ kārayām āsa vācayitvā ca maṅgalam

01120141 hiraṇyaṁ gāṁ mahīṁ grāmān hasty-aśvān nṛpatir varān

01120143 prādāt svannaṁ ca viprebhyaḥ prajā-tīrthe sa tīrthavit

01120151 tam ūcur brāhmaṇās tuṣṭā rājānaṁ praśrayānvitam

01120153 eṣa hy asmin prajā-tantau purūṇāṁ pauravarṣabha

01120161 daivenāpratighātena śukle saṁsthām upeyuṣi

01120163 rāto vo’nugrahārthāya viṣṇunā prabhaviṣṇunā

01120171 tasmān nāmnā viṣṇu-rāta iti loke bhaviṣyati

01120173 na sandeho mahā-bhāga mahā-bhāgavato mahān

0112018 śrī-rājovāca

01120181 apy eṣa vaṁśyān rājarṣīn puṇya-ślokān mahātmanaḥ

01120183 anuvartitā svid yaśasā sādhu-vādena sattamāḥ

0112019 brāhmaṇā ūcuḥ

01120191 pārtha prajāvitā sākṣād ikṣvākur iva mānavaḥ

01120193 brahmaṇyaḥ satya-sandhaś ca rāmo dāśarathir yathā

01120201 eṣa dātā śaraṇyaś ca yathā hy auśīnaraḥ śibiḥ

01120203 yaśo vitanitā svānāṁ dauṣyantir iva yajvanām

01120211 dhanvinām agraṇīr eṣa tulyaś cārjunayor dvayoḥ

01120213 hutāśa iva durdharṣaḥ samudra iva dustaraḥ

01120221 mṛgendra iva vikrānto niṣevyo himavān iva

01120223 titikṣur vasudhevāsau sahiṣṇuḥ pitarāv iva

01120231 pitāmaha-samaḥ sāmye prasāde giriśopamaḥ

01120233 āśrayaḥ sarva-bhūtānāṁ yathā devo ramāśrayaḥ

01120241 sarva-sad-guṇa-māhātmye eṣa kṛṣṇam anuvrataḥ

01120243 rantideva ivodāro yayātir iva dhārmikaḥ

01120251 hṛtyā bali-samaḥ kṛṣṇe prahrāda iva sad-grahaḥ

01120253 āhartaiṣo’śvamedhānāṁ vṛddhānāṁ paryupāsakaḥ

01120261 rājarṣīṇāṁ janayitā śāstā cotpatha-gāminām

01120263 nigrahītā kaler eṣa bhuvo dharmasya kāraṇāt

01120271 takṣakād ātmano mṛtyuṁ dvija-putropasarjitāt

01120273 prapatsyata upaśrutya mukta-saṅgaḥ padaṁ hareḥ

01120281 jijñāsitātma-yāthārthyo muner vyāsa-sutād asau

01120283 hitvedaṁ nṛpa gaṅgāyāṁ yāsyaty addhākutobhayam

01120291 iti rājña upādiśya viprā jātaka-kovidāḥ

01120293 labdhāpacitayaḥ sarve pratijagmuḥ svakān gṛhān

01120301 sa eṣa loke vikhyātaḥ parīkṣid iti yat prabhuḥ

01120303 pūrvaṁ dṛṣṭam anudhyāyan parīkṣeta nareṣv iha

01120311 sa rāja-putro vavṛdhe āśu śukla ivoḍupaḥ

01120313 āpūryamāṇaḥ pitṛbhiḥ kāṣṭhābhir iva so’nvaham

01120321 yakṣyamāṇo’śvamedhena jñāti-droha-jihāsayā

01120323 rājā labdha-dhano dadhyau nānyatra kara-daṇḍayoḥ

01120331 tad abhipretam ālakṣya bhrātaro’cyuta-coditāḥ

01120333 dhanaṁ prahīṇam ājahrur udīcyāṁ diśi bhūriśaḥ

01120341 tena sambhṛta-sambhāro dharma-putro yudhiṣṭhiraḥ

01120343 vājimedhais tribhir bhīto yajñaiḥ samayajad dharim

01120351 āhūto bhagavān rājñā yājayitvā dvijair nṛpam

01120353 uvāsa katicin māsān suhṛdāṁ priya-kāmyayā

01120361 tato rājñābhyanujñātaḥ kṛṣṇayā saha-bandhubhiḥ

01120363 yayau dvāravatīṁ brahman sārjuno yadubhir vṛtaḥ

0113001 sūta uvāca

01130011 viduras tīrtha-yātrāyāṁ maitreyād ātmano gatim

01130013 jñātvāgād dhāstinapuraṁ tayāvāpta-vivitsitaḥ

01130021 yāvataḥ kṛtavān praśnān kṣattā kauṣāravāgrataḥ

01130023 jātaika-bhaktir govinde tebhyaś copararāma ha

01130031 taṁ bandhum āgataṁ dṛṣṭvā dharma-putraḥ sahānujaḥ

01130033 dhṛtarāṣṭro yuyutsuś ca sūtaḥ śāradvataḥ pṛthā

01130041 gāndhārī draupadī brahman subhadrā cottarā kṛpī

01130043 anyāś ca jāmayaḥ pāṇḍor jñātayaḥ sasutāḥ striyaḥ

01130051 pratyujjagmuḥ praharṣeṇa prāṇaṁ tanva ivāgatam

01130053 abhisaṅgamya vidhivat pariṣvaṅgābhivādanaiḥ

01130061 mumucuḥ prema-bāṣpaughaṁ virahautkaṇṭhya-kātarāḥ

01130063 rājā tam arhayāṁ cakre kṛtāsana-parigraham

01130071 taṁ bhuktavantaṁ viśrāntam āsīnaṁ sukham āsane

01130073 praśrayāvanato rājā prāha teṣāṁ ca śṛṇvatām

0113008 yudhiṣṭhira uvāca

01130081 api smaratha no yuṣmat-pakṣa-cchāyā-samedhitān

01130083 vipad-gaṇād viṣāgnyāder mocitā yat samātṛkāḥ

01130091 kayā vṛttyā vartitaṁ vaś caradbhiḥ kṣiti-maṇḍalam

01130093 tīrthāni kṣetra-mukhyāni sevitānīha bhūtale

01130101 bhavad-vidhā bhāgavatās tīrtha-bhūtāḥ svayaṁ vibho

01130103 tīrthī-kurvanti tīrthāni svāntaḥ-sthena gadābhṛtā

01130111 api naḥ suhṛdas tāta bāndhavāḥ kṛṣṇa-devatāḥ

01130113 dṛṣṭāḥ śrutā vā yadavaḥ sva-puryāṁ sukham āsate

01130121 ity ukto dharma-rājena sarvaṁ tat samavarṇayat

01130123 yathānubhūtaṁ kramaśo vinā yadu-kula-kṣayam

01130131 nanv apriyaṁ durviṣahaṁ nṛṇāṁ svayam upasthitam

01130133 nāvedayat sakaruṇo duḥkhitān draṣṭum akṣamaḥ

01130141 kañcit kālam athāvātsīt sat-kṛto devavat sukham

01130143 bhrātur jyeṣṭhasya śreyas-kṛt sarveṣāṁ sukham āvahan

01130151 abibhrad aryamā daṇḍaṁ yathāvad agha-kāriṣu

01130153 yāvad dadhāra śūdratvaṁ śāpād varṣa-śataṁ yamaḥ

01130161 yudhiṣṭhiro labdha-rājyo dṛṣṭvā pautraṁ kulan-dharam

01130163 bhrātṛbhir loka-pālābhair mumude parayā śriyā

01130171 evaṁ gṛheṣu saktānāṁ pramattānāṁ tad-īhayā

01130173 atyakrāmad avijñātaḥ kālaḥ parama-dustaraḥ

01130181 viduras tad abhipretya dhṛtarāṣṭram abhāṣata

01130183 rājan nirgamyatāṁ śīghraṁ paśyedaṁ bhayam āgatam

01130191 pratikriyā na yasyeha kutaścit karhicit prabho

01130193 sa eṣa bhagavān kālaḥ sarveṣāṁ naḥ samāgataḥ

01130201 yena caivābhipanno’yaṁ prāṇaiḥ priyatamair api

01130203 janaḥ sadyo viyujyeta kim utānyair dhanādibhiḥ

01130211 pitṛ-bhrātṛ-suhṛt-putrā hatās te vigataṁ vayam

01130213 ātmā ca jarayā grastaḥ para-geham upāsase

01130221 andhaḥ puraiva vadhiro manda-prajñāś ca sāmpratam

01130222 viśīrṇa-danto mandāgniḥ sarāgaḥ kapham udvahan

01130231 aho mahīyasī jantor jīvitāśā yathā bhavān

01130233 bhīmāpavarjitaṁ piṇḍam ādatte gṛha-pālavat

01130241 agnir nisṛṣṭo dattaś ca garo dārāś ca dūṣitāḥ

01130243 hṛtaṁ kṣetraṁ dhanaṁ yeṣāṁ tad-dattair asubhiḥ kiyat

01130251 tasyāpi tava deho’yaṁ kṛpaṇasya jijīviṣoḥ

01130253 paraity anicchato jīrṇo jarayā vāsasī iva

01130261 gata-svārtham imaṁ dehaṁ virakto mukta-bandhanaḥ

01130263 avijñāta-gatir jahyāt sa vai dhīra udāhṛtaḥ

01130271 yaḥ svakāt parato veha jāta-nirveda ātmavān

01130273 hṛdi kṛtvā hariṁ gehāt pravrajet sa narottamaḥ

01130281 athodīcīṁ diśaṁ yātu svair ajñāta-gatir bhavān

01130283 ito’rvāk prāyaśaḥ kālaḥ puṁsāṁ guṇa-vikarṣaṇaḥ

01130291 evaṁ rājā vidureṇānujena

01130292 prajñā-cakṣur bodhita ājamīḍhaḥ

01130293 chittvā sveṣu sneha-pāśān draḍhimno

01130294 niścakrāma bhrātṛ-sandarśitādhvā

01130301 patiṁ prayāntaṁ subalasya putrī

01130302 pati-vratā cānujagāma sādhvī

01130303 himālayaṁ nyasta-daṇḍa-praharṣaṁ

01130304 manasvinām iva sat samprahāraḥ

01130311 ajāta-śatruḥ kṛta-maitro hutāgnir

01130312 viprān natvā tila-go-bhūmi-rukmaiḥ

01130313 gṛhaṁ praviṣṭo guru-vandanāya

01130314 na cāpaśyat pitarau saubalīṁ ca

01130321 tatra sañjayam āsīnaṁ papracchodvigna-mānasaḥ

01130323 gāvalgaṇe kva nas tāto vṛddho hīnaś ca netrayoḥ

01130331 ambā ca hata-putrārtā pitṛvyaḥ kva gataḥ suhṛt

01130333 api mayy akṛta-prajñe hata-bandhuḥ sa bhāryayā

01130335 āśaṁsamānaḥ śamalaṁ gaṅgāyāṁ duḥkhito’patat

01130341 pitary uparate pāṇḍau sarvān naḥ suhṛdaḥ śiśūn

01130343 arakṣatāṁ vyasanataḥ pitṛvyau kva gatāv itaḥ

0113035 sūta uvāca

01130351 kṛpayā sneha-vaiklavyāt sūto viraha-karśitaḥ

01130353 ātmeśvaram acakṣāṇo na pratyāhātipīḍitaḥ

01130361 vimṛjyāśrūṇi pāṇibhyāṁ viṣṭabhyātmānam ātmanā

01130363 ajāta-śatruṁ pratyūce prabhoḥ pādāv anusmaran

0113037 sañjaya uvāca

01130371 nāhaṁ veda vyavasitaṁ pitror vaḥ kula-nandana

01130373 gāndhāryā vā mahā-bāho muṣito’smi mahātmabhiḥ

01130381 athājagāma bhagavān nāradaḥ saha-tumburuḥ

01130383 pratyutthāyābhivādyāha sānujo’bhyarcayan munim

0113039 yudhiṣṭhira uvāca

01130391 nāhaṁ veda gatiṁ pitror bhagavan kva gatāv itaḥ

01130393 ambā vā hata-putrārtā kva gatā ca tapasvinī

01130401 karṇadhāra ivāpāre bhagavān pāra-darśakaḥ

01130403 athābabhāṣe bhagavān nārado muni-sattamaḥ

0113041 nārada uvāca

01130411 mā kañcana śuco rājan yad īśvara-vaśaṁ jagat

01130413 lokāḥ sapālā yasyeme vahanti balim īśituḥ

01130415 sa saṁyunakti bhūtāni sa eva viyunakti ca

01130421 yathā gāvo nasi protās tantyāṁ baddhāś ca dāmabhiḥ

01130423 vāk-tantyāṁ nāmabhir baddhā vahanti balim īśituḥ

01130431 yathā krīḍopaskarāṇāṁ saṁyoga-vigamāv iha

01130433 icchayā krīḍituḥ syātāṁ tathaiveśecchayā nṛṇām

01130441 yan manyase dhruvaṁ lokam adhruvaṁ vā na cobhayam

01130443 sarvathā na hi śocyās te snehād anyatra mohajāt

01130451 tasmāj jahy aṅga vaiklavyam ajñāna-kṛtam ātmanaḥ

01130453 kathaṁ tv anāthāḥ kṛpaṇā varteraṁs te ca māṁ vinā

01130461 kāla-karma-guṇādhīno deho’yaṁ pāñca-bhautikaḥ

01130463 katham anyāṁs tu gopāyet sarpa-grasto yathā param

01130471 ahastāni sahastānām apadāni catuṣ-padām

01130473 phalgūni tatra mahatāṁ jīvo jīvasya jīvanam

01130481 tad idaṁ bhagavān rājann eka ātmātmanāṁ sva-dṛk

01130483 antaro’nantaro bhāti paśya taṁ māyayorudhā

01130491 so’yam adya mahārāja bhagavān bhūta-bhāvanaḥ

01130493 kāla-rūpo’vatīrṇo’syām abhāvāya sura-dviṣām

01130501 niṣpāditaṁ deva-kṛtyam avaśeṣaṁ pratīkṣate

01130503 tāvad yūyam avekṣadhvaṁ bhaved yāvad iheśvaraḥ

01130511 dhṛtarāṣṭraḥ saha bhrātrā gāndhāryā ca sva-bhāryayā

01130513 dakṣiṇena himavata ṛṣīṇām āśramaṁ gataḥ

01130521 srotobhiḥ saptabhir yā vai svardhunī saptadhā vyadhāt

01130523 saptānāṁ prītaye nānā sapta-srotaḥ pracakṣate

01130531 snātvānusavanaṁ tasmin hutvā cāgnīn yathā-vidhi

01130533 ab-bhakṣa upaśāntātmā sa āste vigataiṣaṇaḥ

01130541 jitāsano jita-śvāsaḥ pratyāhṛta-ṣaḍ-indriyaḥ

01130543 hari-bhāvanayā dhvasta-rajaḥ-sattva-tamo-malaḥ

01130551 vijñānātmani saṁyojya kṣetrajñe pravilāpya tam

01130553 brahmaṇy ātmānam ādhāre ghaṭāmbaram ivāmbare

01130561 dhvasta-māyā-guṇodarko niruddha-karaṇāśayaḥ

01130563 nivartitākhilāhāra āste sthāṇur ivācalaḥ

01130565 tasyāntarāyo maivābhūḥ sannyastākhila-karmaṇaḥ

01130571 sa vā adyatanād rājan parataḥ pañcame’hani

01130573 kalevaraṁ hāsyati svaṁ tac ca bhasmī-bhaviṣyati

01130581 dahyamāne’gnibhir dehe patyuḥ patnī sahoṭaje

01130583 bahiḥ sthitā patiṁ sādhvī tam agnim anu vekṣyati

01130591 viduras tu tad āścaryaṁ niśāmya kuru-nandana

01130593 harṣa-śoka-yutas tasmād gantā tīrtha-niṣevakaḥ

01130601 ity uktvāthāruhat svargaṁ nāradaḥ saha-tumburuḥ

01130603 yudhiṣṭhiro vacas tasya hṛdi kṛtvājahāc chucaḥ

0114001 sūta uvāca

01140011 samprasthite dvārakāyāṁjiṣṇau bandhu-didṛkṣayā

01140013 jñātuṁ ca puṇya-ślokasya kṛṣṇasya ca viceṣṭitam

01140021 vyatītāḥ katicin māsās tadā nāyāt tato’rjunaḥ

01140023 dadarśa ghora-rūpāṇi nimittāni kurūdvahaḥ

01140031 kālasya ca gatiṁ raudrāṁ viparyastartu-dharmiṇaḥ

01140033 pāpīyasīṁ nṛṇāṁ vārtāṁ krodha-lobhānṛtātmanām

01140041 jihma-prāyaṁ vyavahṛtaṁ śāṭhya-miśraṁ ca sauhṛdam

01140043 pitṛ-mātṛ-suhṛd-bhrātṛ- dam-patīnāṁ ca kalkanam

01140051 nimittāny atyariṣṭāni kāle tv anugate nṛṇām

01140053 lobhādy-adharma-prakṛtiṁ dṛṣṭvovācānujaṁ nṛpaḥ

0114006 yudhiṣṭhira uvāca

01140061 sampreṣito dvārakāyāṁ jiṣṇur bandhu-didṛkṣayāj

01140063 ñātuṁ ca puṇya-ślokasya kṛṣṇasya ca viceṣṭitam

01140071 gatāḥ saptādhunā māsā bhīmasena tavānujaḥ

01140073 nāyāti kasya vā hetor nāhaṁ vededam añjasā

01140081 api devarṣiṇādiṣṭaḥ sa kālo’yam upasthitaḥ

01140083 yadātmano’ṅgam ākrīḍaṁ bhagavān utsisṛkṣati

01140091 yasmān naḥ sampado rājyaṁ dārāḥ prāṇāḥ kulaṁ prajāḥ

01140093 āsan sapatna-vijayo lokāś ca yad-anugrahāt

01140101 paśyotpātān nara-vyāghra divyān bhaumān sadaihikān

01140103 dāruṇān śaṁsato’dūrād bhayaṁ no buddhi-mohanam

01140111 ūrv-akṣi-bāhavo mahyaṁ sphuranty aṅga punaḥ punaḥ

01140113 vepathuś cāpi hṛdaye ārād dāsyanti vipriyam

01140121 śivaiṣodyantam ādityam abhirauty analānanā

01140123 mām aṅga sārameyo’yam abhirebhaty abhīruvat

01140131 śastāḥ kurvanti māṁ savyaṁ dakṣiṇaṁ paśavo’pare

01140133 vāhāṁś ca puruṣa-vyāghra lakṣaye rudato mama

01140141 mṛtyu-dūtaḥ kapoto’yam ulūkaḥ kampayan manaḥ

01140143 pratyulūkaś ca kuhvānair viśvaṁ vai śūnyam icchataḥ

01140151 dhūmrā diśaḥ paridhayaḥ kampate bhūḥ sahādribhiḥ

01140153 nirghātaś ca mahāṁs tāta sākaṁ ca stanayitnubhiḥ

01140161 vāyur vāti khara-sparśo rajasā visṛjaṁs tamaḥ

01140163 asṛg varṣanti jaladā bībhatsam iva sarvataḥ

01140171 sūryaṁ hata-prabhaṁ paśya graha-mardaṁ mitho divi

01140173 sasaṅkulair bhūta-gaṇair jvalite iva rodasī

01140181 nadyo nadāś ca kṣubhitāḥ sarāṁsi ca manāṁsi ca

01140183 na jvalaty agnir ājyena kālo’yaṁ kiṁ vidhāsyati

01140191 na pibanti stanaṁ vatsā na duhyanti ca mātaraḥ

01140193 rudanty aśru-mukhā gāvo na hṛṣyanty ṛṣabhā vraje

01140201 daivatāni rudantīva svidyanti hy uccalanti ca

01140203 ime jana-padā grāmāḥ purodyānākarāśramāḥ

01140205 bhraṣṭa-śriyo nirānandāḥ kim aghaṁ darśayanti naḥ

01140211 manya etair mahotpātair nūnaṁ bhagavataḥ padaiḥ

01140213 ananya-puruṣa-śrībhir hīnā bhūr hata-saubhagā

01140221 iti cintayatas tasya dṛṣṭāriṣṭena cetasā

01140223 rājñaḥ pratyāgamad brahman yadu-puryāḥ kapi-dhvajaḥ

01140231 taṁ pādayor nipatitam ayathā-pūrvam āturam

01140233 adho-vadanam ab-bindūn sṛjantaṁ nayanābjayoḥ

01140241 vilokyodvigna-hṛdayo vicchāyam anujaṁ nṛpaḥ

01140243 pṛcchati sma suhṛn madhye saṁsmaran nāraderitam

0114025 yudhiṣṭhira uvāca

01140251 kaccid ānarta-puryāṁ naḥ sva-janāḥ sukham āsate

01140253 madhu-bhoja-daśārhārha- sātvatāndhaka-vṛṣṇayaḥ

01140261 śūro mātāmahaḥ kaccit svasty āste vātha māriṣaḥ

01140263 mātulaḥ sānujaḥ kaccit kuśaly ānakadundubhiḥ

01140271 sapta sva-sāras tat-patnyo mātulānyaḥ sahātmajāḥ

01140273 āsate sasnuṣāḥ kṣemaṁdevakī-pramukhāḥ svayam

01140281 kaccid rājāhuko jīvaty asat-putro’sya cānujaḥ

01140283 hṛdīkaḥ sasuto’krūro jayanta-gada-sāraṇāḥ

01140291 āsate kuśalaṁ kaccid ye ca śatrujid-ādayaḥ

01140293 kaccid āste sukhaṁ rāmo bhagavān sātvatāṁ prabhuḥ01140301 pradyumnaḥ sarva-vṛṣṇīnāṁ sukham āste mahā-rathaḥ

01140303 gambhīra-rayo’niruddho vardhate bhagavān uta

01140311 suṣeṇaś cārudeṣṇaś ca sāmbo jāmbavatī-sutaḥ

01140313 anye ca kārṣṇi-pravarāḥ saputrā ṛṣabhādayaḥ

01140321 tathaivānucarāḥ śaureḥ śrutadevoddhavādayaḥ

01140323 sunanda-nanda-śīrṣaṇyā ye cānye sātvatarṣabhāḥ

01140331 api svasty āsate sarve rāma-kṛṣṇa-bhujāśrayāḥ

01140333 api smaranti kuśalam asmākaṁ baddha-sauhṛdāḥ

01140341 bhagavān api govindo brahmaṇyo bhakta-vatsalaḥ

01140343 kaccit pure sudharmāyāṁ sukham āste suhṛd-vṛtaḥ

01140351 maṅgalāya ca lokānāṁ kṣemāya ca bhavāya ca

01140353 āste yadu-kulāmbhodhāv ādyo’nanta-sakhaḥ pumān

01140361 yad bāhu-daṇḍa-guptāyāṁ sva-puryāṁ yadavo’rcitāḥ

01140363 krīḍanti paramānandaṁ mahā-pauruṣikā iva

01140371 yat-pāda-śuśrūṣaṇa-mukhya-karmaṇā

01140372 satyādayo dvy-aṣṭa-sahasra-yoṣitaḥ

01140373 nirjitya saṅkhye tri-daśāṁs tad-āśiṣo

01140374 haranti vajrāyudha-vallabhocitāḥ

01140381 yad bāhu-daṇḍābhyudayānujīvino

01140382 yadu-pravīrā hy akutobhayā muhuḥ

01140383 adhikramanty aṅghribhir āhṛtāṁ balāt

01140384 sabhāṁ sudharmāṁ sura-sattamocitām

01140391 kaccit te’nāmayaṁ tāta bhraṣṭa-tejā vibhāsi me

01140393 alabdha-māno’vajñātaḥ kiṁ vā tāta ciroṣitaḥ

01140401 kaccin nābhihato’bhāvaiḥ śabdādibhir amaṅgalaiḥ

01140403 na dattam uktam arthibhya āśayā yat pratiśrutam

01140411 kaccit tvaṁ brāhmaṇaṁ bālaṁ gāṁ vṛddhaṁ rogiṇaṁ striyam

01140413 śaraṇopasṛtaṁ sattvaṁ nātyākṣīḥ śaraṇa-pradaḥ

01140421 kaccit tvaṁ nāgamo’gamyāṁ gamyāṁ vāsat-kṛtāṁ striyam

01140423 parājito vātha bhavān nottamair nāsamaiḥ pathi

01140431 api svit parya-bhuṅkthās tvaṁ sambhojyān vṛddha-bālakān

01140433 jugupsitaṁ karma kiñcit kṛtavān na yad akṣamam

01140441 kaccit preṣṭhatamenātha hṛdayenātma-bandhunā

01140443 śūnyo’smi rahito nityaṁ manyase te’nyathā na ruk

0115001 sūta uvāca

01150011 evaṁ kṛṣṇa-sakhaḥ kṛṣṇo bhrātrā rājñā vikalpitaḥ

01150013 nānā-śaṅkāspadaṁ rūpaṁ kṛṣṇa-viśleṣa-karśitaḥ

01150021 śokena śuṣyad-vadana- hṛt-sarojo hata-prabhaḥ

01150023 vibhuṁ tam evānusmaran nāśaknot pratibhāṣitum

01150031 kṛcchreṇa saṁstabhya śucaḥ pāṇināmṛjya netrayoḥ

01150033 parokṣeṇa samunnaddha- praṇayautkaṇṭhya-kātaraḥ

01150041 sakhyaṁ maitrīṁ sauhṛdaṁ ca sārathyādiṣu saṁsmaran

01150043 nṛpam agrajam ity āha bāṣpa-gadgadayā girā

0115005 arjuna uvāca

01150051 vañcito’haṁ mahā-rāja hariṇā bandhu-rūpiṇā

01150053 yena me’pahṛtaṁ tejo deva-vismāpanaṁ mahat

01150061 yasya kṣaṇa-viyogena loko hy apriya-darśanaḥ

01150063 ukthena rahito hy eṣa mṛtakaḥ procyate yathā

01150071 yat-saṁśrayād drupada-geham upāgatānāṁ

01150072 rājñāṁ svayaṁvara-mukhe smara-durmadānām

01150073 tejo hṛtaṁ khalu mayābhihataś ca matsyaḥ

01150074 sajjīkṛtena dhanuṣādhigatā ca kṛṣṇā

01150081 yat-sannidhāv aham u khāṇḍavam agnaye’dām

01150082 indraṁ ca sāmara-gaṇaṁ tarasā vijitya

01150083 labdhā sabhā maya-kṛtādbhuta-śilpa-māyā

01150084 digbhyo’haran nṛpatayo balim adhvare te

01150091 yat-tejasā nṛpa-śiro-'ṅghrim ahan makhārtham

01150092 āryo’nujas tava gajāyuta-sattva-vīryaḥ

01150093 tenāhṛtāḥ pramatha-nātha-makhāya bhūpā

01150094 yan-mocitās tad-anayan balim adhvare te

01150101 patnyās tavādhimakha-kḷpta-mahābhiṣeka-

01150102 ślāghiṣṭha-cāru-kabaraṁ kitavaiḥ sabhāyām

01150103 spṛṣṭaṁ vikīrya padayoḥ patitāśru-mukhyā

01150104 yas tat-striyo’kṛta-hateśa-vimukta-keśāḥ

01150111 yo no jugopa vana etya duranta-kṛcchrād

01150112 durvāsaso’ri-racitād ayutāgra-bhug yaḥ

01150113 śākānna-śiṣṭam upayujya yatas tri-lokīṁ

01150114 tṛptām amaṁsta salile vinimagna-saṅghaḥ

01150121 yat-tejasātha bhagavān yudhi śūla-pāṇir

01150122 vismāpitaḥ sagirijo’stram adān nijaṁ me

01150123 anye’pi cāham amunaiva kalevareṇa

01150124 prāpto mahendra-bhavane mahad-āsanārdham

01150131 tatraiva me viharato bhuja-daṇḍa-yugmaṁ

01150132 gāṇḍīva-lakṣaṇam arāti-vadhāya devāḥ

01150133 sendrāḥ śritā yad-anubhāvitam ājamīḍha

01150134 tenāham adya muṣitaḥ puruṣeṇa bhūmnā

01150141 yad-bāndhavaḥ kuru-balābdhim ananta-pāram

01150142 eko rathena tatare’ham atīrya-sattvam

01150143 pratyāhṛtaṁ bahu dhanaṁ ca mayā pareṣāṁ

01150144 tejās-padaṁ maṇimayaṁ ca hṛtaṁ śirobhyaḥ

01150151 yo bhīṣma-karṇa-guru-śalya-camūṣv adabhra-

01150152 rājanya-varya-ratha-maṇḍala-maṇḍitāsu

01150153 agrecaro mama vibho ratha-yūthapānām

01150154 āyur manāṁsi ca dṛśā saha oja ārcchat

01150161 yad-doḥṣu mā praṇihitaṁ guru-bhīṣma-karṇa-

01150162 naptṛ-trigarta-śalya-saindhava-bāhlikādyaiḥ

01150163 astrāṇy amogha-mahimāni nirūpitāni

01150164 nopaspṛśur nṛhari-dāsam ivāsurāṇi

01150171 sautye vṛtaḥ kumatinātmada īśvaro me

01150172 yat-pāda-padmam abhavāya bhajanti bhavyāḥ

01150173 māṁ śrānta-vāham arayo rathino bhuvi-ṣṭhaṁ

01150174 na prāharan yad-anubhāva-nirasta-cittāḥ

01150181 narmāṇy udāra-rucira-smita-śobhitāni

01150182 he pārtha he’rjuna sakhe kuru-nandaneti

01150183 sañjalpitāni nara-deva hṛdi-spṛśāni

01150184 smartur luṭhanti hṛdayaṁ mama mādhavasya

01150191 śayyāsanāṭana-vikatthana-bhojanādiṣv

01150192 aikyād vayasya ṛtavān iti vipralabdhaḥ

01150193 sakhyuḥ sakheva pitṛvat tanayasya sarvaṁ

01150194 sehe mahān mahitayā kumater aghaṁ me

01150201 so’haṁ nṛpendra rahitaḥ puruṣottamena

01150202 sakhyā priyeṇa suhṛdā hṛdayena śūnyaḥ

01150203 adhvany urukrama-parigraham aṅga rakṣan

01150204 gopair asadbhir abaleva vinirjito’smi

01150211 tad vai dhanus ta iṣavaḥ sa ratho hayās te

01150212 so’haṁ rathī nṛpatayo yata ānamanti

01150213 sarvaṁ kṣaṇena tad abhūd asad īśa-riktaṁ

01150214 bhasman hutaṁ kuhaka-rāddham ivoptam ūṣyām

01150221 rājaṁs tvayānupṛṣṭānāṁ suhṛdāṁ naḥ suhṛt-pure

01150223 vipra-śāpa-vimūḍhānāṁ nighnatāṁ muṣṭibhir mithaḥ

01150231 vāruṇīṁ madirāṁ pītvā madonmathita-cetasām

01150233 ajānatām ivānyonyaṁ catuḥ-pañcāvaśeṣitāḥ

01150241 prāyeṇaitad bhagavata īśvarasya viceṣṭitam

01150243 mitho nighnanti bhūtāni bhāvayanti ca yan mithaḥ

01150251 jalaukasāṁ jale yadvan mahānto’danty aṇīyasaḥ

01150253 durbalān balino rājan mahānto balino mithaḥ

01150261 evaṁ baliṣṭhair yadubhir mahadbhir itarān vibhuḥ

01150263 yadūn yadubhir anyonyaṁ bhū-bhārān sañjahāra ha

01150271 deśa-kālārtha-yuktāni hṛt-tāpopaśamāni ca

01150273 haranti smarataś cittaṁ govindābhihitāni me

0115028 sūta uvāca

01150281 evaṁ cintayato jiṣṇoḥ kṛṣṇa-pāda-saroruham

01150283 sauhārdenātigāḍhena śāntāsīd vimalā matiḥ

01150291 vāsudevāṅghry-anudhyāna- paribṛṁhita-raṁhasā

01150293 bhaktyā nirmathitāśeṣa- kaṣāya-dhiṣaṇo’rjunaḥ

01150301 gītaṁ bhagavatā jñānaṁ yat tat saṅgrāma-mūrdhani

01150303 kāla-karma-tamo-ruddhaṁ punar adhyagamat prabhuḥ

01150311 viśoko brahma-sampattyā sañchinna-dvaita-saṁśayaḥ

01150313 līna-prakṛti-nairguṇyād aliṅgatvād asambhavaḥ

01150321 niśamya bhagavan-mārgaṁ saṁsthāṁ yadu-kulasya ca

01150323 svaḥ-pathāya matiṁ cakre nibhṛtātmā yudhiṣṭhiraḥ

01150331 pṛthāpy anuśrutya dhanañjayoditaṁ

01150332 nāśaṁ yadūnāṁ bhagavad-gatiṁ ca tām

01150333 ekānta-bhaktyā bhagavaty adhokṣaje

01150334 niveśitātmopararāma saṁsṛteḥ

01150341 yayāharad bhuvo bhāraṁ tāṁ tanuṁ vijahāv ajaḥ

01150343 kaṇṭakaṁ kaṇṭakeneva dvayaṁ cāpīśituḥ samam

01150351 yathā matsyādi-rūpāṇi dhatte jahyād yathā naṭaḥ

01150353 bhū-bhāraḥ kṣapito yenajahau tac ca kalevaram

01150361 yadā mukundo bhagavān imāṁ mahīṁ

01150362 jahau sva-tanvā śravaṇīya-sat-kathaḥ

01150363 tadāhar evāpratibuddha-cetasām

01150364 abhadra-hetuḥ kalir anvavartata

01150371 yudhiṣṭhiras tat parisarpaṇaṁ budhaḥ

01150372 pure ca rāṣṭre ca gṛhe tathātmani

01150373 vibhāvya lobhānṛta-jihma-hiṁsanādy-

01150374 adharma-cakraṁ gamanāya paryadhāt

01150381 sva-rāṭ pautraṁ vinayinam ātmanaḥ susamaṁ guṇaiḥ

01150383 toya-nīvyāḥ patiṁ bhūmer abhyaṣiñcad gajāhvaye

01150391 mathurāyāṁ tathā vajraṁ śūrasena-patiṁ tataḥ

01150393 prājāpatyāṁ nirūpyeṣṭim agnīn apibad īśvaraḥ

01150401 visṛjya tatra tat sarvaṁ dukūla-valayādikam

01150403 nirmamo nirahaṅkāraḥ sañchinnāśeṣa-bandhanaḥ

01150411 vācaṁ juhāva manasi tat prāṇa itare ca tam

01150413 mṛtyāv apānaṁ sotsargaṁ taṁ pañcatve hy ajohavīt

01150421 tritve hutvā ca pañcatvaṁ tac caikatve’juhon muniḥ

01150423 sarvam ātmany ajuhavīd brahmaṇy ātmānam avyaye

01150431 cīra-vāsā nirāhāro baddha-vāṅ mukta-mūrdhajaḥ

01150433 darśayann ātmano rūpaṁ jaḍonmatta-piśācavat

01150441 anavekṣamāṇo niragād aśṛṇvan badhiro yathā

01150443 udīcīṁ praviveśāśāṁ gata-pūrvāṁ mahātmabhiḥ

01150445 hṛdi brahma paraṁ dhyāyan nāvarteta yato gataḥ

01150451 sarve tam anunirjagmur bhrātaraḥ kṛta-niścayāḥ

01150453 kalinādharma-mitreṇa dṛṣṭvā spṛṣṭāḥ prajā bhuvi

01150461 te sādhu-kṛta-sarvārthā jñātvātyantikam ātmanaḥ

01150463 manasā dhārayām āsur vaikuṇṭha-caraṇāmbujam

01150471 tad-dhyānodriktayā bhaktyā viśuddha-dhiṣaṇāḥ pare

01150473 tasmin nārāyaṇa-pade ekānta-matayo gatim

01150481 avāpur duravāpāṁ te asadbhir viṣayātmabhiḥ

01150483 vidhūta-kalmaṣā sthānaṁ virajenātmanaiva hi

01150491 viduro’pi parityajya prabhāse deham ātmanaḥ

01150493 kṛṣṇāveśena tac-cittaḥ pitṛbhiḥ sva-kṣayaṁ yayau

01150501 draupadī ca tadājñāya patīnām anapekṣatām

01150503 vāsudeve bhagavati hy ekānta-matir āpa tam

01150511 yaḥ śraddhayaitad bhagavat-priyāṇāṁ

01150512 pāṇḍoḥ sutānām iti samprayāṇam

01150513 śṛṇoty alaṁ svastyayanaṁ pavitraṁ

01150514 labdhvā harau bhaktim upaiti siddhim

0116001 sūta uvāca

01160011 tataḥ parīkṣid dvija-varya-śikṣayā

01160012 mahīṁ mahā-bhāgavataḥ śaśāsa ha

01160013 yathā hi sūtyām abhijāta-kovidāḥ

01160014 samādiśan vipra mahad-guṇas tathā

01160021 sa uttarasya tanayām upayema irāvatīm

01160023 janamejayādīṁś caturas tasyām utpādayat sutān

01160031 ājahārāśva-medhāṁs trīn gaṅgāyāṁ bhūri-dakṣiṇān

01160033 śāradvataṁ guruṁ kṛtvā devā yatrākṣi-gocarāḥ

01160041 nijagrāhaujasā vīraḥ kaliṁ digvijaye kvacit

01160043 nṛpa-liṅga-dharaṁ śūdraṁ ghnantaṁ go-mithunaṁ padā

0116005 śaunaka uvāca

01160051 kasya hetor nijagrāha kaliṁ digvijaye nṛpaḥ

01160053 nṛdeva-cihna-dhṛk śūdra- ko’sau gāṁ yaḥ padāhanat

01160055 tat kathyatāṁ mahā-bhāga yadi kṛṣṇa-kathāśrayam

01160061 athavāsya padāmbhoja- makaranda-lihāṁ satām

01160063 kim anyair asad-ālāpair āyuṣo yad asad-vyayaḥ

01160071 kṣudrāyuṣāṁ nṛṇām aṅga martyānām ṛtam icchatām

01160073 ihopahūto bhagavān mṛtyuḥ śāmitra-karmaṇi

01160081 na kaścin mriyate tāvad yāvad āsta ihāntakaḥ

01160083 etad-arthaṁ hi bhagavān āhūtaḥ paramarṣibhiḥ

01160085 aho nṛ-loke pīyeta hari-līlāmṛtaṁ vacaḥ

01160091 mandasya manda-prajñasya vayo mandāyuṣaś ca vai

01160093 nidrayā hriyate naktaṁ divā ca vyartha-karmabhiḥ

0116010 sūta uvāca

01160101 yadā parīkṣit kuru-jāṅgale’vasat

01160102 kaliṁ praviṣṭaṁ nija-cakravartite

01160103 niśamya vārtām anatipriyāṁ tataḥ

01160104 śarāsanaṁ saṁyuga-śauṇḍir ādade

01160111 svalaṅkṛtaṁ śyāma-turaṅga-yojitaṁ

01160112 rathaṁ mṛgendra-dhvajam āśritaḥ purāt

01160113 vṛto rathāśva-dvipapatti-yuktayā

01160114 sva-senayā digvijayāya nirgataḥ

01160121 bhadrāśvaṁ ketumālaṁ ca bhārataṁ cottarān kurūn

01160123 kimpuruṣādīni varṣāṇi vijitya jagṛhe balim

01160131 nagarāṁś ca vanāṁś caiva nadīś ca vimalodakāḥ

01160132 puruṣān deva-kalpāṁś ca nārīś ca priya-darśanāḥ

01160141 adṛṣṭa-pūrvān subhagān sa dadarśa dhanañjayaḥ

01160142 sadanāni ca śubhrāṇi nārīś cāpsarasāṁ nibhāḥ

01160151 tatra tatropaśṛṇvānaḥ sva-pūrveṣāṁ mahātmanām

01160153 pragīyamāṇaṁ ca yaśaḥ kṛṣṇa-māhātmya-sūcakam

01160161 ātmānaṁ ca paritrātam aśvatthāmno’stra-tejasaḥ

01160163 snehaṁ ca vṛṣṇi-pārthānāṁ teṣāṁ bhaktiṁ ca keśave

01160171 tebhyaḥ parama-santuṣṭaḥ prīty-ujjṛmbhita-locanaḥ

01160173 mahā-dhanāni vāsāṁsi dadau hārān mahā-manāḥ

01160181 sārathya-pāraṣada-sevana-sakhya-dautya-

01160182 vīrāsanānugamana-stavana-praṇāmān

01160183 snigdheṣu pāṇḍuṣu jagat-praṇatiṁ ca viṣṇor

01160184 bhaktiṁ karoti nṛ-patiś caraṇāravinde

01160191 tasyaivaṁ vartamānasya pūrveṣāṁ vṛttim anvaham

01160193 nātidūre kilāścaryaṁ yad āsīt tan nibodha me

01160201 dharmaḥ padaikena caran vicchāyām upalabhya gām

01160203 pṛcchati smāśru-vadanāṁ vivatsām iva mātaram

0116021 dharma uvāca

01160211 kaccid bhadre’nāmayam ātmanas te

01160212 vicchāyāsi mlāyateṣan mukhena

01160213 ālakṣaye bhavatīm antarādhiṁ

01160214 dūre bandhuṁ śocasi kañcanāmba

01160221 pādair nyūnaṁ śocasi maika-pādam

01160222 ātmānaṁ vā vṛṣalair bhokṣyamāṇam

01160223 āho surādīn hṛta-yajña-bhāgān

01160224 prajā uta svin maghavaty avarṣati

01160231 arakṣyamāṇāḥ striya urvi bālān

01160232 śocasy atho puruṣādair ivārtān

01160233 vācaṁ devīṁ brahma-kule kukarmaṇy

01160234 abrahmaṇye rāja-kule kulāgryān

01160241 kiṁ kṣatra-bandhūn kalinopasṛṣṭān

01160242 rāṣṭrāṇi vā tair avaropitāni

01160243 itas tato vāśana-pāna-vāsaḥ-

01160244 snāna-vyavāyonmukha-jīva-lokam

01160251 yadvāmba te bhūri-bharāvatāra-

01160252 kṛtāvatārasya harer dharitri

01160253 antarhitasya smaratī visṛṣṭā

01160254 karmāṇi nirvāṇa-vilambitāni

01160261 idaṁ mamācakṣva tavādhi-mūlaṁ

01160262 vasundhare yena vikarśitāsi

01160263 kālena vā te balināṁ balīyasā

01160264 surārcitaṁ kiṁ hṛtam amba saubhagam

0116027 dharaṇy uvāca

01160271 bhavān hi veda tat sarvaṁ yan māṁ dharmānupṛcchasi

01160273 caturbhir vartase yena pādair loka-sukhāvahaiḥ

01160281 satyaṁ śaucaṁ dayā kṣāntis tyāgaḥ santoṣa ārjavam

01160283 śamo damas tapaḥ sāmyaṁ titikṣoparatiḥ śrutam

01160291 jñānaṁ viraktir aiśvaryaṁ śauryaṁ tejo balaṁ smṛtiḥ

01160293 svātantryaṁ kauśalaṁ kāntir dhairyaṁ mārdavam eva ca

01160301 prāgalbhyaṁ praśrayaḥ śīlaṁ saha ojo balaṁ bhagaḥ

01160303 gāmbhīryaṁ sthairyam āstikyaṁ kīrtir māno’nahaṅkṛtiḥ

01160311 ete cānye ca bhagavan nityā yatra mahā-guṇāḥ

01160313 prārthyā mahattvam icchadbhir na viyanti sma karhicit

01160321 tenāhaṁ guṇa-pātreṇa śrī-nivāsena sāmpratam

01160323 śocāmi rahitaṁ lokaṁ pāpmanā kalinekṣitam

01160331 ātmānaṁ cānuśocāmi bhavantaṁ cāmarottamam

01160333 devān pitṝn ṛṣīn sādhūn sarvān varṇāṁs tathāśramān

01160341 brahmādayo bahu-tithaṁ yad-apāṅga-mokṣa-

01160342 kāmās tapaḥ samacaran bhagavat-prapannāḥ

01160343 sā śrīḥ sva-vāsam aravinda-vanaṁ vihāya

01160344 yat-pāda-saubhagam alaṁ bhajate’nuraktā

01160351 tasyāham abja-kuliśāṅkuśa-ketu-ketaiḥ

01160352 śrīmat-padair bhagavataḥ samalaṅkṛtāṅgī

01160353 trīn atyaroca upalabhya tato vibhūtiṁ

01160354 lokān sa māṁ vyasṛjad utsmayatīṁ tad-ante

01160361 yo vai mamātibharam āsura-vaṁśa-rājñām

01160362 akṣauhiṇī-śatam apānudad ātma-tantraḥ

01160363 tvāṁ duḥstham ūna-padam ātmani pauruṣeṇa

01160364 sampādayan yaduṣu ramyam abibhrad aṅgam

01160371 kā vā saheta virahaṁ puruṣottamasya

01160372 premāvaloka-rucira-smita-valgu-jalpaiḥ

01160373 sthairyaṁ samānam aharan madhu-māninīnāṁ

01160374 romotsavo mama yad-aṅghri-viṭaṅkitāyāḥ

01160381 tayor evaṁ kathayatoḥ pṛthivī-dharmayos tadā

01160383 parīkṣin nāma rājarṣiḥ prāptaḥ prācīṁ sarasvatīm

0117001 sūta uvāca

01170011 tatra go-mithunaṁ rājā hanyamānam anāthavat

01170013 daṇḍa-hastaṁ ca vṛṣalaṁ dadṛśe nṛpa-lāñchanam

01170021 vṛṣaṁ mṛṇāla-dhavalaṁ mehantam iva bibhyatam

01170023 vepamānaṁ padaikena sīdantaṁ śūdra-tāḍitam

01170031 gāṁ ca dharma-dughāṁ dīnāṁ bhṛśaṁ śūdra-padāhatām

01170033 vivatsām āśru-vadanāṁ kṣāmāṁ yavasam icchatīm

01170041 papraccha ratham ārūḍhaḥ kārtasvara-paricchadam

01170043 megha-gambhīrayā vācā samāropita-kārmukaḥ

01170051 kas tvaṁ mac-charaṇe loke balād dhaṁsy abalān balī

01170053 nara-devo’si veṣeṇa naṭavat karmaṇādvijaḥ

01170061 yas tvaṁ kṛṣṇe gate dūraṁ saha-gāṇḍīva-dhanvanā

01170063 śocyo’sy aśocyān rahasi praharan vadham arhasi

01170071 tvaṁ vā mṛṇāla-dhavalaḥ pādair nyūnaḥ padā caran

01170073 vṛṣa-rūpeṇa kiṁ kaścid devo naḥ parikhedayan

01170081 na jātu kauravendrāṇāṁ dordaṇḍa-parirambhite

01170083 bhū-tale’nupatanty asmin vinā te prāṇināṁ śucaḥ

01170091 mā saurabheyātra śuco vyetu te vṛṣalād bhayam

01170093 mā rodīr amba bhadraṁ te khalānāṁ mayi śāstari

01170101 yasya rāṣṭre prajāḥ sarvās trasyante sādhvy asādhubhiḥ

01170103 tasya mattasya naśyanti kīrtir āyur bhago gatiḥ

01170111 eṣa rājñāṁ paro dharmo hy ārtānām ārti-nigrahaḥ

01170113 ata enaṁ vadhiṣyāmi bhūta-druham asattamam

01170121 ko’vṛścat tava pādāṁs trīn saurabheya catuṣ-pada

01170123 mā bhūvaṁs tvādṛśā rāṣṭre rājñāṁ kṛṣṇānuvartinām

01170131 ākhyāhi vṛṣa bhadraṁ vaḥ sādhūnām akṛtāgasām

01170133 ātma-vairūpya-kartāraṁ pārthānāṁ kīrti-dūṣaṇam

01170141 jane’nāgasy aghaṁ yuñjan sarvato’sya ca mad-bhayam

01170143 sādhūnāṁ bhadram eva syād asādhu-damane kṛte

01170151 anāgaḥsv iha bhūteṣu ya āgas-kṛn niraṅkuśaḥ

01170153 āhartāsmi bhujaṁ sākṣād amartyasyāpi sāṅgadam

01170161 rājño hi paramo dharmaḥ sva-dharma-sthānupālanam

01170163 śāsato’nyān yathā-śāstram anāpady utpathān iha

0117017 dharma uvāca

01170171 etad vaḥ pāṇḍaveyānāṁ yuktam ārtābhayaṁ vacaḥ

01170173 yeṣāṁ guṇa-gaṇaiḥ kṛṣṇo dautyādau bhagavān kṛtaḥ

01170181 na vayaṁ kleśa-bījāni yataḥ syuḥ puruṣarṣabha

01170183 puruṣaṁ taṁ vijānīmo vākya-bheda-vimohitāḥ

01170191 kecid vikalpa-vasanā āhur ātmānam ātmanaḥ

01170193 daivam anye’pare karma svabhāvam apare prabhum

01170201 apratarkyād anirdeśyād iti keṣv api niścayaḥ

01170203 atrānurūpaṁ rājarṣe vimṛśa sva-manīṣayā

0117021 sūta uvāca

01170211 evaṁ dharme pravadati sa samrāḍ dvija-sattamāḥ

01170213 samāhitena manasā vikhedaḥ paryacaṣṭa tam

0117022 rājovāca

01170221 dharmaṁ bravīṣi dharma-jña dharmo’si vṛṣa-rūpa-dhṛk

01170223 yad adharma-kṛtaḥ sthānaṁ sūcakasyāpi tad bhavet

01170231 athavā deva-māyāyā nūnaṁ gatir agocarā

01170233 cetaso vacasaś cāpi bhūtānām iti niścayaḥ

01170241 tapaḥ śaucaṁ dayā satyam iti pādāḥ kṛte kṛtāḥ

01170243 adharmāṁśais trayo bhagnāḥ smaya-saṅga-madais tava

01170251 idānīṁ dharma pādas te satyaṁ nirvartayed yataḥ

01170253 taṁ jighṛkṣaty adharmo’yam anṛtenaidhitaḥ kaliḥ

01170261 iyaṁ ca bhūmir bhagavatā nyāsitoru-bharā satī

01170263 śrīmadbhis tat-pada-nyāsaiḥ sarvataḥ kṛta-kautukā

01170271 śocaty aśru-kalā sādhvī durbhagevojjhitā satī

01170273 abrahmaṇyā nṛpa-vyājāḥ śūdrā bhokṣyanti mām iti

01170281 iti dharmaṁ mahīṁ caiva sāntvayitvā mahā-rathaḥ

01170283 niśātam ādade khaḍgaṁ kalaye’dharma-hetave

01170291 taṁ jighāṁsum abhipretya vihāya nṛpa-lāñchanam

01170293 tat-pāda-mūlaṁ śirasā samagād bhaya-vihvalaḥ

01170301 patitaṁ pādayor vīraḥ kṛpayā dīna-vatsalaḥ

01170303 śaraṇyo nāvadhīc chlokya āha cedaṁ hasann iva

0117031 rājovāca

01170311 na te guḍākeśa-yaśo-dharāṇāṁ

01170312 baddhāñjaler vai bhayam asti kiñcit

01170313 na vartitavyaṁ bhavatā kathañcana

01170314 kṣetre madīye tvam adharma-bandhuḥ

01170321 tvāṁ vartamānaṁ nara-deva-deheṣv

01170322 anupravṛtto’yam adharma-pūgaḥ

01170323 lobho’nṛtaṁ cauryam anāryam aṁho

01170324 jyeṣṭhā ca māyā kalahaś ca dambhaḥ

01170331 na vartitavyaṁ tad adharma-bandho

01170332 dharmeṇa satyena ca vartitavye

01170333 brahmāvarte yatra yajanti yajñair

01170334 yajñeśvaraṁ yajña-vitāna-vijñāḥ

01170341 yasmin harir bhagavān ijyamāna

01170342 ijyātma-mūrtir yajatāṁ śaṁ tanoti

01170343 kāmān amoghān sthira-jaṅgamānām

01170344 antar bahir vāyur ivaiṣa ātmā

0117035 sūta uvāca

01170351 parīkṣitaivam ādiṣṭaḥ sa kalir jāta-vepathuḥ

01170353 tam udyatāsim āhedaṁ daṇḍa-pāṇim ivodyatam

0117036 kalir uvāca

01170361 yatra kva vātha vatsyāmi sārva-bhauma tavājñayā

01170363 lakṣaye tatra tatrāpi tvām ātteṣu-śarāsanam

01170371 tan me dharma-bhṛtāṁ śreṣṭha sthānaṁ nirdeṣṭum arhasi

01170373 yatraiva niyato vatsya ātiṣṭhaṁs te’nuśāsanam

0117038 sūta uvāca

01170381 abhyarthitas tadā tasmai sthānāni kalaye dadau

01170383 dyūtaṁ pānaṁ striyaḥ sūnā yatrādharmaś catur-vidhaḥ

01170391 punaś ca yācamānāya jāta-rūpam adāt prabhuḥ

01170393 tato’nṛtaṁ madaṁ kāmaṁ rajo vairaṁ ca pañcamam

01170401 amūni pañca sthānāni hy adharma-prabhavaḥ kaliḥ

01170403 auttareyeṇa dattāni nyavasat tan-nideśa-kṛt

01170411 athaitāni na seveta bubhūṣuḥ puruṣaḥ kvacit

01170413 viśeṣato dharma-śīlo rājā loka-patir guruḥ

01170421 vṛṣasya naṣṭāṁs trīn pādān tapaḥ śaucaṁ dayām iti

01170423 pratisandadha āśvāsya mahīṁ ca samavardhayat

01170431 sa eṣa etarhy adhyāsta āsanaṁ pārthivocitam

01170433 pitāmahenopanyastaṁ rājñāraṇyaṁ vivikṣatā

01170441 āste’dhunā sa rājarṣiḥ kauravendra-śriyollasan

01170443 gajāhvaye mahā-bhāgaś cakravartī bṛhac-chravāḥ

01170451 ittham-bhūtānubhāvo’yam abhimanyu-suto nṛpaḥ

01170453 yasya pālayataḥ kṣauṇīṁ yūyaṁ satrāya dīkṣitāḥ

0118001 sūta uvāca

01180011 yo vai drauṇy-astra-vipluṣṭo na mātur udare mṛtaḥ

01180013 anugrahād bhagavataḥ kṛṣṇasyādbhuta-karmaṇaḥ

01180021 brahma-kopotthitād yas tu takṣakāt prāṇa-viplavāt

01180023 na sammumohorubhayād bhagavaty arpitāśayaḥ

01180031 utsṛjya sarvataḥ saṅgaṁ vijñātājita-saṁsthitiḥ

01180033 vaiyāsaker jahau śiṣyo gaṅgāyāṁ svaṁ kalevaram

01180041 nottamaśloka-vārtānāṁ juṣatāṁ tat-kathāmṛtam

01180043 syāt sambhramo’nta-kāle’pi smaratāṁ tat-padāmbujam

01180051 tāvat kalir na prabhavet praviṣṭo’pīha sarvataḥ

01180053 yāvad īśo mahān urvyām ābhimanyava eka-rāṭ

01180061 yasminn ahani yarhy eva bhagavān utsasarja gām

01180063 tadaivehānuvṛtto’sāv adharma-prabhavaḥ kaliḥ

01180071 nānudveṣṭi kaliṁ samrāṭ sāraṅga iva sāra-bhuk

01180073 kuśalāny āśu siddhyanti netarāṇi kṛtāni yat

01180081 kiṁ nu bāleṣu śūreṇa kalinā dhīra-bhīruṇā

01180083 apramattaḥ pramatteṣu yo vṛko nṛṣu vartate

01180091 upavarṇitam etad vaḥ puṇyaṁ pārīkṣitaṁ mayā

01180093 vāsudeva-kathopetam ākhyānaṁ yad apṛcchata

01180101 yā yāḥ kathā bhagavataḥ kathanīyoru-karmaṇaḥ

01180103 guṇa-karmāśrayāḥ pumbhiḥ saṁsevyās tā bubhūṣubhiḥ

0118011 ṛṣaya ūcuḥ

01180111 sūta jīva samāḥ saumya śāśvatīr viśadaṁ yaśaḥ

01180113 yas tvaṁ śaṁsasi kṛṣṇasya martyānām amṛtaṁ hi naḥ

01180121 karmaṇy asminn anāśvāse dhūma-dhūmrātmanāṁ bhavān

01180123 āpāyayati govinda- pāda-padmāsavaṁ madhu

01180131 tulayāma lavenāpi na svargaṁ nāpunar-bhavam

01180133 bhagavat-saṅgi-saṅgasya martyānāṁ kim utāśiṣaḥ

01180141 ko nāma tṛpyed rasavit kathāyāṁ

01180142 mahattamaikānta-parāyaṇasya

01180143 nāntaṁ guṇānām aguṇasya jagmur

01180144 yogeśvarā ye bhava-pādma-mukhyāḥ

01180151 tan no bhavān vai bhagavat-pradhāno

01180152 mahattamaikānta-parāyaṇasya

01180153 harer udāraṁ caritaṁ viśuddhaṁ

01180154 śuśrūṣatāṁ no vitanotu vidvan

01180161 sa vai mahā-bhāgavataḥ parīkṣid

01180162 yenāpavargākhyam adabhra-buddhiḥ

01180163 jñānena vaiyāsaki-śabditena

01180164 bheje khagendra-dhvaja-pāda-mūlam

01180171 tan naḥ paraṁ puṇyam asaṁvṛtārtham

01180172 ākhyānam atyadbhuta-yoga-niṣṭham

01180173 ākhyāhy anantācaritopapannaṁ

01180174 pārīkṣitaṁ bhāgavatābhirāmam

0118018 sūta uvāca

01180181 aho vayaṁ janma-bhṛto’dya hāsma

01180182 vṛddhānuvṛttyāpi viloma-jātāḥ

01180183 dauṣkulyam ādhiṁ vidhunoti śīghraṁ01180184 mahattamānām abhidhāna-yogaḥ

01180191 kutaḥ punar gṛṇato nāma tasya

01180192 mahattamaikānta-parāyaṇasya

01180193 yo’nanta-śaktir bhagavān ananto

01180194 mahad-guṇatvād yam anantam āhuḥ

01180201 etāvatālaṁ nanu sūcitena

01180202 guṇair asāmyānatiśāyanasya

01180203 hitvetarān prārthayato vibhūtir

01180204 yasyāṅghri-reṇuṁ juṣate’nabhīpsoḥ

01180211 athāpi yat-pāda-nakhāvasṛṣṭaṁ

01180212 jagad viriñcopahṛtārhaṇāmbhaḥ

01180213 seśaṁ punāty anyatamo mukundāt

01180214 ko nāma loke bhagavat-padārthaḥ

01180221 yatrānuraktāḥ sahasaiva dhīrā

01180222 vyapohya dehādiṣu saṅgam ūḍham

01180223 vrajanti tat pārama-haṁsyam antyaṁ

01180224 yasminn ahiṁsopaśamaḥ sva-dharmaḥ

01180231 ahaṁ hi pṛṣṭo’ryamaṇo bhavadbhir

01180232 ācakṣa ātmāvagamo’tra yāvān

01180233 nabhaḥ patanty ātma-samaṁ patattriṇas

01180234 tathā samaṁ viṣṇu-gatiṁ vipaścitaḥ

01180241 ekadā dhanur udyamya vicaran mṛgayāṁ vane

01180243 mṛgān anugataḥ śrāntaḥ kṣudhitas tṛṣito bhṛśam

01180251 jalāśayam acakṣāṇaḥ praviveśa tam āśramam

01180253 dadarśa munim āsīnaṁ śāntaṁ mīlita-locanam

01180261 pratiruddhendriya-prāṇa- mano-buddhim upāratam

01180263 sthāna-trayāt paraṁ prāptaṁ brahma-bhūtam avikriyam

01180271 viprakīrṇa-jaṭācchannaṁ rauraveṇājinena ca

01180273 viśuṣyat-tālur udakaṁ tathā-bhūtam ayācata

01180281 alabdha-tṛṇa-bhūmy-ādir asamprāptārghya-sūnṛtaḥ

01180283 avajñātam ivātmānaṁ manyamānaś cukopa ha

01180291 abhūta-pūrvaḥ sahasā kṣut-tṛḍbhyām arditātmanaḥ

01180293 brāhmaṇaṁ praty abhūd brahman matsaro manyur eva ca

01180301 sa tu brahma-ṛṣer aṁse gatāsum uragaṁ ruṣā

01180303 vinirgacchan dhanuṣ-koṭyā nidhāya puram āgataḥ

01180311 eṣa kiṁ nibhṛtāśeṣa- karaṇo mīlitekṣaṇaḥ

01180313 mṛṣā-samādhir āhosvit kiṁ nu syāt kṣatra-bandhubhiḥ

01180321 tasya putro’titejasvī viharan bālako’rbhakaiḥ

01180323 rājñāghaṁ prāpitaṁ tātaṁ śrutvā tatredam abravīt

01180331 aho adharmaḥ pālānāṁ pīvnāṁ bali-bhujām iva

01180333 svāminy aghaṁ yad dāsānāṁ dvāra-pānāṁ śunām iva

01180341 brāhmaṇaiḥ kṣatra-bandhur hi gṛha-pālo nirūpitaḥ

01180343 sa kathaṁ tad-gṛhe dvāḥ-sthaḥ sabhāṇḍaṁ bhoktum arhati

01180351 kṛṣṇe gate bhagavati śāstary utpatha-gāminām

01180353 tad bhinna-setūn adyāhaṁ śāsmi paśyata me balam

01180361 ity uktvā roṣa-tāmrākṣo vayasyān ṛṣi-bālakaḥ

01180363 kauśiky-āpa upaspṛśya vāg-vajraṁ visasarja ha

01180371 iti laṅghita-maryādaṁ takṣakaḥ saptame’hani

01180373 daṅkṣyati sma kulāṅgāraṁ codito me tata-druham

01180381 tato’bhyetyāśramaṁ bālo gale sarpa-kalevaram

01180383 pitaraṁ vīkṣya duḥkhārto mukta-kaṇṭho ruroda ha

01180391 sa vā āṅgiraso brahman śrutvā suta-vilāpanam

01180393 unmīlya śanakair netre dṛṣṭvā cāṁse mṛtoragam

01180401 visṛjya taṁ ca papraccha vatsa kasmād dhi rodiṣi

01180403 kena vā te’pakṛtam ity uktaḥ sa nyavedayat

01180411 niśamya śaptam atad-arhaṁ narendraṁ

01180412 sa brāhmaṇo nātmajam abhyanandat

01180413 aho batāṁho mahad adya te kṛtam

01180414 alpīyasi droha urur damo dhṛtaḥ

01180421 na vai nṛbhir nara-devaṁ parākhyaṁ

01180422 sammātum arhasy avipakva-buddhe

01180423 yat-tejasā durviṣaheṇa guptā

01180424 vindanti bhadrāṇy akutobhayāḥ prajāḥ

01180431 alakṣyamāṇe nara-deva-nāmni

01180432 rathāṅga-pāṇāv ayam aṅga lokaḥ

01180433 tadā hi caura-pracuro vinaṅkṣyaty

01180434 arakṣyamāṇo’vivarūthavat kṣaṇāt

01180441 tad adya naḥ pāpam upaity ananvayaṁ

01180442 yan naṣṭa-nāthasya vasor vilumpakāt

01180443 parasparaṁ ghnanti śapanti vṛñjate

01180444 paśūn striyo’rthān puru-dasyavo janāḥ

01180451 tadārya-dharmaḥ pravilīyate nṛṇāṁ

01180452 varṇāśramācāra-yutas trayīmayaḥ

01180453 tato’rtha-kāmābhiniveśitātmanāṁ

01180454 śunāṁ kapīnām iva varṇa-saṅkaraḥ

01180461 dharma-pālo nara-patiḥ sa tu samrāḍ bṛhac-chravāḥ

01180463 sākṣān mahā-bhāgavato rājarṣir haya-medhayāṭ

01180465 kṣut-tṛṭ-śrama-yuto dīno naivāsmac chāpam arhati

01180471 apāpeṣu sva-bhṛtyeṣu bālenāpakva-buddhinā

01180473 pāpaṁ kṛtaṁ tad bhagavān sarvātmā kṣantum arhati

01180481 tiraskṛtā vipralabdhāḥ śaptāḥ kṣiptā hatā api

01180483 nāsya tat pratikurvanti tad-bhaktāḥ prabhavo’pi hi

01180491 iti putra-kṛtāghena so’nutapto mahā-muniḥ

01180493 svayaṁ viprakṛto rājñā naivāghaṁ tad acintayat

01180501 prāyaśaḥ sādhavo loke parair dvandveṣu yojitāḥ

01180503 na vyathanti na hṛṣyanti yata ātmāguṇāśrayaḥ

0119001 sūta uvāca

01190011 mahī-patis tv atha tat-karma garhyaṁ

01190012 vicintayann ātma-kṛtaṁ sudurmanāḥ

01190013 aho mayā nīcam anārya-vat kṛtaṁ

01190014 nirāgasi brahmaṇi gūḍha-tejasi

01190021 dhruvaṁ tato me kṛta-deva-helanād

01190022 duratyayaṁ vyasanaṁ nāti-dīrghāt

01190023 tad astu kāmaṁ hy agha-niṣkṛtāya me

01190024 yathā na kuryāṁ punar evam addhā

01190031 adyaiva rājyaṁ balam ṛddha-kośaṁ

01190032 prakopita-brahma-kulānalo me

01190033 dahatv abhadrasya punar na me’bhūt

01190034 pāpīyasī dhīr dvija-deva-gobhyaḥ

01190041 sa cintayann ittham athāśṛṇod yathā

01190042 muneḥ sutokto nirṛtis takṣakākhyaḥ

01190043 sa sādhu mene na cireṇa takṣakā-

01190044 nalaṁ prasaktasya virakti-kāraṇam

01190051 atho vihāyemam amuṁ ca lokaṁ

01190052 vimarśitau heyatayā purastāt

01190053 kṛṣṇāṅghri-sevām adhimanyamāna

01190054 upāviśat prāyam amartya-nadyām

01190061 yā vai lasac-chrī-tulasī-vimiśra-

01190062 kṛṣṇāṅghri-reṇv-abhyadhikāmbu-netrī

01190063 punāti lokān ubhayatra seśān

01190064 kas tāṁ na seveta mariṣyamāṇaḥ

01190071 iti vyavacchidya sa pāṇḍaveyaḥ

01190072 prāyopaveśaṁ prati viṣṇu-padyām

01190073 dadhau mukundāṅghrim ananya-bhāvo

01190074 muni-vrato mukta-samasta-saṅgaḥ

01190081 tatropajagmur bhuvanaṁ punānā

01190082 mahānubhāvā munayaḥ sa-śiṣyāḥ

01190083 prāyeṇa tīrthābhigamāpadeśaiḥ

01190084 svayaṁ hi tīrthāni punanti santaḥ

01190091 atrir vasiṣṭhaś cyavanaḥ śaradvān

01190092 ariṣṭanemir bhṛgur aṅgirāś ca

01190093 parāśaro gādhi-suto’tha rāma

01190094 utathya indrapramadedhmavāhau

01190101 medhātithir devala ārṣṭiṣeṇo

01190102 bhāradvājo gautamaḥ pippalādaḥ

01190103 maitreya aurvaḥ kavaṣaḥ kumbhayonir

01190104 dvaipāyano bhagavān nāradaś ca

01190111 anye ca devarṣi-brahmarṣi-varyā

01190112 rājarṣi-varyā aruṇādayaś ca

01190113 nānārṣeya-pravarān sametān

01190114 abhyarcya rājā śirasā vavande

01190121 sukhopaviṣṭeṣv atha teṣu bhūyaḥ

01190122 kṛta-praṇāmaḥ sva-cikīrṣitaṁ yat

01190123 vijñāpayām āsa vivikta-cetā

01190124 upasthito’gre’bhigṛhīta-pāṇiḥ

0119013 rājovāca

01190131 aho vayaṁ dhanyatamā nṛpāṇāṁ

01190132 mahattamānugrahaṇīya-śīlāḥ

01190133 rājñāṁ kulaṁ brāhmaṇa-pāda-śaucād

01190134 dūrād visṛṣṭaṁ bata garhya-karma

01190141 tasyaiva me’ghasya parāvareśo

01190142 vyāsakta-cittasya gṛheṣv abhīkṣṇam

01190143 nirveda-mūlo dvija-śāpa-rūpo

01190144 yatra prasakto bhayam āśu dhatte

01190151 taṁ mopayātaṁ pratiyantu viprā

01190152 gaṅgā ca devī dhṛta-cittam īśe

01190153 dvijopasṛṣṭaḥ kuhakas takṣako vā

01190154 daśatv alaṁ gāyata viṣṇu-gāthāḥ

01190161 punaś ca bhūyād bhagavaty anante

01190162 ratiḥ prasaṅgaś ca tad-āśrayeṣu

01190163 mahatsu yāṁ yām upayāmi sṛṣṭiṁ

01190164 maitry astu sarvatra namo dvijebhyaḥ

01190171 iti sma rājādhyavasāya-yuktaḥ

01190172 prācīna-mūleṣu kuśeṣu dhīraḥ

01190173 udaṅ-mukho dakṣiṇa-kūla āste

01190174 samudra-patnyāḥ sva-suta-nyasta-bhāraḥ

01190181 evaṁ ca tasmin nara-deva-deve

01190182 prāyopaviṣṭe divi deva-saṅghāḥ

01190183 praśasya bhūmau vyakiran prasūnair

01190184 mudā muhur dundubhayaś ca neduḥ

01190191 maharṣayo vai samupāgatā ye

01190192 praśasya sādhv ity anumodamānāḥ

01190193 ūcuḥ prajānugraha-śīla-sārā

01190194 yad uttama-śloka-guṇābhirūpam

01190201 na vā idaṁ rājarṣi-varya citraṁ

01190202 bhavatsu kṛṣṇaṁ samanuvrateṣu

01190203 ye’dhyāsanaṁ rāja-kirīṭa-juṣṭaṁ

01190204 sadyo jahur bhagavat-pārśva-kāmāḥ

01190211 sarve vayaṁ tāvad ihāsmahe’tha

01190212 kalevaraṁ yāvad asau vihāya

01190213 lokaṁ paraṁ virajaskaṁ viśokaṁ

01190214 yāsyaty ayaṁ bhāgavata-pradhānaḥ

01190221 āśrutya tad ṛṣi-gaṇa-vacaḥ parīkṣit

01190222 samaṁ madhu-cyud guru cāvyalīkam

01190223 ābhāṣatainān abhinandya yuktān

01190224 śuśrūṣamāṇaś caritāni viṣṇoḥ

01190231 samāgatāḥ sarvata eva sarve

01190232 vedā yathā mūrti-dharās tri-pṛṣṭhe

01190233 nehātha nāmutra ca kaścanārtha

01190234 ṛte parānugraham ātma-śīlam

01190241 tataś ca vaḥ pṛcchyam imaṁ vipṛcche

01190242 viśrabhya viprā iti kṛtyatāyām

01190243 sarvātmanā mriyamāṇaiś ca kṛtyaṁ

01190244 śuddhaṁ ca tatrāmṛśatābhiyuktāḥ

01190251 tatrābhavad bhagavān vyāsa-putro

01190252 yadṛcchayā gām aṭamāno’napekṣaḥ

01190253 alakṣya-liṅgo nija-lābha-tuṣṭo

01190254 vṛtaś ca bālair avadhūta-veṣaḥ

01190261 taṁ dvyaṣṭa-varṣaṁ su-kumāra-pāda-

01190262 karoru-bāhv-aṁsa-kapola-gātram

01190263 cārv-āyatākṣonnasa-tulya-karṇa-

01190264 subhrv-ānanaṁ kambu-sujāta-kaṇṭham

01190271 nigūḍha-jatruṁ pṛthu-tuṅga-vakṣasam

01190272 āvarta-nābhiṁ vali-valgūdaraṁ ca

01190273 dig-ambaraṁ vaktra-vikīrṇa-keśaṁ

01190274 pralamba-bāhuṁ svamarottamābham

01190281 śyāmaṁ sadāpīvya-vayo-'ṅga-lakṣmyā

01190282 strīṇāṁ mano-jñaṁ rucira-smitena

01190283 pratyutthitās te munayaḥ svāsanebhyas

01190284 tal-lakṣaṇa-jñā api gūḍha-varcasam

01190291 sa viṣṇu-rāto’tithaya āgatāya

01190292 tasmai saparyāṁ śirasājahāra

01190293 tato nivṛttā hy abudhāḥ striyo’rbhakā

01190294 mahāsane sopaviveśa pūjitaḥ

01190301 sa saṁvṛtas tatra mahān mahīyasāṁ

01190302 brahmarṣi-rājarṣi-devarṣi-saṅghaiḥ

01190303 vyarocatālaṁ bhagavān yathendur

01190304 graharkṣa-tārā-nikaraiḥ parītaḥ

01190311 praśāntam āsīnam akuṇṭha-medhasaṁ

01190312 muniṁ nṛpo bhāgavato’bhyupetya

01190313 praṇamya mūrdhnāvahitaḥ kṛtāñjalir

01190314 natvā girā sūnṛtayānvapṛcchat

0119032 parīkṣid uvāca

01190321 aho adya vayaṁ brahman sat-sevyāḥ kṣatra-bandhavaḥ

01190323 kṛpayātithi-rūpeṇa bhavadbhis tīrthakāḥ kṛtāḥ

01190331 yeṣāṁ saṁsmaraṇāt puṁsāṁ sadyaḥ śuddhyanti vai gṛhāḥ

01190333 kiṁ punar darśana-sparśa- pāda-śaucāsanādibhiḥ

01190341 sānnidhyāt te mahā-yogin pātakāni mahānty api

01190343 sadyo naśyanti vai puṁsāṁ viṣṇor iva suretarāḥ

01190351 api me bhagavān prītaḥ kṛṣṇaḥ pāṇḍu-suta-priyaḥ

01190353 paitṛ-ṣvaseya-prīty-arthaṁ tad-gotrasyātta-bāndhavaḥ

01190361 anyathā te’vyakta-gater darśanaṁ naḥ kathaṁ nṛṇām

01190363 nitarāṁ mriyamāṇānāṁ saṁsiddhasya vanīyasaḥ

01190371 ataḥ pṛcchāmi saṁsiddhiṁ yogināṁ paramaṁ gurum

01190373 puruṣasyeha yat kāryaṁ mriyamāṇasya sarvathā

01190381 yac chrotavyam atho japyaṁ yat kartavyaṁ nṛbhiḥ prabho

01190383 smartavyaṁ bhajanīyaṁ vā brūhi yad vā viparyayam

01190391 nūnaṁ bhagavato brahman gṛheṣeu gṛha-medhinām

01190393 na lakṣyate hy avasthānam api go-dohanaṁ kvacit

0119040 sūta uvāca

01190401 evam ābhāṣitaḥ pṛṣṭaḥ sa rājñā ślakṣṇayā girā

01190403 pratyabhāṣata dharma-jño bhagavān bādarāyaṇiḥ

0201001 śrī-śuka uvāca

02010011 varīyān eṣa te praśnaḥ kṛto loka-hitaṁ nṛpa

02010013 ātmavit-sammataḥ puṁsāṁ śrotavyādiṣu yaḥ paraḥ

02010021 śrotavyādīni rājendra nṛṇāṁ santi sahasraśaḥ

02010023 apaśyatām ātma-tattvaṁ gṛheṣu gṛha-medhinām

02010031 nidrayā hriyate naktaṁ vyavāyena ca vā vayaḥ

02010033 divā cārthehayā rājan kuṭumba-bharaṇena vā

02010041 dehāpatya-kalatrādiṣv ātma-sainyeṣv asatsv api

02010043 teṣāṁ pramatto nidhanaṁ paśyann api na paśyati

02010051 tasmād bhārata sarvātmā bhagavān īśvaro hariḥ

02010053 śrotavyaḥ kīrtitavyaś ca smartavyaś cecchatābhayam

02010061 etāvān sāṅkhya-yogābhyāṁ sva-dharma-pariniṣṭhayā

02010063 janma-lābhaḥ paraḥ puṁsām ante nārāyaṇa-smṛtiḥ

02010071 prāyeṇa munayo rājan nivṛttā vidhi-ṣedhataḥ

02010073 nairguṇya-sthā ramante sma guṇānukathane hareḥ

02010081 idaṁ bhāgavataṁ nāma purāṇaṁ brahma-sammitam

02010083 adhītavān dvāparādau pitur dvaipāyanād aham

02010091 pariniṣṭhito’pi nairguṇya uttama-śloka-līlayā

02010093 gṛhīta-cetā rājarṣe ākhyānaṁ yad adhītavān

02010101 tad ahaṁ te’bhidhāsyāmi mahā-pauruṣiko bhavān

02010103 yasya śraddadhatām āśu syān mukunde matiḥ satī

02010111 etan nirvidyamānānām icchatām akuto-bhayam

02010113 yogināṁ nṛpa nirṇītaṁ harer nāmānukīrtanam

02010121 kiṁ pramattasya bahubhiḥ parokṣair hāyanair iha

02010123 varaṁ muhūrtaṁ viditaṁ ghaṭate śreyase yataḥ

02010131 khaṭvāṅgo nāma rājarṣir jñātveyattām ihāyuṣaḥ

02010133 muhūrtāt sarvam utsṛjya gatavān abhayaṁ harim

02010141 tavāpy etarhi kauravya saptāhaṁ jīvitāvadhiḥ

02010143 upakalpaya tat sarvaṁ tāvad yat sāmparāyikam

02010151 anta-kāle tu puruṣa āgate gata-sādhvasaḥ

02010153 chindyād asaṅga-śastreṇa spṛhāṁ dehe’nu ye ca tam

02010161 gṛhāt pravrajito dhīraḥ puṇya-tīrtha-jalāplutaḥ

02010163 śucau vivikta āsīno vidhivat kalpitāsane

02010171 abhyasen manasā śuddhaṁ trivṛd-brahmākṣaraṁ param

02010173 mano yacchej jita-śvāso brahma-bījam avismaran

02010181 niyacched viṣayebhyo’kṣān manasā buddhi-sārathiḥ

02010183 manaḥ karmabhir ākṣiptaṁ śubhārthe dhārayed dhiyā

02010191 tatraikāvayavaṁ dhyāyed avyucchinnena cetasā

02010193 mano nirviṣayaṁ yuktvā tataḥ kiñcana na smaret

02010195 padaṁ tat paramaṁ viṣṇor mano yatra prasīdati

02010201 rajas-tamobhyām ākṣiptaṁ vimūḍhaṁ mana ātmanaḥ

02010203 yacched dhāraṇayā dhīro hanti yā tat-kṛtaṁ malam

02010211 yasyāṁ sandhāryamāṇāyāṁ yogino bhakti-lakṣaṇaḥ

02010213 āśu sampadyate yoga āśrayaṁ bhadram īkṣataḥ

0201022 rājovāca

02010221 yathā sandhāryate brahman dhāraṇā yatra sammatā

02010223 yādṛśī vā hared āśu puruṣasya mano-malam

0201023 śrī-śuka uvāca

02010231 jitāsano jita-śvāso jita-saṅgo jitendriyaḥ

02010233 sthūle bhagavato rūpe manaḥ sandhārayed dhiyā

02010241 viśeṣas tasya deho’yaṁ sthaviṣṭhaś ca sthavīyasām

02010243 yatredaṁ vyajyate viśvaṁ bhūtaṁ bhavyaṁ bhavac ca sat

02010251 aṇḍa-kośe śarīre’smin saptāvaraṇa-saṁyute

02010253 vairājaḥ puruṣo yo’sau bhagavān dhāraṇāśrayaḥ

02010261 pātālam etasya hi pāda-mūlaṁ

02010262 paṭhanti pārṣṇi-prapade rasātalam

02010263 mahātalaṁ viśva-sṛjo’tha gulphau

02010264 talātalaṁ vai puruṣasya jaṅghe

02010271 dve jānunī sutalaṁ viśva-mūrter

02010272 ūru-dvayaṁ vitalaṁ cātalaṁ ca

02010273 mahītalaṁ taj-jaghanaṁ mahīpate

02010274 nabhastalaṁ nābhi-saro gṛṇanti

02010281 uraḥ-sthalaṁ jyotir-anīkam asya

02010282 grīvā mahar vadanaṁ vai jano’sya

02010283 tapo varāṭīṁ vidur ādi-puṁsaḥ

02010284 satyaṁ tu śīrṣāṇi sahasra-śīrṣṇaḥ

02010291 indrādayo bāhava āhur usrāḥ

02010292 karṇau diśaḥ śrotram amuṣya śabdaḥ

02010293 nāsatya-dasrau paramasya nāse

02010294 ghrāṇo’sya gandho mukham agnir iddhaḥ

02010301 dyaur akṣiṇī cakṣur abhūt pataṅgaḥ

02010302 pakṣmāṇi viṣṇor ahanī ubhe ca

02010303 tad-bhrū-vijṛmbhaḥ parameṣṭhi-dhiṣṇyam

02010304 āpo’sya tālū rasa eva jihvā

02010311 chandāṁsy anantasya śiro gṛṇanti

02010312 daṁṣṭrā yamaḥ sneha-kalā dvijāni

02010313 hāso janonmāda-karī ca māyā

02010314 duranta-sargo yad-apāṅga-mokṣaḥ

02010321 vrīḍottarauṣṭho’dhara eva lobho

02010322 dharmaḥ stano’dharma-patho’sya pṛṣṭham

02010323 kas tasya meḍhraṁ vṛṣaṇau ca mitrau

02010324 kukṣiḥ samudrā girayo’sthi-saṅghāḥ

02010331 nāḍyo’sya nadyo’tha tanū-ruhāṇi

02010332 mahī-ruhā viśva-tanor nṛpendra

02010333 ananta-vīryaḥ śvasitaṁ mātariśvā

02010334 gatir vayaḥ karma guṇa-pravāhaḥ

02010341 īśasya keśān vidur ambuvāhān

02010342 vāsas tu sandhyāṁ kuru-varya bhūmnaḥ

02010343 avyaktam āhur hṛdayaṁ manaś ca

02010344 sa candramāḥ sarva-vikāra-kośaḥ

02010351 vijñāna-śaktiṁ mahim āmananti

02010352 sarvātmano’ntaḥ-karaṇaṁ giritram

02010353 aśvāśvatary-uṣṭra-gajā nakhāni

02010354 sarve mṛgāḥ paśavaḥ śroṇi-deśe

02010361 vayāṁsi tad-vyākaraṇaṁ vicitraṁ

02010362 manur manīṣā manujo nivāsaḥ

02010363 gandharva-vidyādhara-cāraṇāpsaraḥ

02010364 svara-smṛtīr asurānīka-vīryaḥ

02010371 brahmānanaṁ kṣatra-bhujo mahātmā

02010372 viḍ ūrur aṅghri-śrita-kṛṣṇa-varṇaḥ

02010373 nānābhidhābhījya-gaṇopapanno

02010374 dravyātmakaḥ karma vitāna-yogaḥ

02010381 iyān asāv īśvara-vigrahasya

02010382 yaḥ sanniveśaḥ kathito mayā te

02010383 sandhāryate’smin vapuṣi sthaviṣṭhe

02010384 manaḥ sva-buddhyā na yato’sti kiñcit

02010391 sa sarva-dhī-vṛtty-anubhūta-sarva

02010392 ātmā yathā svapna-janekṣitaikaḥ

02010393 taṁ satyam ānanda-nidhiṁ bhajeta

02010394 nānyatra sajjed yata ātma-pātaḥ

0202001 śrī-śuka uvāca

02020011 evaṁ purā dhāraṇayātma-yonir

02020012 naṣṭāṁ smṛtiṁ pratyavarudhya tuṣṭāt

02020013 tathā sasarjedam amogha-dṛṣṭir

02020014 yathāpyayāt prāg vyavasāya-buddhiḥ

02020021 śābdasya hi brahmaṇa eṣa panthā

02020022 yan nāmabhir dhyāyati dhīr apārthaiḥ

02020023 paribhramaṁs tatra na vindate’rthān

02020024 māyāmaye vāsanayā śayānaḥ

02020031 ataḥ kavir nāmasu yāvad arthaḥ

02020032 syād apramatto vyavasāya-buddhiḥ

02020033 siddhe’nyathārthe na yateta tatra

02020034 pariśramaṁ tatra samīkṣamāṇaḥ

02020041 satyāṁ kṣitau kiṁ kaśipoḥ prayāsair

02020042 bāhau svasiddhe hy upabarhaṇaiḥ kim

02020043 saty añjalau kiṁ purudhānna-pātryā

02020044 dig-valkalādau sati kiṁ dukūlaiḥ

02020051 cīrāṇi kiṁ pathi na santi diśanti bhikṣāṁ

02020052 naivāṅghripāḥ para-bhṛtaḥ sarito’py aśuṣyan

02020053 ruddhā guhāḥ kim ajito’vati nopasannān

02020054 kasmād bhajanti kavayo dhana-durmadāndhān

02020061 evaṁ sva-citte svata eva siddha

02020062 ātmā priyo’rtho bhagavān anantaḥ

02020063 taṁ nirvṛto niyatārtho bhajeta

02020064 saṁsāra-hetūparamaś ca yatra

02020071 kas tāṁ tv anādṛtya parānucintām

02020072 ṛte paśūn asatīṁ nāma kuryāt

02020073 paśya‘ janaṁ patitaṁ vaitaraṇyāṁ

02020074 sva-karmajān paritāpā‘ juṣāṇam

02020081 kecit sva-dehāntar-hṛdayāvakāśe

02020082 prādeśa-mātraṁ puruṣaṁ vasantam

02020083 catur-bhujaṁ kañja-rathāṅga-śaṅkha-

02020084 gadā-dharaṁ dhāraṇayā smaranti

02020091 rasanna-vaktraṁ nalināyatekṣaṇaṁ

02020092 kadamba-kiñjalka-piśaṅga-vāsasam

02020093 lasan-mahā-ratna-hiraṇmayāṅgadaṁ

02020094 sphuran-mahā-ratna-kirīṭa-kuṇḍalam

02020101 unnidra-hṛt-paṅkaja-karṇikālaye

02020102 yogeśvarāsthāpita-pāda-pallavam

02020103 śrī-lakṣaṇaṁ kaustubha-ratna-kandharam

02020104 amlāna-lakṣmyā vana-mālayācitam

02020111 vibhūṣitaṁ mekhalayāṅgulīyakair

02020112 mahā-dhanair nūpura-kaṅkaṇādibhiḥ

02020113 snigdhāmalākuñcita-nīla-kuntalair

02020114 virocamānānana-hāsa-peśalam

02020121 adīna-līlā-hasitekṣaṇollasad-

02020122 bhrū-bhaṅga-saṁsūcita-bhūry-anugraham

02020123 īkṣeta cintāmayam enam īśvaraṁ

02020124 yāvan mano dhāraṇayāvatiṣṭhate

02020131 ekaikaśo’ṅgāni dhiyānubhāvayet

02020132 pādādi yāvad dhasitaṁ gadābhṛtaḥ

02020133 jitaṁ jitaṁ sthānam apohya dhārayet

02020134 paraṁ paraṁ śuddhyati dhīr yathā yathā

02020141 yāvan na jāyeta parāvare’smin

02020142 viśveśvare draṣṭari bhakti-yogaḥ

02020143 tāvat sthavīyaḥ puruṣasya rūpaṁ

02020144 kriyāvasāne prayataḥ smareta

02020151 sthiraṁ sukhaṁ cāsanam āsthito yatir

02020152 yadā jihāsur imam aṅga lokam

02020153 kāle ca deśe ca mano na sajjayet

02020154 prāṇān niyacchen manasā jitāsuḥ

02020161 manaḥ sva-buddhyāmalayā niyamya

02020162 kṣetra-jña etāṁ ninayet tam ātmani

02020163 ātmānam ātmany avarudhya dhīro

02020164 labdhopaśāntir virameta kṛtyāt

02020171 na yatra kālo’nimiṣāṁ paraḥ prabhuḥ

02020172 kuto nu devā jagatāṁ ya īśire

02020173 na yatra sattvaṁ na rajas tamaś ca

02020174 na vai vikāro na mahān pradhānam

02020181 paraṁ padaṁ vaiṣṇavam āmananti tad

02020182 yan neti netīty atad utsisṛkṣavaḥ

02020183 visṛjya daurātmyam ananya-sauhṛdā

02020184 hṛdopaguhyārha-padaṁ pade pade

02020191 itthaṁ munis tūparamed vyavasthito

02020192 vijñāna-dṛg-vīrya-surandhitāśayaḥ

02020193 sva-pārṣṇināpīḍya gudaṁ tato’nilaṁ

02020194 sthāneṣu ṣaṭsūnnamayej jita-klamaḥ

02020201 nābhyāṁ sthitaṁ hṛdy adhiropya tasmād

02020202 udāna-gatyorasi taṁ nayen muniḥ

02020203 tato’nusandhāya dhiyā manasvī

02020204 sva-tālu-mūlaṁ śanakair nayeta

02020211 tasmād bhruvor antaram unnayeta

02020212 niruddha-saptāyatano’napekṣaḥ

02020213 sthitvā muhūrtārdham akuṇṭha-dṛṣṭir

02020214 nirbhidya mūrdhan visṛjet paraṁ gataḥ

02020221 yadi prayāsyan nṛpa pārameṣṭhyaṁ

02020222 vaihāyasānām uta yad vihāram

02020223 aṣṭādhipatyaṁ guṇa-sannivāye

02020224 sahaiva gacchen manasendriyaiś ca

02020231 yogeśvarāṇāṁ gatim āhur antar-

02020232 bahis-tri-lokyāḥ pavanāntar-ātmanām

02020233 na karmabhis tāṁ gatim āpnuvanti

02020234 vidyā-tapo-yoga-samādhi-bhājām

02020241 vaiśvānaraṁ yāti vihāyasā gataḥ

02020242 suṣumṇayā brahma-pathena śociṣā

02020243 vidhūta-kalko’tha harer udastāt

02020244 prayāti cakraṁ nṛpa śaiśumāram

02020251 tad viśva-nābhiṁ tv ativartya viṣṇor

02020252 aṇīyasā virajenātmanaikaḥ

02020253 namaskṛtaṁ brahma-vidām upaiti

02020254 kalpāyuṣo yad vibudhā ramante

02020261 atho anantasya mukhānalena

02020262 dandahyamānaṁ sa nirīkṣya viśvam

02020263 niryāti siddheśvara-yuṣṭa-dhiṣṇyaṁ

02020264 yad dvai-parārdhyaṁ tad u pārameṣṭhyam

02020271 na yatra śoko na jarā na mṛtyur

02020272 nārtir na codvega ṛte kutaścit

02020273 yac cit tato’daḥ kṛpayānidaṁ-vidāṁ

02020274 duranta-duḥkha-prabhavānudarśanāt

02020281 tato viśeṣaṁ pratipadya nirbhayas

02020282 tenātmanāpo’nala-mūrtir atvaran

02020283 jyotirmayo vāyum upetya kāle

02020284 vāyv-ātmanā khaṁ bṛhad ātma-liṅgam

02020291 ghrāṇena gandhaṁ rasanena vai rasaṁ

02020292 rūpaṁ ca dṛṣṭyā śvasanaṁ tvacaiva

02020293 śrotreṇa copetya nabho-guṇatvaṁ

02020294 prāṇena cākūtim upaiti yogī

02020301 sa bhūta-sūkṣmendriya-sannikarṣaṁ

02020302 manomayaṁ devamayaṁ vikāryam

02020303 saṁsādya gatyā saha tena yāti

02020304 vijñāna-tattvaṁ guṇa-sannirodham

02020311 tenātmanātmānam upaiti śāntam

02020312 ānandam ānandamayo’vasāne

02020313 etāṁ gatiṁ bhāgavatīṁ gato yaḥ

02020314 sa vai punar neha viṣajjate’ṅga

02020321 ete sṛtī te nṛpa veda-gīte

02020322 tvayābhipṛṣṭe ca sanātane ca

02020323 ye vai purā brahmaṇa āha tuṣṭa

02020324 ārādhito bhagavān vāsudevaḥ

02020331 na hy ato’nyaḥ śivaḥ panthā viśataḥ saṁsṛtāv iha

02020333 vāsudeve bhagavati bhakti-yogo yato bhavet

02020341 bhagavān brahma kārtsnyena trir anvīkṣya manīṣayā

02020343 tad adhyavasyat kūṭa-stho ratir ātman yato bhavet

02020351 bhagavān sarva-bhūteṣu lakṣitaḥ svātmanā hariḥ

02020353 dṛśyair buddhy-ādibhir draṣṭā lakṣaṇair anumāpakaiḥ

02020361 tasmāt sarvātmanā rājan hariḥ sarvatra sarvadā

02020363 śrotavyaḥ kīrtitavyaś ca smartavyo bhagavān nṛṇām

02020371 pibanti ye bhagavata ātmanaḥ satāṁ

02020372 kathāmṛtaṁ śravaṇa-puṭeṣu sambhṛtam

02020373 punanti te viṣaya-vidūṣitāśayaṁ

02020374 vrajanti tac-caraṇa-saroruhāntikam

0203001 śrī-śuka uvāca

02030011 evam etan nigaditaṁ pṛṣṭavān yad bhavān mama

02030013 nṛṇāṁ yan mriyamāṇānāṁ manuṣyeṣu manīṣiṇām

02030021 brahma-varcasa-kāmas tu yajeta brahmaṇaḥ patim

02030023 indram indriya-kāmas tu prajā-kāmaḥ prajāpatīn

02030031 devīṁ māyāṁ tu śrī-kāmas tejas-kāmo vibhāvasum

02030033 vasu-kāmo vasūn rudrān vīrya-kāmo’tha vīryavān

02030041 annādya-kāmas tv aditiṁ svarga-kāmo’diteḥ sutān

02030043 viśvān devān rājya-kāmaḥ sādhyān saṁsādhako viśām

02030051 āyuṣ-kāmo’śvinau devau puṣṭi-kāma ilāṁ yajet

02030053 pratiṣṭhā-kāmaḥ puruṣo rodasī loka-mātarau

02030061 rūpābhikāmo gandharvān strī-kāmo’psara urvaśīm

02030063 ādhipatya-kāmaḥ sarveṣāṁ yajeta parameṣṭhinam02030071 yajñaṁ yajed yaśas-kāmaḥ kośa-kāmaḥ pracetasam

02030073 vidyā-kāmas tu giriśaṁ dāmpatyārtha umāṁ satīm

02030081 dharmārtha uttama-ślokaṁ tantuḥ tanvan pitṝn yajet

02030083 rakṣā-kāmaḥ puṇya-janān ojas-kāmo marud-gaṇān

02030091 rājya-kāmo manūn devān nirṛtiṁ tv abhicaran yajet

02030093 kāma-kāmo yajet somam akāmaḥ puruṣaṁ param

02030101 akāmaḥ sarva-kāmo vā mokṣa-kāma udāra-dhīḥ

02030103 tīvreṇa bhakti-yogena yajeta puruṣaṁ param

02030111 etāvān eva yajatām iha niḥśreyasodayaḥ

02030113 bhagavaty acalo bhāvo yad bhāgavata-saṅgataḥ

02030121 jñānaṁ yad āpratinivṛtta-guṇormi-cakram

02030122 ātma-prasāda uta yatra guṇeṣv asaṅgaḥ

02030123 kaivalya-sammata-pathas tv atha bhakti-yogaḥ

02030124 ko nirvṛto hari-kathāsu ratiṁ na kuryāt

0203013 śaunaka uvāca

02030131 ity abhivyāhṛtaṁ rājā niśamya bharatarṣabhaḥ

02030133 kim anyat pṛṣṭavān bhūyo vaiyāsakim ṛṣiṁ kavim

02030141 etac chuśrūṣatāṁ vidvan sūta no’rhasi bhāṣitum

02030143 kathā hari-kathodarkāḥ satāṁ syuḥ sadasi dhruvam

02030151 sa vai bhāgavato rājā pāṇḍaveyo mahā-rathaḥ

02030153 bāla-krīḍanakaiḥ krīḍan kṛṣṇa-krīḍāṁ ya ādade

02030161 vaiyāsakiś ca bhagavān vāsudeva-parāyaṇaḥ

02030163 urugāya-guṇodārāḥ satāṁ syur hi samāgame

02030171 āyur harati vai puṁsām udyann astaṁ ca yann asau02030173 tasyarte yat-kṣaṇo nīta uttama-śloka-vārtayā

02030181 taravaḥ kiṁ na jīvanti bhastrāḥ kiṁ na śvasanty uta

02030183 na khādanti na mehanti kiṁ grāme paśavo’pare

02030191 śva-viḍ-varāhoṣṭra-kharaiḥ saṁstutaḥ puruṣaḥ paśuḥ

02030193 na yat-karṇa-pathopeto jātu nāma gadāgrajaḥ

02030201 bile batorukrama-vikramān ye

02030202 na śṛṇvataḥ karṇa-puṭe narasya

02030203 jihvāsatī dārdurikeva sūta

02030204 na copagāyaty urugāya-gāthāḥ

02030211 bhāraḥ paraṁ paṭṭa-kirīṭa-juṣṭam

02030212 apy uttamāṅgaṁ na namen mukundam

02030213 śāvau karau no kurute saparyāṁ

02030214 harer lasat-kāñcana-kaṅkaṇau vā

02030221 barhāyite te nayane narāṇāṁ

02030222 liṅgāni viṣṇor na nirīkṣato ye

02030223 pādau nṛṇāṁ tau druma-janma-bhājau

02030224 kṣetrāṇi nānuvrajato harer yau

02030231 jīvañ chavo bhāgavatāṅghri-reṇuṁ

02030232 na jātu martyo’bhilabheta yas tu

02030233 śrī-viṣṇu-padyā manujas tulasyāḥ

02030234 śvasañ chavo yas tu na veda gandham

02030241 tad aśma-sāraṁ hṛdayaṁ batedaṁ

02030242 yad gṛhyamāṇair hari-nāma-dheyaiḥ

02030243 na vikriyetātha yadā vikāro

02030244 netre jalaṁ gātra-ruheṣu harṣaḥ

02030251 athābhidhehy aṅga mano-'nukūlaṁ

02030252 prabhāṣase bhāgavata-pradhānaḥ

02030253 yad āha vaiyāsakir ātma-vidyā-

02030254 viśārado nṛpatiṁ sādhu pṛṣṭaḥ

0204001 sūta uvāca

02040011 vaiyāsaker iti vacas tattva-niścayam ātmanaḥ

02040013 upadhārya matiṁ kṛṣṇe auttareyaḥ satīṁ vyadhāt

02040021 ātma-jāyā-sutāgāra- paśu-draviṇa-bandhuṣu

02040023 rājye cāvikale nityaṁ virūḍhāṁ mamatāṁ jahau

02040031 papraccha cemam evārthaṁ yan māṁ pṛcchatha sattamāḥ

02040033 kṛṣṇānubhāva-śravaṇe śraddadhāno mahā-manāḥ

02040041 saṁsthāṁ vijñāya sannyasya karma trai-vargikaṁ ca yat

02040043 vāsudeve bhagavati ātma-bhāvaṁ dṛḍhaṁ gataḥ

0204005 rājovāca

02040051 samīcīnaṁ vaco brahman sarva-jñasya tavānagha

02040053 tamo viśīryate mahyaṁ hareḥ kathayataḥ kathām

02040061 bhūya eva vivitsāmi bhagavān ātma-māyayā

02040063 yathedaṁ sṛjate viśvaṁ durvibhāvyam adhīśvaraiḥ

02040071 yathā gopāyati vibhur yathā saṁyacchate punaḥ

02040073 yāṁ yāṁ śaktim upāśritya puru-śaktiḥ paraḥ pumān

02040075 ātmānaṁ krīḍayan krīḍan karoti vikaroti ca

02040081 nūnaṁ bhagavato brahman harer adbhuta-karmaṇaḥ

02040083 durvibhāvyam ivābhāti kavibhiś cāpi ceṣṭitam

02040091 yathā guṇāṁs tu prakṛter yugapat kramaśo’pi vā

02040093 bibharti bhūriśas tv ekaḥ kurvan karmāṇi janmabhiḥ

02040101 vicikitsitam etan me bravītu bhagavān yathā

02040103 śābde brahmaṇi niṣṇātaḥ parasmiṁś ca bhavān khalu

0204011 sūta uvāca

02040111 ity upāmantrito rājñā guṇānukathane hareḥ

02040113 hṛṣīkeśam anusmṛtya prativaktuṁ pracakrame

0204013 śrī-śuka uvāca

02040121 namaḥ parasmai puruṣāya bhūyase

02040122 sad-udbhava-sthāna-nirodha-līlayā

02040123 gṛhīta-śakti-tritayāya dehinām

02040124 antarbhavāyānupalakṣya-vartmane

02040131 bhūyo namaḥ sad-vṛjina-cchide’satām

02040132 asambhavāyākhila-sattva-mūrtaye

02040133 puṁsāṁ punaḥ pāramahaṁsya āśrame

02040134 vyavasthitānām anumṛgya-dāśuṣe

02040141 namo namas te’stv ṛṣabhāya sātvatāṁ

02040142 vidūra-kāṣṭhāya muhuḥ kuyoginām

02040143 nirasta-sāmyātiśayena rādhasā

02040144 sva-dhāmani brahmaṇi raṁsyate namaḥ

02040151 yat-kīrtanaṁ yat-smaraṇaṁ yad-īkṣaṇaṁ

02040152 yad-vandanaṁ yac-chravaṇaṁ yad-arhaṇam

02040153 lokasya sadyo vidhunoti kalmaṣaṁ

02040154 tasmai subhadra-śravase namo namaḥ

02040161 vicakṣaṇā yac-caraṇopasādanāt

02040162 saṅgaṁ vyudasyobhayato’ntar-ātmanaḥ

02040163 vindanti hi brahma-gatiṁ gata-klamās

02040164 tasmai subhadra-śravase namo namaḥ

02040171 tapasvino dāna-parā yaśasvino

02040172 manasvino mantra-vidaḥ sumaṅgalāḥ

02040173 kṣemaṁ na vindanti vinā yad-arpaṇaṁ

02040174 tasmai subhadra-śravase namo namaḥ

02040181 kirāta-hūṇāndhra-pulinda-pulkaśā

02040182 ābhīra-śumbhā yavanāḥ khasādayaḥ

02040183 ye’nye ca pāpā yad-apāśrayāśrayāḥ

02040184 śudhyanti tasmai prabhaviṣṇave namaḥ

02040191 sa eṣa ātmātmavatām adhīśvaras

02040192 trayīmayo dharmamayas tapomayaḥ

02040193 gata-vyalīkair aja-śaṅkarādibhir

02040194 vitarkya-liṅgo bhagavān prasīdatām

02040201 śriyaḥ patir yajña-patiḥ prajā-patir

02040202 dhiyāṁ patir loka-patir dharā-patiḥ

02040203 patir gatiś cāndhaka-vṛṣṇi-sātvatāṁ

02040204 prasīdatāṁ me bhagavān satāṁ patiḥ

02040211 yad-aṅghry-abhidhyāna-samādhi-dhautayā

02040212 dhiyānupaśyanti hi tattvam ātmanaḥ

02040213 vadanti caitat kavayo yathā-rucaṁ

02040214 sa me mukundo bhagavān prasīdatām

02040221 pracoditā yena purā sarasvatī

02040222 vitanvatājasya satīṁ smṛtiṁ hṛdi

02040223 sva-lakṣaṇā prādurabhūt kilāsyataḥ

02040224 sa me ṛṣīṇām ṛṣabhaḥ prasīdatām

02040231 bhūtair mahadbhir ya imāḥ puro

02040232 vibhur nirmāya śete yad amūṣu pūruṣaḥ

02040233 bhuṅkte guṇān ṣoḍaśa ṣoḍaśātmakaḥ

02040234 so’laṅkṛṣīṣṭa bhagavān vacāṁsi me

02040241 namas tasmai bhagavate vāsudevāya vedhase

02040243 papur jñānam ayaṁ saumyā yan-mukhāmburuhāsavam

02040251 etad evātma-bhū rājan nāradāya vipṛcchate

02040253 veda-garbho’bhyadhāt sākṣād yad āha harir ātmanaḥ

0205001 nārada uvāca

02050011 deva-deva namas te’stu bhūta-bhāvana pūrvaja

02050013 tad vijānīhi yaj jñānam ātma-tattva-nidarśanam

02050021 yad rūpaṁ yad adhiṣṭhānaṁ yataḥ sṛṣṭam idaṁ prabho

02050023 yat saṁsthaṁ yat paraṁ yac ca tat tattvaṁ vada tattvataḥ

02050031 sarvaṁ hy etad bhavān veda bhūta-bhavya-bhavat-prabhuḥ

02050033 karāmalaka-vad viśvaṁ vijñānāvasitaṁ tava

02050041 yad-vijñāno yad-ādhāro yat-paras tvaṁ yad-ātmakaḥ

02050043 ekaḥ sṛjasi bhūtāni bhūtair evātma-māyayā

02050051 ātman bhāvayase tāni na parābhāvayan svayam

02050053 ātma-śaktim avaṣṭabhya ūrṇanābhir ivāklamaḥ

02050061 nāhaṁ veda paraṁ hy asmin nāparaṁ na samaṁ vibho

02050063 nāma-rūpa-guṇair bhāvyaṁ sad-asat kiñcid anyataḥ

02050071 sa bhavān acarad ghoraṁ yat tapaḥ susamāhitaḥ

02050073 tena khedayase nas tvaṁ parā-śaṅkāṁ ca yacchasi

02050081 etan me pṛcchataḥ sarvaṁ sarva-jña sakaleśvara

02050083 vijānīhi yathaivedam ahaṁ budhye’nuśāsitaḥ

0205009 brahmovāca

02050091 samyak kāruṇikasyedaṁ vatsa te vicikitsitam

02050093 yad ahaṁ coditaḥ saumya bhagavad-vīrya-darśane

02050101 nānṛtaṁ tava tac cāpi yathā māṁ prabravīṣi bhoḥ

02050103 avijñāya paraṁ matta etāvat tvaṁ yato hi me

02050111 yena sva-rociṣā viśvaṁ rocitaṁ rocayāmy aham

02050113 yathārko’gnir yathā somo yatharkṣa-graha-tārakāḥ

02050121 tasmai namo bhagavate vāsudevāya dhīmahi

02050123 yan-māyayā durjayayā māṁ vadanti jagad-gurum

02050131 vilajjamānayā yasya sthātum īkṣā-pathe’muyā

02050133 vimohitā vikatthante mamāham iti durdhiyaḥ

02050141 dravyaṁ karma ca kālaś ca svabhāvo jīva eva ca

02050143 vāsudevāt paro brahman na cānyo’rtho’sti tattvataḥ

02050151 nārāyaṇa-parā vedā devā nārāyaṇāṅgajāḥ

02050153 nārāyaṇa-parā lokā nārāyaṇa-parā makhāḥ

02050161 nārāyaṇa-paro yogo nārāyaṇa-paraṁ tapaḥ

02050163 nārāyaṇa-paraṁ jñānaṁ nārāyaṇa-parā gatiḥ

02050171 tasyāpi draṣṭur īśasya kūṭa-sthasyākhilātmanaḥ

02050173 sṛjyaṁ sṛjāmi sṛṣṭo’ham īkṣayaivābhicoditaḥ

02050181 sattvaṁ rajas tama iti nirguṇasya guṇās trayaḥ

02050183 sthiti-sarga-nirodheṣu gṛhītā māyayā vibhoḥ

02050191 kārya-kāraṇa-kartṛtve dravya-jñāna-kriyāśrayāḥ

02050193 badhnanti nityadā muktaṁ māyinaṁ puruṣaṁ guṇāḥ

02050201 sa eṣa bhagavā… liṅgais tribhir etair adhokṣajaḥ

02050203 svalakṣita-gatir brahman sarveṣāṁ mama ceśvaraḥ

02050211 kālaṁ karma svabhāvaṁ ca māyeśo māyayā svayā

02050213 ātman yadṛcchayā prāptaṁ vibubhūṣur upādade

02050221 kālād guṇa-vyatikaraḥ pariṇāmaḥ svabhāvataḥ

02050223 karmaṇo janma mahataḥ puruṣādhiṣṭhitād abhūt

02050231 mahatas tu vikurvāṇād rajaḥ-sattvopabṛṁhitāt

02050233 tamaḥ-pradhānas tv abhavad dravya-jñāna-kriyātmakaḥ

02050241 so’haṅkāra iti prokto vikurvan samabhūt tridhā

02050243 vaikārikas taijasaś ca tāmasaś ceti yad-bhidā

02050245 dravya-śaktiḥ kriyā-śaktir jñāna-śaktir iti prabho

02050251 tāmasād api bhūtāder vikurvāṇād abhūn nabhaḥ

02050253 tasya mātrā guṇaḥ śabdo liṅgaṁ yad draṣṭṛ-dṛśyayoḥ

02050261 nabhaso’tha vikurvāṇād abhūt sparśa-guṇo’nilaḥ

02050263 parānvayāc chabdavāṁś ca prāṇa ojaḥ saho balam

02050271 vāyor api vikurvāṇāt kāla-karma-svabhāvataḥ

02050273 udapadyata tejo vai rūpavat sparśa-śabdavat

02050281 tejasas tu vikurvāṇād āsīd ambho rasātmakam

02050283 rūpavat sparśavac cāmbho ghoṣavac ca parānvayāt

02050291 viśeṣas tu vikurvāṇād ambhaso gandhavān abhūt

02050293 parānvayād rasa-sparśa- śabda-rūpa-guṇānvitaḥ

02050301 vaikārikān mano jajñe devā vaikārikā daśa

02050303 dig-vātārka-praceto’śvi- vahnīndropendra-mitra-kāḥ

02050311 taijasāt tu vikurvāṇād indriyāṇi daśābhavan

02050313 jñāna-śaktiḥ kriyā-śaktir buddhiḥ prāṇaś ca taijasau

02050315 śrotraṁ tvag-ghrāṇa-dṛg-jihvā vāg-dor-meḍhrāṅghri-pāyavaḥ

02050321 yadaite’saṅgatā bhāvā bhūtendriya-mano-guṇāḥ

02050323 yadāyatana-nirmāṇe na śekur brahma-vittama

02050331 tadā saṁhatya cānyonyaṁ bhagavac-chakti-coditāḥ

02050333 sad-asattvam upādāya cobhayaṁ sasṛjur hy adaḥ

02050341 varṣa-pūga-sahasrānte tad aṇḍam udake śayam

02050343 kāla-karma-svabhāva-stho jīvo’jīvam ajīvayat

02050351 sa eva puruṣas tasmād aṇḍaṁ nirbhidya nirgataḥ

02050353 sahasrorv-aṅghri-bāhv-akṣaḥ sahasrānana-śīrṣavān

02050361 yasyehāvayavair lokān kalpayanti manīṣiṇaḥ

02050363 kaṭy-ādibhir adhaḥ sapta saptordhvaṁ jaghanādibhiḥ

02050371 puruṣasya mukhaṁ brahma kṣatram etasya bāhavaḥ

02050373 ūrvor vaiśyo bhagavataḥ padbhyāṁ śūdro vyajāyata

02050381 bhūrlokaḥ kalpitaḥ padbhyāṁ bhuvarloko’sya nābhitaḥ

02050383 hṛdā svarloka urasā maharloko mahātmanaḥ

02050391 grīvāyāṁ janaloko’sya tapolokaḥ stana-dvayāt

02050393 mūrdhabhiḥ satyalokas tu brahmalokaḥ sanātanaḥ

02050401 tat-kaṭyāṁ cātalaṁ kḷptam ūrubhyāṁ vitalaṁ vibhoḥ

02050403 jānubhyāṁ sutalaṁ śuddhaṁ jaṅghābhyāṁ tu talātalam

02050411 mahātalaṁ tu gulphābhyāṁ prapadābhyāṁ rasātalam

02050413 pātālaṁ pāda-talata iti lokamayaḥ pumān

02050421 bhūrlokaḥ kalpitaḥ padbhyāṁ bhuvarloko’sya nābhitaḥ

02050423 svarlokaḥ kalpito mūrdhnā iti vā loka-kalpanā

0206001 brahmovāca

02060011 vācāṁ vahner mukhaṁ kṣetraṁ chandasāṁ sapta dhātavaḥ

02060013 havya-kavyāmṛtānnānāṁ jihvā sarva-rasasya ca

02060021 sarvāsūnāṁ ca vāyoś ca tan-nāse paramāyaṇe

02060023 aśvinor oṣadhīnāṁ ca ghrāṇo moda-pramodayoḥ

02060031 rūpāṇāṁ tejasāṁ cakṣur divaḥ sūryasya cākṣiṇī

02060033 karṇau diśāṁ ca tīrthānāṁ śrotram ākāśa-śabdayoḥ

02060035 tad-gātraṁ vastu-sārāṇāṁ saubhagasya ca bhājanam

02060041 tvag asya sparśa-vāyoś ca sarva-medhasya caiva hi

02060043 romāṇy udbhijja-jātīnāṁ yair vā yajñas tu sambhṛtaḥ

02060051 keśa-śmaśru-nakhāny asya śilā-lohābhra-vidyutām

02060053 bāhavo loka-pālānāṁ prāyaśaḥ kṣema-karmaṇām

02060061 vikramo bhūr bhuvaḥ svaś ca kṣemasya śaraṇasya ca

02060063 sarva-kāma-varasyāpi hareś caraṇa āspadam

02060071 apāṁ vīryasya sargasya parjanyasya prajāpateḥ

02060073 puṁsaḥ śiśna upasthas tu prajāty-ānanda-nirvṛteḥ

02060081 pāyur yamasya mitrasya parimokṣasya nārada

02060083 hiṁsāyā nirṛter mṛtyor nirayasya gudaṁ smṛtaḥ

02060091 parābhūter adharmasya tamasaś cāpi paścimaḥ

02060093 nāḍyo nada-nadīnāṁ ca gotrāṇām asthi-saṁhatiḥ

02060101 avyakta-rasa-sindhūnāṁ bhūtānāṁ nidhanasya ca

02060103 udaraṁ viditaṁ puṁso hṛdayaṁ manasaḥ padam

02060111 dharmasya mama tubhyaṁ ca kumārāṇāṁ bhavasya ca

02060113 vijñānasya ca sattvasya parasyātmā parāyaṇam

02060121 ahaṁ bhavān bhavaś caiva ta ime munayo’grajāḥ

02060123 surāsura-narā nāgāḥ khagā mṛga-sarīsṛpāḥ

02060131 gandharvāpsaraso yakṣā rakṣo-bhūta-gaṇoragāḥ

02060133 paśavaḥ pitaraḥ siddhā vidyādhrāś cāraṇā drumāḥ

02060141 anye ca vividhā jīvājala-sthala-nabhaukasaḥ

02060143 graharkṣa-ketavas tārās taḍitaḥ stanayitnavaḥ

02060151 sarvaṁ puruṣa evedaṁ bhūtaṁ bhavyaṁ bhavac ca yat

02060153 tenedam āvṛtaṁ viśvaṁ vitastim adhitiṣṭhati

02060161 sva-dhiṣṇyaṁ pratapan prāṇo bahiś ca pratapaty asau

02060163 evaṁ virājaṁ pratapaṁs tapaty antar bahiḥ pumān

02060171 so’mṛtasyābhayasyeśo martyam annaṁ yad atyagāt

02060173 mahimaiṣa tato brahman puruṣasya duratyayaḥ

02060181 pādeṣu sarva-bhūtāni puṁsaḥ sthiti-pado viduḥ

02060183 amṛtaṁ kṣemam abhayaṁ tri-mūrdhno’dhāyi mūrdhasu

02060191 pādās trayo bahiś cāsann aprajānāṁ ya āśramāḥ

02060193 antas tri-lokyās tv aparo gṛha-medho’bṛhad-vrataḥ

02060201 sṛtī vicakrame viśvam sāśanānaśane ubhe

02060203 yad avidyā ca vidyā ca puruṣas tūbhayāśrayaḥ

02060211 yasmād aṇḍaṁ virāḍ jajñe bhūtendriya-guṇātmakaḥ

02060213 tad dravyam atyagād viśvaṁ gobhiḥ sūrya ivātapan

02060221 yadāsya nābhyān nalinād aham āsaṁ mahātmanaḥ

02060223 nāvidaṁ yajña-sambhārān puruṣāvayavān ṛte

02060231 teṣu yajñasya paśavaḥ savanaspatayaḥ kuśāḥ

02060233 idaṁ ca deva-yajanaṁ kālaś coru-guṇānvitaḥ

02060241 vastūny oṣadhayaḥ snehā rasa-loha-mṛdo jalam

02060243 ṛco yajūṁṣi sāmāni cātur-hotraṁ ca sattama

02060251 nāma-dheyāni mantrāś ca dakṣiṇāś ca vratāni ca

02060253 devatānukramaḥ kalpaḥ saṅkalpas tantram eva ca

02060261 gatayo matayaś caiva prāyaścittaṁ samarpaṇam

02060263 puruṣāvayavair ete sambhārāḥ sambhṛtā mayā

02060271 iti sambhṛta-sambhāraḥ puruṣāvayavair aham

02060273 tam eva puruṣaṁ yajñaṁ tenaivāyajam īśvaram

02060281 tatas te bhrātara ime prajānāṁ patayo nava

02060283 ayajan vyaktam avyaktaṁ puruṣaṁ su-samāhitāḥ

02060291 tataś ca manavaḥ kāle ījire ṛṣayo’pare

02060293 pitaro vibudhā daityā manuṣyāḥ kratubhir vibhum

02060301 nārāyaṇe bhagavati tad idaṁ viśvam āhitam

02060303 gṛhīta-māyoru-guṇaḥ sargādāv aguṇaḥ svataḥ

02060311 sṛjāmi tan-niyukto’haṁ haro harati tad-vaśaḥ

02060313 viśvaṁ puruṣa-rūpeṇa paripāti tri-śakti-dhṛk

02060321 iti te’bhihitaṁ tāta yathedam anupṛcchasi

02060323 nānyad bhagavataḥ kiñcid bhāvyaṁ sad-asad-ātmakam

02060331 na bhāratī me’ṅga mṛṣopalakṣyate

02060332 na vai kvacin me manaso mṛṣā gatiḥ

02060333 na me hṛṣīkāṇi patanty asat-pathe

02060334 yan me hṛdautkaṇṭhyavatā dhṛto hariḥ

02060341 so’haṁ samāmnāyamayas tapomayaḥ

02060342 prajāpatīnām abhivanditaḥ patiḥ

02060343 āsthāya yogaṁ nipuṇaṁ samāhitas

02060344 taṁ nādhyagacchaṁ yata ātma-sambhavaḥ

02060351 nato’smy ahaṁ tac-caraṇaṁ samīyuṣāṁ

02060352 bhavac-chidaṁ svasty-ayanaṁ sumaṅgalam

02060353 yo hy ātma-māyā-vibhavaṁ sma paryagād

02060354 yathā nabhaḥ svāntam athāpare kutaḥ

02060361 nāhaṁ na yūyaṁ yad-ṛtāṁ gatiṁ vidur

02060362 na vāmadevaḥ kim utāpare surāḥ

02060363 tan-māyayā mohita-buddhayas tv idaṁ

02060364 vinirmitaṁ cātma-samaṁ vicakṣmahe

02060371 yasyāvatāra-karmāṇi gāyanti hy asmad-ādayaḥ

02060373 na yaṁ vidanti tattvena tasmai bhagavate namaḥ

02060381 sa eṣa ādyaḥ puruṣaḥ kalpe kalpe sṛjaty ajaḥ

02060383 ātmātmany ātmanātmānaṁ sa saṁyacchati pāti ca

02060391 viśuddhaṁ kevalaṁ jñānaṁ pratyak samyag avasthitam

02060393 satyaṁ pūrṇam anādy-antaṁ nirguṇaṁ nityam advayam

02060401 ṛṣe vidanti munayaḥ praśāntātmendriyāśayāḥ

02060403 yadā tad evāsat-tarkais tirodhīyeta viplutam

02060411 ādyo’vatāraḥ puruṣaḥ parasya

02060412 kālaḥ svabhāvaḥ sad-asan-manaś ca

02060413 dravyaṁ vikāro guṇa indriyāṇi

02060414 virāṭ svarāṭ sthāsnu cariṣṇu bhūmnaḥ

02060421 ahaṁ bhavo yajña ime prajeśā

02060422 dakṣādayo ye bhavad-ādayaś ca

02060423 svarloka-pālāḥ khagaloka-pālā

02060424 nṛloka-pālās talaloka-pālāḥ

02060431 gandharva-vidyādhara-cāraṇeśā

02060432 ye yakṣa-rakṣoraga-nāga-nāthāḥ

02060433 ye vā ṛṣīṇām ṛṣabhāḥ pit–ṇāṁ

02060434 daityendra-siddheśvara-dānavendrāḥ

02060435 anye ca ye preta-piśāca-bhūta-

02060436 kūṣmāṇḍa-yādo-mṛga-pakṣy-adhīśāḥ

02060441 yat kiñca loke bhagavan mahasvad

02060442 ojaḥ-sahasvad balavat kṣamāvat

02060443 śrī-hrī-vibhūty-ātmavad adbhutārṇaṁ

02060444 tattvaṁ paraṁ rūpavad asva-rūpam

02060451 prādhānyato yān ṛṣa āmananti

02060452 līlāvatārān puruṣasya bhūmnaḥ

02060453 āpīyatāṁ karṇa-kaṣāya-śoṣān

02060454 anukramiṣye ta imān supeśān

0207001 brahmovāca

02070011 yatrodyataḥ kṣiti-taloddharaṇāya bibhrat

02070012 krauḍīṁ tanuṁ sakala-yajña-mayīm anantaḥ

02070013 antar-mahārṇava upāgatam ādi-daityaṁ

02070014 taṁ daṁṣṭrayādrim iva vajra-dharo dadāra

02070021 jāto rucer ajanayat suyamān suyajña

02070022 ākūti-sūnur amarān atha dakṣiṇāyām

02070023 loka-trayasya mahatīm aharad yad ārtiṁ

02070024 svāyambhuvena manunā harir ity anūktaḥ

02070031 jajñe ca kardama-gṛhe dvija devahūtyāṁ

02070032 strībhiḥ samaṁ navabhir ātma-gatiṁ sva-mātre

02070033 ūce yayātma-śamalaṁ guṇa-saṅga-paṅkam

02070034 asmin vidhūya kapilasya gatiṁ prapede

02070041 atrer apatyam abhikāṅkṣata āha tuṣṭo

02070042 datto mayāham iti yad bhagavān sa dattaḥ

02070043 yat-pāda-paṅkaja-parāga-pavitra-dehā

02070044 yogarddhim āpur ubhayīṁ yadu-haihayādyāḥ

02070051 taptaṁ tapo vividha-loka-sisṛkṣayā me

02070052 ādau sanāt sva-tapasaḥ sa catuḥ-sano’bhūt

02070053 prāk-kalpa-samplava-vinaṣṭam ihātma-tattvaṁ

02070054 samyag jagāda munayo yad acakṣatātman

02070061 dharmasya dakṣa-duhitary ajaniṣṭa mūrtyāṁ

02070062 nārāyaṇo nara iti sva-tapaḥ-prabhāvaḥ

02070063 dṛṣṭvātmano bhagavato niyamāvalopaṁ

02070064 devyas tv anaṅga-pṛtanā ghaṭituṁ na śekuḥ

02070071 kāmaṁ dahanti kṛtino nanu roṣa-dṛṣṭyā

02070072 roṣaṁ dahantam uta te na dahanty asahyam

02070073 so’yaṁ yad antaram alaṁ praviśan bibheti

02070074 kāmaḥ kathaṁ nu punar asya manaḥ śrayeta

02070081 viddhaḥ sapatny-udita-patribhir anti rājño

02070082 bālo’pi sann upagatas tapase vanāni

02070083 tasmā adād dhruva-gatiṁ gṛṇate prasanno

02070084 divyāḥ stuvanti munayo yad upary-adhastāt

02070091 yad venam utpatha-gataṁ dvija-vākya-vajra-

02070092 niṣpluṣṭa-pauruṣa-bhagaṁ niraye patantam

02070093 trātvārthito jagati putra-padaṁ ca lebhe

02070094 dugdhā vasūni vasudhā sakalāni yena

02070101 nābher asāv ṛṣabha āsa sudevi-sūnur

02070102 yo vai cacāra sama-dṛg jaḍa-yoga-caryām

02070103 yat pāramahaṁsyam ṛṣayaḥ padam āmananti

02070104 svasthaḥ praśānta-karaṇaḥ parimukta-saṅgaḥ

02070111 satre mamāsa bhagavān haya-śīraṣātho

02070112 sākṣāt sa yajña-puruṣas tapanīya-varṇaḥ

02070113 chandomayo makhamayo’khila-devatātmā

02070114 vāco babhūvur uśatīḥ śvasato’sya nastaḥ

02070121 matsyo yugānta-samaye manunopalabdhaḥ

02070122 kṣoṇīmayo nikhila-jīva-nikāya-ketaḥ

02070123 visraṁsitān uru-bhaye salile mukhān me

02070124 ādāya tatra vijahāra ha veda-mārgān

02070131 kṣīrodadhāv amara-dānava-yūthapānām

02070132 unmathnatām amṛta-labdhaya ādi-devaḥ

02070133 pṛṣṭhena kacchapa-vapur vidadhāra gotraṁ

02070134 nidrākṣaṇo’dri-parivarta-kaṣāṇa-kaṇḍūḥ

02070141 trai-piṣṭaporu-bhaya-hā sa nṛsiṁha-rūpaṁ

02070142 kṛtvā bhramad-bhrukuṭi-daṁṣṭra-karāla-vaktram

02070143 daityendram āśu gadayābhipatantam ārād

02070144 ūrau nipātya vidadāra nakhaiḥ sphurantam

02070151 antaḥ-sarasy uru-balena pade gṛhīto

02070152 grāheṇa yūtha-patir ambuja-hasta ārtaḥ

02070153 āhedam ādi-puruṣākhila-loka-nātha

02070154 tīrtha-śravaḥ śravaṇa-maṅgala-nāmadheya

02070161 śrutvā haris tam araṇārthinam aprameyaś

02070162 cakrāyudhaḥ patagarāja-bhujādhirūḍhaḥ

02070163 cakreṇa nakra-vadanaṁ vinipāṭya tasmād

02070164 dhaste pragṛhya bhagavān kṛpayojjahāra

02070171 jyāyān guṇair avarajo’py aditeḥ sutānāṁ

02070172 lokān vicakrama imān yad athādhiyajñaḥ

02070173 kṣmāṁ vāmanena jagṛhe tripada-cchalena

02070174 yācñām ṛte pathi caran prabhubhir na cālyaḥ

02070181 nārtho baler ayam urukrama-pāda-śaucam

02070182 āpaḥ śikhā-dhṛtavato vibudhādhipatyam

02070183 yo vai pratiśrutam ṛte na cikīrṣad anyad

02070184 ātmānam aṅga manasā haraye’bhimene

02070191 tubhyaṁ ca nārada bhṛśaṁ bhagavān vivṛddha-

02070192 bhāvena sādhu parituṣṭa uvāca yogam

02070193 jñānaṁ ca bhāgavatam ātma-satattva-dīpaṁ

02070194 yad vāsudeva-śaraṇā vidur añjasaiva

02070201 cakraṁ ca dikṣv avihataṁ daśasu sva-tejo

02070202 manvantareṣu manu-vaṁśa-dharo bibharti

02070203 duṣṭeṣu rājasu damaṁ vyadadhāt sva-kīrtiṁ

02070204 satye tri-pṛṣṭha uśatīṁ prathayaṁś caritraiḥ

02070211 dhanvantariś ca bhagavān svayam eva kīrtir

02070212 nāmnā nṛṇāṁ puru-rujāṁ ruja āśu hanti

02070213 yajñe ca bhāgam amṛtāyur-avāvarundha

02070214 āyuṣya-vedam anuśāsty avatīrya loke

02070221 kṣatraṁ kṣayāya vidhinopabhṛtaṁ mahātmā

02070222 brahma-dhrug ujjhita-pathaṁ narakārti-lipsu

02070223 uddhanty asāv avanikaṇṭakam ugra-vīryas

02070224 triḥ-sapta-kṛtva urudhāra-paraśvadhena

02070231 asmat-prasāda-sumukhaḥ kalayā kaleśa

02070232 ikṣvāku-vaṁśa avatīrya guror nideśe

02070233 tiṣṭhan vanaṁ sa-dayitānuja āviveśa

02070234 yasmin virudhya daśa-kandhara ārtim ārcchat

02070241 yasmā adād udadhir ūḍha-bhayāṅga-vepo

02070242 mārgaṁ sapady ari-puraṁ haravad didhakṣoḥ

02070243 dūre suhṛn-mathita-roṣa-suśoṇa-dṛṣṭyā

02070244 tātapyamāna-makaroraga-nakra-cakraḥ

02070251 vakṣaḥ-sthala-sparśa-rugna-mahendra-vāha-

02070252 dantair viḍambita-kakubjuṣa ūḍha-hāsam

02070253 sadyo’subhiḥ saha vineṣyati dāra-hartur

02070254 visphūrjitair dhanuṣa uccarato’dhisainye

02070261 bhūmeḥ suretara-varūtha-vimarditāyāḥ

02070262 kleśa-vyayāya kalayā sita-kṛṣṇa-keśaḥ

02070263 jātaḥ kariṣyati janānupalakṣya-mārgaḥ

02070264 karmāṇi cātma-mahimopanibandhanāni

02070271 tokena jīva-haraṇaṁ yad ulūki-kāyās

02070272 trai-māsikasya ca padā śakaṭo’pavṛttaḥ

02070273 yad riṅgatāntara-gatena divi-spṛśor vā

02070274 unmūlanaṁ tv itarathārjunayor na bhāvyam

02070281 yad vai vraje vraja-paśūn viṣatoya-pītān

02070282 pālāṁs tv ajīvayad anugraha-dṛṣṭi-vṛṣṭyā

02070283 tac-chuddhaye’ti-viṣa-vīrya-vilola-jihvam

02070284 uccāṭayiṣyad uragaṁ viharan hradinyām

02070291 tat karma divyam iva yan niśi niḥśayānaṁ

02070292 dāvāgninā śuci-vane paridahyamāne

02070293 unneṣyati vrajam ato’vasitānta-kālaṁ

02070294 netre pidhāpya sabalo’nadhigamya-vīryaḥ

02070301 gṛhṇīta yad yad upabandham amuṣya mātā

02070302 śulbaṁ sutasya na tu tat tad amuṣya māti

02070303 yaj jṛmbhato’sya vadane bhuvanāni gopī

02070304 saṁvīkṣya śaṅkita-manāḥ pratibodhitāsīt

02070311 nandaṁ ca mokṣyati bhayād varuṇasya pāśād

02070312 gopān bileṣu pihitān maya-sūnunā ca

02070313 ahny āpṛtaṁ niśi śayānam atiśrameṇa

02070314 lokaṁ vikuṇṭham upaneṣyati gokulaṁ sma

02070321 gopair makhe pratihate vraja-viplavāya

02070322 deve’bhivarṣati paśūn kṛpayā rirakṣuḥ

02070323 dhartocchilīndhram iva sapta-dināni sapta-

02070324 varṣo mahīdhram anaghaika-kare salīlam

02070331 krīḍan vane niśi niśākara-raśmi-gauryāṁ

02070332 rāsonmukhaḥ kala-padāyata-mūrcchitena

02070333 uddīpita-smara-rujāṁ vraja-bhṛd-vadhūnāṁ

02070334 hartur hariṣyati śiro dhanadānugasya

02070341 ye ca pralamba-khara-dardura-keśy-ariṣṭa-

02070342 mallebha-kaṁsa-yavanāḥ kapi-pauṇḍrakādyāḥ

02070343 anye ca śālva-kuja-balvala-dantavakra-

02070344 saptokṣa-śambara-vidūratha-rukmi-mukhyāḥ

02070351 ye vā mṛdhe samiti-śālina ātta-cāpāḥ

02070352 kāmboja-matsya-kuru-sṛñjaya-kaikayādyāḥ

02070353 yāsyanty adarśanam alaṁ bala-pārtha-bhīma-

02070354 vyājāhvayena hariṇā nilayaṁ tadīyam

02070361 kālena mīlita-dhiyām avamṛśya n–ṇāṁ

02070362 stokāyuṣāṁ sva-nigamo bata dūra-pāraḥ

02070363 āvirhitas tv anuyugaṁ sa hi satyavatyāṁ

02070364 veda-drumaṁ viṭa-paśo vibhajiṣyati sma

02070371 deva-dviṣāṁ nigama-vartmani niṣṭhitānāṁ

02070372 pūrbhir mayena vihitābhir adṛśya-tūrbhiḥ

02070373 lokān ghnatāṁ mati-vimoham atipralobhaṁ

02070374 veṣaṁ vidhāya bahu bhāṣyata aupadharmyam

02070381 yarhy ālayeṣv api satāṁ na hareḥ kathāḥ syuḥ

02070382 pāṣaṇḍino dvija-janā vṛṣalā nṛdevāḥ

02070383 svāhā svadhā vaṣaḍ iti sma giro na yatra

02070384 śāstā bhaviṣyati kaler bhagavān yugānte

02070391 sarge tapo’ham ṛṣayo nava ye prajeśāḥ

02070392 sthāne’tha dharma-makha-manv-amarāvanīśāḥ

02070393 ante tv adharma-hara-manyu-vaśāsurādyā

02070394 māyā-vibhūtaya imāḥ puru-śakti-bhājaḥ

02070401 viṣṇor nu vīrya-gaṇanāṁ katamo’rhatīha

02070402 yaḥ pārthivāny api kavir vimame rajāṁsi

02070403 caskambha yaḥ sva-rahasāskhalatā tri-pṛṣṭhaṁ

02070404 yasmāt tri-sāmya-sadanād uru-kampayānam

02070411 nāntaṁ vidāmy aham amī munayo’gra-jās te

02070412 māyā-balasya puruṣasya kuto’varā ye

02070413 gāyan guṇān daśa-śatānana ādi-devaḥ

02070414 śeṣo’dhunāpi samavasyati nāsya pāram

02070421 yeṣāṁ sa eṣa bhagavān dayayed anantaḥ

02070422 sarvātmanāśrita-pado yadi nirvyalīkam

02070423 te dustarām atitaranti ca deva-māyāṁ

02070424 naiṣāṁ mamāham iti dhīḥ śva-śṛgāla-bhakṣye

02070431 vedāham aṅga paramasya hi yoga-māyāṁ

02070432 yūyaṁ bhavaś ca bhagavān atha daitya-varyaḥ

02070433 patnī manoḥ sa ca manuś ca tad-ātmajāś ca

02070434 prācīnabarhir ṛbhur aṅga uta dhruvaś ca

02070441 ikṣvākur aila-mucukunda-videha-gādhi-

02070442 raghv-ambarīṣa-sagarā gaya-nāhuṣādyāḥ

02070443 māndhātr-alarka-śatadhanv-anu-rantidevā

02070444 devavrato balir amūrttarayo dilīpaḥ

02070451 saubhary-utaṅka-śibi-devala-pippalāda-

02070452 sārasvatoddhava-parāśara-bhūriṣeṇāḥ

02070453 ye’nye vibhīṣaṇa-hanūmad-upendradatta-

02070454 pārthārṣṭiṣeṇa-vidura-śrutadeva-varyāḥ

02070461 te vai vidanty atitaranti ca deva-māyāṁ

02070462 strī-śūdra-hūṇa-śabarā api pāpa-jīvāḥ

02070463 yady adbhuta-krama-parāyaṇa-śīla-śikṣās

02070464 tiryag-janā api kim u śruta-dhāraṇā ye

02070471 śaśvat praśāntam abhayaṁ pratibodha-mātraṁ

02070472 śuddhaṁ samaṁ sad-asataḥ paramātma-tattvam

02070473 śabdo na yatra puru-kārakavān kriyārtho

02070474 māyā paraity abhimukhe ca vilajjamānā

02070481 tad vai padaṁ bhagavataḥ paramasya puṁso

02070482 brahmeti yad vidur ajasra-sukhaṁ viśokam

02070483 sadhryaṅ niyamya yatayo yama-karta-hetiṁ

02070484 jahyuḥ svarāḍ iva nipāna-khanitram indraḥ

02070491 sa śreyasām api vibhur bhagavān yato’sya

02070492 bhāva-svabhāva-vihitasya sataḥ prasiddhiḥ

02070493 dehe sva-dhātu-vigame’nu viśīryamāṇe

02070494 vyomeva tatra puruṣo na viśīryate’jaḥ

02070501 so’yaṁ te’bhihitas tāta bhagavān viśva-bhāvanaḥ

02070503 samāsena harer nānyad anyasmāt sad-asac ca yat

02070511 idaṁ bhāgavataṁ nāma yan me bhagavatoditam

02070513 saṅgraho’yaṁ vibhūtīnāṁ tvam etad vipulī kuru

02070521 yathā harau bhagavati nṛṇāṁ bhaktir bhaviṣyati

02070523 sarvātmany akhilādhāre iti saṅkalpya varṇaya

02070531 māyāṁ varṇayato’muṣya īśvarasyānumodataḥ

02070533 śṛṇvataḥ śraddhayā nityaṁ māyayātmā na muhyati

0208001 rājovāca

02080011 brahmaṇā codito brahman guṇākhyāne’guṇasya ca

02080013 yasmai yasmai yathā prāha nārado deva-darśanaḥ

02080021 etad veditum icchāmi tattvaṁ tattva-vidāṁ vara

02080023 harer adbhuta-vīryasya kathā loka-sumaṅgalāḥ

02080031 kathayasva mahābhāga yathāham akhilātmani

02080033 kṛṣṇe niveśya niḥsaṅgaṁ manas tyakṣye kalevaram

02080041 śṛṇvataḥ śraddhayā nityaṁ gṛṇataś ca sva-ceṣṭitam

02080043 kālena nātidīrgheṇa bhagavān viśate hṛdi

02080051 praviṣṭaḥ karṇa-randhreṇa svānāṁ bhāva-saroruham

02080053 dhunoti śamalaṁ kṛṣṇaḥ salilasya yathā śarat

02080061 dhautātmā puruṣaḥ kṛṣṇa- pāda-mūlaṁ na muñcati

02080063 mukta-sarva-parikleśaḥ pānthaḥ sva-śaraṇaṁ yathā

02080071 yad adhātu-mato brahman dehārambho’sya dhātubhiḥ

02080073 yadṛcchayā hetunā vā bhavanto jānate yathā

02080081 āsīd yad-udarāt padmaṁ loka-saṁsthāna-lakṣaṇam

02080083 yāvān ayaṁ vai puruṣa iyattāvayavaiḥ pṛthak

02080085 tāvān asāv iti proktaḥ saṁsthāvayavavān iva

02080091 ajaḥ sṛjati bhūtāni bhūtātmā yad-anugrahāt

02080093 dadṛśe yena tad-rūpaṁ nābhi-padma-samudbhavaḥ

02080101 sa cāpi yatra puruṣo viśva-sthity-udbhavāpyayaḥ

02080103 muktvātma-māyāṁ māyeśaḥ śete sarva-guhāśayaḥ

02080111 puruṣāvayavair lokāḥ sapālāḥ pūrva-kalpitāḥ

02080113 lokair amuṣyāvayavāḥ sa-pālair iti śuśruma

02080121 yāvān kalpo vikalpo vā yathā kālo’numīyate

02080123 bhūta-bhavya-bhavac-chabda āyur-mānaṁ ca yat sataḥ

02080131 kālasyānugatir yā tu lakṣyate’ṇvī bṛhaty api

02080133 yāvatyaḥ karma-gatayo yādṛśīr dvija-sattama

02080141 yasmin karma-samāvāyo yathā yenopagṛhyate

02080143 guṇānāṁ guṇināṁ caiva pariṇāmam abhīpsatām

02080151 bhū-pātāla-kakub-vyoma- graha-nakṣatra-bhūbhṛtām

02080153 sarit-samudra-dvīpānāṁ sambhavaś caitad-okasām

02080161 pramāṇam aṇḍa-kośasya bāhyābhyantara-bhedataḥ

02080163 mahatāṁ cānucaritaṁ varṇāśrama-viniścayaḥ

02080171 yugāni yuga-mānaṁ ca dharmo yaś ca yuge yuge

02080173 avatārānucaritaṁ yad āścaryatamaṁ hareḥ

02080181 nṛṇāṁ sādhāraṇo dharmaḥ saviśeṣaś ca yādṛśaḥ

02080183 śreṇīnāṁ rājarṣīṇāṁ ca dharmaḥ kṛcchreṣu jīvatām

02080191 tattvānāṁ parisaṅkhyānaṁ lakṣaṇaṁ hetu-lakṣaṇam

02080193 puruṣārādhana-vidhir yogasyādhyātmikasya ca

02080201 yogeśvaraiśvarya-gatir liṅga-bhaṅgas tu yoginām

02080203 vedopaveda-dharmāṇām itihāsa-purāṇayoḥ

02080211 samplavaḥ sarva-bhūtānāṁ vikramaḥ pratisaṅkramaḥ

02080213 iṣṭā-pūrtasya kāmyānāṁ tri-vargasya ca yo vidhiḥ

02080221 yo vānuśāyināṁ sargaḥ pāṣaṇḍasya ca sambhavaḥ

02080223 ātmano bandha-mokṣau ca vyavasthānaṁ sva-rūpataḥ

02080231 yathātma-tantro bhagavān vikrīḍaty ātma-māyayā

02080233 visṛjya vā yathā māyām udāste sākṣivad vibhuḥ

02080241 sarvam etac ca bhagavan pṛcchato me’nupūrvaśaḥ

02080243 tattvato’rhasy udāhartuṁ prapannāya mahā-mune

02080251 atra pramāṇaṁ hi bhavān parameṣṭhī yathātma-bhūḥ

02080253 apare cānutiṣṭhanti pūrveṣāṁ pūrva-jaiḥ kṛtam

02080261 na me’savaḥ parāyanti brahmann anaśanād amī

02080263 pibato’cyuta-pīyūṣam tad vākyābdhi-viniḥsṛtam

0208027 sūta uvāca

02080271 sa upāmantrito rājñā kathāyām iti sat-pateḥ

02080273 brahmarāto bhṛśaṁ prīto viṣṇurātena saṁsadi

02080281 prāha bhāgavataṁ nāma purāṇaṁ brahma-sammitam

02080283 brahmaṇe bhagavat-proktaṁ brahma-kalpa upāgate

02080291 yad yat parīkṣid ṛṣabhaḥ pāṇḍūnām anupṛcchati

02080293 ānupūrvyeṇa tat sarvam ākhyātum upacakrame

0209001 śrī-śuka uvāca

02090011 ātma-māyām ṛte rājan parasyānubhavātmanaḥ

02090013 na ghaṭetārtha-sambandhaḥ svapna-draṣṭur ivāñjasā

02090021 bahu-rūpa ivābhāti māyayā bahu-rūpayā

02090023 ramamāṇo guṇeṣv asyā mamāham iti manyate

02090031 yarhi vāva mahimni sve parasmin kāla-māyayoḥ

02090033 rameta gata-sammohas tyaktvodāste tadobhayam

02090041 ātma-tattva-viśuddhy-arthaṁ yad āha bhagavān ṛtam

02090043 brahmaṇe darśayan rūpam avyalīka-vratādṛtaḥ

02090051 sa ādi-devo jagatāṁ paro guruḥ

02090052 svadhiṣṇyam āsthāya sisṛkṣayaikṣata

02090053 tāṁ nādhyagacchad dṛśam atra sammatāṁ

02090054 prapañca-nirmāṇa-vidhir yayā bhavet

02090061 sa cintayan dvy-akṣaram ekadāmbhasy

02090062 upāśṛṇod dvir-gaditaṁ vaco vibhuḥ

02090063 sparśeṣu yat ṣoḍaśam ekaviṁśaṁ

02090064 niṣkiñcanānāṁ nṛpa yad dhanaṁ viduḥ

02090071 niśamya tad-vaktṛ-didṛkṣayā diśo

02090072 vilokya tatrānyad apaśyamānaḥ

02090073 svadhiṣṇyam āsthāya vimṛśya tad-dhitaṁ

02090074 tapasy upādiṣṭa ivādadhe manaḥ

02090081 divyaṁ sahasrābdam amogha-darśano

02090082 jitānilātmā vijitobhayendriyaḥ

02090083 atapyata smākhila-loka-tāpanaṁ

02090084 tapas tapīyāṁs tapatāṁ samāhitaḥ

02090091 tasmai sva-lokaṁ bhagavān sabhājitaḥ

02090092 sandarśayām āsa paraṁ na yat-param

02090093 vyapeta-saṅkleśa-vimoha-sādhvasaṁ

02090094 sva-dṛṣṭavadbhir puruṣair abhiṣṭutam

02090101 pravartate yatra rajas tamas tayoḥ

02090102 sattvaṁ ca miśraṁ na ca kāla-vikramaḥ

02090103 na yatra māyā kim utāpare harer

02090104 anuvratā yatra surāsurārcitāḥ

02090111 śyāmāvadātāḥ śata-patra-locanāḥ

02090112 piśaṅga-vastrāḥ surucaḥ supeśasaḥ

02090113 sarve catur-bāhava unmiṣan-maṇi-

02090114 praveka-niṣkābharaṇāḥ suvarcasaḥ

02090115 pravāla-vaidūrya-mṛṇāla-varcasaḥ

02090116 parisphurat-kuṇḍala-mauli-mālinaḥ

02090121 bhrājiṣṇubhir yaḥ parito virājate

02090122 lasad-vimānāvalibhir mahātmanām

02090123 vidyotamānaḥ pramadottamādyubhiḥ

02090124 savidyud abhrāvalibhir yathā nabhaḥ

02090131 śrīr yatra rūpiṇy urugāya-pādayoḥ

02090132 karoti mānaṁ bahudhā vibhūtibhiḥ

02090133 preṅkhaṁ śritā yā kusumākarānugair

02090134 vigīyamānā priya-karma gāyatī

02090141 dadarśa tatrākhila-sātvatāṁ patiṁ

02090142 śriyaḥ patiṁ yajña-patiṁ jagat-patim

02090143 sunanda-nanda-prabalārhaṇādibhiḥ

02090144 sva-pārṣadāgraiḥ parisevitaṁ vibhum

02090151 bhṛtya-prasādābhimukhaṁ dṛg-āsavaṁ

02090152 prasanna-hāsāruṇa-locanānanam

02090153 kirīṭinaṁ kuṇḍalinaṁ catur-bhujaṁ

02090154 pītāṁśukaṁ vakṣasi lakṣitaṁ śriyā

02090161 adhyarhaṇīyāsanam āsthitaṁ paraṁ

02090162 vṛtaṁ catuḥ-ṣoḍaśa-pañca-śaktibhiḥ

02090163 yuktaṁ bhagaiḥ svair itaratra cādhruvaiḥ

02090164 sva eva dhāman ramamāṇam īśvaram

02090171 tad-darśanāhlāda-pariplutāntaro

02090172 hṛṣyat-tanuḥ prema-bharāśru-locanaḥ

02090173 nanāma pādāmbujam asya viśva-sṛg

02090174 yat pāramahaṁsyena pathādhigamyate

02090181 taṁ prīyamāṇaṁ samupasthitaṁ kaviṁ

02090182 prajā-visarge nija-śāsanārhaṇam

02090183 babhāṣa īṣat-smita-śociṣā girā

02090184 priyaḥ priyaṁ prīta-manāḥ kare spṛśan

0209019 śrī-bhagavān uvāca

02090191 tvayāhaṁ toṣitaḥ samyag veda-garbha sisṛkṣayā

02090193 ciraṁ bhṛtena tapasā dustoṣaḥ kūṭa-yoginām

02090201 varaṁ varaya bhadraṁ te vareśaṁ mābhivāñchitam

02090203 brahma‘ chreyaḥ-pariśrāmaḥ puṁsāṁ mad-darśanāvadhiḥ

02090211 manīṣitānubhāvo’yaṁ mama lokāvalokanam

02090213 yad upaśrutya rahasi cakartha paramaṁ tapaḥ

02090221 pratyādiṣṭaṁ mayā tatra tvayi karma-vimohite

02090223 tapo me hṛdayaṁ sākṣād ātmāhaṁ tapaso’nagha

02090231 sṛjāmi tapasaivedaṁ grasāmi tapasā punaḥ

02090233 bibharmi tapasā viśvaṁ vīryaṁ me duścaraṁ tapaḥ

0209024 brahmovāca

02090241 bhagavan sarva-bhūtānām adhyakṣo’vasthito guhām

02090243 veda hy apratiruddhena prajñānena cikīrṣitam

02090251 tathāpi nāthamānasya nātha nāthaya nāthitam

02090253 parāvare yathā rūpejānīyāṁ te tv arūpiṇaḥ

02090261 yathātma-māyā-yogena nānā-śakty-upabṛṁhitam

02090263 vilumpan visṛjan gṛhṇan bibhrad ātmānam ātmanā

02090271 krīḍasy amogha-saṅkalpa ūrṇanābhir yathorṇute

02090273 tathā tad-viṣayāṁ dhehi manīṣāṁ mayi mādhava

02090281 bhagavac-chikṣitam ahaṁ karavāṇi hy atandritaḥ

02090283 nehamānaḥ prajā-sargaṁ badhyeyaṁ yad-anugrahāt

02090291 yāvat sakhā sakhyur iveśa te kṛtaḥ

02090292 prajā-visarge vibhajāmi bho janam

02090293 aviklavas te parikarmaṇi sthito

02090294 mā me samunnaddha-mado’ja māninaḥ

0209030 śrī-bhagavān uvāca

02090301 jñānaṁ parama-guhyaṁ me yad vijñāna-samanvitam

02090303 sarahasyaṁ tad-aṅgaṁ ca gṛhāṇa gaditaṁ mayā

02090311 yāvān ahaṁ yathā-bhāvo yad-rūpa-guṇa-karmakaḥ

02090313 tathaiva tattva-vijñānam astu te mad-anugrahāt

02090321 aham evāsam evāgre nānyad yat sad-asat param

02090323 paścād ahaṁ yad etac ca yo’vaśiṣyeta so’smy aham

02090331 ṛte’rthaṁ yat pratīyeta na pratīyeta cātmani

02090333 tad vidyād ātmano māyāṁ yathābhāso yathā tamaḥ

02090341 yathā mahānti bhūtāni bhūteṣūccāvaceṣv anu

02090343 praviṣṭāny apraviṣṭāni tathā teṣu na teṣv aham

02090351 etāvad eva jijñāsyaṁ tattva-jijñāsunātmanaḥ

02090353 anvaya-vyatirekābhyāṁ yat syāt sarvatra sarvadā

02090361 etan mataṁ samātiṣṭha parameṇa samādhinā

02090363 bhavān kalpa-vikalpeṣu na vimuhyati karhicit

0209037 śrī-śuka uvāca

02090371 sampradiśyaivam ajano janānāṁ parameṣṭhinam

02090373 paśyatas tasya tad rūpam ātmano nyaruṇad dhariḥ

02090381 antarhitendriyārthāya haraye vihitāñjaliḥ

02090383 sarva-bhūtamayo viśvaṁ sasarjedaṁ sa pūrvavat

02090391 prajāpatir dharma-patir ekadā niyamān yamān

02090393 bhadraṁ prajānām anvicchann ātiṣṭhat svārtha-kāmyayā

02090401 taṁ nāradaḥ priyatamo rikthādānām anuvrataḥ

02090403 śuśrūṣamāṇaḥ śīlena praśrayeṇa damena ca

02090411 māyāṁ vividiṣan viṣṇor māyeśasya mahā-muniḥ

02090413 mahā-bhāgavato rājan pitaraṁ paryatoṣayat

02090421 tuṣṭaṁ niśāmya pitaraṁ lokānāṁ prapitāmaham

02090423 devarṣiḥ paripapraccha bhavān yan mānupṛcchati

02090431 tasmā idaṁ bhāgavataṁ purāṇaṁ daśa-lakṣaṇam

02090433 proktaṁ bhagavatā prāha prītaḥ putrāya bhūta-kṛt

02090441 nāradaḥ prāha munaye sarasvatyās taṭe nṛpa

02090443 dhyāyate brahma paramaṁ vyāsāyāmita-tejase

02090451 yad utāhaṁ tvayā pṛṣṭo vairājāt puruṣād idam

02090453 yathāsīt tad upākhyāste praśnān anyāṁś ca kṛtsnaśaḥ

0210001 śrī-śuka uvāca

02100011 atra sargo visargaś ca sthānaṁ poṣaṇam ūtayaḥ

02100013 manvantareśānukathā nirodho muktir āśrayaḥ

02100021 daśamasya viśuddhy-arthaṁ navānām iha lakṣaṇam

02100023 varṇayanti mahātmānaḥ śrutenārthena cāñjasā

02100031 bhūta-mātrendriya-dhiyāṁ janma sarga udāhṛtaḥ

02100033 brahmaṇo guṇa-vaiṣamyād visargaḥ pauruṣaḥ smṛtaḥ

02100041 sthitir vaikuṇṭha-vijayaḥ poṣaṇaṁ tad-anugrahaḥ

02100043 manvantarāṇi sad-dharma ūtayaḥ karma-vāsanāḥ

02100051 avatārānucaritaṁ hareś cāsyānuvartinām

02100053 puṁsām īśa-kathāḥ proktā nānākhyānopabṛṁhitāḥ

02100061 nirodho’syānuśayanam ātmanaḥ saha śaktibhiḥ

02100063 muktir hitvānyathā rūpaṁ sva-rūpeṇa vyavasthitiḥ

02100071 ābhāsaś ca nirodhaś ca yato’sty adhyavasīyate

02100073 sa āśrayaḥ paraṁ brahma paramātmeti śabdyate

02100081 yo’dhyātmiko’yaṁ puruṣaḥ so’sāv evādhidaivikaḥ

02100083 yas tatrobhaya-vicchedaḥ puruṣo hy ādhibhautikaḥ

02100091 ekam ekatarābhāve yadā nopalabhāmahe

02100093 tritayaṁ tatra yo veda sa ātmā svāśrayāśrayaḥ

02100101 puruṣo’ṇḍaṁ vinirbhidya yadāsau sa vinirgataḥ

02100103 ātmano’yanam anvicchann apo’srākṣīc chuciḥ śucīḥ

02100111 tāsv avātsīt sva-sṛṣṭāsu sahasraṁ parivatsarān

02100113 tena nārāyaṇo nāma yad āpaḥ puruṣodbhavāḥ

02100121 dravyaṁ karma ca kālaś ca svabhāvo jīva eva ca

02100123 yad-anugrahataḥ santi na santi yad-upekṣayā

02100131 eko nānātvam anvicchan yoga-talpāt samutthitaḥ

02100133 vīryaṁ hiraṇmayaṁ devo māyayā vyasṛjat tridhā

02100141 adhidaivam athādhyātmam adhibhūtam iti prabhuḥ

02100143 athaikaṁ pauruṣaṁ vīryaṁ tridhābhidyata tac chṛṇu

02100151 antaḥ śarīra ākāśāt puruṣasya viceṣṭataḥ

02100153 ojaḥ saho balaṁ jajñe tataḥ prāṇo mahān asuḥ

02100161 anuprāṇanti yaṁ prāṇāḥ prāṇantaṁ sarva-jantuṣu

02100163 apānantam apānanti nara-devam ivānugāḥ

02100171 prāṇenākṣipatā kṣut tṛḍ antarā jāyate vibhoḥ

02100173 pipāsato jakṣataś ca prāṅ mukhaṁ nirabhidyata

02100181 mukhatas tālu nirbhinnaṁ jihvā tatropajāyate

02100183 tato nānā-raso jajñe jihvayā yo’dhigamyate

02100191 vivakṣor mukhato bhūmno vahnir vāg vyāhṛtaṁ tayoḥ

02100193 jale caitasya suciraṁ nirodhaḥ samajāyata

02100201 nāsike nirabhidyetāṁ dodhūyati nabhasvati

02100203 tatra vāyur gandha-vaho ghrāṇo nasi jighṛkṣataḥ

02100211 yadātmani nirālokam ātmānaṁ ca didṛkṣataḥ

02100213 nirbhinne hy akṣiṇī tasya jyotiś cakṣur guṇa-grahaḥ

02100221 bodhyamānasya ṛṣibhir ātmanas taj jighṛkṣataḥ

02100223 karṇau ca nirabhidyetāṁ diśaḥ śrotraṁ guṇa-grahaḥ

02100231 vastuno mṛdu-kāṭhinya- laghu-gurv-oṣṇa-śītatām

02100233 jighṛkṣatas tvaṅ nirbhinnā tasyāṁ roma-mahī-ruhāḥ

02100235 tatra cāntar bahir vātas tvacā labdha-guṇo vṛtaḥ

02100241 hastau ruruhatus tasya nānā-karma-cikīrṣayā

02100243 tayos tu balavān indra ādānam ubhayāśrayam

02100251 gatiṁ jigīṣataḥ pādau ruruhāte’bhikāmikām

02100253 padbhyāṁ yajñaḥ svayaṁ havyaṁ karmabhiḥ kriyate nṛbhiḥ

02100261 nirabhidyata śiśno vai prajānandāmṛtārthinaḥ

02100263 upastha āsīt kāmānāṁ priyaṁ tad-ubhayāśrayam

02100271 utsisṛkṣor dhātu-malaṁ nirabhidyata vai gudam

02100273 tataḥ pāyus tato mitra utsarga ubhayāśrayaḥ

02100281 āsisṛpsoḥ puraḥ puryā nābhi-dvāram apānataḥ

02100283 tatrāpānas tato mṛtyuḥ pṛthaktvam ubhayāśrayam

02100291 āditsor anna-pānānām āsan kukṣy-antra-nāḍayaḥ

02100293 nadyaḥ samudrāś ca tayos tuṣṭiḥ puṣṭis tad-āśraye

02100301 nididhyāsor ātma-māyāṁ hṛdayaṁ nirabhidyata

02100303 tato manaś candra iti saṅkalpaḥ kāma eva ca

02100311 tvak-carma-māṁsa-rudhira- medo-majjāsthi-dhātavaḥ

02100313 bhūmy-ap-tejomayāḥ sapta prāṇo vyomāmbu-vāyubhiḥ

02100321 guṇātmakānīndriyāṇi bhūtādi-prabhavā guṇāḥ

02100323 manaḥ sarva-vikārātmā buddhir vijñāna-rūpiṇī

02100331 etad bhagavato rūpaṁ sthūlaṁ te vyāhṛtaṁ mayā

02100333 mahy-ādibhiś cāvaraṇair aṣṭabhir bahir āvṛtam

02100341 ataḥ paraṁ sūkṣmatamam avyaktaṁ nirviśeṣaṇam

02100343 anādi-madhya-nidhanaṁ nityaṁ vāṅ-manasaḥ param

02100351 amunī bhagavad-rūpe mayā te hy anuvarṇite

02100353 ubhe api na gṛhṇanti māyā-sṛṣṭe vipaścitaḥ

02100361 sa vācya-vācakatayā bhagavān brahma-rūpa-dhṛk

02100363 nāma-rūpa-kriyā dhatte sakarmākarmakaḥ paraḥ

02100371 prajā-patīn manūn devān ṛṣīn pitṛ-gaṇān pṛthak

02100373 siddha-cāraṇa-gandharvān vidyādhrāsura-guhyakān

02100381 kinnarāpsaraso nāgān sarpān kimpuruṣān narān

02100383 mātṛ-rakṣaḥ-piśācāṁś ca preta-bhūta-vināyakān

02100391 kūṣmāṇḍonmāda-vetālān yātudhānān grahān api

02100393 khagān mṛgān paśūn vṛkṣān girīn nṛpa sarīsṛpān

02100395 dvi-vidhāś catur-vidhā ye’nye jala-sthala-nabhaukasaḥ

02100401 kuśalākuśalā miśrāḥ karmaṇāṁ gatayas tv imāḥ

02100403 sattvaṁ rajas tama iti tisraḥ sura-nṛ-nārakāḥ

02100411 tatrāpy ekaikaśo rājan bhidyante gatayas tridhā

02100413 yadaikaikataro’nyābhyāṁ sva-bhāva upahanyate

02100421 sa evedaṁ jagad-dhātā bhagavān dharma-rūpa-dhṛk

02100423 puṣṇāti sthāpayan viśvaṁ tiryaṅ-nara-surādibhiḥ

02100431 tataḥ kālāgni-rudrātmā yat sṛṣṭam idam ātmanaḥ

02100433 sanniyacchati tat kāle ghanānīkam ivānilaḥ

02100441 ittham-bhāvena kathito bhagavān bhagavattamaḥ

02100443 nettham-bhāvena hi paraṁ draṣṭum arhanti sūrayaḥ

02100451 nāsya karmaṇi janmādau parasyānuvidhīyate

02100453 kartṛtva-pratiṣedhārthaṁ māyayāropitaṁ hi tat

02100461 ayaṁ tu brahmaṇaḥ kalpaḥ savikalpa udāhṛtaḥ

02100463 vidhiḥ sādhāraṇo yatra sargāḥ prākṛta-vaikṛtāḥ

02100473 parimāṇaṁ ca kālasya kalpa-lakṣaṇa-vigraham

02100473 yathā purastād vyākhyāsye pādmaṁ kalpam atho śṛṇu

0210048 śaunaka uvāca

02100481 yad āha no bhavān sūta kṣattā bhāgavatottamaḥ

02100483 cacāra tīrthāni bhuvas tyaktvā bandhūn sudustyajān

02100491 kṣattuḥ kauśāraves tasya saṁvādo’dhyātma-saṁśritaḥ

02100493 yad vā sa bhagavāṁs tasmai pṛṣṭas tattvam uvāca ha

02100501 brūhi nas tad idaṁ saumya vidurasya viceṣṭitam

02100503 bandhu-tyāga-nimittaṁ ca yathaivāgatavān punaḥ

0210051 sūta uvāca

02100511 rājñā parīkṣitā pṛṣṭo yad avocan mahā-muniḥ

02100513 tad vo’bhidhāsye śṛṇuta rājñaḥ praśnānusārataḥ

0301001 śrī-śuka uvāca

03010011 evam etat purā pṛṣṭo maitreyo bhagavān kila

03010013 kṣattrā vanaṁ praviṣṭena tyaktvā sva-gṛham ṛddhimat

03010021 yad vā ayaṁ mantra-kṛd vo bhagavān akhileśvaraḥ

03010023 pauravendra-gṛhaṁ hitvā praviveśātmasāt kṛtam

0301003 rājovāca

03010031 kutra kṣattur bhagavatā maitreyeṇāsa saṅgamaḥ

03010033 kadā vā saha-saṁvāda etad varṇaya naḥ prabho

03010041 na hy alpārthodayas tasya vidurasyāmalātmanaḥ

03010043 tasmin varīyasi praśnaḥ sādhu-vādopabṛṁhitaḥ

0301005 sūta uvāca

03010051 sa evam ṛṣi-varyo’yaṁ pṛṣṭo rājñā parīkṣitā

03010053 praty āha taṁ subahu-vit prītātmā śrūyatām iti

0301006 śrī-śuka uvāca

03010061 yadā tu rājā sva-sutān asādhūn

03010062 puṣṇan na dharmeṇa vinaṣṭa-dṛṣṭiḥ

03010063 bhrātur yaviṣṭhasya sutān vibandhūn

03010064 praveśya lākṣā-bhavane dadāha

03010071 yadā sabhāyāṁ kuru-deva-devyāḥ

03010072 keśābhimarśaṁ suta-karma garhyam

03010073 na vārayām āsa nṛpaḥ snuṣāyāḥ

03010074 svāsrair harantyāḥ kuca-kuṅkumāni

03010081 dyūte tv adharmeṇa jitasya sādhoḥ

03010082 satyāvalambasya vanaṁ gatasya

03010083 na yācato’dāt samayena dāyaṁ

03010084 tamo-juṣāṇo yad ajāta-śatroḥ

03010091 yadā ca pārtha-prahitaḥ sabhāyāṁ

03010092 jagad-gurur yāni jagāda kṛṣṇaḥ

03010093 na tāni puṁsām amṛtāyanāni

03010094 rājoru mene kṣata-puṇya-leśaḥ

03010101 yadopahūto bhavanaṁ praviṣṭo

03010102 mantrāya pṛṣṭaḥ kila pūrvajena

03010103 athāha tan mantra-dṛśāṁ varīyān

03010104 yan mantriṇo vaidurikaṁ vadanti

03010111 ajāta-śatroḥ pratiyaccha dāyaṁ

03010112 titikṣato durviṣahaṁ tavāgaḥ

03010113 sahānujo yatra vṛkodarāhiḥ

03010114 śvasan ruṣā yat tvam alaṁ bibheṣi

03010121 pārthāṁs tu devo bhagavān mukundo

03010122 gṛhītavān sakṣiti-deva-devaḥ

03010123 āste sva-puryāṁ yadu-deva-devo

03010124 vinirjitāśeṣa-nṛdeva-devaḥ

03010131 sa eṣa doṣaḥ puruṣa-dviḍ āste

03010132 gṛhān praviṣṭo yam apatya-matyā

03010133 puṣṇāsi kṛṣṇād vimukho gata-śrīs

03010134 tyajāśv aśaivaṁ kula-kauśalāya

03010141 ity ūcivāṁs tatra suyodhanena

03010142 pravṛddha-kopa-sphuritādhareṇa

03010143 asat-kṛtaḥ sat-spṛhaṇīya-śīlaḥ

03010144 kṣattā sakarṇānuja-saubalena

03010151 ka enam atropajuhāva jihmaṁ

03010152 dāsyāḥ sutaṁ yad-balinaiva puṣṭaḥ

03010153 tasmin pratīpaḥ parakṛtya āste

03010154 nirvāsyatām āśu purāc chvasānaḥ

03010161 svayaṁ dhanur dvāri nidhāya māyāṁ

03010162 bhrātuḥ puro marmasu tāḍito’pi

03010163 sa ittham atyulbaṇa-karṇa-bāṇair

03010164 gata-vyatho’yād uru mānayānaḥ

03010171 sa nirgataḥ kaurava-puṇya-labdho

03010172 gajāhvayāt tīrtha-padaḥ padāni

03010173 anvākramat puṇya-cikīrṣayorvyām

03010174 adhiṣṭhito yāni sahasra-mūrtiḥ

03010181 pureṣu puṇyopavanādri-kuñjeṣv

03010182 apaṅka-toyeṣu sarit-saraḥsu

03010183 ananta-liṅgaiḥ samalaṅkṛteṣu

03010184 cacāra tīrthāyataneṣv ananyaḥ

03010191 gāṁ paryaṭan medhya-vivikta-vṛttiḥ

03010192 sadāpluto’dhaḥ śayano’vadhūtaḥ

03010193 alakṣitaḥ svair avadhūta-veṣo

03010194 vratāni cere hari-toṣaṇāni

03010201 itthaṁ vrajan bhāratam eva varṣaṁ

03010202 kālena yāvad gatavān prabhāsam

03010203 tāvac chaśāsa kṣitim eka cakrāml

03010204 ekātapatrām ajitena pārthaḥ

03010211 tatrātha śuśrāva suhṛd-vinaṣṭiṁ

03010212 vanaṁ yathā veṇuja-vahni-saṁśrayam

03010213 saṁspardhayā dagdham athānuśocan

03010214 sarasvatīṁ pratyag iyāya tūṣṇīm

03010221 tasyāṁ tritasyośanaso manoś ca

03010222 pṛthor athāgner asitasya vāyoḥ

03010223 tīrthaṁ sudāsasya gavāṁ guhasya

03010224 yac chrāddhadevasya sa āsiṣeve

03010231 anyāni ceha dvija-deva-devaiḥ

03010232 kṛtāni nānāyatanāni viṣṇoḥ

03010233 pratyaṅga-mukhyāṅkita-mandirāṇi

03010234 yad-darśanāt kṛṣṇam anusmaranti

03010241 tatas tv ativrajya surāṣṭram ṛddhaṁ

03010242 sauvīra-matsyān kurujāṅgalāṁś ca

03010243 kālena tāvad yamunām upetya

03010244 tatroddhavaṁ bhāgavataṁ dadarśa

03010251 sa vāsudevānucaraṁ praśāntaṁ

03010252 bṛhaspateḥ prāk tanayaṁ pratītam

03010253 āliṅgya gāḍhaṁ praṇayena bhadraṁ

03010254 svānām apṛcchad bhagavat-prajānām

03010261 kaccit purāṇau puruṣau svanābhya-

03010262 pādmānuvṛttyeha kilāvatīrṇau

03010263 āsāta urvyāḥ kuśalaṁ vidhāya

03010264 kṛta-kṣaṇau kuśalaṁ śūra-gehe

03010271 kaccit kurūṇāṁ paramaḥ suhṛn no

03010272 bhāmaḥ sa āste sukham aṅga śauriḥ

03010273 yo vai svas–ṇāṁ pitṛvad dadāti

03010274 varān vadānyo vara-tarpaṇena

03010281 kaccid varūthādhipatir yadūnāṁ

03010282 pradyumna āste sukham aṅga vīraḥ

03010283 yaṁ rukmiṇī bhagavato’bhilebhe

03010284 ārādhya viprān smaram ādi-sarge

03010291 kaccit sukhaṁ sātvata-vṛṣṇi-bhoja-

03010292 dāśārhakāṇām adhipaḥ sa āste

03010293 yam abhyaṣiñcac chata-patra-netro

03010294 nṛpāsanāśāṁ parihṛtya dūrāt

03010301 kaccid dhareḥ saumya sutaḥ sadṛkṣa

03010302 āste’graṇī rathināṁ sādhu sāmbaḥ

03010303 asūta yaṁ jāmbavatī vratāḍhyā

03010304 devaṁ guhaṁ yo’mbikayā dhṛto’gre

03010311 kṣemaṁ sa kaccid yuyudhāna āste

03010312 yaḥ phālgunāl labdha-dhanū-rahasyaḥ

03010313 lebhe’ñjasādhokṣaja-sevayaiva

03010314 gatiṁ tadīyāṁ yatibhir durāpām

03010321 kaccid budhaḥ svasty anamīva āste

03010322 śvaphalka-putro bhagavat-prapannaḥ

03010323 yaḥ kṛṣṇa-pādāṅkita-mārga-pāṁsuṣv

03010324 aceṣṭata prema-vibhinna-dhairyaḥ

03010331 kaccic chivaṁ devaka-bhoja-putryā

03010332 viṣṇu-prajāyā iva deva-mātuḥ

03010333 yā vai sva-garbheṇa dadhāra devaṁ

03010334 trayī yathā yajña-vitānam artham

03010341 apisvid āste bhagavān sukhaṁ vo

03010342 yaḥ sātvatāṁ kāma-dugho’niruddhaḥ

03010343 yam āmananti sma hi śabda-yoniṁ

03010344 mano-mayaṁ sattva-turīya-tattvam

03010351 apisvid anye ca nijātma-daivam

03010352 ananya-vṛttyā samanuvratā ye

03010353 hṛdīka-satyātmaja-cārudeṣṇa-

03010354 gadādayaḥ svasti caranti saumya

03010361 api sva-dorbhyāṁ vijayācyutābhyāṁ

03010362 dharmeṇa dharmaḥ paripāti setum

03010363 duryodhano’tapyata yat-sabhāyāṁ

03010364 sāmrājya-lakṣmyā vijayānuvṛttyā

03010371 kiṁ vā kṛtāgheṣv agham atyamarṣī

03010372 bhīmo’hivad dīrghatamaṁ vyamuñcat

03010373 yasyāṅghri-pātaṁ raṇa-bhūr na sehe

03010374 mārgaṁ gadāyāś carato vicitram

03010381 kaccid yaśodhā ratha-yūthapānāṁ

03010382 gāṇḍīva-dhanvoparatārir āste

03010383 alakṣito yac-chara-kūṭa-gūḍho

03010384 māyā-kirāto giriśas tutoṣa

03010391 yamāv utasvit tanayau pṛthāyāḥ

03010392 pārthair vṛtau pakṣmabhir akṣiṇīva

03010393 remāta uddāya mṛdhe sva-rikthaṁ

03010394 parāt suparṇāv iva vajri-vaktrāt

03010401 aho pṛthāpi dhriyate’rbhakārthe

03010402 rājarṣi-varyeṇa vināpi tena

03010403 yas tv eka-vīro’dhiratho vijigye

03010404 dhanur dvitīyaḥ kakubhaś catasraḥ

03010411 saumyānuśoce tam adhaḥ-patantaṁ

03010412 bhrātre paretāya vidudruhe yaḥ

03010413 niryāpito yena suhṛt sva-puryā

03010414 ahaṁ sva-putrān samanuvratena

03010421 so’haṁ harer martya-viḍambanena

03010422 dṛśo nṛṇāṁ cālayato vidhātuḥ

03010423 nānyopalakṣyaḥ padavīṁ prasādāc

03010424 carāmi paśyan gata-vismayo’tra

03010431 nūnaṁ nṛpāṇāṁ tri-madotpathānāṁ

03010432 mahīṁ muhuś cālayatāṁ camūbhiḥ

03010433 vadhāt prapannārti-jihīrṣayeśo

03010434 ’py upaikṣatāghaṁ bhagavān kurūṇām

03010441 ajasya janmotpatha-nāśanāya

03010442 karmāṇy akartur grahaṇāya puṁsām

03010443 nanv anyathā ko’rhati deha-yogaṁ

03010444 paro guṇānām uta karma-tantram

03010451 tasya prapannākhila-lokapānām

03010452 avasthitānām anuśāsane sve

03010453 arthāya jātasya yaduṣv ajasya

03010454 vārtāṁ sakhe kīrtaya tīrtha-kīrteḥ

0302001 śrī-śuka uvāca

03020011 iti bhāgavataḥ pṛṣṭaḥ kṣattrā vārtāṁ priyāśrayām

03020013 prativaktuṁ na cotseha autkaṇṭhyāt smāriteśvaraḥ

03020021 yaḥ pañca-hāyano mātrā prātar-āśāya yācitaḥ

03020023 tan naicchad racayan yasya saparyāṁ bāla-līlayā

03020031 sa kathaṁ sevayā tasya kālena jarasaṁ gataḥ

03020033 pṛṣṭo vārtāṁ pratibrūyād bhartuḥ pādāv anusmaran

03020041 sa muhūrtam abhūt tūṣṇīṁ kṛṣṇāṅghri-sudhayā bhṛśam

03020043 tīvreṇa bhakti-yogena nimagnaḥ sādhu nirvṛtaḥ

03020051 pulakodbhinna-sarvāṅgo muñcan mīlad-dṛśā śucaḥ

03020053 pūrṇārtho lakṣitas tena sneha-prasara-samplutaḥ

03020061 śanakair bhagaval-lokān nṛlokaṁ punar āgataḥ

03020063 vimṛjya netre viduraṁ prītyāhoddhava utsmayan

0302007 uddhava uvāca

03020071 kṛṣṇa-dyumaṇi nimloce gīrṇeṣv ajagareṇa ha

03020073 kiṁ nu naḥ kuśalaṁ brūyāṁ gata-śrīṣu gṛheṣv aham

03020081 durbhago bata loko’yaṁ yadavo nitarām api

03020083 ye saṁvasanto na vidur hariṁ mīnā ivoḍupam

03020091 iṅgita-jñāḥ puru-prauḍhā ekārāmāś ca sātvatāḥ

03020093 sātvatām ṛṣabhaṁ sarve bhūtāvāsam amaṁsata

03020101 devasya māyayā spṛṣṭā ye cānyad asad-āśritāḥ

03020103 bhrāmyate dhīr na tad-vākyair ātmany uptātmano harau

03020111 pradarśyātapta-tapasām avitṛpta-dṛśāṁ nṛṇām

03020113 ādāyāntar adhād yas tu sva-bimbaṁ loka-locanam

03020121 yan martya-līlaupayikaṁ sva-yoga-

03020122 māyā-balaṁ darśayatā gṛhītam

03020123 vismāpanaṁ svasya ca saubhagarddheḥ

03020124 paraṁ padaṁ bhūṣaṇa-bhūṣaṇāṅgam

03020131 yad dharma-sūnor bata rājasūye

03020132 nirīkṣya dṛk-svastyayanaṁ tri-lokaḥ

03020133 kārtsnyena cādyeha gataṁ vidhātur

03020134 arvāk-sṛtau kauśalam ity amanyata

03020141 yasyānurāga-pluta-hāsa-rāsa-

03020142 līlāvaloka-pratilabdha-mānāḥ

03020143 vraja-striyo dṛgbhir anupravṛtta-

03020144 dhiyo’vatasthuḥ kila kṛtya-śeṣāḥ

03020151 sva-śānta-rūpeṣv itaraiḥ sva-rūpair

03020152 abhyardyamāneṣv anukampitātmā

03020153 parāvareśo mahad-aṁśa-yukto

03020154 hy ajo’pi jāto bhagavān yathāgniḥ

03020161 māṁ khedayaty etad ajasya janma-

03020162 viḍambanaṁ yad vasudeva-gehe

03020163 vraje ca vāso’ri-bhayād iva svayaṁ

03020164 purād vyavātsīd yad-ananta-vīryaḥ

03020171 dunoti cetaḥ smarato mamaitad

03020172 yad āha pādāv abhivandya pitroḥ

03020173 tātāmba kaṁsād uru-śaṅkitānāṁ

03020174 prasīdataṁ no’kṛta-niṣkṛtīnām

03020181 ko vā amuṣyāṅghri-saroja-reṇuṁ

03020182 vismartum īśīta pumān vijighran

03020183 yo visphurad-bhrū-viṭapena bhūmer

03020184 bhāraṁ kṛtāntena tiraścakāra

03020191 dṛṣṭā bhavadbhir nanu rājasūye

03020192 caidyasya kṛṣṇaṁ dviṣato’pi siddhiḥ

03020193 yāṁ yoginaḥ saṁspṛhayanti samyag

03020194 yogena kas tad-virahaṁ saheta

03020201 tathaiva cānye nara-loka-vīrā

03020202 ya āhave kṛṣṇa-mukhāravindam

03020203 netraiḥ pibanto nayanābhirāmaṁ

03020204 pārthāstra-pūtaḥ padam āpur asya

03020211 svayaṁ tv asāmyātiśayas tryadhīśaḥ

03020212 svārājya-lakṣmy-āpta-samasta-kāmaḥ

03020213 baliṁ haradbhiś cira-loka-pālaiḥ

03020214 kirīṭa-koṭy-eḍita-pāda-pīṭhaḥ

03020221 tat tasya kaiṅkaryam alaṁ bhṛtān no

03020222 viglāpayaty aṅga yad ugrasenam

03020223 tiṣṭhan niṣaṇṇaṁ parameṣṭhi-dhiṣṇye

03020224 nyabodhayad deva nidhārayeti

03020231 aho bakī yaṁ stana-kāla-kūṭaṁ

03020232 jighāṁsayāpāyayad apy asādhvī

03020233 lebhe gatiṁ dhātry-ucitāṁ tato’nyaṁ

03020234 kaṁ vā dayāluṁ śaraṇaṁ vrajema

03020241 manye’surān bhāgavatāṁs tryadhīśe

03020242 saṁrambha-mārgābhiniviṣṭa-cittān

03020243 ye saṁyuge’cakṣata tārkṣya-putram

03020244 aṁse sunābhāyudham āpatantam

03020251 vasudevasya devakyāṁ jāto bhojendra-bandhane

03020253 cikīrṣur bhagavān asyāḥ śam ajenābhiyācitaḥ

03020261 tato nanda-vrajam itaḥ pitrā kaṁsād vibibhyatā

03020263 ekādaśa samās tatra gūḍhārciḥ sa-balo’vasat

03020271 parīto vatsapair vatsāṁś cārayan vyaharad vibhuḥ

03020273 yamunopavane kūjad- dvija-saṅkulitāṅghripe

03020281 kaumārīṁ darśayaṁś ceṣṭāṁ prekṣaṇīyāṁ vrajaukasām

03020283 rudann iva hasan mugdha- bāla-siṁhāvalokanaḥ

03020291 sa eva go-dhanaṁ lakṣmyā niketaṁ sita-go-vṛṣam

03020293 cārayann anugān gopān raṇad-veṇur arīramat

03020301 prayuktān bhoja-rājena māyinaḥ kāma-rūpiṇaḥ

03020303 līlayā vyanudat tāṁs tān bālaḥ krīḍanakān iva

03020311 vipannān viṣa-pānena nigṛhya bhujagādhipam

03020313 utthāpyāpāyayad gāvas tat toyaṁ prakṛti-sthitam

03020321 ayājayad go-savena gopa-rājaṁ dvijottamaiḥ

03020323 vittasya coru-bhārasya cikīrṣan sad-vyayaṁ vibhuḥ

03020331 varṣatīndre vrajaḥ kopād bhagnamāne’tivihvalaḥ

03020333 gotra-līlātapatreṇa trāto bhadrānugṛhṇatā

03020341 śarac-chaśi-karair mṛṣṭaṁ mānayan rajanī-mukham

03020343 gāyan kala-padaṁ reme strīṇāṁ maṇḍala-maṇḍanaḥ

0303001 uddhava uvāca

03030011 tataḥ sa āgatya puraṁ sva-pitroś

03030012 cikīrṣayā śaṁ baladeva-saṁyutaḥ

03030013 nipātya tuṅgād ripu-yūtha-nāthaṁ

03030014 hataṁ vyakarṣad vyasum ojasorvyām

03030021 sāndīpaneḥ sakṛt proktaṁ brahmādhītya sa-vistaram

03030023 tasmai prādād varaṁ putraṁ mṛtaṁ pañca-janodarāt

03030031 samāhutā bhīṣmaka-kanyayā ye

03030032 śriyaḥ savarṇena bubhūṣayaiṣām

03030033 gāndharva-vṛttyā miṣatāṁ sva-bhāgaṁ

03030034 jahre padaṁ mūrdhni dadhat suparṇaḥ

03030041 kakudmino’viddha-naso damitvā

03030042 svayaṁvare nāgnajitīm uvāha

03030043 tad-bhagnamānān api gṛdhyato’jñā‘

03030044 jaghne’kṣataḥ śastra-bhṛtaḥ sva-śastraiḥ

03030051 priyaṁ prabhur grāmya iva priyāyā

03030052 vidhitsur ārcchad dyutaruṁ yad-arthe

03030053 vajry ādravat taṁ sa-gaṇo ruṣāndhaḥ

03030054 krīḍā-mṛgo nūnam ayaṁ vadhūnām

03030061 sutaṁ mṛdhe khaṁ vapuṣā grasantaṁ

03030062 dṛṣṭvā sunābhonmathitaṁ dharitryā

03030063 āmantritas tat-tanayāya śeṣaṁ

03030064 dattvā tad-antaḥ-puram āviveśa

03030071 tatrāhṛtās tā nara-deva-kanyāḥ

03030072 kujena dṛṣṭvā harim ārta-bandhum

03030073 utthāya sadyo jagṛhuḥ praharṣa-

03030074 vrīḍānurāga-prahitāvalokaiḥ

03030081 āsāṁ muhūrta ekasmin nānāgāreṣu yoṣitām

03030083 sa-vidhaṁ jagṛhe pāṇīn anurūpaḥ sva-māyayā

03030091 tāsv apatyāny ajanayad ātma-tulyāni sarvataḥ

03030093 ekaikasyāṁ daśa daśa prakṛter vibubhūṣayā

03030101 kāla-māgadha-śālvādīn anīkai rundhataḥ puram

03030103 ajīghanat svayaṁ divyaṁ sva-puṁsāṁ teja ādiśat

03030111 śambaraṁ dvividaṁ bāṇaṁ muraṁ balvalam eva ca

03030113 anyāṁś ca dantavakrādīn avadhīt kāṁś ca ghātayat

03030121 atha te bhrātṛ-putrāṇāṁ pakṣayoḥ patitān nṛpān

03030123 cacāla bhūḥ kurukṣetraṁ yeṣām āpatatāṁ balaiḥ

03030131 sa karṇa-duḥśāsana-saubalānāṁ

03030132 kumantra-pākena hata-śriyāyuṣam

03030133 suyodhanaṁ sānucaraṁ śayānaṁ

03030134 bhagnorum ūrvyāṁ na nananda paśyan

03030141 kiyān bhuvo’yaṁ kṣapitoru-bhāro

03030142 yad droṇa-bhīṣmārjuna-bhīma-mūlaiḥ

03030143 aṣṭādaśākṣauhiṇiko mad-aṁśair

03030144 āste balaṁ durviṣahaṁ yadūnām

03030151 mitho yadaiṣāṁ bhavitā vivādo

03030152 madhv-āmadātāmra-vilocanānām

03030153 naiṣāṁ vadhopāya iyān ato’nyo

03030154 mayy udyate’ntardadhate svayaṁ sma

03030161 evaṁ sañcintya bhagavān sva-rājye sthāpya dharmajam

03030163 nandayām āsa suhṛdaḥ sādhūnāṁ vartma darśayan

03030171 uttarāyāṁ dhṛtaḥ pūror vaṁśaḥ sādhv-abhimanyunā

03030173 sa vai drauṇy-astra-sampluṣṭaḥ punar bhagavatā dhṛtaḥ

03030181 ayājayad dharma-sutam aśvamedhais tribhir vibhuḥ

03030183 so’pi kṣmām anujai rakṣan reme kṛṣṇam anuvrataḥ

03030191 bhagavān api viśvātmā loka-veda-pathānugaḥ

03030193 kāmān siṣeve dvārvatyām asaktaḥ sāṅkhyam āsthitaḥ

03030201 snigdha-smitāvalokena vācā pīyūṣa-kalpayā

03030203 caritreṇānavadyena śrī-niketena cātmanā

03030211 imaṁ lokam amuṁ caiva ramayan sutarāṁ yadūn

03030213 reme kṣaṇadayā datta- kṣaṇa-strī-kṣaṇa-sauhṛdaḥ

03030221 tasyaivaṁ ramamāṇasya saṁvatsara-gaṇān bahūn

03030223 gṛhamedheṣu yogeṣu virāgaḥ samajāyata

03030231 daivādhīneṣu kāmeṣu daivādhīnaḥ svayaṁ pumān

03030233 ko viśrambheta yogena yogeśvaram anuvrataḥ

03030241 puryāṁ kadācit krīḍadbhir yadu-bhoja-kumārakaiḥ

03030243 kopitā munayaḥ śepur bhagavan-mata-kovidāḥ

03030251 tataḥ katipayair māsair vṛṣṇi-bhojāndhakādayaḥ

03030253 yayuḥ prabhāsaṁ saṁhṛṣṭā rathair deva-vimohitāḥ

03030261 tatra snātvā pitṝn devān ṛṣīṁś caiva tad-ambhasā

03030263 tarpayitvātha viprebhyo gāvo bahu-guṇā daduḥ

03030271 hiraṇyaṁ rajataṁ śayyāṁ vāsāṁsy ajina-kambalān

03030273 yānaṁ rathān ibhān kanyā dharāṁ vṛtti-karīm api

03030281 annaṁ coru-rasaṁ tebhyo dattvā bhagavad-arpaṇam

03030283 go-viprārthāsavaḥ śūrāḥ praṇemur bhuvi mūrdhabhiḥ

0304001 uddhava uvāca

03040011 atha te tad-anujñātā bhuktvā pītvā ca vāruṇīm

03040013 tayā vibhraṁśita-jñānā duruktair marma paspṛśuḥ

03040021 teṣāṁ maireya-doṣeṇa viṣamīkṛta-cetasām

03040023 nimlocati ravāv āsīd veṇūnām iva mardanam

03040031 bhagavān svātma-māyāyā gatiṁ tām avalokya saḥ

03040031 sarasvatīm upaspṛśya vṛkṣa-mūlam upāviśat

03040041 ahaṁ cokto bhagavatā prapannārti-hareṇa ha

03040043 badarīṁ tvaṁ prayāhīti sva-kulaṁ sañjihīrṣuṇā

03040051 tathāpi tad-abhipretaṁ jānann aham arindama

03040053 pṛṣṭhato’nvagamaṁ bhartuḥ pāda-viśleṣaṇākṣamaḥ

03040061 adrākṣam ekam āsīnaṁ vicinvan dayitaṁ patim

03040062śrutśrī-niketaṁ sarasvatyāṁ kṛta-ketam aketanam

03040071 śyāmāvadātaṁ virajaṁ praśāntāruṇa-locanam

03040073 dorbhiś caturbhir viditaṁ pīta-kauśāmbareṇa ca

03040081 vāma ūrāv adhiśritya dakṣiṇāṅghri-saroruham

03040083 apāśritārbhakāśvattham akṛśaṁ tyakta-pippalam

03040091 tasmin mahā-bhāgavato dvaipāyana-suhṛt-sakhā

03040093 lokān anucaran siddha āsasāda yadṛcchayā

03040101 tasyānuraktasya muner mukundaḥ

03040102 pramoda-bhāvānata-kandharasya

03040103 āśṛṇvato mām anurāga-hāsa-

03040104 samīkṣayā viśramayann uvāca

0304011 śrī-bhagavān uvāca

03040111 vedāham antar manasīpsitaṁ te

03040112 dadāmi yat tad duravāpam anyaiḥ

03040113 satre purā viśva-sṛjāṁ vasūnāṁ

03040114 mat-siddhi-kāmena vaso tvayeṣṭaḥ

03040121 sa eṣa sādho caramo bhavānām

03040122 āsāditas te mad-anugraho yat

03040123 yan māṁ nṛlokān raha utsṛjantaṁ

03040124 diṣṭyā dadṛśvān viśadānuvṛttyā

03040131 purā mayā proktam ajāya nābhye

03040132 padme niṣaṇṇāya mamādi-sarge

03040133 jñānaṁ paraṁ man-mahimāvabhāsaṁ

03040134 yat sūrayo bhāgavataṁ vadanti

03040141 ity ādṛtoktaḥ paramasya puṁsaḥ

03040142 pratikṣaṇānugraha-bhājano’ham

03040143 snehottha-romā skhalitākṣaras taṁ

03040144 muñcañ chucaḥ prāñjalir ābabhāṣe

03040151 ko nv īśa te pāda-saroja-bhājāṁ

03040152 sudurlabho’rtheṣu caturṣv apīha

03040153 tathāpi nāhaṁ pravṛṇomi bhūman

03040154 bhavat-padāmbhoja-niṣevaṇotsukaḥ

03040161 karmāṇy anīhasya bhavo’bhavasya te

03040162 durgāśrayo’thāri-bhayāt palāyanam

03040163 kālātmano yat pramadā-yutāśramaḥ

03040164 svātman-rateḥ khidyati dhīr vidām iha

03040171 mantreṣu māṁ vā upahūya yat tvam

03040172 akuṇṭhitākhaṇḍa-sadātma-bodhaḥ

03040173 pṛccheḥ prabho mugdha ivāpramattas

03040174 tan no mano mohayatīva deva

03040181 jñānaṁ paraṁ svātma-rahaḥ-prakāśaṁ

03040182 provāca kasmai bhagavān samagram

03040183 api kṣamaṁ no grahaṇāya bhartar

03040184 vadāñjasā yad vṛjinaṁ tarema

03040191 ity āvedita-hārdāya mahyaṁ sa bhagavān paraḥ

03040193 ādideśāravindākṣa ātmanaḥ paramāṁ sthitim

03040201 sa evam ārādhita-pāda-tīrthād

03040202 adhīta-tattvātma-vibodha-mārgaḥ

03040203 praṇamya pādau parivṛtya devam

03040204 ihāgato’haṁ virahāturātmā

03040211 so’haṁ tad-darśanāhlāda- viyogārti-yutaḥ prabho

03040213 gamiṣye dayitaṁ tasya badaryāśrama-maṇḍalam

03040221 yatra nārāyaṇo devo naraś ca bhagavān ṛṣiḥ

03040223 mṛdu tīvraṁ tapo dīrghaṁ tepāte loka-bhāvanau

0304023 śrī-śuka uvāca

03040231 ity uddhavād upākarṇya suhṛdāṁ duḥsahaṁ vadham

03040233 jñānenāśamayat kṣattā śokam utpatitaṁ budhaḥ

03040241 sa taṁ mahā-bhāgavataṁ vrajantaṁ kauravarṣabhaḥ

03040243 viśrambhād abhyadhattedaṁ mukhyaṁ kṛṣṇa-parigrahe

0304025 vidura uvāca

03040251 jñānaṁ paraṁ svātma-rahaḥ-prakāśaṁ

03040252 yad āha yogeśvara īśvaras te

03040253 vaktuṁ bhavān no’rhati yad dhi viṣṇor

03040254 bhṛtyāḥ sva-bhṛtyārtha-kṛtaś caranti

0304026 uddhava uvāca

03040261 nanu te tattva-saṁrādhya ṛṣiḥ kauṣāravo’ntike

03040263 sākṣād bhagavatādiṣṭo martya-lokaṁ jihāsatā

0304027 śrī-śuka uvāca

03040271 iti saha vidureṇa viśva-mūrter

03040272 guṇa-kathayā sudhayā plāvitorutāpaḥ

03040273 kṣaṇam iva puline yamasvasus tāṁ

03040274 samuṣita aupagavir niśāṁ tato’gāt

0304028 rājovāca

03040281 nidhanam upagateṣu vṛṣṇi-bhojeṣv

03040282 adhiratha-yūthapa-yūthapeṣu mukhyaḥ

03040283 sa tu katham avaśiṣṭa uddhavo yad

03040284 dharir api tatyaja ākṛtiṁ tryadhīśaḥ

0304029 śrī-śuka uvāca

03040291 brahma-śāpāpadeśena kālenāmogha-vāñchitaḥ

03040293 saṁhṛtya sva-kulaṁ sphītaṁ tyakṣyan deham acintayat

03040301 asmāl lokād uparate mayi jñānaṁ mad-āśrayam

03040303 arhaty uddhava evāddhā sampraty ātmavatāṁ varaḥ

03040311 noddhavo’ṇv api man-nyūno yad guṇair nārditaḥ prabhuḥ

03040313 ato mad-vayunaṁ lokaṁ grāhayann iha tiṣṭhatu

03040321 evaṁ tri-loka-guruṇā sandiṣṭaḥ śabda-yoninā

03040323 badaryāśramam āsādya harim īje samādhinā

03040331 viduro’py uddhavāc chrutvā kṛṣṇasya paramātmanaḥ

03040333 krīḍayopātta-dehasya karmāṇi ślāghitāni ca

03040341 deha-nyāsaṁ ca tasyaivaṁ dhīrāṇāṁ dhairya-vardhanam

03040343 anyeṣāṁ duṣkarataraṁ paśūnāṁ viklavātmanām

03040351 ātmānaṁ ca kuru-śreṣṭha kṛṣṇena manasekṣitam

03040353 dhyāyan gate bhāgavate ruroda prema-vihvalaḥ

03040361 kālindyāḥ katibhiḥ siddha ahobhir bharatarṣabha

03040363 prāpadyata svaḥ-saritaṁ yatra mitrā-suto muniḥ

0305001 śrī-śuka uvāca

03050011 dvāri dyu-nadyā ṛṣabhaḥ kurūṇāṁ

03050012 maitreyam āsīnam agādha-bodham

03050013 kṣattopasṛtyācyuta-bhāva-siddhaḥ

03050014 papraccha sauśīlya-guṇābhitṛptaḥ

0305003 vidura uvāca

03050021 sukhāya karmāṇi karoti loko

03050022 na taiḥ sukhaṁ vānyad-upāramaṁ vā

03050023 vindeta bhūyas tata eva duḥkhaṁ

03050024 yad atra yuktaṁ bhagavān vaden naḥ

03050031 janasya kṛṣṇād vimukhasya daivād

03050032 adharma-śīlasya suduḥkhitasya

03050033 anugrahāyeha caranti nūnaṁ

03050034 bhūtāni bhavyāni janārdanasya

03050041 tat sādhu-varyādiśa vartma śaṁ naḥ

03050042 saṁrādhito bhagavān yena puṁsām

03050043 hṛdi sthito yacchati bhakti-pūte

03050044 jñānaṁ sa-tattvādhigamaṁ purāṇam

03050051 karoti karmāṇi kṛtāvatāro

03050052 yāny ātma-tantro bhagavāṁs tryadhīśaḥ

03050053 yathā sasarjāgra idaṁ nirīhaḥ

03050054 saṁsthāpya vṛttiṁ jagato vidhatte

03050061 yathā punaḥ sve kha idaṁ niveśya

03050062 śete guhāyāṁ sa nivṛtta-vṛttiḥ

03050063 yogeśvarādhīśvara eka etad

03050064 anupraviṣṭo bahudhā yathāsīt

03050071 krīḍan vidhatte dvija-go-surāṇāṁ

03050072 kṣemāya karmāṇy avatāra-bhedaiḥ

03050073 mano na tṛpyaty api śṛṇvatāṁ naḥ

03050074 suśloka-mauleś caritāmṛtāni

03050081 yais tattva-bhedair adhiloka-nātho

03050082 lokān alokān saha lokapālān

03050083 acīkḷpad yatra hi sarva-sattva-

03050084 nikāya-bhedo’dhikṛtaḥ pratītaḥ

03050091 yena prajānām uta ātma-karma-

03050092 rūpābhidhānāṁ ca bhidāṁ vyadhatta

03050093 nārāyaṇo viśvasṛg ātma-yonir

03050094 etac ca no varṇaya vipra-varya

03050101 parāvareṣāṁ bhagavan vratāni

03050102 śrutāni me vyāsa-mukhād abhīkṣṇam

03050103 atṛpnuma kṣulla-sukhāvahānāṁ

03050104 teṣām ṛte kṛṣṇa-kathāmṛtaughāt

03050111 kas tṛpnuyāt tīrtha-pado’bhidhānāt

03050112 satreṣu vaḥ sūribhir īḍyamānāt

03050113 yaḥ karṇa-nāḍīṁ puruṣasya yāto

03050114 bhava-pradāṁ geha-ratiṁ chinatti

03050121 munir vivakṣur bhagavad-guṇānāṁ

03050122 sakhāpi te bhāratam āha kṛṣṇaḥ

03050123 yasmin nṛṇāṁ grāmya-sukhānuvādair

03050124 matir gṛhītā nu hareḥ kathāyām

03050131 sā śraddadhānasya vivardhamānā

03050132 viraktim anyatra karoti puṁsaḥ

03050133 hareḥ padānusmṛti-nirvṛtasya

03050134 samasta-duḥkhāpyayam āśu dhatte

03050141 tāñ chocya-śocyān avido’nuśoce

03050142 hareḥ kathāyāṁ vimukhān aghena

03050143 kṣiṇoti devo’nimiṣas tu yeṣām

03050144 āyur vṛthā-vāda-gati-smṛtīnām

03050151 tad asya kauṣārava śarma-dātur

03050152 hareḥ kathām eva kathāsu sāram

03050153 uddhṛtya puṣpebhya ivārta-bandho

03050154 śivāya naḥ kīrtaya tīrtha-kīrteḥ

03050161 sa viśva-janma-sthiti-saṁyamārthe

03050162 kṛtāvatāraḥ pragṛhīta-śaktiḥ

03050163 cakāra karmāṇy atipūruṣāṇi

03050164 yānīśvaraḥ kīrtaya tāni mahyam

0305017 śrī-śuka uvāca

03050171 sa evaṁ bhagavān pṛṣṭaḥ kṣattrā kauṣāravo muniḥ

03050173 puṁsāṁ niḥśreyasārthena tam āha bahu-mānayan

0305018 maitreya uvāca

03050181 sādhu pṛṣṭaṁ tvayā sādho lokān sādhv anugṛhṇatā

03050183 kīrtiṁ vitanvatā loke ātmano’dhokṣajātmanaḥ

03050191 naitac citraṁ tvayi kṣattar bādarāyaṇa-vīryaje

03050193 gṛhīto’nanya-bhāvena yat tvayā harir īśvaraḥ

03050201 māṇḍavya-śāpād bhagavān prajā-saṁyamano yamaḥ

03050203 bhrātuḥ kṣetre bhujiṣyāyāṁ jātaḥ satyavatī-sutāt

03050211 bhavān bhagavato nityaṁ sammataḥ sānugasya ha

03050213 yasya jñānopadeśāya mādiśad bhagavān vrajan

03050221 atha te bhagaval-līlā yoga-māyorubṛṁhitāḥ

03050223 viśva-sthity-udbhavāntārthā varṇayāmy anupūrvaśaḥ

03050231 bhagavān eka āsedam agra ātmātmanāṁ vibhuḥ

03050233 ātmecchānugatāv ātmā nānā-maty-upalakṣaṇaḥ

03050241 sa vā eṣa tadā draṣṭā nāpaśyad dṛśyam ekarāṭ

03050243 mene’santam ivātmānaṁ supta-śaktir asupta-dṛk

03050251 sā vā etasya saṁdraṣṭuḥ śaktiḥ sad-asad-ātmikā

03050253 māyā nāma mahā-bhāga yayedaṁ nirmame vibhuḥ

03050261 kāla-vṛttyā tu māyāyāṁ guṇa-mayyām adhokṣajaḥ

03050263 puruṣeṇātma-bhūtena vīryam ādhatta vīryavān

03050271 tato’bhavan mahat-tattvam avyaktāt kāla-coditāt

03050273 vijñānātmātma-deha-sthaṁ viśvaṁ vyañjaṁs tamo-nudaḥ

03050281 so’py aṁśa-guṇa-kālātmā bhagavad-dṛṣṭi-gocaraḥ

03050283 ātmānaṁ vyakarod ātmā viśvasyāsya sisṛkṣayā

03050291 mahat-tattvād vikurvāṇād ahaṁ-tattvaṁ vyajāyata

03050293 kārya-kāraṇa-kartrātmā bhūtendriya-mano-mayaḥ

03050301 vaikārikas taijasaś ca tāmasaś cety ahaṁ tridhā

03050303 ahaṁ-tattvād vikurvāṇān mano vaikārikād abhūt

03050305 vaikārikāś ca ye devā arthābhivyañjanaṁ yataḥ

03050311 taijasānīndriyāṇy eva jñāna-karma-mayāni ca

03050313 tāmaso bhūta-sūkṣmādir yataḥ khaṁ liṅgam ātmanaḥ

03050321 kāla-māyāṁśa-yogena bhagavad-vīkṣitaṁ nabhaḥ

03050323 nabhaso’nusṛtaṁ sparśaṁ vikurvan nirmame’nilam

03050331 anilo’pi vikurvāṇo nabhasoru-balānvitaḥ

03050333 sasarja rūpa-tanmātraṁ jyotir lokasya locanam

03050341 anilenānvitaṁ jyotir vikurvat paravīkṣitam

03050343 ādhattāmbho rasa-mayaṁ kāla-māyāṁśa-yogataḥ

03050351 jyotiṣāmbho’nusaṁsṛṣṭaṁ vikurvad brahma-vīkṣitam

03050353 mahīṁ gandha-guṇām ādhāt kāla-māyāṁśa-yogataḥ

03050361 bhūtānāṁ nabha-ādīnāṁ yad yad bhavyāvarāvaram

03050363 teṣāṁ parānusaṁsargād yathā saṅkhyaṁ guṇān viduḥ

03050371 ete devāḥ kalā viṣṇoḥ kāla-māyāṁśa-liṅginaḥ

03050373 nānātvāt sva-kriyānīśāḥ procuḥ prāñjalayo vibhum

0305038 devā ūcuḥ

03050381 namāma te deva padāravindaṁ

03050382 prapanna-tāpopaśamātapatram

03050383 yan-mūla-ketā yatayo’ñjasoru-

03050384 saṁsāra-duḥkhaṁ bahir utkṣipanti

03050391 dhātar yad asmin bhava īśa jīvās

03050392 tāpa-trayeṇābhihatā na śarma

03050393 ātman labhante bhagavaṁs tavāṅghri-

03050394 cchāyāṁ sa-vidyām ata āśrayema

03050401 mārganti yat te mukha-padma-nīḍaiś

03050402 chandaḥ-suparṇair ṛṣayo vivikte

03050403 yasyāgha-marṣoda-sarid-varāyāḥ

03050404 padaṁ padaṁ tīrtha-padaḥ prapannāḥ

03050411 yac chraddhayā śrutavatyā ca bhaktyā

03050412 sammṛjyamāne hṛdaye’vadhāya

03050413 jñānena vairāgya-balena dhīrā

03050414 vrajema tat te’ṅghri-saroja-pīṭham

03050421 viśvasya janma-sthiti-saṁyamārthe

03050422 kṛtāvatārasya padāmbujaṁ te

03050423 vrajema sarve śaraṇaṁ yad īśa

03050424 smṛtaṁ prayacchaty abhayaṁ sva-puṁsām

03050431 yat sānubandhe’sati deha-gehe

03050432 mamāham ity ūḍha-durāgrahāṇām

03050433 puṁsāṁ sudūraṁ vasato’pi puryāṁ

03050434 bhajema tat te bhagavan padābjam

03050441 tān vai hy asad-vṛttibhir akṣibhir ye

03050442 parāhṛtāntar-manasaḥ pareśa

03050443 atho na paśyanty urugāya nūnaṁ

03050444 ye te padanyāsa-vilāsa-lakṣyāḥ

03050451 pānena te deva kathā-sudhāyāḥ

03050452 pravṛddha-bhaktyā viśadāśayā ye

03050453 vairāgya-sāraṁ pratilabhya bodhaṁ

03050454 yathāñjasānvīyur akuṇṭha-dhiṣṇyam

03050461 tathāpare cātma-samādhi-yoga-

03050462 balena jitvā prakṛtiṁ baliṣṭhām

03050463 tvām eva dhīrāḥ puruṣaṁ viśanti

03050464 teṣāṁ śramaḥ syān na tu sevayā te

03050471 tat te vayaṁ loka-sisṛkṣayādya

03050472 tvayānusṛṣṭās tribhir ātmabhiḥ sma

03050473 sarve viyuktāḥ sva-vihāra-tantraṁ

03050474 na śaknumas tat pratihartave te

03050481 yāvad baliṁ te’ja harāma kāle

03050482 yathā vayaṁ cānnam adāma yatra

03050483 yathobhayeṣāṁ ta ime hi lokā

03050484 baliṁ haranto’nnam adanty anūhāḥ

03050491 tvaṁ naḥ surāṇām asi sānvayānāṁ

03050492 kūṭa-stha ādyaḥ puruṣaḥ purāṇaḥ

03050493 tvaṁ deva śaktyāṁ guṇa-karma-yonau

03050494 retas tv ajāyāṁ kavim ādadhe’jaḥ

03050501 tato vayaṁ mat-pramukhā yad-arthe

03050502 babhūvimātman karavāma kiṁ te

03050503 tvaṁ naḥ sva-cakṣuḥ paridehi śaktyā

03050504 deva kriyārthe yad-anugrahāṇām

0306001 ṛṣir uvāca

03060011 iti tāsāṁ sva-śaktīnāṁ satīnām asametya saḥ

03060013 prasupta-loka-tantrāṇāṁ niśāmya gatim īśvaraḥ

03060021 kāla-sañjñāṁ tadā devīṁ bibhrac-chaktim urukramaḥ

03060023 trayoviṁśati tattvānāṁ gaṇaṁ yugapad āviśat

03060031 so’nupraviṣṭo bhagavāṁś ceṣṭārūpeṇa taṁ gaṇam

03060033 bhinnaṁ saṁyojayām āsa suptaṁ karma prabodhayan

03060041 prabuddha-karma daivena trayoviṁśatiko gaṇaḥ

03060043 prerito’janayat svābhir mātrābhir adhipūruṣam

03060051 pareṇa viśatā svasmin mātrayā viśva-sṛg-gaṇaḥ

03060053 cukṣobhānyonyam āsādya yasmin lokāś carācarāḥ

03060061 hiraṇmayaḥ sa puruṣaḥ sahasra-parivatsarān

03060063 āṇḍa-kośa uvāsāpsu sarva-sattvopabṛṁhitaḥ

03060071 sa vai viśva-sṛjāṁ garbho deva-karmātma-śaktimān

03060073 vibabhājātmanātmānam ekadhā daśadhā tridhā

03060081 eṣa hy aśeṣa-sattvānām ātmāṁśaḥ paramātmanaḥ

03060083 ādyo’vatāro yatrāsau bhūta-grāmo vibhāvyate

03060091 sādhyātmaḥ sādhidaivaś ca sādhibhūta iti tridhā

03060093 virāṭ prāṇo daśa-vidha ekadhā hṛdayena ca

03060101 smaran viśva-sṛjām īśo vijñāpitam adhokṣajaḥ

03060103 virājam atapat svena tejasaiṣāṁ vivṛttaye

03060111 atha tasyābhitaptasya katidhāyatanāni ha

03060113 nirabhidyanta devānāṁ tāni me gadataḥ śṛṇu

03060121 tasyāgnir āsyaṁ nirbhinnaṁ loka-pālo’viśat padam

03060123 vācā svāṁśena vaktavyaṁ yayāsau pratipadyate

03060131 nirbhinnaṁ tālu varuṇo loka-pālo’viśad dhareḥ

03060133 jihvayāṁśena ca rasaṁ yayāsau pratipadyate

03060141 nirbhinne aśvinau nāse viṣṇor āviśatāṁ padam

03060143 ghrāṇenāṁśena gandhasya pratipattir yato bhavet

03060151 nirbhinne akṣiṇī tvaṣṭā loka-pālo’viśad vibhoḥ

03060153 cakṣuṣāṁśena rūpāṇāṁ pratipattir yato bhavet

03060161 nirbhinnāny asya carmāṇi loka-pālo’nilo’viśat

03060163 prāṇenāṁśena saṁsparśaṁ yenāsau pratipadyate

03060171 karṇāv asya vinirbhinnau dhiṣṇyaṁ svaṁ viviśur diśaḥ

03060173 śrotreṇāṁśena śabdasya siddhiṁ yena prapadyate

03060181 tvacam asya vinirbhinnāṁ viviśur dhiṣṇyam oṣadhīḥ

03060183 aṁśena romabhiḥ kaṇḍūṁ yair asau pratipadyate

03060191 meḍhraṁ tasya vinirbhinnaṁ sva-dhiṣṇyaṁ ka upāviśat

03060193 retasāṁśena yenāsāv ānandaṁ pratipadyate

03060201 gudaṁ puṁso vinirbhinnaṁ mitro lokeśa āviśat

03060203 pāyunāṁśena yenāsau visargaṁ pratipadyate

03060211 hastāv asya vinirbhinnāv indraḥ svar-patir āviśat

03060213 vārtayāṁśena puruṣo yayā vṛttiṁ prapadyate

03060221 pādāv asya vinirbhinnau lokeśo viṣṇur āviśat

03060223 gatyā svāṁśena puruṣo yayā prāpyaṁ prapadyate

03060231 buddhiṁ cāsya vinirbhinnāṁ vāg-īśo dhiṣṇyam āviśat

03060233 bodhenāṁśena boddhavyam pratipattir yato bhavet

03060241 hṛdayaṁ cāsya nirbhinnaṁ candramā dhiṣṇyam āviśat

03060243 manasāṁśena yenāsau vikriyāṁ pratipadyate

03060251 ātmānaṁ cāsya nirbhinnam abhimāno’viśat padam

03060253 karmaṇāṁśena yenāsau kartavyaṁ pratipadyate

03060261 sattvaṁ cāsya vinirbhinnaṁ mahān dhiṣṇyam upāviśat

03060263 cittenāṁśena yenāsau vijñānaṁ pratipadyate

03060271 śīrṣṇo’sya dyaur dharā padbhyāṁ khaṁ nābher udapadyata

03060273 guṇānāṁ vṛttayo yeṣu pratīyante surādayaḥ

03060281 ātyantikena sattvena divaṁ devāḥ prapedire

03060283 dharāṁ rajaḥ-svabhāvena paṇayo ye ca tān anu

03060291 tārtīyena svabhāvena bhagavan-nābhim āśritāḥ

03060293 ubhayor antaraṁ vyoma ye rudra-pārṣadāṁ gaṇāḥ

03060301 mukhato’vartata brahma puruṣasya kurūdvaha

03060303 yas tūnmukhatvād varṇānāṁ mukhyo’bhūd brāhmaṇo guruḥ

03060311 bāhubhyo’vartata kṣatraṁ kṣatriyas tad anuvrataḥ

03060313 yo jātas trāyate varṇān pauruṣaḥ kaṇṭaka-kṣatāt

03060321 viśo’vartanta tasyorvor loka-vṛttikarīr vibhoḥ

03060323 vaiśyas tad-udbhavo vārtāṁ nṛṇāṁ yaḥ samavartayat

03060331 padbhyāṁ bhagavato jajñe śuśrūṣā dharma-siddhaye

03060333 tasyāṁ jātaḥ purā śūdro yad-vṛttyā tuṣyate hariḥ

03060341 ete varṇāḥ sva-dharmeṇa yajanti sva-guruṁ harim

03060343 śraddhayātma-viśuddhy-arthaṁ yaj-jātāḥ saha vṛttibhiḥ

03060351 etat kṣattar bhagavato daiva-karmātma-rūpiṇaḥ

03060353 kaḥ śraddadhyād upākartuṁ yogamāyā-balodayam

03060361 tathāpi kīrtayāmy aṅga yathā-mati yathā-śrutam

03060363 kīrtiṁ hareḥ svāṁ sat-kartuṁ giram anyābhidhāsatīm

03060371 ekānta-lābhaṁ vacaso nu puṁsāṁ

03060372 suśloka-mauler guṇa-vādam āhuḥ

03060373 śruteś ca vidvadbhir upākṛtāyāṁ

03060374 kathā-sudhāyām upasamprayogam

03060381 ātmano’vasito vatsa mahimā kavinādinā

03060383 saṁvatsara-sahasrānte dhiyā yoga-vipakkayā

03060391 ato bhagavato māyā māyinām api mohinī

03060393 yat svayaṁ cātma-vartmātmā na veda kim utāpare

03060401 yato’prāpya nyavartanta vācaś ca manasā saha

03060403 ahaṁ cānya ime devās tasmai bhagavate namaḥ

0307001 śrī-śuka uvāca

03070011 evaṁ bruvāṇaṁ maitreyaṁ dvaipāyana-suto budhaḥ

03070013 prīṇayann iva bhāratyā viduraḥ pratyabhāṣata

0307003 vidura uvāca

03070021 brahman kathaṁ bhagavataś cin-mātrasyāvikāriṇaḥ

03070023 līlayā cāpi yujyeran nirguṇasya guṇāḥ kriyāḥ

03070031 krīḍāyām udyamo’rbhasya kāmaś cikrīḍiṣānyataḥ

03070033 svatas-tṛptasya ca kathaṁ nivṛttasya sadānyataḥ

03070041 asrākṣīd bhagavān viśvaṁ guṇa-mayyātma-māyayā

03070043 tayā saṁsthāpayaty etad bhūyaḥ pratyapidhāsyati

03070051 deśataḥ kālato yo’sāv avasthātaḥ svato’nyataḥ

03070053 aviluptāvabodhātmā sa yujyetājayā katham

03070061 bhagavān eka evaiṣa sarva-kṣetreṣv avasthitaḥ

03070063 amuṣya durbhagatvaṁ vā kleśo vā karmabhiḥ kutaḥ

03070071 etasmin me mano vidvan khidyate’jñāna-saṅkaṭe

03070073 tan naḥ parāṇuda vibho kaśmalaṁ mānasaṁ mahat

0307008 śrī-śuka uvāca

03070081 sa itthaṁ coditaḥ kṣattrā tattva-jijñāsunā muniḥ

03070083 pratyāha bhagavac-cittaḥ smayann iva gata-smayaḥ

0307009 maitreya uvāca

03070091 seyaṁ bhagavato māyā yan nayena virudhyate

03070093 īśvarasya vimuktasya kārpaṇyam uta bandhanam

03070101 yad arthena vināmuṣya puṁsa ātma-viparyayaḥ

03070103 pratīyata upadraṣṭuḥ sva-śiraś chedanādikaḥ

03070111 yathā jale candramasaḥ kampādis tat-kṛto guṇaḥ

03070113 dṛśyate’sann api draṣṭur ātmano’nātmano guṇaḥ

03070121 sa vai nivṛtti-dharmeṇa vāsudevānukampayā

03070123 bhagavad-bhakti-yogena tirodhatte śanair iha

03070131 yadendriyoparāmo’tha draṣṭrātmani pare harau

03070133 vilīyante tadā kleśāḥ saṁsuptasyeva kṛtsnaśaḥ

03070141 aśeṣa-saṅkleśa-śamaṁ vidhatte

03070142 guṇānuvāda-śravaṇaṁ murāreḥ

03070143 kiṁ vā punas tac-caraṇāravinda-

03070144 parāga-sevā-ratir ātma-labdhā

0307015 vidura uvāca

03070151 sañchinnaḥ saṁśayo mahyaṁ tava sūktāsinā vibho

03070153 ubhayatrāpi bhagavan mano me sampradhāvati

03070161 sādhv etad vyāhṛtaṁ vidvan nātma-māyāyanaṁ hareḥ

03070163 ābhāty apārthaṁ nirmūlaṁ viśva-mūlaṁ na yad bahiḥ

03070171 yaś ca mūḍhatamo loke yaś ca buddheḥ paraṁ gataḥ

03070173 tāv ubhau sukham edhete kliśyaty antarito janaḥ

03070181 arthābhāvaṁ viniścitya pratītasyāpi nātmanaḥ

03070183 tāṁ cāpi yuṣmac-caraṇa- sevayāhaṁ parāṇude

03070191 yat-sevayā bhagavataḥ kūṭa-sthasya madhu-dviṣaḥ

03070193 rati-rāso bhavet tīvraḥ pādayor vyasanārdanaḥ

03070201 durāpā hy alpa-tapasaḥ sevā vaikuṇṭha-vartmasu

03070203 yatropagīyate nityaṁ deva-devo janārdanaḥ

03070211 sṛṣṭvāgre mahad-ādīni sa-vikārāṇy anukramāt

03070213 tebhyo virājam uddhṛtya tam anu prāviśad vibhuḥ

03070221 yam āhur ādyaṁ puruṣaṁ sahasrāṅghry-ūru-bāhukam

03070223 yatra viśva ime lokāḥ sa-vikāśaṁ ta āsate

03070231 yasmin daśa-vidhaḥ prāṇaḥ sendriyārthendriyas tri-vṛt

03070233 tvayerito yato varṇās tad-vibhūtīr vadasva naḥ

03070241 yatra putraiś ca pautraiś ca naptṛbhiḥ saha gotrajaiḥ

03070243 prajā vicitrākṛtaya āsan yābhir idaṁ tatam

03070251 prajāpatīnāṁ sa patiś cakḷpe kān prajāpatīn

03070253 sargāṁś caivānusargāṁś ca manūn manvantarādhipān

03070261 eteṣām api vedāṁś ca vaṁśānucaritāni ca

03070263 upary adhaś ca ye lokā bhūmer mitrātmajāsate

03070271 teṣāṁ saṁsthāṁ pramāṇaṁ ca bhūr-lokasya ca varṇaya

03070273 tiryaṅ-mānuṣa-devānāṁ sarīsṛpa-patattriṇām

03070275 vada naḥ sarga-saṁvyūhaṁ gārbha-sveda-dvijodbhidām

03070281 guṇāvatārair viśvasya sarga-sthity-apyayāśrayam

03070283 sṛjataḥ śrīnivāsasya vyācakṣvodāra-vikramam

03070291 varṇāśrama-vibhāgāṁś ca rūpa-śīla-svabhāvataḥ

03070293 ṛṣīṇāṁ janma-karmāṇi vedasya ca vikarṣaṇam

03070301 yajñasya ca vitānāni yogasya ca pathaḥ prabho

03070303 naiṣkarmyasya ca sāṅkhyasya tantraṁ vā bhagavat-smṛtam

03070311 pāṣaṇḍa-patha-vaiṣamyaṁ pratiloma-niveśanam

03070313 jīvasya gatayo yāś ca yāvatīr guṇa-karmajāḥ

03070321 dharmārtha-kāma-mokṣāṇāṁ nimittāny avirodhataḥ

03070323 vārtāyā daṇḍa-nīteś ca śrutasya ca vidhiṁ pṛthak

03070331 śrāddhasya ca vidhiṁ brahman pit–ṇāṁ sargam eva ca

03070333 graha-nakṣatra-tārāṇāṁ kālāvayava-saṁsthitim

03070341 dānasya tapaso vāpi yac ceṣṭā-pūrtayoḥ phalam

03070343 pravāsa-sthasya yo dharmo yaś ca puṁsa utāpadi

03070351 yena vā bhagavāṁs tuṣyed dharma-yonir janārdanaḥ

03070353 samprasīdati vā yeṣām etad ākhyāhi me’nagha

03070361 anuvratānāṁ śiṣyāṇāṁ putrāṇāṁ ca dvijottama

03070363 anāpṛṣṭam api brūyur guravo dīna-vatsalāḥ

03070371 tattvānāṁ bhagavaṁs teṣāṁ katidhā pratisaṅkramaḥ

03070373 tatremaṁ ka upāsīran ka u svid anuśerate

03070381 puruṣasya ca saṁsthānaṁ svarūpaṁ vā parasya ca

03070383 jñānaṁ ca naigamaṁ yat tad guru-śiṣya-prayojanam

03070391 nimittāni ca tasyeha proktāny anagha-sūribhiḥ

03070393 svato jñānaṁ kutaḥ puṁsāṁ bhaktir vairāgyam eva vā

03070401 etān me pṛcchataḥ praśnān hareḥ karma-vivitsayā

03070403 brūhi me’jñasya mitratvād ajayā naṣṭa-cakṣuṣaḥ

03070411 sarve vedāś ca yajñāś ca tapo dānāni cānagha

03070413 jīvābhaya-pradānasya na kurvīran kalām api

0307042 śrī-śuka uvāca

03070421 sa ittham āpṛṣṭa-purāṇa-kalpaḥ

03070422 kuru-pradhānena muni-pradhānaḥ

03070423 pravṛddha-harṣo bhagavat-kathāyāṁ

03070424 sañcoditas taṁ prahasann ivāha

0308001 maitreya uvāca

03080011 sat-sevanīyo bata pūru-vaṁśo

03080012 yal loka-pālo bhagavat-pradhānaḥ

03080013 babhūvithehājita-kīrti-mālāṁ

03080014 pade pade nūtanayasy abhīkṣṇam

03080021 so’haṁ nṛṇāṁ kṣulla-sukhāya duḥkhaṁ

03080022 mahad gatānāṁ viramāya tasya

03080023 pravartaye bhāgavataṁ purāṇaṁ

03080024 yad āha sākṣād bhagavān ṛṣibhyaḥ

03080031 āsīnam urvyāṁ bhagavantam ādyaṁ

03080032 saṅkarṣaṇaṁ devam akuṇṭha-sattvam

03080033 vivitsavas tattvam ataḥ parasya

03080034 kumāra-mukhyā munayo’nvapṛcchan

03080041 svam eva dhiṣṇyaṁ bahu mānayantaṁ

03080042 yad vāsudevābhidham āmananti

03080043 pratyag-dhṛtākṣāmbuja-kośam īṣad

03080044 unmīlayantaṁ vibudhodayāya

03080051 svardhuny-udārdraiḥ sva-jaṭā-kalāpair

03080052 upaspṛśantaś caraṇopadhānam

03080053 padmaṁ yad arcanty ahi-rāja-kanyāḥ

03080054 sa-prema nānā-balibhir varārthāḥ

03080061 muhur gṛṇanto vacasānurāga-

03080062 skhalat-padenāsya kṛtāni taj-jñāḥ

03080063 kirīṭa-sāhasra-maṇi-praveka-

03080064 pradyotitoddāma-phaṇā-sahasram

03080071 proktaṁ kilaitad bhagavattamena

03080072 nivṛtti-dharmābhiratāya tena

03080073 sanat-kumārāya sa cāha pṛṣṭaḥ

03080074 sāṅkhyāyanāyāṅga dhṛta-vratāya

03080081 sāṅkhyāyanaḥ pāramahaṁsya-mukhyo

03080082 vivakṣamāṇo bhagavad-vibhūtīḥ

03080083 jagāda so’smad-gurave’nvitāya

03080084 parāśarāyātha bṛhaspateś ca

03080091 provāca mahyaṁ sa dayālur ukto

03080092 muniḥ pulastyena purāṇam ādyam

03080093 so’haṁ tavaitat kathayāmi vatsa

03080094 śraddhālave nityam anuvratāya

03080101 udāplutaṁ viśvam idaṁ tadāsīd

03080102 yan nidrayāmīlita-dṛṅ nyamīlayat

03080103 ahīndra-talpe’dhiśayāna ekaḥ

03080104 kṛta-kṣaṇaḥ svātma-ratau nirīhaḥ

03080111 so’ntaḥ śarīre’rpita-bhūta-sūkṣmaḥ

03080112 kālātmikāṁ śaktim udīrayāṇaḥ

03080113 uvāsa tasmin salile pade sve

03080114 yathānalo dāruṇi ruddha-vīryaḥ

03080121 catur-yugānāṁ ca sahasram apsu

03080122 svapan svayodīritayā sva-śaktyā

03080123 kālākhyayāsādita-karma-tantro

03080124 lokān apītān dadṛśe sva-dehe

03080131 tasyārtha-sūkṣmābhiniviṣṭa-dṛṣṭer

03080132 antar-gato’rtho rajasā tanīyān

03080133 guṇena kālānugatena viddhaḥ

03080134 sūṣyaṁs tadābhidyata nābhi-deśāt

03080141 sa padma-kośaḥ sahasodatiṣṭhat

03080142 kālena karma-pratibodhanena

03080143 sva-rociṣā tat salilaṁ viśālaṁ

03080144 vidyotayann arka ivātma-yoniḥ

03080151 tal loka-padmaṁ sa u eva viṣṇuḥ

03080152 prāvīviśat sarva-guṇāvabhāsam

03080153 tasmin svayaṁ vedamayo vidhātā

03080154 svayambhuvaṁ yaṁ sma vadanti so’bhūt

03080161 tasyāṁ sa cāmbho-ruha-karṇikāyām

03080162 avasthito lokam apaśyamānaḥ

03080163 parikraman vyomni vivṛtta-netraś

03080164 catvāri lebhe’nudiśaṁ mukhāni

03080171 tasmād yugānta-śvasanāvaghūrṇa-

03080172 jalormi-cakrāt salilād virūḍham

03080173 upāśritaḥ kañjam u loka-tattvaṁ

03080174 nātmānam addhāvidad ādi-devaḥ

03080181 ka eṣa yo’sāv aham abja-pṛṣṭha

03080182 etat kuto vābjam ananyad apsu

03080183 asti hy adhastād iha kiñcanaitad

03080184 adhiṣṭhitaṁ yatra satā nu bhāvyam

03080191 sa ittham udvīkṣya tad-abja-nāla-

03080192 nāḍībhir antar-jalam āviveśa

03080193 nārvāg-gatas tat-khara-nāla-nāla-

03080194 nābhiṁ vicinvaṁs tad avindatājaḥ

03080201 tamasy apāre vidurātma-sargaṁ

03080202 vicinvato’bhūt sumahāṁs tri-ṇemiḥ

03080203 yo deha-bhājāṁ bhayam īrayāṇaḥ

03080204 parikṣiṇoty āyur ajasya hetiḥ

03080211 tato nivṛtto’pratilabdha-kāmaḥ

03080212 sva-dhiṣṇyam āsādya punaḥ sa devaḥ

03080213 śanair jita-śvāsa-nivṛtta-citto

03080214 nyaṣīdad ārūḍha-samādhi-yogaḥ

03080221 kālena so’jaḥ puruṣāyuṣābhi-

03080222 pravṛtta-yogena virūḍha-bodhaḥ

03080223 svayaṁ tad antar-hṛdaye’vabhātam

03080224 apaśyatāpaśyata yan na pūrvam

03080231 mṛṇāla-gaurāyata-śeṣa-bhoga-

03080232 paryaṅka ekaṁ puruṣaṁ śayānam

03080233 phaṇātapatrāyuta-mūrdha-ratna-

03080234 dyubhir hata-dhvānta-yugānta-toye

03080241 prekṣāṁ kṣipantaṁ haritopalādreḥ

03080242 sandhyābhra-nīver uru-rukma-mūrdhnaḥ

03080243 ratnodadhārauṣadhi-saumanasya

03080244 vana-srajo veṇu-bhujāṅghripāṅghreḥ

03080251 āyāmato vistarataḥ sva-māna-

03080252 dehena loka-traya-saṅgraheṇa

03080253 vicitra-divyābharaṇāṁśukānāṁ

03080254 kṛta-śriyāpāśrita-veṣa-deham

03080261 puṁsāṁ sva-kāmāya vivikta-mārgair

03080262 abhyarcatāṁ kāma-dughāṅghri-padmam

03080263 pradarśayantaṁ kṛpayā nakhendu-

03080264 mayūkha-bhinnāṅguli-cāru-patram

03080271 mukhena lokārti-hara-smitena

03080272 parisphurat-kuṇḍala-maṇḍitena

03080273 śoṇāyitenādhara-bimba-bhāsā

03080274 pratyarhayantaṁ sunasena subhrvā

03080281 kadamba-kiñjalka-piśaṅga-vāsasā

03080282 svalaṅkṛtaṁ mekhalayā nitambe

03080283 hāreṇa cānanta-dhanena vatsa

03080284 śrīvatsa-vakṣaḥ-sthala-vallabhena

03080291 parārdhya-keyūra-maṇi-praveka-

03080292 paryasta-dordaṇḍa-sahasra-śākham

03080293 avyakta-mūlaṁ bhuvanāṅghripendram

03080294 ahīndra-bhogair adhivīta-valśam

03080301 carācarauko bhagavan-mahīdhram

03080302 ahīndra-bandhuṁ salilopagūḍham

03080303 kirīṭa-sāhasra-hiraṇya-śṛṅgam

03080304 āvirbhavat kaustubha-ratna-garbham

03080311 nivītam āmnāya-madhu-vrata-śriyā

03080312 sva-kīrti-mayyā vana-mālayā harim

03080313 sūryendu-vāyv-agny-agamaṁ tri-dhāmabhiḥ

03080314 parikramat-prādhanikair durāsadam

03080321 tarhy eva tan-nābhi-saraḥ-sarojam

03080322 ātmānam ambhaḥ śvasanaṁ viyac ca

03080323 dadarśa devo jagato vidhātā

03080324 nātaḥ paraṁ loka-visarga-dṛṣṭiḥ

03080331 sa karma-bījaṁ rajasoparaktaḥ

03080332 prajāḥ sisṛkṣann iyad eva dṛṣṭvā

03080333 astaud visargābhimukhas tam īḍyam

03080334 avyakta-vartmany abhiveśitātmā

0309001 brahmovāca

03090011 jñāto’si me’dya sucirān nanu deha-bhājāṁ

03090012 na jñāyate bhagavato gatir ity avadyam

03090013 nānyat tvad asti bhagavann api tan na śuddhaṁ

03090014 māyā-guṇa-vyatikarād yad urur vibhāsi

03090021 rūpaṁ yad etad avabodha-rasodayena

03090022 śaśvan-nivṛtta-tamasaḥ sad-anugrahāya

03090023 ādau gṛhītam avatāra-śataika-bījaṁ

03090024 yan-nābhi-padma-bhavanād aham āvirāsam

03090031 nātaḥ paraṁ parama yad bhavataḥ svarūpam

03090032 ānanda-mātram avikalpam aviddha-varcaḥ

03090033 paśyāmi viśva-sṛjam ekam aviśvam ātman

03090034 bhūtendriyātmaka-madas ta upāśrito’smi

03090041 tad vā idaṁ bhuvana-maṅgala maṅgalāya

03090042 dhyāne sma no darśitaṁ ta upāsakānām

03090043 tasmai namo bhagavate’nuvidhema tubhyaṁ

03090044 yo’nādṛto naraka-bhāgbhir asat-prasaṅgaiḥ

03090051 ye tu tvadīya-caraṇāmbuja-kośa-gandhaṁ

03090052 jighranti karṇa-vivaraiḥ śruti-vāta-nītam

03090053 bhaktyā gṛhīta-caraṇaḥ parayā ca teṣāṁ

03090054 nāpaiṣi nātha hṛdayāmburuhāt sva-puṁsām

03090061 tāvad bhayaṁ draviṇa-deha-suhṛn-nimittaṁ

03090062 śokaḥ spṛhā paribhavo vipulaś ca lobhaḥ

03090063 tāvan mamety asad-avagraha ārti-mūlaṁ

03090064 yāvan na te’ṅghrim abhayaṁ pravṛṇīta lokaḥ

03090071 daivena te hata-dhiyo bhavataḥ prasaṅgāt

03090072 sarvāśubhopaśamanād vimukhendriyā ye

03090073 kurvanti kāma-sukha-leśa-lavāya dīnā

03090074 lobhābhibhūta-manaso’kuśalāni śaśvat

03090081 kṣut-tṛṭ-tridhātubhir imā muhur ardyamānāḥ

03090082 śītoṣṇa-vāta-varaṣair itaretarāc ca

03090083 kāmāgninācyuta-ruṣā ca sudurbhareṇa

03090084 sampaśyato mana urukrama sīdate me

03090091 yāvat pṛthaktvam idam ātmana indriyārtha-

03090092 māyā-balaṁ bhagavato jana īśa paśyet

03090093 tāvan na saṁsṛtir asau pratisaṅkrameta

03090094 vyarthāpi duḥkha-nivahaṁ vahatī kriyārthā

03090101 ahny āpṛtārta-karaṇā niśi niḥśayānā

03090102 nānā-manoratha-dhiyā kṣaṇa-bhagna-nidrāḥ

03090103 daivāhatārtha-racanā ṛṣayo’pi deva

03090104 yuṣmat-prasaṅga-vimukhā iha saṁsaranti

03090111 tvaṁ bhakti-yoga-paribhāvita-hṛt-saroja

03090112 āsse śrutekṣita-patho nanu nātha puṁsām

03090113 yad-yad-dhiyā ta urugāya vibhāvayanti

03090114 tat-tad-vapuḥ praṇayase sad-anugrahāya

03090121 nātiprasīdati tathopacitopacārair

03090122 ārādhitaḥ sura-gaṇair hṛdi baddha-kāmaiḥ

03090123 yat sarva-bhūta-dayayāsad-alabhyayaiko

03090124 nānā-janeṣv avahitaḥ suhṛd antar-ātmā

03090131 puṁsām ato vividha-karmabhir adhvarādyair

03090132 dānena cogra-tapasā paricaryayā ca

03090133 ārādhanaṁ bhagavatas tava sat-kriyārtho

03090134 dharmo’rpitaḥ karhicid mriyate na yatra

03090141 śaśvat svarūpa-mahasaiva nipīta-bheda-

03090142 mohāya bodha-dhiṣaṇāya namaḥ parasmai

03090143 viśvodbhava-sthiti-layeṣu nimitta-līlā-

03090144 rāsāya te nama idaṁ cakṛmeśvarāya

03090151 yasyāvatāra-guṇa-karma-viḍambanāni

03090152 nāmāni ye’su-vigame vivaśā gṛṇanti

03090153 te’naika-janma-śamalaṁ sahasaiva hitvā

03090154 saṁyānty apāvṛtāmṛtaṁ tam ajaṁ prapadye

03090161 yo vā ahaṁ ca giriśaś ca vibhuḥ svayaṁ ca

03090162 sthity-udbhava-pralaya-hetava ātma-mūlam

03090163 bhittvā tri-pād vavṛdha eka uru-prarohas

03090164 tasmai namo bhagavate bhuvana-drumāya

03090171 loko vikarma-nirataḥ kuśale pramattaḥ

03090172 karmaṇy ayaṁ tvad-udite bhavad-arcane sve

03090173 yas tāvad asya balavān iha jīvitāśāṁ

03090174 sadyaś chinatty animiṣāya namo’stu tasmai

03090181 yasmād bibhemy aham api dviparārdha-dhiṣṇyam

03090182 adhyāsitaḥ sakala-loka-namaskṛtaṁ yat

03090183 tepe tapo bahu-savo’varurutsamānas

03090184 tasmai namo bhagavate’dhimakhāya tubhyam

03090191 tiryaṅ-manuṣya-vibudhādiṣu jīva-yoniṣv

03090192 ātmecchayātma-kṛta-setu-parīpsayā yaḥ

03090193 reme nirasta-viṣayo’py avaruddha-dehas

03090194 tasmai namo bhagavate puruṣottamāya

03090201 yo’vidyayānupahato’pi daśārdha-vṛttyā

03090202 nidrām uvāha jaṭharī-kṛta-loka-yātraḥ

03090203 antar-jale’hi-kaśipu-sparśānukūlāṁ

03090204 bhīmormi-mālini janasya sukhaṁ vivṛṇvan

03090211 yan-nābhi-padma-bhavanād aham āsam īḍya

03090212 loka-trayopakaraṇo yad-anugraheṇa

03090213 tasmai namas ta udara-stha-bhavāya yoga-

03090214 nidrāvasāna-vikasan-nalinekṣaṇāya

03090221 so’yaṁ samasta-jagatāṁ suhṛd eka ātmā

03090222 sattvena yan mṛḍayate bhagavān bhagena

03090223 tenaiva me dṛśam anuspṛśatād yathāhaṁ

03090224 srakṣyāmi pūrvavad idaṁ praṇata-priyo’sau

03090231 eṣa prapanna-varado ramayātma-śaktyā

03090232 yad yat kariṣyati gṛhīta-guṇāvatāraḥ

03090233 tasmin sva-vikramam idaṁ sṛjato’pi ceto

03090234 yuñjīta karma-śamalaṁ ca yathā vijahyām

03090241 nābhi-hradād iha sato’mbhasi yasya puṁso

03090242 vijñāna-śaktir aham āsam ananta-śakteḥ

03090243 rūpaṁ vicitram idam asya vivṛṇvato me

03090244 mā rīriṣīṣṭa nigamasya girāṁ visargaḥ

03090251 so’sāv adabhra-karuṇo bhagavān vivṛddha-

03090252 prema-smitena nayanāmburuhaṁ vijṛmbhan

03090253 utthāya viśva-vijayāya ca no viṣādaṁ

03090254 mādhvyā girāpanayatāt puruṣaḥ purāṇaḥ

0309026 maitreya uvāca

03090261 sva-sambhavaṁ niśāmyaivaṁ tapo-vidyā-samādhibhiḥ

03090263 yāvan mano-vacaḥ stutvā virarāma sa khinnavat

03090271 athābhipretam anvīkṣya brahmaṇo madhusūdanaḥ

03090273 viṣaṇṇa-cetasaṁ tena kalpa-vyatikarāmbhasā

03090281 loka-saṁsthāna-vijñāna ātmanaḥ parikhidyataḥ

03090283 tam āhāgādhayā vācā kaśmalaṁ śamayann iva

0309029 śrī-bhagavān uvāca

03090291 mā veda-garbha gās tandrīṁ sarga udyamam āvaha

03090293 tan mayāpāditaṁ hy agre yan māṁ prārthayate bhavān

03090301 bhūyas tvaṁ tapa ātiṣṭha vidyāṁ caiva mad-āśrayām

03090303 tābhyām antar-hṛdi brahman lokān drakṣyasy apāvṛtān

03090311 tata ātmani loke ca bhakti-yuktaḥ samāhitaḥ

03090313 draṣṭāsi māṁ tataṁ brahman mayi lokāṁs tvam ātmanaḥ

03090321 yadā tu sarva-bhūteṣu dāruṣv agnim iva sthitam

03090323 praticakṣīta māṁ loko jahyāt tarhy eva kaśmalam

03090331 yadā rahitam ātmānaṁ bhūtendriya-guṇāśayaiḥ

03090333 svarūpeṇa mayopetaṁ paśyan svārājyam ṛcchati

03090341 nānā-karma-vitānena prajā bahvīḥ sisṛkṣataḥ

03090343 nātmāvasīdaty asmiṁs te varṣīyān mad-anugrahaḥ

03090351 ṛṣim ādyaṁ na badhnāti pāpīyāṁs tvāṁ rajo-guṇaḥ

03090353 yan mano mayi nirbaddhaṁ prajāḥ saṁsṛjato’pi te

03090361 jñāto’haṁ bhavatā tv adya durvijñeyo’pi dehinām

03090363 yan māṁ tvaṁ manyase’yuktaṁ bhūtendriya-guṇātmabhiḥ

03090371 tubhyaṁ mad-vicikitsāyām ātmā me darśito’bahiḥ

03090373 nālena salile mūlaṁ puṣkarasya vicinvataḥ

03090381 yac cakarthāṅga mat-stotraṁ mat-kathābhyudayāṅkitam

03090383 yad vā tapasi te niṣṭhā sa eṣa mad-anugrahaḥ

03090391 prīto’ham astu bhadraṁ te lokānāṁ vijayecchayā

03090393 yad astauṣīr guṇamayaṁ nirguṇaṁ mānuvarṇayan

03090401 ya etena pumān nityaṁ stutvā stotreṇa māṁ bhajet

03090403 tasyāśu samprasīdeyaṁ sarva-kāma-vareśvaraḥ

03090411 pūrtena tapasā yajñair dānair yoga-samādhinā

03090413 rāddhaṁ niḥśreyasaṁ puṁsāṁ mat-prītis tattvavin-matam

03090421 aham ātmātmanāṁ dhātaḥ preṣṭhaḥ san preyasām api

03090423 ato mayi ratiṁ kuryād dehādir yat-kṛte priyaḥ

03090431 sarva-veda-mayenedam ātmanātmātma-yoninā

03090433 prajāḥ sṛja yathā-pūrvaṁ yāś ca mayy anuśerate

0309044 maitreya uvāca

03090441 tasmā evaṁ jagat-sraṣṭre pradhāna-puruṣeśvaraḥ

03090443 vyajyedaṁ svena rūpeṇa kañja-nābhas tirodadhe

0310001 vidura uvāca

03100011 antarhite bhagavati brahmā loka-pitāmahaḥ

03100013 prajāḥ sasarja katidhā daihikīr mānasīr vibhuḥ

03100021 ye ca me bhagavan pṛṣṭās tvayy arthā bahuvittama

03100023 tān vadasvānupūrvyeṇa chindhi naḥ sarva-saṁśayān

0310003 sūta uvāca

03100031 evaṁ sañcoditas tena kṣattrā kauṣāravir muniḥ

03100033 prītaḥ pratyāha tān praśnān hṛdi-sthān atha bhārgava

0310004 maitreya uvāca

03100041 viriñco’pi tathā cakre divyaṁ varṣa-śataṁ tapaḥ

03100043 ātmany ātmānam āveśya yathāha bhagavān ajaḥ

03100051 tad vilokyābja-sambhūto vāyunā yad-adhiṣṭhitaḥ

03100053 padmam ambhaś ca tat-kāla- kṛta-vīryeṇa kampitam

03100061 tapasā hy edhamānena vidyayā cātma-saṁsthayā

03100063 vivṛddha-vijñāna-balo nyapād vāyuṁ sahāmbhasā

03100071 tad vilokya viyad-vyāpi puṣkaraṁ yad-adhiṣṭhitam

03100073 anena lokān prāg-līnān kalpitāsmīty acintayat

03100081 padma-kośaṁ tadāviśya bhagavat-karma-coditaḥ

03100083 ekaṁ vyabhāṅkṣīd urudhā tridhā bhāvyaṁ dvi-saptadhā

03100091 etāvā‘ jīva-lokasya saṁsthā-bhedaḥ samāhṛtaḥ

03100093 dharmasya hy animittasya vipākaḥ parameṣṭhy asau

0310010 vidura uvāca

03100101 yathāttha bahu-rūpasya harer adbhuta-karmaṇaḥ

03100103 kālākhyaṁ lakṣaṇaṁ brahman yathā varṇaya naḥ prabho

0310011 maitreya uvāca

03100111 guṇa-vyatikarākāro nirviśeṣo’pratiṣṭhitaḥ

03100113 puruṣas tad-upādānam ātmānaṁ līlayāsṛjat

03100121 viśvaṁ vai brahma-tan-mātraṁ saṁsthitaṁ viṣṇu-māyayā

03100123 īśvareṇa paricchinnaṁ kālenāvyakta-mūrtinā

03100131 yathedānīṁ tathāgre ca paścād apy etad īdṛśam

03100133 sargo nava-vidhas tasya prākṛto vaikṛtas tu yaḥ

03100141 kāla-dravya-guṇair asya tri-vidhaḥ pratisaṅkramaḥ

03100143 ādyas tu mahataḥ sargo guṇa-vaiṣamyam ātmanaḥ

03100151 dvitīyas tv ahamo yatra dravya-jñāna-kriyodayaḥ

03100153 bhūta-sargas tṛtīyas tu tan-mātro dravya-śaktimān

03100161 caturtha aindriyaḥ sargo yas tu jñāna-kriyātmakaḥ

03100163 vaikāriko deva-sargaḥ pañcamo yan-mayaṁ manaḥ

03100171 ṣaṣṭhas tu tamasaḥ sargo yas tv abuddhi-kṛtaḥ prabhoḥ

03100173 ṣaḍ ime prākṛtāḥ sargā vaikṛtān api me śṛṇu

03100181 rajo-bhājo bhagavato līleyaṁ hari-medhasaḥ

03100183 saptamo mukhya-sargas tu ṣaḍ-vidhas tasthuṣāṁ ca yaḥ

03100191 vanaspaty-oṣadhi-latā- tvaksārā vīrudho drumāḥ

03100193 utsrotasas tamaḥ-prāyā antaḥ-sparśā viśeṣiṇaḥ

03100201 tiraścām aṣṭamaḥ sargaḥ so’ṣṭāviṁśad-vidho mataḥ

03100203 avido bhūri-tamaso ghrāṇa-jñā hṛdy avedinaḥ

03100211 gaur ajo mahiṣaḥ kṛṣṇaḥ sūkaro gavayo ruruḥ

03100213 dvi-śaphāḥ paśavaś ceme avir uṣṭraś ca sattama

03100221 kharo’śvo’śvataro gauraḥ śarabhaś camarī tathā

03100223 ete caika-śaphāḥ kṣattaḥ śṛṇu pañca-nakhān paśūn

03100231 śvā sṛgālo vṛko vyāghro mārjāraḥ śaśa-śallakau

03100233 siṁhaḥ kapir gajaḥ kūrmo godhā ca makarādayaḥ

03100241 kaṅka-gṛdhra-baka-śyena- bhāsa-bhallūka-barhiṇaḥ

03100243 haṁsa-sārasa-cakrāhva- kākolūkādayaḥ khagāḥ

03100251 arvāk-srotas tu navamaḥ kṣattar eka-vidho nṛṇām

03100253 rajo’dhikāḥ karma-parā duḥkhe ca sukha-māninaḥ

03100261 vaikṛtās traya evaite deva-sargaś ca sattama

03100263 vaikārikas tu yaḥ proktaḥ kaumāras tūbhayātmakaḥ

03100271 deva-sargaś cāṣṭa-vidho vibudhāḥ pitaro’surāḥ

03100273 gandharvāpsarasaḥ siddhā yakṣa-rakṣāṁsi cāraṇāḥ

03100281 bhūta-preta-piśācāś ca vidyādhrāḥ kinnarādayaḥ

03100283 daśaite vidurākhyātāḥ sargās te viśva-sṛk-kṛtāḥ

03100291 ataḥ paraṁ pravakṣyāmi vaṁśān manvantarāṇi ca

03100293 evaṁ rajaḥ-plutaḥ sraṣṭā kalpādiṣv ātmabhūr hariḥ

03100295 sṛjaty amogha-saṅkalpa ātmaivātmānam ātmanā

0311001 maitreya uvāca

03110011 caramaḥ sad-viśeṣāṇām aneko’saṁyutaḥ sadā

03110013 paramāṇuḥ sa vijñeyo nṛṇām aikya-bhramo yataḥ

03110021 sata eva padārthasya svarūpāvasthitasya yat

03110023 kaivalyaṁ parama-mahān aviśeṣo nirantaraḥ

03110031 evaṁ kālo’py anumitaḥ saukṣmye sthaulye ca sattama

03110033 saṁsthāna-bhuktyā bhagavān avyakto vyakta-bhug vibhuḥ

03110041 sa kālaḥ paramāṇur vai yo bhuṅkte paramāṇutām

03110043 sato’viśeṣa-bhug yas tu sa kālaḥ paramo mahān

03110051 aṇur dvau paramāṇū syāt trasareṇus trayaḥ smṛtaḥ

03110053 jālārka-raśmy-avagataḥ kham evānupatann agāt

03110061 trasareṇu-trikaṁ bhuṅkte yaḥ kālaḥ sa truṭiḥ smṛtaḥ

03110063 śata-bhāgas tu vedhaḥ syāt tais tribhis tu lavaḥ smṛtaḥ

03110071 nimeṣas tri-lavo jñeya āmnātas te trayaḥ kṣaṇaḥ

03110073 kṣaṇān pañca viduḥ kāṣṭhāṁ laghu tā daśa pañca ca

03110081 laghūni vai samāmnātā daśa pañca ca nāḍikā

03110083 te dve muhūrtaḥ praharaḥ ṣaḍ yāmaḥ sapta vā nṛṇām

03110091 dvādaśārdha-palonmānaṁ caturbhiś catur-aṅgulaiḥ

03110093 svarṇa-māṣaiḥ kṛta-cchidraṁ yāvat prastha-jala-plutam

03110101 yāmāś catvāraś catvāro martyānām ahanī ubhe

03110103 pakṣaḥ pañca-daśāhāni śuklaḥ kṛṣṇaś ca mānada

03110111 tayoḥ samuccayo māsaḥ pitṝṇāṁ tad ahar-niśam

03110113 dvau tāv ṛtuḥ ṣaḍ ayanaṁ dakṣiṇaṁ cottaraṁ divi

03110121 ayane cāhanī prāhur vatsaro dvādaśa smṛtaḥ

03110123 saṁvatsara-śataṁ n–ṇāṁ paramāyur nirūpitam

03110131 graharkṣa-tārā-cakra-sthaḥ paramāṇv-ādinā jagat

03110133 saṁvatsarāvasānena paryety animiṣo vibhuḥ

03110141 saṁvatsaraḥ parivatsara iḍā-vatsara eva ca

03110143 anuvatsaro vatsaraś ca viduraivaṁ prabhāṣyate

03110151 yaḥ sṛjya-śaktim urudhocchvasayan sva-śaktyā

03110153 puṁso’bhramāya divi dhāvati bhūta-bhedaḥ

03110153 kālākhyayā guṇamayaṁ kratubhir vitanvaṁs

03110154 tasmai baliṁ harata vatsara-pañcakāya

0311016 vidura uvāca

03110161 pitṛ-deva-manuṣyāṇām āyuḥ param idaṁ smṛtam

03110163 pareṣāṁ gatim ācakṣva ye syuḥ kalpād bahir vidaḥ

03110171 bhagavān veda kālasya gatiṁ bhagavato nanu

03110173 viśvaṁ vicakṣate dhīrā yoga-rāddhena cakṣuṣā

0311018 maitreya uvāca

03110181 kṛtaṁ tretā dvāparaṁ ca kaliś ceti catur-yugam

03110183 divyair dvādaśabhir varṣaiḥ sāvadhānaṁ nirūpitam

03110191 catvāri trīṇi dve caikaṁ kṛtādiṣu yathā-kramam

03110193 saṅkhyātāni sahasrāṇi dvi-guṇāni śatāni ca

03110201 sandhyā-sandhyāṁśayor antar yaḥ kālaḥ śata-saṅkhyayoḥ

03110203 tam evāhur yugaṁ taj-jñā yatra dharmo vidhīyate

03110211 dharmaś catuṣ-pān manujān kṛte samanuvartate

03110213 sa evānyeṣv adharmeṇa vyeti pādena vardhatā

03110221 tri-lokyā yuga-sāhasraṁ bahir ābrahmaṇo dinam

03110223 tāvaty eva niśā tāta yan nimīlati viśva-sṛk

03110231 niśāvasāna ārabdho loka-kalpo’nuvartate

03110233 yāvad dinaṁ bhagavato manūn bhuñjaṁś catur-daśa

03110241 svaṁ svaṁ kālaṁ manur bhuṅkte sādhikāṁ hy eka-saptatim

03110243 manvantareṣu manavas tad-vaṁśyā ṛṣayaḥ surāḥ

03110245 bhavanti caiva yugapat sureśāś cānu ye ca tān

03110251 eṣa dainan-dinaḥ sargo brāhmas trailokya-vartanaḥ

03110253 tiryaṅ-nṛ-pitṛ-devānāṁ sambhavo yatra karmabhiḥ

03110261 manvantareṣu bhagavān bibhrat sattvaṁ sva-mūrtibhiḥ

03110263 manv-ādibhir idaṁ viśvam avaty udita-pauruṣaḥ

03110271 tamo-mātrām upādāya pratisaṁruddha-vikramaḥ

03110273 kālenānugatāśeṣa āste tūṣṇīṁ dinātyaye

03110281 tam evānv api dhīyante lokā bhūr-ādayas trayaḥ

03110283 niśāyām anuvṛttāyāṁ nirmukta-śaśi-bhāskaram

03110291 tri-lokyāṁ dahyamānāyāṁ śaktyā saṅkarṣaṇāgninā

03110293 yānty ūṣmaṇā maharlokāj janaṁ bhṛgv-ādayo’rditāḥ

03110301 tāvat tri-bhuvanaṁ sadyaḥ kalpāntaidhita-sindhavaḥ

03110303 plāvayanty utkaṭāṭopa- caṇḍa-vāteritormayaḥ

03110311 antaḥ sa tasmin salila āste’nantāsano hariḥ

03110313 yoga-nidrā-nimīlākṣaḥ stūyamāno janālayaiḥ

03110321 evaṁ-vidhair aho-rātraiḥ kāla-gatyopalakṣitaiḥ

03110323 apakṣitam ivāsyāpi paramāyur vayaḥ-śatam

03110331 yad ardham āyuṣas tasya parārdham abhidhīyate

03110333 pūrvaḥ parārdho’pakrānto hy aparo’dya pravartate

03110341 pūrvasyādau parārdhasya brāhmo nāma mahān abhūt

03110343 kalpo yatrābhavad brahmā śabda-brahmeti yaṁ viduḥ

03110351 tasyaiva cānte kalpo’bhūd yaṁ pādmam abhicakṣate

03110353 yad dharer nābhi-sarasa āsīl loka-saroruham

03110361 ayaṁ tu kathitaḥ kalpo dvitīyasyāpi bhārata

03110363 vārāha iti vikhyāto yatrāsīc chūkaro hariḥ

03110371 kālo’yaṁ dvi-parārdhākhyo nimeṣa upacaryate

03110373 avyākṛtasyānantasya hy anāder jagad-ātmanaḥ

03110381 kālo’yaṁ paramāṇv-ādir dvi-parārdhānta īśvaraḥ

03110383 naiveśituṁ prabhur bhūmna īśvaro dhāma-māninām

03110391 vikāraiḥ sahito yuktair viśeṣādibhir āvṛtaḥ

03110393 āṇḍakośo bahir ayaṁ pañcāśat-koṭi-vistṛtaḥ

03110401 daśottarādhikair yatra praviṣṭaḥ paramāṇuvat

03110403 lakṣyate’ntar-gatāś cānye koṭiśo hy aṇḍa-rāśayaḥ

03110411 tad āhur akṣaraṁ brahma sarva-kāraṇa-kāraṇam

03110413 viṣṇor dhāma paraṁ sākṣāt puruṣasya mahātmanaḥ

0312001 maitreya uvāca

03120011 iti te varṇitaḥ kṣattaḥ kālākhyaḥ paramātmanaḥ

03120013 mahimā veda-garbho’tha yathāsrākṣīn nibodha me

03120021 sasarjāgre’ndha-tāmisram atha tāmisram ādi-kṛt

03120023 mahāmohaṁ ca mohaṁ ca tamaś cājñāna-vṛttayaḥ

03120031 dṛṣṭvā pāpīyasīṁ sṛṣṭiṁ nātmānaṁ bahv amanyata

03120033 bhagavad-dhyāna-pūtena manasānyāṁ tato’sṛjat

03120041 sanakaṁ ca sanandaṁ ca sanātanam athātmabhūḥ

03120043 sanat-kumāraṁ ca munīn niṣkriyān ūrdhva-retasaḥ

03120051 tān babhāṣe svabhūḥ putrān prajāḥ sṛjata putrakāḥ

03120053 tan naicchan mokṣa-dharmāṇo vāsudeva-parāyaṇāḥ

03120061 so’vadhyātaḥ sutair evaṁ pratyākhyātānuśāsanaiḥ

03120063 krodhaṁ durviṣahaṁ jātaṁ niyantum upacakrame

03120071 dhiyā nigṛhyamāṇo’pi bhruvor madhyāt prajāpateḥ

03120073 sadyo’jāyata tan-manyuḥ kumāro nīla-lohitaḥ

03120081 sa vai ruroda devānāṁ pūrvajo bhagavān bhavaḥ

03120083 nāmāni kuru me dhātaḥ sthānāni ca jagad-guro

03120091 iti tasya vacaḥ pādmo bhagavān paripālayan

03120093 abhyadhād bhadrayā vācā mā rodīs tat karomi te

03120101 yad arodīḥ sura-śreṣṭha sodvega iva bālakaḥ

03120103 tatas tvām abhidhāsyanti nāmnā rudra iti prajāḥ

03120111 hṛd indriyāṇy asur vyoma vāyur agnir jalaṁ mahī

03120113 sūryaś candras tapaś caiva sthānāny agre kṛtāni te

03120121 manyur manur mahinaso mahā‘ chiva ṛtadhvajaḥ

03120123 ugraretā bhavaḥ kālo vāmadevo dhṛtavrataḥ

03120131 dhīr dhṛti-rasalomā ca niyut sarpir ilāmbikā

03120133 irāvatī svadhā dīkṣā rudrāṇyo rudra te striyaḥ

03120141 gṛhāṇaitāni nāmāni sthānāni ca sa-yoṣaṇaḥ

03120143 ebhiḥ sṛja prajā bahvīḥ prajānām asi yat patiḥ

03120151 ity ādiṣṭaḥ sva-guruṇā bhagavān nīla-lohitaḥ

03120153 sattvākṛti-svabhāvena sasarjātma-samāḥ prajāḥ

03120161 rudrāṇāṁ rudra-sṛṣṭānāṁ samantād grasatāṁ jagat

03120163 niśāmyāsaṅkhyaśo yūthān prajāpatir aśaṅkata

03120171 alaṁ prajābhiḥ sṛṣṭābhir īdṛśībhiḥ surottama

03120173 mayā saha dahantībhir diśaś cakṣurbhir ulbaṇaiḥ

03120181 tapa ātiṣṭha bhadraṁ te sarva-bhūta-sukhāvaham

03120183 tapasaiva yathā pūrvaṁ sraṣṭā viśvam idaṁ bhavān

03120191 tapasaiva paraṁ jyotir bhagavantam adhokṣajam

03120193 sarva-bhūta-guhāvāsam añjasā vindate pumān

0312020 maitreya uvāca

03120201 evam ātmabhuvādiṣṭaḥ parikramya girāṁ patim

03120203 bāḍham ity amum āmantrya viveśa tapase vanam

03120211 athābhidhyāyataḥ sargaṁ daśa putrāḥ prajajñire

03120213 bhagavac-chakti-yuktasya loka-santāna-hetavaḥ

03120221 marīcir atry-aṅgirasau pulastyaḥ pulahaḥ kratuḥ

03120223 bhṛgur vasiṣṭho dakṣaś ca daśamas tatra nāradaḥ

03120231 utsaṅgān nārado jajñe dakṣo’ṅguṣṭhāt svayambhuvaḥ

03120233 prāṇād vasiṣṭhaḥ sañjāto bhṛgus tvaci karāt kratuḥ

03120241 pulaho nābhito jajñe pulastyaḥ karṇayor ṛṣiḥ

03120243 aṅgirā mukhato’kṣṇo’trir marīcir manaso’bhavat

03120251 dharmaḥ stanād dakṣiṇato yatra nārāyaṇaḥ svayam

03120253 adharmaḥ pṛṣṭhato yasmān mṛtyur loka-bhayaṅkaraḥ

03120261 hṛdi kāmo bhruvaḥ krodho lobhaś cādhara-dacchadāt

03120263 āsyād vāk sindhavo meḍhrān nirṛtiḥ pāyor aghāśrayaḥ

03120271 chāyāyāḥ kardamo jajñe devahūtyāḥ patiḥ prabhuḥ

03120273 manaso dehataś cedaṁ jajñe viśva-kṛto jagat

03120281 vācaṁ duhitaraṁ tanvīṁ svayambhūr haratīṁ manaḥ

03120283 akāmāṁ cakame kṣattaḥ sa-kāma iti naḥ śrutam

03120291 tam adharme kṛta-matiṁ vilokya pitaraṁ sutāḥ

03120293 marīci-mukhyā munayo viśrambhāt pratyabodhayan

03120301 naitat pūrvaiḥ kṛtaṁ tvad ye na kariṣyanti cāpare

03120303 yas tvaṁ duhitaraṁ gaccher anigṛhyāṅgajaṁ prabhuḥ

03120311 tejīyasām api hy etan na suślokyaṁ jagad-guro

03120313 yad-vṛttam anutiṣṭhan vai lokaḥ kṣemāya kalpate

03120321 tasmai namo bhagavate ya idaṁ svena rociṣā

03120323 ātma-sthaṁ vyañjayām āsa sa dharmaṁ pātum arhati

03120331 sa itthaṁ gṛṇataḥ putrān puro dṛṣṭvā prajāpatīn

03120333 prajāpati-patis tanvaṁ tatyāja vrīḍitas tadā

03120335 tāṁ diśo jagṛhur ghorāṁ nīhāraṁ yad vidus tamaḥ

03120341 kadācid dhyāyataḥ sraṣṭur vedā āsaṁś catur-mukhāt

03120343 kathaṁ srakṣyāmy ahaṁ lokān samavetān yathā purā

03120351 cātur-hotraṁ karma-tantram upaveda-nayaiḥ saha

03120353 dharmasya pādāś catvāras tathaivāśrama-vṛttayaḥ

0312036 vidura uvāca

03120361 sa vai viśva-sṛjām īśo vedādīn mukhato’sṛjat

03120363 yad yad yenāsṛjad devas tan me brūhi tapo-dhana

0312037 maitreya uvāca

03120371 ṛg-yajuḥ-sāmātharvākhyān vedān pūrvādibhir mukhaiḥ

03120373 śāstram ijyāṁ stuti-stomaṁ prāyaścittaṁ vyadhāt kramāt

03120381 āyur-vedaṁ dhanur-vedaṁ gāndharvaṁ vedam ātmanaḥ

03120383 sthāpatyaṁ cāsṛjad vedaṁ kramāt pūrvādibhir mukhaiḥ

03120391 itihāsa-purāṇāni pañcamaṁ vedam īśvaraḥ

03120393 sarvebhya eva vaktrebhyaḥ sasṛje sarva-darśanaḥ

03120401 ṣoḍaśy-ukthau pūrva-vaktrāt purīṣy-agniṣṭutāv atha

03120403 āptoryāmātirātrau ca vājapeyaṁ sagosavam

03120411 vidyā dānaṁ tapaḥ satyaṁ dharmasyeti padāni ca

03120413 āśramāṁś ca yathā-saṅkhyam asṛjat saha vṛttibhiḥ

03120421 sāvitraṁ prājāpatyaṁ ca brāhmaṁ cātha bṛhat tathā

03120423 vārtā sañcaya-śālīna- śiloñcha iti vai gṛhe

03120431 vaikhānasā vālakhilyau- dumbarāḥ phenapā vane

03120433 nyāse kuṭīcakaḥ pūrvaṁ bahvodo haṁsa-niṣkriyau

03120441 ānvīkṣikī trayī vārtā daṇḍa-nītis tathaiva ca

03120443 evaṁ vyāhṛtayaś cāsan praṇavo hy asya dahrataḥ

03120451 tasyoṣṇig āsīl lomabhyo gāyatrī ca tvaco vibhoḥ

03120453 triṣṭum māṁsāt snuto’nuṣṭub jagaty asthnaḥ prajāpateḥ

03120461 majjāyāḥ paṅktir utpannā bṛhatī prāṇato’bhavat

03120463 sparśas tasyābhavaj jīvaḥ svaro deha udāhṛta

03120471 ūṣmāṇam indriyāṇy āhur antaḥ-sthā balam ātmanaḥ

03120473 svarāḥ sapta vihāreṇa bhavanti sma prajāpateḥ

03120481 śabda-brahmātmanas tasya vyaktāvyaktātmanaḥ paraḥ

03120483 brahmāvabhāti vitato nānā-śakty-upabṛṁhitaḥ

03120491 tato’parām upādāya sa sargāya mano dadhe

03120493 ṛṣīṇāṁ bhūri-vīryāṇām api sargam avistṛtam

03120501 jñātvā tad dhṛdaye bhūyaś cintayām āsa kaurava

03120503 aho adbhutam etan me vyāpṛtasyāpi nityadā

03120511 na hy edhante prajā nūnaṁ daivam atra vighātakam

03120513 evaṁ yukta-kṛtas tasya daivaṁ cāvekṣatas tadā

03120521 kasya rūpam abhūd dvedhā yat kāyam abhicakṣate

03120523 tābhyāṁ rūpa-vibhāgābhyāṁ mithunaṁ samapadyata

03120531 yas tu tatra pumān so’bhūn manuḥ svāyambhuvaḥ svarāṭ

03120533 strī yāsīc chatarūpākhyā mahiṣy asya mahātmanaḥ

03120541 tadā mithuna-dharmeṇa prajā hy edhām babhūvire

03120543 sa cāpi śatarūpāyāṁ pañcāpatyāny ajījanat

03120551 priyavratottānapādau tisraḥ kanyāś ca bhārata

03120553 ākūtir devahūtiś ca prasūtir iti sattama

03120561 ākūtiṁ rucaye prādāt kardamāya tu madhyamām

03120563 dakṣāyādāt prasūtiṁ ca yata āpūritaṁ jagat

0313001 śrī-śuka uvāca

03130011 niśamya vācaṁ vadato muneḥ puṇyatamāṁ nṛpa

03130013 bhūyaḥ papraccha kauravyo vāsudeva-kathādṛtaḥ

0313003 vidura uvāca

03130021 sa vai svāyambhuvaḥ samrāṭ priyaḥ putraḥ svayambhuvaḥ

03130023 pratilabhya priyāṁ patnīṁ kiṁ cakāra tato mune

03130031 caritaṁ tasya rājarṣer ādi-rājasya sattama

03130033 brūhi me śraddadhānāya viṣvaksenāśrayo hy asau

03130041 śrutasya puṁsāṁ sucira-śramasya

03130042 nanv añjasā sūribhir īḍito’rthaḥ

03130043 tat-tad-guṇānuśravaṇaṁ mukunda-

03130044 pādāravindaṁ hṛdayeṣu yeṣām

0313005 śrī-śuka uvāca

03130051 iti bruvāṇaṁ viduraṁ vinītaṁ

03130052 sahasra-śīrṣṇaś caraṇopadhānam

03130053 prahṛṣṭa-romā bhagavat-kathāyāṁ

03130054 praṇīyamāno munir abhyacaṣṭa

0313006 maitreya uvāca

03130061 yadā sva-bhāryayā sārdhaṁ jātaḥ svāyambhuvo manuḥ

03130063 prāñjaliḥ praṇataś cedaṁ veda-garbham abhāṣata

03130071 tvam ekaḥ sarva-bhūtānāṁ janma-kṛd vṛttidaḥ pitā

03130073 tathāpi naḥ prajānāṁ te śuśrūṣā kena vā bhavet

03130081 tad vidhehi namas tubhyaṁ karmasv īḍyātma-śaktiṣu

03130083 yat kṛtveha yaśo viṣvag amutra ca bhaved gatiḥ

0313009 brahmovāca

03130091 prītas tubhyam ahaṁ tāta svasti stād vāṁ kṣitīśvara

03130093 yan nirvyalīkena hṛdā śādhi mety ātmanārpitam

03130101 etāvaty ātmajair vīra kāryā hy apacitir gurau

03130103 śaktyāpramattair gṛhyeta sādaraṁ gata-matsaraiḥ

03130111 sa tvam asyām apatyāni sadṛśāny ātmano guṇaiḥ

03130113 utpādya śāsa dharmeṇa gāṁ yajñaiḥ puruṣaṁ yaja

03130121 paraṁ śuśrūṣaṇaṁ mahyaṁ syāt prajā-rakṣayā nṛpa

03130123 bhagavāṁs te prajā-bhartur hṛṣīkeśo’nutuṣyati

03130131 yeṣāṁ na tuṣṭo bhagavān yajña-liṅgo janārdanaḥ

03130133 teṣāṁ śramo hy apārthāya yad ātmā nādṛtaḥ svayam

0313014 manur uvāca

03130141 ādeśe’haṁ bhagavato varteyāmīva-sūdana

03130143 sthānaṁ tv ihānujānīhi prajānāṁ mama ca prabho

03130151 yad okaḥ sarva-bhūtānāṁ mahī magnā mahāmbhasi

03130153 asyā uddharaṇe yatno deva devyā vidhīyatām

0313016 maitreya uvāca

03130161 parameṣṭhī tv apāṁ madhye tathā sannām avekṣya gām

03130163 katham enāṁ samunneṣya iti dadhyau dhiyā ciram

03130171 sṛjato me kṣitir vārbhiḥ plāvyamānā rasāṁ gatā

03130173 athātra kim anuṣṭheyam asmābhiḥ sarga-yojitaiḥ

03130175 yasyāhaṁ hṛdayād āsaṁ sa īśo vidadhātu me

03130181 ity abhidhyāyato nāsā- vivarāt sahasānagha

03130183 varāha-toko niragād aṅguṣṭha-parimāṇakaḥ

03130191 tasyābhipaśyataḥ kha-sthaḥ kṣaṇena kila bhārata

03130193 gaja-mātraḥ pravavṛdhe tad adbhutam abhūn mahat

03130201 marīci-pramukhair vipraiḥ kumārair manunā saha

03130203 dṛṣṭvā tat saukaraṁ rūpaṁ tarkayām āsa citradhā

03130211 kim etat sūkara-vyājaṁ sattvaṁ divyam avasthitam

03130213 aho batāścaryam idaṁ nāsāyā me viniḥsṛtam

03130221 dṛṣṭo’ṅguṣṭha-śiro-mātraḥ kṣaṇād gaṇḍa-śilā-samaḥ

03130223 api svid bhagavān eṣa yajño me khedayan manaḥ

03130231 iti mīmāṁsatas tasya brahmaṇaḥ saha sūnubhiḥ

03130233 bhagavān yajña-puruṣo jagarjāgendra-sannibhaḥ

03130241 brahmāṇaṁ harṣayām āsa haris tāṁś ca dvijottamān

03130243 sva-garjitena kakubhaḥ pratisvanayatā vibhuḥ

03130251 niśamya te ghargharitaṁ sva-kheda-

03130252 kṣayiṣṇu māyāmaya-sūkarasya

03130253 janas-tapaḥ-satya-nivāsinas te

03130254 tribhiḥ pavitrair munayo’gṛṇan sma

03130261 teṣāṁ satāṁ veda-vitāna-mūrtir

03130262 brahmāvadhāryātma-guṇānuvādam

03130263 vinadya bhūyo vibudhodayāya

03130264 gajendra-līlo jalam āviveśa

03130271 utkṣipta-vālaḥ kha-caraḥ kaṭhoraḥ

03130272 saṭā vidhunvan khara-romaśa-tvak

03130273 khurāhatābhraḥ sita-daṁṣṭra īkṣā-

03130274 jyotir babhāse bhagavān mahīdhraḥ

03130281 ghrāṇena pṛthvyāḥ padavīṁ vijighran

03130282 kroḍāpadeśaḥ svayam adhvarāṅgaḥ

03130283 karāla-daṁṣṭro’py akarāla-dṛgbhyām

03130284 udvīkṣya viprān gṛṇato’viśat kam

03130291 sa vajra-kūṭāṅga-nipāta-vega-

03130292 viśīrṇa-kukṣiḥ stanayann udanvān

03130293 utsṛṣṭa-dīrghormi-bhujair ivārtaś

03130294 cukrośa yajñeśvara pāhi meti

03130301 khuraiḥ kṣuraprair darayaṁs tad āpa

03130302 utpāra-pāraṁ tri-parū rasāyām

03130303 dadarśa gāṁ tatra suṣupsur agre

03130304 yāṁ jīva-dhānīṁ svayam abhyadhatta

03130311 pātāla-mūleśvara-bhoga-saṁhatau

03130312 vinyasya pādau pṛthivīṁ ca bibhrataḥ

03130313 yasyopamāno na babhūva so’cyuto

03130314 mamāstu māṅgalya-vivṛddhaye hariḥ

03130321 sva-daṁṣṭrayoddhṛtya mahīṁ nimagnāṁ

03130322 sa utthitaḥ saṁruruce rasāyāḥ

03130323 tatrāpi daityaṁ gadayāpatantaṁ

03130324 sunābha-sandīpita-tīvra-manyuḥ

03130331 jaghāna rundhānam asahya-vikramaṁ

03130332 sa līlayebhaṁ mṛgarāḍ ivāmbhasi

03130333 tad-rakta-paṅkāṅkita-gaṇḍa-tuṇḍo

03130334 yathā gajendro jagatīṁ vibhindan

03130341 tamāla-nīlaṁ sita-danta-koṭyā

03130342 kṣmām utkṣipantaṁ gaja-līlayāṅga

03130343 prajñāya baddhāñjalayo’nuvākair

03130344 viriñci-mukhyā upatasthur īśam

0313035 ṛṣaya ūcuḥ

03130351 jitaṁ jitaṁ te’jita yajña-bhāvana

03130352 trayīṁ tanuṁ svāṁ paridhunvate namaḥ

03130353 yad-roma-garteṣu nililyur addhayas

03130354 tasmai namaḥ kāraṇa-sūkarāya te

03130361 rūpaṁ tavaitan nanu duṣkṛtātmanāṁ

03130362 durdarśanaṁ deva yad adhvarātmakam

03130363 chandāṁsi yasya tvaci barhi-romasv

03130364 ājyaṁ dṛśi tv aṅghriṣu cātur-hotram

03130371 srak tuṇḍa āsīt sruva īśa nāsayor

03130372 iḍodare camasāḥ karṇa-randhre

03130373 prāśitram āsye grasane grahās tu te

03130374 yac carvaṇaṁ te bhagavann agni-hotram

03130381 dīkṣānujanmopasadaḥ śirodharaṁ

03130382 tvaṁ prāyaṇīyodayanīya-daṁṣṭraḥ

03130383 jihvā pravargyas tava śīrṣakaṁ kratoḥ

03130384 satyāvasathyaṁ citayo’savo hi te

03130391 somas tu retaḥ savanāny avasthitiḥ

03130392 saṁsthā-vibhedās tava deva dhātavaḥ

03130393 satrāṇi sarvāṇi śarīra-sandhis

03130394 tvaṁ sarva-yajña-kratur iṣṭi-bandhanaḥ

03130401 namo namas te’khila-mantra-devatā-

03130402 dravyāya sarva-kratave kriyātmane

03130403 vairāgya-bhaktyātmajayānubhāvita-

03130404 jñānāya vidyā-gurave namo namaḥ

03130411 daṁṣṭrāgra-koṭyā bhagavaṁs tvayā dhṛtā

03130412 virājate bhūdhara bhūḥ sa-bhūdharā

03130413 yathā vanān niḥsarato datā dhṛtā

03130414 mataṅ-gajendrasya sa-patra-padminī

03130421 trayīmayaṁ rūpam idaṁ ca saukaraṁ

03130422 bhū-maṇḍalenātha datā dhṛtena te

03130423 cakāsti śṛṅgoḍha-ghanena bhūyasā

03130424 kulācalendrasya yathaiva vibhramaḥ

03130431 saṁsthāpayaināṁ jagatāṁ sa-tasthuṣāṁ

03130432 lokāya patnīm asi mātaraṁ pitā

03130433 vidhema cāsyai namasā saha tvayā

03130434 yasyāṁ sva-tejo’gnim ivāraṇāv adhāḥ

03130441 kaḥ śraddadhītānyatamas tava prabho

03130442 rasāṁ gatāyā bhuva udvibarhaṇam

03130443 na vismayo’sau tvayi viśva-vismaye

03130444 yo māyayedaṁ sasṛje’tivismayam

03130451 vidhunvatā vedamayaṁ nijaṁ vapur

03130452 janas-tapaḥ-satya-nivāsino vayam

03130453 saṭā-śikhoddhūta-śivāmbu-bindubhir

03130454 vimṛjyamānā bhṛśam īśa pāvitāḥ

03130461 sa vai bata bhraṣṭa-matis tavaiṣate

03130462 yaḥ karmaṇāṁ pāram apāra-karmaṇaḥ

03130463 yad-yogamāyā-guṇa-yoga-mohitaṁ

03130464 viśvaṁ samastaṁ bhagavan vidhehi śam

0313047 maitreya uvāca

03130471 ity upasthīyamāno’sau munibhir brahma-vādibhiḥ

03130473 salile sva-khurākrānta upādhattāvitāvanim

03130481 sa itthaṁ bhagavān urvīṁ viṣvaksenaḥ prajāpatiḥ

03130483 rasāyā līlayonnītām apsu nyasya yayau hariḥ

03130491 ya evam etāṁ hari-medhaso hareḥ

03130492 kathāṁ subhadrāṁ kathanīya-māyinaḥ

03130493 śṛṇvīta bhaktyā śravayeta vośatīṁ

03130494 janārdano’syāśu hṛdi prasīdati

03130501 tasmin prasanne sakalāśiṣāṁ prabhau

03130502 kiṁ durlabhaṁ tābhir alaṁ lavātmabhiḥ

03130503 ananya-dṛṣṭyā bhajatāṁ guhāśayaḥ

03130504 svayaṁ vidhatte sva-gatiṁ paraḥ parām

03130511 ko nāma loke puruṣārtha-sāravit

03130512 purā-kathānāṁ bhagavat-kathā-sudhām

03130513 āpīya karṇāñjalibhir bhavāpahām

03130514 aho virajyeta vinā naretaram

0314001 śrī-śuka uvāca

03140011 niśamya kauṣāraviṇopavarṇitāṁ

03140012 hareḥ kathāṁ kāraṇa-sūkarātmanaḥ

03140013 punaḥ sa papraccha tam udyatāñjalir

03140014 na cātitṛpto viduro dhṛta-vrataḥ

0314003 vidura uvāca

03140021 tenaiva tu muni-śreṣṭha hariṇā yajña-mūrtinā

03140023 ādi-daityo hiraṇyākṣo hata ity anuśuśruma

03140031 tasya coddharataḥ kṣauṇīṁ sva-daṁṣṭrāgreṇa līlayā

03140033 daitya-rājasya ca brahman kasmād dhetor abhūn mṛdhaḥ

\*03140041 śraddadhānāya bhaktāya brūhi taj-janma-vistaram

\*03140043 ṛṣe na tṛpyati manaḥ paraṁ kautūhalaṁ hi me

0314005 maitreya uvāca

03140051 sādhu vīra tvayā pṛṣṭam avatāra-kathāṁ hareḥ

03140053 yat tvaṁ pṛcchasi martyānāṁ mṛtyu-pāśa-viśātanīm

03140061 yayottānapadaḥ putro muninā gītayārbhakaḥ

03140063 mṛtyoḥ kṛtvaiva mūrdhny aṅghrim āruroha hareḥ padam

03140071 athātrāpītihāso’yaṁ śruto me varṇitaḥ purā

03140073 brahmaṇā deva-devena devānām anupṛcchatām

03140081 ditir dākṣāyaṇī kṣattar mārīcaṁ kaśyapaṁ patim

03140083 apatya-kāmā cakame sandhyāyāṁ hṛc-chayārditā

03140091 iṣṭvāgni-jihvaṁ payasā puruṣaṁ yajuṣāṁ patim

03140093 nimlocaty arka āsīnam agny-agāre samāhitam

0314010 ditir uvāca

03140101 eṣa māṁ tvat-kṛte vidvan kāma ātta-śarāsanaḥ

03140103 dunoti dīnāṁ vikramya rambhām iva mataṅgajaḥ

03140111 tad bhavān dahyamānāyāṁ sa-patnīnāṁ samṛddhibhiḥ

03140113 prajāvatīnāṁ bhadraṁ te mayy āyuṅktām anugraham

03140121 bhartary āptorumānānāṁ lokān āviśate yaśaḥ

03140123 patir bhavad-vidho yāsāṁ prajayā nanu jāyate

03140131 purā pitā no bhagavān dakṣo duhitṛ-vatsalaḥ

03140133 kaṁ vṛṇīta varaṁ vatsā ity apṛcchata naḥ pṛthak

03140141 sa viditvātmajānāṁ no bhāvaṁ santāna-bhāvanaḥ

03140143 trayodaśādadāt tāsāṁ yās te śīlam anuvratāḥ

03140151 atha me kuru kalyāṇaṁ kāmaṁ kamala-locana

03140153 ārtopasarpaṇaṁ bhūmann amoghaṁ hi mahīyasi

03140161 iti tāṁ vīra mārīcaḥ kṛpaṇāṁ bahu-bhāṣiṇīm

03140163 pratyāhānunayan vācā pravṛddhānaṅga-kaśmalām

03140171 eṣa te’haṁ vidhāsyāmi priyaṁ bhīru yad icchasi

03140173 tasyāḥ kāmaṁ na kaḥ kuryāt siddhis traivargikī yataḥ

03140181 sarvāśramān upādāya svāśrameṇa kalatravān

03140183 vyasanārṇavam atyeti jala-yānair yathārṇavam

03140191 yām āhur ātmano hy ardhaṁ śreyas-kāmasya mānini

03140193 yasyāṁ sva-dhuram adhyasya pumāṁś carati vijvaraḥ

03140201 yām āśrityendriyārātīn durjayān itarāśramaiḥ

03140203 vayaṁ jayema helābhir dasyūn durga-patir yathā

03140211 na vayaṁ prabhavas tāṁ tvām anukartuṁ gṛheśvari

03140213 apy āyuṣā vā kārtsnyena ye cānye guṇa-gṛdhnavaḥ

03140221 athāpi kāmam etaṁ te prajātyai karavāṇy alam

03140223 yathā māṁ nātirocanti muhūrtaṁ pratipālaya

03140231 eṣā ghoratamā velā ghorāṇāṁ ghora-darśanā

03140233 caranti yasyāṁ bhūtāni bhūteśānucarāṇi ha

03140241 etasyāṁ sādhvi sandhyāyāṁ bhagavān bhūta-bhāvanaḥ

03140243 parīto bhūta-parṣadbhir vṛṣeṇāṭati bhūtarāṭ

03140251 śmaśāna-cakrānila-dhūli-dhūmra-

03140252 vikīrṇa-vidyota-jaṭā-kalāpaḥ

03140253 bhasmāvaguṇṭhāmala-rukma-deho

03140254 devas tribhiḥ paśyati devaras te

03140261 na yasya loke sva-janaḥ paro vā

03140262 nātyādṛto nota kaścid vigarhyaḥ

03140263 vayaṁ vratair yac-caraṇāpaviddhām

03140264 āśāsmahe’jāṁ bata bhukta-bhogām

03140271 yasyānavadyācaritaṁ manīṣiṇo

03140272 gṛṇanty avidyā-paṭalaṁ bibhitsavaḥ

03140273 nirasta-sāmyātiśayo’pi yat svayaṁ

03140274 piśāca-caryām acarad gatiḥ satām

03140281 hasanti yasyācaritaṁ hi durbhagāḥ

03140282 svātman-ratasyāviduṣaḥ samīhitam

03140283 yair vastra-mālyābharaṇānulepanaiḥ

03140284 śva-bhojanaṁ svātmatayopalālitam

03140291 brahmādayo yat-kṛta-setu-pālā

03140292 yat-kāraṇaṁ viśvam idaṁ ca māyā

03140293 ājñā-karī yasya piśāca-caryā

03140294 aho vibhūmnaś caritaṁ viḍambanam

0314030 maitreya uvāca

03140301 saivaṁ saṁvidite bhartrā manmathonmathitendriyā

03140303 jagrāha vāso brahmarṣer vṛṣalīva gata-trapā

03140311 sa viditvātha bhāryāyās taṁ nirbandhaṁ vikarmaṇi

03140313 natvā diṣṭāya rahasi tayāthopaviveśa hi

03140321 athopaspṛśya salilaṁ prāṇān āyamya vāg-yataḥ

03140323 dhyāya‘ jajāpa virajaṁ brahma jyotiḥ sanātanam

03140331 ditis tu vrīḍitā tena karmāvadyena bhārata

03140333 upasaṅgamya viprarṣim adho-mukhy abhyabhāṣata

0314034 ditir uvāca

03140341 na me garbham imaṁ brahman bhūtānām ṛṣabho’vadhīt

03140343 rudraḥ patir hi bhūtānāṁ yasyākaravam aṁhasam

03140351 namo rudrāya mahate devāyogrāya mīḍhuṣe

03140353 śivāya nyasta-daṇḍāya dhṛta-daṇḍāya manyave

03140361 sa naḥ prasīdatāṁ bhāmo bhagavān urv-anugrahaḥ

03140363 vyādhasyāpy anukampyānāṁ strīṇāṁ devaḥ satī-patiḥ

0314037 maitreya uvāca

03140371 sva-sargasyāśiṣaṁ lokyām āśāsānāṁ pravepatīm

03140373 nivṛtta-sandhyā-niyamo bhāryām āha prajāpatiḥ

0314038 kaśyapa uvāca

03140381 aprāyatyād ātmanas te doṣān mauhūrtikād uta

03140383 man-nideśāticāreṇa devānāṁ cātihelanāt

03140391 bhaviṣyatas tavābhadrāv abhadre jāṭharādhamau

03140393 lokān sa-pālāṁs trīṁś caṇḍi muhur ākrandayiṣyataḥ

03140401 prāṇināṁ hanyamānānāṁ dīnānām akṛtāgasām

03140403 strīṇāṁ nigṛhyamāṇānāṁ kopiteṣu mahātmasu

03140411 tadā viśveśvaraḥ kruddho bhagavāl loka-bhāvanaḥ

03140413 haniṣyaty avatīryāsau yathādrīn śataparva-dhṛk

0314043 ditir uvāca

03140421 vadhaṁ bhagavatā sākṣāt sunābhodāra-bāhunā

03140423 āśāse putrayor mahyaṁ mā kruddhād brāhmaṇād prabho

03140431 na brahma-daṇḍa-dagdhasya na bhūta-bhayadasya ca

03140433 nārakāś cānugṛhṇanti yāṁ yāṁ yonim asau gataḥ

0314044 kaśyapa uvāca

03140441 kṛta-śokānutāpena sadyaḥ pratyavamarśanāt

03140443 bhagavaty uru-mānāc ca bhave mayy api cādarāt

03140451 putrasyaiva ca putrāṇāṁ bhavitaikaḥ satāṁ mataḥ

03140453 gāsyanti yad-yaśaḥ śuddhaṁ bhagavad-yaśasā samam

03140461 yogair hemeva durvarṇaṁ bhāvayiṣyanti sādhavaḥ

03140463 nirvairādibhir ātmānaṁ yac-chīlam anuvartitum

03140471 yat-prasādād idaṁ viśvaṁ prasīdati yad-ātmakam

03140473 sa sva-dṛg bhagavān yasya toṣyate’nanyayā dṛśā

03140481 sa vai mahā-bhāgavato mahātmā

03140482 mahānubhāvo mahatāṁ mahiṣṭhaḥ

03140483 pravṛddha-bhaktyā hy anubhāvitāśaye

03140484 niveśya vaikuṇṭham imaṁ vihāsyati

03140491 alampaṭaḥ śīla-dharo guṇākaro

03140492 hṛṣṭaḥ pararddhyā vyathito duḥkhiteṣu

03140491 abhūta-śatrur jagataḥ śoka-hartā

03140494 naidāghikaṁ tāpam ivoḍurājaḥ

03140501 antar bahiś cāmalam abja-netraṁ

03140502 sva-pūruṣecchānugṛhīta-rūpam

03140503 pautras tava śrī-lalanā-lalāmaṁ

03140504 draṣṭā sphurat-kuṇḍala-maṇḍitānanam

0314051 maitreya uvāca

03140511 śrutvā bhāgavataṁ pautram amodata ditir bhṛśam

03140513 putrayoś ca vadhaṁ kṛṣṇād viditvāsīn mahā-manāḥ

0315001 maitreya uvāca

03150011 prājāpatyaṁ tu tat tejaḥ para-tejo-hanaṁ ditiḥ

03150013 dadhāra varṣāṇi śataṁ śaṅkamānā surārdanāt

03150021 loke tenāhatāloke loka-pālā hataujasaḥ

03150023 nyavedayan viśva-sṛje dhvānta-vyatikaraṁ diśām

0315003 devā ūcuḥ

03150031 tama etad vibho vettha saṁvignā yad vayaṁ bhṛśam

03150033 na hy avyaktaṁ bhagavataḥ kālenāspṛṣṭa-vartmanaḥ

03150041 deva-deva jagad-dhātar lokanātha-śikhāmaṇe

03150043 pareṣām apareṣāṁ tvaṁ bhūtānām asi bhāva-vit

03150051 namo vijñāna-vīryāya māyayedam upeyuṣe

03150053 gṛhīta-guṇa-bhedāya namas te’vyakta-yonaye

03150061 ye tvānanyena bhāvena bhāvayanty ātma-bhāvanam

03150063 ātmani prota-bhuvanaṁ paraṁ sad-asad-ātmakam

03150071 teṣāṁ supakva-yogānāṁ jita-śvāsendriyātmanām

03150073 labdha-yuṣmat-prasādānāṁ na kutaścit parābhavaḥ

03150081 yasya vācā prajāḥ sarvā gāvas tantyeva yantritāḥ

03150083 haranti balim āyattās tasmai mukhyāya te namaḥ

03150091 sa tvaṁ vidhatsva śaṁ bhūmaṁs tamasā lupta-karmaṇām

03150093 adabhra-dayayā dṛṣṭyā āpannān arhasīkṣitum

03150101 eṣa deva diter garbha ojaḥ kāśyapam arpitam

03150103 diśas timirayan sarvā vardhate’gnir ivaidhasi

0315011 maitreya uvāca

03150111 sa prahasya mahā-bāho bhagavān śabda-gocaraḥ

03150113 pratyācaṣṭātma-bhūr devān prīṇan rucirayā girā

0315013 brahmovāca

03150121 mānasā me sutā yuṣmat- pūrvajāḥ sanakādayaḥ

03150123 cerur vihāyasā lokāl lokeṣu vigata-spṛhāḥ

03150131 ta ekadā bhagavato vaikuṇṭhasyāmalātmanaḥ

03150133 yayur vaikuṇṭha-nilayaṁ sarva-loka-namaskṛtam

03150141 vasanti yatra puruṣāḥ sarve vaikuṇṭha-mūrtayaḥ

03150143 ye’nimitta-nimittena dharmeṇārādhayan harim

03150151 yatra cādyaḥ pumān āste bhagavān śabda-gocaraḥ

03150153 sattvaṁ viṣṭabhya virajaṁ svānāṁ no mṛḍayan vṛṣaḥ

03150161 yatra naiḥśreyasaṁ nāma vanaṁ kāma-dughair drumaiḥ

03150163 sarvartu-śrībhir vibhrājat kaivalyam iva mūrtimat

03150171 vaimānikāḥ sa-lalanāś caritāni śaśvad

03150172 gāyanti yatra śamala-kṣapaṇāni bhartuḥ

03150173 antar-jale’nuvikasan-madhu-mādhavīnāṁ

03150174 gandhena khaṇḍita-dhiyo’py anilaṁ kṣipantaḥ

03150181 pārāvatānyabhṛta-sārasa-cakravāka-

03150182 dātyūha-haṁsa-śuka-tittiri-barhiṇāṁ yaḥ

03150183 kolāhalo viramate’cira-mātram uccair

03150184 bhṛṅgādhipe hari-kathām iva gāyamāne

03150191 mandāra-kunda-kurabotpala-campakārṇa-

03150192 punnāga-nāga-bakulāmbuja-pārijātāḥ

03150193 gandhe’rcite tulasikābharaṇena tasyā

03150194 yasmiṁs tapaḥ sumanaso bahu mānayanti

03150201 yat saṅkulaṁ hari-padānati-mātra-dṛṣṭair

03150202 vaidūrya-mārakata-hema-mayair vimānaiḥ

03150203 yeṣāṁ bṛhat-kaṭi-taṭāḥ smita-śobhi-mukhyaḥ

03150204 kṛṣṇātmanāṁ na raja ādadhur utsmayādyaiḥ

03150211 śrī rūpiṇī kvaṇayatī caraṇāravindaṁ

03150212 līlāmbujena hari-sadmani mukta-doṣā

03150213 saṁlakṣyate sphaṭika-kuḍya upeta-hemni

03150214 sammārjatīva yad-anugrahaṇe’nya-yatnaḥ

03150221 vāpīṣu vidruma-taṭāsv amalāmṛtāpsu

03150222 preṣyānvitā nija-vane tulasībhir īśam

03150223 abhyarcatī svalakam unnasam īkṣya vaktram

03150224 uccheṣitaṁ bhagavatety amatāṅga yac-chrīḥ

03150231 yan na vrajanty agha-bhido racanānuvādāc

03150232 chṛṇvanti ye’nya-viṣayāḥ kukathā mati-ghnīḥ

03150233 yās tu śrutā hata-bhagair nṛbhir ātta-sārās

03150234 tāṁs tān kṣipanty aśaraṇeṣu tamaḥsu hanta

03150241 ye’bhyarthitām api ca no nṛ-gatiṁ prapannā

03150242 jñānaṁ ca tattva-viṣayaṁ saha-dharmaṁ yatra

03150243 nārādhanaṁ bhagavato vitaranty amuṣya

03150244 sammohitā vitatayā bata māyayā te

03150251 yac ca vrajanty animiṣām ṛṣabhānuvṛttyā

03150252 dūre yamā hy upari naḥ spṛhaṇīya-śīlāḥ

03150253 bhartur mithaḥ suyaśasaḥ kathanānurāga-

03150254 vaiklavya-bāṣpa-kalayā pulakī-kṛtāṅgāḥ

03150261 tad viśva-gurv-adhikṛtaṁ bhuvanaika-vandyaṁ

03150262 divyaṁ vicitra-vibudhāgrya-vimāna-śociḥ

03150263 āpuḥ parāṁ mudam apūrvam upetya yoga-

03150264 māyā-balena munayas tad atho vikuṇṭham

03150271 tasminn atītya munayaḥ ṣaḍ asajjamānāḥ

03150272 kakṣāḥ samāna-vayasāv atha saptamāyām

03150273 devāv acakṣata gṛhīta-gadau parārdhya-

03150274 keyūra-kuṇḍala-kirīṭa-viṭaṅka-veṣau

03150281 matta-dvirepha-vanamālikayā nivītau

03150282 vinyastayāsita-catuṣṭaya-bāhu-madhye

03150283 vaktraṁ bhruvā kuṭilayā sphuṭa-nirgamābhyāṁ

03150284 raktekṣaṇena ca manāg rabhasaṁ dadhānau

03150291 dvāry etayor niviviśur miṣator apṛṣṭvā

03150292 pūrvā yathā puraṭa-vajra-kapāṭikā yāḥ

03150293 sarvatra te’viṣamayā munayaḥ sva-dṛṣṭyā

03150294 ye sañcaranty avihatā vigatābhiśaṅkāḥ

03150301 tān vīkṣya vāta-raśanāṁś caturaḥ kumārān

03150302 vṛddhān daśārdha-vayaso viditātma-tattvān

03150303 vetreṇa cāskhalayatām atad-arhaṇāṁs tau

03150304 tejo vihasya bhagavat-pratikūla-śīlau

03150311 tābhyāṁ miṣatsv animiṣeṣu niṣidhyamānāḥ

03150312 svarhattamā hy api hareḥ pratihāra-pābhyām

03150313 ūcuḥ suhṛttama-didṛkṣita-bhaṅga īṣat

03150314 kāmānujena sahasā ta upaplutākṣāḥ

0315033 munaya ūcuḥ

03150321 ko vām ihaitya bhagavat-paricaryayoccais

03150323 tad-dharmiṇāṁ nivasatāṁ viṣamaḥ svabhāvaḥ

03150323 tasmin praśānta-puruṣe gata-vigrahe vāṁ

03150324 ko vātmavat kuhakayoḥ pariśaṅkanīyaḥ

03150331 na hy antaraṁ bhagavatīha samasta-kukṣāv

03150332 ātmānam ātmani nabho nabhasīva dhīrāḥ

03150333 paśyanti yatra yuvayoḥ sura-liṅginoḥ kiṁ

03150334 vyutpāditaṁ hy udara-bhedi bhayaṁ yato’sya

03150341 tad vām amuṣya paramasya vikuṇṭha-bhartuḥ

03150342 kartuṁ prakṛṣṭam iha dhīmahi manda-dhībhyām

03150343 lokān ito vrajatam antara-bhāva-dṛṣṭyā

03150344 pāpīyasas traya ime ripavo’sya yatra

03150351 teṣām itīritam ubhāv avadhārya ghoraṁ

03150352 taṁ brahma-daṇḍam anivāraṇam astra-pūgaiḥ

03150353 sadyo harer anucarāv uru bibhyatas tat-

03150354 pāda-grahāv apatatām atikātareṇa

03150361 bhūyād aghoni bhagavadbhir akāri daṇḍo

03150362 yo nau hareta sura-helanam apy aśeṣam

03150363 mā vo’nutāpa-kalayā bhagavat-smṛti-ghno

03150364 moho bhaved iha tu nau vrajator adho’dhaḥ

03150371 evaṁ tadaiva bhagavān aravinda-nābhaḥ

03150372 svānāṁ vibudhya sad-atikramam ārya-hṛdyaḥ

03150373 tasmin yayau paramahaṁsa-mahā-munīnām

03150374 anveṣaṇīya-caraṇau calayan saha-śrīḥ

03150381 taṁ tv āgataṁ pratihṛtaupayikaṁ sva-pumbhis

03150382 te’cakṣatākṣa-viṣayaṁ sva-samādhi-bhāgyam

03150383 haṁsa-śriyor vyajanayoḥ śiva-vāyu-lolac-

03150384 chubhrātapatra-śaśi-kesara-śīkarāmbum

03150391 kṛtsna-prasāda-sumukhaṁ spṛhaṇīya-dhāma

03150392 snehāvaloka-kalayā hṛdi saṁspṛśantam

03150393 śyāme pṛthāv urasi śobhitayā śriyā svaś-

03150394 cūḍāmaṇiṁ subhagayantam ivātma-dhiṣṇyam

03150401 pītāṁśuke pṛthu-nitambini visphurantyā

03150402 kāñcyālibhir virutayā vana-mālayā ca

03150403 valgu-prakoṣṭha-valayaṁ vinatā-sutāṁse

03150404 vinyasta-hastam itareṇa dhunānam abjam

03150411 vidyut-kṣipan-makara-kuṇḍala-maṇḍanārha-

03150412 gaṇḍa-sthalonnasa-mukhaṁ maṇimat-kirīṭam

03150413 dor-daṇḍa-ṣaṇḍa-vivare haratā parārdhya-

03150414 hāreṇa kandhara-gatena ca kaustubhena

03150421 atropasṛṣṭam iti cotsmitam indirāyāḥ

03150422 svānāṁ dhiyā viracitaṁ bahu-sauṣṭhavāḍhyam

03150423 mahyaṁ bhavasya bhavatāṁ ca bhajantam aṅgaṁ

03150424 nemur nirīkṣya na vitṛpta-dṛśo mudā kaiḥ

03150431 tasyāravinda-nayanasya padāravinda-

03150432 kiñjalka-miśra-tulasī-makaranda-vāyuḥ

03150433 antar-gataḥ sva-vivareṇa cakāra teṣāṁ

03150434 saṅkṣobham akṣara-juṣām api citta-tanvoḥ

03150441 te vā amuṣya vadanāsita-padma-kośam

03150442 udvīkṣya sundaratarādhara-kunda-hāsam

03150443 labdhāśiṣaḥ punar avekṣya tadīyam aṅghri-

03150444 dvandvaṁ nakhāruṇa-maṇi-śrayaṇaṁ nidadhyuḥ

03150451 puṁsāṁ gatiṁ mṛgayatām iha yoga-mārgair

03150452 dhyānāspadaṁ bahu-mataṁ nayanābhirāmam

03150453 pauṁsnaṁ vapur darśayānam ananya-siddhair

03150454 autpattikaiḥ samagṛṇan yutam aṣṭa-bhogaiḥ

0315046 kumārā ūcuḥ

03150461 yo’ntarhito hṛdi gato’pi durātmanāṁ tvaṁ

03150462 so’dyaiva no nayana-mūlam ananta rāddhaḥ

03150463 yarhy eva karṇa-vivareṇa guhāṁ gato naḥ

03150464 pitrānuvarṇita-rahā bhavad-udbhavena

03150471 taṁ tvāṁ vidāma bhagavan param ātma-tattvaṁ

03150472 sattvena samprati ratiṁ racayantam eṣām

03150473 yat te’nutāpa-viditair dṛḍha-bhakti-yogair

03150474 udgranthayo hṛdi vidur munayo virāgāḥ

03150481 nātyantikaṁ vigaṇayanty api te prasādaṁ

03150482 kim vānyad arpita-bhayaṁ bhruva unnayais te

03150483 ye’ṅga tvad-aṅghri-śaraṇā bhavataḥ kathāyāḥ

03150484 kīrtanya-tīrtha-yaśasaḥ kuśalā rasa-jñāḥ

03150491 kāmaṁ bhavaḥ sva-vṛjinair nirayeṣu naḥ stāc

03150492 ceto’livad yadi nu te padayo rameta

03150493 vācaś ca nas tulasivad yadi te’ṅghri-śobhāḥ

03150494 pūryeta te guṇa-gaṇair yadi karṇa-randhraḥ

03150501 prāduścakartha yad idaṁ puruhūta rūpaṁ

03150502 teneśa nirvṛtim avāpur alaṁ dṛśo naḥ

03150503 tasmā idaṁ bhagavate nama id vidhema

03150504 yo’nātmanāṁ durudayo bhagavān pratītaḥ

0316001 brahmovāca

03160011 iti tad gṛṇatāṁ teṣāṁ munīnāṁ yoga-dharmiṇām

03160013 pratinandya jagādedaṁ vikuṇṭha-nilayo vibhuḥ

0316002 śrī-bhagavān uvāca

03160021 etau tau pārṣadau mahyaṁ jayo vijaya eva ca

03160023 kadarthī-kṛtya māṁ yad vo bahv akrātām atikramam

03160031 yas tv etayor dhṛto daṇḍo bhavadbhir mām anuvrataiḥ

03160033 sa evānumato’smābhir munayo deva-helanāt

03160041 tad vaḥ prasādayāmy adya brahma daivaṁ paraṁ hi me

03160043 tad dhīty ātma-kṛtaṁ manye yat sva-pumbhir asat-kṛtāḥ

03160051 yan-nāmāni ca gṛhṇāti loko bhṛtye kṛtāgasi

03160053 so’sādhu-vādas tat-kīrtiṁ hanti tvacam ivāmayaḥ

03160061 yasyāmṛtāmala-yaśaḥ-śravaṇāvagāhaḥ

03160062 sadyaḥ punāti jagad āśvapacād vikuṇṭhaḥ

03160063 so’haṁ bhavadbhya upalabdha-sutīrtha-kīrtiś

03160064 chindyāṁ sva-bāhum api vaḥ pratikūla-vṛttim

03160071 yat-sevayā caraṇa-padma-pavitra-reṇuṁ

03160072 sadyaḥ kṣatākhila-malaṁ pratilabdha-śīlam

03160073 na śrīr viraktam api māṁ vijahāti yasyāḥ

03160074 prekṣā-lavārtha itare niyamān vahanti

03160081 nāhaṁ tathādmi yajamāna-havir vitāne

03160082 ścyotad-ghṛta-plutam adan huta-bhuṅ-mukhena

03160083 yad brāhmaṇasya mukhataś carato’nughāsaṁ

03160084 tuṣṭasya mayy avahitair nija-karma-pākaiḥ

03160091 yeṣāṁ bibharmy aham akhaṇḍa-vikuṇṭha-yoga-

03160092 māyā-vibhūtir amalāṅghri-rajaḥ kirīṭaiḥ

03160093 viprāṁs tu ko na viṣaheta yad-arhaṇāmbhaḥ

03160094 sadyaḥ punāti saha-candra-lalāma-lokān

03160101 ye me tanūr dvija-varān duhatīr madīyā

03160102 bhūtāny alabdha-śaraṇāni ca bheda-buddhyā

03160103 drakṣyanty agha-kṣata-dṛśo hy ahi-manyavas tān

03160104 gṛdhrā ruṣā mama kuṣanty adhidaṇḍa-netuḥ

03160111 ye brāhmaṇān mayi dhiyā kṣipato’rcayantas

03160112 tuṣyad-dhṛdaḥ smita-sudhokṣita-padma-vaktrāḥ

03160113 vāṇyānurāga-kalayātmajavad gṛṇantaḥ

03160114 sambodhayanty aham ivāham upāhṛtas taiḥ

03160121 tan me sva-bhartur avasāyam alakṣamāṇau

03160122 yuṣmad-vyatikrama-gatiṁ pratipadya sadyaḥ

03160123 bhūyo mamāntikam itāṁ tad anugraho me

03160124 yat kalpatām acirato bhṛtayor vivāsaḥ

0316013 brahmovāca

03160131 atha tasyośatīṁ devīm ṛṣi-kulyāṁ sarasvatīm

03160133 nāsvādya manyu-daṣṭānāṁ teṣām ātmāpy atṛpyata

03160141 satīṁ vyādāya śṛṇvanto laghvīṁ gurv-artha-gahvarām

03160143 vigāhyāgādha-gambhīrāṁ na vidus tac-cikīrṣitam

03160151 te yoga-māyayārabdha- pārameṣṭhya-mahodayam

03160153 procuḥ prāñjalayo viprāḥ prahṛṣṭāḥ kṣubhita-tvacaḥ

0316016 ṛṣaya ūcuḥ

03160161 na vayaṁ bhagavan vidmas tava deva cikīrṣitam

03160163 kṛto me’nugrahaś ceti yad adhyakṣaḥ prabhāṣase

03160171 brahmaṇyasya paraṁ daivaṁ brāhmaṇāḥ kila te prabho

03160173 viprāṇāṁ deva-devānāṁ bhagavān ātma-daivatam

03160181 tvattaḥ sanātano dharmo rakṣyate tanubhis tava

03160183 dharmasya paramo guhyo nirvikāro bhavān mataḥ

03160191 taranti hy añjasā mṛtyuṁ nivṛttā yad-anugrahāt

03160193 yoginaḥ sa bhavān kiṁ svid anugṛhyeta yat paraiḥ

03160201 yaṁ vai vibhūtir upayāty anuvelam anyair

03160202 arthārthibhiḥ sva-śirasā dhṛta-pāda-reṇuḥ

03160203 dhanyārpitāṅghri-tulasī-nava-dāma-dhāmno

03160204 lokaṁ madhuvrata-pater iva kāma-yānā

03160211 yas tāṁ vivikta-caritair anuvartamānāṁ

03160212 nātyādriyat parama-bhāgavata-prasaṅgaḥ

03160213 sa tvaṁ dvijānupatha-puṇya-rajaḥ-punītaḥ

03160214 śrīvatsa-lakṣma kim agā bhaga-bhājanas tvam

03160221 dharmasya te bhagavatas tri-yuga tribhiḥ svaiḥ

03160222 padbhiś carācaram idaṁ dvija-devatārtham

03160223 nūnaṁ bhṛtaṁ tad-abhighāti rajas tamaś ca

03160224 sattvena no varadayā tanuvā nirasya

03160231 na tvaṁ dvijottama-kulaṁ yadi hātma-gopaṁ

03160232 goptā vṛṣaḥ svarhaṇena sa-sūnṛtena

03160233 tarhy eva naṅkṣyati śivas tava deva panthā

03160234 loko’grahīṣyad ṛṣabhasya hi tat pramāṇam

03160241 tat te’nabhīṣṭam iva sattva-nidher vidhitsoḥ

03160242 kṣemaṁ janāya nija-śaktibhir uddhṛtāreḥ

03160243 naitāvatā try-adhipater bata viśva-bhartus

03160244 tejaḥ kṣataṁ tv avanatasya sa te vinodaḥ

03160251 yaṁ vānayor damam adhīśa bhavān vidhatte

03160252 vṛttiṁ nu vā tad anumanmahi nirvyalīkam

03160253 asmāsu vā ya ucito dhriyatāṁ sa daṇḍo

03160254 ye’nāgasau vayam ayuṅkṣmahi kilbiṣeṇa

0316026 śrī-bhagavān uvāca

03160261 etau suretara-gatiṁ pratipadya sadyaḥ

03160262 saṁrambha-sambhṛta-samādhy-anubaddha-yogau

03160263 bhūyaḥ sakāśam upayāsyata āśu yo vaḥ

03160264 śāpo mayaiva nimitas tad aveta viprāḥ

0316027 brahmovāca

03160271 atha te munayo dṛṣṭvā nayanānanda-bhājanam

03160273 vaikuṇṭhaṁ tad-adhiṣṭhānaṁ vikuṇṭhaṁ ca svayaṁ-prabham

03160281 bhagavantaṁ parikramya praṇipatyānumānya ca

03160283 pratijagmuḥ pramuditāḥ śaṁsanto vaiṣṇavīṁ śriyam

03160291 bhagavān anugāv āha yātaṁ mā bhaiṣṭam astu śam

03160293 brahma-tejaḥ samartho’pi hantuṁ necche mataṁ tu me

03160301 etat puraiva nirdiṣṭaṁ ramayā kruddhayā yadā

03160303 purāpavāritā dvāri viśantī mayy upārate

03160311 mayi saṁrambha-yogena nistīrya brahma-helanam

03160313 pratyeṣyataṁ nikāśaṁ me kālenālpīyasā punaḥ

03160321 dvāḥsthāv ādiśya bhagavān vimāna-śreṇi-bhūṣaṇam

03160323 sarvātiśayayā lakṣmyā juṣṭaṁ svaṁ dhiṣṇyam āviśat

03160331 tau tu gīrvāṇa-ṛṣabhau dustarād dhari-lokataḥ

03160333 hata-śriyau brahma-śāpād abhūtāṁ vigata-smayau

03160341 tadā vikuṇṭha-dhiṣaṇāt tayor nipatamānayoḥ

03160343 hāhā-kāro mahān āsīd vimānāgryeṣu putrakāḥ

03160351 tāv eva hy adhunā prāptau pārṣada-pravarau hareḥ

03160353 diter jaṭhara-nirviṣṭaṁ kāśyapaṁ teja ulbaṇam

03160361 tayor asurayor adya tejasā yamayor hi vaḥ

03160363 ākṣiptaṁ teja etarhi bhagavāṁs tad vidhitsati

03160371 viśvasya yaḥ sthiti-layodbhava-hetur ādyo

03160372 yogeśvarair api duratyaya-yogamāyaḥ

03160373 kṣemaṁ vidhāsyati sa no bhagavāṁs tryadhīśas

03160374 tatrāsmadīya-vimṛśena kiyān ihārthaḥ

0317003 maitreya uvāca

03170011 niśamyātma-bhuvā gītaṁ kāraṇaṁ śaṅkayojjhitāḥ

03170013 tataḥ sarve nyavartanta tridivāya divaukasaḥ

03170021 ditis tu bhartur ādeśād apatya-pariśaṅkinī

03170023 pūrṇe varṣa-śate sādhvī putrau prasuṣuve yamau

03170031 utpātā bahavas tatra nipetur jāyamānayoḥ

03170033 divi bhuvy antarikṣe ca lokasyoru-bhayāvahāḥ

03170041 sahācalā bhuvaś celur diśaḥ sarvāḥ prajajvaluḥ

03170043 solkāś cāśanayaḥ petuḥ ketavaś cārti-hetavaḥ

03170051 vavau vāyuḥ suduḥsparśaḥ phūt-kārān īrayan muhuḥ

03170053 unmūlayan naga-patīn vātyānīko rajo-dhvajaḥ

03170061 uddhasat-taḍid-ambhoda- ghaṭayā naṣṭa-bhāgaṇe

03170063 vyomni praviṣṭa-tamasā na sma vyādṛśyate padam

03170071 cukrośa vimanā vārdhir udūrmiḥ kṣubhitodaraḥ

03170073 sodapānāś ca saritaś cukṣubhuḥ śuṣka-paṅkajāḥ

03170081 muhuḥ paridhayo’bhūvan sarāhvoḥ śaśi-sūryayoḥ

03170083 nirghātā ratha-nirhrādā vivarebhyaḥ prajajñire

03170091 antar-grāmeṣu mukhato vamantyo vahnim ulbaṇam

03170093 sṛgālolūka-ṭaṅkāraiḥ praṇedur aśivaṁ śivāḥ

03170101 saṅgītavad rodanavad unnamayya śirodharām

03170103 vyamuñcan vividhā vāco grāma-siṁhās tatas tataḥ

03170111 kharāś ca karkaśaiḥ kṣattaḥ khurair ghnanto dharā-talam

03170113 khārkāra-rabhasā mattāḥ paryadhāvan varūthaśaḥ

03170121 rudanto rāsabha-trastā nīḍād udapatan khagāḥ

03170123 ghoṣe’raṇye ca paśavaḥ śakṛn-mūtram akurvata

03170131 gāvo’trasann asṛg-dohās toyadāḥ pūya-varṣiṇaḥ

03170133 vyarudan deva-liṅgāni drumāḥ petur vinānilam

03170141 grahān puṇyatamān anye bhagaṇāṁś cāpi dīpitāḥ

03170143 aticerur vakra-gatyā yuyudhuś ca parasparam

03170151 dṛṣṭvānyāṁś ca mahotpātān atat-tattva-vidaḥ prajāḥ

03170153 brahma-putrān ṛte bhītā menire viśva-samplavam

03170161 tāv ādi-daityau sahasā vyajyamānātma-pauruṣau

03170163 vavṛdhāte’śma-sāreṇa kāyenādri-patī iva

03170171 divi-spṛśau hema-kirīṭa-koṭibhir

03170172 niruddha-kāṣṭhau sphurad-aṅgadā-bhujau

03170173 gāṁ kampayantau caraṇaiḥ pade pade

03170174 kaṭyā sukāñcyārkam atītya tasthatuḥ

03170181 prajāpatir nāma tayor akārṣīd

03170182 yaḥ prāk sva-dehād yamayor ajāyata

03170183 taṁ vai hiraṇyakaśipuṁ viduḥ prajā

03170184 yaṁ taṁ hiraṇyākṣam asūta sāgrataḥ

03170191 cakre hiraṇyakaśipur dorbhyāṁ brahma-vareṇa ca

03170193 vaśe sa-pālān lokāṁs trīn akuto-mṛtyur uddhataḥ

03170201 hiraṇyākṣo’nujas tasya priyaḥ prīti-kṛd anvaham

03170203 gadā-pāṇir divaṁ yāto yuyutsur mṛgayan raṇam

03170211 taṁ vīkṣya duḥsaha-javaṁ raṇat-kāñcana-nūpuram

03170213 vaijayantyā srajā juṣṭam aṁsa-nyasta-mahā-gadam

03170221 mano-vīrya-varotsiktam asṛṇyam akuto-bhayam

03170223 bhītā nililyire devās tārkṣya-trastā ivāhayaḥ

03170231 sa vai tirohitān dṛṣṭvā mahasā svena daitya-rāṭ

03170233 sendrān deva-gaṇān kṣībān apaśyan vyanadad bhṛśam

03170241 tato nivṛttaḥ krīḍiṣyan gambhīraṁ bhīma-nisvanam

03170243 vijagāhe mahā-sattvo vārdhiṁ matta iva dvipaḥ

03170251 tasmin praviṣṭe varuṇasya sainikā

03170252 yādo-gaṇāḥ sanna-dhiyaḥ sasādhvasāḥ

03170253 ahanyamānā api tasya varcasā

03170254 pradharṣitā dūrataraṁ pradudruvuḥ

03170261 sa varṣa-pūgān udadhau mahā-balaś

03170262 caran mahormī‘ chvasaneritān muhuḥ

03170263 maurvyābhijaghne gadayā vibhāvarīm

03170264 āsedivāṁs tāta purīṁ pracetasaḥ

03170271 tatropalabhyāsura-loka-pālakaṁ

03170272 yādo-gaṇānām ṛṣabhaṁ pracetasam

03170273 smayan pralabdhuṁ praṇipatya nīcavaj

03170274 jagāda me dehy adhirāja saṁyugam

03170281 tvaṁ loka-pālo’dhipatir bṛhac-chravā

03170282 vīryāpaho durmada-vīra-māninām

03170283 vijitya loke’khila-daitya-dānavān

03170284 yad rājasūyena purāyajat prabho

03170291 sa evam utsikta-madena vidviṣā

03170292 dṛḍhaṁ pralabdho bhagavān apāṁ patiḥ

03170293 roṣaṁ samutthaṁ śamayan svayā dhiyā

03170294 vyavocad aṅgopaśamaṁ gatā vayam

03170301 paśyāmi nānyaṁ puruṣāt purātanād

03170302 yaḥ saṁyuge tvāṁ raṇa-mārga-kovidam

03170303 ārādhayiṣyaty asurarṣabhehi taṁ

03170304 manasvino yaṁ gṛṇate bhavādṛśāḥ

03170311 taṁ vīram ārād abhipadya vismayaḥ

03170312 śayiṣyase vīra-śaye śvabhir vṛtaḥ

03170313 yas tvad-vidhānām asatāṁ praśāntaye

03170314 rūpāṇi dhatte sad-anugrahecchayā

0318001 maitreya uvāca

03180011 tad evam ākarṇya jaleśa-bhāṣitaṁ

03180012 mahā-manās tad vigaṇayya durmadaḥ

03180013 harer viditvā gatim aṅga nāradād

03180014 rasātalaṁ nirviviśe tvarānvitaḥ

03180021 dadarśa tatrābhijitaṁ dharā-dharaṁ

03180022 pronnīyamānāvanim agra-daṁṣṭrayā

03180023 muṣṇantam akṣṇā sva-ruco’ruṇa-śriyā

03180024 jahāsa cāho vana-gocaro mṛgaḥ

03180031 āhainam ehy ajña mahīṁ vimuñca no

03180032 rasaukasāṁ viśva-sṛjeyam arpitā

03180033 na svasti yāsyasy anayā mamekṣataḥ

03180034 surādhamāsādita-sūkarākṛte

03180041 tvaṁ naḥ sapatnair abhavāya kiṁ bhṛto

03180042 yo māyayā hanty asurān parokṣa-jit

03180043 tvāṁ yogamāyā-balam alpa-pauruṣaṁ

03180044 saṁsthāpya mūḍha pramṛje suhṛc-chucaḥ

03180051 tvayi saṁsthite gadayā śīrṇa-śīrṣaṇy

03180052 asmad-bhuja-cyutayā ye ca tubhyam

03180053 baliṁ haranty ṛṣayo ye ca devāḥ

03180054 svayaṁ sarve na bhaviṣyanty amūlāḥ

03180061 sa tudyamāno’ri-durukta-tomarair

03180062 daṁṣṭrāgra-gāṁ gām upalakṣya bhītām

03180063 todaṁ mṛṣan niragād ambu-madhyād

03180064 grāhāhataḥ sa-kareṇur yathebhaḥ

03180071 taṁ niḥsarantaṁ salilād anudruto

03180072 hiraṇya-keśo dviradaṁ yathā jhaṣaḥ

03180073 karāla-daṁṣṭro’śani-nisvano’bravīd

03180074 gata-hriyāṁ kiṁ tv asatāṁ vigarhitam

03180081 sa gām udastāt salilasya gocare

03180082 vinyasya tasyām adadhāt sva-sattvam

03180083 abhiṣṭuto viśva-sṛjā prasūnair

03180084 āpūryamāṇo vibudhaiḥ paśyato’reḥ

03180091 parānuṣaktaṁ tapanīyopakalpaṁ

03180092 mahā-gadaṁ kāñcana-citra-daṁśam

03180093 marmāṇy abhīkṣṇaṁ pratudantaṁ duruktaiḥ

03180094 pracaṇḍa-manyuḥ prahasaṁs taṁ babhāṣe

0318010 śrī-bhagavān uvāca

03180101 satyaṁ vayaṁ bho vana-gocarā mṛgā

03180102 yuṣmad-vidhān mṛgaye grāma-siṁhān

03180103 na mṛtyu-pāśaiḥ pratimuktasya vīrā

03180104 vikatthanaṁ tava gṛhṇanty abhadra

03180111 ete vayaṁ nyāsa-harā rasaukasāṁ

03180112 gata-hriyo gadayā drāvitās te

03180113 tiṣṭhāmahe’thāpi kathañcid ājau

03180114 stheyaṁ kva yāmo balinotpādya vairam

03180121 tvaṁ pad-rathānāṁ kila yūthapādhipo

03180122 ghaṭasva no’svastaya āśv anūhaḥ

03180123 saṁsthāpya cāsmān pramṛjāśru svakānāṁ

03180124 yaḥ svāṁ pratijñāṁ nātipiparty asabhyaḥ

0318013 maitreya uvāca

03180131 so’dhikṣipto bhagavatā pralabdhaś ca ruṣā bhṛśam

03180133 ājahārolbaṇaṁ krodhaṁ krīḍyamāno’hi-rāḍ iva

03180141 sṛjann amarṣitaḥ śvāsān manyu-pracalitendriyaḥ

03180143 āsādya tarasā daityo gadayā nyahanad dharim

03180151 bhagavāṁs tu gadā-vegaṁ visṛṣṭaṁ ripuṇorasi

03180153 avañcayat tiraścīno yogārūḍha ivāntakam

03180161 punar gadāṁ svām ādāya bhrāmayantam abhīkṣṇaśaḥ

03180163 abhyadhāvad dhariḥ kruddhaḥ saṁrambhād daṣṭa-dacchadam

03180171 tataś ca gadayārātiṁ dakṣiṇasyāṁ bhruvi prabhuḥ

03180173 ājaghne sa tu tāṁ saumya gadayā kovido’hanat

03180181 evaṁ gadābhyāṁ gurvībhyāṁ haryakṣo harir eva ca

03180183 jigīṣayā susaṁrabdhāv anyonyam abhijaghnatuḥ

03180191 tayoḥ spṛdhos tigma-gadāhatāṅgayoḥ

03180192 kṣatāsrava-ghrāṇa-vivṛddha-manyvoḥ

03180193 vicitra-mārgāṁś carator jigīṣayā

03180194 vyabhād ilāyām iva śuṣmiṇor mṛdhaḥ

03180201 daityasya yajñāvayavasya māyā-

03180202 gṛhīta-vārāha-tanor mahātmanaḥ

03180203 kauravya mahyāṁ dviṣator vimardanaṁ

03180204 didṛkṣur āgād ṛṣibhir vṛtaḥ svarāṭ

03180211 āsanna-śauṇḍīram apeta-sādhvasaṁ

03180212 kṛta-pratīkāram ahārya-vikramam

03180213 vilakṣya daityaṁ bhagavān sahasra-ṇīr

03180214 jagāda nārāyaṇam ādi-sūkaram

0318023 brahmovāca

03180221 eṣa te deva devānām aṅghri-mūlam upeyuṣām

03180223 viprāṇāṁ saurabheyīṇāṁ bhūtānām apy anāgasām

03180231 āgas-kṛd bhaya-kṛd duṣkṛd asmad-rāddha-varo’suraḥ

03180233 anveṣann apratiratho lokān aṭati kaṇṭakaḥ

03180241 mainaṁ māyāvinaṁ dṛptaṁ niraṅkuśam asattamam

03180243 ākrīḍa bālavad deva yathāśīviṣam utthitam

03180251 na yāvad eṣa vardheta svāṁ velāṁ prāpya dāruṇaḥ

03180253 svāṁ deva māyām āsthāya tāvaj jahy agham acyuta

03180261 eṣā ghoratamā sandhyā loka-cchambaṭ-karī prabho

03180263 upasarpati sarvātman surāṇāṁ jayam āvaha

03180271 adhunaiṣo’bhijin nāma yogo mauhūrtiko hy agāt

03180273 śivāya nas tvaṁ suhṛdām āśu nistara dustaram

03180281 diṣṭyā tvāṁ vihitaṁ mṛtyum ayam āsāditaḥ svayam

03180283 vikramyainaṁ mṛdhe hatvā lokān ādhehi śarmaṇi

0319001 maitreya uvāca

03190011 avadhārya viriñcasya nirvyalīkāmṛtaṁ vacaḥ

03190013 prahasya prema-garbheṇa tad apāṅgena so’grahīt

03190021 tataḥ sapatnaṁ mukhataś carantam akuto-bhayam

03190023 jaghānotpatya gadayā hanāv asuram akṣajaḥ

03190031 sā hatā tena gadayā vihatā bhagavat-karāt

03190033 vighūrṇitāpatad reje tad adbhutam ivābhavat

03190041 sa tadā labdha-tīrtho’pi na babādhe nirāyudham

03190043 mānayan sa mṛdhe dharmaṁ viṣvaksenaṁ prakopayan

03190051 gadāyām apaviddhāyāṁ hāhā-kāre vinirgate

03190053 mānayām āsa tad-dharmaṁ sunābhaṁ cāsmarad vibhuḥ

03190061 taṁ vyagra-cakraṁ diti-putrādhamena

03190062 sva-pārṣada-mukhyena viṣajjamānam

03190063 citrā vāco’tad-vidāṁ khe-carāṇāṁ

03190064 tatra smāsan svasti te’muṁ jahīti

03190071 sa taṁ niśāmyātta-rathāṅgam agrato

03190072 vyavasthitaṁ padma-palāśa-locanam

03190073 vilokya cāmarṣa-pariplutendriyo

03190074 ruṣā sva-danta-cchadam ādaśac chvasan

03190081 karāla-daṁṣṭraś cakṣurbhyāṁ sañcakṣāṇo dahann iva

03190083 abhiplutya sva-gadayā hato’sīty āhanad dharim

03190091 padā savyena tāṁ sādho bhagavān yajña-sūkaraḥ

03190093 līlayā miṣataḥ śatroḥ prāharad vāta-raṁhasam

03190101 āha cāyudham ādhatsva ghaṭasva tvaṁ jigīṣasi

03190103 ity uktaḥ sa tadā bhūyas tāḍayan vyanadad bhṛśam

03190111 tāṁ sa āpatatīṁ vīkṣya bhagavān samavasthitaḥ

03190113 jagrāha līlayā prāptāṁ garutmān iva pannagīm

03190121 sva-pauruṣe pratihate hata-māno mahāsuraḥ

03190123 naicchad gadāṁ dīyamānāṁ hariṇā vigata-prabhaḥ

03190131 jagrāha tri-śikhaṁ śūlaṁ jvalaj-jvalana-lolupam

03190133 yajñāya dhṛta-rūpāya viprāyābhicaran yathā

03190141 tad ojasā daitya-mahā-bhaṭārpitaṁ

03190142 cakāsad antaḥ-kha udīrṇa-dīdhiti

03190143 cakreṇa ciccheda niśāta-neminā

03190144 harir yathā tārkṣya-patatram ujjhitam

03190151 vṛkṇe sva-śūle bahudhāriṇā hareḥ

03190152 pratyetya vistīrṇam uro vibhūtimat

03190153 pravṛddha-roṣaḥ sa kaṭhora-muṣṭinā

03190154 nadan prahṛtyāntaradhīyatāsuraḥ

03190161 tenettham āhataḥ kṣattar bhagavān ādi-sūkaraḥ

03190163 nākampata manāk kvāpi srajā hata iva dvipaḥ

03190171 athorudhāsṛjan māyāṁ yoga-māyeśvare harau

03190173 yāṁ vilokya prajās trastā menire’syopasaṁyamam

03190181 pravavur vāyavaś caṇḍās tamaḥ pāṁsavam airayan

03190183 digbhyo nipetur grāvāṇaḥ kṣepaṇaiḥ prahitā iva

03190191 dyaur naṣṭa-bhagaṇābhraughaiḥ sa-vidyut-stanayitnubhiḥ

03190193 varṣadbhiḥ pūya-keśāsṛg- viṇ-mūtrāsthīni cāsakṛt

03190201 girayaḥ pratyadṛśyanta nānāyudha-muco’nagha

03190203 dig-vāsaso yātudhānyaḥ śūlinyo mukta-mūrdhajāḥ

03190211 bahubhir yakṣa-rakṣobhiḥ patty-aśva-ratha-kuñjaraiḥ

03190213 ātatāyibhir utsṛṣṭā hiṁsrā vāco’tivaiśasāḥ

03190221 prāduṣkṛtānāṁ māyānām āsurīṇāṁ vināśayat

03190223 sudarśanāstraṁ bhagavān prāyuṅkta dayitaṁ tri-pāt

03190231 tadā diteḥ samabhavat sahasā hṛdi vepathuḥ

03190233 smarantyā bhartur ādeśaṁ stanāc cāsṛk prasusruve

03190241 vinaṣṭāsu sva-māyāsu bhūyaś cāvrajya keśavam

03190243 ruṣopagūhamāno’muṁ dadṛśe’vasthitaṁ bahiḥ

03190251 taṁ muṣṭibhir vinighnantaṁ vajra-sārair adhokṣajaḥ

03190253 kareṇa karṇa-mūle’han yathā tvāṣṭraṁ marut-patiḥ

03190261 sa āhato viśva-jitā hy avajñayā

03190262 paribhramad-gātra udasta-locanaḥ

03190263 viśīrṇa-bāhv-aṅghri-śiroruho’patad

03190264 yathā nagendro lulito nabhasvatā

03190271 kṣitau śayānaṁ tam akuṇṭha-varcasaṁ

03190272 karāla-daṁṣṭraṁ paridaṣṭa-dacchadam

03190273 ajādayo vīkṣya śaśaṁsur āgatā

03190274 aho imaṁ ko nu labheta saṁsthitim

03190281 yaṁ yogino yoga-samādhinā raho

03190282 dhyāyanti liṅgād asato mumukṣayā

03190283 tasyaiṣa daitya-ṛṣabhaḥ padāhato

03190284 mukhaṁ prapaśyaṁs tanum utsasarja ha

03190291 etau tau pārṣadāv asya śāpād yātāv asad-gatim

03190293 punaḥ katipayaiḥ sthānaṁ prapatsyete ha janmabhiḥ

0319030 devā ūcuḥ

03190301 namo namas te’khila-yajña-tantave

03190302 sthitau gṛhītāmala-sattva-mūrtaye

03190303 diṣṭyā hato’yaṁ jagatām aruntudas

03190304 tvat-pāda-bhaktyā vayam īśa nirvṛtāḥ

0319031 maitreya uvāca

03190311 evaṁ hiraṇyākṣam asahya-vikramaṁ

03190312 sa sādayitvā harir ādi-sūkaraḥ

03190313 jagāma lokaṁ svam akhaṇḍitotsavaṁ

03190314 samīḍitaḥ puṣkara-viṣṭarādibhiḥ

03190321 mayā yathānūktam avādi te hareḥ

03190322 kṛtāvatārasya sumitra ceṣṭitam

03190323 yathā hiraṇyākṣa udāra-vikramo

03190324 mahā-mṛdhe krīḍanavan nirākṛtaḥ

0319033 sūta uvāca

03190331 iti kauṣāravākhyātām āśrutya bhagavat-kathām

03190333 kṣattānandaṁ paraṁ lebhe mahā-bhāgavato dvija

03190341 anyeṣāṁ puṇya-ślokānām uddāma-yaśasāṁ satām

03190343 upaśrutya bhaven modaḥ śrīvatsāṅkasya kiṁ punaḥ

03190351 yo gajendraṁ jhaṣa-grastaṁ dhyāyantaṁ caraṇāmbujam

03190353 krośantīnāṁ kareṇūnāṁ kṛcchrato’mocayad drutam

03190361 taṁ sukhārādhyam ṛjubhir ananya-śaraṇair nṛbhiḥ

03190363 kṛtajñaḥ ko na seveta durārādhyam asādhubhiḥ

03190371 yo vai hiraṇyākṣa-vadhaṁ mahādbhutaṁ

03190372 vikrīḍitaṁ kāraṇa-sūkarātmanaḥ

03190373 śṛṇoti gāyaty anumodate’ñjasā

03190374 vimucyate brahma-vadhād api dvijāḥ

03190381 etan mahā-puṇyam alaṁ pavitraṁ

03190382 dhanyaṁ yaśasyaṁ padam āyur-āśiṣām

03190383 prāṇendriyāṇāṁ yudhi śaurya-vardhanaṁ

03190384 nārāyaṇo’nte gatir aṅga śṛṇvatām

0320001 śaunaka uvāca

03200011 mahīṁ pratiṣṭhām adhyasya saute svāyambhuvo manuḥ

03200013 kāny anvatiṣṭhad dvārāṇi mārgāyāvara-janmanām

03200021 kṣattā mahā-bhāgavataḥ kṛṣṇasyaikāntikaḥ suhṛt

03200023 yas tatyājāgrajaṁ kṛṣṇe sāpatyam aghavān iti

03200031 dvaipāyanād anavaro mahitve tasya dehajaḥ

03200033 sarvātmanā śritaḥ kṛṣṇaṁ tat-parāṁś cāpy anuvrataḥ

03200041 kim anvapṛcchan maitreyaṁ virajās tīrtha-sevayā

03200043 upagamya kuśāvarta āsīnaṁ tattva-vittamam

03200051 tayoḥ saṁvadatoḥ sūta pravṛttā hy amalāḥ kathāḥ

03200053 āpo gāṅgā ivāgha-ghnīr hareḥ pādāmbujāśrayāḥ

03200061 tā naḥ kīrtaya bhadraṁ te kīrtanyodāra-karmaṇaḥ

03200063 rasajñaḥ ko nu tṛpyeta hari-līlāmṛtaṁ piban

03200071 evam ugraśravāḥ pṛṣṭa ṛṣibhir naimiṣāyanaiḥ

03200073 bhagavaty arpitādhyātmas tān āha śrūyatām iti

0320008 sūta uvāca

03200081 harer dhṛta-kroḍa-tanoḥ sva-māyayā

03200082 niśamya gor uddharaṇaṁ rasātalāt

03200083 līlāṁ hiraṇyākṣam avajñayā hataṁ

03200084 sañjāta-harṣo munim āha bhārataḥ

0320009 vidura uvāca

03200091 prajāpati-patiḥ sṛṣṭvā prajā-sarge prajāpatīn

03200093 kim ārabhata me brahman prabrūhy avyakta-mārga-vit

03200101 ye marīcy-ādayo viprā yas tu svāyambhuvo manuḥ

03200103 te vai brahmaṇa ādeśāt katham etad abhāvayan

03200111 sa-dvitīyāḥ kim asṛjan svatantrā uta karmasu

03200113 āho svit saṁhatāḥ sarva idaṁ sma samakalpayan

0320013 maitreya uvāca

03200121 daivena durvitarkyeṇa pareṇānimiṣeṇa ca

03200123 jāta-kṣobhād bhagavato mahān āsīd guṇa-trayāt

03200131 rajaḥ-pradhānān mahatas tri-liṅgo daiva-coditāt

03200133 jātaḥ sasarja bhūtādir viyad-ādīni pañcaśaḥ

03200141 tāni caikaikaśaḥ sraṣṭum asamarthāni bhautikam

03200143 saṁhatya daiva-yogena haimam aṇḍam avāsṛjan

03200151 so’śayiṣṭābdhi-salile āṇḍakośo nirātmakaḥ

03200153 sāgraṁ vai varṣa-sāhasram anvavātsīt tam īśvaraḥ

03200161 tasya nābher abhūt padmaṁ sahasrārkoru-dīdhiti

03200163 sarva-jīvanikāyauko yatra svayam abhūt svarāṭ

03200171 so’nuviṣṭo bhagavatā yaḥ śete salilāśaye

03200173 loka-saṁsthāṁ yathā pūrvaṁ nirmame saṁsthayā svayā

03200181 sasarja cchāyayāvidyāṁ pañca-parvāṇam agrataḥ

03200183 tāmisram andha-tāmisraṁ tamo moho mahā-tamaḥ

03200191 visasarjātmanaḥ kāyaṁ nābhinandaṁs tamomayam

03200193 jagṛhur yakṣa-rakṣāṁsi rātriṁ kṣut-tṛṭ-samudbhavām

03200201 kṣut-tṛḍbhyām upasṛṣṭās te taṁ jagdhum abhidudruvuḥ

03200203 mā rakṣatainaṁ jakṣadhvam ity ūcuḥ kṣut-tṛḍ-arditāḥ

03200211 devas tān āha saṁvigno mā māṁ jakṣata rakṣata

03200213 aho me yakṣa-rakṣāṁsi prajā yūyaṁ babhūvitha

03200221 devatāḥ prabhayā yā yā dīvyan pramukhato’sṛjat

03200223 te ahārṣur devayanto visṛṣṭāṁ tāṁ prabhām ahaḥ

03200231 devo’devā‘ jaghanataḥ sṛjati smātilolupān

03200233 ta enaṁ lolupatayā maithunāyābhipedire

03200241 tato hasan sa bhagavān asurair nirapatrapaiḥ

03200243 anvīyamānas tarasā kruddho bhītaḥ parāpatat

03200251 sa upavrajya varadaṁ prapannārti-haraṁ harim

03200253 anugrahāya bhaktānām anurūpātma-darśanam

03200261 pāhi māṁ paramātmaṁs te preṣaṇenāsṛjaṁ prajāḥ

03200263 tā imā yabhituṁ pāpā upākrāmanti māṁ prabho

03200271 tvam ekaḥ kila lokānāṁ kliṣṭānāṁ kleśa-nāśanaḥ

03200273 tvam ekaḥ kleśadas teṣām anāsanna-padāṁ tava

03200281 so’vadhāryāsya kārpaṇyaṁ viviktādhyātma-darśanaḥ

03200283 vimuñcātma-tanuṁ ghorām ity ukto vimumoca ha

03200291 tāṁ kvaṇac-caraṇāmbhojāṁ mada-vihvala-locanām

03200293 kāñcī-kalāpa-vilasad- dukūla-cchanna-rodhasam

03200301 anyonya-śleṣayottuṅga- nirantara-payodharām

03200303 sunāsāṁ sudvijāṁ snigdha- hāsa-līlāvalokanām

03200311 gūhantīṁ vrīḍayātmānaṁ nīlālaka-varūthinīm

03200313 upalabhyāsurā dharma sarve sammumuhuḥ striyam

03200321 aho rūpam aho dhairyam aho asyā navaṁ vayaḥ

03200323 madhye kāmayamānānām akāmeva visarpati

03200331 vitarkayanto bahudhā tāṁ sandhyāṁ pramadākṛtim

03200333 abhisambhāvya viśrambhāt paryapṛcchan kumedhasaḥ

03200341 kāsi kasyāsi rambhoru ko vārthas te’tra bhāmini

03200343 rūpa-draviṇa-paṇyena durbhagān no vibādhase

03200351 yā vā kācit tvam abale diṣṭyā sandarśanaṁ tava

03200353 utsunoṣīkṣamāṇānāṁ kanduka-krīḍayā manaḥ

03200361 naikatra te jayati śālini pāda-padmaṁ

03200362 ghnantyā muhuḥ kara-talena patat-pataṅgam

03200363 madhyaṁ viṣīdati bṛhat-stana-bhāra-bhītaṁ

03200364 śānteva dṛṣṭir amalā suśikhā-samūhaḥ

03200371 iti sāyantanīṁ sandhyām asurāḥ pramadāyatīm

03200373 pralobhayantīṁ jagṛhur matvā mūḍha-dhiyaḥ striyam

03200381 prahasya bhāva-gambhīraṁ jighrantyātmānam ātmanā

03200383 kāntyā sasarja bhagavān gandharvāpsarasāṁ gaṇān

03200391 visasarja tanuṁ tāṁ vai jyotsnāṁ kāntimatīṁ priyām

03200393 ta eva cādaduḥ prītyā viśvāvasu-purogamāḥ

03200401 sṛṣṭvā bhūta-piśācāṁś ca bhagavān ātma-tandriṇā

03200403 dig-vāsaso mukta-keśān vīkṣya cāmīlayad dṛśau

03200411 jagṛhus tad-visṛṣṭāṁ tāṁ jṛmbhaṇākhyāṁ tanuṁ prabhoḥ

03200413 nidrām indriya-vikledo yayā bhūteṣu dṛśyate

03200415 yenocchiṣṭān dharṣayanti tam unmādaṁ pracakṣate

03200421 ūrjasvantaṁ manyamāna ātmānaṁ bhagavān ajaḥ

03200423 sādhyān gaṇān pitṛ-gaṇān parokṣeṇāsṛjat prabhuḥ

03200431 ta ātma-sargaṁ taṁ kāyaṁ pitaraḥ pratipedire

03200433 sādhyebhyaś ca pitṛbhyaś ca kavayo yad vitanvate

03200441 siddhān vidyādharāṁś caiva tirodhānena so’sṛjat

03200443 tebhyo’dadāt tam ātmānam antardhānākhyam adbhutam

03200451 sa kinnarān kimpuruṣān pratyātmyenāsṛjat prabhuḥ

03200453 mānayann ātmanātmānam ātmābhāsaṁ vilokayan

03200461 te tu taj jagṛhū rūpaṁ tyaktaṁ yat parameṣṭhinā

03200463 mithunī-bhūya gāyantas tam evoṣasi karmabhiḥ

03200471 dehena vai bhogavatā śayāno bahu-cintayā

03200473 sarge’nupacite krodhād utsasarja ha tad vapuḥ

03200481 ye’hīyantāmutaḥ keśā ahayas te’ṅga jajñire

03200483 sarpāḥ prasarpataḥ krūrā nāgā bhogoru-kandharāḥ

03200491 sa ātmānaṁ manyamānaḥ kṛta-kṛtyam ivātmabhūḥ

03200493 tadā manūn sasarjānte manasā loka-bhāvanān

03200501 tebhyaḥ so’sṛjat svīyaṁ puraṁ puruṣam ātmavān

03200503 tān dṛṣṭvā ye purā sṛṣṭāḥ praśaśaṁsuḥ prajāpatim

03200511 aho etaj jagat-sraṣṭaḥ sukṛtaṁ bata te kṛtam

03200513 pratiṣṭhitāḥ kriyā yasmin sākam annam adāma he

03200521 tapasā vidyayā yukto yogena susamādhinā

03200523 ṛṣīn ṛṣir hṛṣīkeśaḥ sasarjābhimatāḥ prajāḥ

03200531 tebhyaś caikaikaśaḥ svasya dehasyāṁśam adād ajaḥ

03200533 yat tat samādhi-yogarddhi- tapo-vidyā-viraktimat

0321001 vidura uvāca

03210011 svāyambhuvasya ca manor aṁśaḥ parama-sammataḥ

03210013 kathyatāṁ bhagavan yatra maithunenaidhire prajāḥ

03210021 priyavratottānapādau sutau svāyambhuvasya vai

03210023 yathā-dharmaṁ jugupatuḥ sapta-dvīpavatīṁ mahīm

03210031 tasya vai duhitā brahman devahūtīti viśrutā

03210033 patnī prajāpater uktā kardamasya tvayānagha

03210041 tasyāṁ sa vai mahā-yogī yuktāyāṁ yoga-lakṣaṇaiḥ

03210043 sasarja katidhā vīryaṁ tan me śuśrūṣave vada

03210051 rucir yo bhagavān brahman dakṣo vā brahmaṇaḥ sutaḥ

03210053 yathā sasarja bhūtāni labdhvā bhāryāṁ ca mānavīm

0321006 maitreya uvāca

03210061 prajāḥ sṛjeti bhagavān kardamo brahmaṇoditaḥ

03210063 sarasvatyāṁ tapas tepe sahasrāṇāṁ samā daśa

03210071 tataḥ samādhi-yuktena kriyā-yogena kardamaḥ

03210073 samprapede hariṁ bhaktyā prapanna-varadāśuṣam

03210081 tāvat prasanno bhagavān puṣkarākṣaḥ kṛte yuge

03210083 darśayām āsa taṁ kṣattaḥ śābdaṁ brahma dadhad vapuḥ

03210091 sa taṁ virajam arkābhaṁ sita-padmotpala-srajam

03210093 snigdha-nīlālaka-vrāta- vaktrābjaṁ virajo’mbaram

03210101 kirīṭinaṁ kuṇḍalinaṁ śaṅkha-cakra-gadā-dharam

03210103 śvetotpala-krīḍanakaṁ manaḥ-sparśa-smitekṣaṇam

03210111 vinyasta-caraṇāmbhojam aṁsa-deśe garutmataḥ

03210113 dṛṣṭvā khe’vasthitaṁ vakṣaḥ- śriyaṁ kaustubha-kandharam

03210121 jāta-harṣo’patan mūrdhnā kṣitau labdha-manorathaḥ

03210123 gīrbhis tv abhyagṛṇāt prīti- svabhāvātmā kṛtāñjaliḥ

0321013 ṛṣir uvāca

03210131 juṣṭaṁ batādyākhila-sattva-rāśeḥ

03210132 sāṁsiddhyam akṣṇos tava darśanān naḥ

03210133 yad-darśanaṁ janmabhir īḍya sadbhir

03210134 āśāsate yogino rūḍha-yogāḥ

03210141 ye māyayā te hata-medhasas tvat-

03210142 pādāravindaṁ bhava-sindhu-potam

03210143 upāsate kāma-lavāya teṣāṁ

03210144 rāsīśa kāmān niraye’pi ye syuḥ

03210151 tathā sa cāhaṁ parivoḍhu-kāmaḥ

03210152 samāna-śīlāṁ gṛhamedha-dhenum

03210153 upeyivān mūlam aśeṣa-mūlaṁ

03210154 durāśayaḥ kāma-dughāṅghripasya

03210161 prajāpates te vacasādhīśa tantyā

03210162 lokaḥ kilāyaṁ kāma-hato’nubaddhaḥ

03210163 ahaṁ ca lokānugato vahāmi

03210164 baliṁ ca śuklānimiṣāya tubhyam

03210171 lokāṁś ca lokānugatān paśūṁś ca

03210172 hitvā śritās te caraṇātapatram

03210173 parasparaṁ tvad-guṇa-vāda-sīdhu-

03210174 pīyūṣa-niryāpita-deha-dharmāḥ

03210181 na te’jarākṣa-bhramir āyur eṣāṁ

03210182 trayodaśāraṁ tri-śataṁ ṣaṣṭi-parva

03210183 ṣaṇ-nemy ananta-cchadi yat tri-ṇābhi

03210184 karāla-sroto jagad ācchidya dhāvat

03210191 ekaḥ svayaṁ san jagataḥ sisṛkṣayā-

03210192 dvitīyayātmann adhi-yogamāyayā

03210193 sṛjasy adaḥ pāsi punar grasiṣyase

03210194 yathorṇa-nābhir bhagavan sva-śaktibhiḥ

03210201 naitad batādhīśa padaṁ tavepsitaṁ

03210202 yan māyayā nas tanuṣe bhūta-sūkṣmam

03210203 anugrahāyāstv api yarhi māyayā

03210204 lasat-tulasyā bhagavān vilakṣitaḥ

03210211 taṁ tvānubhūtyoparata-kriyārthaṁ

03210212 sva-māyayā vartita-loka-tantram

03210213 namāmy abhīkṣṇaṁ namanīya-pāda-

03210214 sarojam alpīyasi kāma-varṣam

0321023 ṛṣir uvāca

03210221 ity avyalīkaṁ praṇuto’bja-nābhas

03210222 tam ābabhāṣe vacasāmṛtena

03210223 suparṇa-pakṣopari rocamānaḥ

03210224 prema-smitodvīkṣaṇa-vibhramad-bhrūḥ

0321023 śrī-bhagavān uvāca

03210231 viditvā tava caityaṁ me puraiva samayoji tat

03210233 yad-artham ātma-niyamais tvayaivāhaṁ samarcitaḥ

03210241 na vai jātu mṛṣaiva syāt prajādhyakṣa mad-arhaṇam

03210243 bhavad-vidheṣv atitarāṁ mayi saṅgṛbhitātmanām

03210251 prajāpati-sutaḥ samrāṇ manur vikhyāta-maṅgalaḥ

03210253 brahmāvartaṁ yo’dhivasan śāsti saptārṇavāṁ mahīm

03210261 sa ceha vipra rājarṣir mahiṣyā śatarūpayā

03210263 āyāsyati didṛkṣus tvāṁ paraśvo dharma-kovidaḥ

03210271 ātmajām asitāpāṅgīṁ vayaḥ-śīla-guṇānvitām

03210273 mṛgayantīṁ patiṁ dāsyaty anurūpāya te prabho

03210281 samāhitaṁ te hṛdayaṁ yatremān parivatsarān

03210283 sā tvāṁ brahman nṛpa-vadhūḥ kāmam āśu bhajiṣyati

03210291 yā ta ātma-bhṛtaṁ vīryaṁ navadhā prasaviṣyati

03210293 vīrye tvadīye ṛṣaya ādhāsyanty añjasātmanaḥ

03210301 tvaṁ ca samyag anuṣṭhāya nideśaṁ ma uśattamaḥ

03210303 mayi tīrthī-kṛtāśeṣa- kriyārtho māṁ prapatsyase

03210311 kṛtvā dayāṁ ca jīveṣu dattvā cābhayam ātmavān

03210313 mayy ātmānaṁ saha jagad drakṣyasy ātmani cāpi mām

03210321 sahāhaṁ svāṁśa-kalayā tvad-vīryeṇa mahā-mune

03210323 tava kṣetre devahūtyāṁ praṇeṣye tattva-saṁhitām

0321033 maitreya uvāca

03210331 evaṁ tam anubhāṣyātha bhagavān pratyag-akṣajaḥ

03210333 jagāma bindusarasaḥ sarasvatyā pariśritāt

03210341 nirīkṣatas tasya yayāv aśeṣa-

03210342 siddheśvarābhiṣṭuta-siddha-mārgaḥ

03210343 ākarṇayan patra-rathendra-pakṣair

03210344 uccāritaṁ stomam udīrṇa-sāma

03210351 atha samprasthite śukle kardamo bhagavān ṛṣiḥ

03210353 āste sma bindusarasi taṁ kālaṁ pratipālayan

03210361 manuḥ syandanam āsthāya śātakaumbha-paricchadam

03210363 āropya svāṁ duhitaraṁ sa-bhāryaḥ paryaṭan mahīm

03210371 tasmin sudhanvann ahani bhagavān yat samādiśat

03210373 upāyād āśrama-padaṁ muneḥ śānta-vratasya tat

03210381 yasmin bhagavato netrān nyapatann aśru-bindavaḥ

03210383 kṛpayā samparītasya prapanne’rpitayā bhṛśam

03210391 tad vai bindusaro nāma sarasvatyā pariplutam

03210393 puṇyaṁ śivāmṛta-jalaṁ maharṣi-gaṇa-sevitam

03210401 puṇya-druma-latā-jālaiḥ kūjat-puṇya-mṛga-dvijaiḥ

03210403 sarvartu-phala-puṣpāḍhyaṁ vana-rāji-śriyānvitam

03210411 matta-dvija-gaṇair ghuṣṭaṁ matta-bhramara-vibhramam

03210413 matta-barhi-naṭāṭopam āhvayan-matta-kokilam

03210421 kadamba-campakāśoka- karañja-bakulāsanaiḥ

03210423 kunda-mandāra-kuṭajaiś cūta-potair alaṅkṛtam

03210431 kāraṇḍavaiḥ plavair haṁsaiḥ kurarair jala-kukkuṭaiḥ

03210433 sārasaiś cakravākaiś ca cakorair valgu kūjitam

03210441 tathaiva hariṇaiḥ kroḍaiḥ śvāvid-gavaya-kuñjaraiḥ

03210443 gopucchair haribhir markair nakulair nābhibhir vṛtam

03210451 praviśya tat tīrtha-varam ādi-rājaḥ sahātmajaḥ

03210453 dadarśa munim āsīnaṁ tasmin huta-hutāśanam

03210461 vidyotamānaṁ vapuṣā tapasy ugra-yujā ciram

03210463 nātikṣāmaṁ bhagavataḥ snigdhāpāṅgāvalokanāt

03210465 tad-vyāhṛtāmṛta-kalā- pīyūṣa-śravaṇena ca

03210471 prāṁśuṁ padma-palāśākṣaṁ jaṭilaṁ cīra-vāsasam

03210473 upasaṁśritya malinaṁ yathārhaṇam asaṁskṛtam

03210481 athoṭajam upāyātaṁ nṛdevaṁ praṇataṁ puraḥ

03210483 saparyayā paryagṛhṇāt pratinandyānurūpayā

03210491 gṛhītārhaṇam āsīnaṁ saṁyataṁ prīṇayan muniḥ

03210493 smaran bhagavad-ādeśam ity āha ślakṣṇayā girā

03210501 nūnaṁ caṅkramaṇaṁ deva satāṁ saṁrakṣaṇāya te

03210503 vadhāya cāsatāṁ yas tvaṁ hareḥ śaktir hi pālinī

03210511 yo’rkendv-agnīndra-vāyūnāṁ yama-dharma-pracetasām

03210513 rūpāṇi sthāna ādhatse tasmai śuklāya te namaḥ

03210521 na yadā ratham āsthāya jaitraṁ maṇi-gaṇārpitam

03210523 visphūrjac-caṇḍa-kodaṇḍo rathena trāsayann aghān

03210531 sva-sainya-caraṇa-kṣuṇṇaṁ vepayan maṇḍalaṁ bhuvaḥ

03210533 vikarṣan bṛhatīṁ senāṁ paryaṭasy aṁśumān iva

03210541 tadaiva setavaḥ sarve varṇāśrama-nibandhanāḥ

03210543 bhagavad-racitā rājan bhidyeran bata dasyubhiḥ

03210551 adharmaś ca samedheta lolupair vyaṅkuśair nṛbhiḥ

03210553 śayāne tvayi loko’yaṁ dasyu-grasto vinaṅkṣyati

03210561 athāpi pṛcche tvāṁ vīra yad-arthaṁ tvam ihāgataḥ

03210563 tad vayaṁ nirvyalīkena pratipadyāmahe hṛdā

0322001 maitreya uvāca

03220011 evam āviṣkṛtāśeṣa- guṇa-karmodayo munim

03220013 savrīḍa iva taṁ samrāḍ upāratam uvāca ha

0322003 manur uvāca

03220021 brahmāsṛjat sva-mukhato yuṣmān ātma-parīpsayā

03220023 chandomayas tapo-vidyā- yoga-yuktān alampaṭān

03220031 tat-trāṇāyāsṛjac cāsmān doḥ-sahasrāt sahasra-pāt

03220033 hṛdayaṁ tasya hi brahma kṣatram aṅgaṁ pracakṣate

03220041 ato hy anyonyam ātmānaṁ brahma kṣatraṁ ca rakṣataḥ

03220043 rakṣati smāvyayo devaḥ sa yaḥ sad-asad-ātmakaḥ

03220051 tava sandarśanād eva cchinnā me sarva-saṁśayāḥ

03220053 yat svayaṁ bhagavān prītyā dharmam āha rirakṣiṣoḥ

03220061 diṣṭyā me bhagavān dṛṣṭo durdarśo yo’kṛtātmanām

03220063 diṣṭyā pāda-rajaḥ spṛṣṭaṁ śīrṣṇā me bhavataḥ śivam

03220071 diṣṭyā tvayānuśiṣṭo’haṁ kṛtaś cānugraho mahān

03220073 apāvṛtaiḥ karṇa-randhrair juṣṭā diṣṭyośatīr giraḥ

03220081 sa bhavān duhitṛ-sneha- parikliṣṭātmano mama

03220083 śrotum arhasi dīnasya śrāvitaṁ kṛpayā mune

03220091 priyavratottānapadoḥ svaseyaṁ duhitā mama

03220093 anvicchati patiṁ yuktaṁ vayaḥ-śīla-guṇādibhiḥ

03220101 yadā tu bhavataḥ śīla- śruta-rūpa-vayo-guṇān

03220103 aśṛṇon nāradād eṣā tvayy āsīt kṛta-niścayā

03220111 tat pratīccha dvijāgryemāṁ śraddhayopahṛtāṁ mayā

03220113 sarvātmanānurūpāṁ te gṛhamedhiṣu karmasu

03220121 udyatasya hi kāmasya prativādo na śasyate

03220123 api nirmukta-saṅgasya kāma-raktasya kiṁ punaḥ

03220131 ya udyatam anādṛtya kīnāśam abhiyācate

03220133 kṣīyate tad-yaśaḥ sphītaṁ mānaś cāvajñayā hataḥ

03220141 ahaṁ tvāśṛṇavaṁ vidvan vivāhārthaṁ samudyatam

03220143 atas tvam upakurvāṇaḥ prattāṁ pratigṛhāṇa me

0322015 ṛṣir uvāca

03220151 bāḍham udvoḍhu-kāmo’ham aprattā ca tavātmajā

03220153 āvayor anurūpo’sāv ādyo vaivāhiko vidhiḥ

03220161 kāmaḥ sa bhūyān naradeva te’syāḥ

03220162 putryāḥ samāmnāya-vidhau pratītaḥ

03220163 ka eva te tanayāṁ nādriyeta

03220164 svayaiva kāntyā kṣipatīm iva śriyam

03220171 yāṁ harmya-pṛṣṭhe kvaṇad-aṅghri-śobhāṁ

03220172 vikrīḍatīṁ kanduka-vihvalākṣīm

03220173 viśvāvasur nyapatat svād vimānād

03220174 vilokya sammoha-vimūḍha-cetāḥ

03220181 tāṁ prārthayantīṁ lalanā-lalāmam

03220182 asevita-śrī-caraṇair adṛṣṭām

03220183 vatsāṁ manor uccapadaḥ svasāraṁ

03220184 ko nānumanyeta budho’bhiyātām

03220191 ato bhajiṣye samayena sādhvīṁ

03220192 yāvat tejo bibhṛyād ātmano me

03220193 ato dharmān pāramahaṁsya-mukhyān

03220194 śukla-proktān bahu manye’vihiṁsrān

03220201 yato’bhavad viśvam idaṁ vicitraṁ

03220202 saṁsthāsyate yatra ca vāvatiṣṭhate

03220203 prajāpatīnāṁ patir eṣa mahyaṁ

03220204 paraṁ pramāṇaṁ bhagavān anantaḥ

0322021 maitreya uvāca

03220211 sa ugra-dhanvann iyad evābabhāṣe

03220212 āsīc ca tūṣṇīm aravinda-nābham

03220213 dhiyopagṛhṇan smita-śobhitena

03220214 mukhena ceto lulubhe devahūtyāḥ

03220221 so’nu jñātvā vyavasitaṁ mahiṣyā duhituḥ sphuṭam

03220223 tasmai guṇa-gaṇāḍhyāya dadau tulyāṁ praharṣitaḥ

03220231 śatarūpā mahā-rājñī pāribarhān mahā-dhanān

03220233 dampatyoḥ paryadāt prītyā bhūṣā-vāsaḥ paricchadān

03220241 prattāṁ duhitaraṁ samrāṭ sadṛkṣāya gata-vyathaḥ

03220243 upaguhya ca bāhubhyām autkaṇṭhyonmathitāśayaḥ

03220251 aśaknuvaṁs tad-virahaṁ muñcan bāṣpa-kalāṁ muhuḥ

03220253 āsiñcad amba vatseti netrodair duhituḥ śikhāḥ

03220261 āmantrya taṁ muni-varam anujñātaḥ sahānugaḥ

03220263 pratasthe ratham āruhya sabhāryaḥ sva-puraṁ nṛpaḥ

03220271 ubhayor ṛṣi-kulyāyāḥ sarasvatyāḥ surodhasoḥ

03220273 ṛṣīṇām upaśāntānāṁ paśyann āśrama-sampadaḥ

03220281 tam āyāntam abhipretya brahmāvartāt prajāḥ patim

03220283 gīta-saṁstuti-vāditraiḥ pratyudīyuḥ praharṣitāḥ

03220291 barhiṣmatī nāma purī sarva-sampat-samanvitā

03220293 nyapatan yatra romāṇi yajñasyāṅgaṁ vidhunvataḥ

03220301 kuśāḥ kāśās ta evāsan śaśvad-dharita-varcasaḥ

03220303 ṛṣayo yaiḥ parābhāvya yajña-ghnān yajñam ījire

03220311 kuśa-kāśamayaṁ barhir āstīrya bhagavān manuḥ

03220313 ayajad yajña-puruṣaṁ labdhā sthānaṁ yato bhuvam

03220321 barhiṣmatīṁ nāma vibhur yāṁ nirviśya samāvasat

03220323 tasyāṁ praviṣṭo bhavanaṁ tāpa-traya-vināśanam

03220331 sabhāryaḥ saprajaḥ kāmān bubhuje’nyāvirodhataḥ

03220333 saṅgīyamāna-sat-kīrtiḥ sastrībhiḥ sura-gāyakaiḥ

03220335 praty-ūṣeṣv anubaddhena hṛdā śṛṇvan hareḥ kathāḥ

03220341 niṣṇātaṁ yogamāyāsu muniṁ svāyambhuvaṁ manum

03220343 yad ābhraṁśayituṁ bhogā na śekur bhagavat-param

03220351 ayāta-yāmās tasyāsan yāmāḥ svāntara-yāpanāḥ

03220353 śṛṇvato dhyāyato viṣṇoḥ kurvato bruvataḥ kathāḥ

03220361 sa evaṁ svāntaraṁ ninye yugānām eka-saptatim

03220363 vāsudeva-prasaṅgena paribhūta-gati-trayaḥ

03220371 śārīrā mānasā divyā vaiyāse ye ca mānuṣāḥ

03220373 bhautikāś ca kathaṁ kleśā bādhante hari-saṁśrayam

03220381 yaḥ pṛṣṭo munibhiḥ prāha dharmān nānā-vidhān chubhān

03220383 nṛṇāṁ varṇāśramāṇāṁ ca sarva-bhūta-hitaḥ sadā

03220391 etat ta ādi-rājasya manoś caritam adbhutam

03220393 varṇitaṁ varṇanīyasya tad-apatyodayaṁ śṛṇu

0323001 maitreya uvāca

03230011 pitṛbhyāṁ prasthite sādhvī patim iṅgita-kovidā

03230013 nityaṁ paryacarat prītyā bhavānīva bhavaṁ prabhum

03230021 viśrambheṇātma-śaucena gauraveṇa damena ca

03230023 śuśrūṣayā sauhṛdena vācā madhurayā ca bhoḥ

03230031 visṛjya kāmaṁ dambhaṁ ca dveṣaṁ lobham aghaṁ madam

03230033 apramattodyatā nityaṁ tejīyāṁsam atoṣayat

03230041 sa vai devarṣi-varyas tāṁ mānavīṁ samanuvratām

03230043 daivād garīyasaḥ patyur āśāsānāṁ mahāśiṣaḥ

03230051 kālena bhūyasā kṣāmāṁ karśitāṁ vrata-caryayā

03230053 prema-gadgadayā vācā pīḍitaḥ kṛpayābravīt

0323006 kardama uvāca

03230061 tuṣṭo’ham adya tava mānavi mānadāyāḥ

03230062 śuśrūṣayā paramayā parayā ca bhaktyā

03230063 yo dehinām ayam atīva suhṛt sa deho

03230064 nāvekṣitaḥ samucitaḥ kṣapituṁ mad-arthe

03230071 ye me sva-dharma-niratasya tapaḥ-samādhi-

03230072 vidyātma-yoga-vijitā bhagavat-prasādāḥ

03230073 tān eva te mad-anusevanayāvaruddhān

03230074 dṛṣṭiṁ prapaśya vitarāmy abhayān aśokān

03230081 anye punar bhagavato bhruva udvijṛmbha-

03230082 vibhraṁśitārtha-racanāḥ kim urukramasya

03230083 siddhāsi bhuṅkṣva vibhavān nija-dharma-dohān

03230084 divyān narair duradhigān nṛpa-vikriyābhiḥ

03230091 evaṁ bruvāṇam abalākhila-yogamāyā-

03230092 vidyā-vicakṣaṇam avekṣya gatādhir āsīt

03230093 sampraśraya-praṇaya-vihvalayā gireṣad-

03230094 vrīḍāvaloka-vilasad-dhasitānanāha

0323010 devahūtir uvāca

03230101 rāddhaṁ bata dvija-vṛṣaitad amogha-yoga-

03230102 māyādhipe tvayi vibho tad avaimi bhartaḥ

03230103 yas te’bhyadhāyi samayaḥ sakṛd aṅga-saṅgo

03230104 bhūyād garīyasi guṇaḥ prasavaḥ satīnām

03230111 tatreti-kṛtyam upaśikṣa yathopadeśaṁ

03230112 yenaiṣa me karśito’tiriraṁsayātmā

03230113 siddhyeta te kṛta-manobhava-dharṣitāyā

03230114 dīnas tad īśa bhavanaṁ sadṛśaṁ vicakṣva

0323012 maitreya uvāca

03230121 priyāyāḥ priyam anvicchan kardamo yogam āsthitaḥ

03230123 vimānaṁ kāma-gaṁ kṣattas tarhy evāviracīkarat

03230131 sarva-kāma-dughaṁ divyaṁ sarva-ratna-samanvitam

03230133 sarvarddhy-upacayodarkaṁ maṇi-stambhair upaskṛtam

03230141 divyopakaraṇopetaṁ sarva-kāla-sukhāvaham

03230143 paṭṭikābhiḥ patākābhir vicitrābhir alaṅkṛtam

03230151 sragbhir vicitra-mālyābhir mañju-śiñjat-ṣaḍ-aṅghribhiḥ

03230153 dukūla-kṣauma-kauśeyair nānā-vastrair virājitam

03230161 upary upari vinyasta- nilayeṣu pṛthak pṛthak

03230163 kṣiptaiḥ kaśipubhiḥ kāntaṁ paryaṅka-vyajanāsanaiḥ

03230171 tatra tatra vinikṣipta- nānā-śilpopaśobhitam

03230173 mahā-marakata-sthalyā juṣṭaṁ vidruma-vedibhiḥ

03230181 dvāḥsu vidruma-dehalyā bhātaṁ vajra-kapāṭavat

03230183 śikhareṣv indranīleṣu hema-kumbhair adhiśritam

03230191 cakṣuṣmat padmarāgāgryair vajra-bhittiṣu nirmitaiḥ

03230193 juṣṭaṁ vicitra-vaitānair mahārhair hema-toraṇaiḥ

03230201 haṁsa-pārāvata-vrātais tatra tatra nikūjitam

03230203 kṛtrimān manyamānaiḥ svān adhiruhyādhiruhya ca

03230211 vihāra-sthāna-viśrāma- saṁveśa-prāṅgaṇājiraiḥ

03230213 yathopajoṣaṁ racitair vismāpanam ivātmanaḥ

03230221 īdṛg gṛhaṁ tat paśyantīṁ nātiprītena cetasā

03230223 sarva-bhūtāśayābhijñaḥ prāvocat kardamaḥ svayam

03230231 nimajjyāsmin hrade bhīru vimānam idam āruha

03230233 idaṁ śukla-kṛtaṁ tīrtham āśiṣāṁ yāpakaṁ nṛṇām

03230241 sā tad bhartuḥ samādāya vacaḥ kuvalayekṣaṇā

03230243 sarajaṁ bibhratī vāso veṇī-bhūtāṁś ca mūrdhajān

03230251 aṅgaṁ ca mala-paṅkena sañchannaṁ śabala-stanam

03230253 āviveśa sarasvatyāḥ saraḥ śiva-jalāśayam

03230261 sāntaḥ sarasi veśma-sthāḥ śatāni daśa kanyakāḥ

03230263 sarvāḥ kiśora-vayaso dadarśotpala-gandhayaḥ

03230271 tāṁ dṛṣṭvā sahasotthāya procuḥ prāñjalayaḥ striyaḥ

03230273 vayaṁ karma-karīs tubhyaṁ śādhi naḥ karavāma kim

03230281 snānena tāṁ mahārheṇa snāpayitvā manasvinīm

03230283 dukūle nirmale nūtne dadur asyai ca mānadāḥ

03230291 bhūṣaṇāni parārdhyāni varīyāṁsi dyumanti ca

03230293 annaṁ sarva-guṇopetaṁ pānaṁ caivāmṛtāsavam

03230301 athādarśe svam ātmānaṁ sragviṇaṁ virajāmbaram

03230303 virajaṁ kṛta-svastyayanaṁ kanyābhir bahu-mānitam

03230311 snātaṁ kṛta-śiraḥ-snānaṁ sarvābharaṇa-bhūṣitam

03230313 niṣka-grīvaṁ valayinaṁ kūjat-kāñcana-nūpuram

03230321 śroṇyor adhyastayā kāñcyā kāñcanyā bahu-ratnayā

03230323 hāreṇa ca mahārheṇa rucakena ca bhūṣitam

03230331 sudatā subhruvā ślakṣṇa- snigdhāpāṅgena cakṣuṣā

03230333 padma-kośa-spṛdhā nīlair alakaiś ca lasan-mukham

03230341 yadā sasmāra ṛṣabham ṛṣīṇāṁ dayitaṁ patim

03230343 tatra cāste saha strībhir yatrāste sa prajāpatiḥ

03230351 bhartuḥ purastād ātmānaṁ strī-sahasra-vṛtaṁ tadā

03230353 niśāmya tad-yoga-gatiṁ saṁśayaṁ pratyapadyata

03230361 sa tāṁ kṛta-mala-snānāṁ vibhrājantīm apūrvavat

03230363 ātmano bibhratīṁ rūpaṁ saṁvīta-rucira-stanīm

03230371 vidyādharī-sahasreṇa sevyamānāṁ suvāsasam

03230373 jāta-bhāvo vimānaṁ tad ārohayad amitra-han

03230381 tasminn alupta-mahimā priyayānurakto

03230382 vidyādharībhir upacīrṇa-vapur vimāne

03230383 babhrāja utkaca-kumud-gaṇavān apīcyas

03230384 tārābhir āvṛta ivoḍu-patir nabhaḥ-sthaḥ

03230391 tenāṣṭa-lokapa-vihāra-kulācalendra-

03230392 droṇīṣv anaṅga-sakha-māruta-saubhagāsu

03230393 siddhair nuto dyudhuni-pāta-śiva-svanāsu

03230394 reme ciraṁ dhanadaval-lalanā-varūthī

03230401 vaiśrambhake surasane nandane puṣpabhadrake

03230403 mānase caitrarathye ca sa reme rāmayā rataḥ

03230411 bhrājiṣṇunā vimānena kāma-gena mahīyasā

03230413 vaimānikān atyaśeta caral lokān yathānilaḥ

03230421 kiṁ durāpādanaṁ teṣāṁ puṁsām uddāma-cetasām

03230423 yair āśritas tīrtha-padaś caraṇo vyasanātyayaḥ

03230431 prekṣayitvā bhuvo golaṁ patnyai yāvān sva-saṁsthayā

03230433 bahv-āścaryaṁ mahā-yogī svāśramāya nyavartata

03230441 vibhajya navadhātmānaṁ mānavīṁ suratotsukām

03230443 rāmāṁ niramayan reme varṣa-pūgān muhūrtavat

03230451 tasmin vimāna utkṛṣṭāṁ śayyāṁ rati-karīṁ śritā

03230453 na cābudhyata taṁ kālaṁ patyāpīcyena saṅgatā

03230461 evaṁ yogānubhāvena dam-patyo ramamāṇayoḥ

03230463 śataṁ vyatīyuḥ śaradaḥ kāma-lālasayor manāk

03230471 tasyām ādhatta retas tāṁ bhāvayann ātmanātma-vit

03230473 nodhā vidhāya rūpaṁ svaṁ sarva-saṅkalpa-vid vibhuḥ

03230481 ataḥ sā suṣuve sadyo devahūtiḥ striyaḥ prajāḥ

03230483 sarvās tāś cāru-sarvāṅgyo lohitotpala-gandhayaḥ

03230491 patiṁ sā pravrajiṣyantaṁ tadālakṣyośatī bahiḥ

03230493 smayamānā viklavena hṛdayena vidūyatā

03230501 likhanty adho-mukhī bhūmiṁ padā nakha-maṇi-śriyā

03230503 uvāca lalitāṁ vācaṁ nirudhyāśru-kalāṁ śanaiḥ

0323051 devahūtir uvāca

03230511 sarvaṁ tad bhagavān mahyam upovāha pratiśrutam

03230513 athāpi me prapannāyā abhayaṁ dātum arhasi

03230521 brahman duhitṛbhis tubhyaṁ vimṛgyāḥ patayaḥ samāḥ

03230523 kaścit syān me viśokāya tvayi pravrajite vanam

03230531 etāvatālaṁ kālena vyatikrāntena me prabho

03230533 indriyārtha-prasaṅgena parityakta-parātmanaḥ

03230541 indriyārtheṣu sajjantyā prasaṅgas tvayi me kṛtaḥ

03230543 ajānantyā paraṁ bhāvaṁ tathāpy astv abhayāya me

03230551 saṅgo yaḥ saṁsṛter hetur asatsu vihito’dhiyā

03230553 sa eva sādhuṣu kṛto niḥsaṅgatvāya kalpate

03230561 neha yat karma dharmāya na virāgāya kalpate

03230563 na tīrtha-pada-sevāyai jīvann api mṛto hi saḥ

03230571 sāhaṁ bhagavato nūnaṁ vañcitā māyayā dṛḍham

03230573 yat tvāṁ vimuktidaṁ prāpya na mumukṣeya bandhanāt

0324001 maitreya uvāca

03240011 nirveda-vādinīm evaṁ manor duhitaraṁ muniḥ

03240013 dayāluḥ śālinīm āha śuklābhivyāhṛtaṁ smaran

0324003 ṛṣir uvāca

03240021 mā khido rāja-putrīttham ātmānaṁ praty anindite

03240023 bhagavāṁs te’kṣaro garbham adūrāt samprapatsyate

03240031 dhṛta-vratāsi bhadraṁ te damena niyamena ca

03240033 tapo-draviṇa-dānaiś ca śraddhayā ceśvaraṁ bhaja

03240041 sa tvayārādhitaḥ śuklo vitanvan māmakaṁ yaśaḥ

03240043 chettā te hṛdaya-granthim audaryo brahma-bhāvanaḥ

0324005 maitreya uvāca

03240051 devahūty api sandeśaṁ gauraveṇa prajāpateḥ

03240053 samyak śraddhāya puruṣaṁ kūṭa-stham abhajad gurum

03240061 tasyāṁ bahu-tithe kāle bhagavān madhusūdanaḥ

03240063 kārdamaṁ vīryam āpanno jajñe’gnir iva dāruṇi

03240071 avādayaṁs tadā vyomni vāditrāṇi ghanāghanāḥ

03240073 gāyanti taṁ sma gandharvā nṛtyanty apsaraso mudā

03240081 petuḥ sumanaso divyāḥ khe-carair apavarjitāḥ

03240083 praseduś ca diśaḥ sarvā ambhāṁsi ca manāṁsi ca

03240091 tat kardamāśrama-padaṁ sarasvatyā pariśritam

03240093 svayambhūḥ sākam ṛṣibhir marīcy-ādibhir abhyayāt

03240101 bhagavantaṁ paraṁ brahma sattvenāṁśena śatru-han

03240103 tattva-saṅkhyāna-vijñaptyai jātaṁ vidvān ajaḥ svarāṭ

03240111 sabhājayan viśuddhena cetasā tac-cikīrṣitam

03240113 prahṛṣyamāṇair asubhiḥ kardamaṁ cedam abhyadhāt

0324013 brahmovāca

03240121 tvayā me’pacitis tāta kalpitā nirvyalīkataḥ

03240123 yan me sañjagṛhe vākyaṁ bhavān mānada mānayan

03240131 etāvaty eva śuśrūṣā kāryā pitari putrakaiḥ

03240133 bāḍham ity anumanyeta gauraveṇa guror vacaḥ

03240141 imā duhitaraḥ satyas tava vatsa sumadhyamāḥ

03240143 sargam etaṁ prabhāvaiḥ svair bṛṁhayiṣyanty anekadhā

03240151 atas tvam ṛṣi-mukhyebhyo yathā-śīlaṁ yathā-ruci

03240153 ātmajāḥ paridehy adya vistṛṇīhi yaśo bhuvi

03240161 vedāham ādyaṁ puruṣam avatīrṇaṁ sva-māyayā

03240163 bhūtānāṁ śevadhiṁ dehaṁ bibhrāṇaṁ kapilaṁ mune

03240171 jñāna-vijñāna-yogena karmaṇām uddharan jaṭāḥ

03240173 hiraṇya-keśaḥ padmākṣaḥ padma-mudrā-padāmbujaḥ

03240181 eṣa mānavi te garbhaṁ praviṣṭaḥ kaiṭabhārdanaḥ

03240183 avidyā-saṁśaya-granthiṁ chittvā gāṁ vicariṣyati

03240191 ayaṁ siddha-gaṇādhīśaḥ sāṅkhyācāryaiḥ susammataḥ

03240193 loke kapila ity ākhyāṁ gantā te kīrti-vardhanaḥ

0324020 maitreya uvāca

03240201 tāv āśvāsya jagat-sraṣṭā kumāraiḥ saha-nāradaḥ

03240203 haṁso haṁsena yānena tri-dhāma-paramaṁ yayau

03240211 gate śata-dhṛtau kṣattaḥ kardamas tena coditaḥ

03240213 yathoditaṁ sva-duhitṝḥ prādād viśva-sṛjāṁ tataḥ

03240221 marīcaye kalāṁ prādād anasūyām athātraye

03240223 śraddhām aṅgirase’yacchat pulastyāya havirbhuvam

03240231 pulahāya gatiṁ yuktāṁ kratave ca kriyāṁ satīm

03240233 khyātiṁ ca bhṛgave’yacchad vasiṣṭhāyāpy arundhatīm

03240241 atharvaṇe’dadāc chāntiṁ yayā yajño vitanyate

03240243 viprarṣabhān kṛtodvāhān sadārān samalālayat

03240251 tatas ta ṛṣayaḥ kṣattaḥ kṛta-dārā nimantrya tam

03240253 prātiṣṭhan nandim āpannāḥ svaṁ svam āśrama-maṇḍalam

03240261 sa cāvatīrṇaṁ tri-yugam ājñāya vibudharṣabham

03240263 vivikta upasaṅgamya praṇamya samabhāṣata

03240271 aho pāpacyamānānāṁ niraye svair amaṅgalaiḥ

03240273 kālena bhūyasā nūnaṁ prasīdantīha devatāḥ

03240281 bahu-janma-vipakvena samyag-yoga-samādhinā

03240283 draṣṭuṁ yatante yatayaḥ śūnyāgāreṣu yat-padam

03240291 sa eva bhagavān adya helanaṁ na gaṇayya naḥ

03240293 gṛheṣu jāto grāmyāṇāṁ yaḥ svānāṁ pakṣa-poṣaṇaḥ

03240301 svīyaṁ vākyam ṛtaṁ kartum avatīrṇo’si me gṛhe

03240303 cikīrṣur bhagavān jñānaṁ bhaktānāṁ māna-vardhanaḥ

03240311 tāny eva te’bhirūpāṇi rūpāṇi bhagavaṁs tava

03240313 yāni yāni ca rocante sva-janānām arūpiṇaḥ

03240321 tvāṁ sūribhis tattva-bubhutsayāddhā

03240322 sadābhivādārhaṇa-pāda-pīṭham

03240323 aiśvarya-vairāgya-yaśo-'vabodha-

03240324 vīrya-śriyā pūrtam ahaṁ prapadye

03240331 paraṁ pradhānaṁ puruṣaṁ mahāntaṁ

03240332 kālaṁ kaviṁ tri-vṛtaṁ loka-pālam

03240333 ātmānubhūtyānugata-prapañcaṁ

03240334 svacchanda-śaktiṁ kapilaṁ prapadye

03240341 a smābhipṛcche’dya patiṁ prajānāṁ

03240342 tvayāvatīrṇarṇa utāpta-kāmaḥ

03240343 parivrajat-padavīm āsthito’haṁ

03240344 cariṣye tvāṁ hṛdi yuñjan viśokaḥ

0324035 śrī-bhagavān uvāca

03240351 mayā proktaṁ hi lokasya pramāṇaṁ satya-laukike

03240353 athājani mayā tubhyaṁ yad avocam ṛtaṁ mune

03240361 etan me janma loke’smin mumukṣūṇāṁ durāśayāt

03240363 prasaṅkhyānāya tattvānāṁ sammatāyātma-darśane

03240371 eṣa ātma-patho’vyakto naṣṭaḥ kālena bhūyasā

03240373 taṁ pravartayituṁ deham imaṁ viddhi mayā bhṛtam

03240381 gaccha kāmaṁ mayāpṛṣṭo mayi sannyasta-karmaṇā

03240383 jitvā sudurjayaṁ mṛtyum amṛtatvāya māṁ bhaja

03240391 mām ātmānaṁ svayaṁ-jyotiḥ sarva-bhūta-guhāśayam

03240393 ātmany evātmanā vīkṣya viśoko’bhayam ṛcchasi

03240401 mātra ādhyātmikīṁ vidyāṁ śamanīṁ sarva-karmaṇām

03240403 vitariṣye yayā cāsau bhayaṁ cātitariṣyati

0324041 maitreya uvāca

03240411 evaṁ samuditas tena kapilena prajāpatiḥ

03240413 dakṣiṇī-kṛtya taṁ prīto vanam eva jagāma ha

03240421 vrataṁ sa āsthito maunam ātmaika-śaraṇo muniḥ

03240423 niḥsaṅgo vyacarat kṣoṇīm anagnir aniketanaḥ

03240431 mano brahmaṇi yuñjāno yat tat sad-asataḥ param

03240433 guṇāvabhāse viguṇa eka-bhaktyānubhāvite

03240441 nirahaṅkṛtir nirmamaś ca nirdvandvaḥ sama-dṛk sva-dṛk

03240443 pratyak-praśānta-dhīr dhīraḥ praśāntormir ivodadhiḥ

03240451 vāsudeve bhagavati sarva-jñe pratyag-ātmani

03240453 pareṇa bhakti-bhāvena labdhātmā mukta-bandhanaḥ

03240461 ātmānaṁ sarva-bhūteṣu bhagavantam avasthitam

03240463 apaśyat sarva-bhūtāni bhagavaty api cātmani

03240471 icchā-dveṣa-vihīnena sarvatra sama-cetasā

03240473 bhagavad-bhakti-yuktena prāptā bhāgavatī gatiḥ

0325001 śaunaka uvāca

03250011 kapilas tattva-saṅkhyātā bhagavān ātma-māyayā

03250013 jātaḥ svayam ajaḥ sākṣād ātma-prajñaptaye nṛṇām

03250021 na hy asya varṣmaṇaḥ puṁsāṁ varimṇaḥ sarva-yoginām

03250023 viśrutau śruta-devasya bhūri tṛpyanti me’savaḥ

03250031 yad yad vidhatte bhagavān svacchandātmātma-māyayā

03250033 tāni me śraddadhānasya kīrtanyāny anukīrtaya

0325004 sūta uvāca

03250041 dvaipāyana-sakhas tv evaṁ maitreyo bhagavāṁs tathā

03250043 prāhedaṁ viduraṁ prīta ānvīkṣikyāṁ pracoditaḥ

0325005 maitreya uvāca

03250051 pitari prasthite’raṇyaṁ mātuḥ priya-cikīrṣayā

03250053 tasmin bindusare’vātsīd bhagavān kapilaḥ kila

03250061 tam āsīnam akarmāṇaṁ tattva-mārgāgra-darśanam

03250063 sva-sutaṁ devahūty āha dhātuḥ saṁsmaratī vacaḥ

0325007 devahūtir uvāca

03250071 nirviṇṇā nitarāṁ bhūmann asad-indriya-tarṣaṇāt

03250073 yena sambhāvyamānena prapannāndhaṁ tamaḥ prabho

03250081 tasya tvaṁ tamaso’ndhasya duṣpārasyādya pāragam

03250083 sac-cakṣur janmanām ante labdhaṁ me tvad-anugrahāt

03250091 ya ādyo bhagavān puṁsām īśvaro vai bhavān kila

03250093 lokasya tamasāndhasya cakṣuḥ sūrya ivoditaḥ

03250101 atha me deva sammoham apākraṣṭuṁ tvam arhasi

03250103 yo’vagraho’haṁ mametīty etasmin yojitas tvayā

03250111 taṁ tvā gatāhaṁ śaraṇaṁ śaraṇyaṁ

03250112 sva-bhṛtya-saṁsāra-taroḥ kuṭhāram

03250113 jijñāsayāhaṁ prakṛteḥ pūruṣasya

03250114 namāmi sad-dharma-vidāṁ variṣṭham

0325012 maitreya uvāca

03250121 iti sva-mātur niravadyam īpsitaṁ

03250122 niśamya puṁsām apavarga-vardhanam

03250123 dhiyābhinandyātmavatāṁ satāṁ gatir

03250124 babhāṣa īṣat-smita-śobhitānanaḥ

0325013 śrī-bhagavān uvāca

03250131 yoga ādhyātmikaḥ puṁsāṁ mato niḥśreyasāya me

03250133 atyantoparatir yatra duḥkhasya ca sukhasya ca

03250141 tam imaṁ te pravakṣyāmi yam avocaṁ purānaghe

03250143 ṛṣīṇāṁ śrotu-kāmānāṁ yogaṁ sarvāṅga-naipuṇam

03250151 cetaḥ khalv asya bandhāya muktaye cātmano matam

03250153 guṇeṣu saktaṁ bandhāya rataṁ vā puṁsi muktaye

03250161 ahaṁ mamābhimānotthaiḥ kāma-lobhādibhir malaiḥ

03250163 vītaṁ yadā manaḥ śuddham aduḥkham asukhaṁ samam

03250171 tadā puruṣa ātmānaṁ kevalaṁ prakṛteḥ param

03250173 nirantaraṁ svayaṁ-jyotir aṇimānam akhaṇḍitam

03250181 jñāna-vairāgya-yuktena bhakti-yuktena cātmanā

03250183 paripaśyaty udāsīnaṁ prakṛtiṁ ca hataujasam

03250191 na yujyamānayā bhaktyā bhagavaty akhilātmani

03250193 sadṛśo’sti śivaḥ panthā yogināṁ brahma-siddhaye

03250201 prasaṅgam ajaraṁ pāśam ātmanaḥ kavayo viduḥ

03250203 sa eva sādhuṣu kṛto mokṣa-dvāram apāvṛtam

03250211 titikṣavaḥ kāruṇikāḥ suhṛdaḥ sarva-dehinām

03250213 ajāta-śatravaḥ śāntāḥ sādhavaḥ sādhu-bhūṣaṇāḥ

03250221 mayy ananyena bhāvena bhaktiṁ kurvanti ye dṛḍhām

03250223 mat-kṛte tyakta-karmāṇas tyakta-svajana-bāndhavāḥ

03250231 mad-āśrayāḥ kathā mṛṣṭāḥ śṛṇvanti kathayanti ca

03250233 tapanti vividhās tāpā naitān mad-gata-cetasaḥ

03250241 ta ete sādhavaḥ sādhvi sarva-saṅga-vivarjitāḥ

03250243 saṅgas teṣv atha te prārthyaḥ saṅga-doṣa-harā hi te

03250251 satāṁ prasaṅgān mama vīrya-saṁvido

03250252 bhavanti hṛt-karṇa-rasāyanāḥ kathāḥ

03250253 taj-joṣaṇād āśv apavarga-vartmani

03250254 śraddhā ratir bhaktir anukramiṣyati

03250261 bhaktyā pumān jāta-virāga aindriyād

03250262 dṛṣṭa-śrutān mad-racanānucintayā

03250263 cittasya yatto grahaṇe yoga-yukto

03250264 yatiṣyate ṛjubhir yoga-mārgaiḥ

03250271 asevayāyaṁ prakṛter guṇānāṁ

03250272 jñānena vairāgya-vijṛmbhitena

03250273 yogena mayy arpitayā ca bhaktyā

03250274 māṁ pratyag-ātmānam ihāvarundhe

0325028 devahūtir uvāca

03250281 kācit tvayy ucitā bhaktiḥ kīdṛśī mama gocarā

03250283 yayā padaṁ te nirvāṇam añjasānvāśnavā aham

03250291 yo yogo bhagavad-bāṇo nirvāṇātmaṁs tvayoditaḥ

03250293 kīdṛśaḥ kati cāṅgāni yatas tattvāvabodhanam

03250301 tad etan me vijānīhi yathāhaṁ manda-dhīr hare

03250303 sukhaṁ buddhyeya durbodhaṁ yoṣā bhavad-anugrahāt

0325031 maitreya uvāca

03250311 viditvārthaṁ kapilo mātur itthaṁ

03250312 jāta-sneho yatra tanvābhijātaḥ

03250313 tattvāmnāyaṁ yat pravadanti sāṅkhyaṁ

03250314 provāca vai bhakti-vitāna-yogam

0325032 śrī-bhagavān uvāca

03250321 devānāṁ guṇa-liṅgānām ānuśravika-karmaṇām

03250323 sattva evaika-manaso vṛttiḥ svābhāvikī tu yā

03250331 animittā bhāgavatī bhaktiḥ siddher garīyasī

03250333 jarayaty āśu yā kośaṁ nigīrṇam analo yathā

03250341 naikātmatāṁ me spṛhayanti kecin

03250342 mat-pāda-sevābhiratā mad-īhāḥ

03250343 ye’nyonyato bhāgavatāḥ prasajya

03250344 sabhājayante mama pauruṣāṇi

03250351 paśyanti te me rucirāṇy amba santaḥ

03250352 prasanna-vaktrāruṇa-locanāni

03250353 rūpāṇi divyāni vara-pradāni

03250354 sākaṁ vācaṁ spṛhaṇīyāṁ vadanti

03250361 tair darśanīyāvayavair udāra-

03250362 vilāsa-hāsekṣita-vāma-sūktaiḥ

03250363 hṛtātmano hṛta-prāṇāṁś ca bhaktir

03250364 anicchato me gatim aṇvīṁ prayuṅkte

03250371 atho vibhūtiṁ mama māyāvinas tām

03250372 aiśvaryam aṣṭāṅgam anupravṛttam

03250373 śriyaṁ bhāgavatīṁ vāspṛhayanti bhadrāṁ

03250374 parasya me te’śnuvate tu loke

03250381 na karhicin mat-parāḥ śānta-rūpe

03250382 naṅkṣyanti no me’nimiṣo leḍhi hetiḥ

03250383 yeṣām ahaṁ priya ātmā sutaś ca

03250384 sakhā guruḥ suhṛdo daivam iṣṭam

03250391 imaṁ lokaṁ tathaivāmum ātmānam ubhayāyinam

03250393 ātmānam anu ye ceha ye rāyaḥ paśavo gṛhāḥ

03250401 visṛjya sarvān anyāṁś ca mām evaṁ viśvato-mukham

03250403 bhajanty ananyayā bhaktyā tān mṛtyor atipāraye

03250411 nānyatra mad bhagavataḥ pradhāna-puruṣeśvarāt

03250413 ātmanaḥ sarva-bhūtānāṁ bhayaṁ tīvraṁ nivartate

03250421 mad-bhayād vāti vāto’yaṁ sūryas tapati mad-bhayāt

03250423 varṣatīndro dahaty agnir mṛtyuś carati mad-bhayāt

03250431 jñāna-vairāgya-yuktena bhakti-yogena yoginaḥ

03250433 kṣemāya pāda-mūlaṁ me praviśanty akuto-bhayam

03250441 etāvān eva loke’smin puṁsāṁ niḥśreyasodayaḥ

03250443 tīvreṇa bhakti-yogena mano mayy arpitaṁ sthiram

0326001 śrī-bhagavān uvāca

03260011 atha te sampravakṣyāmi tattvānāṁ lakṣaṇaṁ pṛthak

03260013 yad viditvā vimucyeta puruṣaḥ prākṛtair guṇaiḥ

03260021 jñānaṁ niḥśreyasārthāya puruṣasyātma-darśanam

03260023 yad āhur varṇaye tat te hṛdaya-granthi-bhedanam

03260031 anādir ātmā puruṣo nirguṇaḥ prakṛteḥ paraḥ

03260033 pratyag-dhāmā svayaṁ-jyotir viśvaṁ yena samanvitam

03260041 sa eṣa prakṛtiṁ sūkṣmāṁ daivīṁ guṇamayīṁ vibhuḥ

03260043 yadṛcchayaivopagatām abhyapadyata līlayā

03260051 guṇair vicitrāḥ sṛjatīṁ sa-rūpāḥ prakṛtiṁ prajāḥ

03260053 vilokya mumuhe sadyaḥ sa iha jñāna-gūhayā

03260061 evaṁ parābhidhyānena kartṛtvaṁ prakṛteḥ pumān

03260063 karmasu kriyamāṇeṣu guṇair ātmani manyate

03260071 tad asya saṁsṛtir bandhaḥ pāra-tantryaṁ ca tat-kṛtam

03260073 bhavaty akartur īśasya sākṣiṇo nirvṛtātmanaḥ

03260081 kārya-kāraṇa-kartṛtve kāraṇaṁ prakṛtiṁ viduḥ

03260083 bhoktṛtve sukha-duḥkhānāṁ puruṣaṁ prakṛteḥ param

0326009 devahūtir uvāca

03260091 prakṛteḥ puruṣasyāpi lakṣaṇaṁ puruṣottama

03260093 brūhi kāraṇayor asya sad-asac ca yad-ātmakam

0326010 śrī-bhagavān uvāca

03260101 yat tat tri-guṇam avyaktaṁ nityaṁ sad-asad-ātmakam

03260103 pradhānaṁ prakṛtiṁ prāhur aviśeṣaṁ viśeṣavat

03260111 pañcabhiḥ pañcabhir brahma caturbhir daśabhis tathā

03260113 etac catur-viṁśatikaṁ gaṇaṁ prādhānikaṁ viduḥ

03260121 mahā-bhūtāni pañcaiva bhūr āpo’gnir marun nabhaḥ

03260123 tan-mātrāṇi ca tāvanti gandhādīni matāni me

03260131 indriyāṇi daśa śrotraṁ tvag dṛg rasana-nāsikāḥ

03260133 vāk karau caraṇau meḍhraṁ pāyur daśama ucyate

03260141 mano buddhir ahaṅkāraś cittam ity antar-ātmakam

03260143 caturdhā lakṣyate bhedo vṛttyā lakṣaṇa-rūpayā

03260151 etāvān eva saṅkhyāto brahmaṇaḥ sa-guṇasya ha

03260153 sanniveśo mayā prokto yaḥ kālaḥ pañca-viṁśakaḥ

03260161 prabhāvaṁ pauruṣaṁ prāhuḥ kālam eke yato bhayam

03260163 ahaṅkāra-vimūḍhasya kartuḥ prakṛtim īyuṣaḥ

03260171 prakṛter guṇa-sāmyasya nirviśeṣasya mānavi

03260173 ceṣṭā yataḥ sa bhagavān kāla ity upalakṣitaḥ

03260181 antaḥ puruṣa-rūpeṇa kāla-rūpeṇa yo bahiḥ

03260183 samanvety eṣa sattvānāṁ bhagavān ātma-māyayā

03260191 daivāt kṣubhita-dharmiṇyāṁ svasyāṁ yonau paraḥ pumān

03260193 ādhatta vīryaṁ sāsūta mahat-tattvaṁ hiraṇmayam

03260201 viśvam ātma-gataṁ vyañjan kūṭa-stho jagad-aṅkuraḥ

03260203 sva-tejasāpibat tīvram ātma-prasvāpanaṁ tamaḥ

03260211 yat tat sattva-guṇaṁ svacchaṁ śāntaṁ bhagavataḥ padam

03260213 yad āhur vāsudevākhyaṁ cittaṁ tan mahad-ātmakam

03260221 svacchatvam avikāritvaṁ śāntatvam iti cetasaḥ

03260223 vṛttibhir lakṣaṇaṁ proktaṁ yathāpāṁ prakṛtiḥ parā

03260231 mahat-tattvād vikurvāṇād bhagavad-vīrya-sambhavāt

03260233 kriyā-śaktir ahaṅkāras tri-vidhaḥ samapadyata

03260241 vaikārikas taijasaś ca tāmasaś ca yato bhavaḥ

03260243 manasaś cendriyāṇāṁ ca bhūtānāṁ mahatām api

03260251 sahasra-śirasaṁ sākṣād yam anantaṁ pracakṣate

03260253 saṅkarṣaṇākhyaṁ puruṣaṁ bhūtendriya-manomayam

03260261 kartṛtvaṁ karaṇatvaṁ ca kāryatvaṁ ceti lakṣaṇam

03260263 śānta-ghora-vimūḍhatvam iti vā syād ahaṅkṛteḥ

03260271 vaikārikād vikurvāṇān manas-tattvam ajāyata

03260273 yat-saṅkalpa-vikalpābhyāṁ vartate kāma-sambhavaḥ

03260281 yad vidur hy aniruddhākhyaṁ hṛṣīkāṇām adhīśvaram

03260283 śāradendīvara-śyāmaṁ saṁrādhyaṁ yogibhiḥ śanaiḥ

03260291 taijasāt tu vikurvāṇād buddhi-tattvam abhūt sati

03260293 dravya-sphuraṇa-vijñānam indriyāṇām anugrahaḥ

03260301 saṁśayo’tha viparyāso niścayaḥ smṛtir eva ca

03260303 svāpa ity ucyate buddher lakṣaṇaṁ vṛttitaḥ pṛthak

03260311 taijasānīndriyāṇy eva kriyā-jñāna-vibhāgaśaḥ

03260313 prāṇasya hi kriyā-śaktir buddher vijñāna-śaktitā

03260321 tāmasāc ca vikurvāṇād bhagavad-vīrya-coditāt

03260323 śabda-mātram abhūt tasmān nabhaḥ śrotraṁ tu śabdagam

03260331 arthāśrayatvaṁ śabdasya draṣṭur liṅgatvam eva ca

03260333 tan-mātratvaṁ ca nabhaso lakṣaṇaṁ kavayo viduḥ

03260341 bhūtānāṁ chidra-dātṛtvaṁ bahir antaram eva ca

03260343 prāṇendriyātma-dhiṣṇyatvaṁ nabhaso vṛtti-lakṣaṇam

03260351 nabhasaḥ śabda-tanmātrāt kāla-gatyā vikurvataḥ

03260353 sparśo’bhavat tato vāyus tvak sparśasya ca saṅgrahaḥ

03260361 mṛdutvaṁ kaṭhinatvaṁ ca śaityam uṣṇatvam eva ca

03260363 etat sparśasya sparśatvaṁ tan-mātratvaṁ nabhasvataḥ

03260371 cālanaṁ vyūhanaṁ prāptir netṛtvaṁ dravya-śabdayoḥ

03260373 sarvendriyāṇām ātmatvaṁ vāyoḥ karmābhilakṣaṇam

03260381 vāyoś ca sparśa-tanmātrād rūpaṁ daiveritād abhūt

03260383 samutthitaṁ tatas tejaś cakṣū rūpopalambhanam

03260391 dravyākṛtitvaṁ guṇatā vyakti-saṁsthātvam eva ca

03260393 tejastvaṁ tejasaḥ sādhvi rūpa-mātrasya vṛttayaḥ

03260401 dyotanaṁ pacanaṁ pānam adanaṁ hima-mardanam

03260403 tejaso vṛttayas tv etāḥ śoṣaṇaṁ kṣut tṛḍ eva ca

03260411 rūpa-mātrād vikurvāṇāt tejaso daiva-coditāt

03260413 rasa-mātram abhūt tasmād ambho jihvā rasa-grahaḥ

03260421 kaṣāyo madhuras tiktaḥ kaṭv amla iti naikadhā

03260423 bhautikānāṁ vikāreṇa rasa eko vibhidyate

03260431 kledanaṁ piṇḍanaṁ tṛptiḥ prāṇanāpyāyanondanam

03260433 tāpāpanodo bhūyastvam ambhaso vṛttayas tv imāḥ

03260441 rasa-mātrād vikurvāṇād ambhaso daiva-coditāt

03260443 gandha-mātram abhūt tasmāt pṛthvī ghrāṇas tu gandhagaḥ

03260451 karambha-pūti-saurabhya- śāntogrāmlādibhiḥ pṛthak

03260453 dravyāvayava-vaiṣamyād gandha eko vibhidyate

03260461 bhāvanaṁ brahmaṇaḥ sthānaṁ dhāraṇaṁ sad-viśeṣaṇam

03260463 sarva-sattva-guṇodbhedaḥ pṛthivī-vṛtti-lakṣaṇam

03260471 nabho-guṇa-viśeṣo’rtho yasya tac chrotram ucyate

03260473 vāyor guṇa-viśeṣo’rtho yasya tat sparśanaṁ viduḥ

03260481 tejo-guṇa-viśeṣo’rtho yasya tac cakṣur ucyate

03260483 ambho-guṇa-viśeṣo’rtho yasya tad rasanaṁ viduḥ

03260485 bhūmer guṇa-viśeṣo’rtho yasya sa ghrāṇa ucyate

03260491 parasya dṛśyate dharmo hy aparasmin samanvayāt

03260493 ato viśeṣo bhāvānāṁ bhūmāv evopalakṣyate

03260501 etāny asaṁhatya yadā mahad-ādīni sapta vai

03260503 kāla-karma-guṇopeto jagad-ādir upāviśat

03260511 tatas tenānuviddhebhyo yuktebhyo’ṇḍam acetanam

03260513 utthitaṁ puruṣo yasmād udatiṣṭhad asau virāṭ

03260521 etad aṇḍaṁ viśeṣākhyaṁ krama-vṛddhair daśottaraiḥ

03260523 toyādibhiḥ parivṛtaṁ pradhānenāvṛtair bahiḥ

03260525 yatra loka-vitāno’yaṁ rūpaṁ bhagavato hareḥ

03260531 hiraṇmayād aṇḍa-kośād utthāya salile śayāt

03260533 tam āviśya mahā-devo bahudhā nirbibheda kham

03260541 nirabhidyatāsya prathamaṁ mukhaṁ vāṇī tato’bhavat

03260543 vāṇyā vahnir atho nāse prāṇoto ghrāṇa etayoḥ

03260551 ghrāṇād vāyur abhidyetām akṣiṇī cakṣur etayoḥ

03260553 tasmāt sūryo nyabhidyetāṁ karṇau śrotraṁ tato diśaḥ

03260561 nirbibheda virājas tvag- roma-śmaśrv-ādayas tataḥ

03260563 tata oṣadhayaś cāsan śiśnaṁ nirbibhide tataḥ

03260571 retas tasmād āpa āsan nirabhidyata vai gudam

03260573 gudād apāno’pānāc ca mṛtyur loka-bhayaṅkaraḥ

03260581 hastau ca nirabhidyetāṁ balaṁ tābhyāṁ tataḥ svarāṭ

03260583 pādau ca nirabhidyetāṁ gatis tābhyāṁ tato hariḥ

03260591 nāḍyo’sya nirabhidyanta tābhyo lohitam ābhṛtam

03260593 nadyas tataḥ samabhavann udaraṁ nirabhidyata

03260601 kṣut-pipāse tataḥ syātāṁ samudras tv etayor abhūt

03260603 athāsya hṛdayaṁ bhinnaṁ hṛdayān mana utthitam

03260611 manasaś candramā jāto buddhir buddher girāṁ patiḥ

03260613 ahaṅkāras tato rudraś cittaṁ caityas tato’bhavat

03260621 ete hy abhyutthitā devā naivāsyotthāpane’śakan

03260623 punar āviviśuḥ khāni tam utthāpayituṁ kramāt

03260631 vahnir vācā mukhaṁ bheje nodatiṣṭhat tadā virāṭ

03260633 ghrāṇena nāsike vāyur nodatiṣṭhat tadā virāṭ

03260641 akṣiṇī cakṣuṣādityo nodatiṣṭhat tadā virāṭ

03260643 śrotreṇa karṇau ca diśo nodatiṣṭhat tadā virāṭ

03260651 tvacaṁ romabhir oṣadhyo nodatiṣṭhat tadā virāṭ

03260653 retasā śiśnam āpas tu nodatiṣṭhat tadā virāṭ

03260661 gudaṁ mṛtyur apānena nodatiṣṭhat tadā virāṭ

03260663 hastāv indro balenaiva nodatiṣṭhat tadā virāṭ

03260671 viṣṇur gatyaiva caraṇau nodatiṣṭhat tadā virāṭ

03260673 nāḍīr nadyo lohitena nodatiṣṭhat tadā virāṭ

03260681 kṣut-tṛḍbhyām udaraṁ sindhur nodatiṣṭhat tadā virāṭ

03260683 hṛdayaṁ manasā candro nodatiṣṭhat tadā virāṭ

03260691 buddhyā brahmāpi hṛdayaṁ nodatiṣṭhat tadā virāṭ

03260693 rudro’bhimatyā hṛdayaṁ nodatiṣṭhat tadā virāṭ

03260701 cittena hṛdayaṁ caityaḥ kṣetra-jñaḥ prāviśad yadā

03260703 virāṭ tadaiva puruṣaḥ salilād udatiṣṭhata

03260711 yathā prasuptaṁ puruṣaṁ prāṇendriya-mano-dhiyaḥ

03260713 prabhavanti vinā yena notthāpayitum ojasā

03260721 tam asmin pratyag-ātmānaṁ dhiyā yoga-pravṛttayā

03260723 bhaktyā viraktyā jñānena vivicyātmani cintayet

0327001 śrī-bhagavān uvāca

03270011 prakṛti-stho’pi puruṣo nājyate prākṛtair guṇaiḥ

03270013 avikārād akartṛtvān nirguṇatvāj jalārkavat

03270021 sa eṣa yarhi prakṛter guṇeṣv abhiviṣajjate

03270023 ahaṅkriyā-vimūḍhātmā kartāsmīty abhimanyate

03270031 tena saṁsāra-padavīm avaśo’bhyety anirvṛtaḥ

03270033 prāsaṅgikaiḥ karma-doṣaiḥ sad-asan-miśra-yoniṣu

03270041 arthe hy avidyamāne’pi saṁsṛtir na nivartate

03270043 dhyāyato viṣayān asya svapne’narthāgamo yathā

03270051 ata eva śanaiś cittaṁ prasaktam asatāṁ pathi

03270053 bhakti-yogena tīvreṇa viraktyā ca nayed vaśam

03270061 yamādibhir yoga-pathair abhyasa‘ śraddhayānvitaḥ

03270063 mayi bhāvena satyena mat-kathā-śravaṇena ca

03270071 sarva-bhūta-samatvena nirvaireṇāprasaṅgataḥ

03270073 brahmacaryeṇa maunena sva-dharmeṇa balīyasā

03270081 yadṛcchayopalabdhena santuṣṭo mita-bhuṅ muniḥ

03270083 vivikta-śaraṇaḥ śānto maitraḥ karuṇa ātmavān

03270091 sānubandhe ca dehe’sminn akurvann asad-āgraham

03270093 jñānena dṛṣṭa-tattvena prakṛteḥ puruṣasya ca

03270101 nivṛtta-buddhy-avasthāno dūrī-bhūtānya-darśanaḥ

03270103 upalabhyātmanātmānaṁ cakṣuṣevārkam ātma-dṛk

03270111 mukta-liṅgaṁ sad-ābhāsam asati pratipadyate

03270113 sato bandhum asac-cakṣuḥ sarvānusyūtam advayam

03270121 yathā jala-stha ābhāsaḥ sthala-sthenāvadṛśyate

03270123 svābhāsena tathā sūryo jala-sthena divi sthitaḥ

03270131 evaṁ trivṛd-ahaṅkāro bhūtendriya-manomayaiḥ

03270133 svābhāsair lakṣito’nena sad-ābhāsena satya-dṛk

03270141 bhūta-sūkṣmendriya-mano- buddhy-ādiṣv iha nidrayā

03270143 līneṣv asati yas tatra vinidro nirahaṅkriyaḥ

03270151 manyamānas tadātmānam anaṣṭo naṣṭavan mṛṣā

03270153 naṣṭe’haṅkaraṇe draṣṭā naṣṭa-vitta ivāturaḥ

03270161 evaṁ pratyavamṛśyāsāv ātmānaṁ pratipadyate

03270163 sāhaṅkārasya dravyasya yo’vasthānam anugrahaḥ

0327017 devahūtir uvāca

03270171 puruṣaṁ prakṛtir brahman na vimuñcati karhicit

03270173 anyonyāpāśrayatvāc ca nityatvād anayoḥ prabho

03270181 yathā gandhasya bhūmeś ca na bhāvo vyatirekataḥ

03270183 apāṁ rasasya ca yathā tathā buddheḥ parasya ca

03270191 akartuḥ karma-bandho’yaṁ puruṣasya yad-āśrayaḥ

03270193 guṇeṣu satsu prakṛteḥ kaivalyaṁ teṣv ataḥ katham

03270201 kvacit tattvāvamarśena nivṛttaṁ bhayam ulbaṇam

03270203 anivṛtta-nimittatvāt punaḥ pratyavatiṣṭhate

0327021 śrī-bhagavān uvāca

03270211 animitta-nimittena sva-dharmeṇāmalātmanā

03270213 tīvrayā mayi bhaktyā ca śruta-sambhṛtayā ciram

03270221 jñānena dṛṣṭa-tattvena vairāgyeṇa balīyasā

03270223 tapo-yuktena yogena tīvreṇātma-samādhinā

03270231 prakṛtiḥ puruṣasyeha dahyamānā tv ahar-niśam

03270233 tiro-bhavitrī śanakair agner yonir ivāraṇiḥ

03270241 bhukta-bhogā parityaktā dṛṣṭa-doṣā ca nityaśaḥ

03270243 neśvarasyāśubhaṁ dhatte sve mahimni sthitasya ca

03270251 yathā hy apratibuddhasya prasvāpo bahv-anartha-bhṛt

03270253 sa eva pratibuddhasya na vai mohāya kalpate

03270261 evaṁ vidita-tattvasya prakṛtir mayi mānasam

03270263 yuñjato nāpakuruta ātmārāmasya karhicit

03270271 yadaivam adhyātma-rataḥ kālena bahu-janmanā

03270273 sarvatra jāta-vairāgya ābrahma-bhuvanān muniḥ

03270281 mad-bhaktaḥ pratibuddhārtho mat-prasādena bhūyasā

03270283 niḥśreyasaṁ sva-saṁsthānaṁ kaivalyākhyaṁ mad-āśrayam

03270291 prāpnotīhāñjasā dhīraḥ sva-dṛśā cchinna-saṁśayaḥ

03270293 yad gatvā na nivarteta yogī liṅgād vinirgame

03270301 yadā na yogopacitāsu ceto

03270302 māyāsu siddhasya viṣajjate’ṅga

03270303 ananya-hetuṣv atha me gatiḥ syād

03270304 ātyantikī yatra na mṛtyu-hāsaḥ

0328001 śrī-bhagavān uvāca

03280011 yogasya lakṣaṇaṁ vakṣye sabījasya nṛpātmaje

03280013 mano yenaiva vidhinā prasannaṁ yāti sat-patham

03280021 sva-dharmācaraṇaṁ śaktyā vidharmāc ca nivartanam

03280023 daivāl labdhena santoṣa ātmavic-caraṇārcanam

03280031 grāmya-dharma-nivṛttiś ca mokṣa-dharma-ratis tathā

03280033 mita-medhyādanaṁ śaśvad vivikta-kṣema-sevanam

03280041 ahiṁsā satyam asteyaṁ yāvad-artha-parigrahaḥ

03280043 brahmacaryaṁ tapaḥ śaucaṁ svādhyāyaḥ puruṣārcanam

03280051 maunaṁ sad-āsana-jayaḥ sthairyaṁ prāṇa-jayaḥ śanaiḥ

03280053 pratyāhāraś cendriyāṇāṁ viṣayān manasā hṛdi

03280061 sva-dhiṣṇyānām eka-deśe manasā prāṇa-dhāraṇam

03280063 vaikuṇṭha-līlābhidhyānaṁ samādhānaṁ tathātmanaḥ

03280071 etair anyaiś ca pathibhir mano duṣṭam asat-patham

03280073 buddhyā yuñjīta śanakair jita-prāṇo hy atandritaḥ

03280081 śucau deśe pratiṣṭhāpya vijitāsana āsanam

03280083 tasmin svasti samāsīna ṛju-kāyaḥ samabhyaset

03280091 prāṇasya śodhayen mārgaṁ pūra-kumbhaka-recakaiḥ

03280093 pratikūlena vā cittaṁ yathā sthiram acañcalam

03280101 mano’cirāt syād virajaṁ jita-śvāsasya yoginaḥ

03280103 vāyv-agnibhyāṁ yathā lohaṁ dhmātaṁ tyajati vai malam

03280111 prāṇāyāmair dahed doṣān dhāraṇābhiś ca kilbiṣān

03280113 pratyāhāreṇa saṁsargān dhyānenānīśvarān guṇān

03280121 yadā manaḥ svaṁ virajaṁ yogena susamāhitam

03280123 kāṣṭhāṁ bhagavato dhyāyet sva-nāsāgrāvalokanaḥ

03280131 prasanna-vadanāmbhojaṁ padma-garbhāruṇekṣaṇam

03280133 nīlotpala-dala-śyāmaṁ śaṅkha-cakra-gadā-dharam

03280141 lasat-paṅkaja-kiñjalka- pīta-kauśeya-vāsasam

03280143 śrīvatsa-vakṣasaṁ bhrājat kaustubhāmukta-kandharam

03280151 matta-dvirepha-kalayā parītaṁ vana-mālayā

03280153 parārdhya-hāra-valaya- kirīṭāṅgada-nūpuram

03280161 kāñcī-guṇollasac-chroṇiṁ hṛdayāmbhoja-viṣṭaram

03280163 darśanīyatamaṁ śāntaṁ mano-nayana-vardhanam

03280171 apīcya-darśanaṁ śaśvat sarva-loka-namaskṛtam

03280173 santaṁ vayasi kaiśore bhṛtyānugraha-kātaram

03280181 kīrtanya-tīrtha-yaśasaṁ puṇya-śloka-yaśaskaram

03280183 dhyāyed devaṁ samagrāṅgaṁ yāvan na cyavate manaḥ

03280191 sthitaṁ vrajantam āsīnaṁ śayānaṁ vā guhāśayam

03280193 prekṣaṇīyehitaṁ dhyāyec chuddha-bhāvena cetasā

03280201 tasmin labdha-padaṁ cittaṁ sarvāvayava-saṁsthitam

03280203 vilakṣyaikatra saṁyujyād aṅge bhagavato muniḥ

03280211 sañcintayed bhagavataś caraṇāravindaṁ

03280212 vajrāṅkuśa-dhvaja-saroruha-lāñchanāḍhyam

03280213 uttuṅga-rakta-vilasan-nakha-cakravāla-

03280214 jyotsnābhir āhata-mahad-dhṛdayāndhakāram

03280221 yac-chauca-niḥsṛta-sarit-pravarodakena

03280222 tīrthena mūrdhny adhikṛtena śivaḥ śivo’bhūt

03280223 dhyātur manaḥ-śamala-śaila-nisṛṣṭa-vajraṁ

03280224 dhyāyec ciraṁ bhagavataś caraṇāravindam

03280231 jānu-dvayaṁ jalaja-locanayā jananyā

03280232 lakṣmyākhilasya sura-vanditayā vidhātuḥ

03280233 ūrvor nidhāya kara-pallava-rociṣā yat

03280234 saṁlālitaṁ hṛdi vibhor abhavasya kuryāt

03280241 ūrū suparṇa-bhujayor adhi śobhamānāv

03280242 ojo-nidhī atasikā-kusumāvabhāsau

03280243 vyālambi-pīta-vara-vāsasi vartamāna-

03280244 kāñcī-kalāpa-parirambhi nitamba-bimbam

03280251 nābhi-hradaṁ bhuvana-kośa-guhodara-sthaṁ

03280252 yatrātma-yoni-dhiṣaṇākhila-loka-padmam

03280253 vyūḍhaṁ harin-maṇi-vṛṣa-stanayor amuṣya

03280254 dhyāyed dvayaṁ viśada-hāra-mayūkha-gauram

03280261 vakṣo’dhivāsam ṛṣabhasya mahā-vibhūteḥ

03280262 puṁsāṁ mano-nayana-nirvṛtim ādadhānam

03280263 kaṇṭhaṁ ca kaustubha-maṇer adhibhūṣaṇārthaṁ

03280264 kuryān manasy akhila-loka-namaskṛtasya

03280271 bāhūṁś ca mandara-gireḥ parivartanena

03280272 nirṇikta-bāhu-valayān adhiloka-pālān

03280273 sañcintayed daśa-śatāram asahya-tejaḥ

03280274 śaṅkhaṁ ca tat-kara-saroruha-rāja-haṁsam

03280281 kaumodakīṁ bhagavato dayitāṁ smareta

03280282 digdhām arāti-bhaṭa-śoṇita-kardamena

03280283 mālāṁ madhuvrata-varūtha-giropaghuṣṭāṁ

03280284 caityasya tattvam amalaṁ maṇim asya kaṇṭhe

03280291 bhṛtyānukampita-dhiyeha gṛhīta-mūrteḥ

03280292 sañcintayed bhagavato vadanāravindam

03280293 yad visphuran-makara-kuṇḍala-valgitena

03280294 vidyotitāmala-kapolam udāra-nāsam

03280301 yac chrī-niketam alibhiḥ parisevyamānaṁ

03280302 bhūtyā svayā kuṭila-kuntala-vṛnda-juṣṭam

03280303 mīna-dvayāśrayam adhikṣipad abja-netraṁ

03280304 dhyāyen manomayam atandrita ullasad-bhru

03280311 tasyāvalokam adhikaṁ kṛpayātighora-

03280312 tāpa-trayopaśamanāya nisṛṣṭam akṣṇoḥ

03280313 snigdha-smitānuguṇitaṁ vipula-prasādaṁ

03280314 dhyāyec ciraṁ vipula-bhāvanayā guhāyām

03280321 hāsaṁ harer avanatākhila-loka-tīvra-

03280322 śokāśru-sāgara-viśoṣaṇam atyudāram

03280323 sammohanāya racitaṁ nija-māyayāsya

03280324 bhrū-maṇḍalaṁ muni-kṛte makara-dhvajasya

03280331 dhyānāyanaṁ prahasitaṁ bahulādharoṣṭha-

03280332 bhāsāruṇāyita-tanu-dvija-kunda-paṅkti

03280333 dhyāyet svadeha-kuhare’vasitasya viṣṇor

03280334 bhaktyārdrayārpita-manā na pṛthag didṛkṣet

03280341 evaṁ harau bhagavati pratilabdha-bhāvo

03280342 bhaktyā dravad-dhṛdaya utpulakaḥ pramodāt

03280343 autkaṇṭhya-bāṣpa-kalayā muhur ardyamānas

03280344 tac cāpi citta-baḍiśaṁ śanakair viyuṅkte

03280351 muktāśrayaṁ yarhi nirviṣayaṁ viraktaṁ

03280352 nirvāṇam ṛcchati manaḥ sahasā yathārciḥ

03280353 ātmānam atra puruṣo’vyavadhānam ekam

03280354 anvīkṣate pratinivṛtta-guṇa-pravāhaḥ

03280361 so’py etayā caramayā manaso nivṛttyā

03280362 tasmin mahimny avasitaḥ sukha-duḥkha-bāhye

03280363 hetutvam apy asati kartari duḥkhayor yat

03280364 svātman vidhatta upalabdha-parātma-kāṣṭhaḥ

03280371 dehaṁ ca taṁ na caramaḥ sthitam utthitaṁ vā

03280372 siddho vipaśyati yato’dhyagamat svarūpam

03280373 daivād upetam atha daiva-vaśād apetaṁ

03280374 vāso yathā parikṛtaṁ madirā-madāndhaḥ

03280381 deho’pi daiva-vaśagaḥ khalu karma yāvat

03280382 svārambhakaṁ pratisamīkṣata eva sāsuḥ

03280383 taṁ sa-prapañcam adhirūḍha-samādhi-yogaḥ

03280384 svāpnaṁ punar na bhajate pratibuddha-vastuḥ

03280391 yathā putrāc ca vittāc ca pṛthaṅ martyaḥ pratīyate

03280393 apy ātmatvenābhimatād dehādeḥ puruṣas tathā

03280401 yatholmukād visphuliṅgād dhūmād vāpi sva-sambhavāt

03280403 apy ātmatvenābhimatād yathāgniḥ pṛthag ulmukāt

03280411 bhūtendriyāntaḥ-karaṇāt pradhānāj jīva-saṁjñitāt

03280413 ātmā tathā pṛthag draṣṭā bhagavān brahma-saṁjñitaḥ

03280421 sarva-bhūteṣu cātmānaṁ sarva-bhūtāni cātmani

03280423 īkṣetānanya-bhāvena bhūteṣv iva tad-ātmatām

03280431 sva-yoniṣu yathā jyotir ekaṁ nānā pratīyate

03280433 yonīnāṁ guṇa-vaiṣamyāt tathātmā prakṛtau sthitaḥ

03280441 tasmād imāṁ svāṁ prakṛtiṁ daivīṁ sad-asad-ātmikām

03280443 durvibhāvyāṁ parābhāvya svarūpeṇāvatiṣṭhate

0329001 devahūtir uvāca

03290011 lakṣaṇaṁ mahad-ādīnāṁ prakṛteḥ puruṣasya ca

03290013 svarūpaṁ lakṣyate’mīṣāṁ yena tat-pāramārthikam

03290021 yathā sāṅkhyeṣu kathitaṁ yan-mūlaṁ tat pracakṣate

03290023 bhakti-yogasya me mārgaṁ brūhi vistaraśaḥ prabho

03290031 virāgo yena puruṣo bhagavan sarvato bhavet

03290033 ācakṣva jīva-lokasya vividhā mama saṁsṛtīḥ

03290041 kālasyeśvara-rūpasya pareṣāṁ ca parasya te

03290043 svarūpaṁ bata kurvanti yad-dhetoḥ kuśalaṁ janāḥ

03290051 lokasya mithyābhimater acakṣuṣaś

03290052 ciraṁ prasuptasya tamasy anāśraye

03290053 śrāntasya karmasv anuviddhayā dhiyā

03290054 tvam āvirāsīḥ kila yoga-bhāskaraḥ

0329006 maitreya uvāca

03290061 iti mātur vacaḥ ślakṣṇaṁ pratinandya mahā-muniḥ

03290063 ābabhāṣe kuru-śreṣṭha prītas tāṁ karuṇārditaḥ

0329007 śrī-bhagavān uvāca

03290071 bhakti-yogo bahu-vidho mārgair bhāmini bhāvyate

03290073 svabhāva-guṇa-mārgeṇa puṁsāṁ bhāvo vibhidyate

03290081 abhisandhāya yo hiṁsāṁ dambhaṁ mātsaryam eva vā

03290083 saṁrambhī bhinna-dṛg bhāvaṁ mayi kuryāt sa tāmasaḥ

03290091 viṣayān abhisandhāya yaśa aiśvaryam eva vā

03290093 arcādāv arcayed yo māṁ pṛthag-bhāvaḥ sa rājasaḥ

03290101 karma-nirhāram uddiśya parasmin vā tad-arpaṇam

03290103 yajed yaṣṭavyam iti vā pṛthag-bhāvaḥ sa sāttvikaḥ

03290111 mad-guṇa-śruti-mātreṇa mayi sarva-guhāśaye

03290113 mano-gatir avicchinnā yathā gaṅgāmbhaso’mbudhau

03290121 lakṣaṇaṁ bhakti-yogasya nirguṇasya hy udāhṛtam

03290123 ahaituky avyavahitā yā bhaktiḥ puruṣottame

03290131 sālokya-sārṣṭi-sāmīpya- sārūpyaikatvam apy uta

03290133 dīyamānaṁ na gṛhṇanti vinā mat-sevanaṁ janāḥ

03290141 sa eva bhakti-yogākhya ātyantika udāhṛtaḥ

03290143 yenātivrajya tri-guṇaṁ mad-bhāvāyopapadyate

03290151 niṣevitenānimittena sva-dharmeṇa mahīyasā

03290153 kriyā-yogena śastena nātihiṁsreṇa nityaśaḥ

03290161 mad-dhiṣṇya-darśana-sparśa- pūjā-stuty-abhivandanaiḥ

03290163 bhūteṣu mad-bhāvanayā sattvenāsaṅgamena ca

03290171 mahatāṁ bahu-mānena dīnānām anukampayā

03290173 maitryā caivātma-tulyeṣu yamena niyamena ca

03290181 ādhyātmikānuśravaṇān nāma-saṅkīrtanāc ca me

03290183 ārjavenārya-saṅgena nirahaṅkriyayā tathā

03290191 mad-dharmaṇo guṇair etaiḥ parisaṁśuddha āśayaḥ

03290193 puruṣasyāñjasābhyeti śruta-mātra-guṇaṁ hi mām

03290201 yathā vāta-ratho ghrāṇam āvṛṅkte gandha āśayāt

03290203 evaṁ yoga-rataṁ ceta ātmānam avikāri yat

03290211 ahaṁ sarveṣu bhūteṣu bhūtātmāvasthitaḥ sadā

03290213 tam avajñāya māṁ martyaḥ kurute’rcā-viḍambanam

03290221 yo māṁ sarveṣu bhūteṣu santam ātmānam īśvaram

03290223 hitvārcāṁ bhajate mauḍhyād bhasmany eva juhoti saḥ

03290231 dviṣataḥ para-kāye māṁ mānino bhinna-darśinaḥ

03290233 bhūteṣu baddha-vairasya na manaḥ śāntim ṛcchati

03290241 aham uccāvacair dravyaiḥ kriyayotpannayānaghe

03290243 naiva tuṣye’rcito’rcāyāṁ bhūta-grāmāvamāninaḥ

03290251 arcādāv arcayet tāvad īśvaraṁ māṁ sva-karma-kṛt

03290253 yāvan na veda sva-hṛdi sarva-bhūteṣv avasthitam

03290261 ātmanaś ca parasyāpi yaḥ karoty antarodaram

03290263 tasya bhinna-dṛśo mṛtyur vidadhe bhayam ulbaṇam

03290271 atha māṁ sarva-bhūteṣu bhūtātmānaṁ kṛtālayam

03290273 arhayed dāna-mānābhyāṁ maitryābhinnena cakṣuṣā

03290281 jīvāḥ śreṣṭhā hy ajīvānāṁ tataḥ prāṇa-bhṛtaḥ śubhe

03290283 tataḥ sa-cittāḥ pravarās tataś cendriya-vṛttayaḥ

03290291 tatrāpi sparśa-vedibhyaḥ pravarā rasa-vedinaḥ

03290293 tebhyo gandha-vidaḥ śreṣṭhās tataḥ śabda-vido varāḥ

03290301 rūpa-bheda-vidas tatra tataś cobhayato-dataḥ

03290303 teṣāṁ bahu-padāḥ śreṣṭhāś catuṣ-pādas tato dvi-pāt

03290311 tato varṇāś ca catvāras teṣāṁ brāhmaṇa uttamaḥ

03290313 brāhmaṇeṣv api veda-jño hy artha-jño’bhyadhikas tataḥ

03290321 artha-jñāt saṁśaya-cchettā tataḥ śreyān sva-karma-kṛt

03290323 mukta-saṅgas tato bhūyān adogdhā dharmam ātmanaḥ

03290331 tasmān mayy arpitāśeṣa- kriyārthātmā nirantaraḥ

03290333 mayy arpitātmanaḥ puṁso mayi sannyasta-karmaṇaḥ

03290335 na paśyāmi paraṁ bhūtam akartuḥ sama-darśanāt

03290341 manasaitāni bhūtāni praṇamed bahu-mānayan

03290343 īśvaro jīva-kalayā praviṣṭo bhagavān iti

03290351 bhakti-yogaś ca yogaś ca mayā mānavy udīritaḥ

03290353 yayor ekatareṇaiva puruṣaḥ puruṣaṁ vrajet

03290361 etad bhagavato rūpaṁ brahmaṇaḥ paramātmanaḥ

03290363 paraṁ pradhānaṁ puruṣaṁ daivaṁ karma-viceṣṭitam

03290371 rūpa-bhedāspadaṁ divyaṁ kāla ity abhidhīyate

03290373 bhūtānāṁ mahad-ādīnāṁ yato bhinna-dṛśāṁ bhayam

03290381 yo’ntaḥ praviśya bhūtāni bhūtair atty akhilāśrayaḥ

03290383 sa viṣṇv-ākhyo’dhiyajño’sau kālaḥ kalayatāṁ prabhuḥ

03290391 na cāsya kaścid dayito na dveṣyo na ca bāndhavaḥ

03290393 āviśaty apramatto’sau pramattaṁ janam anta-kṛt

03290401 yad-bhayād vāti vāto’yaṁ sūryas tapati yad-bhayāt

03290403 yad-bhayād varṣate devo bha-gaṇo bhāti yad-bhayāt

03290411 yad vanaspatayo bhītā latāś cauṣadhibhiḥ saha

03290413 sve sve kāle’bhigṛhṇanti puṣpāṇi ca phalāni ca

03290421 sravanti sarito bhītā notsarpaty udadhir yataḥ

03290423 agnir indhe sa-giribhir bhūr na majjati yad-bhayāt

03290431 nabho dadāti śvasatāṁ padaṁ yan-niyamād adaḥ

03290433 lokaṁ sva-dehaṁ tanute mahān saptabhir āvṛtam

03290441 guṇābhimānino devāḥ sargādiṣv asya yad-bhayāt

03290443 vartante’nuyugaṁ yeṣāṁ vaśa etac carācaram

03290451 so’nanto’nta-karaḥ kālo’nādir ādi-kṛd avyayaḥ

03290453 janaṁ janena janayan mārayan mṛtyunāntakam

0330001 kapila uvāca

03300011 tasyaitasya jano nūnaṁ nāyaṁ vedoru-vikramam

03300013 kālyamāno’pi balino vāyor iva ghanāvaliḥ

03300021 yaṁ yam artham upādatte duḥkhena sukha-hetave

03300023 taṁ taṁ dhunoti bhagavān pumān chocati yat-kṛte

03300031 yad adhruvasya dehasya sānubandhasya durmatiḥ

03300033 dhruvāṇi manyate mohād gṛha-kṣetra-vasūni ca

03300041 jantur vai bhava etasmin yāṁ yāṁ yonim anuvrajet

03300043 tasyāṁ tasyāṁ sa labhate nirvṛtiṁ na virajyate

03300051 naraka-stho’pi dehaṁ vai na pumāṁs tyaktum icchati

03300053 nārakyāṁ nirvṛtau satyāṁ deva-māyā-vimohitaḥ

03300061 ātma-jāyā-sutāgāra- paśu-draviṇa-bandhuṣu

03300063 nirūḍha-mūla-hṛdaya ātmānaṁ bahu manyate

03300071 sandahyamāna-sarvāṅga eṣām udvahanādhinā

03300073 karoty avirataṁ mūḍho duritāni durāśayaḥ

03300081 ākṣiptātmendriyaḥ strīṇām asatīnāṁ ca māyayā

03300083 raho racitayālāpaiḥ śiśūnāṁ kala-bhāṣiṇām

03300091 gṛheṣu kūṭa-dharmeṣu duḥkha-tantreṣv atandritaḥ

03300093 kurvan duḥkha-pratīkāraṁ sukhavan manyate gṛhī

03300101 arthair āpāditair gurvyā hiṁsayetas-tataś ca tān

03300103 puṣṇāti yeṣāṁ poṣeṇa śeṣa-bhug yāty adhaḥ svayam

03300111 vārtāyāṁ lupyamānāyām ārabdhāyāṁ punaḥ punaḥ

03300113 lobhābhibhūto niḥsattvaḥ parārthe kurute spṛhām

03300121 kuṭumba-bharaṇākalpo manda-bhāgyo vṛthodyamaḥ

03300123 śriyā vihīnaḥ kṛpaṇo dhyāyan chvasiti mūḍha-dhīḥ

03300131 evaṁ sva-bharaṇākalpaṁ tat-kalatrādayas tathā

03300133 nādriyante yathā pūrvaṁ kīnāśā iva go-jaram

03300141 tatrāpy ajāta-nirvedo bhriyamāṇaḥ svayam bhṛtaiḥ

03300143 jarayopātta-vairūpyo maraṇābhimukho gṛhe

03300151 āste’vamatyopanyastaṁ gṛha-pāla ivāharan

03300153 āmayāvy apradīptāgnir alpāhāro’lpa-ceṣṭitaḥ

03300161 vāyunotkramatottāraḥ kapha-saṁruddha-nāḍikaḥ

03300163 kāsa-śvāsa-kṛtāyāsaḥ kaṇṭhe ghura-ghurāyate

03300171 śayānaḥ pariśocadbhiḥ parivītaḥ sva-bandhubhiḥ

03300173 vācyamāno’pi na brūte kāla-pāśa-vaśaṁ gataḥ

03300181 evaṁ kuṭumba-bharaṇe vyāpṛtātmājitendriyaḥ

03300183 mriyate rudatāṁ svānām uru-vedanayāsta-dhīḥ

03300191 yama-dūtau tadā prāptau bhīmau sarabhasekṣaṇau

03300193 sa dṛṣṭvā trasta-hṛdayaḥ śakṛn-mūtraṁ vimuñcati

03300201 yātanā-deha āvṛtya pāśair baddhvā gale balāt

03300203 nayato dīrgham adhvānaṁ daṇḍyaṁ rāja-bhaṭā yathā

03300211 tayor nirbhinna-hṛdayas tarjanair jāta-vepathuḥ

03300213 pathi śvabhir bhakṣyamāṇa ārto’ghaṁ svam anusmaran

03300221 kṣut-tṛṭ-parīto’rka-davānalānilaiḥ

03300222 santapyamānaḥ pathi tapta-vāluke

03300223 kṛcchreṇa pṛṣṭhe kaśayā ca tāḍitaś

03300224 calaty aśakto’pi nirāśramodake

03300231 tatra tatra patan chrānto mūrcchitaḥ punar utthitaḥ

03300233 pathā pāpīyasā nītas tarasā yama-sādanam

03300241 yojanānāṁ sahasrāṇi navatiṁ nava cādhvanaḥ

03300243 tribhir muhūrtair dvābhyāṁ vā nītaḥ prāpnoti yātanāḥ

03300251 ādīpanaṁ sva-gātrāṇāṁ veṣṭayitvolmukādibhiḥ

03300253 ātma-māṁsādanaṁ kvāpi sva-kṛttaṁ parato’pi vā

03300261 jīvataś cāntrābhyuddhāraḥ śva-gṛdhrair yama-sādane

03300263 sarpa-vṛścika-daṁśādyair daśadbhiś cātma-vaiśasam

03300271 kṛntanaṁ cāvayavaśo gajādibhyo bhidāpanam

03300273 pātanaṁ giri-śṛṅgebhyo rodhanaṁ cāmbu-gartayoḥ

03300281 yās tāmisrāndha-tāmisrā rauravādyāś ca yātanāḥ

03300283 bhuṅkte naro vā nārī vā mithaḥ saṅgena nirmitāḥ

03300291 atraiva narakaḥ svarga iti mātaḥ pracakṣate

03300293 yā yātanā vai nārakyas tā ihāpy upalakṣitāḥ

03300301 evaṁ kuṭumbaṁ bibhrāṇa udaram bhara eva vā

03300303 visṛjyehobhayaṁ pretya bhuṅkte tat-phalam īdṛśam

03300311 ekaḥ prapadyate dhvāntaṁ hitvedaṁ sva-kalevaram

03300313 kuśaletara-pātheyo bhūta-droheṇa yad bhṛtam

03300321 daivenāsāditaṁ tasya śamalaṁ niraye pumān

03300323 bhuṅkte kuṭumba-poṣasya hṛta-vitta ivāturaḥ

03300331 kevalena hy adharmeṇa kuṭumba-bharaṇotsukaḥ

03300333 yāti jīvo’ndha-tāmisraṁ caramaṁ tamasaḥ padam

03300341 adhastān nara-lokasya yāvatīr yātanādayaḥ

03300343 kramaśaḥ samanukramya punar atrāvrajec chuciḥ

0330001 śrī-bhagavān uvāca

03310011 karmaṇā daiva-netreṇa jantur dehopapattaye

03310013 striyāḥ praviṣṭa udaraṁ puṁso retaḥ-kaṇāśrayaḥ

03310021 kalalaṁ tv eka-rātreṇa pañca-rātreṇa budbudam

03310023 daśāhena tu karkandhūḥ peśy aṇḍaṁ vā tataḥ param

03310031 māsena tu śiro dvābhyāṁ bāhv-aṅghry-ādy-aṅga-vigrahaḥ

03310033 nakha-lomāsthi-carmāṇi liṅga-cchidrodbhavas tribhiḥ

03310041 caturbhir dhātavaḥ sapta pañcabhiḥ kṣut-tṛḍ-udbhavaḥ

03310043 ṣaḍbhir jarāyuṇā vītaḥ kukṣau bhrāmyati dakṣiṇe

03310051 mātur jagdhānna-pānādyair edhad-dhātur asammate

03310053 śete viṇ-mūtrayor garte sa jantur jantu-sambhave

03310061 kṛmibhiḥ kṣata-sarvāṅgaḥ saukumāryāt pratikṣaṇam

03310063 mūrcchām āpnoty uru-kleśas tatratyaiḥ kṣudhitair muhuḥ

03310071 kaṭu-tīkṣṇoṣṇa-lavaṇa- rūkṣāmlādibhir ulbaṇaiḥ

03310073 mātṛ-bhuktair upaspṛṣṭaḥ sarvāṅgotthita-vedanaḥ

03310081 ulbena saṁvṛtas tasminn antraiś ca bahir āvṛtaḥ

03310083 āste kṛtvā śiraḥ kukṣau bhugna-pṛṣṭha-śirodharaḥ

03310091 akalpaḥ svāṅga-ceṣṭāyāṁ śakunta iva pañjare

03310093 tatra labdha-smṛtir daivāt karma janma-śatodbhavam

03310095 smaran dīrgham anucchvāsaṁ śarma kiṁ nāma vindate

03310101 ārabhya saptamān māsāl labdha-bodho’pi vepitaḥ

03310103 naikatrāste sūti-vātair viṣṭhā-bhūr iva sodaraḥ

03310111 nāthamāna ṛṣir bhītaḥ sapta-vadhriḥ kṛtāñjaliḥ

03310113 stuvīta taṁ viklavayā vācā yenodare’rpitaḥ

0331012 jantur uvāca

03310121 tasyopasannam avituṁ jagad icchayātta-

03310122 nānā-tanor bhuvi calac-caraṇāravindam

03310123 so’haṁ vrajāmi śaraṇaṁ hy akuto-bhayaṁ me

03310124 yenedṛśī gatir adarśy asato'nurūpā

03310131 yas tv atra baddha iva karmabhir āvṛtātmā

03310132 bhūtendriyāśayamayīm avalambya māyām

03310133 āste viśuddham avikāram akhaṇḍa-bodham

03310134 ātapyamāna-hṛdaye’vasitaṁ namāmi

03310141 yaḥ pañca-bhūta-racite rahitaḥ śarīre

03310142 cchanno’yathendriya-guṇārtha-cid-ātmako’ham

03310143 tenāvikuṇṭha-mahimānam ṛṣiṁ tam enaṁ

03310144 vande paraṁ prakṛti-pūruṣayoḥ pumāṁsam

03310151 yan-māyayoru-guṇa-karma-nibandhane’smin

03310152 sāṁsārike pathi caraṁs tad-abhiśrameṇa

03310153 naṣṭa-smṛtiḥ punar ayaṁ pravṛṇīta lokaṁ

03310154 yuktyā kayā mahad-anugraham antareṇa

03310161 jñānaṁ yad etad adadhāt katamaḥ sa devas

03310162 trai-kālikaṁ sthira-careṣv anuvartitāṁśaḥ

03310163 taṁ jīva-karma-padavīm anuvartamānās

03310164 tāpa-trayopaśamanāya vayaṁ bhajema

03310171 dehy anya-deha-vivare jaṭharāgnināsṛg-

03310172 viṇ-mūtra-kūpa-patito bhṛśa-tapta-dehaḥ

03310173 icchann ito vivasituṁ gaṇayan sva-māsān

03310174 nirvāsyate kṛpaṇa-dhīr bhagavan kadā nu

03310181 yenedṛśīṁ gatim asau daśa-māsya īśa

03310182 saṅgrāhitaḥ puru-dayena bhavādṛśena

03310183 svenaiva tuṣyatu kṛtena sa dīna-nāthaḥ

03310184 ko nāma tat-prati vināñjalim asya kuryāt

03310191 paśyaty ayaṁ dhiṣaṇayā nanu sapta-vadhriḥ

03310192 śārīrake dama-śarīry aparaḥ sva-dehe

03310193 yat-sṛṣṭayāsaṁ tam ahaṁ puruṣaṁ purāṇaṁ

03310194 paśye bahir hṛdi ca caityam iva pratītam

03310201 so’haṁ vasann api vibho bahu-duḥkha-vāsaṁ

03310202 garbhān na nirjigamiṣe bahir andha-kūpe

03310203 yatropayātam upasarpati deva-māyā

03310204 mithyā matir yad-anu saṁsṛti-cakram etat

03310211 tasmād ahaṁ vigata-viklava uddhariṣya

03310212 ātmānam āśu tamasaḥ suhṛdātmanaiva

03310213 bhūyo yathā vyasanam etad aneka-randhraṁ

03310214 mā me bhaviṣyad upasādita-viṣṇu-pādaḥ

0331022 kapila uvāca

03310221 evaṁ kṛta-matir garbhe daśa-māsyaḥ stuvann ṛṣiḥ

03310223 sadyaḥ kṣipaty avācīnaṁ prasūtyai sūti-mārutaḥ

03310231 tenāvasṛṣṭaḥ sahasā kṛtvāvāk śira āturaḥ

03310233 viniṣkrāmati kṛcchreṇa nirucchvāso hata-smṛtiḥ

03310241 patito bhuvy asṛṅ-miśraḥ viṣṭhā-bhūr iva ceṣṭate

03310243 rorūyati gate jñāne viparītāṁ gatiṁ gataḥ

03310251 para-cchandaṁ na viduṣā puṣyamāṇo janena saḥ

03310253 anabhipretam āpannaḥ pratyākhyātum anīśvaraḥ

03310261 śāyito’śuci-paryaṅke jantuḥ svedaja-dūṣite

03310263 neśaḥ kaṇḍūyane’ṅgānām āsanotthāna-ceṣṭane

03310271 tudanty āma-tvacaṁ daṁśā maśakā matkuṇādayaḥ

03310273 rudantaṁ vigata-jñānaṁ kṛmayaḥ kṛmikaṁ yathā

03310281 ity evaṁ śaiśavaṁ bhuktvā duḥkhaṁ paugaṇḍam eva ca

03310283 alabdhābhīpsito’jñānād iddha-manyuḥ śucārpitaḥ

03310291 saha dehena mānena vardhamānena manyunā

03310293 karoti vigrahaṁ kāmī kāmiṣv antāya cātmanaḥ

03310301 bhūtaiḥ pañcabhir ārabdhe dehe dehy abudho’sakṛt

03310303 ahaṁ mamety asad-grāhaḥ karoti kumatir matim

03310311 tad-arthaṁ kurute karma yad-baddho yāti saṁsṛtim

03310313 yo’nuyāti dadat kleśam avidyā-karma-bandhanaḥ

03310321 yady asadbhiḥ pathi punaḥ śiśnodara-kṛtodyamaiḥ

03310323 āsthito ramate jantus tamo viśati pūrvavat

03310331 satyaṁ śaucaṁ dayā maunaṁ buddhiḥ śrīr hrīr yaśaḥ kṣamā

03310333 śamo damo bhagaś ceti yat-saṅgād yāti saṅkṣayam

03310341 teṣv aśānteṣu mūḍheṣu khaṇḍitātmasv asādhuṣu

03310343 saṅgaṁ na kuryāc chocyeṣu yoṣit-krīḍā-mṛgeṣu ca

03310351 na tathāsya bhaven moho bandhaś cānya-prasaṅgataḥ

03310353 yoṣit-saṅgād yathā puṁso yathā tat-saṅgi-saṅgataḥ

03310361 prajāpatiḥ svāṁ duhitaraṁ dṛṣṭvā tad-rūpa-dharṣitaḥ

03310363 rohid-bhūtāṁ so’nvadhāvad ṛkṣa-rūpī hata-trapaḥ

03310371 tat-sṛṣṭa-sṛṣṭa-sṛṣṭeṣu ko nv akhaṇḍita-dhīḥ pumān

03310373 ṛṣiṁ nārāyaṇam ṛte yoṣin-mayyeha māyayā

03310381 balaṁ me paśya māyāyāḥ strī-mayyā jayino diśām

03310383 yā karoti padākrāntān bhrūvi-jṛmbheṇa kevalam

03310391 saṅgaṁ na kuryāt pramadāsu jātu

03310392 yogasya pāraṁ param ārurukṣuḥ

03310393 mat-sevayā pratilabdhātma-lābho

03310394 vadanti yā niraya-dvāram asya

03310401 yopayāti śanair māyā yoṣid deva-vinirmitā

03310403 tām īkṣetātmano mṛtyuṁ tṛṇaiḥ kūpam ivāvṛtam

03310411 yāṁ manyate patiṁ mohān man-māyām ṛṣabhāyatīm

03310413 strītvaṁ strī-saṅgataḥ prāpto vittāpatya-gṛha-pradam

03310421 tām ātmano vijānīyāt paty-apatya-gṛhātmakam

03310423 daivopasāditaṁ mṛtyuṁ mṛgayor gāyanaṁ yathā

03310431 dehena jīva-bhūtena lokāl lokam anuvrajan

03310433 bhuñjāna eva karmāṇi karoty avirataṁ pumān

03310441 jīvo hy asyānugo deho bhūtendriya-mano-mayaḥ

03310443 tan-nirodho’sya maraṇam āvirbhāvas tu sambhavaḥ

03310451 dravyopalabdhi-sthānasya dravyekṣāyogyatā yadā

03310453 tat pañcatvam ahaṁ-mānād utpattir dravya-darśanam

03310461 yathākṣṇor dravyāvayava- darśanāyogyatā yadā

03310463 tadaiva cakṣuṣo draṣṭur draṣṭṛtvāyogyatānayoḥ

03310471 tasmān na kāryaḥ santrāso na kārpaṇyaṁ na sambhramaḥ

03310473 buddhvā jīva-gatiṁ dhīro mukta-saṅgaś cared iha

03310481 samyag-darśanayā buddhyā yoga-vairāgya-yuktayā

03310483 māyā-viracite loke caren nyasya kalevaram

0332001 kapila uvāca

03320011 atha yo gṛha-medhīyān dharmān evāvasan gṛhe

03320013 kāmam arthaṁ ca dharmān svān dogdhi bhūyaḥ piparti tān

03320021 sa cāpi bhagavad-dharmāt kāma-mūḍhaḥ parāṅ-mukhaḥ

03320023 yajate kratubhir devān pitṝṁś ca śraddhayānvitaḥ

03320031 tac-chraddhayākrānta-matiḥ pitṛ-deva-vrataḥ pumān

03320033 gatvā cāndramasaṁ lokaṁ soma-pāḥ punar eṣyati

03320041 yadā cāhīndra-śayyāyāṁ śete’nantāsano hariḥ

03320043 tadā lokā layaṁ yānti ta ete gṛha-medhinām

03320051 ye sva-dharmān na duhyanti dhīrāḥ kāmārtha-hetave

03320053 niḥsaṅgā nyasta-karmāṇaḥ praśāntāḥ śuddha-cetasaḥ

03320061 nivṛtti-dharma-niratā nirmamā nirahaṅkṛtāḥ

03320063 sva-dharmāptena sattvena pariśuddhena cetasā

03320071 sūrya-dvāreṇa te yānti puruṣaṁ viśvato-mukham

03320073 parāvareśaṁ prakṛtim asyotpatty-anta-bhāvanam

03320081 dvi-parārdhāvasāne yaḥ pralayo brahmaṇas tu te

03320083 tāvad adhyāsate lokaṁ parasya para-cintakāḥ

03320091 kṣmāmbho-'nalānila-viyan-mana-indriyārtha-

03320092 bhūtādibhiḥ parivṛtaṁ pratisañjihīrṣuḥ

03320093 avyākṛtaṁ viśati yarhi guṇa-trayātmākālaṁ

03320094 parākhyam anubhūya paraḥ svayambhūḥ

03320101 evaṁ paretya bhagavantam anupraviṣṭāye

03320102 yogino jita-marun-manaso virāgāḥ

03320103 tenaiva sākam amṛtaṁ puruṣaṁ purāṇaṁ

03320104 brahma pradhānam upayānty agatābhimānāḥ

03320111 atha taṁ sarva-bhūtānāṁ hṛt-padmeṣu kṛtālayam

03320113 śrutānubhāvaṁ śaraṇaṁ vraja bhāvena bhāmini

03320121 ādyaḥ sthira-carāṇāṁ yo veda-garbhaḥ saharṣibhiḥ

03320123 yogeśvaraiḥ kumārādyaiḥ siddhair yoga-pravartakaiḥ

03320131 bheda-dṛṣṭyābhimānena niḥsaṅgenāpi karmaṇā

03320133 kartṛtvāt saguṇaṁ brahma puruṣaṁ puruṣarṣabham

03320141 sa saṁsṛtya punaḥ kāle kāleneśvara-mūrtinā

03320143 jāte guṇa-vyatikare yathā-pūrvaṁ prajāyate

03320151 aiśvaryaṁ pārameṣṭhyaṁ ca te’pi dharma-vinirmitam

03320153 niṣevya punar āyānti guṇa-vyatikare sati

03320161 ye tv ihāsakta-manasaḥ karmasu śraddhayānvitāḥ

03320163 kurvanty apratiṣiddhāni nityāny api ca kṛtsnaśaḥ

03320171 rajasā kuṇṭha-manasaḥ kāmātmāno’jitendriyāḥ

03320173 pitṝn yajanty anudinaṁ gṛheṣv abhiratāśayāḥ

03320181 trai-vargikās te puruṣā vimukhā hari-medhasaḥ

03320183 kathāyāṁ kathanīyoru- vikramasya madhudviṣaḥ

03320191 nūnaṁ daivena vihatā ye cācyuta-kathā-sudhām

03320193 hitvā śṛṇvanty asad-gāthāḥ purīṣam iva viḍ-bhujaḥ

03320201 dakṣiṇena pathāryamṇaḥ pitṛ-lokaṁ vrajanti te

03320203 prajām anu prajāyante śmaśānānta-kriyā-kṛtaḥ

03320211 tatas te kṣīṇa-sukṛtāḥ punar lokam imaṁ sati

03320211 patanti vivaśā devaiḥ sadyo vibhraṁśitodayāḥ

03320221 tasmāt tvaṁ sarva-bhāvena bhajasva parameṣṭhinam

03320223 tad-guṇāśrayayā bhaktyā bhajanīya-padāmbujam

03320231 vāsudeve bhagavati bhakti-yogaḥ prayojitaḥ

03320233 janayaty āśu vairāgyaṁ jñānaṁ yad brahma-darśanam

03320241 yadāsya cittam artheṣu sameṣv indriya-vṛttibhiḥ

03320243 na vigṛhṇāti vaiṣamyaṁ priyam apriyam ity uta

03320251 sa tadaivātmanātmānaṁ niḥsaṅgaṁ sama-darśanam

03320253 heyopādeya-rahitam ārūḍhaṁ padam īkṣate

03320261 jñāna-mātraṁ paraṁ brahma paramātmeśvaraḥ pumān

03320263 dṛśy-ādibhiḥ pṛthag bhāvair bhagavān eka īyate

03320271 etāvān eva yogena samagreṇeha yoginaḥ

03320273 yujyate’bhimato hy artho yad asaṅgas tu kṛtsnaśaḥ

03320281 jñānam ekaṁ parācīnair indriyair brahma nirguṇam

03320283 avabhāty artha-rūpeṇa bhrāntyā śabdādi-dharmiṇā

03320291 yathā mahān ahaṁ-rūpas tri-vṛt pañca-vidhaḥ svarāṭ

03320293 ekādaśa-vidhas tasya vapur aṇḍaṁ jagad yataḥ

03320301 etad vai śraddhayā bhaktyā yogābhyāsena nityaśaḥ

03320303 samāhitātmā niḥsaṅgo viraktyā paripaśyati

03320311 ity etat kathitaṁ gurvi jñānaṁ tad brahma-darśanam

03320313 yenānubuddhyate tattvaṁ prakṛteḥ puruṣasya ca

03320321 jñāna-yogaś ca man-niṣṭho nairguṇyo bhakti-lakṣaṇaḥ

03320323 dvayor apy eka evārtho bhagavac-chabda-lakṣaṇaḥ

03320331 yathendriyaiḥ pṛthag-dvārair artho bahu-guṇāśrayaḥ

03320333 eko nāneyate tadvad bhagavān śāstra-vartmabhiḥ

03320341 kriyayā kratubhir dānais tapaḥ-svādhyāya-marśanaiḥ

03320343 ātmendriya-jayenāpi sannyāsena ca karmaṇām

03320351 yogena vividhāṅgena bhakti-yogena caiva hi

03320353 dharmeṇobhaya-cihnena yaḥ pravṛtti-nivṛttimān

03320361 ātma-tattvāvabodhena vairāgyeṇa dṛḍhena ca

03320363 īyate bhagavān ebhiḥ saguṇo nirguṇaḥ sva-dṛk

03320371 prāvocaṁ bhakti-yogasya svarūpaṁ te catur-vidham

03320373 kālasya cāvyakta-gater yo’ntardhāvati jantuṣu

03320381 jīvasya saṁsṛtīr bahvīr avidyā-karma-nirmitāḥ

03320383 yāsv aṅga praviśann ātmā na veda gatim ātmanaḥ

03320391 naitat khalāyopadiśen nāvinītāya karhicit

03320393 na stabdhāya na bhinnāya naiva dharma-dhvajāya ca

03320401 na lolupāyopadiśen na gṛhārūḍha-cetase

03320403 nābhaktāya ca me jātu na mad-bhakta-dviṣām api

03320411 śraddadhānāya bhaktāya vinītāyānasūyave

03320413 bhūteṣu kṛta-maitrāya śuśrūṣābhiratāya ca

03320421 bahir-jāta-virāgāya śānta-cittāya dīyatām

03320423 nirmatsarāya śucaye yasyāhaṁ preyasāṁ priyaḥ

03320431 ya idaṁ śṛṇuyād amba śraddhayā puruṣaḥ sakṛt

03320433 yo vābhidhatte mac-cittaḥ sa hy eti padavīṁ ca me

0333001 maitreya uvāca

03330011 evaṁ niśamya kapilasya vaco janitrī

03330012 sā kardamasya dayitā kila devahūtiḥ

03330013 visrasta-moha-paṭalā tam abhipraṇamya

03330014 tuṣṭāva tattva-viṣayāṅkita-siddhi-bhūmim

0333002 devahūtir uvāca

03330021 athāpy ajo’ntaḥ-salile śayānaṁ

03330022 bhūtendriyārthātma-mayaṁ vapus te

03330023 guṇa-pravāhaṁ sad-aśeṣa-bījaṁ

03330024 dadhyau svayaṁ yaj-jaṭharābja-jātaḥ

03330031 sa eva viśvasya bhavān vidhatte

03330032 guṇa-pravāheṇa vibhakta-vīryaḥ

03330033 sargādy anīho’vitathābhisandhir

03330034 ātmeśvaro’tarkya-sahasra-śaktiḥ

03330041 sa tvaṁ bhṛto me jaṭhareṇa nātha

03330042 kathaṁ nu yasyodara etad āsīt

03330043 viśvaṁ yugānte vaṭa-patra ekaḥ

03330044 śete sma māyā-śiśur aṅghri-pānaḥ

03330051 tvaṁ deha-tantraḥ praśamāya pāpmanāṁ

03330052 nideśa-bhājāṁ ca vibho vibhūtaye

03330053 yathāvatārās tava sūkarādayas

03330054 tathāyam apy ātma-pathopalabdhaye

03330061 yan-nāmadheya-śravaṇānukīrtanād

03330062 yat-prahvaṇād yat-smaraṇād api kvacit

03330063 śvādo’pi sadyaḥ savanāya kalpate

03330064 kutaḥ punas te bhagavan nu darśanāt

03330071 aho bata śva-paco’to garīyān

03330072 yaj-jihvāgre vartate nāma tubhyam

03330073 tepus tapas te juhuvuḥ sasnur āryā

03330074 brahmānūcur nāma gṛṇanti ye te

03330081 taṁ tvām ahaṁ brahma paraṁ pumāṁsaṁ

03330082 pratyak-srotasy ātmani saṁvibhāvyam

03330083 sva-tejasā dhvasta-guṇa-pravāhaṁ

03330084 vande viṣṇuṁ kapilaṁ veda-garbham

0333009 maitreya uvāca

03330091 īḍito bhagavān evaṁ kapilākhyaḥ paraḥ pumān

03330093 vācāviklavayety āha mātaraṁ mātṛ-vatsalaḥ

0333010 kapila uvāca

03330101 mārgeṇānena mātas te susevyenoditena me

03330103 āsthitena parāṁ kāṣṭhām acirād avarotsyasi

03330111 śraddhatsvaitan mataṁ mahyaṁ juṣṭaṁ yad brahma-vādibhiḥ

03330113 yena mām abhayaṁ yāyā mṛtyum ṛcchanty atad-vidaḥ

0333013 maitreya uvāca

03330121 iti pradarśya bhagavān satīṁ tām ātmano gatim

03330123 sva-mātrā brahma-vādinyā kapilo’numato yayau

03330131 sā cāpi tanayoktena yogādeśena yoga-yuk

03330133 tasminn āśrama āpīḍe sarasvatyāḥ samāhitā

03330141 abhīkṣṇāvagāha-kapiśān jaṭilān kuṭilālakān

03330143 ātmānaṁ cogra-tapasā bibhratī cīriṇaṁ kṛśam

03330151 prajāpateḥ kardamasya tapo-yoga-vijṛmbhitam

03330153 sva-gārhasthyam anaupamyaṁ prārthyaṁ vaimānikair api

03330161 payaḥ-phena-nibhāḥ śayyā dāntā rukma-paricchadāḥ

03330163 āsanāni ca haimāni susparśāstaraṇāni ca

03330171 svaccha-sphaṭika-kuḍyeṣu mahā-mārakateṣu ca

03330173 ratna-pradīpā ābhānti lalanā ratna-saṁyutāḥ

03330181 gṛhodyānaṁ kusumitai ramyaṁ bahv-amara-drumaiḥ

03330183 kūjad-vihaṅga-mithunaṁ gāyan-matta-madhuvratam

03330191 yatra praviṣṭam ātmānaṁ vibudhānucarā jaguḥ

03330193 vāpyām utpala-gandhinyāṁ kardamenopalālitam

03330201 hitvā tad īpsitatamam apy ākhaṇḍala-yoṣitām

03330203 kiñcic cakāra vadanaṁ putra-viśleṣaṇāturā

03330211 vanaṁ pravrajite patyāv apatya-virahāturā

03330213 jñāta-tattvāpy abhūn naṣṭe vatse gaur iva vatsalā

03330221 tam eva dhyāyatī devam apatyaṁ kapilaṁ harim

03330223 babhūvācirato vatsa niḥspṛhā tādṛśe gṛhe

03330231 dhyāyatī bhagavad-rūpaṁ yad āha dhyāna-gocaram

03330233 sutaḥ prasanna-vadanaṁ samasta-vyasta-cintayā

03330241 bhakti-pravāha-yogena vairāgyeṇa balīyasā

03330243 yuktānuṣṭhāna-jātena jñānena brahma-hetunā

03330251 viśuddhena tadātmānam ātmanā viśvato-mukham

03330253 svānubhūtyā tirobhūta- māyā-guṇa-viśeṣaṇam

03330261 brahmaṇy avasthita-matir bhagavaty ātma-saṁśraye

03330263 nivṛtta-jīvāpattitvāt kṣīṇa-kleśāpta-nirvṛtiḥ

03330271 nityārūḍha-samādhitvāt parāvṛtta-guṇa-bhramā

03330273 na sasmāra tadātmānaṁ svapne dṛṣṭam ivotthitaḥ

03330281 tad-dehaḥ parataḥ poṣo’py akṛśaś cādhy-asambhavāt

03330283 babhau malair avacchannaḥ sadhūma iva pāvakaḥ

03330291 svāṅgaṁ tapo-yogamayaṁ mukta-keśaṁ gatāmbaram

03330293 daiva-guptaṁ na bubudhe vāsudeva-praviṣṭa-dhīḥ

03330301 evaṁ sā kapiloktena mārgeṇācirataḥ param

03330303 ātmānaṁ brahma-nirvāṇaṁ bhagavantam avāpa ha

03330311 tad vīrāsīt puṇyatamaṁ kṣetraṁ trailokya-viśrutam

03330313 nāmnā siddha-padaṁ yatra sā saṁsiddhim upeyuṣī

03330321 tasyās tad yoga-vidhuta- mārtyaṁ martyam abhūt sarit

03330323 srotasāṁ pravarā saumya siddhidā siddha-sevitā

03330331 kapilo’pi mahā-yogī bhagavān pitur āśramāt

03330333 mātaraṁ samanujñāpya prāg-udīcīṁ diśaṁ yayau

03330341 siddha-cāraṇa-gandharvair munibhiś cāpsaro-gaṇaiḥ

03330343 stūyamānaḥ samudreṇa dattārhaṇa-niketanaḥ

03330351 āste yogaṁ samāsthāya sāṅkhyācāryair abhiṣṭutaḥ

03330353 trayāṇām api lokānām upaśāntyai samāhitaḥ

03330361 etan nigaditaṁ tāta yat pṛṣṭo’haṁ tavānagha

03330363 kapilasya ca saṁvādo devahūtyāś ca pāvanaḥ

03330371 ya idam anuśṛṇoti yo’bhidhatte

03330372 kapila-muner matam ātma-yoga-guhyam

03330373 bhagavati kṛta-dhīḥ suparṇa-ketāv

03330374 upalabhate bhagavat-padāravindam

0401001 maitreya uvāca

04010011 manos tu śatarūpāyāṁ tisraḥ kanyāś ca jajñire

04010013 ākūtir devahūtiś ca prasūtir iti viśrutāḥ

04010021 ākūtiṁ rucaye prādād api bhrātṛmatīṁ nṛpaḥ

04010023 putrikā-dharmam āśritya śatarūpānumoditaḥ

04010031 prajāpatiḥ sa bhagavān rucis tasyām ajījanat

04010033 mithunaṁ brahma-varcasvī parameṇa samādhinā

04010041 yas tayoḥ puruṣaḥ sākṣād viṣṇur yajña-svarūpa-dhṛk

04010043 yā strī sā dakṣiṇā bhūter aṁśa-bhūtānapāyinī

04010051 āninye sva-gṛhaṁ putryāḥ putraṁ vitata-rociṣam

04010053 svāyambhuvo mudā yukto rucir jagrāha dakṣiṇām

04010061 tāṁ kāmayānāṁ bhagavān uvāha yajuṣāṁ patiḥ

04010063 tuṣṭāyāṁ toṣam āpanno’ janayad dvādaśātmajān

04010071 toṣaḥ pratoṣaḥ santoṣo bhadraḥ śāntir iḍaspatiḥ

04010073 idhmaḥ kavir vibhuḥ svahnaḥ sudevo rocano dvi-ṣaṭ

04010081 tuṣitā nāma te devā āsan svāyambhuvāntare

04010083 marīci-miśrā ṛṣayo yajñaḥ sura-gaṇeśvaraḥ

04010091 priyavratottānapādau manu-putrau mahaujasau

04010093 tat-putra-pautra-naptṝṇām anuvṛttaṁ tad-antaram

04010101 devahūtim adāt tāta kardamāyātmajāṁ manuḥ

04010103 tat-sambandhi śruta-prāyaṁ bhavatā gadato mama

04010111 dakṣāya brahma-putrāya prasūtiṁ bhagavān manuḥ

04010113 prāyacchad yat-kṛtaḥ sargas tri-lokyāṁ vitato mahān

04010121 yāḥ kardama-sutāḥ proktā nava brahmarṣi-patnayaḥ

04010123 tāsāṁ prasūti-prasavaṁ procyamānaṁ nibodha me

04010131 patnī marīces tu kalā suṣuve kardamātmajā

04010133 kaśyapaṁ pūrṇimānaṁ ca yayor āpūritaṁ jagat

04010141 pūrṇimāsūta virajaṁ viśvagaṁ ca parantapa

04010143 devakulyāṁ hareḥ pāda- śaucād yābhūt sarid divaḥ

04010151 atreḥ patny anasūyā trī‘ jajñe suyaśasaḥ sutān

04010153 dattaṁ durvāsasaṁ somam ātmeśa-brahma-sambhavān

0401016 vidura uvāca

04010161 atrer gṛhe sura-śreṣṭhāḥ sthity-utpatty-anta-hetavaḥ

04010163 kiñcic cikīrṣavo jātā etad ākhyāhi me guro

0401017 maitreya uvāca

04010171 brahmaṇā coditaḥ sṛṣṭāv atrir brahma-vidāṁ varaḥ

04010173 saha patnyā yayāv ṛkṣaṁ kulādriṁ tapasi sthitaḥ

04010181 tasmin prasūna-stabaka- palāśāśoka-kānane

04010183 vārbhiḥ sravadbhir udghuṣṭe nirvindhyāyāḥ samantataḥ

04010191 prāṇāyāmena saṁyamya mano varṣa-śataṁ muniḥ

04010193 atiṣṭhad eka-pādena nirdvandvo’nila-bhojanaḥ

04010201 śaraṇaṁ taṁ prapadye’haṁ ya eva jagad-īśvaraḥ

04010203 prajām ātma-samāṁ mahyaṁ prayacchatv iti cintayan

04010211 tapyamānaṁ tri-bhuvanaṁ prāṇāyāmaidhasāgninā

04010213 nirgatena muner mūrdhnaḥ samīkṣya prabhavas trayaḥ

04010221 apsaro-muni-gandharva- siddha-vidyādharoragaiḥ

04010223 vitāyamāna-yaśasas tad-āśrama-padaṁ yayuḥ

04010231 tat-prādurbhāva-saṁyoga- vidyotita-manā muniḥ

04010233 uttiṣṭhann eka-pādena dadarśa vibudharṣabhān

04010241 praṇamya daṇḍavad bhūmāv upatasthe’rhaṇāñjaliḥ

04010243 vṛṣa-haṁsa-suparṇa-sthān svaiḥ svaiś cihnaiś ca cihnitān

04010251 kṛpāvalokena hasad- vadanenopalambhitān

04010253 tad-rociṣā pratihate nimīlya munir akṣiṇī

04010261 cetas tat-pravaṇaṁ yuñjann astāvīt saṁhatāñjaliḥ

04010263 ślakṣṇayā sūktayā vācā sarva-loka-garīyasaḥ

0401027 atrir uvāca

04010271 viśvodbhava-sthiti-layeṣu vibhajyamānair

04010272 māyā-guṇair anuyugaṁ vigṛhīta-dehāḥ

04010273 te brahma-viṣṇu-giriśāḥ praṇato’smy ahaṁ vas

04010274 tebhyaḥ ka eva bhavatāṁ ma ihopahūtaḥ

04010281 eko mayeha bhagavān vividha-pradhānaiś

04010282 cittī-kṛtaḥ prajananāya kathaṁ nu yūyam

04010283 atrāgatās tanu-bhṛtāṁ manaso’pi dūrād

04010284 brūta prasīdata mahān iha vismayo me

0401029 maitreya uvāca

04010291 iti tasya vacaḥ śrutvā trayas te vibudharṣabhāḥ

04010293 pratyāhuḥ ślakṣṇayā vācā prahasya tam ṛṣiṁ prabho

0401030 devā ūcuḥ

04010301 yathā kṛtas te saṅkalpo bhāvyaṁ tenaiva nānyathā

04010303 sat-saṅkalpasya te brahman yad vai dhyāyati te vayam

04010311 athāsmad-aṁśa-bhūtās te ātmajā loka-viśrutāḥ

04010313 bhavitāro’ṅga bhadraṁ te visrapsyanti ca te yaśaḥ

04010321 evaṁ kāma-varaṁ dattvā pratijagmuḥ sureśvarāḥ

04010323 sabhājitās tayoḥ samyag dampatyor miṣatos tataḥ

04010331 somo’bhūd brahmaṇo’ṁśena datto viṣṇos tu yogavit

04010333 durvāsāḥ śaṅkarasyāṁśo nibodhāṅgirasaḥ prajāḥ

04010341 śraddhā tv aṅgirasaḥ patnī catasro’sūta kanyakāḥ

04010343 sinīvālī kuhū rākā caturthy anumatis tathā

04010351 tat-putrāv aparāv āstāṁ khyātau svārociṣe’ntare

04010353 utathyo bhagavān sākṣād brahmiṣṭhaś ca bṛhaspatiḥ

04010361 pulastyo’janayat patnyām agastyaṁ ca havirbhuvi

04010363 so’nya-janmani dahrāgnir viśravāś ca mahā-tapāḥ

04010371 tasya yakṣa-patir devaḥ kuberas tv iḍaviḍā-sutaḥ

04010373 rāvaṇaḥ kumbhakarṇaś ca tathānyasyāṁ vibhīṣaṇaḥ

04010381 pulahasya gatir bhāryā trīn asūta satī sutān

04010383 karmaśreṣṭhaṁ varīyāṁsaṁ sahiṣṇuṁ ca mahā-mate

04010391 krator api kriyā bhāryā vālakhilyān asūyata

04010393 ṛṣīn ṣaṣṭi-sahasrāṇi jvalato brahma-tejasā

04010401 ūrjāyāṁ jajñire putrā vasiṣṭhasya parantapa

04010403 citraketu-pradhānās te sapta brahmarṣayo’malāḥ

04010411 citraketuḥ surociś ca virajā mitra eva ca

04010413 ulbaṇo vasubhṛdyāno dyumān śakty-ādayo’pare

04010421 cittis tv atharvaṇaḥ patnī lebhe putraṁ dhṛta-vratam

04010423 dadhyañcam aśvaśirasaṁ bhṛgor vaṁśaṁ nibodha me

04010431 bhṛguḥ khyātyāṁ mahā-bhāgaḥ patnyāṁ putrān ajījanat

04010433 dhātāraṁ ca vidhātāraṁ śriyaṁ ca bhagavat-parām

04010441 āyatiṁ niyatiṁ caiva sute merus tayor adāt

04010443 tābhyāṁ tayor abhavatāṁ mṛkaṇḍaḥ prāṇa eva ca

04010451 mārkaṇḍeyo mṛkaṇḍasya prāṇād vedaśirā muniḥ

04010453 kaviś ca bhārgavo yasya bhagavān uśanā sutaḥ

04010461 ta ete munayaḥ kṣattar lokān sargair abhāvayan

04010463 eṣa kardama-dauhitra- santānaḥ kathitas tava

04010465 śṛṇvataḥ śraddadhānasya sadyaḥ pāpa-haraḥ paraḥ

04010471 prasūtiṁ mānavīṁ dakṣa upayeme hy ajātmajaḥ

04010473 tasyāṁ sasarja duhitṝḥ ṣoḍaśāmala-locanāḥ

04010481 trayodaśādād dharmāya tathaikām agnaye vibhuḥ

04010483 pitṛbhya ekāṁ yuktebhyo bhavāyaikāṁ bhava-cchide

04010491 śraddhā maitrī dayā śāntis tuṣṭiḥ puṣṭiḥ kriyonnatiḥ

04010493 buddhir medhā titikṣā hrīr mūrtir dharmasya patnayaḥ

04010501 śraddhāsūta śubhaṁ maitrī prasādam abhayaṁ dayā

04010503 śāntiḥ sukhaṁ mudaṁ tuṣṭiḥ smayaṁ puṣṭir asūyata

04010511 yogaṁ kriyonnatir darpam arthaṁ buddhir asūyata

04010513 medhā smṛtiṁ titikṣā tu kṣemaṁ hrīḥ praśrayaṁ sutam

04010521 mūrtiḥ sarva-guṇotpattir nara-nārāyaṇāv ṛṣī

04010531 yayor janmany ado viśvam abhyanandat sunirvṛtam

04010533 manāṁsi kakubho vātāḥ praseduḥ sarito’drayaḥ

04010541 divy avādyanta tūryāṇi petuḥ kusuma-vṛṣṭayaḥ

04010543 munayas tuṣṭuvus tuṣṭā jagur gandharva-kinnarāḥ

04010551 nṛtyanti sma striyo devya āsīt parama-maṅgalam

04010553 devā brahmādayaḥ sarve upatasthur abhiṣṭavaiḥ

0401056 devā ūcuḥ

04010561 yo māyayā viracitaṁ nijayātmanīdaṁ

04010562 khe rūpa-bhedam iva tat-praticakṣaṇāya

04010563 etena dharma-sadane ṛṣi-mūrtinādya

04010564 prāduścakāra puruṣāya namaḥ parasmai

04010571 so’yaṁ sthiti-vyatikaropaśamāya sṛṣṭān

04010572 sattvena naḥ sura-gaṇān anumeya-tattvaḥ

04010573 dṛśyād adabhra-karuṇena vilokanena

04010574 yac chrī-niketam amalaṁ kṣipatāravindam

04010581 evaṁ sura-gaṇais tāta bhagavantāv abhiṣṭutau

04010583 labdhāvalokair yayatur arcitau gandhamādanam

04010591 tāv imau vai bhagavato harer aṁśāv ihāgatau

04010593 bhāra-vyayāya ca bhuvaḥ kṛṣṇau yadu-kurūdvahau

04010601 svāhābhimāninaś cāgner ātmajāṁs trīn ajījanat

04010603 pāvakaṁ pavamānaṁ ca śuciṁ ca huta-bhojanam

04010611 tebhyo’gnayaḥ samabhavan catvāriṁśac ca pañca ca

04010613 ta evaikonapañcāśat sākaṁ pitṛ-pitāmahaiḥ

04010621 vaitānike karmaṇi yan- nāmabhir brahma-vādibhiḥ

04010623 āgneyya iṣṭayo yajñe nirūpyante’gnayas tu te

04010631 agniṣvāttā barhiṣadaḥ saumyāḥ pitara ājyapāḥ

04010633 sāgnayo’nagnayas teṣāṁ patnī dākṣāyaṇī svadhā

04010641 tebhyo dadhāra kanye dve vayunāṁ dhāriṇīṁ svadhā

04010643 ubhe te brahma-vādinyau jñāna-vijñāna-pārage

04010651 bhavasya patnī tu satī bhavaṁ devam anuvratā

04010653 ātmanaḥ sadṛśaṁ putraṁ na lebhe guṇa-śīlataḥ

04010661 pitary apratirūpe sve bhavāyānāgase ruṣā

04010663 aprauḍhaivātmanātmānam ajahād yoga-saṁyutā

0402001 vidura uvāca

04020011 bhave śīlavatāṁ śreṣṭhe dakṣo duhitṛ-vatsalaḥ

04020013 vidveṣam akarot kasmād anādṛtyātmajāṁ satīm

04020021 kas taṁ carācara-guruṁ nirvairaṁ śānta-vigraham

04020023 ātmārāmaṁ kathaṁ dveṣṭi jagato daivataṁ mahat

04020031 etad ākhyāhi me brahman jāmātuḥ śvaśurasya ca

04020033 vidveṣas tu yataḥ prāṇāṁs tatyaje dustyajān satī

0402004 maitreya uvāca

04020041 purā viśva-sṛjāṁ satre sametāḥ paramarṣayaḥ

04020043 tathāmara-gaṇāḥ sarve sānugā munayo’gnayaḥ

04020051 tatra praviṣṭam ṛṣayo dṛṣṭvārkam iva rociṣā

04020053 bhrājamānaṁ vitimiraṁ kurvantaṁ tan mahat sadaḥ

04020061 udatiṣṭhan sadasyās te sva-dhiṣṇyebhyaḥ sahāgnayaḥ

04020063 ṛte viriñcāṁ śarvaṁ ca tad-bhāsākṣipta-cetasaḥ

04020071 sadasas-patibhir dakṣo bhagavān sādhu sat-kṛtaḥ

04020073 ajaṁ loka-guruṁ natvā niṣasāda tad-ājñayā

04020081 prāṅ-niṣaṇṇaṁ mṛḍaṁ dṛṣṭvā nāmṛṣyat tad-anādṛtaḥ

04020083 uvāca vāmaṁ cakṣurbhyām abhivīkṣya dahann iva

04020091 śrūyatāṁ brahmarṣayo me saha-devāḥ sahāgnayaḥ

04020093 sādhūnāṁ bruvato vṛttaṁ nājñānān na ca matsarāt

04020101 ayaṁ tu loka-pālānāṁ yaśo-ghno nirapatrapaḥ

04020103 sadbhir ācaritaḥ panthā yena stabdhena dūṣitaḥ

04020111 eṣa me śiṣyatāṁ prāpto yan me duhitur agrahīt

04020113 pāṇiṁ viprāgni-mukhataḥ sāvitryā iva sādhuvat

04020121 gṛhītvā mṛga-śāvākṣyāḥ pāṇiṁ markaṭa-locanaḥ

04020123 pratyutthānābhivādārhe vācāpy akṛta nocitam

04020131 lupta-kriyāyāśucaye mānine bhinna-setave

04020133 anicchann apy adāṁ bālāṁ śūdrāyevośatīṁ giram

04020141 pretāvāseṣu ghoreṣu pretair bhūta-gaṇair vṛtaḥ

04020143 aṭaty unmattavan nagno vyupta-keśo hasan rudan

04020151 citā-bhasma-kṛta-snānaḥ preta-sraṅ-nrasthi-bhūṣaṇaḥ

04020153 śivāpadeśo hy aśivo matto matta-jana-priyaḥ

04020155 patiḥ pramatha-nāthānāṁ tamo-mātrātmakātmanām

04020161 tasmā unmāda-nāthāya naṣṭa-śaucāya durhṛde

04020163 dattā bata mayā sādhvī codite parameṣṭhinā

0402017 maitreya uvāca

04020171 vinindyaivaṁ sa giriśam apratīpam avasthitam

04020173 dakṣo’thāpa upaspṛśya kruddhaḥ śaptuṁ pracakrame

04020181 ayaṁ tu deva-yajana indropendrādibhir bhavaḥ

04020183 saha bhāgaṁ na labhatāṁ devair deva-gaṇādhamaḥ

04020191 niṣidhyamānaḥ sa sadasya-mukhyair

04020192 dakṣo giritrāya visṛjya śāpam

04020193 tasmād viniṣkramya vivṛddha-manyur

04020194 jagāma kauravya nijaṁ niketanam

04020201 vijñāya śāpaṁ giriśānugāgraṇīr

04020202 nandīśvaro roṣa-kaṣāya-dūṣitaḥ

04020203 dakṣāya śāpaṁ visasarja dāruṇaṁ

04020204 ye cānvamodaṁs tad-avācyatāṁ dvijāḥ

04020211 ya etan martyam uddiśya bhagavaty apratidruhi

04020213 druhyaty ajñaḥ pṛthag-dṛṣṭis tattvato vimukho bhavet

04020221 gṛheṣu kūṭa-dharmeṣu sakto grāmya-sukhecchayā

04020223 karma-tantraṁ vitanute veda-vāda-vipanna-dhīḥ

04020231 buddhyā parābhidhyāyinyā vismṛtātma-gatiḥ paśuḥ

04020233 strī-kāmaḥ so’stv atitarāṁ dakṣo basta-mukho’cirāt

04020241 vidyā-buddhir avidyāyāṁ karmamayyām asau jaḍaḥ

04020243 saṁsarantv iha ye cāmum anu śarvāvamāninam

04020251 giraḥ śrutāyāḥ puṣpiṇyā madhu-gandhena bhūriṇā

04020253 mathnā conmathitātmānaḥ sammuhyantu hara-dviṣaḥ

04020261 sarva-bhakṣā dvijā vṛttyai dhṛta-vidyā-tapo-vratāḥ

04020263 vitta-dehendriyārāmā yācakā vicarantv iha

04020271 tasyaivaṁ vadataḥ śāpaṁ śrutvā dvija-kulāya vai

04020273 bhṛguḥ pratyasṛjac chāpaṁ brahma-daṇḍaṁ duratyayam

04020281 bhava-vrata-dharā ye ca ye ca tān samanuvratāḥ

04020283 pāṣaṇḍinas te bhavantu sac-chāstra-paripanthinaḥ

04020291 naṣṭa-śaucā mūḍha-dhiyo jaṭā-bhasmāsthi-dhāriṇaḥ

04020293 viśantu śiva-dīkṣāyāṁ yatra daivaṁ surāsavam

04020301 brahma ca brāhmaṇāṁś caiva yad yūyaṁ parinindatha

04020303 setuṁ vidhāraṇaṁ puṁsām ataḥ pāṣaṇḍam āśritāḥ

04020311 eṣa eva hi lokānāṁ śivaḥ panthāḥ sanātanaḥ

04020313 yaṁ pūrve cānusantasthur yat-pramāṇaṁ janārdanaḥ

04020321 tad brahma paramaṁ śuddhaṁ satāṁ vartma sanātanam

04020323 vigarhya yāta pāṣaṇḍaṁ daivaṁ vo yatra bhūta-rāṭ

0402033 maitreya uvāca

04020331 tasyaivaṁ vadataḥ śāpaṁ bhṛgoḥ sa bhagavān bhavaḥ

04020333 niścakrāma tataḥ kiñcid vimanā iva sānugaḥ

04020341 te’pi viśva-sṛjaḥ satraṁ sahasra-parivatsarān

04020343 saṁvidhāya maheṣvāsa yatrejya ṛṣabho hariḥ

04020351 āplutyāvabhṛthaṁ yatra gaṅgā yamunayānvitā

04020353 virajenātmanā sarve svaṁ svaṁ dhāma yayus tataḥ

0403001 maitreya uvāca

04030011 sadā vidviṣator evaṁ kālo vai dhriyamāṇayoḥ

04030013 jāmātuḥ śvaśurasyāpi sumahān aticakrame

04030021 yadābhiṣikto dakṣas tu brahmaṇā parameṣṭhinā

04030023 prajāpatīnāṁ sarveṣām ādhipatye smayo’bhavat

04030031 iṣṭvā sa vājapeyena brahmiṣṭhān abhibhūya ca

04030033 bṛhaspati-savaṁ nāma samārebhe kratūttamam

04030041 tasmin brahmarṣayaḥ sarve devarṣi-pitṛ-devatāḥ

04030043 āsan kṛta-svastyayanās tat-patnyaś ca sa-bhartṛkāḥ

04030051 tad upaśrutya nabhasi khe-carāṇāṁ prajalpatām

04030053 satī dākṣāyaṇī devī pitṛ-yajña-mahotsavam

04030061 vrajantīḥ sarvato digbhya upadeva-vara-striyaḥ

04030063 vimāna-yānāḥ sa-preṣṭhā niṣka-kaṇṭhīḥ suvāsasaḥ

04030071 dṛṣṭvā sva-nilayābhyāśe lolākṣīr mṛṣṭa-kuṇḍalāḥ

04030073 patiṁ bhūta-patiṁ devam autsukyād abhyabhāṣata

0403008 saty uvāca

04030081 prajāpates te śvaśurasya sāmprataṁ

04030082 niryāpito yajña-mahotsavaḥ kila

04030083 vayaṁ ca tatrābhisarāma vāma te

04030084 yady arthitāmī vibudhā vrajanti hi

04030091 tasmin bhaginyo mama bhartṛbhiḥ svakair

04030092 dhruvaṁ gamiṣyanti suhṛd-didṛkṣavaḥ

04030093 ahaṁ ca tasmin bhavatābhikāmaye

04030094 sahopanītaṁ paribarham arhitum

04030101 tatra svasṝr me nanu bhartṛ-sammitā

04030102 mātṛ-ṣvasṝḥ klinna-dhiyaṁ ca mātaram

04030103 drakṣye cirotkaṇṭha-manā maharṣibhir

04030104 unnīyamānaṁ ca mṛḍādhvara-dhvajam

04030111 tvayy etad āścaryam ajātma-māyayā

04030112 vinirmitaṁ bhāti guṇa-trayātmakam

04030113 tathāpy ahaṁ yoṣid atattva-vic ca te

04030114 dīnā didṛkṣe bhava me bhava-kṣitim

04030121 paśya prayāntīr abhavānya-yoṣito

04030122 ’py alaṅkṛtāḥ kānta-sakhā varūthaśaḥ

04030123 yāsāṁ vrajadbhiḥ śiti-kaṇṭha maṇḍitaṁ

04030124 nabho vimānaiḥ kala-haṁsa-pāṇḍubhiḥ

04030131 kathaṁ sutāyāḥ pitṛ-geha-kautukaṁ

04030132 niśamya dehaḥ sura-varya neṅgate

04030133 anāhutā apy abhiyanti sauhṛdaṁ

04030134 bhartur guror deha-kṛtaś ca ketanam

04030141 tan me prasīdedam amartya vāñchitaṁ

04030142 kartuṁ bhavān kāruṇiko batārhati

04030143 tvayātmano’rdhe’ham adabhra-cakṣuṣā

04030144 nirūpitā mānugṛhāṇa yācitaḥ

0403015 ṛṣir uvāca

04030151 evaṁ giritraḥ priyayābhibhāṣitaḥ

04030152 pratyabhyadhatta prahasan suhṛt-priyaḥ

04030153 saṁsmārito marma-bhidaḥ kuvāg-iṣūn

04030154 yān āha ko viśva-sṛjāṁ samakṣataḥ

0403016 śrī-bhagavān uvāca

04030161 tvayoditaṁ śobhanam eva śobhane

04030162 anāhutā apy abhiyanti bandhuṣu

04030163 te yady anutpādita-doṣa-dṛṣṭayo

04030164 balīyasānātmya-madena manyunā

04030171 vidyā-tapo-vitta-vapur-vayaḥ-kulaiḥ

04030172 satāṁ guṇaiḥ ṣaḍbhir asattametaraiḥ

04030173 smṛtau hatāyāṁ bhṛta-māna-durdṛśaḥ

04030174 stabdhā na paśyanti hi dhāma bhūyasām

04030181 naitādṛśānāṁ sva-jana-vyapekṣayā

04030182 gṛhān pratīyād anavasthitātmanām

04030183 ye’bhyāgatān vakra-dhiyābhicakṣate

04030184 āropita-bhrūbhir amarṣaṇākṣibhiḥ

04030191 tathāribhir na vyathate śilīmukhaiḥ

04030192 śete’rditāṅgo hṛdayena dūyatā

04030193 svānāṁ yathā vakra-dhiyāṁ duruktibhir

04030194 divā-niśaṁ tapyati marma-tāḍitaḥ

04030201 vyaktaṁ tvam utkṛṣṭa-gateḥ prajāpateḥ

04030202 priyātmajānām asi subhru me matā

04030203 tathāpi mānaṁ na pituḥ prapatsyase

04030204 mad-āśrayāt kaḥ paritapyate yataḥ

04030211 pāpacyamānena hṛdāturendriyaḥ

04030212 samṛddhibhiḥ pūruṣa-buddhi-sākṣiṇām

04030213 akalpa eṣām adhiroḍhum añjasā

04030214 paraṁ padaṁ dveṣṭi yathāsurā harim

04030221 pratyudgama-praśrayaṇābhivādanaṁ

04030222 vidhīyate sādhu mithaḥ sumadhyame

04030223 prājñaiḥ parasmai puruṣāya cetasā

04030224 guhā-śayāyaiva na deha-mānine

04030231 sattvaṁ viśuddhaṁ vasudeva-śabditaṁ

04030232 yad īyate tatra pumān apāvṛtaḥ

04030233 sattve ca tasmin bhagavān vāsudevo

04030234 hy adhokṣajo me namasā vidhīyate

04030241 tat te nirīkṣyo na pitāpi deha-kṛd

04030242 dakṣo mama dviṭ tad-anuvratāś ca ye

04030243 yo viśvasṛg-yajña-gataṁ varoru mām

04030244 anāgasaṁ durvacasākarot tiraḥ

04030251 yadi vrajiṣyasy atihāya mad-vaco

04030252 bhadraṁ bhavatyā na tato bhaviṣyati

04030253 sambhāvitasya sva-janāt parābhavo

04030254 yadā sa sadyo maraṇāya kalpate

0404001 maitreya uvāca

04040011 etāvad uktvā virarāma śaṅkaraḥ

04040012 patny-aṅga-nāśaṁ hy ubhayatra cintayan

04040013 suhṛd-didṛkṣuḥ pariśaṅkitā bhavān

04040014 niṣkrāmatī nirviśatī dvidhāsa sā

04040021 suhṛd-didṛkṣā-pratighāta-durmanāḥ

04040022 snehād rudaty aśru-kalātivihvalā

04040023 bhavaṁ bhavāny apratipūruṣaṁ ruṣā

04040024 pradhakṣyatīvaikṣata jāta-vepathuḥ

04040031 tato viniḥśvasya satī vihāya taṁ

04040032 śokena roṣeṇa ca dūyatā hṛdā

04040033 pitror agāt straiṇa-vimūḍha-dhīr gṛhān

04040034 premṇātmano yo’rdham adāt satāṁ priyaḥ

04040041 tām anvagacchan druta-vikramāṁ satīm

04040042 ekāṁ tri-netrānucarāḥ sahasraśaḥ

04040043 sa-pārṣada-yakṣā maṇiman-madādayaḥ

04040044 puro-vṛṣendrās tarasā gata-vyathāḥ

04040051 tāṁ sārikā-kanduka-darpaṇāmbuja-

04040052 śvetātapatra-vyajana-srag-ādibhiḥ

04040053 gītāyanair dundubhi-śaṅkha-veṇubhir

04040054 vṛṣendram āropya viṭaṅkitā yayuḥ

04040061 ābrahma-ghoṣorjita-yajña-vaiśasaṁ

04040062 viprarṣi-juṣṭaṁ vibudhaiś ca sarvaśaḥ

04040063 mṛd-dārv-ayaḥ-kāñcana-darbha-carmabhir

04040064 nisṛṣṭa-bhāṇḍaṁ yajanaṁ samāviśat

04040071 tām āgatāṁ tatra na kaścanādriyad

04040072 vimānitāṁ yajña-kṛto bhayāj janaḥ

04040073 ṛte svasṝr vai jananīṁ ca sādarāḥ

04040074 premāśru-kaṇṭhyaḥ pariṣasvajur mudā

04040081 saudarya-sampraśna-samartha-vārtayā

04040082 mātrā ca mātṛ-ṣvasṛbhiś ca sādaram

04040083 dattāṁ saparyāṁ varam āsanaṁ ca sā

04040084 nādatta pitrāpratinanditā satī

04040091 arudra-bhāgaṁ tam avekṣya cādhvaraṁ

04040092 pitrā ca deve kṛta-helanaṁ vibhau

04040093 anādṛtā yajña-sadasy adhīśvarī

04040094 cukopa lokān iva dhakṣyatī ruṣā

04040101 jagarha sāmarṣa-vipannayā girā

04040102 śiva-dviṣaṁ dhūma-patha-śrama-smayam

04040103 sva-tejasā bhūta-gaṇān samutthitān

04040104 nigṛhya devī jagato’bhiśṛṇvataḥ

0404011 devy uvāca

04040111 na yasya loke’sty atiśāyanaḥ priyas

04040112 tathāpriyo deha-bhṛtāṁ priyātmanaḥ

04040113 tasmin samastātmani mukta-vairake

04040114 ṛte bhavantaṁ katamaḥ pratīpayet

04040121 doṣān pareṣāṁ hi guṇeṣu sādhavo

04040122 gṛhṇanti kecin na bhavādṛśo dvija

04040123 guṇāṁś ca phalgūn bahulī-kariṣṇavo

04040124 mahattamās teṣv avidad bhavān agham

04040131 nāścaryam etad yad asatsu sarvadā

04040132 mahad-vinindā kuṇapātma-vādiṣu

04040133 serṣyaṁ mahāpūruṣa-pāda-pāṁsubhir

04040134 nirasta-tejaḥsu tad eva śobhanam

04040141 yad dvy-akṣaraṁ nāma gireritaṁ nṛṇāṁ

04040142 sakṛt prasaṅgād agham āśu hanti tat

04040143 pavitra-kīrtiṁ tam alaṅghya-śāsanaṁ

04040144 bhavān aho dveṣṭi śivaṁ śivetaraḥ

04040151 yat-pāda-padmaṁ mahatāṁ mano-'libhir

04040152 niṣevitaṁ brahma-rasāsavārthibhiḥ

04040153 lokasya yad varṣati cāśiṣo’rthinas

04040154 tasmai bhavān druhyati viśva-bandhave

04040161 kiṁ vā śivākhyam aśivaṁ na vidus tvad anye

04040162 brahmādayas tam avakīrya jaṭāḥ śmaśāne

04040163 tan-mālya-bhasma-nṛkapāly avasat piśācair

04040164 ye mūrdhabhir dadhati tac-caraṇāvasṛṣṭam

04040171 karṇau pidhāya nirayād yad akalpa īśe

04040172 dharmāvitary asṛṇibhir nṛbhir asyamāne

04040173 chindyāt prasahya ruśatīm asatīṁ prabhuś cej

04040174 jihvām asūn api tato visṛjet sa dharmaḥ

04040181 atas tavotpannam idaṁ kalevaraṁ

04040182 na dhārayiṣye śiti-kaṇṭha-garhiṇaḥ

04040183 jagdhasya mohād dhi viśuddhim andhaso

04040184 jugupsitasyoddharaṇaṁ pracakṣate

04040191 na veda-vādān anuvartate matiḥ

04040192 sva eva loke ramato mahā-muneḥ

04040193 yathā gatir deva-manuṣyayoḥ pṛthak

04040194 sva eva dharme na paraṁ kṣipet sthitaḥ

04040201 karma pravṛttaṁ ca nivṛttam apy ṛtaṁ

04040202 vede vivicyobhaya-liṅgam āśritam

04040203 virodhi tad yaugapadaika-kartari

04040204 dvayaṁ tathā brahmaṇi karma narcchati

04040211 mā vaḥ padavyaḥ pitar asmad-āsthitā

04040212 yā yajña-śālāsu na dhūma-vartmabhiḥ

04040213 tad-anna-tṛptair asu-bhṛdbhir īḍitā

04040214 avyakta-liṅgā avadhūta-sevitāḥ

04040221 naitena dehena hare kṛtāgaso

04040222 dehodbhavenālam alaṁ kujanmanā

04040223 vrīḍā mamābhūt kujana-prasaṅgatas

04040224 taj janma dhig yo mahatām avadya-kṛt

04040231 gotraṁ tvadīyaṁ bhagavān vṛṣadhvajo

04040232 dākṣāyaṇīty āha yadā sudurmanāḥ

04040233 vyapeta-narma-smitam āśu tadāhaṁ

04040234 vyutsrakṣya etat kuṇapaṁ tvad-aṅgajam

0404024 maitreya uvāca

04040241 ity adhvare dakṣam anūdya śatru-han

04040242 kṣitāv udīcīṁ niṣasāda śānta-vāk

04040243 spṛṣṭvā jalaṁ pīta-dukūla-saṁvṛtā

04040244 nimīlya dṛg yoga-pathaṁ samāviśat

04040251 kṛtvā samānāv anilau jitāsanā

04040252 sodānam utthāpya ca nābhi-cakrataḥ

04040253 śanair hṛdi sthāpya dhiyorasi sthitaṁ

04040254 kaṇṭhād bhruvor madhyam aninditānayat

04040261 evaṁ sva-dehaṁ mahatāṁ mahīyasā

04040262 muhuḥ samāropitam aṅkam ādarāt

04040263 jihāsatī dakṣa-ruṣā manasvinī

04040264 dadhāra gātreṣv anilāgni-dhāraṇām

04040271 tataḥ sva-bhartuś caraṇāmbujāsavaṁ

04040272 jagad-guroś cintayatī na cāparam

04040273 dadarśa deho hata-kalmaṣaḥ satī

04040274 sadyaḥ prajajvāla samādhijāgninā

04040281 tat paśyatāṁ khe bhuvi cādbhutaṁ mahad

04040282 hā heti vādaḥ sumahān ajāyata

04040283 hanta priyā daivatamasya devī

04040284 jahāv asūn kena satī prakopitā

04040291 aho anātmyaṁ mahad asya paśyata

04040292 prajāpater yasya carācaraṁ prajāḥ

04040293 jahāv asūn yad-vimatātmajā satī

04040294 manasvinī mānam abhīkṣṇam arhati

04040301 so’yaṁ durmarṣa-hṛdayo brahma-dhruk ca

04040302 loke’pakīrtiṁ mahatīm avāpsyati

04040303 yad-aṅgajāṁ svāṁ puruṣa-dviḍ udyatāṁ

04040304 na pratyaṣedhan mṛtaye’parādhataḥ

04040311 vadaty evaṁ jane satyā dṛṣṭvāsu-tyāgam adbhutam

04040313 dakṣaṁ tat-pārṣadā hantum udatiṣṭhann udāyudhāḥ

04040321 teṣām āpatatāṁ vegaṁ niśāmya bhagavān bhṛguḥ

04040323 yajña-ghna-ghnena yajuṣā dakṣiṇāgnau juhāva ha

04040331 adhvaryuṇā hūyamāne devā utpetur ojasā

04040333 ṛbhavo nāma tapasā somaṁ prāptāḥ sahasraśaḥ

04040341 tair alātāyudhaiḥ sarve pramathāḥ saha-guhyakāḥ

04040343 hanyamānā diśo bhejur uśadbhir brahma-tejasā

0405001 maitreya uvāca

04050011 bhavo bhavānyā nidhanaṁ prajāpater

04050012 asat-kṛtāyā avagamya nāradāt

04050013 sva-pārṣada-sainyaṁ ca tad-adhvararbhubhir

04050014 vidrāvitaṁ krodham apāram ādadhe

04050021 kruddhaḥ sudaṣṭauṣṭha-puṭaḥ sa dhūr-jaṭir

04050022 jaṭāṁ taḍid-vahni-saṭogra-rociṣam

04050023 utkṛtya rudraḥ sahasotthito hasan

04050024 gambhīra-nādo visasarja tāṁ bhuvi

04050031 tato’tikāyas tanuvā spṛśan divaṁ

04050032 sahasra-bāhur ghana-ruk tri-sūrya-dṛk

04050033 karāla-daṁṣṭro jvalad-agni-mūrdhajaḥ

04050034 kapāla-mālī vividhodyatāyudhaḥ

04050041 taṁ kiṁ karomīti gṛṇantam āha

04050042 baddhāñjaliṁ bhagavān bhūta-nāthaḥ

04050043 dakṣaṁ sa-yajñaṁ jahi mad-bhaṭānāṁ

04050044 tvam agraṇī rudra bhaṭāṁśako me

04050051 ājñapta evaṁ kupitena manyunā

04050052 sa deva-devaṁ paricakrame vibhum

04050053 mene-tadātmānam asaṅga-raṁhasā

04050054 mahīyasāṁ tāta sahaḥ sahiṣṇum

04050061 anvīyamānaḥ sa tu rudra-pārṣadair

04050062 bhṛśaṁ nadadbhir vyanadat subhairavam

04050063 udyamya śūlaṁ jagad-antakāntakaṁ

04050064 samprādravad ghoṣaṇa-bhūṣaṇāṅghriḥ

04050071 athartvijo yajamānaḥ sadasyāḥ

04050072 kakubhy udīcyāṁ prasamīkṣya reṇum

04050073 tamaḥ kim etat kuta etad rajo’bhūd

04050074 iti dvijā dvija-patnyaś ca dadhyuḥ

04050081 vātā na vānti na hi santi dasyavaḥ

04050082 prācīna-barhir jīvati hogra-daṇḍaḥ

04050083 gāvo na kālyanta idaṁ kuto rajo

04050084 loko’dhunā kiṁ pralayāya kalpate

04050091 prasūti-miśrāḥ striya udvigna-cittā

04050092 ūcur vipāko vṛjinasyaiva tasya

04050093 yat paśyantīnāṁ duhitṝṇāṁ prajeśaḥ

04050094 sutāṁ satīm avadadhyāv anāgām

04050101 yas tv anta-kāle vyupta-jaṭā-kalāpaḥ

04050102 sva-śūla-sūcy-arpita-dig-gajendraḥ

04050103 vitatya nṛtyaty uditāstra-dor-dhvajān

04050104 uccāṭṭa-hāsa-stanayitnu-bhinna-dik

04050111 amarṣayitvā tam asahya-tejasaṁ

04050112 manyu-plutaṁ durnirīkṣyaṁ bhru-kuṭyā

04050113 karāla-daṁṣṭrābhir udasta-bhāgaṇaṁ

04050114 syāt svasti kiṁ kopayato vidhātuḥ

04050121 bahv evam udvigna-dṛśocyamāne

04050122 janena dakṣasya muhur mahātmanaḥ

04050123 utpetur utpātatamāḥ sahasraśo

04050124 bhayāvahā divi bhūmau ca paryak

04050131 tāvat sa rudrānucarair mahā-makho

04050132 nānāyudhair vāmanakair udāyudhaiḥ

04050133 piṅgaiḥ piśaṅgair makarodarānanaiḥ

04050134 paryādravadbhir vidurānvarudhyata

04050141 kecid babhañjuḥ prāg-vaṁśaṁ patnī-śālāṁ tathāpare

04050143 sada āgnīdhra-śālāṁ ca tad-vihāraṁ mahānasam

04050151 rurujur yajña-pātrāṇi tathaike’gnīn anāśayan

04050153 kuṇḍeṣv amūtrayan kecid bibhidur vedi-mekhalāḥ

04050161 abādhanta munīn anye eke patnīr atarjayan

04050163 apare jagṛhur devān pratyāsannān palāyitān

04050171 bhṛguṁ babandha maṇimān vīrabhadraḥ prajāpatim

04050173 caṇḍeśaḥ pūṣaṇaṁ devaṁ bhagaṁ nandīśvaro’grahīt

04050181 sarva evartvijo dṛṣṭvā sadasyāḥ sa-divaukasaḥ

04050183 tair ardyamānāḥ subhṛśaṁ grāvabhir naikadhādravan

04050191 juhvataḥ sruva-hastasya śmaśrūṇi bhagavān bhavaḥ

04050193 bhṛgor luluñce sadasi yo’hasac chmaśru darśayan

04050201 bhagasya netre bhagavān pātitasya ruṣā bhuvi

04050203 ujjahāra sada-stho’kṣṇā yaḥ śapantam asūsucat

04050211 pūṣṇo hy apātayad dantān kāliṅgasya yathā balaḥ

04050213 śapyamāne garimaṇi yo’hasad darśayan dataḥ

04050221 ākramyorasi dakṣasya śita-dhāreṇa hetinā

04050223 chindann api tad uddhartuṁ nāśaknot tryambakas tadā

04050231 śastrair astrānvitair evam anirbhinna-tvacaṁ haraḥ

04050233 vismayaṁ param āpanno dadhyau paśupatiś ciram

04050241 dṛṣṭvā saṁjñapanaṁ yogaṁ paśūnāṁ sa patir makhe

04050243 yajamāna-paśoḥ kasya kāyāt tenāharac chiraḥ

04050251 sādhu-vādas tadā teṣāṁ karma tat tasya paśyatām

04050253 bhūta-preta-piśācānāṁ anyeṣāṁ tad-viparyayaḥ

04050261 juhāvaitac chiras tasmin dakṣiṇāgnāv amarṣitaḥ

04050263 tad-deva-yajanaṁ dagdhvā prātiṣṭhad guhyakālayam

0406001 maitreya uvāca

04060011 atha deva-gaṇāḥ sarve rudrānīkaiḥ parājitāḥ

04060013 śūla-paṭṭiśa-nistriṁśa- gadā-parigha-mudgaraiḥ

04060021 sañchinna-bhinna-sarvāṅgāḥ sartvik-sabhyā bhayākulāḥ

04060023 svayambhuve namaskṛtya kārtsnyenaitan nyavedayan

04060031 upalabhya puraivaitad bhagavān abja-sambhavaḥ

04060033 nārāyaṇaś ca viśvātmā na kasyādhvaram īyatuḥ

04060041 tad ākarṇya vibhuḥ prāha tejīyasi kṛtāgasi

04060043 kṣemāya tatra sā bhūyān na prāyeṇa bubhūṣatām

04060051 athāpi yūyaṁ kṛta-kilbiṣā bhavaṁ

04060052 ye barhiṣo bhāga-bhājaṁ parāduḥ

04060053 prasādayadhvaṁ pariśuddha-cetasā

04060054 kṣipra-prasādaṁ pragṛhītāṅghri-padmam

04060061 āśāsānā jīvitam adhvarasya

04060062 lokaḥ sa-pālaḥ kupite na yasmin

04060063 tam āśu devaṁ priyayā vihīnaṁ

04060064 kṣamāpayadhvaṁ hṛdi viddhaṁ duruktaiḥ

04060071 nāhaṁ na yajño na ca yūyam anye

04060072 ye deha-bhājo munayaś ca tattvam

04060073 viduḥ pramāṇaṁ bala-vīryayor vā

04060074 yasyātma-tantrasya ka upāyaṁ vidhitset

04060081 sa ittham ādiśya surān ajas tu taiḥ

04060082 samanvitaḥ pitṛbhiḥ sa-prajeśaiḥ

04060083 yayau sva-dhiṣṇyān nilayaṁ pura-dviṣaḥ

04060084 kailāsam adri-pravaraṁ priyaṁ prabhoḥ

04060091 janmauṣadhi-tapo-mantra- yoga-siddhair naretaraiḥ

04060093 juṣṭaṁ kinnara-gandharvair apsarobhir vṛtaṁ sadā

04060101 nānā-maṇimayaiḥ śṛṅgair nānā-dhātu-vicitritaiḥ

04060103 nānā-druma-latā-gulmair nānā-mṛga-gaṇāvṛtaiḥ

04060111 nānāmala-prasravaṇair nānā-kandara-sānubhiḥ

04060113 ramaṇaṁ viharantīnāṁ ramaṇaiḥ siddha-yoṣitām

04060121 mayūra-kekābhirutaṁ madāndhāli-vimūrcchitam

04060123 plāvitai rakta-kaṇṭhānāṁ kūjitaiś ca patattriṇām

04060131 āhvayantam ivoddhastair dvijān kāma-dughair drumaiḥ

04060133 vrajantam iva mātaṅgair gṛṇantam iva nirjharaiḥ

04060141 mandāraiḥ pārijātaiś ca saralaiś copaśobhitam

04060143 tamālaiḥ śāla-tālaiś ca kovidārāsanārjunaiḥ

04060151 cūtaiḥ kadambair nīpaiś ca nāga-punnāga-campakaiḥ

04060153 pāṭalāśoka-bakulaiḥ kundaiḥ kurabakair api

04060161 svarṇārṇa-śata-patraiś ca vara-reṇuka-jātibhiḥ

04060163 kubjakair mallikābhiś ca mādhavībhiś ca maṇḍitam

04060171 panasodumbarāśvattha- plakṣa-nyagrodha-hiṅgubhiḥ

04060173 bhūrjair oṣadhibhiḥ pūgai rājapūgaiś ca jambubhiḥ

04060181 kharjūrāmrātakāmrādyaiḥ priyāla-madhukeṅgudaiḥ

04060183 druma-jātibhir anyaiś ca rājitaṁ veṇu-kīcakaiḥ

04060191 kumudotpala-kahlāra- śatapatra-vanarddhibhiḥ

04060193 nalinīṣu kalaṁ kūjat- khaga-vṛndopaśobhitam

04060201 mṛgaiḥ śākhāmṛgaiḥ kroḍair mṛgendrair ṛkṣa-śalyakaiḥ

04060203 gavayaiḥ śarabhair vyāghrai rurubhir mahiṣādibhiḥ

04060211 karṇāntraikapadāśvāsyair nirjuṣṭaṁ vṛka-nābhibhiḥ

04060213 kadalī-khaṇḍa-saṁruddha- nalinī-pulina-śriyam

04060221 paryastaṁ nandayā satyāḥ snāna-puṇyatarodayā

04060223 vilokya bhūteśa-giriṁ vibudhā vismayaṁ yayuḥ

04060231 dadṛśus tatra te ramyām alakāṁ nāma vai purīm

04060233 vanaṁ saugandhikaṁ cāpi yatra tan-nāma paṅkajam

04060241 nandā cālakanandā ca saritau bāhyataḥ puraḥ

04060243 tīrthapāda-padāmbhoja- rajasātīva pāvane

04060251 yayoḥ sura-striyaḥ kṣattar avaruhya sva-dhiṣṇyataḥ

04060253 krīḍanti puṁsaḥ siñcantyo vigāhya rati-karśitāḥ

04060261 yayos tat-snāna-vibhraṣṭa- nava-kuṅkuma-piñjaram

04060263 vitṛṣo’pi pibanty ambhaḥ pāyayanto gajā gajīḥ

04060271 tāra-hema-mahāratna- vimāna-śata-saṅkulām

04060273 juṣṭāṁ puṇyajana-strībhir yathā khaṁ sataḍid-ghanam

04060281 hitvā yakṣeśvara-purīṁ vanaṁ saugandhikaṁ ca tat

04060283 drumaiḥ kāma-dughair hṛdyaṁ citra-mālya-phala-cchadaiḥ

04060291 rakta-kaṇṭha-khagānīka- svara-maṇḍita-ṣaṭpadam

04060293 kalahaṁsa-kula-preṣṭhaṁ kharadaṇḍa-jalāśayam

04060301 vana-kuñjara-saṅghṛṣṭa- haricandana-vāyunā

04060303 adhi puṇyajana-strīṇāṁ muhur unmathayan manaḥ

04060311 vaidūrya-kṛta-sopānā vāpya utpala-mālinīḥ

04060313 prāptaṁ kimpuruṣair dṛṣṭvā ta ārād dadṛśur vaṭam

04060321 sa yojana-śatotsedhaḥ pādona-viṭapāyataḥ

04060323 paryak-kṛtācala-cchāyo nirnīḍas tāpa-varjitaḥ

04060331 tasmin mahā-yogamaye mumukṣu-śaraṇe surāḥ

04060333 dadṛśuḥ śivam āsīnaṁ tyaktāmarṣam ivāntakam

04060341 sanandanādyair mahā-siddhaiḥ śāntaiḥ saṁśānta-vigraham

04060343 upāsyamānaṁ sakhyā ca bhartrā guhyaka-rakṣasām

04060351 vidyā-tapo-yoga-patham āsthitaṁ tam adhīśvaram

04060353 carantaṁ viśva-suhṛdaṁ vātsalyāl loka-maṅgalam

04060361 liṅgaṁ ca tāpasābhīṣṭaṁ bhasma-daṇḍa-jaṭājinam

04060363 aṅgena sandhyābhra-rucā candra-lekhāṁ ca bibhratam

04060371 upaviṣṭaṁ darbhamayyāṁ bṛsyāṁ brahma sanātanam

04060373 nāradāya pravocantaṁ pṛcchate śṛṇvatāṁ satām

04060381 kṛtvorau dakṣiṇe savyaṁ pāda-padmaṁ ca jānuni

04060383 bāhuṁ prakoṣṭhe’kṣa-mālām āsīnaṁ tarka-mudrayā

04060391 taṁ brahma-nirvāṇa-samādhim āśritaṁ

04060392 vyupāśritaṁ giriśaṁ yoga-kakṣām

04060393 sa-loka-pālā munayo manūnām

04060394 ādyaṁ manuṁ prāñjalayaḥ praṇemuḥ

04060401 sa tūpalabhyāgatam ātma-yoniṁ

04060402 surāsureśair abhivanditāṅghriḥ

04060403 utthāya cakre śirasābhivandanam

04060404 arhattamaḥ kasya yathaiva viṣṇuḥ

04060411 tathāpare siddha-gaṇā maharṣibhir

04060412 ye vai samantād anu nīlalohitam

04060413 namaskṛtaḥ prāha śaśāṅka-śekharaṁ

04060414 kṛta-praṇāmaṁ prahasann ivātmabhūḥ

0406043 brahmovāca

04060421 āne tvām īśaṁ viśvasya jagato yoni-bījayoḥ

04060423 śakteḥ śivasya ca paraṁ yat tad brahmā nirantaram

04060431 tvam eva bhagavann etac chiva-śaktyoḥ svarūpayoḥ

04060433 viśvaṁ sṛjasi pāsy atsi krīḍann ūrṇa-paṭo yathā

04060441 tvam eva dharmārtha-dughābhipattaye

04060442 dakṣeṇa sūtreṇa sasarjithādhvaram

04060443 tvayaiva loke’vasitāś ca setavo

04060444 yān brāhmaṇāḥ śraddadhate dhṛta-vratāḥ

04060451 tvaṁ karmaṇāṁ maṅgala maṅgalānāṁ

04060452 kartuḥ sva-lokaṁ tanuṣe svaḥ paraṁ vā

04060453 amaṅgalānāṁ ca tamisram ulbaṇaṁ

04060454 viparyayaḥ kena tad eva kasyacit

04060461 na vai satāṁ tvac-caraṇārpitātmanāṁ

04060462 bhūteṣu sarveṣv abhipaśyatāṁ tava

04060463 bhūtāni cātmany apṛthag-didṛkṣatāṁ

04060464 prāyeṇa roṣo’bhibhaved yathā paśum

04060471 pṛthag-dhiyaḥ karma-dṛśo durāśayāḥ

04060472 parodayenārpita-hṛd-rujo’niśam

04060473 parān duruktair vitudanty aruntudās

04060474 tān māvadhīd daiva-vadhān bhavad-vidhaḥ

04060481 yasmin yadā puṣkara-nābha-māyayā

04060482 durantayā spṛṣṭa-dhiyaḥ pṛthag-dṛśaḥ

04060483 kurvanti tatra hy anukampayā kṛpāṁ

04060484 na sādhavo daiva-balāt kṛte kramam

04060491 bhavāṁs tu puṁsaḥ paramasya māyayā

04060492 durantayāspṛṣṭa-matiḥ samasta-dṛk

04060493 tayā hatātmasv anukarma-cetaḥsv

04060494 anugrahaṁ kartum ihārhasi prabho

04060501 kurv adhvarasyoddharaṇaṁ hatasya bhoḥ

04060502 tvayāsamāptasya mano prajāpateḥ

04060503 na yatra bhāgaṁ tava bhāgino daduḥ

04060504 kuyājino yena makho ninīyate

04060511 jīvatād yajamāno’yaṁ prapadyetākṣiṇī bhagaḥ

04060513 bhṛgoḥ śmaśrūṇi rohantu pūṣṇo dantāś ca pūrvavat

04060521 devānāṁ bhagna-gātrāṇām ṛtvijāṁ cāyudhāśmabhiḥ

04060523 bhavatānugṛhītānām āśu manyo’stv anāturam

04060531 eṣa te rudra bhāgo’stu yad-ucchiṣṭo’dhvarasya vai

04060533 yajñas te rudra bhāgena kalpatām adya yajña-han

0407001 maitreya uvāca

04070011 ity ajenānunītena bhavena parituṣyatā

04070013 abhyadhāyi mahā-bāho prahasya śrūyatām iti

0407002 mahādeva uvāca

04070021 nāghaṁ prajeśa bālānāṁ varṇaye nānucintaye

04070023 deva-māyābhibhūtānāṁ daṇḍas tatra dhṛto mayā

04070031 prajāpater dagdha-śīrṣṇo bhavatv aja-mukhaṁ śiraḥ

04070033 mitrasya cakṣuṣekṣeta bhāgaṁ svaṁ barhiṣo bhagaḥ

04070041 pūṣā tu yajamānasya dadbhir jakṣatu piṣṭa-bhuk

04070043 devāḥ prakṛta-sarvāṅgā ye ma uccheṣaṇaṁ daduḥ

04070051 bāhubhyām aśvinoḥ pūṣṇo hastābhyāṁ kṛta-bāhavaḥ

04070053 bhavantv adhvaryavaś cānye basta-śmaśrur bhṛgur bhavet

0407006 maitreya uvāca

04070061 tadā sarvāṇi bhūtāni śrutvā mīḍhuṣṭamoditam

04070063 parituṣṭātmabhis tāta sādhu sādhv ity athābruvan

04070071 tato mīḍhvāṁsam āmantrya śunāsīrāḥ saharṣibhiḥ

04070073 bhūyas tad deva-yajanaṁ sa-mīḍhvad-vedhaso yayuḥ

04070081 vidhāya kārtsnyena ca tad yad āha bhagavān bhavaḥ

04070083 sandadhuḥ kasya kāyena savanīya-paśoḥ śiraḥ

04070091 sandhīyamāne śirasi dakṣo rudrābhivīkṣitaḥ

04070093 sadyaḥ supta ivottasthau dadṛśe cāgrato mṛḍam

04070101 tadā vṛṣadhvaja-dveṣa- kalilātmā prajāpatiḥ

04070103 śivāvalokād abhavac charad-dhrada ivāmalaḥ

04070111 bhava-stavāya kṛta-dhīr nāśaknod anurāgataḥ

04070113 autkaṇṭhyād bāṣpa-kalayā samparetāṁ sutāṁ smaran

04070121 kṛcchrāt saṁstabhya ca manaḥ prema-vihvalitaḥ sudhīḥ

04070123 śaśaṁsa nirvyalīkena bhāveneśaṁ prajāpatiḥ

0407013 dakṣa uvāca

04070131 bhūyān anugraha aho bhavatā kṛto me

04070132 daṇḍas tvayā mayi bhṛto yad api pralabdhaḥ

04070133 na brahma-bandhuṣu ca vāṁ bhagavann avajñā

04070134 tubhyaṁ hareś ca kuta eva dhṛta-vrateṣu

04070141 vidyā-tapo-vrata-dharān mukhataḥ sma viprān

04070142 brahmātma-tattvam avituṁ prathamaṁ tvam asrāk

04070143 tad brāhmaṇān parama sarva-vipatsu pāsi

04070144 pālaḥ paśūn iva vibho pragṛhīta-daṇḍaḥ

04070151 yo’sau mayāvidita-tattva-dṛśā sabhāyāṁ

04070152 kṣipto durukti-viśikhair vigaṇayya tan mām

04070153 arvāk patantam arhattama-nindayāpād

04070154 dṛṣṭyārdrayā sa bhagavān sva-kṛtena tuṣyet

0407016 maitreya uvāca

04070161 kṣamāpyaivaṁ sa mīḍhvāṁsaṁ brahmaṇā cānumantritaḥ

04070163 karma santānayām āsa sopādhyāyartvig-ādibhiḥ

04070171 vaiṣṇavaṁ yajña-santatyai tri-kapālaṁ dvijottamāḥ

04070173 puroḍāśaṁ niravapan vīra-saṁsarga-śuddhaye

04070181 adhvaryuṇātta-haviṣā yajamāno viśāmpate

04070183 dhiyā viśuddhayā dadhyau tathā prādurabhūd dhariḥ

04070191 tadā sva-prabhayā teṣāṁ dyotayantyā diśo daśa

04070193 muṣṇaṁs teja upānītas tārkṣyeṇa stotra-vājinā

04070201 śyāmo hiraṇya-raśano’rka-kirīṭa-juṣṭo

04070202 nīlālaka-bhramara-maṇḍita-kuṇḍalāsyaḥ

04070203 śaṅkhābja-cakra-śara-cāpa-gadāsi-carma-

04070204 vyagrair hiraṇmaya-bhujair iva karṇikāraḥ

04070211 vakṣasy adhiśrita-vadhūr vana-māly udāra-

04070212 hāsāvaloka-kalayā ramayaṁś ca viśvam

04070213 pārśva-bhramad-vyajana-cāmara-rāja-haṁsaḥ

04070214 śvetātapatra-śaśinopari rajyamānaḥ

04070221 tam upāgatam ālakṣya sarve sura-gaṇādayaḥ

04070223 praṇemuḥ sahasotthāya brahmendra-tryakṣa-nāyakāḥ

04070231 tat-tejasā hata-rucaḥ sanna-jihvāḥ sa-sādhvasāḥ

04070233 mūrdhnā dhṛtāñjali-puṭā upatasthur adhokṣajam

04070241 apy arvāg-vṛttayo yasya mahi tv ātmabhuv-ādayaḥ

04070243 yathā-mati gṛṇanti sma kṛtānugraha-vigraham

04070251 dakṣo gṛhītārhaṇa-sādanottamaṁ

04070252 yajñeśvaraṁ viśva-sṛjāṁ paraṁ gurum

04070253 sunanda-nandādy-anugair vṛtaṁ mudā

04070254 gṛṇan prapede prayataḥ kṛtāñjaliḥ

0407026 dakṣa uvāca

04070261 śuddhaṁ sva-dhāmny uparatākhila-buddhy-avasthaṁ

04070262 cin-mātram ekam abhayaṁ pratiṣidhya māyām

04070263 tiṣṭhaṁs tayaiva puruṣatvam upetya tasyām

04070264 āste bhavān apariśuddha ivātma-tantraḥ

0407027 ṛtvija ūcuḥ

04070271 tattvaṁ na te vayam anañjana rudra-śāpāt

04070272 karmaṇy avagraha-dhiyo bhagavan vidāmaḥ

04070273 dharmopalakṣaṇam idaṁ trivṛd adhvarākhyaṁ

04070274 jñātaṁ yad-artham adhidaivam ado vyavasthāḥ

0407028 sadasyā ūcuḥ

04070281 utpatty-adhvany aśaraṇa uru-kleśa-durge’ntakogra-

04070282 vyālānviṣṭe viṣaya-mṛga-tṛṣy ātma-gehoru-bhāraḥ

04070283 dvandva-śvabhre khala-mṛga-bhaye śoka-dāve’jña-sārthaḥ

04070284 pādaukas te śaraṇada kadā yāti kāmopasṛṣṭaḥ

0407029 rudra uvāca

04070291 tava varada varāṅghrāv āśiṣehākhilārthe

04070292 hy api munibhir asaktair ādareṇārhaṇīye

04070293 yadi racita-dhiyaṁ māvidya-loko’paviddhaṁ

04070294 japati na gaṇaye tat tvat-parānugraheṇa

0407030 bhṛgur uvāca

04070301 yan māyayā gahanayāpahṛtātma-bodhā

04070302 brahmādayas tanu-bhṛtas tamasi svapantaḥ

04070303 nātman-śritaṁ tava vidanty adhunāpi tattvaṁ

04070304 so’yaṁ prasīdatu bhavān praṇatātma-bandhuḥ

0407031 brahmovāca

04070311 naitat svarūpaṁ bhavato’sau padārtha-

04070312 bheda-grahaiḥ puruṣo yāvad īkṣet

04070313 jñānasya cārthasya guṇasya cāśrayo

04070314 māyāmayād vyatirikto matas tvam

0407032 indra uvāca

04070321 idam apy acyuta viśva-bhāvanaṁ

04070322 vapur ānanda-karaṁ mano-dṛśām

04070323 sura-vidviṭ-kṣapaṇair udāyudhair

04070324 bhuja-daṇḍair upapannam aṣṭabhiḥ

0407033 patnya ūcuḥ

04070331 yajño’yaṁ tava yajanāya kena sṛṣṭo

04070332 vidhvastaḥ paśupatinādya dakṣa-kopāt

04070333 taṁ nas tvaṁ śava-śayanābha-śānta-medhaṁ

04070334 yajñātman nalina-rucā dṛśā punīhi

0407034 ṛṣaya ūcuḥ

04070341 ananvitaṁ te bhagavan viceṣṭitaṁ

04070342 yad ātmanā carasi hi karma nājyase

04070343 vibhūtaye yata upasedur īśvarīṁ

04070344 na manyate svayam anuvartatīṁ bhavān

0407035 siddhā ūcuḥ

04070351 ayaṁ tvat-kathā-mṛṣṭa-pīyūṣa-nadyāṁ

04070352 mano-vāraṇaḥ kleśa-dāvāgni-dagdhaḥ

04070353 tṛṣārto’vagāḍho na sasmāra dāvaṁ

04070354 na niṣkrāmati brahma-sampannavan naḥ

0407036 yajamāny uvāca

04070361 svāgataṁ te prasīdeśa tubhyaṁ namaḥ

04070362 śrīnivāsa śriyā kāntayā trāhi naḥ

04070363 tvām ṛte’dhīśa nāṅgair makhaḥ śobhate

04070364 śīrṣa-hīnaḥ ka-bandho yathā puruṣaḥ

0407037 lokapālā ūcuḥ

04070371 dṛṣṭaḥ kiṁ no dṛgbhir asad-grahais tvaṁ

04070372 pratyag-draṣṭā dṛśyate yena viśvam

04070373 māyā hy eṣā bhavadīyā hi bhūman

04070374 yas tvaṁ ṣaṣṭhaḥ pañcabhir bhāsi bhūtaiḥ

0407038 yogeśvarā ūcuḥ

04070381 preyān na te’nyo’sty amutas tvayi prabho

04070382 viśvātmanīkṣen na pṛthag ya ātmanaḥ

04070383 athāpi bhaktyeśa tayopadhāvatām

04070384 ananya-vṛttyānugṛhāṇa vatsala

04070391 jagad-udbhava-sthiti-layeṣu daivato

04070392 bahu-bhidyamāna-guṇayātma-māyayā

04070393 racitātma-bheda-mataye sva-saṁsthayā

04070394 vinivartita-bhrama-guṇātmane namaḥ

0407040 brahmovāca

04070401 namas te śrita-sattvāya dharmādīnāṁ ca sūtaye

04070403 nirguṇāya ca yat-kāṣṭhāṁ nāhaṁ vedāpare’pi ca

0407041 agnir uvāca

04070411 yat-tejasāhaṁ susamiddha-tejā

04070412 havyaṁ vahe svadhvara ājya-siktam

04070413 taṁ yajñiyaṁ pañca-vidhaṁ ca pañcabhiḥ

04070414 sviṣṭaṁ yajurbhiḥ praṇato’smi yajñam

0407042 devā ūcuḥ

04070421 purā kalpāpāye sva-kṛtam udarī-kṛtya vikṛtaṁ

04070422 tvam evādyas tasmin salila uragendrādhiśayane

04070423 pumān śeṣe siddhair hṛdi vimṛśitādhyātma-padaviḥ

04070424 sa evādyākṣṇor yaḥ pathi carasi bhṛtyān avasi naḥ

0407043 gandharvā ūcuḥ

04070431 aṁśāṁśās te deva marīcy-ādaya ete

04070432 brahmendrādyā deva-gaṇā rudra-purogāḥ

04070433 krīḍā-bhāṇḍaṁ viśvam idaṁ yasya vibhūman

04070434 tasmai nityaṁ nātha namas te karavāma

0407044 vidyādharā ūcuḥ

04070441 tvan-māyayārtham abhipadya kalevare’smin

04070442 kṛtvā mamāham iti durmatir utpathaiḥ svaiḥ

04070443 kṣipto’py asad-viṣaya-lālasa ātma-mohaṁ

04070444 yuṣmat-kathāmṛta-niṣevaka udvyudasyet

0407045 brāhmaṇā ūcuḥ

04070451 tvaṁ kratus tvaṁ havis tvaṁ hutāśaḥ svayaṁ

04070452 tvaṁ hi mantraḥ samid-darbha-pātrāṇi ca

04070453 tvaṁ sadasyartvijo dampatī devatā

04070454 agnihotraṁ svadhā soma ājyaṁ paśuḥ

04070461 tvaṁ purā gāṁ rasāyā mahā-sūkaro

04070462 daṁṣṭrayā padminīṁ vāraṇendro yathā

04070463 stūyamāno nadal līlayā yogibhir

04070464 vyujjahartha trayī-gātra yajña-kratuḥ

04070471 sa prasīda tvam asmākam ākāṅkṣatāṁ

04070472 darśanaṁ te paribhraṣṭa-sat-karmaṇām

04070473 kīrtyamāne nṛbhir nāmni yajñeśa te

04070474 yajña-vighnāḥ kṣayaṁ yānti tasmai namaḥ

0407048 maitreya uvāca

04070481 iti dakṣaḥ kavir yajñaṁ bhadra rudrābhimarśitam

04070483 kīrtyamāne hṛṣīkeśe sanninye yajña-bhāvane

04070491 bhagavān svena bhāgena sarvātmā sarva-bhāga-bhuk

04070493 dakṣaṁ babhāṣa ābhāṣya prīyamāṇa ivānagha

0407050 śrī-bhagavān uvāca

04070501 ahaṁ brahmā ca śarvaś ca jagataḥ kāraṇaṁ param

04070503 ātmeśvara upadraṣṭā svayan-dṛg aviśeṣaṇaḥ

04070511 ātma-māyāṁ samāviśya so’haṁ guṇamayīṁ dvija

04070513 sṛjan rakṣan haran viśvaṁ dadhre saṁjñāṁ kriyocitām

04070521 tasmin brahmaṇy advitīye kevale paramātmani

04070523 brahma-rudrau ca bhūtāni bhedenājño’nupaśyati

04070531 yathā pumān na svāṅgeṣu śiraḥ-pāṇy-ādiṣu kvacit

04070533 pārakya-buddhiṁ kurute evaṁ bhūteṣu mat-paraḥ

04070541 trayāṇām eka-bhāvānāṁ yo na paśyati vai bhidām

04070543 sarva-bhūtātmanāṁ brahman sa śāntim adhigacchati

0407055 maitreya uvāca

04070551 evaṁ bhagavatādiṣṭaḥ prajāpati-patir harim

04070553 arcitvā kratunā svena devān ubhayato’yajat

04070561 rudraṁ ca svena bhāgena hy upādhāvat samāhitaḥ

04070563 karmaṇodavasānena somapān itarān api

04070565 udavasya sahartvigbhiḥ sasnāv avabhṛthaṁ tataḥ

04070571 tasmā apy anubhāvena svenaivāvāpta-rādhase

04070573 dharma eva matiṁ dattvā tridaśās te divaṁ yayuḥ

04070581 evaṁ dākṣāyaṇī hitvā satī pūrva-kalevaram

04070583 jajñe himavataḥ kṣetre menāyām iti śuśruma

04070591 tam eva dayitaṁ bhūya āvṛṅkte patim ambikā

04070593 ananya-bhāvaika-gatiṁ śaktiḥ supteva pūruṣam

04070601 etad bhagavataḥ śambhoḥ karma dakṣādhvara-druhaḥ

04070603 śrutaṁ bhāgavatāc chiṣyād uddhavān me bṛhaspateḥ

04070611 idaṁ pavitraṁ param īśa-ceṣṭitaṁ

yaśasyam āyuṣyam aghaugha-marṣaṇam

04070613 yo nityadākarṇya naro’nukīrtayed

dhunoty aghaṁ kaurava bhakti-bhāvataḥ

0408001 maitreya uvāca

04080011 sanakādyā nāradaś ca ṛbhur haṁso’ruṇir yatiḥ

04080013 naite gṛhān brahma-sutā hy āvasann ūrdhva-retasaḥ

04080021 mṛṣādharmasya bhāryāsīd dambhaṁ māyāṁ ca śatru-han

04080023 asūta mithunaṁ tat tu nirṛtir jagṛhe’prajaḥ

04080031 tayoḥ samabhaval lobho nikṛtiś ca mahā-mate

04080033 tābhyāṁ krodhaś ca hiṁsā ca yad duruktiḥ svasā kaliḥ

04080041 duruktau kalir ādhatta bhayaṁ mṛtyuṁ ca sattama

04080043 tayoś ca mithunaṁ jajñe yātanā nirayas tathā

04080051 saṅgraheṇa mayākhyātaḥ pratisargas tavānagha

04080053 triḥ śrutvaitat pumān puṇyaṁ vidhunoty ātmano malam

04080061 athātaḥ kīrtaye vaṁśaṁ puṇya-kīrteḥ kurūdvaha

04080063 svāyambhuvasyāpi manor harer aṁśāṁśa-janmanaḥ

04080071 priyavratottānapādau śatarūpā-pateḥ sutau

04080073 vāsudevasya kalayā rakṣāyāṁ jagataḥ sthitau

04080081 jāye uttānapādasya sunītiḥ surucis tayoḥ

04080083 suruciḥ preyasī patyur netarā yat-suto dhruvaḥ

04080091 ekadā suruceḥ putram aṅkam āropya lālayan

04080093 uttamaṁ nārurukṣantaṁ dhruvaṁ rājābhyanandata

04080101 tathā cikīrṣamāṇaṁ taṁ sapatnyās tanayaṁ dhruvam

04080103 suruciḥ śṛṇvato rājñaḥ serṣyam āhātigarvitā

04080111 na vatsa nṛpater dhiṣṇyaṁ bhavān āroḍhum arhati

04080113 na gṛhīto mayā yat tvaṁ kukṣāv api nṛpātmajaḥ

04080121 bālo’si bata nātmānam anya-strī-garbha-sambhṛtam

04080123 nūnaṁ veda bhavān yasya durlabhe’rthe manorathaḥ

04080131 tapasārādhya puruṣaṁ tasyaivānugraheṇa me

04080133 garbhe tvaṁ sādhayātmānaṁ yadīcchasi nṛpāsanam

0408014 maitreya uvāca

04080141 mātuḥ sapatnyāḥ sa durukti-viddhaḥ

04080142 śvasan ruṣā daṇḍa-hato yathāhiḥ

04080143 hitvā miṣantaṁ pitaraṁ sanna-vācaṁ

04080144 jagāma mātuḥ prarudan sakāśam

04080151 taṁ niḥśvasantaṁ sphuritādharoṣṭhaṁ

04080152 sunītir utsaṅga udūhya bālam

04080153 niśamya tat-paura-mukhān nitāntaṁ

04080154 sā vivyathe yad gaditaṁ sapatnyā

04080161 sotsṛjya dhairyaṁ vilalāpa śoka-

04080162 dāvāgninā dāva-lateva bālā

04080163 vākyaṁ sapatnyāḥ smaratī saroja-

04080164 śriyā dṛśā bāṣpa-kalām uvāha

04080171 dīrghaṁ śvasantī vṛjinasya pāram

04080172 apaśyatī bālakam āha bālā

04080173 māmaṅgalaṁ tāta pareṣu maṁsthā

04080174 bhuṅkte jano yat para-duḥkhadas tat

04080181 satyaṁ surucyābhihitaṁ bhavān me

04080182 yad durbhagāyā udare gṛhītaḥ

04080183 stanyena vṛddhaś ca vilajjate yāṁ

04080184 bhāryeti vā voḍhum iḍaspatir mām

04080191 ātiṣṭha tat tāta vimatsaras tvam

04080192 uktaṁ samātrāpi yad avyalīkam

04080193 ārādhayādhokṣaja-pāda-padmaṁ

04080194 yadīcchase’dhyāsanam uttamo yathā

04080201 yasyāṅghri-padmaṁ paricarya viśva-

04080202 vibhāvanāyātta-guṇābhipatteḥ

04080203 ajo’dhyatiṣṭhat khalu pārameṣṭhyaṁ

04080204 padaṁ jitātma-śvasanābhivandyam

04080211 tathā manur vo bhagavān pitāmaho

04080212 yam eka-matyā puru-dakṣiṇair makhaiḥ

04080213 iṣṭvābhipede duravāpam anyato

04080214 bhaumaṁ sukhaṁ divyam athāpavargyam

04080221 tam eva vatsāśraya bhṛtya-vatsalaṁ

04080222 mumukṣubhir mṛgya-padābja-paddhatim

04080223 ananya-bhāve nija-dharma-bhāvite

04080224 manasy avasthāpya bhajasva pūruṣam

04080231 nānyaṁ tataḥ padma-palāśa-locanād

04080232 duḥkha-cchidaṁ te mṛgayāmi kañcana

04080233 yo mṛgyate hasta-gṛhīta-padmayā

04080234 śriyetarair aṅga vimṛgyamāṇayā

0408024 maitreya uvāca

04080241 evaṁ sañjalpitaṁ mātur ākarṇyārthāgamaṁ vacaḥ

04080243 sanniyamyātmanātmānaṁ niścakrāma pituḥ purāt

04080251 nāradas tad upākarṇya jñātvā tasya cikīrṣitam

04080253 spṛṣṭvā mūrdhany agha-ghnena pāṇinā prāha vismitaḥ

04080261 aho tejaḥ kṣatriyāṇāṁ māna-bhaṅgam amṛṣyatām

04080263 bālo’py ayaṁ hṛdā dhatte yat samātur asad-vacaḥ

0408027 nārada uvāca

04080271 nādhunāpy avamānaṁ te sammānaṁ vāpi putraka

04080273 lakṣayāmaḥ kumārasya saktasya krīḍanādiṣu

04080281 vikalpe vidyamāne’pi na hy asantoṣa-hetavaḥ

04080283 puṁso moham ṛte bhinnā yal loke nija-karmabhiḥ

04080291 parituṣyet tatas tāta tāvan-mātreṇa pūruṣaḥ

04080293 daivopasāditaṁ yāvad vīkṣyeśvara-gatiṁ budhaḥ

04080301 atha mātropadiṣṭena yogenāvarurutsasi

04080303 yat-prasādaṁ sa vai puṁsāṁ durārādhyo mato mama

04080311 munayaḥ padavīṁ yasya niḥsaṅgenoru-janmabhiḥ

04080313 na vidur mṛgayanto’pi tīvra-yoga-samādhinā

04080321 ato nivartatām eṣa nirbandhas tava niṣphalaḥ

04080323 yatiṣyati bhavān kāle śreyasāṁ samupasthite

04080331 yasya yad daiva-vihitaṁ sa tena sukha-duḥkhayoḥ

04080333 ātmānaṁ toṣayan dehī tamasaḥ pāram ṛcchati

04080341 guṇādhikān mudaṁ lipsed anukrośaṁ guṇādhamāt

04080343 maitrīṁ samānād anvicchen na tāpair abhibhūyate

0408035 dhruva uvāca

04080351 so’yaṁ śamo bhagavatā sukha-duḥkha-hatātmanām

04080353 darśitaḥ kṛpayā puṁsāṁ durdarśo’smad-vidhais tu yaḥ

04080361 athāpi me’vinītasya kṣāttraṁ ghoram upeyuṣaḥ

04080363 surucyā durvaco-bāṇair na bhinne śrayate hṛdi

04080371 padaṁ tri-bhuvanotkṛṣṭaṁ jigīṣoḥ sādhu vartma me

04080373 brūhy asmat-pitṛbhir brahmann anyair apy anadhiṣṭhitam

04080381 nūnaṁ bhavān bhagavato yo’ṅgajaḥ parameṣṭhinaḥ

04080383 vitudann aṭate vīṇāṁ hitāya jagato’rkavat

0408039 maitreya uvāca

04080391 ity udāhṛtam ākarṇya bhagavān nāradas tadā

04080393 prītaḥ pratyāha taṁ bālaṁ sad-vākyam anukampayā

0408040 nārada uvāca

04080401 jananyābhihitaḥ panthāḥ sa vai niḥśreyasasya te

04080403 bhagavān vāsudevas taṁ bhaja taṁ pravaṇātmanā

04080411 dharmārtha-kāma-mokṣākhyaṁ ya icchec chreya ātmanaḥ

04080413 ekaṁ hy eva hares tatra kāraṇaṁ pāda-sevanam

04080421 tat tāta gaccha bhadraṁ te yamunāyās taṭaṁ śuci

04080423 puṇyaṁ madhuvanaṁ yatra sānnidhyaṁ nityadā hareḥ

04080431 snātvānusavanaṁ tasmin kālindyāḥ salile śive

04080433 kṛtvocitāni nivasann ātmanaḥ kalpitāsanaḥ

04080441 prāṇāyāmena tri-vṛtā prāṇendriya-mano-malam

04080443 śanair vyudasyābhidhyāyen manasā guruṇā gurum

04080451 prasādābhimukhaṁ śaśvat prasanna-vadanekṣaṇam

04080453 sunāsaṁ subhruvaṁ cāru- kapolaṁ sura-sundaram

04080461 taruṇaṁ ramaṇīyāṅgam aruṇoṣṭhekṣaṇādharam

04080463 praṇatāśrayaṇaṁ nṛmṇaṁ śaraṇyaṁ karuṇārṇavam

04080471 śrīvatsāṅkaṁ ghana-śyāmaṁ puruṣaṁ vana-mālinam

04080473 śaṅkha-cakra-gadā-padmair abhivyakta-caturbhujam

04080481 kirīṭinaṁ kuṇḍalinaṁ keyūra-valayānvitam

04080483 kaustubhābharaṇa-grīvaṁ pīta-kauśeya-vāsasam

04080491 kāñcī-kalāpa-paryastaṁ lasat-kāñcana-nūpuram

04080493 darśanīyatamaṁ śāntaṁ mano-nayana-vardhanam

04080501 padbhyāṁ nakha-maṇi-śreṇyā vilasadbhyāṁ samarcatām

04080503 hṛt-padma-karṇikā-dhiṣṇyam ākramyātmany avasthitam

04080511 smayamānam abhidhyāyet sānurāgāvalokanam

04080513 niyatenaika-bhūtena manasā varadarṣabham

04080521 evaṁ bhagavato rūpaṁ subhadraṁ dhyāyato manaḥ

04080523 nirvṛtyā parayā tūrṇaṁ sampannaṁ na nivartate

04080531 japaś ca paramo guhyaḥ śrūyatāṁ me nṛpātmaja

04080533 yaṁ sapta-rātraṁ prapaṭhan pumān paśyati khecarān

0408054 oṁ namo bhagavate vāsudevāya

04080541 mantreṇānena devasya kuryād dravyamayīṁ budhaḥ

04080543 saparyāṁ vividhair dravyair deśa-kāla-vibhāgavit

04080551 salilaiḥ śucibhir mālyair vanyair mūla-phalādibhiḥ

04080553 śastāṅkurāṁśukaiś cārcet tulasyā priyayā prabhum

04080561 labdhvā dravyamayīm arcāṁ kṣity-ambv-ādiṣu vārcayet

04080563 ābhṛtātmā muniḥ śānto yata-vāṅ mita-vanya-bhuk

04080571 svecchāvatāra-caritair acintya-nija-māyayā

04080573 kariṣyaty uttamaślokas tad dhyāyed dhṛdayaṅ-gamam

04080581 paricaryā bhagavato yāvatyaḥ pūrva-sevitāḥ

04080583 tā mantra-hṛdayenaiva prayuñjyān mantra-mūrtaye

04080591 evaṁ kāyena manasā vacasā ca mano-gatam

04080593 paricaryamāṇo bhagavān bhaktimat-paricaryayā

04080601 puṁsām amāyināṁ samyag bhajatāṁ bhāva-vardhanaḥ

04080603 śreyo diśaty abhimataṁ yad dharmādiṣu dehinām

04080611 viraktaś cendriya-ratau bhakti-yogena bhūyasā

04080613 taṁ nirantara-bhāvena bhajetāddhā vimuktaye

04080621 ity uktas taṁ parikramya praṇamya ca nṛpārbhakaḥ

04080623 yayau madhuvanaṁ puṇyaṁ hareś caraṇa-carcitam

04080631 tapo-vanaṁ gate tasmin praviṣṭo’ntaḥ-puraṁ muniḥ

04080633 arhitārhaṇako rājñā sukhāsīna uvāca tam

0408064 nārada uvāca

04080641 rājan kiṁ dhyāyase dīrghaṁ mukhena pariśuṣyatā

04080643 kiṁ vā na riṣyate kāmo dharmo vārthena saṁyutaḥ

0408065 rājovāca

04080651 suto me bālako brahman straiṇenākaruṇātmanā

04080653 nirvāsitaḥ pañca-varṣaḥ saha mātrā mahān kaviḥ

04080661 apy anāthaṁ vane brahman mā smādanty arbhakaṁ vṛkāḥ

04080663 śrāntaṁ śayānaṁ kṣudhitaṁ parimlāna-mukhāmbujam

04080671 aho me bata daurātmyaṁ strī-jitasyopadhāraya

04080673 yo’ṅkaṁ premṇārurukṣantaṁ nābhyanandam asattamaḥ

0408068 nārada uvāca

04080681 mā mā śucaḥ sva-tanayaṁ deva-guptaṁ viśāmpate

04080683 tat-prabhāvam avijñāya prāvṛṅkte yad-yaśo jagat

04080691 suduṣkaraṁ karma kṛtvā loka-pālair api prabhuḥ

04080693 aiṣyaty acirato rājan yaśo vipulayaṁs tava

0408070 maitreya uvāca

04080701 iti devarṣiṇā proktaṁ viśrutya jagatī-patiḥ

04080703 rāja-lakṣmīm anādṛtya putram evānvacintayat

04080711 tatrābhiṣiktaḥ prayatas tām upoṣya vibhāvarīm

04080713 samāhitaḥ paryacarad ṛṣy-ādeśena pūruṣam

04080721 tri-rātrānte tri-rātrānte kapittha-badarāśanaḥ

04080723 ātma-vṛtty-anusāreṇa māsaṁ ninye’rcayan harim

04080731 dvitīyaṁ ca tathā māsaṁ ṣaṣṭhe ṣaṣṭhe’rbhako dine

04080733 tṛṇa-parṇādibhiḥ śīrṇaiḥ kṛtānno’bhyarcayan vibhum

04080741 tṛtīyaṁ cānayan māsaṁ navame navame’hani

04080743 ab-bhakṣa uttamaślokam upādhāvat samādhinā

04080751 caturtham api vai māsaṁ dvādaśe dvādaśe’hani

04080753 vāyu-bhakṣo jita-śvāso dhyāyan devam adhārayat

04080761 pañcame māsy anuprāpte jita-śvāso nṛpātmajaḥ

04080763 dhyāyan brahma padaikena tasthau sthāṇur ivācalaḥ

04080771 sarvato mana ākṛṣya hṛdi bhūtendriyāśayam

04080773 dhyāyan bhagavato rūpaṁ nādrākṣīt kiñcanāparam

04080781 ādhāraṁ mahad-ādīnāṁ pradhāna-puruṣeśvaram

04080783 brahma dhārayamāṇasya trayo lokāś cakampire

04080791 yadaika-pādena sa pārthivārbhakas

04080792 tasthau tad-aṅguṣṭha-nipīḍitā mahī

04080793 nanāma tatrārdham ibhendra-dhiṣṭhitā

04080794 tarīva savyetarataḥ pade pade

04080801 tasminn abhidhyāyati viśvam ātmano

04080802 dvāraṁ nirudhyāsum ananyayā dhiyā

04080803 lokā nirucchvāsa-nipīḍitā bhṛśaṁ

04080804 sa-loka-pālāḥ śaraṇaṁ yayur harim

0408081 devā ūcuḥ

04080811 naivaṁ vidāmo bhagavan prāṇa-rodhaṁ

04080812 carācarasyākhila-sattva-dhāmnaḥ

04080813 vidhehi tan no vṛjinād vimokṣaṁ

04080814 prāptā vayaṁ tvāṁ śaraṇaṁ śaraṇyam

0408082 śrī-bhagavān uvāca

04080821 mā bhaiṣṭa bālaṁ tapaso duratyayān

04080822 nivartayiṣye pratiyāta sva-dhāma

04080823 yato hi vaḥ prāṇa-nirodha āsīd

04080824 auttānapādir mayi saṅgatātmā

0409001 maitreya uvāca

04090011 ta evam utsanna-bhayā urukrame

04090012 kṛtāvanāmāḥ prayayus tri-viṣṭapam

04090013 sahasraśīrṣāpi tato garutmatā

04090014 madhor vanaṁ bhṛtya-didṛkṣayā gataḥ

04090021 sa vai dhiyā yoga-vipāka-tīvrayā

04090022 hṛt-padma-kośe sphuritaṁ taḍit-prabham

04090023 tirohitaṁ sahasaivopalakṣya

04090024 bahiḥ-sthitaṁ tad-avasthaṁ dadarśa

04090031 tad-darśanenāgata-sādhvasaḥ kṣitāv

04090032 avandatāṅgaṁ vinamayya daṇḍavat

04090033 dṛgbhyāṁ prapaśyan prapibann ivārbhakaś

04090034 cumbann ivāsyena bhujair ivāśliṣan

04090041 sa taṁ vivakṣantam atad-vidaṁ harir

04090042 jñātvāsya sarvasya ca hṛdy avasthitaḥ

04090043 kṛtāñjaliṁ brahmamayena kambunā

04090044 pasparśa bālaṁ kṛpayā kapole

04090051 sa vai tadaiva pratipāditāṁ giraṁ

04090052 daivīṁ parijñāta-parātma-nirṇayaḥ

04090053 taṁ bhakti-bhāvo’bhyagṛṇād asatvaraṁ

04090054 pariśrutoru-śravasaṁ dhruva-kṣitiḥ

0409006 dhruva uvāca

04090061 yo’ntaḥ praviśya mama vācam imāṁ prasuptāṁ

04090062 sañjīvayaty akhila-śakti-dharaḥ sva-dhāmnā

04090063 anyāṁś ca hasta-caraṇa-śravaṇa-tvag-ādīn

04090064 prāṇān namo bhagavate puruṣāya tubhyam

04090071 ekas tvam eva bhagavann idam ātma-śaktyā

04090072 māyākhyayoru-guṇayā mahad-ādy-aśeṣam

04090073 sṛṣṭvānuviśya puruṣas tad-asad-guṇeṣu

04090074 nāneva dāruṣu vibhāvasuvad vibhāsi

04090081 tvad-dattayā vayunayedam acaṣṭa viśvaṁ

04090082 supta-prabuddha iva nātha bhavat-prapannaḥ

04090083 tasyāpavargya-śaraṇaṁ tava pāda-mūlaṁ

04090084 vismaryate kṛta-vidā katham ārta-bandho

04090091 nūnaṁ vimuṣṭa-matayas tava māyayā te

04090092 ye tvāṁ bhavāpyaya-vimokṣaṇam anya-hetoḥ

04090093 arcanti kalpaka-taruṁ kuṇapopabhogyam

04090094 icchanti yat sparśajaṁ niraye’pi n–ṇām

04090101 yā nirvṛtis tanu-bhṛtāṁ tava pāda-padma-

04090102 dhyānād bhavaj-jana-kathā-śravaṇena vā syāt

04090103 sā brahmaṇi sva-mahimany api nātha mā bhūt

04090104 kiṁ tv antakāsi-lulitāt patatāṁ vimānāt

04090111 bhaktiṁ muhuḥ pravahatāṁ tvayi me prasaṅgo

04090112 bhūyād ananta mahatām amalāśayānām

04090113 yenāñjasolbaṇam uru-vyasanaṁ bhavābdhiṁ

04090114 neṣye bhavad-guṇa-kathāmṛta-pāna-mattaḥ

04090121 te na smaranty atitarāṁ priyam īśa martyaṁ

04090122 ye cānv adaḥ suta-suhṛd-gṛha-vitta-dārāḥ

04090123 ye tv abja-nābha bhavadīya-padāravinda-

04090124 saugandhya-lubdha-hṛdayeṣu kṛta-prasaṅgāḥ

04090131 tiryaṅ-naga-dvija-sarīsṛpa-deva-daitya-

04090132 martyādibhiḥ paricitaṁ sad-asad-viśeṣam

04090133 rūpaṁ sthaviṣṭham aja te mahad-ādy-anekaṁ

04090134 nātaḥ paraṁ parama vedmi na yatra vādaḥ

04090141 kalpānta etad akhilaṁ jaṭhareṇa gṛhṇan

04090142 śete pumān sva-dṛg ananta-sakhas tad-aṅke

04090143 yan-nābhi-sindhu-ruha-kāñcana-loka-padma-

04090144 garbhe dyumān bhagavate praṇato’smi tasmai

04090151 tvaṁ nitya-mukta-pariśuddha-vibuddha ātmā

04090152 kūṭa-stha ādi-puruṣo bhagavāṁs try-adhīśaḥ

04090153 yad-buddhy-avasthitim akhaṇḍitayā sva-dṛṣṭyā

04090154 draṣṭā sthitāv adhimakho vyatirikta āsse

04090161 yasmin viruddha-gatayo hy aniśaṁ patanti

04090162 vidyādayo vividha-śaktaya ānupūrvyāt

04090163 tad brahma viśva-bhavam ekam anantam ādyam

04090164 ānanda-mātram avikāram ahaṁ prapadye

04090171 satyāśiṣo hi bhagavaṁs tava pāda-padmam

04090172 āśīs tathānubhajataḥ puruṣārtha-mūrteḥ

04090173 apy evam arya bhagavān paripāti dīnān

04090174 vāśreva vatsakam anugraha-kātaro’smān

0409018 maitreya uvāca

04090181 athābhiṣṭuta evaṁ vai sat-saṅkalpena dhīmatā

04090183 bhṛtyānurakto bhagavān pratinandyedam abravīt

0409019 śrī-bhagavān uvāca

04090191 vedāhaṁ te vyavasitaṁ hṛdi rājanya-bālaka

04090193 tat prayacchāmi bhadraṁ te durāpam api suvrata

04090201 nānyair adhiṣṭhitaṁ bhadra yad bhrājiṣṇu dhruva-kṣiti

04090203 yatra graharkṣa-tārāṇāṁ jyotiṣāṁ cakram āhitam

04090211 meḍhyāṁ go-cakravat sthāsnu parastāt kalpa-vāsinām

04090213 dharmo’gniḥ kaśyapaḥ śukro munayo ye vanaukasaḥ

04090215 caranti dakṣiṇī-kṛtya bhramanto yat satārakāḥ

04090221 prasthite tu vanaṁ pitrā dattvā gāṁ dharma-saṁśrayaḥ

04090223 ṣaṭ-triṁśad-varṣa-sāhasraṁ rakṣitāvyāhatendriyaḥ

04090231 tvad-bhrātary uttame naṣṭe mṛgayāyāṁ tu tan-manāḥ

04090233 anveṣantī vanaṁ mātā dāvāgniṁ sā pravekṣyati

04090241 iṣṭvā māṁ yajña-hṛdayaṁ yajñaiḥ puṣkala-dakṣiṇaiḥ

04090243 bhuktvā cehāśiṣaḥ satyā ante māṁ saṁsmariṣyasi

04090251 tato gantāsi mat-sthānaṁ sarva-loka-namaskṛtam

04090253 upariṣṭād ṛṣibhyas tvaṁ yato nāvartate gataḥ

0409026 maitreya uvāca

04090261 ity arcitaḥ sa bhagavān atidiśyātmanaḥ padam

04090263 bālasya paśyato dhāma svam agād garuḍa-dhvajaḥ

04090271 so’pi saṅkalpajaṁ viṣṇoḥ pāda-sevopasāditam

04090273 prāpya saṅkalpa-nirvāṇaṁ nātiprīto’bhyagāt puram

0409028 vidura uvāca

04090281 sudurlabhaṁ yat paramaṁ padaṁ harer

04090282 māyāvinas tac-caraṇārcanārjitam

04090283 labdhvāpy asiddhārtham ivaika-janmanā

04090284 kathaṁ svam ātmānam amanyatārtha-vit

0409029 maitreya uvāca

04090291 mātuḥ sapatnyā vāg-bāṇair hṛdi viddhas tu tān smaran

04090293 naicchan mukti-pater muktiṁ tasmāt tāpam upeyivān

0409030 dhruva uvāca

04090301 samādhinā naika-bhavena yat padaṁ

04090302 viduḥ sanandādaya ūrdhva-retasaḥ

04090303 māsair ahaṁ ṣaḍbhir amuṣya pādayoś

04090304 chāyām upetyāpagataḥ pṛthaṅ-matiḥ

04090311 aho bata mamānātmyaṁ manda-bhāgyasya paśyata

04090313 bhava-cchidaḥ pāda-mūlaṁ gatvā yāce yad antavat

04090321 matir vidūṣitā devaiḥ patadbhir asahiṣṇubhiḥ

04090323 yo nārada-vacas tathyaṁ nāgrāhiṣam asattamaḥ

04090331 daivīṁ māyām upāśritya prasupta iva bhinna-dṛk

04090333 tapye dvitīye’py asati bhrātṛ-bhrātṛvya-hṛd-rujā

04090341 mayaitat prārthitaṁ vyarthaṁ cikitseva gatāyuṣi

04090343 prasādya jagad-ātmānaṁ tapasā duṣprasādanam

04090345 bhava-cchidam ayāce’haṁ bhavaṁ bhāgya-vivarjitaḥ

04090351 svārājyaṁ yacchato mauḍhyān māno me bhikṣito bata

04090353 īśvarāt kṣīṇa-puṇyena phalī-kārān ivādhanaḥ

0409036 maitreya uvāca

04090361 na vai mukundasya padāravindayo

04090362 rajo-juṣas tāta bhavādṛśā janāḥ

04090363 vāñchanti tad-dāsyam ṛte’rtham ātmano

04090364 yadṛcchayā labdha-manaḥ-samṛddhayaḥ

04090371 ākarṇyātma-jam āyāntaṁ samparetya yathāgatam

04090373 rājā na śraddadhe bhadram abhadrasya kuto mama

04090381 śraddhāya vākyaṁ devarṣer harṣa-vegena dharṣitaḥ

04090383 vārtā-hartur atiprīto hāraṁ prādān mahā-dhanam

04090391 sad-aśvaṁ ratham āruhya kārtasvara-pariṣkṛtam

04090393 brāhmaṇaiḥ kula-vṛddhaiś ca paryasto’mātya-bandhubhiḥ

04090401 śaṅkha-dundubhi-nādena brahma-ghoṣeṇa veṇubhiḥ

04090403 niścakrāma purāt tūrṇam ātmajābhīkṣaṇotsukaḥ

04090411 sunītiḥ suruciś cāsya mahiṣyau rukma-bhūṣite

04090413 āruhya śibikāṁ sārdham uttamenābhijagmatuḥ

04090421 taṁ dṛṣṭvopavanābhyāśa āyāntaṁ tarasā rathāt

04090423 avaruhya nṛpas tūrṇam āsādya prema-vihvalaḥ

04090431 parirebhe’ṅgajaṁ dorbhyāṁ dīrghotkaṇṭha-manāḥ śvasan

04090433 viṣvaksenāṅghri-saṁsparśa- hatāśeṣāgha-bandhanam

04090441 athājighran muhur mūrdhni śītair nayana-vāribhiḥ

04090443 snāpayām āsa tanayaṁ jātoddāma-manorathaḥ

04090451 abhivandya pituḥ pādāv āśīrbhiś cābhimantritaḥ

04090453 nanāma mātarau śīrṣṇā sat-kṛtaḥ saj-janāgraṇīḥ

04090461 surucis taṁ samutthāpya pādāvanatam arbhakam

04090463 pariṣvajyāha jīveti bāṣpa-gadgadayā girā

04090471 yasya prasanno bhagavān guṇair maitry-ādibhir hariḥ

04090473 tasmai namanti bhūtāni nimnam āpa iva svayam

04090481 uttamaś ca dhruvaś cobhāv anyonyaṁ prema-vihvalau

04090483 aṅga-saṅgād utpulakāv asraughaṁ muhur ūhatuḥ

04090491 sunītir asya jananī prāṇebhyo’pi priyaṁ sutam

04090493 upaguhya jahāv ādhiṁ tad-aṅga-sparśa-nirvṛtā

04090501 payaḥ stanābhyāṁ susrāva netra-jaiḥ salilaiḥ śivaiḥ

04090503 tadābhiṣicyamānābhyāṁ vīra vīra-suvo muhuḥ

04090511 tāṁ śaśaṁsur janā rājñīṁ diṣṭyā te putra ārti-hā

04090513 pratilabdhaś ciraṁ naṣṭo rakṣitā maṇḍalaṁ bhuvaḥ

04090521 abhyarcitas tvayā nūnaṁ bhagavān praṇatārti-hā

04090523 yad-anudhyāyino dhīrā mṛtyuṁ jigyuḥ sudurjayam

04090531 lālyamānaṁ janair evaṁ dhruvaṁ sabhrātaraṁ nṛpaḥ

04090533 āropya kariṇīṁ hṛṣṭaḥ stūyamāno’viśat puram

04090541 tatra tatropasaṅkḷptair lasan-makara-toraṇaiḥ

04090543 savṛndaiḥ kadalī-stambhaiḥ pūga-potaiś ca tad-vidhaiḥ

04090551 cūta-pallava-vāsaḥ-sraṅ- muktā-dāma-vilambibhiḥ

04090553 upaskṛtaṁ prati-dvāram apāṁ kumbhaiḥ sadīpakaiḥ

04090561 prākārair gopurāgāraiḥ śātakumbha-paricchadaiḥ

04090563 sarvato’laṅkṛtaṁ śrīmad- vimāna-śikhara-dyubhiḥ

04090571 mṛṣṭa-catvara-rathyāṭṭa- mārgaṁ candana-carcitam

04090573 lājākṣataiḥ puṣpa-phalais taṇḍulair balibhir yutam

04090581 dhruvāya pathi dṛṣṭāya tatra tatra pura-striyaḥ

04090583 siddhārthākṣata-dadhy-ambu- dūrvā-puṣpa-phalāni ca

04090591 upajahruḥ prayuñjānā vātsalyād āśiṣaḥ satīḥ

04090593 śṛṇvaṁs tad-valgu-gītāni prāviśad bhavanaṁ pituḥ

04090601 mahāmaṇi-vrātamaye sa tasmin bhavanottame

04090603 lālito nitarāṁ pitrā nyavasad divi devavat

04090611 payaḥ-phena-nibhāḥ śayyā dāntā rukma-paricchadāḥ

04090613 āsanāni mahārhāṇi yatra raukmā upaskarāḥ

04090621 yatra sphaṭika-kuḍyeṣu mahā-mārakateṣu ca

04090623 maṇi-pradīpā ābhānti lalanā-ratna-saṁyutāḥ

04090631 udyānāni ca ramyāṇi vicitrair amara-drumaiḥ

04090633 kūjad-vihaṅga-mithunair gāyan-matta-madhuvrataiḥ

04090641 vāpyo vaidūrya-sopānāḥ padmotpala-kumud-vatīḥ

04090643 haṁsa-kāraṇḍava-kulair juṣṭāś cakrāhva-sārasaiḥ

04090651 uttānapādo rājarṣiḥ prabhāvaṁ tanayasya tam

04090653 śrutvā dṛṣṭvādbhutatamaṁ prapede vismayaṁ param

04090661 vīkṣyoḍha-vayasaṁ taṁ ca prakṛtīnāṁ ca sammatam

04090663 anurakta-prajaṁ rājā dhruvaṁ cakre bhuvaḥ patim

04090671 ātmānaṁ ca pravayasam ākalayya viśāmpatiḥ

04090673 vanaṁ viraktaḥ prātiṣṭhad vimṛśann ātmano gatim

0410001 maitreya uvāca

04100011 prajāpater duhitaraṁ śiśumārasya vai dhruvaḥ

04100013 upayeme bhramiṁ nāma tat-sutau kalpa-vatsarau

04100021 ilāyām api bhāryāyāṁ vāyoḥ putryāṁ mahā-balaḥ

04100023 putram utkala-nāmānaṁ yoṣid-ratnam ajījanat

04100031 uttamas tv akṛtodvāho mṛgayāyāṁ balīyasā

04100033 hataḥ puṇya-janenādrau tan-mātāsya gatiṁ gatā

04100041 dhruvo bhrātṛ-vadhaṁ śrutvā kopāmarṣa-śucārpitaḥ

04100043 jaitraṁ syandanam āsthāya gataḥ puṇya-janālayam

04100051 gatvodīcīṁ diśaṁ rājā rudrānucara-sevitām

04100053 dadarśa himavad-droṇyāṁ purīṁ guhyaka-saṅkulām

04100061 dadhmau śaṅkhaṁ bṛhad-bāhuḥ khaṁ diśaś cānunādayan

04100063 yenodvigna-dṛśaḥ kṣattar upadevyo’trasan bhṛśam

04100071 tato niṣkramya balina upadeva-mahā-bhaṭāḥ

04100073 asahantas tan-ninādam abhipetur udāyudhāḥ

04100081 sa tān āpatato vīra ugra-dhanvā mahā-rathaḥ

04100083 ekaikaṁ yugapat sarvān ahan bāṇais tribhis tribhiḥ

04100091 te vai lalāṭa-lagnais tair iṣubhiḥ sarva eva hi

04100093 matvā nirastam ātmānam āśaṁsan karma tasya tat

04100101 te’pi cāmum amṛṣyantaḥ pāda-sparśam ivoragāḥ

04100103 śarair avidhyan yugapad dvi-guṇaṁ pracikīrṣavaḥ

04100111 tataḥ parigha-nistriṁśaiḥ prāsaśūla-paraśvadhaiḥ

04100113 śakty-ṛṣṭibhir bhuśuṇḍībhiś citra-vājaiḥ śarair api

04100121 abhyavarṣan prakupitāḥ sarathaṁ saha-sārathim

04100123 icchantas tat pratīkartum ayutānāṁ trayodaśa

04100131 auttānapādiḥ sa tadā śastra-varṣeṇa bhūriṇā

04100133 na evādṛśyatācchanna āsāreṇa yathā giriḥ

04100141 hāhā-kāras tadaivāsīt siddhānāṁ divi paśyatām

04100143 hato’yaṁ mānavaḥ sūryo magnaḥ puṇya-janārṇave

04100151 nadatsu yātudhāneṣu jaya-kāśiṣv atho mṛdhe

04100153 udatiṣṭhad rathas tasya nīhārād iva bhāskaraḥ

04100161 dhanur visphūrjayan divyaṁ dviṣatāṁ khedam udvahan

04100163 astraughaṁ vyadhamad bāṇair ghanānīkam ivānilaḥ

04100171 tasya te cāpa-nirmuktā bhittvā varmāṇi rakṣasām

04100173 kāyān āviviśus tigmā girīn aśanayo yathā

04100181 bhallaiḥ sañchidyamānānāṁ śirobhiś cāru-kuṇḍalaiḥ

04100183 ūrubhir hema-tālābhair dorbhir valaya-valgubhiḥ

04100191 hāra-keyūra-mukuṭair uṣṇīṣaiś ca mahā-dhanaiḥ

04100193 āstṛtās tā raṇa-bhuvo rejur vīra-mano-harāḥ

04100201 hatāvaśiṣṭā itare raṇājirād

04100202 rakṣo-gaṇāḥ kṣatriya-varya-sāyakaiḥ

04100203 prāyo vivṛkṇāvayavā vidudruvur

04100204 mṛgendra-vikrīḍita-yūthapā iva

04100211 apaśyamānaḥ sa tadātatāyinaṁ

04100212 mahā-mṛdhe kañcana mānavottamaḥ

04100213 purīṁ didṛkṣann api nāviśad dviṣāṁ

04100214 na māyināṁ veda cikīrṣitaṁ janaḥ

04100221 iti bruvaṁś citra-rathaḥ sva-sārathiṁ

04100222 yattaḥ pareṣāṁ pratiyoga-śaṅkitaḥ

04100223 śuśrāva śabdaṁ jaladher iveritaṁ

04100224 nabhasvato dikṣu rajo’nvadṛśyata

04100231 kṣaṇenācchāditaṁ vyoma ghanānīkena sarvataḥ

04100233 visphurat-taḍitā dikṣu trāsayat-stanayitnunā

04100241 vavṛṣū rudhiraughāsṛk- pūya-viṇ-mūtra-medasaḥ

04100243 nipetur gaganād asya kabandhāny agrato’nagha

04100251 tataḥ khe’dṛśyata girir nipetuḥ sarvato-diśam

04100253 gadā-parigha-nistriṁśa- musalāḥ sāśma-varṣiṇaḥ

04100261 ahayo’śani-niḥśvāsā vamanto’gniṁ ruṣākṣibhiḥ

04100263 abhyadhāvan gajā mattāḥ siṁha-vyāghrāś ca yūthaśaḥ

04100271 samudra ūrmibhir bhīmaḥ plāvayan sarvato bhuvam

04100273 āsasāda mahā-hrādaḥ kalpānta iva bhīṣaṇaḥ

04100281 evaṁ-vidhāny anekāni trāsanāny amanasvinām

04100283 sasṛjus tigma-gataya āsuryā māyayāsurāḥ

04100291 dhruve prayuktām asurais tāṁ māyām atidustarām

04100293 niśamya tasya munayaḥ śam āśaṁsan samāgatāḥ

0410030 munaya ūcuḥ

04100301 auttānapāda bhagavāṁs tava śārṅgadhanvā

04100302 devaḥ kṣiṇotv avanatārti-haro vipakṣān

04100303 yan-nāmadheyam abhidhāya niśamya cāddhā

04100304 loko’ñjasā tarati dustaram aṅga mṛtyum

0411001 maitreya uvāca

04110011 niśamya gadatām evam ṛṣīṇāṁ dhanuṣi dhruvaḥ

04110013 sandadhe’stram upaspṛśya yan nārāyaṇa-nirmitam

04110021 sandhīyamāna etasmin māyā guhyaka-nirmitāḥ

04110023 kṣipraṁ vineśur vidura kleśā jñānodaye yathā

04110031 tasyārṣāstraṁ dhanuṣi prayuñjataḥ

04110032 suvarṇa-puṅkhāḥ kalahaṁsa-vāsasaḥ

04110033 viniḥsṛtā āviviśur dviṣad-balaṁ

04110034 yathā vanaṁ bhīma-ravāḥ śikhaṇḍinaḥ

04110041 tais tigma-dhāraiḥ pradhane śilī-mukhair

04110042 itas tataḥ puṇya-janā upadrutāḥ

04110043 tam abhyadhāvan kupitā udāyudhāḥ

04110044 suparṇam unnaddha-phaṇā ivāhayaḥ

04110051 sa tān pṛṣatkair abhidhāvato mṛdhe

04110052 nikṛtta-bāhūru-śirodharodarān

04110053 nināya lokaṁ param arka-maṇḍalaṁ

04110054 vrajanti nirbhidya yam ūrdhva-retasaḥ

04110061 tān hanyamānān abhivīkṣya guhyakān

04110062 anāgasaś citra-rathena bhūriśaḥ

04110063 auttānapādiṁ kṛpayā pitāmaho

04110064 manur jagādopagataḥ saharṣibhiḥ

0411007 manur uvāca

04110071 alaṁ vatsātiroṣeṇa tamo-dvāreṇa pāpmanā

04110073 yena puṇya-janān etān avadhīs tvam anāgasaḥ

04110081 nāsmat-kulocitaṁ tāta karmaitat sad-vigarhitam

04110083 vadho yad upadevānām ārabdhas te’kṛtainasām

04110091 nanv ekasyāparādhena prasaṅgād bahavo hatāḥ

04110093 bhrātur vadhābhitaptena tvayāṅga bhrātṛ-vatsala

04110101 nāyaṁ mārgo hi sādhūnāṁ hṛṣīkeśānuvartinām

04110103 yad ātmānaṁ parāg gṛhya paśuvad bhūta-vaiśasam

04110111 sarva-bhūtātma-bhāvena bhūtāvāsaṁ hariṁ bhavān

04110113 ārādhyāpa durārādhyaṁ viṣṇos tat paramaṁ padam

04110121 sa tvaṁ harer anudhyātas tat-puṁsām api sammataḥ

04110123 kathaṁ tv avadyaṁ kṛtavān anuśikṣan satāṁ vratam

04110131 titikṣayā karuṇayā maitryā cākhila-jantuṣu

04110133 samatvena ca sarvātmā bhagavān samprasīdati

04110141 samprasanne bhagavati puruṣaḥ prākṛtair guṇaiḥ

04110143 vimukto jīva-nirmukto brahma nirvāṇam ṛcchati

04110151 bhūtaiḥ pañcabhir ārabdhair yoṣit puruṣa eva hi

04110153 tayor vyavāyāt sambhūtir yoṣit-puruṣayor iha

04110161 evaṁ pravartate sargaḥ sthitiḥ saṁyama eva ca

04110163 guṇa-vyatikarād rājan māyayā paramātmanaḥ

04110171 nimitta-mātraṁ tatrāsīn nirguṇaḥ puruṣarṣabhaḥ

04110173 vyaktāvyaktam idaṁ viśvaṁ yatra bhramati lohavat

04110181 sa khalv idaṁ bhagavān kāla-śaktyā

04110182 guṇa-pravāheṇa vibhakta-vīryaḥ

04110183 karoty akartaiva nihanty ahantā

04110184 ceṣṭā vibhūmnaḥ khalu durvibhāvyā

04110191 so’nanto’nta-karaḥ kālo’nādir ādi-kṛd avyayaḥ

04110193 janaṁ janena janayan mārayan mṛtyunāntakam

04110201 na vai sva-pakṣo’sya vipakṣa eva vā

04110202 parasya mṛtyor viśataḥ samaṁ prajāḥ

04110203 taṁ dhāvamānam anudhāvanty anīśā

04110204 yathā rajāṁsy anilaṁ bhūta-saṅghāḥ

04110211 āyuṣo’pacayaṁ jantos tathaivopacayaṁ vibhuḥ

04110213 ubhābhyāṁ rahitaḥ sva-stho duḥsthasya vidadhāty asau

04110221 kecit karma vadanty enaṁ svabhāvam apare nṛpa

04110223 eke kālaṁ pare daivaṁ puṁsaḥ kāmam utāpare

04110231 avyaktasyāprameyasya nānā-śakty-udayasya ca

04110233 na vai cikīrṣitaṁ tāta ko vedātha sva-sambhavam

04110241 na caite putraka bhrātur hantāro dhanadānugāḥ

04110243 visargādānayos tāta puṁso daivaṁ hi kāraṇam

04110251 sa eva viśvaṁ sṛjati sa evāvati hanti ca

04110253 athāpi hy anahaṅkārān nājyate guṇa-karmabhiḥ

04110261 eṣa bhūtāni bhūtātmā bhūteśo bhūta-bhāvanaḥ

04110263 sva-śaktyā māyayā yuktaḥ sṛjaty atti ca pāti ca

04110271 tam eva mṛtyum amṛtaṁ tāta daivaṁ

04110272 sarvātmanopehi jagat-parāyaṇam

04110273 yasmai baliṁ viśva-sṛjo haranti

04110274 gāvo yathā vai nasi dāma-yantritāḥ

04110281 yaḥ pañca-varṣo jananīṁ tvaṁ vihāya

04110282 mātuḥ sapatnyā vacasā bhinna-marmā

04110283 vanaṁ gatas tapasā pratyag-akṣam

04110284 ārādhya lebhe mūrdhni padaṁ tri-lokyāḥ

04110291 tam enam aṅgātmani mukta-vigrahe

04110292 vyapāśritaṁ nirguṇam ekam akṣaram

04110293 ātmānam anviccha vimuktam ātma-dṛg

04110294 yasminn idaṁ bhedam asat pratīyate

04110301 tvaṁ pratyag-ātmani tadā bhagavaty ananta

04110302 ānanda-mātra upapanna-samasta-śaktau

04110303 bhaktiṁ vidhāya paramāṁ śanakair avidyā-

04110304 granthiṁ vibhetsyasi mamāham iti prarūḍham

04110311 saṁyaccha roṣaṁ bhadraṁ te pratīpaṁ śreyasāṁ param

04110313 śrutena bhūyasā rājann agadena yathāmayam

04110321 yenopasṛṣṭāt puruṣāl loka udvijate bhṛśam

04110323 na budhas tad-vaśaṁ gacched icchann abhayam ātmanaḥ

04110331 helanaṁ giriśa-bhrātur dhanadasya tvayā kṛtam

04110333 yaj jaghnivān puṇya-janān bhrātṛ-ghnān ity amarṣitaḥ

04110341 taṁ prasādaya vatsāśu sannatyā praśrayoktibhiḥ

04110343 na yāvan mahatāṁ tejaḥ kulaṁ no’bhibhaviṣyati

04110351 evaṁ svāyambhuvaḥ pautram anuśāsya manur dhruvam

04110353 tenābhivanditaḥ sākam ṛṣibhiḥ sva-puraṁ yayau

0412001 maitreya uvāca

04120011 dhruvaṁ nivṛttaṁ pratibuddhya vaiśasād

04120012 apeta-manyuṁ bhagavān dhaneśvaraḥ

04120013 tatrāgataś cāraṇa-yakṣa-kinnaraiḥ

04120014 saṁstūyamāno nyavadat kṛtāñjalim

0412002 dhanada uvāca

04120021 bho bhoḥ kṣatriya-dāyāda parituṣṭo’smi te’nagha

04120023 yat tvaṁ pitāmahādeśād vairaṁ dustyajam atyajaḥ

04120031 na bhavān avadhīd yakṣān na yakṣā bhrātaraṁ tava

04120033 kāla eva hi bhūtānāṁ prabhur apyaya-bhāvayoḥ

04120041 ahaṁ tvam ity apārthā dhīr ajñānāt puruṣasya hi

04120043 svāpnīvābhāty atad-dhyānād yayā bandha-viparyayau

04120051 tad gaccha dhruva bhadraṁ te bhagavantam adhokṣajam

04120053 sarva-bhūtātma-bhāvena sarva-bhūtātma-vigraham

04120061 bhajasva bhajanīyāṅghrim abhavāya bhava-cchidam

04120063 yuktaṁ virahitaṁ śaktyā guṇa-mayyātma-māyayā

04120071 vṛṇīhi kāmaṁ nṛpa yan mano-gataṁ

04120072 mattas tvam auttānapade’viśaṅkitaḥ

04120073 varaṁ varārho’mbuja-nābha-pādayor

04120071 anantaraṁ tvāṁ vayam aṅga śuśruma

0412008 maitreya uvāca

04120081 sa rāja-rājena varāya codito

04120082 dhruvo mahā-bhāgavato mahā-matiḥ

04120083 harau sa vavre’calitāṁ smṛtiṁ yayā

04120084 taraty ayatnena duratyayaṁ tamaḥ

04120091 tasya prītena manasā tāṁ dattvaiḍaviḍas tataḥ

04120093 paśyato’ntardadhe so’pi sva-puraṁ pratyapadyata

04120101 athāyajata yajñeśaṁ kratubhir bhūri-dakṣiṇaiḥ

04120103 dravya-kriyā-devatānāṁ karma karma-phala-pradam

04120111 sarvātmany acyute’sarve tīvraughāṁ bhaktim udvahan

04120113 dadarśātmani bhūteṣu tam evāvasthitaṁ vibhum

04120121 tam evaṁ śīla-sampannaṁ brahmaṇyaṁ dīna-vatsalam

04120123 goptāraṁ dharma-setūnāṁ menire pitaraṁ prajāḥ

04120131 ṣaṭ-triṁśad-varṣa-sāhasraṁ śaśāsa kṣiti-maṇḍalam

04120133 bhogaiḥ puṇya-kṣayaṁ kurvann abhogair aśubha-kṣayam

04120141 evaṁ bahu-savaṁ kālaṁ mahātmāvicalendriyaḥ

04120143 tri-vargaupayikaṁ nītvā putrāyādān nṛpāsanam

04120151 manyamāna idaṁ viśvaṁ māyā-racitam ātmani

04120153 avidyā-racita-svapna-gandharva-nagaropamam

04120161 ātma-stry-apatya-suhṛdo balam ṛddha-kośam

04120162 antaḥ-puraṁ parivihāra-bhuvaś ca ramyāḥ

04120163 bhū-maṇḍalaṁ jaladhi-mekhalam ākalayya

04120164 kālopasṛṣṭam iti sa prayayau viśālām

04120171 tasyāṁ viśuddha-karaṇaḥ śiva-vār vigāhya

04120172 baddhvāsanaṁ jita-marun manasāhṛtākṣaḥ

04120173 sthūle dadhāra bhagavat-pratirūpa etad

04120174 dhyāyaṁs tad avyavahito vyasṛjat samādhau

04120181 bhaktiṁ harau bhagavati pravahann ajasram

04120182 ānanda-bāṣpa-kalayā muhur ardyamānaḥ

04120183 viklidyamāna-hṛdayaḥ pulakācitāṅgo

04120184 nātmānam asmarad asāv iti mukta-liṅgaḥ

04120191 sa dadarśa vimānāgryaṁ nabhaso’vatarad dhruvaḥ

04120193 vibhrājayad daśa diśo rākāpatim ivoditam

04120201 tatrānu deva-pravarau catur-bhujau

04120202 śyāmau kiśorāv aruṇāmbujekṣaṇau

04120203 sthitāv avaṣṭabhya gadāṁ suvāsasau

04120204 kirīṭa-hārāṅgada-cāru-kuṇḍalau

04120211 vijñāya tāv uttamagāya-kiṅkarāv

04120212 abhyutthitaḥ sādhvasa-vismṛta-kramaḥ

04120213 nanāma nāmāni gṛṇan madhudviṣaḥ

04120214 pārṣat-pradhānāv iti saṁhatāñjaliḥ

04120221 taṁ kṛṣṇa-pādābhiniviṣṭa-cetasaṁ

04120222 baddhāñjaliṁ praśraya-namra-kandharam

04120223 sunanda-nandāv upasṛtya sasmitaṁ

04120224 pratyūcatuḥ puṣkaranābha-sammatau

0412023 sunanda-nandāv ūcatuḥ

04120231 bho bho rājan subhadraṁ te vācaṁ no’vahitaḥ śṛṇu

04120233 yaḥ pañca-varṣas tapasā bhavān devam atītṛpat

04120241 tasyākhila-jagad-dhātur āvāṁ devasya śārṅgiṇaḥ

04120243 pārṣadāv iha samprāptau netuṁ tvāṁ bhagavat-padam

04120251 sudurjayaṁ viṣṇu-padaṁ jitaṁ tvayā

04120252 yat sūrayo’prāpya vicakṣate param

04120253 ātiṣṭha tac candra-divākarādayo

04120254 graharkṣa-tārāḥ pariyanti dakṣiṇam

04120261 anāsthitaṁ te pitṛbhir anyair apy aṅga karhicit

04120263 ātiṣṭha jagatāṁ vandyaṁ tad viṣṇoḥ paramaṁ padam

04120271 etad vimāna-pravaram uttamaśloka-maulinā

04120273 upasthāpitam āyuṣmann adhiroḍhuṁ tvam arhasi

0412028 maitreya uvāca

04120281 niśamya vaikuṇṭha-niyojya-mukhyayor

04120282 madhu-cyutaṁ vācam urukrama-priyaḥ

04120283 kṛtābhiṣekaḥ kṛta-nitya-maṅgalo

04120284 munīn praṇamyāśiṣam abhyavādayat

04120291 parītyābhyarcya dhiṣṇyāgryaṁ pārṣadāv abhivandya ca

04120293 iyeṣa tad adhiṣṭhātuṁ bibhrad rūpaṁ hiraṇmayam

04120301 tadottānapadaḥ putro dadarśāntakam āgatam

04120303 mṛtyor mūrdhni padaṁ dattvā ārurohādbhutaṁ gṛham

04120311 tadā dundubhayo nedur mṛdaṅga-paṇavādayaḥ

04120313 gandharva-mukhyāḥ prajaguḥ petuḥ kusuma-vṛṣṭayaḥ

04120321 sa ca svarlokam ārokṣyan sunītiṁ jananīṁ dhruvaḥ

04120323 anvasmarad agaṁ hitvā dīnāṁ yāsye tri-viṣṭapam

04120331 iti vyavasitaṁ tasya vyavasāya surottamau

04120333 darśayām āsatur devīṁ puro yānena gacchatīm

04120341 tatra tatra praśaṁsadbhiḥ pathi vaimānikaiḥ suraiḥ

04120343 avakīryamāṇo dadṛśe kusumaiḥ kramaśo grahān

04120351 tri-lokīṁ deva-yānena so’tivrajya munīn api

04120353 parastād yad dhruva-gatir viṣṇoḥ padam athābhyagāt

04120361 yad bhrājamānaṁ sva-rucaiva sarvato

04120362 lokās trayo hy anu vibhrājanta ete

04120363 yan nāvrajan jantuṣu ye’nanugrahā

04120364 vrajanti bhadrāṇi caranti ye’niśam

04120371 śāntāḥ sama-dṛśaḥ śuddhāḥ

04120372 sarva-bhūtānurañjanāḥ

04120373 yānty añjasācyuta-padam

04120374 acyuta-priya-bāndhavāḥ

04120381 ity uttānapadaḥ putro

04120382 dhruvaḥ kṛṣṇa-parāyaṇaḥ

04120383 abhūt trayāṇāṁ lokānāṁ

04120384 cūḍā-maṇir ivāmalaḥ

04120391 gambhīra-vego’nimiṣaṁ

04120392 jyotiṣāṁ cakram āhitam

04120393 yasmin bhramati kauravya

04120394 meḍhyām iva gavāṁ gaṇaḥ

04120401 mahimānaṁ vilokyāsya

04120402 nārado bhagavān ṛṣiḥ

04120403 ātodyaṁ vituda‘ ślokān

04120404 satre’gāyat pracetasām

0412041 nārada uvāca

04120411 nūnaṁ sunīteḥ pati-devatāyās

04120412 tapaḥ-prabhāvasya sutasya tāṁ gatim

04120413 dṛṣṭvābhyupāyān api veda-vādino

04120414 naivādhigantuṁ prabhavanti kiṁ nṛpāḥ

04120421 yaḥ pañca-varṣo guru-dāra-vāk-śarair

04120422 bhinnena yāto hṛdayena dūyatā

04120423 vanaṁ mad-ādeśa-karo’jitaṁ prabhuṁ

04120424 jigāya tad-bhakta-guṇaiḥ parājitam

04120431 yaḥ kṣatra-bandhur bhuvi tasyādhirūḍham

04120432 anv ārurukṣed api varṣa-pūgaiḥ

04120433 ṣaṭ-pañca-varṣo yad ahobhir alpaiḥ

04120434 prasādya vaikuṇṭham avāpa tat-padam

0412044 maitreya uvāca

04120441 etat te’bhihitaṁ sarvaṁ yat pṛṣṭo’ham iha tvayā

04120443 dhruvasyoddāma-yaśasaś caritaṁ sammataṁ satām

04120451 dhanyaṁ yaśasyam āyuṣyaṁ puṇyaṁ svasty-ayanaṁ mahat

04120453 svargyaṁ dhrauvyaṁ saumanasyaṁ praśasyam agha-marṣaṇam

04120461 śrutvaitac chraddhayābhīkṣṇam acyuta-priya-ceṣṭitam

04120463 bhaved bhaktir bhagavati yayā syāt kleśa-saṅkṣayaḥ

04120471 mahattvam icchatāṁ tīrthaṁ śrotuḥ śīlādayo guṇāḥ

04120473 yatra tejas tad icchūnāṁ māno yatra manasvinām

04120481 prayataḥ kīrtayet prātaḥ samavāye dvi-janmanām

04120483 sāyaṁ ca puṇya-ślokasya dhruvasya caritaṁ mahat

04120491 paurṇamāsyāṁ sinīvālyāṁ dvādaśyāṁ śravaṇe’thavā

04120493 dina-kṣaye vyatīpāte saṅkrame’rkadine’pi vā

04120501 śrāvayec chraddadhānānāṁ tīrtha-pāda-padāśrayaḥ

04120503 necchaṁs tatrātmanātmānaṁ santuṣṭa iti sidhyati

04120511 jñānam ajñāta-tattvāya yo dadyāt sat-pathe’mṛtam

04120513 kṛpālor dīna-nāthasya devās tasyānugṛhṇate

04120521 idaṁ mayā te’bhihitaṁ kurūdvaha

04120522 dhruvasya vikhyāta-viśuddha-karmaṇaḥ

04120523 hitvārbhakaḥ krīḍanakāni mātur

04120524 gṛhaṁ ca viṣṇuṁ śaraṇaṁ yo jagāma

0413001 sūta uvāca

04130011 niśamya kauṣāraviṇopavarṇitaṁ

04130012 dhruvasya vaikuṇṭha-padādhirohaṇam

04130013 prarūḍha-bhāvo bhagavaty adhokṣaje

04130014 praṣṭuṁ punas taṁ viduraḥ pracakrame

0413002 vidura uvāca

04130021 ke te pracetaso nāma kasyāpatyāni suvrata

04130023 kasyānvavāye prakhyātāḥ kutra vā satram āsata

04130031 manye mahā-bhāgavataṁ nāradaṁ deva-darśanam

04130033 yena proktaḥ kriyā-yogaḥ paricaryā-vidhir hareḥ

04130041 sva-dharma-śīlaiḥ puruṣair bhagavān yajña-pūruṣaḥ

04130043 ijyamāno bhaktimatā nāradeneritaḥ kila

04130051 yās tā devarṣiṇā tatra varṇitā bhagavat-kathāḥ

04130053 mahyaṁ śuśrūṣave brahman kārtsnyenācaṣṭum arhasi

0413006 maitreya uvāca

04130061 dhruvasya cotkalaḥ putraḥ pitari prasthite vanam

04130063 sārvabhauma-śriyaṁ naicchad adhirājāsanaṁ pituḥ

04130071 sa janmanopaśāntātmā niḥsaṅgaḥ sama-darśanaḥ

04130073 dadarśa loke vitatam ātmānaṁ lokam ātmani

04130081 ātmānaṁ brahma nirvāṇaṁ pratyastamita-vigraham

04130083 avabodha-rasaikātmyam ānandam anusantatam

04130091 avyavacchinna-yogāgni- dagdha-karma-malāśayaḥ

04130093 svarūpam avarundhāno nātmano’nyaṁ tadaikṣata

04130101 jaḍāndha-badhironmatta- mūkākṛtir atan-matiḥ

04130103 lakṣitaḥ pathi bālānāṁ praśāntārcir ivānalaḥ

04130111 matvā taṁ jaḍam unmattaṁ kula-vṛddhāḥ samantriṇaḥ

04130113 vatsaraṁ bhūpatiṁ cakrur yavīyāṁsaṁ bhrameḥ sutam

04130121 svarvīthir vatsarasyeṣṭā bhāryāsūta ṣaḍ-ātmajān

04130123 puṣpārṇaṁ tigmaketuṁ ca iṣam ūrjaṁ vasuṁ jayam

04130131 puṣpārṇasya prabhā bhāryā doṣā ca dve babhūvatuḥ

04130133 prātar madhyandinaṁ sāyam iti hy āsan prabhā-sutāḥ

04130141 pradoṣo niśitho vyuṣṭa iti doṣā-sutās trayaḥ

04130143 vyuṣṭaḥ sutaṁ puṣkariṇyāṁ sarvatejasam ādadhe

04130151 sa cakṣuḥ sutam ākūtyāṁ patnyāṁ manum avāpa ha

04130153 manor asūta mahiṣī virajān naḍvalā sutān

04130161 puruṁ kutsaṁ tritaṁ dyumnaṁ satyavantam ṛtaṁ vratam

04130163 agniṣṭomam atīrātraṁ pradyumnaṁ śibim ulmukam

04130171 ulmuko’janayat putrān puṣkariṇyāṁ ṣaḍ uttamān

04130173 aṅgaṁ sumanasaṁ khyātiṁ kratum aṅgirasaṁ gayam

04130181 sunīthāṅgasya yā patnī suṣuve venam ulbaṇam

04130183 yad-dauḥśīlyāt sa rājarṣir nirviṇṇo niragāt purāt

04130191 yam aṅga śepuḥ kupitā vāg-vajrā munayaḥ kila

04130193 gatāsos tasya bhūyas te mamanthur dakṣiṇaṁ karam

04130201 arājake tadā loke dasyubhiḥ pīḍitāḥ prajāḥ

04130203 jāto nārāyaṇāṁśena pṛthur ādyaḥ kṣitīśvaraḥ

0413021 vidura uvāca

04130211 tasya śīla-nidheḥ sādhor brahmaṇyasya mahātmanaḥ

04130213 rājñaḥ katham abhūd duṣṭā prajā yad vimanā yayau

04130221 kiṁ vāṁho vena uddiśya brahma-daṇḍam ayūyujan

04130223 daṇḍa-vrata-dhare rājñi munayo dharma-kovidāḥ

04130231 nāvadhyeyaḥ prajā-pālaḥ prajābhir aghavān api

04130233 yad asau loka-pālānāṁ bibharty ojaḥ sva-tejasā

04130241 etad ākhyāhi me brahman sunīthātmaja-ceṣṭitam

04130243 śraddadhānāya bhaktāya tvaṁ parāvara-vittamaḥ

0413025 maitreya uvāca

04130251 aṅgo’śvamedhaṁ rājarṣir ājahāra mahā-kratum

04130253 nājagmur devatās tasminn āhūtā brahma-vādibhiḥ

04130261 tam ūcur vismitās tatra yajamānam athartvijaḥ

04130263 havīṁṣi hūyamānāni na te gṛhṇanti devatāḥ

04130271 rājan havīṁṣy aduṣṭāni śraddhayāsāditāni te

04130273 chandāṁsy ayāta-yāmāni yojitāni dhṛta-vrataiḥ

04130281 na vidāmeha devānāṁ helanaṁ vayam aṇv api

04130283 yan na gṛhṇanti bhāgān svān ye devāḥ karma-sākṣiṇaḥ

0413029 maitreya uvāca

04130291 aṅgo dvija-vacaḥ śrutvā yajamānaḥ sudurmanāḥ

04130293 tat praṣṭuṁ vyasṛjad vācaṁ sadasyāṁs tad-anujñayā

04130301 nāgacchanty āhutā devā na gṛhṇanti grahān iha

04130303 sadasas-patayo brūta kim avadyaṁ mayā kṛtam

0413031 sadasas-pataya ūcuḥ

04130311 nara-deveha bhavato nāghaṁ tāvan manāk sthitam

04130313 asty ekaṁ prāktanam aghaṁ yad ihedṛk tvam aprajaḥ

04130321 tathā sādhaya bhadraṁ te ātmānaṁ suprajaṁ nṛpa

04130323 iṣṭas te putra-kāmasya putraṁ dāsyati yajña-bhuk

04130331 tathā sva-bhāgadheyāni grahīṣyanti divaukasaḥ

04130333 yad yajña-puruṣaḥ sākṣād apatyāya harir vṛtaḥ

04130341 tāṁs tān kāmān harir dadyād yān yān kāmayate janaḥ

04130343 ārādhito yathaivaiṣa tathā puṁsāṁ phalodayaḥ

04130351 iti vyavasitā viprās tasya rājñaḥ prajātaye

04130353 puroḍāśaṁ niravapan śipi-viṣṭāya viṣṇave

04130361 tasmāt puruṣa uttasthau hema-māly amalāmbaraḥ

04130363 hiraṇmayena pātreṇa siddham ādāya pāyasam

04130371 sa viprānumato rājā gṛhītvāñjalinaudanam

04130373 avaghrāya mudā yuktaḥ prādāt patnyā udāra-dhīḥ

04130381 sā tat puṁ-savanaṁ rājñī prāśya vai patyur ādadhe

04130383 garbhaṁ kāla upāvṛtte kumāraṁ suṣuve’prajā

04130391 sa bāla eva puruṣo mātāmaham anuvrataḥ

04130393 adharmāṁśodbhavaṁ mṛtyuṁ tenābhavad adhārmikaḥ

04130401 sa śarāsanam udyamya mṛgayur vana-gocaraḥ

04130403 hanty asādhur mṛgān dīnān veno’sāv ity arauj janaḥ

04130411 ākrīḍe krīḍato bālān vayasyān atidāruṇaḥ

04130413 prasahya niranukrośaḥ paśu-māram amārayat

04130421 taṁ vicakṣya khalaṁ putraṁ śāsanair vividhair nṛpaḥ

04130423 yadā na śāsituṁ kalpo bhṛśam āsīt sudurmanāḥ

04130431 prāyeṇābhyarcito devo ye’prajā gṛha-medhinaḥ

04130433 kad-apatya-bhṛtaṁ duḥkhaṁ ye na vindanti durbharam

04130441 yataḥ pāpīyasī kīrtir adharmaś ca mahān nṛṇām

04130443 yato virodhaḥ sarveṣāṁ yata ādhir anantakaḥ

04130451 kas taṁ prajāpadeśaṁ vai moha-bandhanam ātmanaḥ

04130453 paṇḍito bahu manyeta yad-arthāḥ kleśadā gṛhāḥ

04130461 kad-apatyaṁ varaṁ manye sad-apatyāc chucāṁ padāt

04130463 nirvidyeta gṛhān martyo yat-kleśa-nivahā gṛhāḥ

04130471 evaṁ sa nirviṇṇa-manā nṛpo gṛhān

04130472 niśītha utthāya mahodayodayāt

04130473 alabdha-nidro’nupalakṣito nṛbhir

04130474 hitvā gato vena-suvaṁ prasuptām

04130481 vijñāya nirvidya gataṁ patiṁ prajāḥ

04130482 purohitāmātya-suhṛd-gaṇādayaḥ

04130483 vicikyur urvyām atiśoka-kātarā

04130484 yathā nigūḍhaṁ puruṣaṁ kuyoginaḥ

04130491 alakṣayantaḥ padavīṁ prajāpater

04130492 hatodyamāḥ pratyupasṛtya te purīm

04130493 ṛṣīn sametān abhivandya sāśravo

04130494 nyavedayan paurava bhartṛ-viplavam

0414001 maitreya uvāca

04140011 bhṛgv-ādayas te munayo lokānāṁ kṣema-darśinaḥ

04140013 goptary asati vai nṝṇāṁ paśyantaḥ paśu-sāmyatām

04140021 vīra-mātaram āhūya sunīthāṁ brahma-vādinaḥ

04140023 prakṛty-asammataṁ venam abhyaṣiñcan patiṁ bhuvaḥ

04140031 śrutvā nṛpāsana-gataṁ venam atyugra-śāsanam

04140033 nililyur dasyavaḥ sadyaḥ sarpa-trastā ivākhavaḥ

04140041 sa ārūḍha-nṛpa-sthāna unnaddho’ṣṭa-vibhūtibhiḥ

04140043 avamene mahā-bhāgān stabdhaḥ sambhāvitaḥ svataḥ

04140051 evaṁ madāndha utsikto niraṅkuśa iva dvipaḥ

04140053 paryaṭan ratham āsthāya kampayann iva rodasī

04140061 na yaṣṭavyaṁ na dātavyaṁ na hotavyaṁ dvijāḥ kvacit

04140063 iti nyavārayad dharmaṁ bherī-ghoṣeṇa sarvaśaḥ

04140071 venasyāvekṣya munayo durvṛttasya viceṣṭitam

04140073 vimṛśya loka-vyasanaṁ kṛpayocuḥ sma satriṇaḥ

04140081 aho ubhayataḥ prāptaṁ lokasya vyasanaṁ mahat

04140083 dāruṇy ubhayato dīpte iva taskara-pālayoḥ

04140091 arājaka-bhayād eṣa kṛto rājātad-arhaṇaḥ

04140093 tato’py āsīd bhayaṁ tv adya kathaṁ syāt svasti dehinām

04140101 aher iva payaḥ-poṣaḥ poṣakasyāpy anartha-bhṛt

04140103 venaḥ prakṛtyaiva khalaḥ sunīthā-garbha-sambhavaḥ

04140111 nirūpitaḥ prajā-pālaḥ sa jighāṁsati vai prajāḥ

04140113 tathāpi sāntvayemāmuṁ nāsmāṁs tat-pātakaṁ spṛśet

04140121 tad-vidvadbhir asad-vṛtto veno’smābhiḥ kṛto nṛpaḥ

04140123 sāntvito yadi no vācaṁ na grahīṣyaty adharma-kṛt

04140131 loka-dhikkāra-sandagdhaṁ dahiṣyāmaḥ sva-tejasā

04140133 evam adhyavasāyainaṁ munayo gūḍha-manyavaḥ

04140135 upavrajyābruvan venaṁ sāntvayitvā ca sāmabhiḥ

0414014 munaya ūcuḥ

04140141 nṛpa-varya nibodhaitad yat te vijñāpayāma bhoḥ

04140143 āyuḥ-śrī-bala-kīrtīnāṁ tava tāta vivardhanam

04140151 dharma ācaritaḥ puṁsāṁ vāṅ-manaḥ-kāya-buddhibhiḥ

04140153 lokān viśokān vitaraty athānantyam asaṅginām

04140161 sa te mā vinaśed vīra prajānāṁ kṣema-lakṣaṇaḥ

04140163 yasmin vinaṣṭe nṛpatir aiśvaryād avarohati

04140171 rājann asādhv-amātyebhyaś corādibhyaḥ prajā nṛpaḥ

04140173 rakṣan yathā baliṁ gṛhṇann iha pretya ca modate

04140181 yasya rāṣṭre pure caiva bhagavān yajña-pūruṣaḥ

04140183 ijyate svena dharmeṇa janair varṇāśramānvitaiḥ

04140191 tasya rājño mahā-bhāga bhagavān bhūta-bhāvanaḥ

04140193 parituṣyati viśvātmā tiṣṭhato nija-śāsane

04140201 tasmiṁs tuṣṭe kim aprāpyaṁjagatām īśvareśvare

04140203 lokāḥ sapālā hy etasmai haranti balim ādṛtāḥ

04140211 taṁ sarva-lokāmara-yajña-saṅgrahaṁ

04140212 trayīmayaṁ dravyamayaṁ tapomayam

04140213 yajñair vicitrair yajato bhavāya te

04140214 rājan sva-deśān anuroddhum arhasi

04140221 yajñena yuṣmad-viṣaye dvijātibhir

04140222 vitāyamānena surāḥ kalā hareḥ

04140223 sviṣṭāḥ sutuṣṭāḥ pradiśanti vāñchitaṁ

04140224 tad-dhelanaṁ nārhasi vīra ceṣṭitum

0414023 vena uvāca

04140231 bāliśā bata yūyaṁ vā adharme dharma-māninaḥ

04140233 ye vṛttidaṁ patiṁ hitvā jāraṁ patim upāsate

04140241 avajānanty amī mūḍhā nṛpa-rūpiṇam īśvaram

04140243 nānuvindanti te bhadram iha loke paratra ca

04140251 ko yajña-puruṣo nāma yatra vo bhaktir īdṛśī

04140253 bhartṛ-sneha-vidūrāṇāṁ yathā jāre kuyoṣitām

04140261 viṣṇur viriñco giriśa indro vāyur yamo raviḥ

04140263 parjanyo dhanadaḥ somaḥ kṣitir agnir apāmpatiḥ

04140271 ete cānye ca vibudhāḥ prabhavo vara-śāpayoḥ

04140273 dehe bhavanti nṛpateḥ sarva-devamayo nṛpaḥ

04140281 tasmān māṁ karmabhir viprā yajadhvaṁ gata-matsarāḥ

04140283 baliṁ ca mahyaṁ harata matto’nyaḥ ko’gra-bhuk pumān

0414029 maitreya uvāca

04140291 itthaṁ viparyaya-matiḥ pāpīyān utpathaṁ gataḥ

04140293 anunīyamānas tad-yāc‘āṁ na cakre bhraṣṭa-maṅgalaḥ

04140301 iti te’sat-kṛtās tena dvijāḥ paṇḍita-māninā

04140303 bhagnāyāṁ bhavya-yāc‘āyāṁ tasmai vidura cukrudhuḥ

04140311 hanyatāṁ hanyatām eṣa pāpaḥ prakṛti-dāruṇaḥ

04140313 jīvan jagad asāv āśu kurute bhasmasād dhruvam

04140321 nāyam arhaty asad-vṛtto naradeva-varāsanam

04140323 yo’dhiyajña-patiṁ viṣṇuṁ vinindaty anapatrapaḥ

04140331 ko vainaṁ paricakṣīta venam ekam ṛte’śubham

04140333 prāpta īdṛśam aiśvaryaṁ yad-anugraha-bhājanaḥ

04140341 itthaṁ vyavasitā hantum ṛṣayo rūḍha-manyavaḥ

04140343 nijaghnur huṅkṛtair venaṁ hatam acyuta-nindayā

04140351 ṛṣibhiḥ svāśrama-padaṁ gate putra-kalevaram

04140353 sunīthā pālayām āsa vidyā-yogena śocatī

04140361 ekadā munayas te tu sarasvat-salilāplutāḥ

04140363 hutvāgnīn sat-kathāś cakrur upaviṣṭāḥ sarit-taṭe

04140371 vīkṣyotthitāṁs tadotpātān āhur loka-bhayaṅkarān

04140373 apy abhadram anāthāyā dasyubhyo na bhaved bhuvaḥ

04140381 evaṁ mṛśanta ṛṣayo dhāvatāṁ sarvato-diśam

04140383 pāṁsuḥ samutthito bhūriś corāṇām abhilumpatām

04140391 tad upadravam ājñāya lokasya vasu lumpatām

04140393 bhartary uparate tasminn anyonyaṁ ca jighāṁsatām

04140401 cora-prāyaṁ jana-padaṁ hīna-sattvam arājakam

04140403 lokān nāvāraya‘ chaktā api tad-doṣa-darśinaḥ

04140411 brāhmaṇaḥ sama-dṛk śānto dīnānāṁ samupekṣakaḥ

04140413 sravate brahma tasyāpi bhinna-bhāṇḍāt payo yathā

04140421 nāṅgasya vaṁśo rājarṣer eṣa saṁsthātum arhati

04140423 amogha-vīryā hi nṛpā vaṁśe’smin keśavāśrayāḥ

04140431 viniścityaivam ṛṣayo vipannasya mahīpateḥ

04140433 mamanthur ūruṁ tarasā tatrāsīd bāhuko naraḥ

04140441 kāka-kṛṣṇo’tihrasvāṅgo hrasva-bāhur mahā-hanuḥ

04140443 hrasva-pān nimna-nāsāgro raktākṣas tāmra-mūrdhajaḥ

04140451 taṁ tu te’vanataṁ dīnaṁ kiṁ karomīti vādinam

04140453 niṣīdety abruvaṁs tāta sa niṣādas tato’bhavat

04140461 tasya vaṁśyās tu naiṣādā giri-kānana-gocarāḥ

04140463 yenāharaj jāyamāno vena-kalmaṣam ulbaṇam

0415001 maitreya uvāca

04150011 atha tasya punar viprair aputrasya mahīpateḥ

04150013 bāhubhyāṁ mathyamānābhyāṁ mithunaṁ samapadyata

04150021 tad dṛṣṭvā mithunaṁ jātam ṛṣayo brahma-vādinaḥ

04150023 ūcuḥ parama-santuṣṭā viditvā bhagavat-kalām

0415003 ṛṣaya ūcuḥ

04150031 eṣa viṣṇor bhagavataḥ kalā bhuvana-pālinī

04150033 iyaṁ ca lakṣmyāḥ sambhūtiḥ puruṣasyānapāyinī

04150041 ayaṁ tu prathamo rājñāṁ pumān prathayitā yaśaḥ

04150043 pṛthur nāma mahārājo bhaviṣyati pṛthu-śravāḥ

04150051 iyaṁ ca sudatī devī guṇa-bhūṣaṇa-bhūṣaṇā

04150053 arcir nāma varārohā pṛthum evāvarundhatī

04150061 eṣa sākṣād dharer aṁśojāto loka-rirakṣayā

04150063 iyaṁ ca tat-parā hi śrīr anujajñe’napāyinī

0415007 maitreya uvāca

04150071 praśaṁsanti sma taṁ viprā gandharva-pravarā jaguḥ

04150073 mumucuḥ sumano-dhārāḥ siddhā nṛtyanti svaḥ-striyaḥ

04150081 śaṅkha-tūrya-mṛdaṅgādyā nedur dundubhayo divi

04150083 tatra sarva upājagmur devarṣi-pitṝṇāṁ gaṇāḥ

04150091 brahmā jagad-gurur devaiḥ sahāsṛtya sureśvaraiḥ

04150093 vainyasya dakṣiṇe haste dṛṣṭvā cihnaṁ gadābhṛtaḥ

04150101 pādayor aravindaṁ ca taṁ vai mene hareḥ kalām

04150103 yasyāpratihataṁ cakram aṁśaḥ sa parameṣṭhinaḥ

04150111 tasyābhiṣeka ārabdho brāhmaṇair brahma-vādibhiḥ

04150113 ābhiṣecanikāny asmai ājahruḥ sarvato janāḥ

04150121 sarit-samudrā girayo nāgā gāvaḥ khagā mṛgāḥ

04150123 dyauḥ kṣitiḥ sarva-bhūtāni samājahrur upāyanam

04150131 so’bhiṣikto mahārājaḥ suvāsāḥ sādhv-alaṅkṛtaḥ

04150133 patnyārciṣālaṅkṛtayā vireje’gnir ivāparaḥ

04150141 tasmai jahāra dhanado haimaṁ vīra varāsanam

04150143 varuṇaḥ salila-srāvam ātapatraṁ śaśi-prabham

04150151 vāyuś ca vāla-vyajane dharmaḥ kīrtimayīṁ srajam

04150153 indraḥ kirīṭam utkṛṣṭaṁ daṇḍaṁ saṁyamanaṁ yamaḥ

04150161 brahmā brahmamayaṁ varma bhāratī hāram uttamam

04150163 hariḥ sudarśanaṁ cakraṁ tat-patny avyāhatāṁ śriyam

04150171 daśa-candram asiṁ rudraḥ śata-candraṁ tathāmbikā

04150173 somo’mṛtamayān aśvāṁs tvaṣṭā rūpāśrayaṁ ratham

04150181 agnir āja-gavaṁ cāpaṁ sūryo raśmimayān iṣūn

04150183 bhūḥ pāduke yogamayyau dyauḥ puṣpāvalim anvaham

04150191 nāṭyaṁ sugītaṁ vāditram antardhānaṁ ca khecarāḥ

04150193 ṛṣayaś cāśiṣaḥ satyāḥ samudraḥ śaṅkham ātmajam

04150201 sindhavaḥ parvatā nadyo ratha-vīthīr mahātmanaḥ

04150203 sūto’tha māgadho vandī taṁ stotum upatasthire

04150211 stāvakāṁs tān abhipretya pṛthur vainyaḥ pratāpavān

04150213 megha-nirhrādayā vācā prahasann idam abravīt

0415022 pṛthur uvāca

04150221 bhoḥ sūta he māgadha saumya vandin

04150222 loke’dhunāspaṣṭa-guṇasya me syāt

04150223 kim āśrayo me stava eṣa yojyatāṁ

04150224 mā mayy abhūvan vitathā giro vaḥ

04150231 tasmāt parokṣe’smad-upaśrutāny alaṁ

04150232 kariṣyatha stotram apīcya-vācaḥ

04150233 saty uttamaśloka-guṇānuvāde

04150234 jugupsitaṁ na stavayanti sabhyāḥ

04150241 mahad-guṇān ātmani kartum īśaḥ

04150242 kaḥ stāvakaiḥ stāvayate’sato’pi

04150243 te’syābhaviṣyann iti vipralabdho

04150244 janāvahāsaṁ kumatir na veda

04150251 prabhavo hy ātmanaḥ stotraṁjugupsanty api viśrutāḥ

04150253 hrīmantaḥ paramodārāḥ pauruṣaṁ vā vigarhitam

04150261 vayaṁ tv aviditā loke sūtādyāpi varīmabhiḥ

04150263 karmabhiḥ katham ātmānaṁ gāpayiṣyāma bālavat

0416001 maitreya uvāca

04160011 iti bruvāṇaṁ nṛpatiṁ gāyakā muni-coditāḥ

04160013 tuṣṭuvus tuṣṭa-manasas tad-vāg-amṛta-sevayā

04160021 nālaṁ vayaṁ te mahimānuvarṇane

04160022 yo deva-varyo’vatatāra māyayā

04160023 venāṅga-jātasya ca pauruṣāṇi te

04160024 vācas-patīnām api babhramur dhiyaḥ

04160031 athāpy udāra-śravasaḥ pṛthor hareḥ

04160032 kalāvatārasya kathāmṛtādṛtāḥ

04160033 yathopadeśaṁ munibhiḥ pracoditāḥ

04160034 ślāghyāni karmāṇi vayaṁ vitanmahi

04160041 eṣa dharma-bhṛtāṁ śreṣṭho lokaṁ dharme’nuvartayan

04160043 goptā ca dharma-setūnāṁ śāstā tat-paripanthinām

04160051 eṣa vai loka-pālānāṁ bibharty ekas tanau tanūḥ

04160053 kāle kāle yathā-bhāgaṁ lokayor ubhayor hitam

04160061 vasu kāla upādatte kāle cāyaṁ vimuñcati

04160063 samaḥ sarveṣu bhūteṣu pratapan sūryavad vibhuḥ

04160071 titikṣaty akramaṁ vainya upary ākramatām api

04160073 bhūtānāṁ karuṇaḥ śaśvad ārtānāṁ kṣiti-vṛttimān

04160081 deve’varṣaty asau devo naradeva-vapur hariḥ

04160083 kṛcchra-prāṇāḥ prajā hy eṣa rakṣiṣyaty añjasendravat

04160091 āpyāyayaty asau lokaṁ vadanāmṛta-mūrtinā

04160093 sānurāgāvalokena viśada-smita-cāruṇā

04160101 avyakta-vartmaiṣa nigūḍha-kāryo

04160102 gambhīra-vedhā upagupta-vittaḥ

04160103 ananta-māhātmya-guṇaika-dhāmā

04160104 pṛthuḥ pracetā iva saṁvṛtātmā

04160111 durāsado durviṣaha āsanno’pi vidūravat

04160113 naivābhibhavituṁ śakyo venāraṇy-utthito’nalaḥ

04160121 antar bahiś ca bhūtānāṁ paśyan karmāṇi cāraṇaiḥ

04160123 udāsīna ivādhyakṣo vāyur ātmeva dehinām

04160131 nādaṇḍyaṁ daṇḍayaty eṣa sutam ātma-dviṣām api

04160133 daṇḍayaty ātmajam api daṇḍyaṁ dharma-pathe sthitaḥ

04160141 asyāpratihataṁ cakraṁ pṛthor āmānasācalāt

04160143 vartate bhagavān arko yāvat tapati go-gaṇaiḥ

04160151 rañjayiṣyati yal lokam ayam ātma-viceṣṭitaiḥ

04160153 athāmum āhū rājānaṁ mano-rañjanakaiḥ prajāḥ

04160161 dṛḍha-vrataḥ satya-sandho brahmaṇyo vṛddha-sevakaḥ

04160163 śaraṇyaḥ sarva-bhūtānāṁ mānado dīna-vatsalaḥ

04160171 mātṛ-bhaktiḥ para-strīṣu patnyām ardha ivātmanaḥ

04160173 prajāsu pitṛvat snigdhaḥ kiṅkaro brahma-vādinām

04160181 dehinām ātmavat-preṣṭhaḥ suhṛdāṁ nandi-vardhanaḥ

04160183 mukta-saṅga-prasaṅgo’yaṁ daṇḍa-pāṇir asādhuṣu

04160191 ayaṁ tu sākṣād bhagavāṁs try-adhīśaḥ

04160192 kūṭa-stha ātmā kalayāvatīrṇaḥ

04160193 yasminn avidyā-racitaṁ nirarthakaṁ

04160194 paśyanti nānātvam api pratītam

04160201 ayaṁ bhuvo maṇḍalam odayādrer

04160202 goptaika-vīro naradeva-nāthaḥ

04160203 āsthāya jaitraṁ ratham ātta-cāpaḥ

04160204 paryasyate dakṣiṇato yathārkaḥ

04160211 asmai nṛ-pālāḥ kila tatra tatra

04160212 baliṁ hariṣyanti saloka-pālāḥ

04160213 maṁsyanta eṣāṁ striya ādi-rājaṁ

04160214 cakrāyudhaṁ tad-yaśa uddharantyaḥ

04160221 ayaṁ mahīṁ gāṁ duduhe’dhirājaḥ

04160222 prajāpatir vṛtti-karaḥ prajānām

04160223 yo līlayādrīn sva-śarāsa-koṭyā

04160224 bhindan samāṁ gām akarod yathendraḥ

04160231 visphūrjayann āja-gavaṁ dhanuḥ svayaṁ

04160232 yadācarat kṣmām aviṣahyam ājau

04160233 tadā nililyur diśi diśy asanto

04160234 lāṅgūlam udyamya yathā mṛgendraḥ

04160241 eṣo’śvamedhā‘ śatam ājahāra

04160242 sarasvatī prādurabhāvi yatra

04160243 ahārṣīd yasya hayaṁ purandaraḥ

04160244 śata-kratuś carame vartamāne

04160251 eṣa sva-sadmopavane sametya

04160252 sanat-kumāraṁ bhagavantam ekam

04160253 ārādhya bhaktyālabhatāmalaṁ taj

04160254 jñānaṁ yato brahma paraṁ vidanti

04160261 tatra tatra giras tās tā iti viśruta-vikramaḥ

04160263 śroṣyaty ātmāśritā gāthāḥ pṛthuḥ pṛthu-parākramaḥ

04160271 diśo vijityāpratiruddha-cakraḥ

04160272 sva-tejasotpāṭita-loka-śalyaḥ

04160273 surāsurendrair upagīyamāna-

04160274 mahānubhāvo bhavitā patir bhuvaḥ

0417001 maitreya uvāca

04170011 evaṁ sa bhagavān vainyaḥ khyāpito guṇa-karmabhiḥ

04170013 chandayām āsa tān kāmaiḥ pratipūjyābhinandya ca

04170021 brāhmaṇa-pramukhān varṇān bhṛtyāmātya-purodhasaḥ

04170023 paurān jāna-padān śreṇīḥ prakṛtīḥ samapūjayat

0417003 vidura uvāca

04170031 kasmād dadhāra go-rūpaṁ dharitrī bahu-rūpiṇī

04170033 yāṁ dudoha pṛthus tatra ko vatso dohanaṁ ca kim

04170041 prakṛtyā viṣamā devī kṛtā tena samā katham

04170043 tasya medhyaṁ hayaṁ devaḥ kasya hetor apāharat

04170051 sanat-kumārād bhagavato brahman brahma-vid-uttamāt

04170053 labdhvā jñānaṁ sa-vijñānaṁ rājarṣiḥ kāṁ gatiṁ gataḥ

04170061 yac cānyad api kṛṣṇasya bhavān bhagavataḥ prabhoḥ

04170063 śravaḥ suśravasaḥ puṇyaṁ pūrva-deha-kathāśrayam

04170071 bhaktāya me’nuraktāya tava cādhokṣajasya ca

04170073 vaktum arhasi yo’duhyad vainya-rūpeṇa gām imām

0417008 sūta uvāca

04170081 codito vidureṇaivaṁ vāsudeva-kathāṁ prati

04170083 praśasya taṁ prīta-manā maitreyaḥ pratyabhāṣata

0417009 maitreya uvāca

04170091 yadābhiṣiktaḥ pṛthur aṅga viprair

04170092 āmantrito janatāyāś ca pālaḥ

04170093 prajā niranne kṣiti-pṛṣṭha etya

04170094 kṣut-kṣāma-dehāḥ patim abhyavocan

04170101 vayaṁ rāja‘ jāṭhareṇābhitaptā

04170102 yathāgninā koṭara-sthena vṛkṣāḥ

04170103 tvām adya yātāḥ śaraṇaṁ śaraṇyaṁ

04170104 yaḥ sādhito vṛtti-karaḥ patir naḥ

04170111 tan no bhavān īhatu rātave’nnaṁ

04170112 kṣudhārditānāṁ naradeva-deva

04170113 yāvan na naṅkṣyāmaha ujjhitorjā

04170114 vārtā-patis tvaṁ kila loka-pālaḥ

0417012 maitreya uvāca

04170121 pṛthuḥ prajānāṁ karuṇaṁ niśamya paridevitam

04170123 dīrghaṁ dadhyau kuruśreṣṭha nimittaṁ so’nvapadyata

04170131 iti vyavasito buddhyā pragṛhīta-śarāsanaḥ

04170133 sandadhe viśikhaṁ bhūmeḥ kruddhas tripura-hā yathā

04170141 pravepamānā dharaṇī niśāmyodāyudhaṁ ca tam

04170143 gauḥ saty apādravad bhītā mṛgīva mṛgayu-drutā

04170151 tām anvadhāvat tad vainyaḥ kupito’tyaruṇekṣaṇaḥ

04170153 śaraṁ dhanuṣi sandhāya yatra yatra palāyate

04170161 sā diśo vidiśo devī rodasī cāntaraṁ tayoḥ

04170163 dhāvantī tatra tatrainaṁ dadarśānūdyatāyudham

04170171 loke nāvindata trāṇaṁ vainyān mṛtyor iva prajāḥ

04170173 trastā tadā nivavṛte hṛdayena vidūyatā

04170181 uvāca ca mahā-bhāgaṁ dharma-jñāpanna-vatsala

04170183 trāhi mām api bhūtānāṁ pālane’vasthito bhavān

04170191 sa tvaṁ jighāṁsase kasmād dīnām akṛta-kilbiṣām

04170193 ahaniṣyat kathaṁ yoṣāṁ dharma-jña iti yo mataḥ

04170201 praharanti na vai strīṣu kṛtāgaḥsv api jantavaḥ

04170203 kim uta tvad-vidhā rājan karuṇā dīna-vatsalāḥ

04170211 māṁ vipāṭyājarāṁ nāvaṁ yatra viśvaṁ pratiṣṭhitam

04170213 ātmānaṁ ca prajāś cemāḥ katham ambhasi dhāsyasi

0417022 pṛthur uvāca

04170221 vasudhe tvāṁ vadhiṣyāmi mac-chāsana-parāṅ-mukhīm

04170223 bhāgaṁ barhiṣi yā vṛṅkte na tanoti ca no vasu

04170231 yavasaṁ jagdhy anudinaṁ naiva dogdhy audhasaṁ payaḥ

04170233 tasyām evaṁ hi duṣṭāyāṁ daṇḍo nātra na śasyate

04170241 tvaṁ khalv oṣadhi-bījāni prāk sṛṣṭāni svayambhuvā

04170243 na muñcasy ātma-ruddhāni mām avajñāya manda-dhīḥ

04170251 amūṣāṁ kṣut-parītānām ārtānāṁ paridevitam

04170253 śamayiṣyāmi mad-bāṇair bhinnāyās tava medasā

04170261 pumān yoṣid uta klība ātma-sambhāvano’dhamaḥ

04170263 bhūteṣu niranukrośo nṛpāṇāṁ tad-vadho’vadhaḥ

04170271 tvāṁ stabdhāṁ durmadāṁ nītvā māyā-gāṁ tilaśaḥ śaraiḥ

04170273 ātma-yoga-balenemā dhārayiṣyāmy ahaṁ prajāḥ

04170281 evaṁ manyumayīṁ mūrtiṁ kṛtāntam iva bibhratam

04170283 praṇatā prāñjaliḥ prāha mahī sañjāta-vepathuḥ

0417029 dharovāca

04170291 namaḥ parasmai puruṣāya māyayā

04170292 vinyasta-nānā-tanave guṇātmane

04170293 namaḥ svarūpānubhavena nirdhuta-

04170294 dravya-kriyā-kāraka-vibhramormaye

04170301 yenāham ātmāyatanaṁ vinirmitā

04170302 dhātrā yato’yaṁ guṇa-sarga-saṅgrahaḥ

04170303 sa eva māṁ hantum udāyudhaḥ svarāḍ

04170304 upasthito’nyaṁ śaraṇaṁ kam āśraye

04170311 ya etad ādāv asṛjac carācaraṁ

04170312 sva-māyayātmāśrayayāvitarkyayā

04170313 tayaiva so’yaṁ kila goptum udyataḥ

04170314 kathaṁ nu māṁ dharma-paro jighāṁsati

04170321 nūnaṁ bateśasya samīhitaṁ janais

04170322 tan-māyayā durjayayākṛtātmabhiḥ

04170323 na lakṣyate yas tv akarod akārayad

04170324 yo’neka ekaḥ parataś ca īśvaraḥ

04170331 sargādi yo’syānuruṇaddhi śaktibhir

04170332 dravya-kriyā-kāraka-cetanātmabhiḥ

04170333 tasmai samunnaddha-niruddha-śaktaye

04170334 namaḥ parasmai puruṣāya vedhase

04170341 sa vai bhavān ātma-vinirmitaṁ jagad

04170342 bhūtendriyāntaḥ-karaṇātmakaṁ vibho

04170343 saṁsthāpayiṣyann aja māṁ rasātalād

04170344 abhyujjahārāmbhasa ādi-sūkaraḥ

04170351 apām upasthe mayi nāvy avasthitāḥ

04170352 prajā bhavān adya rirakṣiṣuḥ kila

04170353 sa vīra-mūrtiḥ samabhūd dharā-dharo

04170354 yo māṁ payasy ugra-śaro jighāṁsasi

04170361 nūnaṁ janair īhitam īśvarāṇām

04170362 asmad-vidhais tad-guṇa-sarga-māyayā

04170363 na jñāyate mohita-citta-vartmabhis

04170364 tebhyo namo vīra-yaśas-karebhyaḥ

0418001 maitreya uvāca

04180011 itthaṁ pṛthum abhiṣṭūya ruṣā prasphuritādharam

04180013 punar āhāvanir bhītā saṁstabhyātmānam ātmanā

04180021 sanniyacchābhibho manyuṁ nibodha śrāvitaṁ ca me

04180023 sarvataḥ sāram ādatte yathā madhu-karo budhaḥ

04180031 asmin loke’thavāmuṣmin munibhis tattva-darśibhiḥ

04180033 dṛṣṭā yogāḥ prayuktāś ca puṁsāṁ śreyaḥ-prasiddhaye

04180041 tān ātiṣṭhati yaḥ samyag upāyān pūrva-darśitān

04180043 avaraḥ śraddhayopeta upeyān vindate’ñjasā

04180051 tān anādṛtya yo’vidvān arthān ārabhate svayam

04180053 tasya vyabhicaranty arthā ārabdhāś ca punaḥ punaḥ

04180061 purā sṛṣṭā hy oṣadhayo brahmaṇā yā viśāmpate

04180063 bhujyamānā mayā dṛṣṭā asadbhir adhṛta-vrataiḥ

04180071 apālitānādṛtā ca bhavadbhir loka-pālakaiḥ

04180073 corī-bhūte’tha loke’haṁ yajñārthe’grasam oṣadhīḥ

04180081 nūnaṁ tā vīrudhaḥ kṣīṇā mayi kālena bhūyasā

04180083 tatra yogena dṛṣṭena bhavān ādātum arhati

04180091 vatsaṁ kalpaya me vīra yenāhaṁ vatsalā tava

04180093 dhokṣye kṣīramayān kāmān anurūpaṁ ca dohanam

04180101 dogdhāraṁ ca mahā-bāho bhūtānāṁ bhūta-bhāvana

04180103 annam īpsitam ūrjasvad bhagavān vāñchate yadi

04180111 samāṁ ca kuru māṁ rājan deva-vṛṣṭaṁ yathā payaḥ

04180113 apartāv api bhadraṁ te upāvarteta me vibho

04180121 iti priyaṁ hitaṁ vākyaṁ bhuva ādāya bhūpatiḥ

04180123 vatsaṁ kṛtvā manuṁ pāṇāv aduhat sakalauṣadhīḥ

04180131 tathāpare ca sarvatra sāram ādadate budhāḥ

04180133 tato’nye ca yathā-kāmaṁ duduhuḥ pṛthu-bhāvitām

04180141 ṛṣayo duduhur devīm indriyeṣv atha sattama

04180143 vatsaṁ bṛhaspatiṁ kṛtvā payaś chandomayaṁ śuci

04180151 kṛtvā vatsaṁ sura-gaṇā indraṁ somam adūduhan

04180153 hiraṇmayena pātreṇa vīryam ojo balaṁ payaḥ

04180161 daiteyā dānavā vatsaṁ prahlādam asurarṣabham

04180163 vidhāyādūduhan kṣīram ayaḥ-pātre surāsavam

04180171 gandharvāpsaraso’dhukṣan pātre padmamaye payaḥ

04180173 vatsaṁ viśvāvasuṁ kṛtvā gāndharvaṁ madhu saubhagam

04180181 vatsena pitaro’ryamṇā kavyaṁ kṣīram adhukṣata

04180183 āma-pātre mahā-bhāgāḥ śraddhayā śrāddha-devatāḥ

04180191 prakalpya vatsaṁ kapilaṁ siddhāḥ saṅkalpanāmayīm

04180193 siddhiṁ nabhasi vidyāṁ ca ye ca vidyādharādayaḥ

04180201 anye ca māyino māyām antardhānādbhutātmanām

04180203 mayaṁ prakalpya vatsaṁ te duduhur dhāraṇāmayīm

04180211 yakṣa-rakṣāṁsi bhūtāni piśācāḥ piśitāśanāḥ

04180213 bhūteśa-vatsā duduhuḥ kapāle kṣatajāsavam

04180221 tathāhayo dandaśūkāḥ sarpā nāgāś ca takṣakam

04180223 vidhāya vatsaṁ duduhur bila-pātre viṣaṁ payaḥ

04180231 paśavo yavasaṁ kṣīraṁ vatsaṁ kṛtvā ca go-vṛṣam

04180233 araṇya-pātre cādhukṣan mṛgendreṇa ca daṁṣṭriṇaḥ

04180241 kravyādāḥ prāṇinaḥ kravyaṁ duduhuḥ sve kalevare

04180243 suparṇa-vatsā vihagāś caraṁ cācaram eva ca

04180251 vaṭa-vatsā vanaspatayaḥ pṛthag rasamayaṁ payaḥ

04180253 girayo himavad-vatsā nānā-dhātūn sva-sānuṣu

04180261 sarve sva-mukhya-vatsena sve sve pātre pṛthak payaḥ

04180263 sarva-kāma-dughāṁ pṛthvīṁ duduhuḥ pṛthu-bhāvitām

04180271 evaṁ pṛthv-ādayaḥ pṛthvīm annādāḥ svannam ātmanaḥ

04180273 doha-vatsādi-bhedena kṣīra-bhedaṁ kurūdvaha

04180281 tato mahīpatiḥ prītaḥ sarva-kāma-dughāṁ pṛthuḥ

04180283 duhitṛtve cakāremāṁ premṇā duhitṛ-vatsalaḥ

04180291 cūrṇayan sva-dhanuṣ-koṭyā giri-kūṭāni rāja-rāṭ

04180293 bhū-maṇḍalam idaṁ vainyaḥ prāyaś cakre samaṁ vibhuḥ

04180301 athāsmin bhagavān vainyaḥ prajānāṁ vṛttidaḥ pitā

04180303 nivāsān kalpayāṁ cakre tatra tatra yathārhataḥ

04180311 grāmān puraḥ pattanāni durgāṇi vividhāni ca

04180313 ghoṣān vrajān sa-śibirān ākarān kheṭa-kharvaṭān

04180321 prāk pṛthor iha naivaiṣā pura-grāmādi-kalpanā

04180323 yathā-sukhaṁ vasanti sma tatra tatrākutobhayāḥ

0419001 maitreya uvāca

04190011 athādīkṣata rājā tu hayamedha-śatena saḥ

04190013 brahmāvarte manoḥ kṣetre yatra prācī sarasvatī

04190021 tad abhipretya bhagavān karmātiśayam ātmanaḥ

04190023 śata-kratur na mamṛṣe pṛthor yajña-mahotsavam

04190031 yatra yajña-patiḥ sākṣād bhagavān harir īśvaraḥ

04190033 anvabhūyata sarvātmā sarva-loka-guruḥ prabhuḥ

04190041 anvito brahma-śarvābhyāṁ loka-pālaiḥ sahānugaiḥ

04190043 upagīyamāno gandharvair munibhiś cāpsaro-gaṇaiḥ

04190051 siddhā vidyādharā daityā dānavā guhyakādayaḥ

04190053 sunanda-nanda-pramukhāḥ pārṣada-pravarā hareḥ

04190061 kapilo nārado datto yogeśāḥ sanakādayaḥ

04190063 tam anvīyur bhāgavatā ye ca tat-sevanotsukāḥ

04190071 yatra dharma-dughā bhūmiḥ sarva-kāma-dughā satī

04190073 dogdhi smābhīpsitān arthān yajamānasya bhārata

04190081 ūhuḥ sarva-rasān nadyaḥ kṣīra-dadhy-anna-go-rasān

04190083 taravo bhūri-varṣmāṇaḥ prāsūyanta madhu-cyutaḥ

04190091 sindhavo ratna-nikarān girayo’nnaṁ catur-vidham

04190093 upāyanam upājahruḥ sarve lokāḥ sa-pālakāḥ

04190101 iti cādhokṣajeśasya pṛthos tu paramodayam

04190103 asūyan bhagavān indraḥ pratighātam acīkarat

04190111 carameṇāśvamedhena yajamāne yajuṣ-patim

04190113 vainye yajña-paśuṁ spardhann apovāha tirohitaḥ

04190121 tam atrir bhagavān aikṣat tvaramāṇaṁ vihāyasā

04190123 āmuktam iva pākhaṇḍaṁ yo’dharme dharma-vibhramaḥ

04190131 atriṇā codito hantuṁ pṛthu-putro mahā-rathaḥ

04190133 anvadhāvata saṅkruddhas tiṣṭha tiṣṭheti cābravīt

04190141 taṁ tādṛśākṛtiṁ vīkṣya mene dharmaṁ śarīriṇam

04190143 jaṭilaṁ bhasmanācchannaṁ tasmai bāṇaṁ na muñcati

04190151 vadhān nivṛttaṁ taṁ bhūyo hantave’trir acodayat

04190153 jahi yajña-hanaṁ tāta mahendraṁ vibudhādhamam

04190161 evaṁ vainya-sutaḥ proktas tvaramāṇaṁ vihāyasā

04190163 anvadravad abhikruddho rāvaṇaṁ gṛdhra-rāḍ iva

04190171 so’śvaṁ rūpaṁ ca tad dhitvā tasmā antarhitaḥ svarāṭ

04190173 vīraḥ sva-paśum ādāya pitur yajñam upeyivān

04190181 tat tasya cādbhutaṁ karma vicakṣya paramarṣayaḥ

04190183 nāmadheyaṁ dadus tasmai vijitāśva iti prabho

04190191 upasṛjya tamas tīvraṁ jahārāśvaṁ punar hariḥ

04190193 caṣāla-yūpataś channo hiraṇya-raśanaṁ vibhuḥ

04190201 atriḥ sandarśayām āsa tvaramāṇaṁ vihāyasā

04190203 kapāla-khaṭvāṅga-dharaṁ vīro nainam abādhata

04190211 atriṇā coditas tasmai sandadhe viśikhaṁ ruṣā

04190213 so’śvaṁ rūpaṁ ca tad dhitvā tasthāv antarhitaḥ svarāṭ

04190221 vīraś cāśvam upādāya pitṛ-yajñam athāvrajat

04190223 tad avadyaṁ hare rūpaṁ jagṛhur jñāna-durbalāḥ

04190231 yāni rūpāṇi jagṛhe indro haya-jihīrṣayā

04190233 tāni pāpasya khaṇḍāni liṅgaṁ khaṇḍam ihocyate

04190241 evam indre haraty aśvaṁ vainya-yajña-jighāṁsayā

04190243 tad-gṛhīta-visṛṣṭeṣu pākhaṇḍeṣu matir nṛṇām

04190251 dharma ity upadharmeṣu nagna-rakta-paṭādiṣu

04190253 prāyeṇa sajjate bhrāntyā peśaleṣu ca vāgmiṣu

04190261 tad abhijñāya bhagavān pṛthuḥ pṛthu-parākramaḥ

04190263 indrāya kupito bāṇam ādattodyata-kārmukaḥ

04190271 tam ṛtvijaḥ śakra-vadhābhisandhitaṁ

04190272 vicakṣya duṣprekṣyam asahya-raṁhasam

04190273 nivārayām āsur aho mahā-mate

04190274 na yujyate’trānya-vadhaḥ pracoditāt

04190281 vayaṁ marutvantam ihārtha-nāśanaṁ

04190282 hvayāmahe tvac-chravasā hata-tviṣam

04190283 ayātayāmopahavair anantaraṁ

04190284 prasahya rājan juhavāma te’hitam

04190291 ity āmantrya kratu-patiṁ vidurāsyartvijo ruṣā

04190293 srug-ghastān juhvato’bhyetya svayambhūḥ pratyaṣedhata

04190301 na vadhyo bhavatām indro yad yajño bhagavat-tanuḥ

04190303 yaṁ jighāṁsatha yajñena yasyeṣṭās tanavaḥ surāḥ

04190311 tad idaṁ paśyata mahad- dharma-vyatikaraṁ dvijāḥ

04190313 indreṇānuṣṭhitaṁ rājñaḥ karmaitad vijighāṁsatā

04190321 pṛthu-kīrteḥ pṛthor bhūyāt tarhy ekona-śata-kratuḥ

04190323 alaṁ te kratubhiḥ sviṣṭair yad bhavān mokṣa-dharma-vit

04190331 naivātmane mahendrāya roṣam āhartum arhasi

04190333 ubhāv api hi bhadraṁ te uttamaśloka-vigrahau

04190341 māsmin mahārāja kṛthāḥ sma cintāṁ

04190342 niśāmayāsmad-vaca ādṛtātmā

04190343 yad dhyāyato daiva-hataṁ nu kartuṁ

04190344 mano’tiruṣṭaṁ viśate tamo’ndham

04190351 kratur viramatām eṣa deveṣu duravagrahaḥ

04190353 dharma-vyatikaro yatra pākhaṇḍair indra-nirmitaiḥ

04190361 ebhir indropasaṁsṛṣṭaiḥ pākhaṇḍair hāribhir janam

04190363 hriyamāṇaṁ vicakṣvainaṁ yas te yajña-dhrug aśva-muṭ

04190371 bhavān paritrātum ihāvatīrṇo

04190372 dharmaṁ janānāṁ samayānurūpam

04190373 venāpacārād avaluptam adya

04190374 tad-dehato viṣṇu-kalāsi vainya

04190381 sa tvaṁ vimṛśyāsya bhavaṁ prajāpate

04190382 saṅkalpanaṁ viśva-sṛjāṁ pipīpṛhi

04190383 aindrīṁ ca māyām upadharma-mātaraṁ

04190384 pracaṇḍa-pākhaṇḍa-pathaṁ prabho jahi

0419039 maitreya uvāca

04190391 itthaṁ sa loka-guruṇā samādiṣṭo viśāmpatiḥ

04190393 tathā ca kṛtvā vātsalyaṁ maghonāpi ca sandadhe

04190401 kṛtāvabhṛtha-snānāya pṛthave bhūri-karmaṇe

04190403 varān dadus te varadā ye tad-barhiṣi tarpitāḥ

04190411 viprāḥ satyāśiṣas tuṣṭāḥ śraddhayā labdha-dakṣiṇāḥ

04190413 āśiṣo yuyujuḥ kṣattar ādi-rājāya sat-kṛtāḥ

04190421 tvayāhūtā mahā-bāho sarva eva samāgatāḥ

04190423 pūjitā dāna-mānābhyāṁ pitṛ-devarṣi-mānavāḥ

0420001 maitreya uvāca

04200011 bhagavān api vaikuṇṭhaḥ sākaṁ maghavatā vibhuḥ

04200013 yajñair yajña-patis tuṣṭo yajña-bhuk tam abhāṣata

0420002 śrī-bhagavān uvāca

04200021 eṣa te’kārṣīd bhaṅgaṁ haya-medha-śatasya ha

04200023 kṣamāpayata ātmānam amuṣya kṣantum arhasi

04200031 sudhiyaḥ sādhavo loke naradeva narottamāḥ

04200033 nābhidruhyanti bhūtebhyo yarhi nātmā kalevaram

04200041 puruṣā yadi muhyanti tvādṛśā deva-māyayā

04200043 śrama eva paraṁ jāto dīrghayā vṛddha-sevayā

04200051 ataḥ kāyam imaṁ vidvān avidyā-kāma-karmabhiḥ

04200053 ārabdha iti naivāsmin pratibuddho’nuṣajjate

04200061 asaṁsaktaḥ śarīre’sminn amunotpādite gṛhe

04200063 apatye draviṇe vāpi kaḥ kuryān mamatāṁ budhaḥ

04200071 ekaḥ śuddhaḥ svayaṁ-jyotir nirguṇo’sau guṇāśrayaḥ

04200073 sarva-go’nāvṛtaḥ sākṣī nirātmātmātmanaḥ paraḥ

04200081 ya evaṁ santam ātmānam ātma-sthaṁ veda pūruṣaḥ

04200083 nājyate prakṛti-stho’pi tad-guṇaiḥ sa mayi sthitaḥ

04200091 yaḥ sva-dharmeṇa māṁ nityaṁ nirāśīḥ śraddhayānvitaḥ

04200093 bhajate śanakais tasya mano rājan prasīdati

04200101 parityakta-guṇaḥ samyag darśano viśadāśayaḥ

04200103 śāntiṁ me samavasthānaṁ brahma kaivalyam aśnute

04200111 udāsīnam ivādhyakṣaṁ dravya-jñāna-kriyātmanām

04200113 kūṭa-stham imam ātmānaṁ yo vedāpnoti śobhanam

04200121 bhinnasya liṅgasya guṇa-pravāho

04200122 dravya-kriyā-kāraka-cetanātmanaḥ

04200123 dṛṣṭāsu sampatsu vipatsu sūrayo

04200124 na vikriyante mayi baddha-sauhṛdāḥ

04200131 samaḥ samānottama-madhyamādhamaḥ

04200132 sukhe ca duḥkhe ca jitendriyāśayaḥ

04200133 mayopakḷptākhila-loka-saṁyuto

04200134 vidhatsva vīrākhila-loka-rakṣaṇam

04200141 śreyaḥ prajā-pālanam eva rājño

04200142 yat sāmparāye sukṛtāt ṣaṣṭham aṁśam

04200143 hartānyathā hṛta-puṇyaḥ prajānām

04200144 arakṣitā kara-hāro’gham atti

04200151 evaṁ dvijāgryānumatānuvṛtta-

04200152 dharma-pradhāno’nyatamo’vitāsyāḥ

04200153 hrasvena kālena gṛhopayātān

04200154 draṣṭāsi siddhān anurakta-lokaḥ

04200161 varaṁ ca mat kañcana mānavendra

04200162 vṛṇīṣva te’haṁ guṇa-śīla-yantritaḥ

04200163 nāhaṁ makhair vai sulabhas tapobhir

04200164 yogena vā yat sama-citta-vartī

0420017 maitreya uvāca

04200171 sa itthaṁ loka-guruṇā viṣvaksenena viśva-jit

04200173 anuśāsita ādeśaṁ śirasā jagṛhe hareḥ

04200181 spṛśantaṁ pādayoḥ premṇā vrīḍitaṁ svena karmaṇā

04200183 śata-kratuṁ pariṣvajya vidveṣaṁ visasarja ha

04200191 bhagavān atha viśvātmā pṛthunopahṛtārhaṇaḥ

04200193 samujjihānayā bhaktyā gṛhīta-caraṇāmbujaḥ

04200201 prasthānābhimukho’py enam anugraha-vilambitaḥ

04200203 paśyan padma-palāśākṣo na pratasthe suhṛt satām

04200211 sa ādi-rājo racitāñjalir hariṁ

04200212 vilokituṁ nāśakad aśru-locanaḥ

04200213 na kiñcanovāca sa bāṣpa-viklavo

04200214 hṛdopaguhyāmum adhād avasthitaḥ

04200221 athāvamṛjyāśru-kalā vilokayann

04200222 atṛpta-dṛg-gocaram āha pūruṣam

04200223 padā spṛśantaṁ kṣitim aṁsa unnate

04200224 vinyasta-hastāgram uraṅga-vidviṣaḥ

0420023 pṛthur uvāca

04200231 varān vibho tvad varadeśvarād budhaḥ

04200232 kathaṁ vṛṇīte guṇa-vikriyātmanām

04200233 ye nārakāṇām api santi dehināṁ

04200234 tān īśa kaivalya-pate vṛṇe na ca

04200241 na kāmaye nātha tad apy ahaṁ kvacin

04200242 na yatra yuṣmac-caraṇāmbujāsavaḥ

04200243 mahattamāntar-hṛdayān mukha-cyuto

04200244 vidhatsva karṇāyutam eṣa me varaḥ

04200251 sa uttamaśloka mahan-mukha-cyuto

04200252 bhavat-padāmbhoja-sudhā kaṇānilaḥ

04200253 smṛtiṁ punar vismṛta-tattva-vartmanāṁ

04200254 kuyogināṁ no vitaraty alaṁ varaiḥ

04200261 yaśaḥ śivaṁ suśrava ārya-saṅgame

04200262 yadṛcchayā copaśṛṇoti te sakṛt

04200263 kathaṁ guṇa-jño viramed vinā paśuṁ

04200264 śrīr yat pravavre guṇa-saṅgrahecchayā

04200271 athābhaje tvākhila-pūruṣottamaṁ

04200272 guṇālayaṁ padma-kareva lālasaḥ

04200273 apy āvayor eka-pati-spṛdhoḥ kalir

04200274 na syāt kṛta-tvac-caraṇaika-tānayoḥ

04200281 jagaj-jananyāṁ jagad-īśa vaiśasaṁ

04200282 syād eva yat-karmaṇi naḥ samīhitam

04200283 karoṣi phalgv apy uru dīna-vatsalaḥ

04200284 sva eva dhiṣṇye’bhiratasya kiṁ tayā

04200291 bhajanty atha tvām ata eva sādhavo

04200292 vyudasta-māyā-guṇa-vibhramodayam

04200293 bhavat-padānusmaraṇād ṛte satāṁ

04200294 nimittam anyad bhagavan na vidmahe

04200301 manye giraṁ te jagatāṁ vimohinīṁ

04200302 varaṁ vṛṇīṣveti bhajantam āttha yat

04200303 vācā nu tantyā yadi te jano’sitaḥ

04200304 kathaṁ punaḥ karma karoti mohitaḥ

04200311 tvan-māyayāddhā jana īśa khaṇḍito

04200312 yad anyad āśāsta ṛtātmano’budhaḥ

04200313 yathā cared bāla-hitaṁ pitā svayaṁ

04200314 tathā tvam evārhasi naḥ samīhitum

0420032 maitreya uvāca

04200321 ity ādi-rājena nutaḥ sa viśva-dṛk

04200322 tam āha rājan mayi bhaktir astu te

04200323 diṣṭyedṛśī dhīr mayi te kṛtā yayā

04200324 māyāṁ madīyāṁ tarati sma dustyajām

04200331 tat tvaṁ kuru mayādiṣṭam apramattaḥ prajāpate

04200333 mad-ādeśa-karo lokaḥ sarvatrāpnoti śobhanam

0420034 maitreya uvāca

04200341 iti vainyasya rājarṣeḥ pratinandyārthavad vacaḥ

04200343 pūjito’nugṛhītvainaṁ gantuṁ cakre’cyuto matim

04200351 devarṣi-pitṛ-gandharva- siddha-cāraṇa-pannagāḥ

04200353 kinnarāpsaraso martyāḥ khagā bhūtāny anekaśaḥ

04200361 yajñeśvara-dhiyā rājñā vāg-vittāñjali-bhaktitaḥ

04200363 sabhājitā yayuḥ sarve vaikuṇṭhānugatās tataḥ

04200371 bhagavān api rājarṣeḥ sopādhyāyasya cācyutaḥ

04200373 harann iva mano’muṣya sva-dhāma pratyapadyata

04200381 adṛṣṭāya namaskṛtya nṛpaḥ sandarśitātmane

04200383 avyaktāya ca devānāṁ devāya sva-puraṁ yayau

0421001 maitreya uvāca

04210011 mauktikaiḥ kusuma-sragbhir dukūlaiḥ svarṇa-toraṇaiḥ

04210013 mahā-surabhibhir dhūpair maṇḍitaṁ tatra tatra vai

04210021 candanāguru-toyārdra- rathyā-catvara-mārgavat

04210023 puṣpākṣata-phalais tokmair lājair arcirbhir arcitam

04210031 savṛndaiḥ kadalī-stambhaiḥ pūga-potaiḥ pariṣkṛtam

04210033 taru-pallava-mālābhiḥ sarvataḥ samalaṅkṛtam

04210041 prajās taṁ dīpa-balibhiḥ sambhṛtāśeṣa-maṅgalaiḥ

04210043 abhīyur mṛṣṭa-kanyāś ca mṛṣṭa-kuṇḍala-maṇḍitāḥ

04210051 śaṅkha-dundubhi-ghoṣeṇa brahma-ghoṣeṇa cartvijām

04210053 viveśa bhavanaṁ vīraḥ stūyamāno gata-smayaḥ

04210061 pūjitaḥ pūjayām āsa tatra tatra mahā-yaśāḥ

04210063 paurā‘ jānapadāṁs tāṁs tān prītaḥ priya-vara-pradaḥ

04210071 sa evam ādīny anavadya-ceṣṭitaḥ

04210072 karmāṇi bhūyāṁsi mahān mahattamaḥ

04210073 kurvan śaśāsāvani-maṇḍalaṁ yaśaḥ

04210074 sphītaṁ nidhāyāruruhe paraṁ padam

0421008 sūta uvāca

04210081 tad ādi-rājasya yaśo vijṛmbhitaṁ

04210082 guṇair aśeṣair guṇavat-sabhājitam

04210083 kṣattā mahā-bhāgavataḥ sadaspate

04210084 kauṣāraviṁ prāha gṛṇantam arcayan

0421009 vidura uvāca

04210091 so’bhiṣiktaḥ pṛthur viprair labdhāśeṣa-surārhaṇaḥ

04210093 bibhrat sa vaiṣṇavaṁ tejo bāhvor yābhyāṁ dudoha gām

04210101 ko nv asya kīrtiṁ na śṛṇoty abhijño

04210102 yad-vikramocchiṣṭam aśeṣa-bhūpāḥ

04210103 lokāḥ sa-pālā upajīvanti kāmam

04210104 adyāpi tan me vada karma śuddham

0421011 maitreya uvāca

04210111 gaṅgā-yamunayor nadyor antarā kṣetram āvasan

04210113 ārabdhān eva bubhuje bhogān puṇya-jihāsayā

04210121 sarvatrāskhalitādeśaḥ sapta-dvīpaika-daṇḍa-dhṛk

04210123 anyatra brāhmaṇa-kulād anyatrācyuta-gotrataḥ

04210131 ekadāsīn mahā-satra- dīkṣā tatra divaukasām

04210133 samājo brahmarṣīṇāṁ ca rājarṣīṇāṁ ca sattama

04210141 tasminn arhatsu sarveṣu sv-arciteṣu yathārhataḥ

04210143 utthitaḥ sadaso madhye tārāṇām uḍurāḍ iva

04210151 prāṁśuḥ pīnāyata-bhujo gauraḥ kañjāruṇekṣaṇaḥ

04210153 sunāsaḥ sumukhaḥ saumyaḥ pīnāṁsaḥ sudvija-smitaḥ

04210161 vyūḍha-vakṣā bṛhac-chroṇir vali-valgu-dalodaraḥ

04210163 āvarta-nābhir ojasvī kāñcanorur udagra-pāt

04210171 sūkṣma-vakrāsita-snigdha- mūrdhajaḥ kambu-kandharaḥ

04210173 mahā-dhane dukūlāgrye paridhāyopavīya ca

04210181 vyañjitāśeṣa-gātra-śrīr niyame nyasta-bhūṣaṇaḥ

04210183 kṛṣṇājina-dharaḥ śrīmān kuśa-pāṇiḥ kṛtocitaḥ

04210191 śiśira-snigdha-tārākṣaḥ samaikṣata samantataḥ

04210193 ūcivān idam urvīśaḥ sadaḥ saṁharṣayann iva

04210201 cāru citra-padaṁ ślakṣṇaṁ mṛṣṭaṁ gūḍham aviklavam

04210203 sarveṣām upakārārthaṁ tadā anuvadann iva

0421021 rājovāca

04210211 sabhyāḥ śṛṇuta bhadraṁ vaḥ sādhavo ya ihāgatāḥ

04210213 satsu jijñāsubhir dharmam āvedyaṁ sva-manīṣitam

04210221 ahaṁ daṇḍa-dharo rājā prajānām iha yojitaḥ

04210223 rakṣitā vṛttidaḥ sveṣu setuṣu sthāpitā pṛthak

04210231 tasya me tad-anuṣṭhānād yān āhur brahma-vādinaḥ

04210233 lokāḥ syuḥ kāma-sandohā yasya tuṣyati diṣṭa-dṛk

04210241 ya uddharet karaṁ rājā prajā dharmeṣv aśikṣayan

04210243 prajānāṁ śamalaṁ bhuṅkte bhagaṁ ca svaṁ jahāti saḥ

04210251 tat prajā bhartṛ-piṇḍārthaṁ svārtham evānasūyavaḥ

04210253 kurutādhokṣaja-dhiyas tarhi me’nugrahaḥ kṛtaḥ

04210261 yūyaṁ tad anumodadhvaṁ pitṛ-devarṣayo’malāḥ

04210263 kartuḥ śāstur anujñātus tulyaṁ yat pretya tat phalam

04210271 asti yajña-patir nāma keṣāñcid arha-sattamāḥ

04210273 ihāmutra ca lakṣyante jyotsnāvatyaḥ kvacid bhuvaḥ

04210281 manor uttānapādasya dhruvasyāpi mahīpateḥ

04210283 priyavratasya rājarṣer aṅgasyāsmat-pituḥ pituḥ

04210291 īdṛśānām athānyeṣām ajasya ca bhavasya ca

04210293 prahlādasya baleś cāpi kṛtyam asti gadābhṛtā

04210301 dauhitrādīn ṛte mṛtyoḥ śocyān dharma-vimohitān

04210303 varga-svargāpavargāṇāṁ prāyeṇaikātmya-hetunā

04210311 yat-pāda-sevābhirucis tapasvinām

04210312 aśeṣa-janmopacitaṁ malaṁ dhiyaḥ

04210313 sadyaḥ kṣiṇoty anvaham edhatī satī

04210314 yathā padāṅguṣṭha-viniḥsṛtā sarit

04210321 vinirdhutāśeṣa-mano-malaḥ pumān

04210322 asaṅga-vijñāna-viśeṣa-vīryavān

04210323 yad-aṅghri-mūle kṛta-ketanaḥ punar

04210324 na saṁsṛtiṁ kleśa-vahāṁ prapadyate

04210331 tam eva yūyaṁ bhajatātma-vṛttibhir

04210332 mano-vacaḥ-kāya-guṇaiḥ sva-karmabhiḥ

04210333 amāyinaḥ kāma-dughāṅghri-paṅkajaṁ

04210334 yathādhikārāvasitārtha-siddhayaḥ

04210341 asāv ihāneka-guṇo’guṇo’dhvaraḥ

04210342 pṛthag-vidha-dravya-guṇa-kriyoktibhiḥ

04210343 sampadyate’rthāśaya-liṅga-nāmabhir

04210344 viśuddha-vijñāna-ghanaḥ svarūpataḥ

04210351 pradhāna-kālāśaya-dharma-saṅgrahe

04210352 śarīra eṣa pratipadya cetanām

04210353 kriyā-phalatvena vibhur vibhāvyate

04210354 yathānalo dāruṣu tad-guṇātmakaḥ

04210361 aho mamāmī vitaranty anugrahaṁ

04210362 hariṁ guruṁ yajña-bhujām adhīśvaram

04210363 sva-dharma-yogena yajanti māmakā

04210364 nirantaraṁ kṣoṇi-tale dṛḍha-vratāḥ

04210371 mā jātu tejaḥ prabhaven maharddhibhis

04210372 titikṣayā tapasā vidyayā ca

04210373 dedīpyamāne’jita-devatānāṁ

04210374 kule svayaṁ rāja-kulād dvijānām

04210381 brahmaṇya-devaḥ puruṣaḥ purātano

04210382 nityaṁ harir yac-caraṇābhivandanāt

04210383 avāpa lakṣmīm anapāyinīṁ yaśo

04210384 jagat-pavitraṁ ca mahattamāgraṇīḥ

04210391 yat-sevayāśeṣa-guhāśayaḥ sva-rāḍ

04210392 vipra-priyas tuṣyati kāmam īśvaraḥ

04210393 tad eva tad-dharma-parair vinītaiḥ

04210394 sarvātmanā brahma-kulaṁ niṣevyatām

04210401 pumān labhetānativelam ātmanaḥ

04210402 prasīdato’tyanta-śamaṁ svataḥ svayam

04210403 yan-nitya-sambandha-niṣevayā tataḥ

04210404 paraṁ kim atrāsti mukhaṁ havir-bhujām

04210411 aśnāty anantaḥ khalu tattva-kovidaiḥ

04210412 śraddhā-hutaṁ yan-mukha ijya-nāmabhiḥ

04210413 na vai tathā cetanayā bahiṣ-kṛte

04210414 hutāśane pāramahaṁsya-paryaguḥ

04210421 yad brahma nityaṁ virajaṁ sanātanaṁ

04210422 śraddhā-tapo-maṅgala-mauna-saṁyamaiḥ

04210423 samādhinā bibhrati hārtha-dṛṣṭaye

04210424 yatredam ādarśa ivāvabhāsate

04210431 teṣām ahaṁ pāda-saroja-reṇum

04210432 āryā vaheyādhi-kirīṭam āyuḥ

04210433 yaṁ nityadā bibhrata āśu pāpaṁ

04210434 naśyaty amuṁ sarva-guṇā bhajanti

04210441 guṇāyanaṁ śīla-dhanaṁ kṛta-jñaṁ

04210442 vṛddhāśrayaṁ saṁvṛṇate’nu sampadaḥ

04210443 prasīdatāṁ brahma-kulaṁ gavāṁ ca

04210444 janārdanaḥ sānucaraś ca mahyam

0421045 maitreya uvāca

04210451 iti bruvāṇaṁ nṛpatiṁ pitṛ-deva-dvijātayaḥ

04210453 tuṣṭuvur hṛṣṭa-manasaḥ sādhu-vādena sādhavaḥ

04210461 putreṇa jayate lokān iti satyavatī śrutiḥ

04210463 brahma-daṇḍa-hataḥ pāpo yad veno’tyatarat tamaḥ

04210471 hiraṇyakaśipuś cāpi bhagavan-nindayā tamaḥ

04210473 vivikṣur atyagāt sūnoḥ prahlādasyānubhāvataḥ

04210481 vīra-varya pitaḥ pṛthvyāḥ samāḥ sañjīva śāśvatīḥ

04210483 yasyedṛśy acyute bhaktiḥ sarva-lokaika-bhartari

04210491 aho vayaṁ hy adya pavitra-kīrte

04210492 tvayaiva nāthena mukunda-nāthāḥ

04210493 ya uttamaślokatamasya viṣṇor

04210494 brahmaṇya-devasya kathāṁ vyanakti

04210501 nātyadbhutam idaṁ nātha tavājīvyānuśāsanam

04210503 prajānurāgo mahatāṁ prakṛtiḥ karuṇātmanām

04210511 adya nas tamasaḥ pāras tvayopāsāditaḥ prabho

04210513 bhrāmyatāṁ naṣṭa-dṛṣṭīnāṁ karmabhir daiva-saṁjñitaiḥ

04210521 namo vivṛddha-sattvāya puruṣāya mahīyase

04210523 yo brahma kṣatram āviśya bibhartīdaṁ sva-tejasā

0422001 maitreya uvāca

04220011 janeṣu pragṛṇatsv evaṁ pṛthuṁ pṛthula-vikramam

04220013 tatropajagmur munayaś catvāraḥ sūrya-varcasaḥ

04220021 tāṁs tu siddheśvarān rājā vyomno’vatarato’rciṣā

04220023 lokān apāpān kurvāṇān sānugo’caṣṭa lakṣitān

04220031 tad-darśanodgatān prāṇān pratyāditsur ivotthitaḥ

04220033 sa-sadasyānugo vainya indriyeśo guṇān iva

04220041 gauravād yantritaḥ sabhyaḥ praśrayānata-kandharaḥ

04220043 vidhivat pūjayāṁ cakre gṛhītādhyarhaṇāsanān

04220051 tat-pāda-śauca-salilair mārjitālaka-bandhanaḥ

04220053 tatra śīlavatāṁ vṛttam ācaran mānayann iva

04220061 hāṭakāsana āsīnān sva-dhiṣṇyeṣv iva pāvakān

04220063 śraddhā-saṁyama-saṁyuktaḥ prītaḥ prāha bhavāgrajān

0422007 pṛthur uvāca

04220071 aho ācaritaṁ kiṁ me maṅgalaṁ maṅgalāyanāḥ

04220073 yasya vo darśanaṁ hy āsīd durdarśānāṁ ca yogibhiḥ

04220081 kiṁ tasya durlabhataram iha loke paratra ca

04220083 yasya viprāḥ prasīdanti śivo viṣṇuś ca sānugaḥ

04220091 naiva lakṣayate loko lokān paryaṭato’pi yān

04220093 yathā sarva-dṛśaṁ sarva ātmānaṁ ye’sya hetavaḥ

04220101 adhanā api te dhanyāḥ sādhavo gṛha-medhinaḥ

04220103 yad-gṛhā hy arha-varyāmbu- tṛṇa-bhūmīśvarāvarāḥ

04220111 vyālālaya-drumā vai teṣv ariktākhila-sampadaḥ

04220113 yad-gṛhās tīrtha-pādīya- pādatīrtha-vivarjitāḥ

04220121 svāgataṁ vo dvija-śreṣṭhā yad-vratāni mumukṣavaḥ

04220123 caranti śraddhayā dhīrā bālā eva bṛhanti ca

04220131 kaccin naḥ kuśalaṁ nāthā indriyārthārtha-vedinām

04220133 vyasanāvāpa etasmin patitānāṁ sva-karmabhiḥ

04220141 bhavatsu kuśala-praśna ātmārāmeṣu neṣyate

04220143 kuśalākuśalā yatra na santi mati-vṛttayaḥ

04220151 tad ahaṁ kṛta-viśrambhaḥ suhṛdo vas tapasvinām

04220153 sampṛcche bhava etasmin kṣemaḥ kenāñjasā bhavet

04220161 vyaktam ātmavatām ātmā bhagavān ātma-bhāvanaḥ

04220163 svānām anugrahāyemāṁ siddha-rūpī caraty ajaḥ

0422017 maitreya uvāca

04220171 pṛthos tat sūktam ākarṇya sāraṁ suṣṭhu mitaṁ madhu

04220173 smayamāna iva prītyā kumāraḥ pratyuvāca ha

0422018 sanat-kumāra uvāca

04220181 sādhu pṛṣṭaṁ mahārāja sarva-bhūta-hitātmanā

04220183 bhavatā viduṣā cāpi sādhūnāṁ matir īdṛśī

04220191 saṅgamaḥ khalu sādhūnām ubhayeṣāṁ ca sammataḥ

04220193 yat-sambhāṣaṇa-sampraśnaḥ sarveṣāṁ vitanoti śam

04220201 asty eva rājan bhavato madhudviṣaḥ

04220202 pādāravindasya guṇānuvādane

04220203 ratir durāpā vidhunoti naiṣṭhikī

04220204 kāmaṁ kaṣāyaṁ malam antar-ātmanaḥ

04220211 śāstreṣv iyān eva suniścito nṛṇāṁ

04220212 kṣemasya sadhryag-vimṛśeṣu hetuḥ

04220213 asaṅga ātma-vyatirikta ātmani

04220214 dṛḍhā ratir brahmaṇi nirguṇe ca yā

04220221 sā śraddhayā bhagavad-dharma-caryayā

04220222 jijñāsayādhyātmika-yoga-niṣṭhayā

04220223 yogeśvaropāsanayā ca nityaṁ

04220224 puṇya-śravaḥ-kathayā puṇyayā ca

04220231 arthendriyārāma-sagoṣṭhy-atṛṣṇayā

04220232 tat-sammatānām aparigraheṇa ca

04220233 vivikta-rucyā paritoṣa ātmani

04220234 vinā harer guṇa-pīyūṣa-pānāt

04220241 ahiṁsayā pāramahaṁsya-caryayā

04220242 smṛtyā mukundācaritāgrya-sīdhunā

04220243 yamair akāmair niyamaiś cāpy anindayā

04220244 nirīhayā dvandva-titikṣayā ca

04220251 harer muhus tatpara-karṇa-pūra-

04220252 guṇābhidhānena vijṛmbhamāṇayā

04220253 bhaktyā hy asaṅgaḥ sad-asaty anātmani

04220254 syān nirguṇe brahmaṇi cāñjasā ratiḥ

04220261 yadā ratir brahmaṇi naiṣṭhikī pumān

04220262 ācāryavān jñāna-virāga-raṁhasā

04220263 dahaty avīryaṁ hṛdayaṁ jīva-kośaṁ

04220264 pañcātmakaṁ yonim ivotthito’gniḥ

04220271 dagdhāśayo mukta-samasta-tad-guṇo

04220272 naivātmano bahir antar vicaṣṭe

04220273 parātmanor yad-vyavadhānaṁ purastāt

04220274 svapne yathā puruṣas tad-vināśe

04220281 ātmānam indriyārthaṁ ca paraṁ yad ubhayor api

04220283 saty āśaya upādhau vai pumān paśyati nānyadā

04220291 nimitte sati sarvatra jalādāv api pūruṣaḥ

04220293 ātmanaś ca parasyāpi bhidāṁ paśyati nānyadā

04220301 indriyair viṣayākṛṣṭair ākṣiptaṁ dhyāyatāṁ manaḥ

04220303 cetanāṁ harate buddheḥ stambas toyam iva hradāt

04220311 bhraśyaty anusmṛtiś cittaṁ jñāna-bhraṁśaḥ smṛti-kṣaye

04220313 tad-rodhaṁ kavayaḥ prāhur ātmāpahnavam ātmanaḥ

04220321 nātaḥ parataro loke puṁsaḥ svārtha-vyatikramaḥ

04220323 yad-adhy anyasya preyastvam ātmanaḥ sva-vyatikramāt

04220331 arthendriyārthābhidhyānaṁ sarvārthāpahnavo nṛṇām

04220333 bhraṁśito jñāna-vijñānād yenāviśati mukhyatām

04220341 na kuryāt karhicit saṅgaṁ tamas tīvraṁ titīriṣuḥ

04220343 dharmārtha-kāma-mokṣāṇāṁ yad atyanta-vighātakam

04220351 tatrāpi mokṣa evārtha ātyantikatayeṣyate

04220353 traivargyo’rtho yato nityaṁ kṛtānta-bhaya-saṁyutaḥ

04220361 pare’vare ca ye bhāvā guṇa-vyatikarād anu

04220363 na teṣāṁ vidyate kṣemam īśa-vidhvaṁsitāśiṣām

04220371 tat tvaṁ narendra jagatām atha tasthūṣāṁ ca

04220372 dehendriyāsu-dhiṣaṇātmabhir āvṛtānām

04220373 yaḥ kṣetravit-tapatayā hṛdi viśvag āviḥ

04220374 pratyak cakāsti bhagavāṁs tam avehi so’smi

04220381 yasminn idaṁ sad-asad-ātmatayā vibhāti

04220382 māyā viveka-vidhuti sraji vāhi-buddhiḥ

04220383 taṁ nitya-mukta-pariśuddha-viśuddha-tattvaṁ

04220384 pratyūḍha-karma-kalila-prakṛtiṁ prapadye

04220391 yat-pāda-paṅkaja-palāśa-vilāsa-bhaktyā

04220392 karmāśayaṁ grathitam udgrathayanti santaḥ

04220393 tadvan na rikta-matayo yatayo’pi ruddha-

04220394 sroto-gaṇās tam araṇaṁ bhaja vāsudevam

04220401 kṛcchro mahān iha bhavārṇavam aplaveśāṁ

04220402 ṣaḍ-varga-nakram asukhena titīrṣanti

04220403 tat tvaṁ harer bhagavato bhajanīyam aṅghriṁ

04220404 kṛtvoḍupaṁ vyasanam uttara dustarārṇam

0422041 maitreya uvāca

04220411 sa evaṁ brahma-putreṇa kumāreṇātma-medhasā

04220413 darśitātma-gatiḥ samyak praśasyovāca taṁ nṛpaḥ

0422042 rājovāca

04220421 kṛto me’nugrahaḥ pūrvaṁ hariṇārtānukampinā

04220423 tam āpādayituṁ brahman bhagavan yūyam āgatāḥ

04220431 niṣpāditaś ca kārtsnyena bhagavadbhir ghṛṇālubhiḥ

04220433 sādhūcchiṣṭaṁ hi me sarvam ātmanā saha kiṁ dade

04220441 prāṇā dārāḥ sutā brahman gṛhāś ca sa-paricchadāḥ

04220443 rājyaṁ balaṁ mahī kośa iti sarvaṁ niveditam

04220451 sainā-patyaṁ ca rājyaṁ ca daṇḍa-netṛtvam eva ca

04220453 sarva lokādhipatyaṁ ca veda-śāstra-vid arhati

04220461 svam eva brāhmaṇo bhuṅkte svaṁ vaste svaṁ dadāti ca

04220463 tasyaivānugraheṇānnaṁ bhuñjate kṣatriyādayaḥ

04220471 yair īdṛśī bhagavato gatir ātma-vāda

04220472 ekāntato nigamibhiḥ pratipāditā naḥ

04220473 tuṣyantv adabhra-karuṇāḥ sva-kṛtena nityaṁ

04220474 ko nāma tat pratikaroti vinoda-pātram

0422048 maitreya uvāca

04220481 ta ātma-yoga-pataya ādi-rājena pūjitāḥ

04220483 śīlaṁ tadīyaṁ śaṁsantaḥ khe’bhavan miṣatāṁ nṛṇām

04220491 vainyas tu dhuryo mahatāṁ saṁsthityādhyātma-śikṣayā

04220493 āpta-kāmam ivātmānaṁ mena ātmany avasthitaḥ

04220501 karmāṇi ca yathā-kālaṁ yathā-deśaṁ yathā-balam

04220503 yathocitaṁ yathā-vittam akarod brahma-sāt-kṛtam

04220511 phalaṁ brahmaṇi sannyasya nirviṣaṅgaḥ samāhitaḥ

04220513 karmādhyakṣaṁ ca manvāna ātmānaṁ prakṛteḥ param

04220521 gṛheṣu vartamāno’pi sa sāmrājya-śriyānvitaḥ

04220523 nāsajjatendriyārtheṣu niraham-matir arkavat

04220531 evam adhyātma-yogena karmāṇy anusamācaran

04220533 putrān utpādayām āsa pañcārciṣy ātma-sammatān

04220541 vijitāśvaṁ dhūmrakeśaṁ haryakṣaṁ draviṇaṁ vṛkam

04220543 sarveṣāṁ loka-pālānāṁ dadhāraikaḥ pṛthur guṇān

04220551 gopīthāya jagat-sṛṣṭeḥ kāle sve sve’cyutātmakaḥ

04220553 mano-vāg-vṛttibhiḥ saumyair guṇaiḥ saṁrañjayan prajāḥ

04220561 rājety adhān nāmadheyaṁ soma-rāja ivāparaḥ

04220563 sūryavad visṛjan gṛhṇan pratapaṁś ca bhuvo vasu

04220571 durdharṣas tejasevāgnir mahendra iva durjayaḥ

04220573 titikṣayā dharitrīva dyaur ivābhīṣṭa-do nṛṇām

04220581 varṣati sma yathā-kāmaṁ parjanya iva tarpayan

04220583 samudra iva durbodhaḥ sattvenācala-rāḍ iva

04220591 dharma-rāḍ iva śikṣāyām āścarye himavān iva

04220593 kuvera iva kośāḍhyo guptārtho varuṇo yathā

04220601 mātariśveva sarvātmā balena mahasaujasā

04220603 aviṣahyatayā devo bhagavān bhūta-rāḍ iva

04220611 kandarpa iva saundarye manasvī mṛga-rāḍ iva

04220613 vātsalye manuvan nṛṇāṁ prabhutve bhagavān ajaḥ

04220621 bṛhaspatir brahma-vāde ātmavattve svayaṁ hariḥ

04220623 bhaktyā go-guru-vipreṣu viṣvaksenānuvartiṣu

04220625 hriyā praśraya-śīlābhyām ātma-tulyaḥ parodyame

04220631 kīrtyordhva-gītayā pumbhis trailokye tatra tatra ha

04220633 praviṣṭaḥ karṇa-randhreṣu strīṇāṁ rāmaḥ satām iva

0423001 maitreya uvāca

04230011 dṛṣṭvātmānaṁ pravayasam ekadā vainya ātmavān

04230013 ātmanā vardhitāśeṣa- svānusargaḥ prajāpatiḥ

04230021 jagatas tasthuṣaś cāpi vṛttido dharma-bhṛt satām

04230023 niṣpāditeśvarādeśo yad-artham iha jajñivān

04230031 ātmajeṣv ātmajāṁ nyasya virahād rudatīm iva

04230033 prajāsu vimanaḥsv ekaḥ sa-dāro’gāt tapo-vanam

04230041 tatrāpy adābhya-niyamo vaikhānasa-susammate

04230043 ārabdha ugra-tapasi yathā sva-vijaye purā

04230051 kanda-mūla-phalāhāraḥ śuṣka-parṇāśanaḥ kvacit

04230053 ab-bhakṣaḥ katicit pakṣān vāyu-bhakṣas tataḥ param

04230061 grīṣme pañca-tapā vīro varṣāsv āsāraṣāṇ muniḥ

04230063 ākaṇṭha-magnaḥ śiśire udake sthaṇḍile-śayaḥ

04230071 titikṣur yata-vāg dānta ūrdhva-retā jitānilaḥ

04230073 ārirādhayiṣuḥ kṛṣṇam acarat tapa uttamam

04230081 tena kramānusiddhena dhvasta-karma-malāśayaḥ

04230083 prāṇāyāmaiḥ sanniruddha- ṣaḍ-vargaś chinna-bandhanaḥ

04230091 sanat-kumāro bhagavān yad āhādhyātmikaṁ param

04230093 yogaṁ tenaiva puruṣam abhajat puruṣarṣabhaḥ

04230101 bhagavad-dharmiṇaḥ sādhoḥ śraddhayā yatataḥ sadā

04230103 bhaktir bhagavati brahmaṇy ananya-viṣayābhavat

04230111 tasyānayā bhagavataḥ parikarma-śuddha-

04230112 sattvātmanas tad-anusaṁsmaraṇānupūrtyā

04230113 jñānaṁ viraktimad abhūn niśitena yena

04230114 ciccheda saṁśaya-padaṁ nija-jīva-kośam

04230121 chinnānya-dhīr adhigatātma-gatir nirīhas

04230122 tat tatyaje’cchinad idaṁ vayunena yena

04230123 tāvan na yoga-gatibhir yatir apramatto

04230124 yāvad gadāgraja-kathāsu ratiṁ na kuryāt

04230131 evaṁ sa vīra-pravaraḥ saṁyojyātmānam ātmani

04230133 brahma-bhūto dṛḍhaṁ kāle tatyāja svaṁ kalevaram

04230141 sampīḍya pāyuṁ pārṣṇibhyāṁ vāyum utsāraya‘ chanaiḥ

04230143 nābhyāṁ koṣṭheṣv avasthāpya hṛd-uraḥ-kaṇṭha-śīrṣaṇi

04230151 utsarpayaṁs tu taṁ mūrdhni krameṇāveśya niḥspṛhaḥ

04230153 vāyuṁ vāyau kṣitau kāyaṁ tejas tejasy ayūyujat

04230161 khāny ākāśe dravaṁ toye yathā-sthānaṁ vibhāgaśaḥ

04230163 kṣitim ambhasi tat tejasy ado vāyau nabhasy amum

04230171 indriyeṣu manas tāni tan-mātreṣu yathodbhavam

04230173 bhūtādināmūny utkṛṣya mahaty ātmani sandadhe

04230181 taṁ sarva-guṇa-vinyāsaṁ jīve māyāmaye nyadhāt

04230183 taṁ cānuśayam ātma-stham asāv anuśayī pumān

04230185 ñāna-vairāgya-vīryeṇa svarūpa-stho’jahāt prabhuḥ

04230191 arcir nāma mahā-rājñī tat-patny anugatā vanam

04230193 sukumāry atad-arhā ca yat-padbhyāṁ sparśanaṁ bhuvaḥ

04230201 atīva bhartur vrata-dharma-niṣṭhayā

04230202 śuśrūṣayā cārṣa-deha-yātrayā

04230203 nāvindatārtiṁ parikarśitāpi sā

04230204 preyaskara-sparśana-māna-nirvṛtiḥ

04230211 dehaṁ vipannākhila-cetanādikaṁ

04230212 patyuḥ pṛthivyā dayitasya cātmanaḥ

04230213 ālakṣya kiñcic ca vilapya sā satī

04230214 citām athāropayad adri-sānuni

04230221 vidhāya kṛtyaṁ hradinī-jalāplutā

04230222 dattvodakaṁ bhartur udāra-karmaṇaḥ

04230223 natvā divi-sthāṁs tridaśāṁs triḥ parītya

04230224 viveśa vahniṁ dhyāyatī bhartṛ-pādau

04230231 vilokyānugatāṁ sādhvīṁ pṛthuṁ vīra-varaṁ patim

04230233 tuṣṭuvur varadā devair deva-patnyaḥ sahasraśaḥ

04230241 kurvatyaḥ kusumāsāraṁ tasmin mandara-sānuni

04230243 nadatsv amara-tūryeṣu gṛṇanti sma parasparam

0423025 devya ūcuḥ

04230251 aho iyaṁ vadhūr dhanyā yā caivaṁ bhū-bhujāṁ patim

04230253 sarvātmanā patiṁ bheje yajñeśaṁ śrīr vadhūr iva

04230261 saiṣā nūnaṁ vrajaty ūrdhvam anu vainyaṁ patiṁ satī

04230263 paśyatāsmān atītyārcir durvibhāvyena karmaṇā

04230271 teṣāṁ durāpaṁ kiṁ tv anyan martyānāṁ bhagavat-padam

04230273 bhuvi lolāyuṣo ye vai naiṣkarmyaṁ sādhayanty uta

04230281 sa vañcito batātma-dhruk kṛcchreṇa mahatā bhuvi

04230283 labdhvāpavargyaṁ mānuṣyaṁ viṣayeṣu viṣajjate

0423029 maitreya uvāca

04230291 stuvatīṣv amara-strīṣu pati-lokaṁ gatā vadhūḥ

04230293 yaṁ vā ātma-vidāṁ dhuryo vainyaḥ prāpācyutāśrayaḥ

04230301 ittham-bhūtānubhāvo’sau pṛthuḥ sa bhagavattamaḥ

04230303 kīrtitaṁ tasya caritam uddāma-caritasya te

04230311 ya idaṁ sumahat puṇyaṁ śraddhayāvahitaḥ paṭhet

04230313 śrāvayec chṛṇuyād vāpi sa pṛthoḥ padavīm iyāt

04230321 brāhmaṇo brahma-varcasvī rājanyo jagatī-patiḥ

04230323 vaiśyaḥ paṭhan viṭ-patiḥ syāc chūdraḥ sattamatām iyāt

04230331 triḥ kṛtva idam ākarṇya naro nāry athavādṛtā

04230333 aprajaḥ suprajatamo nirdhano dhanavattamaḥ

04230341 aspaṣṭa-kīrtiḥ suyaśā mūrkho bhavati paṇḍitaḥ

04230343 idaṁ svasty-ayanaṁ puṁsām amaṅgalya-nivāraṇam

04230351 dhanyaṁ yaśasyam āyuṣyaṁ svargyaṁ kali-malāpaham

04230353 dharmārtha-kāma-mokṣāṇāṁ samyak siddhim abhīpsubhiḥ

04230355 śraddhayaitad anuśrāvyaṁ caturṇāṁ kāraṇaṁ param

04230361 vijayābhimukho rājā śrutvaitad abhiyāti yān

04230363 baliṁ tasmai haranty agre rājānaḥ pṛthave yathā

04230371 muktānya-saṅgo bhagavaty amalāṁ bhaktim udvahan

04230373 vainyasya caritaṁ puṇyaṁ śṛṇuyāc chrāvayet paṭhet

04230381 vaicitravīryābhihitaṁ mahan-māhātmya-sūcakam

04230383 asmin kṛtam atimartyaṁ pārthavīṁ gatim āpnuyāt

04230391 anudinam idam ādareṇa śṛṇvan

04230392 pṛthu-caritaṁ prathayan vimukta-saṅgaḥ

04230393 bhagavati bhava-sindhu-pota-pāde

04230394 sa ca nipuṇāṁ labhate ratiṁ manuṣyaḥ

0424001 maitreya uvāca

04240011 vijitāśvo’dhirājāsīt pṛthu-putraḥ pṛthu-śravāḥ

04240013 yavīyobhyo’dadāt kāṣṭhā bhrātṛbhyo bhrātṛ-vatsalaḥ

04240021 haryakṣāyādiśat prācīṁ dhūmrakeśāya dakṣiṇām

04240023 pratīcīṁ vṛka-saṁjñāya turyāṁ draviṇase vibhuḥ

04240031 antardhāna-gatiṁ śakrāl labdhvāntardhāna-saṁjñitaḥ

04240033 apatya-trayam ādhatta śikhaṇḍinyāṁ susammatam

04240041 pāvakaḥ pavamānaś ca śucir ity agnayaḥ purā

04240043 vasiṣṭha-śāpād utpannāḥ punar yoga-gatiṁ gatāḥ

04240051 antardhāno nabhasvatyāṁ havirdhānam avindata

04240053 ya indram aśva-hartāraṁ vidvān api na jaghnivān

04240061 rājñāṁ vṛttiṁ karādāna- daṇḍa-śulkādi-dāruṇām

04240063 manyamāno dīrgha-sattra- vyājena visasarja ha

04240071 tatrāpi haṁsaṁ puruṣaṁ paramātmānam ātma-dṛk

04240073 yajaṁs tal-lokatām āpa kuśalena samādhinā

04240081 havirdhānād dhavirdhānī vidurāsūta ṣaṭ sutān

04240083 barhiṣadaṁ gayaṁ śuklaṁ kṛṣṇaṁ satyaṁ jitavratam

04240091 barhiṣat sumahā-bhāgo hāvirdhāniḥ prajāpatiḥ

04240093 kriyā-kāṇḍeṣu niṣṇāto yogeṣu ca kurūdvaha

04240101 yasyedaṁ deva-yajanam anuyajñaṁ vitanvataḥ

04240103 prācīnāgraiḥ kuśair āsīd āstṛtaṁ vasudhā-talam

04240111 sāmudrīṁ devadevoktām upayeme śatadrutim

04240113 yāṁ vīkṣya cāru-sarvāṅgīṁ kiśorīṁ suṣṭhv-alaṅkṛtām

04240115 parikramantīm udvāhe cakame’gniḥ śukīm iva

04240121 vibudhāsura-gandharva- muni-siddha-naroragāḥ

04240123 vijitāḥ sūryayā dikṣu kvaṇayantyaiva nūpuraiḥ

04240131 prācīnabarhiṣaḥ putrāḥ śatadrutyāṁ daśābhavan

04240133 tulya-nāma-vratāḥ sarve dharma-snātāḥ pracetasaḥ

04240141 pitrādiṣṭāḥ prajā-sarge tapase’rṇavam āviśan

04240143 daśa-varṣa-sahasrāṇi tapasārcaṁs tapas-patim

04240151 yad uktaṁ pathi dṛṣṭena giriśena prasīdatā

04240153 tad dhyāyanto japantaś ca pūjayantaś ca saṁyatāḥ

0424016 vidura uvāca

04240161 pracetasāṁ giritreṇa yathāsīt pathi saṅgamaḥ

04240163 yad utāha haraḥ prītas tan no brahman vadārthavat

04240171 saṅgamaḥ khalu viprarṣe śiveneha śarīriṇām

04240173 durlabho munayo dadhyur asaṅgād yam abhīpsitam

04240181 ātmārāmo’pi yas tv asya loka-kalpasya rādhase

04240183 śaktyā yukto vicarati ghorayā bhagavān bhavaḥ

0424019 maitreya uvāca

04240191 pracetasaḥ pitur vākyaṁ śirasādāya sādhavaḥ

04240193 diśaṁ pratīcīṁ prayayus tapasy ādṛta-cetasaḥ

04240201 sa-samudram upa vistīrṇam apaśyan sumahat saraḥ

04240203 mahan-mana iva svacchaṁ prasanna-salilāśayam

04240211 nīla-raktotpalāmbhoja- kahlārendīvarākaram

04240213 haṁsa-sārasa-cakrāhva- kāraṇḍava-nikūjitam

04240221 matta-bhramara-sausvarya- hṛṣṭa-roma-latāṅghripam

04240223 padma-kośa-rajo dikṣu vikṣipat-pavanotsavam

04240231 tatra gāndharvam ākarṇya divya-mārga-manoharam

04240233 visismyū rāja-putrās te mṛdaṅga-paṇavādy anu

04240241 tarhy eva sarasas tasmān niṣkrāmantaṁ sahānugam

04240243 upagīyamānam amara- pravaraṁ vibudhānugaiḥ

04240251 tapta-hema-nikāyābhaṁ śiti-kaṇṭhaṁ tri-locanam

04240253 prasāda-sumukhaṁ vīkṣya praṇemur jāta-kautukāḥ

04240261 sa tān prapannārti-haro bhagavān dharma-vatsalaḥ

04240263 dharma-jñān śīla-sampannān prītaḥ prītān uvāca ha

0424027 śrī-rudra uvāca

04240271 yūyaṁ vediṣadaḥ putrā viditaṁ vaś cikīrṣitam

04240273 anugrahāya bhadraṁ va evaṁ me darśanaṁ kṛtam

04240281 yaḥ paraṁ raṁhasaḥ sākṣāt tri-guṇāj jīva-saṁjñitāt

04240283 bhagavantaṁ vāsudevaṁ prapannaḥ sa priyo hi me

04240291 sva-dharma-niṣṭhaḥ śata-janmabhiḥ pumān

04240292 viriñcatām eti tataḥ paraṁ hi mām

04240293 avyākṛtaṁ bhāgavato’tha vaiṣṇavaṁ

04240294 padaṁ yathāhaṁ vibudhāḥ kalātyaye

04240301 atha bhāgavatā yūyaṁ priyāḥ stha bhagavān yathā

04240303 na mad bhāgavatānāṁ ca preyān anyo’sti karhicit

04240311 idaṁ viviktaṁ japtavyaṁ pavitraṁ maṅgalaṁ param

04240313 niḥśreyasa-karaṁ cāpi śrūyatāṁ tad vadāmi vaḥ

0424032 maitreya uvāca

04240321 ity anukrośa-hṛdayo bhagavān āha tā‘ chivaḥ

04240323 baddhāñjalīn rāja-putrān nārāyaṇa-paro vacaḥ

0424033 śrī-rudra uvāca

04240331 jitaṁ ta ātma-vid-varya- svastaye svastir astu me

04240333 bhavatārādhasā rāddhaṁ sarvasmā ātmane namaḥ

04240341 namaḥ paṅkaja-nābhāya bhūta-sūkṣmendriyātmane

04240343 vāsudevāya śāntāya kūṭa-sthāya sva-rociṣe

04240351 saṅkarṣaṇāya sūkṣmāya durantāyāntakāya ca

04240353 namo viśva-prabodhāya pradyumnāyāntar-ātmane

04240361 namo namo’niruddhāya hṛṣīkeśendriyātmane

04240363 namaḥ paramahaṁsāya pūrṇāya nibhṛtātmane

04240371 svargāpavarga-dvārāya nityaṁ śuci-ṣade namaḥ

04240373 namo hiraṇya-vīryāya cātur-hotrāya tantave

04240381 nama ūrja iṣe trayyāḥ pataye yajña-retase

04240383 tṛpti-dāya ca jīvānāṁ namaḥ sarva-rasātmane

04240391 sarva-sattvātma-dehāya viśeṣāya sthavīyase

04240393 namas trailokya-pālāya saha ojo-balāya ca

04240401 artha-liṅgāya nabhase namo’ntar-bahir-ātmane

04240403 namaḥ puṇyāya lokāya amuṣmai bhūri-varcase

04240411 pravṛttāya nivṛttāya pitṛ-devāya karmaṇe

04240413 namo’dharma-vipākāya mṛtyave duḥkha-dāya ca

04240421 namas ta āśiṣām īśa manave kāraṇātmane

04240423 namo dharmāya bṛhate kṛṣṇāyākuṇṭha-medhase

04240425 puruṣāya purāṇāya sāṅkhya-yogeśvarāya ca

04240431 śakti-traya-sametāya mīḍhuṣe’haṅkṛtātmane

04240433 ceta-ākūti-rūpāya namo vāco vibhūtaye

04240441 darśanaṁ no didṛkṣūṇāṁ dehi bhāgavatārcitam

04240443 rūpaṁ priyatamaṁ svānāṁ sarvendriya-guṇāñjanam

04240451 snigdha-prāvṛḍ-ghana-śyāmaṁ sarva-saundarya-saṅgraham

04240453 cārv-āyata-catur-bāhu sujāta-rucirānanam

04240461 padma-kośa-palāśākṣaṁ sundara-bhru sunāsikam

04240463 sudvijaṁ sukapolāsyaṁ sama-karṇa-vibhūṣaṇam

04240471 prīti-prahasitāpāṅgam alakai rūpa-śobhitam

04240473 lasat-paṅkaja-kiñjalka- dukūlaṁ mṛṣṭa-kuṇḍalam

04240481 sphurat-kirīṭa-valaya- hāra-nūpura-mekhalam

04240483 śaṅkha-cakra-gadā-padma- mālā-maṇy-uttamarddhimat

04240491 siṁha-skandha-tviṣo bibhrat saubhaga-grīva-kaustubham

04240493 śriyānapāyinyā kṣipta- nikaṣāśmorasollasat

04240501 pūra-recaka-saṁvigna- vali-valgu-dalodaram

04240503 pratisaṅkrāmayad viśvaṁ nābhyāvarta-gabhīrayā

04240511 śyāma-śroṇy-adhi-rociṣṇu- dukūla-svarṇa-mekhalam

04240513 sama-cārv-aṅghri-jaṅghoru- nimna-jānu-sudarśanam

04240521 padā śarat-padma-palāśa-rociṣā

04240522 nakha-dyubhir no’ntar-aghaṁ vidhunvatā

04240523 pradarśaya svīyam apāsta-sādhvasaṁ

04240524 padaṁ guro mārga-gurus tamo-juṣām

04240531 etad rūpam anudhyeyam ātma-śuddhim abhīpsatām

04240533 yad-bhakti-yogo’bhayadaḥ sva-dharmam anutiṣṭhatām

04240541 bhavān bhaktimatā labhyo durlabhaḥ sarva-dehinām

04240543 svārājyasyāpy abhimata ekāntenātma-vid-gatiḥ

04240551 taṁ durārādhyam ārādhya satām api durāpayā

04240553 ekānta-bhaktyā ko vāñchet pāda-mūlaṁ vinā bahiḥ

04240561 yatra nirviṣṭam araṇaṁ kṛtānto nābhimanyate

04240563 viśvaṁ vidhvaṁsayan vīrya- śaurya-visphūrjita-bhruvā

04240571 kṣaṇārdhenāpi tulaye na svargaṁ nāpunar-bhavam

04240573 bhagavat-saṅgi-saṅgasya martyānāṁ kim utāśiṣaḥ

04240581 athānaghāṅghres tava kīrti-tīrthayor

04240582 antar-bahiḥ-snāna-vidhūta-pāpmanām

04240583 bhūteṣv anukrośa-susattva-śīlināṁ

04240584 syāt saṅgamo’nugraha eṣa nas tava

04240591 na yasya cittaṁ bahir-artha-vibhramaṁ

04240592 tamo-guhāyāṁ ca viśuddham āviśat

04240593 yad-bhakti-yogānugṛhītam añjasā

04240594 munir vicaṣṭe nanu tatra te gatim

04240601 yatredaṁ vyajyate viśvaṁ viśvasminn avabhāti yat

04240603 tat tvaṁ brahma paraṁ jyotir ākāśam iva vistṛtam

04240611 yo māyayedaṁ puru-rūpayāsṛjad

04240612 bibharti bhūyaḥ kṣapayaty avikriyaḥ

04240613 yad-bheda-buddhiḥ sad ivātma-duḥsthayā

04240614 tvam ātma-tantraṁ bhagavan pratīmahi

04240621 kriyā-kalāpair idam eva yoginaḥ

04240622 śraddhānvitāḥ sādhu yajanti siddhaye

04240623 bhūtendriyāntaḥ-karaṇopalakṣitaṁ

04240624 vede ca tantre ca ta eva kovidāḥ

04240631 tvam eka ādyaḥ puruṣaḥ supta-śaktis

04240632 tayā rajaḥ-sattva-tamo vibhidyate

04240633 mahān ahaṁ khaṁ marud agni-vār-dharāḥ

04240634 surarṣayo bhūta-gaṇā idaṁ yataḥ

04240641 sṛṣṭaṁ sva-śaktyedam anupraviṣṭaś

04240642 catur-vidhaṁ puram ātmāṁśakena

04240643 atho vidus taṁ puruṣaṁ santam antar

04240644 bhuṅkte hṛṣīkair madhu sāra-ghaṁ yaḥ

04240651 sa eṣa lokān aticaṇḍa-vego

04240652 vikarṣasi tvaṁ khalu kāla-yānaḥ

04240653 bhūtāni bhūtair anumeya-tattvo

04240654 ghanāvalīr vāyur ivāviṣahyaḥ

04240661 pramattam uccair iti kṛtya-cintayā

04240662 pravṛddha-lobhaṁ viṣayeṣu lālasam

04240663 tvam apramattaḥ sahasābhipadyase

04240664 kṣul-lelihāno’hir ivākhum antakaḥ

04240671 kas tvat-padābjaṁ vijahāti paṇḍito

04240672 yas te’vamāna-vyayamāna-ketanaḥ

04240673 viśaṅkayāsmad-gurur arcati sma yad

04240674 vinopapattiṁ manavaś caturdaśa

04240681 atha tvam asi no brahman paramātman vipaścitām

04240683 viśvaṁ rudra-bhaya-dhvastam akutaścid-bhayā gatiḥ

04240691 idaṁ japata bhadraṁ vo viśuddhā nṛpa-nandanāḥ

04240693 sva-dharmam anutiṣṭhanto bhagavaty arpitāśayāḥ

04240701 tam evātmānam ātma-sthaṁ sarva-bhūteṣv avasthitam

04240703 pūjayadhvaṁ gṛṇantaś ca dhyāyantaś cāsakṛd dharim

04240711 yogādeśam upāsādya dhārayanto muni-vratāḥ

04240713 samāhita-dhiyaḥ sarva etad abhyasatādṛtāḥ

04240721 idam āha purāsmākaṁ bhagavān viśvasṛk-patiḥ

04240723 bhṛgv-ādīnām ātmajānāṁ sisṛkṣuḥ saṁsisṛkṣatām

04240731 te vayaṁ noditāḥ sarve prajā-sarge prajeśvarāḥ

04240733 anena dhvasta-tamasaḥ sisṛkṣmo vividhāḥ prajāḥ

04240741 athedaṁ nityadā yukto japann avahitaḥ pumān

04240743 acirāc chreya āpnoti vāsudeva-parāyaṇaḥ

04240751 śreyasām iha sarveṣāṁ jñānaṁ niḥśreyasaṁ param

04240753 sukhaṁ tarati duṣpāraṁ jñāna-naur vyasanārṇavam

04240761 ya imaṁ śraddhayā yukto mad-gītaṁ bhagavat-stavam

04240763 adhīyāno durārādhyaṁ harim ārādhayaty asau

04240771 vindate puruṣo’muṣmād yad yad icchaty asatvaram

04240773 mad-gīta-gītāt suprītāc chreyasām eka-vallabhāt

04240781 idaṁ yaḥ kalya utthāya prāñjaliḥ śraddhayānvitaḥ

04240783 śṛṇuyāc chrāvayen martyo mucyate karma-bandhanaiḥ

04240791 gītaṁ mayedaṁ naradeva-nandanāḥ

04240792 parasya puṁsaḥ paramātmanaḥ stavam

04240793 japanta ekāgra-dhiyas tapo mahat

04240794 caradhvam ante tata āpsyathepsitam

0425001 maitreya uvāca

04250011 iti sandiśya bhagavān bārhiṣadair abhipūjitaḥ

04250013 paśyatāṁ rāja-putrāṇāṁ tatraivāntardadhe haraḥ

04250021 rudra-gītaṁ bhagavataḥ stotraṁ sarve pracetasaḥ

04250023 japantas te tapas tepur varṣāṇām ayutaṁ jale

04250031 prācīnabarhiṣaṁ kṣattaḥ karmasv āsakta-mānasam

04250033 nārado’dhyātma-tattva-jñaḥ kṛpāluḥ pratyabodhayat

04250041 śreyas tvaṁ katamad rājan karmaṇātmana īhase

04250043 duḥkha-hāniḥ sukhāvāptiḥ śreyas tan neha ceṣyate

0425005 rājovāca

04250051 na jānāmi mahā-bhāga paraṁ karmāpaviddha-dhīḥ

04250053 brūhi me vimalaṁ jñānaṁ yena mucyeya karmabhiḥ

04250061 gṛheṣu kūṭa-dharmeṣu putra-dāra-dhanārtha-dhīḥ

04250063 na paraṁ vindate mūḍho bhrāmyan saṁsāra-vartmasu

0425007 nārada uvāca

04250071 bho bhoḥ prajāpate rājan paśūn paśya tvayādhvare

04250073 saṁjñāpitā‘ jīva-saṅghān nirghṛṇena sahasraśaḥ

04250081 ete tvāṁ sampratīkṣante smaranto vaiśasaṁ tava

04250083 samparetam ayaḥ-kūṭaiś chindanty utthita-manyavaḥ

04250091 atra te kathayiṣye’mum itihāsaṁ purātanam

04250093 purañjanasya caritaṁ nibodha gadato mama

04250101 āsīt purañjano nāma rājā rājan bṛhac-chravāḥ

04250103 tasyāvijñāta-nāmāsīt sakhāvijñāta-ceṣṭitaḥ

04250111 so’nveṣamāṇaḥ śaraṇaṁ babhrāma pṛthivīṁ prabhuḥ

04250113 nānurūpaṁ yadāvindad abhūt sa vimanā iva

04250121 na sādhu mene tāḥ sarvā bhūtale yāvatīḥ puraḥ

04250123 kāmān kāmayamāno’sau tasya tasyopapattaye

04250131 sa ekadā himavato dakṣiṇeṣv atha sānuṣu

04250133 dadarśa navabhir dvārbhiḥ puraṁ lakṣita-lakṣaṇām

04250141 prākāropavanāṭṭāla- parikhair akṣa-toraṇaiḥ

04250143 svarṇa-raupyāyasaiḥ śṛṅgaiḥ saṅkulāṁ sarvato gṛhaiḥ

04250151 nīla-sphaṭika-vaidūrya- muktā-marakatāruṇaiḥ

04250153 kḷpta-harmya-sthalīṁ dīptāṁ śriyā bhogavatīm iva

04250161 sabhā-catvara-rathyābhir ākrīḍāyatanāpaṇaiḥ

04250163 caitya-dhvaja-patākābhir yuktāṁ vidruma-vedibhiḥ

04250171 puryās tu bāhyopavane divya-druma-latākule

04250173 nadad-vihaṅgāli-kula- kolāhala-jalāśaye

04250181 hima-nirjhara-vipruṣmat- kusumākara-vāyunā

04250183 calat-pravāla-viṭapa- nalinī-taṭa-sampadi

04250191 nānāraṇya-mṛga-vrātair anābādhe muni-vrataiḥ

04250193 āhūtaṁ manyate pāntho yatra kokila-kūjitaiḥ

04250201 yadṛcchayāgatāṁ tatra dadarśa pramadottamām

04250203 bhṛtyair daśabhir āyāntīm ekaika-śata-nāyakaiḥ

04250211 añca-śīrṣāhinā guptāṁ pratīhāreṇa sarvataḥ

04250213 anveṣamāṇām ṛṣabham aprauḍhāṁ kāma-rūpiṇīm

04250221 sunāsāṁ sudatīṁ bālāṁ sukapolāṁ varānanām

04250223 sama-vinyasta-karṇābhyāṁ bibhratīṁ kuṇḍala-śriyam

04250231 piśaṅga-nīvīṁ suśroṇīṁ śyāmāṁ kanaka-mekhalām

04250233 padbhyāṁ kvaṇadbhyāṁ calantīṁ nūpurair devatām iva

04250241 stanau vyañjita-kaiśorau sama-vṛttau nirantarau

04250243 vastrāntena nigūhantīṁ vrīḍayā gaja-gāminīm

04250251 tām āha lalitaṁ vīraḥ savrīḍa-smita-śobhanām

04250253 snigdhenāpāṅga-puṅkhena spṛṣṭaḥ premodbhramad-bhruvā

04250261 kā tvaṁ kañja-palāśākṣi kasyāsīha kutaḥ sati

04250263 imām upa purīṁ bhīru kiṁ cikīrṣasi śaṁsa me

04250271 ka ete’nupathā ye ta ekādaśa mahā-bhaṭāḥ

04250273 etā vā lalanāḥ subhru ko’yaṁ te’hiḥ puraḥ-saraḥ

04250281 tvaṁ hrīr bhavāny asy atha vāg ramā patiṁ

04250282 vicinvatī kiṁ munivad raho vane

04250283 tvad-aṅghri-kāmāpta-samasta-kāmaṁ

04250284 kva padma-kośaḥ patitaḥ karāgrāt

04250291 nāsāṁ varorv anyatamā bhuvi-spṛk

04250292 purīm imāṁ vīra-vareṇa sākam

04250293 arhasy alaṅkartum adabhra-karmaṇā

04250294 lokaṁ paraṁ śrīr iva yajña-puṁsā

04250301 yad eṣa māpāṅga-vikhaṇḍitendriyaṁ

04250302 savrīḍa-bhāva-smita-vibhramad-bhruvā

04250303 tvayopasṛṣṭo bhagavān mano-bhavaḥ

04250304 prabādhate’thānugṛhāṇa śobhane

04250311 tvad-ānanaṁ subhru sutāra-locanaṁ

04250312 vyālambi-nīlālaka-vṛnda-saṁvṛtam

04250313 unnīya me darśaya valgu-vācakaṁ

04250314 yad vrīḍayā nābhimukhaṁ śuci-smite

0425032 nārada uvāca

04250321 itthaṁ purañjanaṁ nārī yācamānam adhīravat

04250323 abhyanandata taṁ vīraṁ hasantī vīra mohitā

04250331 na vidāma vayaṁ samyak kartāraṁ puruṣarṣabha

04250333 ātmanaś ca parasyāpi gotraṁ nāma ca yat-kṛtam

04250341 ihādya santam ātmānaṁ vidāma na tataḥ param

04250343 yeneyaṁ nirmitā vīra purī śaraṇam ātmanaḥ

04250351 ete sakhāyaḥ sakhyo me narā nāryaś ca mānada

04250353 suptāyāṁ mayi jāgarti nāgo’yaṁ pālayan purīm

04250361 diṣṭyāgato’si bhadraṁ te grāmyān kāmān abhīpsase

04250363 udvahiṣyāmi tāṁs te’haṁ sva-bandhubhir arindama

04250371 imāṁ tvam adhitiṣṭhasva purīṁ nava-mukhīṁ vibho

04250373 mayopanītān gṛhṇānaḥ kāma-bhogān śataṁ samāḥ

04250381 kaṁ nu tvad-anyaṁ ramaye hy arati-jñam akovidam

04250383 asamparāyābhimukham aśvastana-vidaṁ paśum

04250391 dharmo hy atrārtha-kāmau ca prajānando’mṛtaṁ yaśaḥ

04250393 lokā viśokā virajā yān na kevalino viduḥ

04250401 pitṛ-devarṣi-martyānāṁ bhūtānām ātmanaś ca ha

04250403 kṣemyaṁ vadanti śaraṇaṁ bhave’smin yad gṛhāśramaḥ

04250411 kā nāma vīra vikhyātaṁ vadānyaṁ priya-darśanam

04250413 na vṛṇīta priyaṁ prāptaṁ mādṛśī tvādṛśaṁ patim

04250421 kasyā manas te bhuvi bhogi-bhogayoḥ

04250422 striyā na sajjed bhujayor mahā-bhuja

04250423 yo’nātha-vargādhim alaṁ ghṛṇoddhata-

04250424 smitāvalokena caraty apohitum

0425043 nārada uvāca

04250431 iti tau dam-patī tatra samudya samayaṁ mithaḥ

04250433 tāṁ praviśya purīṁ rājan mumudāte śataṁ samāḥ

04250441 upagīyamāno lalitaṁ tatra tatra ca gāyakaiḥ

04250443 krīḍan parivṛtaḥ strībhir hradinīm āviśac chucau

04250451 saptopari kṛtā dvāraḥ puras tasyās tu dve adhaḥ

04250453 pṛthag-viṣaya-gaty-arthaṁ tasyāṁ yaḥ kaścaneśvaraḥ

04250461 pañca dvāras tu paurastyā dakṣiṇaikā tathottarā

04250463 paścime dve amūṣāṁ te nāmāni nṛpa varṇaye

04250471 khadyotāvirmukhī ca prāg dvārāv ekatra nirmite

04250473 vibhrājitaṁ janapadaṁ yāti tābhyāṁ dyumat-sakhaḥ

04250481 nalinī nālinī ca prāg dvārāv ekatra nirmite

04250483 avadhūta-sakhas tābhyāṁ viṣayaṁ yāti saurabham

04250491 mukhyā nāma purastād dvās tayāpaṇa-bahūdanau

04250493 viṣayau yāti pura-rāḍ rasajña-vipaṇānvitaḥ

04250501 pitṛhūr nṛpa puryā dvār dakṣiṇena purañjanaḥ

04250503 rāṣṭraṁ dakṣiṇa-pañcālaṁ yāti śrutadharānvitaḥ

04250511 devahūr nāma puryā dvā uttareṇa purañjanaḥ

04250513 rāṣṭram uttara-pañcālaṁ yāti śrutadharānvitaḥ

04250521 āsurī nāma paścād dvās tayā yāti purañjanaḥ

04250523 grāmakaṁ nāma viṣayaṁ durmadena samanvitaḥ

04250531 nirṛtir nāma paścād dvās tayā yāti purañjanaḥ

04250533 vaiśasaṁ nāma viṣayaṁ lubdhakena samanvitaḥ

04250541 andhāv amīṣāṁ paurāṇāṁ nirvāk-peśaskṛtāv ubhau

04250543 akṣaṇvatām adhipatis tābhyāṁ yāti karoti ca

04250551 sa yarhy antaḥpura-gato viṣūcīna-samanvitaḥ

04250553 mohaṁ prasādaṁ harṣaṁ vā yāti jāyātmajodbhavam

04250561 evaṁ karmasu saṁsaktaḥ kāmātmā vañcito’budhaḥ

04250563 mahiṣī yad yad īheta tat tad evānvavartata

04250571 kvacit pibantyāṁ pibati madirāṁ mada-vihvalaḥ

04250573 aśnantyāṁ kvacid aśnāti jakṣatyāṁ saha jakṣiti

04250581 kvacid gāyati gāyantyāṁ rudatyāṁ rudati kvacit

04250583 kvacid dhasantyāṁ hasati jalpantyām anu jalpati

04250591 kvacid dhāvati dhāvantyāṁ tiṣṭhantyām anu tiṣṭhati

04250593 anu śete śayānāyām anvāste kvacid āsatīm

04250601 kvacic chṛṇoti śṛṇvantyāṁ paśyantyām anu paśyati

04250603 kvacij jighrati jighrantyāṁ spṛśantyāṁ spṛśati kvacit

04250611 kvacic ca śocatīṁ jāyām anu śocati dīnavat

04250613 anu hṛṣyati hṛṣyantyāṁ muditām anu modate

04250621 vipralabdho mahiṣyaivaṁ sarva-prakṛti-vañcitaḥ

04250623 necchann anukaroty ajñaḥ klaibyāt krīḍā-mṛgo yathā

0426001 nārada uvāca

04260011 sa ekadā maheṣvāso rathaṁ pañcāśvam āśu-gam

04260013 dvīṣaṁ dvi-cakram ekākṣaṁ tri-veṇuṁ pañca-bandhuram

04260021 eka-raśmy eka-damanam eka-nīḍaṁ dvi-kūbaram

04260023 pañca-praharaṇaṁ sapta- varūthaṁ pañca-vikramam

04260031 haimopaskaram āruhya svarṇa-varmākṣayeṣudhiḥ

04260033 ekādaśa-camū-nāthaḥ pañca-prastham agād vanam

04260041 cacāra mṛgayāṁ tatra dṛpta ātteṣu-kārmukaḥ

04260043 vihāya jāyām atad-arhāṁ mṛga-vyasana-lālasaḥ

04260051 āsurīṁ vṛttim āśritya ghorātmā niranugrahaḥ

04260053 nyahanan niśitair bāṇair vaneṣu vana-gocarān

04260061 tīrtheṣu pratidṛṣṭeṣu rājā medhyān paśūn vane

04260063 yāvad-artham alaṁ lubdho hanyād iti niyamyate

04260071 ya evaṁ karma niyataṁ vidvān kurvīta mānavaḥ

04260073 karmaṇā tena rājendra jñānena na sa lipyate

04260081 anyathā karma kurvāṇo mānārūḍho nibadhyate

04260083 guṇa-pravāha-patito naṣṭa-prajño vrajaty adhaḥ

04260091 tatra nirbhinna-gātrāṇāṁ citra-vājaiḥ śilīmukhaiḥ

04260093 viplavo’bhūd duḥkhitānāṁ duḥsahaḥ karuṇātmanām

04260101 śaśān varāhān mahiṣān gavayān ruru-śalyakān

04260103 medhyān anyāṁś ca vividhān vinighnan śramam adhyagāt

04260111 tataḥ kṣut-tṛṭ-pariśrānto nivṛtto gṛham eyivān

04260113 kṛta-snānocitāhāraḥ saṁviveśa gata-klamaḥ

04260121 ātmānam arhayāṁ cakre dhūpālepa-srag-ādibhiḥ

04260123 sādhv-alaṅkṛta-sarvāṅgo mahiṣyām ādadhe manaḥ

04260131 tṛpto hṛṣṭaḥ sudṛptaś ca kandarpākṛṣṭa-mānasaḥ

04260133 na vyacaṣṭa varārohāṁ gṛhiṇīṁ gṛha-medhinīm

04260141 antaḥpura-striyo’pṛcchad vimanā iva vediṣat

04260143 api vaḥ kuśalaṁ rāmāḥ seśvarīṇāṁ yathā purā

04260151 na tathaitarhi rocante gṛheṣu gṛha-sampadaḥ

04260153 yadi na syād gṛhe mātā patnī vā pati-devatā

04260155 vyaṅge ratha iva prājñaḥ ko nāmāsīta dīnavat

04260161 kva vartate sā lalanā majjantaṁ vyasanārṇave

04260163 yā mām uddharate prajñāṁ dīpayantī pade pade

0426017 rāmā ūcuḥ

04260171 nara-nātha na jānīmas tvat-priyā yad vyavasyati

04260173 bhūtale niravastāre śayānāṁ paśya śatru-han

0426018 nārada uvāca

04260181 purañjanaḥ sva-mahiṣīṁ nirīkṣyāvadhutāṁ bhuvi

04260183 tat-saṅgonmathita-jñāno vaiklavyaṁ paramaṁ yayau

04260191 sāntvayan ślakṣṇayā vācā hṛdayena vidūyatā

04260193 preyasyāḥ sneha-saṁrambha- liṅgam ātmani nābhyagāt

04260201 anuninye’tha śanakair vīro’nunaya-kovidaḥ

04260203 pasparśa pāda-yugalam āha cotsaṅga-lālitām

0426021 purañjana uvāca

04260211 nūnaṁ tv akṛta-puṇyās te bhṛtyā yeṣv īśvarāḥ śubhe

04260213 kṛtāgaḥsv ātmasāt kṛtvā śikṣā-daṇḍaṁ na yuñjate

04260221 paramo’nugraho daṇḍo bhṛtyeṣu prabhuṇārpitaḥ

04260223 bālo na veda tat tanvi bandhu-kṛtyam amarṣaṇaḥ

04260231 sā tvaṁ mukhaṁ sudati subhrv anurāga-bhāra-

04260232 vrīḍā-vilamba-vilasad-dhasitāvalokam

04260233 nīlālakālibhir upaskṛtam unnasaṁ naḥ

04260234 svānāṁ pradarśaya manasvini valgu-vākyam

04260241 tasmin dadhe damam ahaṁ tava vīra-patni

04260242 yo’nyatra bhūsura-kulāt kṛta-kilbiṣas tam

04260243 paśye na vīta-bhayam unmuditaṁ tri-lokyām

04260244 anyatra vai mura-ripor itaratra dāsāt

04260251 vaktraṁ na te vitilakaṁ malinaṁ viharṣaṁ

04260252 saṁrambha-bhīmam avimṛṣṭam apeta-rāgam

04260253 paśye stanāv api śucopahatau sujātau

04260254 bimbādharaṁ vigata-kuṅkuma-paṅka-rāgam

04260261 tan me prasīda suhṛdaḥ kṛta-kilbiṣasya

04260262 svairaṁ gatasya mṛgayāṁ vyasanāturasya

04260263 kā devaraṁ vaśa-gataṁ kusumāstra-vega-

04260264 visrasta-pauṁsnam uśatī na bhajeta kṛtye

0427001 nārada uvāca

04270011 itthaṁ purañjanaṁ sadhryag vaśamānīya vibhramaiḥ

04270013 purañjanī mahārāja reme ramayatī patim

04270021 sa rājā mahiṣīṁ rājan susnātāṁ rucirānanām

04270023 kṛta-svastyayanāṁ tṛptām abhyanandad upāgatām

04270031 tayopagūḍhaḥ parirabdha-kandharo

04270032 raho’numantrair apakṛṣṭa-cetanaḥ

04270033 na kāla-raṁho bubudhe duratyayaṁ

04270034 divā niśeti pramadā-parigrahaḥ

04270041 śayāna unnaddha-mado mahā-manā

04270042 mahārha-talpe mahiṣī-bhujopadhiḥ

04270043 tām eva vīro manute paraṁ yatas

04270044 tamo-'bhibhūto na nijaṁ paraṁ ca yat

04270051 tayaivaṁ ramamāṇasya kāma-kaśmala-cetasaḥ

04270053 kṣaṇārdham iva rājendra vyatikrāntaṁ navaṁ vayaḥ

04270061 tasyām ajanayat putrān purañjanyāṁ purañjanaḥ

04270063 śatāny ekādaśa virāḍ āyuṣo’rdham athātyagāt

04270071 duhitṝr daśottara-śataṁ pitṛ-mātṛ-yaśaskarīḥ

04270073 śīlaudārya-guṇopetāḥ paurañjanyaḥ prajā-pate

04270081 sa pañcāla-patiḥ putrān pitṛ-vaṁśa-vivardhanān

04270083 dāraiḥ saṁyojayām āsa duhitṝḥ sadṛśair varaiḥ

04270091 putrāṇāṁ cābhavan putrā ekaikasya śataṁ śatam

04270093 yair vai paurañjano vaṁśaḥ pañcāleṣu samedhitaḥ

04270101 teṣu tad-riktha-hāreṣu gṛha-kośānujīviṣu

04270103 nirūḍhena mamatvena viṣayeṣv anvabadhyata

04270111 īje ca kratubhir ghorair dīkṣitaḥ paśu-mārakaiḥ

04270113 devān pitṝn bhūta-patīn nānā-kāmo yathā bhavān

04270121 yukteṣv evaṁ pramattasya kuṭumbāsakta-cetasaḥ

04270123 āsasāda sa vai kālo yo’priyaḥ priya-yoṣitām

04270131 caṇḍavega iti khyāto gandharvādhipatir nṛpa

04270133 gandharvās tasya balinaḥ ṣaṣṭy-uttara-śata-trayam

04270141 gandharvyas tādṛśīr asya maithunyaś ca sitāsitāḥ

04270143 parivṛttyā vilumpanti sarva-kāma-vinirmitām

04270151 te caṇḍavegānucarāḥ purañjana-puraṁ yadā

04270153 hartum ārebhire tatra pratyaṣedhat prajāgaraḥ

04270161 sa saptabhiḥ śatair eko viṁśatyā ca śataṁ samāḥ

04270163 purañjana-purādhyakṣo gandharvair yuyudhe balī

04270171 kṣīyamāṇe sva-sambandhe ekasmin bahubhir yudhā

04270173 cintāṁ parāṁ jagāmārtaḥ sa-rāṣṭra-pura-bāndhavaḥ

04270181 sa eva puryāṁ madhu-bhuk pañcāleṣu sva-pārṣadaiḥ

04270183 upanītaṁ baliṁ gṛhṇan strī-jito nāvidad bhayam

04270191 kālasya duhitā kācit tri-lokīṁ varam icchatī

04270193 paryaṭantī na barhiṣman pratyanandata kaścana

04270201 daurbhāgyenātmano loke viśrutā durbhageti sā

04270203 yā tuṣṭā rājarṣaye tu vṛtādāt pūrave varam

04270211 kadācid aṭamānā sā brahma-lokān mahīṁ gatam

04270213 vavre bṛhad-vrataṁ māṁ tu jānatī kāma-mohitā

04270221 mayi saṁrabhya vipula- madāc chāpaṁ suduḥsaham

04270223 sthātum arhasi naikatra mad-yāc‘ā-vimukho mune

04270231 tato vihata-saṅkalpā kanyakā yavaneśvaram

04270233 mayopadiṣṭam āsādya vavre nāmnā bhayaṁ patim

04270241 ṛṣabhaṁ yavanānāṁ tvāṁ vṛṇe vīrepsitaṁ patim

04270243 saṅkalpas tvayi bhūtānāṁ kṛtaḥ kila na riṣyati

04270251 dvāv imāv anuśocanti bālāv asad-avagrahau

04270253 yal loka-śāstropanataṁ na rāti na tad icchati

04270261 atho bhajasva māṁ bhadra bhajantīṁ me dayāṁ kuru

04270263 etāvān pauruṣo dharmo yad ārtān anukampate

04270271 kāla-kanyodita-vaco niśamya yavaneśvaraḥ

04270273 cikīrṣur deva-guhyaṁ sa sasmitaṁ tām abhāṣata

04270281 mayā nirūpitas tubhyaṁ patir ātma-samādhinā

04270283 nābhinandati loko’yaṁ tvām abhadrām asammatām

04270291 tvam avyakta-gatir bhuṅkṣva lokaṁ karma-vinirmitam

04270293 yā hi me pṛtanā-yuktā prajā-nāśaṁ praṇeṣyasi

04270301 prajvāro’yaṁ mama bhrātā tvaṁ ca me bhaginī bhava

04270303 carāmy ubhābhyāṁ loke’sminn avyakto bhīma-sainikaḥ

0428001 nārada uvāca

04280011 sainikā bhaya-nāmno ye barhiṣman diṣṭa-kāriṇaḥ

04280013 prajvāra-kāla-kanyābhyāṁ vicerur avanīm imām

04280021 ta ekadā tu rabhasā purañjana-purīṁ nṛpa

04280023 rurudhur bhauma-bhogāḍhyāṁ jarat-pannaga-pālitām

04280031 kāla-kanyāpi bubhuje purañjana-puraṁ balāt

04280033 yayābhibhūtaḥ puruṣaḥ sadyo niḥsāratām iyāt

04280041 tayopabhujyamānāṁ vai yavanāḥ sarvato-diśam

04280043 dvārbhiḥ praviśya subhṛśaṁ prārdayan sakalāṁ purīm

04280051 tasyāṁ prapīḍyamānāyām abhimānī purañjanaḥ

04280053 avāporu-vidhāṁs tāpān kuṭumbī mamatākulaḥ

04280061 kanyopagūḍho naṣṭa-śrīḥ kṛpaṇo viṣayātmakaḥ

04280063 naṣṭa-prajño hṛtaiśvaryo gandharva-yavanair balāt

04280071 viśīrṇāṁ sva-purīṁ vīkṣya pratikūlān anādṛtān

04280073 putrān pautrānugāmātyān jāyāṁ ca gata-sauhṛdām

04280081 ātmānaṁ kanyayā grastaṁ pañcālān ari-dūṣitān

04280083 duranta-cintām āpanno na lebhe tat-pratikriyām

04280091 kāmān abhilaṣan dīno yāta-yāmāṁś ca kanyayā

04280093 vigatātma-gati-snehaḥ putra-dārāṁś ca lālayan

04280101 gandharva-yavanākrāntāṁ kāla-kanyopamarditām

04280103 hātuṁ pracakrame rājā tāṁ purīm anikāmataḥ

04280111 bhaya-nāmno’grajo bhrātā prajvāraḥ pratyupasthitaḥ

04280113 dadāha tāṁ purīṁ kṛtsnāṁ bhrātuḥ priya-cikīrṣayā

04280121 tasyāṁ sandahyamānāyāṁ sapauraḥ saparicchadaḥ

04280123 kauṭumbikaḥ kuṭumbinyā upātapyata sānvayaḥ

04280131 yavanoparuddhāyatano grastāyāṁ kāla-kanyayā

04280133 puryāṁ prajvāra-saṁsṛṣṭaḥ pura-pālo’nvatapyata

04280141 na śeke so’vituṁ tatra puru-kṛcchroru-vepathuḥ

04280143 gantum aicchat tato vṛkṣa- koṭarād iva sānalāt

04280151 śithilāvayavo yarhi gandharvair hṛta-pauruṣaḥ

04280153 yavanair aribhī rājann uparuddho ruroda ha

04280161 duhitṝḥ putra-pautrāṁś ca jāmi-jāmātṛ-pārṣadān

04280163 svatvāvaśiṣṭaṁ yat kiñcid gṛha-kośa-paricchadam

04280171 ahaṁ mameti svīkṛtya gṛheṣu kumatir gṛhī

04280173 dadhyau pramadayā dīno viprayoga upasthite

04280181 lokāntaraṁ gatavati mayy anāthā kuṭumbinī

04280183 vartiṣyate kathaṁ tv eṣā bālakān anuśocatī

04280191 na mayy anāśite bhuṅkte nāsnāte snāti mat-parā

04280193 mayi ruṣṭe susantrastā bhartsite yata-vāg bhayāt

04280201 prabodhayati māvijñaṁ vyuṣite śoka-karśitā

04280203 vartmaitad gṛha-medhīyaṁ vīra-sūr api neṣyati

04280211 kathaṁ nu dārakā dīnā dārakīr vāparāyaṇāḥ

04280213 vartiṣyante mayi gate bhinna-nāva ivodadhau

04280221 evaṁ kṛpaṇayā buddhyā śocantam atad-arhaṇam

04280223 grahītuṁ kṛta-dhīr enaṁ bhaya-nāmābhyapadyata

04280231 paśuvad yavanair eṣa nīyamānaḥ svakaṁ kṣayam

04280233 anvadravann anupathāḥ śocanto bhṛśam āturāḥ

04280241 purīṁ vihāyopagata uparuddho bhujaṅgamaḥ

04280243 yadā tam evānu purī viśīrṇā prakṛtiṁ gatā

04280251 vikṛṣyamāṇaḥ prasabhaṁ yavanena balīyasā

04280253 nāvindat tamasāviṣṭaḥ sakhāyaṁ suhṛdaṁ puraḥ

04280261 taṁ yajña-paśavo’nena saṁjñaptā ye’dayālunā

04280263 kuṭhāraiś cicchiduḥ kruddhāḥ smaranto’mīvam asya tat

04280271 ananta-pāre tamasi magno naṣṭa-smṛtiḥ samāḥ

04280273 śāśvatīr anubhūyārtiṁ pramadā-saṅga-dūṣitaḥ

04280281 tām eva manasā gṛhṇan babhūva pramadottamā

04280283 anantaraṁ vidarbhasya rāja-siṁhasya veśmani

04280291 upayeme vīrya-paṇāṁ vaidarbhīṁ malayadhvajaḥ

04280293 yudhi nirjitya rājanyān pāṇḍyaḥ para-purañjayaḥ

04280301 tasyāṁ sa janayāṁ cakra ātmajām asitekṣaṇām

04280303 yavīyasaḥ sapta sutān sapta draviḍa-bhūbhṛtaḥ

04280311 ekaikasyābhavat teṣāṁ rājann arbudam arbudam

04280313 bhokṣyate yad-vaṁśa-dharair mahī manvantaraṁ param

04280321 agastyaḥ prāg duhitaram upayeme dhṛta-vratām

04280323 yasyāṁ dṛḍhacyuto jāta idhmavāhātmajo muniḥ

04280331 vibhajya tanayebhyaḥ kṣmāṁ rājarṣir malayadhvajaḥ

04280333 ārirādhayiṣuḥ kṛṣṇaṁ sa jagāma kulācalam

04280341 hitvā gṛhān sutān bhogān vaidarbhī madirekṣaṇā

04280343 anvadhāvata pāṇḍyeśaṁ jyotsneva rajanī-karam

04280351 tatra candravasā nāma tāmraparṇī vaṭodakā

04280353 tat-puṇya-salilair nityam ubhayatrātmano mṛjan

04280361 kandāṣṭibhir mūla-phalaiḥ puṣpa-parṇais tṛṇodakaiḥ

04280363 vartamānaḥ śanair gātra- karśanaṁ tapa āsthitaḥ

04280371 śītoṣṇa-vāta-varṣāṇi kṣut-pipāse priyāpriye

04280373 sukha-duḥkhe iti dvandvāny ajayat sama-darśanaḥ

04280381 tapasā vidyayā pakva- kaṣāyo niyamair yamaiḥ

04280383 yuyuje brahmaṇy ātmānaṁ vijitākṣānilāśayaḥ

04280391 āste sthāṇur ivaikatra divyaṁ varṣa-śataṁ sthiraḥ

04280393 vāsudeve bhagavati nānyad vedodvahan ratim

04280401 sa vyāpakatayātmānaṁ vyatiriktatayātmani

04280403 vidvān svapna ivāmarśa- sākṣiṇaṁ virarāma ha

04280411 sākṣād bhagavatoktena guruṇā hariṇā nṛpa

04280413 viśuddha-jñāna-dīpena sphuratā viśvato-mukham

04280421 pare brahmaṇi cātmānaṁ paraṁ brahma tathātmani

04280423 vīkṣamāṇo vihāyekṣām asmād upararāma ha

04280431 patiṁ parama-dharma-jñaṁ vaidarbhī malayadhvajam

04280433 premṇā paryacarad dhitvā bhogān sā pati-devatā

04280441 cīra-vāsā vrata-kṣāmā veṇī-bhūta-śiroruhā

04280443 babhāv upa patiṁ śāntā śikhā śāntam ivānalam

04280451 ajānatī priyatamaṁ yadoparatam aṅganā

04280453 susthirāsanam āsādya yathā-pūrvam upācarat

04280461 yadā nopalabhetāṅghrāv ūṣmāṇaṁ patyur arcatī

04280463 āsīt saṁvigna-hṛdayā yūtha-bhraṣṭā mṛgī yathā

04280471 ātmānaṁ śocatī dīnam abandhuṁ viklavāśrubhiḥ

04280473 stanāv āsicya vipine susvaraṁ praruroda sā

04280481 uttiṣṭhottiṣṭha rājarṣe imām udadhi-mekhalām

04280483 dasyubhyaḥ kṣatra-bandhubhyo bibhyatīṁ pātum arhasi

04280491 evaṁ vilapantī bālā vipine’nugatā patim

04280493 patitā pādayor bhartū rudaty aśrūṇy avartayat

04280501 citiṁ dārumayīṁ citvā tasyāṁ patyuḥ kalevaram

04280503 ādīpya cānumaraṇe vilapantī mano dadhe

04280511 tatra pūrvataraḥ kaścit sakhā brāhmaṇa ātmavān

04280513 sāntvayan valgunā sāmnā tām āha rudatīṁ prabho

0428052 brāhmaṇa uvāca

04280521 kā tvaṁ kasyāsi ko vāyaṁ śayāno yasya śocasi

04280523 jānāsi kiṁ sakhāyaṁ māṁ yenāgre vicacartha ha

04280531 api smarasi cātmānam avijñāta-sakhaṁ sakhe

04280533 hitvā māṁ padam anvicchan bhauma-bhoga-rato gataḥ

04280541 haṁsāv ahaṁ ca tvaṁ cārya sakhāyau mānasāyanau

04280543 abhūtām antarā vaukaḥ sahasra-parivatsarān

04280551 sa tvaṁ vihāya māṁ bandho gato grāmya-matir mahīm

04280553 vicaran padam adrākṣīḥ kayācin nirmitaṁ striyā

04280561 pañcārāmaṁ nava-dvāram eka-pālaṁ tri-koṣṭhakam

04280563 ṣaṭ-kulaṁ pañca-vipaṇaṁ pañca-prakṛti strī-dhavam

04280571 pañcendriyārthā ārāmā dvāraḥ prāṇā nava prabho

04280573 tejo-'b-annāni koṣṭhāni kulam indriya-saṅgrahaḥ

04280581 vipaṇas tu kriyā-śaktir bhūta-prakṛtir avyayā

04280583 śakty-adhīśaḥ pumāṁs tv atra praviṣṭo nāvabudhyate

04280591 tasmiṁs tvaṁ rāmayā spṛṣṭo ramamāṇo’śruta-smṛtiḥ

04280593 tat-saṅgād īdṛśīṁ prāpto daśāṁ pāpīyasīṁ prabho

04280601 na tvaṁ vidarbha-duhitā nāyaṁ vīraḥ suhṛt tava

04280603 na patis tvaṁ purañjanyā ruddho nava-mukhe yayā

04280611 māyā hy eṣā mayā sṛṣṭā yat pumāṁsaṁ striyaṁ satīm

04280613 manyase nobhayaṁ yad vai haṁsau paśyāvayor gatim

04280621 ahaṁ bhavān na cānyas tvaṁ tvam evāhaṁ vicakṣva bhoḥ

04280623 na nau paśyanti kavayaś chidraṁ jātu manāg api

04280631 yathā puruṣa ātmānam ekam ādarśa-cakṣuṣoḥ

04280633 dvidhābhūtam avekṣeta tathaivāntaram āvayoḥ

04280641 evaṁ sa mānaso haṁso haṁsena pratibodhitaḥ

04280643 sva-sthas tad-vyabhicāreṇa naṣṭām āpa punaḥ smṛtim

04280651 barhiṣmann etad adhyātmaṁ pārokṣyeṇa pradarśitam

04280653 yat parokṣa-priyo devo bhagavān viśva-bhāvanaḥ

0429001 prācīnabarhir uvāca

04290011 bhagavaṁs te vaco’smābhir na samyag avagamyate

04290013 kavayas tad vijānanti na vayaṁ karma-mohitāḥ

0429002 nārada uvāca

04290021 puruṣaṁ purañjanaṁ vidyād yad vyanakty ātmanaḥ puram

04290023 eka-dvi-tri-catuṣ-pādaṁ bahu-pādam apādakam

04290031 yo’vijñātāhṛtas tasya puruṣasya sakheśvaraḥ

04290033 yan na vijñāyate pumbhir nāmabhir vā kriyā-guṇaiḥ

04290041 yadā jighṛkṣan puruṣaḥ kārtsnyena prakṛter guṇān

04290043 nava-dvāraṁ dvi-hastāṅghri tatrāmanuta sādhv iti

04290051 buddhiṁ tu pramadāṁ vidyān mamāham iti yat-kṛtam

04290053 yām adhiṣṭhāya dehe’smin pumān bhuṅkte’kṣabhir guṇān

04290061 sakhāya indriya-gaṇā jñānaṁ karma ca yat-kṛtam

04290063 sakhyas tad-vṛttayaḥ prāṇaḥ pañca-vṛttir yathoragaḥ

04290071 bṛhad-balaṁ mano vidyād ubhayendriya-nāyakam

04290073 pañcālāḥ pañca viṣayā yan-madhye nava-khaṁ puram

04290081 akṣiṇī nāsike karṇau mukhaṁ śiśna-gudāv iti

04290083 dve dve dvārau bahir yāti yas tad-indriya-saṁyutaḥ

04290091 akṣiṇī nāsike āsyam iti pañca puraḥ kṛtāḥ

04290093 dakṣiṇā dakṣiṇaḥ karṇa uttarā cottaraḥ smṛtaḥ

04290101 paścime ity adho dvārau gudaṁ śiśnam ihocyate

04290103 khadyotāvirmukhī cātra netre ekatra nirmite

04290105 rūpaṁ vibhrājitaṁ tābhyāṁ vicaṣṭe cakṣuṣeśvaraḥ

04290111 nalinī nālinī nāse gandhaḥ saurabha ucyate

04290113 ghrāṇo’vadhūto mukhyāsyaṁ vipaṇo vāg rasavid rasaḥ

04290121 āpaṇo vyavahāro’tra citram andho bahūdanam

04290123 pitṛhūr dakṣiṇaḥ karṇa uttaro devahūḥ smṛtaḥ

04290131 pravṛttaṁ ca nivṛttaṁ ca śāstraṁ pañcāla-saṁjñitam

04290133 pitṛ-yānaṁ deva-yānaṁ śrotrāc chruta-dharād vrajet

04290141 āsurī meḍhram arvāg-dvār vyavāyo grāmiṇāṁ ratiḥ

04290143 upastho durmadaḥ prokto nirṛtir guda ucyate

04290151 vaiśasaṁ narakaṁ pāyur lubdhako’ndhau tu me śṛṇu

04290153 hasta-pādau pumāṁs tābhyāṁ yukto yāti karoti ca

04290161 antaḥ-puraṁ ca hṛdayaṁ viṣūcir mana ucyate

04290163 tatra mohaṁ prasādaṁ vā harṣaṁ prāpnoti tad-guṇaiḥ

04290171 yathā yathā vikriyate guṇākto vikaroti vā

04290173 tathā tathopadraṣṭātmā tad-vṛttīr anukāryate

04290181 deho rathas tv indriyāśvaḥ saṁvatsara-rayo’gatiḥ

04290183 dvi-karma-cakras tri-guṇa- dhvajaḥ pañcāsu-bandhuraḥ

04290191 mano-raśmir buddhi-sūto hṛn-nīḍo dvandva-kūbaraḥ

04290193 pañcendriyārtha-prakṣepaḥ sapta-dhātu-varūthakaḥ

04290201 ākūtir vikramo bāhyo mṛga-tṛṣṇāṁ pradhāvati

04290203 ekādaśendriya-camūḥ pañca-sūnā-vinoda-kṛt

04290211 saṁvatsaraś caṇḍavegaḥ kālo yenopalakṣitaḥ

04290213 tasyāhānīha gandharvā gandharvyo rātrayaḥ smṛtāḥ

04290215 haranty āyuḥ parikrāntyā ṣaṣṭy-uttara-śata-trayam

04290221 kāla-kanyā jarā sākṣāl lokas tāṁ nābhinandati

04290223 svasāraṁ jagṛhe mṛtyuḥ kṣayāya yavaneśvaraḥ

04290231 ādhayo vyādhayas tasya sainikā yavanāś carāḥ

04290233 bhūtopasargāśu-rayaḥ prajvāro dvi-vidho jvaraḥ

04290241 evaṁ bahu-vidhair duḥkhair daiva-bhūtātma-sambhavaiḥ

04290243 kliśyamānaḥ śataṁ varṣaṁ dehe dehī tamo-vṛtaḥ

04290251 prāṇendriya-mano-dharmān ātmany adhyasya nirguṇaḥ

04290253 śete kāma-lavān dhyāyan mamāham iti karma-kṛt

04290261 yadātmānam avijñāya bhagavantaṁ paraṁ gurum

04290263 puruṣas tu viṣajjeta guṇeṣu prakṛteḥ sva-dṛk

04290271 guṇābhimānī sa tadā karmāṇi kurute’vaśaḥ

04290273 śuklaṁ kṛṣṇaṁ lohitaṁ vā yathā-karmābhijāyate

04290281 śuklāt prakāśa-bhūyiṣṭhā… lokān āpnoti karhicit

04290283 duḥkhodarkān kriyāyāsāṁs tamaḥ-śokotkaṭān kvacit

04290291 kvacit pumān kvacic ca strī kvacin nobhayam andha-dhīḥ

04290293 devo manuṣyas tiryag vā yathā-karma-guṇaṁ bhavaḥ

04290301 kṣut-parīto yathā dīnaḥ sārameyo gṛhaṁ gṛham

04290303 caran vindati yad-diṣṭaṁ daṇḍam odanam eva vā

04290311 tathā kāmāśayo jīva uccāvaca-pathā bhraman

04290313 upary adho vā madhye vā yāti diṣṭaṁ priyāpriyam

04290321 duḥkheṣv ekatareṇāpi daiva-bhūtātma-hetuṣu

04290323 jīvasya na vyavacchedaḥ syāc cet tat-tat-pratikriyā

04290331 yathā hi puruṣo bhāraṁ śirasā gurum udvahan

04290333 taṁ skandhena sa ādhatte tathā sarvāḥ pratikriyāḥ

04290341 naikāntataḥ pratīkāraḥ karmaṇāṁ karma kevalam

04290343 dvayaṁ hy avidyopasṛtaṁ svapne svapna ivānagha

04290351 arthe hy avidyamāne’pi saṁsṛtir na nivartate

04290353 manasā liṅga-rūpeṇa svapne vicarato yathā

04290361 athātmano’rtha-bhūtasya yato’nartha-paramparā

04290363 saṁsṛtis tad-vyavacchedo bhaktyā paramayā gurau

04290371 vāsudeve bhagavati bhakti-yogaḥ samāhitaḥ

04290373 sadhrīcīnena vairāgyaṁ jñānaṁ ca janayiṣyati

04290381 so’cirād eva rājarṣe syād acyuta-kathāśrayaḥ

04290383 śṛṇvataḥ śraddadhānasya nityadā syād adhīyataḥ

04290391 yatra bhāgavatā rājan sādhavo viśadāśayāḥ

04290393 bhagavad-guṇānukathana- śravaṇa-vyagra-cetasaḥ

04290401 tasmin mahan-mukharitā madhubhic-

04290402 caritra-pīyūṣa-śeṣa-saritaḥ paritaḥ sravanti

04290403 tā ye pibanty avitṛṣo nṛpa gāḍha-karṇais

04290404 tān na spṛśanty aśana-tṛḍ-bhaya-śoka-mohāḥ

04290411 etair upadruto nityaṁ jīva-lokaḥ svabhāvajaiḥ

04290413 na karoti harer nūnaṁ kathāmṛta-nidhau ratim

04290421 prajāpati-patiḥ sākṣād bhagavān giriśo manuḥ

04290423 dakṣādayaḥ prajādhyakṣā naiṣṭhikāḥ sanakādayaḥ

04290431 marīcir atry-aṅgirasau pulastyaḥ pulahaḥ kratuḥ

04290433 bhṛgur vasiṣṭha ity ete mad-antā brahma-vādinaḥ

04290441 adyāpi vācas-patayas tapo-vidyā-samādhibhiḥ

04290443 paśyanto’pi na paśyanti paśyantaṁ parameśvaram

04290451 śabda-brahmaṇi duṣpāre caranta uru-vistare

04290453 mantra-liṅgair vyavacchinnaṁ bhajanto na viduḥ param

0429046x \*sarveṣām eva jantūnāṁ satataṁ deha-poṣaṇe

0429046y \*asti prajñā samāyattā ko viśeṣas tadā nṛṇām

0429047x \*labdhvehānte manuṣyatvaṁ hitvā dehādy-asad-graham

0429047y \*ātma-sṛtyā vihāyedaṁ jīvātmā sa viśiṣyate

04290461 yadā yasyānugṛhṇāti bhagavān ātma-bhāvitaḥ

04290463 sa jahāti matiṁ loke vede ca pariniṣṭhitām

04290471 tasmāt karmasu barhiṣmann ajñānād artha-kāśiṣu

04290473 mārtha-dṛṣṭiṁ kṛthāḥ śrotra- sparśiṣv aspṛṣṭa-vastuṣu

04290481 svaṁ lokaṁ na vidus te vai yatra devo janārdanaḥ

04290483 āhur dhūmra-dhiyo vedaṁ sakarmakam atad-vidaḥ

04290491 āstīrya darbhaiḥ prāg-agraiḥ kārtsnyena kṣiti-maṇḍalam

04290493 stabdho bṛhad-vadhān mānī karma nāvaiṣi yat param

04290495 tat karma hari-toṣaṁ yat sā vidyā tan-matir yayā

04290501 harir deha-bhṛtām ātmā svayaṁ prakṛtir īśvaraḥ

04290503 tat-pāda-mūlaṁ śaraṇaṁ yataḥ kṣemo nṛṇām iha

04290511 sa vai priyatamaś cātmā yato na bhayam aṇv api

04290513 iti veda sa vai vidvān yo vidvān sa gurur hariḥ

0429052 nārada uvāca

04290521 praśna evaṁ hi sañchinno bhavataḥ puruṣarṣabha

04290523 atra me vadato guhyaṁ niśāmaya suniścitam

04290531 kṣudraṁ caraṁ sumanasāṁ śaraṇe mithitvā

04290532 raktaṁ ṣaḍaṅghri-gaṇa-sāmasu lubdha-karṇam

04290533 agre vṛkān asu-tṛpo’vigaṇayya yāntaṁ

04290534 pṛṣṭhe mṛgaṁ mṛgaya lubdhaka-bāṇa-bhinnam

04290541 [asyārthaḥ] sumanaḥ-sama-dharmaṇāṁ strīṇāṁ śaraṇa āśrame puṣpa-madhu-gandhavat kṣudratamaṁ kāmya-karma-vipākajaṁ kāma-sukha-lavaṁ jaihvyaupasthyādi vicinvantaṁ mithunī-bhūya tad-abhiniveśita-manasaṁ ṣaḍaṅghri-gaṇa-sāma-gītavad atimanohara-vanitādi-janālāpeṣv atitarām atipralobhita-karṇam agre vṛka-yūthavad ātmana āyur harato’ho-rātrān tān kāla-lava-viśeṣān avigaṇayya gṛheṣu viharantaṁ pṛṣṭhata eva parokṣam anupravṛtto lubdhakaḥ kṛtānto’ntaḥ śareṇa yam iha parāvidhyati tam imam ātmānam aho rājan bhinna-hṛdayaṁ draṣṭum arhasīti.

04290551 sa tvaṁ vicakṣya mṛga-ceṣṭitam ātmano’ntaś

04290552 cittaṁ niyaccha hṛdi karṇa-dhunīṁ ca citte

04290553 jahy aṅganāśramam asattama-yūtha-gāthaṁ

04290554 prīṇīhi haṁsa-śaraṇaṁ virama krameṇa

0429056 rājovāca

04290561 śrutam anvīkṣitaṁ brahman bhagavān yad abhāṣata

04290563 naitaj jānanty upādhyāyāḥ kiṁ na brūyur vidur yadi

04290571 saṁśayo’tra tu me vipra sañchinnas tat-kṛto mahān

04290573 ṛṣayo’pi hi muhyanti yatra nendriya-vṛttayaḥ

04290581 karmāṇy ārabhate yena pumān iha vihāya tam

04290583 amutrānyena dehena juṣṭāni sa yad aśnute

04290591 iti veda-vidāṁ vādaḥ śrūyate tatra tatra ha

04290593 karma yat kriyate proktaṁ parokṣaṁ na prakāśate

0429060 nārada uvāca

04290601 yenaivārabhate karma tenaivāmutra tat pumān

04290603 bhuṅkte hy avyavadhānena liṅgena manasā svayam

04290611 śayānam imam utsṛjya śvasantaṁ puruṣo yathā

04290613 karmātmany āhitaṁ bhuṅkte tādṛśenetareṇa vā

04290621 mamaite manasā yad yad asāv aham iti bruvan

04290623 gṛhṇīyāt tat pumān rāddhaṁ karma yena punar bhavaḥ

04290631 yathānumīyate cittam ubhayair indriyehitaiḥ

04290633 evaṁ prāg-dehajaṁ karma lakṣyate citta-vṛttibhiḥ

04290641 nānubhūtaṁ kva cānena dehenādṛṣṭam aśrutam

04290643 kadācid upalabhyeta yad rūpaṁ yādṛg ātmani

04290651 tenāsya tādṛśaṁ rāja… liṅgino deha-sambhavam

04290653 śraddhatsvānanubhūto’rtho na manaḥ spraṣṭum arhati

04290661 mana eva manuṣyasya pūrva-rūpāṇi śaṁsati

04290663 bhaviṣyataś ca bhadraṁ te tathaiva na bhaviṣyataḥ

04290671 adṛṣṭam aśrutaṁ cātra kvacin manasi dṛśyate

04290673 yathā tathānumantavyaṁ deśa-kāla-kriyāśrayam

04290681 sarve kramānurodhena manasīndriya-gocarāḥ

04290683 āyānti bahuśo yānti sarve samanaso janāḥ

04290691 sattvaika-niṣṭhe manasi bhagavat-pārśva-vartini

04290693 tamaś candramasīvedam uparajyāvabhāsate

04290701 nāhaṁ mameti bhāvo’yaṁ puruṣe vyavadhīyate

04290703 yāvad buddhi-mano-'kṣārtha- guṇa-vyūho hy anādimān

04290711 supti-mūrcchopatāpeṣu prāṇāyana-vighātataḥ

04290713 nehate’ham iti jñānaṁ mṛtyu-prajvārayor api

04290721 garbhe bālye’py apauṣkalyād ekādaśa-vidhaṁ tadā

04290723 liṅgaṁ na dṛśyate yūnaḥ kuhvāṁ candramaso yathā

04290731 arthe hy avidyamāne’pi saṁsṛtir na nivartate

04290733 dhyāyato viṣayān asya svapne’narthāgamo yathā

04290741 evaṁ pañca-vidhaṁ liṅgaṁ tri-vṛt ṣoḍaśa vistṛtam

04290743 eṣa cetanayā yukto jīva ity abhidhīyate

04290751 anena puruṣo dehān upādatte vimuñcati

04290753 harṣaṁ śokaṁ bhayaṁ duḥkhaṁ sukhaṁ cānena vindati

0429076śrut \*bhaktiḥ kṛṣṇe dayā jīveṣv akuṇṭha-jñānam ātmani

0429076y \*yadi syād ātmano bhūyād apavargas tu saṁsṛteḥ

0429077śrut \*adṛṣṭaṁ dṛṣṭavan naṅkṣed bhūtaṁ svapnavad anyathā

0429077y \*bhūtaṁ bhavad bhaviṣyac ca suptaṁ sarva-raho-rahaḥ

04290761 yathā tṛṇa-jalūkeyaṁ nāpayāty apayāti ca

04290763 na tyajen mriyamāṇo’pi prāg-dehābhimatiṁ janaḥ

04290771 yāvad anyaṁ na vindeta vyavadhānena karmaṇām

04290773 mana eva manuṣyendra bhūtānāṁ bhava-bhāvanam

04290781 yadākṣaiś caritān dhyāyan karmāṇy ācinute’sakṛt

04290783 sati karmaṇy avidyāyāṁ bandhaḥ karmaṇy anātmanaḥ

04290791 atas tad apavādārthaṁ bhaja sarvātmanā harim

04290793 paśyaṁs tad-ātmakaṁ viśvaṁ sthity-utpatty-apyayā yataḥ

0429080 maitreya uvāca

04290801 bhāgavata-mukhyo bhagavān nārado haṁsayor gatim

04290803 pradarśya hy amum āmantrya siddha-lokaṁ tato’gamat

04290811 prācīnabarhī rājarṣiḥ prajā-sargābhirakṣaṇe

04290813 ādiśya putrān agamat tapase kapilāśramam

04290821 tatraikāgra-manā dhīro govinda-caraṇāmbujam

04290823 vimukta-saṅgo’nubhajan bhaktyā tat-sāmyatām agāt

04290831 etad adhyātma-pārokṣyaṁ gītaṁ devarṣiṇānagha

04290833 yaḥ śrāvayed yaḥ śṛṇuyāt sa liṅgena vimucyate

04290841 etan mukunda-yaśasā bhuvanaṁ punānaṁ

04290842 devarṣi-varya-mukha-niḥsṛtam ātma-śaucam

04290843 yaḥ kīrtyamānam adhigacchati pārameṣṭhyaṁ

04290844 nāsmin bhave bhramati mukta-samasta-bandhaḥ

04290851 adhyātma-pārokṣyam idaṁ mayādhigatam adbhutam

04290853 evaṁ striyāśramaḥ puṁsaś chinno’mutra ca saṁśayaḥ

0430001 vidura uvāca

04300011 ye tvayābhihitā brahman sutāḥ prācīnabarhiṣaḥ

04300013 te rudra-gītena hariṁ siddhim āpuḥ pratoṣya kām

04300021 kiṁ bārhaspatyeha paratra vātha

04300022 kaivalya-nātha-priya-pārśva-vartinaḥ

04300023 āsādya devaṁ giriśaṁ yadṛcchayā

04300024 prāpuḥ paraṁ nūnam atha pracetasaḥ

0430003 maitreya uvāca

04300031 pracetaso’ntar udadhau pitur ādeśa-kāriṇaḥ

04300033 apa-yajñena tapasā purañjanam atoṣayan

04300041 daśa-varṣa-sahasrānte puruṣas tu sanātanaḥ

04300043 teṣām āvirabhūt kṛcchraṁ śāntena śamayan rucā

04300051 suparṇa-skandham ārūḍho meru-śṛṅgam ivāmbudaḥ

04300053 pīta-vāsā maṇi-grīvaḥ kurvan vitimirā diśaḥ

04300061 kāśiṣṇunā kanaka-varṇa-vibhūṣaṇena

04300062 bhrājat-kapola-vadano vilasat-kirīṭaḥ

04300063 aṣṭāyudhair anucarair munibhiḥ surendrair

04300064 āsevito garuḍa-kinnara-gīta-kīrtiḥ

04300071 pīnāyatāṣṭa-bhuja-maṇḍala-madhya-lakṣmyā

04300072 spardhac-chriyā parivṛto vana-mālayādyaḥ

04300073 barhiṣmataḥ puruṣa āha sutān prapannān

04300074 parjanya-nāda-rutayā saghṛṇāvalokaḥ

0430008 śrī-bhagavān uvāca

04300081 varaṁ vṛṇīdhvaṁ bhadraṁ vo yūyaṁ me nṛpa-nandanāḥ

04300083 sauhārdenāpṛthag-dharmās tuṣṭo’haṁ sauhṛdena vaḥ

04300091 yo’nusmarati sandhyāyāṁ yuṣmān anudinaṁ naraḥ

04300093 tasya bhrātṛṣv ātma-sāmyaṁ tathā bhūteṣu sauhṛdam

04300101 ye tu māṁ rudra-gītena sāyaṁ prātaḥ samāhitāḥ

04300103 stuvanty ahaṁ kāma-varān dāsye prajñāṁ ca śobhanām

04300111 yad yūyaṁ pitur ādeśam agrahīṣṭa mudānvitāḥ

04300113 atho va uśatī kīrtir lokān anu bhaviṣyati

04300121 bhavitā viśrutaḥ putro’navamo brahmaṇo guṇaiḥ

04300123 ya etām ātma-vīryeṇa tri-lokīṁ pūrayiṣyati

04300131 kaṇḍoḥ pramlocayā labdhā kanyā kamala-locanā

04300133 tāṁ cāpaviddhāṁ jagṛhur bhūruhā nṛpa-nandanāḥ

04300141 kṣut-kṣāmāyā mukhe rājā somaḥ pīyūṣa-varṣiṇīm

04300143 deśinīṁ rodamānāyā nidadhe sa dayānvitaḥ

04300151 prajā-visarga ādiṣṭāḥ pitrā mām anuvartatā

04300153 tatra kanyāṁ varārohāṁ tām udvahata mā ciram

04300161 apṛthag-dharma-śīlānāṁ sarveṣāṁ vaḥ sumadhyamā

04300163 apṛthag-dharma-śīleyaṁ bhūyāt patny arpitāśayā

04300171 divya-varṣa-sahasrāṇāṁ sahasram ahataujasaḥ

04300173 bhaumān bhokṣyatha bhogān vai divyāṁś cānugrahān mama

04300181 atha mayy anapāyinyā bhaktyā pakva-guṇāśayāḥ

04300183 upayāsyatha mad-dhāma nirvidya nirayād ataḥ

04300191 gṛheṣv āviśatāṁ cāpi puṁsāṁ kuśala-karmaṇām

04300193 mad-vārtā-yāta-yāmānāṁ na bandhāya gṛhā matāḥ

04300201 navyavad dhṛdaye yaj jño brahmaitad brahma-vādibhiḥ

04300203 na muhyanti na śocanti na hṛṣyanti yato gatāḥ

0430021 maitreya uvāca

04300211 evaṁ bruvāṇaṁ puruṣārtha-bhājanaṁ

04300212 janārdanaṁ prāñjalayaḥ pracetasaḥ

04300213 tad-darśana-dhvasta-tamo-rajo-malā

04300214 girāgṛṇan gadgadayā suhṛttamam

0430023 pracetasa ūcuḥ

04300221 namo namaḥ kleśa-vināśanāya

04300222 nirūpitodāra-guṇāhvayāya

04300223 mano-vaco-vega-puro-javāya

04300224 sarvākṣa-mārgair agatādhvane namaḥ

04300231 śuddhāya śāntāya namaḥ sva-niṣṭhayā

04300232 manasy apārthaṁ vilasad-dvayāya

04300233 namo jagat-sthāna-layodayeṣu

04300234 gṛhīta-māyā-guṇa-vigrahāya

04300241 namo viśuddha-sattvāya haraye hari-medhase

04300243 vāsudevāya kṛṣṇāya prabhave sarva-sātvatām

04300251 namaḥ kamala-nābhāya namaḥ kamala-māline

04300253 namaḥ kamala-pādāya namas te kamalekṣaṇa

04300261 namaḥ kamala-kiñjalka- piśaṅgāmala-vāsase

04300263 sarva-bhūta-nivāsāya namo’yuṅkṣmahi sākṣiṇe

04300271 rūpaṁ bhagavatā tv etad aśeṣa-kleśa-saṅkṣayam

04300273 āviṣkṛtaṁ naḥ kliṣṭānāṁ kim anyad anukampitam

04300281 etāvat tvaṁ hi vibhubhir bhāvyaṁ dīneṣu vatsalaiḥ

04300283 yad anusmaryate kāle sva-buddhyābhadra-randhana

04300291 yenopaśāntir bhūtānāṁ kṣullakānām apīhatām

04300293 antarhito’ntar-hṛdaye kasmān no veda nāśiṣaḥ

04300301\* asāv eva varo’smākam īpsito jagataḥ pate

04300302\* prasanno bhagavān yeṣām apavargaḥ gurur gatiḥ

04300311 varaṁ vṛṇīmahe’thāpi nātha tvat parataḥ parāt

04300313 na hy antas tvad-vibhūtīnāṁ so’nanta iti gīyase

04300321 pārijāte’ñjasā labdhe sāraṅgo’nyan na sevate

04300323 tvad-aṅghri-mūlam āsādya sākṣāt kiṁ kiṁ vṛṇīmahi

04300331 yāvat te māyayā spṛṣṭā bhramāma iha karmabhiḥ

04300333 tāvad bhavat-prasaṅgānāṁ saṅgaḥ syān no bhave bhave

04300341 tulayāma lavenāpi na svargaṁ nāpunar-bhavam

04300343 bhagavat-saṅgi-saṅgasya martyānāṁ kim utāśiṣaḥ

04300351 yatreḍyante kathā mṛṣṭās tṛṣṇāyāḥ praśamo yataḥ

04300353 nirvairaṁ yatra bhūteṣu nodvego yatra kaścana

04300361 yatra nārāyaṇaḥ sākṣād bhagavān nyāsināṁ gatiḥ

04300363 saṁstūyate sat-kathāsu mukta-saṅgaiḥ punaḥ punaḥ

04300371 teṣāṁ vicaratāṁ padbhyāṁ tīrthānāṁ pāvanecchayā

04300373 bhītasya kiṁ na roceta tāvakānāṁ samāgamaḥ

04300381 vayaṁ tu sākṣād bhagavan bhavasya

04300382 priyasya sakhyuḥ kṣaṇa-saṅgamena

04300383 suduścikitsyasya bhavasya mṛtyor

04300384 bhiṣaktamaṁ tvādya gatiṁ gatāḥ sma

04300391 yan naḥ svadhītaṁ guravaḥ prasāditā

04300392 viprāś ca vṛddhāś ca sad-ānuvṛttyā

04300393 āryā natāḥ suhṛdo bhrātaraś ca

04300394 sarvāṇi bhūtāny anasūyayaiva

04300401 yan naḥ sutaptaṁ tapa etad īśa

04300402 nirandhasāṁ kālam adabhram apsu

04300403 sarvaṁ tad etat puruṣasya bhūmno

04300404 vṛṇīmahe te paritoṣaṇāya

04300411 manuḥ svayambhūr bhagavān bhavaś ca

04300412 ye’nye tapo-jñāna-viśuddha-sattvāḥ

04300413 adṛṣṭa-pārā api yan-mahimnaḥ

04300414 stuvanty atho tvātma-samaṁ gṛṇīmaḥ

04300421 namaḥ samāya śuddhāya puruṣāya parāya ca

04300423 vāsudevāya sattvāya tubhyaṁ bhagavate namaḥ

0430043 maitreya uvāca

04300431 iti pracetobhir abhiṣṭuto hariḥ

04300432 prītas tathety āha śaraṇya-vatsalaḥ

04300433 anicchatāṁ yānam atṛpta-cakṣuṣāṁ

04300434 yayau sva-dhāmānapavarga-vīryaḥ

04300441 atha niryāya salilāt pracetasa udanvataḥ

04300443 vīkṣyākupyan drumaiś channāṁ gāṁ gāṁ roddhum ivocchritaiḥ

04300451 tato’gni-mārutau rājann amuñcan mukhato ruṣā

04300453 mahīṁ nirvīrudhaṁ kartuṁ saṁvartaka ivātyaye

04300461 bhasmasāt kriyamāṇāṁs tān drumān vīkṣya pitāmahaḥ

04300463 āgataḥ śamayām āsa putrān barhiṣmato nayaiḥ

04300471 tatrāvaśiṣṭā ye vṛkṣā bhītā duhitaraṁ tadā

04300473 ujjahrus te pracetobhya upadiṣṭāḥ svayambhuvā

04300481 te ca brahmaṇa ādeśān māriṣām upayemire

04300483 yasyāṁ mahad-avajñānād ajany ajana-yonijaḥ

04300491 cākṣuṣe tv antare prāpte prāk-sarge kāla-vidrute

04300493 yaḥ sasarja prajā iṣṭāḥ sa dakṣo daiva-coditaḥ

04300501 yo jāyamānaḥ sarveṣāṁ tejas tejasvināṁ rucā

04300503 svayopādatta dākṣyāc ca karmaṇāṁ dakṣam abruvan

04300511 taṁ prajā-sarga-rakṣāyām anādir abhiṣicya ca

04300513 yuyoja yuyuje’nyāṁś ca sa vai sarva-prajāpatīn

0431001 maitreya uvāca

04310011 tata utpanna-vijñānā āśv adhokṣaja-bhāṣitam

04310013 smaranta ātmaje bhāryāṁ visṛjya prāvrajan gṛhāt

04310021 dīkṣitā brahma-satreṇa sarva-bhūtātma-medhasā

04310023 pratīcyāṁ diśi velāyāṁ siddho’bhūd yatra jājaliḥ

04310031 tān nirjita-prāṇa-mano-vaco-dṛśo

04310032 jitāsanān śānta-samāna-vigrahān

04310033 pare’male brahmaṇi yojitātmanaḥ

04310034 surāsureḍyo dadṛśe sma nāradaḥ

04310041 tam āgataṁ ta utthāya praṇipatyābhinandya ca

04310043 pūjayitvā yathādeśaṁ sukhāsīnam athābruvan

0431005 pracetasa ūcuḥ

04310051 svāgataṁ te surarṣe’dya diṣṭyā no darśanaṁ gataḥ

04310053 tava caṅkramaṇaṁ brahmann abhayāya yathā raveḥ

04310061 yad ādiṣṭaṁ bhagavatā śivenādhokṣajena ca

04310063 tad gṛheṣu prasaktānāṁ prāyaśaḥ kṣapitaṁ prabho

04310071 tan naḥ pradyotayādhyātma- jñānaṁ tattvārtha-darśanam

04310073 yenāñjasā tariṣyāmo dustaraṁ bhava-sāgaram

0431008 maitreya uvāca

04310081 iti pracetasāṁ pṛṣṭo bhagavān nārado muniḥ

04310083 bhagavaty uttama-śloka āviṣṭātmābravīn nṛpān

0431009 nārada uvāca

04310091 taj janma tāni karmāṇi tad āyus tan mano vacaḥ

04310093 nṛṇāṁ yena hi viśvātmā sevyate harir īśvaraḥ

04310101 kiṁ janmabhis tribhir veha śaukra-sāvitra-yājñikaiḥ

04310103 karmabhir vā trayī-proktaiḥ puṁso’pi vibudhāyuṣā

04310111 śrutena tapasā vā kiṁ vacobhiś citta-vṛttibhiḥ

04310113 buddhyā vā kiṁ nipuṇayā balenendriya-rādhasā

04310121 kiṁ vā yogena sāṅkhyena nyāsa-svādhyāyayor api

04310123 kiṁ vā śreyobhir anyaiś ca na yatrātma-prado hariḥ

04310131 śreyasām api sarveṣām ātmā hy avadhir arthataḥ

04310133 sarveṣām api bhūtānāṁ harir ātmātmadaḥ priyaḥ

04310141 yathā taror mūla-niṣecanena

04310142 tṛpyanti tat-skandha-bhujopaśākhāḥ

04310143 prāṇopahārāc ca yathendriyāṇāṁ

04310144 tathaiva sarvārhaṇam acyutejyā

04310151 yathaiva sūryāt prabhavanti vāraḥ

04310152 punaś ca tasmin praviśanti kāle

04310153 bhūtāni bhūmau sthira-jaṅgamāni

04310154 tathā harāv eva guṇa-pravāhaḥ

04310161 etat padaṁ taj jagad-ātmanaḥ paraṁ

04310162 sakṛd vibhātaṁ savitur yathā prabhā

04310163 yathāsavo jāgrati supta-śaktayo

04310164 dravya-kriyā-jñāna-bhidā-bhramātyayaḥ

04310171 yathā nabhasy abhra-tamaḥ-prakāśā

04310172 bhavanti bhūpā na bhavanty anukramāt

04310173 evaṁ pare brahmaṇi śaktayas tv amū

04310174 rajas tamaḥ sattvam iti pravāhaḥ

04310181 tenaikam ātmānam aśeṣa-dehināṁ

04310182 kālaṁ pradhānaṁ puruṣaṁ pareśam

04310183 sva-tejasā dhvasta-guṇa-pravāham

04310184 ātmaika-bhāvena bhajadhvam addhā

04310191 dayayā sarva-bhūteṣu santuṣṭyā yena kena vā

04310193 sarvendriyopaśāntyā ca tuṣyaty āśu janārdanaḥ

04310201 apahata-sakalaiṣaṇāmalātmany

04310202 aviratam edhita-bhāvanopahūtaḥ

04310203 nija-jana-vaśa-gatvam ātmano’yan

04310204 na sarati chidravad akṣaraḥ satāṁ hi

04310211 na bhajati kumanīṣiṇāṁ sa ijyāṁ

04310212 harir adhanātma-dhana-priyo rasa-jñaḥ

04310213 śruta-dhana-kula-karmaṇāṁ madair ye

04310214 vidadhati pāpam akiñcaneṣu satsu

04310221 śriyam anucaratīṁ tad-arthinaś ca

04310222 dvipada-patīn vibudhāṁś ca yat sva-pūrṇaḥ

04310223 na bhajati nija-bhṛtya-varga-tantraḥ

04310224 katham amum udvisṛjet pumān kṛta-jñaḥ

0431023 maitreya uvāca

04310231 iti pracetaso rājann anyāś ca bhagavat-kathāḥ

04310233 śrāvayitvā brahma-lokaṁ yayau svāyambhuvo muniḥ

04310241 te’pi tan-mukha-niryātaṁ yaśo loka-malāpaham

04310243 harer niśamya tat-pādaṁ dhyāyantas tad-gatiṁ yayuḥ

04310251 etat te’bhihitaṁ kṣattar yan māṁ tvaṁ paripṛṣṭavān

04310253 pracetasāṁ nāradasya saṁvādaṁ hari-kīrtanam

0431026 śrī-śuka uvāca

04310261 ya eṣa uttānapado mānavasyānuvarṇitaḥ

04310263 vaṁśaḥ priyavratasyāpi nibodha nṛpa-sattama

04310271 yo nāradād ātma-vidyām adhigamya punar mahīm

04310273 bhuktvā vibhajya putrebhya aiśvaraṁ samagāt padam

04310281 imāṁ tu kauṣāraviṇopavarṇitāṁ

04310282 kṣattā niśamyājita-vāda-sat-kathām

04310283 pravṛddha-bhāvo’śru-kalākulo muner

04310284 dadhāra mūrdhnā caraṇaṁ hṛdā hareḥ

0431029 vidura uvāca

04310291 so’yam adya mahā-yogin bhavatā karuṇātmanā

04310293 darśitas tamasaḥ pāro yatrākiñcana-go hariḥ

0431030 śrī-śuka uvāca

04310301 ity ānamya tam āmantrya viduro gajasāhvayam

04310303 svānāṁ didṛkṣuḥ prayayau jñātīnāṁ nirvṛtāśayaḥ

04310311 etad yaḥ śṛṇuyād rājan rājñāṁ hary-arpitātmanām

04310313 āyur dhanaṁ yaśaḥ svasti gatim aiśvaryam āpnuyāt

0501001 rājovāca

05010011 priyavrato bhāgavataātmārāmaḥ kathaṁ mune

05010013 gṛhe’ramata yan-mūlaḥ karma-bandhaḥ parābhavaḥ

05010021 na nūnaṁ mukta-saṅgānāṁ tādṛśānāṁ dvijarṣabha

05010023 gṛheṣv abhiniveśo’yaṁ puṁsāṁ bhavitum arhati

05010031 mahatāṁ khalu viprarṣe uttamaśloka-pādayoḥ

05010033 chāyā-nirvṛta-cittānāṁ na kuṭumbe spṛhā-matiḥ

05010041 saṁśayo’yaṁ mahān brahman dārāgāra-sutādiṣu

05010043 saktasya yat siddhir abhūt kṛṣṇe ca matir acyutā

0501005 śrī-śuka uvāca

05010051 bāḍham uktaṁ bhagavata uttamaślokasya śrīmac-caraṇāravinda-makaranda-rasa āveśita-cetaso bhāgavata-paramahaṁsa-dayita-kathāṁ kiñcid antarāya-vihatāṁ svāṁ śivatamāṁ padavīṁ na prāyeṇa hinvanti.

05010061 yarhi vāva ha rājan sa rāja-putraḥ priyavrataḥ parama-bhāgavato nāradasya caraṇopasevayāñjasāvagata-paramārtha-satattvo brahma-satreṇa dīkṣiṣyamāṇo’vani-tala-paripālanāyāmnāta-pravara-guṇa-gaṇaikānta-bhājanatayā sva-pitropāmantrito bhagavati vāsudeva evāvyavadhāna-samādhi-yogena samāveśita-sakala-kāraka-kriyā-kalāpo naivābhyanandad yadyapi tad apratyāmnātavyaṁ tad-adhikaraṇa ātmano’nyasmād asato’pi parābhavam anvīkṣamāṇaḥ.

05010071 atha ha bhagavān ādi-deva etasya guṇa-visargasya paribṛṁhaṇānudhyāna-vyavasita-sakala-jagad-abhiprāya ātma-yonir akhila-nigama-nija-gaṇa-pariveṣṭitaḥ sva-bhavanād avatatāra.

05010081 sa tatra tatra gagana-tala uḍu-patir iva vimānāvalibhir anupatham amara-parivṛḍhair abhipūjyamānaḥ pathi pathi ca varūthaśaḥ siddha-gandharva-sādhya-cāraṇa-muni-gaṇair upagīyamāno gandha-mādana-droṇīm avabhāsayann upasasarpa.

05010091 tatra ha vā enaṁ devarṣir haṁsa-yānena pitaraṁ bhagavantaṁ hiraṇya-garbham upalabhamānaḥ sahasaivotthāyārhaṇena saha pitā-putrābhyām avahitāñjalir upatasthe.

05010101 bhagavān api bhārata tad-upanītārhaṇaḥ sūkta-vākenātitarām udita-guṇa-gaṇāvatāra-sujayaḥ priyavratam ādi-puruṣas taṁ sadaya-hāsāvaloka iti hovāca.

0501011 śrī-bhagavān uvāca

05010111 nibodha tātedam ṛtaṁ bravīmi

05010112 māsūyituṁ devam arhasy aprameyam

05010113 vayaṁ bhavas te tata eṣa maharṣir

05010114 vahāma sarve vivaśā yasya diṣṭam

05010121 na tasya kaścit tapasā vidyayā vā

05010122 na yoga-vīryeṇa manīṣayā vā

05010123 naivārtha-dharmaiḥ parataḥ svato vā

05010124 kṛtaṁ vihantuṁ tanu-bhṛd vibhūyāt

05010131 bhavāya nāśāya ca karma kartuṁ

05010132 śokāya mohāya sadā bhayāya

05010133 sukhāya duḥkhāya ca deha-yogam

05010134 avyakta-diṣṭaṁ janatāṅga dhatte

05010141 yad-vāci tantyāṁ guṇa-karma-dāmabhiḥ

05010142 sudustarair vatsa vayaṁ suyojitāḥ

05010143 sarve vahāmo balim īśvarāya

05010144 protā nasīva dvi-pade catuṣ-padaḥ

05010151 īśābhisṛṣṭaṁ hy avarundhmahe’ṅga

05010152 duḥkhaṁ sukhaṁ vā guṇa-karma-saṅgāt

05010153 āsthāya tat tad yad ayuṅkta nāthaś

05010154 cakṣuṣmatāndhā iva nīyamānāḥ

05010161 mukto’pi tāvad bibhṛyāt sva-deham

05010162 ārabdham aśnann abhimāna-śūnyaḥ

05010163 yathānubhūtaṁ pratiyāta-nidraḥ

05010164 kiṁ tv anya-dehāya guṇān na vṛṅkte

05010171 bhayaṁ pramattasya vaneṣv api syād

05010172 yataḥ sa āste saha-ṣaṭ-sapatnaḥ

05010173 jitendriyasyātma-rater budhasya

05010174 gṛhāśramaḥ kiṁ nu karoty avadyam

05010181 yaḥ ṣaṭ sapatnān vijigīṣamāṇo

05010182 gṛheṣu nirviśya yateta pūrvam

05010183 atyeti durgāśrita ūrjitārīn

05010184 kṣīṇeṣu kāmaṁ vicared vipaścit

05010191 tvaṁ tv abja-nābhāṅghri-saroja-kośa-

05010192 durgāśrito nirjita-ṣaṭ-sapatnaḥ

05010193 bhuṅkṣveha bhogān puruṣātidiṣṭān

05010194 vimukta-saṅgaḥ prakṛtiṁ bhajasva

0501020 śrī-śuka uvāca

05010201 iti samabhihito mahā-bhāgavato bhagavatas tri-bhuvana-guror anuśāsanam ātmano laghutayāvanata-śirodharo bāḍham iti sabahu-mānam uvāha.

05010211 bhagavān api manunā yathāvad upakalpitāpacitiḥ priyavrata-nāradayor aviṣamam abhisamīkṣamāṇayor ātmasam avasthānam avāṅ-manasaṁ kṣayam avyavahṛtaṁ pravartayann agamat.

05010221 manur api pareṇaivaṁ pratisandhita-manorathaḥ surarṣi-varānumatenātmajam akhila-dharā-maṇḍala-sthiti-guptaya āsthāpya svayam ati-viṣama-viṣaya-viṣa-jalāśayāśāyā upararāma.

05010231 iti ha vāva sa jagatī-patir īśvarecchayādhiniveśita-karmādhikāro’khila-jagad-bandha-dhvaṁsana-parānubhāvasya bhagavata ādi-puruṣasyāṅghri-yugalānavarata-dhyānānubhāvena parirandhita-kaṣāyāśayo’vadāto’pi māna-vardhano mahatāṁ mahītalam anuśaśāsa.

05010241 atha ca duhitaraṁ prajāpater viśvakarmaṇa upayeme barhiṣmatīṁ nāma tasyām u ha vāva ātmajān ātma-samāna-śīla-guṇa-karma-rūpa-vīryodārān daśa bhāvayām babhūva kanyāṁ ca yavīyasīm ūrjasvatīṁ nāma.

05010251 āgnīdhredhmajihva-yajñabāhu-mahāvīra-hiraṇyareto-ghṛtapṛṣṭha-savana-medhātithi-vītihotra-kavaya iti sarva evāgni-nāmānaḥ.

05010261 eteṣāṁ kavir mahāvīraḥ savana iti traya āsann ūrdhva-retasas ta ātma-vidyāyām arbha-bhāvād ārabhya kṛta-paricayāḥ pāramahaṁsyam evāśramam abhajan.

05010271 tasminn u ha vā upaśama-śīlāḥ paramarṣayaḥ sakala-jīva-nikāyāvāsasya bhagavato vāsudevasya bhītānāṁ śaraṇa-bhūtasya śrīmac-caraṇāravindāvirata-smaraṇāvigalita-parama-bhakti-yogānu-bhāvena paribhāvitāntar-hṛdayādhigate bhagavati sarveṣāṁ bhūtānām ātma-bhūte pratyag-ātmany evātmanas tādātmyam aviśeṣeṇa samīyuḥ.

05010281 anyasyām api jāyāyāṁ trayaḥ putrā āsann uttamas tāmaso raivata iti manvantarādhipatayaḥ.

05010291 evam upaśamāyaneṣu sva-tanayeṣv atha jagatī-patir jagatīm arbudāny ekādaśa parivatsarāṇām avyāhatākhila-puruṣa-kāra-sāra-sambhṛta-dor-daṇḍa-yugalāpīḍita-maurvī-guṇa-stanita-viramita-dharma-pratipakṣo barhiṣmatyāś cānudinam edhamāna-pramoda-prasaraṇa-yauṣiṇya-vrīḍā-pramuṣita-hāsāvaloka-rucira-kṣvely-ādibhiḥ parābhūyamāna-viveka ivānavabudhyamāna iva mahāmanā bubhuje.

05010301 yāvad avabhāsayati sura-girim anuparikrāman bhagavān ādityo vasudhā-talam ardhenaiva pratapaty ardhenāvacchādayati tadā hi bhagavad-upāsanopacitāti-puruṣa-prabhāvas tad anabhinandan samajavena rathena jyotirmayena rajanīm api dinaṁ kariṣyāmīti sapta-kṛt vastaraṇim anuparyakrāmad dvitīya iva pataṅgaḥ.

05010311 ye vā u ha tad-ratha-caraṇa-nemi-kṛta-parikhātās te sapta sindhava āsan yata eva kṛtāḥ sapta bhuvo dvīpāḥ.

05010321 jambū-plakṣa-śālmali-kuśa-krauñca-śāka-puṣkara-saṁjñās teṣāṁ parimāṇaṁ pūrvasmāt pūrvasmād uttara uttaro yathā-saṅkhyaṁ dvi-guṇa-mānena bahiḥ samantata upakḷptāḥ.

05010331 duhitaraṁ corjasvatīṁ nāmośanase prāyacchad yasyām āsīd devayānī nāma kāvya-sutā.

05010341 naivaṁ-vidhaḥ puruṣa-kāra urukramasya

05010343 puṁsāṁ tad-aṅghri-rajasā jita-ṣaḍ-guṇānām

05010343 citraṁ vidūra-vigataḥ sakṛd ādadīta

05010344 yan-nāmadheyam adhunā sa jahāti bandham

05010351 sa evam aparimita-bala-parākrama ekadā tu devarṣi-caraṇānuśayanānu-patita-guṇa-visarga-saṁsargeṇānirvṛtam ivātmānaṁ manyamāna ātma-nirveda idam āha.

05010361 aho asādhv anuṣṭhitaṁ yad abhiniveśito’ham indriyair avidyā-racita-viṣama-viṣayāndha-kūpe tad alam alam amuṣyā vanitāyā vinoda-mṛgaṁ māṁ dhig dhig iti garhayāṁ cakāra.

05010371 para-devatā-prasādādhigatātma-pratyavamarśenānupravṛttebhyaḥ putrebhya imāṁ yathā-dāyaṁ vibhajya bhukta-bhogāṁ ca mahiṣīṁ mṛtakam iva saha mahā-vibhūtim apahāya svayaṁ nihita-nirvedo hṛdi gṛhīta-hari-vihārānubhāvo bhagavato nāradasya padavīṁ punar evānusasāra.

0501038 tasya ha vā ete ślokāḥ—

05010381 priyavrata-kṛtaṁ karma ko nu kuryād vineśvaram

05010383 yo nemi-nimnair akaroc chāyāṁ ghnan sapta vāridhīn

05010391 bhū-saṁsthānaṁ kṛtaṁ yena sarid-giri-vanādibhiḥ

05010393 sīmā ca bhūta-nirvṛtyai dvīpe dvīpe vibhāgaśaḥ

05010401 bhaumaṁ divyaṁ mānuṣaṁ ca mahitvaṁ karma-yogajam

05010403 yaś cakre nirayaupamyaṁ puruṣānujana-priyaḥ

0501001 śrī-śuka uvāca

05020011 evaṁ pitari sampravṛtte tad-anuśāsane vartamāna āgnīdhro jambūdvīpaukasaḥ prajā aurasavad dharmāvekṣamāṇaḥ paryagopāyat.

05020021 sa ca kadācit pitṛloka-kāmaḥ sura-vara-vanitākrīḍācala-droṇyāṁ bhagavantaṁ viśva-sṛjāṁ patim ābhṛta-paricaryopakaraṇa ātmaikāgryeṇa tapasvy ārādhayāṁ babhūva.

05020031 tad upalabhya bhagavān ādi-puruṣaḥ sadasi gāyantīṁ pūrvacittiṁ nāmāpsarasam abhiyāpayām āsa.

05020041 sā ca tad-āśramopavanam ati-ramaṇīyaṁ vividha-nibiḍa-viṭapi-viṭapa-nikara-saṁśliṣṭa-puraṭa-latārūḍha-sthala-vihaṅgama-mithunaiḥ procyamāna-śrutibhiḥ pratibodhyamāna-salila-kukkuṭa-kāraṇḍava-kalahaṁsādibhir vicitram upakūjitāmala-jalāśaya-kamalākaram upababhrāma.

05020051 tasyāḥ sulalita-gamana-pada-vinyāsa-gati-vilāsāyāś cānupadaṁ khaṇa-khaṇāyamāna-rucira-caraṇābharaṇa-svanam upākarṇya naradeva-kumāraḥ samādhi-yogenāmīlita-nayana-nalina-mukula-yugalam īṣad vikacayya vyacaṣṭa.

05020061 tām evāvidūre madhukarīm iva sumanasa upajighrantīṁ divija-manuja-mano-nayanāhlāda-dughair gati-vihāra-vrīḍā-vinayāvaloka-susvarākṣarāvayavair manasi nṛṇāṁ kusumāyudhasya vidadhatīṁ vivaraṁ nija-mukha-vigalitāmṛtāsava-sahāsa-bhāṣaṇāmoda-madāndha-madhukara-nikaroparodhena druta-pada-vinyāsena valgu-spandana-stana-kalaśa-kabara-bhāra-raśanāṁ devīṁ tad-avalokanena vivṛtāvasarasya bhagavato makara-dhvajasya vaśam upanīto jaḍavad iti hovāca.

05020071 kā tvaṁ cikīrṣasi ca kiṁ muni-varya śaile

05020072 māyāsi kāpi bhagavat-para-devatāyāḥ

05020073 vijye bibharṣi dhanuṣī suhṛd-ātmano’rthe

05020074 kiṁ vā mṛgān mṛgayase vipine pramattān

05020081 bāṇāv imau bhagavataḥ śata-patra-patrau

05020082 śāntāv apuṅkha-rucirāv ati-tigma-dantau

05020083 kasmai yuyuṅkṣasi vane vicaran na vidmaḥ

05020084 kṣemāya no jaḍa-dhiyāṁ tava vikramo’stu

05020091 śiṣyā ime bhagavataḥ paritaḥ paṭhanti

05020092 gāyanti sāma sarahasyam ajasram īśam

05020093 yuṣmac-chikhā-vilulitāḥ sumano’bhivṛṣṭīḥ

05020094 sarve bhajanty ṛṣi-gaṇā iva veda-śākhāḥ

05020101 vācaṁ paraṁ caraṇa-pañjara-tittirīṇāṁ

05020102 brahmann arūpa-mukharāṁ śṛṇavāma tubhyam

05020103 labdhā kadamba-rucir aṅka-viṭaṅka-bimbe

05020104 yasyām alāta-paridhiḥ kva ca valkalaṁ te

05020111 kiṁ sambhṛtaṁ rucirayor dvija śṛṅgayos te

05020112 madhye kṛśo vahasi yatra dṛśiḥ śritā me

05020113 paṅko’ruṇaḥ surabhir ātma-viṣāṇa īdṛg

05020114 yenāśramaṁ subhaga me surabhī-karoṣi

05020121 lokaṁ pradarśaya suhṛttama tāvakaṁ me

05020122 yatratya ittham urasāvayavāv apūrvau

05020123 asmad-vidhasya mana-unnayanau bibharti

05020124 bahv adbhutaṁ sarasa-rāsa-sudhādi vaktre

05020131 kā vātma-vṛttir adanād dhavir aṅga vāti

05020132 viṣṇoḥ kalāsy animiṣonmakarau ca karṇau

05020133 udvigna-mīna-yugalaṁ dvija-paṅkti-śocir

05020134 āsanna-bhṛṅga-nikaraṁ sara in mukhaṁ te

05020141 yo’sau tvayā kara-saroja-hataḥ pataṅgo

05020142 dikṣu bhraman bhramata ejayate’kṣiṇī me

05020143 muktaṁ na te smarasi vakra-jaṭā-varūthaṁ

05020144 kaṣṭo’nilo harati lampaṭa eṣa nīvīm

05020151 rūpaṁ tapodhana tapaś caratāṁ tapoghnaṁ

05020152 hy etat tu kena tapasā bhavatopalabdham

05020153 cartuṁ tapo’rhasi mayā saha mitra mahyaṁ

05020154 kiṁ vā prasīdati sa vai bhava-bhāvano me

05020161 na tvāṁ tyajāmi dayitaṁ dvija-deva-dattaṁ

05020162 yasmin mano dṛg api no na viyāti lagnam

05020163 māṁ cāru-śṛṅgy arhasi netum anuvrataṁ te

05020164 cittaṁ yataḥ pratisarantu śivāḥ sacivyaḥ

0502017 śrī-śuka uvāca

05020171 iti lalanānunayāti-viśārado grāmya-vaidagdhyayā paribhāṣayā tāṁ vibudha-vadhūṁ vibudha-matir adhisabhājayām āsa.

05020181 sā ca tatas tasya vīra-yūtha-pater buddhi-śīla-rūpa-vayaḥ-śriyaudāryeṇa parākṣipta-manās tena sahāyutāyuta-parivatsaropalakṣaṇaṁ kālaṁ jambūdvīpa-patinā bhauma-svarga-bhogān bubhuje.

05020191 tasyām u ha vā ātmajān sa rāja-vara āgnīdhro nābhi-kimpuruṣa-harivarṣelāvṛta-ramyaka-hiraṇmaya-kuru-bhadrāśva-ketumāla-saṁjñān nava putrān ajanayat.

05020201 sā sūtvātha sutān navānuvatsaraṁ gṛha evāpahāya pūrvacittir bhūya evājaṁ devam upatasthe.

05020211 āgnīdhra-sutās te mātur anugrahād autpattikenaiva saṁhanana-balopetāḥ pitrā vibhaktā ātma-tulya-nāmāni yathā-bhāgaṁ jambūdvīpa-varṣāṇi bubhujuḥ.

05020221 āgnīdhro rājātṛptaḥ kāmānām apsarasam evānudinam adhi-manyamānas tasyāḥ salokatāṁ śrutibhir avārundha yatra pitaro mādayante.

05020231 samparete pitari nava bhrātaro meru-duhit–r merudevīṁ pratirūpām ugradaṁṣṭrīṁ latāṁ ramyāṁ śyāmāṁ nārīṁ bhadrāṁ devavītim iti saṁjñā navodavahan.

0503001 śrī-śuka uvāca

05030011 nābhir apatya-kāmo’prajayā merudevyā bhagavantaṁ yajña-puruṣam avahitātmāyajata.

05030021 tasya ha vāva śraddhayā viśuddha-bhāvena yajataḥ pravargyeṣu pracaratsu dravya-deśa-kāla-mantrartvig-dakṣiṇā-vidhāna-yogopapattyā duradhigamo’pi bhagavān bhāgavata-vātsalyatayā supratīka ātmānam aparājitaṁ nija-janābhipretārtha-vidhitsayā gṛhīta-hṛdayo hṛdayaṅgamaṁ mano-nayanānandanāvayavābhirāmam āviścakāra.

05030031 atha ha tam āviṣkṛta-bhuja-yugala-dvayaṁ hiraṇmayaṁ puruṣa-viśeṣaṁ kapiśa-kauśeyāmbara-dharam urasi vilasac-chrīvatsa-lalāmaṁ daravara-vanaruha-vana-mālācchūry-amṛta-maṇi-gadādibhir upalakṣitaṁ sphuṭa-kiraṇa-pravara-mukuṭa-kuṇḍala-kaṭaka-kaṭi-sūtra-hāra-keyūra-nūpurādy-aṅga-bhūṣaṇa-vibhūṣitam ṛtvik-sadasya-gṛha-patayo’dhanā ivottama-dhanam upalabhya sabahu-mānam arhaṇenāvanata-śīrṣāṇa upatasthuḥ.

0503004 ṛtvija ūcuḥ

05030041 arhasi muhur arhattamārhaṇam asmākam anupathānāṁ namo nama ity etāvat sad-upaśikṣitaṁ ko’rhati pumān prakṛti-guṇa-vyatikara-matir anīśa īśvarasya parasya prakṛti-puruṣayor arvāktanābhir nāma-rūpākṛtibhī rūpa-nirūpaṇam

sakala-jana-nikāya-vṛjina-nirasana-śivatama-pravara-guṇa-gaṇaika-deśa-kathanād ṛte.

05030051 parijanānurāga-viracita-śabala-saṁśabda-salila-sita-kisalaya-tulasikā-dūrvāṅkurair api sambhṛtayā saparyayā kila parama parituṣyasi.

05030061 athānayāpi na bhavata ijyayoru-bhāra-bharayā samucitam artham ihopalabhāmahe.

05030071 ātmana evānusavanam añjasāvyatirekeṇa bobhūyamānāśeṣa-puruṣārtha-svarūpasya kintu nāthāśiṣa āśāsānānām etad abhisaṁrādhana-mātraṁ bhavitum arhati.

05030081 tad yathā bāliśānāṁ svayam ātmanaḥ śreyaḥ param aviduṣāṁ parama-parama-puruṣa prakarṣa-karuṇayā sva-mahimānaṁ cāpavargākhyam upakalpayiṣyan svayaṁ nāpacita evetaravad ihopalakṣitaḥ.

05030091 athāyam eva varo hy arhattama yarhi barhiṣi rājarṣer varadarṣabho bhavān nija-puruṣekṣaṇa-viṣaya āsīt.

05030101 asaṅga-niśita-jñānānala-vidhūtāśeṣa-malānāṁ bhavat-svabhāvānām ātmārāmāṇāṁ munīnām anavarata-pariguṇita-guṇa-gaṇa parama-maṅgalāyana-guṇa-gaṇa-kathano’si.

05030111 atha kathañcit skhalana-kṣut-patana-jṛmbhaṇa-duravasthānādiṣu vivaśānāṁ naḥ smaraṇāya jvara-maraṇa-daśāyām api sakala-kaśmala-nirasanāni tava guṇa-kṛta-nāmadheyāni vacana-gocarāṇi bhavantu.

05030121 kiñcāyaṁ rājarṣir apatya-kāmaḥ prajāṁ bhavādṛśīm āśāsāna īśvaram āśiṣāṁ svargāpavargayor api bhavantam upadhāvati prajāyām artha-pratyayo dhanadam ivādhanaḥ phalīkaraṇam.

05030131 ko vā iha te’parājito’parājitayā māyayānavasita-padavyānāvṛta-matir viṣaya-viṣa-rayānāvṛta-prakṛtir anupāsita-mahac-caraṇaḥ.

05030141 yad u ha vāva tava punar adabhra-kartar iha samāhūtas tatrārtha-dhiyāṁ mandānāṁ nas tad yad deva-helanaṁ deva-devārhasi sāmyena sarvān prativoḍhum aviduṣām.

0503015 śrī-śuka uvāca

05030151 iti nigadenābhiṣṭūyamāno bhagavān animiṣarṣabho varṣa-dharābhivāditābhivandita-caraṇaḥ sadayam idam āha.

0503016 śrī-bhagavān uvāca

05030161 aho batāham ṛṣayo bhavadbhir avitatha-gīrbhir varam asulabham abhiyācito yad amuṣyātmajo mayā sadṛśo bhūyād iti mamāham evābhirūpaḥ kaivalyād athāpi brahma-vādo na mṛṣā bhavitum arhati mamaiva hi mukhaṁ yad dvija-deva-kulam.

05030171 tata āgnīdhrīye’ṁśa-kalayāvatariṣyāmy ātma-tulyam anupalabhamānaḥ.

0503018 śrī-śuka uvāca

05030181 iti niśāmayantyā merudevyāḥ patim abhidhāyāntardadhe bhagavān.

0504001 śrī-śuka uvāca

05040011 atha ha tam utpattyaivābhivyajyamāna-bhagaval-lakṣaṇaṁ sāmyopaśama-vairāgyaiśvarya-mahā-vibhūtibhir anudinam edhamānānubhāvaṁ prakṛtayaḥ prajā brāhmaṇā devatāś cāvani-tala-samavanāyātitarāṁ jagṛdhuḥ.

05040021 tasya ha vā itthaṁ varṣmaṇā varīyasā bṛhac-chlokena caujasā balena śriyā yaśasā vīrya-śauryābhyāṁ ca pitā ṛṣabha itīdaṁ nāma cakāra.

05040031 yasya hīndraḥ spardhamāno bhagavān varṣe na vavarṣa tad avadhārya bhagavān ṛṣabhadevo yogeśvaraḥ prahasyātma-yogamāyayā sva-varṣam ajanābhaṁ nāmābhyavarṣat.

05040041 nābhis tu yathābhilaṣitaṁ suprajastvam avarudhyāti-pramoda-bhara-vihvalo gadgadākṣarayā girā svairaṁ gṛhīta-naraloka-sadharmaṁ bhagavantaṁ purāṇa-puruṣaṁ māyā-vilasita-matir vatsa tāteti sānurāgam upalālayan parāṁ nirvṛtim upagataḥ.

05040051 viditānurāgam āpaura-prakṛti jana-pado rājā nābhir ātmajaṁ samaya-setu-rakṣāyām abhiṣicya brāhmaṇeṣūpanidhāya saha merudevyā viśālāyāṁ prasanna-nipuṇena tapasā samādhi-yogena nara-nārāyaṇākhyaṁ bhagavantaṁ vāsudevam upāsīnaḥ kālena tan-mahimānam avāpa.

0504006 yasya ha pāṇḍaveya ślokāv udāharanti----

05040061 ko nu tat karma rājarṣer nābher anv ācaret pumān

05040063 apatyatām agād yasya hariḥ śuddhena karmaṇā

05040071 brahmaṇyo’nyaḥ kuto nābher viprā maṅgala-pūjitāḥ

05040073 yasya barhiṣi yajñeśaṁ darśayām āsur ojasā

05040081 atha ha bhagavān ṛṣabhadevaḥ sva-varṣaṁ karma-kṣetram anumanyamānaḥ pradarśita-gurukula-vāso labdha-varair gurubhir anujñāto gṛhamedhināṁ dharmān anuśikṣamāṇo jayantyām indra-dattāyām ubhaya-lakṣaṇaṁ karma samāmnāyāmnātam abhiyuñjann ātmajānām ātma-samānānāṁ śataṁ janayām āsa.

05040091 yeṣāṁ khalu mahā-yogī bharato jyeṣṭhaḥ śreṣṭha-guṇa āsīd yenedaṁ varṣaṁ bhāratam iti vyapadiśanti.

05040101 tam anu kuśāvarta ilāvarto brahmāvarto malayaḥ ketur bhadrasena indraspṛg vidarbhaḥ kīkaṭa iti nava navati pradhānāḥ.

05040111 kavir havir antarikṣaḥ prabuddhaḥ pippalāyanaḥ

05040113 āvirhotro’tha drumilaś camasaḥ karabhājanaḥ

05040121 iti bhāgavata-dharma-darśanā nava mahā-bhāgavatās teṣāṁ sucaritaṁ bhagavan-mahimopabṛṁhitaṁ vasudeva-nārada-saṁvādam upaśamāyanam upariṣṭād varṇayiṣyāmaḥ.

05040131 yavīyāṁsa ekāśītir jāyanteyāḥ pitur ādeśakarā mahā-śālīnā mahā-śrotriyā yajña-śīlāḥ karma-viśuddhā brāhmaṇā babhūvuḥ.

05040141 bhagavān ṛṣabha-saṁjña ātma-tantraḥ svayaṁ nitya-nivṛttānartha-paramparaḥ kevalānandānubhava īśvara eva viparītavat karmāṇy ārabhamāṇaḥ kālenānugataṁ dharmam ācaraṇenopaśikṣayann atad-vidāṁ sama upaśānto maitraḥ kāruṇiko dharmārtha-yaśaḥ-prajānandāmṛtāvarodhena gṛheṣu lokaṁ niyamayat.

05040151 yad yac chīrṣaṇyācaritaṁ tat tad anuvartate lokaḥ.

05040161 yadyapi sva-viditaṁ sakala-dharmaṁ brāhmaṁ guhyaṁ brāhmaṇair darśita-mārgeṇa sāmādibhir upāyair janatām anuśaśāsa.

05040171 dravya-deśa-kāla-vayaḥ-śraddhartvig-vividhoddeśopacitaiḥ sarvair api kratubhir yathopadeśaṁ śata-kṛtva iyāja.

05040181 bhagavatarṣabheṇa parirakṣyamāṇa etasmin varṣe na kaścana puruṣo vāñchaty avidyamānam ivātmano’nyasmāt kathañcana kimapi karhicid avekṣate bhartary anusavanaṁ vijṛmbhita-snehātiśayam antareṇa.

05040191 sa kadācid aṭamāno bhagavān ṛṣabho brahmāvarta-gato brahmarṣi-pravara-sabhāyāṁ prajānāṁ niśāmayantīnām ātmajān avahitātmanaḥ praśraya-praṇaya-bhara-suyantritān apy upaśikṣayann iti hovāca.

0505001 ṛṣabha uvāca

05050011 nāyaṁ deho deha-bhājāṁ nṛloke

05050012 kaṣṭān kāmān arhate viḍ-bhujāṁ ye

05050013 tapo divyaṁ putrakā yena sattvaṁ

05050014 śuddhyed yasmād brahma-saukhyaṁ tv anantam

05050021 mahat-sevāṁ dvāram āhur vimuktes

05050022 tamo-dvāraṁ yoṣitāṁ saṅgi-saṅgam

05050023 mahāntas te sama-cittāḥ praśāntā

05050024 vimanyavaḥ suhṛdaḥ sādhavo ye

05050031 ye vā mayīśe kṛta-sauhṛdārthā

05050032 janeṣu dehambhara-vārtikeṣu

05050033 gṛheṣu jāyātmaja-rātimatsu

05050034 na prīti-yuktā yāvad-arthāś ca loke

05050041 nūnaṁ pramattaḥ kurute vikarma

05050042 yad indriya-prītaya āpṛṇoti

05050043 na sādhu manye yata ātmano’yam

05050044 asann api kleśada āsa dehaḥ

05050051 parābhavas tāvad abodha-jāto

05050052 yāvan na jijñāsata ātma-tattvam

05050053 yāvat kriyās tāvad idaṁ mano vai

05050054 karmātmakaṁ yena śarīra-bandhaḥ

05050061 evaṁ manaḥ karma-vaśaṁ prayuṅkte

05050062 avidyayātmany upadhīyamāne

05050063 prītir na yāvan mayi vāsudeve

05050064 na mucyate deha-yogena tāvat

05050071 yadā na paśyaty ayathā guṇehāṁ

05050072 svārthe pramattaḥ sahasā vipaścit

05050073 gata-smṛtir vindati tatra tāpān

05050074 āsādya maithunyam agāram ajñaḥ

05050081 puṁsaḥ striyā mithunī-bhāvam etaṁ

05050082 tayor mitho hṛdaya-granthim āhuḥ

05050083 ato gṛha-kṣetra-sutāpta-vittair

05050084 janasya moho’yam ahaṁ mameti

05050091 yadā mano-hṛdaya-granthir asya

05050092 karmānubaddho dṛḍha āślatheta

05050093 tadā janaḥ samparivartate’smād

05050094 muktaḥ paraṁ yāty atihāya hetum

05050101 haṁse gurau mayi bhaktyānuvṛtyā

05050102 vitṛṣṇayā dvandva-titikṣayā ca

05050103 sarvatra jantor vyasanāvagatyā

05050104 jijñāsayā tapasehā-nivṛttyā

05050111 mat-karmabhir mat-kathayā ca nityaṁ

05050112 mad-deva-saṅgād guṇa-kīrtanān me

05050113 nirvaira-sāmyopaśamena putrā

05050114 jihāsayā deha-gehātma-buddheḥ

05050121 adhyātma-yogena vivikta-sevayā

05050122 prāṇendriyātmābhijayena sadhryak

05050123 sac-chraddhayā brahmacaryeṇa śaśvad

05050124 asampramādena yamena vācām

05050131 sarvatra mad-bhāva-vicakṣaṇena

05050132 jñānena vijñāna-virājitena

05050133 yogena dhṛty-udyama-sattva-yukto

05050134 liṅgaṁ vyapohet kuśalo’ham-ākhyam

05050141 karmāśayaṁ hṛdaya-granthi-bandham

05050142 avidyayāsāditam apramattaḥ

05050143 anena yogena yathopadeśaṁ

05050144 samyag vyapohyoparameta yogāt

05050151 putrāṁś ca śiṣyāṁś ca nṛpo gurur vā

05050152 mal-loka-kāmo mad-anugrahārthaḥ

05050153 itthaṁ vimanyur anuśiṣyād ataj-jñān

05050154 na yojayet karmasu karma-mūḍhān

05050155 kaṁ yojayan manujo’rthaṁ labheta

05050156 nipātayan naṣṭa-dṛśaṁ hi garte

05050161 lokaḥ svayaṁ śreyasi naṣṭa-dṛṣṭir

05050162 yo’rthān samīheta nikāma-kāmaḥ

05050163 anyonya-vairaḥ sukha-leśa-hetor

05050164 ananta-duḥkhaṁ ca na veda mūḍhaḥ

05050171 kas taṁ svayaṁ tad-abhijño vipaścid

05050172 avidyāyām antare vartamānam

05050173 dṛṣṭvā punas taṁ saghṛṇaḥ kubuddhiṁ

05050174 prayojayed utpathagaṁ yathāndham

05050181 gurur na sa syāt sva-jano na sa syāt

05050182 pitā na sa syāj jananī na sā syāt

05050183 daivaṁ na tat syān na patiś ca sa syān

05050184 na mocayed yaḥ samupeta-mṛtyum

05050191 idaṁ śarīraṁ mama durvibhāvyaṁ

05050192 sattvaṁ hi me hṛdayaṁ yatra dharmaḥ

05050193 pṛṣṭhe kṛto me yad adharma ārād

05050194 ato hi mām ṛṣabhaṁ prāhur āryāḥ

05050201 tasmād bhavanto hṛdayena jātāḥ

05050202 sarve mahīyāṁsam amuṁ sanābham

05050203 akliṣṭa-buddhyā bharataṁ bhajadhvaṁ

05050204 śuśrūṣaṇaṁ tad bharaṇaṁ prajānām

05050211 bhūteṣu vīrudbhya uduttamā ye

05050212 sarīsṛpās teṣu sabodha-niṣṭhāḥ

05050213 tato manuṣyāḥ pramathās tato’pi

05050214 gandharva-siddhā vibudhānugā ye

05050221 devāsurebhyo maghavat-pradhānā

05050222 dakṣādayo brahma-sutās tu teṣām

05050223 bhavaḥ paraḥ so’tha viriñca-vīryaḥ

05050224 sa mat-paro’haṁ dvija-deva-devaḥ

05050231 na brāhmaṇais tulaye bhūtam anyat

05050232 paśyāmi viprāḥ kim ataḥ paraṁ tu

05050233 yasmin nṛbhiḥ prahutaṁ śraddhayāham

05050234 aśnāmi kāmaṁ na tathāgni-hotre

05050241 dhṛtā tanūr uśatī me purāṇī

05050242 yeneha sattvaṁ paramaṁ pavitram

05050243 śamo damaḥ satyam anugrahaś ca

05050244 tapas titikṣānubhavaś ca yatra

05050251 matto’py anantāt parataḥ parasmāt

05050252 svargāpavargādhipater na kiñcit

05050253 yeṣāṁ kim u syād itareṇa teṣām

05050254 akiñcanānāṁ mayi bhakti-bhājām

05050261 sarvāṇi mad-dhiṣṇyatayā bhavadbhiś

05050262 carāṇi bhūtāni sutā dhruvāṇi

05050263 sambhāvitavyāni pade pade vo

05050264 vivikta-dṛgbhis tad u hārhaṇaṁ me

05050271 mano-vaco-dṛk-karaṇehitasya

05050272 sākṣāt-kṛtaṁ me paribarhaṇaṁ hi

05050273 vinā pumān yena mahā-vimohāt

05050274 kṛtānta-pāśān na vimoktum īśet

0505028 śrī-śuka uvāca

05050281 evam anuśāsyātmajān svayam anuśiṣṭān api lokānuśāsanārthaṁ mahānubhāvaḥ parama-suhṛd bhagavān ṛṣabhāpadeśa upaśama-śīlānām uparata-karmaṇāṁ mahā-munīnāṁ bhakti-jñāna-vairāgya-lakṣaṇaṁ pāramahaṁsya-dharmam upaśikṣamāṇaḥ sva-tanaya-śata-jyeṣṭhaṁ parama-bhāgavataṁ bhagavaj-jana-parāyaṇaṁ bharataṁ dharaṇi-pālanāyābhiṣicya svayaṁ bhavana evorvarita-śarīra-mātra-parigraha unmatta iva gagana-paridhānaḥ prakīrṇa-keśa ātmany āropitāhavanīyo brahmāvartāt pravavrāja.

05050291 jaḍāndha-mūka-badhira-piśāconmādakavad-avadhūta-veṣo’bhibhāṣyamāṇo’pi janānāṁ gṛhīta-mauna-vratas tūṣṇīṁ babhūva.

05050301 tatra tatra pura-grāmākara-kheṭa-vāṭa-kharvaṭa-śibira-vraja-ghoṣa-sārtha-giri-vanāśramādiṣv anupatham avanicarāpasadaiḥ paribhūyamāno makṣikābhir iva vana-gajas tarjana-tāḍanāvamehana-ṣṭhīvana-grāva-śakṛd-rajaḥ-prakṣepa-pūti-vāta-duruktais tad avigaṇayann evāsat-saṁsthāna etasmin dehopalakṣaṇe sad-apadeśa ubhayānubhava-svarūpeṇa sva-mahimāvasthānenāsamāropitāhaṁ-mamābhimānatvād avikhaṇḍita-manāḥ pṛthivīm eka-caraḥ paribabhrāma.

05050311 ati-sukumāra-kara-caraṇoraḥ-sthala-vipula-bāhv-aṁsa-gala-vadanādy-avayava-vinyāsaḥ prakṛti-sundara-svabhāva-hāsa-sumukho nava-nalina-dalāyamāna-śiśira-tārāruṇāyata-nayana-ruciraḥ sadṛśa-subhaga-kapola-karṇa-kaṇṭha-nāso vigūḍha-smita-vadana-mahotsavena pura-vanitānāṁ manasi kusuma-śarāsanam upadadhānaḥ parāg-avalambamāna-kuṭila-jaṭila-kapiśa-keśa-bhūri-bhāro’vadhūta-malina-nija-śarīreṇa graha-gṛhīta ivādṛśyata.

05050321 yarhi vāva sa bhagavān lokam imaṁ yogasyāddhā pratīpam ivācakṣāṇas tat-pratikriyā-karma bībhatsitam iti vratam ājagaram-āsthitaḥ śayāna evāśnāti pibati khādaty avamehati hadati sma ceṣṭamāna uccarita ādigdhoddeśaḥ.

05050331 tasya ha yaḥ purīṣa-surabhi-saugandhya-vāyus taṁ deśaṁ daśa-yojanaṁ samantāt surabhiṁ cakāra.

05050341 evaṁ go-mṛga-kāka-caryayā vrajaṁs tiṣṭhann āsīnaḥ śayānaḥ kāka-mṛga-go-caritaḥ pibati khādaty avamehati sma.

05050351 iti nānā-yoga-caryācaraṇo bhagavān kaivalya-patir ṛṣabho’virata-parama-mahānandānubhava ātmani sarveṣāṁ bhūtānām ātma-bhūte bhagavati vāsudeva ātmano’vyavadhānānanta-rodara-bhāvena siddha-samastārtha-paripūrṇo yogaiśvaryāṇi vaihāyasa-mano-javāntardhāna-parakāya-praveśa-dūra-grahaṇādīni yadṛcchayopagatāni nāñjasā nṛpa hṛdayenābhyanandat.

0506001 rājovāca

05060011 na nūnaṁ bhagava ātmārāmāṇāṁ yoga-samīrita-jñānāvabharjita-karma-bījānām aiśvaryāṇi punaḥ kleśadāni bhavitum arhanti yadṛc-chayopagatāni.

0506002 ṛṣir uvāca

05060021 satyam uktaṁ kintv iha vā eke na manaso’ddhā viśrambham anavasthānasya śaṭha-kirāta iva saṅgacchante.

0506003 tathā coktam----

05060031 na kuryāt karhicit sakhyaṁ manasi hy anavasthite

05060033 yad-viśrambhāc cirāc cīrṇaṁ caskanda tapa aiśvaram

05060041 nityaṁ dadāti kāmasya cchidraṁ tam anu ye’rayaḥ

05060043 yoginaḥ kṛta-maitrasya patyur jāyeva puṁścalī

05060051 kāmo manyur mado lobhaḥ śoka-moha-bhayādayaḥ

05060053 karma-bandhaś ca yan-mūlaḥ svīkuryāt ko nu tad budhaḥ

05060061 athaivam akhila-loka-pāla-lalāmo’pi vilakṣaṇair jaḍavad avadhūta-veṣa-bhāṣā-caritair avilakṣita-bhagavat-prabhāvo yogināṁ sāmparāya-vidhim anuśikṣayan sva-kalevaraṁ jihāsur ātmany ātmānam asaṁvyavahitam anarthāntara-bhāvenānvīkṣamāṇa uparatānuvṛttir upararāma.

05060071 tasya ha vā evaṁ mukta-liṅgasya bhagavata ṛṣabhasya yogamāyā-vāsanayā deha imāṁ jagatīm abhimānābhāsena saṅkramamāṇaḥ koṅka-veṅka-kuṭakān dakṣiṇa-karṇāṭakān deśān yadṛcchayopagataḥ kuṭakācalopavana āsya kṛtāśma-kavala unmāda iva mukta-mūrdhajo’saṁvīta eva vicacāra.

05060081 atha samīra-vega-vidhūta-veṇu-vikarṣaṇa-jātogra-dāvānalas tad vanam ālelihānaḥ saha tena dadāha.

05060091 yasya kilānucaritam upākarṇya koṅka-veṅka-kuṭakānāṁ rājārhan-nāmopaśikṣya kalāv adharma utkṛṣyamāṇe bhavitavyena vimohitaḥ sva-dharma-patham akuto-bhayam apahāya kupatha-pākhaṇḍam asamañjasaṁ nija-manīṣayā mandaḥ sampravartayiṣyate.

05060101 yena ha vāva kalau manujāpasadā deva-māyā-mohitāḥ sva-vidhi-niyoga-śauca-cāritra-vihīnā deva-helanāny apavratāni nija-nijecchayā gṛhṇānā asnānānācamanāśauca-keśolluñcanādīni kalinādharma-bahulenopahata-dhiyo brahma-brāhmaṇa-yajña-puruṣa-loka-vidūṣakāḥ prāyeṇa bhaviṣyanti.

05060111 te ca hy arvāktanayā nija-loka-yātrayāndha-paramparayāśvastās tamasy andhe svayam eva prapatiṣyanti.

05060121 ayam avatāro rajasopapluta-kaivalyopaśikṣaṇārthaḥ.

0506013 tasyānuguṇān ślokān gāyanti----

05060131 aho bhuvaḥ sapta-samudravatyā

05060132 dvīpeṣu varṣeṣv adhipuṇyam etat

05060133 gāyanti yatratya-janā murāreḥ

05060134 karmāṇi bhadrāṇy avatāravanti

05060141 aho nu vaṁśo yaśasāvadātaḥ

05060142 praiyavrato yatra pumān purāṇaḥ

05060143 kṛtāvatāraḥ puruṣaḥ sa ādyaś

05060144 cacāra dharmaṁ yad akarma-hetum

05060151 ko nv asya kāṣṭhām aparo’nugacchen

05060152 mano-rathenāpy abhavasya yogī

05060153 yo yoga-māyāḥ spṛhayaty udastā

05060154 hy asattayā yena kṛta-prayatnāḥ

05060161 iti ha sma sakala-veda-loka-deva-brāhmaṇa-gavāṁ parama-guror bhagavata ṛṣabhākhyasya viśuddhācaritam īritaṁ puṁsāṁ samasta-duścaritābhiharaṇaṁ parama-mahā-maṅgalāyanam idam anuśraddhayopacitayānuśṛṇoty āśrāvayati vāvahito bhagavati tasmin vāsudeva ekāntato bhaktir anayor api samanuvartate.

05060171 yasyām eva kavaya ātmānam avirataṁ vividha-vṛjina-saṁsāra-paritāpopatapyamānam anusavanaṁ snāpayantas tayaiva parayā nirvṛtyā hy apavargam ātyantikaṁ parama-puruṣārtham api svayam āsāditaṁ no evādriyante bhagavadīyatvenaiva parisamāpta-sarvārthāḥ.

05060181 rājan patir gurur alaṁ bhavatāṁ yadūnāṁ

05060182 daivaṁ priyaḥ kula-patiḥ kva ca kiṅkaro vaḥ

05060183 astv evam aṅga bhagavān bhajatāṁ mukundo

05060184 muktiṁ dadāti karhicit sma na bhakti-yogam

05060191 nityānubhūta-nija-lābha-nivṛtta-tṛṣṇaḥ

05060192 śreyasy atad-racanayā cira-supta-buddheḥ

05060193 lokasya yaḥ karuṇayābhayam ātma-lokam

05060194 ākhyān namo bhagavate ṛṣabhāya tasmai

0507001 śrī-śuka uvāca

05070011 bharatas tu mahā-bhāgavato yadā bhagavatāvani-tala-paripālanāya sañcintitas tad-anuśāsana-paraḥ pañcajanīṁ viśvarūpa-duhitaram upayeme.

05070021 tasyām u ha vā ātmajān kārtsnyenānurūpān ātmanaḥ pañca janayām āsa bhūtādir iva bhūta-sūkṣmāṇi sumatiṁ rāṣṭrabhṛtaṁ sudarśanam āvaraṇaṁ dhūmraketum iti.

05070031 ajanābhaṁ nāmaitad varṣaṁ bhāratam iti yata ārabhya vyapadiśanti.

05070041 sa bahuvin mahī-patiḥ pitṛ-pitāmahavad uru-vatsalatayā sve sve karmaṇi vartamānāḥ prajāḥ sva-dharmam anuvartamānaḥ paryapālayat.

05070051 īje ca bhagavantaṁ yajña-kratu-rūpaṁ kratubhir uccāvacaiḥ śraddhayāhṛtāgnihotra-darśa-pūrṇamāsa-cāturmāsya-paśu-somānāṁ prakṛti-vikṛtibhir anusavanaṁ cāturhotra-vidhinā.

05070061 sampracaratsu nānā-yāgeṣu viracitāṅga-kriyeṣv apūrvaṁ yat tat kriyā-phalaṁ dharmākhyaṁ pare brahmaṇi yajña-puruṣe sarva-devatā-liṅgānāṁ mantrāṇām artha-niyāma-katayā sākṣāt-kartari para-devatāyāṁ bhagavati vāsudeva eva bhāvayamāna ātma-naipuṇya-mṛdita-kaṣāyo haviḥṣv adhvaryubhir gṛhyamāṇeṣu sa yajamāno yajña-bhājo devāṁs tān puruṣāvayaveṣv abhyadhyāyat.

05070071 evaṁ karma-viśuddhyā viśuddha-sattvasyāntar-hṛdayākāśa-śarīre brahmaṇi bhagavati vāsudeve mahā-puruṣa-rūpopalakṣaṇe śrīvatsa-kaustubha-vana-mālāri-dara-gadādibhir upalakṣite nija-puruṣa-hṛl-likhitenātmani puruṣa-rūpeṇa virocamāna uccaistarāṁ bhaktir anudinam edhamāna-rayājāyata.

05070081 evaṁ varṣāyuta-sahasra-paryantāvasita-karma-nirvāṇāvasaro’dhibhujyamānaṁ sva-tanayebhyo rikthaṁ pitṛ-paitāmahaṁ yathā-dāyaṁ vibhajya svayaṁ sakala-sampan-niketāt sva-niketāt pulahāśramaṁ pravavrāja.

05070091 yatra ha vāva bhagavān harir adyāpi tatratyānāṁ nija-janānāṁ vātsalyena sannidhāpyata icchā-rūpeṇa.

05070101 yatrāśrama-padāny ubhayato nābhibhir dṛṣac-cakraiś cakra-nadī nāma sarit-pravarā sarvataḥ pavitrī-karoti.

05070111 tasmin vāva kila sa ekalaḥ pulahāśramopavane vividha-kusuma-kisalaya-tulasikāmbubhiḥ kanda-mūla-phalopahāraiś ca samīhamāno bhagavata ārādhanaṁ vivikta uparata-viṣayābhilāṣa upabhṛtopaśamaḥ parāṁ nirvṛtim avāpa.

05070121 tayettham avirata-puruṣa-paricaryayā bhagavati pravardhamānā-nurāga-bhara-druta-hṛdaya-śaithilyaḥ praharṣa-vegenātmany udbhidyamāna-roma-pulaka-kulaka autkaṇṭhya-pravṛtta-praṇaya-bāṣpa-niruddhāvaloka-nayana evaṁ nija-ramaṇāruṇa-caraṇāravindānudhyāna-paricita-bhakti-yogena paripluta-paramāhlāda-gambhīra-hṛdaya-hradāvagāḍha-dhiṣaṇas tām api kriyamāṇāṁ bhagavat-saparyāṁ na sasmāra.

05070131 itthaṁ dhṛta-bhagavad-vrata aiṇeyājina-vāsasānusavanābhiṣekārdra-kapiśa-kuṭila-jaṭā-kalāpena ca virocamānaḥ sūryarcā bhagavantaṁ hiraṇmayaṁ puruṣam ujjihāne sūrya-maṇḍale’bhyupatiṣṭhann etad u hovāca.

05070141 paro-rajaḥ savitur jāta-vedo

devasya bhargo manasedaṁ jajāna

05070143 suretasādaḥ punar āviśya caṣṭe

haṁsaṁ gṛdhrāṇaṁ nṛṣad-riṅgirām imaḥ

0508001 śrī-śuka uvāca

05080011 ekadā tu mahā-nadyāṁ kṛtābhiṣeka-naiyamikāvaśyako brahmākṣaram abhigṛṇāno muhūrta-trayam udakānta upaviveśa.

05080021 tatra tadā rājan hariṇī pipāsayā jalāśayābhyāśam ekaivopajagāma.

05080031 tayā pepīyamāna udake tāvad evāvidūreṇa nadato mṛga-pater unnādo loka-bhayaṅkara udapatat.

05080041 tam upaśrutya sā mṛga-vadhūḥ prakṛti-viklavā cakita-nirīkṣaṇā sutarām api hari-bhayābhiniveśa-vyagra-hṛdayā pāriplava-dṛṣṭir agata-tṛṣā bhayāt sahasaivoccakrāma.

05080051 tasyā utpatantyā antarvatnyā uru-bhayāvagalito yoni-nirgato garbhaḥ srotasi nipapāta.

05080061 tat-prasavotsarpaṇa-bhaya-khedāturā sva-gaṇena viyujyamānā kasyāñcid daryāṁ kṛṣṇa-sārasatī nipapātātha ca mamāra.

05080071 taṁ tv eṇa-kuṇakaṁ kṛpaṇaṁ srotasānūhyamānam abhivīkṣyāpaviddhaṁ bandhur ivānukampayā rājarṣir bharata ādāya mṛta-mātaram ity āśrama-padam anayat.

05080081 tasya ha vā eṇa-kuṇaka uccair etasmin kṛta-nijābhimānasyāhar-ahas tat-poṣaṇa-pālana-lālana-prīṇanānudhyānenātma-niyamāḥ saha-yamāḥ puruṣa-paricaryādaya ekaikaśaḥ katipayenāhar-gaṇena viyujyamānāḥ kila sarva evodavasan.

05080091 aho batāyaṁ hariṇa-kuṇakaḥ kṛpaṇa īśvara-ratha-caraṇa-paribhramaṇa-rayeṇa sva-gaṇa-suhṛd-bandhubhyaḥ parivarjitaḥ śaraṇaṁ ca mopasādito mām eva mātā-pitarau bhrātṛ-jñātīn yauthikāṁś caivopeyāya nānyaṁ kañcana veda mayy ati-visrabdhaś cāta eva mayā mat-parāyaṇasya poṣaṇa-pālana-prīṇana-lālanam anasūyunānuṣṭheyaṁ śaraṇyopekṣā-doṣa-viduṣā.

05080101 nūnaṁ hy āryāḥ sādhava upaśama-śīlāḥ kṛpaṇa-suhṛda evaṁ-vidhārthe svārthān api gurutarān upekṣante.

05080111 iti kṛtānuṣaṅga āsana-śayanāṭana-snānāśanādiṣu saha mṛga-jahunā snehānubaddha-hṛdaya āsīt.

05080121 kuśa-kusuma-samit-palāśa-phala-mūlodakāny āhariṣyamāṇo vṛkasālā-vṛkādibhyo bhayam āśaṁsamāno yadā saha hariṇa-kuṇakena vanaṁ samāviśati.

05080131 pathiṣu ca mugdha-bhāvena tatra tatra viṣakta-mati-praṇaya-bhara-hṛdayaḥ kārpaṇyāt skandhenodvahati evam utsaṅga urasi cādhāyopalālayan mudaṁ paramām avāpa.

05080141 kriyāyāṁ nirvartyamānāyām antarāle’py utthāyotthāya yadainam abhicakṣīta tarhi vāva sa varṣa-patiḥ prakṛti-sthena manasā tasmā āśiṣa āśāste svasti stād vatsa te sarvata iti.

05080151 anyadā bhṛśam udvigna-manā naṣṭa-draviṇa iva kṛpaṇaḥ sakaruṇam ati-tarṣeṇa hariṇa-kuṇaka-viraha-vihvala-hṛdaya-santāpas tam evānuśocan kila kaśmalaṁ mahad abhirambhita iti hovāca.

05080161 api bata sa vai kṛpaṇa eṇa-bālako mṛta-hariṇī-suto’ho mamānāryasya śaṭha-kirāta-mater akṛta-sukṛtasya kṛta-visrambha ātma-pratyayena tad avigaṇayan sujana ivāgamiṣyati.

05080171 api kṣemeṇāsminn āśramopavane śaṣpāṇi carantaṁ deva-guptaṁ drak-ṣyāmi.

05080181 api ca na vṛkaḥ sālā-vṛko’nyatamo vā naika-cara eka-caro vā bhak-ṣayati.

05080191 nimlocati ha bhagavān sakala-jagat-kṣemodayas trayy-ātmādyāpi mama na mṛga-vadhū-nyāsa āgacchati.

05080201 api svid akṛta-sukṛtam āgatya māṁ sukhayiṣyati hariṇa-rāja-kumāro vividha-rucira-darśanīya-nija-mṛga-dāraka-vinodair asantoṣaṁ svānām apanudan.

05080211 kṣvelikāyāṁ māṁ mṛṣā-samādhināmīlita-dṛśaṁ prema-saṁrambheṇa cakita-cakita āgatya pṛṣad-aparuṣa-viṣāṇāgreṇa luṭhati.

05080221 āsādita-haviṣi barhiṣi dūṣite mayopālabdho bhīta-bhītaḥ sapady uparata-rāsa ṛṣi-kumāravad avahita-karaṇa-kalāpa āste.

05080231 kiṁ vā are ācaritaṁ tapas tapasvinyānayā yad iyam avaniḥ savinaya-kṛṣṇa-sāra-tanaya-tanutara-subhaga-śivatamākhara-khura-pada-paṅktibhir draviṇa-vidhurāturasya kṛpaṇasya mama draviṇa-padavīṁ sūcayanty ātmānaṁ ca sarvataḥ kṛta-kautukaṁ dvijānāṁ svargāpavarga-kāmānāṁ deva-yajanaṁ karoti.

05080241 api svid asau bhagavān uḍu-patir enaṁ mṛga-pati-bhayān mṛta-mātaraṁ mṛga-bālakaṁ svāśrama-paribhraṣṭam anukampayā kṛpaṇa-jana-vatsalaḥ paripāti.

05080251 kiṁ vātmaja-viśleṣa-jvara-dava-dahana-śikhābhir upatapyamāna-hṛdaya-sthala-nalinīkaṁ mām upasṛta-mṛgī-tanayaṁ śiśira-śāntānurāga-guṇita-nija-vadana-salilāmṛtamaya-gabhastibhiḥ svadhayatīti ca.

05080261 evam aghaṭamāna-manorathākula-hṛdayo mṛga-dārakābhāsena svārabdha-karmaṇā yogārambhaṇato vibhraṁśitaḥ sa yoga-tāpaso bhagavad-ārādhana-lakṣaṇāc ca katham itarathā jāty-antara eṇa-kuṇaka āsaṅgaḥ sākṣān niḥśreyasa-pratipakṣatayā prāk-parityakta-dustyaja-hṛdayābhijātasya tasyaivam antarāya-vihata-yogārambhaṇasya rājarṣer bharatasya tāvan mṛgārbhaka-poṣaṇa-pālana-prīṇana-lālanānuṣaṅgeṇāvigaṇayata ātmānam ahir ivākhu-bilaṁ duratikramaḥ kālaḥ karāla-rabhasa āpadyata.

05080271 tadānīm api pārśva-vartinam ātmajam ivānuśocantam abhivīkṣamāṇo mṛga evābhiniveśita-manā visṛjya lokam imaṁ saha mṛgeṇa kalevaraṁ mṛtam anu na mṛta-janmānusmṛtir itaravan mṛga-śarīram avāpa.

05080281 tatrāpi ha vā ātmano mṛgatva-kāraṇaṁ bhagavad-ārādhana-samīhānubhāvenānusmṛtya bhṛśam anutapyamāna āha.

05080291 aho kaṣṭaṁ bhraṣṭo’ham ātmavatām anupathād yad-vimukta-samasta-saṅgasya vivikta-puṇyāraṇya-śaraṇasyātmavata ātmani sarveṣām ātmanāṁ bhagavati vāsudeve tad-anuśravaṇa-manana-saṅkīrtanārādhanānusmaraṇābhiyogenāśūnya-sakala-yāmena kālena samāveśitaṁ samāhitaṁ kārtsnyena manas tat tu punar mamābudhasyārān mṛga-sutam anu parisusrāva.

05080301 ity evaṁ nigūḍha-nirvedo visṛjya mṛgīṁ mātaraṁ punar bhagavat-kṣetram upaśama-śīla-muni-gaṇa-dayitaṁ śālagrāmaṁ pulastya-pulahāśramaṁ kālañjarāt pratyājagāma.

05080311 tasminn api kālaṁ pratīkṣamāṇaḥ saṅgāc ca bhṛśam udvigna ātma-sahacaraḥ śuṣka-parṇa-tṛṇa-vīrudhā vartamāno mṛgatva-nimittāvasānam eva gaṇayan mṛga-śarīraṁ tīrthodaka-klinnam ut-sasarja.

0509001 śrī-śuka uvāca

05090011 atha kasyacid dvija-varasyāṅgiraḥ-pravarasya śama-dama-tapaḥ-svādhyāyādhyayana-tyāga-santoṣa-titikṣā-praśraya-vidyānasūyātma-jñānānanda-yuktasyātma-sadṛśa-śruta-śīlācāra-rūpaudārya-guṇā nava sodaryā aṅgajā babhūvur mithunaṁ ca yavīyasyāṁ bhāryāyām

yas tu tatra pumāṁs taṁ parama-bhāgavataṁ rājarṣi-pravaraṁ bharatam utsṛṣṭa-mṛga-śarīraṁ carama-śarīreṇa vipratvaṁ gatam āhuḥ.

05090021 tatrāpi svajana-saṅgāc ca bhṛśam udvijamāno bhagavataḥ karma-bandha-vidhvaṁsana-śravaṇa-smaraṇa-guṇa-vivaraṇa-caraṇāravinda-yugalaṁ manasā vidadhad ātmanaḥ pratighātam āśaṅkamāno bhagavad-anugraheṇānusmṛta-sva-pūrva-janmāvalir ātmānam unmatta-jaḍāndha-badhira-svarūpeṇa darśayām āsa lokasya.

05090031 tasyāpi ha vā ātmajasya vipraḥ putra-snehānubaddha-manā āsamāvartanāt saṁskārān yathopadeśaṁ vidadhāna upanītasya ca punaḥ śaucācamanādīn karma-niyamān anabhipretān api samaśikṣayad anuśiṣṭena hi bhāvyaṁ pituḥ putreṇeti.

05090041 sa cāpi tad u ha pitṛ-sannidhāv evāsadhrīcīnam iva sma karoti chandāṁsy adhyāpayiṣyan saha vyāhṛtibhiḥ sapraṇava-śiras tripadīṁ sāvitrīṁ graiṣma-vāsantikān māsān adhīyānam apy asamaveta-rūpaṁ grāhayām āsa.

05090051 evaṁ sva-tanuja ātmany anurāgāveśita-cittaḥ śaucādhyayana-vrata-niyama-gurv-anala-śuśrūṣaṇādy-aupakurvāṇaka-karmāṇy anabhiyuktāny api samanuśiṣṭena bhāvyam ity asad-āgrahaḥ putram anuśāsya svayaṁ tāvad anadhigata-manorathaḥ kālenāpramattena svayaṁ gṛha eva pramatta upasaṁhṛtaḥ.

05090061 atha yavīyasī dvija-satī sva-garbha-jātaṁ mithunaṁ sapatnyā upanyasya svayam anusaṁsthayā patilokam agāt.

05090071 pitary uparate bhrātara enam atat-prabhāva-vidas trayyāṁ vidyāyām eva paryavasita-matayo na para-vidyāyāṁ jaḍa-matir iti bhrātur anuśāsana-nirbandhān nyavṛtsanta.

05090081 sa ca prākṛtair dvipada-paśubhir unmatta-jaḍa-badhira-mūkety abhibhāṣyamāṇo yadā tad-anurūpāṇi prabhāṣate karmāṇi ca kāryamāṇaḥ parecchayā karoti viṣṭito vetanato vā yācñyā yadṛcchayā vopasāditam alpaṁ bahu mṛṣṭaṁ kadannaṁ vābhyavaharati paraṁ nendriya-prīti-nimittam.

05090091 nitya-nivṛtta-nimitta-sva-siddha-viśuddhānubhavānanda-svātma-lābhādhigamaḥ sukha-duḥkhayor dvandva-nimittayor asambhāvita-dehābhimānaḥ.

05090101 śītoṣṇa-vāta-varṣeṣu vṛṣa ivānāvṛtāṅgaḥ pīnaḥ saṁhananāṅgaḥ sthaṇḍila-saṁveśanānunmardanāmajjana-rajasā mahāmaṇir ivānabhivyakta-brahma-varcasaḥ kupaṭāvṛta-kaṭir upavītenoru-maṣiṇā dvijātir iti brahma-bandhur iti saṁjñayātaj-jñajanāvamato vicacāra.

05090111 yadā tu parata āhāraṁ karma-vetanata īhamānaḥ sva-bhrātṛbhir api kedāra-karmaṇi nirūpitas tad api karoti kintu na samaṁ viṣamaṁ nyūnam adhikam iti veda kaṇa-piṇyāka-phalī-karaṇa-kulmāṣa-sthālīpurīṣādīny apy amṛtavad abhyavaharati.

05090121 atha kadācit kaścid vṛṣala-patir bhadra-kālyai puruṣa-paśum ālabhatāpatya-kāmaḥ.

05090131 tasya ha daiva-muktasya paśoḥ padavīṁ tad-anucarāḥ paridhāvanto niśi niśītha-samaye tamasāvṛtāyām anadhigata-paśava ākasmikena vidhinā kedārān vīrāsanena mṛga-varāhādibhyaḥ saṁrakṣamāṇam aṅgiraḥ-pravara-sutam apaśyan.

05090141 atha ta enam anavadya-lakṣaṇam avamṛśya bhartṛ-karma-niṣpattiṁ manyamānā baddhvā raśanayā caṇḍikā-gṛham upaninyur mudā vikasita-vadanāḥ.

05090151 atha paṇayas taṁ sva-vidhinābhiṣicyāhatena vāsasācchādya bhūṣaṇālepa-srak-tilakādibhir upaskṛtaṁ bhuktavantaṁ dhūpa-dīpa-mālya-lāja-kisalayāṅkura-phalopahāropetayā vaiśasa-saṁsthayā mahatā gīta-stuti-mṛdaṅga-paṇava-ghoṣeṇa ca puruṣa-paśuṁ bhadra-kālyāḥ purata upaveśayām āsuḥ.

05090161 atha vṛṣala-rāja-paṇiḥ puruṣa-paśor asṛg-āsavena devīṁ bhadra-kālīṁ yakṣyamāṇas tad-abhimantritam asim ati-karāla-niśitam upādade.

05090171 iti teṣāṁ vṛṣalānāṁ rajas-tamaḥ-prakṛtīnāṁ dhana-mada-raja-utsikta-manasāṁ bhagavat-kalā-vīra-kulaṁ kadarthī-kṛtyotpathena svairaṁ viharatāṁ hiṁsā-vihārāṇāṁ karmāti-dāruṇaṁ yad brahma-bhūtasya sākṣād brahmarṣi-sutasya nirvairasya sarva-bhūta-suhṛdaḥ sūnāyām apy ananumatam ālambhanaṁ tad upalabhya brahma-tejasāti-durviṣaheṇa dandahyamānena vapuṣā sahasoccacāṭa saiva devī bhadra-kālī.

05090181 bhṛśam amarṣa-roṣāveśa-rabhasa-vilasita-bhru-kuṭi-viṭapa-kuṭila-daṁṣṭrāruṇekṣaṇāṭopāti-bhayānaka-vadanā hantu-kāmevedaṁ mahāṭṭa-hāsam ati-saṁrambheṇa vimuñcantī tata utpatya pāpīyasāṁ duṣṭānāṁ tenaivāsinā vivṛkṇa-śīrṣṇāṁ galāt sravantam asṛg-āsavam atyuṣṇaṁ saha gaṇena nipīyāti-pāna-mada-vihvaloccaistarāṁ sva-pārṣadaiḥ saha jagau nanarta ca vijahāra ca śiraḥ-kanduka-līlayā.

05090191 evam eva khalu mahad-abhicārāti-kramaḥ kārtsnyenātmane phalati.

05090201 na vā etad viṣṇudatta mahad-adbhutaṁ yad asambhramaḥ sva-śiraś-chedana āpatite’pi vimukta-dehādy-ātma-bhāva-sudṛḍha-hṛdaya-granthīnāṁ sarva-sattva-suhṛd-ātmanāṁ nirvairāṇāṁ sākṣād bhagavatānimiṣāri-varāyudhenāpramattena tais tair bhāvaiḥ parirakṣyamāṇānāṁ tat-pāda-mūlam akutaścid-bhayam upasṛtānāṁ bhāgavata-paramahaṁsānām.

0510001 śrī-śuka uvāca

05100011 atha sindhu-sauvīra-pate rahūgaṇasya vrajata ikṣumatyās taṭe tat-kula-patinā śibikā-vāha-puruṣānveṣaṇa-samaye daivenopasāditaḥ sa dvija-vara upalabdha eṣa pīvā yuvā saṁhananāṅgo go-kharavad dhuraṁ voḍhum alam iti pūrva-viṣṭi-gṛhītaiḥ saha gṛhītaḥ prasabham atad-arha uvāha śibikāṁ sa mahānubhāvaḥ.

05100021 yadā hi dvija-varasyeṣu-mātrāvalokānugater na samāhitā puruṣa-gatis tadā viṣama-gatāṁ sva-śibikāṁ rahūgaṇa upadhārya puruṣān adhivahata āha he voḍhāraḥ sādhv atikramata kim iti viṣamam uhyate yānam iti.

05100031 atha ta īśvara-vacaḥ sopālambham upākarṇyopāya-turīyāc chaṅkita-manasas taṁ vijñāpayāṁ babhūvuḥ.

05100041 na vayaṁ nara-deva pramattā bhavan-niyamānupathāḥ sādhv eva vahāmaḥ

ayam adhunaiva niyukto’pi na drutaṁ vrajati nānena saha voḍhum u ha vayaṁ pārayāma iti.

05100051 sāṁsargiko doṣa eva nūnam ekasyāpi sarveṣāṁ sāṁsargikāṇāṁ bhavitum arhatīti niścitya niśamya kṛpaṇa-vaco rājā rahūgaṇa upāsita-vṛddho’pi nisargeṇa balāt kṛta īṣad-utthita-manyur avispaṣṭa-brahma-tejasaṁ jāta-vedasam iva rajasāvṛta-matir āha.

05100061 aho kaṣṭaṁ bhrātar vyaktam uru-pariśrānto dīrgham adhvānam eka eva ūhivān suciraṁ nāti-pīvā na saṁhananāṅgo jarasā copadruto bhavān sakhe no evāpara ete saṅghaṭṭina iti bahu-vipralabdho’py avidyayā racita-dravya-guṇa-karmāśaya-sva-carama-kalevare’vastuni saṁsthāna-viśeṣe’haṁ mamety anadhyāropita-mithyā-pratyayo brahma-bhūtas tūṣṇīṁ śibikāṁ pūrvavad uvāha.

05100071 atha punaḥ sva-śibikāyāṁ viṣama-gatāyāṁ prakupita uvāca rahūgaṇaḥ kim idam are tvaṁ jīvan-mṛto māṁ kadarthī-kṛtya bhartṛ-śāsanam aticarasi pramattasya ca te karomi cikitsāṁ daṇḍa-pāṇir iva janatāyā yathā prakṛtiṁ svāṁ bhajiṣyasa iti.

05100081 evaṁ bahv abaddham api bhāṣamāṇaṁ nara-devābhimānaṁ rajasā tamasānuviddhena madena tiraskṛtāśeṣa-bhagavat-priya-niketaṁ paṇḍita-māninaṁ sa bhagavān brāhmaṇo brahma-bhūta-sarva-bhūta-suhṛd-ātmā yogeśvara-caryāyāṁ nāti-vyutpanna-matiṁ smayamāna iva vigata-smaya idam āha.

0510009 brāhmaṇa uvāca

05100091 tvayoditaṁ vyaktam avipralabdhaṁ

05100092 bhartuḥ sa me syād yadi vīra bhāraḥ

05100093 gantur yadi syād adhigamyam adhvā

05100094 pīveti rāśau na vidāṁ pravādaḥ

05100101 sthaulyaṁ kārśyaṁ vyādhaya ādhayaś ca

05100102 kṣut tṛḍ bhayaṁ kalir icchā jarā ca

05100103 nidrā ratir manyur ahaṁ madaḥ śuco

05100104 dehena jātasya hi me na santi

05100111 jīvan-mṛtatvaṁ niyamena rājan

05100112 ādyantavad yad vikṛtasya dṛṣṭam

05100113 sva-svāmya-bhāvo dhruva īḍya yatra

05100114 tarhy ucyate’sau vidhikṛtya-yogaḥ

05100121 viśeṣa-buddher vivaraṁ manāk ca

05100122 paśyāma yan na vyavahārato’nyat

05100123 ka īśvaras tatra kim īśitavyaṁ

05100124 tathāpi rājan karavāma kiṁ te

05100131 unmatta-matta-jaḍavat sva-saṁsthāṁ

05100132 gatasya me vīra cikitsitena

05100133 arthaḥ kiyān bhavatā śikṣitena

05100134 stabdha-pramattasya ca piṣṭapeṣaḥ

0510014 śrī-śuka uvāca

05100141 etāvad anuvāda-paribhāṣayā pratyudīrya muni-vara upaśama-śīla uparatānātmya-nimitta upabhogena karmārabdhaṁ vyapanayan rāja-yānam api tathovāha.

05100151 sa cāpi pāṇḍaveya sindhu-sauvīra-patis tattva-jijñāsāyāṁ samyak-śraddhayādhikṛtādhikāras tad dhṛdaya-granthi-mocanaṁ dvija-vaca āśrutya bahu-yoga-grantha-sammataṁ tvarayāvaruhya śirasā pāda-mūlam upasṛtaḥ kṣamāpayan vigata-nṛpa-deva-smaya uvāca.

05100161 kas tvaṁ nigūḍhaś carasi dvijānāṁ

05100162 bibharṣi sūtraṁ katamo’vadhūtaḥ

05100163 kasyāsi kutratya ihāpi kasmāt

05100164 kṣemāya naś ced asi nota śuklaḥ

05100171 nāhaṁ viśaṅke sura-rāja-vajrān

05100172 na tryakṣa-śūlān na yamasya daṇḍāt

05100173 nāgny-arka-somānila-vittapāstrāc

05100174 chaṅke bhṛśaṁ brahma-kulāvamānāt

05100181 tad brūhy asaṅgo jaḍavan nigūḍha-

05100182 vijñāna-vīryo vicarasy apāraḥ

05100183 vacāṁsi yoga-grathitāni sādho

05100184 na naḥ kṣamante manasāpi bhettum

05100191 ahaṁ ca yogeśvaram ātma-tattva-

05100192 vidāṁ munīnāṁ paramaṁ guruṁ vai

05100193 praṣṭuṁ pravṛttaḥ kim ihāraṇaṁ tat

05100194 sākṣād dhariṁ jñāna-kalāvatīrṇam

05100201 sa vai bhavā… loka-nirīkṣaṇārtham

05100202 avyakta-liṅgo vicaraty api svit

05100203 yogeśvarāṇāṁ gatim andha-buddhiḥ

05100204 kathaṁ vicakṣīta gṛhānubandhaḥ

05100211 dṛṣṭaḥ śramaḥ karmata ātmano vai

05100212 bhartur gantur bhavataś cānumanye

05100213 yathāsatodānayanādy-abhāvāt

05100214 samūla iṣṭo vyavahāra-mārgaḥ

05100221 sthāly-agni-tāpāt payaso’bhitāpas

05100222 tat-tāpatas taṇḍula-garbha-randhiḥ

05100223 dehendriyāsvāśaya-sannikarṣāt

05100224 tat-saṁsṛtiḥ puruṣasyānurodhāt

05100231 śāstābhigoptā nṛpatiḥ prajānāṁ

05100232 yaḥ kiṅkaro vai na pinaṣṭi piṣṭam

05100233 sva-dharmam ārādhanam acyutasya

05100234 yad īhamāno vijahāty aghaugham

05100241 tan me bhavān nara-devābhimāna-

05100242 madena tucchīkṛta-sattamasya

05100243 kṛṣīṣṭa maitrī-dṛśam ārta-bandho

05100244 yathā tare sad-avadhyānam aṁhaḥ

05100251 na vikriyā viśva-suhṛt-sakhasya

05100252 sāmyena vītābhimates tavāpi

05100253 mahad-vimānāt sva-kṛtād dhi mādṛṅ

05100254 naṅkṣyaty adūrād api śūlapāṇiḥ

0511001 brāhmaṇa uvāca

05110011 akovidaḥ kovida-vāda-vādān

05110012 vadasy atho nāti-vidāṁ variṣṭhaḥ

05110013 na sūrayo hi vyavahāram enaṁ

05110014 tattvāvamarśena sahāmananti

05110021 tathaiva rājann uru-gārhamedha-

05110022 vitāna-vidyoru-vijṛmbhiteṣu

05110023 na veda-vādeṣu hi tattva-vādaḥ

05110024 prāyeṇa śuddho nu cakāsti sādhuḥ

05110031 na tasya tattva-grahaṇāya sākṣād

05110032 varīyasīr api vācaḥ samāsan

05110033 svapne niruktyā gṛhamedhi-saukhyaṁ

05110034 na yasya heyānumitaṁ svayaṁ syāt

05110041 yāvan mano rajasā pūruṣasya

05110042 sattvena vā tamasā vānuruddham

05110043 cetobhir ākūtibhir ātanoti

05110044 niraṅkuśaṁ kuśalaṁ cetaraṁ vā

05110051 sa vāsanātmā viṣayoparakto

05110052 guṇa-pravāho vikṛtaḥ ṣoḍaśātmā

05110053 bibhrat pṛthaṅ-nāmabhi rūpa-bhedam

05110054 antar-bahiṣṭvaṁ ca purais tanoti

05110061 duḥkhaṁ sukhaṁ vyatiriktaṁ ca tīvraṁ

05110062 kālopapannaṁ phalam āvyanakti

05110063 āliṅgya māyā-racitāntarātmā

05110064 sva-dehinaṁ saṁsṛti-cakra-kūṭaḥ

05110071 tāvān ayaṁ vyavahāraḥ sadāviḥ

05110072 kṣetrajña-sākṣyo bhavati sthūla-sūkṣmaḥ

05110073 tasmān mano liṅgam ado vadanti

05110074 guṇāguṇatvasya parāvarasya

05110081 guṇānuraktaṁ vyasanāya jantoḥ

05110082 kṣemāya nairguṇyam atho manaḥ syāt

05110083 yathā pradīpo ghṛta-vartim aśnan

05110084 śikhāḥ sadhūmā bhajati hy anyadā svam

05110085 padaṁ tathā guṇa-karmānubaddhaṁ

05110086 vṛttīr manaḥ śrayate’nyatra tattvam

05110091 ekādaśāsan manaso hi vṛttaya

05110092 ākūtayaḥ pañca dhiyo’bhimānaḥ

05110093 mātrāṇi karmāṇi puraṁ ca tāsāṁ

05110094 vadanti haikādaśa vīra bhūmīḥ

05110101 gandhākṛti-sparśa-rasa-śravāṁsi

05110102 visarga-raty-arty-abhijalpa-śilpāḥ

05110103 ekādaśaṁ svīkaraṇaṁ mameti

05110104 śayyām ahaṁ dvādaśam eka āhuḥ

05110111 dravya-svabhāvāśaya-karma-kālair

05110112 ekādaśāmī manaso vikārāḥ

05110113 sahasraśaḥ śataśaḥ koṭiśaś ca

05110114 kṣetrajñato na mitho na svataḥ syuḥ

05110121 kṣetrajña etā manaso vibhūtīr

05110122 jīvasya māyā-racitasya nityāḥ

05110123 āvirhitāḥ kvāpi tirohitāś ca

05110124 śuddho vicaṣṭe hy aviśuddha-kartuḥ

05110131 kṣetrajña ātmā puruṣaḥ purāṇaḥ

05110132 sākṣāt svayaṁ jyotir ajaḥ pareśaḥ

05110133 nārāyaṇo bhagavān vāsudevaḥ

05110134 sva-māyayātmany avadhīyamānaḥ

05110141 yathānilaḥ sthāvara-jaṅgamānām

05110142 ātma-svarūpeṇa niviṣṭa īśet

05110143 evaṁ paro bhagavān vāsudevaḥ

05110144 kṣetrajña ātmedam anupraviṣṭaḥ

05110151 na yāvad etāṁ tanu-bhṛn narendra

05110152 vidhūya māyāṁ vayunodayena

05110153 vimukta-saṅgo jita-ṣaṭ-sapatno

05110154 vedātma-tattvaṁ bhramatīha tāvat

05110161 na yāvad etan mana ātma-liṅgaṁ

05110162 saṁsāra-tāpāvapanaṁ janasya

05110163 yac choka-mohāmaya-rāga-lobha-

05110164 vairānubandhaṁ mamatāṁ vidhatte

05110171 bhrātṛvyam enaṁ tad adabhra-vīryam

05110172 upekṣayādhyedhitam apramattaḥ

05110173 guror hareś caraṇopāsanāstro

05110174 jahi vyalīkaṁ svayam ātma-moṣam

0512001 rahūgaṇa uvāca

05120011 namo namaḥ kāraṇa-vigrahāya

05120012 svarūpa-tucchīkṛta-vigrahāya

05120013 namo’vadhūta dvija-bandhu-liṅga-

05120014 nigūḍha-nityānubhavāya tubhyam

05120021 jvarāmayārtasya yathāgadaṁ sat

05120022 nidāgha-dagdhasya yathā himāmbhaḥ

05120023 kudeha-mānāhi-vidaṣṭa-dṛṣṭeḥ

05120024 brahman vacas te’mṛtam auṣadhaṁ me

05120031 tasmād bhavantaṁ mama saṁśayārthaṁ

05120032 prakṣyāmi paścād adhunā subodham

05120033 adhyātma-yoga-grathitaṁ tavoktam

05120034 ākhyāhi kautūhala-cetaso me

05120041 yad āha yogeśvara dṛśyamānaṁ

05120042 kriyā-phalaṁ sad-vyavahāra-mūlam

05120043 na hy añjasā tattva-vimarśanāya

05120044 bhavān amuṣmin bhramate mano me

0512005 brāhmaṇa uvāca

05120051 ayaṁ jano nāma calan pṛthivyāṁ

05120052 yaḥ pārthivaḥ pārthiva kasya hetoḥ

05120053 tasyāpi cāṅghryor adhi gulpha-jaṅghā-

05120054 jānūru-madhyora-śirodharāṁsāḥ

05120061 aṁse’dhi dārvī śibikā ca yasyāṁ

05120062 sauvīra-rājety apadeśa āste

05120063 yasmin bhavān rūḍha-nijābhimāno

05120064 rājāsmi sindhuṣv iti durmadāndhaḥ

05120071 śocyān imāṁs tvam adhikaṣṭa-dīnān

05120072 viṣṭyā nigṛhṇan niranugraho’si

05120073 janasya goptāsmi vikatthamāno

05120074 na śobhase vṛddha-sabhāsu dhṛṣṭaḥ

05120081 yadā kṣitāv eva carācarasya

05120082 vidāma niṣṭhāṁ prabhavaṁ ca nityam

05120083 tan nāmato’nyad vyavahāra-mūlaṁ

05120084 nirūpyatāṁ sat-kriyayānumeyam

05120091 evaṁ niruktaṁ kṣiti-śabda-vṛttam

05120092 asan nidhānāt paramāṇavo ye

05120093 avidyayā manasā kalpitās te

05120094 yeṣāṁ samūhena kṛto viśeṣaḥ

05120101 evaṁ kṛśaṁ sthūlam aṇur bṛhad yad

05120102 asac ca saj jīvam ajīvam anyat

05120103 dravya-svabhāvāśaya-kāla-karma-

05120104 nāmnājayāvehi kṛtaṁ dvitīyam

05120111 jñānaṁ viśuddhaṁ paramārtham ekam

05120112 anantaraṁ tv abahir brahma satyam

05120113 pratyak praśāntaṁ bhagavac-chabda-saṁjñaṁ

05120114 yad vāsudevaṁ kavayo vadanti

05120121 rahūgaṇaitat tapasā na yāti

05120122 na cejyayā nirvapaṇād gṛhād vā

05120123 na cchandasā naiva jalāgni-sūryair

05120124 vinā mahat-pāda-rajo-'bhiṣekam

05120131 yatrottamaśloka-guṇānuvādaḥ

05120132 prastūyate grāmya-kathā-vighātaḥ

05120133 niṣevyamāṇo’nudinaṁ mumukṣor

05120134 matiṁ satīṁ yacchati vāsudeve

05120141 ahaṁ purā bharato nāma rājā

05120142 vimukta-dṛṣṭa-śruta-saṅga-bandhaḥ

05120143 ārādhanaṁ bhagavata īhamāno

05120144 mṛgo’bhavaṁ mṛga-saṅgād dhatārthaḥ

05120151 sā māṁ smṛtir mṛga-dehe’pi vīra

05120152 kṛṣṇārcana-prabhavā no jahāti

05120153 atho ahaṁ jana-saṅgād asaṅgo

05120154 viśaṅkamāno’vivṛtaś carāmi

05120161 tasmān naro’saṅga-susaṅga-jāta-

05120162 jñānāsinehaiva vivṛkṇa-mohaḥ

05120163 hariṁ tad-īhā-kathana-śrutābhyāṁ

05120164 labdha-smṛtir yāty atipāram adhvanaḥ

0513001 brāhmaṇa uvāca

05130011 duratyaye’dhvany ajayā niveśito

05130012 rajas-tamaḥ-sattva-vibhakta-karmadṛk

05130013 sa eṣa sārtho’rtha-paraḥ paribhraman

05130014 bhavāṭavīṁ yāti na śarma vindati

05130021 yasyām ime ṣaṇ nara-deva dasyavaḥ

05130022 sārthaṁ vilumpanti kunāyakaṁ balāt

05130023 gomāyavo yatra haranti sārthikaṁ

05130024 pramattam āviśya yathoraṇaṁ vṛkāḥ

05130031 prabhūta-vīrut-tṛṇa-gulma-gahvare

05130032 kaṭhora-daṁśair maśakair upadrutaḥ

05130033 kvacit tu gandharva-puraṁ prapaśyati

05130034 kvacit kvacic cāśu-rayolmuka-graham

05130041 nivāsa-toya-draviṇātma-buddhis

05130042 tatas tato dhāvati bho aṭavyām

05130043 kvacic ca vātyotthita-pāṁsu-dhūmrā

05130044 diśo na jānāti rajas-valākṣaḥ

05130051 adṛśya-jhillī-svana-karṇa-śūla

05130052 ulūka-vāgbhir vyathitāntarātmā

05130053 apuṇya-vṛkṣān śrayate kṣudhārdito

05130054 marīci-toyāny abhidhāvati kvacit

05130061 kvacid vitoyāḥ sarito’bhiyāti

05130062 parasparaṁ cālaṣate nirandhaḥ

05130063 āsādya dāvaṁ kvacid agni-tapto

05130064 nirvidyate kva ca yakṣair hṛtāsuḥ

05130071 śūrair hṛta-svaḥ kva ca nirviṇṇa-cetāḥ

05130072 śocan vimuhyann upayāti kaśmalam

05130073 kvacic ca gandharva-puraṁ praviṣṭaḥ

05130074 pramodate nirvṛtavan muhūrtam

05130081 calan kvacit kaṇṭaka-śarkarāṅghrir

05130082 nagārurukṣur vimanā ivāste

05130083 pade pade’bhyantara-vahninārditaḥ

05130084 kauṭumbikaḥ krudhyati vai janāya

05130091 kvacin nigīrṇo’jagarāhinā jano

05130092 nāvaiti kiñcid vipine’paviddhaḥ

05130093 daṣṭaḥ sma śete kva ca danda-śūkair

05130094 andho’ndha-kūpe patitas tamisre

05130101 karhi sma cit kṣudra-rasān vicinvaṁs

05130102 tan-makṣikābhir vyathito vimānaḥ

05130103 tatrāti-kṛcchrāt pratilabdhamāno

05130104 balād vilumpanty atha taṁ tato’nye

05130111 kvacic ca śītātapa-vāta-varṣa-

05130112 pratikriyāṁ kartum anīśa āste

05130113 kvacin mitho vipaṇan yac ca kiñcid

05130114 vidveṣam ṛcchaty uta vitta-śāṭhyāt

05130121 kvacit kvacit kṣīṇa-dhanas tu tasmin

05130122 śayyāsana-sthāna-vihāra-hīnaḥ

05130123 yācan parād apratilabdha-kāmaḥ

05130124 pārakya-dṛṣṭir labhate’vamānam

05130131 anyonya-vitta-vyatiṣaṅga-vṛddha-

05130132 vairānubandho vivahan mithaś ca

05130133 adhvany amuṣminn uru-kṛcchra-vitta-

05130134 bādhopasargair viharan vipannaḥ

05130141 tāṁs tān vipannān sa hi tatra tatra

05130142 vihāya jātaṁ parigṛhya sārthaḥ

05130143 āvartate’dyāpi na kaścid atra

05130144 vīrādhvanaḥ pāram upaiti yogam

05130151 manasvino nirjita-dig-gajendrā

05130152 mameti sarve bhuvi baddha-vairāḥ

05130153 mṛdhe śayīran na tu tad vrajanti

05130154 yan nyasta-daṇḍo gata-vairo’bhiyāti

05130161 prasajjati kvāpi latā-bhujāśrayas

05130162 tad-āśrayāvyakta-pada-dvija-spṛhaḥ

05130163 kvacit kadācid dhari-cakratas trasan

05130164 sakhyaṁ vidhatte baka-kaṅka-gṛdhraiḥ

05130171 tair vañcito haṁsa-kulaṁ samāviśann

05130172 arocayan śīlam upaiti vānarān

05130173 taj-jāti-rāsena sunirvṛtendriyaḥ

05130174 parasparodvīkṣaṇa-vismṛtāvadhiḥ

05130181 drumeṣu raṁsyan suta-dāra-vatsalo

05130182 vyavāya-dīno vivaśaḥ sva-bandhane

05130183 kvacit pramādād giri-kandare patan

05130184 vallīṁ gṛhītvā gaja-bhīta āsthitaḥ

05130191 ataḥ kathañcit sa vimukta āpadaḥ

05130192 punaś ca sārthaṁ praviśaty arindama

05130193 adhvany amuṣminn ajayā niveśito

05130194 bhrama‘ jano’dyāpi na veda kaścana

05130201 rahūgaṇa tvam api hy adhvano’sya

05130202 sannyasta-daṇḍaḥ kṛta-bhūta-maitraḥ

05130203 asaj-jitātmā hari-sevayā śitaṁ

05130204 jñānāsim ādāya tarāti-pāram

0513021 rājovāca

05130211 aho nṛ-janmākhila-janma-śobhanaṁ

05130212 kiṁ janmabhis tv aparair apy amuṣmin

05130213 na yad dhṛṣīkeśa-yaśaḥ-kṛtātmanāṁ

05130214 mahātmanāṁ vaḥ pracuraḥ samāgamaḥ

05130221 na hy adbhutaṁ tvac-caraṇābja-reṇubhir

05130222 hatāṁhaso bhaktir adhokṣaje’malā

05130223 mauhūrtikād yasya samāgamāc ca me

05130224 dustarka-mūlo’pahato’vivekaḥ

05130231 namo mahadbhyo’stu namaḥ śiśubhyo

05130232 namo yuvabhyo nama āvaṭubhyaḥ

05130233 ye brāhmaṇā gām avadhūta-liṅgāś

05130234 caranti tebhyaḥ śivam astu rājñām

0513024 śrī-śuka uvāca

05130241 ity evam uttarā-mātaḥ sa vai brahmarṣi-sutaḥ sindhu-pataya ātma-satattvaṁ vigaṇayataḥ parānubhāvaḥ parama-kāruṇikatayopadiśya rahūgaṇena sakaruṇam abhivandita-caraṇa āpūrṇārṇava iva nibhṛta-karaṇormy-āśayo dharaṇim imāṁ vicacāra.

05130251 sauvīra-patir api sujana-samavagata-paramātma-satattva ātmany avidyādhyāropitāṁ ca dehātma-matiṁ visasarja

evaṁ hi nṛpa bhagavad-āśritāśritānubhāvaḥ.

0513026 rājovāca

05130261 yo ha vā iha bahu-vidā mahā-bhāgavata tvayābhihitaḥ parokṣeṇa vacasā jīva-loka-bhavādhvā sa hy ārya-manīṣayā kalpita-viṣayo nāñjasāvyutpanna-loka-samadhigamaḥ

atha tad evaitad duravagamaṁ samavetānukalpena nirdiśyatām iti.

0514001 sa hovāca

05140011 sa eṣa dehātma-mānināṁ sattvādi-guṇa-viśeṣa-vikalpita-kuśalāku-śala-samavahāra-vinirmita-vividha-dehāvalibhir viyoga-saṁyogādy-anādi-saṁsārānubhavasya dvāra-bhūtena ṣaḍ-indriya-vargeṇa tasmin durgādhvavad asugame’dhvany āpatita īśvarasya bhagavato viṣṇor vaśa-vartinyā māyayā jīva-loko’yaṁ yathā vaṇik-sārtho’rtha-paraḥ sva-deha-niṣpādita-karmānubhavaḥ śmaśānavad aśivatamāyāṁ saṁsārāṭavyāṁ gato nādyāpi viphala-bahu-pratiyogehas tat-tāpopaśamanīṁ hari-guru-caraṇāravinda-madhukarānupadavīm avarundhe.

05140021 yasyām u ha vā ete ṣaḍ-indriya-nāmānaḥ karmaṇā dasyava eva te

tad yathā puruṣasya dhanaṁ yat kiñcid dharmaupayikaṁ bahu-kṛcchrādhigataṁ sākṣāt parama-puruṣārādhana-lakṣaṇo yo’sau dharmas taṁ tu sāmparāya udāharanti

tad-dharmyaṁ dhanaṁ darśana-sparśana-śravaṇāsvādanāvaghrāṇa-saṅkalpa-vyavasāya-gṛha-grāmyopabhogena kunāthasyājitātmano yathā sārthasya vilum-panti.

05140031 atha ca yatra kauṭumbikā dārāpatyādayo nāmnā karmaṇā vṛka-sṛgālā evānicchato’pi kadaryasya kuṭumbina uraṇakavat saṁrakṣyamāṇaṁ miṣato’pi haranti.

05140041 yathā hy anuvatsaraṁ kṛṣyamāṇam apy adagdha-bījaṁ kṣetraṁ punar evāvapana-kāle gulma-tṛṇa-vīrudbhir gahvaram iva bhavaty evam eva gṛhāśramaḥ karma-kṣetraṁ yasmin na hi karmāṇy utsīdanti yad ayaṁ kāma-karaṇḍa eṣa āvasathaḥ.

05140051 tatra gato daṁśa-maśaka-samāpasadair manujaiḥ śalabha-śakunta-taskara-mūṣakādibhir uparudhyamāna-bahiḥ-prāṇaḥ kvacit parivartamāno’sminn adhvany avidyā-kāma-karmabhir uparakta-manasānupapannārthaṁ nara-lokaṁ gandharva-nagaram upapannam iti mithyā-dṛṣṭir anupaśyati.

05140061 tatra ca kvacid ātapodaka-nibhān viṣayān upadhāvati pāna-bhojana-vyavāyādi-vyasana-lolupaḥ.

05140071 kvacic cāśeṣa-doṣa-niṣadanaṁ purīṣa-viśeṣaṁ tad-varṇa-guṇa-nirmita-matiḥ suvarṇam upāditsaty agni-kāma-kātara ivolmuka-piśācam.

05140081 atha kadācin nivāsa-pānīya-draviṇādy-anekātmopajīvanābhiniveśa etasyāṁ saṁsārāṭavyām itas tataḥ paridhāvati.

05140091 kvacic ca vātyaupamyayā pramadayāroham āropitas tat-kāla-rajasā rajanī-bhūta ivāsādhu-maryādo rajas-valākṣo’pi dig-devatā atirajas-vala-matir na vijānāti.

05140101 kvacit sakṛd avagata-viṣaya-vaitathyaḥ svayaṁ parābhidhyānena vibhraṁśita-smṛtis tayaiva marīci-toya-prāyāṁs tān evābhidhāvati.

05140111 kvacid ulūka-jhillī-svanavad ati-paruṣa-rabhasāṭopaṁ pratyakṣaṁ parokṣaṁ vā ripu-rāja-kula-nirbhartsitenāti-vyathita-karṇa-mūla-hṛdayaḥ.

05140121 sa yadā dugdha-pūrva-sukṛtas tadā kāraskara-kākatuṇḍādy-apuṇya-druma-latā-viṣoda-pānavad ubhayārtha-śūnya-draviṇān jīvan-mṛtān svayaṁ jīvan-mriyamāṇa upadhāvati.

05140131 ekadāsat-prasaṅgān nikṛta-matir vyudaka-srotaḥ-skhalanavad ubhayato’pi duḥkhadaṁ pākhaṇḍam abhiyāti.

05140141 yadā tu para-bādhayāndha ātmane nopanamati tadā hi pitṛ-putra-barhiṣmataḥ pitṛ-putrān vā sa khalu bhakṣayati.

05140151 kvacid āsādya gṛhaṁ dāvavat priyārtha-vidhuram asukhodarkaṁ śokāgninā dahyamāno bhṛśaṁ nirvedam upagacchati.

05140161 kvacit kāla-viṣa-mita-rāja-kula-rakṣasāpahṛta-priyatama-dhanāsuḥ pramṛtaka iva vigata-jīva-lakṣaṇa āste.

05140171 kadācin manorathopagata-pitṛ-pitāmahādy asat sad iti svapna-nirvṛti-lakṣaṇam anubhavati.

05140181 kvacid gṛhāśrama-karma-codanāti-bhara-girim ārurukṣamāṇo loka-vyasana-karṣita-manāḥ kaṇṭaka-śarkarā-kṣetraṁ praviśann iva sīdati.

05140191 kvacic ca duḥsahena kāyābhyantara-vahninā gṛhīta-sāraḥ sva-kuṭumbāya krudhyati.

05140201 sa eva punar nidrājagara-gṛhīto’ndhe tamasi magnaḥ śūnyāraṇya iva śete nānyat-kiñcana veda śava ivāpaviddhaḥ.

05140211 kadācid bhagna-māna-daṁṣṭro durjana-danda-śūkair alabdha-nidrā-kṣaṇo vyathita-hṛdayenānukṣīyamāṇa-vijñāno’ndha-kūpe’ndhavat patati.

05140221 karhi sma cit kāma-madhu-lavān vicinvan yadā para-dāra-para-drav-yāṇy avarundhāno rājñā svāmibhir vā nihataḥ pataty apāre niraye.

05140231 atha ca tasmād ubhayathāpi hi karmāsminn ātmanaḥ saṁsārāvapanam udāharanti.

05140241 muktas tato yadi bandhād devadatta upācchinatti tasmād api viṣṇumitra ity anavasthitiḥ.

05140251 kvacic ca śīta-vātādy-anekādhidaivika-bhautikātmīyānāṁ daśānāṁ pratinivāraṇe’kalpo duranta-cintayā viṣaṇṇa āste.

05140261 kvacin mitho vyavaharan yat kiñcid dhanam anyebhyo vā kākiṇikā-mātram apy apaharan yat kiñcid vā vidveṣam eti vitta-śāṭhyāt.

05140271 adhvany amuṣminn ima upasargās tathā sukha-duḥkha-rāga-dveṣa-bhayābhimāna-pramādonmāda-śoka-moha-lobha-mātsaryerṣyāva-māna-kṣut-pipāsādhi-vyādhi-janma-jarā-maraṇādayaḥ.

05140281 kvāpi deva-māyayā striyā bhuja-latopagūḍhaḥ praskanna-viveka-vijñāno yad-vihāra-gṛhārambhākula-hṛdayas tad-āśrayāvasakta-suta-duhitṛ-kalatra-bhāṣitāvaloka-viceṣṭitāpahṛta-hṛdaya ātmānam ajitātmāpāre’ndhe tamasi prahiṇoti.

05140291 kadācid īśvarasya bhagavato viṣṇoś cakrāt paramāṇv-ādi-dvi-parārdhāpavarga-kālopalakṣaṇāt parivartitena vayasā raṁhasā harata ābrahma-tṛṇa-stambādīnāṁ bhūtānām animiṣato miṣatāṁ vitrasta-hṛdayas tam eveśvaraṁ kāla-cakra-nijāyudhaṁ sākṣād bhagavantaṁ yajña-puruṣam anādṛtya pākhaṇḍa-devatāḥ kaṅka-gṛdhra-baka-vaṭa-prāyā ārya-samaya-parihṛtāḥ sāṅketyenābhidhatte.

05140301 yadā pākhaṇḍibhir ātma-vañcitais tair uru vañcito brahma-kulaṁ samāvasaṁs teṣāṁ śīlam upanayanādi-śrauta-smārta-karmānuṣṭhā-nena bhagavato yajña-puruṣasyārādhanam eva tad arocayan śūdra-kulaṁ bhajate nigamācāre’śuddhito yasya mithunī-bhāvaḥ kuṭumba-bharaṇaṁ yathā vānara-jāteḥ.

05140311 tatrāpi niravarodhaḥ svaireṇa viharann ati-kṛpaṇa-buddhir anyonya-mukha-nirīkṣaṇādinā grāmya-karmaṇaiva vismṛta-kālāvadhiḥ.

05140321 kvacid drumavad aihikārtheṣu gṛheṣu raṁsyan yathā vānaraḥ suta-dāra-vatsalo vyavāya-kṣaṇaḥ.

05140331 evam adhvany avarundhāno mṛtyu-gaja-bhayāt tamasi giri-kandara-prāye.

05140341 kvacic chīta-vātādy-aneka-daivika-bhautikātmīyānāṁ duḥkhānāṁ pratinivāraṇe’kalpo duranta-viṣaya-viṣaṇṇa āste.

05140351 kvacin mitho vyavaharan yat kiñcid dhanam upayāti vitta-śāṭhyena.

05140361 kvacit kṣīṇa-dhanaḥ śayyāsanāśanādy-upabhoga-vihīno yāvad apratilabdha-manorathopagatādāne’vasita-matis tatas tato’vamānādīni janād abhilabhate.

05140371 evaṁ vitta-vyatiṣaṅga-vivṛddha-vairānubandho’pi pūrva-vāsanayā mitha udvahaty athāpavahati.

05140381 etasmin saṁsārādhvani nānā-kleśopasarga-bādhita āpanna-vipanno yatra yas tam u ha vāvetaras tatra visṛjya jātaṁ jātam upādāya śocan muhyan bibhyad-vivadan krandan saṁhṛṣyan gāyan nahyamānaḥ sādhu-varjito naivāvartate’dyāpi yata ārabdha eṣa nara-loka-sārtho yam adhvanaḥ pāram upadiśanti.

05140391 yad idaṁ yogānuśāsanaṁ na vā etad avarundhate yan nyasta-daṇḍā munaya upaśama-śīlā uparatātmānaḥ samavagacchanti.

05140401 yad api dig-ibha-jayino yajvino ye vai rājarṣayaḥ kiṁ tu paraṁ mṛdhe śayīrann asyām eva mameyam iti kṛta-vairānubandhāyāṁ visṛjya svayam upasaṁhṛtāḥ.

05140411 karma-vallīm avalambya tata āpadaḥ kathañcin narakād vimuktaḥ punar apy evaṁ saṁsārādhvani vartamāno nara-loka-sārtham upayāti evam upari gato’pi.

0514043 tasyedam upagāyanti----

05140421 ārṣabhasyeha rājarṣer manasāpi mahātmanaḥ

05140423 nānuvartmārhati nṛpo makṣikeva garutmataḥ

05140431 yo dustyajān dāra-sutān suhṛd rājyaṁ hṛdi-spṛśaḥ

05140433 jahau yuvaiva malavad uttamaśloka-lālasaḥ

05140441 yo dustyajān kṣiti-suta-svajanārtha-dārān

05140442 prārthyāṁ śriyaṁ sura-varaiḥ sadayāvalokām

05140443 naicchan nṛpas tad-ucitaṁ mahatāṁ madhudviṭ-

05140444 sevānurakta-manasām abhavo’pi phalguḥ

05140451 yajñāya dharma-pataye vidhi-naipuṇāya

05140452 yogāya sāṅkhya-śirase prakṛtīśvarāya

05140453 nārāyaṇāya haraye nama ity udāraṁ

05140454 hāsyan mṛgatvam api yaḥ samudājahāra

05140461 ya idaṁ bhāgavata-sabhājitāvadāta-guṇa-karmaṇo rājarṣer bharatasyānucaritaṁ svasty-ayanam āyuṣyaṁ dhanyaṁ yaśasyaṁ svargyāpavargyaṁ vānuśṛṇoty ākhyāsyaty abhinandati ca sarvā evāśiṣa ātmana āśāste na kāñcana parata iti.

0515001 śrī-śuka uvāca

05150011 bharatasyātmajaḥ sumatir nāmābhihito yam u ha vāva kecit pākhaṇḍina ṛṣabha-padavīm anuvartamānaṁ cānāryā aveda-samāmnātāṁ devatāṁ sva-manīṣayā pāpīyasyā kalau kalpayiṣyanti.

05150021 tasmād vṛddhasenāyāṁ devatājin-nāma putro’bhavat.

05150031 athāsuryāṁ tat-tanayo devadyumnas tato dhenumatyāṁ sutaḥ parameṣṭhī tasya suvarcalāyāṁ pratīha upajātaḥ.

05150041 ya ātma-vidyām ākhyāya svayaṁ saṁśuddho mahā-puruṣam anusasmāra.

05150051 pratīhāt suvarcalāyāṁ pratihartrādayas traya āsann ijyā-kovidāḥ sūnavaḥ pratihartuḥ stutyām aja-bhūmānāv ajaniṣātām.

05150061 bhūmna ṛṣikulyāyām udgīthas tataḥ prastāvo devakulyāyāṁ prastāvān niyutsāyāṁ hṛdayaja āsīd vibhur vibho ratyāṁ ca pṛthuṣeṇas tasmān nakta ākūtyāṁ jajñe naktād druti-putro gayo rājarṣi-pravara udāra-śravā ajāyata sākṣād bhagavato viṣṇor jagad-rirakṣiṣayā gṛhīta-sattvasya kalātmavattvādi-lakṣaṇena mahā-puruṣatāṁ prāptaḥ.

05150071 sa vai sva-dharmeṇa prajā-pālana-poṣaṇa-prīṇanopalālanānuśāsana-lakṣaṇenejyādinā ca bhagavati mahā-puruṣe parāvare brahmaṇi sarvātmanārpita-paramārtha-lakṣaṇena brahmavic-caraṇānusevayāpādita-bhagavad-bhakti-yogena cābhīkṣṇaśaḥ paribhāvitāti-śuddha-matir uparatānātmya ātmani svayam upalabhyamāna-brahmātmānubhavo’pi nirabhimāna evāvanim ajūgupat.

05150081 tasyemāṁ gāthāṁ pāṇḍaveya purāvida upagāyanti.

05150091 gayaṁ nṛpaḥ kaḥ pratiyāti karmabhir

05150092 yajvābhimānī bahuvid dharma-goptā

05150093 samāgata-śrīḥ sadasas-patiḥ satāṁ

05150094 sat-sevako’nyo bhagavat-kalām ṛte

05150101 yam abhyaṣiñcan parayā mudā satīḥ

05150102 satyāśiṣo dakṣa-kanyāḥ saridbhiḥ

05150103 yasya prajānāṁ duduhe dharāśiṣo

05150104 nirāśiṣo guṇa-vatsa-snutodhāḥ

05150111 chandāṁsy akāmasya ca yasya kāmān

05150112 dudūhur ājahrur atho baliṁ nṛpāḥ

05150113 pratyañcitā yudhi dharmeṇa viprā

05150114 yadāśiṣāṁ ṣaṣṭham aṁśaṁ paretya

05150121 yasyādhvare bhagavān adhvarātmā

05150122 maghoni mādyaty uru-soma-pīthe

05150123 śraddhā-viśuddhācala-bhakti-yoga-

05150124 samarpitejyā-phalam ājahāra

05150131 yat-prīṇanād barhiṣi deva-tiryaṅ-

05150132 manuṣya-vīrut-tṛṇam āviriñcāt

05150133 prīyeta sadyaḥ sa ha viśva-jīvaḥ

05150134 prītaḥ svayaṁ prītim agād gayasya

05150141 gayād gayantyāṁ citrarathaḥ sugatir avarodhana iti trayaḥ putrā babhūvuś citrarathād ūrṇāyāṁ samrāḍ ajaniṣṭa tata utkalāyāṁ marīcir marīcer bindumatyāṁ bindum ānudapadyata tasmāt saraghāyāṁ madhur nāmābhavan madhoḥ sumanasi vīravratas tato bhojāyāṁ manthu-pramanthū jajñāte manthoḥ satyāyāṁ bhauvanas tato dūṣaṇāyāṁ tvaṣṭājaniṣṭa tvaṣṭur virocanāyāṁ virajo virajasya śatajit-pravaraṁ putra-śataṁ kanyā ca viṣūcyāṁ kila jātam.

0515015 tatrāyaṁ ślokaḥ----

05150151 praiyavrataṁ vaṁśam imaṁ virajaś caramodbhavaḥ

05150153 akarod aty-alaṁ kīrtyā viṣṇuḥ sura-gaṇaṁ yathā

0516001 rājovāca

05160011 uktas tvayā bhū-maṇḍalāyāma-viśeṣo yāvad ādityas tapati yatra cāsau jyotiṣāṁ gaṇaiś candramā vā saha dṛśyate.

05160021 tatrāpi priyavrata-ratha-caraṇa-parikhātaiḥ saptabhiḥ sapta sindhava upakḷptā yata etasyāḥ sapta-dvīpa-viśeṣa-vikalpas tvayā bhagavan khalu sūcita etad evākhilam ahaṁ mānato lakṣaṇataś ca sarvaṁ vi-jijñāsāmi.

05160031 bhagavato guṇamaye sthūla-rūpa āveśitaṁ mano hy aguṇe’pi sūkṣmatama ātma-jyotiṣi pare brahmaṇi bhagavati vāsudevākhye kṣamam āveśituṁ tad u haitad guro’rhasy anuvarṇayitum iti.

0516004 ṛṣir uvāca

05160041 na vai mahārāja bhagavato māyā-guṇa-vibhūteḥ kāṣṭhāṁ manasā vacasā vādhigantum alaṁ vibudhāyuṣāpi puruṣas tasmāt prādhān-yenaiva bhū-golaka-viśeṣaṁ nāma-rūpa-māna-lakṣaṇato vyākhyāsyāmaḥ.

05160051 yo vāyaṁ dvīpaḥ kuvalaya-kamala-kośābhyantara-kośo niyuta-yojana-viśālaḥ samavartulo yathā puṣkara-patram.

05160061 yasmin nava varṣāṇi nava-yojana-sahasrāyāmāny aṣṭabhir maryādā-giribhiḥ suvibhaktāni bhavanti.

05160071 eṣāṁ madhye ilāvṛtaṁ nāmābhyantara-varṣaṁ yasya nābhyām avasthitaḥ sarvataḥ sauvarṇaḥ kula-giri-rājo merur dvīpāyāma-samunnāhaḥ karṇikā-bhūtaḥ kuvalaya-kamalasya mūrdhani dvā-triṁśat sahasra-yojana-vitato mūle ṣoḍaśa-sahasraṁ tāvat āntar-bhūmyāṁ praviṣṭaḥ.

05160081 uttarottareṇelāvṛtaṁ nīlaḥ śvetaḥ śṛṅgavān iti trayo ramyaka-hiraṇmaya-kurūṇāṁ varṣāṇāṁ maryādā-girayaḥ prāg-āyatā ubhayataḥ kṣārodāvadhayo dvi-sahasra-pṛthava ekaikaśaḥ pūrvasmāt pūrvasmād uttara uttaro daśāṁśādhikāṁśena dairghya eva hrasanti.

05160091 evaṁ dakṣiṇenelāvṛtaṁ niṣadho hemakūṭo himālaya iti prāg-āyatā yathā nīlādayo’yuta-yojanotsedhā hari-varṣa-kimpuruṣa-bhāratānāṁ yathā-saṅkhyam.

05160101 tathaivelāvṛtam apareṇa pūrveṇa ca mālyavad-gandhamādanāv ānīla-niṣadhāyatau dvi-sahasraṁ paprathatuḥ ketumāla-bhadrāśvayoḥ sīmānaṁ vidadhāte.

05160111 mandaro merumandaraḥ supārśvaḥ kumuda ity ayuta-yojana-vistāronnāhā meroś catur-diśam avaṣṭambha-giraya upakḷptāḥ.

05160121 caturṣv eteṣu cūta-jambū-kadamba-nyagrodhāś catvāraḥ pādapa-pravarāḥ parvata-ketava ivādhi-sahasra-yojanonnāhās tāvad viṭapa-vitatayaḥ śata-yojana-pariṇāhāḥ.

05160131 hradāś catvāraḥ payo-madhv-ikṣurasa-mṛṣṭa-jalā yad-upasparśina upadeva-gaṇā yogaiśvaryāṇi svābhāvikāni bharatarṣabha dhārayanti

05160141 devodyānāni ca bhavanti catvāri nandanaṁ caitrarathaṁ vaibhrājakaṁ sarvatobhadram iti.

05160151 yeṣv amara-parivṛḍhāḥ saha sura-lalanā-lalāma-yūtha-pataya upadeva-gaṇair upagīyamāna-mahimānaḥ kila viharanti.

05160161 mandarotsaṅga ekādaśa-śata-yojanottuṅga-devacūta-śiraso giri-śikhara-sthūlāni phalāny amṛta-kalpāni patanti.

05160171 teṣāṁ viśīryamāṇānām ati-madhura-surabhi-sugandhi-bahulāruṇa-rasodenāruṇodā nāma nadī mandara-giri-śikharān nipatantī pūr-veṇelāvṛtam upaplāvayati.

05160181 yad-upajoṣaṇād bhavānyā anucarīṇāṁ puṇya-jana-vadhūnām avayava-sparśa-sugandha-vāto daśa-yojanaṁ samantād anuvāsayati.

05160191 evaṁ jambū-phalānām atyucca-nipāta-viśīrṇānām anasthi-prāyāṇām ibha-kāya-nibhānāṁ rasena jambū nāma nadī meru-mandara-śikharād ayuta-yojanād avani-tale nipatantī dakṣiṇenātmānaṁ yāvad ilāvṛtam upasyandayati.

05160201 tāvad ubhayor api rodhasor yā mṛttikā tad-rasenānuvidhyamānā vāyv-arka-saṁyoga-vipākena sadāmara-lokābharaṇaṁ jāmbū-nadaṁ nāma suvarṇaṁ bhavati

05160211 yad u ha vāva vibudhādayaḥ saha yuvatibhir mukuṭa-kaṭaka-kaṭi-sūtrādy-ābharaṇa-rūpeṇa khalu dhārayanti.

05160221 yas tu mahā-kadambaḥ supārśva-nirūḍho yās tasya koṭarebhyo viniḥsṛtāḥ pañcāyāma-pariṇāhāḥ pañca madhu-dhārāḥ supārśva-śikharāt patantyo’pareṇātmānam ilāvṛtam anumodayanti.

05160231 yā hy upayuñjānānāṁ mukha-nirvāsito vāyuḥ samantāc chata-yojanam anuvāsayati.

05160241 evaṁ kumuda-nirūḍho yaḥ śatavalśo nāma vaṭas tasya skandhebhyo nīcīnāḥ payo-dadhi-madhu-ghṛta-guḍānnādy-ambara-śayyāsanābharaṇādayaḥ sarva eva kāma-dughā nadāḥ kumudāgrāt patantas tam uttareṇelāvṛtam upayojayanti.

05160251 yān upajuṣāṇānāṁ na kadācid api prajānāṁ valī-palita-klama-sveda-daurgandhya-jarāmaya-mṛtyu-śītoṣṇa-vaivarṇyopasargādayas tāpa-viśeṣā bhavanti yāvaj jīvaṁ sukhaṁ niratiśayam eva.

05160261 kuraṅga-kurara-kusumbha-vaikaṅka-trikūṭa-śiśira-pataṅga-rucaka-niṣadha-śinīvāsa-kapila-śaṅkha-vaidūrya-jārudhi-haṁsa-ṛṣabha-nāga-kālañjara-nāradādayo viṁśati-girayo meroḥ karṇikāyā iva kesara-bhūtā mūla-deśe parita upakḷptāḥ.

05160271 jaṭhara-devakūṭau meruṁ pūrveṇāṣṭādaśa-yojana-sahasram udagāyatau dvi-sahasraṁ pṛthu-tuṅgau bhavataḥ

evam apareṇa pavana-pāriyātrau dakṣiṇena kailāsa-karavīrau prāg-āyatāv evam uttaratas triśṛṅga-makarāv aṣṭabhir etaiḥ parisṛto’gnir iva paritaś cakāsti kāñcana-giriḥ.

05160281 meror mūrdhani bhagavata ātma-yoner madhyata upakḷptāṁ purīm ayuta-yojana-sāhasrīṁ sama-caturasrāṁ śātakaumbhīṁ vadanti.

05160291 tām anuparito loka-pālānām aṣṭānāṁ yathā-diśaṁ yathā-rūpaṁ turīya-mānena puro’ṣṭāv upakḷptāḥ.

0517001 śrī-śuka uvāca

05170011 tatra bhagavataḥ sākṣād yajña-liṅgasya viṣṇor vikramato vāma-pādāṅguṣṭha-nakha-nirbhinnordhvāṇḍa-kaṭāha-vivareṇāntaḥ-praviṣṭā yā bāhya-jala-dhārā tac-caraṇa-paṅkajāvanejanāruṇa-kiñjalkoparañjitākhila-jagad-agha-malāpahopasparśanāmalā sākṣād bhagavat-padīty anupalakṣita-vaco’bhidhīyamānāti-mahatā kālena yuga-sahasropalakṣaṇena divo mūrdhany avatatāra yat tad viṣṇu-padam āhuḥ.

05170021 yatra ha vāva vīra-vrata auttānapādiḥ parama-bhāgavato’smat-kula-devatā-caraṇāravindodakam iti yām anusavanam utkṛṣyamāṇa-bhagavad-bhakti-yogena dṛḍhaṁ klidyamānāntar-hṛdaya autkaṇṭhya-vivaśāmīlita-locana-yugala-kuḍmala-vigalitāmala-bāṣpa-kalayābhivyajyamāna-roma-pulaka-kulako’dhunāpi paramādareṇa śirasā bibharti.

05170031 tataḥ sapta ṛṣayas tat prabhāvābhijñā yāṁ nanu tapasa ātyantikī siddhir etāvatī bhagavati sarvātmani vāsudeve’nuparata-bhakti-yoga-lābhenaivopekṣitānyārthātma-gatayo muktim ivāgatāṁ mumukṣava iva sabahu-mānam adyāpi jaṭā-jūṭair udvahanti.

05170041 tato’neka-sahasra-koṭi-vimānānīka-saṅkula-deva-yānenāvatar-antīndu maṇḍalam āvārya brahma-sadane nipatati.

05170051 tatra caturdhā bhidyamānā caturbhir nāmabhiś catur-diśam abhispandantī nada-nadī-patim evābhiniviśati sītālakanandā cakṣur bhadreti.

05170061 sītā tu brahma-sadanāt kesarācalādi-giri-śikharebhyo’dho’dhaḥ prasravantī gandhamādana-mūrdhasu patitvāntareṇa bhadrāśva-varṣaṁ prācyāṁ diśi kṣāra-samudram abhipraviśati.

05170071 evaṁ mālyavac-chikharān niṣpatantī tato’nuparata-vegā ketumālam abhi cakṣuḥ pratīcyāṁ diśi sarit-patiṁ praviśati.

05170081 bhadrā cottarato meru-śiraso nipatitā giri-śikharād giri-śikharam atihāya śṛṅgavataḥ śṛṅgād avasyandamānā uttarāṁs tu kurūn abhita udīcyāṁ diśi jaladhim abhipraviśati.

05170091 tathaivālakanandā dakṣiṇena brahma-sadanād bahūni giri-kūṭāny atikramya hemakūṭād dhaimakūṭāny ati-rabhasatara-raṁhasā luṭhayantī bhāratam abhivarṣaṁ dakṣiṇasyāṁ diśi jaladhim abhipraviśati yasyāṁ snānārthaṁ cāgacchataḥ puṁsaḥ pade pade’śvamedha-rājasūyādīnāṁ phalaṁ na durlabham iti.

05170101 anye ca nadā nadyaś ca varṣe varṣe santi bahuśo merv-ādi-giri-duhitaraḥ śataśaḥ.

05170111 tatrāpi bhāratam eva varṣaṁ karma-kṣetram anyāny aṣṭa varṣāṇi svargiṇāṁ puṇya-śeṣopabhoga-sthānāni bhaumāni svarga-padāni vyapadiśanti.

05170121 eṣu puruṣāṇām ayuta-puruṣāyur-varṣāṇāṁ deva-kalpānāṁ nāgāyuta-prāṇānāṁ vajra-saṁhanana-bala-vayo-moda-pramudita-mahā-saurata-mithuna-vyavāyāpavarga-varṣa-dhṛtaika-garbha-kalatrāṇāṁ tatra tu tretā-yuga-samaḥ kālo vartate.

05170131 yatra ha deva-patayaḥ svaiḥ svair gaṇa-nāyakair vihita-mahārhaṇāḥ sarvartu-kusuma-stabaka-phala-kisalaya-śriyānamyamāna-viṭapa-latā-viṭapibhir upaśumbhamāna-rucira-kānanāśramāyatana-varṣa-giri-droṇīṣu tathā cāmala-jalāśayeṣu vikaca-vividha-nava-vanaruhāmoda-mudita-rāja-haṁsa-jala-kukkuṭa-kāraṇḍava-sārasa-cakravākādibhir madhukara-nikarākṛtibhir upakūjiteṣu jala-krīḍādibhir vicitra-vinodaiḥ sulalita-sura-sundarīṇāṁ kāma-kalila-vilāsa-hāsa-līlāvalokākṛṣṭa-mano-dṛṣṭayaḥ svairaṁ viharanti.

05170141 navasv api varṣeṣu bhagavān nārāyaṇo mahā-puruṣaḥ puruṣāṇāṁ tad-anugrahāyātma-tattva-vyūhenātmanādyāpi sannidhīyate.

05170151 ilāvṛte tu bhagavān bhava eka eva pumān na hy anyas tatrāparo nirviśati bhavānyāḥ śāpa-nimitta-jño yat-pravekṣyataḥ strī-bhāvas tat paścād vakṣyāmi.

05170161 bhavānīnāthaiḥ strī-gaṇārbuda-sahasrair avarudhyamāno bhagavataś caturmūrter mahā-puruṣasya turīyāṁ tāmasīṁ mūrtiṁ prakṛtim ātmanaḥ saṅkarṣaṇa-saṁjñām ātma-samādhi-rūpeṇa sannidhāpyaitad abhigṛṇan bhava upadhāvati.

0517017 śrī-bhagavān uvāca

05170171 oṁ namo bhagavate mahā-puruṣāya sarva-guṇa-saṅkhyānāyānantāyāvyaktāya nama iti.

05170171 bhaje bhajanyāraṇa-pāda-paṅkajaṁ

05170172 bhagasya kṛtsnasya paraṁ parāyaṇam

05170173 bhakteṣv alaṁ bhāvita-bhūta-bhāvanaṁ

05170174 bhavāpahaṁ tvā bhava-bhāvam īśvaram

05170181 na yasya māyā-guṇa-citta-vṛttibhir

05170182 nirīkṣato hy aṇv api dṛṣṭir ajyate

05170183 īśe yathā no’jita-manyu-raṁhasāṁ

05170184 kas taṁ na manyeta jigīṣur ātmanaḥ

05170191 asad-dṛśo yaḥ pratibhāti māyayā

05170192 kṣībeva madhv-āsava-tāmra-locanaḥ

05170193 na nāga-vadhvo’rhaṇa īśire hriyā

05170194 yat-pādayoḥ sparśana-dharṣitendriyāḥ

05170201 yam āhur asya sthiti-janma-saṁyamaṁ

05170202 tribhir vihīnaṁ yam anantam ṛṣayaḥ

05170203 na veda siddhārtham iva kvacit sthitaṁ

05170204 bhū-maṇḍalaṁ mūrdha-sahasra-dhāmasu

05170211 yasyādya āsīd guṇa-vigraho mahān

05170212 vijñāna-dhiṣṇyo bhagavān ajaḥ kila

05170213 yat-sambhavo’haṁ tri-vṛtā sva-tejasā

05170214 vaikārikaṁ tāmasam aindriyaṁ sṛje

05170221 ete vayaṁ yasya vaśe mahātmanaḥ

05170222 sthitāḥ śakuntā iva sūtra-yantritāḥ

05170223 mahān ahaṁ vaikṛta-tāmasendriyāḥ

05170224 sṛjāma sarve yad-anugrahād idam

05170231 yan-nirmitāṁ karhy api karma-parvaṇīṁ

05170232 māyāṁ jano’yaṁ guṇa-sarga-mohitaḥ

05170233 na veda nistāraṇa-yogam añjasā

05170234 tasmai namas te vilayodayātmane

0518001 śrī-śuka uvāca

05180011 tathā ca bhadraśravā nāma dharma-sutas tat-kula-patayaḥ puruṣā bhadrāśva-varṣe sākṣād bhagavato vāsudevasya priyāṁ tanuṁ dharmamayīṁ hayaśīrṣābhidhānāṁ parameṇa samādhinā sannidhāpyedam abhigṛṇanta upadhāvanti.

0518002 bhadraśravasa ūcuḥ

05180021 oṁ namo bhagavate dharmāyātma-viśodhanāya nama iti.

05180031 aho vicitraṁ bhagavad-viceṣṭitaṁ

05180032 ghnantaṁ jano’yaṁ hi miṣan na paśyati

05180033 dhyāyann asad yarhi vikarma sevituṁ

05180034 nirhṛtya putraṁ pitaraṁ jijīviṣati

05180041 vadanti viśvaṁ kavayaḥ sma naśvaraṁ

05180042 paśyanti cādhyātmavido vipaścitaḥ

05180043 tathāpi muhyanti tavāja māyayā

05180044 suvismitaṁ kṛtyam ajaṁ nato’smi tam

05180051 viśvodbhava-sthāna-nirodha-karma te

05180052 hy akartur aṅgīkṛtam apy apāvṛtaḥ

05180053 yuktaṁ na citraṁ tvayi kārya-kāraṇe

05180054 sarvātmani vyatirikte ca vastutaḥ

05180061 vedān yugānte tamasā tiraskṛtān

05180062 rasātalād yo nṛ-turaṅga-vigrahaḥ

05180063 pratyādade vai kavaye’bhiyācate

05180064 tasmai namas te’vitathehitāya iti

05180071 hari-varṣe cāpi bhagavān nara-hari-rūpeṇāste

tad-rūpa-grahaṇa-nimittam uttaratrābhidhāsye

tad dayitaṁ rūpaṁ mahā-puruṣa-guṇa-bhājano mahā-bhāgavato daitya-dānava-kula-tīrthīkaraṇa-śīlā-caritaḥ prahlādo’vyavadhānānanya-bhakti-yogena saha tad-varṣa-puruṣair upāste idaṁ codāharati.

05180081 oṁ namo bhagavate narasiṁhāya namas tejas-tejase āvir-āvirbhava vajra-nakha vajra-daṁṣṭra karmāśayān randhaya randhaya tamo grasa grasa oṁ svāhā

abhayam abhayam ātmani bhūyiṣṭhā oṁ kṣraum.

05180091 svasty astu viśvasya khalaḥ prasīdatāṁ

05180092 dhyāyantu bhūtāni śivaṁ mitho dhiyā

05180093 manaś ca bhadraṁ bhajatād adhokṣaje

05180094 āveśyatāṁ no matir apy ahaitukī

05180101 māgāra-dārātmaja-vitta-bandhuṣu

05180102 saṅgo yadi syād bhagavat-priyeṣu naḥ

05180103 yaḥ prāṇa-vṛttyā parituṣṭa ātmavān

05180104 siddhyaty adūrān na tathendriya-priyaḥ

05180111 yat-saṅga-labdhaṁ nija-vīrya-vaibhavaṁ

05180112 tīrthaṁ muhuḥ saṁspṛśatāṁ hi mānasam

05180113 haraty ajo’ntaḥ śrutibhir gato’ṅgajaṁ

05180114 ko vai na seveta mukunda-vikramam

05180121 yasyāsti bhaktir bhagavaty akiñcanā

05180122 sarvair guṇais tatra samāsate surāḥ

05180123 harāv abhaktasya kuto mahad-guṇā

05180124 manorathenāsati dhāvato bahiḥ

05180131 harir hi sākṣād bhagavān śarīriṇām

05180132 ātmā jhaṣāṇām iva toyam īpsitam

05180133 hitvā mahāṁs taṁ yadi sajjate gṛhe

05180134 tadā mahattvaṁ vayasā dampatīnām

05180141 tasmād rajo-rāga-viṣāda-manyu-

05180142 māna-spṛhā-bhayadainyādhimūlam

05180143 hitvā gṛhaṁ saṁsṛti-cakravālaṁ

05180144 nṛsiṁha-pādaṁ bhajatākutobhayam iti

05180151 ketumāle’pi bhagavān kāmadeva-svarūpeṇa lakṣmyāḥ priya-cikīrṣayā prajāpater duhit–ṇāṁ putrāṇāṁ tad-varṣa-patīnāṁ puruṣāyuṣāho-rātra-parisaṅkhyānānāṁ yāsāṁ garbhā mahā-puruṣa-mahāstra-tejasodvejita-manasāṁ vidhvastā vyasavaḥ saṁvatsarānte vinipatanti.

05180161 atīva sulalita-gati-vilāsa-vilasita-rucira-hāsa-leśāvaloka-līlayā kiñcid-uttambhita-sundara-bhrū-maṇḍala-subhaga-vadanāravinda-śriyā ramāṁ ramayann indriyāṇi ramayate.

05180171 tad bhagavato māyāmayaṁ rūpaṁ parama-samādhi-yogena ramā devī saṁvatsarasya rātriṣu prajāpater duhitṛbhir upetāhaḥsu ca tad-bhartṛbhir upāste idaṁ codāharati.

05180181 oṁ hrāṁ hrīṁ hrūṁ oṁ namo bhagavate hṛṣīkeśāya sarva-guṇa-viśeṣair vilakṣitātmane ākūtīnāṁ cittīnāṁ cetasāṁ viśeṣāṇāṁ cādhipataye ṣoḍaśa-kalāya cchando-mayāyānna-mayāyāmṛta-mayāya sarva-mayāya sahase ojase balāya kāntāya kāmāya namas te ubhayatra bhūyāt.

05180191 striyo vratais tvā hṛṣīkeśvaraṁ svato

05180192 hy ārādhya loke patim āśāsate’nyam

05180193 tāsāṁ na te vai paripānty apatyaṁ

05180194 priyaṁ dhanāyūṁṣi yato’sva-tantrāḥ

05180201 sa vai patiḥ syād akutobhayaḥ svayaṁ

05180202 samantataḥ pāti bhayāturaṁ janam

05180203 sa eka evetarathā mitho bhayaṁ

05180204 naivātmalābhād adhi manyate param

05180211 yā tasya te pāda-saroruhārhaṇaṁ

05180212 nikāmayet sākhila-kāma-lampaṭā

05180213 tad eva rāsīpsitam īpsito’rcito

05180214 yad-bhagna-yāc‘ā bhagavan pratapyate

05180221 mat-prāptaye’jeśa-surāsurādayas

05180222 tapyanta ugraṁ tapa aindriye dhiyaḥ

05180223 ṛte bhavat-pāda-parāyaṇān na māṁ

05180224 vindanty ahaṁ tvad-dhṛdayā yato’jita

05180231 sa tvaṁ mamāpy acyuta śīrṣṇi vanditaṁ

05180232 karāmbujaṁ yat tvad-adhāyi sātvatām

05180233 bibharṣi māṁ lakṣma vareṇya māyayā

05180234 ka īśvarasyehitam ūhituṁ vibhur iti

05180241 ramyake ca bhagavataḥ priyatamaṁ mātsyam avatāra-rūpaṁ tad-varṣa-puruṣasya manoḥ prāk-pradarśitaṁ sa idānīm api mahatā bhakti-yogenārādhayatīdaṁ codāharati.

05180251 oṁ namo bhagavate mukhyatamāya namaḥ sattvāya prāṇāyaujase sahase balāya mahā-matsyāya nama iti.

05180261 antar bahiś cākhila-loka-pālakair

05180262 adṛṣṭa-rūpo vicarasy uru-svanaḥ

05180263 sa īśvaras tvaṁ ya idaṁ vaśe’nayan

05180264 nāmnā yathā dārumayīṁ naraḥ striyam

05180271 yaṁ loka-pālāḥ kila matsara-jvarā

05180272 hitvā yatanto’pi pṛthak sametya ca

05180273 pātuṁ na śekur dvi-padaś catuṣ-padaḥ

05180274 sarīsṛpaṁ sthāṇu yad atra dṛśyate

05180281 bhavān yugāntārṇava ūrmi-mālini

05180282 kṣoṇīm imām oṣadhi-vīrudhāṁ nidhim

05180283 mayā sahoru kramate’ja ojasā

05180284 tasmai jagat-prāṇa-gaṇātmane nama iti

05180291 hiraṇmaye’pi bhagavān nivasati kūrma-tanuṁ bibhrāṇas tasya tat priyatamāṁ tanum aryamā saha varṣa-puruṣaiḥ pitṛ-gaṇādhipatir upadhāvati mantram imaṁ cānujapati.

05180301 oṁ namo bhagavate akūpārāya sarva-sattva-guṇa-viśeṣaṇāyānu-palakṣita-sthānāya namo varṣmaṇe namo bhūmne namo namo’vasthānāya namas te.

05180311 yad-rūpam etan nija-māyayārpitam

05180312 artha-svarūpaṁ bahu-rūpa-rūpitam

05180313 saṅkhyā na yasyāsty ayathopalambhanāt

05180314 tasmai namas te’vyapadeśa-rūpiṇe

05180321 jarāyujaṁ svedajam aṇḍajodbhidaṁ

05180322 carācaraṁ devarṣi-pitṛ-bhūtam aindriyam

05180323 dyauḥ khaṁ kṣitiḥ śaila-sarit-samudra-

05180324 dvīpa-graharkṣety abhidheya ekaḥ

05180331 yasminn asaṅkhyeya-viśeṣa-nāma-

05180332 rūpākṛtau kavibhiḥ kalpiteyam

05180333 saṅkhyā yayā tattva-dṛśāpanīyate

05180334 tasmai namaḥ sāṅkhya-nidarśanāya te iti

05180341 uttareṣu ca kuruṣu bhagavān yajña-puruṣaḥ kṛta-varāha-rūpa āste taṁ tu devī haiṣā bhūḥ saha kurubhir askhalita-bhakti-yogenopadhāvati imāṁ ca paramām upaniṣadam āvartayati.

05180351 oṁ namo bhagavate mantra-tattva-liṅgāya yajña-kratave mahā-dhvarāvayavāya mahā-puruṣāya namaḥ karma-śuklāya tri-yugāya namas te.

05180361 yasya svarūpaṁ kavayo vipaścito

05180362 guṇeṣu dāruṣv iva jāta-vedasam

05180363 mathnanti mathnā manasā didṛkṣavo

05180364 gūḍhaṁ kriyārthair nama īritātmane

05180371 dravya-kriyā-hetv-ayaneśa-kartṛbhir

05180372 māyā-guṇair vastu-nirīkṣitātmane

05180373 anvīkṣayāṅgātiśayātma-buddhibhir

05180374 nirasta-māyākṛtaye namo namaḥ

05180381 karoti viśva-sthiti-saṁyamodayaṁ

05180382 yasyepsitaṁ nepsitam īkṣitur guṇaiḥ

05180383 māyā yathāyo bhramate tad-āśrayaṁ

05180384 grāvṇo namas te guṇa-karma-sākṣiṇe

05180391 pramathya daityaṁ prativāraṇaṁ mṛdhe

05180392 yo māṁ rasāyā jagad-ādi-sūkaraḥ

05180393 kṛtvāgra-daṁṣṭre niragād udanvataḥ

05180394 krīḍann ivebhaḥ praṇatāsmi taṁ vibhum iti

0519001 śrī-śuka uvāca

05190011 kimpuruṣe varṣe bhagavantam ādi-puruṣaṁ lakṣmaṇāgrajaṁ sītābhirāmaṁ rāmaṁ tac-caraṇa-sannikarṣābhirataḥ parama-bhāgavato hanumān saha kimpuruṣair avirata-bhaktir upāste.

05190021 ārṣṭiṣeṇena saha gandharvair anugīyamānāṁ parama-kalyāṇīṁ bhartṛ-bhagavat-kathāṁ samupaśṛṇoti svayaṁ cedaṁ gāyati.

05190031 oṁ namo bhagavate uttamaślokāya nama ārya-lakṣaṇa-śīla-vratāya nama upaśikṣitātmana upāsita-lokāya namaḥ sādhu-vāda-nikaṣaṇāya namo brahmaṇya-devāya mahā-puruṣāya mahā-rājāya nama iti.

05190041 yat tad viśuddhānubhava-mātram ekaṁ

05190042 sva-tejasā dhvasta-guṇa-vyavastham

05190043 pratyak praśāntaṁ sudhiyopalambhanaṁ

05190044 hy anāma-rūpaṁ nirahaṁ prapadye

05190051 martyāvatāras tv iha martya-śikṣaṇaṁ

05190052 rakṣo-vadhāyaiva na kevalaṁ vibhoḥ

05190053 kuto’nyathā syād ramataḥ sva ātmanaḥ

05190054 sītā-kṛtāni vyasanānīśvarasya

05190061 na vai sa ātmātmavatāṁ suhṛttamaḥ

05190062 saktas tri-lokyāṁ bhagavān vāsudevaḥ

05190063 na strī-kṛtaṁ kaśmalam aśnuvīta

05190064 na lakṣmaṇaṁ cāpi vihātum arhati

05190071 na janma nūnaṁ mahato na saubhagaṁ

05190072 na vāṅ na buddhir nākṛtis toṣa-hetuḥ

05190073 tair yad visṛṣṭān api no vanaukasaś

05190074 cakāra sakhye bata lakṣmaṇāgrajaḥ

05190081 suro’suro vāpy atha vānaro naraḥ

05190082 sarvātmanā yaḥ sukṛtajñam uttamam

05190083 bhajeta rāmaṁ manujākṛtiṁ hariṁ

05190084 ya uttarān anayat kosalān divam iti

05190091 bhārate’pi varṣe bhagavān nara-nārāyaṇākhya ākalpāntam upacita-dharma-jñāna-vairāgyaiśvaryopaśamoparamātmopalambhanam anugrahāyātmavatām anukampayā tapo’vyakta-gatiś carati.

05190101 taṁ bhagavān nārado varṇāśramavatībhir bhāratībhiḥ prajābhir bhagavat-proktābhyāṁ sāṅkhya-yogābhyāṁ bhagavad-anubhāvopavarṇanaṁ sāvarṇer upadekṣyamāṇaḥ parama-bhakti-bhāvenopasarati idaṁ cābhigṛṇāti.

05190111 oṁ namo bhagavate upaśama-śīlāyoparatānātmyāya namo’kiñcana-vittāya ṛṣi-ṛṣabhāya nara-nārāyaṇāya paramahaṁsa-parama-gurave ātmārāmādhipataye namo nama iti.

0519013 gāyati cedam----

05190121 kartāsya sargādiṣu yo na badhyate

05190122 na hanyate deha-gato’pi daihikaiḥ

05190123 draṣṭur na dṛg yasya guṇair vidūṣyate

05190124 tasmai namo’sakta-vivikta-sākṣiṇe

05190131 idaṁ hi yogeśvara yoga-naipuṇaṁ

05190132 hiraṇyagarbho bhagavā‘ jagāda yat

05190133 yad anta-kāle tvayi nirguṇe mano

05190134 bhaktyā dadhītojjhita-duṣkalevaraḥ

05190141 yathaihikāmuṣmika-kāma-lampaṭaḥ

05190142 suteṣu dāreṣu dhaneṣu cintayan

05190143 śaṅketa vidvān kukalevarātyayād

05190144 yas tasya yatnaḥ śrama eva kevalam

05190151 tan naḥ prabho tvaṁ kukalevarārpitāṁ

05190152 tvan-māyayāhaṁ-mamatām adhokṣaja

05190153 bhindyāma yenāśu vayaṁ sudurbhidāṁ

05190154 vidhehi yogaṁ tvayi naḥ svabhāvam iti

05190161 bhārate’py asmin varṣe saric-chailāḥ santi bahavo malayo maṅgala-prastho mainākas trikūṭa ṛṣabhaḥ kūṭakaḥ kollakaḥ sahyo devagirir ṛṣyamūkaḥ śrī-śailo veṅkaṭo mahendro vāridhāro vindhyaḥ śuktimān ṛkṣagiriḥ pāriyātro droṇaś citrakūṭo govardhano raivatakaḥ kakubho nīlo gokāmukha indrakīlaḥ kāmagirir iti cānye ca śata-sahasraśaḥ śailās teṣāṁ nitamba-prabhavā nadā nadyaś ca santy asaṅkhyātāḥ.

05190171 etāsām apo bhāratyaḥ prajā nāmabhir eva punantīnām ātmanā copaspṛśanti

05190181 candravasā tāmraparṇī avaṭodā kṛtamālā vaihāyasī kāverī veṇī payasvinī śarkarāvartā tuṅgabhadrā kṛṣṇāveṇyā bhīmarathī godāvarī nirvindhyā payoṣṇī tāpī revā surasā narmadā carmaṇvatī sindhur andhaḥ śoṇaś ca nadau mahānadī vedasmṛtir ṛṣikulyā trisāmā kauśikī mandākinī yamunā sarasvatī dṛṣadvatī gomatī sarayū rodhasvatī saptavatī suṣomā śatadrūś candrabhāgā marudvṛdhā vitastā asiknī viśveti mahā-nadyaḥ.

05190191 asminn eva varṣe puruṣair labdha-janmabhiḥ śukla-lohita-kṛṣṇa-varṇena svārabdhena karmaṇā divya-mānuṣa-nāraka-gatayo bahvya ātmana ānupūrvyeṇa sarvā hy eva sarveṣāṁ vidhīyante yathā-varṇa-vidhānam apavargaś cāpi bhavati.

05190201 yo’sau bhagavati sarva-bhūtātmany anātmye’nirukte’nilayane paramātmani vāsudeve’nanya-nimitta-bhakti-yoga-lakṣaṇo nānā-gati-nimittāvidyā-granthi-randhana-dvāreṇa yadā hi mahā-puruṣa-puruṣa-prasaṅgaḥ.

0519021 etad eva hi devā gāyanti----

05190211 aho amīṣāṁ kim akāri śobhanaṁ

05190212 prasanna eṣāṁ svid uta svayaṁ hariḥ

05190213 yair janma labdhaṁ nṛṣu bhāratājire

05190214 mukunda-sevaupayikaṁ spṛhā hi naḥ

05190221 kiṁ duṣkarair naḥ kratubhis tapo-vratair

05190222 dānādibhir vā dyujayena phalgunā

05190223 na yatra nārāyaṇa-pāda-paṅkaja-

05190224 smṛtiḥ pramuṣṭātiśayendriyotsavāt

05190231 kalpāyuṣāṁ sthānajayāt punar-bhavāt

05190232 kṣaṇāyuṣāṁ bhārata-bhūjayo varam

05190233 kṣaṇena martyena kṛtaṁ manasvinaḥ

05190234 sannyasya saṁyānty abhayaṁ padaṁ hareḥ

05190241 na yatra vaikuṇṭha-kathā-sudhāpagā

05190242 na sādhavo bhāgavatās tadāśrayāḥ

05190243 na yatra yajñeśa-makhā mahotsavāḥ

05190244 sureśa-loko’pi na vai sa sevyatām

05190251 prāptā nṛ-jātiṁ tv iha ye ca jantavo

05190252 jñāna-kriyā-dravya-kalāpa-sambhṛtām

05190253 na vai yaterann apunar-bhavāya te

05190254 bhūyo vanaukā iva yānti bandhanam

05190261 yaiḥ śraddhayā barhiṣi bhāgaśo havir

05190262 niruptam iṣṭaṁ vidhi-mantra-vastutaḥ

05190263 ekaḥ pṛthaṅ-nāmabhir āhuto mudā

05190264 gṛhṇāti pūrṇaḥ svayam āśiṣāṁ prabhuḥ

05190271 satyaṁ diśaty arthitam arthito nṛṇāṁ

05190272 naivārthado yat punar arthitā yataḥ

05190273 svayaṁ vidhatte bhajatām anicchatām

05190274 icchāpidhānaṁ nija-pāda-pallavam

05190281 yady atra naḥ svarga-sukhāvaśeṣitaṁ

05190282 sviṣṭasya sūktasya kṛtasya śobhanam

05190283 tenājanābhe smṛtimaj janma naḥ syād

05190284 varṣe harir yad-bhajatāṁ śaṁ tanoti

0519029 śrī-śuka uvāca

05190291 jambūdvīpasya ca rājann upadvīpān aṣṭau haika upadiśanti sagarātmajair aśvānveṣaṇa imāṁ mahīṁ parito nikhanadbhir upakalpitān

05190301 tad yathā svarṇaprasthaś candraśukla āvartano ramaṇako mandarahariṇaḥ pāñcajanyaḥ siṁhalo laṅketi.

05190311 evaṁ tava bhāratottama jambūdvīpa-varṣa-vibhāgo yathopadeśam upavarṇita iti.

0520001 śrī-śuka uvāca

05200011 ataḥ paraṁ plakṣādīnāṁ pramāṇa-lakṣaṇa-saṁsthānato varṣa-vibhāga upavarṇyate.

05200021 jambūdvīpo’yaṁ yāvat-pramāṇa-vistāras tāvatā kṣārodadhinā pariveṣṭito yathā merur jambv-ākhyena lavaṇodadhir api tato dvi-guṇa-viśālena plakṣākhyena parikṣipto yathā parikhā bāhyopavanena

plakṣo jambū-pramāṇo dvīpākhyākaro hiraṇmaya utthito yatrāgnir upāste sapta-jihvas tasyādhipatiḥ priyavratātmaja idhmajihvaḥ svaṁ dvīpaṁ sapta-varṣāṇi vibhajya sapta-varṣa-nāmabhya ātmajebhya ākalayya svayam ātma-yogenopararāma.

05200031 śivaṁ yavasaṁ subhadraṁ śāntaṁ kṣemam amṛtam abhayam iti varṣāṇi teṣu girayo nadyaś ca saptaivābhijñātāḥ

05200041 maṇikūṭo vajrakūṭa indraseno jyotiṣmān suparṇo hiraṇyaṣṭhīvo meghamāla iti setu-śailāḥ aruṇā nṛmṇāṅgirasī sāvitrī suptabhātā ṛtambharā satyambharā iti mahā-nadyaḥ

yāsāṁ jalopasparśana-vidhūta-rajas-tamaso haṁsa-pataṅgordhvāyana-satyāṅga-saṁjñāś catvāro varṇāḥ sahasrāyuṣo vibudhopama-sandarśana-prajananāḥ svarga-dvāraṁ trayyā vidyayā bhagavantaṁ trayīmayaṁ sūryam ātmānaṁ yajante.

05200051 pratnasya viṣṇo rūpaṁ yat satyasyartasya brahmaṇaḥ

05200053 amṛtasya ca mṛtyoś ca sūryam ātmānam īmahīti

05200061 plakṣādiṣu pañcasu puruṣāṇām āyur indriyam ojaḥ saho balaṁ buddhir vikrama iti ca sarveṣām autpattikī siddhir aviśeṣeṇa vartate.

05200071 plakṣaḥ sva-samānenekṣu-rasodenāvṛto yathā tathā dvīpo’pi śālmalo dvi-guṇa-viśālaḥ samānena surodenāvṛtaḥ parivṛṅkte.

05200081 yatra ha vai śālmalī plakṣāyāmā yasyāṁ vāva kila nilayam āhur bhagavataś chandaḥ-stutaḥ patattri-rājasya sā dvīpa-hūtaye upalakṣyate.

05200091 tad-dvīpādhipatiḥ priyavratātmajo yajñabāhuḥ sva-sutebhyaḥ saptabhyas tan-nāmāni sapta-varṣāṇi vyabhajat surocanaṁ saumanasyaṁ ramaṇakaṁ deva-varṣaṁ pāribhadram āpyāyanam avijñātam iti.

05200101 teṣu varṣādrayo nadyaś ca saptaivābhijñātāḥ svarasaḥ śataśṛṅgo vāmadevaḥ kundo mukundaḥ puṣpa-varṣaḥ sahasra-śrutir iti

anumatiḥ sinīvālī sarasvatī kuhū rajanī nandā rāketi.

05200111 tad-varṣa-puruṣāḥ śrutadhara-vīryadhara-vasundhareṣandhara-saṁjñā bhagavantaṁ vedamayaṁ somam ātmānaṁ vedena yajante.

05200121 sva-gobhiḥ pitṛ-devebhyo vibhajan kṛṣṇa-śuklayoḥ

05200123 prajānāṁ sarvāsāṁ rājā- ndhaḥ somo na āstv iti

05200131 evaṁ surodād bahis tad-dvi-guṇaḥ samānenāvṛto ghṛtodena yathā-pūrvaḥ kuśa-dvīpo yasmin kuśa-stambo deva-kṛtas tad-dvīpākhyākaro jvalana ivāparaḥ sva-śaṣpa-rociṣā diśo virājayati.

05200141 tad-dvīpa-patiḥ praiyavrato rājan hiraṇyaretā nāma svaṁ dvīpaṁ saptabhyaḥ sva-putrebhyo yathā-bhāgaṁ vibhajya svayaṁ tapa ātiṣṭhata vasu-vasudāna-dṛḍharuci-nābhigupta-stutyavrata-vivikta-vāmadeva-nāmabhyaḥ.

05200151 teṣāṁ varṣeṣu sīmā-girayo nadyaś cābhijñātāḥ sapta saptaiva cakraś catuḥśṛṅgaḥ kapilaś citrakūṭo devānīka ūrdhvaromā draviṇa iti rasakulyā madhukulyā mitravindā śrutavindā devagarbhā ghṛtacyutā mantramāleti.

05200161 yāsāṁ payobhiḥ kuśadvīpaukasaḥ kuśala-kovidābhiyukta-kulaka-saṁjñā bhagavantaṁ jātaveda-sarūpiṇaṁ karma-kauśalena yajante.

05200171 parasya brahmaṇaḥ sākṣāj jāta-vedo’si havyavāṭ

05200173 devānāṁ puruṣāṅgānāṁ yajñena puruṣaṁ yajeti

05200181 tathā ghṛtodād bahiḥ krauñcadvīpo dvi-guṇaḥ sva-mānena kṣīrodena parita upakḷpto vṛto yathā kuśadvīpo ghṛtodena yasmin krauñco nāma parvata-rājo dvīpa-nāma-nirvartaka āste.

05200191 yo’sau guha-praharaṇonmathita-nitamba-kuñjo’pi kṣīrodenā-sicyamāno bhagavatā varuṇenābhigupto vibhayo babhūva.

05200201 tasminn api praiyavrato ghṛtapṛṣṭho nāmādhipatiḥ sve dvīpe varṣāṇi sapta vibhajya teṣu putra-nāmasu sapta rikthādān varṣapān niveśya svayaṁ bhagavān bhagavataḥ parama-kalyāṇa-yaśasa ātma-bhūtasya hareś caraṇāravindam upajagāma.

05200211 āmo madhuruho meghapṛṣṭhaḥ sudhāmā bhrājiṣṭho lohitārṇo vanaspatir iti ghṛtapṛṣṭha-sutās teṣāṁ varṣa-girayaḥ sapta saptaiva nadyaś cābhikhyātāḥ śuklo vardhamāno bhojana upabarhiṇo nando nandanaḥ sarvatobhadra iti abhayā amṛtaughā āryakā tīrthavatī rūpavatī pavitravatī śukleti.

05200221 yāsām ambhaḥ pavitram amalam upayuñjānāḥ puruṣa-ṛṣabha-draviṇa-devaka-saṁjñā varṣa-puruṣā āpomayaṁ devam apāṁ pūrṇenāñjalinā yajante.

05200231 āpaḥ puruṣa-vīryāḥ stha punantīr bhūr-bhuvaḥ-suvaḥ

05200233 tā naḥ punītāmīva-ghnīḥ spṛśatām ātmanā bhuva iti

05200241 evaṁ purastāt kṣīrodāt parita upaveśitaḥ śākadvīpo dvātriṁśal-lakṣa-yojanāyāmaḥ samānena ca dadhi-maṇḍodena parīto yasmin śāko nāma mahīruhaḥ sva-kṣetra-vyapadeśako yasya ha mahā-surabhi-gandhas taṁ dvīpam anuvāsayati.

05200251 tasyāpi praiyavrata evādhipatir nāmnā medhātithiḥ so’pi vibhajya sapta varṣāṇi putra-nāmāni teṣu svātmajān purojava-manojava-pavamāna-dhūmrānīka-citrarepha-bahurūpa-viśvadhāra-saṁjñān nidhāpyādhipatīn svayaṁ bhagavaty ananta ā-veśita-matis tapovanaṁ praviveśa.

05200261 eteṣāṁ varṣa-maryādā-girayo nadyaś ca sapta saptaiva īśāna uruśṛṅgo balabhadraḥ śatakesaraḥ sahasrasroto devapālo mahānasa iti anaghāyurdā ubhayaspṛṣṭir aparājitā pañcapadī sahasrasrutir nijadhṛtir iti.

05200271 tad-varṣa-puruṣā ṛtavrata-satyavrata-dānavratānuvrata-nāmāno bhagavantaṁ vāyv-ātmakaṁ prāṇāyāma-vidhūta-rajas-tamasaḥ parama-samādhinā yajante.

05200281 antaḥ-praviśya bhūtāni yo bibharty ātma-ketubhiḥ

05200283 antaryāmīśvaraḥ sākṣāt pātu no yad-vaśe sphuṭam

05200291 evam eva dadhi-maṇḍodāt parataḥ puṣkaradvīpas tato dvi-guṇāyāmaḥ samantata upakalpitaḥ samānena svādūdakena samudreṇa bahir āvṛto yasmin bṛhat-puṣkaraṁ jvalana-śikhāmala-kanaka-patrāyutāyutaṁ bhagavataḥ kamalāsanasyādhyāsanaṁ parikalpitam.

05200301 tad-dvīpa-madhye mānasottara-nāmaika evārvācīna-parācīna-varṣayor maryādācalo’yuta-yojanocchrāyāyāmo yatra tu catasṛṣu dikṣu catvāri purāṇi loka-pālānām indrādīnāṁ yad-upariṣṭāt sūrya-rathasya meruṁ paribhramataḥ saṁvatsarātmakaṁ cakraṁ devānām aho-rātrābhyāṁ paribhramati.

05200311 tad-dvīpasyāpy adhipatiḥ praiyavrato vītihotro nāmaitasyātmajau ramaṇaka-dhātaki-nāmānau varṣa-patī niyujya sa svayaṁ pūrvajavad-bhagavat-karma-śīla evāste.

05200321 tad-varṣa-puruṣā bhagavantaṁ brahma-rūpiṇaṁ sakarmakeṇa karmaṇārādhayantīdaṁ codāharanti.

05200331 yat tat karmamayaṁ liṅgaṁ brahma-liṅgaṁ jano’rcayet

05200333 ekāntam advayaṁ śāntaṁ tasmai bhagavate nama iti

05200341 tataḥ parastāl lokāloka-nāmācalo lokālokayor antarāle parita upakṣiptaḥ.

05200351 yāvan mānasottara-mervor antaraṁ tāvatī bhūmiḥ kāñcany anyādarśa-talopamā yasyāṁ prahitaḥ padārtho na kathañcit punaḥ pratyupalabhyate tasmāt sarva-sattva-parihṛtāsīt.

05200361 lokāloka iti samākhyā yad anenācalena lokālokasyāntarvar-tināvasthāpyate.

05200371 sa loka-trayānte parita īśvareṇa vihito yasmāt sūryādīnāṁ dhruvāpavargāṇāṁ jyotir-gaṇānāṁ gabhastayo’rvācīnāṁs trīn lokān āvitanvānā na kadācit parācīnā bhavitum utsahante tāvad un-nahanāyāmaḥ.

05200381 etāvān loka-vinyāso māna-lakṣaṇa-saṁsthābhir vicintitaḥ kavibhiḥ sa tu pañcāśat-koṭi-gaṇitasya bhū-golasya turīya-bhāgo’yaṁ lokālokācalaḥ.

05200391 tad-upariṣṭāc catasṛṣv āśāsvātma-yoninākhila-jagad-guruṇādhiniveśitā ye dvirada-pataya ṛṣabhaḥ puṣkaracūḍo vāmano’parājita iti sakala-loka-sthiti-hetavaḥ.

05200401 teṣāṁ sva-vibhūtīnāṁ loka-pālānāṁ ca vividha-vīryopabṛṁhaṇāya bhagavān parama-mahā-puruṣo mahā-vibhūti-patir antaryāmy ātmano viśuddha-sattvaṁ dharma-jñāna-vairāgyaiśvaryādy-aṣṭa-mahā-siddhy-upalakṣaṇaṁ viṣvaksenādibhiḥ sva-pārṣada-pravaraiḥ parivārito nija-varāyudhopaśobhitair nija-bhuja-daṇḍaiḥ sandhārayamāṇas tasmin giri-vare samantāt sakala-loka-svastaya āste.

05200411 ākalpam evaṁ veṣaṁ gata eṣa bhagavān ātma-yogamāyayā viracita-vividha-loka-yātrā-gopīyāyety arthaḥ.

05200421 yo’ntar-vistāra etena hy aloka-parimāṇaṁ ca vyākhyātaṁ yad bahir lokālokācalāt

tataḥ parastād yogeśvara-gatiṁ viśuddhām udāharanti.

05200431 aṇḍa-madhya-gataḥ sūryo dyāv-ābhūmyor yad antaram

05200433 sūryāṇḍa-golayor madhye koṭyaḥ syuḥ pañca-viṁśatiḥ

05200441 mṛte’ṇḍa eṣa etasmin yad abhūt tato mārtaṇḍa iti vyapadeśaḥ

hiraṇyagarbha iti yad dhiraṇyāṇḍa-samudbhavaḥ.

05200451 sūryeṇa hi vibhajyante diśaḥ khaṁ dyaur mahī bhidā

05200453 svargāpavargau narakā rasaukāṁsi ca sarvaśaḥ

05200461 deva-tiryaṅ-manuṣyāṇāṁ sarīsṛpa-savīrudhām

05200463 sarva-jīva-nikāyānāṁ sūrya ātmā dṛg-īśvaraḥ

0521001 śrī-śuka uvāca

05210011 etāvān eva bhū-valayasya sanniveśaḥ pramāṇa-lakṣaṇato vyākhyātaḥ.

05210021 etena hi divo maṇḍala-mānaṁ tad-vida upadiśanti yathā dvi-dalayor niṣpāvādīnāṁ te antareṇāntarikṣaṁ tad-ubhaya-sandhitam.

05210031 yan-madhya-gato bhagavāṁs tapatāṁ patis tapana ātapena tri-lokīṁ pratapaty avabhāsayaty ātma-bhāsā sa eṣa udagayana-dakṣiṇāyana-vaiṣuvata-saṁjñābhir māndya-śaighrya-samānābhir gatibhir ārohaṇāvarohaṇa-samāna-sthāneṣu yathā-savanam abhipadyamāno makarādiṣu rāśiṣv aho-rātrāṇi dīrgha-hrasva-samānāni vidhatte.

05210041 yadā meṣa-tulayor vartate tadāho-rātrāṇi samānāni bhavanti yadā vṛṣabhādiṣu pañcasu ca rāśiṣu carati tadāhāny eva vardhante hrasati ca māsi māsy ekaikā ghaṭikā rātriṣu.

05210051 yadā vṛścikādiṣu pañcasu vartate tadāho-rātrāṇi viparyayāṇi bhavanti.

05210061 yāvad dakṣiṇāyanam ahāni vardhante yāvad udagayanaṁ rātrayaḥ.

05210071 evaṁ nava koṭaya eka-pañcāśal-lakṣāṇi yojanānāṁ mānasottara-giri-parivartanasyopadiśanti tasminn aindrīṁ purīṁ pūrvasmān meror devadhānīṁ nāma dakṣiṇato yāmyāṁ saṁyamanīṁ nāma paścād vāruṇīṁ nimlocanīṁ nāma uttarataḥ saumyāṁ vibhāvarīṁ nāma tāsūdaya-madhyāhnāstamaya-niśīthānīti bhūtānāṁ pravṛtti-nivṛtti-nimittāni samaya-viśeṣeṇa meroś catur-diśam.

05210081 tatratyānāṁ divasa-madhyaṅgata eva sadādityas tapati savyenācalaṁ dakṣiṇena karoti

05210091 yatrodeti tasya ha samāna-sūtra-nipāte nimlocati yatra kvacana syandenābhitapati tasya haiṣa samāna-sūtra-nipāte prasvāpayati tatra gataṁ na paśyanti ye taṁ samanupaśyeran.

05210101 yadā caindryāḥ puryāḥ pracalate pañcadaśa-ghaṭikābhir yāmyāṁ sapāda-koṭi-dvayaṁ yojanānāṁ sārdha-dvādaśa-lakṣāṇi sādhikāni copayāti.

05210111 evaṁ tato vāruṇīṁ saumyām aindrīṁ ca punas tathānye ca grahāḥ somādayo nakṣatraiḥ saha jyotiś-cakre samabhyudyanti saha vā nimlo-canti.

05210121 evaṁ muhūrtena catus-triṁśal-lakṣa-yojanāny aṣṭa-śatādhikāni sauro rathas trayīmayo’sau catasṛṣu parivartate purīṣu.

05210131 yasyaikaṁ cakraṁ dvādaśāraṁ ṣaṇ-nemi tri-ṇābhi saṁvatsarātmakaṁ samāmananti tasyākṣo meror mūrdhani kṛto mānasottare kṛtetara-bhāgo yatra protaṁ ravi-ratha-cakraṁ taila-yantra-cakravad bhraman mānasottara-girau paribhramati.

05210141 tasminn akṣe kṛtamūlo dvitīyo’kṣas turyamānena sammitas taila-yantrākṣavad dhruve kṛtopari-bhāgaḥ.

05210151 ratha-nīḍas tu ṣaṭ-triṁśal-lakṣa-yojanāyatas tat-turīya-bhāga-viśālas tāvān ravi-ratha-yugo yatra hayāś chando-nāmānaḥ saptāruṇa-yojitā vahanti devam ādityam.

05210161 purastāt savitur aruṇaḥ paścāc ca niyuktaḥ sautye karmaṇi kilāste.

05210171 tathā vālikhilyā ṛṣayo’ṅguṣṭha-parva-mātrāḥ ṣaṣṭi-sahasrāṇi purataḥ sūryaṁ sūkta-vākāya niyuktāḥ saṁstuvanti.

05210181 tathānye ca ṛṣayo gandharvāpsaraso nāgā grāmaṇyo yātudhānā devā ity ekaikaśo gaṇāḥ sapta caturdaśa māsi māsi bhagavantaṁ sūryam ātmānaṁ nānā-nāmānaṁ pṛthaṅ-nānā-nāmānaḥ pṛthak-karmabhir dvandvaśa upāsate.

0522001 rājovāca

05220011 yad etad bhagavata ādityasya meruṁ dhruvaṁ ca pradakṣiṇena parikrāmato rāśīnām abhimukhaṁ pracalitaṁ cāpradakṣiṇaṁ bhagavatopavarṇitam amuṣya vayaṁ katham anumimīmahīti.

0522002 sa hovāca

05220021 yathā kulāla-cakreṇa bhramatā saha bhramatāṁ tad-āśrayāṇāṁ pipīlikādīnāṁ gatir anyaiva pradeśāntareṣv apy upalabhyamānatvād evaṁ nakṣatra-rāśibhir upalakṣitena kāla-cakreṇa dhruvaṁ meruṁ ca pradakṣiṇena paridhāvatā saha paridhāvamānānāṁ tad-āśrayāṇāṁ sūryādīnāṁ grahāṇāṁ gatir anyaiva nakṣatrāntare rāśy-antare copalabhyamānatvāt.

05220031 sa eṣa bhagavān ādi-puruṣa eva sākṣān nārāyaṇo lokānāṁ svastaya ātmānaṁ trayīmayaṁ karma-viśuddhi-nimittaṁ kavibhir api ca vedena vijijñāsyamāno dvādaśadhā vibhajya ṣaṭsu vasantādiṣv ṛtuṣu yathopa-joṣam ṛtu-guṇān vidadhāti.

05220041 tam etam iha puruṣās trayyā vidyayā varṇāśramācārānupathā uccāvacaiḥ karmabhir āmnātair yoga-vitānaiś ca śraddhayā yajanto’ñjasā śreyaḥ samadhigacchanti.

05220051 atha sa eṣa ātmā lokānāṁ dyāv-āpṛthivyor antareṇa nabho-valayasya kālacakra-gato dvādaśa māsān bhuṅkte rāśi-saṁjñān saṁvatsarāvayavān māsaḥ pakṣa-dvayaṁ divā naktaṁ ceti sapādarkṣa-dvayam upadiśanti yāvatā ṣaṣṭham aṁśaṁ bhuñjīta sa vai ṛtur ity upadiśyate saṁvatsarāvayavaḥ.

05220061 atha ca yāvatārdhena nabho-vīthyāṁ pracarati taṁ kālam ayanam ācakṣate.

05220071 atha ca yāvan nabho-maṇḍalaṁ saha dyāv-āpṛthivyor maṇḍalābhyāṁ kārtsnyena sa ha bhuñjīta taṁ kālaṁ saṁvatsaraṁ parivatsaram iḍāvatsaram anuvatsaraṁ vatsaram iti bhānor māndya-śaighrya-sama-gatibhiḥ samāmananti.

05220081 evaṁ candramā arka-gabhastibhya upariṣṭāl lakṣa-yojanata upalabhyamāno’rkasya saṁvatsara-bhuktiṁ pakṣābhyāṁ māsa-bhuktiṁ sapādarkṣābhyāṁ dinenaiva pakṣa-bhuktim agracārī drutatara-gamano bhuṅkte.

05220091 atha cāpūryamāṇābhiś ca kalābhir amarāṇāṁ kṣīyamāṇābhiś ca kalābhiḥ pit–ṇām aho-rātrāṇi pūrva-pakṣāpara-pakṣābhyāṁ vitanvānaḥ sarva-jīva-nivaha-prāṇo jīvaś caikam ekaṁ nakṣatraṁ triṁśatā muhūrtair bhuṅkte.

05220101 ya eṣa ṣoḍaśa-kalaḥ puruṣo bhagavān manomayo’nnamayo’mṛtamayo deva-pitṛ-manuṣya-bhūta-paśu-pakṣi-sarīsṛpa-vīrudhāṁ prāṇāpy āyana-śīlatvāt sarvamaya iti varṇayanti.

05220111 tata upariṣṭād dvi-lakṣa-yojanato nakṣatrāṇi meruṁ dakṣiṇenaiva kālāyana īśvara-yojitāni sahābhijitāṣṭā-viṁśatiḥ.

05220121 tata upariṣṭād uśanā dvi-lakṣa-yojanata upalabhyate purataḥ paścāt sahaiva vārkasya śaighrya-māndya-sāmyābhir gatibhir arkavac carati lokānāṁ nityadānukūla eva prāyeṇa varṣayaṁś cāreṇānumīyate sa vṛṣṭi-viṣṭambha-grahopaśamanaḥ.

05220131 uśanasā budho vyākhyātas tata upariṣṭād dvi-lakṣa-yojanato budhaḥ soma-suta upalabhyamānaḥ prāyeṇa śubha-kṛd yadārkād vyatiricyeta tadātivātābhra-prāyānāvṛṣṭy-ādi-bhayam āśaṁsate.

05220141 ata ūrdhvam aṅgārako’pi yojana-lakṣa-dvitaya upalabhyamānas tribhis tribhiḥ pakṣair ekaikaśo rāśīn dvādaśānubhuṅkte yadi na vakreṇābhivartate prāyeṇāśubha-graho’gha-śaṁsaḥ.

05220151 tata upariṣṭād dvi-lakṣa-yojanāntara-gatā bhagavān bṛhaspatir ekaikasmin rāśau parivatsaraṁ parivatsaraṁ carati yadi na vakraḥ syāt prāyeṇānukūlo brāhmaṇa-kulasya.

05220161 tata upariṣṭād yojana-lakṣa-dvayāt pratīyamānaḥ śanaiścara ekaikasmin rāśau triṁśan māsān vilambamānaḥ sarvān evānuparyeti tāvadbhir anuvatsaraiḥ prāyeṇa hi sarveṣām aśāntikaraḥ.

05220171 tata uttarasmād ṛṣaya ekādaśa-lakṣa-yojanāntara upalabhyante ya eva lokānāṁ śam anubhāvayanto bhagavato viṣṇor yat paramaṁ padaṁ pradakṣiṇaṁ prakramanti.

0523001 śrī-śuka uvāca

05230011 atha tasmāt paratas trayodaśa-lakṣa-yojanāntarato yat tad viṣṇoḥ paramaṁ padam abhivadanti yatra ha mahā-bhāgavato dhruva auttānapādir agninendreṇa prajāpatinā kaśyapena dharmeṇa ca samakāla-yugbhiḥ sabahu-mānaṁ dakṣiṇataḥ kriyamāṇa idānīm api kalpa-jīvinām ājīvya upāste tasyehānubhāva upavarṇitaḥ.

05230021 sa hi sarveṣāṁ jyotir-gaṇānāṁ graha-nakṣatrādīnām animiṣeṇāvyakta-raṁhasā bhagavatā kālena bhrāmyamāṇānāṁ sthāṇur ivāvaṣṭambha īśvareṇa vihitaḥ śaśvad avabhāsate.

05230031 yathā meḍhīstambha ākramaṇa-paśavaḥ saṁyojitās tribhis tribhiḥ savanair yathā-sthānaṁ maṇḍalāni caranty evaṁ bhagaṇā grahādaya etasminn antar-bahir-yogena kāla-cakra āyojitā dhruvam evāvalambya vāyunodīryamāṇā ākalpāntaṁ paricaṅ kramanti nabhasi yathā meghāḥ śyenādayo vāyu-vaśāḥ karma-sārathayaḥ parivartante evaṁ jyotirgaṇāḥ prakṛti-puruṣa-saṁyogānugṛhītāḥ karma-nirmita-gatayo bhuvi na patanti.

05230041 kecanaitaj jyotir-anīkaṁ śiśumāra-saṁsthānena bhagavato vāsudevasya yoga-dhāraṇāyām anuvarṇayanti.

05230051 yasya pucchāgre’vākśirasaḥ kuṇḍalī-bhūta-dehasya dhruva upakalpitas tasya lāṅgūle prajāpatir agnir indro dharma iti puccha-mūle dhātā vidhātā ca kaṭyāṁ saptarṣayaḥ

tasya dakṣiṇāvarta-kuṇḍalī-bhūta-śarīrasya yāny udagayanāni dakṣiṇa-pārśve tu nakṣatrāṇy upakalpayanti dakṣiṇāyanāni tu savye

yathā śiśumārasya kuṇḍalā-bhoga-sanniveśasya pārśvayor ubhayor apy avayavāḥ samasaṅkhyā bhavanti

pṛṣṭhe tv ajavīthī ākāśa-gaṅgā codarataḥ.

05230061 punarvasu-puṣyau dakṣiṇa-vāmayoḥ śroṇyor ārdrāśleṣe ca dakṣiṇa-vāmayoḥ paścimayoḥ pādayor abhijid-uttarāṣāḍhe dakṣiṇa-vāmayor nāsikayor yathā-saṅkhyaṁ śravaṇa-pūrvāṣāḍhe dakṣiṇa-vāmayor locanayor dhaniṣṭhā mūlaṁ ca dakṣiṇa-vāmayoḥ karṇayor maghādīny aṣṭa nakṣatrāṇi dakṣiṇāyanāni vāma-pārśva-vaṅkriṣu yuñjīta tathaiva mṛga-śīrṣādīny udagayanāni dakṣiṇa-pārśva-vaṅkriṣu prātilomyena prayuñjīta śatabhiṣā-jyeṣṭhe skandhayor dakṣiṇa-vāmayor nyaset.

05230071 uttarā-hanāv agastir adharā-hanau yamo mukheṣu cāṅgārakaḥ śanaiścara upasthe bṛhaspatiḥ kakudi vakṣasy ādityo hṛdaye nārāyaṇo manasi candro nābhyām uśanā stanayor aśvinau budhaḥ prāṇāpānayo rāhur gale ketavaḥ sarvāṅgeṣu romasu sarve tārā-gaṇāḥ.

05230081 etad u haiva bhagavato viṣṇoḥ sarva-devatāmayaṁ rūpam aharahaḥ sandhyāyāṁ prayato vāgyato nirīkṣamāṇa upatiṣṭheta namo jyotir-lokāya kālāyanāyānimiṣāṁ pataye mahā-puruṣāyābhidhīmahīti.

05230091 graharkṣatārāmayam ādhidaivikaṁ

05230092 pāpāpahaṁ mantra-kṛtāṁ tri-kālam

05230093 namasyataḥ smarato vā tri-kālaṁ

05230094 naśyeta tat-kālajam āśu pāpam

0524001 śrī-śuka uvāca

05240011 adhastāt savitur yojanāyute svarbhānur nakṣatravac caratīty eke yo’sāv amaratvaṁ grahatvaṁ cālabhata bhagavad-anukampayā svayam asurāpasadaḥ saiṁhikeyo hy atad-arhas tasya tāta janma karmāṇi copariṣṭād vakṣyāmaḥ.

05240021 yad adas taraṇer maṇḍalaṁ pratapatas tad vistarato yojanāyutam ācakṣate dvādaśa-sahasraṁ somasya trayodaśa-sahasraṁ rāhor yaḥ parvaṇi tad-vyavadhāna-kṛd vairānubandhaḥ sūryā-candramasāv abhidhāvati.

05240031 tan niśamyobhayatrāpi bhagavatā rakṣaṇāya prayuktaṁ sudarśanaṁ nāma bhāgavataṁ dayitam astraṁ tat tejasā durviṣahaṁ muhuḥ parivartamānam abhyavasthito muhūrtam udvijamānaś cakita-hṛdaya ārād eva nivartate tad uparāgam iti vadanti lokāḥ.

05240041 tato’dhastāt siddha-cāraṇa-vidyādharāṇāṁ sadanāni tāvan mātra eva.

05240051 tato’dhastād yakṣa-rakṣaḥ-piśāca-preta-bhūta-gaṇānāṁ vihārājiram antarikṣaṁ yāvad vāyuḥ pravāti yāvan meghā upalabhyante.

05240061 tato’dhastāc chata-yojanāntara iyaṁ pṛthivī yāvad dhaṁsa-bhāsa-śyena-suparṇādayaḥ patattri-pravarā utpatantīti.

05240071 upavarṇitaṁ bhūmer yathā-sanniveśāvasthānam avaner apy adhastāt sapta bhū-vivarā ekaikaśo yojanāyutāntareṇāyāma-vistāreṇopakḷptā atalaṁ vitalaṁ sutalaṁ talātalaṁ mahātalaṁ rasātalaṁ pātālam iti.

05240081 eteṣu hi bila-svargeṣu svargād apy adhika-kāma-bhogaiśvaryānanda-bhūti-vibhūtibhiḥ susamṛddha-bhavanodyānākrīḍa-vihāreṣu daitya-dānava-kādraveyā nitya-pramuditānurakta-kalatrāpatya-bandhu-suhṛd-anucarā gṛha-pataya īśvarād apy apratihata-kāmā māyā-vinodā nivasanti.

05240091 yeṣu mahārāja mayena māyāvinā vinirmitāḥ puro nānā-maṇi-pravara-praveka-viracita-vicitra-bhavana-prākāra-gopura-sabhā-caitya-catvarāyatanādibhir nāgāsura-mithuna-pārāvata-śuka-sārikākīrṇa-kṛtrima-bhūmibhir vivareśvara-gṛhottamaiḥ samalaṅkṛtāś cakāsati.

05240101 udyānāni cātitarāṁ mana-indriyānandibhiḥ kusuma-phala-stabaka-subhaga-kisalayāvanata-rucira-viṭapa-viṭapināṁ latāṅgāliṅgitānāṁ śrībhiḥ samithuna-vividha-vihaṅgama-jalāśayānām amala-jala-pūrṇānāṁ jhaṣakulollaṅghana-kṣubhita-nīra-nīraja-kumuda-kuva-laya-kahlāra-nīlotpala-lohita-śatapatrādi-vaneṣu kṛta-niketanānām eka-vihārākula-madhura-vividha-svanādibhir indriyotsavair amara-loka-śriyam atiśayitāni.

05240111 yatra ha vāva na bhayam aho-rātrādibhiḥ kāla-vibhāgair upalakṣyate.

05240121 yatra hi mahāhi-pravara-śiro-maṇayaḥ sarvaṁ tamaḥ prabādhante.

05240131 na vā eteṣu vasatāṁ divyauṣadhi-rasa-rasāyanānna-pāna-snānādibhir ādhayo vyādhayo valī-palita-jarādayaś ca deha-vaivarṇya-daurgandhya-sveda-klama-glānir iti vayo’vasthāś ca bhavanti.

05240141 na hi teṣāṁ kalyāṇānāṁ prabhavati kutaścana mṛtyur vinā bhagavat-tejasaś cakrāpadeśāt.

05240151 yasmin praviṣṭe’sura-vadhūnāṁ prāyaḥ puṁsavanāni bhayād eva sravanti patanti ca.

05240161 athātale maya-putro’suro balo nivasati yena ha vā iha sṛṣṭāḥ ṣaṇ-ṇavatir māyāḥ kāścanādyāpi māyāvino dhārayanti yasya ca jṛmbhamāṇasya mukhatas trayaḥ strī-gaṇā udapadyanta svairiṇyaḥ kāminyaḥ puṁścalya iti yā vai bilāyanaṁ praviṣṭaṁ puruṣaṁ rasena hāṭakākhyena sādhayitvā sva-vilāsāvalokanānurāga-smita-saṁlāpopagūhanādibhiḥ svairaṁ kila ramayanti yasminn upayukte puruṣa īśvaro’haṁ siddho’ham ity ayuta-mahā-gaja-balam ātmānam abhimanyamānaḥ katthate madāndha iva.

05240171 tato’dhastād vitale haro bhagavān hāṭakeśvaraḥ sva-pārṣada-bhūta-gaṇāvṛtaḥ prajāpati-sargopabṛṁhaṇāya bhavo bhavānyā saha mithunī-bhūta āste yataḥ pravṛttā sarit-pravarā hāṭakī nāma bhavayor vīryeṇa yatra citrabhānur mātariśvanā samidhyamāna ojasā pibati tan niṣṭhyūtaṁ hāṭakākhyaṁ suvarṇaṁ bhūṣaṇenāsurendrāvarodheṣu puruṣāḥ saha puruṣībhir dhārayanti.

05240181 tato’dhastāt sutale udāra-śravāḥ puṇya-śloko virocanātmajo balir bhagavatā mahendrasya priyaṁ cikīrṣamāṇenāditer labdha-kāyo bhūtvā vaṭu-vāmana-rūpeṇa parākṣipta-loka-trayo bhagavad-anukampayaiva punaḥ praveśita indrādiṣv avidyamānayā susamṛddhayā śriyābhijuṣṭaḥ sva-dharmeṇārādhayaṁs tam eva bhagavantam ārādhanīyam apagata-sādhvasa āste’dhunāpi.

05240191 no evaitat sākṣātkāro bhūmi-dānasya yat tad bhagavaty aśeṣa-jīva-nikāyānāṁ jīva-bhūtātma-bhūte paramātmani vāsudeve tīrthatame pātra upapanne parayā śraddhayā paramādara-samāhita-manasā sampratipāditasya sākṣād apavarga-dvārasya yad bila-nilayaiśvaryam.

05240201 yasya ha vāva kṣuta-patana-praskhalanādiṣu vivaśaḥ sakṛn nāmābhigṛṇan puruṣaḥ karma-bandhanam añjasā vidhunoti yasya haiva pratibādhanaṁ mumukṣavo’nyathaivopalabhante.

05240211 tad bhaktānām ātmavatāṁ sarveṣām ātmany ātmada ātmatayaiva.

05240221 na vai bhagavān nūnam amuṣyānujagrāha yad uta punar ātmānusmṛti-moṣaṇaṁ māyāmaya-bhogaiśvaryam evātanuteti.

05240231 yat tad bhagavatānadhigatānyopāyena yāc‘ā-cchalenāpahṛta-sva-śarīrāvaśeṣita-loka-trayo varuṇa-pāśaiś ca sampratimukto giri-daryāṁ cāpaviddha iti hovāca.

05240241 nūnaṁ batāyaṁ bhagavān artheṣu na niṣṇāto yo’sāv indro yasya sacivo mantrāya vṛta ekāntato bṛhaspatis tam atihāya svayam upendreṇātmānam ayācatātmanaś cāśiṣo no eva tad-dāsyam ati-gambhīra-vayasaḥ kālasya manvantara-parivṛttaṁ kiyal loka-trayam idam.

05240251 yasyānudāsyam evāsmat-pitāmahaḥ kila vavre na tu sva-pitryaṁ yad utākutobhayaṁ padaṁ dīyamānaṁ bhagavataḥ param iti bhagavatoparate khalu sva-pitari.

05240261 tasya mahānubhāvasyānupatham amṛjita-kaṣāyaḥ ko vāsmad-vidhaḥ parihīṇa-bhagavad-anugraha upajigamiṣatīti.

05240271 tasyānucaritam upariṣṭād vistariṣyate yasya bhagavān svayam akhila-jagad-gurur nārāyaṇo dvāri gadā-pāṇir avatiṣṭhate nija-janānukampita-hṛdayo yenāṅguṣṭhena padā daśa-kandharo yojanāyutāyutaṁ dig-vijaya uccāṭitaḥ.

05240281 tato’dhastāt talātale mayo nāma dānavendras tri-purādhipatir bhagavatā purāriṇā tri-lokī-śaṁ cikīrṣuṇā nirdagdha-sva-pura-trayas tat-prasādāl labdha-pado māyāvinām ācāryo mahādevena parirakṣito vigata-sudarśana-bhayo mahīyate.

05240291 tato’dhastān mahātale kādraveyāṇāṁ sarpāṇāṁ naika-śirasāṁ krodhavaśo nāma gaṇaḥ kuhaka-takṣaka-kāliya-suṣeṇādi-pradhānā mahā-bhogavantaḥ patattri-rājādhipateḥ puruṣa-vāhād anavaratam udvijamānāḥ sva-kalatrāpatya-suhṛt-kuṭumba-saṅgena kvacit pramattā viharanti.

05240301 tato’dhastād rasātale daiteyā dānavāḥ paṇayo nāma nivāta-kavacāḥ kāleyā hiraṇya-puravāsina iti vibudha-pratyanīkā utpattyā mahaujaso mahā-sāhasino bhagavataḥ sakala-lokānubhāvasya harer eva tejasā pratihata-balāvalepā bileśayā iva vasanti ye vai saramayendra-dūtyā vāgbhir mantra-varṇābhir indrād bibhyati.

05240311 tato’dhastāt pātāle nāga-loka-patayo vāsuki-pramukhāḥ śaṅkha-kulika-mahāśaṅkha-śveta-dhanañjaya-dhṛtarāṣṭra-śaṅkhacūḍa-kambalāśvatara-devadattādayo mahā-bhogino mahāmarṣā nivasanti yeṣām u ha vai pañca-sapta-daśa-śata-sahasra-śīrṣāṇāṁ phaṇāsu viracitā mahā-maṇayo rociṣṇavaḥ pātāla-vivara-timira-nikaraṁ sva-rociṣā vidhamanti.

0525001 śrī-śuka uvāca

05250011 tasya mūla-deśe triṁśad-yojana-sahasrāntara āste yā vai kalā bhagavatas tāmasī samākhyātānanta iti sātvatīyā draṣṭṛ-dṛśyayoḥ saṅkarṣaṇam aham ity abhimāna-lakṣaṇaṁ yaṁ saṅkarṣaṇam ity ācakṣate.

05250021 yasyedaṁ kṣiti-maṇḍalaṁ bhagavato’nanta-mūrteḥ sahasra-śirasa ekasminn eva śīrṣaṇi dhriyamāṇaṁ siddhārtha iva lakṣyate.

05250031 yasya ha vā idaṁ kālenopasañjihīrṣato’marṣa-viracita-rucira-bhramad-bhruvor antareṇa sāṅkarṣaṇo nāma rudra ekādaśa-vyūhas try-akṣas tri-śikhaṁ śūlam uttambhayann udatiṣṭhat.

05250041 yasyāṅghri-kamala-yugalāruṇa-viśada-nakha-maṇi-ṣaṇḍa-maṇḍaleṣv ahi-patayaḥ saha sātvatarṣabhair ekānta-bhakti-yogenāvanamantaḥ sva-vadanāni parisphurat-kuṇḍala-prabhā-maṇḍita-gaṇḍa-sthalāny ati-manoharāṇi pramudita-manasaḥ khalu vilokayanti.

05250051 yasyaiva hi nāga-rāja-kumārya āśiṣa āśāsānāś cārv-aṅga-valaya-vilasita-viśada-vipula-dhavala-subhaga-rucira-bhuja-rajata-stambheṣv aguru-candana-kuṅkuma-paṅkānulepenāvalimpamānās tad-abhimarśanonmathita-hṛdaya-makara-dhvajāveśa-rucira-lalita-smitās tad-anurāgamada-mudita-mada-vighūrṇitāruṇa-karuṇāvaloka-nayana-vadanāravindaṁ savrīḍaṁ kila vilokayanti.

05250061 sa eva bhagavān ananto’nanta-guṇārṇava ādi-deva upasaṁhṛtāmarṣa-roṣa-vego lokānāṁ svastaya āste.

05250071 dhyāyamānaḥ surāsuroraga-siddha-gandharva-vidyādhara-muni-gaṇair anavarata-mada-mudita-vikṛta-vihvala-locanaḥ sulalita-mukharikāmṛtenāpyāyamānaḥ sva-pārṣada-vibudha-yūtha-patīn aparimlāna-rāga-nava-tulasikāmoda-madhv-āsavena mādyan madhukara-vrāta-madhura-gīta-śriyaṁ vaijayantīṁ svāṁ vanamālāṁ nīla-vāsā eka-kuṇḍalo hala-kakudi kṛta-subhaga-sundara-bhujo bhagavān mahendro vāraṇendra iva kāñcanīṁ kakṣām udāra-līlo bibharti.

05250081 ya eṣa evam anuśruto dhyāyamāno mumukṣūṇām anādi-kāla-karma-vāsanā-grathitam avidyāmayaṁ hṛdaya-granthiṁ sattva-rajas-tamomayam antar-hṛdayaṁ gata āśu nirbhinatti tasyānubhāvān bhagavān svāyambhuvo nāradaḥ saha tumburuṇā sabhāyāṁ brahmaṇaḥ saṁślokayām āsa.

05250091 utpatti-sthiti-laya-hetavo’sya kalpāḥ

05250092 sattvādyāḥ prakṛti-guṇā yad-īkṣayāsan

05250093 yad-rūpaṁ dhruvam akṛtaṁ yad ekam ātman

05250094 nānādhāt katham u ha veda tasya vartma

05250101 mūrtiṁ naḥ puru-kṛpayā babhāra sattvaṁ

05250102 saṁśuddhaṁ sad-asad idaṁ vibhāti tatra

05250103 yal-līlāṁ mṛga-patir ādade’navadyām

05250104 ādātuṁ svajana-manāṁsy udāra-vīryaḥ

05250111 yan-nāma śrutam anukīrtayed akasmād

05250112 ārto vā yadi patitaḥ pralambhanād vā

05250113 hanty aṁhaḥ sapadi nṛṇām aśeṣam anyaṁ

05250114 kaṁ śeṣād bhagavata āśrayen mumukṣuḥ

05250121 mūrdhany arpitam aṇuvat sahasra-mūrdhno

05250122 bhū-golaṁ sagiri-sarit-samudra-sattvam

05250123 ānantyād animita-vikramasya bhūmnaḥ

05250124 ko vīryāṇy adhi gaṇayet sahasra-jihvaḥ

05250131 evam-prabhāvo bhagavān ananto

05250132 duranta-vīryoru-guṇānubhāvaḥ

05250133 mūle rasāyāḥ sthita ātma-tantro

05250134 yo līlayā kṣmāṁ sthitaye bibharti

05250141 etā hy eveha nṛbhir upagantavyā gatayo yathā-karma-vinirmitā yathopadeśam anuvarṇitāḥ kāmān kāmayamānaiḥ.

05250151 etāvatīr hi rājan puṁsaḥ pravṛtti-lakṣaṇasya dharmasya vipāka-gataya uccāvacā visadṛśā yathā-praśnaṁ vyācakhye kim anyat kathayāma iti.

0526001 rājovāca

05260011 maharṣa etad vaicitryaṁ lokasya katham iti.

0526002 ṛṣir uvāca

05260021 tri-guṇatvāt kartuḥ śraddhayā karma-gatayaḥ pṛthag-vidhāḥ sarvā eva sarvasya tāratamyena bhavanti.

05260031 athedānīṁ pratiṣiddha-lakṣaṇasyādharmasya tathaiva kartuḥ śraddhāyā vaisādṛśyāt karma-phalaṁ visadṛśaṁ bhavati yā hy anādy-avidyayā kṛta-kāmānāṁ tat-pariṇāma-lakṣaṇāḥ sṛtayaḥ sahasraśaḥ pravṛttās tāsāṁ prācuryeṇānuvarṇayiṣyāmaḥ.

0526004 rājovāca

05260041 narakā nāma bhagavan kiṁ deśa-viśeṣā athavā bahis tri-lokyā āhosvid antarāla iti.

0526005 ṛṣir uvāca

05260051 antarāla eva tri-jagatyās tu diśi dakṣiṇasyām adhastād bhūmer upariṣṭāc ca jalād yasyām agniṣvāttādayaḥ pitṛ-gaṇā diśi svānāṁ gotrāṇāṁ parameṇa samādhinā satyā evāśiṣa āśāsānā nivasanti.

05260061 yatra ha vāva bhagavān pitṛ-rājo vaivasvataḥ sva-viṣayaṁ prāpiteṣu sva-puruṣair jantuṣu sampareteṣu yathā-karmāvadyaṁ doṣam evānullaṅghita-bhagavac-chāsanaḥ sagaṇo damaṁ dhārayati.

05260071 tatra haike narakān eka-viṁśatiṁ gaṇayanti atha tāṁs te rājan nāma-rūpa-lakṣaṇato’nukramiṣyāmas tāmisro’ndhatāmisro rauravo mahārauravaḥ kumbhīpākaḥ kālasūtram asipatravanaṁ sūkaramukham andhakūpaḥ kṛmibhojanaḥ sandaṁśas taptasūrmir vajrakaṇṭaka-śālmalī vaitaraṇī pūyodaḥ prāṇarodho viśasanaṁ lālābhakṣaḥ sārameyādanam avīcir ayaḥpānam iti kiñca kṣārakardamo rakṣogaṇa-bhojanaḥ śūlaproto dandaśūko’vaṭa-nirodhanaḥ paryāvartanaḥ sūcīmukham ity aṣṭā-viṁśatir narakā vividha-yātanā-bhūmayaḥ.

05260081 tatra yas tu para-vittāpatya-kalatrāṇy apaharati sa hi kāla-pāśa-baddho yama-puruṣair ati-bhayānakais tāmisre narake balān nipātyate anaśanānudapāna-daṇḍa-tāḍana-santarjanādibhir yātanābhir yātyamāno jantur yatra kaśmalam āsādita ekadaiva mūrcchām upayāti tāmisra-prāye.

05260091 evam evāndhatāmisre yas tu vañcayitvā puruṣaṁ dārādīn upayuṅkte yatra śarīrī nipātyamāno yātanā-stho vedanayā naṣṭa-matir naṣṭa-dṛṣṭiś ca bhavati yathā vanaspatir vṛścyamāna-mūlas tasmād andhatāmisraṁ tam upadiśanti.

05260101 yas tv iha vā etad aham iti mamedam iti bhūta-droheṇa kevalaṁ sva-kuṭumbam evānudinaṁ prapuṣṇāti sa tad iha vihāya svayam eva tad-aśubhena raurave nipatati.

05260111 ye tv iha yathaivāmunā vihiṁsitā jantavaḥ paratra yama-yātanām upagataṁ ta eva ruravo bhūtvā tathā tam eva vihiṁsanti tasmād rauravam ity āhū rurur iti sarpād ati-krūra-sattvasyāpadeśaḥ.

05260121 evam eva mahārauravo yatra nipatitaṁ puruṣaṁ kravyādā nāma ruravas taṁ kravyeṇa ghātayanti yaḥ kevalaṁ dehambharaḥ.

05260131 yas tv iha vā ugraḥ paśūn pakṣiṇo vā prāṇata uparandhayati tam apakaruṇaṁ puruṣādair api vigarhitam amutra yamānucarāḥ kumbhīpāke tapta-taile uparandhayanti.

05260141 yas tv iha brahma-dhruk sa kālasūtra-saṁjñake narake ayuta-yojana-parimaṇḍale tāmramaye tapta-khale upary-adhastād agny-arkābhyām ati-tapyamāne’bhiniveśitaḥ kṣut-pipāsābhyāṁ ca dahyamānāntar-bahiḥ-śarīra āste śete ceṣṭate’vatiṣṭhati paridhāvati ca yāvanti paśu-romāṇi tāvad varṣa-sahasrāṇi.

05260151 yas tv iha vai nija-veda-pathād anāpady apagataḥ pākhaṇḍaṁ copagatas tam asi-patravanaṁ praveśya kaśayā praharanti tatra hāsāv itas tato dhāvamāna ubhayato dhārais tāla-vanāsi-patraiś chidyamāna-sarvāṅgo hā hato’smīti paramayā vedanayā mūrcchitaḥ pade pade nipatati sva-dharmahā pākhaṇḍānugataṁ phalaṁ bhuṅkte.

05260161 yas tv iha vai rājā rāja-puruṣo vā adaṇḍye daṇḍaṁ praṇayati brāhmaṇe vā śarīra-daṇḍaṁ sa pāpīyān narake’mutra sūkaramukhe nipatati tatrātibalair viniṣpiṣyamāṇāvayavo yathaivehekṣukhaṇḍa ārta-svareṇa svanayan kvacin mūrcchitaḥ kaśmalam upagato yathaivehā-dṛṣṭa-doṣā uparuddhāḥ.

05260171 yas tv iha vai bhūtānām īśvaropakalpita-vṛttīnām avivikta-para-vyathānāṁ svayaṁ puruṣopakalpita-vṛttir vivikta-para-vyatho vyathām ācarati sa paratrāndhakūpe tad-abhidroheṇa nipatati tatra hāsau tair jantubhiḥ paśu-mṛga-pakṣi-sarīsṛpair maśaka-yūkā-matkuṇa-makṣikādibhir ye ke cābhidrugdhās taiḥ sarvato’bhidruhyamāṇas tamasi vihata-nidrā-nirvṛtir alabdhāvasthānaḥ parikrāmati yathā kuśarīre jīvaḥ.

05260181 yas tv iha vā asaṁvibhajyāśnāti yat kiñcanopanatam anirmita-pañca-yajño vāyasa-saṁstutaḥ sa paratra kṛmibhojane narakādhame nipatati tatra śata-sahasra-yojane kṛmi-kuṇḍe kṛmi-bhūtaḥ svayaṁ kṛmibhir eva bhakṣyamāṇaḥ kṛmi-bhojano yāvat tad aprattāprahūtādo’nirveśam ātmānaṁ yātayate.

05260191 yas tv iha vai steyena balād vā hiraṇya-ratnādīni brāhmaṇasya vāpaharaty anyasya vānāpadi puruṣas tam amutra rājan yama-puruṣā ayasmayair agni-piṇḍaiḥ sandaṁśais tvaci niṣkuṣanti.

05260201 yas tv iha vā agamyāṁ striyam agamyaṁ vā puruṣaṁ yoṣid abhigacchati tāv amutra kaśayā tāḍayantas tigmayā sūrmyā lohamayyā puruṣam āliṅgayanti striyaṁ ca puruṣa-rūpayā sūrmyā.

05260211 yas tv iha vai sarvābhigamas tam amutra niraye vartamānaṁ vajrakaṇṭaka-śālmalīm āropya niṣkarṣanti.

05260221 ye tv iha vai rājanyā rāja-puruṣā vā apākhaṇḍā dharma-setūn bhindanti te samparetya vaitaraṇyāṁ nipatanti bhinna-maryādās tasyāṁ niraya-parikhā-bhūtāyāṁ nadyāṁ yādo-gaṇair itas tato bhakṣyamāṇā ātmanā na viyujyamānāś cāsubhir uhyamānāḥ svāghena karma-pākam anusmaranto viṇ-mūtra-pūya-śoṇita-keśa-nakhāsthi-medo-māṁsa-vasā-vāhinyām upatapyante.

05260231 ye tv iha vai vṛṣalī-patayo naṣṭa-śaucācāra-niyamās tyakta-lajjāḥ paśu-caryāṁ caranti te cāpi pretya pūya-viṇ-mūtra-śleṣma-malā-pūrṇārṇave nipatanti tad evātibībhatsitam aśnanti.

05260241 ye tv iha vai śva-gardabha-patayo brāhmaṇādayo mṛgayā vihārā atīrthe ca mṛgān nighnanti tān api samparetān lakṣya-bhūtān yama-puruṣā iṣubhir vidhyanti.

05260251 ye tv iha vai dāmbhikā dambha-yajñeṣu paśūn viśasanti tān amuṣmin loke vaiśase narake patitān niraya-patayo yātayitvā viśasanti.

05260261 yas tv iha vai savarṇāṁ bhāryāṁ dvijo retaḥ pāyayati kāma-mohitas taṁ pāpa-kṛtam amutra retaḥ-kulyāyāṁ pātayitvā retaḥ sampāyayanti.

05260271 ye tv iha vai dasyavo’gnidā garadā grāmān sārthān vā vilumpanti rājāno rāja-bhaṭā vā tāṁś cāpi hi paretya yamadūtā vajra-daṁṣṭrāḥ śvānaḥ sapta-śatāni viṁśatiś ca sarabhasaṁ khādanti.

05260281 yas tv iha vā anṛtaṁ vadati sākṣye dravya-vinimaye dāne vā kathañcit sa vai pretya narake’vīcimaty adhaḥ-śirā niravakāśe yojana-śatocchrāyād giri-mūrdhnaḥ sampātyate yatra jalam iva sthalam aśma-pṛṣṭham avabhāsate tad avīcimat tilaśo viśīryamāṇa-śarīro na mriyamāṇaḥ punar āropito nipatati.

05260291 yas tv iha vai vipro rājanyo vaiśyo vā soma-pīthas tat-kalatraṁ vā surāṁ vrata-stho’pi vā pibati pramādatas teṣāṁ nirayaṁ nītānām urasi padākramyāsye vahninā dravamāṇaṁ kārṣṇāyasaṁ niṣiñcanti.

05260301 atha ca yas tv iha vā ātma-sambhāvanena svayam adhamo janma-tapo-vidyācāra-varṇāśramavato varīyaso na bahu manyeta sa mṛtaka eva mṛtvā kṣārakardame niraye’vāk-śirā nipātito durantā yātanā hy aśnute.

05260311 ye tv iha vai puruṣāḥ puruṣa-medhena yajante yāś ca striyo nṛ-paśūn khādanti tāṁś ca te paśava iva nihatā yama-sadane yātayanto rakṣo-gaṇāḥ saunikā iva svadhitināvadāyāsṛk pibanti nṛtyanti ca gāyanti ca hṛṣyamāṇā yatheha puruṣādāḥ.

05260321 ye tv iha vā anāgaso’raṇye grāme vā vaiśrambhakair upasṛtān upaviśrambhayya jijīviṣūn śūla-sūtrādiṣūpaprotān krīḍanakatayā yātayanti te’pi ca pretya yama-yātanāsu śūlādiṣu protātmānaḥ kṣut-tṛḍbhyāṁ cābhihatāḥ kaṅka-vaṭādibhiś cetas tatas tigma-tuṇḍair āhanyamānā ātma-śamalaṁ smaranti.

05260331 ye tv iha vai bhūtāny udvejayanti narā ulbaṇa-svabhāvā yathā dandaśūkās te’pi pretya narake dandaśūkākhye nipatanti yatra nṛpa dandaśūkāḥ pañca-mukhāḥ sapta-mukhā upasṛtya grasanti yathā bileśayān.

05260341 ye tv iha vā andhāvaṭa-kusūla-guhādiṣu bhūtāni nirundhanti tathāmutra teṣv evopaveśya sagareṇa vahninā dhūmena nirundhanti.

05260351 yas tv iha vā atithīn abhyāgatān vā gṛha-patir asakṛd upagata-manyur didhakṣur iva pāpena cakṣuṣā nirīkṣate tasya cāpi niraye pāpa-dṛṣṭer akṣiṇī vajra-tuṇḍā gṛdhrāḥ kaṅka-kāka-vaṭādayaḥ prasahyoru-balād utpāṭayanti.

05260361 yas tv iha vā āḍhyābhimatir ahaṅkṛtis tiryak-prekṣaṇaḥ sarvato’bhiviśaṅkī artha-vyaya-nāśa-cintayā pariśuṣyamāṇa-hṛdaya-vadano nirvṛtim anavagato graha ivārtham abhirakṣati sa cāpi pretya tad-utpādanotkarṣaṇa-saṁrakṣaṇa-śamala-grahaḥ sūcīmukhe narake nipatati yatra ha vitta-grahaṁ pāpa-puruṣaṁ dharmarāja-puruṣā vāyakā iva sarvato’ṅgeṣu sūtraiḥ parivayanti.

05260371 evaṁ-vidhā narakā yamālaye santi śataśaḥ sahasraśas teṣu sarveṣu ca sarva evādharma-vartino ye kecid ihoditā anuditāś cāvani-pate paryāyeṇa viśanti tathaiva dharmānuvartina itaratra iha tu punar-bhave ta ubhaya-śeṣābhyāṁ niviśanti.

05260381 nivṛtti-lakṣaṇa-mārga ādāv eva vyākhyātaḥ

etāvān evāṇḍa-kośo yaś caturdaśadhā purāṇeṣu vikalpita upagīyate yat tad bhagavato nārāyaṇasya sākṣān mahā-puruṣasya sthaviṣṭhaṁ rūpam ātmamāyā-guṇamayam anuvarṇitam ādṛtaḥ paṭhati śṛṇoti śrāvayati sa upageyaṁ bhagavataḥ paramātmano’grāhyam api śraddhā-bhakti-viśuddha-buddhir veda.

05260391 śrutvā sthūlaṁ tathā sūkṣmaṁ rūpaṁ bhagavato yatiḥ

05260393 sthūle nirjitam ātmānaṁ śanaiḥ sūkṣmaṁ dhiyā nayed iti

05260401 bhū-dvīpa-varṣa-sarid-adri-nabhaḥ-samudra-

05260402 pātāla-diṅ-naraka-bhāgaṇa-loka-saṁsthā

05260403 gītā mayā tava nṛpādbhutam īśvarasya

05260404 sthūlaṁ vapuḥ sakala-jīva-nikāya-dhāma

0601001 śrī-parīkṣid uvāca

06010011 nivṛtti-mārgaḥ kathita ādau bhagavatā yathā

06010013 krama-yogopalabdhena brahmaṇā yad asaṁsṛtiḥ

06010021 pravṛtti-lakṣaṇaś caiva traiguṇya-viṣayo mune

06010023 yo’sāv alīna-prakṛter guṇa-sargaḥ punaḥ punaḥ

06010031 adharma-lakṣaṇā nānā narakāś cānuvarṇitāḥ

06010033 manvantaraś ca vyākhyāta ādyaḥ svāyambhuvo yataḥ

06010041 priyavratottānapador vaṁśas tac-caritāni ca

06010043 dvīpa-varṣa-samudrādri- nady-udyāna-vanaspatīn

06010051 dharā-maṇḍala-saṁsthānaṁ bhāga-lakṣaṇa-mānataḥ

06010053 jyotiṣāṁ vivarāṇāṁ ca yathedam asṛjad vibhuḥ

06010061 adhuneha mahā-bhāga yathaiva narakān naraḥ

06010063 nānogra-yātanān neyāt tan me vyākhyātum arhasi

0601007 śrī-śuka uvāca

06010071 na ced ihaivāpacitiṁ yathāṁhasaḥ

06010072 kṛtasya kuryān mana-ukta-pāṇibhiḥ

06010073 dhruvaṁ sa vai pretya narakān upaiti

06010074 ye kīrtitā me bhavatas tigma-yātanāḥ

06010081 tasmāt puraivāśv iha pāpa-niṣkṛtau

06010082 yateta mṛtyor avipadyatātmanā

06010083 doṣasya dṛṣṭvā guru-lāghavaṁ yathā

06010084 bhiṣak cikitseta rujāṁ nidānavit

0601009 śrī-rājovāca

06010091 dṛṣṭa-śrutābhyāṁ yat pāpaṁ jānann apy ātmano’hitam

06010093 karoti bhūyo vivaśaḥ prāyaścittam atho katham

06010101 kvacin nivartate’bhadrāt kvacic carati tat punaḥ

06010103 prāyaścittam atho’pārthaṁ manye kuñjara-śaucavat

0601011 śrī-bādarāyaṇir uvāca

06010111 karmaṇā karma-nirhāro na hy ātyantika iṣyate

06010113 avidvad-adhikāritvāt prāyaścittaṁ vimarśanam

06010121 nāśnataḥ pathyam evānnaṁ vyādhayo’bhibhavanti hi

06010123 evaṁ niyamakṛd rājan śanaiḥ kṣemāya kalpate

06010131 tapasā brahmacaryeṇa śamena ca damena ca

06010133 tyāgena satya-śaucābhyāṁ yamena niyamena vā

06010141 deha-vāg-buddhijaṁ dhīrā dharmajñāḥ śraddhayānvitāḥ

06010143 kṣipanty aghaṁ mahad api veṇu-gulmam ivānalaḥ

06010151 kecit kevalayā bhaktyā vāsudeva-parāyaṇāḥ

06010153 aghaṁ dhunvanti kārtsnyena nīhāram iva bhāskaraḥ

06010161 na tathā hy aghavān rājan pūyeta tapa-ādibhiḥ

06010163 yathā kṛṣṇārpita-prāṇas tat-puruṣa-niṣevayā

06010171 sadhrīcīno hy ayaṁ loke panthāḥ kṣemo’kuto-bhayaḥ

06010173 suśīlāḥ sādhavo yatra nārāyaṇa-parāyaṇāḥ

06010181 prāyaścittāni cīrṇāni nārāyaṇa-parāṅmukham

06010183 na niṣpunanti rājendra surā-kumbham ivāpagāḥ

06010191 sakṛn manaḥ kṛṣṇa-padāravindayor

06010192 niveśitaṁ tad-guṇa-rāgi yair iha

06010193 na te yamaṁ pāśa-bhṛtaś ca tad-bhaṭān

06010194 svapne’pi paśyanti hi cīrṇa-niṣkṛtāḥ

06010201 atra codāharantīmam itihāsaṁ purātanam

06010203 dūtānāṁ viṣṇu-yamayoḥ saṁvādas taṁ nibodha me

06010211 kānyakubje dvijaḥ kaścid dāsī-patir ajāmilaḥ

06010213 nāmnā naṣṭa-sadācāro dāsyāḥ saṁsarga-dūṣitaḥ

06010221 bandy-akṣaiḥ kaitavaiś cauryair garhitāṁ vṛttim āsthitaḥ

06010223 bibhrat kuṭumbam aśucir yātayām āsa dehinaḥ

06010231 evaṁ nivasatas tasya lālayānasya tat-sutān

06010233 kālo’tyagān mahān rājann aṣṭāśītyāyuṣaḥ samāḥ

06010241 tasya pravayasaḥ putrā daśa teṣāṁ tu yo’vamaḥ

06010243 bālo nārāyaṇo nāmnā pitroś ca dayito bhṛśam

06010251 sa baddha-hṛdayas tasminn arbhake kala-bhāṣiṇi

06010253 nirīkṣamāṇas tal-līlāṁ mumude jaraṭho bhṛśam

06010261 bhuñjānaḥ prapiban khādan bālakaṁ sneha-yantritaḥ

06010263 bhojayan pāyayan mūḍho na vedāgatam antakam

06010271 sa evaṁ vartamāno’jño mṛtyu-kāla upasthite

06010273 matiṁ cakāra tanaye bāle nārāyaṇāhvaye

06010281 sa pāśa-hastāṁs trīn dṛṣṭvā puruṣān ati-dāruṇān

06010283 vakra-tuṇḍān ūrdhva-romṇa ātmānaṁ netum āgatān

06010291 dūre krīḍanakāsaktaṁ putraṁ nārāyaṇāhvayam

06010293 plāvitena svareṇoccair ājuhāvākulendriyaḥ

06010301 niśamya mriyamāṇasya mukhato hari-kīrtanam

06010303 bhartur nāma mahārāja pārṣadāḥ sahasāpatan

06010311 vikarṣato’ntar hṛdayād dāsī-patim ajāmilam

06010313 yama-preṣyān viṣṇudūtā vārayām āsur ojasā

06010321 ūcur niṣedhitās tāṁs te vaivasvata-puraḥsarāḥ

06010323 ke yūyaṁ pratiṣeddhāro dharma-rājasya śāsanam

06010331 kasya vā kuta āyātāḥ kasmād asya niṣedhatha

06010333 kiṁ devā upadevā yā yūyaṁ kiṁ siddha-sattamāḥ

06010341 sarve padma-palāśākṣāḥ pīta-kauśeya-vāsasaḥ

06010343 kirīṭinaḥ kuṇḍalino lasat-puṣkara-mālinaḥ

06010351 sarve ca nūtna-vayasaḥ sarve cāru-caturbhujāḥ

06010353 dhanur-niṣaṅgāsi-gadā- śaṅkha-cakrāmbuja-śriyaḥ

06010361 diśo vitimirālokāḥ kurvantaḥ svena tejasā

06010363 kim arthaṁ dharma-pālasya kiṅkarān no niṣedhatha

0601037 śrī-śuka uvāca

06010371 ity ukte yamadūtais te vāsudevokta-kāriṇaḥ

06010373 tān pratyūcuḥ prahasyedaṁ megha-nirhrādayā girā

0601038 śrī-viṣṇudūtā ūcuḥ

06010381 yūyaṁ vai dharma-rājasya yadi nirdeśa-kāriṇaḥ

06010383 brūta dharmasya nas tattvaṁ yac cādharmasya lakṣaṇam

06010391 kathaṁ svid dhriyate daṇḍaḥ kiṁ vāsya sthānam īpsitam

06010393 daṇḍyāḥ kiṁ kāriṇaḥ sarve āho svit katicin nṛṇām

0601040 yamadūtā ūcuḥ

06010401 veda-praṇihito dharmo hy adharmas tad-viparyayaḥ

06010403 vedo nārāyaṇaḥ sākṣāt svayambhūr iti śuśruma

06010411 yena sva-dhāmny amī bhāvā rajaḥ-sattva-tamomayāḥ

06010413 guṇa-nāma-kriyā-rūpair vibhāvyante yathā-tatham

06010421 sūryo’gniḥ khaṁ marud devaḥ somaḥ sandhyāhanī diśaḥ

06010423 kaṁ kuḥ svayaṁ dharma iti hy ete daihyasya sākṣiṇaḥ

06010431 etair adharmo vijñātaḥ sthānaṁ daṇḍasya yujyate

06010433 sarve karmānurodhena daṇḍam arhanti kāriṇaḥ

06010441 sambhavanti hi bhadrāṇi viparītāni cānaghāḥ

06010443 kāriṇāṁ guṇa-saṅgo’sti dehavān na hy akarma-kṛt

06010451 yena yāvān yathādharmo dharmo veha samīhitaḥ

06010453 sa eva tat-phalaṁ bhuṅkte tathā tāvad amutra vai

06010461 yatheha deva-pravarās trai-vidhyam upalabhyate

06010463 bhūteṣu guṇa-vaicitryāt tathānyatrānumīyate

06010471 vartamāno’nyayoḥ kālo guṇābhijñāpako yathā

06010473 evaṁ janmānyayor etad dharmādharma-nidarśanam

06010481 manasaiva pure devaḥ pūrva-rūpaṁ vipaśyati

06010483 anumīmāṁsate’pūrvaṁ manasā bhagavān ajaḥ

06010491 yathājñas tamasā yukta upāste vyaktam eva hi

06010493 na veda pūrvam aparaṁ naṣṭa-janma-smṛtis tathā

06010501 pañcabhiḥ kurute svārthān pañca vedātha pañcabhiḥ

06010503 ekas tu ṣoḍaśena trīn svayaṁ saptadaśo’śnute

06010511 tad etat ṣoḍaśa-kalaṁ liṅgaṁ śakti-trayaṁ mahat

06010513 dhatte’nusaṁsṛtiṁ puṁsi harṣa-śoka-bhayārtidām

06010521 dehy ajño’jita-ṣaḍ-vargo necchan karmāṇi kāryate

06010523 kośakāra ivātmānaṁ karmaṇācchādya muhyati

06010531 na hi kaścit kṣaṇam api jātu tiṣṭhaty akarma-kṛt

06010533 kāryate hy avaśaḥ karma guṇaiḥ svābhāvikair balāt

06010541 labdhvā nimittam avyaktaṁ vyaktāvyaktaṁ bhavaty uta

06010543 yathā-yoni yathā-bījaṁ svabhāvena balīyasā

06010551 eṣa prakṛti-saṅgena puruṣasya viparyayaḥ

06010553 āsīt sa eva na cirād īśa-saṅgād vilīyate

06010561 ayaṁ hi śruta-sampannaḥ śīla-vṛtta-guṇālayaḥ

06010563 dhṛta-vrato mṛdur dāntaḥ satya-vāṅ mantra-vic chuciḥ

06010571 gurv-agny-atithi-vṛddhānāṁ śuśrūṣur anahaṅkṛtaḥ

06010573 sarva-bhūta-suhṛt sādhur mita-vāg anasūyakaḥ

06010581 ekadāsau vanaṁ yātaḥ pitṛ-sandeśa-kṛd dvijaḥ

06010583 ādāya tata āvṛttaḥ phala-puṣpa-samit-kuśān

06010591 dadarśa kāminaṁ kañcic chūdraṁ saha bhujiṣyayā

06010593 pītvā ca madhu maireyaṁ madāghūrṇita-netrayā

06010601 mattayā viślathan-nīvyā vyapetaṁ nirapatrapam

06010603 krīḍantam anugāyantaṁ hasantam anayāntike

06010611 dṛṣṭvā tāṁ kāma-liptena bāhunā parirambhitām

06010613 jagāma hṛc-chaya-vaśaṁ sahasaiva vimohitaḥ

06010621 stambhayann ātmanātmānaṁ yāvat sattvaṁ yathā-śrutam

06010623 na śaśāka samādhātuṁ mano madana-vepitam

06010631 tan-nimitta-smara-vyāja- graha-grasto vicetanaḥ

06010633 tām eva manasā dhyāyan sva-dharmād virarāma ha

06010641 tām eva toṣayām āsa pitryeṇārthena yāvatā

06010643 grāmyair manoramaiḥ kāmaiḥ prasīdeta yathā tathā

06010651 viprāṁ sva-bhāryām aprauḍhāṁ kule mahati lambhitām

06010653 visasarjācirāt pāpaḥ svairiṇyāpāṅga-viddha-dhīḥ

06010661 yatas tataś copaninye nyāyato’nyāyato dhanam

06010663 babhārāsyāḥ kuṭumbinyāḥ kuṭumbaṁ manda-dhīr ayam

06010671 yad asau śāstram ullaṅghya svaira-cāry ati-garhitaḥ

06010673 avartata ciraṁ kālam aghāyur aśucir malāt

06010681 tata enaṁ daṇḍa-pāṇeḥ sakāśaṁ kṛta-kilbiṣam

06010683 neṣyāmo’kṛta-nirveśaṁ yatra daṇḍena śuddhyati

0602001 śrī-bādarāyaṇir uvāca

06020011 evaṁ te bhagavad-dūtā yamadūtābhibhāṣitam

06020013 upadhāryātha tān rājan pratyāhur naya-kovidāḥ

0602002 śrī-viṣṇudūtā ūcuḥ

06020021 aho kaṣṭaṁ dharma-dṛśām adharmaḥ spṛśate sabhām

06020023 yatrādaṇḍyeṣv apāpeṣu daṇḍo yair dhriyate vṛthā

06020031 prajānāṁ pitaro ye ca śāstāraḥ sādhavaḥ samāḥ

06020033 yadi syāt teṣu vaiṣamyaṁ kaṁ yānti śaraṇaṁ prajāḥ

06020041 yad yad ācarati śreyān itaras tat tad īhate

06020043 sa yat pramāṇaṁ kurute lokas tad anuvartate

06020051 yasyāṅke śira ādhāya lokaḥ svapiti nirvṛtaḥ

06020053 svayaṁ dharmam adharmaṁ vā na hi veda yathā paśuḥ

06020061 sa kathaṁ nyarpitātmānaṁ kṛta-maitram acetanam

06020063 visrambhaṇīyo bhūtānāṁ saghṛṇo dogdhum arhati

06020071 ayaṁ hi kṛta-nirveśo janma-koṭy-aṁhasām api

06020073 yad vyājahāra vivaśo nāma svasty-ayanaṁ hareḥ

06020081 etenaiva hy aghono’sya kṛtaṁ syād agha-niṣkṛtam

06020083 yadā nārāyaṇāyeti jagāda catur-akṣaram

06020091 stenaḥ surā-po mitra-dhrug brahma-hā guru-talpa-gaḥ

06020093 strī-rāja-pitṛ-go-hantā ye ca pātakino’pare

06020101 sarveṣām apy aghavatām idam eva suniṣkṛtam

06020103 nāma-vyāharaṇaṁ viṣṇor yatas tad-viṣayā matiḥ

06020111 na niṣkṛtair uditair brahma-vādibhis

06020112 tathā viśuddhyaty aghavān vratādibhiḥ

06020113 yathā harer nāma-padair udāhṛtais

06020114 tad uttamaśloka-guṇopalambhakam

06020121 naikāntikaṁ tad dhi kṛte’pi niṣkṛte

06020122 manaḥ punar dhāvati ced asat-pathe

06020123 tat karma-nirhāram abhīpsatāṁ harer

06020124 guṇānuvādaḥ khalu sattva-bhāvanaḥ

06020131 athainaṁ māpanayata kṛtāśeṣāgha-niṣkṛtam

06020133 yad asau bhagavan-nāma mriyamāṇaḥ samagrahīt

06020141 sāṅketyaṁ pārihāsyaṁ vā stobhaṁ helanam eva vā

06020143 vaikuṇṭha-nāma-grahaṇam aśeṣāgha-haraṁ viduḥ

06020151 patitaḥ skhalito bhagnaḥ sandaṣṭas tapta āhataḥ

06020153 harir ity avaśenāha pumān nārhati yātanāḥ

06020161 gurūṇāṁ ca laghūnāṁ ca gurūṇi ca laghūni ca

06020163 prāyaścittāni pāpānāṁ jñātvoktāni maharṣibhiḥ

06020171 tais tāny aghāni pūyante tapo-dāna-vratādibhiḥ

06020173 nādharmajaṁ tad-dhṛdayaṁ tad apīśāṅghri-sevayā

06020181 ajñānād athavā jñānād uttamaśloka-nāma yat

06020183 saṅkīrtitam aghaṁ puṁso dahed edho yathānalaḥ

06020191 yathāgadaṁ vīryatamam upayuktaṁ yadṛcchayā

06020193 ajānato’py ātma-guṇaṁ kuryān mantro’py udāhṛtaḥ

0602020 śrī-śuka uvāca

06020201 ta evaṁ suvinirṇīya dharmaṁ bhāgavataṁ nṛpa

06020203 taṁ yāmya-pāśān nirmucya vipraṁ mṛtyor amūmucan

06020211 iti pratyuditā yāmyā dūtā yātvā yamāntikam

06020213 yama-rājñe yathā sarvam ācacakṣur arindama

06020221 dvijaḥ pāśād vinirmukto gata-bhīḥ prakṛtiṁ gataḥ

06020223 vavande śirasā viṣṇoḥ kiṅkarān darśanotsavaḥ

06020231 taṁ vivakṣum abhipretya mahāpuruṣa-kiṅkarāḥ

06020233 sahasā paśyatas tasya tatrāntardadhire’nagha

06020241 ajāmilo’py athākarṇya dūtānāṁ yama-kṛṣṇayoḥ

06020243 dharmaṁ bhāgavataṁ śuddhaṁ trai-vedyaṁ ca guṇāśrayam

06020251 bhaktimān bhagavaty āśu māhātmya-śravaṇād dhareḥ

06020253 anutāpo mahān āsīt smarato’śubham ātmanaḥ

06020261 aho me paramaṁ kaṣṭam abhūd avijitātmanaḥ

06020263 yena viplāvitaṁ brahma vṛṣalyāṁ jāyatātmanā

06020271 dhiṅ māṁ vigarhitaṁ sadbhir duṣkṛtaṁ kula-kajjalam

06020273 hitvā bālāṁ satīṁ yo’haṁ surā-pīm asatīm agām

06020281 vṛddhāv anāthau pitarau nānya-bandhū tapasvinau

06020283 aho mayādhunā tyaktāv akṛtajñena nīcavat

06020291 so’haṁ vyaktaṁ patiṣyāmi narake bhṛśa-dāruṇe

06020293 dharma-ghnāḥ kāmino yatra vindanti yama-yātanāḥ

06020301 kim idaṁ svapna āho svit sākṣād dṛṣṭam ihādbhutam

06020303 kva yātā adya te ye māṁ vyakarṣan pāśa-pāṇayaḥ

06020311 atha te kva gatāḥ siddhāś catvāraś cāru-darśanāḥ

06020313 vyāmocayan nīyamānaṁ baddhvā pāśair adho bhuvaḥ

06020321 athāpi me durbhagasya vibudhottama-darśane

06020323 bhavitavyaṁ maṅgalena yenātmā me prasīdati

06020331 anyathā mriyamāṇasya nāśucer vṛṣalī-pateḥ

06020333 vaikuṇṭha-nāma-grahaṇaṁ jihvā vaktum ihārhati

06020341 kva cāhaṁ kitavaḥ pāpo brahma-ghno nirapatrapaḥ

06020343 kva ca nārāyaṇety etad bhagavan-nāma maṅgalam

06020351 so’haṁ tathā yatiṣyāmi yata-cittendriyānilaḥ

06020353 yathā na bhūya ātmānam andhe tamasi majjaye

06020361 vimucya tam imaṁ bandham avidyā-kāma-karmajam

06020363 sarva-bhūta-suhṛc chānto maitraḥ karuṇa ātmavān

06020371 mocaye grastam ātmānaṁ yoṣin-mayyātma-māyayā

06020373 vikrīḍito yayaivāhaṁ krīḍā-mṛga ivādhamaḥ

06020381 mamāham iti dehādau hitvāmithyārtha-dhīr matim

06020383 dhāsye mano bhagavati śuddhaṁ tat-kīrtanādibhiḥ

0602039 śrī-śuka uvāca

06020391 iti jāta-sunirvedaḥ kṣaṇa-saṅgena sādhuṣu

06020393 gaṅgā-dvāram upeyāya mukta-sarvānubandhanaḥ

06020401 sa tasmin deva-sadana āsīno yogam āsthitaḥ

06020403 pratyāhṛtendriya-grāmo yuyoja mana ātmani

06020411 tato guṇebhya ātmānaṁ viyujyātma-samādhinā

06020413 yuyuje bhagavad-dhāmni brahmaṇy anubhavātmani

06020421 yarhy upārata-dhīs tasminn adrākṣīt puruṣān puraḥ

06020423 upalabhyopalabdhān prāg vavande śirasā dvijaḥ

06020431 hitvā kalevaraṁ tīrthe gaṅgāyāṁ darśanād anu

06020433 sadyaḥ svarūpaṁ jagṛhe bhagavat-pārśva-vartinām

06020441 sākaṁ vihāyasā vipro mahāpuruṣa-kiṅkaraiḥ

06020443 haimaṁ vimānam āruhya yayau yatra śriyaḥ patiḥ

06020451 evaṁ sa viplāvita-sarva-dharmā

06020452 dāsyāḥ patiḥ patito garhya-karmaṇā

06020453 nipātyamāno niraye hata-vrataḥ

06020454 sadyo vimukto bhagavan-nāma gṛhṇan

06020461 nātaḥ paraṁ karma-nibandha-kṛntanaṁ

06020462 mumukṣatāṁ tīrtha-padānukīrtanāt

06020463 na yat punaḥ karmasu sajjate mano

06020464 rajas-tamobhyāṁ kalilaṁ tato’nyathā

06020471 ya etaṁ paramaṁ guhyam itihāsam aghāpaham

06020473 śṛṇuyāc chraddhayā yukto yaś ca bhaktyānukīrtayet

06020481 na vai sa narakaṁ yāti nekṣito yama-kiṅkaraiḥ

06020483 yady apy amaṅgalo martyo viṣṇu-loke mahīyate

06020491 mriyamāṇo harer nāma gṛṇan putropacāritam

06020493 ajāmilo’py agād dhāma kim uta śraddhayā gṛṇan

0603001 śrī-rājovāca

06030011 niśamya devaḥ sva-bhaṭopavarṇitaṁ

06030012 pratyāha kiṁ tān api dharmarājaḥ

06030013 evaṁ hatājño vihatān murārer

06030014 naideśikair yasya vaśe jano’yam

06030021 yamasya devasya na daṇḍa-bhaṅgaḥ

06030022 kutaścanarṣe śruta-pūrva āsīt

06030023 etan mune vṛścati loka-saṁśayaṁ

06030024 na hi tvad-anya iti me viniścitam

0603003 śrī-śuka uvāca

06030031 bhagavat-puruṣai rājan yāmyāḥ pratihatodyamāḥ

06030033 patiṁ vijñāpayām āsur yamaṁ saṁyamanī-patim

0603004 yamadūtā ūcuḥ

06030041 kati santīha śāstāro jīva-lokasya vai prabho

06030043 trai-vidhyaṁ kurvataḥ karma phalābhivyakti-hetavaḥ

06030051 yadi syur bahavo loke śāstāro daṇḍa-dhāriṇaḥ

06030053 kasya syātāṁ na vā kasya mṛtyuś cāmṛtam eva vā

06030061 kintu śāstṛ-bahutve syād bahūnām iha karmiṇām

06030063 śāstṛtvam upacāro hi yathā maṇḍala-vartinām

06030071 atas tvam eko bhūtānāṁ seśvarāṇām adhīśvaraḥ

06030073 śāstā daṇḍa-dharo nṝṇāṁ śubhāśubha-vivecanaḥ

06030081 tasya te vihito daṇḍo na loke vartate’dhunā

06030083 caturbhir adbhutaiḥ siddhair ājñā te vipralambhitā

06030091 nīyamānaṁ tavādeśād asmābhir yātanā-gṛhān

06030093 vyāmocayan pātakinaṁ chittvā pāśān prasahya te

06030101 tāṁs te veditum icchāmo yadi no manyase kṣamam

06030103 nārāyaṇety abhihite mā bhair ity āyayur drutam

0603011 śrī-bādarāyaṇir uvāca

06030111 iti devaḥ sa āpṛṣṭaḥ prajā-saṁyamano yamaḥ

06030113 prītaḥ sva-dūtān pratyāha smaran pādāmbujaṁ hareḥ

0603012 yama uvāca

06030121 paro mad-anyo jagatas tasthuṣaś ca

06030122 otaṁ protaṁ paṭavad yatra viśvam

06030123 yad-aṁśato’sya sthiti-janma-nāśā

06030124 nasy otavad yasya vaśe ca lokaḥ

06030131 yo nāmabhir vāci janaṁ nijāyāṁ

06030132 badhnāti tantryām iva dāmabhir gāḥ

06030133 yasmai baliṁ ta ime nāma-karma-

06030134 nibandha-baddhāś cakitā vahanti

06030141 ahaṁ mahendro nirṛtiḥ pracetāḥ

06030142 somo’gnir īśaḥ pavano viriñciḥ

06030143 āditya-viśve vasavo’tha sādhyā

06030144 marud-gaṇā rudra-gaṇāḥ sasiddhāḥ

06030151 anye ca ye viśva-sṛjo’mareśā

06030152 bhṛgv-ādayo’spṛṣṭa-rajas-tamaskāḥ

06030153 yasyehitaṁ na viduḥ spṛṣṭa-māyāḥ

06030154 sattva-pradhānā api kiṁ tato’nye

06030161 yaṁ vai na gobhir manasāsubhir vā

06030162 hṛdā girā vāsu-bhṛto vicakṣate

06030163 ātmānam antar-hṛdi santam ātmanāṁ

06030164 cakṣur yathaivākṛtayas tataḥ param

06030171 tasyātma-tantrasya harer adhīśituḥ

06030172 parasya māyādhipater mahātmanaḥ

06030173 prāyeṇa dūtā iha vai manoharāś

06030174 caranti tad-rūpa-guṇa-svabhāvāḥ

06030181 bhūtāni viṣṇoḥ sura-pūjitāni

06030182 durdarśa-liṅgāni mahādbhutāni

06030183 rakṣanti tad-bhaktimataḥ parebhyo

06030184 mattaś ca martyān atha sarvataś ca

06030191 dharmaṁ tu sākṣād bhagavat-praṇītaṁ

06030192 na vai vidur ṛṣayo nāpi devāḥ

06030193 na siddha-mukhyā asurā manuṣyāḥ

06030194 kuto nu vidyādhara-cāraṇādayaḥ

06030201 svayambhūr nāradaḥ śambhuḥ kumāraḥ kapilo manuḥ

06030203 prahlādo janako bhīṣmo balir vaiyāsakir vayam

06030211 dvādaśaite vijānīmo dharmaṁ bhāgavataṁ bhaṭāḥ

06030213 guhyaṁ viśuddhaṁ durbodhaṁ yaṁ jñātvāmṛtam aśnute

06030221 etāvān eva loke’smin puṁsāṁ dharmaḥ paraḥ smṛtaḥ

06030223 bhakti-yogo bhagavati tan-nāma-grahaṇādibhiḥ

06030231 nāmoccāraṇa-māhātmyaṁ hareḥ paśyata putrakāḥ

06030233 ajāmilo’pi yenaiva mṛtyu-pāśād amucyata

06030241 etāvatālam agha-nirharaṇāya puṁsāṁ

06030242 saṅkīrtanaṁ bhagavato guṇa-karma-nāmnām

06030243 vikruśya putram aghavān yad ajāmilo’pi

06030244 nārāyaṇeti mriyamāṇa iyāya muktim

06030251 prāyeṇa veda tad idaṁ na mahājano’yaṁ

06030252 devyā vimohita-matir bata māyayālam

06030253 trayyāṁ jaḍī-kṛta-matir madhu-puṣpitāyāṁ

06030254 vaitānike mahati karmaṇi yujyamānaḥ

06030261 evaṁ vimṛśya sudhiyo bhagavaty anante

06030262 sarvātmanā vidadhate khalu bhāva-yogam

06030263 te me na daṇḍam arhanty atha yady amīṣāṁ

06030264 syāt pātakaṁ tad api hanty urugāya-vādaḥ

06030271 te deva-siddha-parigīta-pavitra-gāthā

06030272 ye sādhavaḥ samadṛśo bhagavat-prapannāḥ

06030273 tān nopasīdata harer gadayābhiguptān

06030274 naiṣāṁ vayaṁ na ca vayaḥ prabhavāma daṇḍe

06030281 tān ānayadhvam asato vimukhān mukunda-

06030282 pādāravinda-makaranda-rasād ajasram

06030283 niṣkiñcanaiḥ paramahaṁsa-kulair asaṅgair

06030284 juṣṭād gṛhe niraya-vartmani baddha-tṛṣṇān

06030291 jihvā na vakti bhagavad-guṇa-nāmadheyaṁ

06030292 cetaś ca na smarati tac-caraṇāravindam

06030293 kṛṣṇāya no namati yac-chira ekadāpi

06030294 tān ānayadhvam asato’kṛta-viṣṇu-kṛtyān

06030301 tat kṣamyatāṁ sa bhagavān puruṣaḥ purāṇo

06030302 nārāyaṇaḥ sva-puruṣair yad asat kṛtaṁ naḥ

06030303 svānām aho na viduṣāṁ racitāñjalīnāṁ

06030304 kṣāntir garīyasi namaḥ puruṣāya bhūmne

06030311 tasmāt saṅkīrtanaṁ viṣṇor jagan-maṅgalam aṁhasām

06030313 mahatām api kauravya viddhy aikāntika-niṣkṛtam

06030321 śṛṇvatāṁ gṛṇatāṁ vīryāṇy uddāmāni harer muhuḥ

06030323 yathā sujātayā bhaktyā śuddhyen nātmā vratādibhiḥ

06030331 kṛṣṇāṅghri-padma-madhu-liṇ na punar visṛṣṭa-

06030332 māyā-guṇeṣu ramate vṛjināvaheṣu

06030333 anyas tu kāma-hata ātma-rajaḥ pramārṣṭum

06030334 īheta karma yata eva rajaḥ punaḥ syāt

06030341 itthaṁ svabhartṛ-gaditaṁ bhagavan-mahitvaṁ

06030342 saṁsmṛtya vismita-dhiyo yama-kiṅkarās te

06030343 naivācyutāśraya-janaṁ pratiśaṅkamānā

06030344 draṣṭuṁ ca bibhyati tataḥ prabhṛti sma rājan

06030351 itihāsam imaṁ guhyaṁ bhagavān kumbha-sambhavaḥ

06030353 kathayām āsa malaya āsīno harim arcayan

0604001 śrī-rājovāca

06040011 devāsura-nṛṇāṁ sargo nāgānāṁ mṛga-pakṣiṇām

06040013 sāmāsikas tvayā prokto yas tu svāyambhuve’ntare

06040021 tasyaiva vyāsam icchāmi jñātuṁ te bhagavan yathā

06040023 anusargaṁ yayā śaktyā sasarja bhagavān paraḥ

0604003 śrī-sūta uvāca

06040031 iti sampraśnam ākarṇya rājarṣer bādarāyaṇiḥ

06040033 pratinandya mahā-yogī jagāda muni-sattamāḥ

0604004 śrī-śuka uvāca

06040041 yadā pracetasaḥ putrā daśa prācīnabarhiṣaḥ

06040043 antaḥ-samudrād unmagnā dadṛśur gāṁ drumair vṛtām

06040051 drumebhyaḥ krudhyamānās te tapo-dīpita-manyavaḥ

06040053 mukhato vāyum agniṁ ca sasṛjus tad-didhakṣayā

06040061 tābhyāṁ nirdahyamānāṁs tān upalabhya kurūdvaha

06040063 rājovāca mahān somo manyuṁ praśamayann iva

06040071 na drumebhyo mahā-bhāgā dīnebhyo drogdhum arhatha

06040073 vivardhayiṣavo yūyaṁ prajānāṁ patayaḥ smṛtāḥ

06040081 aho prajāpati-patir bhagavān harir avyayaḥ

06040083 vanaspatīn oṣadhīś ca sasarjorjam iṣaṁ vibhuḥ

06040091 annaṁ carāṇām acarā hy apadaḥ pāda-cāriṇām

06040093 ahastā hasta-yuktānāṁ dvi-padāṁ ca catuṣ-padaḥ

06040101 yūyaṁ ca pitrānvādiṣṭā deva-devena cānaghāḥ

06040103 prajā-sargāya hi kathaṁ vṛkṣān nirdagdhum arhatha

06040111 ātiṣṭhata satāṁ mārgaṁ kopaṁ yacchata dīpitam

06040113 pitrā pitāmahenāpi juṣṭaṁ vaḥ prapitāmahaiḥ

06040121 tokānāṁ pitarau bandhū dṛśaḥ pakṣma striyāḥ patiḥ

06040123 patiḥ prajānāṁ bhikṣūṇāṁ gṛhy ajñānāṁ budhaḥ suhṛt

06040131 antar deheṣu bhūtānām ātmāste harir īśvaraḥ

06040133 sarvaṁ tad-dhiṣṇyam īkṣadhvam evaṁ vas toṣito hy asau

06040141 yaḥ samutpatitaṁ deha ākāśān manyum ulbaṇam

06040143 ātma-jijñāsayā yacchet sa guṇān ativartate

06040151 alaṁ dagdhair drumair dīnaiḥ khilānāṁ śivam astu vaḥ

06040153 vārkṣī hy eṣā varā kanyā patnītve pratigṛhyatām

06040161 ity āmantrya varārohāṁ kanyām āpsarasīṁ nṛpa

06040163 somo rājā yayau dattvā te dharmeṇopayemire

06040171 tebhyas tasyāṁ samabhavad dakṣaḥ prācetasaḥ kila

06040173 yasya prajā-visargeṇa lokā āpūritās trayaḥ

06040181 yathā sasarja bhūtāni dakṣo duhitṛ-vatsalaḥ

06040183 retasā manasā caiva tan mamāvahitaḥ śṛṇu

06040191 manasaivāsṛjat pūrvaṁ prajāpatir imāḥ prajāḥ

06040193 devāsura-manuṣyādīn nabhaḥ-sthala-jalaukasaḥ

06040201 tam abṛṁhitam ālokya prajā-sargaṁ prajāpatiḥ

06040203 vindhya-pādān upavrajya so’carad duṣkaraṁ tapaḥ

06040211 tatrāghamarṣaṇaṁ nāma tīrthaṁ pāpa-haraṁ param

06040213 upaspṛśyānusavanaṁ tapasātoṣayad dharim

06040221 astauṣīd dhaṁsa-guhyena bhagavantam adhokṣajam

06040223 tubhyaṁ tad abhidhāsyāmi kasyātuṣyad yathā hariḥ

0604023 śrī-prajāpatir uvāca

06040231 namaḥ parāyāvitathānubhūtaye

06040232 guṇa-trayābhāsa-nimitta-bandhave

06040233 adṛṣṭa-dhāmne guṇa-tattva-buddhibhir

06040234 nivṛtta-mānāya dadhe svayambhuve

06040241 na yasya sakhyaṁ puruṣo’vaiti sakhyuḥ

06040242 sakhā vasan saṁvasataḥ pure’smin

06040243 guṇo yathā guṇino vyakta-dṛṣṭes

06040244 tasmai maheśāya namaskaromi

06040251 deho’savo’kṣā manavo bhūta-mātrām

06040252 ātmānam anyaṁ ca viduḥ paraṁ yat

06040253 sarvaṁ pumān veda guṇāṁś ca taj-jño

06040254 na veda sarva-jñam anantam īḍe

06040261 yadoparāmo manaso nāma-rūpa-

06040262 rūpasya dṛṣṭa-smṛti-sampramoṣāt

06040263 ya īyate kevalayā sva-saṁsthayā

06040264 haṁsāya tasmai śuci-sadmane namaḥ

06040271 manīṣiṇo’ntar-hṛdi sanniveśitaṁ

06040272 sva-śaktibhir navabhiś ca trivṛdbhiḥ

06040273 vahniṁ yathā dāruṇi pāñcadaśyaṁ

06040274 manīṣayā niṣkarṣanti gūḍham

06040281 sa vai mamāśeṣa-viśeṣa-māyā-

06040282 niṣedha-nirvāṇa-sukhānubhūtiḥ

06040283 sa sarva-nāmā sa ca viśva-rūpaḥ

06040284 prasīdatām aniruktātma-śaktiḥ

06040291 yad yan niruktaṁ vacasā nirūpitaṁ

06040292 dhiyākṣabhir vā manasota yasya

06040293 mā bhūt svarūpaṁ guṇa-rūpaṁ hi tat tat

06040294 sa vai guṇāpāya-visarga-lakṣaṇaḥ

06040301 yasmin yato yena ca yasya yasmai

06040302 yad yo yathā kurute kāryate ca

06040303 parāvareṣāṁ paramaṁ prāk prasiddhaṁ

06040304 tad brahma tad dhetur ananyad ekam

06040311 yac-chaktayo vadatāṁ vādināṁ vai

06040312 vivāda-saṁvāda-bhuvo bhavanti

06040313 kurvanti caiṣāṁ muhur ātma-mohaṁ

06040314 tasmai namo’nanta-guṇāya bhūmne

06040321 astīti nāstīti ca vastu-niṣṭhayor

06040322 eka-sthayor bhinna-viruddha-dharmaṇoḥ

06040323 avekṣitaṁ kiñcana yoga-sāṅkhyayoḥ

06040324 samaṁ paraṁ hy anukūlaṁ bṛhat tat

06040331 yo’nugrahārthaṁ bhajatāṁ pāda-mūlam

06040332 anāma-rūpo bhagavān anantaḥ

06040333 nāmāni rūpāṇi ca janma-karmabhir

06040334 bheje sa mahyaṁ paramaḥ prasīdatu

06040341 yaḥ prākṛtair jñāna-pathair janānāṁ

06040342 yathāśayaṁ deha-gato vibhāti

06040343 yathānilaḥ pārthivam āśrito guṇaṁ

06040344 sa īśvaro me kurutāṁ manoratham

0604035 śrī-śuka uvāca

06040351 iti stutaḥ saṁstuvataḥ sa tasminn aghamarṣaṇe

06040353 prādurāsīt kuru-śreṣṭha bhagavān bhakta-vatsalaḥ

06040361 kṛta-pādaḥ suparṇāṁse pralambāṣṭa-mahā-bhujaḥ

06040363 cakra-śaṅkhāsi-carmeṣu- dhanuḥ-pāśa-gadā-dharaḥ

06040371 pīta-vāsā ghana-śyāmaḥ prasanna-vadanekṣaṇaḥ

06040373 vana-mālā-nivītāṅgo lasac-chrīvatsa-kaustubhaḥ

06040381 mahā-kirīṭa-kaṭakaḥ sphuran-makara-kuṇḍalaḥ

06040383 kāñcy-aṅgulīya-valaya- nūpurāṅgada-bhūṣitaḥ

06040391 trailokya-mohanaṁ rūpaṁ bibhrat tribhuvaneśvaraḥ

06040393 vṛto nārada-nandādyaiḥ pārṣadaiḥ sura-yūthapaiḥ

06040401 stūyamāno’nugāyadbhiḥ siddha-gandharva-cāraṇaiḥ

06040403 rūpaṁ tan mahad-āścaryaṁ vicakṣyāgata-sādhvasaḥ

06040411 nanāma daṇḍavad bhūmau prahṛṣṭātmā prajāpatiḥ

06040413 na kiñcanodīrayitum aśakat tīvrayā mudā

06040415 āpūrita-manodvārair hradinya iva nirjharaiḥ

06040421 taṁ tathāvanataṁ bhaktaṁ prajā-kāmaṁ prajāpatim

06040423 citta-jñaḥ sarva-bhūtānām idam āha janārdanaḥ

0604043 śrī-bhagavān uvāca

06040431 prācetasa mahā-bhāga saṁsiddhas tapasā bhavān

06040433 yac chraddhayā mat-parayā mayi bhāvaṁ paraṁ gataḥ

06040441 prīto’haṁ te prajā-nātha yat te’syodbṛṁhaṇaṁ tapaḥ

06040443 mamaiṣa kāmo bhūtānāṁ yad bhūyāsur vibhūtayaḥ

06040451 brahmā bhavo bhavantaś ca manavo vibudheśvarāḥ

06040453 vibhūtayo mama hy etā bhūtānāṁ bhūti-hetavaḥ

06040461 tapo me hṛdayaṁ brahmaṁs tanur vidyā kriyākṛtiḥ

06040463 aṅgāni kratavo jātā dharma ātmāsavaḥ surāḥ

06040471 aham evāsam evāgre nānyat kiñcāntaraṁ bahiḥ

06040473 saṁjñāna-mātram avyaktaṁ prasuptam iva viśvataḥ

06040481 mayy ananta-guṇe’nante guṇato guṇa-vigrahaḥ

06040483 yadāsīt tata evādyaḥ svayambhūḥ samabhūd ajaḥ

06040491 sa vai yadā mahādevo mama vīryopabṛṁhitaḥ

06040493 mene khilam ivātmānam udyataḥ svarga-karmaṇi

06040501 atha me’bhihito devas tapo’tapyata dāruṇam

06040503 nava viśva-sṛjo yuṣmān yenādāv asṛjad vibhuḥ

06040511 eṣā pañcajanasyāṅga duhitā vai prajāpateḥ

06040513 asiknī nāma patnītve prajeśa pratigṛhyatām

06040521 mithuna-vyavāya-dharmas tvaṁ prajā-sargam imaṁ punaḥ

06040523 mithuna-vyavāya-dharmiṇyāṁ bhūriśo bhāvayiṣyasi

06040531 tvatto’dhastāt prajāḥ sarvā mithunī-bhūya māyayā

06040533 madīyayā bhaviṣyanti hariṣyanti ca me balim

0604054 śrī-śuka uvāca

06040541 ity uktvā miṣatas tasya bhagavān viśva-bhāvanaḥ

06040543 svapnopalabdhārtha iva tatraivāntardadhe hariḥ

0605001 śrī-śuka uvāca

06050011 tasyāṁ sa pāñcajanyāṁ vai viṣṇu-māyopabṛṁhitaḥ

06050013 haryaśva-saṁjñān ayutaṁ putrān ajanayad vibhuḥ

06050021 apṛthag-dharma-śīlās te sarve dākṣāyaṇā nṛpa

06050023 pitrā proktāḥ prajā-sarge pratīcīṁ prayayur diśam

06050031 tatra nārāyaṇa-saras tīrthaṁ sindhu-samudrayoḥ

06050033 saṅgamo yatra sumahan muni-siddha-niṣevitam

06050041 tad-upasparśanād eva vinirdhūta-malāśayāḥ

06050043 dharme pāramahaṁsye ca protpanna-matayo’py uta

06050051 tepire tapa evograṁ pitrādeśena yantritāḥ

06050053 prajā-vivṛddhaye yattān devarṣis tān dadarśa ha

06050061 uvāca cātha haryaśvāḥ kathaṁ srakṣyatha vai prajāḥ

06050063 adṛṣṭvāntaṁ bhuvo yūyaṁ bāliśā bata pālakāḥ

06050071 tathaika-puruṣaṁ rāṣṭraṁ bilaṁ cādṛṣṭa-nirgamam

06050073 bahu-rūpāṁ striyaṁ cāpi pumāṁsaṁ puṁścalī-patim

06050081 nadīm ubhayato vāhāṁ pañca-pañcādbhutaṁ gṛham

06050083 kvacid dhaṁsaṁ citra-kathaṁ kṣaura-pavyaṁ svayaṁ bhrami

06050091 kathaṁ sva-pitur ādeśam avidvāṁso vipaścitaḥ

06050093 anurūpam avijñāya aho sargaṁ kariṣyatha

0605010 śrī-śuka uvāca

06050101 tan niśamyātha haryaśvā autpattika-manīṣayā

06050103 vācaḥ kūṭaṁ tu devarṣeḥ svayaṁ vimamṛśur dhiyā

06050111 bhūḥ kṣetraṁ jīva-saṁjñaṁ yad anādi nija-bandhanam

06050113 adṛṣṭvā tasya nirvāṇaṁ kim asat-karmabhir bhavet

06050121 eka eveśvaras turyo bhagavān svāśrayaḥ paraḥ

06050123 tam adṛṣṭvābhavaṁ puṁsaḥ kim asat-karmabhir bhavet

06050131 pumān naivaiti yad gatvā bila-svargaṁ gato yathā

06050133 pratyag-dhāmāvida iha kim asat-karmabhir bhavet

06050141 nānā-rūpātmano buddhiḥ svairiṇīva guṇānvitā

06050143 tan-niṣṭhām agatasyeha kim asat-karmabhir bhavet

06050151 tat-saṅga-bhraṁśitaiśvaryaṁ saṁsarantaṁ kubhāryavat

06050153 tad-gatīr abudhasyeha kim asat-karmabhir bhavet

06050161 sṛṣṭy-apyaya-karīṁ māyāṁ velā-kūlānta-vegitām

06050163 mattasya tām avijñasya kim asat-karmabhir bhavet

06050171 pañca-viṁśati-tattvānāṁ puruṣo’dbhuta-darpaṇaḥ

06050173 adhyātmam abudhasyeha kim asat-karmabhir bhavet

06050181 aiśvaraṁ śāstram utsṛjya bandha-mokṣānudarśanam

06050183 vivikta-padam ajñāya kim asat-karmabhir bhavet

06050191 kāla-cakraṁ bhrami tīkṣṇaṁ sarvaṁ niṣkarṣayaj jagat

06050193 svatantram abudhasyeha kim asat-karmabhir bhavet

06050201 śāstrasya pitur ādeśaṁ yo na veda nivartakam

06050203 kathaṁ tad-anurūpāya guṇa-visrambhy upakramet

06050211 iti vyavasitā rājan haryaśvā eka-cetasaḥ

06050213 prayayus taṁ parikramya panthānam anivartanam

06050221 svara-brahmaṇi nirbhāta- hṛṣīkeśa-padāmbuje

06050223 akhaṇḍaṁ cittam āveśya lokān anucaran muniḥ

06050231 nāśaṁ niśamya putrāṇāṁ nāradāc chīla-śālinām

06050233 anvatapyata kaḥ śocan suprajastvaṁ śucāṁ padam

06050241 sa bhūyaḥ pāñcajanyāyām ajena parisāntvitaḥ

06050243 putrān ajanayad dakṣaḥ savalāśvān sahasriṇaḥ

06050251 te ca pitrā samādiṣṭāḥ prajā-sarge dhṛta-vratāḥ

06050253 nārāyaṇa-saro jagmur yatra siddhāḥ sva-pūrvajāḥ

06050261 tad-upasparśanād eva vinirdhūta-malāśayāḥ

06050263 japanto brahma paramaṁ tepus tatra mahat tapaḥ

06050271 ab-bhakṣāḥ katicin māsān katicid vāyu-bhojanāḥ

06050273 ārādhayan mantram imam abhyasyanta iḍaspatim

06050281 oṁ namo nārāyaṇāya puruṣāya mahātmane

06050283 viśuddha-sattva-dhiṣṇyāya mahā-haṁsāya dhīmahi

06050291 iti tān api rājendra prajā-sarga-dhiyo muniḥ

06050293 upetya nāradaḥ prāha vācaḥ kūṭāni pūrvavat

06050301 dākṣāyaṇāḥ saṁśṛṇuta gadato nigamaṁ mama

06050303 anvicchatānupadavīṁ bhrātṝṇāṁ bhrātṛ-vatsalāḥ

06050311 bhrātṝṇāṁ prāyaṇaṁ bhrātā yo’nutiṣṭhati dharmavit

06050313 sa puṇya-bandhuḥ puruṣo marudbhiḥ saha modate

06050321 etāvad uktvā prayayau nārado’mogha-darśanaḥ

06050323 te’pi cānvagaman mārgaṁ bhrātṝṇām eva māriṣa

06050331 sadhrīcīnaṁ pratīcīnaṁ parasyānupathaṁ gatāḥ

06050333 nādyāpi te nivartante paścimā yāminīr iva

06050341 etasmin kāla utpātān bahūn paśyan prajāpatiḥ

06050343 pūrvavan nārada-kṛtaṁ putra-nāśam upāśṛṇot

06050351 cukrodha nāradāyāsau putra-śoka-vimūrcchitaḥ

06050353 devarṣim upalabhyāha roṣād visphuritādharaḥ

0605036 śrī-dakṣa uvāca

06050361 aho asādho sādhūnāṁ sādhu-liṅgena nas tvayā

06050363 asādhv akāry arbhakāṇāṁ bhikṣor mārgaḥ pradarśitaḥ

06050371 ṛṇais tribhir amuktānām amīmāṁsita-karmaṇām

06050373 vighātaḥ śreyasaḥ pāpa lokayor ubhayoḥ kṛtaḥ

06050381 evaṁ tvaṁ niranukrośo bālānāṁ mati-bhid dhareḥ

06050383 pārṣada-madhye carasi yaśo-hā nirapatrapaḥ

06050391 nanu bhāgavatā nityaṁ bhūtānugraha-kātarāḥ

06050393 ṛte tvāṁ sauhṛda-ghnaṁ vai vairaṅ-karam avairiṇām

06050401 netthaṁ puṁsāṁ virāgaḥ syāt tvayā kevalinā mṛṣā

06050403 manyase yady upaśamaṁ sneha-pāśa-nikṛntanam

06050411 nānubhūya na jānāti pumān viṣaya-tīkṣṇatām

06050413 nirvidyate svayaṁ tasmān na tathā bhinna-dhīḥ paraiḥ

06050421 yan nas tvaṁ karma-sandhānāṁ sādhūnāṁ gṛhamedhinām

06050423 kṛtavān asi durmarṣaṁ vipriyaṁ tava marṣitam

06050431 tantu-kṛntana yan nas tvam abhadram acaraḥ punaḥ

06050433 tasmāl lokeṣu te mūḍha na bhaved bhramataḥ padam

0605044 śrī-śuka uvāca

06050441 pratijagrāha tad bāḍhaṁ nāradaḥ sādhu-sammataḥ

06050443 etāvān sādhu-vādo hi titikṣeteśvaraḥ svayam

0606001 śrī-śuka uvāca

06060013 tataḥ prācetaso’siknyām anunītaḥ svayambhuvā

06060021 ṣaṣṭiṁ sañjanayām āsa duhitṝḥ pitṛ-vatsalāḥ

06060023 daśa dharmāya kāyādād dvi-ṣaṭ tri-ṇava cendave

06060031 bhūtāṅgiraḥ-kṛśāśvebhyo dve dve tārkṣyāya cāparāḥ

06060033 nāmadheyāny amūṣāṁ tvaṁ sāpatyānāṁ ca me śṛṇu

06060041 yāsāṁ prasūti-prasavair lokā āpūritās trayaḥ

06060043 bhānur lambā kakud yāmir viśvā sādhyā marutvatī

06060051 vasur muhūrtā saṅkalpā dharma-patnyaḥ sutā‘ śṛṇu

06060053 bhānos tu deva-ṛṣabha indrasenas tato nṛpa

06060061 vidyota āsīl lambāyās tataś ca stanayitnavaḥ

06060063 kakudaḥ saṅkaṭas tasya kīkaṭas tanayo yataḥ

06060071 bhuvo durgāṇi yāmeyaḥ svargo nandis tato’bhavat

06060073 viśve-devās tu viśvāyā aprajāṁs tān pracakṣate

06060081 sādhyo-gaṇaś ca sādhyāyā arthasiddhis tu tat-sutaḥ

06060083 marutvāṁś ca jayantaś ca marutvatyā babhūvatuḥ

06060091 jayanto vāsudevāṁśa upendra iti yaṁ viduḥ

06060093 mauhūrtikā deva-gaṇā muhūrtāyāś ca jajñire

06060101 ye vai phalaṁ prayacchanti bhūtānāṁ sva-sva-kālajam

06060103 saṅkalpāyās tu saṅkalpaḥ kāmaḥ saṅkalpajaḥ smṛtaḥ

06060111 vasavo’ṣṭau vasoḥ putrās teṣāṁ nāmāni me śṛṇu

06060113 droṇaḥ prāṇo dhruvo’rko’gnir doṣo vāstur vibhāvasuḥ

06060121 droṇasyābhimateḥ patnyā harṣa-śoka-bhayādayaḥ

06060123 prāṇasyorjasvatī bhāryā saha āyuḥ purojavaḥ

06060131 dhruvasya bhāryā dharaṇir asūta vividhāḥ puraḥ

06060133 arkasya vāsanā bhāryā putrās tarṣādayaḥ smṛtāḥ

06060141 agner bhāryā vasor dhārā putrā draviṇakādayaḥ

06060143 skandaś ca kṛttikā-putro ye viśākhādayas tataḥ

06060151 doṣasya śarvarī-putraḥ śiśumāro hareḥ kalā

06060153 vāstor āṅgirasī-putro viśvakarmākṛtī-patiḥ

06060161 tato manuś cākṣuṣo’bhūd viśve sādhyā manoḥ sutāḥ

06060163 vibhāvasor asūtoṣā vyuṣṭaṁ rociṣam ātapam

06060171 pañcayāmo’tha bhūtāni yena jāgrati karmasu

06060173 sarūpāsūta bhūtasya bhāryā rudrāṁś ca koṭiśaḥ

06060181 raivato’jo bhavo bhīmo vāma ugro vṛṣākapiḥ

06060183 ajaikapād ahirbradhno bahurūpo mahān iti

06060191 rudrasya pārṣadāś cānye ghorāḥ preta-vināyakāḥ

06060193 prajāpater aṅgirasaḥ svadhā patnī pitṝn atha

06060201 atharvāṅgirasaṁ vedaṁ putratve cākarot satī

06060203 kṛśāśvo’rciṣi bhāryāyāṁ dhūmaketum ajījanat

06060211 dhiṣaṇāyāṁ vedaśiro devalaṁ vayunaṁ manum

06060213 tārkṣyasya vinatā kadrūḥ pataṅgī yāminīti ca

06060221 pataṅgy asūta patagān yāminī śalabhān atha

06060223 suparṇāsūta garuḍaṁ sākṣād yajñeśa-vāhanam

06060223 sūrya-sūtam anūruṁ ca kadrūr nāgān anekaśaḥ

06060231 kṛttikādīni nakṣatrāṇ- īndoḥ patnyas tu bhārata

06060233 dakṣa-śāpāt so’napatyas tāsu yakṣma-grahārditaḥ

06060241 punaḥ prasādya taṁ somaḥ kalā lebhe kṣaye ditāḥ

06060243 śṛṇu nāmāni lokānāṁ mātṝṇāṁ śaṅkarāṇi ca

06060251 atha kaśyapa-patnīnāṁ yat-prasūtam idaṁ jagat

06060253 aditir ditir danuḥ kāṣṭhā ariṣṭā surasā ilā

06060261 muniḥ krodhavaśā tāmrā surabhiḥ saramā timiḥ

06060263 timer yādo-gaṇā āsan śvāpadāḥ saramā-sutāḥ

06060271 surabher mahiṣā gāvo ye cānye dviśaphā nṛpa

06060273 tāmrāyāḥ śyena-gṛdhrādyā muner apsarasāṁ gaṇāḥ

06060281 dandaśūkādayaḥ sarpā rājan krodhavaśātmajāḥ

06060283 ilāyā bhūruhāḥ sarve yātudhānāś ca saurasāḥ

06060291 ariṣṭāyās tu gandharvāḥ kāṣṭhāyā dviśaphetarāḥ

06060293 sutā danor eka-ṣaṣṭis teṣāṁ prādhānikā‘ śṛṇu

06060301 dvimūrdhā śambaro’riṣṭo hayagrīvo vibhāvasuḥ

06060303 ayomukhaḥ śaṅkuśirāḥ svarbhānuḥ kapilo’ruṇaḥ

06060311 pulomā vṛṣaparvā ca ekacakro’nutāpanaḥ

06060313 dhūmrakeśo virūpākṣo vipracittiś ca durjayaḥ

06060321 svarbhānoḥ suprabhāṁ kanyām uvāha namuciḥ kila

06060323 vṛṣaparvaṇas tu śarmiṣṭhāṁ yayātir nāhuṣo balī

06060331 vaiśvānara-sutā yāś ca catasraś cāru-darśanāḥ

06060333 upadānavī hayaśirā pulomā kālakā tathā

06060341 upadānavīṁ hiraṇyākṣaḥ kratur hayaśirāṁ nṛpa

06060343 pulomāṁ kālakāṁ ca dve vaiśvānara-sute tu kaḥ

06060351 upayeme’tha bhagavān kaśyapo brahma-coditaḥ

06060353 paulomāḥ kālakeyāś ca dānavā yuddha-śālinaḥ

06060361 tayoḥ ṣaṣṭi-sahasrāṇi yajña-ghnāṁs te pituḥ pitā

06060363 jaghāna svar-gato rājann eka indra-priyaṅkaraḥ

06060371 vipracittiḥ siṁhikāyāṁ śataṁ caikam ajījanat

06060373 rāhu-jyeṣṭhaṁ ketu-śataṁ grahatvaṁ ya upāgatāḥ

06060381 athātaḥ śrūyatāṁ vaṁśo yo’diter anupūrvaśaḥ

06060383 yatra nārāyaṇo devaḥ svāṁśenāvātarad vibhuḥ

06060391 vivasvān aryamā pūṣā tvaṣṭātha savitā bhagaḥ

06060393 dhātā vidhātā varuṇo mitraḥ śatru urukramaḥ

06060401 vivasvataḥ śrāddhadevaṁ saṁjñāsūyata vai manum

06060403 mithunaṁ ca mahā-bhāgā yamaṁ devaṁ yamīṁ tathā

06060405 saiva bhūtvātha vaḍavā nāsatyau suṣuve bhuvi

06060411 chāyā śanaiścaraṁ lebhe sāvarṇiṁ ca manuṁ tataḥ

06060413 kanyāṁ ca tapatīṁ yā vai vavre saṁvaraṇaṁ patim

06060421 aryamṇo mātṛkā patnī tayoś carṣaṇayaḥ sutāḥ

06060423 yatra vai mānuṣī jātir brahmaṇā copakalpitā

06060431 pūṣānapatyaḥ piṣṭādo bhagna-danto’bhavat purā

06060433 yo’sau dakṣāya kupitaṁ jahāsa vivṛta-dvijaḥ

06060441 tvaṣṭur daityātmajā bhāryā racanā nāma kanyakā

06060443 sanniveśas tayor jajñe viśvarūpaś ca vīryavān

06060451 taṁ vavrire sura-gaṇā svasrīyaṁ dviṣatām api

06060453 vimatena parityaktā guruṇāṅgirasena yat

0607001 śrī-rājovāca

06070011 kasya hetoḥ parityaktā ācāryeṇātmanaḥ surāḥ

06070013 etad ācakṣva bhagava‘ chiṣyāṇām akramaṁ gurau

0607002 śrī-bādarāyaṇir uvāca

06070021 indras tribhuvanaiśvarya- madollaṅghita-satpathaḥ

06070023 marudbhir vasubhī rudrair ādityair ṛbhubhir nṛpa

06070031 viśvedevaiś ca sādhyaiś ca nāsatyābhyāṁ pariśritaḥ

06070033 siddha-cāraṇa-gandharvair munibhir brahmavādibhiḥ

06070041 vidyādharāpsarobhiś ca kinnaraiḥ patagoragaiḥ

06070043 niṣevyamāṇo maghavān stūyamānaś ca bhārata

06070051 upagīyamāno lalitam āsthānādhyāsanāśritaḥ

06070053 pāṇḍureṇātapatreṇa candra-maṇḍala-cāruṇā

06070061 yuktaś cānyaiḥ pārameṣṭhyaiś cāmara-vyajanādibhiḥ

06070063 virājamānaḥ paulamyā sahārdhāsanayā bhṛśam

06070071 sa yadā paramācāryaṁ devānām ātmanaś ca ha

06070073 nābhyanandata samprāptaṁ pratyutthānāsanādibhiḥ

06070081 vācaspatiṁ muni-varaṁ surāsura-namaskṛtam

06070083 noccacālāsanād indraḥ paśyann api sabhāgatam

06070091 tato nirgatya sahasā kavir āṅgirasaḥ prabhuḥ

06070093 āyayau sva-gṛhaṁ tūṣṇīṁ vidvān śrī-mada-vikriyām

06070101 tarhy eva pratibudhyendro guru-helanam ātmanaḥ

06070103 garhayām āsa sadasi svayam ātmānam ātmanā

06070111 aho bata mayāsādhu kṛtaṁ vai dabhra-buddhinā

06070113 yan mayaiśvarya-mattena guruḥ sadasi kātkṛtaḥ

06070121 ko gṛdhyet paṇḍito lakṣmīṁ tripiṣṭapa-pater api

06070123 yayāham āsuraṁ bhāvaṁ nīto’dya vibudheśvaraḥ

06070131 yaḥ pārameṣṭhyaṁ dhiṣaṇam adhitiṣṭhan na kañcana

06070133 pratyuttiṣṭhed iti brūyur dharmaṁ te na paraṁ viduḥ

06070141 teṣāṁ kupatha-deṣṭṝṇāṁ patatāṁ tamasi hy adhaḥ

06070143 ye śraddadhyur vacas te vai majjanty aśma-plavā iva

06070151 athāham amarācāryam agādha-dhiṣaṇaṁ dvijam

06070153 prasādayiṣye niśaṭhaḥ śīrṣṇā tac-caraṇaṁ spṛśan

06070161 evaṁ cintayatas tasya maghono bhagavān gṛhāt

06070163 bṛhaspatir gato’dṛṣṭāṁ gatim adhyātma-māyayā

06070171 guror nādhigataḥ saṁjñāṁ parīkṣan bhagavān svarāṭ

06070173 dhyāyan dhiyā surair yuktaḥ śarma nālabhatātmanaḥ

06070181 tac chrutvaivāsurāḥ sarva āśrityauśanasaṁ matam

06070183 devān pratyudyamaṁ cakrur durmadā ātatāyinaḥ

06070191 tair visṛṣṭeṣubhis tīkṣṇair nirbhinnāṅgoru-bāhavaḥ

06070193 brahmāṇaṁ śaraṇaṁ jagmuḥ sahendrā nata-kandharāḥ

06070201 tāṁs tathābhyarditān vīkṣya bhagavān ātmabhūr ajaḥ

06070203 kṛpayā parayā deva uvāca parisāntvayan

0607021 śrī-brahmovāca

06070211 aho bata sura-śreṣṭhā hy abhadraṁ vaḥ kṛtaṁ mahat

06070213 brahmiṣṭhaṁ brāhmaṇaṁ dāntam aiśvaryān nābhyanandata

06070221 tasyāyam anayasyāsīt parebhyo vaḥ parābhavaḥ

06070223 prakṣīṇebhyaḥ sva-vairibhyaḥ samṛddhānāṁ ca yat surāḥ

06070231 maghavan dviṣataḥ paśya prakṣīṇān gurv-atikramāt

06070233 sampraty upacitān bhūyaḥ kāvyam ārādhya bhaktitaḥ

06070235 ādadīran nilayanaṁ mamāpi bhṛgu-devatāḥ

06070241 tripiṣṭapaṁ kiṁ gaṇayanty abhedya-

06070242 mantrā bhṛgūṇām anuśikṣitārthāḥ

06070243 na vipra-govinda-gav-īśvarāṇāṁ

06070244 bhavanty abhadrāṇi nareśvarāṇām

06070251 tad viśvarūpaṁ bhajatāśu vipraṁ

06070252 tapasvinaṁ tvāṣṭram athātmavantam

06070253 sabhājito’rthān sa vidhāsyate vo

06070254 yadi kṣamiṣyadhvam utāsya karma

0607026 śrī-śuka uvāca

06070261 ta evam uditā rājan brahmaṇā vigata-jvarāḥ

06070263 ṛṣiṁ tvāṣṭram upavrajya pariṣvajyedam abruvan

0607027 śrī-devā ūcuḥ

06070271 vayaṁ te’tithayaḥ prāptā āśramaṁ bhadram astu te

06070273 kāmaḥ sampādyatāṁ tāta pitṝṇāṁ samayocitaḥ

06070281 putrāṇāṁ hi paro dharmaḥ pitṛ-śuśrūṣaṇaṁ satām

06070283 api putravatāṁ brahman kim uta brahmacāriṇām

06070291 ācāryo brahmaṇo mūrtiḥ pitā mūrtiḥ prajāpateḥ

06070293 bhrātā marutpater mūrtir mātā sākṣāt kṣites tanuḥ

06070301 dayāyā bhaginī mūrtir dharmasyātmātithiḥ svayam

06070303 agner abhyāgato mūrtiḥ sarva-bhūtāni cātmanaḥ

06070311 tasmāt pitṝṇām ārtānām ārtiṁ para-parābhavam

06070313 tapasāpanayaṁs tāta sandeśaṁ kartum arhasi

06070321 vṛṇīmahe tvopādhyāyaṁ brahmiṣṭhaṁ brāhmaṇaṁ gurum

06070323 yathāñjasā vijeṣyāmaḥ sapatnāṁs tava tejasā

06070331 na garhayanti hy artheṣu yaviṣṭhāṅghry-abhivādanam

06070333 chandobhyo’nyatra na brahman vayo jyaiṣṭhyasya kāraṇam

0607034 śrī-ṛṣir uvāca

06070341 abhyarthitaḥ sura-gaṇaiḥ paurahitye mahā-tapāḥ

06070343 sa viśvarūpas tān āha prasannaḥ ślakṣṇayā girā

0607035 śrī-viśvarūpa uvāca

06070351 vigarhitaṁ dharma-śīlair brahmavarca-upavyayam

06070353 kathaṁ nu mad-vidho nāthā lokeśair abhiyācitam

06070355 pratyākhyāsyati tac-chiṣyaḥ sa eva svārtha ucyate

06070361 akiñcanānāṁ hi dhanaṁ śiloñchanaṁ

06070362 teneha nirvartita-sādhu-satkriyaḥ

06070363 kathaṁ vigarhyaṁ nu karomy adhīśvarāḥ

06070364 paurodhasaṁ hṛṣyati yena durmatiḥ

06070371 tathāpi na pratibrūyāṁ gurubhiḥ prārthitaṁ kiyat

06070373 bhavatāṁ prārthitaṁ sarvaṁ prāṇair arthaiś ca sādhaye

0607038 śrī-bādarāyaṇir uvāca

06070381 tebhya evaṁ pratiśrutya viśvarūpo mahā-tapāḥ

06070383 paurahityaṁ vṛtaś cakre parameṇa samādhinā

06070391 sura-dviṣāṁ śriyaṁ guptām auśanasyāpi vidyayā

06070393 ācchidyādān mahendrāya vaiṣṇavyā vidyayā vibhuḥ

06070401 yayā guptaḥ sahasrākṣo jigye’sura-camūr vibhuḥ

06070403 tāṁ prāha sa mahendrāya viśvarūpa udāra-dhīḥ

0608001 śrī-rājovāca

06080011 yayā guptaḥ sahasrākṣaḥ savāhān ripu-sainikān

06080013 krīḍann iva vinirjitya tri-lokyā bubhuje śriyam

06080021 bhagavaṁs tan mamākhyāhi varma nārāyaṇātmakam

06080023 yathātatāyinaḥ śatrūn yena gupto’jayan mṛdhe

0608003 śrī-bādarāyaṇir uvāca

06080031 vṛtaḥ purohitas tvāṣṭro mahendrāyānupṛcchate

06080033 nārāyaṇākhyaṁ varmāha tad ihaika-manāḥ śṛṇu

0608004 śrī-viśvarūpa uvāca

06080041 dhautāṅghri-pāṇir ācamya sapavitra udaṅ-mukhaḥ

06080043 kṛta-svāṅga-kara-nyāso mantrābhyāṁ vāg-yataḥ śuciḥ

06080051 nārāyaṇa-paraṁ varma sannahyed bhaya āgate

06080053 pādayor jānunor ūrvor udare hṛdy athorasi

06080061 mukhe śirasy ānupūrvyād oṁkārādīni vinyaset

06080063 oṁ namo nārāyaṇāyeti viparyayam athāpi vā

06080071 kara-nyāsaṁ tataḥ kuryād dvādaśākṣara-vidyayā

06080073 praṇavādi-ya-kārāntam aṅguly-aṅguṣṭha-parvasu

06080081 nyased dhṛdaya oṁkāraṁ vi-kāram anu mūrdhani

06080083 ṣa-kāraṁ tu bhruvor madhye ṇa-kāraṁ śikhayā nyaset

06080091 ve-kāraṁ netrayor yuñjyān na-kāraṁ sarva-sandhiṣu

06080093 ma-kāram astram uddiśya mantra-mūrtir bhaved budhaḥ

06080101 savisargaṁ phaḍ-antaṁ tat sarva-dikṣu vinirdiśet

06080103 oṁ viṣṇave nama iti

06080111 ātmānaṁ paramaṁ dhyāyed dhyeyaṁ ṣaṭ-śaktibhir yutam

06080113 vidyā-tejas-tapo-mūrtim imaṁ mantram udāharet

06080121 oṁ harir vidadhyān mama sarva-rakṣāṁ

06080122 nyastāṅghri-padmaḥ patagendra-pṛṣṭhe

06080123 darāri-carmāsi-gadeṣu-cāpa-

06080124 pāśān dadhāno’ṣṭa-guṇo’ṣṭa-bāhuḥ

06080131 jaleṣu māṁ rakṣatu matsya-mūrtir

06080132 yādo-gaṇebhyo varuṇasya pāśāt

06080133 sthaleṣu māyāvaṭu-vāmano’vyāt

06080134 trivikramaḥ khe’vatu viśvarūpaḥ

06080141 durgeṣv aṭavy-āji-mukhādiṣu prabhuḥ

06080142 pāyān nṛsiṁho’sura-yūthapāriḥ

06080143 vimuñcato yasya mahāṭṭa-hāsaṁ

06080144 diśo vinedur nyapataṁś ca garbhāḥ

06080151 rakṣatv asau mādhvani yajña-kalpaḥ

06080152 sva-daṁṣṭrayonnīta-dharo varāhaḥ

06080153 rāmo’dri-kūṭeṣv atha vipravāse

06080154 salakṣmaṇo’vyād bharatāgrajo’smān

06080161 mām ugra-dharmād akhilāt pramādān

06080162 nārāyaṇaḥ pātu naraś ca hāsāt

06080163 dattas tv ayogād atha yoga-nāthaḥ

06080164 pāyād guṇeśaḥ kapilaḥ karma-bandhāt

06080171 sanat-kumāro’vatu kāmadevād

06080172 dhayaśīrṣā māṁ pathi deva-helanāt

06080173 devarṣi-varyaḥ puruṣārcanāntarāt

06080174 kūrmo harir māṁ nirayād aśeṣāt

06080181 dhanvantarir bhagavān pātv apathyād

06080182 dvandvād bhayād ṛṣabho nirjitātmā

06080183 yajñaś ca lokād avatāj janāntād

06080184 balo gaṇāt krodha-vaśād ahīndraḥ

06080191 dvaipāyano bhagavān aprabodhād

06080192 buddhas tu pāṣaṇḍa-gaṇa-pramādāt

06080193 kalkiḥ kaleḥ kāla-malāt prapātu

06080194 dharmāvanāyoru-kṛtāvatāraḥ

06080201 māṁ keśavo gadayā prātar avyād

06080202 govinda āsaṅgavam ātta-veṇuḥ

06080203 nārāyaṇaḥ prāhṇa udātta-śaktir

06080204 madhyan-dine viṣṇur arīndra-pāṇiḥ

06080211 devo’parāhṇe madhu-hogradhanvā

06080212 sāyaṁ tri-dhāmāvatu mādhavo mām

06080213 doṣe hṛṣīkeśa utārdha-rātre

06080214 niśītha eko’vatu padmanābhaḥ

06080221 śrīvatsa-dhāmāpara-rātra īśaḥ

06080222 pratyūṣa īśo’si-dharo janārdanaḥ

06080223 dāmodaro’vyād anusandhyaṁ prabhāte

06080224 viśveśvaro bhagavān kāla-mūrtiḥ

06080231 cakraṁ yugāntānala-tigma-nemi

06080232 bhramat samantād bhagavat-prayuktam

06080233 dandagdhi dandagdhy ari-sainyam āśu

06080234 kakṣaṁ yathā vāta-sakho hutāśaḥ

06080241 gade’śani-sparśana-visphuliṅge

06080242 niṣpiṇḍhi niṣpiṇḍhy ajita-priyāsi

06080243 kuṣmāṇḍa-vaināyaka-yakṣa-rakṣo-

06080244 bhūta-grahāṁś cūrṇaya cūrṇayārīn

06080251 tvaṁ yātudhāna-pramatha-preta-mātṛ-

06080252 piśāca-vipragraha-ghora-dṛṣṭīn

06080253 darendra vidrāvaya kṛṣṇa-pūrito

06080254 bhīma-svano’rer hṛdayāni kampayan

06080261 tvaṁ tigma-dhārāsi-varāri-sainyam

06080262 īśa-prayukto mama chindhi chindhi

06080263 cakṣūṁṣi carman chata-candra chādaya

06080264 dviṣām aghonāṁ hara pāpa-cakṣuṣām

06080271 yan no bhayaṁ grahebhyo’bhūt ketubhyo nṛbhya eva ca

06080273 sarīsṛpebhyo daṁṣṭribhyo bhūtebhyo’ṁhobhya eva ca

06080281 sarvāṇy etāni bhagavan- nāma-rūpānukīrtanāt

06080283 prayāntu saṅkṣayaṁ sadyo ye naḥ śreyaḥ-pratīpakāḥ

06080291 garuḍo bhagavān stotra- stobhaś chandomayaḥ prabhuḥ

06080293 rakṣatv aśeṣa-kṛcchrebhyo viṣvaksenaḥ sva-nāmabhiḥ

06080301 sarvāpadbhyo harer nāma- rūpa-yānāyudhāni naḥ

06080303 buddhīndriya-manaḥ-prāṇān pāntu pārṣada-bhūṣaṇāḥ

06080311 yathā hi bhagavān eva vastutaḥ sad asac ca yat

06080313 satyenānena naḥ sarve yāntu nāśam upadravāḥ

06080321 yathaikātmyānubhāvānāṁ vikalpa-rahitaḥ svayam

06080323 bhūṣaṇāyudha-liṅgākhyā dhatte śaktīḥ sva-māyayā

06080331 tenaiva satya-mānena sarva-jño bhagavān hariḥ

06080333 pātu sarvaiḥ svarūpair naḥ sadā sarvatra sarva-gaḥ

06080341 vidikṣu dikṣūrdhvam adhaḥ samantād

antar bahir bhagavān nārasiṁhaḥ

06080343 prahāpaya… loka-bhayaṁ svanena

sva-tejasā grasta-samasta-tejāḥ

06080351 maghavann idam ākhyātaṁ varma nārāyaṇātmakam

06080353 vijeṣyase’ñjasā yena daṁśito’sura-yūthapān

06080361 etad dhārayamāṇas tu yaṁ yaṁ paśyati cakṣuṣā

06080363 padā vā saṁspṛśet sadyaḥ sādhvasāt sa vimucyate

06080371 na kutaścid bhayaṁ tasya vidyāṁ dhārayato bhavet

06080373 rāja-dasyu-grahādibhyo vyādhy-ādibhyaś ca karhicit

06080381 imāṁ vidyāṁ purā kaścit kauśiko dhārayan dvijaḥ

06080383 yoga-dhāraṇayā svāṅgaṁ jahau sa maru-dhanvani

06080391 tasyopari vimānena gandharva-patir ekadā

06080393 yayau citrarathaḥ strībhir vṛto yatra dvija-kṣayaḥ

06080401 gaganān nyapatat sadyaḥ savimāno hy avāk-śirāḥ

06080403 sa vālikhilya-vacanād asthīny ādāya vismitaḥ

06080405 prāsya prācī-sarasvatyāṁ snātvā dhāma svam anvagāt

0608041 śrī-śuka uvāca

06080411 ya idaṁ śṛṇuyāt kāle yo dhārayati cādṛtaḥ

06080413 taṁ namasyanti bhūtāni mucyate sarvato bhayāt

06080421 etāṁ vidyām adhigato viśvarūpāc chatakratuḥ

06080423 trailokya-lakṣmīṁ bubhuje vinirjitya mṛdhe’surān

0609001 śrī-śuka uvāca

06090011 tasyāsan viśvarūpasya śirāṁsi trīṇi bhārata

06090013 soma-pīthaṁ surā-pītham annādam iti śuśruma

06090021 sa vai barhiṣi devebhyo bhāgaṁ pratyakṣam uccakaiḥ

06090023 adadad yasya pitaro devāḥ sapraśrayaṁ nṛpa

06090031 sa eva hi dadau bhāgaṁ parokṣam asurān prati

06090033 yajamāno’vahad bhāgaṁ mātṛ-sneha-vaśānugaḥ

06090041 tad deva-helanaṁ tasya dharmālīkaṁ sureśvaraḥ

06090043 ālakṣya tarasā bhītas tac-chīrṣāṇy acchinad ruṣā

06090051 soma-pīthaṁ tu yat tasya śira āsīt kapiñjalaḥ

06090053 kalaviṅkaḥ surā-pītham annādaṁ yat sa tittiriḥ

06090061 brahma-hatyām añjalinā jagrāha yad apīśvaraḥ

06090063 saṁvatsarānte tad aghaṁ bhūtānāṁ sa viśuddhaye

06090065 bhūmy-ambu-druma-yoṣidbhyaś caturdhā vyabhajad dhariḥ

06090071 bhūmis turīyaṁ jagrāha khāta-pūra-vareṇa vai

06090073 īriṇaṁ brahma-hatyāyā rūpaṁ bhūmau pradṛśyate

06090081 turyaṁ cheda-viroheṇa vareṇa jagṛhur drumāḥ

06090083 teṣāṁ niryāsa-rūpeṇa brahma-hatyā pradṛśyate

06090091 śaśvat-kāma-vareṇāṁhas turīyaṁ jagṛhuḥ striyaḥ

06090093 rajo-rūpeṇa tāsv aṁho māsi māsi pradṛśyate

06090101 dravya-bhūyo-vareṇāpas turīyaṁ jagṛhur malam

06090103 tāsu budbuda-phenābhyāṁ dṛṣṭaṁ tad dharati kṣipan

06090111 hata-putras tatas tvaṣṭā juhāvendrāya śatrave

06090113 indra-śatro vivardhasva mā ciraṁ jahi vidviṣam

06090121 athānvāhārya-pacanād utthito ghora-darśanaḥ

06090123 kṛtānta iva lokānāṁ yugānta-samaye yathā

06090131 viṣvag vivardhamānaṁ tam iṣu-mātraṁ dine dine

06090133 dagdha-śaila-pratīkāśaṁ sandhyābhrānīka-varcasam

06090141 tapta-tāmra-śikhā-śmaśruṁ madhyāhnārkogra-locanam

06090151 dedīpyamāne tri-śikhe śūla āropya rodasī

06090153 nṛtyantam unnadantaṁ ca cālayantaṁ padā mahīm

06090161 darī-gambhīra-vaktreṇa pibatā ca nabhastalam

06090163 lihatā jihvayarkṣāṇi grasatā bhuvana-trayam

06090171 mahatā raudra-daṁṣṭreṇa jṛmbhamāṇaṁ muhur muhuḥ

06090173 vitrastā dudruvur lokā vīkṣya sarve diśo daśa

06090181 yenāvṛtā ime lokās tapasā tvāṣṭra-mūrtinā

06090183 sa vai vṛtra iti proktaḥ pāpaḥ parama-dāruṇaḥ

06090191 taṁ nijaghnur abhidrutya sagaṇā vibudharṣabhāḥ

06090193 svaiḥ svair divyāstra-śastraughaiḥ so’grasat tāni kṛtsnaśaḥ

06090201 tatas te vismitāḥ sarve viṣaṇṇā grasta-tejasaḥ

06090203 pratyañcam ādi-puruṣam upatasthuḥ samāhitāḥ

0609021 śrī-devā ūcuḥ

06090211 vāyv-ambarāgny-ap-kṣitayas tri-lokā

06090212 brahmādayo ye vayam udvijantaḥ

06090213 harāma yasmai balim antako’sau

06090214 bibheti yasmād araṇaṁ tato naḥ

06090221 avismitaṁ taṁ paripūrṇa-kāmaṁ

06090222 svenaiva lābhena samaṁ praśāntam

06090223 vinopasarpaty aparaṁ hi bāliśaḥ

06090224 śva-lāṅgulenātititarti sindhum

06090231 yasyoru-śṛṅge jagatīṁ sva-nāvaṁ

06090232 manur yathābadhya tatāra durgam

06090233 sa eva nas tvāṣṭra-bhayād durantāt

06090234 trātāśritān vāricaro’pi nūnam

06090241 purā svayambhūr api saṁyamāmbhasy

06090242 udīrṇa-vātormi-ravaiḥ karāle

06090243 eko’ravindāt patitas tatāra

06090244 tasmād bhayād yena sa no’stu pāraḥ

06090251 ya eka īśo nija-māyayā naḥ

06090252 sasarja yenānusṛjāma viśvam

06090253 vayaṁ na yasyāpi puraḥ samīhataḥ

06090254 paśyāma liṅgaṁ pṛthag īśa-māninaḥ

06090261 yo naḥ sapatnair bhṛśam ardyamānān

06090262 devarṣi-tiryaṅ-nṛṣu nitya eva

06090263 kṛtāvatāras tanubhiḥ sva-māyayā

06090264 kṛtvātmasāt pāti yuge yuge ca

06090271 tam eva devaṁ vayam ātma-daivataṁ

06090272 paraṁ pradhānaṁ puruṣaṁ viśvam anyam

06090273 vrajāma sarve śaraṇaṁ śaraṇyaṁ

06090274 svānāṁ sa no dhāsyati śaṁ mahātmā

0609028 śrī-śuka uvāca

06090281 iti teṣāṁ mahārāja surāṇām upatiṣṭhatām

06090283 pratīcyāṁ diśy abhūd āviḥ śaṅkha-cakra-gadā-dharaḥ

06090291 ātma-tulyaiḥ ṣoḍaśabhir vinā śrīvatsa-kaustubhau

06090293 paryupāsitam unnidra- śarad-amburuhekṣaṇam

06090301 dṛṣṭvā tam avanau sarva īkṣaṇāhlāda-viklavāḥ

06090303 daṇḍavat patitā rāja‘ chanair utthāya tuṣṭuvuḥ

0609031 śrī-devā ūcuḥ

06090311 namas te yajña-vīryāya vayase uta te namaḥ

06090313 namas te hy asta-cakrāya namaḥ supuru-hūtaye

06090321 yat te gatīnāṁ tisṛṇām īśituḥ paramaṁ padam

06090323 nārvācīno visargasya dhātar veditum arhati

06090331 oṁ namas te’stu bhagavan nārāyaṇa vāsudevādi-puruṣa mahā-puruṣa mahānubhāva parama-maṅgala parama-kalyāṇa parama-kāruṇika kevala jagad-ādhāra lokaika-nātha sarveśvara lakṣmī-nātha paramahaṁsa-parivrājakaiḥ parameṇātma-yoga-samādhinā paribhāvita-parisphuṭa-pāramahaṁsya-dharmeṇodghāṭita-tamaḥ-kapāṭa-dvāre citte’pāvṛta ātma-loke svayam upalabdha-nija-sukhānubhavo bhavān.

06090341 duravabodha iva tavāyaṁ vihāra-yogo yad aśaraṇo’śarīra idam anavekṣitāsmat-samavāya ātmanaivāvikriyamāṇena saguṇam aguṇaḥ sṛjasi pāsi harasi.

06090351 atha tatra bhavān kiṁ devadattavad iha guṇa-visarga-patitaḥ pāratantryeṇa sva-kṛta-kuśalākuśalaṁ phalam upādadāty āhosvid ātmārāma upaśama-śīlaḥ samañjasa-darśana udāsta iti ha vāva na vidāmaḥ.

06090361 na hi virodha ubhayaṁ bhagavaty aparimita-guṇa-gaṇa īśvare’navagāhya-māhātmye’rvācīna-vikalpa-vitarka-vicāra-pramāṇābhāsa-kutarka-śāstra-kalilāntaḥkaraṇāśraya-duravagraha-vādināṁ vivādānavasara uparata-samasta-māyāmaye kevala evātma-māyām antardhāya ko nv artho durghaṭa iva bhavati svarūpa-dvayābhāvāt.

06090371 sama-viṣama-matīnāṁ matam anusarasi yathā rajju-khaṇḍaḥ sarpādi-dhiyām.

06090381 sa eva hi punaḥ sarva-vastuni vastu-svarūpaḥ sarveśvaraḥ sakala-jagat-kāraṇa-kāraṇa-bhūtaḥ sarva-pratyag-ātmatvāt sarva-guṇābhāsopalakṣita eka eva paryavaśeṣitaḥ.

06090391 atha ha vāva tava mahimāmṛta-rasa-samudra-vipruṣā sakṛd avalīḍhayā sva-manasi niṣyandamānānavarata-sukhena vismārita-dṛṣṭa-śruta-viṣaya-sukha-leśābhāsāḥ parama-bhāgavatā ekāntino bhagavati sarva-bhūta-priya-suhṛdi sarvātmani nitarāṁ nirantaraṁ nirvṛta-manasaḥ katham u ha vā ete madhumathana punaḥ svārtha-kuśalā hy ātma-priya-suhṛdaḥ sādhavas tvac-caraṇāmbujānusevāṁ visṛjanti na yatra punar ayaṁ saṁsāra-paryāvartaḥ.

06090401 tri-bhuvanātma-bhavana trivikrama tri-nayana tri-loka-manoharānubhāva tavaiva vibhūtayo ditija-danujādayaś cāpi teṣām upakrama-samayo’yam iti svātma-māyayā sura-nara-mṛga-miśrita-jalacarākṛtibhir yathāparādhaṁ daṇḍaṁ daṇḍa-dhara dadhartha evam enam api bhagavan jahi tvāṣṭram uta yadi manyase.

06090411 asmākaṁ tāvakānāṁ tatatata natānāṁ hare tava caraṇa-nalina-yugala-dhyānānubaddha-hṛdaya-nigaḍānāṁ sva-liṅga-vivaraṇenātmasāt-kṛtānām anukampānurañjita-viśada-rucira-śiśira-smitāvalokena vigalita-madhura-mukha-rasāmṛta-kalayā cāntas tāpam anaghārhasi śamayitum.

06090421 atha bhagavaṁs tavāsmābhir akhila-jagad-utpatti-sthiti-laya-nimittāyamāna-divya-māyā-vinodasya sakala-jīva-nikāyānām antar-hṛdayeṣu bahir api ca brahma-pratyag-ātma-svarūpeṇa pradhāna-rūpeṇa ca yathā-deśa-kāla-dehāvasthāna-viśeṣaṁ tad-upādānopalambhakatayānubhavataḥ sarva-pratyaya-sākṣiṇa ākāśa-śarīrasya sākṣāt para-brahmaṇaḥ paramātmanaḥ kiyān iha vārtha-viśeṣo vijñāpanīyaḥ syād visphuliṅgādibhir iva hiraṇya-retasaḥ.

06090431 ata eva svayaṁ tad upakalpayāsmākaṁ bhagavataḥ parama-guros tava caraṇa-śata-palāśac-chāyāṁ vividha-vṛjina-saṁsāra-pariśramopaśamanīm upasṛtānāṁ vayaṁ yat-kāmenopasāditāḥ.

06090441 atho īśa jahi tvāṣṭraṁ grasantaṁ bhuvana-trayam

06090443 grastāni yena naḥ kṛṣṇa tejāṁsy astrāyudhāni ca

06090451 haṁsāya dahra-nilayāya nirīkṣakāya

06090452 kṛṣṇāya mṛṣṭa-yaśase nirupakramāya

06090453 sat-saṅgrahāya bhava-pāntha-nijāśramāptāv

06090454 ante parīṣṭa-gataye haraye namas te

0609046 śrī-śuka uvāca

06090461 athaivam īḍito rājan sādaraṁ tri-daśair hariḥ

06090463 svam upasthānam ākarṇya prāha tān abhinanditaḥ

0609047 śrī-bhagavān uvāca

06090471 prīto’haṁ vaḥ sura-śreṣṭhā mad-upasthāna-vidyayā

06090473 ātmaiśvarya-smṛtiḥ puṁsāṁ bhaktiś caiva yayā mayi

06090481 kiṁ durāpaṁ mayi prīte tathāpi vibudharṣabhāḥ

06090483 mayy ekānta-matir nānyan matto vāñchati tattva-vit

06090491 na veda kṛpaṇaḥ śreya ātmano guṇa-vastu-dṛk

06090493 tasya tān icchato yacched yadi so’pi tathā-vidhaḥ

06090501 svayaṁ niḥśreyasaṁ vidvān na vakty ajñāya karma hi

06090503 na rāti rogiṇo’pathyaṁ vāñchato’pi bhiṣaktamaḥ

06090511 maghavan yāta bhadraṁ vo dadhyañcam ṛṣi-sattamam

06090513 vidyā-vrata-tapaḥ-sāraṁ gātraṁ yācata mā ciram

06090521 sa vā adhigato dadhyaṅṅ aśvibhyāṁ brahma niṣkalam

06090523 yad vā aśvaśiro nāma tayor amaratāṁ vyadhāt

06090531 dadhyaṅṅ ātharvaṇas tvaṣṭre varmābhedyaṁ mad-ātmakam

06090533 viśvarūpāya yat prādāt tvaṣṭā yat tvam adhās tataḥ

06090541 yuṣmabhyaṁ yācito’śvibhyāṁ dharma-jño’ṅgāni dāsyati

06090543 tatas tair āyudha-śreṣṭho viśvakarma-vinirmitaḥ

06090545 yena vṛtra-śiro hartā mat-teja-upabṛṁhitaḥ

06090551 tasmin vinihate yūyaṁ tejo-'strāyudha-sampadaḥ

06090553 bhūyaḥ prāpsyatha bhadraṁ vo na hiṁsanti ca mat-parān

0610001 śrī-bādarāyaṇir uvāca

06100011 indram evaṁ samādiśya bhagavān viśva-bhāvanaḥ

06100013 paśyatām animeṣāṇāṁ atraivāntardadhe hariḥ

06100021 tathābhiyācito devair ṛṣir ātharvaṇo mahān

06100023 modamāna uvācedaṁ prahasann iva bhārata

06100031 api vṛndārakā yūyaṁ na jānītha śarīriṇām

06100033 saṁsthāyāṁ yas tv abhidroho duḥsahaś cetanāpahaḥ

06100041 jijīviṣūṇāṁ jīvānām ātmā preṣṭha ihepsitaḥ

06100043 ka utsaheta taṁ dātuṁ bhikṣamāṇāya viṣṇave

0610005 śrī-devā ūcuḥ

06100051 kiṁ nu tad dustyajaṁ brahman puṁsāṁ bhūtānukampinām

06100053 bhavad-vidhānāṁ mahatāṁ puṇya-ślokeḍya-karmaṇām

06100061 nūnaṁ svārtha-paro loko na veda para-saṅkaṭam

06100063 yadi veda na yāceta neti nāha yad īśvaraḥ

0610007 śrī-ṛṣir uvāca

06100071 dharmaṁ vaḥ śrotu-kāmena yūyaṁ me pratyudāhṛtāḥ

06100073 eṣa vaḥ priyam ātmānaṁ tyajantaṁ santyajāmy aham

06100081 yo’dhruveṇātmanā nāthā na dharmaṁ na yaśaḥ pumān

06100083 īheta bhūta-dayayā sa śocyaḥ sthāvarair api

06100091 etāvān avyayo dharmaḥ puṇya-ślokair upāsitaḥ

06100093 yo bhūta-śoka-harṣābhyām ātmā śocati hṛṣyati

06100101 aho dainyam aho kaṣṭaṁ pārakyaiḥ kṣaṇa-bhaṅguraiḥ

06100103 yan nopakuryād asvārthair martyaḥ sva-jñāti-vigrahaiḥ

0610011 śrī-bādarāyaṇir uvāca

06100111 evaṁ kṛta-vyavasito dadhyaṅṅ ātharvaṇas tanum

06100113 pare bhagavati brahmaṇy ātmānaṁ sannayan jahau

06100121 yatākṣāsu-mano-buddhis tattva-dṛg dhvasta-bandhanaḥ

06100123 āsthitaḥ paramaṁ yogaṁ na dehaṁ bubudhe gatam

06100131 athendro vajram udyamya nirmitaṁ viśvakarmaṇā

06100133 muneḥ śaktibhir utsikto bhagavat-tejasānvitaḥ

06100141 vṛto deva-gaṇaiḥ sarvair gajendropary aśobhata

06100143 stūyamāno muni-gaṇais trailokyaṁ harṣayann iva

06100151 vṛtram abhyadravac chatrum asurānīka-yūthapaiḥ

06100153 paryastam ojasā rājan kruddho rudra ivāntakam

06100161 tataḥ surāṇām asurai raṇaḥ parama-dāruṇaḥ

06100163 tretā-mukhe narmadāyām abhavat prathame yuge

06100171 rudrair vasubhir ādityair aśvibhyāṁ pitṛ-vahnibhiḥ

06100173 marudbhir ṛbhubhiḥ sādhyair viśvedevair marut-patim

06100181 dṛṣṭvā vajra-dharaṁ śakraṁ rocamānaṁ svayā śriyā

06100183 nāmṛṣyann asurā rājan mṛdhe vṛtra-puraḥsarāḥ

06100191 namuciḥ śambaro’narvā dvimūrdhā ṛṣabho’suraḥ

06100193 hayagrīvaḥ śaṅkuśirā vipracittir ayomukhaḥ

06100201 pulomā vṛṣaparvā ca prahetir hetir utkalaḥ

06100203 daiteyā dānavā yakṣā rakṣāṁsi ca sahasraśaḥ

06100211 sumāli-māli-pramukhāḥ kārtasvara-paricchadāḥ

06100213 pratiṣidhyendra-senāgraṁ mṛtyor api durāsadam

06100221 abhyardayann asambhrāntāḥ siṁha-nādena durmadāḥ

06100223 gadābhiḥ parighair bāṇaiḥ prāsa-mudgara-tomaraiḥ

06100231 śūlaiḥ paraśvadhaiḥ khaḍgaiḥ śataghnībhir bhuśuṇḍibhiḥ

06100233 sarvato’vākiran śastrair astraiś ca vibudharṣabhān

06100241 na te’dṛśyanta sañchannāḥ śara-jālaiḥ samantataḥ

06100243 puṅkhānupuṅkha-patitair jyotīṁṣīva nabho-ghanaiḥ

06100251 na te śastrāstra-varṣaughā hy āseduḥ sura-sainikān

06100253 chinnāḥ siddha-pathe devair laghu-hastaiḥ sahasradhā

06100261 atha kṣīṇāstra-śastraughā giri-śṛṅga-drumopalaiḥ

06100263 abhyavarṣan sura-balaṁ cicchidus tāṁś ca pūrvavat

06100271 tān akṣatān svastimato niśāmya

06100272 śastrāstra-pūgair atha vṛtra-nāthāḥ

06100273 drumair dṛṣadbhir vividhādri-śṛṅgair

06100274 avikṣatāṁs tatrasur indra-sainikān

06100281 sarve prayāsā abhavan vimoghāḥ

06100282 kṛtāḥ kṛtā deva-gaṇeṣu daityaiḥ

06100283 kṛṣṇānukūleṣu yathā mahatsu

06100284 kṣudraiḥ prayuktā ūṣatī rūkṣa-vācaḥ

06100291 te sva-prayāsaṁ vitathaṁ nirīkṣya

06100292 harāv abhaktā hata-yuddha-darpāḥ

06100293 palāyanāyāji-mukhe visṛjya

06100294 patiṁ manas te dadhur ātta-sārāḥ

06100301 vṛtro’surāṁs tān anugān manasvī

06100302 pradhāvataḥ prekṣya babhāṣa etat

06100303 palāyitaṁ prekṣya balaṁ ca bhagnaṁ

06100304 bhayena tīvreṇa vihasya vīraḥ

06100311 kālopapannāṁ rucirāṁ manasvināṁ

06100312 jagāda vācaṁ puruṣa-pravīraḥ

06100313 he vipracitte namuce puloman

06100314 mayānarvan chambara me śṛṇudhvam

06100321 jātasya mṛtyur dhruva eva sarvataḥ

06100322 pratikriyā yasya na ceha kḷptā

06100323 loko yaśaś cātha tato yadi hy amuṁ

06100324 ko nāma mṛtyuṁ na vṛṇīta yuktam

06100331 dvau sammatāv iha mṛtyū durāpau

06100332 yad brahma-sandhāraṇayā jitāsuḥ

06100333 kalevaraṁ yoga-rato vijahyād

06100334 yad agraṇīr vīra-śaye’nivṛttaḥ

0611001 śrī-śuka uvāca

06110011 ta evaṁ śaṁsato dharmaṁ vacaḥ patyur acetasaḥ

06110013 naivāgṛhṇanta sambhrāntāḥ palāyana-parā nṛpa

06110021 viśīryamāṇāṁ pṛtanām āsurīm asurarṣabhaḥ

06110023 kālānukūlais tridaśaiḥ kālyamānām anāthavat

06110031 dṛṣṭvātapyata saṅkruddha indra-śatrur amarṣitaḥ

06110033 tān nivāryaujasā rājan nirbhartsyedam uvāca ha

06110041 kiṁ va uccaritair mātur dhāvadbhiḥ pṛṣṭhato hataiḥ

06110043 na hi bhīta-vadhaḥ ślāghyo na svargyaḥ śūra-māninām

06110051 yadi vaḥ pradhane śraddhā sāraṁ vā kṣullakā hṛdi

06110053 agre tiṣṭhata mātraṁ me na ced grāmya-sukhe spṛhā

06110061 evaṁ sura-gaṇān kruddho bhīṣayan vapuṣā ripūn

06110063 vyanadat sumahā-prāṇo yena lokā vicetasaḥ

06110071 tena deva-gaṇāḥ sarve vṛtra-visphoṭanena vai

06110073 nipetur mūrcchitā bhūmau yathaivāśaninā hatāḥ

06110081 mamarda padbhyāṁ sura-sainyam āturaṁ

06110082 nimīlitākṣaṁ raṇa-raṅga-durmadaḥ

06110083 gāṁ kampayann udyata-śūla ojasā

06110084 nālaṁ vanaṁ yūtha-patir yathonmadaḥ

06110091 vilokya taṁ vajra-dharo’tyamarṣitaḥ

06110092 sva-śatrave’bhidravate mahā-gadām

06110093 cikṣepa tām āpatatīṁ suduḥsahāṁ

06110094 jagrāha vāmena kareṇa līlayā

06110101 sa indra-śatruḥ kupito bhṛśaṁ tayā

06110102 mahendra-vāhaṁ gadayoru-vikramaḥ

06110103 jaghāna kumbha-sthala unnadan mṛdhe

06110104 tat karma sarve samapūjayan nṛpa

06110111 airāvato vṛtra-gadābhimṛṣṭo

06110112 vighūrṇito’driḥ kuliśāhato yathā

06110113 apāsarad bhinna-mukhaḥ sahendro

06110114 muñcann asṛk sapta-dhanur bhṛśārtaḥ

06110121 na sanna-vāhāya viṣaṇṇa-cetase

06110122 prāyuṅkta bhūyaḥ sa gadāṁ mahātmā

06110123 indro’mṛta-syandi-karābhimarśa-

06110124 vīta-vyatha-kṣata-vāho’vatasthe

06110131 sa taṁ nṛpendrāhava-kāmyayā ripuṁ

06110132 vajrāyudhaṁ bhrātṛ-haṇaṁ vilokya

06110133 smaraṁś ca tat-karma nṛ-śaṁsam aṁhaḥ

06110134 śokena mohena hasan jagāda

0611014 śrī-vṛtra uvāca

06110141 diṣṭyā bhavān me samavasthito ripur

06110142 yo brahma-hā guru-hā bhrātṛ-hā ca

06110143 diṣṭyānṛṇo’dyāham asattama tvayā

06110144 mac-chūla-nirbhinna-dṛṣad-dhṛdācirāt

06110151 yo no’grajasyātma-vido dvijāter

06110152 guror apāpasya ca dīkṣitasya

06110153 viśrabhya khaḍgena śirāṁsy avṛścat

06110154 paśor ivākaruṇaḥ svarga-kāmaḥ

06110161 śrī-hrī-dayā-kīrtibhir ujjhitaṁ tvāṁ

06110162 sva-karmaṇā puruṣādaiś ca garhyam

06110163 kṛcchreṇa mac-chūla-vibhinna-deham

06110163 aspṛṣṭa-vahniṁ samadanti gṛdhrāḥ

06110171 anye’nu ye tveha nṛ-śaṁsam ajñā

06110172 yad udyatāstrāḥ praharanti mahyam

06110173 tair bhūta-nāthān sagaṇān niśāta-

06110174 triśūla-nirbhinna-galair yajāmi

06110181 atho hare me kuliśena vīra

06110182 hartā pramathyaiva śiro yadīha

06110183 tatrānṛṇo bhūta-baliṁ vidhāya

06110184 manasvināṁ pāda-rajaḥ prapatsye

06110191 sureśa kasmān na hinoṣi vajraṁ

06110192 puraḥ sthite vairiṇi mayy amogham

06110193 mā saṁśayiṣṭhā na gadeva vajraḥ

06110194 syān niṣphalaḥ kṛpaṇārtheva yāc‘ā

06110201 nanv eṣa vajras tava śakra tejasā

06110202 harer dadhīces tapasā ca tejitaḥ

06110203 tenaiva śatruṁ jahi viṣṇu-yantrito

06110204 yato harir vijayaḥ śrīr guṇās tataḥ

06110211 ahaṁ samādhāya mano yathāha naḥ

06110212 saṅkarṣaṇas tac-caraṇāravinde

06110213 tvad-vajra-raṁho-lulita-grāmya-pāśo

06110214 gatiṁ muner yāmy apaviddha-lokaḥ

06110221 puṁsāṁ kilaikānta-dhiyāṁ svakānāṁ

06110222 yāḥ sampado divi bhūmau rasāyām

06110223 na rāti yad dveṣa udvega ādhir

06110224 madaḥ kalir vyasanaṁ samprayāsaḥ

06110231 trai-vargikāyāsa-vighātam asmat-

06110232 patir vidhatte puruṣasya śakra

06110233 tato’numeyo bhagavat-prasādo

06110234 yo durlabho’kiñcana-gocaro’nyaiḥ

06110241 ahaṁ hare tava pādaika-mūla-

06110242 dāsānudāso bhavitāsmi bhūyaḥ

06110243 manaḥ smaretāsu-pater guṇāṁs te

06110244 gṛṇīta vāk karma karotu kāyaḥ

06110251 na nāka-pṛṣṭhaṁ na ca pārameṣṭhyaṁ

06110252 na sārva-bhaumaṁ na rasādhipatyam

06110253 na yoga-siddhīr apunar-bhavaṁ vā

06110254 samañjasa tvā virahayya kāṅkṣe

06110261 ajāta-pakṣā iva mātaraṁ khagāḥ

06110262 stanyaṁ yathā vatsatarāḥ kṣudh-ārtāḥ

06110263 priyaṁ priyeva vyuṣitaṁ viṣaṇṇā

06110264 mano’ravindākṣa didṛkṣate tvām

06110271 mamottamaśloka-janeṣu sakhyaṁ

06110272 saṁsāra-cakre bhramataḥ sva-karmabhiḥ

06110273 tvan-māyayātmātmaja-dāra-geheṣv

06110274 āsakta-cittasya na nātha bhūyāt

0612001 śrī-ṛṣir uvāca

06120011 evaṁ jihāsur nṛpa deham ājau

06110012 mṛtyuṁ varaṁ vijayān manyamānaḥ

06120013 śūlaṁ pragṛhyābhyapatat surendraṁ

06110014 yathā mahā-puruṣaṁ kaiṭabho’psu

06120021 tato yugāntāgni-kaṭhora-jihvam

06110022 āvidhya śūlaṁ tarasāsurendraḥ

06120023 kṣiptvā mahendrāya vinadya vīro

06110024 hato’si pāpeti ruṣā jagāda

06120031 kha āpatat tad vicalad graholkavan

06110032 nirīkṣya duṣprekṣyam ajāta-viklavaḥ

06120033 vajreṇa vajrī śata-parvaṇācchinad

06110034 bhujaṁ ca tasyoraga-rāja-bhogam

06120041 chinnaika-bāhuḥ parigheṇa vṛtraḥ

06110042 saṁrabdha āsādya gṛhīta-vajram

06120043 hanau tatāḍendram athāmarebhaṁ

06110044 vajraṁ ca hastān nyapatan maghonaḥ

06120051 vṛtrasya karmāti-mahādbhutaṁ tat

06110052 surāsurāś cāraṇa-siddha-saṅghāḥ

06120053 apūjayaṁs tat puruhūta-saṅkaṭaṁ

06110054 nirīkṣya hā heti vicukruśur bhṛśam

06120061 indro na vajraṁ jagṛhe vilajjitaś

06110062 cyutaṁ sva-hastād ari-sannidhau punaḥ

06120063 tam āha vṛtro hara ātta-vajro

06110064 jahi sva-śatruṁ na viṣāda-kālaḥ

06120071 yuyutsatāṁ kutracid ātatāyināṁ

06110072 jayaḥ sadaikatra na vai parātmanām

06120073 vinaikam utpatti-laya-sthitīśvaraṁ

06110074 sarvajñam ādyaṁ puruṣaṁ sanātanam

06120081 lokāḥ sapālā yasyeme śvasanti vivaśā vaśe

06120083 dvijā iva śicā baddhāḥ sa kāla iha kāraṇam

06120091 ojaḥ saho balaṁ prāṇam amṛtaṁ mṛtyum eva ca

06120093 tam ajñāya jano hetum ātmānaṁ manyate jaḍam

06120101 yathā dārumayī nārī yathā patramayo mṛgaḥ

06120103 evaṁ bhūtāni maghavann īśa-tantrāṇi viddhi bhoḥ

06120111 puruṣaḥ prakṛtir vyaktam ātmā bhūtendriyāśayāḥ

06120113 śaknuvanty asya sargādau na vinā yad-anugrahāt

06120121 avidvān evam ātmānaṁ manyate’nīśam īśvaram

06120123 bhūtaiḥ sṛjati bhūtāni grasate tāni taiḥ svayam

06120131 āyuḥ śrīḥ kīrtir aiśvaryam āśiṣaḥ puruṣasya yāḥ

06120133 bhavanty eva hi tat-kāle yathānicchor viparyayāḥ

06120141 tasmād akīrti-yaśasor jayāpajayayor api

06120143 samaḥ syāt sukha-duḥkhābhyāṁ mṛtyu-jīvitayos tathā

06120151 sattvaṁ rajas tama iti prakṛter nātmano guṇāḥ

06120153 tatra sākṣiṇam ātmānaṁ yo veda sa na badhyate

06120161 paśya māṁ nirjitaṁ śatru vṛkṇāyudha-bhujaṁ mṛdhe

06120163 ghaṭamānaṁ yathā-śakti tava prāṇa-jihīrṣayā

06120171 prāṇa-glaho’yaṁ samara iṣv-akṣo vāhanāsanaḥ

06120173 atra na jñāyate’muṣya jayo’muṣya parājayaḥ

0612018 śrī-śuka uvāca

06120181 indro vṛtra-vacaḥ śrutvā gatālīkam apūjayat

06120183 gṛhīta-vajraḥ prahasaṁs tam āha gata-vismayaḥ

0612019 indra uvāca

06120191 aho dānava siddho’si yasya te matir īdṛśī

06120193 bhaktaḥ sarvātmanātmānaṁ suhṛdaṁ jagad-īśvaram

06120201 bhavān atārṣīn māyāṁ vai vaiṣṇavīṁ jana-mohinīm

06120203 yad vihāyāsuraṁ bhāvaṁ mahā-puruṣatāṁ gataḥ

06120211 khalv idaṁ mahad āścaryaṁ yad rajaḥ-prakṛtes tava

06120213 vāsudeve bhagavati sattvātmani dṛḍhā matiḥ

06120221 yasya bhaktir bhagavati harau niḥśreyaseśvare

06120223 vikrīḍato’mṛtāmbhodhau kiṁ kṣudraiḥ khātakodakaiḥ

0612023 śrī-śuka uvāca

06120231 iti bruvāṇāv anyonyaṁ dharma-jijñāsayā nṛpa

06120233 yuyudhāte mahā-vīryāv indra-vṛtrau yudhām patī

06120241 āvidhya parighaṁ vṛtraḥ kārṣṇāyasam arindamaḥ

06120243 indrāya prāhiṇod ghoraṁ vāma-hastena māriṣa

06120251 sa tu vṛtrasya parighaṁ karaṁ ca karabhopamam

06120253 ciccheda yugapad devo vajreṇa śata-parvaṇā

06120261 dorbhyām utkṛtta-mūlābhyāṁ babhau rakta-sravo’suraḥ

06120263 chinna-pakṣo yathā gotraḥ khād bhraṣṭo vajriṇā hataḥ

06120271 mahā-prāṇo mahā-vīryo mahā-sarpa iva dvipam

06120273 kṛtvādharāṁ hanuṁ bhūmau daityo divy uttarāṁ hanum

06120281 nabho-gambhīra-vaktreṇa leliholbaṇa-jihvayā

06120283 daṁṣṭrābhiḥ kāla-kalpābhir grasann iva jagat-trayam

06120291 atimātra-mahā-kāya ākṣipaṁs tarasā girīn

06120293 giri-rāṭ pāda-cārīva padbhyāṁ nirjarayan mahīm

06120301 jagrāsa sa samāsādya vajriṇaṁ saha-vāhanam

06120303 vṛtra-grastaṁ tam ālokya saprajāpatayaḥ surāḥ

06120305 hā kaṣṭam iti nirviṇṇāś cukruśuḥ samaharṣayaḥ

06120311 nigīrṇo’py asurendreṇa na mamārodaraṁ gataḥ

06120313 mahāpuruṣa-sannaddho yogamāyā-balena ca

06120321 bhittvā vajreṇa tat-kukṣiṁ niṣkramya bala-bhid vibhuḥ

06120323 uccakarta śiraḥ śatror giri-śṛṅgam ivaujasā

06120331 vajras tu tat-kandharam āśu-vegaḥ

06120332 kṛntan samantāt parivartamānaḥ

06120333 nyapātayat tāvad ahar-gaṇena

06120334 yo jyotiṣām ayane vārtra-hatye

06120341 tadā ca khe dundubhayo vinedur

06120342 gandharva-siddhāḥ samaharṣi-saṅghāḥ

06120343 vārtra-ghna-liṅgais tam abhiṣṭuvānā

06120344 mantrair mudā kusumair abhyavarṣan

06120351 vṛtrasya dehān niṣkrāntam ātma-jyotir arindama

06120353 paśyatāṁ sarva-devānām alokaṁ samapadyata

0613001 śrī-śuka uvāca

06130011 vṛtre hate trayo lokā vinā śakreṇa bhūrida

06130013 sapālā hy abhavan sadyo vijvarā nirvṛtendriyāḥ

06130021 devarṣi-pitṛ-bhūtāni daityā devānugāḥ svayam

06130023 pratijagmuḥ sva-dhiṣṇyāni brahmeśendrādayas tataḥ

0613003 śrī-rājovāca

06130031 indrasyānirvṛter hetuṁ śrotum icchāmi bho mune

06130033 yenāsan sukhino devā harer duḥkhaṁ kuto’bhavat

0613004 śrī-śuka uvāca

06130041 vṛtra-vikrama-saṁvignāḥ sarve devāḥ saharṣibhiḥ

06130043 tad-vadhāyārthayann indraṁ naicchad bhīto bṛhad-vadhāt

0613005 indra uvāca

06130051 strī-bhū-druma-jalair eno viśvarūpa-vadhodbhavam

06130053 vibhaktam anugṛhṇadbhir vṛtra-hatyāṁ kva mārjmy aham

0613006 śrī-śuka uvāca

06130061 ṛṣayas tad upākarṇya mahendram idam abruvan

06130063 yājayiṣyāma bhadraṁ te hayamedhena mā sma bhaiḥ

06130071 hayamedhena puruṣaṁ paramātmānam īśvaram

06130073 iṣṭvā nārāyaṇaṁ devaṁ mokṣyase’pi jagad-vadhāt

06130081 brahma-hā pitṛ-hā go-ghno mātṛ-hācārya-hāghavān

06130083 śvādaḥ pulkasako vāpi śuddhyeran yasya kīrtanāt

06130091 tam aśvamedhena mahā-makhena

06130092 śraddhānvito’smābhir anuṣṭhitena

06130093 hatvāpi sabrahma-carācaraṁ tvaṁ

06130094 na lipyase kiṁ khala-nigraheṇa

0613010 śrī-śuka uvāca

06130101 evaṁ sañcodito viprair marutvān ahanad ripum

06130103 brahma-hatyā hate tasminn āsasāda vṛṣākapim

06130111 tayendraḥ smāsahat tāpaṁ nirvṛtir nāmum āviśat

06130113 hrīmantaṁ vācyatāṁ prāptaṁ sukhayanty api no guṇāḥ

06130121 tāṁ dadarśānudhāvantīṁ cāṇḍālīm iva rūpiṇīm

06130123 jarayā vepamānāṅgīṁ yakṣma-grastām asṛk-paṭām

06130131 vikīrya palitān keśāṁs tiṣṭha tiṣṭheti bhāṣiṇīm

06130133 mīna-gandhy-asu-gandhena kurvatīṁ mārga-dūṣaṇam

06130141 nabho gato diśaḥ sarvāḥ sahasrākṣo viśāmpate

06130143 prāg-udīcīṁ diśaṁ tūrṇaṁ praviṣṭo nṛpa mānasam

06130151 sa āvasat puṣkara-nāla-tantūn

06130152 alabdha-bhogo yad ihāgni-dūtaḥ

06130153 varṣāṇi sāhasram alakṣito’ntaḥ

06130154 sañcintayan brahma-vadhād vimokṣam

06130161 tāvat triṇākaṁ nahuṣaḥ śaśāsa

06130162 vidyā-tapo-yoga-balānubhāvaḥ

06130163 sa sampad-aiśvarya-madāndha-buddhir

06130164 nītas tiraścāṁ gatim indra-patnyā

06130171 tato gato brahma-giropahūta

06130172 ṛtambhara-dhyāna-nivāritāghaḥ

06130173 pāpas tu digdevatayā hataujās

06130174 taṁ nābhyabhūd avitaṁ viṣṇu-patnyā

06130181 taṁ ca brahmarṣayo’bhyetya hayamedhena bhārata

06130183 yathāvad dīkṣayāṁ cakruḥ puruṣārādhanena ha

06130191 athejyamāne puruṣe sarva-devamayātmani

06130193 aśvamedhe mahendreṇa vitate brahma-vādibhiḥ

06130201 sa vai tvāṣṭra-vadho bhūyān api pāpa-cayo nṛpa

06130203 nītas tenaiva śūnyāya nīhāra iva bhānunā

06130211 sa vājimedhena yathoditena

06130212 vitāyamānena marīci-miśraiḥ

06130213 iṣṭvādhiyajñaṁ puruṣaṁ purāṇam

06130214 indro mahān āsa vidhūta-pāpaḥ

06130221 idaṁ mahākhyānam aśeṣa-pāpmanāṁ

06130222 prakṣālanaṁ tīrthapadānukīrtanam

06130223 bhakty-ucchrayaṁ bhakta-janānuvarṇanaṁ

06130224 mahendra-mokṣaṁ vijayaṁ marutvataḥ

06130231 paṭheyur ākhyānam idaṁ sadā budhāḥ

06130232 śṛṇvanty atho parvaṇi parvaṇīndriyam

06130233 dhanyaṁ yaśasyaṁ nikhilāgha-mocanaṁ

06130234 ripuñjayaṁ svasty-ayanaṁ tathāyuṣam

0614001 śrī-parīkṣid uvāca

06140011 rajas-tamaḥ-svabhāvasya brahman vṛtrasya pāpmanaḥ

06140013 nārāyaṇe bhagavati katham āsīd dṛḍhā matiḥ

06140021 devānāṁ śuddha-sattvānām ṛṣīṇāṁ cāmalātmanām

06140023 bhaktir mukunda-caraṇe na prāyeṇopajāyate

06140031 rajobhiḥ sama-saṅkhyātāḥ pārthivair iha jantavaḥ

06140033 teṣāṁ ye kecanehante śreyo vai manujādayaḥ

06140041 prāyo mumukṣavas teṣāṁ kecanaiva dvijottama

06140043 mumukṣūṇāṁ sahasreṣu kaścin mucyeta sidhyati

06140051 muktānām api siddhānāṁ nārāyaṇa-parāyaṇaḥ

06140053 sudurlabhaḥ praśāntātmā koṭiṣv api mahāmune

06140061 vṛtras tu sa kathaṁ pāpaḥ sarva-lokopatāpanaḥ

06140063 itthaṁ dṛḍha-matiḥ kṛṣṇa āsīt saṅgrāma ulbaṇe

06140071 atra naḥ saṁśayo bhūyā‘ chrotuṁ kautūhalaṁ prabho

06140073 yaḥ pauruṣeṇa samare sahasrākṣam atoṣayat

0614008 śrī-sūta uvāca

06140081 parīkṣito’tha sampraśnaṁ bhagavān bādarāyaṇiḥ

06140083 niśamya śraddadhānasya pratinandya vaco’bravīt

0614009 śrī-śuka uvāca

06140091 śṛṇuṣvāvahito rājann itihāsam imaṁ yathā

06140093 śrutaṁ dvaipāyana-mukhān nāradād devalād api

06140101 āsīd rājā sārvabhaumaḥ śūraseneṣu vai nṛpa

06140103 citraketur iti khyāto yasyāsīt kāmadhuṅ mahī

06140111 tasya bhāryā-sahasrāṇāṁ sahasrāṇi daśābhavan

06140113 sāntānikaś cāpi nṛpo na lebhe tāsu santatim

06140121 rūpaudārya-vayo-janma- vidyaiśvarya-śriyādibhiḥ

06140123 sampannasya guṇaiḥ sarvaiś cintā bandhyā-pater abhūt

06140131 na tasya sampadaḥ sarvā mahiṣyo vāma-locanāḥ

06140133 sārvabhaumasya bhūś ceyam abhavan prīti-hetavaḥ

06140141 tasyaikadā tu bhavanam aṅgirā bhagavān ṛṣiḥ

06140143 lokān anucarann etān upāgacchad yadṛcchayā

06140151 taṁ pūjayitvā vidhivat pratyutthānārhaṇādibhiḥ

06140153 kṛtātithyam upāsīdat sukhāsīnaṁ samāhitaḥ

06140161 maharṣis tam upāsīnaṁ praśrayāvanataṁ kṣitau

06140163 pratipūjya mahārāja samābhāṣyedam abravīt

0614017 aṅgirā uvāca

06140171 api te’nāmayaṁ svasti prakṛtīnāṁ tathātmanaḥ

06140173 yathā prakṛtibhir guptaḥ pumān rājā ca saptabhiḥ

06140181 ātmānaṁ prakṛtiṣv addhā nidhāya śreya āpnuyāt

06140183 rājñā tathā prakṛtayo naradevāhitādhayaḥ

06140191 api dārāḥ prajāmātyā bhṛtyāḥ śreṇyo’tha mantriṇaḥ

06140193 paurā jānapadā bhūpā ātmajā vaśa-vartinaḥ

06140201 yasyātmānuvaśaś cet syāt sarve tad-vaśagā ime

06140203 lokāḥ sapālā yacchanti sarve balim atandritāḥ

06140211 ātmanaḥ prīyate nātmā parataḥ svata eva vā

06140213 lakṣaye’labdha-kāmaṁ tvāṁ cintayā śabalaṁ mukham

06140221 evaṁ vikalpito rājan viduṣā munināpi saḥ

06140223 praśrayāvanato’bhyāha prajā-kāmas tato munim

0614023 citraketur uvāca

06140231 bhagavan kiṁ na viditaṁ tapo-jñāna-samādhibhiḥ

06140233 yogināṁ dhvasta-pāpānāṁ bahir antaḥ śarīriṣu

06140241 tathāpi pṛcchato brūyāṁ brahmann ātmani cintitam

06140243 bhavato viduṣaś cāpi coditas tvad-anujñayā

06140251 loka-pālair api prārthyāḥ sāmrājyaiśvarya-sampadaḥ

06140253 na nandayanty aprajaṁ māṁ kṣut-tṛṭ-kāmam ivāpare

06140261 tataḥ pāhi mahā-bhāga pūrvaiḥ saha gataṁ tamaḥ

06140263 yathā tarema duṣpāraṁ prajayā tad vidhehi naḥ

0614027 śrī-śuka uvāca

06140271 ity arthitaḥ sa bhagavān kṛpālur brahmaṇaḥ sutaḥ

06140273 śrapayitvā caruṁ tvāṣṭraṁ tvaṣṭāram ayajad vibhuḥ

06140281 jyeṣṭhā śreṣṭhā ca yā rājño mahiṣīṇāṁ ca bhārata

06140283 nāmnā kṛtadyutis tasyai yajñocchiṣṭam adād dvijaḥ

06140291 athāha nṛpatiṁ rājan bhavitaikas tavātmajaḥ

06140293 harṣa-śoka-pradas tubhyam iti brahma-suto yayau

06140301 sāpi tat-prāśanād eva citraketor adhārayat

06140303 garbhaṁ kṛtadyutir devī kṛttikāgner ivātmajam

06140311 tasyā anudinaṁ garbhaḥ śukla-pakṣa ivoḍupaḥ

06140313 vavṛdhe śūraseneśa- tejasā śanakair nṛpa

06140321 atha kāla upāvṛtte kumāraḥ samajāyata

06140323 janayan śūrasenānāṁ śṛṇvatāṁ paramāṁ mudam

06140331 hṛṣṭo rājā kumārasya snātaḥ śucir alaṅkṛtaḥ

06140333 vācayitvāśiṣo vipraiḥ kārayām āsa jātakam

06140341 tebhyo hiraṇyaṁ rajataṁ vāsāṁsy ābharaṇāni ca

06140343 grāmān hayān gajān prādād dhenūnām arbudāni ṣaṭ

06140351 vavarṣa kāmān anyeṣāṁ parjanya iva dehinām

06140353 dhanyaṁ yaśasyam āyuṣyaṁ kumārasya mahā-manāḥ

06140361 kṛcchra-labdhe’tha rājarṣes tanaye’nudinaṁ pituḥ

06140363 yathā niḥsvasya kṛcchrāpte dhane sneho’nvavardhata

06140371 mātus tv atitarāṁ putre sneho moha-samudbhavaḥ

06140373 kṛtadyuteḥ sapatnīnāṁ prajā-kāma-jvaro’bhavat

06140381 citraketor atiprītir yathā dāre prajāvati

06140383 na tathānyeṣu sañjajñe bālaṁ lālayato’nvaham

06140391 tāḥ paryatapyann ātmānaṁ garhayantyo’bhyasūyayā

06140393 ānapatyena duḥkhena rājñaś cānādareṇa ca

06140401 dhig aprajāṁ striyaṁ pāpāṁ patyuś cāgṛha-sammatām

06140403 suprajābhiḥ sapatnībhir dāsīm iva tiraskṛtām

06140411 dāsīnāṁ ko nu santāpaḥ svāminaḥ paricaryayā

06140413 abhīkṣṇaṁ labdha-mānānāṁ dāsyā dāsīva durbhagāḥ

06140421 evaṁ sandahyamānānāṁ sapatnyāḥ putra-sampadā

06140423 rājño’sammata-vṛttīnāṁ vidveṣo balavān abhūt

06140431 vidveṣa-naṣṭa-matayaḥ striyo dāruṇa-cetasaḥ

06140433 garaṁ daduḥ kumārāya durmarṣā nṛpatiṁ prati

06140441 kṛtadyutir ajānantī sapatnīnām aghaṁ mahat

06140443 supta eveti sañcintya nirīkṣya vyacarad gṛhe

06140451 śayānaṁ suciraṁ bālam upadhārya manīṣiṇī

06140453 putram ānaya me bhadre iti dhātrīm acodayat

06140461 sā śayānam upavrajya dṛṣṭvā cottāra-locanam

06140463 prāṇendriyātmabhis tyaktaṁ hatāsmīty apatad bhuvi

06140471 tasyās tadākarṇya bhṛśāturaṁ svaraṁ

06140472 ghnantyāḥ karābhyām ura uccakair api

06140473 praviśya rājñī tvarayātmajāntikaṁ

06140474 dadarśa bālaṁ sahasā mṛtaṁ sutam

06140481 papāta bhūmau parivṛddhayā śucā

06140482 mumoha vibhraṣṭa-śiroruhāmbarā

06140491 tato nṛpāntaḥpura-vartino janā

06140492 narāś ca nāryaś ca niśamya rodanam

06140493 āgatya tulya-vyasanāḥ suduḥkhitās

06140494 tāś ca vyalīkaṁ ruruduḥ kṛtāgasaḥ

06140501 śrutvā mṛtaṁ putram alakṣitāntakaṁ

06140502 vinaṣṭa-dṛṣṭiḥ prapatan skhalan pathi

06140503 snehānubandhaidhitayā śucā bhṛśaṁ

06140504 vimūrcchito’nuprakṛtir dvijair vṛtaḥ

06140511 papāta bālasya sa pāda-mūle

06140512 mṛtasya visrasta-śiroruhāmbaraḥ

06140513 dīrghaṁ śvasan bāṣpa-kaloparodhato

06140514 niruddha-kaṇṭho na śaśāka bhāṣitum

06140521 patiṁ nirīkṣyoru-śucārpitaṁ tadā

06140522 mṛtaṁ ca bālaṁ sutam eka-santatim

06140523 janasya rājñī prakṛteś ca hṛd-rujaṁ

06140524 satī dadhānā vilalāpa citradhā

06140531 stana-dvayaṁ kuṅkuma-paṅka-maṇḍitaṁ

06140532 niṣiñcatī sāñjana-bāṣpa-bindubhiḥ

06140533 vikīrya keśān vigalat-srajaḥ sutaṁ

06140534 śuśoca citraṁ kurarīva susvaram

06140541 aho vidhātas tvam atīva bāliśo

06140542 yas tv ātma-sṛṣṭy-apratirūpam īhase

06140543 pare nu jīvaty aparasya yā mṛtir

06140544 viparyayaś cet tvam asi dhruvaḥ paraḥ

06140551 na hi kramaś ced iha mṛtyu-janmanoḥ

06140552 śarīriṇām astu tad ātma-karmabhiḥ

06140553 yaḥ sneha-pāśo nija-sarga-vṛddhaye

06140554 svayaṁ kṛtas te tam imaṁ vivṛścasi

06140561 tvaṁ tāta nārhasi ca māṁ kṛpaṇām anāthāṁ

06140562 tyaktuṁ vicakṣva pitaraṁ tava śoka-taptam

06140563 añjas tarema bhavatāpraja-dustaraṁ yad

06140564 dhvāntaṁ na yāhy akaruṇena yamena dūram

06140571 uttiṣṭha tāta ta ime śiśavo vayasyās

06140572 tvām āhvayanti nṛpa-nandana saṁvihartum

06140573 suptaś ciraṁ hy aśanayā ca bhavān parīto

06140574 bhuṅkṣva stanaṁ piba śuco hara naḥ svakānām

06140581 nāhaṁ tanūja dadṛśe hata-maṅgalā te

06140582 mugdha-smitaṁ mudita-vīkṣaṇam ānanābjam

06140583 kiṁ vā gato’sy apunar-anvayam anya-lokaṁ

06140584 nīto’ghṛṇena na śṛṇomi kalā giras te

0614059 śrī-śuka uvāca

06140591 vilapantyā mṛtaṁ putram iti citra-vilāpanaiḥ

06140593 citraketur bhṛśaṁ tapto mukta-kaṇṭho ruroda ha

06140601 tayor vilapatoḥ sarve dampatyos tad-anuvratāḥ

06140603 ruruduḥ sma narā nāryaḥ sarvam āsīd acetanam

06140611 evaṁ kaśmalam āpannaṁ naṣṭa-saṁjñam anāyakam

06140613 jñātvāṅgirā nāma ṛṣir ājagāma sanāradaḥ

0615001 śrī-śuka uvāca

06150011 ūcatur mṛtakopānte patitaṁ mṛtakopamam

06150013 śokābhibhūtaṁ rājānaṁ bodhayantau sad-uktibhiḥ

06150021 ko’yaṁ syāt tava rājendra bhavān yam anuśocati

06150023 tvaṁ cāsya katamaḥ sṛṣṭau puredānīm ataḥ param

06150031 yathā prayānti saṁyānti sroto-vegena bālukāḥ

06150033 saṁyujyante viyujyante tathā kālena dehinaḥ

06150041 yathā dhānāsu vai dhānā bhavanti na bhavanti ca

06150043 evaṁ bhūtāni bhūteṣu coditānīśa-māyayā

06150051 vayaṁ ca tvaṁ ca ye ceme tulya-kālāś carācarāḥ

06150053 janma-mṛtyor yathā paścāt prāṅ naivam adhunāpi bhoḥ

06150061 bhūtair bhūtāni bhūteśaḥ sṛjaty avati hanti ca

06150063 ātma-sṛṣṭair asvatantrair anapekṣo’pi bālavat

06150071 dehena dehino rājan dehād deho’bhijāyate

06150073 bījād eva yathā bījaṁ dehy artha iva śāśvataḥ

06150081 deha-dehi-vibhāgo’yam aviveka-kṛtaḥ purā

06150083 jāti-vyakti-vibhāgo’yaṁ yathā vastuni kalpitaḥ

0615009 śrī-śuka uvāca

06150091 evam āśvāsito rājā citraketur dvijoktibhiḥ

06150093 vimṛjya pāṇinā vaktram ādhi-mlānam abhāṣata

0615010 śrī-rājovāca

06150101 kau yuvāṁ jñāna-sampannau mahiṣṭhau ca mahīyasām

06150103 avadhūtena veṣeṇa gūḍhāv iha samāgatau

06150111 caranti hy avanau kāmaṁ brāhmaṇā bhagavat-priyāḥ

06150113 mādṛśāṁ grāmya-buddhīnāṁ bodhāyonmatta-liṅginaḥ

06150121 kumāro nārada ṛbhur aṅgirā devalo’sitaḥ

06150123 apāntaratamā vyāso mārkaṇḍeyo’tha gautamaḥ

06150131 vasiṣṭho bhagavān rāmaḥ kapilo bādarāyaṇiḥ

06150133 durvāsā yājñavalkyaś ca jātukarṇas tathāruṇiḥ

06150141 romaśaś cyavano datta āsuriḥ sapatañjaliḥ

06150143 ṛṣir veda-śirā dhaumyo muniḥ pañcaśikhas tathā

06150151 hiraṇyanābhaḥ kauśalyaḥ śrutadeva ṛtadhvajaḥ

06150153 ete pare ca siddheśāś caranti jñāna-hetavaḥ

06150161 tasmād yuvāṁ grāmya-paśor mama mūḍha-dhiyaḥ prabhū

06150163 andhe tamasi magnasya jñāna-dīpa udīryatām

0615017 śrī-aṅgirā uvāca

06150171 ahaṁ te putra-kāmasya putrado’smy aṅgirā nṛpa

06150173 eṣa brahma-sutaḥ sākṣān nārado bhagavān ṛṣiḥ

06150181 itthaṁ tvāṁ putra-śokena magnaṁ tamasi dustare

06150183 atad-arham anusmṛtya mahāpuruṣa-gocaram

06150191 anugrahāya bhavataḥ prāptāv āvām iha prabho

06150193 brahmaṇyo bhagavad-bhakto nāvāsāditum arhasi

06150201 tadaiva te paraṁ jñānaṁ dadāmi gṛham āgataḥ

06150203 jñātvānyābhiniveśaṁ te putram eva dadāmy aham

06150211 adhunā putriṇāṁ tāpo bhavataivānubhūyate

06150213 evaṁ dārā gṛhā rāyo vividhaiśvarya-sampadaḥ

06150221 śabdādayaś ca viṣayāś calā rājya-vibhūtayaḥ

06150223 mahī rājyaṁ balaṁ koṣo bhṛtyāmātya-suhṛj-janāḥ

06150231 sarve’pi śūraseneme śoka-moha-bhayārtidāḥ

06150233 gandharva-nagara-prakhyāḥ svapna-māyā-manorathāḥ

06150241 dṛśyamānā vinārthena na dṛśyante manobhavāḥ

06150243 karmabhir dhyāyato nānā- karmāṇi manaso’bhavan

06150251 ayaṁ hi dehino deho dravya-jñāna-kriyātmakaḥ

06150253 dehino vividha-kleśa- santāpa-kṛd udāhṛtaḥ

06150261 tasmāt svasthena manasā vimṛśya gatim ātmanaḥ

06150263 dvaite dhruvārtha-viśrambhaṁ tyajopaśamam āviśa

0615027 śrī-nārada uvāca

06150271 etāṁ mantropaniṣadaṁ pratīccha prayato mama

06150273 yāṁ dhārayan sapta-rātrād draṣṭā saṅkarṣaṇaṁ vibhum

06150281 yat-pāda-mūlam upasṛtya narendra pūrve

06150282 śarvādayo bhramam imaṁ dvitayaṁ visṛjya

06150283 sadyas tadīyam atulānadhikaṁ mahitvaṁ

06150284 prāpur bhavān api paraṁ na cirād upaiti

0616001 śrī-bādarāyaṇir uvāca

06160011 atha deva-ṛṣī rājan samparetaṁ nṛpātmajam

06160013 darśayitveti hovāca jñātīnām anuśocatām

0616002 śrī-nārada uvāca

06160021 jīvātman paśya bhadraṁ te mātaraṁ pitaraṁ ca te

06160023 suhṛdo bāndhavās taptāḥ śucā tvat-kṛtayā bhṛśam

06160031 kalevaraṁ svam āviśya śeṣam āyuḥ suhṛd-vṛtaḥ

06160033 bhuṅkṣva bhogān pitṛ-prattān adhitiṣṭha nṛpāsanam

0616004 jīva uvāca

06160041 kasmin janmany amī mahyaṁ pitaro mātaro’bhavan

06160043 karmabhir bhrāmyamāṇasya deva-tiryaṅ-nṛ-yoniṣu

06160051 bandhu-jñāty-ari-madhyastha- mitrodāsīna-vidviṣaḥ

06160053 sarva eva hi sarveṣāṁ bhavanti kramaśo mithaḥ

06160061 yathā vastūni paṇyāni hemādīni tatas tataḥ

06160063 paryaṭanti nareṣv evaṁ jīvo yoniṣu kartṛṣu

06160071 nityasyārthasya sambandho hy anityo dṛśyate nṛṣu

06160073 yāvad yasya hi sambandho mamatvaṁ tāvad eva hi

06160081 evaṁ yoni-gato jīvaḥ sa nityo nirahaṅkṛtaḥ

06160083 yāvad yatropalabhyeta tāvat svatvaṁ hi tasya tat

06160091 eṣa nityo’vyayaḥ sūkṣma eṣa sarvāśrayaḥ svadṛk

06160093 ātmamāyā-guṇair viśvam ātmānaṁ sṛjate prabhuḥ

06160101 na hy asyāsti priyaḥ kaścin nāpriyaḥ svaḥ paro’pi vā

06160103 ekaḥ sarva-dhiyāṁ draṣṭā kartṝṇāṁ guṇa-doṣayoḥ

06160111 nādatta ātmā hi guṇaṁ na doṣaṁ na kriyā-phalam

06160113 udāsīnavad āsīnaḥ parāvara-dṛg īśvaraḥ

0616013 śrī-bādarāyaṇir uvāca

06160121 ity udīrya gato jīvo jñātayas tasya te tadā

06160123 vismitā mumucuḥ śokaṁ chittvātma-sneha-śṛṅkhalām

06160131 nirhṛtya jñātayo jñāter dehaṁ kṛtvocitāḥ kriyāḥ

06160133 tatyajur dustyajaṁ snehaṁ śoka-moha-bhayārtidam

06160141 bāla-ghnyo vrīḍitās tatra bāla-hatyā-hata-prabhāḥ

06160143 bāla-hatyā-vrataṁ cerur brāhmaṇair yan nirūpitam

06160145 yamunāyāṁ mahārāja smarantyo dvija-bhāṣitam

06160151 sa itthaṁ pratibuddhātmā citraketur dvijoktibhiḥ

06160153 gṛhāndha-kūpān niṣkrāntaḥ saraḥ-paṅkād iva dvipaḥ

06160161 kālindyāṁ vidhivat snātvā kṛta-puṇya-jala-kriyaḥ

06160163 maunena saṁyata-prāṇo brahma-putrāv avandata

06160171 atha tasmai prapannāya bhaktāya prayatātmane

06160173 bhagavān nāradaḥ prīto vidyām etām uvāca ha

06160181 oṁ namas tubhyaṁ bhagavate vāsudevāya dhīmahi

06160183 pradyumnāyāniruddhāya namaḥ saṅkarṣaṇāya ca

06160191 namo vijñāna-mātrāya paramānanda-mūrtaye

06160193 ātmārāmāya śāntāya nivṛtta-dvaita-dṛṣṭaye

06160201 ātmānandānubhūtyaiva nyasta-śakty-ūrmaye namaḥ

06160203 hṛṣīkeśāya mahate namas te’nanta-mūrtaye

06160211 vacasy uparate’prāpya ya eko manasā saha

06160213 anāma-rūpaś cin-mātraḥ so’vyān naḥ sad-asat-paraḥ

06160221 yasminn idaṁ yataś cedaṁ tiṣṭhaty apyeti jāyate

06160223 mṛṇmayeṣv iva mṛj-jātis tasmai te brahmaṇe namaḥ

06160231 yan na spṛśanti na vidur mano-buddhīndriyāsavaḥ

06160233 antar bahiś ca vitataṁ vyomavat tan nato’smy aham

06160241 dehendriya-prāṇa-mano-dhiyo’mī

06160242 yad-aṁśa-viddhāḥ pracaranti karmasu

06160243 naivānyadā lauham ivāprataptaṁ

06160244 sthāneṣu tad draṣṭrapadeśam eti

06160251 oṁ namo bhagavate mahā-puruṣāya mahānubhāvāya mahā-vibhūti-pataye sakala-sātvata-parivṛḍha-nikara-kara-kamala-kuḍmalopalālita-caraṇāravinda-yugala parama-parameṣṭhin namas te.

0616026 śrī-śuka uvāca

06160261 bhaktāyaitāṁ prapannāya vidyām ādiśya nāradaḥ

06160263 yayāv aṅgirasā sākaṁ dhāma svāyambhuvaṁ prabho

06160271 citraketus tu tāṁ vidyāṁ yathā nārada-bhāṣitām

06160273 dhārayām āsa saptāham ab-bhakṣaḥ susamāhitaḥ

06160281 tataḥ sa sapta-rātrānte vidyayā dhāryamāṇayā

06160283 vidyādharādhipatyaṁ ca lebhe’pratihataṁ nṛpa

06160291 tataḥ katipayāhobhir vidyayeddha-mano-gatiḥ

06160293 jagāma deva-devasya śeṣasya caraṇāntikam

06160301 mṛṇāla-gauraṁ śiti-vāsasaṁ sphurat-

06160302 kirīṭa-keyūra-kaṭitra-kaṅkaṇam

06160303 prasanna-vaktrāruṇa-locanaṁ vṛtaṁ

06160304 dadarśa siddheśvara-maṇḍalaiḥ prabhum

06160311 tad-darśana-dhvasta-samasta-kilbiṣaḥ

06160312 svasthāmalāntaḥkaraṇo’bhyayān muniḥ

06160313 pravṛddha-bhaktyā praṇayāśru-locanaḥ

06160314 prahṛṣṭa-romānamad ādi-puruṣam

06160321 sa uttamaśloka-padābja-viṣṭaraṁ

06160322 premāśru-leśair upamehayan muhuḥ

06160323 premoparuddhākhila-varṇa-nirgamo

06160324 naivāśakat taṁ prasamīḍituṁ ciram

06160331 tataḥ samādhāya mano manīṣayā

06160332 babhāṣa etat pratilabdha-vāg asau

06160333 niyamya sarvendriya-bāhya-vartanaṁ

06160334 jagad-guruṁ sātvata-śāstra-vigraham

0616034 citraketur uvāca

06160341 ajita jitaḥ sama-matibhiḥ

06160342 sādhubhir bhavān jitātmabhir bhavatā

06160343 vijitās te’pi ca bhajatām

06160344 akāmātmanāṁ ya ātmado’ti-karuṇaḥ

06160351 tava vibhavaḥ khalu bhagavan

06160352 jagad-udaya-sthiti-layādīni

06160353 viśva-sṛjas te’ṁśāṁśās

06160354 tatra mṛṣā spardhanti pṛthag abhimatyā

06160361 paramāṇu-parama-mahatos

06160362 tvam ādy-antāntara-vartī traya-vidhuraḥ

06160363 ādāv ante’pi ca sattvānāṁ

06160364 yad dhruvaṁ tad evāntarāle’pi

06160371 kṣity-ādibhir eṣa kilāvṛtaḥ

06160372 saptabhir daśa-guṇottarair aṇḍa-kośaḥ

06160373 yatra pataty aṇu-kalpaḥ

06160374 sahāṇḍa-koṭi-koṭibhis tad anantaḥ

06160381 viṣaya-tṛṣo nara-paśavo

06160382 ya upāsate vibhūtīr na paraṁ tvām

06160383 teṣām āśiṣa īśa

06160384 tad anu vinaśyanti yathā rāja-kulam

06160391 kāma-dhiyas tvayi racitā

06160392 na parama rohanti yathā karambha-bījāni

06160393 jñānātmany aguṇamaye

06160394 guṇa-gaṇato’sya dvandva-jālāni

06160401 jitam ajita tadā bhavatā

06160402 yadāha bhāgavataṁ dharmam anavadyam

06160403 niṣkiñcanā ye munaya

06160404 ātmārāmā yam upāsate’pavargāya

06160411 viṣama-matir na yatra nṛṇāṁ

06160412 tvam aham iti mama taveti ca yad anyatra

06160413 viṣama-dhiyā racito yaḥ

06160414 sa hy aviśuddhaḥ kṣayiṣṇur adharma-bahulaḥ

06160421 kaḥ kṣemo nija-parayoḥ

06160422 kiyān vārthaḥ sva-para-druhā dharmeṇa

06160423 sva-drohāt tava kopaḥ

06160424 para-sampīḍayā ca tathādharmaḥ

06160431 na vyabhicarati tavekṣā

06160432 yayā hy abhihito bhāgavato dharmaḥ

06160433 sthira-cara-sattva-kadambeṣv

06160434 apṛthag-dhiyo yam upāsate tv āryāḥ

06160441 na hi bhagavann aghaṭitam idaṁ

06160442 tvad-darśanān nṛṇām akhila-pāpa-kṣayaḥ

06160443 yan-nāma sakṛc chravaṇāt

06160444 pukkaśo’pi vimucyate saṁsārāt

06160451 atha bhagavan vayam adhunā

06160452 tvad-avaloka-parimṛṣṭāśaya-malāḥ

06160453 sura-ṛṣiṇā yat kathitaṁ

06160454 tāvakena katham anyathā bhavati

06160461 viditam ananta samastaṁ

06160462 tava jagad-ātmano janair ihācaritam

06160463 vijñāpyaṁ parama-guroḥ

06160464 kiyad iva savitur iva khadyotaiḥ

06160471 namas tubhyaṁ bhagavate

06160472 sakala-jagat-sthiti-layodayeśāya

06160473 duravasitātma-gataye

06160474 kuyogināṁ bhidā paramahaṁsāya

06160481 yaṁ vai śvasantam anu viśva-sṛjaḥ śvasanti

06160482 yaṁ cekitānam anu cittaya uccakanti

06160483 bhū-maṇḍalaṁ sarṣapāyati yasya mūrdhni

06160484 tasmai namo bhagavate’stu sahasra-mūrdhne

0616049 śrī-śuka uvāca

06160491 saṁstuto bhagavān evam anantas tam abhāṣata

06160493 vidyādhara-patiṁ prītaś citraketuṁ kurūdvaha

0616050 śrī-bhagavān uvāca

06160501 yan nāradāṅgirobhyāṁ te vyāhṛtaṁ me’nuśāsanam

06160503 saṁsiddho’si tayā rājan vidyayā darśanāc ca me

06160511 ahaṁ vai sarva-bhūtāni bhūtātmā bhūta-bhāvanaḥ

06160513 śabda-brahma paraṁ brahma mamobhe śāśvatī tanū

06160521 loke vitatam ātmānaṁ lokaṁ cātmani santatam

06160523 ubhayaṁ ca mayā vyāptaṁ mayi caivobhayaṁ kṛtam

06160531 yathā suṣuptaḥ puruṣo viśvaṁ paśyati cātmani

06160533 ātmānam eka-deśa-sthaṁ manyate svapna utthitaḥ

06160541 evaṁ jāgaraṇādīni jīva-sthānāni cātmanaḥ

06160543 māyā-mātrāṇi vijñāya tad-draṣṭāraṁ paraṁ smaret

06160551 yena prasuptaḥ puruṣaḥ svāpaṁ vedātmanas tadā

06160553 sukhaṁ ca nirguṇaṁ brahma tam ātmānam avehi mām

06160561 ubhayaṁ smarataḥ puṁsaḥ prasvāpa-pratibodhayoḥ

06160563 anveti vyatiricyeta taj jñānaṁ brahma tat param

06160571 yad etad vismṛtaṁ puṁso mad-bhāvaṁ bhinnam ātmanaḥ

06160573 tataḥ saṁsāra etasya dehād deho mṛter mṛtiḥ

06160581 labdhveha mānuṣīṁ yoniṁ jñāna-vijñāna-sambhavām

06160583 ātmānaṁ yo na buddhyeta na kvacit kṣemam āpnuyāt

06160591 smṛtvehāyāṁ parikleśaṁ tataḥ phala-viparyayam

06160593 abhayaṁ cāpy anīhāyāṁ saṅkalpād viramet kaviḥ

06160601 sukhāya duḥkha-mokṣāya kurvāte dampatī kriyāḥ

06160603 tato’nivṛttir aprāptir duḥkhasya ca sukhasya ca

06160611 evaṁ viparyayaṁ buddhvā nṛṇāṁ vijñābhimāninām

06160613 ātmanaś ca gatiṁ sūkṣmāṁ sthāna-traya-vilakṣaṇām

06160621 dṛṣṭa-śrutābhir mātrābhir nirmuktaḥ svena tejasā

06160623 jñāna-vijñāna-santṛpto mad-bhaktaḥ puruṣo bhavet

06160631 etāvān eva manujair yoga-naipuṇya-buddhibhiḥ

06160633 svārthaḥ sarvātmanā jñeyo yat parātmaika-darśanam

06160641 tvam etac chraddhayā rājann apramatto vaco mama

06160643 jñāna-vijñāna-sampanno dhārayann āśu sidhyasi

0616065 śrī-śuka uvāca

06160651 āśvāsya bhagavān itthaṁ citraketuṁ jagad-guruḥ

06160653 paśyatas tasya viśvātmā tataś cāntardadhe hariḥ

0617001 śrī-śuka uvāca

06170011 yataś cāntarhito’nantas tasyai kṛtvā diśe namaḥ

06160013 vidyādharaś citraketuś cacāra gagane caraḥ

06170021 sa lakṣaṁ varṣa-lakṣāṇām avyāhata-balendriyaḥ

06170023 stūyamāno mahā-yogī munibhiḥ siddha-cāraṇaiḥ

06170031 kulācalendra-droṇīṣu nānā-saṅkalpa-siddhiṣu

06170033 reme vidyādhara-strībhir gāpayan harim īśvaram

06170041 ekadā sa vimānena viṣṇu-dattena bhāsvatā

06170043 giriśaṁ dadṛśe gacchan parītaṁ siddha-cāraṇaiḥ

06170051 āliṅgyāṅkīkṛtāṁ devīṁ bāhunā muni-saṁsadi

06170053 uvāca devyāḥ śṛṇvantyā jahāsoccais tad-antike

0617006 citraketur uvāca

06170061 eṣa loka-guruḥ sākṣād dharmaṁ vaktā śarīriṇām

06170063 āste mukhyaḥ sabhāyāṁ vai mithunī-bhūya bhāryayā

06170071 jaṭā-dharas tīvra-tapā brahmavādi-sabhā-patiḥ

06170073 aṅkīkṛtya striyaṁ cāste gata-hrīḥ prākṛto yathā

06170081 prāyaśaḥ prākṛtāś cāpi striyaṁ rahasi bibhrati

06170083 ayaṁ mahā-vrata-dharo bibharti sadasi striyam

0617009 śrī-śuka uvāca

06170091 bhagavān api tac chrutvā prahasyāgādha-dhīr nṛpa

06170093 tūṣṇīṁ babhūva sadasi sabhyāś ca tad-anuvratāḥ

06170101 ity atad-vīrya-viduṣi bruvāṇe bahv-aśobhanam

06170103 ruṣāha devī dhṛṣṭāya nirjitātmābhimānine

0617011 śrī-pārvaty uvāca

06170111 ayaṁ kim adhunā loke śāstā daṇḍa-dharaḥ prabhuḥ

06170113 asmad-vidhānāṁ duṣṭānāṁ nirlajjānāṁ ca viprakṛt

06170121 na veda dharmaṁ kila padmayonir

06170122 na brahma-putrā bhṛgu-nāradādyāḥ

06170123 na vai kumāraḥ kapilo manuś ca

06170124 ye no niṣedhanty ati-vartinaṁ haram

06170131 eṣām anudhyeya-padābja-yugmaṁ

06170132 jagad-guruṁ maṅgala-maṅgalaṁ svayam

06170133 yaḥ kṣatra-bandhuḥ paribhūya sūrīn

06170134 praśāsti dhṛṣṭas tad ayaṁ hi daṇḍyaḥ

06170141 nāyam arhati vaikuṇṭha- pāda-mūlopasarpaṇam

06170143 sambhāvita-matiḥ stabdhaḥ sādhubhiḥ paryupāsitam

06170151 ataḥ pāpīyasīṁ yonim āsurīṁ yāhi durmate

06170153 yatheha bhūyo mahatāṁ na kartā putra kilbiṣam

0617016 śrī-śuka uvāca

06170161 evaṁ śaptaś citraketur vimānād avaruhya saḥ

06170163 prasādayām āsa satīṁ mūrdhnā namreṇa bhārata

0617017 citraketur uvāca

06170171 pratigṛhṇāmi te śāpam ātmano’ñjalināmbike

06170173 devair martyāya yat proktaṁ pūrva-diṣṭaṁ hi tasya tat

06170181 saṁsāra-cakra etasmi‘ jantur ajñāna-mohitaḥ

06170183 bhrāmyan sukhaṁ ca duḥkhaṁ ca bhuṅkte sarvatra sarvadā

06170191 naivātmā na paraś cāpi kartā syāt sukha-duḥkhayoḥ

06170193 kartāraṁ manyate’trājña ātmānaṁ param eva ca

06170201 guṇa-pravāha etasmin kaḥ śāpaḥ ko nv anugrahaḥ

06170203 kaḥ svargo narakaḥ ko vā kiṁ sukhaṁ duḥkham eva vā

06170211 ekaḥ sṛjati bhūtāni bhagavān ātma-māyayā

06170213 eṣāṁ bandhaṁ ca mokṣaṁ ca sukhaṁ duḥkhaṁ ca niṣkalaḥ

06170221 na tasya kaścid dayitaḥ pratīpo

06170222 na jñāti-bandhur na paro na ca svaḥ

06170223 samasya sarvatra nirañjanasya

06170224 sukhe na rāgaḥ kuta eva roṣaḥ

06170231 tathāpi tac-chakti-visarga eṣāṁ

06170232 sukhāya duḥkhāya hitāhitāya

06170233 bandhāya mokṣāya ca mṛtyu-janmanoḥ

06170234 śarīriṇāṁ saṁsṛtaye’vakalpate

06170241 atha prasādaye na tvāṁ śāpa-mokṣāya bhāmini

06170243 yan manyase hy asādhūktaṁ mama tat kṣamyatāṁ sati

0617025 śrī-śuka uvāca

06170251 iti prasādya giriśau citraketur arindama

06170253 jagāma sva-vimānena paśyatoḥ smayatos tayoḥ

06170261 tatas tu bhagavān rudro rudrāṇīm idam abravīt

06170263 devarṣi-daitya-siddhānāṁ pārṣadānāṁ ca śṛṇvatām

0617027 śrī-rudra uvāca

06170271 dṛṣṭavaty asi suśroṇi harer adbhuta-karmaṇaḥ

06170273 māhātmyaṁ bhṛtya-bhṛtyānāṁ niḥspṛhāṇāṁ mahātmanām

06170281 nārāyaṇa-parāḥ sarve na kutaścana bibhyati

06170283 svargāpavarga-narakeṣv api tulyārtha-darśinaḥ

06170291 dehināṁ deha-saṁyogād dvandvānīśvara-līlayā

06170293 sukhaṁ duḥkhaṁ mṛtir janma śāpo’nugraha eva ca

06170301 aviveka-kṛtaḥ puṁso hy artha-bheda ivātmani

06170303 guṇa-doṣa-vikalpaś ca bhid eva srajivat kṛtaḥ

06170311 vāsudeve bhagavati bhaktim udvahatāṁ nṛṇām

06170313 jñāna-vairāgya-vīryāṇāṁ na hi kaścid vyapāśrayaḥ

06170321 nāhaṁ viriñco na kumāra-nāradau

06170322 na brahma-putrā munayaḥ sureśāḥ

06170323 vidāma yasyehitam aṁśakāṁśakā

06170324 na tat-svarūpaṁ pṛthag-īśa-māninaḥ

06170331 na hy asyāsti priyaḥ kaścin nāpriyaḥ svaḥ paro’pi vā

06170333 ātmatvāt sarva-bhūtānāṁ sarva-bhūta-priyo hariḥ

06170341 tasya cāyaṁ mahā-bhāgaś citraketuḥ priyo’nugaḥ

06170343 sarvatra sama-dṛk śānto hy ahaṁ caivācyuta-priyaḥ

06170351 tasmān na vismayaḥ kāryaḥ puruṣeṣu mahātmasu

06170353 mahāpuruṣa-bhakteṣu śānteṣu sama-darśiṣu

0617036 śrī-śuka uvāca

06170361 iti śrutvā bhagavataḥ śivasyomābhibhāṣitam

06170363 babhūva śānta-dhī rājan devī vigata-vismayā

06170371 iti bhāgavato devyāḥ pratiśaptum alantamaḥ

06170373 mūrdhnā sa jagṛhe śāpam etāvat sādhu-lakṣaṇam

06170381 jajñe tvaṣṭur dakṣiṇāgnau dānavīṁ yonim āśritaḥ

06170383 vṛtra ity abhivikhyāto jñāna-vijñāna-saṁyutaḥ

06170391 etat te sarvam ākhyātaṁ yan māṁ tvaṁ paripṛcchasi

06170393 vṛtrasyāsura-jāteś ca kāraṇaṁ bhagavan-mateḥ

06170401 itihāsam imaṁ puṇyaṁ citraketor mahātmanaḥ

06170403 māhātmyaṁ viṣṇu-bhaktānāṁ śrutvā bandhād vimucyate

06170411 ya etat prātar utthāya śraddhayā vāg-yataḥ paṭhet

06170413 itihāsaṁ hariṁ smṛtvā sa yāti paramāṁ gatim

0618001 śrī-śuka uvāca

06180011 pṛśnis tu patnī savituḥ sāvitrīṁ vyāhṛtiṁ trayīm

06180013 agnihotraṁ paśuṁ somaṁ cāturmāsyaṁ mahā-makhān

06180021 siddhir bhagasya bhāryāṅga mahimānaṁ vibhuṁ prabhum

06180023 āśiṣaṁ ca varārohāṁ kanyāṁ prāsūta suvratām

06180031 dhātuḥ kuhūḥ sinīvālī rākā cānumatis tathā

06180033 sāyaṁ darśam atha prātaḥ pūrṇamāsam anukramāt

06180041 agnīn purīṣyān ādhatta kriyāyāṁ samanantaraḥ

06180043 carṣaṇī varuṇasyāsīd yasyāṁ jāto bhṛguḥ punaḥ

06180051 vālmīkiś ca mahā-yogī valmīkād abhavat kila

06180053 agastyaś ca vasiṣṭhaś ca mitrā-varuṇayor ṛṣī

06180061 retaḥ siṣicatuḥ kumbhe urvaśyāḥ sannidhau drutam

06180063 revatyāṁ mitra utsargam ariṣṭaṁ pippalaṁ vyadhāt

06180071 paulomyām indra ādhatta trīn putrān iti naḥ śrutam

06180073 jayantam ṛṣabhaṁ tāta tṛtīyaṁ mīḍhuṣaṁ prabhuḥ

06180081 urukramasya devasya māyā-vāmana-rūpiṇaḥ

06180083 kīrtau patnyāṁ bṛhacchlokas tasyāsan saubhagādayaḥ

06180091 tat-karma-guṇa-vīryāṇi kāśyapasya mahātmanaḥ

06180093 paścād vakṣyāmahe’dityāṁ yathaivāvatatāra ha

06180101 atha kaśyapa-dāyādān daiteyān kīrtayāmi te

06180103 yatra bhāgavataḥ śrīmān prahrādo balir eva ca

06180111 diter dvāv eva dāyādau daitya-dānava-vanditau

06180113 hiraṇyakaśipur nāma hiraṇyākṣaś ca kīrtitau

06180121 hiraṇyakaśipor bhāryā kayādhur nāma dānavī

06180123 jambhasya tanayā sā tu suṣuve caturaḥ sutān

06180131 saṁhrādaṁ prāg anuhrādaṁ hrādaṁ prahrādam eva ca

06180133 tat-svasā siṁhikā nāma rāhuṁ vipracito’grahīt

06180141 śiro’harad yasya hariś cakreṇa pibato’mṛtam

06180143 saṁhrādasya kṛtir bhāryā- sūta pañcajanaṁ tataḥ

06180151 hrādasya dhamanir bhāryā- sūta vātāpim ilvalam

06180153 yo’gastyāya tv atithaye pece vātāpim ilvalaḥ

06180161 anuhrādasya sūryāyāṁ bāṣkalo mahiṣas tathā

06180163 virocanas tu prāhrādir devyāṁ tasyābhavad baliḥ

06180171 bāṇa-jyeṣṭhaṁ putra-śatam aśanāyāṁ tato’bhavat

06180173 tasyānubhāvaṁ suślokyaṁ paścād evābhidhāsyate

06180181 bāṇa ārādhya giriśaṁ lebhe tad-gaṇa-mukhyatām

06180183 yat-pārśve bhagavān āste hy adyāpi pura-pālakaḥ

06180191 marutaś ca diteḥ putrāś catvāriṁśan navādhikāḥ

06180193 ta āsann aprajāḥ sarve nītā indreṇa sātmatām

0618020 śrī-rājovāca

06180201 kathaṁ ta āsuraṁ bhāvam apohyautpattikaṁ guro

06180203 indreṇa prāpitāḥ sātmyaṁ kiṁ tat sādhu kṛtaṁ hi taiḥ

06180211 ime śraddadhate brahmann ṛṣayo hi mayā saha

06180213 parijñānāya bhagavaṁs tan no vyākhyātum arhasi

0618022 śrī-sūta uvāca

06180221 tad viṣṇurātasya sa bādarāyaṇir

06180222 vaco niśamyādṛtam alpam arthavat

06180223 sabhājayan san nibhṛtena cetasā

06180224 jagāda satrāyaṇa sarva-darśanaḥ

0618023 śrī-śuka uvāca

06180231 hata-putrā ditiḥ śakra- pārṣṇi-grāheṇa viṣṇunā

06180233 manyunā śoka-dīptena jvalantī paryacintayat

06180241 kadā nu bhrātṛ-hantāram indriyārāmam ulbaṇam

06180243 aklinna-hṛdayaṁ pāpaṁ ghātayitvā śaye sukham

06180251 kṛmi-viḍ-bhasma-saṁjñāsīd yasyeśābhihitasya ca

06180253 bhūta-dhruk tat-kṛte svārthaṁ kiṁ veda nirayo yataḥ

06180261 āśāsānasya tasyedaṁ dhruvam unnaddha-cetasaḥ

06180263 mada-śoṣaka indrasya bhūyād yena suto hi me

06180271 iti bhāvena sā bhartur ācacārāsakṛt priyam

06180273 śuśrūṣayānurāgeṇa praśrayeṇa damena ca

06180281 bhaktyā paramayā rājan manojñair valgu-bhāṣitaiḥ

06180283 mano jagrāha bhāva-jñā sasmitāpāṅga-vīkṣaṇaiḥ

06180291 evaṁ striyā jaḍībhūto vidvān api manojñayā

06180293 bāḍham ity āha vivaśo na tac citraṁ hi yoṣiti

06180301 vilokyaikānta-bhūtāni bhūtāny ādau prajāpatiḥ

06180303 striyaṁ cakre sva-dehārdhaṁ yayā puṁsāṁ matir hṛtā

06180311 evaṁ śuśrūṣitas tāta bhagavān kaśyapaḥ striyā

06180313 prahasya parama-prīto ditim āhābhinandya ca

0618032 śrī-kaśyapa uvāca

06180321 varaṁ varaya vāmoru prītas te’ham anindite

06180323 striyā bhartari suprīte kaḥ kāma iha cāgamaḥ

06180331 patir eva hi nārīṇāṁ daivataṁ paramaṁ smṛtam

06180333 mānasaḥ sarva-bhūtānāṁ vāsudevaḥ śriyaḥ patiḥ

06180341 sa eva devatā-liṅgair nāma-rūpa-vikalpitaiḥ

06180343 ijyate bhagavān pumbhiḥ strībhiś ca pati-rūpa-dhṛk

06180351 tasmāt pati-vratā nāryaḥ śreyas-kāmāḥ sumadhyame

06180353 yajante’nanya-bhāvena patim ātmānam īśvaram

06180361 so’haṁ tvayārcito bhadre īdṛg-bhāvena bhaktitaḥ

06180363 taṁ te sampādaye kāmam asatīnāṁ sudurlabham

0618037 ditir uvāca

06180371 varado yadi me brahman putram indra-haṇaṁ vṛṇe

06180373 amṛtyuṁ mṛta-putrāhaṁ yena me ghātitau sutau

06180381 niśamya tad-vaco vipro vimanāḥ paryatapyata

06180383 aho adharmaḥ sumahān adya me samupasthitaḥ

06180391 aho arthendriyārāmo yoṣin-mayyeha māyayā

06180393 gṛhīta-cetāḥ kṛpaṇaḥ patiṣye narake dhruvam

06180401 ko’tikramo’nuvartantyāḥ svabhāvam iha yoṣitaḥ

06180403 dhiṅ māṁ batābudhaṁ svārthe yad ahaṁ tv ajitendriyaḥ

06180411 śarat-padmotsavaṁ vaktraṁ vacaś ca śravaṇāmṛtam

06180413 hṛdayaṁ kṣura-dhārābhaṁ strīṇāṁ ko veda ceṣṭitam

06180421 na hi kaścit priyaḥ strīṇām añjasā svāśiṣātmanām

06180423 patiṁ putraṁ bhrātaraṁ vā ghnanty arthe ghātayanti ca

06180431 pratiśrutaṁ dadāmīti vacas tan na mṛṣā bhavet

06180433 vadhaṁ nārhati cendro’pi tatredam upakalpate

06180441 iti sañcintya bhagavān mārīcaḥ kurunandana

06180443 uvāca kiñcit kupita ātmānaṁ ca vigarhayan

0618045 śrī-kaśyapa uvāca

06180451 putras te bhavitā bhadre indra-hādeva-bāndhavaḥ

06180453 saṁvatsaraṁ vratam idaṁ yady añjo dhārayiṣyasi

0618046 ditir uvāca

06180461 dhārayiṣye vrataṁ brahman brūhi kāryāṇi yāni me

06180463 yāni ceha niṣiddhāni na vrataṁ ghnanti yāny uta

0618047 śrī-kaśyapa uvāca

06180471 na hiṁsyād bhūta-jātāni na śapen nānṛtaṁ vadet

06180473 na chindyān nakha-romāṇi na spṛśed yad amaṅgalam

06180481 nāpsu snāyān na kupyeta na sambhāṣeta durjanaiḥ

06180483 na vasītādhauta-vāsaḥ srajaṁ ca vidhṛtāṁ kvacit

06180491 nocchiṣṭaṁ caṇḍikānnaṁ ca sāmiṣaṁ vṛṣalāhṛtam

06180493 bhuñjītodakyayā dṛṣṭaṁ piben nāñjalinā tv apaḥ

06180501 nocchiṣṭāspṛṣṭa-salilā sandhyāyāṁ mukta-mūrdhajā

06180503 anarcitāsaṁyata-vāk nāsaṁvītā bahiś caret

06180511 nādhauta-pādāprayatā nārdra-pādā udak-śirāḥ

06180513 śayīta nāparāṅ nānyair na nagnā na ca sandhyayoḥ

06180521 dhauta-vāsā śucir nityaṁ sarva-maṅgala-saṁyutā

06180523 pūjayet prātarāśāt prāg go-viprā‘ śriyam acyutam

06180531 striyo vīravatīś cārcet srag-gandha-bali-maṇḍanaiḥ

06180533 patiṁ cārcyopatiṣṭheta dhyāyet koṣṭha-gataṁ ca tam

06180541 sāṁvatsaraṁ puṁsavanaṁ vratam etad aviplutam

06180543 dhārayiṣyasi cet tubhyaṁ śakra-hā bhavitā sutaḥ

06180551 bāḍham ity abhyupetyātha ditī rājan mahā-manāḥ

06180553 kaśyapād garbham ādhatta vrataṁ cāñjo dadhāra sā

06180561 mātṛ-ṣvasur abhiprāyam indra ājñāya mānada

06180563 śuśrūṣaṇenāśrama-sthāṁ ditiṁ paryacarat kaviḥ

06180571 nityaṁ vanāt sumanasaḥ phala-mūla-samit-kuśān

06180573 patrāṅkura-mṛdo’paś ca kāle kāla upāharat

06180581 evaṁ tasyā vrata-sthāyā vrata-cchidraṁ harir nṛpa

06180583 prepsuḥ paryacaraj jihmo mṛga-heva mṛgākṛtiḥ

06180591 nādhyagacchad vrata-cchidraṁ tat-paro’tha mahī-pate

06180593 cintāṁ tīvrāṁ gataḥ śakraḥ kena me syāc chivaṁ tv iha

06180601 ekadā sā tu sandhyāyām ucchiṣṭā vrata-karśitā

06180603 aspṛṣṭa-vāry-adhautāṅghriḥ suṣvāpa vidhi-mohitā

06180611 labdhvā tad-antaraṁ śakro nidrāpahṛta-cetasaḥ

06180613 diteḥ praviṣṭa udaraṁ yogeśo yoga-māyayā

06180621 cakarta saptadhā garbhaṁ vajreṇa kanaka-prabham

06180623 rudantaṁ saptadhaikaikaṁ mā rodīr iti tān punaḥ

06180631 tam ūcuḥ pāṭyamānās te sarve prāñjalayo nṛpa

06180633 kiṁ na indra jighāṁsasi bhrātaro marutas tava

06180641 mā bhaiṣṭa bhrātaro mahyaṁ yūyam ity āha kauśikaḥ

06180643 ananya-bhāvān pārṣadān ātmano marutāṁ gaṇān

06180651 na mamāra diter garbhaḥ śrīnivāsānukampayā

06180653 bahudhā kuliśa-kṣuṇṇo drauṇy-astreṇa yathā bhavān

06180661 sakṛd iṣṭvādi-puruṣaṁ puruṣo yāti sāmyatām

06180663 saṁvatsaraṁ kiñcid ūnaṁ dityā yad dharir arcitaḥ

06180671 sajūr indreṇa pañcāśad devās te maruto’bhavan

06180673 vyapohya mātṛ-doṣaṁ te hariṇā soma-pāḥ kṛtāḥ

06180681 ditir utthāya dadṛśe kumārān anala-prabhān

06180683 indreṇa sahitān devī paryatuṣyad aninditā

06180691 athendram āha tātāham ādityānāṁ bhayāvaham

06180693 apatyam icchanty acaraṁ vratam etat suduṣkaram

06180701 ekaḥ saṅkalpitaḥ putraḥ sapta saptābhavan katham

06180703 yadi te viditaṁ putra satyaṁ kathaya mā mṛṣā

0618071 indra uvāca

06180711 amba te’haṁ vyavasitam upadhāryāgato’ntikam

06180713 labdhāntaro’cchidaṁ garbham artha-buddhir na dharma-dṛk

06180721 kṛtto me saptadhā garbha āsan sapta kumārakāḥ

06180723 te’pi caikaikaśo vṛkṇāḥ saptadhā nāpi mamrire

06180731 tatas tat paramāścaryaṁ vīkṣya vyavasitaṁ mayā

06180733 mahāpuruṣa-pūjāyāḥ siddhiḥ kāpy ānuṣaṅgiṇī

06180741 ārādhanaṁ bhagavata īhamānā nirāśiṣaḥ

06180743 ye tu necchanty api paraṁ te svārtha-kuśalāḥ smṛtāḥ

06180751 ārādhyātma-pradaṁ devaṁ svātmānaṁ jagad-īśvaram

06180753 ko vṛṇīta guṇa-sparśaṁ budhaḥ syān narake’pi yat

06180761 tad idaṁ mama daurjanyaṁ bāliśasya mahīyasi

06180763 kṣantum arhasi mātas tvaṁ diṣṭyā garbho mṛtotthitaḥ

0618077 śrī-śuka uvāca

06180771 indras tayābhyanujñātaḥ śuddha-bhāvena tuṣṭayā

06180773 marudbhiḥ saha tāṁ natvā jagāma tri-divaṁ prabhuḥ

06180781 evaṁ te sarvam ākhyātaṁ yan māṁ tvaṁ paripṛcchasi

06180783 maṅgalaṁ marutāṁ janma kiṁ bhūyaḥ kathayāmi te

0619001 śrī-rājovāca

06190011 vrataṁ puṁsavanaṁ brahman bhavatā yad udīritam

06190013 tasya veditum icchāmi yena viṣṇuḥ prasīdati

0619002 śrī-śuka uvāca

06190021 śukle mārgaśire pakṣe yoṣid bhartur anujñayā

06190023 ārabheta vratam idaṁ sārva-kāmikam āditaḥ

06190031 niśamya marutāṁ janma brāhmaṇān anumantrya ca

06190033 snātvā śukla-datī śukle vasītālaṅkṛtāmbare

06190035 pūjayet prātarāśāt prāg bhagavantaṁ śriyā saha

06190041 alaṁ te nirapekṣāya pūrṇa-kāma namo’stu te

06190043 mahāvibhūti-pataye namaḥ sakala-siddhaye

06190051 yathā tvaṁ kṛpayā bhūtyā tejasā mahimaujasā

06190053 juṣṭa īśa guṇaiḥ sarvais tato’si bhagavān prabhuḥ

06190061 viṣṇu-patni mahā-māye mahāpuruṣa-lakṣaṇe

06190063 prīyethā me mahā-bhāge loka-mātar namo’stu te

06190071 oṁ namo bhagavate mahā-puruṣāya mahānubhāvāya mahāvibhūti-pataye saha mahā-vibhūtibhir balim upaharāmīti. anenāhar-ahar mantreṇa viṣṇor āvāhanārghya-pādyopasparśana-snāna-vāsa-upavīta-vibhūṣaṇa-gandha-puṣpa-dhūpa-dīpopahārādy-upacārān susamā-hitopāharet.

06190081 haviḥ-śeṣaṁ ca juhuyād anale dvādaśāhutīḥ

06190083 oṁ namo bhagavate mahā-puruṣāya mahāvibhūti-pataye svāheti

06190091 śriyaṁ viṣṇuṁ ca varadāv āśiṣāṁ prabhavāv ubhau

06190093 bhaktyā sampūjayen nityaṁ yadīcchet sarva-sampadaḥ

06190101 praṇamed daṇḍavad bhūmau bhakti-prahveṇa cetasā

06190103 daśa-vāraṁ japen mantraṁ tataḥ stotram udīrayet

06190111 yuvāṁ tu viśvasya vibhū jagataḥ kāraṇaṁ param

06190113 iyaṁ hi prakṛtiḥ sūkṣmā māyā-śaktir duratyayā

06190121 tasyā adhīśvaraḥ sākṣāt tvam eva puruṣaḥ paraḥ

06190123 tvaṁ sarva-yajña ijyeyaṁ kriyeyaṁ phala-bhug bhavān

06190131 guṇa-vyaktir iyaṁ devī vyañjako guṇa-bhug bhavān

06190133 tvaṁ hi sarva-śarīry ātmā śrīḥ śarīrendriyāśayāḥ

06190135 nāma-rūpe bhagavatī pratyayas tvam apāśrayaḥ

06190141 yathā yuvāṁ tri-lokasya varadau parameṣṭhinau

06190143 tathā ma uttamaśloka santu satyā mahāśiṣaḥ

06190151 ity abhiṣṭūya varadaṁ śrīnivāsaṁ śriyā saha

06190153 tan niḥsāryopaharaṇaṁ dattvācamanam arcayet

06190161 tataḥ stuvīta stotreṇa bhakti-prahveṇa cetasā

06190163 yajñocchiṣṭam avaghrāya punar abhyarcayed dharim

06190171 patiṁ ca parayā bhaktyā mahāpuruṣa-cetasā

06190173 priyais tais tair upanamet prema-śīlaḥ svayaṁ patiḥ

06190175 bibhṛyāt sarva-karmāṇi patnyā uccāvacāni ca

06190181 kṛtam ekatareṇāpi dam-patyor ubhayor api

06190183 patnyāṁ kuryād anarhāyāṁ patir etat samāhitaḥ

06190191 viṣṇor vratam idaṁ bibhran na vihanyāt kathañcana

06190193 viprān striyo vīravatīḥ srag-gandha-bali-maṇḍanaiḥ

06190195 arced ahar-ahar bhaktyā devaṁ niyamam āsthitā

06190201 udvāsya devaṁ sve dhāmni tan-niveditam agrataḥ

06190203 adyād ātma-viśuddhy-arthaṁ sarva-kāma-samṛddhaye

06190211 etena pūjā-vidhinā māsān dvādaśa hāyanam

06190213 nītvāthoparamet sādhvī kārtike carame’hani

06190221 śvo-bhūte’pa upaspṛśya kṛṣṇam abhyarcya pūrvavat

06190223 payaḥ-śṛtena juhuyāc caruṇā saha sarpiṣā

06190225 pāka-yajña-vidhānena dvādaśaivāhutīḥ patiḥ

06190231 āśiṣaḥ śirasādāya dvijaiḥ prītaiḥ samīritāḥ

06190233 praṇamya śirasā bhaktyā bhuñjīta tad-anujñayā

06190241 ācāryam agrataḥ kṛtvā vāg-yataḥ saha bandhubhiḥ

06190243 dadyāt patnyai caroḥ śeṣaṁ suprajāstvaṁ susaubhagam

06190251 etac caritvā vidhivad vrataṁ vibhor

06190252 abhīpsitārthaṁ labhate pumān iha

06190253 strī caitad āsthāya labheta saubhagaṁ

06190254 śriyaṁ prajāṁ jīva-patiṁ yaśo gṛham

06190261 kanyā ca vindeta samagra-lakṣaṇaṁ

06190262 patiṁ tv avīrā hata-kilbiṣāṁ gatim

06190263 mṛta-prajā jīva-sutā dhaneśvarī

06190264 sudurbhagā subhagā rūpam agryam

06190271 vinded virūpā virujā vimucyate

06190272 ya āmayāvīndriya-kalya-deham

06190273 etat paṭhann abhyudaye ca karmaṇy

06190274 ananta-tṛptiḥ pitṛ-devatānām

06190281 tuṣṭāḥ prayacchanti samasta-kāmān

06190282 homāvasāne huta-bhuk śrī-hariś ca

06190283 rājan mahan marutāṁ janma puṇyaṁ

06190284 diter vrataṁ cābhihitaṁ mahat te

0701001 śrī-rājovāca

07010011 samaḥ priyaḥ suhṛd brahman bhūtānāṁ bhagavān svayam

07010013 indrasyārthe kathaṁ daityān avadhīd viṣamo yathā

07010021 na hy asyārthaḥ sura-gaṇaiḥ sākṣān niḥśreyasātmanaḥ

07010023 naivāsurebhyo vidveṣo nodvegaś cāguṇasya hi

07010031 iti naḥ sumahā-bhāga nārāyaṇa-guṇān prati

07010033 saṁśayaḥ sumahān jātas tad bhavāṁś chettum arhati

0701004 śrī-ṛṣir uvāca

07010041 sādhu pṛṣṭaṁ mahārāja hareś caritam adbhutam

07010043 yad bhāgavata-māhātmyaṁ bhagavad-bhakti-vardhanam

07010051 gīyate paramaṁ puṇyam ṛṣibhir nāradādibhiḥ

07010053 natvā kṛṣṇāya munaye kathayiṣye hareḥ kathām

07010061 nirguṇo’pi hy ajo’vyakto bhagavān prakṛteḥ paraḥ

07010063 sva-māyā-guṇam āviśya bādhya-bādhakatāṁ gataḥ

07010071 sattvaṁ rajas tama iti prakṛter nātmano guṇāḥ

07010073 na teṣāṁ yugapad rājan hrāsa ullāsa eva vā

07010081 jaya-kāle tu sattvasya devarṣīn rajaso’surān

07010083 tamaso yakṣa-rakṣāṁsi tat-kālānuguṇo’bhajat

07010091 jyotir-ādir ivābhāti saṅghātān na vivicyate

07010093 vidanty ātmānam ātma-sthaṁ mathitvā kavayo’ntataḥ

07010101 yadā sisṛkṣuḥ pura ātmanaḥ paro

07010102 rajaḥ sṛjaty eṣa pṛthak sva-māyayā

07010103 sattvaṁ vicitrāsu riraṁsur īśvaraḥ

07010104 śayiṣyamāṇas tama īrayaty asau

07010111 kālaṁ carantaṁ sṛjatīśa āśrayaṁ

07010112 pradhāna-pumbhyāṁ nara-deva satya-kṛt

07010113 ya eṣa rājann api kāla īśitā

07010114 sattvaṁ surānīkam ivaidhayaty ataḥ

07010115 tat-pratyanīkān asurān sura-priyo

07010116 rajas-tamaskān pramiṇoty uruśravāḥ

07010121 atraivodāhṛtaḥ pūrvam itihāsaḥ surarṣiṇā

07010123 prītyā mahā-kratau rājan pṛcchate’jāta-śatrave

07010131 dṛṣṭvā mahādbhutaṁ rājā rājasūye mahā-kratau

07010133 vāsudeve bhagavati sāyujyaṁ cedibhū-bhujaḥ

07010141 tatrāsīnaṁ sura-ṛṣiṁ rājā pāṇḍu-sutaḥ kratau

07010143 papraccha vismita-manā munīnāṁ śṛṇvatām idam

0701015 śrī-yudhiṣṭhira uvāca

07010151 aho aty-adbhutaṁ hy etad durlabhaikāntinām api

07010153 vāsudeve pare tattve prāptiś caidyasya vidviṣaḥ

07010161 etad veditum icchāmaḥ sarva eva vayaṁ mune

07010163 bhagavan-nindayā veno dvijais tamasi pātitaḥ

07010171 damaghoṣa-sutaḥ pāpa ārabhya kala-bhāṣaṇāt

07010173 sampraty amarṣī govinde dantavakraś ca durmatiḥ

07010181 śapator asakṛd viṣṇuṁ yad brahma param avyayam

07010183 śvitro na jāto jihvāyāṁ nāndhaṁ viviśatus tamaḥ

07010191 kathaṁ tasmin bhagavati duravagrāhya-dhāmani

07010193 paśyatāṁ sarva-lokānāṁ layam īyatur añjasā

07010201 etad bhrāmyati me buddhir dīpārcir iva vāyunā

07010203 brūhy etad adbhutatamaṁ bhagavān hy atra kāraṇam

0701021 śrī-bādarāyaṇir uvāca

07010211 rājñas tad vaca ākarṇya nārado bhagavān ṛṣiḥ

07010213 tuṣṭaḥ prāha tam ābhāṣya śṛṇvatyās tat-sadaḥ kathāḥ

0701022 śrī-nārada uvāca

07010221 nindana-stava-satkāra- nyakkārārthaṁ kalevaram

07010223 pradhāna-parayo rājann avivekena kalpitam

07010231 hiṁsā tad-abhimānena daṇḍa-pāruṣyayor yathā

07010233 vaiṣamyam iha bhūtānāṁ mamāham iti pārthiva

07010241 yan-nibaddho’bhimāno’yaṁ tad-vadhāt prāṇināṁ vadhaḥ

07010243 tathā na yasya kaivalyād abhimāno’khilātmanaḥ

07010245 parasya dama-kartur hi hiṁsā kenāsya kalpyate

07010251 tasmād vairānubandhena nirvaireṇa bhayena vā

07010253 snehāt kāmena vā yuñjyāt kathañcin nekṣate pṛthak

07010261 yathā vairānubandhena martyas tan-mayatām iyāt

07010263 na tathā bhakti-yogena iti me niścitā matiḥ

07010271 kīṭaḥ peśaskṛtā ruddhaḥ kuḍyāyāṁ tam anusmaran

07010273 saṁrambha-bhaya-yogena vindate tat-svarūpatām

07010281 evaṁ kṛṣṇe bhagavati māyā-manuja īśvare

07010283 vaireṇa pūta-pāpmānas tam āpur anucintayā

07010291 kāmād dveṣād bhayāt snehād yathā bhaktyeśvare manaḥ

07010293 āveśya tad-aghaṁ hitvā bahavas tad-gatiṁ gatāḥ

07010301 gopyaḥ kāmād bhayāt kaṁso dveṣāc caidyādayo nṛpāḥ

07010303 sambandhād vṛṣṇayaḥ snehād yūyaṁ bhaktyā vayaṁ vibho

07010311 katamo’pi na venaḥ syāt pañcānāṁ puruṣaṁ prati

07010313 tasmāt kenāpy upāyena manaḥ kṛṣṇe niveśayet

07010321 mātṛ-ṣvasreyo vaś caidyo dantavakraś ca pāṇḍava

07010323 pārṣada-pravarau viṣṇor vipra-śāpāt pada-cyutau

0701033 śrī-yudhiṣṭhira uvāca

07010331 kīdṛśaḥ kasya vā śāpo hari-dāsābhimarśanaḥ

07010333 aśraddheya ivābhāti harer ekāntināṁ bhavaḥ

07010341 dehendriyāsu-hīnānāṁ vaikuṇṭha-pura-vāsinām

07010343 deha-sambandha-sambaddham etad ākhyātum arhasi

0701035 śrī-nārada uvāca

07010351 ekadā brahmaṇaḥ putrā viṣṇu-lokaṁ yadṛcchayā

07010353 sanandanādayo jagmuś caranto bhuvana-trayam

07010361 pañca-ṣaḍḍhāyanārbhābhāḥ pūrveṣām api pūrvajāḥ

07010363 dig-vāsasaḥ śiśūn matvā dvāḥ-sthau tān pratyaṣedhatām

07010371 aśapan kupitā evaṁ yuvāṁ vāsaṁ na cārhathaḥ

07010373 rajas-tamobhyāṁ rahite pāda-mūle madhudviṣaḥ

07010375 pāpiṣṭhām āsurīṁ yoniṁ bāliśau yātam āśv ataḥ

07010381 evaṁ śaptau sva-bhavanāt patantau tau kṛpālubhiḥ

07010383 proktau punar janmabhir vāṁ tribhir lokāya kalpatām

07010391 jajñāte tau diteḥ putrau daitya-dānava-vanditau

07010393 hiraṇyakaśipur jyeṣṭho hiraṇyākṣo’nujas tataḥ

07010401 hato hiraṇyakaśipur hariṇā siṁha-rūpiṇā

07010403 hiraṇyākṣo dharoddhāre bibhratā śaukaraṁ vapuḥ

07010411 hiraṇyakaśipuḥ putraṁ prahlādaṁ keśava-priyam

07010413 jighāṁsur akaron nānā yātanā mṛtyu-hetave

07010421 taṁ sarva-bhūtātma-bhūtaṁ praśāntaṁ sama-darśanam

07010423 bhagavat-tejasā spṛṣṭaṁ nāśaknod dhantum udyamaiḥ

07010431 tatas tau rākṣasau jātau keśinyāṁ viśravaḥ-sutau

07010433 rāvaṇaḥ kumbhakarṇaś ca sarva-lokopatāpanau

07010441 tatrāpi rāghavo bhūtvā nyahanac chāpa-muktaye

07010443 rāma-vīryaṁ śroṣyasi tvaṁ mārkaṇḍeya-mukhāt prabho

07010451 tāv atra kṣatriyau jātau mātṛ-ṣvasrātmajau tava

07010453 adhunā śāpa-nirmuktau kṛṣṇa-cakra-hatāṁhasau

07010461 vairānubandha-tīvreṇa dhyānenācyuta-sātmatām

07010463 nītau punar hareḥ pārśvaṁ jagmatur viṣṇu-pārṣadau

0701047 śrī-yudhiṣṭhira uvāca

07010471 vidveṣo dayite putre katham āsīn mahātmani

07010473 brūhi me bhagavan yena prahlādasyācyutātmatā

0702001 śrī-nārada uvāca

07020011 bhrātary evaṁ vinihate hariṇā kroḍa-mūrtinā

07020013 hiraṇyakaśipū rājan paryatapyad ruṣā śucā

07020021 āha cedaṁ ruṣā pūrṇaḥ sandaṣṭa-daśana-cchadaḥ

07020023 kopojjvaladbhyāṁ cakṣurbhyāṁ nirīkṣan dhūmram ambaram

07020031 karāla-daṁṣṭrogra-dṛṣṭyā duṣprekṣya-bhrukuṭī-mukhaḥ

07020033 śūlam udyamya sadasi dānavān idam abravīt

07020041 bho bho dānava-daiteyā dvimūrdhaṁs tryakṣa śambara

07020043 śatabāho hayagrīva namuce pāka ilvala

07020051 vipracitte mama vacaḥ puloman śakunādayaḥ

07020053 śṛṇutānantaraṁ sarve kriyatām āśu mā ciram

07020061 sapatnair ghātitaḥ kṣudrair bhrātā me dayitaḥ suhṛt

07020063 pārṣṇi-grāheṇa hariṇā samenāpy upadhāvanaiḥ

07020071 tasya tyakta-svabhāvasya ghṛṇer māyā-vanaukasaḥ

07020073 bhajantaṁ bhajamānasya bālasyevāsthirātmanaḥ

07020081 mac-chūla-bhinna-grīvasya bhūriṇā rudhireṇa vai

07020083 asṛk-priyaṁ tarpayiṣye bhrātaraṁ me gata-vyathaḥ

07020091 tasmin kūṭe’hite naṣṭe kṛtta-mūle vanas-patau

07020093 viṭapā iva śuṣyanti viṣṇu-prāṇā divaukasaḥ

07020101 tāvad yāta bhuvaṁ yūyaṁ brahma-kṣatra-samedhitām

07020103 sūdayadhvaṁ tapo-yajña- svādhyāya-vrata-dāninaḥ

07020111 viṣṇur dvija-kriyā-mūlo yajño dharmamayaḥ pumān

07020113 devarṣi-pitṛ-bhūtānāṁ dharmasya ca parāyaṇam

07020121 yatra yatra dvijā gāvo vedā varṇāśrama-kriyāḥ

07020123 taṁ taṁ janapadaṁ yāta sandīpayata vṛścata

07020131 iti te bhartṛ-nirdeśam ādāya śirasādṛtāḥ

07020133 tathā prajānāṁ kadanaṁ vidadhuḥ kadana-priyāḥ

07020141 pura-grāma-vrajodyāna- kṣetrārāmāśramākarān

07020143 kheṭa-kharvaṭa-ghoṣāṁś ca dadahuḥ pattanāni ca

07020151 kecit khanitrair bibhiduḥ setu-prākāra-gopurān

07020153 ājīvyāṁś cicchidur vṛkṣān kecit paraśu-pāṇayaḥ

07020155 prādahan śaraṇāny eke prajānāṁ jvalitolmukaiḥ

07020161 evaṁ viprakṛte loke daityendrānucarair muhuḥ

07020163 divaṁ devāḥ parityajya bhuvi cerur alakṣitāḥ

07020171 hiraṇyakaśipur bhrātuḥ samparetasya duḥkhitaḥ

07020173 kṛtvā kaṭodakādīni bhrātṛ-putrān asāntvayat

07020181 śakuniṁ śambaraṁ dhṛṣṭiṁ bhūtasantāpanaṁ vṛkam

07020183 kālanābhaṁ mahānābhaṁ hariśmaśrum athotkacam

07020191 tan-mātaraṁ ruṣābhānuṁ ditiṁ ca jananīṁ girā

07020193 ślakṣṇayā deśa-kāla-jña idam āha janeśvara

0702020 śrī-hiraṇyakaśipur uvāca

07020201 ambāmba he vadhūḥ putrā vīraṁ mārhatha śocitum

07020203 ripor abhimukhe ślāghyaḥ śūrāṇāṁ vadha īpsitaḥ

07020211 bhūtānām iha saṁvāsaḥ prapāyām iva suvrate

07020213 daivenaikatra nītānām unnītānāṁ sva-karmabhiḥ

07020221 nitya ātmāvyayaḥ śuddhaḥ sarvagaḥ sarva-vit paraḥ

07020223 dhatte’sāv ātmano liṅgaṁ māyayā visṛjan guṇān

07020231 yathāmbhasā pracalatā taravo’pi calā iva

07020233 cakṣuṣā bhrāmyamāṇena dṛśyate calatīva bhūḥ

07020241 evaṁ guṇair bhrāmyamāṇe manasy avikalaḥ pumān

07020243 yāti tat-sāmyatāṁ bhadre hy aliṅgo liṅgavān iva

07020251 eṣa ātma-viparyāso hy aliṅge liṅga-bhāvanā

07020253 eṣa priyāpriyair yogo viyogaḥ karma-saṁsṛtiḥ

07020261 sambhavaś ca vināśaś ca śokaś ca vividhaḥ smṛtaḥ

07020263 avivekaś ca cintā ca vivekāsmṛtir eva ca

07020271 atrāpy udāharantīmam itihāsaṁ purātanam

07020273 yamasya preta-bandhūnāṁ saṁvādaṁ taṁ nibodhata

07020281 uśīnareṣv abhūd rājā suyajña iti viśrutaḥ

07020283 sapatnair nihato yuddhe jñātayas tam upāsata

07020291 viśīrṇa-ratna-kavacaṁ vibhraṣṭābharaṇa-srajam

07020293 śara-nirbhinna-hṛdayaṁ śayānam asṛg-āvilam

07020301 prakīrṇa-keśaṁ dhvastākṣaṁ rabhasā daṣṭa-dacchadam

07020303 rajaḥ-kuṇṭha-mukhāmbhojaṁ chinnāyudha-bhujaṁ mṛdhe

07020311 uśīnarendraṁ vidhinā tathā kṛtaṁ

07020312 patiṁ mahiṣyaḥ prasamīkṣya duḥkhitāḥ

07020313 hatāḥ sma nātheti karair uro bhṛśaṁ

07020314 ghnantyo muhus tat-padayor upāpatan

07020321 rudatya uccair dayitāṅghri-paṅkajaṁ

07020322 siñcantya asraiḥ kuca-kuṅkumāruṇaiḥ

07020323 visrasta-keśābharaṇāḥ śucaṁ nṛṇāṁ

07020324 sṛjantya ākrandanayā vilepire

07020331 aho vidhātrākaruṇena naḥ prabho

07020332 bhavān praṇīto dṛg-agocarāṁ daśām

07020333 uśīnarāṇām asi vṛttidaḥ purā

07020334 kṛto’dhunā yena śucāṁ vivardhanaḥ

07020341 tvayā kṛtajñena vayaṁ mahī-pate

07020342 kathaṁ vinā syāma suhṛttamena te

07020343 tatrānuyānaṁ tava vīra pādayoḥ

07020344 śuśrūṣatīnāṁ diśa yatra yāsyasi

07020351 evaṁ vilapatīnāṁ vai parigṛhya mṛtaṁ patim

07020353 anicchatīnāṁ nirhāram arko’staṁ sannyavartata

07020361 tatra ha preta-bandhūnām āśrutya paridevitam

07020363 āha tān bālako bhūtvā yamaḥ svayam upāgataḥ

0702037 śrī-yama uvāca

07020371 aho amīṣāṁ vayasādhikānāṁ

07020372 vipaśyatāṁ loka-vidhiṁ vimohaḥ

07020373 yatrāgatas tatra gataṁ manuṣyaṁ

07020374 svayaṁ sadharmā api śocanty apārtham

07020381 aho vayaṁ dhanyatamā yad atra

07020382 tyaktāḥ pitṛbhyāṁ na vicintayāmaḥ

07020383 abhakṣyamāṇā abalā vṛkādibhiḥ

07020384 sa rakṣitā rakṣati yo hi garbhe

07020391 ya icchayeśaḥ sṛjatīdam avyayo

07020392 ya eva rakṣaty avalumpate ca yaḥ

07020393 tasyābalāḥ krīḍanam āhur īśituś

07020394 carācaraṁ nigraha-saṅgrahe prabhuḥ

07020401 pathi cyutaṁ tiṣṭhati diṣṭa-rakṣitaṁ

07020402 gṛhe sthitaṁ tad-vihataṁ vinaśyati

07020403 jīvaty anātho’pi tad-īkṣito vane

07020404 gṛhe’bhigupto’sya hato na jīvati

07020411 bhūtāni tais tair nija-yoni-karmabhir

07020412 bhavanti kāle na bhavanti sarvaśaḥ

07020413 na tatra hātmā prakṛtāv api sthitas

07020414 tasyā guṇair anyatamo hi badhyate

07020421 idaṁ śarīraṁ puruṣasya mohajaṁ

07020422 yathā pṛthag bhautikam īyate gṛham

07020423 yathaudakaiḥ pārthiva-taijasair janaḥ

07020424 kālena jāto vikṛto vinaśyati

07020431 yathānalo dāruṣu bhinna īyate

07020432 yathānilo deha-gataḥ pṛthak sthitaḥ

07020433 yathā nabhaḥ sarva-gataṁ na sajjate

07020434 tathā pumān sarva-guṇāśrayaḥ paraḥ

07020441 suyajño nanv ayaṁ śete mūḍhā yam anuśocatha

07020443 yaḥ śrotā yo’nuvakteha sa na dṛśyeta karhicit

07020451 na śrotā nānuvaktāyaṁ mukhyo’py atra mahān asuḥ

07020453 yas tv ihendriyavān ātmā sa cānyaḥ prāṇa-dehayoḥ

07020461 bhūtendriya-mano-liṅgān dehān uccāvacān vibhuḥ

07020463 bhajaty utsṛjati hy anyas tac cāpi svena tejasā

07020471 yāval liṅgānvito hy ātmā tāvat karma-nibandhanam

07020473 tato viparyayaḥ kleśo māyā-yogo’nuvartate

07020481 vitathābhiniveśo’yaṁ yad guṇeṣv artha-dṛg-vacaḥ

07020483 yathā manorathaḥ svapnaḥ sarvam aindriyakaṁ mṛṣā

07020491 atha nityam anityaṁ vā neha śocanti tad-vidaḥ

07020493 nānyathā śakyate kartuṁ sva-bhāvaḥ śocatām iti

07020501 lubdhako vipine kaścit pakṣiṇāṁ nirmito’ntakaḥ

07020503 vitatya jālaṁ vidadhe tatra tatra pralobhayan

07020511 kuliṅga-mithunaṁ tatra vicarat samadṛśyata

07020513 tayoḥ kuliṅgī sahasā lubdhakena pralobhitā

07020521 āsajjata sicas tantryāṁ mahiṣyaḥ kāla-yantritā

07020523 kuliṅgas tāṁ tathāpannāṁ nirīkṣya bhṛśa-duḥkhitaḥ

07020525 snehād akalpaḥ kṛpaṇaḥ kṛpaṇāṁ paryadevayat

07020531 aho akaruṇo devaḥ striyākaruṇayā vibhuḥ

07020533 kṛpaṇaṁ mām anuśocantyā dīnayā kiṁ kariṣyati

07020541 kāmaṁ nayatu māṁ devaḥ kim ardhenātmano hi me

07020543 dīnena jīvatā duḥkham anena vidhurāyuṣā

07020551 kathaṁ tv ajāta-pakṣāṁs tān mātṛ-hīnān bibharmy aham

07020553 manda-bhāgyāḥ pratīkṣante nīḍe me mātaraṁ prajāḥ

07020561 evaṁ kuliṅgaṁ vilapantam ārāt

07020562 priyā-viyogāturam aśru-kaṇṭham

07020563 sa eva taṁ śākunikaḥ śareṇa

07020564 vivyādha kāla-prahito vilīnaḥ

07020571 evaṁ yūyam apaśyantya ātmāpāyam abuddhayaḥ

07020573 nainaṁ prāpsyatha śocantyaḥ patiṁ varṣa-śatair api

0702058 śrī-hiraṇyakaśipur uvāca

07020581 bāla evaṁ pravadati sarve vismita-cetasaḥ

07020583 jñātayo menire sarvam anityam ayathotthitam

07020591 yama etad upākhyāya tatraivāntaradhīyata

07020593 jñātayo hi suyajñasya cakrur yat sāmparāyikam

07020601 ataḥ śocata mā yūyaṁ paraṁ cātmānam eva vā

07020603 ka ātmā kaḥ paro vātra svīyaḥ pārakya eva vā

07020605 sva-parābhiniveśena vinājñānena dehinām

0702061 śrī-nārada uvāca

07020611 iti daitya-pater vākyaṁ ditir ākarṇya sasnuṣā

07020613 putra-śokaṁ kṣaṇāt tyaktvā tattve cittam adhārayat

0703001 śrī-nārada uvāca

07030011 hiraṇyakaśipū rājann ajeyam ajarāmaram

07030013 ātmānam apratidvandvam eka-rājaṁ vyadhitsata

07030021 sa tepe mandara-droṇyāṁ tapaḥ parama-dāruṇam

07030023 ūrdhva-bāhur nabho-dṛṣṭiḥ pādāṅguṣṭhāśritāvaniḥ

07030031 jaṭā-dīdhitibhī reje saṁvartārka ivāṁśubhiḥ

07030033 tasmiṁs tapas tapyamāne devāḥ sthānāni bhejire

07030041 tasya mūrdhnaḥ samudbhūtaḥ sadhūmo’gnis tapomayaḥ

07030043 tīryag ūrdhvam adho lokān prātapad viṣvag īritaḥ

07030051 cukṣubhur nady-udanvantaḥ sadvīpādriś cacāla bhūḥ

07030053 nipetuḥ sagrahās tārā jajvaluś ca diśo daśa

07030061 tena taptā divaṁ tyaktvā brahmalokaṁ yayuḥ surāḥ

07030063 dhātre vijñāpayām āsur deva-deva jagat-pate

07030071 daityendra-tapasā taptā divi sthātuṁ na śaknumaḥ

07030073 tasya copaśamaṁ bhūman vidhehi yadi manyase

07030075 lokā na yāvan naṅkṣyanti bali-hārās tavābhibhūḥ

07030081 tasyāyaṁ kila saṅkalpaś carato duścaraṁ tapaḥ

07030083 śrūyatāṁ kiṁ na viditas tavāthāpi niveditam

07030091 sṛṣṭvā carācaram idaṁ tapo-yoga-samādhinā

07030093 adhyāste sarva-dhiṣṇyebhyaḥ parameṣṭhī nijāsanam

07030101 tad ahaṁ vardhamānena tapo-yoga-samādhinā

07030103 kālātmanoś ca nityatvāt sādhayiṣye tathātmanaḥ

07030111 anyathedaṁ vidhāsye’ham ayathā pūrvam ojasā

07030113 kim anyaiḥ kāla-nirdhūtaiḥ kalpānte vaiṣṇavādibhiḥ

07030121 iti śuśruma nirbandhaṁ tapaḥ paramam āsthitaḥ

07030123 vidhatsvānantaraṁ yuktaṁ svayaṁ tri-bhuvaneśvara

07030131 tavāsanaṁ dvija-gavāṁ pārameṣṭhyaṁ jagat-pate

07030133 bhavāya śreyase bhūtyai kṣemāya vijayāya ca

07030141 iti vijñāpito devair bhagavān ātmabhūr nṛpa

07030143 parito bhṛgu-dakṣādyair yayau daityeśvarāśramam

07030151 na dadarśa praticchannaṁ valmīka-tṛṇa-kīcakaiḥ

07030153 pipīlikābhir ācīrṇaṁ medas-tvaṅ-māṁsa-śoṇitam

07030161 tapantaṁ tapasā lokān yathābhrāpihitaṁ ravim

07030163 vilakṣya vismitaḥ prāha hasaṁs taṁ haṁsa-vāhanaḥ

0703017 śrī-brahmovāca

07030171 uttiṣṭhottiṣṭha bhadraṁ te tapaḥ-siddho’si kāśyapa

07030173 varado’ham anuprāpto vriyatām īpsito varaḥ

07030181 adrākṣam aham etaṁ te hṛt-sāraṁ mahad-adbhutam

07030183 daṁśa-bhakṣita-dehasya prāṇā hy asthiṣu śerate

07030191 naitat pūrvarṣayaś cakrur na kariṣyanti cāpare

07030193 nirambur dhārayet prāṇān ko vai divya-samāḥ śatam

07030201 vyavasāyena te’nena duṣkareṇa manasvinām

07030203 tapo-niṣṭhena bhavatājito’haṁ diti-nandana

07030211 tatas ta āśiṣaḥ sarvā dadāmy asura-puṅgava

07030213 martasya te hy amartasya darśanaṁ nāphalaṁ mama

0703022 śrī-nārada uvāca

07030221 ity uktvādi-bhavo devo bhakṣitāṅgaṁ pipīlikaiḥ

07030223 kamaṇḍalu-jalenaukṣad divyenāmogha-rādhasā

07030231 sa tat kīcaka-valmīkāt saha-ojo-balānvitaḥ

07030233 sarvāvayava-sampanno vajra-saṁhanano yuvā

07030235 utthitas tapta-hemābho vibhāvasur ivaidhasaḥ

07030241 sa nirīkṣyāmbare devaṁ haṁsa-vāham upasthitam

07030243 nanāma śirasā bhūmau tad-darśana-mahotsavaḥ

07030251 utthāya prāñjaliḥ prahva īkṣamāṇo dṛśā vibhum

07030253 harṣāśru-pulakodbhedo girā gadgadayāgṛṇāt

0703026 śrī-hiraṇyakaśipur uvāca

07030261 kalpānte kāla-sṛṣṭena yo’ndhena tamasāvṛtam

07030263 abhivyanag jagad idaṁ svayañjyotiḥ sva-rociṣā

07030271 ātmanā tri-vṛtā cedaṁ sṛjaty avati lumpati

07030273 rajaḥ-sattva-tamo-dhāmne parāya mahate namaḥ

07030281 nama ādyāya bījāya jñāna-vijñāna-mūrtaye

07030283 prāṇendriya-mano-buddhi- vikārair vyaktim īyuṣe

07030291 tvam īśiṣe jagatas tasthuṣaś ca

07030292 prāṇena mukhyena patiḥ prajānām

07030293 cittasya cittair mana-indriyāṇāṁ

07030294 patir mahān bhūta-guṇāśayeśaḥ

07030301 tvaṁ sapta-tantūn vitanoṣi tanvā

07030302 trayyā catur-hotraka-vidyayā ca

07030303 tvam eka ātmātmavatām anādir

07030304 ananta-pāraḥ kavir antarātmā

07030311 tvam eva kālo’nimiṣo janānām

07030312 āyur lavādy-avayavaiḥ kṣiṇoṣi

07030313 kūṭa-stha ātmā parameṣṭhy ajo mahāṁs

07030314 tvaṁ jīva-lokasya ca jīva ātmā

07030321 tvattaḥ paraṁ nāparam apy anejad

07030322 ejac ca kiñcid vyatiriktam asti

07030323 vidyāḥ kalās te tanavaś ca sarvā

07030324 hiraṇyagarbho’si bṛhat tri-pṛṣṭhaḥ

07030331 vyaktaṁ vibho sthūlam idaṁ śarīraṁ

07030332 yenendriya-prāṇa-mano-guṇāṁs tvam

07030333 bhuṅkṣe sthito dhāmani pārameṣṭhye

07030334 avyakta ātmā puruṣaḥ purāṇaḥ

07030341 anantāvyakta-rūpeṇa yenedam akhilaṁ tatam

07030343 cid-acic-chakti-yuktāya tasmai bhagavate namaḥ

07030351 yadi dāsyasy abhimatān varān me varadottama

07030353 bhūtebhyas tvad-visṛṣṭebhyo mṛtyur mā bhūn mama prabho

07030361 nāntar bahir divā naktam anyasmād api cāyudhaiḥ

07030363 na bhūmau nāmbare mṛtyur na narair na mṛgair api

07030371 vyasubhir vāsumadbhir vā surāsura-mahoragaiḥ

07030373 apratidvandvatāṁ yuddhe aika-patyaṁ ca dehinām

07030381 sarveṣāṁ loka-pālānāṁ mahimānaṁ yathātmanaḥ

07030383 tapo-yoga-prabhāvāṇāṁ yan na riṣyati karhicit

0704001 śrī-nārada uvāca

07040011 evaṁ vṛtaḥ śata-dhṛtirhiraṇyakaśipor atha

07040013 prādāt tat-tapasā prīto varāṁs tasya sudurlabhān

0704002 śrī-brahmovāca

07040021 tāteme durlabhāḥ puṁsāṁ yān vṛṇīṣe varān mama

07040023 tathāpi vitarāmy aṅga varān yadyapi durlabhān

07040031 tato jagāma bhagavān amoghānugraho vibhuḥ

07040033 pūjito’sura-varyeṇa stūyamānaḥ prajeśvaraiḥ

07040041 evaṁ labdha-varo daityo bibhrad dhemamayaṁ vapuḥ

07040043 bhagavaty akarod dveṣaṁ bhrātur vadham anusmaran

07040051 sa vijitya diśaḥ sarvā lokāṁś ca trīn mahāsuraḥ

07040053 devāsura-manuṣyendra- gandharva-garuḍoragān

07040061 siddha-cāraṇa-vidyādhrān ṛṣīn pitṛ-patīn manūn

07040063 yakṣa-rakṣaḥ-piśāceśān preta-bhūta-patīn api

07040071 sarva-sattva-patīn jitvā vaśam ānīya viśva-jit

07040073 jahāra loka-pālānāṁ sthānāni saha tejasā

07040081 devodyāna-śriyā juṣṭam adhyāste sma tri-piṣṭapam

07040083 mahendra-bhavanaṁ sākṣān nirmitaṁ viśvakarmaṇā

07040085 trailokya-lakṣmy-āyatanam adhyuvāsākhilarddhimat

07040091 yatra vidruma-sopānā mahā-mārakatā bhuvaḥ

07040093 yatra sphāṭika-kuḍyāni vaidūrya-stambha-paṅktayaḥ

07040101 yatra citra-vitānāni padmarāgāsanāni ca

07040103 payaḥ-phena-nibhāḥ śayyā muktādāma-paricchadāḥ

07040111 kūjadbhir nūpurair devyaḥ śabda-yantya itas tataḥ

07040113 ratna-sthalīṣu paśyanti sudatīḥ sundaraṁ mukham

07040121 tasmin mahendra-bhavane mahā-balo

07040122 mahā-manā nirjita-loka eka-rāṭ

07040123 reme’bhivandyāṅghri-yugaḥ surādibhiḥ

07040124 pratāpitair ūrjita-caṇḍa-śāsanaḥ

07040131 tam aṅga mattaṁ madhunoru-gandhinā

07040132 vivṛtta-tāmrākṣam aśeṣa-dhiṣṇya-pāḥ

07040133 upāsatopāyana-pāṇibhir vinā

07040134 tribhis tapo-yoga-balaujasāṁ padam

07040141 jagur mahendrāsanam ojasā sthitaṁ

07040142 viśvāvasus tumburur asmad-ādayaḥ

07040143 gandharva-siddhā ṛṣayo’stuvan muhur

07040144 vidyādharāś cāpsarasaś ca pāṇḍava

07040151 sa eva varṇāśramibhiḥ kratubhir bhūri-dakṣiṇaiḥ

07040153 ijyamāno havir-bhāgān agrahīt svena tejasā

07040161 akṛṣṭa-pacyā tasyāsīt sapta-dvīpavatī mahī

07040163 tathā kāma-dughā gāvo nānāścarya-padaṁ nabhaḥ

07040171 ratnākarāś ca ratnaughāṁs tat-patnyaś cohur ūrmibhiḥ

07040173 kṣāra-sīdhu-ghṛta-kṣaudra- dadhi-kṣīrāmṛtodakāḥ

07040181 śailā droṇībhir ākrīḍaṁ sarvartuṣu guṇān drumāḥ

07040183 dadhāra loka-pālānām eka eva pṛthag guṇān

07040191 sa itthaṁ nirjita-kakub eka-rāḍ viṣayān priyān

07040193 yathopajoṣaṁ bhuñjāno nātṛpyad ajitendriyaḥ

07040201 evam aiśvarya-mattasya dṛptasyocchāstra-vartinaḥ

07040203 kālo mahān vyatīyāya brahma-śāpam upeyuṣaḥ

07040211 tasyogra-daṇḍa-saṁvignāḥ sarve lokāḥ sapālakāḥ

07040213 anyatrālabdha-śaraṇāḥ śaraṇaṁ yayur acyutam

07040221 tasyai namo’stu kāṣṭhāyai yatrātmā harir īśvaraḥ

07040223 yad gatvā na nivartante śāntāḥ sannyāsino’malāḥ

07040231 iti te saṁyatātmānaḥ samāhita-dhiyo’malāḥ

07040233 upatasthur hṛṣīkeśaṁ vinidrā vāyu-bhojanāḥ

07040241 teṣām āvirabhūd vāṇī arūpā megha-niḥsvanā

07040243 sannādayantī kakubhaḥ sādhūnām abhayaṅkarī

07040251 mā bhaiṣṭa vibudha-śreṣṭhāḥ sarveṣāṁ bhadram astu vaḥ

07040253 mad-darśanaṁ hi bhūtānāṁ sarva-śreyopapattaye

07040261 jñātam etasya daurātmyaṁ daiteyāpasadasya yat

07040263 tasya śāntiṁ kariṣyāmi kālaṁ tāvat pratīkṣata

07040271 yadā deveṣu vedeṣu goṣu vipreṣu sādhuṣu

07040273 dharme mayi ca vidveṣaḥ sa vā āśu vinaśyati

07040281 nirvairāya praśāntāya sva-sutāya mahātmane

07040283 prahrādāya yadā druhyed dhaniṣye’pi varorjitam

0704029 śrī-nārada uvāca

07040291 ity uktā loka-guruṇā taṁ praṇamya divaukasaḥ

07040293 nyavartanta gatodvegā menire cāsuraṁ hatam

07040301 tasya daitya-pateḥ putrāś catvāraḥ paramādbhutāḥ

07040303 prahrādo’bhūn mahāṁs teṣāṁ guṇair mahad-upāsakaḥ

07040311 brahmaṇyaḥ śīla-sampannaḥ satya-sandho jitendriyaḥ

07040313 ātmavat sarva-bhūtānām eka-priya-suhṛttamaḥ

07040321 dāsavat sannatāryāṅghriḥ pitṛvad dīna-vatsalaḥ

07040323 bhrātṛvat sadṛśe snigdho guruṣv īśvara-bhāvanaḥ

07040325 vidyārtha-rūpa-janmāḍhyo māna-stambha-vivarjitaḥ

07040331 nodvigna-citto vyasaneṣu niḥspṛhaḥ

07040332 śruteṣu dṛṣṭeṣu guṇeṣv avastu-dṛk

07040333 dāntendriya-prāṇa-śarīra-dhīḥ sadā

07040334 praśānta-kāmo rahitāsuro’suraḥ

07040341 yasmin mahad-guṇā rājan gṛhyante kavibhir muhuḥ

07040343 na te’dhunā pidhīyante yathā bhagavatīśvare

07040351 yaṁ sādhu-gāthā-sadasi ripavo’pi surā nṛpa

07040353 pratimānaṁ prakurvanti kim utānye bhavādṛśāḥ

07040361 guṇair alam asaṅkhyeyair māhātmyaṁ tasya sūcyate

07040363 vāsudeve bhagavati yasya naisargikī ratiḥ

07040371 nyasta-krīḍanako bālo jaḍavat tan-manastayā

07040373 kṛṣṇa-graha-gṛhītātmā na veda jagad īdṛśam

07040381 āsīnaḥ paryaṭann aśnan śayānaḥ prapiban bruvan

07040383 nānusandhatta etāni govinda-parirambhitaḥ

07040391 kvacid rudati vaikuṇṭha- cintā-śabala-cetanaḥ

07040393 kvacid dhasati tac-cintā- hlāda udgāyati kvacit

07040401 nadati kvacid utkaṇṭho vilajjo nṛtyati kvacit

07040403 kvacit tad-bhāvanā-yuktas tanmayo’nucakāra ha

07040411 kvacid utpulakas tūṣṇīm āste saṁsparśa-nirvṛtaḥ

07040413 aspanda-praṇayānanda- salilāmīlitekṣaṇaḥ

07040421 sa uttama-śloka-padāravindayor

07040422 niṣevayākiñcana-saṅga-labdhayā

07040423 tanvan parāṁ nirvṛtim ātmano muhur

07040424 duḥsaṅga-dīnasya manaḥ śamaṁ vyadhāt

07040431 tasmin mahā-bhāgavate mahā-bhāge mahātmani

07040433 hiraṇyakaśipū rājann akarod agham ātmaje

0705044 śrī-yudhiṣṭhira uvāca

07040441 devarṣa etad icchāmo vedituṁ tava suvrata

07040443 yad ātmajāya śuddhāya pitādāt sādhave hy agham

07040451 putrān vipratikūlān svān pitaraḥ putra-vatsalāḥ

07040453 upālabhante śikṣārthaṁ naivāgham aparo yathā

07040461 kim utānuvaśān sādhūṁs tādṛśān guru-devatān

07040463 etat kautūhalaṁ brahmann asmākaṁ vidhama prabho

07040465 pituḥ putrāya yad dveṣo maraṇāya prayojitaḥ

0705001 śrī-nārada uvāca

07050011 paurohityāya bhagavān vṛtaḥ kāvyaḥ kilāsuraiḥ

07050013 ṣaṇḍāmarkau sutau tasya daitya-rāja-gṛhāntike

07050021 tau rājñā prāpitaṁ bālaṁ prahlādaṁ naya-kovidam

07050023 pāṭhayām āsatuḥ pāṭhyān anyāṁś cāsura-bālakān

07050031 yat tatra guruṇā proktaṁ śuśruve’nupapāṭha ca

07050033 na sādhu manasā mene sva-parāsad-grahāśrayam

07050041 ekadāsura-rāṭ putram aṅkam āropya pāṇḍava

07050043 papraccha kathyatāṁ vatsa manyate sādhu yad bhavān

0705005 śrī-prahlāda uvāca

07050051 tat sādhu manye’sura-varya dehināṁ

07050052 sadā samudvigna-dhiyām asad-grahāt

07050053 hitvātma-pātaṁ gṛham andha-kūpaṁ

07050054 vanaṁ gato yad dharim āśrayeta

0705006 śrī-nārada uvāca

07050061 śrutvā putra-giro daityaḥ para-pakṣa-samāhitāḥ

07050063 jahāsa buddhir bālānāṁ bhidyate para-buddhibhiḥ

07050071 samyag vidhāryatāṁ bālo guru-gehe dvi-jātibhiḥ

07050073 viṣṇu-pakṣaiḥ praticchannair na bhidyetāsya dhīr yathā

07050081 gṛham ānītam āhūya prahrādaṁ daitya-yājakāḥ

07050083 praśasya ślakṣṇayā vācā samapṛcchanta sāmabhiḥ

07050091 vatsa prahrāda bhadraṁ te satyaṁ kathaya mā mṛṣā

07050093 bālān ati kutas tubhyam eṣa buddhi-viparyayaḥ

07050101 buddhi-bhedaḥ para-kṛta utāho te svato’bhavat

07050103 bhaṇyatāṁ śrotu-kāmānāṁ gurūṇāṁ kula-nandana

0705011 śrī-prahrāda uvāca

07050111 paraḥ svaś cety asad-grāhaḥ puṁsāṁ yan-māyayā kṛtaḥ

07050113 vimohita-dhiyāṁ dṛṣṭas tasmai bhagavate namaḥ

07050121 sa yadānuvrataḥ puṁsāṁ paśu-buddhir vibhidyate

07050123 anya eṣa tathānyo’ham iti bheda-gatāsatī

07050131 sa eṣa ātmā sva-parety abuddhibhir

07050132 duratyayānukramaṇo nirūpyate

07050133 muhyanti yad-vartmani veda-vādino

07050134 brahmādayo hy eṣa bhinatti me matim

07050141 yathā bhrāmyaty ayo brahman svayam ākarṣa-sannidhau

07050143 tathā me bhidyate cetaś cakra-pāṇer yadṛcchayā

0705015 śrī-nārada uvāca

07050151 etāvad brāhmaṇāyoktvā virarāma mahā-matiḥ

07050153 taṁ sannibhartsya kupitaḥ sudīno rāja-sevakaḥ

07050161 ānīyatām are vetram asmākam ayaśaskaraḥ

07050163 kulāṅgārasya durbuddheś caturtho’syodito damaḥ

07050171 daiteya-candana-vane jāto’yaṁ kaṇṭaka-drumaḥ

07050173 yan-mūlonmūla-paraśor viṣṇor nālāyito’rbhakaḥ

07050181 iti taṁ vividhopāyair bhīṣayaṁs tarjanādibhiḥ

07050183 prahrādaṁ grāhayām āsa tri-vargasyopapādanam

07050191 tata enaṁ gurur jñātvā jñāta-jñeya-catuṣṭayam

07050193 daityendraṁ darśayām āsa mātṛ-mṛṣṭam alaṅkṛtam

07050201 pādayoḥ patitaṁ bālaṁ pratinandyāśiṣāsuraḥ

07050203 pariṣvajya ciraṁ dorbhyāṁ paramām āpa nirvṛtim

07050211 āropyāṅkam avaghrāya mūrdhany aśru-kalāmbubhiḥ

07050213 āsiñcan vikasad-vaktram idam āha yudhiṣṭhira

0705023 hiraṇyakaśipur uvāca

07050221 prahrādānūcyatāṁ tāta svadhītaṁ kiñcid uttamam

07050223 kālenaitāvatāyuṣman yad aśikṣad guror bhavān

0705023 śrī-prahrāda uvāca

07050231 śravaṇaṁ kīrtanaṁ viṣṇoḥ smaraṇaṁ pāda-sevanam

07050233 arcanaṁ vandanaṁ dāsyaṁ sakhyam ātma-nivedanam

07050241 iti puṁsārpitā viṣṇau bhaktiś cen nava-lakṣaṇā

07050243 kriyeta bhagavaty addhā tan manye’dhītam uttamam

07050251 niśamyaitat suta-vaco hiraṇyakaśipus tadā

07050253 guru-putram uvācedaṁ ruṣā prasphuritādharaḥ

07050261 brahma-bandho kim etat te vipakṣaṁ śrayatāsatā

07050263 asāraṁ grāhito bālo mām anādṛtya durmate

07050271 santi hy asādhavo loke durmaitrāś chadma-veṣiṇaḥ

07050273 teṣām udety aghaṁ kāle rogaḥ pātakinām iva

0705028 śrī-guru-putra uvāca

07050281 na mat-praṇītaṁ na para-praṇītaṁ

07050282 suto vadaty eṣa tavendra-śatro

07050283 naisargikīyaṁ matir asya rājan

07050284 niyaccha manyuṁ kad adāḥ sma mā naḥ

0705029 śrī-nārada uvāca

07050291 guruṇaivaṁ pratiprokto bhūya āhāsuraḥ sutam

07050293 na ced guru-mukhīyaṁ te kuto’bhadrāsatī matiḥ

0705030 śrī-prahrāda uvāca

07050301 matir na kṛṣṇe parataḥ svato vā

07050302 mitho’bhipadyeta gṛha-vratānām

07050303 adānta-gobhir viśatāṁ tamisraṁ

07050304 punaḥ punaś carvita-carvaṇānām

07050311 na te viduḥ svārtha-gatiṁ hi viṣṇuṁ

07050312 durāśayā ye bahir-artha-māninaḥ

07050313 andhā yathāndhair upanīyamānās

07050314 te’pīśa-tantryām uru-dāmni baddhāḥ

07050321 naiṣāṁ matis tāvad urukramāṅghriṁ

07050322 spṛśaty anarthāpagamo yad-arthaḥ

07050323 mahīyasāṁ pāda-rajo-'bhiṣekaṁ

07050324 niṣkiñcanānāṁ na vṛṇīta yāvat

07050331 ity uktvoparataṁ putraṁ hiraṇyakaśipū ruṣā

07050333 andhīkṛtātmā svotsaṅgān nirasyata mahī-tale

07050341 āhāmarṣa-ruṣāviṣṭaḥ kaṣāyī-bhūta-locanaḥ

07050343 vadhyatām āśv ayaṁ vadhyo niḥsārayata nairṛtāḥ

07050351 ayaṁ me bhrātṛ-hā so’yaṁ hitvā svān suhṛdo’dhamaḥ

07050353 pitṛvya-hantuḥ pādau yo viṣṇor dāsavad arcati

07050361 viṣṇor vā sādhv asau kiṁ nu kariṣyaty asamañjasaḥ

07050363 sauhṛdaṁ dustyajaṁ pitror ahād yaḥ pañca-hāyanaḥ

07050371 paro’py apatyaṁ hita-kṛd yathauṣadhaṁ

07050372 sva-dehajo’py āmayavat suto’hitaḥ

07050373 chindyāt tad aṅgaṁ yad utātmano’hitaṁ

07050374 śeṣaṁ sukhaṁ jīvati yad-vivarjanāt

07050381 sarvair upāyair hantavyaḥ sambhoja-śayanāsanaiḥ

07050383 suhṛl-liṅga-dharaḥ śatrur muner duṣṭam ivendriyam

07050391 nairṛtās te samādiṣṭā bhartrā vai śūla-pāṇayaḥ

07050393 tigma-daṁṣṭra-karālāsyās tāmra-śmaśru-śiroruhāḥ

07050401 nadanto bhairavaṁ nādaṁ chindhi bhindhīti vādinaḥ

07050403 āsīnaṁ cāhanan śūlaiḥ prahrādaṁ sarva-marmasu

07050411 pare brahmaṇy anirdeśye bhagavaty akhilātmani

07050413 yuktātmany aphalā āsann apuṇyasyeva sat-kriyāḥ

07050421 prayāse’pahate tasmin daityendraḥ pariśaṅkitaḥ

07050423 cakāra tad-vadhopāyān nirbandhena yudhiṣṭhira

07050431 dig-gajair dandaśūkendrair abhicārāvapātanaiḥ

07050433 māyābhiḥ sannirodhaiś ca gara-dānair abhojanaiḥ

07050441 hima-vāyv-agni-salilaiḥ parvatākramaṇair api

07050443 na śaśāka yadā hantum apāpam asuraḥ sutam

07050445 cintāṁ dīrghatamāṁ prāptas tat-kartuṁ nābhyapadyata

07050451 eṣa me bahv-asādhūkto vadhopāyāś ca nirmitāḥ

07050453 tais tair drohair asad-dharmair muktaḥ svenaiva tejasā

07050461 vartamāno’vidūre vai bālo’py ajaḍa-dhīr ayam

07050463 na vismarati me’nāryaṁ śunaḥ śepa iva prabhuḥ

07050471 aprameyānubhāvo’yam akutaścid-bhayo’maraḥ

07050473 nūnam etad-virodhena mṛtyur me bhavitā na vā

07050481 iti tac-cintayā kiñcin mlāna-śriyam adho-mukham

07050483 śaṇḍāmarkāv auśanasau vivikta iti hocatuḥ

07050491 jitaṁ tvayaikena jagat-trayaṁ bhruvor

07050492 vijṛmbhaṇa-trasta-samasta-dhiṣṇyapam

07050493 na tasya cintyaṁ tava nātha cakṣvahe

07050494 na vai śiśūnāṁ guṇa-doṣayoḥ padam

07050501 imaṁ tu pāśair varuṇasya baddhvā

07050502 nidhehi bhīto na palāyate yathā

07050503 buddhiś ca puṁso vayasārya-sevayā

07050504 yāvad gurur bhārgava āgamiṣyati

07050511 tatheti guru-putroktam anujñāyedam abravīt

07050513 dharmo hy asyopadeṣṭavyo rājñāṁ yo gṛha-medhinām

07050521 dharmam arthaṁ ca kāmaṁ ca nitarāṁ cānupūrvaśaḥ

07050523 prahrādāyocatū rājan praśritāvanatāya ca

07050531 yathā tri-vargaṁ gurubhir ātmane upaśikṣitam

07050533 na sādhu mene tac-chikṣāṁ dvandvārāmopavarṇitām

07050541 yadācāryaḥ parāvṛtto gṛhamedhīya-karmasu

07050543 vayasyair bālakais tatra sopahūtaḥ kṛta-kṣaṇaiḥ

07050551 atha tān ślakṣṇayā vācā pratyāhūya mahā-budhaḥ

07050553 uvāca vidvāṁs tan-niṣṭhāṁ kṛpayā prahasann iva

07050561 te tu tad-gauravāt sarve tyakta-krīḍā-paricchadāḥ

07050563 bālā adūṣita-dhiyo dvandvārāmeritehitaiḥ

07050571 paryupāsata rājendra tan-nyasta-hṛdayekṣaṇāḥ

07050573 tān āha karuṇo maitro mahā-bhāgavato’suraḥ

0706001 śrī-prahrāda uvāca

07060011 kaumāra ācaret prājño dharmān bhāgavatān iha

07060013 durlabhaṁ mānuṣaṁ janma tad apy adhruvam arthadam

07060021 yathā hi puruṣasyeha viṣṇoḥ pādopasarpaṇam

07060023 yad eṣa sarva-bhūtānāṁ priya ātmeśvaraḥ suhṛt

07060031 sukham aindriyakaṁ daityā deha-yogena dehinām

07060033 sarvatra labhyate daivād yathā duḥkham ayatnataḥ

07060041 tat-prayāso na kartavyo yata āyur-vyayaḥ param

07060043 na tathā vindate kṣemaṁ mukunda-caraṇāmbujam

07060051 tato yateta kuśalaḥ kṣemāya bhavam āśritaḥ

07060053 śarīraṁ pauruṣaṁ yāvan na vipadyeta puṣkalam

07060061 puṁso varṣa-śataṁ hy āyus tad-ardhaṁ cājitātmanaḥ

07060063 niṣphalaṁ yad asau rātryāṁ śete’ndhaṁ prāpitas tamaḥ

07060071 mugdhasya bālye kaiśore krīḍato yāti viṁśatiḥ

07060073 jarayā grasta-dehasya yāty akalpasya viṁśatiḥ

07060081 durāpūreṇa kāmena mohena ca balīyasā

07060083 śeṣaṁ gṛheṣu saktasya pramattasyāpayāti hi

07060091 ko gṛheṣu pumān saktam ātmānam ajitendriyaḥ

07060093 sneha-pāśair dṛḍhair baddham utsaheta vimocitum

07060101 ko nv artha-tṛṣṇāṁ visṛjet prāṇebhyo’pi ya īpsitaḥ

07060103 yaṁ krīṇāty asubhiḥ preṣṭhais taskaraḥ sevako vaṇik

07060111 kathaṁ priyāyā anukampitāyāḥ

07060112 saṅgaṁ rahasyaṁ rucirāṁś ca mantrān

07060113 suhṛtsu tat-sneha-sitaḥ śiśūnāṁ

07060114 kalākṣarāṇām anurakta-cittaḥ

07060121 putrān smaraṁs tā duhitṝr hṛdayyā

07060122 bhrātṝn svasṝr vā pitarau ca dīnau

07060123 gṛhān manojñoru-paricchadāṁś ca

07060124 vṛttīś ca kulyāḥ paśu-bhṛtya-vargān

07060131 tyajeta kośas-kṛd ivehamānaḥ

07060132 karmāṇi lobhād avitṛpta-kāmaḥ

07060133 aupasthya-jaihvaṁ bahu-manyamānaḥ

07060134 kathaṁ virajyeta duranta-mohaḥ

07060141 kuṭumba-poṣāya viyan nijāyur

07060142 na budhyate’rthaṁ vihataṁ pramattaḥ

07060143 sarvatra tāpa-traya-duḥkhitātmā

07060144 nirvidyate na sva-kuṭumba-rāmaḥ

07060151 vitteṣu nityābhiniviṣṭa-cetā

07060152 vidvāṁś ca doṣaṁ para-vitta-hartuḥ

07060153 pretyeha vāthāpy ajitendriyas tad

07060154 aśānta-kāmo harate kuṭumbī

07060161 vidvān apītthaṁ danujāḥ kuṭumbaṁ

07060162 puṣṇan sva-lokāya na kalpate vai

07060163 yaḥ svīya-pārakya-vibhinna-bhāvas

07060164 tamaḥ prapadyeta yathā vimūḍhaḥ

07060171 yato na kaścit kva ca kutracid vā

07060172 dīnaḥ svam ātmānam alaṁ samarthaḥ

07060173 vimocituṁ kāma-dṛśāṁ vihāra-

07060174 krīḍā-mṛgo yan-nigaḍo visargaḥ

07060181 tato vidūrāt parihṛtya daityā

07060182 daityeṣu saṅgaṁ viṣayātmakeṣu

07060183 upeta nārāyaṇam ādi-devaṁ

07060184 sa mukta-saṅgair iṣito’pavargaḥ

07060191 na hy acyutaṁ prīṇayato bahv-āyāso’surātmajāḥ

07060193 ātmatvāt sarva-bhūtānāṁ siddhatvād iha sarvataḥ

07060201 parāvareṣu bhūteṣu brahmānta-sthāvarādiṣu

07060203 bhautikeṣu vikāreṣu bhūteṣv atha mahatsu ca

07060211 guṇeṣu guṇa-sāmye ca guṇa-vyatikare tathā

07060213 eka eva paro hy ātmā bhagavān īśvaro’vyayaḥ

07060221 pratyag-ātma-svarūpeṇa dṛśya-rūpeṇa ca svayam

07060223 vyāpya-vyāpaka-nirdeśyo hy anirdeśyo’vikalpitaḥ

07060231 kevalānubhavānanda- svarūpaḥ parameśvaraḥ

07060233 māyayāntarhitaiśvarya īyate guṇa-sargayā

07060241 tasmāt sarveṣu bhūteṣu dayāṁ kuruta sauhṛdam

07060243 bhāvam āsuram unmucya yayā tuṣyaty adhokṣajaḥ

07060251 tuṣṭe ca tatra kim alabhyam ananta ādye

07060252 kiṁ tair guṇa-vyatikarād iha ye sva-siddhāḥ

07060253 dharmādayaḥ kim aguṇena ca kāṅkṣitena

07060254 sāraṁ juṣāṁ caraṇayor upagāyatāṁ naḥ

07060261 dharmārtha-kāma iti yo’bhihitas tri-varga

07060262 īkṣā trayī naya-damau vividhā ca vārtā

07060263 manye tad etad akhilaṁ nigamasya satyaṁ

07060264 svātmārpaṇaṁ sva-suhṛdaḥ paramasya puṁsaḥ

07060271 jñānaṁ tad etad amalaṁ duravāpam āha

07060272 nārāyaṇo nara-sakhaḥ kila nāradāya

07060273 ekāntināṁ bhagavatas tad akiñcanānāṁ

07060274 pādāravinda-rajasāpluta-dehināṁ syāt

07060281 śrutam etan mayā pūrvaṁ jñānaṁ vijñāna-saṁyutam

07060283 dharmaṁ bhāgavataṁ śuddhaṁ nāradād deva-darśanāt

0706029 śrī-daitya-putrā ūcuḥ

07060291 prahrāda tvaṁ vayaṁ cāpi narte’nyaṁ vidmahe gurum

07060293 etābhyāṁ guru-putrābhyāṁ bālānām api hīśvarau

07060301 bālasyāntaḥpura-sthasya mahat-saṅgo duranvayaḥ

07060303 chindhi naḥ saṁśayaṁ saumya syāc ced visrambha-kāraṇam

0707001 śrī-nārada uvāca

07070011 evaṁ daitya-sutaiḥ pṛṣṭo mahā-bhāgavato’suraḥ

07070013 uvāca tān smayamānaḥ smaran mad-anubhāṣitam

0707002 śrī-prahrāda uvāca

07070021 pitari prasthite’smākaṁ tapase mandarācalam

07070023 yuddhodyamaṁ paraṁ cakrur vibudhā dānavān prati

07070031 pipīlikair ahir iva diṣṭyā lokopatāpanaḥ

07070033 pāpena pāpo’bhakṣīti vadanto vāsavādayaḥ

07070041 teṣām atibalodyogaṁ niśamyāsura-yūthapāḥ

07070043 vadhyamānāḥ surair bhītā dudruvuḥ sarvato diśam

07070051 kalatra-putra-vittāptān gṛhān paśu-paricchadān

07070053 nāvekṣyamāṇās tvaritāḥ sarve prāṇa-parīpsavaḥ

07070061 vyalumpan rāja-śibiram amarā jaya-kāṅkṣiṇaḥ

07070063 indras tu rāja-mahiṣīṁ mātaraṁ mama cāgrahīt

07070071 nīyamānāṁ bhayodvignāṁ rudatīṁ kurarīm iva

07070073 yadṛcchayāgatas tatra devarṣir dadṛśe pathi

07070081 prāha naināṁ sura-pate netum arhasy anāgasam

07070083 muñca muñca mahā-bhāga satīṁ para-parigraham

0707009 śrī-indra uvāca

07070091 āste’syā jaṭhare vīryam aviṣahyaṁ sura-dviṣaḥ

07070093 āsyatāṁ yāvat prasavaṁ mokṣye’rtha-padavīṁ gataḥ

0707010 śrī-nārada uvāca

07070101 ayaṁ niṣkilbiṣaḥ sākṣān mahā-bhāgavato mahān

07070103 tvayā na prāpsyate saṁsthām anantānucaro balī

07070111 ity uktas tāṁ vihāyendro devarṣer mānayan vacaḥ

07070113 ananta-priya-bhaktyaināṁ parikramya divaṁ yayau

07070121 tato me mātaram ṛṣiḥ samānīya nijāśrame

07070123 āśvāsyehoṣyatāṁ vatse yāvat te bhartur āgamaḥ

07070131 tathety avātsīd devarṣer antike sākuto-bhayā

07070133 yāvad daitya-patir ghorāt tapaso na nyavartata

07070141 ṛṣiṁ paryacarat tatra bhaktyā paramayā satī

07070143 antarvatnī sva-garbhasya kṣemāyecchā-prasūtaye

07070151 ṛṣiḥ kāruṇikas tasyāḥ prādād ubhayam īśvaraḥ

07070153 dharmasya tattvaṁ jñānaṁ ca mām apy uddiśya nirmalam

07070161 tat tu kālasya dīrghatvāt strītvān mātus tirodadhe

07070163 ṛṣiṇānugṛhītaṁ māṁ nādhunāpy ajahāt smṛtiḥ

07070171 bhavatām api bhūyān me yadi śraddadhate vacaḥ

07070173 vaiśāradī dhīḥ śraddhātaḥ strī-bālānāṁ ca me yathā

07070181 janmādyāḥ ṣaḍ ime bhāvā dṛṣṭā dehasya nātmanaḥ

07070183 phalānām iva vṛkṣasya kāleneśvara-mūrtinā

07070191 ātmā nityo’vyayaḥ śuddha ekaḥ kṣetra-jña āśrayaḥ

07070193 avikriyaḥ sva-dṛg hetur vyāpako’saṅgy anāvṛtaḥ

07070201 etair dvādaśabhir vidvān ātmano lakṣaṇaiḥ paraiḥ

07070203 ahaṁ mamety asad-bhāvaṁ dehādau mohajaṁ tyajet

07070211 svarṇaṁ yathā grāvasu hema-kāraḥ

07070212 kṣetreṣu yogais tad-abhijña āpnuyāt

07070213 kṣetreṣu deheṣu tathātma-yogair

07070214 adhyātma-vid brahma-gatiṁ labheta

07070221 aṣṭau prakṛtayaḥ proktās traya eva hi tad-guṇāḥ

07070223 vikārāḥ ṣoḍaśācāryaiḥ pumān ekaḥ samanvayāt

07070231 dehas tu sarva-saṅghāto jagat tasthur iti dvidhā

07070233 atraiva mṛgyaḥ puruṣo neti netīty atat tyajan

07070241 anvaya-vyatirekeṇa vivekenośatātmanā

07070243 svarga-sthāna-samāmnāyair vimṛśadbhir asatvaraiḥ

07070251 buddher jāgaraṇaṁ svapnaḥ suṣuptir iti vṛttayaḥ

07070253 tā yenaivānubhūyante so’dhyakṣaḥ puruṣaḥ paraḥ

07070261 ebhis tri-varṇaiḥ paryastair buddhi-bhedaiḥ kriyodbhavaiḥ

07070263 svarūpam ātmano budhyed gandhair vāyum ivānvayāt

07070271 etad dvāro hi saṁsāro guṇa-karma-nibandhanaḥ

07070273 ajñāna-mūlo’pārtho’pi puṁsaḥ svapna ivārpyate

07070281 tasmād bhavadbhiḥ kartavyaṁ karmaṇāṁ tri-guṇātmanām

07070283 bīja-nirharaṇaṁ yogaḥ pravāhoparamo dhiyaḥ

07070291 tatropāya-sahasrāṇām ayaṁ bhagavatoditaḥ

07070293 yad īśvare bhagavati yathā yair añjasā ratiḥ

07070301 guru-śuśrūṣayā bhaktyā sarva-labdhārpaṇena ca

07070303 saṅgena sādhu-bhaktānām īśvarārādhanena ca

07070311 śraddhayā tat-kathāyāṁ ca kīrtanair guṇa-karmaṇām

07070313 tat-pādāmburuha-dhyānāt tal-liṅgekṣārhaṇādibhiḥ

07070321 hariḥ sarveṣu bhūteṣu bhagavān āsta īśvaraḥ

07070323 iti bhūtāni manasā kāmais taiḥ sādhu mānayet

07070331 evaṁ nirjita-ṣaḍ-vargaiḥ kriyate bhaktir īśvare

07070333 vāsudeve bhagavati yayā saṁlabhyate ratiḥ

07070341 niśamya karmāṇi guṇān atulyān

07070342 vīryāṇi līlā-tanubhiḥ kṛtāni

07070343 yadātiharṣotpulakāśru-gadgadaṁ

07070344 protkaṇṭha udgāyati rauti nṛtyati

07070351 yadā graha-grasta iva kvacid dhasaty

07070352 ākrandate dhyāyati vandate janam

07070353 muhuḥ śvasan vakti hare jagat-pate

07070354 nārāyaṇety ātma-matir gata-trapaḥ

07070361 tadā pumān mukta-samasta-bandhanas

07070362 tad-bhāva-bhāvānukṛtāśayākṛtiḥ

07070363 nirdagdha-bījānuśayo mahīyasā

07070364 bhakti-prayogeṇa samety adhokṣajam

07070371 adhokṣajālambham ihāśubhātmanaḥ

07070372 śarīriṇaḥ saṁsṛti-cakra-śātanam

07070373 tad brahma-nirvāṇa-sukhaṁ vidur budhās

07070374 tato bhajadhvaṁ hṛdaye hṛd-īśvaram

07070381 ko’ti-prayāso’sura-bālakā harer

07070382 upāsane sve hṛdi chidravat sataḥ

07070383 svasyātmanaḥ sakhyur aśeṣa-dehināṁ

07070384 sāmānyataḥ kiṁ viṣayopapādanaiḥ

07070391 rāyaḥ kalatraṁ paśavaḥ sutādayo

07070392 gṛhā mahī kuñjara-kośa-bhūtayaḥ

07070393 sarve’rtha-kāmāḥ kṣaṇa-bhaṅgurāyuṣaḥ

07070394 kurvanti martyasya kiyat priyaṁ calāḥ

07070401 evaṁ hi lokāḥ kratubhiḥ kṛtā amī

07070402 kṣayiṣṇavaḥ sātiśayā na nirmalāḥ

07070403 tasmād adṛṣṭa-śruta-dūṣaṇaṁ paraṁ

07070404 bhaktyoktayeśaṁ bhajatātma-labdhaye

07070411 yad-artha iha karmāṇi vidvan-māny asakṛn naraḥ

07070413 karoty ato viparyāsam amoghaṁ vindate phalam

07070421 sukhāya duḥkha-mokṣāya saṅkalpa iha karmiṇaḥ

07070423 sadāpnotīhayā duḥkham anīhāyāḥ sukhāvṛtaḥ

07070431 kāmān kāmayate kāmyair yad-artham iha pūruṣaḥ

07070433 sa vai dehas tu pārakyo bhaṅguro yāty upaiti ca

07070441 kim u vyavahitāpatya- dārāgāra-dhanādayaḥ

07070443 rājya-kośa-gajāmātya- bhṛtyāptā mamatāspadāḥ

07070451 kim etair ātmanas tucchaiḥ saha dehena naśvaraiḥ

07070453 anarthair artha-saṅkāśair nityānanda-rasodadheḥ

07070461 nirūpyatām iha svārthaḥ kiyān deha-bhṛto’surāḥ

07070463 niṣekādiṣv avasthāsu kliśyamānasya karmabhiḥ

07070471 karmāṇy ārabhate dehī dehenātmānuvartinā

07070473 karmabhis tanute deham ubhayaṁ tv avivekataḥ

07070481 tasmād arthāś ca kāmāś ca dharmāś ca yad-apāśrayāḥ

07070483 bhajatānīhayātmānam anīhaṁ harim īśvaram

07070491 sarveṣām api bhūtānāṁ harir ātmeśvaraḥ priyaḥ

07070493 bhūtair mahadbhiḥ sva-kṛtaiḥ kṛtānāṁ jīva-saṁjñitaḥ

07070501 devo’suro manuṣyo vā yakṣo gandharva eva vā

07070503 bhajan mukunda-caraṇaṁ svastimān syād yathā vayam

07070511 nālaṁ dvijatvaṁ devatvam ṛṣitvaṁ vāsurātmajāḥ

07070513 prīṇanāya mukundasya na vṛttaṁ na bahu-jñatā

07070521 na dānaṁ na tapo nejyā na śaucaṁ na vratāni ca

07070523 prīyate’malayā bhaktyā harir anyad viḍambanam

07070531 tato harau bhagavati bhaktiṁ kuruta dānavāḥ

07070533 ātmaupamyena sarvatra sarva-bhūtātmanīśvare

07070541 daiteyā yakṣa-rakṣāṁsi striyaḥ śūdrā vrajaukasaḥ

07070543 khagā mṛgāḥ pāpa-jīvāḥ santi hy acyutatāṁ gatāḥ

07070551 etāvān eva loke’smin puṁsaḥ svārthaḥ paraḥ smṛtaḥ

07070553 ekānta-bhaktir govinde yat sarvatra tad-īkṣaṇam

0708001 śrī-nārada uvāca

07080011 atha daitya-sutāḥ sarve śrutvā tad-anuvarṇitam

07080013 jagṛhur niravadyatvān naiva gurv-anuśikṣitam

07080021 athācārya-sutas teṣāṁ buddhim ekānta-saṁsthitām

07080023 ālakṣya bhītas tvarito rājña āvedayad yathā

07080031 śrutvā tad apriyaṁ daityo duḥsahaṁ tanayānayam

07080033 kopāveśa-calad-gātraḥ putraṁ hantuṁ mano dadhe

07080041 kṣiptvā paruṣayā vācā prahrādam atad-arhaṇam

07080043 āhekṣamāṇaḥ pāpena tiraścīnena cakṣuṣā

07080051 praśrayāvanataṁ dāntaṁ baddhāñjalim avasthitam

07080053 sarpaḥ padāhata iva śvasan prakṛti-dāruṇaḥ

0708006 śrī-hiraṇyakaśipur uvāca

07080061 he durvinīta mandātman kula-bheda-karādhama

07080063 stabdhaṁ mac-chāsanodvṛttaṁ neṣye tvādya yama-kṣayam

07080071 kruddhasya yasya kampante trayo lokāḥ saheśvarāḥ

07080073 tasya me’bhītavan mūḍha śāsanaṁ kiṁ balo’tyagāḥ

0708008 śrī-prahrāda uvāca

07080081 na kevalaṁ me bhavataś ca rājan

07080082 sa vai balaṁ balināṁ cāpareṣām

07080083 pare’vare’mī sthira-jaṅgamā ye

07080084 brahmādayo yena vaśaṁ praṇītāḥ

07080091 sa īśvaraḥ kāla urukramo’sāv

07080092 ojaḥ sahaḥ sattva-balendriyātmā

07080093 sa eva viśvaṁ paramaḥ sva-śaktibhiḥ

07080094 sṛjaty avaty atti guṇa-trayeśaḥ

07080101 jahy āsuraṁ bhāvam imaṁ tvam ātmanaḥ

07080102 samaṁ mano dhatsva na santi vidviṣaḥ

07080103 ṛte’jitād ātmana utpathe sthitāt

07080104 tad dhi hy anantasya mahat samarhaṇam

07080111 dasyūn purā ṣaṇ na vijitya lumpato

07080112 manyanta eke sva-jitā diśo daśa

07080113 jitātmano jñasya samasya dehināṁ

07080114 sādhoḥ sva-moha-prabhavāḥ kutaḥ pare

0708012 śrī-hiraṇyakaśipur uvāca

07080121 vyaktaṁ tvaṁ martu-kāmo’si yo’timātraṁ vikatthase

07080123 mumūrṣūṇāṁ hi mandātman nanu syur viklavā giraḥ

07080131 yas tvayā manda-bhāgyokto mad-anyo jagad-īśvaraḥ

07080133 kvāsau yadi sa sarvatra kasmāt stambhe na dṛśyate

07080141 so’haṁ vikatthamānasya śiraḥ kāyād dharāmi te

07080143 gopāyeta haris tvādya yas te śaraṇam īpsitam

07080151 evaṁ duruktair muhur ardayan ruṣā

07080152 sutaṁ mahā-bhāgavataṁ mahāsuraḥ

07080153 khaḍgaṁ pragṛhyotpatito varāsanāt

07080154 stambhaṁ tatāḍātibalaḥ sva-muṣṭinā

07080161 tadaiva tasmin ninado’tibhīṣaṇo

07080162 babhūva yenāṇḍa-kaṭāham asphuṭat

07080163 yaṁ vai sva-dhiṣṇyopagataṁ tv ajādayaḥ

07080164 śrutvā sva-dhāmātyayam aṅga menire

07080171 sa vikraman putra-vadhepsur ojasā

07080172 niśamya nirhrādam apūrvam adbhutam

07080173 antaḥ-sabhāyāṁ na dadarśa tat-padaṁ

07080174 vitatrasur yena surāri-yūtha-pāḥ

07080181 satyaṁ vidhātuṁ nija-bhṛtya-bhāṣitaṁ

07080182 vyāptiṁ ca bhūteṣv akhileṣu cātmanaḥ

07080183 adṛśyatātyadbhuta-rūpam udvahan

07080184 stambhe sabhāyāṁ na mṛgaṁ na mānuṣam

07080191 sa sattvam enaṁ parito vipaśyan

07080192 stambhasya madhyād anunirjihānam

07080193 nāyaṁ mṛgo nāpi naro vicitram

07080194 aho kim etan nṛ-mṛgendra-rūpam

07080201 mīmāṁsamānasya samutthito’grato

07080202 nṛsiṁha-rūpas tad alaṁ bhayānakam

07080203 pratapta-cāmīkara-caṇḍa-locanaṁ

07080204 sphurat saṭā-keśara-jṛmbhitānanam

07080211 karāla-daṁṣṭraṁ karavāla-cañcala-

07080212 kṣurānta-jihvaṁ bhrukuṭī-mukholbaṇam

07080213 stabdhordhva-karṇaṁ giri-kandarādbhuta-

07080214 vyāttāsya-nāsaṁ hanu-bheda-bhīṣaṇam

07080221 divi-spṛśat kāyam adīrgha-pīvara-

07080222 grīvoru-vakṣaḥ-sthalam alpa-madhyamam

07080223 candrāṁśu-gauraiś churitaṁ tanūruhair

07080224 viṣvag bhujānīka-śataṁ nakhāyudham

07080231 durāsadaṁ sarva-nijetarāyudha-

07080232 praveka-vidrāvita-daitya-dānavam

07080233 prāyeṇa me’yaṁ hariṇorumāyinā

07080234 vadhaḥ smṛto’nena samudyatena kim

07080241 evaṁ bruvaṁs tv abhyapatad gadāyudho

07080242 nadan nṛsiṁhaṁ prati daitya-kuñjaraḥ

07080243 alakṣito’gnau patitaḥ pataṅgamo

07080244 yathā nṛsiṁhaujasi so’suras tadā

07080251 na tad vicitraṁ khalu sattva-dhāmani

07080252 sva-tejasā yo nu purāpibat tamaḥ

07080253 tato’bhipadyābhyahanan mahāsuro

07080254 ruṣā nṛsiṁhaṁ gadayoruvegayā

07080261 taṁ vikramantaṁ sagadaṁ gadādharo

07080262 mahoragaṁ tārkṣya-suto yathāgrahīt

07080263 sa tasya hastotkalitas tadāsuro

07080264 vikrīḍato yadvad ahir garutmataḥ

07080271 asādhv amanyanta hṛtaukaso’marā

07080272 ghana-cchadā bhārata sarva-dhiṣṇya-pāḥ

07080273 taṁ manyamāno nija-vīrya-śaṅkitaṁ

07080274 yad dhasta-mukto nṛhariṁ mahāsuraḥ

07080275 punas tam āsajjata khaḍga-carmaṇī

07080276 pragṛhya vegena gata-śramo mṛdhe

07080281 taṁ śyena-vegaṁ śata-candra-vartmabhiś

07080282 carantam acchidram upary-adho hariḥ

07080283 kṛtvāṭṭa-hāsaṁ kharam utsvanolbaṇaṁ

07080284 nimīlitākṣaṁ jagṛhe mahā-javaḥ

07080291 viṣvak sphurantaṁ grahaṇāturaṁ harir

07080282 vyālo yathākhuṁ kuliśākṣata-tvacam

07080293 dvāry ūrum āpatya dadāra līlayā

07080294 nakhair yathāhiṁ garuḍo mahā-viṣam

07080301 saṁrambha-duṣprekṣya-karāla-locano

07080302 vyāttānanāntaṁ vilihan sva-jihvayā

07080303 asṛg-lavāktāruṇa-keśarānano

07080304 yathāntra-mālī dvipa-hatyayā hariḥ

07080311 nakhāṅkurotpāṭita-hṛt-saroruhaṁ

07080312 visṛjya tasyānucarān udāyudhān

07080313 ahan samastān nakha-śastra-pāṇibhir

07080314 dordaṇḍa-yūtho’nupathān sahasraśaḥ

07080321 saṭāvadhūtā jaladāḥ parāpatan

07080322 grahāś ca tad-dṛṣṭi-vimuṣṭa-rociṣaḥ

07080323 ambhodhayaḥ śvāsa-hatā vicukṣubhur

07080324 nirhrāda-bhītā digibhā vicukruśuḥ

07080331 dyaus tat-saṭotkṣipta-vimāna-saṅkulā

07080332 protsarpata kṣmā ca padābhipīḍitā

07080333 śailāḥ samutpetur amuṣya raṁhasā

07080334 tat-tejasā khaṁ kakubho na rejire

07080341 tataḥ sabhāyām upaviṣṭam uttame

07080342 nṛpāsane sambhṛta-tejasaṁ vibhum

07080343 alakṣita-dvairatham atyamarṣaṇaṁ

07080344 pracaṇḍa-vaktraṁ na babhāja kaścana

07080351 niśāmya loka-traya-mastaka-jvaraṁ

07080352 tam ādi-daityaṁ hariṇā hataṁ mṛdhe

07080353 praharṣa-vegotkalitānanā muhuḥ

07080354 prasūna-varṣair vavṛṣuḥ sura-striyaḥ

07080361 tadā vimānāvalibhir nabhastalaṁ

07080362 didṛkṣatāṁ saṅkulam āsa nākinām

07080363 surānakā dundubhayo’tha jaghnire

07080364 gandharva-mukhyā nanṛtur jaguḥ striyaḥ

07080371 tatropavrajya vibudhā brahmendra-giriśādayaḥ

07080373 ṛṣayaḥ pitaraḥ siddhā vidyādhara-mahoragāḥ

07080381 manavaḥ prajānāṁ patayo gandharvāpsara-cāraṇāḥ

07080383 yakṣāḥ kimpuruṣās tāta vetālāḥ saha-kinnarāḥ

07080391 te viṣṇu-pārṣadāḥ sarve sunanda-kumudādayaḥ

07080393 mūrdhni baddhāñjali-puṭā āsīnaṁ tīvra-tejasam

07080395 īḍire nara-śārdulaṁ nātidūracarāḥ pṛthak

0708040 śrī-brahmovāca

07080401 nato’smy anantāya duranta-śaktaye

07080402 vicitra-vīryāya pavitra-karmaṇe

07080403 viśvasya sarga-sthiti-saṁyamān guṇaiḥ

07080404 sva-līlayā sandadhate’vyayātmane

0708041 śrī-rudra uvāca

07080411 kopa-kālo yugāntas te hato’yam asuro’lpakaḥ

07080413 tat-sutaṁ pāhy upasṛtaṁ bhaktaṁ te bhakta-vatsala

0708042 śrī-indra uvāca

07080421 pratyānītāḥ parama bhavatā trāyatā naḥ sva-bhāgā

07080422 daityākrāntaṁ hṛdaya-kamalaṁ tad-gṛhaṁ pratyabodhi

07080423 kāla-grastaṁ kiyad idam aho nātha śuśrūṣatāṁ te

07080424 muktis teṣāṁ na hi bahumatā nārasiṁhāparaiḥ kim

0708043 śrī-ṛṣaya ūcuḥ

07080431 tvaṁ nas tapaḥ paramam āttha yad ātma-tejo

07080432 yenedam ādi-puruṣātma-gataṁ sasarktha

07080433 tad vipraluptam amunādya śaraṇya-pāla

07080434 rakṣā-gṛhīta-vapuṣā punar anvamaṁsthāḥ

0708044 śrī-pitara ūcuḥ

07080441 śrāddhāni no’dhibubhuje prasabhaṁ tanūjair

07080442 dattāni tīrtha-samaye’py apibat tilāmbu

07080443 tasyodarān nakha-vidīrṇa-vapād ya ārcchat

07080444 tasmai namo nṛharaye’khila-dharma-goptre

0708045 śrī-siddhā ūcuḥ

07080451 yo no gatiṁ yoga-siddhām asādhur

07080452 ahārṣīd yoga-tapo-balena

07080453 nānā darpaṁ taṁ nakhair vidadāra

07080454 tasmai tubhyaṁ praṇatāḥ smo nṛsiṁha

0708046 śrī-vidyādharā ūcuḥ

07080461 vidyāṁ pṛthag dhāraṇayānurāddhāṁ

07080462 nyaṣedhad ajño bala-vīrya-dṛptaḥ

07080463 sa yena saṅkhye paśuvad dhatas taṁ

07080464 māyā-nṛsiṁhaṁ praṇatāḥ sma nityam

0708047 śrī-nāgā ūcuḥ

07080471 yena pāpena ratnāni strī-ratnāni hṛtāni naḥ

07080473 tad-vakṣaḥ-pāṭanenāsāṁ dattānanda namo’stu te

0708048 śrī-manava ūcuḥ

07080481 manavo vayaṁ tava nideśa-kāriṇo

07080482 ditijena deva paribhūta-setavaḥ

07080483 bhavatā khalaḥ sa upasaṁhṛtaḥ prabho

07080484 karavāma te kim anuśādhi kiṅkarān

0708049 śrī-prajāpataya ūcuḥ

07080491 prajeśā vayaṁ te pareśābhisṛṣṭā

07080492 na yena prajā vai sṛjāmo niṣiddhāḥ

07080493 sa eṣa tvayā bhinna-vakṣā nu śete

07080494 jagan-maṅgalaṁ sattva-mūrte’vatāraḥ

0708050 śrī-gandharvā ūcuḥ

07080501 vayaṁ vibho te naṭa-nāṭya-gāyakā

07080502 yenātmasād vīrya-balaujasā kṛtāḥ

07080503 sa eṣa nīto bhavatā daśām imāṁ

07080504 kim utpathasthaḥ kuśalāya kalpate

0708051 śrī-cāraṇā ūcuḥ

07080511 hare tavāṅghri-paṅkajaṁ bhavāpavargam āśritāḥ

07080513 yad eṣa sādhu-hṛc-chayas tvayāsuraḥ samāpitaḥ

0708052 śrī-yakṣā ūcuḥ

07080521 vayam anucara-mukhyāḥ karmabhis te mano-jñais

07080522 ta iha diti-sutena prāpitā vāhakatvam

07080523 sa tu jana-paritāpaṁ tat-kṛtaṁ jānatā te

07080524 narahara upanītaḥ pañcatāṁ pañca-viṁśa

0708053 śrī-kimpuruṣā ūcuḥ

07080531 vayaṁ kimpuruṣās tvaṁ tu mahā-puruṣa īśvaraḥ

07080533 ayaṁ kupuruṣo naṣṭo dhik-kṛtaḥ sādhubhir yadā

0708054 śrī-vaitālikā ūcuḥ

07080541 sabhāsu satreṣu tavāmalaṁ yaśo

07080542 gītvā saparyāṁ mahatīṁ labhāmahe

07080543 yas tām anaiṣīd vaśam eṣa durjano

07080544 dviṣṭyā hatas te bhagavan yathāmayaḥ

0708055 śrī-kinnarā ūcuḥ

07080551 vayam īśa kinnara-gaṇās tavānugā

07080552 ditijena viṣṭim amunānukāritāḥ

07080553 bhavatā hare sa vṛjino’vasādito

07080554 narasiṁha nātha vibhavāya no bhava

0708056 śrī-viṣṇu-pārṣadā ūcuḥ

07080561 adyaitad dhari-nara-rūpam adbhutaṁ te

07080562 dṛṣṭaṁ naḥ śaraṇada sarva-loka-śarma

07080563 so’yaṁ te vidhikara īśa vipra-śaptas

07080564 tasyedaṁ nidhanam anugrahāya vidmaḥ

0709001 śrī-nārada uvāca

07090011 evaṁ surādayaḥ sarve brahma-rudra-puraḥ sarāḥ

07090013 nopaitum aśakan manyu- saṁrambhaṁ sudurāsadam

07090021 sākṣāt śrīḥ preṣitā devair dṛṣṭvā taṁ mahad adbhutam

07090023 adṛṣṭāśruta-pūrvatvāt sā nopeyāya śaṅkitā

07090031 prahrādaṁ preṣayām āsa brahmāvasthitam antike

07090033 tāta praśamayopehi sva-pitre kupitaṁ prabhum

07090041 tatheti śanakai rājan mahā-bhāgavato’rbhakaḥ

07090043 upetya bhuvi kāyena nanāma vidhṛtāñjaliḥ

07090051 sva-pāda-mūle patitaṁ tam arbhakaṁ

07090052 vilokya devaḥ kṛpayā pariplutaḥ

07090053 utthāpya tac-chīrṣṇy adadhāt karāmbujaṁ

07090054 kālāhi-vitrasta-dhiyāṁ kṛtābhayam

07090061 sa tat-kara-sparśa-dhutākhilāśubhaḥ

07090062 sapady abhivyakta-parātma-darśanaḥ

07090063 tat-pāda-padmaṁ hṛdi nirvṛto dadhau

07090064 hṛṣyat-tanuḥ klinna-hṛd-aśru-locanaḥ

07090071 astauṣīd dharim ekāgra- manasā susamāhitaḥ

07090073 prema-gadgadayā vācā tan-nyasta-hṛdayekṣaṇaḥ

0709008 śrī-prahrāda uvāca

07090081 brahmādayaḥ sura-gaṇā munayo’tha siddhāḥ

07090082 sattvaikatāna-gatayo vacasāṁ pravāhaiḥ

07090083 nārādhituṁ puru-guṇair adhunāpi pipruḥ

07090084 kiṁ toṣṭum arhati sa me harir ugra-jāteḥ

07090091 manye dhanābhijana-rūpa-tapaḥ-śrutaujas-

07090092 tejaḥ-prabhāva-bala-pauruṣa-buddhi-yogāḥ

07090093 nārādhanāya hi bhavanti parasya puṁso

07090094 bhaktyā tutoṣa bhagavān gaja-yūtha-pāya

07090101 viprād dvi-ṣaḍ-guṇa-yutād aravinda-nābha-

07090102 pādāravinda-vimukhāt śvapacaṁ variṣṭham

07090103 manye tad-arpita-mano-vacanehitārtha-

07090104 prāṇaṁ punāti sa kulaṁ na tu bhūrimānaḥ

07090111 naivātmanaḥ prabhur ayaṁ nija-lābha-pūrṇo

07090112 mānaṁ janād aviduṣaḥ karuṇo vṛṇīte

07090113 yad yaj jano bhagavate vidadhīta mānaṁ

07090114 tac cātmane prati-mukhasya yathā mukha-śrīḥ

07090121 tasmād ahaṁ vigata-viklava īśvarasya

07090122 sarvātmanā mahi gṛṇāmi yathā manīṣam

07090123 nīco’jayā guṇa-visargam anupraviṣṭaḥ

07090124 pūyeta yena hi pumān anuvarṇitena

07090131 sarve hy amī vidhi-karās tava sattva-dhāmno

07090132 brahmādayo vayam iveśa na codvijantaḥ

07090133 kṣemāya bhūtaya utātma-sukhāya cāsya

07090134 vikrīḍitaṁ bhagavato rucirāvatāraiḥ

07090141 tad yaccha manyum asuraś ca hatas tvayādya

07090142 modeta sādhur api vṛścika-sarpa-hatyā

07090143 lokāś ca nirvṛtim itāḥ pratiyanti sarve

07090144 rūpaṁ nṛsiṁha vibhayāya janāḥ smaranti

07090151 nāhaṁ bibhemy ajita te’tibhayānakāsya-

07090152 jihvārka-netra-bhrukuṭī-rabhasogra-daṁṣṭrāt

07090153 āntra-srajaḥ-kṣataja-keśara-śaṅku-karṇān

07090154 nirhrāda-bhīta-digibhād ari-bhin-nakhāgrāt

07090161 trasto’smy ahaṁ kṛpaṇa-vatsala duḥsahogra-

07090162 saṁsāra-cakra-kadanād grasatāṁ praṇītaḥ

07090163 baddhaḥ sva-karmabhir uśattama te’ṅghri-mūlaṁ

07090164 prīto’pavarga-śaraṇaṁ hvayase kadā nu

07090171 yasmāt priyāpriya-viyoga-saṁyoga-janma-

07090172 śokāgninā sakala-yoniṣu dahyamānaḥ

07090173 duḥkhauṣadhaṁ tad api duḥkham atad-dhiyāhaṁ

07090174 bhūman bhramāmi vada me tava dāsya-yogam

07090181 so’haṁ priyasya suhṛdaḥ paradevatāyā

07090182 līlā-kathās tava nṛsiṁha viriñca-gītāḥ

07090183 añjas titarmy anugṛṇan guṇa-vipramukto

07090184 durgāṇi te pada-yugālaya-haṁsa-saṅgaḥ

07090191 bālasya neha śaraṇaṁ pitarau nṛsiṁha

07090192 nārtasya cāgadam udanvati majjato nauḥ

07090193 taptasya tat-pratividhir ya ihāñjaseṣṭas

07090194 tāvad vibho tanu-bhṛtāṁ tvad-upekṣitānām

07090201 yasmin yato yarhi yena ca yasya yasmād

07090202 yasmai yathā yad uta yas tv aparaḥ paro vā

07090203 bhāvaḥ karoti vikaroti pṛthak svabhāvaḥ

07090204 sañcoditas tad akhilaṁ bhavataḥ svarūpam

07090211 māyā manaḥ sṛjati karmamayaṁ balīyaḥ

07090212 kālena codita-guṇānumatena puṁsaḥ

07090213 chandomayaṁ yad ajayārpita-ṣoḍaśāraṁ

07090214 saṁsāra-cakram aja ko’titaret tvad-anyaḥ

07090221 sa tvaṁ hi nitya-vijitātma-guṇaḥ sva-dhāmnā

07090222 kālo vaśī-kṛta-visṛjya-visarga-śaktiḥ

07090223 cakre visṛṣṭam ajayeśvara ṣoḍaśāre

07090224 niṣpīḍyamānam upakarṣa vibho prapannam

07090231 dṛṣṭā mayā divi vibho’khila-dhiṣṇya-pānām

07090232 āyuḥ śriyo vibhava icchati yān jano’yam

07090233 ye’smat pituḥ kupita-hāsa-vijṛmbhita-bhrū-

07090234 visphūrjitena lulitāḥ sa tu te nirastaḥ

07090241 tasmād amūs tanu-bhṛtām aham āśiṣo’jña

07090242 āyuḥ śriyaṁ vibhavam aindriyam āviriñcyāt

07090243 necchāmi te vilulitān uruvikrameṇa

07090244 kālātmanopanaya māṁ nija-bhṛtya-pārśvam

07090251 kutrāśiṣaḥ śruti-sukhā mṛgatṛṣṇi-rūpāḥ

07090252 kvedaṁ kalevaram aśeṣa-rujāṁ virohaḥ

07090253 nirvidyate na tu jano yad apīti vidvān

07090254 kāmānalaṁ madhu-lavaiḥ śamayan durāpaiḥ

07090261 kvāhaṁ rajaḥ-prabhava īśa tamo’dhike’smin

07090262 jātaḥ suretara-kule kva tavānukampā

07090263 na brahmaṇo na tu bhavasya na vai ramāyā

07090264 yan me’rpitaḥ śirasi padma-karaḥ prasādaḥ

07090271 naiṣā parāvara-matir bhavato nanu syāj

07090272 jantor yathātma-suhṛdo jagatas tathāpi

07090273 saṁsevayā surataror iva te prasādaḥ

07090274 sevānurūpam udayo na parāvaratvam

07090281 evaṁ janaṁ nipatitaṁ prabhavāhi-kūpe

07090282 kāmābhikāmam anu yaḥ prapatan prasaṅgāt

07090283 kṛtvātmasāt surarṣiṇā bhagavan gṛhītaḥ

07090284 so’haṁ kathaṁ nu visṛje tava bhṛtya-sevām

07090291 mat-prāṇa-rakṣaṇam ananta pitur vadhaś ca

07090292 manye sva-bhṛtya-ṛṣi-vākyam ṛtaṁ vidhātum

07090293 khaḍgaṁ pragṛhya yad avocad asad-vidhitsus

07090294 tvām īśvaro mad-aparo’vatu kaṁ harāmi

07090301 ekas tvam eva jagad etam amuṣya yat tvam

07090302 ādy-antayoḥ pṛthag avasyasi madhyataś ca

07090303 sṛṣṭvā guṇa-vyatikaraṁ nija-māyayedaṁ

07090304 nāneva tair avasitas tad anupraviṣṭaḥ

07090311 tvam vā idaṁ sadasad īśa bhavāṁs tato’nyo

07090312 māyā yad ātma-para-buddhir iyaṁ hy apārthā

07090313 yad yasya janma nidhanaṁ sthitir īkṣaṇaṁ ca

07090314 tad vaitad eva vasukālavad aṣṭi-tarvoḥ

07090321 nyasyedam ātmani jagad vilayāmbu-madhye

07090322 śeṣetmanā nija-sukhānubhavo nirīhaḥ

07090323 yogena mīlita-dṛg-ātma-nipīta-nidras

07090324 turye sthito na tu tamo na guṇāṁś ca yuṅkṣe

07090331 tasyaiva te vapur idaṁ nija-kāla-śaktyā

07090332 sañcodita-prakṛti-dharmaṇa ātma-gūḍham

07090333 ambhasy ananta-śayanād viramat-samādher

07090334 nābher abhūt sva-kaṇikā-vaṭavan-mahābjam

07090341 tat-sambhavaḥ kavir ato’nyad apaśyamānas

07090342 tvāṁ bījam ātmani tataṁ sa bahir vicintya

07090343 nāvindad abda-śatam apsu nimajjamāno

07090344 jāte’ṅkure katham uhopalabheta bījam

07090351 sa tv ātma-yonir ativismita āśrito’bjaṁ

07090352 kālena tīvra-tapasā pariśuddha-bhāvaḥ

07090353 tvām ātmanīśa bhuvi gandham ivātisūkṣmaṁ

07090354 bhūtendriyāśayamaye vitataṁ dadarśa

07090361 evaṁ sahasra-vadanāṅghri-śiraḥ-karoru-

07090362 nāsādya-karṇa-nayanābharaṇāyudhāḍhyam

07090363 māyāmayaṁ sad-upalakṣita-sanniveśaṁ

07090364 dṛṣṭvā mahā-puruṣam āpa mudaṁ viriñcaḥ

07090371 tasmai bhavān haya-śiras tanuvaṁ hi bibhrad

07090372 veda-druhāv atibalau madhu-kaiṭabhākhyau

07090373 hatvānayac chruti-gaṇāṁś ca rajas tamaś ca

07090374 sattvaṁ tava priyatamāṁ tanum āmananti

07090381 itthaṁ nṛ-tiryag-ṛṣi-deva-jhaṣāvatārair

07090382 lokān vibhāvayasi haṁsi jagat pratīpān

07090383 dharmaṁ mahā-puruṣa pāsi yugānuvṛttaṁ

07090384 channaḥ kalau yad abhavas tri-yugo’tha sa tvam

07090391 naitan manas tava kathāsu vikuṇṭha-nātha

07090392 samprīyate durita-duṣṭam asādhu tīvram

07090393 kāmāturaṁ harṣa-śoka-bhayaiṣaṇārtaṁ

07090394 tasmin kathaṁ tava gatiṁ vimṛśāmi dīnaḥ

07090401 jihvaikato’cyuta vikarṣati māvitṛptā

07090402 śiśno’nyatas tvag-udaraṁ śravaṇaṁ kutaścit

07090403 ghrāṇo’nyataś capala-dṛk kva ca karma-śaktir

07090404 bahvyaḥ sapatnya iva geha-patiṁ lunanti

07090411 evaṁ sva-karma-patitaṁ bhava-vaitaraṇyām

07090412 anyonya-janma-maraṇāśana-bhīta-bhītam

07090413 paśyan janaṁ sva-para-vigraha-vaira-maitraṁ

07090414 hanteti pāracara pīpṛhi mūḍham adya

07090421 ko nv atra te’khila-guro bhagavan prayāsa

07090422 uttāraṇe’sya bhava-sambhava-lopa-hetoḥ

07090423 mūḍheṣu vai mahad-anugraha ārta-bandho

07090424 kiṁ tena te priya-janān anusevatāṁ naḥ

07090431 naivodvije para duratyaya-vaitaraṇyās

07090432 tvad-vīrya-gāyana-mahāmṛta-magna-cittaḥ

07090433 śoce tato vimukha-cetasa indriyārtha-

07090434 māyā-sukhāya bharam udvahato vimūḍhān

07090441 prāyeṇa deva munayaḥ sva-vimukti-kāmā

07090442 maunaṁ caranti vijane na parārtha-niṣṭhāḥ

07090443 naitān vihāya kṛpaṇān vimumukṣa eko

07090444 nānyaṁ tvad asya śaraṇaṁ bhramato’nupaśye

07090451 yan maithunādi-gṛhamedhi-sukhaṁ hi tucchaṁ

07090452 kaṇḍūyanena karayor iva duḥkha-duḥkham

07090453 tṛpyanti neha kṛpaṇā bahu-duḥkha-bhājaḥ

07090454 kaṇḍūtivan manasijaṁ viṣaheta dhīraḥ

07090461 mauna-vrata-śruta-tapo-'dhyayana-sva-dharma-

07090462 vyākhyā-raho-japa-samādhaya āpavargyāḥ

07090463 prāyaḥ paraṁ puruṣa te tv ajitendriyāṇāṁ

07090464 vārtā bhavanty uta na vātra tu dāmbhikānām

07090471 rūpe ime sad-asatī tava veda-sṛṣṭe

07090472 bījāṅkurāv iva na cānyad arūpakasya

07090473 yuktāḥ samakṣam ubhayatra vicakṣante tvāṁ

07090474 yogena vahnim iva dāruṣu nānyataḥ syāt

07090481 tvaṁ vāyur agnir avanir viyad ambu mātrāḥ

07090482 prāṇendriyāṇi hṛdayaṁ cid anugrahaś ca

07090483 sarvaṁ tvam eva saguṇo viguṇaś ca bhūman

07090484 nānyat tvad asty api mano-vacasā niruktam

07090491 naite guṇā na guṇino mahad-ādayo ye

07090492 sarve manaḥ prabhṛtayaḥ sahadeva-martyāḥ

07090493 ādy-antavanta urugāya vidanti hi tvām

07090494 evaṁ vimṛśya sudhiyo viramanti śabdāt

07090501 tat te’rhattama namaḥ stuti-karma-pūjāḥ

07090502 karma smṛtiś caraṇayoḥ śravaṇaṁ kathāyām

07090503 saṁsevayā tvayi vineti ṣaḍ-aṅgayā kiṁ

07090504 bhaktiṁ janaḥ paramahaṁsa-gatau labheta

0709051 śrī-nārada uvāca

07090511 etāvad varṇita-guṇo bhaktyā bhaktena nirguṇaḥ

07090513 prahrādaṁ praṇataṁ prīto yata-manyur abhāṣata

0709052 śrī-bhagavān uvāca

07090521 prahrāda bhadra bhadraṁ te prīto’haṁ te’surottama

07090523 varaṁ vṛṇīṣvābhimataṁ kāma-pūro’smy ahaṁ nṛṇām

07090531 mām aprīṇata āyuṣman darśanaṁ durlabhaṁ hi me

07090533 dṛṣṭvā māṁ na punar jantur ātmānaṁ taptum arhati

07090541 prīṇanti hy atha māṁ dhīrāḥ sarva-bhāvena sādhavaḥ

07090543 śreyas-kāmā mahā-bhāga sarvāsām āśiṣāṁ patim

0709055 śrī-nārada uvāca

07090551 evaṁ pralobhyamāno’pi varair loka-pralobhanaiḥ

07090553 ekāntitvād bhagavati naicchat tān asurottamaḥ

0710001 śrī-nārada uvāca

07100011 bhakti-yogasya tat sarvam antarāyatayārbhakaḥ

07100013 manyamāno hṛṣīkeśaṁ smayamāna uvāca ha

0710002 śrī-prahrāda uvāca

07100021 mā māṁ pralobhayotpattyā saktaṁkāmeṣu tair varaiḥ

07100023 tat-saṅga-bhīto nirviṇṇo mumukṣus tvām upāśritaḥ

07100031 bhṛtya-lakṣaṇa-jijñāsur bhaktaṁ kāmeṣv acodayat

07100033 bhavān saṁsāra-bījeṣu hṛdaya-granthiṣu prabho

07100041 nānyathā te’khila-guro ghaṭeta karuṇātmanaḥ

07100043 yas ta āśiṣa āśāste na sa bhṛtyaḥ sa vai vaṇik

07100051 āśāsāno na vai bhṛtyaḥ svāminy āśiṣa ātmanaḥ

07100053 na svāmī bhṛtyataḥ svāmyam icchan yo rāti cāśiṣaḥ

07100061 ahaṁ tv akāmas tvad-bhaktas tvaṁ ca svāmy anapāśrayaḥ

07100063 nānyathehāvayor artho rāja-sevakayor iva

07100071 yadi dāsyasi me kāmān varāṁs tvaṁ varadarṣabha

07100073 kāmānāṁ hṛdy asaṁrohaṁ bhavatas tu vṛṇe varam

07100081 indriyāṇi manaḥ prāṇa ātmā dharmo dhṛtir matiḥ

07100083 hrīḥ śrīs tejaḥ smṛtiḥ satyaṁ yasya naśyanti janmanā

07100091 vimuñcati yadā kāmān mānavo manasi sthitān

07100093 tarhy eva puṇḍarīkākṣa bhagavattvāya kalpate

07100101 oṁ namo bhagavate tubhyaṁ puruṣāya mahātmane

07100103 haraye’dbhuta-siṁhāya brahmaṇe paramātmane

0710011 śrī-bhagavān uvāca

07100111 naikāntino me mayi jātv ihāśiṣa

07100112 āśāsate’mutra ca ye bhavad-vidhāḥ

07100113 tathāpi manvantaram etad atra

07100114 daityeśvarāṇām anubhuṅkṣva bhogān

07100121 kathā madīyā juṣamāṇaḥ priyās tvam

07100122 āveśya mām ātmani santam ekam

07100123 sarveṣu bhūteṣv adhiyajñam īśaṁ

07100124 yajasva yogena ca karma hinvan

07100131 bhogena puṇyaṁ kuśalena pāpaṁ

07100132 kalevaraṁ kāla-javena hitvā

07100133 kīrtiṁ viśuddhāṁ sura-loka-gītāṁ

07100134 vitāya mām eṣyasi mukta-bandhaḥ

07100141 ya etat kīrtayen mahyaṁ tvayā gītam idaṁ naraḥ

07100143 tvāṁ ca māṁ ca smaran kāle karma-bandhāt pramucyate

0710015 śrī-prahrāda uvāca

07100151 varaṁ varaya etat te varadeśān maheśvara

07100153 yad anindat pitā me tvām avidvāṁs teja aiśvaram

07100161 viddhāmarṣāśayaḥ sākṣāt sarva-loka-guruṁ prabhum

07100163 bhrātṛ-heti mṛṣā-dṛṣṭis tvad-bhakte mayi cāghavān

07100171 tasmāt pitā me pūyeta durantād dustarād aghāt

07100173 pūtas te’pāṅga-saṁdṛṣṭas tadā kṛpaṇa-vatsala

0710018 śrī-bhagavān uvāca

07100181 triḥ-saptabhiḥ pitā pūtaḥ pitṛbhiḥ saha te’nagha

07100183 yat sādho’sya kule jāto bhavān vai kula-pāvanaḥ

07100191 yatra yatra ca mad-bhaktāḥ praśāntāḥ sama-darśinaḥ

07100193 sādhavaḥ samudācārās te pūyante’pi kīkaṭāḥ

07100201 sarvātmanā na hiṁsanti bhūta-grāmeṣu kiñcana

07100203 uccāvaceṣu daityendra mad-bhāva-vigata-spṛhāḥ

07100211 bhavanti puruṣā loke mad-bhaktās tvām anuvratāḥ

07100213 bhavān me khalu bhaktānāṁ sarveṣāṁ pratirūpa-dhṛk

07100221 kuru tvaṁ preta-kṛtyāni pituḥ pūtasya sarvaśaḥ

07100223 mad-aṅga-sparśanenāṅga lokān yāsyati suprajāḥ

07100231 pitryaṁ ca sthānam ātiṣṭha yathoktaṁ brahmavādibhiḥ

07100233 mayy āveśya manas tāta kuru karmāṇi mat-paraḥ

0710024 śrī-nārada uvāca

07100241 prahrādo’pi tathā cakre pitur yat sāmparāyikam

07100243 yathāha bhagavān rājann abhiṣikto dvijātibhiḥ

07100251 prasāda-sumukhaṁ dṛṣṭvā brahmā narahariṁ harim

07100253 stutvā vāgbhiḥ pavitrābhiḥ prāha devādibhir vṛtaḥ

0710026 śrī-brahmovāca

07100261 deva-devākhilādhyakṣa bhūta-bhāvana pūrvaja

07100263 diṣṭyā te nihataḥ pāpo loka-santāpano’suraḥ

07100271 yo’sau labdha-varo matto na vadhyo mama sṛṣṭibhiḥ

07100273 tapo-yoga-balonnaddhaḥ samasta-nigamān ahan

07100281 diṣṭyā tat-tanayaḥ sādhur mahā-bhāgavato’rbhakaḥ

07100283 tvayā vimocito mṛtyor diṣṭyā tvāṁ samito’dhunā

07100291 etad vapus te bhagavan dhyāyataḥ paramātmanaḥ

07100293 sarvato goptṛ santrāsān mṛtyor api jighāṁsataḥ

0710030 śrī-bhagavān uvāca

07100301 maivaṁ vibho’surāṇāṁ te pradeyaḥ padma-sambhava

07100303 varaḥ krūra-nisargāṇām ahīnām amṛtaṁ yathā

0710031 śrī-nārada uvāca

07100311 ity uktvā bhagavān rājaṁs tataś cāntardadhe hariḥ

07100313 adṛśyaḥ sarva-bhūtānāṁ pūjitaḥ parameṣṭhinā

07100321 tataḥ sampūjya śirasā vavande parameṣṭhinam

07100323 bhavaṁ prajāpatīn devān prahrādo bhagavat-kalāḥ

07100331 tataḥ kāvyādibhiḥ sārdhaṁ munibhiḥ kamalāsanaḥ

07100333 daityānāṁ dānavānāṁ ca prahrādam akarot patim

07100341 pratinandya tato devāḥ prayujya paramāśiṣaḥ

07100343 sva-dhāmāni yayū rājan brahmādyāḥ pratipūjitāḥ

07100351 evaṁ ca pārṣadau viṣṇoḥ putratvaṁ prāpitau diteḥ

07100353 hṛdi sthitena hariṇā vaira-bhāvena tau hatau

07100361 punaś ca vipra-śāpena rākṣasau tau babhūvatuḥ

07100363 kumbhakarṇa-daśa-grīvau hatau tau rāma-vikramaiḥ

07100371 śayānau yudhi nirbhinna- hṛdayau rāma-śāyakaiḥ

07100373 tac-cittau jahatur dehaṁ yathā prāktana-janmani

07100381 tāv ihātha punar jātau śiśupāla-karūṣa-jau

07100383 harau vairānubandhena paśyatas te samīyatuḥ

07100391 enaḥ pūrva-kṛtaṁ yat tad rājānaḥ kṛṣṇa-vairiṇaḥ

07100393 jahus te’nte tad-ātmānaḥ kīṭaḥ peśaskṛto yathā

07100401 yathā yathā bhagavato bhaktyā paramayābhidā

07100403 nṛpāś caidyādayaḥ sātmyaṁ hares tac-cintayā yayuḥ

07100411 ākhyātaṁ sarvam etat te yan māṁ tvaṁ paripṛṣṭavān

07100413 damaghoṣa-sutādīnāṁ hareḥ sātmyam api dviṣām

07100421 eṣā brahmaṇya-devasya kṛṣṇasya ca mahātmanaḥ

07100423 avatāra-kathā puṇyā vadho yatrādi-daityayoḥ

07100431 prahrādasyānucaritaṁ mahā-bhāgavatasya ca

07100433 bhaktir jñānaṁ viraktiś ca yāthārthyaṁ cāsya vai hareḥ

07100441 sarga-sthity-apyayeśasya guṇa-karmānuvarṇanam

07100443 parāvareṣāṁ sthānānāṁ kālena vyatyayo mahān

07100451 dharmo bhāgavatānāṁ ca bhagavān yena gamyate

07100453 ākhyāne’smin samāmnātam ādhyātmikam aśeṣataḥ

07100461 ya etat puṇyam ākhyānaṁ viṣṇor vīryopabṛṁhitam

07100463 kīrtayec chraddhayā śrutvā karma-pāśair vimucyate

07100471 etad ya ādi-puruṣasya mṛgendra-līlāṁ

07090473 daityendra-yūtha-pa-vadhaṁ prayataḥ paṭheta

07090473 daityātmajasya ca satāṁ pravarasya puṇyaṁ

07090474 śrutvānubhāvam akuto-bhayam eti lokam

07090481 yūyaṁ nṛ-loke bata bhūri-bhāgā

07090482 lokaṁ punānā munayo’bhiyanti

07100483 yeṣāṁ gṛhān āvasatīti sākṣād

07090484 gūḍhaṁ paraṁ brahma manuṣya-liṅgam

07100491 sa vā ayaṁ brahma mahad-vimṛgya-

07100492 kaivalya-nirvāṇa-sukhānubhūtiḥ

07100493 priyaḥ suhṛd vaḥ khalu mātuleya

07100494 ātmārhaṇīyo vidhi-kṛd guruś ca

07100501 na yasya sākṣād bhava-padmajādibhī

07100502 rūpaṁ dhiyā vastutayopavarṇitam

07100503 maunena bhaktyopaśamena pūjitaḥ

07100504 prasīdatām eṣa sa sātvatāṁ patiḥ

07100511 sa eṣa bhagavān rājan vyatanod vihataṁ yaśaḥ

07100513 purā rudrasya devasya mayenānanta-māyinā

0710052 rājovāca

07100521 kasmin karmaṇi devasya mayo’han jagad-īśituḥ

07100523 yathā copacitā kīrtiḥ kṛṣṇenānena kathyatām

0710053 śrī-nārada uvāca

07100531 nirjitā asurā devair yudhy anenopabṛṁhitaiḥ

07100533 māyināṁ paramācāryaṁ mayaṁ śaraṇam āyayuḥ

07100541 sa nirmāya puras tisro haimī-raupyāyasīr vibhuḥ

07100543 durlakṣyāpāya-saṁyogā durvitarkya-paricchadāḥ

07100551 tābhis te’sura-senānyo lokāṁs trīn seśvarān nṛpa

07100553 smaranto nāśayāṁ cakruḥ pūrva-vairam alakṣitāḥ

07100561 tatas te seśvarā lokā upāsādyeśvaraṁ natāḥ

07100563 trāhi nas tāvakān deva vinaṣṭāṁs tripurālayaiḥ

07100571 athānugṛhya bhagavān mā bhaiṣṭeti surān vibhuḥ

07100573 śaraṁ dhanuṣi sandhāya pureṣv astraṁ vyamuñcata

07100581 tato’gni-varṇā iṣava utpetuḥ sūrya-maṇḍalāt

07100583 yathā mayūkha-sandohā nādṛśyanta puro yataḥ

07100591 taiḥ spṛṣṭā vyasavaḥ sarve nipetuḥ sma puraukasaḥ

07100593 tān ānīya mahā-yogī mayaḥ kūpa-rase’kṣipat

07100601 siddhāmṛta-rasa-spṛṣṭā vajra-sārā mahaujasaḥ

07100603 uttasthur megha-dalanā vaidyutā iva vahnayaḥ

07100611 vilokya bhagna-saṅkalpaṁ vimanaskaṁ vṛṣa-dhvajam

07100613 tadāyaṁ bhagavān viṣṇus tatropāyam akalpayat

07100621 vatsaś cāsīt tadā brahmā svayaṁ viṣṇur ayaṁ hi gauḥ

07100623 praviśya tripuraṁ kāle rasa-kūpāmṛtaṁ papau

07100631 te’surā hy api paśyanto na nyaṣedhan vimohitāḥ

07100633 tad vijñāya mahā-yogī rasa-pālān idaṁ jagau

07100641 smayan viśokaḥ śokārtān smaran daiva-gatiṁ ca tām

07100643 devo’suro naro’nyo vā neśvaro’stīha kaścana

07100651 ātmano’nyasya vā diṣṭaṁ daivenāpohituṁ dvayoḥ

07100653 athāsau śaktibhiḥ svābhiḥ śambhoḥ prādhānikaṁ vyadhāt

07100661 dharma-jñāna-virakty-ṛddhi- tapo-vidyā-kriyādibhiḥ

07100663 rathaṁ sūtaṁ dhvajaṁ vāhān dhanur varma-śarādi yat

07100671 sannaddho ratham āsthāya śaraṁ dhanur upādade

07100673 śaraṁ dhanuṣi sandhāya muhūrte’bhijitīśvaraḥ

07100681 dadāha tena durbhedyā haro’tha tripuro nṛpa

07100683 divi dundubhayo nedur vimāna-śata-saṅkulāḥ

07100691 devarṣi-pitṛ-siddheśā jayeti kusumotkaraiḥ

07100693 avākiran jagur hṛṣṭā nanṛtuś cāpsaro-gaṇāḥ

07100701 evaṁ dagdhvā puras tisro bhagavān pura-hā nṛpa

07100703 brahmādibhiḥ stūyamānaḥ svaṁ dhāma pratyapadyata

07100711 evaṁ vidhāny asya hareḥ sva-māyayā

07100712 viḍambamānasya nṛ-lokam ātmanaḥ

07100713 vīryāṇi gītāny ṛṣibhir jagad-guror

07100714 lokaṁ punānāny aparaṁ vadāmi kim

0711001 śrī-śuka uvāca

07110011 śrutvehitaṁ sādhu sabhā-sabhājitaṁ

07110012 mahattamāgraṇya urukramātmanaḥ

07110013 yudhiṣṭhiro daitya-pater mudānvitaḥ

07110014 papraccha bhūyas tanayaṁ svayambhuvaḥ

0711002 śrī-yudhiṣṭhira uvāca

07110021 bhagavan śrotum icchāmi nṛṇāṁ dharmaṁ sanātanam

07110023 varṇāśramācāra-yutaṁ yat pumān vindate param

07110031 bhavān prajāpateḥ sākṣād ātmajaḥ parameṣṭhinaḥ

07110033 sutānāṁ sammato brahmaṁs tapo-yoga-samādhibhiḥ

07110041 nārāyaṇa-parā viprā dharmaṁ guhyaṁ paraṁ viduḥ

07110043 karuṇāḥ sādhavaḥ śāntās tvad-vidhā na tathāpare

0711005 śrī-nārada uvāca

07110051 natvā bhagavate’jāya lokānāṁ dharma-setave

07110053 vakṣye sanātanaṁ dharmaṁ nārāyaṇa-mukhāc chrutam

07110061 yo’vatīryātmano’ṁśena dākṣāyaṇyāṁ tu dharmataḥ

07110063 lokānāṁ svastaye’dhyāste tapo badarikāśrame

07110071 dharma-mūlaṁ hi bhagavān sarva-vedamayo hariḥ

07110073 smṛtaṁ ca tad-vidāṁ rājan yena cātmā prasīdati

07110081 satyaṁ dayā tapaḥ śaucaṁ titikṣekṣā śamo damaḥ

07110083 ahiṁsā brahmacaryaṁ ca tyāgaḥ svādhyāya ārjavam

07110091 santoṣaḥ samadṛk-sevā grāmyehoparamaḥ śanaiḥ

07110093 nṛṇāṁ viparyayehekṣā maunam ātma-vimarśanam

07110101 annādyādeḥ saṁvibhāgo bhūtebhyaś ca yathārhataḥ

07110103 teṣv ātma-devatā-buddhiḥ sutarāṁ nṛṣu pāṇḍava

07110111 śravaṇaṁ kīrtanaṁ cāsya smaraṇaṁ mahatāṁ gateḥ

07110113 sevejyāvanatir dāsyaṁ sakhyam ātma-samarpaṇam

07110121 nṛṇām ayaṁ paro dharmaḥ sarveṣāṁ samudāhṛtaḥ

07110123 triṁśal-lakṣaṇavān rājan sarvātmā yena tuṣyati

07110131 saṁskārā yatrāvicchinnāḥ sa dvijo’jo jagāda yam

07110133 ijyādhyayana-dānāni vihitāni dvijanmanām

07110135 janma-karmāvadātānāṁ kriyāś cāśrama-coditāḥ

07110141 viprasyādhyayanādīni ṣaḍ-anyasyāpratigrahaḥ

07110143 rājño vṛttiḥ prajā-goptur aviprād vā karādibhiḥ

07110151 vaiśyas tu vārtā-vṛttiḥ syān nityaṁ brahma-kulānugaḥ

07110153 śūdrasya dvija-śuśrūṣā vṛttiś ca svāmino bhavet

07110161 vārtā vicitrā śālīna- yāyāvara-śiloñchanam

07110163 vipra-vṛttiś caturdheyaṁ śreyasī cottarottarā

07110171 jaghanyo nottamāṁ vṛttim anāpadi bhajen naraḥ

07110173 ṛte rājanyam āpatsu sarveṣām api sarvaśaḥ

07110181 ṛtāmṛtābhyāṁ jīveta mṛtena pramṛtena vā

07110183 satyānṛtābhyām api vā na śva-vṛttyā kadācana

07110191 ṛtam uñchaśilaṁ proktam amṛtaṁ yad ayācitam

07110193 mṛtaṁ tu nitya-yācñā syāt pramṛtaṁ karṣaṇaṁ smṛtam

07110201 satyānṛtaṁ ca vāṇijyaṁ śva-vṛttir nīca-sevanam

07110203 varjayet tāṁ sadā vipro rājanyaś ca jugupsitām

07110205 sarva-vedamayo vipraḥ sarva-devamayo nṛpaḥ

07110211 śamo damas tapaḥ śaucaṁ santoṣaḥ kṣāntir ārjavam

07110213 jñānaṁ dayācyutātmatvaṁ satyaṁ ca brahma-lakṣaṇam

07110221 śauryaṁ vīryaṁ dhṛtis tejas tyāgaś cātmajayaḥ kṣamā

07110223 brahmaṇyatā prasādaś ca satyaṁ ca kṣatra-lakṣaṇam

07110231 deva-gurv-acyute bhaktis tri-varga-paripoṣaṇam

07110233 āstikyam udyamo nityaṁ naipuṇyaṁ vaiśya-lakṣaṇam

07110241 śūdrasya sannatiḥ śaucaṁ sevā svāminy amāyayā

07110243 amantra-yajño hy asteyaṁ satyaṁ go-vipra-rakṣaṇam

07110251 strīṇāṁ ca pati-devānāṁ tac-chuśrūṣānukūlatā

07110253 tad-bandhuṣv anuvṛttiś ca nityaṁ tad-vrata-dhāraṇam

07110261 sammārjanopalepābhyāṁ gṛha-maṇḍana-vartanaiḥ

07110263 svayaṁ ca maṇḍitā nityaṁ parimṛṣṭa-paricchadā

07110271 kāmair uccāvacaiḥ sādhvī praśrayeṇa damena ca

07110273 vākyaiḥ satyaiḥ priyaiḥ premṇā kāle kāle bhajet patim

07110281 santuṣṭālolupā dakṣā dharma-jñā priya-satya-vāk

07110283 apramattā śuciḥ snigdhā patiṁ tv apatitaṁ bhajet

07110291 yā patiṁ hari-bhāvena bhajet śrīr iva tat-parā

07110293 hary-ātmanā harer loke patyā śrīr iva modate

07110301 vṛttiḥ saṅkara-jātīnāṁ tat-tat-kula-kṛtā bhavet

07110303 acaurāṇām apāpānām antyajāntevasāyinām

07110311 prāyaḥ sva-bhāva-vihito nṛṇāṁ dharmo yuge yuge

07110313 veda-dṛgbhiḥ smṛto rājan pretya ceha ca śarma-kṛt

07110321 vṛttyā sva-bhāva-kṛtayā vartamānaḥ sva-karma-kṛt

07110323 hitvā sva-bhāva-jaṁ karma śanair nirguṇatām iyāt

07110331 upyamānaṁ muhuḥ kṣetraṁ svayaṁ nirvīryatām iyāt

07110333 na kalpate punaḥ sūtyai uptaṁ bījaṁ ca naśyati

07110341 evaṁ kāmāśayaṁ cittaṁ kāmānām atisevayā

07110343 virajyeta yathā rājann agnivat kāma-bindubhiḥ

07110351 yasya yal lakṣaṇaṁ proktaṁ puṁso varṇābhivyañjakam

07110353 yad anyatrāpi dṛśyeta tat tenaiva vinirdiśet

0712001 śrī-nārada uvāca

07120011 brahmacārī guru-kule vasan dānto guror hitam

07120013 ācaran dāsavan nīco gurau sudṛḍha-sauhṛdaḥ

07120021 sāyaṁ prātar upāsīta gurv-agny-arka-surottamān

07120023 sandhye ubhe ca yata-vāg japan brahma samāhitaḥ

07120031 chandāṁsy adhīyīta guror āhūtaś cet suyantritaḥ

07120033 upakrame’vasāne ca caraṇau śirasā namet

07120041 mekhalājina-vāsāṁsi jaṭā-daṇḍa-kamaṇḍalūn

07120043 bibhṛyād upavītaṁ ca darbha-pāṇir yathoditam

07120051 sāyaṁ prātaś cared bhaikṣyaṁ gurave tan nivedayet

07120053 bhuñjīta yady anujñāto no ced upavaset kvacit

07120061 suśīlo mita-bhug dakṣaḥ śraddadhāno jitendriyaḥ

07120063 yāvad-arthaṁ vyavaharet strīṣu strī-nirjiteṣu ca

07120071 varjayet pramadā-gāthām agṛhastho bṛhad-vrataḥ

07120073 indriyāṇi pramāthīni haranty api yater manaḥ

07120081 keśa-prasādhanonmarda- snapanābhyañjanādikam

07120083 guru-strībhir yuvatibhiḥ kārayen nātmano yuvā

07120091 nanv agniḥ pramadā nāma ghṛta-kumbha-samaḥ pumān

07120093 sutām api raho jahyād anyadā yāvad-artha-kṛt

07120101 kalpayitvātmanā yāvad ābhāsam idam īśvaraḥ

07120103 dvaitaṁ tāvan na viramet tato hy asya viparyayaḥ

07120111 etat sarvaṁ gṛhasthasya samāmnātaṁ yater api

07120113 guru-vṛttir vikalpena gṛhasthasyartu-gāminaḥ

07120121 añjanābhyañjanonmarda- stry-avalekhāmiṣaṁ madhu

07120123 srag-gandha-lepālaṅkārāṁs tyajeyur ye bṛhad-vratāḥ

07120131 uṣitvaivaṁ guru-kule dvijo’dhītyāvabudhya ca

07120133 trayīṁ sāṅgopaniṣadaṁ yāvad-arthaṁ yathā-balam

07120141 dattvā varam anujñāto guroḥ kāmaṁ yadīśvaraḥ

07120143 gṛhaṁ vanaṁ vā praviśet pravrajet tatra vā vaset

07120151 agnau gurāv ātmani ca sarva-bhūteṣv adhokṣajam

07120153 bhūtaiḥ sva-dhāmabhiḥ paśyed apraviṣṭaṁ praviṣṭavat

07120161 evaṁ vidho brahmacārī vānaprastho yatir gṛhī

07120163 caran vidita-vijñānaḥ paraṁ brahmādhigacchati

07120171 vānaprasthasya vakṣyāmi niyamān muni-sammatān

07120173 yān āsthāya munir gacched ṛṣi-lokam uhāñjasā

07120181 na kṛṣṭa-pacyam aśnīyād akṛṣṭaṁ cāpy akālataḥ

07120183 agni-pakvam athāmaṁ vā arka-pakvam utāharet

07120191 vanyaiś caru-puroḍāśān nirvapet kāla-coditān

07120193 labdhe nave nave’nnādye purāṇaṁ ca parityajet

07120201 agny-artham eva śaraṇam uṭajaṁ vādri-kandaram

07120203 śrayeta hima-vāyv-agni- varṣārkātapa-ṣāṭ svayam

07120211 keśa-roma-nakha-śmaśru- malāni jaṭilo dadhat

07120213 kamaṇḍalv-ajine daṇḍa- valkalāgni-paricchadān

07120221 cared vane dvādaśābdān aṣṭau vā caturo muniḥ

07120223 dvāv ekaṁ vā yathā buddhir na vipadyeta kṛcchrataḥ

07120231 yadākalpaḥ sva-kriyāyāṁ vyādhibhir jarayāthavā

07120233 ānvīkṣikyāṁ vā vidyāyāṁ kuryād anaśanādikam

07120241 ātmany agnīn samāropya sannyasyāhaṁ mamātmatām

07120243 kāraṇeṣu nyaset samyak saṅghātaṁ tu yathārhataḥ

07120251 khe khāni vāyau niśvāsāṁs tejaḥsūṣmāṇam ātmavān

07120253 apsv asṛk-śleṣma-pūyāni kṣitau śeṣaṁ yathodbhavam

07120261 vācam agnau savaktavyām indre śilpaṁ karāv api

07120263 padāni gatyā vayasi ratyopasthaṁ prajāpatau

07120271 mṛtyau pāyuṁ visargaṁ ca yathā-sthānaṁ vinirdiśet

07120273 dikṣu śrotraṁ sa-nādena sparśenādhyātmani tvacam

07120281 rūpāṇi cakṣuṣā rājan jyotiṣy abhiniveśayet

07120283 apsu pracetasā jihvāṁ ghreyair ghrāṇaṁ kṣitau nyaset

07120291 mano manorathaiś candre buddhiṁ bodhyaiḥ kavau pare

07120293 karmāṇy adhyātmanā rudre yad-ahaṁ mamatā-kriyā

07120295 sattvena cittaṁ kṣetra-jñe guṇair vaikārikaṁ pare

07120301 apsu kṣitim apo jyotiṣy ado vāyau nabhasy amum

07120303 kūṭasthe tac ca mahati tad avyakte’kṣare ca tat

07120311 ity akṣaratayātmānaṁ cin-mātram avaśeṣitam

07120313 jñātvādvayo’tha viramed dagdha-yonir ivānalaḥ

0713001 śrī-nārada uvāca

07130011 kalpas tv evaṁ parivrajya deha-mātrāvaśeṣitaḥ

07130013 grāmaika-rātra-vidhinā nirapekṣaś caren mahīm

07130021 bibhṛyād yady asau vāsaḥ kaupīnācchādanaṁ param

07130023 tyaktaṁ na liṅgād daṇḍāder anyat kiñcid anāpadi

07130031 eka eva cared bhikṣur ātmārāmo’napāśrayaḥ

07130033 sarva-bhūta-suhṛc-chānto nārāyaṇa-parāyaṇaḥ

07130041 paśyed ātmany ado viśvaṁ pare sad-asato’vyaye

07130043 ātmānaṁ ca paraṁ brahma sarvatra sad-asan-maye

07130051 supti-prabodhayoḥ sandhāv ātmano gatim ātma-dṛk

07130053 paśyan bandhaṁ ca mokṣaṁ ca māyā-mātraṁ na vastutaḥ

07130061 nābhinanded dhruvaṁ mṛtyum adhruvaṁ vāsya jīvitam

07130063 kālaṁ paraṁ pratīkṣeta bhūtānāṁ prabhavāpyayam

07130071 nāsac-chāstreṣu sajjeta nopajīveta jīvikām

07130073 vāda-vādāṁs tyajet tarkān pakṣaṁ kaṁca na saṁśrayet

07130081 na śiṣyān anubadhnīta granthān naivābhyased bahūn

07130083 na vyākhyām upayuñjīta nārambhān ārabhet kvacit

07130091 na yater āśramaḥ prāyo dharma-hetur mahātmanaḥ

07130093 śāntasya sama-cittasya bibhṛyād uta vā tyajet

07130101 avyakta-liṅgo vyaktārtho manīṣy unmatta-bālavat

07130103 kavir mūkavad ātmānaṁ sa dṛṣṭyā darśayen nṛṇām

07130111 atrāpy udāharantīmam itihāsaṁ purātanam

07130113 prahrādasya ca saṁvādaṁ muner ājagarasya ca

07130121 taṁ śayānaṁ dharopasthe kāveryāṁ sahya-sānuni

07130123 rajas-valais tanū-deśair nigūḍhāmala-tejasam

07130131 dadarśa lokān vicaran loka-tattva-vivitsayā

07130133 vṛto’mātyaiḥ katipayaiḥ prahrādo bhagavat-priyaḥ

07130141 karmaṇākṛtibhir vācā liṅgair varṇāśramādibhiḥ

07130143 na vidanti janā yaṁ vai so’sāv iti na veti ca

07130151 taṁ natvābhyarcya vidhivat pādayoḥ śirasā spṛśan

07130153 vivitsur idam aprākṣīn mahā-bhāgavato’suraḥ

07130161 bibharṣi kāyaṁ pīvānaṁ sodyamo bhogavān yathā

07130163 vittaṁ caivodyamavatāṁ bhogo vittavatām iha

07130165 bhogināṁ khalu deho’yaṁ pīvā bhavati nānyathā

07130171 na te śayānasya nirudyamasya brahman nu hārtho yata eva bhogaḥ

07130173 abhogino’yaṁ tava vipra dehaḥ pīvā yatas tad vada naḥ kṣamaṁ cet

07130181 kaviḥ kalpo nipuṇa-dṛk citra-priya-kathaḥ samaḥ

07130183 lokasya kurvataḥ karma śeṣe tad-vīkṣitāpi vā

0713019 śrī-nārada uvāca

07130191 sa itthaṁ daitya-patinā paripṛṣṭo mahā-muniḥ

07130193 smayamānas tam abhyāha tad-vāg-amṛta-yantritaḥ

0713020 śrī-brāhmaṇa uvāca

07130201 vededam asura-śreṣṭha bhavān nanv ārya-sammataḥ

07130203 īhoparamayor nṝṇāṁ padāny adhyātma-cakṣuṣā

07130211 yasya nārāyaṇo devo bhagavān hṛd-gataḥ sadā

07130213 bhaktyā kevalayājñānaṁ dhunoti dhvāntam arkavat

07130221 tathāpi brūmahe praśnāṁs tava rājan yathā-śrutam

07130223 sambhāṣaṇīyo hi bhavān ātmanaḥ śuddhim icchatā

07130231 tṛṣṇayā bhava-vāhinyā yogyaiḥ kāmair apūryayā

07130233 karmāṇi kāryamāṇo’haṁ nānā-yoniṣu yojitaḥ

07130241 yadṛcchayā lokam imaṁ prāpitaḥ karmabhir bhraman

07130243 svargāpavargayor dvāraṁ tiraścāṁ punar asya ca

07130251 tatrāpi dam-patīnāṁ ca sukhāyānyāpanuttaye

07130253 karmāṇi kurvatāṁ dṛṣṭvā nivṛtto’smi viparyayam

07130261 sukham asyātmano rūpaṁ sarvehoparatis tanuḥ

07130263 manaḥ-saṁsparśajān dṛṣṭvā bhogān svapsyāmi saṁviśan

07130271 ity etad ātmanaḥ svārthaṁ santaṁ vismṛtya vai pumān

07130273 vicitrām asati dvaite ghorām āpnoti saṁsṛtim

07130281 jalaṁ tad-udbhavaiś channaṁ hitvājño jala-kāmyayā

07130283 mṛgatṛṣṇām upādhāvet tathānyatrārtha-dṛk svataḥ

07130291 dehādibhir daiva-tantrair ātmanaḥ sukham īhataḥ

07130293 duḥkhātyayaṁ cānīśasya kriyā moghāḥ kṛtāḥ kṛtāḥ

07130301 ādhyātmikādibhir duḥkhair avimuktasya karhicit

07130303 martyasya kṛcchropanatair arthaiḥ kāmaiḥ kriyeta kim

07130311 paśyāmi dhanināṁ kleśaṁ lubdhānām ajitātmanām

07130313 bhayād alabdha-nidrāṇāṁ sarvato’bhiviśaṅkinām

07130321 rājataś caurataḥ śatroḥ sva-janāt paśu-pakṣitaḥ

07130323 arthibhyaḥ kālataḥ svasmān nityaṁ prāṇārthavad bhayam

07130331 śoka-moha-bhaya-krodha- rāga-klaibya-śramādayaḥ

07130333 yan-mūlāḥ syur nṛṇāṁ jahyāt spṛhāṁ prāṇārthayor budhaḥ

07130341 madhukāra-mahā-sarpau loke’smin no gurūttamau

07130343 vairāgyaṁ paritoṣaṁ ca prāptā yac-chikṣayā vayam

07130351 virāgaḥ sarva-kāmebhyaḥ śikṣito me madhu-vratāt

07130353 kṛcchrāptaṁ madhuvad vittaṁ hatvāpy anyo haret patim

07130361 anīhaḥ parituṣṭātmā yadṛcchopanatād aham

07130363 no cec chaye bahv-ahāni mahāhir iva sattvavān

07130371 kvacid alpaṁ kvacid bhūri bhuñje’nnaṁ svādv asvādu vā

07130373 kvacid bhūri guṇopetaṁ guṇa-hīnam uta kvacit

07130381 śraddhayopahṛtaṁ kvāpi kadācin māna-varjitam

07130383 bhuñje bhuktvātha kasmiṁś cid divā naktaṁ yadṛcchayā

07130391 kṣaumaṁ dukūlam ajinaṁ cīraṁ valkalam eva vā

07130393 vase’nyad api samprāptaṁ diṣṭa-bhuk tuṣṭa-dhīr aham

07130401 kvacic chaye dharopasthe tṛṇa-parṇāśma-bhasmasu

07130403 kvacit prāsāda-paryaṅke kaśipau vā parecchayā

07130411 kvacit snāto’nuliptāṅgaḥ suvāsāḥ sragvy alaṅkṛtaḥ

07130413 rathebhāśvaiś care kvāpi dig-vāsā grahavad vibho

07130421 nāhaṁ ninde na ca staumi sva-bhāva-viṣamaṁ janam

07130423 eteṣāṁ śreya āśāse utaikātmyaṁ mahātmani

07130431 vikalpaṁ juhuyāc cittau tāṁ manasy artha-vibhrame

07130433 mano vaikārike hutvā taṁ māyāyāṁ juhoty anu

07130441 ātmānubhūtau tāṁ māyāṁ juhuyāt satya-dṛṅ muniḥ

07130443 tato nirīho viramet svānubhūty-ātmani sthitaḥ

07130451 svātma-vṛttaṁ mayetthaṁ te suguptam api varṇitam

07130453 vyapetaṁ loka-śāstrābhyāṁ bhavān hi bhagavat-paraḥ

0713046 śrī-nārada uvāca

07130461 dharmaṁ pāramahaṁsyaṁ vai muneḥ śrutvāsureśvaraḥ

07130463 pūjayitvā tataḥ prīta āmantrya prayayau gṛham

0714001 śrī-yudhiṣṭhira uvāca

07140011 gṛhastha etāṁ padavīṁ vidhinā yena cāñjasā

07140013 yāyād deva-ṛṣe brūhi mādṛśo gṛha-mūḍha-dhīḥ

0714002 śrī-nārada uvāca

07140021 gṛheṣv avasthito rājan kriyāḥ kurvan yathocitāḥ

07140023 vāsudevārpaṇaṁ sākṣād upāsīta mahā-munīn

07140031 śṛṇvan bhagavato’bhīkṣṇam avatāra-kathāmṛtam

07140033 śraddadhāno yathā-kālam upaśānta-janāvṛtaḥ

07140041 sat-saṅgāc chanakaiḥ saṅgam ātma-jāyātmajādiṣu

07140043 vimuñcen mucyamāneṣu svayaṁ svapnavad utthitaḥ

07140051 yāvad-artham upāsīno dehe gehe ca paṇḍitaḥ

07140053 virakto raktavat tatra nṛ-loke naratāṁ nyaset

07140061 jñātayaḥ pitarau putrā bhrātaraḥ suhṛdo’pare

07140063 yad vadanti yad icchanti cānumodeta nirmamaḥ

07140071 divyaṁ bhaumaṁ cāntarīkṣaṁ vittam acyuta-nirmitam

07140073 tat sarvam upayuñjāna etat kuryāt svato budhaḥ

07140081 yāvad bhriyeta jaṭharaṁ tāvat svatvaṁ hi dehinām

07140083 adhikaṁ yo’bhimanyeta sa steno daṇḍam arhati

07140091 mṛgoṣṭra-khara-markākhu- sarīsṛp khaga-makṣikāḥ

07140093 ātmanaḥ putravat paśyet tair eṣām antaraṁ kiyat

07140101 tri-vargaṁ nātikṛcchreṇa bhajeta gṛha-medhy api

07140103 yathā-deśaṁ yathā-kālaṁ yāvad-daivopapāditam

07140111 āśvāghānte’vasāyibhyaḥ kāmān saṁvibhajed yathā

07140113 apy ekām ātmano dārāṁ nṛṇāṁ svatva-graho yataḥ

07140121 jahyād yad-arthe svān prāṇān hanyād vā pitaraṁ gurum

07140123 tasyāṁ svatvaṁ striyāṁ jahyād yas tena hy ajito jitaḥ

07140131 kṛmi-viḍ-bhasma-niṣṭhāntaṁ kvedaṁ tucchaṁ kalevaram

07140133 kva tadīya-ratir bhāryā kvāyam ātmā nabhaś-chadiḥ

07140141 siddhair yajñāvaśiṣṭārthaiḥ kalpayed vṛttim ātmanaḥ

07140143 śeṣe svatvaṁ tyajan prājñaḥ padavīṁ mahatām iyāt

07140151 devān ṛṣīn nṛ-bhūtāni pitṝn ātmānam anvaham

07140153 sva-vṛttyāgata-vittena yajeta puruṣaṁ pṛthak

07140161 yarhy ātmano’dhikārādyāḥ sarvāḥ syur yajña-sampadaḥ

07140163 vaitānikena vidhinā agni-hotrādinā yajet

07140171 na hy agni-mukhato’yaṁ vai bhagavān sarva-yajña-bhuk

07140173 ijyeta haviṣā rājan yathā vipra-mukhe hutaiḥ

07140181 tasmād brāhmaṇa-deveṣu martyādiṣu yathārhataḥ

07140183 tais taiḥ kāmair yajasvainaṁ kṣetra-jñaṁ brāhmaṇān anu

07140191 kuryād apara-pakṣīyaṁ māsi prauṣṭha-pade dvijaḥ

07140193 śrāddhaṁ pitror yathā-vittaṁ tad-bandhūnāṁ ca vittavān

07140201 ayane viṣuve kuryād vyatīpāte dina-kṣaye

07140203 candrādityoparāge ca dvādaśyāṁ śravaṇeṣu ca

07140211 tṛtīyāyāṁ śukla-pakṣe navamyām atha kārtike

07140213 catasṛṣv apy aṣṭakāsu hemante śiśire tathā

07140221 māghe ca sita-saptamyāṁ maghā-rākā-samāgame

07140223 rākayā cānumatyā ca māsarkṣāṇi yutāny api

07140231 dvādaśyām anurādhā syāc chravaṇas tisra uttarāḥ

07140233 tisṛṣv ekādaśī vāsu janmarkṣa-śroṇa-yoga-yuk

07140241 ta ete śreyasaḥ kālā nṝṇāṁ śreyo-vivardhanāḥ

07140243 kuryāt sarvātmanaiteṣu śreyo’moghaṁ tad-āyuṣaḥ

07140251 eṣu snānaṁ japo homo vrataṁ deva-dvijārcanam

07140253 pitṛ-deva-nṛ-bhūtebhyo yad dattaṁ tad dhy anaśvaram

07140261 saṁskāra-kālo jāyāyā apatyasyātmanas tathā

07140263 preta-saṁsthā mṛtāhaś ca karmaṇy abhyudaye nṛpa

07140271 atha deśān pravakṣyāmi dharmādi-śreya-āvahān

07140273 sa vai puṇyatamo deśaḥ sat-pātraṁ yatra labhyate

07140281 bimbaṁ bhagavato yatra sarvam etac carācaram

07140283 yatra ha brāhmaṇa-kulaṁ tapo-vidyā-dayānvitam

07140291 yatra yatra harer arcā sa deśaḥ śreyasāṁ padam

07140293 yatra gaṅgādayo nadyaḥ purāṇeṣu ca viśrutāḥ

07140301 sarāṁsi puṣkarādīni kṣetrāṇy arhāśritāny uta

07140303 kurukṣetraṁ gaya-śiraḥ prayāgaḥ pulahāśramaḥ

07140311 naimiṣaṁ phālgunaṁ setuḥ prabhāso’tha kuśa-sthalī

07140313 vārāṇasī madhu-purī pampā bindu-saras tathā

07140321 nārāyaṇāśramo nandā sītā-rāmāśramādayaḥ

07140323 sarve kulācalā rājan mahendra-malayādayaḥ

07140331 ete puṇyatamā deśā harer arcāśritāś ca ye

07140333 etān deśān niṣeveta śreyas-kāmo hy abhīkṣṇaśaḥ

07140335 dharmo hy atrehitaḥ puṁsāṁ sahasrādhi-phalodayaḥ

07140341 pātraṁ tv atra niruktaṁ vai kavibhiḥ pātra-vittamaiḥ

07140343 harir evaika urvīśa yan-mayaṁ vai carācaram

07140351 devarṣy-arhatsu vai satsu tatra brahmātmajādiṣu

07140353 rājan yad agra-pūjāyāṁ mataḥ pātratayācyutaḥ

07140361 jīva-rāśibhir ākīrṇa aṇḍa-kośāṅghripo mahān

07140363 tan-mūlatvād acyutejyā sarva-jīvātma-tarpaṇam

07140371 purāṇy anena sṛṣṭāni nṛ-tiryag-ṛṣi-devatāḥ

07140373 śete jīvena rūpeṇa pureṣu puruṣo hy asau

07140381 teṣv eva bhagavān rājaṁs tāratamyena vartate

07140383 tasmāt pātraṁ hi puruṣo yāvān ātmā yatheyate

07140391 dṛṣṭvā teṣāṁ mitho nṛṇām avajñānātmatāṁ nṛpa

07140393 tretādiṣu harer arcā kriyāyai kavibhiḥ kṛtā

07140401 tato’rcāyāṁ hariṁ kecit saṁśraddhāya saparyayā

07140403 upāsata upāstāpi nārthadā puruṣa-dviṣām

07140411 puruṣeṣv api rājendra supātraṁ brāhmaṇaṁ viduḥ

07140413 tapasā vidyayā tuṣṭyā dhatte vedaṁ hares tanum

07140421 nanv asya brāhmaṇā rājan kṛṣṇasya jagad-ātmanaḥ

07140423 punantaḥ pāda-rajasā tri-lokīṁ daivataṁ mahat

0715001 śrī-nārada uvāca

07150011 karma-niṣṭhā dvijāḥ kecit tapo-niṣṭhā nṛpāpare

07150013 svādhyāye’nye pravacane kecana jñāna-yogayoḥ

07150021 jñāna-niṣṭhāya deyāni kavyāny ānantyam icchatā

07150023 daive ca tad-abhāve syād itarebhyo yathārhataḥ

07150031 dvau daive pitṛ-kārye trīn ekaikam ubhayatra vā

07150033 bhojayet susamṛddho’pi śrāddhe kuryān na vistaram

07150041 deśa-kālocita-śraddhā- dravya-pātrārhaṇāni ca

07150043 samyag bhavanti naitāni vistarāt sva-janārpaṇāt

07150051 deśe kāle ca samprāpte muny-annaṁ hari-daivatam

07150053 śraddhayā vidhivat pātre nyastaṁ kāmadhug akṣayam

07150061 devarṣi-pitṛ-bhūtebhya ātmane sva-janāya ca

07150063 annaṁ saṁvibhajan paśyet sarvaṁ tat puruṣātmakam

07150071 na dadyād āmiṣaṁ śrāddhe na cādyād dharma-tattvavit

07150073 muny-annaiḥ syāt parā prītir yathā na paśu-hiṁsayā

07150081 naitādṛśaḥ paro dharmo nṛṇāṁ sad-dharmam icchatām

07150083 nyāso daṇḍasya bhūteṣu mano-vāk-kāyajasya yaḥ

07150091 eke karmamayān yajñān jñānino yajña-vittamāḥ

07150093 ātma-saṁyamane’nīhā juhvati jñāna-dīpite

07150101 dravya-yajñair yakṣyamāṇaṁ dṛṣṭvā bhūtāni bibhyati

07150103 eṣa mākaruṇo hanyād ataj-jño hy asu-tṛp dhruvam

07150111 tasmād daivopapannena muny-annenāpi dharmavit

07150113 santuṣṭo’har ahaḥ kuryān nitya-naimittikīḥ kriyāḥ

07150121 vidharmaḥ para-dharmaś ca ābhāsa upamā chalaḥ

07150123 adharma-śākhāḥ pañcemā dharma-jño’dharmavat tyajet

07150131 dharma-bādho vidharmaḥ syāt para-dharmo’nya-coditaḥ

07150133 upadharmas tu pākhaṇḍo dambho vā śabda-bhic chalaḥ

07150141 yas tv icchayā kṛtaḥ pumbhir ābhāso hy āśramāt pṛthak

07150143 sva-bhāva-vihito dharmaḥ kasya neṣṭaḥ praśāntaye

07150151 dharmārtham api neheta yātrārthaṁ vādhano dhanam

07150153 anīhānīhamānasya mahāher iva vṛttidā

07150161 santuṣṭasya nirīhasya svātmārāmasya yat sukham

07150163 kutas tat kāma-lobhena dhāvato’rthehayā diśaḥ

07150171 sadā santuṣṭa-manasaḥ sarvāḥ śivamayā diśaḥ

07150173 śarkarā-kaṇṭakādibhyo yathopānat-padaḥ śivam

07150181 santuṣṭaḥ kena vā rājan na vartetāpi vāriṇā

07150183 aupasthya-jaihvya-kārpaṇyād gṛha-pālāyate janaḥ

07150191 asantuṣṭasya viprasya tejo vidyā tapo yaśaḥ

07150193 sravantīndriya-laulyena jñānaṁ caivāvakīryate

07150201 kāmasyāntaṁ hi kṣut-tṛḍbhyāṁ krodhasyaitat phalodayāt

07150203 jano yāti na lobhasya jitvā bhuktvā diśo bhuvaḥ

07150211 paṇḍitā bahavo rājan bahu-jñāḥ saṁśaya-cchidaḥ

07150213 sadasas patayo’py eke asantoṣāt patanty adhaḥ

07150221 asaṅkalpāj jayet kāmaṁ krodhaṁ kāma-vivarjanāt

07150223 arthānarthekṣayā lobhaṁ bhayaṁ tattvāvamarśanāt

07150231 ānvīkṣikyā śoka-mohau dambhaṁ mahad-upāsayā

07150233 yogāntarāyān maunena hiṁsāṁ kāmādy-anīhayā

07150241 kṛpayā bhūtajaṁ duḥkhaṁ daivaṁ jahyāt samādhinā

07150243 ātmajaṁ yoga-vīryeṇa nidrāṁ sattva-niṣevayā

07150251 rajas tamaś ca sattvena sattvaṁ copaśamena ca

07150253 etat sarvaṁ gurau bhaktyā puruṣo hy añjasā jayet

07150261 yasya sākṣād bhagavati jñāna-dīpa-prade gurau

07150263 martyāsad-dhīḥ śrutaṁ tasya sarvaṁ kuñjara-śaucavat

07150271 eṣa vai bhagavān sākṣāt pradhāna-puruṣeśvaraḥ

07150273 yogeśvarair vimṛgyāṅghrir loko yaṁ manyate naram

07150281 ṣaḍ-varga-saṁyamaikāntāḥ sarvā niyama-codanāḥ

07150283 tad-antā yadi no yogān āvaheyuḥ śramāvahāḥ

07150291 yathā vārtādayo hy arthā yogasyārthaṁ na bibhrati

07150293 anarthāya bhaveyuḥ sma pūrtam iṣṭaṁ tathāsataḥ

07150301 yaś citta-vijaye yattaḥ syān niḥsaṅgo’parigrahaḥ

07150303 eko vivikta-śaraṇo bhikṣur bhaikṣya-mitāśanaḥ

07150311 deśe śucau same rājan saṁsthāpyāsanam ātmanaḥ

07150313 sthiraṁ sukhaṁ samaṁ tasminn āsītarjv-aṅga om iti

07150321 prāṇāpānau sannirundhyāt pūra-kumbhaka-recakaiḥ

07150323 yāvan manas tyajet kāmān sva-nāsāgra-nirīkṣaṇaḥ

07150331 yato yato niḥsarati manaḥ kāma-hataṁ bhramat

07150333 tatas tata upāhṛtya hṛdi rundhyāc chanair budhaḥ

07150341 evam abhyasyataś cittaṁ kālenālpīyasā yateḥ

07150343 aniśaṁ tasya nirvāṇaṁ yāty anindhana-vahnivat

07150351 kāmādibhir anāviddhaṁ praśāntākhila-vṛtti yat

07150353 cittaṁ brahma-sukha-spṛṣṭaṁ naivottiṣṭheta karhicit

07150361 yaḥ pravrajya gṛhāt pūrvaṁ tri-vargāvapanāt punaḥ

07150363 yadi seveta tān bhikṣuḥ sa vai vāntāśy apatrapaḥ

07150371 yaiḥ sva-dehaḥ smṛto’nātmā martyo viṭ-kṛmi-bhasmavat

07150373 ta enam ātmasāt kṛtvā ślāghayanti hy asattamāḥ

07150381 gṛhasthasya kriyā-tyāgo vrata-tyāgo vaṭorapi

07150383 tapasvino grāma-sevā bhikṣor indriya-lolatā

07150391 āśramāpasadā hy ete khalv āśrama-viḍambanāḥ

07150393 deva-māyā-vimūḍhāṁs tān upekṣetānukampayā

07150401 ātmānaṁ ced vijānīyāt paraṁ jñāna-dhutāśayaḥ

07150403 kim icchan kasya vā hetor dehaṁ puṣṇāti lampaṭaḥ

07150411 āhuḥ śarīraṁ ratham indriyāṇi

07150412 hayān abhīṣūn mana indriyeśam

07150413 vartmāni mātrā dhiṣaṇāṁ ca sūtaṁ

07150414 sattvaṁ bṛhad bandhuram īśa-sṛṣṭam

07150421 akṣaṁ daśa-prāṇam adharma-dharmau

07150422 cakre’bhimānaṁ rathinaṁ ca jīvam

07150423 dhanur hi tasya praṇavaṁ paṭhanti

07150424 śaraṁ tu jīvaṁ param eva lakṣyam

07150431 rāgo dveṣaś ca lobhaś ca śoka-mohau bhayaṁ madaḥ

07150433 māno’vamāno’sūyā ca māyā hiṁsā ca matsaraḥ

07150441 rajaḥ pramādaḥ kṣun-nidrā śatravas tv evam ādayaḥ

07150443 rajas-tamaḥ-prakṛtayaḥ sattva-prakṛtayaḥ kvacit

07150451 yāvan nṛ-kāya-ratham ātma-vaśopakalpaṁ

07150452 dhatte gariṣṭha-caraṇārcanayā niśātam

07150453 jñānāsim acyuta-balo dadhad asta-śatruḥ

07150454 svānanda-tuṣṭa upaśānta idaṁ vijahyāt

07150461 nocet pramattam asad-indriya-vāji-sūtā

07150462 nītvotpathaṁ viṣaya-dasyuṣu nikṣipanti

07150463 te dasyavaḥ sahaya-sūtam amuṁ tamo’ndhe

07150464 saṁsāra-kūpa uru-mṛtyu-bhaye kṣipanti

07150471 pravṛttaṁ ca nivṛttaṁ ca dvi-vidhaṁ karma vaidikam

07150473 āvartate pravṛttena nivṛttenāśnute’mṛtam

07150481 hiṁsraṁ dravyamayaṁ kāmyam agni-hotrādy-aśāntidam

07150483 darśaś ca pūrṇamāsaś ca cāturmāsyaṁ paśuḥ sutaḥ

07150491 etad iṣṭaṁ pravṛttākhyaṁ hutaṁ prahutam eva ca

07150493 pūrtaṁ surālayārāma- kūpājīvyādi-lakṣaṇam

07150501 dravya-sūkṣma-vipākaś ca dhūmo rātrir apakṣayaḥ

07150503 ayanaṁ dakṣiṇaṁ somo darśa oṣadhi-vīrudhaḥ

07150511 annaṁ reta iti kṣmeśa pitṛ-yānaṁ punar-bhavaḥ

07150513 ekaikaśyenānupūrvaṁ bhūtvā bhūtveha jāyate

07150521 niṣekādi-śmaśānāntaiḥ saṁskāraiḥ saṁskṛto dvijaḥ

07150523 indriyeṣu kriyā-yajñān jñāna-dīpeṣu juhvati

07150531 indriyāṇi manasy ūrmau vāci vaikārikaṁ manaḥ

07150533 vācaṁ varṇa-samāmnāye tam oṁkāre svare nyaset

07150535 oṁkāraṁ bindau nāde taṁ taṁ tu prāṇe mahaty amum

07150541 agniḥ sūryo divā prāhṇaḥ śuklo rākottaraṁ sva-rāṭ

07150543 viśvo’tha taijasaḥ prājñas turya ātmā samanvayāt

07150551 deva-yānam idaṁ prāhur bhūtvā bhūtvānupūrvaśaḥ

07150553 ātma-yājy upaśāntātmā hy ātma-stho na nivartate

07150561 ya ete pitṛ-devānām ayane veda-nirmite

07150563 śāstreṇa cakṣuṣā veda jana-stho’pi na muhyati

07150571 ādāv ante janānāṁ sad bahir antaḥ parāvaram

07150573 jñānaṁ jñeyaṁ vaco vācyaṁ tamo jyotis tv ayaṁ svayam

07150581 ābādhito’pi hy ābhāso yathā vastutayā smṛtaḥ

07150583 durghaṭatvād aindriyakaṁ tadvad artha-vikalpitam

07150591 kṣity-ādīnām ihārthānāṁ chāyā na katamāpi hi

07150593 na saṅghāto vikāro’pi na pṛthaṅ nānvito mṛṣā

07150601 dhātavo’vayavitvāc ca tan-mātrāvayavair vinā

07150603 na syur hy asaty avayaviny asann avayavo’ntataḥ

07150611 syāt sādṛśya-bhramas tāvad vikalpe sati vastunaḥ

07150613 jāgrat-svāpau yathā svapne tathā vidhi-niṣedhatā

07150621 bhāvādvaitaṁ kriyādvaitaṁ dravyādvaitaṁ tathātmanaḥ

07150623 vartayan svānubhūtyeha trīn svapnān dhunute muniḥ

07150631 kārya-kāraṇa-vastv-aikya- darśanaṁ paṭa-tantuvat

07150633 avastutvād vikalpasya bhāvādvaitaṁ tad ucyate

07150641 yad brahmaṇi pare sākṣāt sarva-karma-samarpaṇam

07150643 mano-vāk-tanubhiḥ pārtha kriyādvaitaṁ tad ucyate

07150651 ātma-jāyā-sutādīnām anyeṣāṁ sarva-dehinām

07150653 yat svārtha-kāmayor aikyaṁ dravyādvaitaṁ tad ucyate

07150661 yad yasya vāniṣiddhaṁ syād yena yatra yato nṛpa

07150663 sa teneheta kāryāṇi naro nānyair anāpadi

07150671 etair anyaiś ca vedoktair vartamānaḥ sva-karmabhiḥ

07150673 gṛhe’py asya gatiṁ yāyād rājaṁs tad-bhakti-bhāṅ naraḥ

07150681 yathā hi yūyaṁ nṛpa-deva dustyajād

07150682 āpad-gaṇād uttaratātmanaḥ prabhoḥ

07150683 yat-pāda-paṅkeruha-sevayā bhavān

07150684 ahāraṣīn nirjita-dig-gajaḥ kratūn

07150691 ahaṁ purābhavaṁ kaścid gandharva upabarhaṇaḥ

07150693 nāmnātīte mahā-kalpe gandharvāṇāṁ susammataḥ

07150701 rūpa-peśala-mādhurya- saugandhya-priya-darśanaḥ

07150703 strīṇāṁ priyatamo nityaṁ mattaḥ sva-pura-lampaṭaḥ

07150711 ekadā deva-satre tu gandharvāpsarasāṁ gaṇāḥ

07150713 upahūtā viśva-sṛgbhir hari-gāthopagāyane

07150721 ahaṁ ca gāyaṁs tad-vidvān strībhiḥ parivṛto gataḥ

07150723 jñātvā viśva-sṛjas tan me helanaṁ śepur ojasā

07150725 yāhi tvaṁ śūdratām āśu naṣṭa-śrīḥ kṛta-helanaḥ

07150731 tāvad dāsyām ahaṁ jajñe tatrāpi brahma-vādinām

07150733 śuśrūṣayānuṣaṅgeṇa prāpto’haṁ brahma-putratām

07150741 dharmas te gṛha-medhīyo varṇitaḥ pāpa-nāśanaḥ

07150743 gṛhastho yena padavīm añjasā nyāsinām iyāt

07150751 yūyaṁ nṛ-loke bata bhūri-bhāgā

07150752 lokaṁ punānā munayo’bhiyanti

07150753 yeṣāṁ gṛhān āvasatīti sākṣād

07150754 gūḍhaṁ paraṁ brahma manuṣya-liṅgam

07150761 sa vā ayaṁ brahma mahad-vimṛgya-

07150762 kaivalya-nirvāṇa-sukhānubhūtiḥ

07150763 priyaḥ suhṛd vaḥ khalu mātuleya

07150764 ātmārhaṇīyo vidhi-kṛd guruś ca

07150771 na yasya sākṣād bhava-padmajādibhī

07150772 rūpaṁ dhiyā vastutayopavarṇitam

07150773 maunena bhaktyopaśamena pūjitaḥ

07150774 prasīdatām eṣa sa sātvatāṁ patiḥ

0715078 śrī-śuka uvāca

07150781 iti devarṣiṇā proktaṁ niśamya bharatarṣabhaḥ

07150783 pūjayām āsa suprītaḥ kṛṣṇaṁ ca prema-vihvalaḥ

07150791 kṛṣṇa-pārthāv upāmantrya pūjitaḥ prayayau muniḥ

07150793 śrutvā kṛṣṇaṁ paraṁ brahma pārthaḥ parama-vismitaḥ

07150801 iti dākṣāyiṇīnāṁ te pṛthag vaṁśā prakīrtitāḥ

07150803 devāsura-manuṣyādyā lokā yatra carācarāḥ

0801001 śrī-rājovāca

08010011 svāyambhuvasyeha guro vaṁśo’yaṁ vistarāc chrutaḥ

08010013 yatra viśva-sṛjāṁ sargo manūn anyān vadasva naḥ

08010021 manvantare harer janma karmāṇi ca mahīyasaḥ

08010023 gṛṇanti kavayo brahmaṁs tāni no vada śṛṇvatām

08010031 yad yasminn antare brahman bhagavān viśva-bhāvanaḥ

08010033 kṛtavān kurute kartā hy atīte’nāgate’dya vā

0801004 śrī-ṛṣir uvāca

08010041 manavo’smin vyatītāḥ ṣaṭ kalpe svāyambhuvādayaḥ

08010043 ādyas te kathito yatra devādīnāṁ ca sambhavaḥ

08010051 ākūtyāṁ devahūtyāṁ ca duhitros tasya vai manoḥ

08010053 dharma-jñānopadeśārthaṁ bhagavān putratāṁ gataḥ

08010061 kṛtaṁ purā bhagavataḥ kapilasyānuvarṇitam

08010063 ākhyāsye bhagavān yajño yac cakāra kurūdvaha

08010071 viraktaḥ kāma-bhogeṣu śatarūpā-patiḥ prabhuḥ

08010073 visṛjya rājyaṁ tapase sabhāryo vanam āviśat

08010081 sunandāyāṁ varṣa-śataṁ padaikena bhuvaṁ spṛśan

08010083 tapyamānas tapo ghoram idam anvāha bhārata

0801009 śrī-manur uvāca

08010091 yena cetayate viśvaṁ viśvaṁ cetayate na yam

08010093 yo jāgarti śayāne’smin nāyaṁ taṁ veda veda saḥ

08010101 ātmāvāsyam idaṁ viśvaṁ yat kiñcij jagatyāṁ jagat

08010103 tena tyaktena bhuñjīthā mā gṛdhaḥ kasya svid dhanam

08010111 yaṁ paśyati na paśyantaṁ cakṣur yasya na riṣyati

08010113 taṁ bhūta-nilayaṁ devaṁ suparṇam upadhāvata

08010121 na yasyādy-antau madhyaṁ ca svaḥ paro nāntaraṁ bahiḥ

08010123 viśvasyāmūni yad yasmād viśvaṁ ca tad ṛtaṁ mahat

08010131 sa viśva-kāyaḥ puru-hūta-īśaḥ satyaḥ svayaṁ-jyotir ajaḥ purāṇaḥ

08010133 dhatte’sya janmādy-ajayātma-śaktyā tāṁ vidyayodasya nirīha āste

08010141 athāgre ṛṣayaḥ karmāṇ- īhante’karma-hetave

08010143 īhamāno hi puruṣaḥ prāyo’nīhāṁ prapadyate

08010151 īhate bhagavān īśo na hi tatra visajjate

08010153 ātma-lābhena pūrṇārtho nāvasīdanti ye’nu tam

08010161 tam īhamānaṁ nirahaṅkṛtaṁ budhaṁ

08010162 nirāśiṣaṁ pūrṇam ananya-coditam

08010163 nṝn śikṣayantaṁ nija-vartma-saṁsthitaṁ

08010164 prabhuṁ prapadye’khila-dharma-bhāvanam

0801017 śrī-śuka uvāca

08010171 iti mantropaniṣadaṁ vyāharantaṁ samāhitam

08010173 dṛṣṭvāsurā yātudhānā jagdhum abhyadravan kṣudhā

08010181 tāṁs tathāvasitān vīkṣya yajñaḥ sarva-gato hariḥ

08010183 yāmaiḥ parivṛto devair hatvāśāsat tri-viṣṭapam

08010191 svārociṣo dvitīyas tu manur agneḥ suto’bhavat

08010193 dyumat-suṣeṇa-rociṣmat pramukhās tasya cātmajāḥ

08010201 tatrendro rocanas tv āsīd devāś ca tuṣitādayaḥ

08010203 ūrja-stambhādayaḥ sapta ṛṣayo brahma-vādinaḥ

08010211 ṛṣes tu vedaśirasas tuṣitā nāma patny abhūt

08010213 tasyāṁ jajñe tato devo vibhur ity abhiviśrutaḥ

08010221 aṣṭāśīti-sahasrāṇi munayo ye dhṛta-vratāḥ

08010223 anvaśikṣan vrataṁ tasya kaumāra-brahmacāriṇaḥ

08010231 tṛtīya uttamo nāma priyavrata-suto manuḥ

08010233 pavanaḥ sṛñjayo yajña- hotrādyās tat-sutā nṛpa

08010241 vasiṣṭha-tanayāḥ sapta ṛṣayaḥ pramadādayaḥ

08010243 satyā vedaśrutā bhadrā devā indras tu satyajit

08010251 dharmasya sūnṛtāyāṁ tu bhagavān puruṣottamaḥ

08010253 satyasena iti khyāto jātaḥ satyavrataiḥ saha

08010261 so’nṛta-vrata-duḥśīlān asato yakṣa-rākṣasān

08010263 bhūta-druho bhūta-gaṇāṁś cāvadhīt satyajit-sakhaḥ

08010271 caturtha uttama-bhrātā manur nāmnā ca tāmasaḥ

08010273 pṛthuḥ khyātir naraḥ ketur ity ādyā daśa tat-sutāḥ

08010281 satyakā harayo vīrā devās triśikha īśvaraḥ

08010283 jyotirdhāmādayaḥ sapta ṛṣayas tāmase’ntare

08010291 devā vaidhṛtayo nāma vidhṛtes tanayā nṛpa

08010293 naṣṭāḥ kālena yair vedā vidhṛtāḥ svena tejasā

08010301 tatrāpi jajñe bhagavān hariṇyāṁ harimedhasaḥ

08010303 harir ity āhṛto yena gajendro mocito grahāt

0801031 śrī-rājovāca

08010311 bādarāyaṇa etat te śrotum icchāmahe vayam

08010313 harir yathā gaja-patiṁ grāha-grastam amūmucat

08010321 tat-kathāsu mahat puṇyaṁ dhanyaṁ svastyayanaṁ śubham

08010323 yatra yatrottamaśloko bhagavān gīyate hariḥ

0801033 śrī-sūta uvāca

08010331 parīkṣitaivaṁ sa tu bādarāyaṇiḥ

08010332 prāyopaviṣṭena kathāsu coditaḥ

08010333 uvāca viprāḥ pratinandya pārthivaṁ

08010334 mudā munīnāṁ sadasi sma śṛṇvatām

0802001 śrī-śuka uvāca

08020011 āsīd girivaro rājaṁs trikūṭa iti viśrutaḥ

08020013 kṣīrodenāvṛtaḥ śrīmān yojanāyutam ucchritaḥ

08020021 tāvatā vistṛtaḥ paryak tribhiḥ śṛṅgaiḥ payo-nidhim

08020023 diśaḥ khaṁ rocayann āste raupyāyasa-hiraṇmayaiḥ

08020031 anyaiś ca kakubhaḥ sarvā ratna-dhātu-vicitritaiḥ

08020033 nānā-druma-latā-gulmair nirghoṣair nirjharāmbhasām

08020041 sa cāvanijyamānāṅghriḥ samantāt paya-ūrmibhiḥ

08020043 karoti śyāmalāṁ bhūmiṁ harin-marakatāśmabhiḥ

08020051 siddha-cāraṇa-gandharvair vidyādhara-mahoragaiḥ

08020053 kinnarair apsarobhiś ca krīḍadbhir juṣṭa-kandaraḥ

08020061 yatra saṅgīta-sannādair nadad-guham amarṣayā

08020063 abhigarjanti harayaḥ ślāghinaḥ para-śaṅkayā

08020071 nānāraṇya-paśu-vrāta- saṅkula-droṇy-alaṅkṛtaḥ

08020073 citra-druma-surodyāna- kalakaṇṭha-vihaṅgamaḥ

08020081 sarit-sarobhir acchodaiḥ pulinair maṇi-vālukaiḥ

08020083 deva-strī-majjanāmoda- saurabhāmbv-anilair yutaḥ

08020091 tasya droṇyāṁ bhagavato varuṇasya mahātmanaḥ

08020093 udyānam ṛtuman nāma ākrīḍaṁ sura-yoṣitām

08020101 sarvato’laṅkṛtaṁ divyair nitya-puṣpa-phala-drumaiḥ

08020103 mandāraiḥ pārijātaiś ca pāṭalāśoka-campakaiḥ

08020111 cūtaiḥ piyālaiḥ panasair āmrair āmrātakair api

08020113 kramukair nārikelaiś ca kharjūrair bījapūrakaiḥ

08020121 madhukaiḥ śāla-tālaiś ca tamālair asanārjunaiḥ

08020123 ariṣṭoḍumbara-plakṣair vaṭaiḥ kiṁśuka-candanaiḥ

08020131 picumardaiḥ kovidāraiḥ saralaiḥ sura-dārubhiḥ

08020133 drākṣekṣu-rambhā-jambubhir badary-akṣābhayāmalaiḥ

08020141 bilvaiḥ kapitthair jambīrair vṛto bhallātakādibhiḥ

08020143 tasmin saraḥ suvipulaṁ lasat-kāñcana-paṅkajam

08020151 kumudotpala-kahlāra- śatapatra-śriyorjitam

08020153 matta-ṣaṭ-pada-nirghuṣṭaṁ śakuntaiś ca kala-svanaiḥ

08020161 haṁsa-kāraṇḍavākīrṇaṁ cakrāhvaiḥ sārasair api

08020163 jalakukkuṭa-koyaṣṭi- dātyūha-kula-kūjitam

08020171 matsya-kacchapa-sañcāra- calat-padma-rajaḥ-payaḥ

08020173 kadamba-vetasa-nala- nīpa-vañjulakair vṛtam

08020181 kundaiḥ kurubakāśokaiḥ śirīṣaiḥ kūṭajeṅgudaiḥ

08020183 kubjakaiḥ svarṇa-yūthībhir nāga-punnāga-jātibhiḥ

08020191 mallikā-śatapatraiś ca mādhavī-jālakādibhiḥ

08020193 śobhitaṁ tīra-jaiś cānyair nityartubhir alaṁ drumaiḥ

08020201 tatraikadā tad-giri-kānanāśrayaḥ

08020202 kareṇubhir vāraṇa-yūtha-paś caran

08020203 sakaṇṭakaṁ kīcaka-veṇu-vetravad

08020204 viśāla-gulmaṁ prarujan vanaspatīn

08020211 yad-gandha-mātrād dharayo gajendrā

08020212 vyāghrādayo vyāla-mṛgāḥ sakhaḍgāḥ

08020213 mahoragāś cāpi bhayād dravanti

08020214 sagaura-kṛṣṇāḥ sarabhāś camaryaḥ

08020221 vṛkā varāhā mahiṣarkṣa-śalyā

08020222 gopuccha-śālāvṛka-markaṭāś ca

08020223 anyatra kṣudrā hariṇāḥ śaśādayaś

08020224 caranty abhītā yad-anugraheṇa

08020231 sa gharma-taptaḥ karibhiḥ kareṇubhir

08020232 vṛto madacyut-karabhair anudrutaḥ

08020233 giriṁ garimṇā paritaḥ prakampayan

08020234 niṣevyamāṇo’likulair madāśanaiḥ

08020241 saro’nilaṁ paṅkaja-reṇu-rūṣitaṁ

08020242 jighran vidūrān mada-vihvalekṣaṇaḥ

08020243 vṛtaḥ sva-yūthena tṛṣārditena tat

08020244 sarovarābhyāsam athāgamad drutam

08020251 vigāhya tasminn amṛtāmbu nirmalaṁ

08020252 hemāravindotpala-reṇu-rūṣitam

08020253 papau nikāmaṁ nija-puṣkaroddhṛtam

08020254 ātmānam adbhiḥ snapayan gata-klamaḥ

08020261 sa puṣkareṇoddhṛta-śīkarāmbubhir

08020262 nipāyayan saṁsnapayan yathā gṛhī

08020263 ghṛṇī kareṇuḥ karabhāṁś ca durmado

08020264 nācaṣṭa kṛcchraṁ kṛpaṇo’ja-māyayā

08020271 taṁ tatra kaścin nṛpa daiva-codito

08020272 grāho balīyāṁś caraṇe ruṣāgrahīt

08020273 yadṛcchayaivaṁ vyasanaṁ gato gajo

08020274 yathā-balaṁ so’tibalo vicakrame

08020281 tathāturaṁ yūtha-patiṁ kareṇavo

08020282 vikṛṣyamāṇaṁ tarasā balīyasā

08020283 vicukruśur dīna-dhiyo’pare gajāḥ

08020284 pārṣṇi-grahās tārayituṁ na cāśakan

08020291 niyudhyator evam ibhendra-nakrayor

08020292 vikarṣator antarato bahir mithaḥ

08020293 samāḥ sahasraṁ vyagaman mahī-pate

08020294 saprāṇayoś citram amaṁsatāmarāḥ

08020301 tato gajendrasya mano-balaujasāṁ

08020302 kālena dīrgheṇa mahān abhūd vyayaḥ

08020303 vikṛṣyamāṇasya jale’vasīdato

08020304 viparyayo’bhūt sakalaṁ jalaukasaḥ

08020311 itthaṁ gajendraḥ sa yadāpa saṅkaṭaṁ

08020312 prāṇasya dehī vivaśo yadṛcchayā

08020313 apārayann ātma-vimokṣaṇe ciraṁ

08020314 dadhyāv imāṁ buddhim athābhyapadyata

08020321 na mām ime jñātaya āturaṁ gajāḥ

08020322 kutaḥ kariṇyaḥ prabhavanti mocitum

08020323 grāheṇa pāśena vidhātur āvṛto

08020341 ’py ahaṁ ca taṁ yāmi paraṁ parāyaṇam

08020331 yaḥ kaścaneśo balino’ntakoragāt

08020332 pracaṇḍa-vegād abhidhāvato bhṛśam

08020333 bhītaṁ prapannaṁ paripāti yad-bhayān

08020334 mṛtyuḥ pradhāvaty araṇaṁ tam īmahi

0803001 śrī-bādarāyaṇir uvāca

08030011 evaṁ vyavasito buddhyā samādhāya mano hṛdi

08030013 jajāpa paramaṁ jāpyaṁ prāg-janmany anuśikṣitam

0803003 śrī-gajendra uvāca

08030021 oṁ namo bhagavate tasmai yata etac cid-ātmakam

08030023 puruṣāyādi-bījāya pareśāyābhidhīmahi

08030031 yasminn idaṁ yataś cedaṁ yenedaṁ ya idaṁ svayam

08030033 yo’smāt parasmāc ca paras taṁ prapadye svayambhuvam

08030041 yaḥ svātmanīdaṁ nija-māyayārpitaṁ

08030042 kvacid vibhātaṁ kva ca tat tirohitam

08030043 aviddha-dṛk sākṣy ubhayaṁ tad īkṣate

08030044 sa ātma-mūlo’vatu māṁ parāt-paraḥ

08030051 kālena pañcatvam iteṣu kṛtsnaśo

08030052 lokeṣu pāleṣu ca sarva-hetuṣu

08030053 tamas tadāsīd gahanaṁ gabhīraṁ

08030054 yas tasya pāre’bhivirājate vibhuḥ

08030061 na yasya devā ṛṣayaḥ padaṁ vidur

08030062 jantuḥ punaḥ ko’rhati gantum īritum

08030063 yathā naṭasyākṛtibhir viceṣṭato

08030064 duratyayānukramaṇaḥ sa māvatu

08030071 didṛkṣavo yasya padaṁ sumaṅgalaṁ

08030072 vimukta-saṅgā munayaḥ susādhavaḥ

08030073 caranty aloka-vratam avraṇaṁ vane

08030074 bhūtātma-bhūtāḥ suhṛdaḥ sa me gatiḥ

08030081 na vidyate yasya ca janma karma vā

08030082 na nāma-rūpe guṇa-doṣa eva vā

08030083 tathāpi lokāpyaya-sambhavāya yaḥ

08030084 sva-māyayā tāny anukālam ṛcchati

08030091 tasmai namaḥ pareśāya brahmaṇe’nanta-śaktaye

08030093 arūpāyoru-rūpāya nama āścarya-karmaṇe

08030101 nama ātma-pradīpāya sākṣiṇe paramātmane

08030103 namo girāṁ vidūrāya manasaś cetasām api

08030111 sattvena pratilabhyāya naiṣkarmyeṇa vipaścitā

08030113 namaḥ kaivalya-nāthāya nirvāṇa-sukha-saṁvide

08030121 namaḥ śāntāya ghorāya mūḍhāya guṇa-dharmiṇe

08030123 nirviśeṣāya sāmyāya namo jñāna-ghanāya ca

08030131 kṣetra-jñāya namas tubhyaṁ sarvādhyakṣāya sākṣiṇe

08030133 puruṣāyātma-mūlāya mūla-prakṛtaye namaḥ

08030141 sarvendriya-guṇa-draṣṭre sarva-pratyaya-hetave

08030143 asatā cchāyayoktāya sad-ābhāsāya te namaḥ

08030151 namo namas te’khila-kāraṇāya

08030152 niṣkāraṇāyādbhuta-kāraṇāya

08030153 sarvāgamāmnāya-mahārṇavāya

08030154 namo’pavargāya parāyaṇāya

08030161 guṇāraṇi-cchanna-cid-uṣmapāya

08030162 tat-kṣobha-visphūrjita-mānasāya

08030163 naiṣkarmya-bhāvena vivarjitāgama-

08030164 svayaṁ-prakāśāya namas karomi

08030171 mādṛk prapanna-paśu-pāśa-vimokṣaṇāya

08030172 muktāya bhūri-karuṇāya namo’layāya

08030173 svāṁśena sarva-tanu-bhṛn-manasi pratīta-

08030174 pratyag-dṛśe bhagavate bṛhate namas te

08030181 ātmātma-jāpta-gṛha-vitta-janeṣu saktair

08030182 duṣprāpaṇāya guṇa-saṅga-vivarjitāya

08030183 muktātmabhiḥ sva-hṛdaye paribhāvitāya

08030184 jñānātmane bhagavate nama īśvarāya

08030191 yaṁ dharma-kāmārtha-vimukti-kāmā

08030192 bhajanta iṣṭāṁ gatim āpnuvanti

08030193 kiṁ cāśiṣo rāty api deham avyayaṁ

08030194 karotu me’dabhra-dayo vimokṣaṇam

08030201 ekāntino yasya na kañcanārthaṁ

08030202 vāñchanti ye vai bhagavat-prapannāḥ

08030203 aty-adbhutaṁ tac-caritaṁ sumaṅgalaṁ

08030204 gāyanta ānanda-samudra-magnāḥ

08030211 tam akṣaraṁ brahma paraṁ pareśam

08030212 avyaktam ādhyātmika-yoga-gamyam

08030213 atīndriyaṁ sūkṣmam ivātidūram

08030214 anantam ādyaṁ paripūrṇam īḍe

08030221 yasya brahmādayo devā vedā lokāś carācarāḥ

08030223 nāma-rūpa-vibhedena phalgvyā ca kalayā kṛtāḥ

08030231 yathārciṣo’gneḥ savitur gabhastayo

08030232 niryānti saṁyānty asakṛt sva-rociṣaḥ

08030233 tathā yato’yaṁ guṇa-sampravāho

08030234 buddhir manaḥ khāni śarīra-sargāḥ

08030241 sa vai na devāsura-martya-tiryaṅ

08030242 na strī na ṣaṇḍho na pumān na jantuḥ

08030243 nāyaṁ guṇaḥ karma na san na cāsan

08030244 niṣedha-śeṣo jayatād aśeṣaḥ

08030251 jijīviṣe nāham ihāmuyā kim

08030252 antar bahiś cāvṛtayebha-yonyā

08030253 icchāmi kālena na yasya viplavas

08030254 tasyātma-lokāvaraṇasya mokṣam

08030261 so’haṁ viśva-sṛjaṁ viśvam aviśvaṁ viśva-vedasam

08030263 viśvātmānam ajaṁ brahma praṇato’smi paraṁ padam

08030271 yoga-randhita-karmāṇo hṛdi yoga-vibhāvite

08030273 yogino yaṁ prapaśyanti yogeśaṁ taṁ nato’smy aham

08030281 namo namas tubhyam asahya-vega-

08030282 śakti-trayāyākhila-dhī-guṇāya

08030283 prapanna-pālāya duranta-śaktaye

08030284 kad-indriyāṇām anavāpya-vartmane

08030291 nāyaṁ veda svam ātmānaṁ yac-chaktyāhaṁ-dhiyā hatam

08030293 taṁ duratyaya-māhātmyaṁ bhagavantam ito’smy aham

0803030 śrī-śuka uvāca

08030301 evaṁ gajendram upavarṇita-nirviśeṣaṁ

08030302 brahmādayo vividha-liṅga-bhidābhimānāḥ

08030303 naite yadopasasṛpur nikhilātmakatvāt

08030304 tatrākhilāmara-mayo harir āvirāsīt

08030311 taṁ tadvad ārtam upalabhya jagan-nivāsaḥ

08030312 stotraṁ niśamya divijaiḥ saha saṁstuvadbhiḥ

08030313 chandomayena garuḍena samuhyamānaś

08030314 cakrāyudho’bhyagamad āśu yato gajendraḥ

08030321 so’ntaḥ-sarasy urubalena gṛhīta ārto

08030322 dṛṣṭvā garutmati hariṁ kha upātta-cakram

08030323 utkṣipya sāmbuja-karaṁ giram āha kṛcchrān

08030324 nārāyaṇākhila-guro bhagavan namas te

08030331 taṁ vīkṣya pīḍitam ajaḥ sahasāvatīrya

08030332 sa-grāham āśu sarasaḥ kṛpayojjahāra

08030333 grāhād vipāṭita-mukhād ariṇā gajendraṁ

08030334 saṁpaśyatāṁ harir amūmucad ucchriyāṇām

0804001 śrī-śuka uvāca

08040011 tadā devarṣi-gandharvā brahmeśāna-purogamāḥ

08040013 mumucuḥ kusumāsāraṁ śaṁsantaḥ karma tad dhareḥ

08040021 nedur dundubhayo divyā gandharvā nanṛtur jaguḥ

08040023 ṛṣayaś cāraṇāḥ siddhās tuṣṭuvuḥ puruṣottamam

08040031 yo’sau grāhaḥ sa vai sadyaḥ paramāścarya-rūpa-dhṛk

08040033 mukto devala-śāpena hūhūr gandharva-sattamaḥ

08040041 praṇamya śirasādhīśam uttama-ślokam avyayam

08040043 agāyata yaśo-dhāma kīrtanya-guṇa-sat-katham

08040051 so’nukampita īśena parikramya praṇamya tam

08040053 lokasya paśyato lokaṁ svam agān mukta-kilbiṣaḥ

08040061 gajendro bhagavat-sparśād vimukto’jñāna-bandhanāt

08040063 prāpto bhagavato rūpaṁ pīta-vāsāś catur-bhujaḥ

08040071 sa vai pūrvam abhūd rājā pāṇḍyo draviḍa-sattamaḥ

08040073 indradyumna iti khyāto viṣṇu-vrata-parāyaṇaḥ

08040081 sa ekadārādhana-kāla ātmavān

08040082 gṛhīta-mauna-vrata īśvaraṁ harim

08040083 jaṭā-dharas tāpasa āpluto’cyutaṁ

08040084 samarcayām āsa kulācalāśramaḥ

08040091 yadṛcchayā tatra mahā-yaśā muniḥ

08040092 samāgamac chiṣya-gaṇaiḥ pariśritaḥ

08040093 taṁ vīkṣya tūṣṇīm akṛtārhaṇādikaṁ

08040094 rahasy upāsīnam ṛṣiś cukopa ha

08040101 tasmā imaṁ śāpam adād asādhur

08040102 ayaṁ durātmākṛta-buddhir adya

08040103 viprāvamantā viśatāṁ tamisraṁ

08040104 yathā gajaḥ stabdha-matiḥ sa eva

0804011 śrī-śuka uvāca

08040111 evaṁ śaptvā gato’gastyo bhagavān nṛpa sānugaḥ

08040113 indradyumno’pi rājarṣir diṣṭaṁ tad upadhārayan

08040121 āpannaḥ kauñjarīṁ yonim ātma-smṛti-vināśinīm

08040123 hary-arcanānubhāvena yad-gajatve’py anusmṛtiḥ

08040131 evaṁ vimokṣya gaja-yūtha-pam abja-nābhas

08040132 tenāpi pārṣada-gatiṁ gamitena yuktaḥ

08040133 gandharva-siddha-vibudhair upagīyamāna-

08040134 karmādbhutaṁ sva-bhavanaṁ garuḍāsano’gāt

08040141 etan mahā-rāja taverito mayā

08040142 kṛṣṇānubhāvo gaja-rāja-mokṣaṇam

08040143 svargyaṁ yaśasyaṁ kali-kalmaṣāpahaṁ

08040144 duḥsvapna-nāśaṁ kuru-varya śṛṇvatām

08040151 yathānukīrtayanty etac chreyas-kāmā dvijātayaḥ

08040152 08040153 śucayaḥ prātar utthāya duḥsvapnādy-upaśāntaye

08040161 idam āha hariḥ prīto gajendraṁ kuru-sattama

08040154 08040163 śṛṇvatāṁ sarva-bhūtānāṁ sarva-bhūta-mayo vibhuḥ

0804017 śrī-bhagavān uvāca

08040171 ye māṁ tvāṁ ca saraś cedaṁ giri-kandara-kānanam

08040173 vetra-kīcaka-veṇūnāṁ gulmāni sura-pādapān

08040181 śṛṅgāṇīmāni dhiṣṇyāni brahmaṇo me śivasya ca

08040183 kṣīrodaṁ me priyaṁ dhāma śveta-dvīpaṁ ca bhāsvaram

08040191 śrīvatsaṁ kaustubhaṁ mālāṁ gadāṁ kaumodakīṁ mama

08040193 sudarśanaṁ pāñcajanyaṁ suparṇaṁ patageśvaram

08040201 śeṣaṁ ca mat-kalāṁ sūkṣmāṁ śriyaṁ devīṁ mad-āśrayām

08040203 brahmāṇaṁ nāradam ṛṣiṁ bhavaṁ prahrādam eva ca

08040211 matsya-kūrma-varāhādyair avatāraiḥ kṛtāni me

08040213 karmāṇy ananta-puṇyāni sūryaṁ somaṁ hutāśanam

08040221 praṇavaṁ satyam avyaktaṁ go-viprān dharmam avyayam

08040223 dākṣāyaṇīr dharma-patnīḥ soma-kaśyapayor api

08040231 gaṅgāṁ sarasvatīṁ nandāṁ kālindīṁ sita-vāraṇam

08040233 dhruvaṁ brahma-ṛṣīn sapta puṇya-ślokāṁś ca mānavān

08040241 utthāyāpara-rātrānte prayatāḥ susamāhitāḥ

08040243 smaranti mama rūpāṇi mucyante te’ṁhaso’khilāt

08040251 ye māṁ stuvanty anenāṅga pratibudhya niśātyaye

08040253 teṣāṁ prāṇātyaye cāhaṁ dadāmi vipulāṁ gatim

0804026 śrī-śuka uvāca

08040261 ity ādiśya hṛṣīkeśaḥ prādhmāya jalajottamam

08040263 harṣayan vibudhānīkam āruroha khagādhipam

0805001 śrī-śuka uvāca

08050011 rājann uditam etat te hareḥ karmāgha-nāśanam

08050013 gajendra-mokṣaṇaṁ puṇyaṁ raivataṁ tv antaraṁ śṛṇu

08050021 pañcamo raivato nāma manus tāmasa-sodaraḥ

08050023 bali-vindhyādayas tasya sutā hārjuna-pūrvakāḥ

08050031 vibhur indraḥ sura-gaṇā rājan bhūtarayādayaḥ

08050033 hiraṇyaromā vedaśirā ūrdhvabāhv-ādayo dvijāḥ

08050041 patnī vikuṇṭhā śubhrasya vaikuṇṭhaiḥ sura-sattamaiḥ

08050043 tayoḥ sva-kalayā jajñe vaikuṇṭho bhagavān svayam

08050051 vaikuṇṭhaḥ kalpito yena loko loka-namaskṛtaḥ

08050053 ramayā prārthyamānena devyā tat-priya-kāmyayā

08050061 tasyānubhāvaḥ kathito guṇāś ca paramodayāḥ

08050063 bhaumān reṇūn sa vimame yo viṣṇor varṇayed guṇān

08050071 ṣaṣṭhaś ca cakṣuṣaḥ putraś cākṣuṣo nāma vai manuḥ

08050073 pūru-pūruṣa-sudyumna- pramukhāś cākṣuṣātmajāḥ

08050081 indro mantradrumas tatra devā āpyādayo gaṇāḥ

08050083 munayas tatra vai rājan haviṣmad-vīrakādayaḥ

08050091 tatrāpi devasambhūtyāṁ vairājasyābhavat sutaḥ

08050093 ajito nāma bhagavān aṁśena jagataḥ patiḥ

08050101 payodhiṁ yena nirmathya surāṇāṁ sādhitā sudhā

08050103 bhramamāṇo’mbhasi dhṛtaḥ kūrma-rūpeṇa mandaraḥ

0805011 śrī-rājovāca

08050111 yathā bhagavatā brahman mathitaḥ kṣīra-sāgaraḥ

08050113 yad-arthaṁ vā yataś cādriṁ dadhārāmbucarātmanā

08050121 yathāmṛtaṁ suraiḥ prāptaṁ kiṁ cānyad abhavat tataḥ

08050123 etad bhagavataḥ karma vadasva paramādbhutam

08050131 tvayā saṅkathyamānena mahimnā sātvatāṁ pateḥ

08050133 nātitṛpyati me cittaṁ suciraṁ tāpa-tāpitam

0805014 śrī-sūta uvāca

08050141 sampṛṣṭo bhagavān evaṁ dvaipāyana-suto dvijāḥ

08050143 abhinandya harer vīryam abhyācaṣṭuṁ pracakrame

0805015 śrī-śuka uvāca

08050151 yadā yuddhe’surair devā badhyamānāḥ śitāyudhaiḥ

08050153 gatāsavo nipatitā nottiṣṭheran sma bhūriśaḥ

08050161 yadā durvāsaḥ śāpena sendrā lokās trayo nṛpa

08050163 niḥśrīkāś cābhavaṁs tatra neśur ijyādayaḥ kriyāḥ

08050171 niśāmyaitat sura-gaṇā mahendra-varuṇādayaḥ

08050173 nādhyagacchan svayaṁ mantrair mantrayanto viniścitam

08050181 tato brahma-sabhāṁ jagmur meror mūrdhani sarvaśaḥ

08050183 sarvaṁ vijñāpayāṁ cakruḥ praṇatāḥ parameṣṭhine

08050191 sa vilokyendra-vāyv-ādīn niḥsattvān vigata-prabhān

08050193 lokān amaṅgala-prāyān asurān ayathā vibhuḥ

08050201 samāhitena manasā saṁsmaran puruṣaṁ param

08050203 uvācotphulla-vadano devān sa bhagavān paraḥ

08050211 ahaṁ bhavo yūyam atho’surādayo

08050212 manuṣya-tiryag-druma-gharma-jātayaḥ

08050213 yasyāvatārāṁśa-kalā-visarjitā

08050214 vrajāma sarve śaraṇaṁ tam avyayam

08050221 na yasya vadhyo na ca rakṣaṇīyo

08050222 nopekṣaṇīyādaraṇīya-pakṣaḥ

08050223 tathāpi sarga-sthiti-saṁyamārthaṁ

08050224 dhatte rajaḥ-sattva-tamāṁsi kāle

08050231 ayaṁ ca tasya sthiti-pālana-kṣaṇaḥ

08050232 sattvaṁ juṣāṇasya bhavāya dehinām

08050233 tasmād vrajāmaḥ śaraṇaṁ jagad-guruṁ

08050234 svānāṁ sa no dhāsyati śaṁ sura-priyaḥ

0805024 śrī-śuka uvāca

08050241 ity ābhāṣya surān vedhāḥ saha devair arindama

08050243 ajitasya padaṁ sākṣāj jagāma tamasaḥ param

08050251 tatrādṛṣṭa-svarūpāya śruta-pūrvāya vai prabhuḥ

08050253 stutim abrūta daivībhir gīrbhis tv avahitendriyaḥ

0805026 śrī-brahmovāca

08050261 avikriyaṁ satyam anantam ādyaṁ

08050262 guhā-śayaṁ niṣkalam apratarkyam

08050263 mano-'grayānaṁ vacasāniruktaṁ

08050264 namāmahe deva-varaṁ vareṇyam

08050271 vipaścitaṁ prāṇa-mano-dhiyātmanām

08050272 arthendriyābhāsam anidram avraṇam

08050273 chāyātapau yatra na gṛdhra-pakṣau

08050274 tam akṣaraṁ khaṁ tri-yugaṁ vrajāmahe

08050281 ajasya cakraṁ tv ajayeryamāṇaṁ

08050282 manomayaṁ pañcadaśāram āśu

08050283 tri-nābhi vidyuc-calam aṣṭa-nemi

08050284 yad-akṣam āhus tam ṛtaṁ prapadye

08050291 ya eka-varṇaṁ tamasaḥ paraṁ tad

08050292 alokam avyaktam ananta-pāram

08050293 āsāṁ cakāropasuparṇam enam

08050294 upāsate yoga-rathena dhīrāḥ

08050301 na yasya kaścātititarti māyāṁ

08050302 yayā jano muhyati veda nārtham

08050303 taṁ nirjitātmātma-guṇaṁ pareśaṁ

08050304 namāma bhūteṣu samaṁ carantam

08050311 ime vayaṁ yat-priyayaiva tanvā

08050312 sattvena sṛṣṭā bahir-antar-āviḥ

08050313 gatiṁ na sūkṣmām ṛṣayaś ca vidmahe

08050314 kuto’surādyā itara-pradhānāḥ

08050321 pādau mahīyaṁ sva-kṛtaiva yasya

08050322 catur-vidho yatra hi bhūta-sargaḥ

08050323 sa vai mahā-pūruṣa ātma-tantraḥ

08050324 prasīdatāṁ brahma mahā-vibhūtiḥ

08050331 ambhas tu yad-reta udāra-vīryaṁ

08050332 sidhyanti jīvanty uta vardhamānāḥ

08050333 lokā yato’thākhila-loka-pālāḥ

08050334 prasīdatāṁ naḥ sa mahā-vibhūtiḥ

08050341 somaṁ mano yasya samāmananti

08050342 divaukasāṁ yo balam andha āyuḥ

08050343 īśo nagānāṁ prajanaḥ prajānāṁ

08050344 prasīdatāṁ naḥ sa mahā-vibhūtiḥ

08050351 agnir mukhaṁ yasya tu jāta-vedā

08050352 jātaḥ kriyā-kāṇḍa-nimitta-janmā

08050353 antaḥ-samudre’nupacan sva-dhātūn

08050354 prasīdatāṁ naḥ sa mahā-vibhūtiḥ

08050361 yac-cakṣur āsīt taraṇir deva-yānaṁ

08050362 trayīmayo brahmaṇa eṣa dhiṣṇyam

08050363 dvāraṁ ca mukter amṛtaṁ ca mṛtyuḥ

08050364 prasīdatāṁ naḥ sa mahā-vibhūtiḥ

08050371 prāṇād abhūd yasya carācarāṇāṁ

08050372 prāṇaḥ saho balam ojaś ca vāyuḥ

08050373 anvāsma samrājam ivānugā vayaṁ

08050374 prasīdatāṁ naḥ sa mahā-vibhūtiḥ

08050381 śrotrād diśo yasya hṛdaś ca khāni

08050382 prajajñire khaṁ puruṣasya nābhyāḥ

08050383 prāṇendriyātmāsu-śarīra-ketaḥ

08050384 prasīdatāṁ naḥ sa mahā-vibhūtiḥ

08050391 balān mahendras tri-daśāḥ prasādān

08050392 manyor girīśo dhiṣaṇād viriñcaḥ

08050393 khebhyas tu chandāṁsy ṛṣayo meḍhrataḥ kaḥ

08050394 prasīdatāṁ naḥ sa mahā-vibhūtiḥ

08050401 śrīr vakṣasaḥ pitaraś chāyayāsan

08050402 dharmaḥ stanād itaraḥ pṛṣṭhato’bhūt

08050403 dyaur yasya śīrṣṇo’psaraso vihārāt

08050404 prasīdatāṁ naḥ sa mahā-vibhūtiḥ

08050411 vipro mukhād brahma ca yasya guhyaṁ

08050412 rājanya āsīd bhujayor balaṁ ca

08050413 ūrvor viḍ ojo’ṅghrir aveda-śūdrau

08050414 prasīdatāṁ naḥ sa mahā-vibhūtiḥ

08050421 lobho’dharāt prītir upary abhūd dyutir

08050422 nastaḥ paśavyaḥ sparśena kāmaḥ

08050423 bhruvor yamaḥ pakṣma-bhavas tu kālaḥ

08050424 prasīdatāṁ naḥ sa mahā-vibhūtiḥ

08050431 dravyaṁ vayaḥ karma guṇān viśeṣaṁ

08050432 yad-yogamāyā-vihitān vadanti

08050433 yad durvibhāvyaṁ prabudhāpabādhaṁ

08050434 prasīdatāṁ naḥ sa mahā-vibhūtiḥ

08050441 namo’stu tasmā upaśānta-śaktaye

08050442 svārājya-lābha-pratipūritātmane

08050443 guṇeṣu māyā-raciteṣu vṛttibhir

08050444 na sajjamānāya nabhasvad-ūtaye

08050451 sa tvaṁ no darśayātmānam asmat-karaṇa-gocaram

08050453 prapannānāṁ didṛkṣūṇāṁ sasmitaṁ te mukhāmbujam

08050461 tais taiḥ svecchā-bhūtai rūpaiḥ kāle kāle svayaṁ vibho

08050463 karma durviṣahaṁ yan no bhagavāṁs tat karoti hi

08050471 kleśa-bhūry-alpa-sārāṇi karmāṇi viphalāni vā

08050473 dehināṁ viṣayārtānāṁ na tathaivārpitaṁ tvayi

08050481 nāvamaḥ karma-kalpo’pi viphalāyeśvarārpitaḥ

08050483 kalpate puruṣasyaiva sa hy ātmā dayito hitaḥ

08050491 yathā hi skandha-śākhānāṁ taror mūlāvasecanam

08050493 evam ārādhanaṁ viṣṇoḥ sarveṣām ātmanaś ca hi

08050501 namas tubhyam anantāya durvitarkyātma-karmaṇe

08050503 nirguṇāya guṇeśāya sattva-sthāya ca sāmpratam

0806001 śrī-śuka uvāca

08060011 evaṁ stutaḥ sura-gaṇair bhagavān harir īśvaraḥ

08060013 teṣām āvirabhūd rājan sahasrārkodaya-dyutiḥ

08060021 tenaiva sahasā sarve devāḥ pratihatekṣaṇāḥ

08060023 nāpaśyan khaṁ diśaḥ kṣauṇīm ātmānaṁ ca kuto vibhum

08060031 viriñco bhagavān dṛṣṭvā saha śarveṇa tāṁ tanum

08060033 svacchāṁ marakata-śyāmāṁ kañja-garbhāruṇekṣaṇām

08060041 tapta-hemāvadātena lasat-kauśeya-vāsasā

08060043 prasanna-cāru-sarvāṅgīṁ sumukhīṁ sundara-bhruvam

08060051 mahā-maṇi-kirīṭena keyūrābhyāṁ ca bhūṣitām

08060053 karṇābharaṇa-nirbhāta- kapola-śrī-mukhāmbujām

08060061 kāñcīkalāpa-valaya- hāra-nūpura-śobhitām

08060063 kaustubhābharaṇāṁ lakṣmīṁ bibhratīṁ vana-mālinīm

08060071 sudarśanādibhiḥ svāstrair mūrtimadbhir upāsitām

08060073 tuṣṭāva deva-pravaraḥ saśarvaḥ puruṣaṁ param

08060075 sarvāmara-gaṇaiḥ sākaṁ sarvāṅgair avaniṁ gataiḥ

0806008 śrī-brahmovāca

08060081 ajāta-janma-sthiti-saṁyamāyā-

08060082 guṇāya nirvāṇa-sukhārṇavāya

08060083 aṇor aṇimne’parigaṇya-dhāmne

08060084 mahānubhāvāya namo namas te

08060091 rūpaṁ tavaitat puruṣarṣabhejyaṁ

08060092 śreyo’rthibhir vaidika-tāntrikeṇa

08060093 yogena dhātaḥ saha nas tri-lokān

08060094 paśyāmy amuṣminn u ha viśva-mūrtau

08060101 tvayy agra āsīt tvayi madhya āsīt

08060102 tvayy anta āsīd idam ātma-tantre

08060103 tvam ādir anto jagato’sya madhyaṁ

08060104 ghaṭasya mṛtsneva paraḥ parasmāt

08060111 tvaṁ māyayātmāśrayayā svayedaṁ

08060112 nirmāya viśvaṁ tad-anupraviṣṭaḥ

08060113 paśyanti yuktā manasā manīṣiṇo

08060114 guṇa-vyavāye’py aguṇaṁ vipaścitaḥ

08060121 yathāgnim edhasy amṛtaṁ ca goṣu

08060122 bhuvy annam ambūdyamane ca vṛttim

08060123 yogair manuṣyā adhiyanti hi tvāṁ

08060124 guṇeṣu buddhyā kavayo vadanti

08060131 taṁ tvāṁ vayaṁ nātha samujjihānaṁ

08060132 saroja-nābhāticirepsitārtham

08060133 dṛṣṭvā gatā nirvṛtam adya sarve

08060134 gajā davārtā iva gāṅgam ambhaḥ

08060141 sa tvaṁ vidhatsvākhila-loka-pālā

08060142 vayaṁ yad arthās tava pāda-mūlam

08060143 samāgatās te bahir-antar-ātman

08060144 kiṁ vānya-vijñāpyam aśeṣa-sākṣiṇaḥ

08060151 ahaṁ giritraś ca surādayo ye

08060152 dakṣādayo’gner iva ketavas te

08060153 kiṁ vā vidāmeśa pṛthag-vibhātā

08060154 vidhatsva śaṁ no dvija-deva-mantram

0806016 śrī-śuka uvāca

08060161 evaṁ viriñcādibhir īḍitas tad

08060162 vijñāya teṣāṁ hṛdayaṁ yathaiva

08060163 jagāda jīmūta-gabhīrayā girā

08060164 baddhāñjalīn saṁvṛta-sarva-kārakān

08060171 eka eveśvaras tasmin sura-kārye sureśvaraḥ

08060173 vihartu-kāmas tān āha samudronmathanādibhiḥ

0806018 śrī-bhagavān uvāca

08060181 hanta brahmann aho śambho he devā mama bhāṣitam

08060183 śṛṇutāvahitāḥ sarve śreyo vaḥ syād yathā surāḥ

08060191 yāta dānava-daiteyais tāvat sandhir vidhīyatām

08060193 kālenānugṛhītais tair yāvad vo bhava ātmanaḥ

08060201 arayo’pi hi sandheyāḥ sati kāryārtha-gaurave

08060203 ahi-mūṣikavad devā hy arthasya padavīṁ gataiḥ

08060211 amṛtotpādane yatnaḥ kriyatām avilambitam

08060213 yasya pītasya vai jantur mṛtyu-grasto’maro bhavet

08060221 kṣiptvā kṣīrodadhau sarvā vīrut-tṛṇa-latauṣadhīḥ

08060223 manthānaṁ mandaraṁ kṛtvā netraṁ kṛtvā tu vāsukim

08060231 sahāyena mayā devā nirmanthadhvam atandritāḥ

08060233 kleśa-bhājo bhaviṣyanti daityā yūyaṁ phala-grahāḥ

08060241 yūyaṁ tad anumodadhvaṁ yad icchanty asurāḥ surāḥ

08060243 na saṁrambheṇa sidhyanti sarvārthāḥ sāntvayā yathā

08060251 na bhetavyaṁ kālakūṭād viṣāj jaladhi-sambhavāt

08060253 lobhaḥ kāryo na vo jātu roṣaḥ kāmas tu vastuṣu

0806026 śrī-śuka uvāca

08060261 iti devān samādiśya bhagavān puruṣottamaḥ

08060263 teṣām antardadhe rājan svacchanda-gatir īśvaraḥ

08060271 atha tasmai bhagavate namaskṛtya pitāmahaḥ

08060273 bhavaś ca jagmatuḥ svaṁ svaṁ dhāmopeyur baliṁ surāḥ

08060281 dṛṣṭvārīn apy asaṁyattān jāta-kṣobhān sva-nāyakān

08060283 nyaṣedhad daitya-rāṭ ślokyaḥ sandhi-vigraha-kālavit

08060291 te vairocanim āsīnaṁ guptaṁ cāsura-yūtha-paiḥ

08060293 śriyā paramayā juṣṭaṁ jitāśeṣam upāgaman

08060301 mahendraḥ ślakṣṇayā vācā sāntvayitvā mahā-matiḥ

08060303 abhyabhāṣata tat sarvaṁ śikṣitaṁ puruṣottamāt

08060311 tat tv arocata daityasya tatrānye ye’surādhipāḥ

08060313 śambaro’riṣṭanemiś ca ye ca tripura-vāsinaḥ

08060321 tato devāsurāḥ kṛtvā saṁvidaṁ kṛta-sauhṛdāḥ

08060323 udyamaṁ paramaṁ cakrur amṛtārthe parantapa

08060331 tatas te mandara-girim ojasotpāṭya durmadāḥ

08060333 nadanta udadhiṁ ninyuḥ śaktāḥ parigha-bāhavaḥ

08060341 dūra-bhārodvaha-śrāntāḥ śakra-vairocanādayaḥ

08060343 apārayantas taṁ voḍhuṁ vivaśā vijahuḥ pathi

08060351 nipatan sa giris tatra bahūn amara-dānavān

08060353 cūrṇayām āsa mahatā bhāreṇa kanakācalaḥ

08060361 tāṁs tathā bhagna-manaso bhagna-bāhūru-kandharān

08060363 vijñāya bhagavāṁs tatra babhūva garuḍa-dhvajaḥ

08060371 giri-pāta-viniṣpiṣṭān vilokyāmara-dānavān

08060373 īkṣayā jīvayām āsa nirjarān nirvraṇān yathā

08060381 giriṁ cāropya garuḍe hastenaikena līlayā

08060383 āruhya prayayāv abdhiṁ surāsura-gaṇair vṛtaḥ

08060391 avaropya giriṁ skandhāt suparṇaḥ patatāṁ varaḥ

08060393 yayau jalānta utsṛjya hariṇā sa visarjitaḥ

0807001 śrī-śuka uvāca

08070011 te nāga-rājam āmantrya phala-bhāgena vāsukim

08070013 parivīya girau tasmin netram abdhiṁ mudānvitāḥ

08070021 ārebhire surā yattā amṛtārthe kurūdvaha

08070023 hariḥ purastāj jagṛhe pūrvaṁ devās tato’bhavan

08080031 tan naicchan daitya-patayo mahā-puruṣa-ceṣṭitam

08080033 na gṛhṇīmo vayaṁ puccham aher aṅgam amaṅgalam

08070041 svādhyāya-śruta-sampannāḥ prakhyātā janma-karmabhiḥ

08070043 iti tūṣṇīṁ sthitān daityān vilokya puruṣottamaḥ

08070045 smayamāno visṛjyāgraṁ pucchaṁ jagrāha sāmaraḥ

08070061 kṛta-sthāna-vibhāgās ta evaṁ kaśyapa-nandanāḥ

08070063 mamanthuḥ paramaṁ yattā amṛtārthaṁ payo-nidhim

08070071 mathyamāne’rṇave so’drir anādhāro hy apo’viśat

08070073 dhriyamāṇo’pi balibhir gauravāt pāṇḍu-nandana

08070081 te sunirviṇṇa-manasaḥ parimlāna-mukha-śriyaḥ

08070083 āsan sva-pauruṣe naṣṭe daivenātibalīyasā

08070091 vilokya vighneśa-vidhiṁ tadeśvaro

08070092 duranta-vīryo’vitathābhisandhiḥ

08070093 kṛtvā vapuḥ kacchapam adbhutaṁ mahat

08070094 praviśya toyaṁ girim ujjahāra

08070101 tam utthitaṁ vīkṣya kulācalaṁ punaḥ

08070102 samudyatā nirmathituṁ surāsurāḥ

08070103 dadhāra pṛṣṭhena sa lakṣa-yojana-

08070104 prastāriṇā dvīpa ivāparo mahān

08070111 surāsurendrair bhuja-vīrya-vepitaṁ

08070112 paribhramantaṁ girim aṅga pṛṣṭhataḥ

08070113 bibhrat tad-āvartanam ādi-kacchapo

08070114 mene’ṅga-kaṇḍūyanam aprameyaḥ

08070121 tathāsurān āviśad āsureṇa

08070122 rūpeṇa teṣāṁ bala-vīryam īrayan

08070123 uddīpayan deva-gaṇāṁś ca viṣṇur

08070124 daivena nāgendram abodha-rūpaḥ

08070131 upary agendraṁ giri-rāḍ ivānya

08070132 ākramya hastena sahasra-bāhuḥ

08070133 tasthau divi brahma-bhavendra-mukhyair

08070134 abhiṣṭuvadbhiḥ sumano-'bhivṛṣṭaḥ

08070141 upary adhaś cātmani gotra-netrayoḥ

08070142 pareṇa te prāviśatā samedhitāḥ

08070143 mamanthur abdhiṁ tarasā madotkaṭā

08070144 mahādriṇā kṣobhita-nakra-cakram

08070151 ahīndra-sāhasra-kaṭhora-dṛṅ-mukha-

08070152 śvāsāgni-dhūmāhata-varcaso’surāḥ

08070153 pauloma-kāleya-balīlvalādayo

08070154 davāgni-dagdhāḥ saralā ivābhavan

08070161 devāṁś ca tac-chvāsa-śikhā-hata-prabhān

08070162 dhūmrāmbara-srag-vara-kañcukānanān

08070163 samabhyavarṣan bhagavad-vaśā ghanā

08070164 vavuḥ samudrormy-upagūḍha-vāyavaḥ

08070171 mathyamānāt tathā sindhor devāsura-varūtha-paiḥ

08070173 yadā sudhā na jāyeta nirmamanthājitaḥ svayam

08070181 megha-śyāmaḥ kanaka-paridhiḥ karṇa-vidyota-vidyun

08070182 mūrdhni bhrājad-vilulita-kacaḥ srag-dharo rakta-netraḥ

08070183 jaitrair dorbhir jagad-abhaya-dair dandaśūkaṁ gṛhītvā

08070184 mathnan mathnā pratigirir ivāśobhatātho dhṛtādriḥ

08070191 nirmathyamānād udadher abhūd viṣaṁ

08070192 maholbaṇaṁ hālahalāhvam agrataḥ

08070193 sambhrānta-mīnonmakarāhi-kacchapāt

08070194 timi-dvipa-grāha-timiṅgilākulāt

08070201 tad ugra-vegaṁ diśi diśy upary adho

08070202 visarpad utsarpad asahyam aprati

08070203 bhītāḥ prajā dudruvur aṅga seśvarā

08070204 arakṣyamāṇāḥ śaraṇaṁ sadāśivam

08070211 vilokya taṁ deva-varaṁ tri-lokyā

08070212 bhavāya devyābhimataṁ munīnām

08070213 āsīnam adrāv apavarga-hetos

08070214 tapo juṣāṇaṁ stutibhiḥ praṇemuḥ

0807022 śrī-prajāpataya ūcuḥ

08070221 deva-deva mahā-deva bhūtātman bhūta-bhāvana

08070223 trāhi naḥ śaraṇāpannāṁs trailokya-dahanād viṣāt

08070231 tvam ekaḥ sarva-jagata īśvaro bandha-mokṣayoḥ

08070233 taṁ tvām arcanti kuśalāḥ prapannārti-haraṁ gurum

08070241 guṇa-mayyā sva-śaktyāsya sarga-sthity-apyayān vibho

08070243 dhatse yadā sva-dṛg bhūman brahma-viṣṇu-śivābhidhām

08070251 tvaṁ brahma paramaṁ guhyaṁ sad-asad-bhāva-bhāvanam

08070253 nānā-śaktibhir ābhātas tvam ātmā jagad-īśvaraḥ

08070261 tvaṁ śabda-yonir jagad-ādir ātmā

08070262 prāṇendriya-dravya-guṇaḥ svabhāvaḥ

08070263 kālaḥ kratuḥ satyam ṛtaṁ ca dharmas

08070264 tvayy akṣaraṁ yat tri-vṛd-āmananti

08070271 agnir mukhaṁ te’khila-devatātmā

08070272 kṣitiṁ vidur loka-bhavāṅghri-paṅkajam

08070273 kālaṁ gatiṁ te’khila-devatātmano

08070274 diśaś ca karṇau rasanaṁ jaleśam

08070281 nābhir nabhas te śvasanaṁ nabhasvān

08070282 sūryaś ca cakṣūṁṣi jalaṁ sma retaḥ

08070283 parāvarātmāśrayaṇaṁ tavātmā

08070284 somo mano dyaur bhagavan śiras te

08070291 kukṣiḥ samudrā girayo’sthi-saṅghā

08070292 romāṇi sarvauṣadhi-vīrudhas te

08070293 chandāṁsi sākṣāt tava sapta dhātavas

08070294 trayī-mayātman hṛdayaṁ sarva-dharmaḥ

08070301 mukhāni pañcopaniṣadas taveśa

08070302 yais triṁśad-aṣṭottara-mantra-vargaḥ

08070303 yat tac chivākhyaṁ paramātma-tattvaṁ

08070304 deva svayaṁ-jyotir avasthitis te

08070311 chāyā tv adharmormiṣu yair visargo

08070312 netra-trayaṁ sattva-rajas-tamāṁsi

08070313 sāṅkhyātmanaḥ śāstra-kṛtas tavekṣā

08070314 chandomayo deva ṛṣiḥ purāṇaḥ

08070321 na te giri-trākhila-loka-pāla-

08070322 viriñca-vaikuṇṭha-surendra-gamyam

08070323 jyotiḥ paraṁ yatra rajas tamaś ca

08070324 sattvaṁ na yad brahma nirasta-bhedam

08070331 kāmādhvara-tripura-kālagarādy-aneka-

08070332 bhūta-druhaḥ kṣapayataḥ stutaye na tat te

08070333 yas tv anta-kāla idam ātma-kṛtaṁ sva-netra-

08070334 vahni-sphuliṅga-śikhayā bhasitaṁ na veda

08070341 ye tv ātma-rāma-gurubhir hṛdi cintitāṅghri-

08070342 dvandvaṁ carantam umayā tapasābhitaptam

08070343 katthanta ugra-paruṣaṁ nirataṁ śmaśāne

08070344 te nūnam ūtim avidaṁs tava hāta-lajjāḥ

08070351 tat tasya te sad-asatoḥ parataḥ parasya

08070352 nāñjaḥ svarūpa-gamane prabhavanti bhūmnaḥ

08070353 brahmādayaḥ kim uta saṁstavane vayaṁ tu

08070354 tat-sarga-sarga-viṣayā api śakti-mātram

08070361 etat paraṁ prapaśyāmo na paraṁ te maheśvara

08070363 mṛḍanāya hi lokasya vyaktis te’vyakta-karmaṇaḥ

0807037 śrī-śuka uvāca

08070371 tad-vīkṣya vyasanaṁ tāsāṁ kṛpayā bhṛśa-pīḍitaḥ

08070373 sarva-bhūta-suhṛd deva idam āha satīṁ priyām

0807038 śrī-śiva uvāca

08070381 aho bata bhavāny etat prajānāṁ paśya vaiśasam

08070383 kṣīroda-mathanodbhūtāt kālakūṭād upasthitam

08070391 āsāṁ prāṇa-parīpsūnāṁ vidheyam abhayaṁ hi me

08070393 etāvān hi prabhor artho yad dīna-paripālanam

08070401 prāṇaiḥ svaiḥ prāṇinaḥ pānti sādhavaḥ kṣaṇa-bhaṅguraiḥ

08070403 baddha-vaireṣu bhūteṣu mohiteṣv ātma-māyayā

08070411 puṁsaḥ kṛpayato bhadre sarvātmā prīyate hariḥ

08070413 prīte harau bhagavati prīye’haṁ sacarācaraḥ

08070415 tasmād idaṁ garaṁ bhuñje prajānāṁ svastir astu me

0807042 śrī-śuka uvāca

08070421 evam āmantrya bhagavān bhavānīṁ viśva-bhāvanaḥ

08070423 tad viṣaṁ jagdhum ārebhe prabhāva-jñānvamodata

08070431 tataḥ karatalī-kṛtya vyāpi hālāhalaṁ viṣam

08070433 abhakṣayan mahā-devaḥ kṛpayā bhūta-bhāvanaḥ

08070441 tasyāpi darśayām āsa sva-vīryaṁ jala-kalmaṣaḥ

08070443 yac cakāra gale nīlaṁ tac ca sādhor vibhūṣaṇam

08070451 tapyante loka-tāpena sādhavaḥ prāyaśo janāḥ

08070453 paramārādhanaṁ tad dhi puruṣasyākhilātmanaḥ

08070461 niśamya karma tac chambhor deva-devasya mīḍhuṣaḥ

08070463 prajā dākṣāyaṇī brahmā vaikuṇṭhaś ca śaśaṁsire

08070471 praskannaṁ pibataḥ pāṇer yat kiñcij jagṛhuḥ sma tat

08070473 vṛścikāhi-viṣauṣadhyo dandaśūkāś ca ye’pare

0808001 śrī-śuka uvāca

08080011 pīte gare vṛṣāṅkeṇa prītās te’mara-dānavāḥ

08080013 mamanthus tarasā sindhuṁ havirdhānī tato’bhavat

08080021 tām agni-hotrīm ṛṣayo jagṛhur brahma-vādinaḥ

08080023 yajñasya deva-yānasya medhyāya haviṣe nṛpa

08080031 tata uccaiḥśravā nāma hayo’bhūc candra-pāṇḍuraḥ

08080033 tasmin baliḥ spṛhāṁ cakre nendra īśvara-śikṣayā

08080041 tata airāvato nāma vāraṇendro vinirgataḥ

08080043 dantaiś caturbhiḥ śvetādrer haran bhagavato mahim

[08080051 airāvaṇādayas tv aṣṭau dig-gajā abhavaṁs tataḥ

08080053 abhramu-prabhṛtayo’ṣṭau ca kariṇyas tv abhavan nṛpa]

08080061 kaustubhākhyam abhūd ratnaṁ padmarāgo mahodadheḥ

08080063 tasmin maṇau spṛhāṁ cakre vakṣo-'laṅkaraṇe hariḥ

08080071 tato’bhavat pārijātaḥ sura-loka-vibhūṣaṇam

08080073 pūrayaty arthino yo’rthaiḥ śaśvad bhuvi yathā bhavān

08080081 tataś cāpsaraso jātā niṣka-kaṇṭhyaḥ suvāsasaḥ

08080083 ramaṇyaḥ svargiṇāṁ valgu- gati-līlāvalokanaiḥ

08080091 tataś cāvirabhūt sākṣāc chrī ramā bhagavat-parā

08080093 rañjayantī diśaḥ kāntyā vidyut saudāmanī yathā

08080101 tasyāṁ cakruḥ spṛhāṁ sarve sasurāsura-mānavāḥ

08080103 rūpaudārya-vayo-varṇa- mahimākṣipta-cetasaḥ

08080111 tasyā āsanam āninye mahendro mahad-adbhutam

08080113 mūrtimatyaḥ saric-chreṣṭhā hema-kumbhair jalaṁ śuci

08080121 ābhiṣecanikā bhūmir āharat sakalauṣadhīḥ

08080123 gāvaḥ pañca pavitrāṇi vasanto madhu-mādhavau

08080131 ṛṣayaḥ kalpayāṁ cakrur ābhiṣekaṁ yathā-vidhi

08080133 jagur bhadrāṇi gandharvā naṭyaś ca nanṛtur jaguḥ

08080141 meghā mṛdaṅga-paṇava- murajānaka-gomukhān

08080143 vyanādayan śaṅkha-veṇu- vīṇās tumula-niḥsvanān

08080151 tato’bhiṣiṣicur devīṁ śriyaṁ padma-karāṁ satīm

08080153 digibhāḥ pūrṇa-kalaśaiḥ sūkta-vākyair dvijeritaiḥ

08080161 samudraḥ pīta-kauśeya- vāsasī samupāharat

08080163 varuṇaḥ srajaṁ vaijayantīṁ madhunā matta-ṣaṭpadām

08080171 bhūṣaṇāni vicitrāṇi viśvakarmā prajāpatiḥ

08080173 hāraṁ sarasvatī padmam ajo nāgāś ca kuṇḍale

08080181 tataḥ kṛta-svastyayanotpala-srajaṁ

08080182 nadad-dvirephāṁ parigṛhya pāṇinā

08080183 cacāla vaktraṁ sukapola-kuṇḍalaṁ

08080184 savrīḍa-hāsaṁ dadhatī suśobhanam

08080191 stana-dvayaṁ cātikṛśodarī samaṁ

08080192 nirantaraṁ candana-kuṅkumokṣitam

08080193 tatas tato nūpura-valgu śiñjitair

08080194 visarpatī hema-lateva sā babhau

08080201 vilokayantī niravadyam ātmanaḥ

08080202 padaṁ dhruvaṁ cāvyabhicāri-sad-guṇam

08080203 gandharva-siddhāsura-yakṣa-cāraṇa-

08080204 traipiṣṭapeyādiṣu nānvavindata

08080211 nūnaṁ tapo yasya na manyu-nirjayo

08080212 jñānaṁ kvacit tac ca na saṅga-varjitam

08080213 kaścin mahāṁs tasya na kāma-nirjayaḥ

08080214 sa īśvaraḥ kiṁ parato vyapāśrayaḥ

08080221 dharmaḥ kvacit tatra na bhūta-sauhṛdaṁ

08080222 tyāgaḥ kvacit tatra na mukti-kāraṇam

08080223 vīryaṁ na puṁso’sty aja-vega-niṣkṛtaṁ

08080224 na hi dvitīyo guṇa-saṅga-varjitaḥ

08080231 kvacic cirāyur na hi śīla-maṅgalaṁ

08080232 kvacit tad apy asti na vedyam āyuṣaḥ

08080233 yatrobhayaṁ kutra ca so’py amaṅgalaḥ

08080234 sumaṅgalaḥ kaśca na kāṅkṣate hi mām

08080241 evaṁ vimṛśyāvyabhicāri-sad-guṇair

08080242 varaṁ nijaikāśrayatayāguṇāśrayam

08080243 vavre varaṁ sarva-guṇair apekṣitaṁ

08080244 ramā mukundaṁ nirapekṣam īpsitam

08080251 tasyāṁsa-deśa uśatīṁ nava-kañja-mālāṁ

08080252 mādyan-madhuvrata-varūtha-giropaghuṣṭām

08080253 tasthau nidhāya nikaṭe tad-uraḥ sva-dhāma

08080254 savrīḍa-hāsa-vikasan-nayanena yātā

08080261 tasyāḥ śriyas tri-jagato janako jananyā

08080262 vakṣo nivāsam akarot paramaṁ vibhūteḥ

08080263 śrīḥ svāḥ prajāḥ sakaruṇena nirīkṣaṇena

08080264 yatra sthitaidhayata sādhipatīṁs tri-lokān

08080271 śaṅkha-tūrya-mṛdaṅgānāṁ vāditrāṇāṁ pṛthuḥ svanaḥ

08080273 devānugānāṁ sastrīṇāṁ nṛtyatāṁ gāyatām abhūt

08080281 brahma-rudrāṅgiro-mukhyāḥ sarve viśva-sṛjo vibhum

08080283 īḍire’vitathair mantrais tal-liṅgaiḥ puṣpa-varṣiṇaḥ

08080291 śriyāvalokitā devāḥ saprajāpatayaḥ prajāḥ

08080293 śīlādi-guṇa-sampannā lebhire nirvṛtiṁ parām

08080301 niḥsattvā lolupā rājan nirudyogā gata-trapāḥ

08080303 yadā copekṣitā lakṣmyā babhūvur daitya-dānavāḥ

08080311 athāsīd vāruṇī devī kanyā kamala-locanā

08080313 asurā jagṛhus tāṁ vai harer anumatena te

08080321 athodadher mathyamānāt kāśyapair amṛtārthibhiḥ

08080323 udatiṣṭhan mahārāja puruṣaḥ paramādbhutaḥ

08080331 dīrgha-pīvara-dor-daṇḍaḥ kambu-grīvo’ruṇekṣaṇaḥ

08080333 śyāmalas taruṇaḥ sragvī sarvābharaṇa-bhūṣitaḥ

08080341 pīta-vāsā mahoraskaḥ sumṛṣṭa-maṇi-kuṇḍalaḥ

08080343 snigdha-kuñcita-keśānta- subhagaḥ siṁha-vikramaḥ

08080351 amṛtāpūrṇa-kalasaṁ bibhrad valaya-bhūṣitaḥ

08080353 sa vai bhagavataḥ sākṣād viṣṇor aṁśāṁśa-sambhavaḥ

08080361 dhanvantarir iti khyāta āyur-veda-dṛg ijya-bhāk

08080363 tam ālokyāsurāḥ sarve kalasaṁ cāmṛtābhṛtam

08080371 lipsantaḥ sarva-vastūni kalasaṁ tarasāharan

08080373 nīyamāne’surais tasmin kalase’mṛta-bhājane

08080381 viṣaṇṇa-manaso devā hariṁ śaraṇam āyayuḥ

08080383 iti tad-dainyam ālokya bhagavān bhṛtya-kāma-kṛt

08080385 mā khidyata mitho’rthaṁ vaḥ sādhayiṣye sva-māyayā

08080391 mithaḥ kalir abhūt teṣāṁ tad-arthe tarṣa-cetasām

08080393 ahaṁ pūrvam ahaṁ pūrvaṁ na tvaṁ na tvam iti prabho

08080401 devāḥ svaṁ bhāgam arhanti ye tulyāyāsa-hetavaḥ

08080403 satra-yāga ivaitasminn eṣa dharmaḥ sanātanaḥ

08080411 iti svān pratyaṣedhan vai daiteyā jāta-matsarāḥ

08080413 durbalāḥ prabalān rājan gṛhīta-kalasān muhuḥ

08080421 etasminn antare viṣṇuḥ sarvopāya-vid īśvaraḥ

08080423 yoṣid-rūpam anirdeśyaṁ dadhāra-paramādbhutam

08080431 prekṣaṇīyotpala-śyāmaṁ sarvāvayava-sundaram

08080433 samāna-karṇābharaṇaṁ sukapolonnasānanam

08080441 nava-yauvana-nirvṛtta- stana-bhāra-kṛśodaram

08080443 mukhāmodānuraktāli- jhaṅkārodvigna-locanam

08080451 bibhrat sukeśa-bhāreṇa mālām utphulla-mallikām

08080453 sugrīva-kaṇṭhābharaṇaṁ su-bhujāṅgada-bhūṣitam

08080461 virajāmbara-saṁvīta- nitamba-dvīpa-śobhayā

08080463 kāñcyā pravilasad-valgu- calac-caraṇa-nūpuram

08080471 savrīḍa-smita-vikṣipta- bhrū-vilāsāvalokanaiḥ

08080473 daitya-yūtha-pa-cetaḥsu kāmam uddīpayan muhuḥ

0809001 śrī-śuka uvāca

08090011 te’nyonyato’surāḥ pātraṁ harantas tyakta-sauhṛdāḥ

08090013 kṣipanto dasyu-dharmāṇa āyāntīṁ dadṛśuḥ striyam

08090021 aho rūpam aho dhāma aho asyā navaṁ vayaḥ

08090023 iti te tām abhidrutya papracchur jāta-hṛc-chayāḥ

08090031 kā tvaṁ kañja-palāśākṣi kuto vā kiṁ cikīrṣasi

08090033 kasyāsi vada vāmoru mathnatīva manāṁsi naḥ

08090041 na vayaṁ tvāmarair daityaiḥ siddha-gandharva-cāraṇaiḥ

08090043 nāspṛṣṭa-pūrvāṁ jānīmo lokeśaiś ca kuto nṛbhiḥ

08090051 nūnaṁ tvaṁ vidhinā subhrūḥ preṣitāsi śarīriṇām

08090053 sarvendriya-manaḥ-prītiṁ vidhātuṁ saghṛṇena kim

08090061 sā tvaṁ naḥ spardhamānānām eka-vastuni mānini

08090063 jñātīnāṁ baddha-vairāṇāṁ śaṁ vidhatsva sumadhyame

08090071 vayaṁ kaśyapa-dāyādā bhrātaraḥ kṛta-pauruṣāḥ

08090073 vibhajasva yathā-nyāyaṁ naiva bhedo yathā bhavet

08090081 ity upāmantrito daityair māyā-yoṣid-vapur hariḥ

08090083 prahasya rucirāpāṅgair nirīkṣann idam abravīt

0809009 śrī-bhagavān uvāca

08090091 kathaṁ kaśyapa-dāyādāḥ puṁścalyāṁ mayi saṅgatāḥ

08090093 viśvāsaṁ paṇḍito jātu kāminīṣu na yāti hi

08090101 sālāvṛkāṇāṁ strīṇāṁ ca svairiṇīnāṁ sura-dviṣaḥ

08090103 sakhyāny āhur anityāni nūtnaṁ nūtnaṁ vicinvatām

0809011 śrī-śuka uvāca

08090111 iti te kṣvelitais tasyā āśvasta-manaso’surāḥ

08090113 jahasur bhāva-gambhīraṁ daduś cāmṛta-bhājanam

08090121 tato gṛhītvāmṛta-bhājanaṁ harir

08090122 babhāṣa īṣat-smita-śobhayā girā

08090123 yady abhyupetaṁ kva ca sādhv asādhu vā

08090124 kṛtaṁ mayā vo vibhaje sudhām imām

08090131 ity abhivyāhṛtaṁ tasyā ākarṇyāsura-puṅgavāḥ

08090133 apramāṇa-vidas tasyās tat tathety anvamaṁsata

08090141 athopoṣya kṛta-snānā hutvā ca haviṣānalam

08090143 dattvā go-vipra-bhūtebhyaḥ kṛta-svastyayanā dvijaiḥ

08090151 yathopajoṣaṁ vāsāṁsi paridhāyāhatāni te

08090153 kuśeṣu prāviśan sarve prāg-agreṣv abhibhūṣitāḥ

08090161 prāṅ-mukheṣūpaviṣṭeṣu sureṣu ditijeṣu ca

08090163 dhūpāmodita-śālāyāṁjuṣṭāyāṁ mālya-dīpakaiḥ

08090171 tasyāṁ narendra karabhorur uśad-dukūla-

08090172 śroṇī-taṭālasa-gatir mada-vihvalākṣī

08090173 sā kūjatī kanaka-nūpura-śiñjitena

08090174 kumbha-stanī kalasa-pāṇir athāviveśa

08090181 tāṁ śrī-sakhīṁ kanaka-kuṇḍala-cāru-karṇa-

08090182 nāsā-kapola-vadanāṁ para-devatākhyām

08090183 saṁvīkṣya sammumuhur utsmita-vīkṣaṇena

08090184 devāsurā vigalita-stana-paṭṭikāntām

08090191 asurāṇāṁ sudhā-dānaṁ sarpāṇām iva durnayam

08090193 matvā jāti-nṛśaṁsānāṁ na tāṁ vyabhajad acyutaḥ

08090201 kalpayitvā pṛthak paṅktīr ubhayeṣāṁ jagat-patiḥ

08090203 tāṁś copaveśayām āsa sveṣu sveṣu ca paṅktiṣu

08090211 daityān gṛhīta-kalaso vañcayann upasañcaraiḥ

08090213 dūra-sthān pāyayām āsajarā-mṛtyu-harāṁ sudhām

08090221 te pālayantaḥ samayam asurāḥ sva-kṛtaṁ nṛpa

08090223 tūṣṇīm āsan kṛta-snehāḥ strī-vivāda-jugupsayā

08090231 tasyāṁ kṛtātipraṇayāḥ praṇayāpāya-kātarāḥ

08090233 bahu-mānena cābaddhā nocuḥ kiñcana vipriyam

08090241 deva-liṅga-praticchannaḥ svarbhānur deva-saṁsadi

08090243 praviṣṭaḥ somam apibac candrārkābhyāṁ ca sūcitaḥ

08090251 cakreṇa kṣura-dhāreṇa jahāra pibataḥ śiraḥ

08090253 haris tasya kabandhas tu sudhayāplāvito’patat

08090261 śiras tv amaratāṁ nītam ajo graham acīkḷpat

08090263 yas tu parvaṇi candrārkāv abhidhāvati vaira-dhīḥ

08090271 pīta-prāye’mṛte devair bhagavān loka-bhāvanaḥ

08090273 paśyatām asurendrāṇāṁ svaṁ rūpaṁ jagṛhe hariḥ

08090281 evaṁ surāsura-gaṇāḥ sama-deśa-kāla-

08090282 hetv-artha-karma-matayo’pi phale vikalpāḥ

08090283 tatrāmṛtaṁ sura-gaṇāḥ phalam añjasāpur

08090284 yat-pāda-paṅkaja-rajaḥ-śrayaṇān na daityāḥ

08090291 yad yujyate’su-vasu-karma-mano-vacobhir

08090292 dehātmajādiṣu nṛbhis tad asat pṛthaktvāt

08090293 tair eva sad bhavati yat kriyate’pṛthaktvāt

08090294 sarvasya tad bhavati mūla-niṣecanaṁ yat

0810001 śrī-śuka uvāca

08100011 iti dānava-daiteyā nāvindann amṛtaṁ nṛpa

08100013 yuktāḥ karmaṇi yattāś ca vāsudeva-parāṅmukhāḥ

08100021 sādhayitvāmṛtaṁ rājan pāyayitvā svakān surān

08100023 paśyatāṁ sarva-bhūtānāṁ yayau garuḍa-vāhanaḥ

08100031 sapatnānāṁ parām ṛddhiṁ dṛṣṭvā te diti-nandanāḥ

08100033 amṛṣyamāṇā utpetur devān pratyudyatāyudhāḥ

08100041 tataḥ sura-gaṇāḥ sarve sudhayā pītayaidhitāḥ

08100043 pratisaṁyuyudhuḥ śastrair nārāyaṇa-padāśrayāḥ

08100051 tatra daivāsuro nāma raṇaḥ parama-dāruṇaḥ

08100053 rodhasy udanvato rājaṁs tumulo roma-harṣaṇaḥ

08100061 tatrānyonyaṁ sapatnās te saṁrabdha-manaso raṇe

08100063 samāsādyāsibhir bāṇair nijaghnur vividhāyudhaiḥ

08100071 śaṅkha-tūrya-mṛdaṅgānāṁ bherī-ḍamariṇāṁ mahān

08100073 hasty-aśva-ratha-pattīnāṁ nadatāṁ nisvano’bhavat

08100081 rathino rathibhis tatra pattibhiḥ saha pattayaḥ

08100083 hayā hayair ibhāś cebhaiḥ samasajjanta saṁyuge

08100091 uṣṭraiḥ kecid ibhaiḥ kecid apare yuyudhuḥ kharaiḥ

08100093 kecid gaura-mukhair ṛkṣair dvīpibhir haribhir bhaṭāḥ

08100101 gṛdhraiḥ kaṅkair bakair anye śyena-bhāsais timiṅgilaiḥ

08100103 śarabhair mahiṣaiḥ khaḍgair go-vṛṣair gavayāruṇaiḥ

08100111 śivābhir ākhubhiḥ kecit kṛkalāsaiḥ śaśair naraiḥ

08100113 bastair eke kṛṣṇa-sārair haṁsair anye ca sūkaraiḥ

08100121 anye jala-sthala-khagaiḥ sattvair vikṛta-vigrahaiḥ

08100123 senayor ubhayo rājan viviśus te’grato’grataḥ

08100131 citra-dhvaja-paṭai rājann ātapatraiḥ sitāmalaiḥ

08100133 mahā-dhanair vajra-daṇḍair vyajanair bārha-cāmaraiḥ

08100141 vātoddhūtottaroṣṇīṣair arcirbhir varma-bhūṣaṇaiḥ

08100143 sphuradbhir viśadaiḥ śastraiḥ sutarāṁ sūrya-raśmibhiḥ

08100151 deva-dānava-vīrāṇāṁ dhvajinyau pāṇḍu-nandana

08100153 rejatur vīra-mālābhir yādasām iva sāgarau

08100161 vairocano baliḥ saṅkhye so’surāṇāṁ camū-patiḥ

08100163 yānaṁ vaihāyasaṁ nāma kāma-gaṁ maya-nirmitam

08100171 sarva-sāṅgrāmikopetaṁ sarvāścaryamayaṁ prabho

08100173 apratarkyam anirdeśyaṁ dṛśyamānam adarśanam

08100181 āsthitas tad vimānāgryaṁ sarvānīkādhipair vṛtaḥ

08100183 bāla-vyajana-chatrāgryai reje candra ivodaye

08100191 tasyāsan sarvato yānair yūthānāṁ patayo’surāḥ

08100193 namuciḥ śambaro bāṇo vipracittir ayomukhaḥ

08100201 dvimūrdhā kālanābho’tha prahetir hetir ilvalaḥ

08100203 śakunir bhūtasantāpo vajradaṁṣṭro virocanaḥ

08100211 hayagrīvaḥ śaṅkuśirāḥ kapilo meghadundubhiḥ

08100213 tārakaś cakradṛk śumbho niśumbho jambha utkalaḥ

08100221 ariṣṭo’riṣṭanemiś ca mayaś ca tripurādhipaḥ

08100223 anye pauloma-kāleyā nivātakavacādayaḥ

08100231 alabdha-bhāgāḥ somasya kevalaṁ kleśa-bhāginaḥ

08100233 sarva ete raṇa-mukhe bahuśo nirjitāmarāḥ

08100241 siṁha-nādān vimuñcantaḥ śaṅkhān dadhmur mahā-ravān

08100243 dṛṣṭvā sapatnān utsiktān balabhit kupito bhṛśam

08100251 airāvataṁ dik-kariṇam ārūḍhaḥ śuśubhe sva-rāṭ

08100253 yathā sravat-prasravaṇam udayādrim ahar-patiḥ

08100261 tasyāsan sarvato devā nānā-vāha-dhvajāyudhāḥ

08100263 lokapālāḥ saha-gaṇair vāyv-agni-varuṇādayaḥ

08100271 te’nyonyam abhisaṁsṛtya kṣipanto marmabhir mithaḥ

08100273 āhvayanto viśanto’gre yuyudhur dvandva-yodhinaḥ

08100281 yuyodha balir indreṇa tārakeṇa guho’syata

08100283 varuṇo hetināyudhyan mitro rājan prahetinā

08100291 yamas tu kālanābhena viśvakarmā mayena vai

08100293 śambaro yuyudhe tvaṣṭrā savitrā tu virocanaḥ

08100301 aparājitena namucir aśvinau vṛṣaparvaṇā

08100303 sūryo bali-sutair devo bāṇa-jyeṣṭhaiḥ śatena ca

08100311 rāhuṇā ca tathā somaḥ pulomnā yuyudhe’nilaḥ

08100313 niśumbha-śumbhayor devī bhadrakālī tarasvinī

08100321 vṛṣākapis tu jambhena mahiṣeṇa vibhāvasuḥ

08100323 ilvalaḥ saha vātāpir brahma-putrair arindama

08100331 kāmadevena durmarṣa utkalo mātṛbhiḥ saha

08100333 bṛhaspatiś cośanasā narakeṇa śanaiścaraḥ

08100341 maruto nivātakavacaiḥ kāleyair vasavo’marāḥ

08100343 viśvedevās tu paulomai rudrāḥ krodhavaśaiḥ saha

08100351 ta evam ājāv asurāḥ surendrā

08100352 dvandvena saṁhatya ca yudhyamānāḥ

08100353 anyonyam āsādya nijaghnur ojasā

08100354 jigīṣavas tīkṣṇa-śarāsi-tomaraiḥ

08100361 bhuśuṇḍibhiś cakra-gadarṣṭi-paṭṭiśaiḥ

08100362 śakty-ulmukaiḥ prāsa-paraśvadhair api

08100363 nistriṁśa-bhallaiḥ parighaiḥ samudgaraiḥ

08100364 sabhindipālaiś ca śirāṁsi cicchiduḥ

08100371 gajās turaṅgāḥ sarathāḥ padātayaḥ

08100372 sāroha-vāhā vividhā vikhaṇḍitāḥ

08100373 nikṛtta-bāhūru-śirodharāṅghrayaś

08100374 chinna-dhvajeṣvāsa-tanutra-bhūṣaṇāḥ

08100381 teṣāṁ padāghāta-rathāṅga-cūrṇitād

08100382 āyodhanād ulbaṇa utthitas tadā

08100383 reṇur diśaḥ khaṁ dyumaṇiṁ ca chādayan

08100384 nyavartatāsṛk-srutibhiḥ pariplutāt

08100391 śirobhir uddhūta-kirīṭa-kuṇḍalaiḥ

08100392 saṁrambha-dṛgbhiḥ paridaṣṭa-dacchadaiḥ

08100393 mahā-bhujaiḥ sābharaṇaiḥ sahāyudhaiḥ

08100394 sā prāstṛtā bhūḥ karabhorubhir babhau

08100401 kabandhās tatra cotpetuḥ patita-sva-śiro-'kṣibhiḥ

08100403 udyatāyudha-dordaṇḍair ādhāvanto bhaṭān mṛdhe

08100411 balir mahendraṁ daśabhis tribhir airāvataṁ śaraiḥ

08100413 caturbhiś caturo vāhān ekenāroham ārcchayat

08100421 sa tān āpatataḥ śakras tāvadbhiḥ śīghra-vikramaḥ

08100423 ciccheda niśitair bhallair asamprāptān hasann iva

08100431 tasya karmottamaṁ vīkṣya durmarṣaḥ śaktim ādade

08100433 tāṁ jvalantīṁ maholkābhāṁ hasta-sthām acchinad dhariḥ

08100441 tataḥ śūlaṁ tataḥ prāsaṁ tatas tomaram ṛṣṭayaḥ

08100443 yad yac chastraṁ samādadyāt sarvaṁ tad acchinad vibhuḥ

08100451 sasarjāthāsurīṁ māyām antardhāna-gato’suraḥ

08100453 tataḥ prādurabhūc chailaḥ surānīkopari prabho

08100461 tato nipetus taravo dahyamānā davāgninā

08100463 śilāḥ saṭaṅka-śikharāś cūrṇayantyo dviṣad-balam

08100471 mahoragāḥ samutpetur dandaśūkāḥ savṛścikāḥ

08100473 siṁha-vyāghra-varāhāś ca mardayanto mahā-gajāḥ

08100481 yātudhānyaś ca śataśaḥ śūla-hastā vivāsasaḥ

08100483 chindhi bhindhīti vādinyas tathā rakṣo-gaṇāḥ prabho

08100491 tato mahā-ghanā vyomni gambhīra-paruṣa-svanāḥ

08100493 aṅgārān mumucur vātair āhatāḥ stanayitnavaḥ

08100501 sṛṣṭo daityena sumahān vahniḥ śvasana-sārathiḥ

08100503 sāṁvartaka ivātyugro vibudha-dhvajinīm adhāk

08100511 tataḥ samudra udvelaḥ sarvataḥ pratyadṛśyata

08100513 pracaṇḍa-vātair uddhūta- taraṅgāvarta-bhīṣaṇaḥ

08100521 evaṁ daityair mahā-māyair alakṣya-gatibhī raṇe

08100523 sṛjyamānāsu māyāsu viṣeduḥ sura-sainikāḥ

08100531 na tat-pratividhiṁ yatra vidur indrādayo nṛpa

08100533 dhyātaḥ prādurabhūt tatra bhagavān viśva-bhāvanaḥ

08100541 tataḥ suparṇāṁsa-kṛtāṅghri-pallavaḥ

08100542 piśaṅga-vāsā nava-kañja-locanaḥ

08100543 adṛśyatāṣṭāyudha-bāhur ullasac-

08100544 chrī-kaustubhānarghya-kirīṭa-kuṇḍalaḥ

08100551 tasmin praviṣṭe’sura-kūṭa-karmajā

08100552 māyā vineśur mahinā mahīyasaḥ

08100553 svapno yathā hi pratibodha āgate

08100554 hari-smṛtiḥ sarva-vipad-vimokṣaṇam

08100561 dṛṣṭvā mṛdhe garuḍa-vāham ibhāri-vāha

08100562 āvidhya śūlam ahinod atha kālanemiḥ

08100563 tal līlayā garuḍa-mūrdhni patad gṛhītvā

08100564 tenāhanan nṛpa savāham ariṁ tryadhīśaḥ

08100571 mālī sumāly atibalau yudhi petatur yac-

08100572 cakreṇa kṛtta-śirasāv atha mālyavāṁs tam

08100573 āhatya tigma-gadayāhanad aṇḍajendraṁ

08100574 tāvac chiro’cchinad arer nadato’riṇādyaḥ

0811001 śrī-śuka uvāca

08110011 atho surāḥ pratyupalabdha-cetasaḥ

08110012 parasya puṁsaḥ parayānukampayā

08110013 jaghnur bhṛśaṁ śakra-samīraṇādayas

08110014 tāṁs tān raṇe yair abhisaṁhatāḥ purā

08110021 vairocanāya saṁrabdho bhagavān pāka-śāsanaḥ

08110023 udayacchad yadā vajraṁ prajā hā heti cukruśuḥ

08110031 vajra-pāṇis tam āhedaṁ tiraskṛtya puraḥ-sthitam

08110033 manasvinaṁ susampannaṁ vicarantaṁ mahā-mṛdhe

08110041 naṭavan mūḍha māyābhir māyeśān no jigīṣasi

08110043 jitvā bālān nibaddhākṣān naṭo harati tad-dhanam

08110051 ārurukṣanti māyābhir utsisṛpsanti ye divam

08110053 tān dasyūn vidhunomy ajñān pūrvasmāc ca padād adhaḥ

08110061 so’haṁ durmāyinas te’dya vajreṇa śata-parvaṇā

08110063 śiro hariṣye mandātmanghaṭasva jñātibhiḥ saha

0811007 śrī-balir uvāca

08110071 saṅgrāme vartamānānāṁ kāla-codita-karmaṇām

08110073 kīrtir jayo’jayo mṛtyuḥ sarveṣāṁ syur anukramāt

08110081 tad idaṁ kāla-raśanaṁ jagat paśyanti sūrayaḥ

08110083 na hṛṣyanti na śocanti tatra yūyam apaṇḍitāḥ

08110091 na vayaṁ manyamānānām ātmānaṁ tatra sādhanam

08110093 giro vaḥ sādhu-śocyānāṁ gṛhṇīmo marma-tāḍanāḥ

0811010 śrī-śuka uvāca

08110101 ity ākṣipya vibhuṁ vīro nārācair vīra-mardanaḥ

08110103 ākarṇa-pūrṇairahanad ākṣepair āha taṁ punaḥ

08110111 evaṁ nirākṛto devo vairiṇā tathya-vādinā

08110113 nāmṛṣyat tad-adhikṣepaṁ totrāhata iva dvipaḥ

08110121 prāharat kuliśaṁ tasmā amoghaṁ para-mardanaḥ

08110123 sayāno nyapatad bhūmau chinna-pakṣa ivācalaḥ

08110131 sakhāyaṁ patitaṁ dṛṣṭvā jambho bali-sakhaḥ suhṛt

08110133 abhyayāt sauhṛdaṁ sakhyur hatasyāpi samācaran

08110141 sa siṁha-vāha āsādya gadām udyamya raṁhasā

08110143 jatrāv atāḍayac chakraṁ gajaṁ ca sumahā-balaḥ

08110151 gadā-prahāra-vyathito bhṛśaṁ vihvalito gajaḥ

08110153 jānubhyāṁ dharaṇīṁ spṛṣṭvā kaśmalaṁ paramaṁ yayau

08110161 tato ratho mātalinā haribhir daśa-śatair vṛtaḥ

08110163 ānīto dvipam utsṛjya ratham āruruhe vibhuḥ

08110171 tasya tat pūjayan karma yantur dānava-sattamaḥ

08110173 śūlena jvalatā taṁ tu smayamāno’hanan mṛdhe

08110181 sehe rujaṁ sudurmarṣāṁ sattvam ālambya mātaliḥ

08110183 indro jambhasya saṅkruddho vajreṇāpāharac chiraḥ

08110191 jambhaṁ śrutvā hataṁ tasya jñātayo nāradād ṛṣeḥ

08110193 namuciś ca balaḥ pākas tatrāpetus tvarānvitāḥ

08110201 vacobhiḥ paruṣair indram ardayanto’sya marmasu

08110203 śarair avākiran meghā dhārābhir iva parvatam

08110211 harīn daśa-śatāny ājau haryaśvasya balaḥ śaraiḥ

08110213 tāvadbhir ardayām āsa yugapal laghu-hastavān

08110221 śatābhyāṁ mātaliṁ pāko rathaṁ sāvayavaṁ pṛthak

08110223 sakṛt sandhāna-mokṣeṇa tad adbhutam abhūd raṇe

08110231 namuciḥ pañca-daśabhiḥ svarṇa-puṅkhair maheṣubhiḥ

08110233 āhatya vyanadat saṅkhye satoya iva toyadaḥ

08110241 sarvataḥ śara-kūṭena śakraṁ saratha-sārathim

08110243 chādayām āsur asurāḥ prāvṛṭ-sūryam ivāmbudāḥ

08110251 alakṣayantas tam atīva vihvalā

08110252 vicukruśur deva-gaṇāḥ sahānugāḥ

08110253 anāyakāḥ śatru-balena nirjitā

08110254 vaṇik-pathā bhinna-navo yathārṇave

08110261 tatas turāṣāḍ iṣu-baddha-pañjarād

08110262 vinirgataḥ sāśva-ratha-dhvajāgraṇīḥ

08110263 babhau diśaḥ khaṁ pṛthivīṁ ca rocayan

08110264 sva-tejasā sūrya iva kṣapātyaye

08110271 nirīkṣya pṛtanāṁ devaḥ parair abhyarditāṁ raṇe

08110273 udayacchad ripuṁ hantuṁ vajraṁ vajra-dharo ruṣā

08110281 sa tenaivāṣṭa-dhāreṇa śirasī bala-pākayoḥ

08110283 jñātīnāṁ paśyatāṁ rājan jahāra janayan bhayam

08110291 namucis tad-vadhaṁ dṛṣṭvā śokāmarṣa-ruṣānvitaḥ

08110293 jighāṁsur indraṁ nṛpate cakāra paramodyamam

08110301 aśmasāramayaṁ śūlaṁ ghaṇṭāvad dhema-bhūṣaṇam

08110303 pragṛhyābhyadravat kruddho hato’sīti vitarjayan

08110305 prāhiṇod deva-rājāya ninadan mṛga-rāḍ iva

08110311 tadāpatad gagana-tale mahā-javaṁ

08110312 vicicchide harir iṣubhiḥ sahasradhā

08110313 tam āhanan nṛpa kuliśena kandhare

08110314 ruṣānvitas tridaśa-patiḥ śiro haran

08110321 na tasya hi tvacam api vajra ūrjito

08110322 bibheda yaḥ sura-patinaujaseritaḥ

08110323 tad adbhutaṁ param ativīrya-vṛtra-bhit

08110324 tiraskṛto namuci-śirodhara-tvacā

08110331 tasmād indro’bibhec chatror vajraḥ pratihato yataḥ

08110333 kim idaṁ daiva-yogena bhūtaṁ loka-vimohanam

08110341 yena me pūrvam adrīṇāṁ pakṣa-cchedaḥ prajātyaye

08110343 kṛto niviśatāṁ bhāraiḥ patattraiḥ patatāṁ bhuvi

08110351 tapaḥ-sāramayaṁ tvāṣṭraṁ vṛtro yena vipāṭitaḥ

08110353 anye cāpi balopetāḥ sarvāstrair akṣata-tvacaḥ

08110361 so’yaṁ pratihato vajro mayā mukto’sure’lpake

08110363 nāhaṁ tad ādade daṇḍaṁ brahma-tejo’py akāraṇam

08110371 iti śakraṁ viṣīdantam āha vāg aśarīriṇī

08110373 nāyaṁ śuṣkair atho nārdrair vadham arhati dānavaḥ

08110381 mayāsmai yad varo datto mṛtyur naivārdra-śuṣkayoḥ

08110383 ato’nyaś cintanīyas te upāyo maghavan ripoḥ

08110391 tāṁ daivīṁ giram ākarṇya maghavān susamāhitaḥ

08110393 dhyāyan phenam athāpaśyad upāyam ubhayātmakam

08110401 na śuṣkeṇa na cārdreṇa jahāra namuceḥ śiraḥ

08110403 taṁ tuṣṭuvur muni-gaṇā mālyaiś cāvākiran vibhum

08110411 gandharva-mukhyau jagatur viśvāvasu-parāvasū

08110413 deva-dundubhayo nedur nartakyo nanṛtur mudā

08110421 anye’py evaṁ pratidvandvān vāyv-agni-varuṇādayaḥ

08110423 sūdayām āsur asurān mṛgān kesariṇo yathā

08110431 brahmaṇā preṣito devān devarṣir nārado nṛpa

08110433 vārayām āsa vibudhān dṛṣṭvā dānava-saṅkṣayam

0811044 śrī-nārada uvāca

08110441 bhavadbhir amṛtaṁ prāptaṁ nārāyaṇa-bhujāśrayaiḥ

08110443 śriyā samedhitāḥ sarva upāramata vigrahāt

0811045 śrī-śuka uvāca

08110451 saṁyamya manyu-saṁrambhaṁ mānayanto muner vacaḥ

08110453 upagīyamānānucarair yayuḥ sarve triviṣṭapam

08110461 ye’vaśiṣṭā raṇe tasmin nāradānumatena te

08110463 baliṁ vipannam ādāya astaṁ girim upāgaman

08110471 tatrāvinaṣṭāvayavān vidyamāna-śirodharān

08110473 uśanā jīvayām āsa saṁjīvanyā sva-vidyayā

08110481 baliś cośanasā spṛṣṭaḥ pratyāpannendriya-smṛtiḥ

08110483 parājito’pi nākhidyal loka-tattva-vicakṣaṇaḥ

0812001 śrī-bādarāyaṇir uvāca

08120011 vṛṣa-dhvajo niśamyedaṁ yoṣid-rūpeṇa dānavān

08120013 mohayitvā sura-gaṇān hariḥ somam apāyayat

08120021 vṛṣam āruhya giriśaḥ sarva-bhūta-gaṇair vṛtaḥ

08120023 saha devyā yayau draṣṭuṁ yatrāste madhusūdanaḥ

08120031 sabhājito bhagavatā sādaraṁ somayā bhavaḥ

08120033 sūpaviṣṭa uvācedaṁ pratipūjya smayan harim

0812004 śrī-mahādeva uvāca

08120041 deva-deva jagad-vyāpin jagad-īśa jagan-maya

08120043 sarveṣām api bhāvānāṁ tvam ātmā hetur īśvaraḥ

08120051 ādy-antāv asya yan madhyam idam anyad ahaṁ bahiḥ

08120053 yato’vyayasya naitāni tat satyaṁ brahma cid bhavān

08120061 tavaiva caraṇāmbhojaṁ śreyas-kāmā nirāśiṣaḥ

08120063 visṛjyobhayataḥ saṅgaṁ munayaḥ samupāsate

08120071 tvaṁ brahma pūrṇam amṛtaṁ viguṇaṁ viśokam

08120073 ānanda-mātram avikāram ananyad anyat

08120081 viśvasya hetur udaya-sthiti-saṁyamānām

08120083 ātmeśvaraś ca tad-apekṣatayānapekṣaḥ

08120091 ekas tvam eva sad asad dvayam advayaṁ ca

08120093 svarṇaṁ kṛtākṛtam iveha na vastu-bhedaḥ

08120101 ajñānatas tvayi janair vihito vikalpo

08120103 yasmād guṇa-vyatikaro nirupādhikasya

08120111 tvāṁ brahma kecid avayanty uta dharmam eke

08120113 eke paraṁ sad-asatoḥ puruṣaṁ pareśam

08120121 anye’vayanti nava-śakti-yutaṁ paraṁ tvāṁ

08120123 kecin mahā-puruṣam avyayam ātma-tantram

08120131 nāhaṁ parāyur ṛṣayo na marīci-mukhyā

08120133 jānanti yad-viracitaṁ khalu sattva-sargāḥ

08120011 yan-māyayā muṣita-cetasa īśa daitya-

08120011 martyādayaḥ kim uta śaśvad-abhadra-vṛttāḥ

08120011 sa tvaṁ samīhitam adaḥ sthiti-janma-nāśaṁ

08120011 bhūtehitaṁ ca jagato bhava-bandha-mokṣau

08120011 vāyur yathā viśati khaṁ ca carācarākhyaṁ

08120011 sarvaṁ tad-ātmakatayāvagamo’varuntse

08120011 avatārā mayā dṛṣṭā ramamāṇasya te guṇaiḥ

08120011 so’haṁ tad draṣṭum icchāmi yat te yoṣid-vapur dhṛtam

08120011 yena sammohitā daityāḥ pāyitāś cāmṛtaṁ surāḥ

08120011 tad didṛkṣava āyātāḥ paraṁ kautūhalaṁ hi naḥ

0812014 śrī-śuka uvāca

08120141 evam abhyarthito viṣṇur bhagavān śūla-pāṇinā

08120143 prahasya bhāva-gambhīraṁ giriśaṁ pratyabhāṣata

0812015 śrī-bhagavān uvāca

08120151 kautūhalāya daityānāṁ yoṣid-veṣo mayā dhṛtaḥ

08120153 paśyatā sura-kāryāṇi gate pīyūṣa-bhājane

08120161 tat te’haṁ darśayiṣyāmi didṛkṣoḥ sura-sattama

08120163 kāmināṁ bahu mantavyaṁ saṅkalpa-prabhavodayam

0812017 śrī-śuka uvāca

08120171 iti bruvāṇo bhagavāṁs tatraivāntaradhīyata

08120173 sarvataś cārayaṁś cakṣur bhava āste sahomayā

08120181 tato dadarśopavane vara-striyaṁ

08120182 vicitra-puṣpāruṇa-pallava-drume

08120183 vikrīḍatīṁ kanduka-līlayā lasad-

08120184 dukūla-paryasta-nitamba-mekhalām

08120191 āvartanodvartana-kampita-stana-

08120192 prakṛṣṭa-hāroru-bharaiḥ pade pade

08120193 prabhajyamānām iva madhyataś calat-

08120194 pada-pravālaṁ nayatīṁ tatas tataḥ

08120201 dikṣu bhramat-kanduka-cāpalair bhṛśaṁ

08120202 prodvigna-tārāyata-lola-locanām

08120203 sva-karṇa-vibhrājita-kuṇḍalollasat-

08120204 kapola-nīlālaka-maṇḍitānanām

08120211 ślathad dukūlaṁ kabarīṁ ca vicyutāṁ

08120212 sannahyatīṁ vāma-kareṇa valgunā

08120213 vinighnatīm anya-kareṇa kandukaṁ

08120214 vimohayantīṁ jagad-ātma-māyayā

08120221 tāṁ vīkṣya deva iti kanduka-līlayeṣad-

08120222 vrīḍāsphuṭa-smita-visṛṣṭa-kaṭākṣa-muṣṭaḥ

08120223 strī-prekṣaṇa-pratisamīkṣaṇa-vihvalātmā

08120224 nātmānam antika umāṁ sva-gaṇāṁś ca veda

08120231 tasyāḥ karāgrāt sa tu kanduko yadā

08120232 gato vidūraṁ tam anuvrajat-striyāḥ

08120233 vāsaḥ sasūtraṁ laghu māruto’harad

08120234 bhavasya devasya kilānupaśyataḥ

08120241 evaṁ tāṁ rucirāpāṅgīṁ darśanīyāṁ manoramām

08120243 dṛṣṭvā tasyāṁ manaś cakre viṣajjantyāṁ bhavaḥ kila

08120251 tayāpahṛta-vijñānas tat-kṛta-smara-vihvalaḥ

08120253 bhavānyā api paśyantyā gata-hrīs tat-padaṁ yayau

08120261 sā tam āyāntam ālokya vivastrā vrīḍitā bhṛśam

08120263 nilīyamānā vṛkṣeṣu hasantī nānvatiṣṭhata

08120271 tām anvagacchad bhagavān bhavaḥ pramuṣitendriyaḥ

08120273 kāmasya ca vaśaṁ nītaḥ kareṇum iva yūthapaḥ

08120281 so’nuvrajyātivegena gṛhītvānicchatīṁ striyam

08120283 keśa-bandha upānīya bāhubhyāṁ pariṣasvaje

08120291 sopagūḍhā bhagavatā kariṇā kariṇī yathā

08120293 itas tataḥ prasarpantī viprakīrṇa-śiroruhā

08120301 ātmānaṁ mocayitvāṅga surarṣabha-bhujāntarāt

08120303 prādravat sā pṛthu-śroṇī māyā deva-vinirmitā

08120311 tasyāsau padavīṁ rudro viṣṇor adbhuta-karmaṇaḥ

08120313 pratyapadyata kāmena vairiṇeva vinirjitaḥ

08120321 tasyānudhāvato retaś caskandāmogha-retasaḥ

08120323 śuṣmiṇo yūthapasyeva vāsitām anudhāvataḥ

08120331 yatra yatrāpatan mahyāṁ retas tasya mahātmanaḥ

08120333 tāni rūpyasya hemnaś ca kṣetrāṇy āsan mahī-pate

08120341 sarit-saraḥsu śaileṣu vaneṣūpavaneṣu ca

08120343 yatra kva cāsann ṛṣayas tatra sannihito haraḥ

08120351 skanne retasi so’paśyad ātmānaṁ deva-māyayā

08120353 jaḍīkṛtaṁ nṛpa-śreṣṭha sannyavartata kaśmalāt

08120361 athāvagata-māhātmya ātmano jagad-ātmanaḥ

08120363 aparijñeya-vīryasya na mene tad u hādbhutam

08120371 tam aviklavam avrīḍam ālakṣya madhusūdanaḥ

08120373 uvāca parama-prīto bibhrat svāṁ pauruṣīṁ tanum

0812038 śrī-bhagavān uvāca

08120381 diṣṭyā tvaṁ vibudha-śreṣṭha svāṁ niṣṭhām ātmanā sthitaḥ

08120383 yan me strī-rūpayā svairaṁ mohito’py aṅga māyayā

08120391 ko nu me’titaren māyāṁ viṣaktas tvad-ṛte pumān

08120393 tāṁs tān visṛjatīṁ bhāvān dustarām akṛtātmabhiḥ

08120401 seyaṁ guṇa-mayī māyā na tvām abhibhaviṣyati

08120403 mayā sametā kālena kāla-rūpeṇa bhāgaśaḥ

0812041 śrī-śuka uvāca

08120411 evaṁ bhagavatā rājan śrīvatsāṅkena sat-kṛtaḥ

08120413 āmantrya taṁ parikramya sagaṇaḥ svālayaṁ yayau

08120421 ātmāṁśa-bhūtāṁ tāṁ māyāṁ bhavānīṁ bhagavān bhavaḥ

08120423 sammatām ṛṣi-mukhyānāṁ prītyācaṣṭātha bhārata

08120431 ayi vyapaśyas tvam ajasya māyāṁ

08120432 parasya puṁsaḥ para-devatāyāḥ

08120433 ahaṁ kalānām ṛṣabho’pi muhye

08120434 yayāvaśo’nye kim utāsvatantrāḥ

08120441 yaṁ mām apṛcchas tvam upetya yogāt

08120442 samā-sahasrānta upārataṁ vai

08120443 sa eṣa sākṣāt puruṣaḥ purāṇo

08120444 na yatra kālo viśate na vedaḥ

0812045 śrī-śuka uvāca

08120451 iti te’bhihitas tāta vikramaḥ śārṅga-dhanvanaḥ

08120453 sindhor nirmathane yena dhṛtaḥ pṛṣṭhe mahācalaḥ

08120461 etan muhuḥ kīrtayato’nuśṛṇvato

08120462 na riṣyate jātu samudyamaḥ kvacit

08120463 yad uttamaśloka-guṇānuvarṇanaṁ

08120464 samasta-saṁsāra-pariśramāpaham

08120471 asad-aviṣayam aṅghriṁ bhāva-gamyaṁ prapannān

08120473 amṛtam amara-varyān āśayat sindhu-mathyam

08120473 kapaṭa-yuvati-veṣo mohayan yaḥ surārīṁs

08120474 tam aham upasṛtānāṁ kāma-pūraṁ nato’smi

0813001 śrī-śuka uvāca

08130011 manur vivasvataḥ putraḥ śrāddhadeva iti śrutaḥ

08130013 saptamo vartamāno yas tad-apatyāni me śṛṇu

08130021 ikṣvākur nabhagaś caiva dhṛṣṭaḥ śaryātir eva ca

08130023 nariṣyanto’tha nābhāgaḥ saptamo diṣṭa ucyate

08130031 tarūṣaś ca pṛṣadhraś ca daśamo vasumān smṛtaḥ

08130033 manor vaivasvatasyaite daśa-putrāḥ parantapa

08130041 ādityā vasavo rudrā viśvedevā marud-gaṇāḥ

08130043 aśvināv ṛbhavo rājann indras teṣāṁ purandaraḥ

08130051 kaśyapo’trir vasiṣṭhaś ca viśvāmitro’tha gautamaḥ

08130053 jamadagnir bharadvāja iti saptarṣayaḥ smṛtāḥ

08130061 atrāpi bhagavaj-janma kaśyapād aditer abhūt

08130063 ādityānām avarajo viṣṇur vāmana-rūpa-dhṛk

08130071 saṅkṣepato mayoktāni sapta-manvantarāṇi te

08130073 bhaviṣyāṇy atha vakṣyāmi viṣṇoḥ śaktyānvitāni ca

08130081 vivasvataś ca dve jāye viśvakarma-sute ubhe

08130083 saṁjñā chāyā ca rājendra ye prāg abhihite tava

08130091 tṛtīyāṁ vaḍavām eke tāsāṁ saṁjñā-sutās trayaḥ

08130093 yamo yamī śrāddhadevaś chāyāyāś ca sutān chṛṇu

08130101 sāvarṇis tapatī kanyā bhāryā saṁvaraṇasya yā

08130103 śanaiścaras tṛtīyo’bhūd aśvinau vaḍavātmajau

08130111 aṣṭame’ntara āyāte sāvarṇir bhavitā manuḥ

08130113 nirmoka-virajaskādyāḥ sāvarṇi-tanayā nṛpa

08130121 tatra devāḥ sutapaso virajā amṛtaprabhāḥ

08130123 teṣāṁ virocana-suto balir indro bhaviṣyati

08130131 dattvemāṁ yācamānāya viṣṇave yaḥ pada-trayam

08130133 rāddham indra-padaṁ hitvā tataḥ siddhim avāpsyati

08130141 yo’sau bhagavatā baddhaḥ prītena sutale punaḥ

08130143 niveśito’dhike svargād adhunāste sva-rāḍ iva

08130151 gālavo dīptimān rāmo droṇa-putraḥ kṛpas tathā

08130153 ṛṣyaśṛṅgaḥ pitāsmākaṁ bhagavān bādarāyaṇaḥ

08130161 ime saptarṣayas tatra bhaviṣyanti sva-yogataḥ

08130163 idānīm āsate rājan sve sva āśrama-maṇḍale

08130171 devaguhyāt sarasvatyāṁ sārvabhauma iti prabhuḥ

08130173 sthānaṁ purandarād dhṛtvā balaye dāsyatīśvaraḥ

08130181 navamo dakṣa-sāvarṇir manur varuṇa-sambhavaḥ

08130183 bhūtaketur dīptaketur ity ādyās tat-sutā nṛpa

08130191 pārā-marīcigarbhādyā devā indro’dbhutaḥ smṛtaḥ

08130193 dyutimat-pramukhās tatra bhaviṣyanty ṛṣayas tataḥ

08130201 āyuṣmato’mbudhārāyām ṛṣabho bhagavat-kalā

08130203 bhavitā yena saṁrāddhāṁ tri-lokīṁ bhokṣyate’dbhutaḥ

08130211 daśamo brahma-sāvarṇir upaśloka-suto manuḥ

08130213 tat-sutā bhūriṣeṇādyā haviṣmat pramukhā dvijāḥ

08130221 haviṣmān sukṛtaḥ satyo jayo mūrtis tadā dvijāḥ

08130223 suvāsana-viruddhādyā devāḥ śambhuḥ sureśvaraḥ

08130231 viṣvakseno viṣūcyāṁ tu śambhoḥ sakhyaṁ kariṣyati

08130233 jātaḥ svāṁśena bhagavān gṛhe viśvasṛjo vibhuḥ

08130241 manur vai dharma-sāvarṇir ekādaśama ātmavān

08130243 anāgatās tat-sutāś ca satyadharmādayo daśa

08130251 vihaṅgamāḥ kāmagamā nirvāṇarucayaḥ surāḥ

08130253 indraś ca vaidhṛtas teṣām ṛṣayaś cāruṇādayaḥ

08130261 āryakasya sutas tatra dharmasetur iti smṛtaḥ

08130263 vaidhṛtāyāṁ harer aṁśas tri-lokīṁ dhārayiṣyati

08130271 bhavitā rudra-sāvarṇī rājan dvādaśamo manuḥ

08130273 devavān upadevaś ca devaśreṣṭhādayaḥ sutāḥ

08130281 ṛtadhāmā ca tatrendro devāś ca haritādayaḥ

08130283 ṛṣayaś ca tapomūrtis tapasvy āgnīdhrakādayaḥ

08130291 svadhāmākhyo harer aṁśaḥ sādhayiṣyati tan-manoḥ

08130293 antaraṁ satyasahasaḥ sunṛtāyāḥ suto vibhuḥ

08130301 manus trayodaśo bhāvyo deva-sāvarṇir ātmavān

08130303 citrasena-vicitrādyā deva-sāvarṇi-dehajāḥ

08130311 devāḥ sukarma-sutrāma- saṁjñā indro divaspatiḥ

08130313 nirmoka-tattvadarśādyā bhaviṣyanty ṛṣayas tadā

08130321 devahotrasya tanaya upahartā divaspateḥ

08130323 yogeśvaro harer aṁśo bṛhatyāṁ sambhaviṣyati

08130331 manur vā indra-sāvarṇiś caturdaśama eṣyati

08130333 uru-gambhīra-budhādyā indra-sāvarṇi-vīryajāḥ

08130341 pavitrāś cākṣuṣā devāḥ śucir indro bhaviṣyati

08130343 agnir bāhuḥ śuciḥ śuddho māgadhādyās tapasvinaḥ

08130351 satrāyaṇasya tanayo bṛhadbhānus tadā hariḥ

08130353 vitānāyāṁ mahārāja kriyā-tantūn vitāyitā

08130361 rājaṁś caturdaśaitāni tri-kālānugatāni te

08130363 proktāny ebhir mitaḥ kalpo yuga-sāhasra-paryayaḥ

0814001 śrī-rājovāca

08140011 manvantareṣu bhagavan yathā manv-ādayas tv ime

08140013 yasmin karmaṇi ye yena niyuktās tad vadasva me

0814002 śrī-ṛṣir uvāca

08140021 manavo manu-putrāś ca munayaś ca mahī-pate

08140023 indrāḥ sura-gaṇāś caiva sarve puruṣa-śāsanāḥ

08140031 yajñādayo yāḥ kathitāḥ pauruṣyas tanavo nṛpa

08140033 manv-ādayo jagad-yātrāṁ nayanty ābhiḥ pracoditāḥ

08140041 catur-yugānte kālena grastān chruti-gaṇān yathā

08140043 tapasā ṛṣayo’paśyan yato dharmaḥ sanātanaḥ

08140051 tato dharmaṁ catuṣpādaṁ manavo hariṇoditāḥ

08140053 yuktāḥ sañcārayanty addhā sve sve kāle mahīṁ nṛpa

08140061 pālayanti prajā-pālā yāvad antaṁ vibhāgaśaḥ

08140063 yajña-bhāga-bhujo devā ye ca tatrānvitāś ca taiḥ

08140071 indro bhagavatā dattāṁ trailokya-śriyam ūrjitām

08140073 bhuñjānaḥ pāti lokāṁs trīn kāmaṁ loke pravarṣati

08140081 jñānaṁ cānuyugaṁ brūte hariḥ siddha-svarūpa-dhṛk

08140083 ṛṣi-rūpa-dharaḥ karma yogaṁ yogeśa-rūpa-dhṛk

08140091 sargaṁ prajeśa-rūpeṇa dasyūn hanyāt svarāḍ-vapuḥ

08140093 kāla-rūpeṇa sarveṣām abhāvāya pṛthag guṇaḥ

08140101 stūyamāno janair ebhir māyayā nāma-rūpayā

08140103 vimohitātmabhir nānā- darśanair na ca dṛśyate

08140111 etat kalpa-vikalpasya pramāṇaṁ parikīrtitam

08140113 yatra manvantarāṇy āhuś caturdaśa purāvidaḥ

0815001 śrī-rājovāca

08150011 baleḥ pada-trayaṁ bhūmeḥ kasmād dharir ayācata

08150013 bhūteśvaraḥ kṛpaṇa-val labdhārtho’pi babandha tam

08150021 etad veditum icchāmo mahat kautūhalaṁ hi naḥ

08150023 yajñeśvarasya pūrṇasya bandhanaṁ cāpy anāgasaḥ

0815003 śrī-śuka uvāca

08150031 parājita-śrīr asubhiś ca hāpito

08150032 hīndreṇa rājan bhṛgubhiḥ sa jīvitaḥ

08150033 sarvātmanā tān abhajad bhṛgūn baliḥ

08150034 śiṣyo mahātmārtha-nivedanena

08150041 taṁ brāhmaṇā bhṛgavaḥ prīyamāṇā

08150042 ayājayan viśvajitā tri-ṇākam

08150043 jigīṣamāṇaṁ vidhinābhiṣicya

08150044 mahābhiṣekeṇa mahānubhāvāḥ

08150051 tato rathaḥ kāñcana-paṭṭa-naddho

08150052 hayāś ca haryaśva-turaṅga-varṇāḥ

08150053 dhvajaś ca siṁhena virājamāno

08150054 hutāśanād āsa havirbhir iṣṭāt

08150061 dhanuś ca divyaṁ puraṭopanaddhaṁ

08150062 tūṇāv ariktau kavacaṁ ca divyam

08150063 pitāmahas tasya dadau ca mālām

08150064 amlāna-puṣpāṁ jalajaṁ ca śukraḥ

08150071 evaṁ sa viprārjita-yodhanārthas

08150072 taiḥ kalpita-svastyayano’tha viprān

08150073 pradakṣiṇī-kṛtya kṛta-praṇāmaḥ

08150074 prahrādam āmantrya namaś-cakāra

08150081 athāruhya rathaṁ divyaṁ bhṛgu-dattaṁ mahārathaḥ

08150083 susrag-dharo’tha sannahya dhanvī khaḍgī dhṛteṣudhiḥ

08150091 hemāṅgada-lasad-bāhuḥ sphuran-makara-kuṇḍalaḥ

08150093 rarāja ratham ārūḍho dhiṣṇya-stha iva havyavāṭ

08150101 tulyaiśvarya-bala-śrībhiḥ sva-yūthair daitya-yūthapaiḥ

08150103 pibadbhir iva khaṁ dṛgbhir dahadbhiḥ paridhīn iva

08150111 vṛto vikarṣan mahatīm āsurīṁ dhvajinīṁ vibhuḥ

08150113 yayāv indra-purīṁ svṛddhāṁ kampayann iva rodasī

08150121 ramyām upavanodyānaiḥ śrīmadbhir nandanādibhiḥ

08150123 kūjad-vihaṅga-mithunair gāyan-matta-madhuvrataiḥ

08150131 pravāla-phala-puṣporu- bhāra-śākhāmara-drumaiḥ

08150133 haṁsa-sārasa-cakrāhva- kāraṇḍava-kulākulāḥ

08150135 nalinyo yatra krīḍanti pramadāḥ sura-sevitāḥ

08150141 ākāśa-gaṅgayā devyā vṛtāṁ parikha-bhūtayā

08150143 prākāreṇāgni-varṇena sāṭṭālenonnatena ca

08150151 rukma-paṭṭa-kapāṭaiś ca dvāraiḥ sphaṭika-gopuraiḥ

08150153 juṣṭāṁ vibhakta-prapathāṁ viśvakarma-vinirmitām

08150161 sabhā-catvara-rathyāḍhyāṁ vimānair nyarbudair yutām

08150163 śṛṅgāṭakair maṇimayair vajra-vidruma-vedibhiḥ

08150171 yatra nitya-vayo-rūpāḥ śyāmā viraja-vāsasaḥ

08150173 bhrājante rūpavan-nāryo hy arcirbhir iva vahnayaḥ

08150181 sura-strī-keśa-vibhraṣṭa- nava-saugandhika-srajām

08150183 yatrāmodam upādāya mārga āvāti mārutaḥ

08150191 hema-jālākṣa-nirgacchad- dhūmenāguru-gandhinā

08150193 pāṇḍureṇa praticchanna- mārge yānti sura-priyāḥ

08150201 muktā-vitānair maṇi-hema-ketubhir

08150202 nānā-patākā-valabhībhir āvṛtām

08150203 śikhaṇḍi-pārāvata-bhṛṅga-nāditāṁ

08150204 vaimānika-strī-kala-gīta-maṅgalām

08150211 mṛdaṅga-śaṅkhānaka-dundubhi-svanaiḥ

08150212 satāla-vīṇā-murajeṣṭa-veṇubhiḥ

08150213 nṛtyaiḥ savādyair upadeva-gītakair

08150214 manoramāṁ sva-prabhayā jita-prabhām

08150221 yāṁ na vrajanty adharmiṣṭhāḥ khalā bhūta-druhaḥ śaṭhāḥ

08150223 māninaḥ kāmino lubdhā ebhir hīnā vrajanti yat

08150231 tāṁ deva-dhānīṁ sa varūthinī-patir

08150232 bahiḥ samantād rurudhe pṛtanyayā

08150233 ācārya-dattaṁ jalajaṁ mahā-svanaṁ

08150234 dadhmau prayuñjan bhayam indra-yoṣitām

08150241 maghavāṁs tam abhipretya baleḥ paramam udyamam

08150243 sarva-deva-gaṇopeto gurum etad uvāca ha

08150251 bhagavann udyamo bhūyān baler naḥ pūrva-vairiṇaḥ

08150253 aviṣahyam imaṁ manye kenāsīt tejasorjitaḥ

08150261 nainaṁ kaścit kuto vāpi prativyoḍhum adhīśvaraḥ

08150263 pibann iva mukhenedaṁ lihann iva diśo daśa

08150265 dahann iva diśo dṛgbhiḥ saṁvartāgnir ivotthitaḥ

08150271 brūhi kāraṇam etasya durdharṣatvasya mad-ripoḥ

08150273 ojaḥ saho balaṁ tejo yata etat samudyamaḥ

0815028 śrī-gurur uvāca

08150281 jānāmi maghavan chatror unnater asya kāraṇam

08150283 śiṣyāyopabhṛtaṁ tejo bhṛgubhir brahma-vādibhiḥ

08150291 ojasvinaṁ baliṁ jetuṁ na samartho’sti kaścana

08150293 bhavad-vidho bhavān vāpi varjayitveśvaraṁ harim

08150301 vijeṣyati na ko’py enaṁ brahma-tejaḥ-samedhitam

08150303 nāsya śaktaḥ puraḥ sthātuṁ kṛtāntasya yathā janāḥ

08150311 tasmān nilayam utsṛjya yūyaṁ sarve tri-viṣṭapam

08150313 yāta kālaṁ pratīkṣanto yataḥ śatror viparyayaḥ

08150321 eṣa vipra-balodarkaḥ sampraty ūrjita-vikramaḥ

08150323 teṣām evāpamānena sānubandho vinaṅkṣyati

08150331 evaṁ sumantritārthās te guruṇārthānudarśinā

08150333 hitvā tri-viṣṭapaṁ jagmur gīrvāṇāḥ kāma-rūpiṇaḥ

08150341 deveṣv atha nilīneṣu balir vairocanaḥ purīm

08150343 deva-dhānīm adhiṣṭhāya vaśaṁ ninye jagat-trayam

08150351 taṁ viśva-jayinaṁ śiṣyaṁ bhṛgavaḥ śiṣya-vatsalāḥ

08150353 śatena hayamedhānām anuvratam ayājayan

08150361 tatas tad-anubhāvena bhuvana-traya-viśrutām

08150363 kīrtiṁ dikṣu-vitanvānaḥ sa reja uḍurāḍ iva

08150371 bubhuje ca śriyaṁ svṛddhāṁ dvija-devopalambhitām

08150373 kṛta-kṛtyam ivātmānaṁ manyamāno mahāmanāḥ

0816001 śrī-śuka uvāca

08160011 evaṁ putreṣu naṣṭeṣu deva-mātāditis tadā

08160013 hṛte tri-viṣṭape daityaiḥ paryatapyad anāthavat

08160021 ekadā kaśyapas tasyā āśramaṁ bhagavān agāt

08160023 nirutsavaṁ nirānandaṁ samādher virataś cirāt

08160031 sa patnīṁ dīna-vadanāṁ kṛtāsana-parigrahaḥ

08160033 sabhājito yathā-nyāyam idam āha kurūdvaha

08160041 apy abhadraṁ na viprāṇāṁ bhadre loke’dhunāgatam

08160043 na dharmasya na lokasya mṛtyoś chandānuvartinaḥ

08160051 api vākuśalaṁ kiñcid gṛheṣu gṛha-medhini

08160053 dharmasyārthasya kāmasya yatra yogo hy ayoginām

08160061 api vātithayo’bhyetya kuṭumbāsaktayā tvayā

08160063 gṛhād apūjitā yātāḥ pratyutthānena vā kvacit

08160071 gṛheṣu yeṣv atithayo nārcitāḥ salilair api

08160073 yadi niryānti te nūnaṁ pherurāja-gṛhopamāḥ

08160081 apy agnayas tu velāyāṁ na hutā haviṣā sati

08160083 tvayodvigna-dhiyā bhadre proṣite mayi karhicit

08160091 yat-pūjayā kāma-dughān yāti lokān gṛhānvitaḥ

08160093 brāhmaṇo’gniś ca vai viṣṇoḥ sarva-devātmano mukham

08160101 api sarve kuśalinas tava putrā manasvini

08160103 lakṣaye’svastham ātmānaṁ bhavatyā lakṣaṇair aham

0816011 śrī-aditir uvāca

08160111 bhadraṁ dvija-gavāṁ brahman dharmasyāsya janasya ca

08160113 tri-vargasya paraṁ kṣetraṁ gṛhamedhin gṛhā ime

08160121 agnayo’tithayo bhṛtyā bhikṣavo ye ca lipsavaḥ

08160123 sarvaṁ bhagavato brahmann anudhyānān na riṣyati

08160131 ko nu me bhagavan kāmo na sampadyeta mānasaḥ

08160133 yasyā bhavān prajādhyakṣa evaṁ dharmān prabhāṣate

08160141 tavaiva mārīca manaḥ-śarīrajāḥ

prajā imāḥ sattva-rajas-tamo-juṣaḥ

08160143 samo bhavāṁs tāsv asurādiṣu prabho

tathāpi bhaktaṁ bhajate maheśvaraḥ

08160151 tasmād īśa bhajantyā me śreyaś cintaya suvrata

08160153 hṛta-śriyo hṛta-sthānān sapatnaiḥ pāhi naḥ prabho

08160161 parair vivāsitā sāhaṁ magnā vyasana-sāgare

08160163 aiśvaryaṁ śrīr yaśaḥ sthānaṁ hṛtāni prabalair mama

08160171 yathā tāni punaḥ sādho prapadyeran mamātmajāḥ

08160173 tathā vidhehi kalyāṇaṁ dhiyā kalyāṇa-kṛttama

0816018 śrī-śuka uvāca

08160181 evam abhyarthito’dityā kas tām āha smayann iva

08160183 aho māyā-balaṁ viṣṇoḥ sneha-baddham idaṁ jagat

08160191 kva deho bhautiko’nātmā kva cātmā prakṛteḥ paraḥ

08160193 kasya ke pati-putrādyā moha eva hi kāraṇam

08160201 upatiṣṭhasva puruṣaṁ bhagavantaṁ janārdanam

08160203 sarva-bhūta-guhā-vāsaṁ vāsudevaṁ jagad-gurum

08160211 sa vidhāsyati te kāmān harir dīnānukampanaḥ

08160213 amoghā bhagavad-bhaktir netareti matir mama

0816022 śrī-aditir uvāca

08160221 kenāhaṁ vidhinā brahmann upasthāsye jagat-patim

08160223 yathā me satya-saṅkalpo vidadhyāt sa manoratham

08160231 ādiśa tvaṁ dvija-śreṣṭha vidhiṁ tad-upadhāvanam

08160231 āśu tuṣyati me devaḥ sīdantyāḥ saha putrakaiḥ

0816024 śrī-kaśyapa uvāca

08160241 etan me bhagavān pṛṣṭaḥ prajā-kāmasya padmajaḥ

08160243 yad āha te pravakṣyāmi vrataṁ keśava-toṣaṇam

08160251 phālgunasyāmale pakṣe dvādaśāhaṁ payo-vratam

08160253 arcayed aravindākṣaṁ bhaktyā paramayānvitaḥ

08160261 sinīvālyāṁ mṛdālipya snāyāt kroḍa-vidīrṇayā

08160263 yadi labhyeta vai srotasy etaṁ mantram udīrayet

08160271 tvaṁ devy ādi-varāheṇa rasāyāḥ sthānam icchatā

08160273 uddhṛtāsi namas tubhyaṁ pāpmānaṁ me praṇāśaya

08160281 nirvartitātma-niyamo devam arcet samāhitaḥ

08160283 arcāyāṁ sthaṇḍile sūrye jale vahnau gurāv api

08160291 namas tubhyaṁ bhagavate puruṣāya mahīyase

08160293 sarva-bhūta-nivāsāya vāsudevāya sākṣiṇe

08160301 namo’vyaktāya sūkṣmāya pradhāna-puruṣāya ca

08160303 catur-viṁśad-guṇa-jñāya guṇa-saṅkhyāna-hetave

08160311 namo dvi-śīrṣṇe tri-pade catuḥ-śṛṅgāya tantave

08160313 sapta-hastāya yajñāya trayī-vidyātmane namaḥ

08160321 namaḥ śivāya rudrāya namaḥ śakti-dharāya ca

08160323 sarva-vidyādhipataye bhūtānāṁ pataye namaḥ

08160331 namo hiraṇyagarbhāya prāṇāya jagad-ātmane

08160333 yogaiśvarya-śarīrāya namas te yoga-hetave

08160341 namas ta ādi-devāya sākṣi-bhūtāya te namaḥ

08160343 nārāyaṇāya ṛṣaye narāya haraye namaḥ

08160351 namo marakata-śyāma- vapuṣe’dhigata-śriye

08160353 keśavāya namas tubhyaṁ namas te pīta-vāsase

08160361 tvaṁ sarva-varadaḥ puṁsāṁ vareṇya varadarṣabha

08160363 atas te śreyase dhīrāḥ pāda-reṇum upāsate

08160371 anvavartanta yaṁ devāḥ śrīś ca tat-pāda-padmayoḥ

08160373 spṛhayanta ivāmodaṁ bhagavān me prasīdatām

08160381 etair mantrair hṛṣīkeśam āvāhana-puraskṛtam

08160383 arcayec chraddhayā yuktaḥ pādyopasparśanādibhiḥ

08160391 arcitvā gandha-mālyādyaiḥ payasā snapayed vibhum

08160393 vastropavītābharaṇa- pādyopasparśanais tataḥ

08160395 gandha-dhūpādibhiś cārced dvādaśākṣara-vidyayā

08160401 śṛtaṁ payasi naivedyaṁ śāly-annaṁ vibhave sati

08160403 sasarpiḥ saguḍaṁ dattvā juhuyān mūla-vidyayā

08160411 niveditaṁ tad-bhaktāya dadyād bhuñjīta vā svayam

08160413 dattvācamanam arcitvā tāmbūlaṁ ca nivedayet

08160421 japed aṣṭottara-śataṁ stuvīta stutibhiḥ prabhum

08160423 kṛtvā pradakṣiṇaṁ bhūmau praṇamed daṇḍavan mudā

08160431 kṛtvā śirasi tac-cheṣāṁ devam udvāsayet tataḥ

08160433 dvy-avarān bhojayed viprān pāyasena yathocitam

08160441 bhuñjīta tair anujñātaḥ seṣṭaḥ śeṣaṁ sabhājitaiḥ

08160443 brahmacāry atha tad-rātryāṁ śvo bhūte prathame’hani

08160451 snātaḥ śucir yathoktena vidhinā susamāhitaḥ

08160453 payasā snāpayitvārced yāvad vrata-samāpanam

08160461 payo-bhakṣo vratam idaṁ cared viṣṇv-arcanādṛtaḥ

08160463 pūrvavaj juhuyād agniṁ brāhmaṇāṁś cāpi bhojayet

08160471 evaṁ tv ahar ahaḥ kuryād dvādaśāhaṁ payo-vratam

08160473 harer ārādhanaṁ homam arhaṇaṁ dvija-tarpaṇam

08160481 pratipad-dinam ārabhya yāvac chukla-trayodaśīm

08160483 brahmacaryam adhaḥ-svapnaṁ snānaṁ tri-ṣavaṇaṁ caret

08160491 varjayed asad-ālāpaṁ bhogān uccāvacāṁs tathā

08160493 ahiṁsraḥ sarva-bhūtānāṁ vāsudeva-parāyaṇaḥ

08160501 trayodaśyām atho viṣṇoḥ snapanaṁ pañcakair vibhoḥ

08160503 kārayec chāstra-dṛṣṭena vidhinā vidhi-kovidaiḥ

08160511 pūjāṁ ca mahatīṁ kuryād vitta-śāṭhya-vivarjitaḥ

08160513 caruṁ nirūpya payasi śipiviṣṭāya viṣṇave

08160521 sūktena tena puruṣaṁ yajeta susamāhitaḥ

08160523 naivedyaṁ cātiguṇavad dadyāt puruṣa-tuṣṭidam

08160531 ācāryaṁ jñāna-sampannaṁ vastrābharaṇa-dhenubhiḥ

08160533 toṣayed ṛtvijaś caiva tad viddhy ārādhanaṁ hareḥ

08160541 bhojayet tān guṇavatā sad-annena śuci-smite

08160543 anyāṁś ca brāhmaṇān chaktyā ye ca tatra samāgatāḥ

08160551 dakṣiṇāṁ gurave dadyād ṛtvigbhyaś ca yathārhataḥ

08160553 annādyenāśva-pākāṁś ca prīṇayet samupāgatān

08160561 bhuktavatsu ca sarveṣu dīnāndha-kṛpaṇādiṣu

08160563 viṣṇos tat prīṇanaṁ vidvān bhuñjīta saha bandhubhiḥ

08160571 nṛtya-vāditra-gītaiś ca stutibhiḥ svasti-vācakaiḥ

08160573 kārayet tat-kathābhiś ca pūjāṁ bhagavato’nvaham

08160581 etat payo-vrataṁ nāma puruṣārādhanaṁ param

08160583 pitāmahenābhihitaṁ mayā te samudāhṛtam

08160591 tvaṁ cānena mahā-bhāge samyak cīrṇena keśavam

08160593 ātmanā śuddha-bhāvena niyatātmā bhajāvyayam

08160601 ayaṁ vai sarva-yajñākhyaḥ sarva-vratam iti smṛtam

08160603 tapaḥ-sāram idaṁ bhadre dānaṁ ceśvara-tarpaṇam

08160611 ta eva niyamāḥ sākṣāt ta eva ca yamottamāḥ

08160613 tapo dānaṁ vrataṁ yajño yena tuṣyaty adhokṣajaḥ

08160621 tasmād etad vrataṁ bhadre prayatā śraddhayācara

08160623 bhagavān parituṣṭas te varān āśu vidhāsyati

0817001 śrī-śuka uvāca

08170011 ity uktā sāditī rājan sva-bhartrā kaśyapena vai

08170013 anv atiṣṭhad vratam idaṁ dvādaśāham atandritā

08170021 cintayanty ekayā buddhyā mahā-puruṣam īśvaram

08170023 pragṛhyendriya-duṣṭāśvān manasā buddhi-sārathiḥ

08170031 manaś caikāgrayā buddhyā bhagavaty akhilātmani

08170033 vāsudeve samādhāya cacāra ha payo-vratam

08170041 tasyāḥ prādurabhūt tāta bhagavān ādi-puruṣaḥ

08170043 pīta-vāsāś catur-bāhuḥ śaṅkha-cakra-gadā-dharaḥ

08170051 taṁ netra-gocaraṁ vīkṣya sahasotthāya sādaram

08170053 nanāma bhuvi kāyena daṇḍavat-prīti-vihvalā

08170061 sotthāya baddhāñjalir īḍituṁ sthitā

08170062 notseha ānanda-jalākulekṣaṇā

08170063 babhūva tūṣṇīṁ pulakākulākṛtis

08170064 tad-darśanātyutsava-gātra-vepathuḥ

08170071 prītyā śanair gadgadayā girā hariṁ

08170072 tuṣṭāva sā devy aditiḥ kurūdvaha

08170073 udvīkṣatī sā pibatīva cakṣuṣā

08170074 ramā-patiṁ yajña-patiṁ jagat-patim

0817008 śrī-aditir uvāca

08170081 yajñeśa yajña-puruṣācyuta tīrtha-pāda

08170082 tīrtha-śravaḥ śravaṇa-maṅgala-nāmadheya

08170083 āpanna-loka-vṛjinopaśamodayādya

08170084 śaṁ naḥ kṛdhīśa bhagavann asi dīna-nāthaḥ

08170091 viśvāya viśva-bhavana-sthiti-saṁyamāya

08170092 svairaṁ gṛhīta-puru-śakti-guṇāya bhūmne

08170093 sva-sthāya śaśvad-upabṛṁhita-pūrṇa-bodha-

08170094 vyāpāditātma-tamase haraye namas te

08170101 āyuḥ paraṁ vapur abhīṣṭam atulya-lakṣmīr

08170102 dyo-bhū-rasāḥ sakala-yoga-guṇās tri-vargaḥ

08170103 jñānaṁ ca kevalam ananta bhavanti tuṣṭāt

08170104 tvatto nṛṇāṁ kim u sapatna-jayādir āśīḥ

0817011 śrī-śuka uvāca

08170111 adityaivaṁ stuto rājan bhagavān puṣkarekṣaṇaḥ

08170113 kṣetra-jñaḥ sarva-bhūtānām iti hovāca bhārata

0817012 śrī-bhagavān uvāca

08170121 deva-mātar bhavatyā me vijñātaṁ cira-kāṅkṣitam

08170123 yat sapatnair hṛta-śrīṇāṁ cyāvitānāṁ sva-dhāmataḥ

08170131 tān vinirjitya samare durmadān asurarṣabhān

08170133 pratilabdha-jaya-śrībhiḥ putrair icchasy upāsitum

08170141 indra-jyeṣṭhaiḥ sva-tanayair hatānāṁ yudhi vidviṣām

08170143 striyo rudantīr āsādya draṣṭum icchasi duḥkhitāḥ

08170151 ātmajān susamṛddhāṁs tvaṁ pratyāhṛta-yaśaḥ-śriyaḥ

08170153 nāka-pṛṣṭham adhiṣṭhāya krīḍato draṣṭum icchasi

08170161 prāyo’dhunā te’sura-yūtha-nāthā

08170162 apāraṇīyā iti devi me matiḥ

08170163 yat te’nukūleśvara-vipra-guptā

08170164 na vikramas tatra sukhaṁ dadāti

08170171 athāpy upāyo mama devi cintyaḥ

08170172 santoṣitasya vrata-caryayā te

08170173 mamārcanaṁ nārhati gantum anyathā

08170174 śraddhānurūpaṁ phala-hetukatvāt

08170181 tvayārcitaś cāham apatya-guptaye

08170182 payo-vratenānuguṇaṁ samīḍitaḥ

08170183 svāṁśena putratvam upetya te sutān

08170184 goptāsmi mārīca-tapasy adhiṣṭhitaḥ

08170191 upadhāva patiṁ bhadre prajāpatim akalmaṣam

08170193 māṁ ca bhāvayatī patyāv evaṁ rūpam avasthitam

08170201 naitat parasmā ākhyeyaṁ pṛṣṭayāpi kathañcana

08170203 sarvaṁ sampadyate devi deva-guhyaṁ susaṁvṛtam

0817021 śrī-śuka uvāca

08170211 etāvad uktvā bhagavāṁs tatraivāntaradhīyata

08170213 aditir durlabhaṁ labdhvā harer janmātmani prabhoḥ

08170221 upādhāvat patiṁ bhaktyā parayā kṛta-kṛtyavat

08170223 sa vai samādhi-yogena kaśyapas tad abudhyata

08170231 praviṣṭam ātmani harer aṁśaṁ hy avitathekṣaṇaḥ

08170233 so’dityāṁ vīryam ādhatta tapasā cira-sambhṛtam

08170235 amāhita-manā rājan dāruṇy agniṁ yathānilaḥ

08170241 aditer dhiṣṭhitaṁ garbhaṁ bhagavantaṁ sanātanam

08170243 hiraṇyagarbho vijñāya samīḍe guhya-nāmabhiḥ

0817025 śrī-brahmovāca

08170251 jayorugāya bhagavann urukrama namo’stu te

08170253 namo brahmaṇya-devāya tri-guṇāya namo namaḥ

08170261 namas te pṛśni-garbhāya veda-garbhāya vedhase

08170263 tri-nābhāya tri-pṛṣṭhāya śipi-viṣṭāya viṣṇave

08170271 tvam ādir anto bhuvanasya madhyam

08170272 ananta-śaktiṁ puruṣaṁ yam āhuḥ

08170273 kālo bhavān ākṣipatīśa viśvaṁ

08170274 sroto yathāntaḥ patitaṁ gabhīram

08170281 tvaṁ vai prajānāṁ sthira-jaṅgamānāṁ

08170282 prajāpatīnām asi sambhaviṣṇuḥ

08170283 divaukasāṁ deva divaś cyutānāṁ

08170284 parāyaṇaṁ naur iva majjato’psu

0818001 śrī-śuka uvāca

08180011 itthaṁ viriñca-stuta-karma-vīryaḥ

08180012 prādurbabhūvāmṛta-bhūr adityām

08180013 catur-bhujaḥ śaṅkha-gadābja-cakraḥ

08180014 piśaṅga-vāsā nalināyatekṣaṇaḥ

08180021 śyāmāvadāto jhaṣa-rāja-kuṇḍala-

08180022 tviṣollasac-chrī-vadanāmbujaḥ pumān

08180023 śrīvatsa-vakṣā balayāṅgadollasat-

08180024 kirīṭa-kāñcī-guṇa-cāru-nūpuraḥ

08180031 madhu-vrāta-vrata-vighuṣṭayā svayā

08180032 virājitaḥ śrī-vanamālayā hariḥ

08180033 prajāpater veśma-tamaḥ svarociṣā

08180034 vināśayan kaṇṭha-niviṣṭa-kaustubhaḥ

08180041 diśaḥ praseduḥ salilāśayās tadā

08180042 prajāḥ prahṛṣṭā ṛtavo guṇānvitāḥ

08180043 dyaur antarīkṣaṁ kṣitir agni-jihvā

08180044 gāvo dvijāḥ sañjahṛṣur nagāś ca

08180051 śroṇāyāṁ śravaṇa-dvādaśyāṁ

08180052 muhūrte’bhijiti prabhuḥ

08180053 sarve nakṣatra-tārādyāś

08180054 cakrus taj-janma dakṣiṇam

08180061 dvādaśyāṁ savitātiṣṭhan madhyandina-gato nṛpa

08180063 vijayā-nāma sā proktā yasyāṁ janma vidur hareḥ

08180071 śaṅkha-dundubhayo nedur mṛdaṅga-paṇavānakāḥ

08180073 citra-vāditra-tūryāṇāṁ nirghoṣas tumulo’bhavat

08180081 prītāś cāpsaraso’nṛtyan gandharva-pravarā jaguḥ

08180083 tuṣṭuvur munayo devā manavaḥ pitaro’gnayaḥ

08180091 siddha-vidyādhara-gaṇāḥ sakimpuruṣa-kinnarāḥ

08180093 cāraṇā yakṣa-rakṣāṁsi suparṇā bhujagottamāḥ

08180101 gāyanto’tipraśaṁsanto nṛtyanto vibudhānugāḥ

08180103 adityā āśrama-padaṁ kusumaiḥ samavākiran

08180111 dṛṣṭvāditis taṁ nija-garbha-sambhavaṁ

08180112 paraṁ pumāṁsaṁ mudam āpa vismitā

08180113 gṛhīta-dehaṁ nija-yoga-māyayā

08180114 prajāpatiś cāha jayeti vismitaḥ

08180121 yat tad vapur bhāti vibhūṣaṇāyudhair

08180122 avyakta-cid-vyaktam adhārayad dhariḥ

08180123 babhūva tenaiva sa vāmano vaṭuḥ

08180124 sampaśyator divya-gatir yathā naṭaḥ

08180131 taṁ vaṭuṁ vāmanaṁ dṛṣṭvā modamānā maharṣayaḥ

08180133 karmāṇi kārayām āsuḥ puraskṛtya prajāpatim

08180141 tasyopanīyamānasya sāvitrīṁ savitābravīt

08180143 bṛhaspatir brahma-sūtraṁ mekhalāṁ kaśyapo’dadāt

08180151 dadau kṛṣṇājinaṁ bhūmir daṇḍaṁ somo vanaspatiḥ

08180153 kaupīnācchādanaṁ mātā dyauś chatraṁ jagataḥ pateḥ

08180161 kamaṇḍaluṁ veda-garbhaḥ kuśān saptarṣayo daduḥ

08180163 akṣa-mālāṁ mahārāja sarasvaty avyayātmanaḥ

08180171 tasmā ity upanītāya yakṣa-rāṭ pātrikām adāt

08180173 bhikṣāṁ bhagavatī sākṣād umādād ambikā satī

08180181 sa brahma-varcasenaivaṁ sabhāṁ sambhāvito vaṭuḥ

08180183 brahmarṣi-gaṇa-sañjuṣṭām atyarocata māriṣaḥ

08180191 samiddham āhitaṁ vahniṁ kṛtvā parisamūhanam

08180193 paristīrya samabhyarcya samidbhir ajuhod dvijaḥ

08180201 śrutvāśvamedhair yajamānam ūrjitaṁ

08180202 baliṁ bhṛgūṇām upakalpitais tataḥ

08180203 jagāma tatrākhila-sāra-sambhṛto

08180204 bhāreṇa gāṁ sannamayan pade pade

08180211 taṁ narmadāyās taṭa uttare baler

08180212 ya ṛtvijas te bhṛgukaccha-saṁjñake

08180213 pravartayanto bhṛgavaḥ kratūttamaṁ

08180214 vyacakṣatārād uditaṁ yathā ravim

08180221 te ṛtvijo yajamānaḥ sadasyā

08180222 hata-tviṣo vāmana-tejasā nṛpa

08180223 sūryaḥ kilāyāty uta vā vibhāvasuḥ

08180224 sanat-kumāro’tha didṛkṣayā kratoḥ

08180231 itthaṁ saśiṣyeṣu bhṛguṣv anekadhā

08180232 vitarkyamāṇo bhagavān sa vāmanaḥ

08180233 chatraṁ sadaṇḍaṁ sajalaṁ kamaṇḍaluṁ

08180234 viveśa bibhrad dhayamedha-vāṭam

08180241 mauñjyā mekhalayā vītam upavītājinottaram

08180243 jaṭilaṁ vāmanaṁ vipraṁ māyā-māṇavakaṁ harim

08180251 praviṣṭaṁ vīkṣya bhṛgavaḥ saśiṣyās te sahāgnibhiḥ

08180253 pratyagṛhṇan samutthāya saṅkṣiptās tasya tejasā

08180261 yajamānaḥ pramudito darśanīyaṁ manoramam

08180263 rūpānurūpāvayavaṁ tasmā āsanam āharat

08180271 svāgatenābhinandyātha pādau bhagavato baliḥ

08180273 avanijyārcayām āsa mukta-saṅga-manoramam

08180281 tat-pāda-śaucaṁ jana-kalmaṣāpahaṁ

08180282 sa dharma-vin mūrdhny adadhāt sumaṅgalam

08180283 yad deva-devo giriśaś candra-maulir

08180284 dadhāra mūrdhnā parayā ca bhaktyā

0818029 śrī-balir uvāca

08180291 svāgataṁ te namas tubhyaṁ brahman kiṁ karavāma te

08180293 brahmarṣīṇāṁ tapaḥ sākṣān manye tvārya vapur-dharam

08180301 adya naḥ pitaras tṛptā adya naḥ pāvitaṁ kulam

08180303 adya sviṣṭaḥ kratur ayaṁ yad bhavān āgato gṛhān

08180311 adyāgnayo me suhutā yathā-vidhi

08180312 dvijātmaja tvac-caraṇāvanejanaiḥ

08180313 hatāṁhaso vārbhir iyaṁ ca bhūr aho

08180314 tathā punītā tanubhiḥ padais tava

08180321 yad yad vaṭo vāñchasi tat pratīccha me

08180322 tvām arthinaṁ vipra-sutānutarkaye

08180323 gāṁ kāñcanaṁ guṇavad dhāma mṛṣṭaṁ

08180324 tathānna-peyam uta vā vipra-kanyām

08180325 grāmān samṛddhāṁs turagān gajān vā

08180326 rathāṁs tathārhattama sampratīccha

0819001 śrī-śuka uvāca

08190011 iti vairocaner vākyaṁ dharma-yuktaṁ sa sūnṛtam

08190013 niśamya bhagavān prītaḥ pratinandyedam abravīt

0819002 śrī-bhagavān uvāca

08190021 vacas tavaitaj jana-deva sūnṛtaṁ

08190022 kulocitaṁ dharma-yutaṁ yaśas-karam

08190023 yasya pramāṇaṁ bhṛgavaḥ sāmparāye

08190024 pitāmahaḥ kula-vṛddhaḥ praśāntaḥ

08190031 na hy etasmin kule kaścin niḥsattvaḥ kṛpaṇaḥ pumān

08190033 pratyākhyātā pratiśrutya yo vādātā dvijātaye

08190041 na santi tīrthe yudhi cārthinārthitāḥ

08190042 parāṅmukhā ye tv amanasvino nṛpa

08190043 yuṣmat-kule yad yaśasāmalena

08190044 prahrāda udbhāti yathoḍupaḥ khe

08190051 yato jāto hiraṇyākṣaś carann eka imāṁ mahīm

08190053 prativīraṁ dig-vijaye nāvindata gadāyudhaḥ

08190061 yaṁ vinirjitya kṛcchreṇa viṣṇuḥ kṣmoddhāra āgatam

08190063 ātmānaṁ jayinaṁ mene tad-vīryaṁ bhūry anusmaran

08190071 niśamya tad-vadhaṁ bhrātā hiraṇyakaśipuḥ purā

08190073 hantuṁ bhrātṛ-haṇaṁ kruddho jagāma nilayaṁ hareḥ

08190081 tam āyāntaṁ samālokya śūla-pāṇiṁ kṛtāntavat

08190083 cintayām āsa kāla-jño viṣṇur māyāvināṁ varaḥ

08190091 yato yato’haṁ tatrāsau mṛtyuḥ prāṇa-bhṛtām iva

08190093 ato’ham asya hṛdayaṁ pravekṣyāmi parāg-dṛśaḥ

08190101 evaṁ sa niścitya ripoḥ śarīram

08190102 ādhāvato nirviviśe’surendra

08190103 śvāsānilāntarhita-sūkṣma-dehas

08190104 tat-prāṇa-randhreṇa vivigna-cetāḥ

08190111 sa tan-niketaṁ parimṛśya śūnyam

08190112 apaśyamānaḥ kupito nanāda

08190113 kṣmāṁ dyāṁ diśaḥ khaṁ vivarān samudrān

08190114 viṣṇuṁ vicinvan na dadarśa vīraḥ

08190121 apaśyann iti hovāca mayānviṣṭam idaṁ jagat

08190123 bhrātṛ-hā me gato nūnaṁ yato nāvartate pumān

08190131 vairānubandha etāvān āmṛtyor iha dehinām

08190133 ajñāna-prabhavo manyur ahaṁ-mānopabṛṁhitaḥ

08190141 pitā prahrāda-putras te tad-vidvān dvija-vatsalaḥ

08190143 svam āyur dvija-liṅgebhyo devebhyo’dāt sa yācitaḥ

08190151 bhavān ācaritān dharmān āsthito gṛhamedhibhiḥ

08190153 brāhmaṇaiḥ pūrvajaiḥ śūrair anyaiś coddāma-kīrtibhiḥ

08190161 tasmāt tvatto mahīm īṣad vṛṇe’haṁ varadarṣabhāt

08190163 padāni trīṇi daityendra sammitāni padā mama

08190171 nānyat te kāmaye rājan vadānyāj jagad-īśvarāt

08190173 nainaḥ prāpnoti vai vidvān yāvad-artha-pratigrahaḥ

0819018 śrī-balir uvāca

08190181 aho brāhmaṇa-dāyāda vācas te vṛddha-sammatāḥ

08190183 tvaṁ bālo bāliśa-matiḥ svārthaṁ praty abudho yathā

08190191 māṁ vacobhiḥ samārādhya lokānām ekam īśvaram

08190193 pada-trayaṁ vṛṇīte yo’buddhimān dvīpa-dāśuṣam

08190201 na pumān mām upavrajya bhūyo yācitum arhati

08190203 tasmād vṛttikarīṁ bhūmiṁ vaṭo kāmaṁ pratīccha me

0819021 śrī-bhagavān uvāca

08190211 yāvanto viṣayāḥ preṣṭhās tri-lokyām ajitendriyam

08190213 na śaknuvanti te sarve pratipūrayituṁ nṛpa

08190221 tribhiḥ kramair asantuṣṭo dvīpenāpi na pūryate

08190223 nava-varṣa-sametena sapta-dvīpa-varecchayā

08190231 sapta-dvīpādhipatayo nṛpā vaiṇya-gayādayaḥ

08190233 arthaiḥ kāmair gatā nāntaṁ tṛṣṇāyā iti naḥ śrutam

08190241 yadṛcchayopapannena santuṣṭo vartate sukham

08190243 nāsantuṣṭas tribhir lokair ajitātmopasāditaiḥ

08190251 puṁso’yaṁ saṁsṛter hetur asantoṣo’rtha-kāmayoḥ

08190253 yadṛcchayopapannena santoṣo muktaye smṛtaḥ

08190261 yadṛcchā-lābha-tuṣṭasya tejo viprasya vardhate

08190263 tat praśāmyaty asantoṣād ambhasevāśuśukṣaṇiḥ

08190271 tasmāt trīṇi padāny eva vṛṇe tvad varadarṣabhāt

08190273 etāvataiva siddho’haṁ vittaṁ yāvat prayojanam

0819028 śrī-śuka uvāca

08190281 ity uktaḥ sa hasann āha vāñchātaḥ pratigṛhyatām

08190283 vāmanāya mahīṁ dātuṁ jagrāha jala-bhājanam

08190291 viṣṇave kṣmāṁ pradāsyantam uśanā asureśvaram

08190293 jānaṁś cikīrṣitaṁ viṣṇoḥ śiṣyaṁ prāha vidāṁ varaḥ

0819030 śrī-śukra uvāca

08190301 eṣa vairocane sākṣād bhagavān viṣṇur avyayaḥ

08190303 kaśyapād aditer jāto devānāṁ kārya-sādhakaḥ

08190311 pratiśrutaṁ tvayaitasmai yad anartham ajānatā

08190313 na sādhu manye daityānāṁ mahān upagato’nayaḥ

08190321 eṣa te sthānam aiśvaryaṁ śriyaṁ tejo yaśaḥ śrutam

08190323 dāsyaty ācchidya śakrāya māyā-māṇavako hariḥ

08190331 tribhiḥ kramair imāl lokān viśva-kāyaḥ kramiṣyati

08190333 sarvasvaṁ viṣṇave dattvā mūḍha vartiṣyase katham

08190341 kramato gāṁ padaikena dvitīyena divaṁ vibhoḥ

08190343 khaṁ ca kāyena mahatā tārtīyasya kuto gatiḥ

08190351 niṣṭhāṁ te narake manye hy apradātuḥ pratiśrutam

08190353 pratiśrutasya yo’nīśaḥ pratipādayituṁ bhavān

08190361 na tad dānaṁ praśaṁsanti yena vṛttir vipadyate

08190363 dānaṁ yajñas tapaḥ karma loke vṛttimato yataḥ

08190371 dharmāya yaśase’rthāya kāmāya sva-janāya ca

08190373 pañcadhā vibhajan vittam ihāmutra ca modate

08190381 atrāpi bahvṛcair gītaṁ śṛṇu me’sura-sattama

08190383 satyam om iti yat proktaṁ yan nety āhānṛtaṁ hi tat

08190391 satyaṁ puṣpa-phalaṁ vidyād ātma-vṛkṣasya gīyate

08190393 vṛkṣe’jīvati tan na syād anṛtaṁ mūlam ātmanaḥ

08190401 tad yathā vṛkṣa unmūlaḥ śuṣyaty udvartate’cirāt

08190403 evaṁ naṣṭānṛtaḥ sadya ātmā śuṣyen na saṁśayaḥ

08190411 parāg riktam apūrṇaṁ vā akṣaraṁ yat tad om iti

08190413 yat kiñcid om iti brūyāt tena ricyeta vai pumān

08190415 bhikṣave sarvam oṁ kurvan nālaṁ kāmena cātmane

08190421 athaitat pūrṇam abhyātmaṁ yac ca nety anṛtaṁ vacaḥ

08190423 sarvaṁ nety anṛtaṁ brūyāt sa duṣkīrtiḥ śvasan mṛtaḥ

08190431 strīṣu narma-vivāhe ca vṛtty-arthe prāṇa-saṅkaṭe

08190433 go-brāhmaṇārthe hiṁsāyāṁ nānṛtaṁ syāj jugupsitam

0820001 śrī-śuka uvāca

08200011 balir evaṁ gṛha-patiḥ kulācāryeṇa bhāṣitaḥ

08200013 tūṣṇīṁ bhūtvā kṣaṇaṁ rājann uvācāvahito gurum

0820002 śrī-balir uvāca

08200021 satyaṁ bhagavatā proktaṁ dharmo’yaṁ gṛhamedhinām

08200023 arthaṁ kāmaṁ yaśo vṛttiṁ yo na bādheta karhicit

08200031 sa cāhaṁ vitta-lobhena pratyācakṣe kathaṁ dvijam

08200033 pratiśrutya dadāmīti prāhrādiḥ kitavo yathā

08200041 na hy asatyāt paro’dharma iti hovāca bhūr iyam

08200043 sarvaṁ soḍhum alaṁ manye ṛte’līka-paraṁ naram

08200051 nāhaṁ bibhemi nirayān nādhanyād asukhārṇavāt

08200053 na sthāna-cyavanān mṛtyor yathā vipra-pralambhanāt

08200061 yad yad dhāsyati loke’smin samparetaṁ dhanādikam

08200063 tasya tyāge nimittaṁ kiṁ vipras tuṣyen na tena cet

08200071 śreyaḥ kurvanti bhūtānāṁ sādhavo dustyajāsubhiḥ

08200073 dadhyaṅ-śibi-prabhṛtayaḥ ko vikalpo dharādiṣu

08200081 yair iyaṁ bubhuje brahman daityendrair anivartibhiḥ

08200083 teṣāṁ kālo’grasīl lokān na yaśo’dhigataṁ bhuvi

08200091 sulabhā yudhi viprarṣe hy anivṛttās tanu-tyajaḥ

08200093 na tathā tīrtha āyāte śraddhayā ye dhana-tyajaḥ

08200101 manasvinaḥ kāruṇikasya śobhanaṁ

08200102 yad arthi-kāmopanayena durgatiḥ

08200103 kutaḥ punar brahma-vidāṁ bhavādṛśāṁ

08200104 tato vaṭor asya dadāmi vāñchitam

08200111 yajanti yajñaṁ kratubhir yam ādṛtā

08200112 bhavanta āmnāya-vidhāna-kovidāḥ

08200113 sa eva viṣṇur varado’stu vā paro

08200114 dāsyāmy amuṣmai kṣitim īpsitāṁ mune

08200121 yadyapy asāv adharmeṇa māṁ badhnīyād anāgasam

08200123 tathāpy enaṁ na hiṁsiṣye bhītaṁ brahma-tanuṁ ripum

08200131 eṣa vā uttamaśloko na jihāsati yad yaśaḥ

08200133 hatvā maināṁ hared yuddhe śayīta nihato mayā

0820014 śrī-śuka uvāca

08200141 evam aśraddhitaṁ śiṣyam anādeśakaraṁ guruḥ

08200143 śaśāpa daiva-prahitaḥ satya-sandhaṁ manasvinam

08200151 dṛḍhaṁ paṇḍita-māny ajñaḥ stabdho’sy asmad-upekṣayā

08200153 mac-chāsanātigo yas tvam acirād bhraśyase śriyaḥ

08200161 evaṁ śaptaḥ sva-guruṇā satyān na calito mahān

08200163 vāmanāya dadāv enām arcitvodaka-pūrvakam

08200171 vindhyāvalis tadāgatya patnī jālaka-mālinī

08200173 āninye kalaśaṁ haimam avanejany-apāṁ bhṛtam

08200181 yajamānaḥ svayaṁ tasya śrīmat pāda-yugaṁ mudā

08200183 avanijyāvahan mūrdhni tad apo viśva-pāvanīḥ

08200191 tadāsurendraṁ divi devatā-gaṇā

08200192 gandharva-vidyādhara-siddha-cāraṇāḥ

08200193 tat karma sarve’pi gṛṇanta ārjavaṁ

08200194 prasūna-varṣair vavṛṣur mudānvitāḥ

08200201 nedur muhur dundubhayaḥ sahasraśo

08200202 gandharva-kimpūruṣa-kinnarā jaguḥ

08200203 manasvinānena kṛtaṁ suduṣkaraṁ

08200204 vidvān adād yad ripave jagat-trayam

08200211 tad vāmanaṁ rūpam avardhatādbhutaṁ

08200212 harer anantasya guṇa-trayātmakam

08200213 bhūḥ khaṁ diśo dyaur vivarāḥ payodhayas

08200214 tiryaṅ-nṛ-devā ṛṣayo yad-āsata

08200221 kāye balis tasya mahā-vibhūteḥ

08200222 sahartvig-ācārya-sadasya etat

08200223 dadarśa viśvaṁ tri-guṇaṁ guṇātmake

08200224 bhūtendriyārthāśaya-jīva-yuktam

08200231 rasām acaṣṭāṅghri-tale’tha pādayor

08200232 mahīṁ mahīdhrān puruṣasya jaṅghayoḥ

08200233 patattriṇo jānuni viśva-mūrter

08200234 ūrvor gaṇaṁ mārutam indrasenaḥ

08200241 sandhyāṁ vibhor vāsasi guhya aikṣat

08200242 prajāpatīn jaghane ātma-mukhyān

08200243 nābhyāṁ nabhaḥ kukṣiṣu sapta-sindhūn

08200244 urukramasyorasi carkṣa-mālām

08200251 hṛdy aṅga dharmaṁ stanayor murārer

08200252 ṛtaṁ ca satyaṁ ca manasy athendum

08200253 śriyaṁ ca vakṣasy aravinda-hastāṁ

08200254 kaṇṭhe ca sāmāni samasta-rephān

08200261 indra-pradhānān amarān bhujeṣu

08200262 tat-karṇayoḥ kakubho dyauś ca mūrdhni

08200263 keśeṣu meghān chvasanaṁ nāsikāyām

08200264 akṣṇoś ca sūryaṁ vadane ca vahnim

08200271 vāṇyāṁ ca chandāṁsi rase jaleśaṁ

08200272 bhruvor niṣedhaṁ ca vidhiṁ ca pakṣmasu

08200273 ahaś ca rātriṁ ca parasya puṁso

08200274 manyuṁ lalāṭe’dhara eva lobham

08200281 sparśe ca kāmaṁ nṛpa retasāmbhaḥ

08200282 pṛṣṭhe tv adharmaṁ kramaṇeṣu yajñam

08200283 chāyāsu mṛtyuṁ hasite ca māyāṁ

08200284 tanū-ruheṣv oṣadhi-jātayaś ca

08200291 nadīś ca nāḍīṣu śilā nakheṣu

08200292 buddhāv ajaṁ deva-gaṇān ṛṣīṁś ca

08200293 prāṇeṣu gātre sthira-jaṅgamāni

08200294 sarvāṇi bhūtāni dadarśa vīraḥ

08200301 sarvātmanīdaṁ bhuvanaṁ nirīkṣya

08200302 sarve’surāḥ kaśmalam āpur aṅga

08200303 sudarśanaṁ cakram asahya-tejo

08200304 dhanuś ca śārṅgaṁ stanayitnu-ghoṣam

08200311 parjanya-ghoṣo jalajaḥ pāñcajanyaḥ

08200312 kaumodakī viṣṇu-gadā tarasvinī

08200313 vidyādharo’siḥ śata-candra-yuktas

08200314 tūṇottamāv akṣayasāyakau ca

08200321 sunanda-mukhyā upatasthur īśaṁ

08200322 pārṣada-mukhyāḥ saha-loka-pālāḥ

08200323 sphurat-kirīṭāṅgada-mīna-kuṇḍalaḥ

08200324 śrīvatsa-ratnottama-mekhalāmbaraiḥ

08200331 madhuvrata-srag-vanamālayāvṛto

08200332 rarāja rājan bhagavān urukramaḥ

08200333 kṣitiṁ padaikena baler vicakrame

08200334 nabhaḥ śarīreṇa diśaś ca bāhubhiḥ

08200341 padaṁ dvitīyaṁ kramatas triviṣṭapaṁ

08200342 na vai tṛtīyāya tadīyam aṇv api

08200343 urukramasyāṅghrir upary upary atho

08200344 mahar-janābhyāṁ tapasaḥ paraṁ gataḥ

0821001 śrī-śuka uvāca

08210011 satyaṁ samīkṣyābja-bhavo nakhendubhir

08210012 hata-svadhāma-dyutir āvṛto’bhyagāt

08210013 marīci-miśrā ṛṣayo bṛhad-vratāḥ

08210014 sanandanādyā nara-deva yoginaḥ

08210021 vedopavedā niyamā yamānvitās

08210022 tarketihāsāṅga-purāṇa-saṁhitāḥ

08210023 ye cāpare yoga-samīra-dīpita-

08210024 jñānāgninā randhita-karma-kalmaṣāḥ

08210025 vavandire yat-smaraṇānubhāvataḥ

08210026 svāyambhuvaṁ dhāma gatā akarmakam

08210031 athāṅghraye pronnamitāya viṣṇor

08210032 upāharat padma-bhavo’rhaṇodakam

08210033 samarcya bhaktyābhyagṛṇāc chuci-śravā

08210034 yan-nābhi-paṅkeruha-sambhavaḥ svayam

08210041 dhātuḥ kamaṇḍalu-jalaṁ tad urukramasya

08210042 pādāvanejana-pavitratayā narendra

08210043 svardhuny abhūn nabhasi sā patatī nimārṣṭi

08210044 loka-trayaṁ bhagavato viśadeva kīrtiḥ

08210051 brahmādayo loka-nāthāḥ sva-nāthāya samādṛtāḥ

08210053 sānugā balim ājahruḥ saṅkṣiptātma-vibhūtaye

08210061 toyaiḥ samarhaṇaiḥ sragbhir divya-gandhānulepanaiḥ

08210063 dhūpair dīpaiḥ surabhibhir lājākṣata-phalāṅkuraiḥ

08210071 stavanair jaya-śabdaiś ca tad-vīrya-mahimāṅkitaiḥ

08210073 nṛtya-vāditra-gītaiś ca śaṅkha-dundubhi-niḥsvanaiḥ

08210081 jāmbavān ṛkṣa-rājas tu bherī-śabdair mano-javaḥ

08210083 vijayaṁ dikṣu sarvāsu mahotsavam aghoṣayat

08210091 mahīṁ sarvāṁ hṛtāṁ dṛṣṭvā tripada-vyāja-yācñayā

08210093 ūcuḥ sva-bhartur asurā dīkṣitasyātyamarṣitāḥ

08210101 na vāyaṁ brahma-bandhur viṣṇur māyāvināṁ varaḥ

08210103 dvija-rūpa-praticchanno deva-kāryaṁ cikīrṣati

08210111 anena yācamānena śatruṇā vaṭu-rūpiṇā

08210113 sarvasvaṁ no hṛtaṁ bhartur nyasta-daṇḍasya barhiṣi

08210121 satya-vratasya satataṁ dīkṣitasya viśeṣataḥ

08210123 nānṛtaṁ bhāṣituṁ śakyaṁ brahmaṇyasya dayāvataḥ

08210131 tasmād asya vadho dharmo bhartuḥ śuśrūṣaṇaṁ ca naḥ

08210133 ity āyudhāni jagṛhur baler anucarāsurāḥ

08210141 te sarve vāmanaṁ hantuṁ śūla-paṭṭiśa-pāṇayaḥ

08210143 anicchanto bale rājan prādravan jāta-manyavaḥ

08210151 tān abhidravato dṛṣṭvā ditijānīkapān nṛpa

08210153 prahasyānucarā viṣṇoḥ pratyaṣedhann udāyudhāḥ

08210161 nandaḥ sunando’tha jayo vijayaḥ prabalo balaḥ

08210163 kumudaḥ kumudākṣaś ca viṣvaksenaḥ patattrirāṭ

08210171 jayantaḥ śrutadevaś ca puṣpadanto’tha sātvataḥ

08210173 sarve nāgāyuta-prāṇāś camūṁ te jaghnur āsurīm

08210181 hanyamānān svakān dṛṣṭvā puruṣānucarair baliḥ

08210183 vārayām āsa saṁrabdhān kāvya-śāpam anusmaran

08210191 he vipracitte he rāho he neme śrūyatāṁ vacaḥ

08210193 mā yudhyata nivartadhvaṁ na naḥ kālo’yam artha-kṛt

08210201 yaḥ prabhuḥ sarva-bhūtānāṁ sukha-duḥkhopapattaye

08210203 taṁ nātivartituṁ daityāḥ pauruṣair īśvaraḥ pumān

08210211 yo no bhavāya prāg āsīd abhavāya divaukasām

08210213 sa eva bhagavān adya vartate tad-viparyayam

08210221 balena sacivair buddhyā durgair mantrauṣadhādibhiḥ

08210223 sāmādibhir upāyaiś ca kālaṁ nātyeti vai janaḥ

08210231 bhavadbhir nirjitā hy ete bahuśo’nucarā hareḥ

08210233 daivenarddhais ta evādya yudhi jitvā nadanti naḥ

08210241 etān vayaṁ vijeṣyāmo yadi daivaṁ prasīdati

08210243 tasmāt kālaṁ pratīkṣadhvaṁ yo no’rthatvāya kalpate

0821025 śrī-śuka uvāca

08210251 patyur nigaditaṁ śrutvā daitya-dānava-yūthapāḥ

08210253 rasāṁ nirviviśū rājan viṣṇu-pārṣada tāḍitāḥ

08210261 atha tārkṣya-suto jñātvā virāṭ prabhu-cikīrṣitam

08210263 babandha vāruṇaiḥ pāśair baliṁ sūtye’hani kratau

08210271 hāhākāro mahān āsīd rodasyoḥ sarvato diśam

08210273 nigṛhyamāṇe’sura-patau viṣṇunā prabhaviṣṇunā

08210281 taṁ baddhaṁ vāruṇaiḥ pāśair bhagavān āha vāmanaḥ

08210283 naṣṭa-śriyaṁ sthira-prajñam udāra-yaśasaṁ nṛpa

08210291 padāni trīṇi dattāni bhūmer mahyaṁ tvayāsura

08210293 dvābhyāṁ krāntā mahī sarvā tṛtīyam upakalpaya

08210301 yāvat tapaty asau gobhir yāvad induḥ sahoḍubhiḥ

08210303 yāvad varṣati parjanyas tāvatī bhūr iyaṁ tava

08210311 padaikena mayākrānto bhūrlokaḥ khaṁ diśas tanoḥ

08210313 svarlokas te dvitīyena paśyatas te svam ātmanā

08210321 pratiśrutam adātus te niraye vāsa iṣyate

08210323 viśa tvaṁ nirayaṁ tasmād guruṇā cānumoditaḥ

08210331 vṛthā manorathas tasya dūraḥ svargaḥ pataty adhaḥ

08210333 pratiśrutasyādānena yo’rthinaṁ vipralambhate

08210341 vipralabdho dadāmīti tvayāhaṁ cāḍhya-māninā

08210343 tad vyalīka-phalaṁ bhuṅkṣva nirayaṁ katicit samāḥ

0822001 śrī-śuka uvāca

08220011 evaṁ viprakṛto rājan balir bhagavatāsuraḥ

08220013 bhidyamāno’py abhinnātmā pratyāhāviklavaṁ vacaḥ

0822002 śrī-balir uvāca

08220021 yady uttamaśloka bhavān mameritaṁ

08220022 vaco vyalīkaṁ sura-varya manyate

08220023 karomy ṛtaṁ tan na bhavet pralambhanaṁ

08220024 padaṁ tṛtīyaṁ kuru śīrṣṇi me nijam

08220031 bibhemi nāhaṁ nirayāt pada-cyuto

08220032 na pāśa-bandhād vyasanād duratyayāt

08220033 naivārtha-kṛcchrād bhavato vinigrahād

08220034 asādhu-vādād bhṛśam udvije yathā

08220041 puṁsāṁ ślāghyatamaṁ manye daṇḍam arhattamārpitam

08220043 yaṁ na mātā pitā bhrātā suhṛdaś cādiśanti hi

08220051 tvaṁ nūnam asurāṇāṁ naḥ parokṣaḥ paramo guruḥ

08220053 yo no’neka-madāndhānāṁ vibhraṁśaṁ cakṣur ādiśat

08220061 yasmin vairānubandhena vyūḍhena vibudhetarāḥ

08220063 bahavo lebhire siddhiṁ yām u haikānta-yoginaḥ

08220071 tenāhaṁ nigṛhīto’smi bhavatā bhūri-karmaṇā

08220073 baddhaś ca vāruṇaiḥ pāśair nātivrīḍe na ca vyathe

08220081 pitāmaho me bhavadīya-sammataḥ

08220082 prahrāda āviṣkṛta-sādhu-vādaḥ

08220083 bhavad-vipakṣeṇa vicitra-vaiśasaṁ

08220084 samprāpitas tvaṁ paramaḥ sva-pitrā

08220091 kim ātmanānena jahāti yo’ntataḥ

08220092 kiṁ riktha-hāraiḥ svajanākhya-dasyubhiḥ

08220093 kiṁ jāyayā saṁsṛti-hetu-bhūtayā

08220094 martyasya gehaiḥ kim ihāyuṣo vyayaḥ

08220101 itthaṁ sa niścitya pitāmaho mahān

08220102 agādha-bodho bhavataḥ pāda-padmam

08220103 dhruvaṁ prapede hy akutobhayaṁ janād

08220104 bhītaḥ svapakṣa-kṣapaṇasya sattama

08220111 athāham apy ātma-ripos tavāntikaṁ

08220112 daivena nītaḥ prasabhaṁ tyājita-śrīḥ

08220113 idaṁ kṛtāntāntika-varti jīvitaṁ

08220114 yayādhruvaṁ stabdha-matir na budhyate

0822012 śrī-śuka uvāca

08220121 tasyetthaṁ bhāṣamāṇasya prahrādo bhagavat-priyaḥ

08220123 ājagāma kuru-śreṣṭha rākā-patir ivotthitaḥ

08220131 tam indra-senaḥ sva-pitāmahaṁ śriyā

08220132 virājamānaṁ nalināyatekṣaṇam

08220133 prāṁśuṁ piśaṅgāmbaram añjana-tviṣaṁ

08220134 pralamba-bāhuṁ śubhagarṣabham aikṣata

08220141 tasmai balir vāruṇa-pāśa-yantritaḥ

08220142 samarhaṇaṁ nopajahāra pūrvavat

08220143 nanāma mūrdhnāśru-vilola-locanaḥ

08220144 sa-vrīḍa-nīcīna-mukho babhūva ha

08220151 sa tatra hāsīnam udīkṣya sat-patiṁ

08220152 hariṁ sunandādy-anugair upāsitam

08220153 upetya bhūmau śirasā mahā-manā

08220154 nanāma mūrdhnā pulakāśru-viklavaḥ

0822016 śrī-prahrāda uvāca

08220161 tvayaiva dattaṁ padam aindram ūrjitaṁ

08220162 hṛtaṁ tad evādya tathaiva śobhanam

08220163 manye mahān asya kṛto hy anugraho

08220164 vibhraṁśito yac chriya ātma-mohanāt

08220171 yayā hi vidvān api muhyate yatas

08220172 tat ko vicaṣṭe gatim ātmano yathā

08220173 tasmai namas te jagad-īśvarāya vai

08220174 nārāyaṇāyākhila-loka-sākṣiṇe

0822018 śrī-śuka uvāca

08220181 tasyānuśṛṇvato rājan prahrādasya kṛtāñjaleḥ

08220183 hiraṇyagarbho bhagavān uvāca madhusūdanam

08220191 baddhaṁ vīkṣya patiṁ sādhvī tat-patnī bhaya-vihvalā

08220193 prāñjaliḥ praṇatopendraṁ babhāṣe’vāṅ-mukhī nṛpa

0822020 śrī-vindhyāvalir uvāca

08220201 krīḍārtham ātmana idaṁ tri-jagat kṛtaṁ te

08220202 svāmyaṁ tu tatra kudhiyo’para īśa kuryuḥ

08220203 kartuḥ prabhos tava kim asyata āvahanti

08220204 tyakta-hriyas tvad-avaropita-kartṛ-vādāḥ

0822021 śrī-brahmovāca

08220211 bhūta-bhāvana bhūteśa deva-deva jaganmaya

08220213 muñcainaṁ hṛta-sarvasvaṁ nāyam arhati nigraham

08220221 kṛtsnā te’nena dattā bhūr lokāḥ karmārjitāś ca ye

08220223 niveditaṁ ca sarvasvam ātmāviklavayā dhiyā

08220231 yat-pādayor aśaṭha-dhīḥ salilaṁ pradāya

08220232 dūrvāṅkurair api vidhāya satīṁ saparyām

08220233 apy uttamāṁ gatim asau bhajate tri-lokīṁ

08220234 dāśvān aviklava-manāḥ katham ārtim ṛcchet

0822024 śrī-bhagavān uvāca

08220241 brahman yam anugṛhṇāmi tad-viśo vidhunomy aham

08220243 yan-madaḥ puruṣaḥ stabdho lokaṁ māṁ cāvamanyate

08220251 yadā kadācij jīvātmā saṁsaran nija-karmabhiḥ

08220253 nānā-yoniṣv anīśo’yaṁ pauruṣīṁ gatim āvrajet

08220261 janma-karma-vayo-rūpa- vidyaiśvarya-dhanādibhiḥ

08220263 yady asya na bhavet stambhas tatrāyaṁ mad-anugrahaḥ

08220271 māna-stambha-nimittānāṁ janmādīnāṁ samantataḥ

08220273 sarva-śreyaḥ-pratīpānāṁ hanta muhyen na mat-paraḥ

08220281 eṣa dānava-daityānām agranīḥ kīrti-vardhanaḥ

08220283 ajaiṣīd ajayāṁ māyāṁ sīdann api na muhyati

08220291 kṣīṇa-rikthaś cyutaḥ sthānāt kṣipto baddhaś ca śatrubhiḥ

08220293 jñātibhiś ca parityakto yātanām anuyāpitaḥ

08220301 guruṇā bhartsitaḥ śapto jahau satyaṁ na suvrataḥ

08220303 chalair ukto mayā dharmo nāyaṁ tyajati satya-vāk

08220311 eṣa me prāpitaḥ sthānaṁ duṣprāpam amarair api

08220313 sāvarṇer antarasyāyaṁ bhavitendro mad-āśrayaḥ

08220321 tāvat sutalam adhyāstāṁ viśvakarma-vinirmitam

08220323 yad ādhayo vyādhayaś ca klamas tandrā parābhavaḥ

08220325 nopasargā nivasatāṁ sambhavanti mamekṣayā

08220331 indrasena mahārāja yāhi bho bhadram astu te

08220333 sutalaṁ svargibhiḥ prārthyaṁ jñātibhiḥ parivāritaḥ

08220341 na tvām abhibhaviṣyanti lokeśāḥ kim utāpare

08220343 tvac-chāsanātigān daityāṁś cakraṁ me sūdayiṣyati

08220351 rakṣiṣye sarvato’haṁ tvāṁ sānugaṁ saparicchadam

08220353 sadā sannihitaṁ vīra tatra māṁ drakṣyate bhavān

08220361 tatra dānava-daityānāṁ saṅgāt te bhāva āsuraḥ

08220363 dṛṣṭvā mad-anubhāvaṁ vai sadyaḥ kuṇṭho vinaṅkṣyati

0823001 śrī-śuka uvāca

08230011 ity uktavantaṁ puruṣaṁ purātanaṁ

08230012 mahānubhāvo’khila-sādhu-sammataḥ

08230013 baddhāñjalir bāṣpa-kalākulekṣaṇo

08230014 bhakty-utkalo gadgadayā girābravīt

0823002 śrī-balir uvāca

08230021 aho praṇāmāya kṛtaḥ samudyamaḥ

08230022 prapanna-bhaktārtha-vidhau samāhitaḥ

08230023 yal loka-pālais tvad-anugraho’marair

08230024 alabdha-pūrvo’pasade’sure’rpitaḥ

0823003 śrī-śuka uvāca

08230031 ity uktvā harim ānatya brahmāṇaṁ sabhavaṁ tataḥ

08230033 viveśa sutalaṁ prīto balir muktaḥ sahāsuraiḥ

08230041 evam indrāya bhagavān pratyānīya triviṣṭapam

08230043 pūrayitvāditeḥ kāmam aśāsat sakalaṁ jagat

08230051 labdha-prasādaṁ nirmuktaṁ pautraṁ vaṁśa-dharaṁ balim

08230053 niśāmya bhakti-pravaṇaḥ prahrāda idam abravīt

0823006 śrī-prahrāda uvāca

08230061 nemaṁ viriñco labhate prasādaṁ

08230062 na śrīr na śarvaḥ kim utāpare’nye

08230063 yan no’surāṇām asi durga-pālo

08230064 viśvābhivandyair abhivanditāṅghriḥ

08230071 yat-pāda-padma-makaranda-niṣevaṇena

08230072 brahmādayaḥ śaraṇadāśnuvate vibhūtīḥ

08230073 kasmād vayaṁ kusṛtayaḥ khala-yonayas te

08230074 dākṣiṇya-dṛṣṭi-padavīṁ bhavataḥ praṇītāḥ

08230081 citraṁ tavehitam aho’mita-yogamāyā-

08230082 līlā-visṛṣṭa-bhuvanasya viśāradasya

08230083 sarvātmanaḥ samadṛśo’viṣamaḥ svabhāvo

08230084 bhakta-priyo yad asi kalpataru-svabhāvaḥ

0823009 śrī-bhagavān uvāca

08230091 vatsa prahrāda bhadraṁ te prayāhi sutalālayam

08230093 modamānaḥ sva-pautreṇa jñātīnāṁ sukham āvaha

08230101 nityaṁ draṣṭāsi māṁ tatra gadā-pāṇim avasthitam

08230103 mad-darśana-mahāhlāda- dhvasta-karma-nibandhanaḥ

0823011 śrī-śuka uvāca

08230111 ājñāṁ bhagavato rājan prahrādo balinā saha

08230113 bāḍham ity amala-prajño mūrdhny ādhāya kṛtāñjaliḥ

08230121 parikramyādi-puruṣaṁ sarvāsura-camūpatiḥ

08230123 praṇatas tad-anujñātaḥ praviveśa mahā-bilam

08230131 athāhośanasaṁ rājan harir nārāyaṇo’ntike

08230133 āsīnam ṛtvijāṁ madhye sadasi brahma-vādinām

08230141 brahman santanu śiṣyasya karma-cchidraṁ vitanvataḥ

08230143 yat tat karmasu vaiṣamyaṁ brahma-dṛṣṭaṁ samaṁ bhavet

0823015 śrī-śukra uvāca

08230151 kutas tat-karma-vaiṣamyaṁ`yasya karmeśvaro bhavān

08230153 yajñeśo yajña-puruṣaḥ sarva-bhāvena pūjitaḥ

08230161 mantratas tantrataś chidraṁ deśa-kālārha-vastutaḥ

08230163 sarvaṁ karoti niśchidram anusaṅkīrtanaṁ tava

08230171 tathāpi vadato bhūman kariṣyāmy anuśāsanam

08230173 etac chreyaḥ paraṁ puṁsāṁ yat tavājñānupālanam

0823018 śrī-śuka uvāca

08230181 pratinandya harer ājñām uśanā bhagavān iti

08230183 yajña-cchidraṁ samādhatta baler viprarṣibhiḥ saha

08230191 evaṁ baler mahīṁ rājan bhikṣitvā vāmano hariḥ

08230193 dadau bhrātre mahendrāya tridivaṁ yat parair hṛtam

08230201 prajāpati-patir brahmā devarṣi-pitṛ-bhūmipaiḥ

08230203 dakṣa-bhṛgv-aṅgiro-mukhyaiḥ kumāreṇa bhavena ca

08230211 kaśyapasyāditeḥ prītyai sarva-bhūta-bhavāya ca

08230213 lokānāṁ loka-pālānām akarod vāmanaṁ patim

08230221 vedānāṁ sarva-devānāṁ dharmasya yaśasaḥ śriyaḥ

08230223 maṅgalānāṁ vratānāṁ ca kalpaṁ svargāpavargayoḥ

08230231 upendraṁ kalpayāṁ cakre patiṁ sarva-vibhūtaye

08230233 tadā sarvāṇi bhūtāni bhṛśaṁ mumudire nṛpa

08230241 tatas tv indraḥ puraskṛtya deva-yānena vāmanam

08230243 loka-pālair divaṁ ninye brahmaṇā cānumoditaḥ

08230251 prāpya tri-bhuvanaṁ cendra upendra-bhuja-pālitaḥ

08230253 śriyā paramayā juṣṭo mumude gata-sādhvasaḥ

08230261 brahmā śarvaḥ kumāraś ca bhṛgv-ādyā munayo nṛpa

08230263 pitaraḥ sarva-bhūtāni siddhā vaimānikāś ca ye

08230271 sumahat karma tad viṣṇor gāyantaḥ param adbhutam

08230273 dhiṣṇyāni svāni te jagmur aditiṁ ca śaśaṁsire

08230281 sarvam etan mayākhyātaṁ bhavataḥ kula-nandana

08230283 urukramasya caritaṁ śrotṝṇām agha-mocanam

08230291 pāraṁ mahimna uruvikramato gṛṇāno

08230292 yaḥ pārthivāni vimame sa rajāṁsi martyaḥ

08230293 kiṁ jāyamāna uta jāta upaiti martya

08230294 ity āha mantra-dṛg ṛṣiḥ puruṣasya yasya

08230301 ya idaṁ deva-devasya harer adbhuta-karmaṇaḥ

08230303 avatārānucaritaṁ śṛṇvan yāti parāṁ gatim

08230311 kriyamāṇe karmaṇīdaṁ daive pitrye’tha mānuṣe

08230313 yatra yatrānukīrtyeta tat teṣāṁ sukṛtaṁ viduḥ

0824001 śrī-rājovāca

08240011 bhagavan chrotum icchāmi harer adbhuta-karmaṇaḥ

08240013 avatāra-kathām ādyāṁ māyā-matsya-viḍambanam

08240021 yad-artham adadhād rūpaṁ mātsyaṁ loka-jugupsitam

08240023 tamaḥ-prakṛti-durmarṣaṁ karma-grasta iveśvaraḥ

08240031 etan no bhagavan sarvaṁ yathāvad vaktum arhasi

08240033 uttamaśloka-caritaṁ sarva-loka-sukhāvaham

0824004 śrī-sūta uvāca

08240041 ity ukto viṣṇu-rātena bhagavān bādarāyaṇiḥ

08240043 uvāca caritaṁ viṣṇor matsya-rūpeṇa yat kṛtam

0824005 śrī-śuka uvāca

08240051 go-vipra-sura-sādhūnāṁ chandasām api ceśvaraḥ

08240053 rakṣām icchaṁs tanūr dhatte dharmasyārthasya caiva hi

08240061 uccāvaceṣu bhūteṣu caran vāyur iveśvaraḥ

08240063 noccāvacatvaṁ bhajate nirguṇatvād dhiyo guṇaiḥ

08240071 āsīd atīta-kalpānte brāhmo naimittiko layaḥ

08240073 samudropaplutās tatra lokā bhūr-ādayo nṛpa

08240081 kālenāgata-nidrasya dhātuḥ śiśayiṣor balī

08240083 mukhato niḥsṛtān vedān hayagrīvo’ntike’harat

08240091 jñātvā tad dānavendrasya hayagrīvasya ceṣṭitam

08240093 dadhāra śapharī-rūpaṁ bhagavān harir īśvaraḥ

08240101 tatra rāja-ṛṣiḥ kaścin nāmnā satyavrato mahān

08240103 nārāyaṇa-paro’tapat tapaḥ sa salilāśanaḥ

08240111 yo’sāv asmin mahā-kalpe tanayaḥ sa vivasvataḥ

08240113 śrāddhadeva iti khyāto manutve hariṇārpitaḥ

08240121 ekadā kṛtamālāyāṁ kurvato jala-tarpaṇam

08240123 tasyāñjaly-udake kācic chaphary ekābhyapadyata

08240131 satyavrato’ñjali-gatāṁ saha toyena bhārata

08240133 utsasarja nadī-toye śapharīṁ draviḍeśvaraḥ

08240141 tam āha sātikaruṇaṁ mahā-kāruṇikaṁ nṛpam

08240143 yādobhyo jñāti-ghātibhyo dīnāṁ māṁ dīna-vatsala

08240145 kathaṁ visṛjase rājan bhītām asmin sarij-jale

08240151 tam ātmano’nugrahārthaṁ prītyā matsya-vapur-dharam

08240153 ajānan rakṣaṇārthāya śapharyāḥ sa mano dadhe

08240161 tasyā dīnataraṁ vākyam āśrutya sa mahīpatiḥ

08240163 kalaśāpsu nidhāyaināṁ dayālur ninya āśramam

08240171 sā tu tatraika-rātreṇa vardhamānā kamaṇḍalau

08240173 alabdhvātmāvakāśaṁ vā idam āha mahīpatim

08240181 nāhaṁ kamaṇḍalāv asmin kṛcchraṁ vastum ihotsahe

08240183 kalpayaukaḥ suvipulaṁ yatrāhaṁ nivase sukham

08240191 sa enāṁ tata ādāya nyadhād audañcanodake

08240193 tatra kṣiptā muhūrtena hasta-trayam avardhata

08240201 na ma etad alaṁ rājan sukhaṁ vastum udañcanam

08240203 pṛthu dehi padaṁ mahyaṁ yat tvāhaṁ śaraṇaṁ gatā

08240211 tata ādāya sā rājñā kṣiptā rājan sarovare

08240213 tad āvṛtyātmanā so’yaṁ mahā-mīno’nvavardhata

08240221 naitan me svastaye rājann udakaṁ salilaukasaḥ

08240223 nidhehi rakṣā-yogena hrade mām avidāsini

08240231 ity uktaḥ so’nayan matsyaṁ tatra tatrāvidāsini

08240233 jalāśaye’sammitaṁ taṁ samudre prākṣipaj jhaṣam

08240241 kṣipyamāṇas tam āhedam iha māṁ makarādayaḥ

08240243 adanty atibalā vīra māṁ nehotsraṣṭum arhasi

08240251 evaṁ vimohitas tena vadatā valgu-bhāratīm

08240253 tam āha ko bhavān asmān matsya-rūpeṇa mohayan

08240261 naivaṁ vīryo jalacaro dṛṣṭo’smābhiḥ śruto’pi vā

08240263 yo bhavān yojana-śatam ahnābhivyānaśe saraḥ

08240271 nūnaṁ tvaṁ bhagavān sākṣād dharir nārāyaṇo’vyayaḥ

08240273 anugrahāya bhūtānāṁ dhatse rūpaṁ jalaukasām

08240281 namas te puruṣa-śreṣṭha sthity-utpatty-apyayeśvara

08240283 bhaktānāṁ naḥ prapannānāṁ mukhyo hy ātma-gatir vibho

08240291 sarve līlāvatārās te bhūtānāṁ bhūti-hetavaḥ

08240293 jñātum icchāmy ado rūpaṁ yad-arthaṁ bhavatā dhṛtam

08240301 na te’ravindākṣa padopasarpaṇaṁ

08240302 mṛṣā bhavet sarva-suhṛt-priyātmanaḥ

08240303 yathetareṣāṁ pṛthag-ātmanāṁ satām

08240304 adīdṛśo yad vapur adbhutaṁ hi naḥ

0824031 śrī-śuka uvāca

08240311 iti bruvāṇaṁ nṛpatiṁ jagat-patiḥ

08240312 satyavrataṁ matsya-vapur yuga-kṣaye

08240313 vihartu-kāmaḥ pralayārṇave’bravīc

08240314 cikīrṣur ekānta-jana-priyaḥ priyam

0824032 śrī-bhagavān uvāca

08240321 saptame hy adyatanād ūrdhvam ahany etad arindama

08240323 nimaṅkṣyaty apyayāmbhodhau trailokyaṁ bhūr-bhuvādikam

08240331 tri-lokyāṁ līyamānāyāṁ saṁvartāmbhasi vai tadā

08240333 upasthāsyati nauḥ kācid viśālā tvāṁ mayeritā

08240341 tvaṁ tāvad oṣadhīḥ sarvā bījāny uccāvacāni ca

08240343 saptarṣibhiḥ parivṛtaḥ sarva-sattvopabṛṁhitaḥ

08240351 āruhya bṛhatīṁ nāvaṁ vicariṣyasy aviklavaḥ

08240353 ekārṇave nirāloke ṛṣīṇām eva varcasā

08240361 dodhūyamānāṁ tāṁ nāvaṁ samīreṇa balīyasā

08240363 upasthitasya me śṛṅge nibadhnīhi mahāhinā

08240371 ahaṁ tvām ṛṣibhiḥ sārdhaṁ saha-nāvam udanvati

08240373 vikarṣan vicariṣyāmi yāvad brāhmī niśā prabho

08240381 madīyaṁ mahimānaṁ ca paraṁ brahmeti śabditam

08240383 vetsyasy anugṛhītaṁ me sampraśnair vivṛtaṁ hṛdi

08240391 ittham ādiśya rājānaṁ harir antaradhīyata

08240393 so’nvavaikṣata taṁ kālaṁ yaṁ hṛṣīkeśa ādiśat

08240401 āstīrya darbhān prāk-kūlān rājarṣiḥ prāg-udaṅ-mukhaḥ

08240403 niṣasāda hareḥ pādau cintayan matsya-rūpiṇaḥ

08240411 tataḥ samudra udvelaḥ sarvataḥ plāvayan mahīm

08240413 vardhamāno mahā-meghair varṣadbhiḥ samadṛśyata

08240421 dhyāyan bhagavad-ādeśaṁ dadṛśe nāvam āgatām

08240423 tām āruroha viprendrair ādāyauṣadhi-vīrudhaḥ

08240431 tam ūcur munayaḥ prītā rājan dhyāyasva keśavam

08240433 sa vai naḥ saṅkaṭād asmād avitā śaṁ vidhāsyati

08240441 so’nudhyātas tato rājñā prādurāsīn mahārṇave

08240443 eka-śṛṅga-dharo matsyo haimo niyuta-yojanaḥ

08240451 nibadhya nāvaṁ tac-chṛṅge yathokto hariṇā purā

08240453 varatreṇāhinā tuṣṭas tuṣṭāva madhusūdanam

0824046 śrī-rājovāca

08240461 anādy-avidyopahatātma-saṁvidas

08240462 tan-mūla-saṁsāra-pariśramāturāḥ

08240463 yadṛcchayopasṛtā yam āpnuyur

08240464 vimuktido naḥ paramo gurur bhavān

08240471 jano’budho’yaṁ nija-karma-bandhanaḥ

08240472 sukhecchayā karma samīhate’sukham

08240473 yat-sevayā tāṁ vidhunoty asan-matiṁ

08240474 granthiṁ sa bhindyād dhṛdayaṁ sa no guruḥ

08240481 yat-sevayāgner iva rudra-rodanaṁ

08240482 pumān vijahyān malam ātmanas tamaḥ

08240483 bhajeta varṇaṁ nijam eṣa so’vyayo

08240484 bhūyāt sa īśaḥ paramo guror guruḥ

08240491 na yat-prasādāyuta-bhāga-leśam

08240492 anye ca devā guravo janāḥ svayam

08240493 kartuṁ sametāḥ prabhavanti puṁsas

08240494 tam īśvaraṁ tvāṁ śaraṇaṁ prapadye

08240501 acakṣur andhasya yathāgraṇīḥ kṛtas

08240502 tathā janasyāviduṣo’budho guruḥ

08240503 tvam arka-dṛk sarva-dṛśāṁ samīkṣaṇo

08240504 vṛto gurur naḥ sva-gatiṁ bubhutsatām

08240511 jano janasyādiśate’satīṁ gatiṁ

08240512 yayā prapadyeta duratyayaṁ tamaḥ

08240513 tvaṁ tv avyayaṁ jñānam amogham añjasā

08240514 prapadyate yena jano nijaṁ padam

08240521 tvaṁ sarva-lokasya suhṛt priyeśvaro

08240522 hy ātmā gurur jñānam abhīṣṭa-siddhiḥ

08240523 tathāpi loko na bhavantam andha-dhīr

08240524 jānāti santaṁ hṛdi baddha-kāmaḥ

08240531 taṁ tvām ahaṁ deva-varaṁ vareṇyaṁ

08240532 prapadya īśaṁ pratibodhanāya

08240533 chindhy artha-dīpair bhagavan vacobhir

08240534 granthīn hṛdayyān vivṛṇu svam okaḥ

0824054 śrī-śuka uvāca

08240541 ity uktavantaṁ nṛpatiṁ bhagavān ādi-pūruṣaḥ

08240543 matsya-rūpī mahāmbhodhau viharaṁs tattvam abravīt

08240551 purāṇa-saṁhitāṁ divyāṁ sāṅkhya-yoga-kriyāvatīm

08240553 satyavratasya rājarṣer ātma-guhyam aśeṣataḥ

08240561 aśrauṣīd ṛṣibhiḥ sākam ātma-tattvam asaṁśayam

08240563 nāvy āsīno bhagavatā proktaṁ brahma sanātanam

08240571 atīta-pralayāpāya utthitāya sa vedhase

08240573 hatvāsuraṁ hayagrīvaṁ vedān pratyāharad dhariḥ

08240581 sa tu satyavrato rājā jñāna-vijñāna-saṁyutaḥ

08240583 viṣṇoḥ prasādāt kalpe’sminn āsīd vaivasvato manuḥ

08240591 satyavratasya rājarṣer māyā-matsyasya śārṅgiṇaḥ

08240593 saṁvādaṁ mahad-ākhyānaṁ śrutvā mucyeta kilbiṣāt

08240601 avatāraṁ harer yo’yaṁ kīrtayed anvahaṁ naraḥ

08240603 saṅkalpās tasya sidhyanti sa yāti paramāṁ gatim

08240611 pralaya-payasi dhātuḥ supta-śakter mukhebhyaḥ

08240612 śruti-gaṇam apanītaṁ pratyupādatta hatvā

08240613 ditijam akathayad yo brahma satyavratānāṁ

08240614 tam aham akhila-hetuṁ jihma-mīnaṁ nato’smi

0901001 śrī-rājovāca

09010011 manvantarāṇi sarvāṇi tvayoktāni śrutāni me

09010013 vīryāṇy ananta-vīryasya hares tatra kṛtāni ca

09010021 yo’sau satyavrato nāma rājarṣir draviḍeśvaraḥ

09010023 jñānaṁ yo’tīta-kalpānte lebhe puruṣa-sevayā

09010031 sa vai vivasvataḥ putro manur āsīd iti śrutam

09010033 tvattas tasya sutāḥ proktā ikṣvāku-pramukhā nṛpāḥ

09010041 teṣāṁ vaṁśaṁ pṛthag brahman vaṁśānucaritāni ca

09010043 kīrtayasva mahā-bhāga nityaṁ śuśrūṣatāṁ hi naḥ

09010051 ye bhūtā ye bhaviṣyāś ca bhavanty adyatanāś ca ye

09010053 teṣāṁ naḥ puṇya-kīrtīnāṁ sarveṣāṁ vada vikramān

0901006 śrī-sūta uvāca

09010061 evaṁ parīkṣitā rājñā sadasi brahma-vādinām

09010063 pṛṣṭaḥ provāca bhagavā‘ chukaḥ parama-dharma-vit

0901007 śrī-śuka uvāca

09010071 śrūyatāṁ mānavo vaṁśaḥ prācuryeṇa parantapa

09010073 na śakyate vistarato vaktuṁ varṣa-śatair api

09010081 parāvareṣāṁ bhūtānām ātmā yaḥ puruṣaḥ paraḥ

09010083 sa evāsīd idaṁ viśvaṁ kalpānte’nyan na kiñcana

09010091 tasya nābheḥ samabhavat padma-koṣo hiraṇmayaḥ

09010093 tasmin jajñe mahārāja svayambhūś catur-ānanaḥ

09010101 marīcir manasas tasya jajñe tasyāpi kaśyapaḥ

09010103 dākṣāyaṇyāṁ tato’dityāṁ vivasvān abhavat sutaḥ

09010111 tato manuḥ śrāddhadevaḥ saṁjñāyām āsa bhārata

09010113 śraddhāyāṁ janayām āsa daśa putrān sa ātmavān

09010121 ikṣvāku-nṛga-śaryāti- diṣṭa-dhṛṣṭa-karūṣakān

09010123 nariṣyantaṁ pṛṣadhraṁ ca nabhagaṁ ca kaviṁ vibhuḥ

09010131 aprajasya manoḥ pūrvaṁ vasiṣṭho bhagavān kila

09010133 mitrā-varuṇayor iṣṭiṁ prajārtham akarod vibhuḥ

09010141 tatra śraddhā manoḥ patnī hotāraṁ samayācata

09010143 duhitrartham upāgamya praṇipatya payovratā

09010151 preṣito’dhvaryuṇā hotā vyacarat tat samāhitaḥ

09010153 gṛhīte haviṣi vācā vaṣaṭ-kāraṁ gṛṇan dvijaḥ

09010161 hotus tad-vyabhicāreṇa kanyelā nāma sābhavat

09010163 tāṁ vilokya manuḥ prāha nātituṣṭamanā gurum

09010171 bhagavan kim idaṁ jātaṁ karma vo brahma-vādinām

09010173 viparyayam aho kaṣṭaṁ maivaṁ syād brahma-vikriyā

09010181 yūyaṁ brahma-vido yuktās tapasā dagdha-kilbiṣāḥ

09010183 kutaḥ saṅkalpa-vaiṣamyam anṛtaṁ vibudheṣv iva

09010191 niśamya tad vacas tasya bhagavān prapitāmahaḥ

09010193 hotur vyatikramaṁ jñātvā babhāṣe ravi-nandanam

09010201 etat saṅkalpa-vaiṣamyaṁ hotus te vyabhicārataḥ

09010203 tathāpi sādhayiṣye te suprajāstvaṁ sva-tejasā

09010211 evaṁ vyavasito rājan bhagavān sa mahā-yaśāḥ

09010213 astauṣīd ādi-puruṣam ilāyāḥ puṁstva-kāmyayā

09010221 tasmai kāma-varaṁ tuṣṭo bhagavān harir īśvaraḥ

09010223 dadāv ilābhavat tena sudyumnaḥ puruṣarṣabhaḥ

09010231 sa ekadā mahārāja vicaran mṛgayāṁ vane

09010233 vṛtaḥ katipayāmātyair aśvam āruhya saindhavam

09010241 pragṛhya ruciraṁ cāpaṁ śarāṁś ca paramādbhutān

09010243 daṁśito’numṛgaṁ vīro jagāma diśam uttarām

09010251 sukumāra-vanaṁ meror adhastāt praviveśa ha

09010253 yatrāste bhagavān charvo ramamāṇaḥ sahomayā

09010261 tasmin praviṣṭa evāsau sudyumnaḥ para-vīra-hā

09010263 apaśyat striyam ātmānam aśvaṁ ca vaḍavāṁ nṛpa

09010271 tathā tad-anugāḥ sarve ātma-liṅga-viparyayam

09010273 dṛṣṭvā vimanaso’bhūvan vīkṣamāṇāḥ parasparam

0901028 śrī-rājovāca

09010281 katham evaṁ guṇo deśaḥ kena vā bhagavan kṛtaḥ

09010283 praśnam enaṁ samācakṣva paraṁ kautūhalaṁ hi naḥ

0901029 śrī-śuka uvāca

09010291 ekadā giriśaṁ draṣṭum ṛṣayas tatra suvratāḥ

09010293 diśo vitimirābhāsāḥ kurvantaḥ samupāgaman

09010301 tān vilokyāmbikā devī vivāsā vrīḍitā bhṛśam

09010303 bhartur aṅkāt samutthāya nīvīm āśv atha paryadhāt

09010311 ṛṣayo’pi tayor vīkṣya prasaṅgaṁ ramamāṇayoḥ

09010313 nivṛttāḥ prayayus tasmān nara-nārāyaṇāśramam

09010321 tad idaṁ bhagavān āha priyāyāḥ priya-kāmyayā

09010323 sthānaṁ yaḥ praviśed etat sa vai yoṣid bhaved iti

09010331 tata ūrdhvaṁ vanaṁ tad vai puruṣā varjayanti hi

09010333 sā cānucara-saṁyuktā vicacāra vanād vanam

09010341 atha tām āśramābhyāśe carantīṁ pramadottamām

09010343 strībhiḥ parivṛtāṁ vīkṣya cakame bhagavān budhaḥ

09010351 sāpi taṁ cakame subhrūḥ somarāja-sutaṁ patim

09010353 sa tasyāṁ janayām āsa purūravasam ātmajam

09010361 evaṁ strītvam anuprāptaḥ sudyumno mānavo nṛpaḥ

09010363 sasmāra sa kulācāryaṁ vasiṣṭham iti śuśruma

09010371 sa tasya tāṁ daśāṁ dṛṣṭvā kṛpayā bhṛśa-pīḍitaḥ

09010373 sudyumnasyāśayan puṁstvam upādhāvata śaṅkaram

09010381 tuṣṭas tasmai sa bhagavān ṛṣaye priyam āvahan

09010383 svāṁ ca vācam ṛtāṁ kurvann idam āha viśāmpate

09010391 māsaṁ pumān sa bhavitā māsaṁ strī tava gotrajaḥ

09010393 itthaṁ vyavasthayā kāmaṁ sudyumno’vatu medinīm

09010401 ācāryānugrahāt kāmaṁ labdhvā puṁstvaṁ vyavasthayā

09010403 pālayām āsa jagatīṁ nābhyanandan sma taṁ prajāḥ

09010411 tasyotkalo gayo rājan vimalaś ca trayaḥ sutāḥ

09010413 dakṣiṇā-patha-rājāno babhūvur dharma-vatsalāḥ

09010421 tataḥ pariṇate kāle pratiṣṭhāna-patiḥ prabhuḥ

09010423 purūravasa utsṛjya gāṁ putrāya gato vanam

0902001 śrī-śuka uvāca

09020011 evaṁ gate’tha sudyumne manur vaivasvataḥ sute

09020013 putra-kāmas tapas tepe yamunāyāṁ śataṁ samāḥ

09020021 tato’yajan manur devam apatyārthaṁ hariṁ prabhum

09020023 ikṣvāku-pūrvajān putrān lebhe sva-sadṛśān daśa

09020031 pṛṣadhras tu manoḥ putro go-pālo guruṇā kṛtaḥ

09020033 pālayām āsa gā yatto rātryāṁ vīrāsana-vrataḥ

09020041 ekadā prāviśad goṣṭhaṁ śārdūlo niśi varṣati

09020043 śayānā gāva utthāya bhītās tā babhramur vraje

09020051 ekāṁ jagrāha balavān sā cukrośa bhayāturā

09020053 tasyās tu kranditaṁ śrutvā pṛṣadhro’nusasāra ha

09020061 khaḍgam ādāya tarasā pralīnoḍu-gaṇe niśi

09020063 ajānann acchinod babhroḥ śiraḥ śārdūla-śaṅkayā

09020071 vyāghro’pi vṛkṇa-śravaṇo nistriṁśāgrāhatas tataḥ

09020073 niścakrāma bhṛśaṁ bhīto raktaṁ pathi samutsṛjan

09020081 manyamāno hataṁ vyāghraṁ pṛṣadhraḥ para-vīra-hā

09020083 adrākṣīt sva-hatāṁ babhruṁ vyuṣṭāyāṁ niśi duḥkhitaḥ

09020091 taṁ śaśāpa kulācāryaḥ kṛtāgasam akāmataḥ

09020093 na kṣatra-bandhuḥ śūdras tvaṁ karmaṇā bhavitāmunā

09020101 evaṁ śaptas tu guruṇā pratyagṛhṇāt kṛtāñjaliḥ

09020103 adhārayad vrataṁ vīra ūrdhva-retā muni-priyam

09020111 vāsudeve bhagavati sarvātmani pare’male

09020113 ekāntitvaṁ gato bhaktyā sarva-bhūta-suhṛt samaḥ

09020121 vimukta-saṅgaḥ śāntātmā saṁyatākṣo’parigrahaḥ

09020123 yad-ṛcchayopapannena kalpayan vṛttim ātmanaḥ

09020131 ātmany ātmānam ādhāya jñāna-tṛptaḥ samāhitaḥ

09020133 vicacāra mahīm etāṁ jaḍāndha-badhirākṛtiḥ

09020141 evaṁ vṛtto vanaṁ gatvā dṛṣṭvā dāvāgnim utthitam

09020143 tenopayukta-karaṇo brahma prāpa paraṁ muniḥ

09020151 kaviḥ kanīyān viṣayeṣu niḥspṛho

visṛjya rājyaṁ saha bandhubhir vanam

09020153 niveśya citte puruṣaṁ sva-rociṣaṁ

viveśa kaiśora-vayāḥ paraṁ gataḥ

09020161 karūṣān mānavād āsan kārūṣāḥ kṣatra-jātayaḥ

09020163 uttarā-patha-goptāro brahmaṇyā dharma-vatsalāḥ

09020171 dhṛṣṭād dhārṣṭam abhūt kṣatraṁ brahma-bhūyaṁ gataṁ kṣitau

09020173 nṛgasya vaṁśaḥ sumatir bhūtajyotis tato vasuḥ

09020181 vasoḥ pratīkas tat-putra oghavān oghavat-pitā

09020183 kanyā caughavatī nāma sudarśana uvāha tām

09020191 citraseno nariṣyantād ṛkṣas tasya suto’bhavat

09020193 tasya mīḍhvāṁs tataḥ pūrṇa indrasenas tu tat-sutaḥ

09020201 vītihotras tv indrasenāt tasya satyaśravā abhūt

09020203 uruśravāḥ sutas tasya devadattas tato’bhavat

09020211 tato’gniveśyo bhagavān agniḥ svayam abhūt sutaḥ

09020213 kānīna iti vikhyāto jātūkarṇyo mahān ṛṣiḥ

09020221 tato brahma-kulaṁ jātam āgniveśyāyanaṁ nṛpa

09020223 nariṣyantānvayaḥ prokto diṣṭa-vaṁśam ataḥ śṛṇu

09020231 nābhāgo diṣṭa-putro’nyaḥ karmaṇā vaiśyatāṁ gataḥ

09020233 bhalandanaḥ sutas tasya vatsaprītir bhalandanāt

09020241 vatsaprīteḥ sutaḥ prāṁśus tat-sutaṁ pramatiṁ viduḥ

09020243 khanitraḥ pramates tasmāc cākṣuṣo’tha viviṁśatiḥ

09020251 viviṁśateḥ suto rambhaḥ khanīnetro’sya dhārmikaḥ

09020253 karandhamo mahārāja tasyāsīd ātmajo nṛpa

09020261 tasyāvīkṣit suto yasya maruttaś cakravarty abhūt

09020263 saṁvarto’yājayad yaṁ vai mahā-yogy aṅgiraḥ-sutaḥ

09020271 maruttasya yathā yajño na tathānyo’sti kaścana

09020273 sarvaṁ hiraṇmayaṁ tv āsīd yat kiñcic cāsya śobhanam

09020281 amādyad indraḥ somena dakṣiṇābhir dvijātayaḥ

09020283 marutaḥ pariveṣṭāro viśvedevāḥ sabhā-sadaḥ

09020291 maruttasya damaḥ putras tasyāsīd rājyavardhanaḥ

09020293 sudhṛtis tat-suto jajñe saudhṛteyo naraḥ sutaḥ

09020301 tat-sutaḥ kevalas tasmād dhundhumān vegavāṁs tataḥ

09020303 budhas tasyābhavad yasya tṛṇabindur mahīpatiḥ

09020311 taṁ bheje’lambuṣā devī bhajanīya-guṇālayam

09020313 varāpsarā yataḥ putrāḥ kanyā celavilābhavat

09020321 yasyām utpādayām āsa viśravā dhanadaṁ sutam

09020323 prādāya vidyāṁ paramām ṛṣir yogeśvaraḥ pituḥ

09020331 viśālaḥ śūnyabandhuś ca dhūmraketuś ca tat-sutāḥ

09020333 viśālo vaṁśa-kṛd rājā vaiśālīṁ nirmame purīm

09020341 hemacandraḥ sutas tasya dhūmrākṣas tasya cātmajaḥ

09020343 tat-putrāt saṁyamād āsīt kṛśāśvaḥ saha-devajaḥ

09020351 kṛśāśvāt somadatto’bhūd yo’śvamedhair iḍaspatim

09020353 iṣṭvā puruṣam āpāgryāṁ gatiṁ yogeśvarāśritām

09020361 saumadattis tu sumatis tat-putro janamejayaḥ

09020363 ete vaiśāla-bhūpālās tṛṇabindor yaśodharāḥ

0903001 śrī-śuka uvāca

09030011 śaryātir mānavo rājā brahmiṣṭhaḥ sambabhūva ha

09030013 yo vā aṅgirasāṁ satre dvitīyam ahar ūcivān

09030021 sukanyā nāma tasyāsīt kanyā kamala-locanā

09030023 tayā sārdhaṁ vana-gato hy agamac cyavanāśramam

09030031 sā sakhībhiḥ parivṛtā vicinvanty aṅghripān vane

09030033 valmīka-randhre dadṛśe khadyote iva jyotiṣī

09030041 te daiva-coditā bālā jyotiṣī kaṇṭakena vai

09030043 avidhyan mugdha-bhāvena susrāvāsṛk tato bahiḥ

09030051 śakṛn-mūtra-nirodho’bhūt sainikānāṁ ca tat-kṣaṇāt

09030053 rājarṣis tam upālakṣya puruṣān vismito’bravīt

09030061 apy abhadraṁ na yuṣmābhir bhārgavasya viceṣṭitam

09030063 vyaktaṁ kenāpi nas tasya kṛtam āśrama-dūṣaṇam

09030071 sukanyā prāha pitaraṁ bhītā kiñcit kṛtaṁ mayā

09030073 dve jyotiṣī ajānantyā nirbhinne kaṇṭakena vai

09030081 duhitus tad vacaḥ śrutvā śaryātir jāta-sādhvasaḥ

09030083 muniṁ prasādayām āsa valmīkāntarhitaṁ śanaiḥ

09030091 tad-abhiprāyam ājñāya prādād duhitaraṁ muneḥ

09030093 kṛcchrān muktas tam āmantrya puraṁ prāyāt samāhitaḥ

09030101 sukanyā cyavanaṁ prāpya patiṁ parama-kopanam

09030103 prīṇayām āsa citta-jñā apramattānuvṛttibhiḥ

09030111 kasyacit tv atha kālasya nāsatyāv āśramāgatau

09030113 tau pūjayitvā provāca vayo me dattam īśvarau

09030121 grahaṁ grahīṣye somasya yajñe vām apy asoma-poḥ

09030123 kriyatāṁ me vayo-rūpaṁ pramadānāṁ yad īpsitam

09030131 bāḍham ity ūcatur vipram abhinandya bhiṣaktamau

09030133 nimajjatāṁ bhavān asmin hrade siddha-vinirmite

09030141 ity ukto jarayā grasta- deho dhamani-santataḥ

09030143 hradaṁ praveśito’śvibhyāṁ valī-palita-vigrahaḥ

09030151 puruṣās traya uttasthur apīvyā vanitā-priyāḥ

09030153 padma-srajaḥ kuṇḍalinas tulya-rūpāḥ suvāsasaḥ

09030161 tān nirīkṣya varārohā sarūpān sūrya-varcasaḥ

09030163 ajānatī patiṁ sādhvī aśvinau śaraṇaṁ yayau

09030171 darśayitvā patiṁ tasyai pāti-vratyena toṣitau

09030173 ṛṣim āmantrya yayatur vimānena triviṣṭapam

09030181 yakṣyamāṇo’tha śaryātiś cyavanasyāśramaṁ gataḥ

09030183 dadarśa duhituḥ pārśve puruṣaṁ sūrya-varcasam

09030191 rājā duhitaraṁ prāha kṛta-pādābhivandanām

09030193 āśiṣaś cāprayuñjāno nātiprīti-manā iva

09030201 cikīrṣitaṁ te kim idaṁ patis tvayā

09030202 pralambhito loka-namaskṛto muniḥ

09030203 yat tvaṁ jarā-grastam asaty asammataṁ

09030204 vihāya jāraṁ bhajase’mum adhvagam

09030211 kathaṁ matis te’vagatānyathā satāṁ

09030212 kula-prasūte kula-dūṣaṇaṁ tv idam

09030213 bibharṣi jāraṁ yad apatrapā kulaṁ

09030214 pituś ca bhartuś ca nayasy adhas tamaḥ

09030221 evaṁ bruvāṇaṁ pitaraṁ smayamānā śuci-smitā

09030223 uvāca tāta jāmātā tavaiṣa bhṛgu-nandanaḥ

09030231 śaśaṁsa pitre tat sarvaṁ vayo-rūpābhilambhanam

09030233 vismitaḥ parama-prītas tanayāṁ pariṣasvaje

09030241 somena yājayan vīraṁ grahaṁ somasya cāgrahīt

09030243 asoma-por apy aśvinoś cyavanaḥ svena tejasā

09030251 hantuṁ tam ādade vajraṁ sadyo manyur amarṣitaḥ

09030253 savajraṁ stambhayām āsa bhujam indrasya bhārgavaḥ

09030261 anvajānaṁs tataḥ sarve grahaṁ somasya cāśvinoḥ

09030263 bhiṣajāv iti yat pūrvaṁ somāhutyā bahiṣ-kṛtau

09030271 uttānabarhir ānarto bhūriṣeṇa iti trayaḥ

09030273 śaryāter abhavan putrā ānartād revato’bhavat

09030281 so’ntaḥ-samudre nagarīṁ vinirmāya kuśasthalīm

09030283 āsthito’bhuṅkta viṣayān ānartādīn arindama

09030291 tasya putra-śataṁ jajñe kakudmi-jyeṣṭham uttamam

09030293 kakudmī revatīṁ kanyāṁ svām ādāya vibhuṁ gataḥ

09030301 putryā varaṁ paripraṣṭuṁ brahmalokam apāvṛtam

09030303 āvartamāne gāndharve sthito’labdha-kṣaṇaḥ kṣaṇam

09030311 tad-anta ādyam ānamya svābhiprāyaṁ nyavedayat

09030313 tac chrutvā bhagavān brahmā prahasya tam uvāca ha

09030321 aho rājan niruddhās te kālena hṛdi ye kṛtāḥ

09030323 tat putra-pautra-napt–ṇāṁ gotrāṇi ca na śṛṇmahe

09030331 kālo’bhiyātas tri-ṇava- catur-yuga-vikalpitaḥ

09030333 tad gaccha deva-devāṁśo baladevo mahā-balaḥ

09030341 kanyā-ratnam idaṁ rājan nara-ratnāya dehi bhoḥ

09030343 bhuvo bhārāvatārāya bhagavān bhūta-bhāvanaḥ

09030351 avatīrṇo nijāṁśena puṇya-śravaṇa-kīrtanaḥ

09030353 ity ādiṣṭo’bhivandyājaṁ nṛpaḥ sva-puram āgataḥ

09030355 tyaktaṁ puṇya-jana-trāsād bhrātṛbhir dikṣv avasthitaiḥ

09030361 sutāṁ dattvānavadyāṅgīṁ balāya bala-śāline

09030363 badary-ākhyaṁ gato rājā taptuṁ nārāyaṇāśramam

0904001 śrī-śuka uvāca

09040011 nābhāgo nabhagāpatyaṁ yaṁ tataṁ bhrātaraḥ kavim

09040013 yaviṣṭhaṁ vyabhajan dāyaṁ brahmacāriṇam āgatam

09040021 bhrātaro’bhāṅkta kiṁ mahyaṁ bhajāma pitaraṁ tava

09040023 tvāṁ mamāryās tatābhāṅkṣur mā putraka tad ādṛthāḥ

09040031 ime aṅgirasaḥ satram āsate’dya sumedhasaḥ

09040033 ṣaṣṭhaṁ ṣaṣṭham upetyāhaḥ kave muhyanti karmaṇi

09040041 tāṁs tvaṁ śaṁsaya sūkte dve vaiśvadeve mahātmanaḥ

09040043 te svar yanto dhanaṁ satra- pariśeṣitam ātmanaḥ

09040051 dāsyanti te’tha tān arccha tathā sa kṛtavān yathā

09040053 tasmai dattvā yayuḥ svargaṁ te satra-pariśeṣaṇam

09040061 taṁ kaścit svīkariṣyantaṁ puruṣaḥ kṛṣṇa-darśanaḥ

09040063 uvācottarato’bhyetya mamedaṁ vāstukaṁ vasu

09040071 mamedam ṛṣibhir dattam iti tarhi sma mānavaḥ

09040073 syān nau te pitari praśnaḥ pṛṣṭavān pitaraṁ yathā

09040081 yajña-vāstu-gataṁ sarvam ucchiṣṭam ṛṣayaḥ kvacit

09040083 cakrur hi bhāgaṁ rudrāya sa devaḥ sarvam arhati

09040091 nābhāgas taṁ praṇamyāha taveśa kila vāstukam

09040093 ity āha me pitā brahma‘ chirasā tvāṁ prasādaye

09040101 yat te pitāvadad dharmaṁ tvaṁ ca satyaṁ prabhāṣase

09040103 dadāmi te mantra-dṛśo jñānaṁ brahma sanātanam

09040111 gṛhāṇa draviṇaṁ dattaṁ mat-satra-pariśeṣitam

09040113 ity uktvāntarhito rudro bhagavān dharma-vatsalaḥ

09040121 ya etat saṁsmaret prātaḥ sāyaṁ ca susamāhitaḥ

09040123 kavir bhavati mantra-jño gatiṁ caiva tathātmanaḥ

09040131 nābhāgād ambarīṣo’bhūn mahā-bhāgavataḥ kṛtī

09040133 nāspṛśad brahma-śāpo’pi yaṁ na pratihataḥ kvacit

0904014 śrī-rājovāca

09040141 bhagavan chrotum icchāmi rājarṣes tasya dhīmataḥ

09040143 na prābhūd yatra nirmukto brahma-daṇḍo duratyayaḥ

0904015 śrī-śuka uvāca

09040151 ambarīṣo mahā-bhāgaḥ sapta-dvīpavatīṁ mahīm

09040153 avyayāṁ ca śriyaṁ labdhvā vibhavaṁ cātulaṁ bhuvi

09040161 mene’tidurlabhaṁ puṁsāṁ sarvaṁ tat svapna-saṁstutam

09040163 vidvān vibhava-nirvāṇaṁ tamo viśati yat pumān

09040171 vāsudeve bhagavati tad-bhakteṣu ca sādhuṣu

09040173 prāpto bhāvaṁ paraṁ viśvaṁ yenedaṁ loṣṭravat smṛtam

09040181 sa vai manaḥ kṛṣṇa-padāravindayor

09040182 vacāṁsi vaikuṇṭha-guṇānuvarṇane

09040183 karau harer mandira-mārjanādiṣu

09040184 śrutiṁ cakārācyuta-sat-kathodaye

09040191 mukunda-liṅgālaya-darśane dṛśau

09040192 tad-bhṛtya-gātra-sparśe’ṅga-saṅgamam

09040193 ghrāṇaṁ ca tat-pāda-saroja-saurabhe

09040194 śrīmat-tulasyā rasanāṁ tad-arpite

09040201 pādau hareḥ kṣetra-padānusarpaṇe

09040202 śiro hṛṣīkeśa-padābhivandane

09040203 kāmaṁ ca dāsye na tu kāma-kāmyayā

09040204 yathottamaśloka-janāśrayā ratiḥ

09040211 evaṁ sadā karma-kalāpam ātmanaḥ

09040212 pare’dhiyajñe bhagavaty adhokṣaje

09040213 sarvātma-bhāvaṁ vidadhan mahīm imāṁ

09040214 tan-niṣṭha-viprābhihitaḥ śaśāsa ha

09040221 īje’śvamedhair adhiyajñam īśvaraṁ

09040222 mahā-vibhūtyopacitāṅga-dakṣiṇaiḥ

09040223 tatair vasiṣṭhāsita-gautamādibhir

09040224 dhanvany abhisrotam asau sarasvatīm

09040231 yasya kratuṣu gīrvāṇaiḥ sadasyā ṛtvijo janāḥ

09040233 tulya-rūpāś cānimiṣā vyadṛśyanta suvāsasaḥ

09040241 svargo na prārthito yasya manujair amara-priyaḥ

09040243 śṛṇvadbhir upagāyadbhir uttamaśloka-ceṣṭitam

09040251 saṁvardhayanti yat kāmāḥ svārājya-paribhāvitāḥ

09040253 durlabhā nāpi siddhānāṁ mukundaṁ hṛdi paśyataḥ

09040261 sa itthaṁ bhakti-yogena tapo-yuktena pārthivaḥ

09040263 sva-dharmeṇa hariṁ prīṇan sarvān kāmān śanair jahau

09040271 gṛheṣu dāreṣu suteṣu bandhuṣu

09040272 dvipottama-syandana-vāji-vastuṣu

09040273 akṣayya-ratnābharaṇāmbarādiṣv

09040274 ananta-kośeṣv akarod asan-matim

09040281 tasmā adād dhariś cakraṁ pratyanīka-bhayāvaham

09040283 ekānta-bhakti-bhāvena prīto bhaktābhirakṣaṇam

09040291 ārirādhayiṣuḥ kṛṣṇaṁ mahiṣyā tulya-śīlayā

09040293 yuktaḥ sāṁvatsaraṁ vīro dadhāra dvādaśī-vratam

09040301 vratānte kārtike māsi tri-rātraṁ samupoṣitaḥ

09040303 snātaḥ kadācit kālindyāṁ hariṁ madhuvane’rcayat

09040311 mahābhiṣeka-vidhinā sarvopaskara-sampadā

09040313 abhiṣicyāmbarākalpair gandha-mālyārhaṇādibhiḥ

09040321 tad-gatāntara-bhāvena pūjayām āsa keśavam

09040323 brāhmaṇāṁś ca mahā-bhāgān siddhārthān api bhaktitaḥ

09040331 gavāṁ rukma-viṣāṇīnāṁ rūpyāṅghrīṇāṁ suvāsasām

09040333 payaḥśīla-vayo-rūpa- vatsopaskara-sampadām

09040341 prāhiṇot sādhu-viprebhyo gṛheṣu nyarbudāni ṣaṭ

09040343 bhojayitvā dvijān agre svādv annaṁ guṇavattamam

09040351 labdha-kāmair anujñātaḥ pāraṇāyopacakrame

09040353 tasya tarhy atithiḥ sākṣād durvāsā bhagavān abhūt

09040361 tam ānarcātithiṁ bhūpaḥ pratyutthānāsanārhaṇaiḥ

09040363 yayāce’bhyavahārāya pāda-mūlam upāgataḥ

09040371 pratinandya sa tāṁ yācñāṁ kartum āvaśyakaṁ gataḥ

09040373 nimamajja bṛhad dhyāyan kālindī-salile śubhe

09040381 muhūrtārdhāvaśiṣṭāyāṁ dvādaśyāṁ pāraṇaṁ prati

09040383 cintayām āsa dharma-jño dvijais tad-dharma-saṅkaṭe

09040391 brāhmaṇātikrame doṣo dvādaśyāṁ yad apāraṇe

09040393 yat kṛtvā sādhu me bhūyād adharmo vā na māṁ spṛśet

09040401 ambhasā kevalenātha kariṣye vrata-pāraṇam

09040403 āhur ab-bhakṣaṇaṁ viprā hy aśitaṁ nāśitaṁ ca tat

09040411 ity apaḥ prāśya rājarṣiś cintayan manasācyutam

09040413 pratyacaṣṭa kuru-śreṣṭha dvijāgamanam eva saḥ

09040421 durvāsā yamunā-kūlāt kṛtāvaśyaka āgataḥ

09040423 rājñābhinanditas tasya bubudhe ceṣṭitaṁ dhiyā

09040431 manyunā pracalad-gātro bhru-kuṭī-kuṭilānanaḥ

09040433 bubhukṣitaś ca sutarāṁ kṛtāñjalim abhāṣata

09040441 aho asya nṛ-śaṁsasya śriyonmattasya paśyata

09040443 dharma-vyatikramaṁ viṣṇor abhaktasyeśa-māninaḥ

09040451 yo mām atithim āyātam ātithyena nimantrya ca

09040453 adattvā bhuktavāṁs tasya sadyas te darśaye phalam

09040461 evaṁ bruvāṇa utkṛtya jaṭāṁ roṣa-pradīpitaḥ

09040463 tayā sa nirmame tasmai kṛtyāṁ kālānalopamām

09040471 tām āpatantīṁ jvalatīm asi-hastāṁ padā bhuvam

09040473 vepayantīṁ samudvīkṣya na cacāla padān nṛpaḥ

09040481 prāg diṣṭaṁ bhṛtya-rakṣāyāṁ puruṣeṇa mahātmanā

09040483 dadāha kṛtyāṁ tāṁ cakraṁ kruddhāhim iva pāvakaḥ

09040491 tad-abhidravad udvīkṣya sva-prayāsaṁ ca niṣphalam

09040493 durvāsā dudruve bhīto dikṣu prāṇa-parīpsayā

09040501 tam anvadhāvad bhagavad-rathāṅgaṁ

09040502 dāvāgnir uddhūta-śikho yathāhim

09040503 tathānuṣaktaṁ munir īkṣamāṇo

09040504 guhāṁ vivikṣuḥ prasasāra meroḥ

09040511 diśo nabhaḥ kṣmāṁ vivarān samudrān

09040512 lokān sapālāṁs tridivaṁ gataḥ saḥ

09040513 yato yato dhāvati tatra tatra

09040514 sudarśanaṁ duṣprasahaṁ dadarśa

09040521 alabdha-nāthaḥ sa sadā kutaścit

09040522 santrasta-citto’raṇam eṣamāṇaḥ

09040523 devaṁ viriñcaṁ samagād vidhātas

09040524 trāhy ātma-yone’jita-tejaso mām

0904053 śrī-brahmovāca

09040531 sthānaṁ madīyaṁ saha-viśvam etat

09040532 krīḍāvasāne dvi-parārdha-saṁjñe

09040533 bhrū-bhaṅga-mātreṇa hi sandidhakṣoḥ

09040534 kālātmano yasya tirobhaviṣyati

09040541 ahaṁ bhavo dakṣa-bhṛgu-pradhānāḥ

09040542 prajeśa-bhūteśa-sureśa-mukhyāḥ

09040543 sarve vayaṁ yan-niyamaṁ prapannā

09040544 mūrdhnyārpitaṁ loka-hitaṁ vahāmaḥ

09040551 pratyākhyāto viriñcena viṣṇu-cakropatāpitaḥ

09040553 durvāsāḥ śaraṇaṁ yātaḥ śarvaṁ kailāsa-vāsinam

0904056 śrī-śaṅkara uvāca

09040561 vayaṁ na tāta prabhavāma bhūmni

09040562 yasmin pare’nye’py aja-jīva-kośāḥ

09040563 bhavanti kāle na bhavanti hīdṛśāḥ

09040564 sahasraśo yatra vayaṁ bhramāmaḥ

09040571 ahaṁ sanat-kumāraś ca nārado bhagavān ajaḥ

09040573 kapilo’pāntaratamo devalo dharma āsuriḥ

09040581 marīci-pramukhāś cānye siddheśāḥ pāra-darśanāḥ

09040583 vidāma na vayaṁ sarve yan-māyāṁ māyayāvṛtāḥ

09040591 tasya viśveśvarasyedaṁ śastraṁ durviṣahaṁ hi naḥ

09040593 tam evaṁ śaraṇaṁ yāhi haris te śaṁ vidhāsyati

09040601 tato nirāśo durvāsāḥ padaṁ bhagavato yayau

09040603 vaikuṇṭhākhyaṁ yad adhyāste śrīnivāsaḥ śriyā saha

09040611 sandahyamāno’jita-śastra-vahninā

09040612 tat-pāda-mūle patitaḥ savepathuḥ

09040613 āhācyutānanta sad-īpsita prabho

09040614 kṛtāgasaṁ māvahi viśva-bhāvana

09040621 ajānatā te paramānubhāvaṁ

09040622 kṛtaṁ mayāghaṁ bhavataḥ priyāṇām

09040623 vidhehi tasyāpacitiṁ vidhātar

09040624 mucyeta yan-nāmny udite nārako’pi

0904063 śrī-bhagavān uvāca

09040631 ahaṁ bhakta-parādhīno hy asvatantra iva dvija

09040633 sādhubhir grasta-hṛdayo bhaktair bhakta-jana-priyaḥ

09040641 nāham ātmānam āśāse mad-bhaktaiḥ sādhubhir vinā

09040643 śriyaṁ cātyantikīṁ brahman yeṣāṁ gatir ahaṁ parā

09040651 ye dārāgāra-putrāpta- prāṇān vittam imaṁ param

09040653 hitvā māṁ śaraṇaṁ yātāḥ kathaṁ tāṁs tyaktum utsahe

09040661 mayi nirbaddha-hṛdayāḥ sādhavaḥ sama-darśanāḥ

09040663 vaśe kurvanti māṁ bhaktyā sat-striyaḥ sat-patiṁ yathā

09040671 mat-sevayā pratītaṁ te sālokyādi-catuṣṭayam

09040673 necchanti sevayā pūrṇāḥ kuto’nyat kāla-viplutam

09040681 sādhavo hṛdayaṁ mahyaṁ sādhūnāṁ hṛdayaṁ tv aham

09040683 mad-anyat te na jānanti nāhaṁ tebhyo manāg api

09040691 upāyaṁ kathayiṣyāmi tava vipra śṛṇuṣva tat

09040693 ayaṁ hy ātmābhicāras te yatas taṁ yāhi mā ciram

09040695 sādhuṣu prahitaṁ tejaḥ prahartuḥ kurute’śivam

09040701 tapo vidyā ca viprāṇāṁ niḥśreyasa-kare ubhe

09040703 te eva durvinītasya kalpete kartur anyathā

09040711 brahmaṁs tad gaccha bhadraṁ te nābhāga-tanayaṁ nṛpam

09040713 kṣamāpaya mahā-bhāgaṁ tataḥ śāntir bhaviṣyati

0905001 śrī-śuka uvāca

09050011 evaṁ bhagavatādiṣṭo durvāsāś cakra-tāpitaḥ

09050013 ambarīṣam upāvṛtya tat-pādau duḥkhito’grahīt

09050021 tasya sodyamam āvīkṣya pāda-sparśa-vilajjitaḥ

09050023 astāvīt tad dharer astraṁ kṛpayā pīḍito bhṛśam

0905003 ambarīṣa uvāca

09050031 tvam agnir bhagavān sūryas tvaṁ somo jyotiṣāṁ patiḥ

09050033 tvam āpas tvaṁ kṣitir vyoma vāyur mātrendriyāṇi ca

09050041 sudarśana namas tubhyaṁ sahasrārācyuta-priya

09050043 sarvāstra-ghātin viprāya svasti bhūyā iḍaspate

09050051 tvaṁ dharmas tvam ṛtaṁ satyaṁ tvaṁ yajño’khila-yajña-bhuk

09050053 tvaṁ loka-pālaḥ sarvātmā tvaṁ tejaḥ pauruṣaṁ param

09050061 namaḥ sunābhākhila-dharma-setave

09050062 hy adharma-śīlāsura-dhūma-ketave

09050063 trailokya-gopāya viśuddha-varcase

09050064 mano-javāyādbhuta-karmaṇe gṛṇe

09050071 tvat-tejasā dharma-mayena saṁhṛtaṁ

09050072 tamaḥ prakāśaś ca dṛśo mahātmanām

09050073 duratyayas te mahimā girāṁ pate

09050074 tvad-rūpam etat sad-asat parāvaram

09050081 yadā visṛṣṭas tvam anañjanena vai

09050082 balaṁ praviṣṭo’jita daitya-dānavam

09050083 bāhūdarorv-aṅghri-śirodharāṇi

09050084 vṛścann ajasraṁ pradhane virājase

09050091 sa tvaṁ jagat-trāṇa khala-prahāṇaye

09050092 nirūpitaḥ sarva-saho gadā-bhṛtā

09050093 viprasya cāsmat-kula-daiva-hetave

09050094 vidhehi bhadraṁ tad anugraho hi naḥ

09050101 yady asti dattam iṣṭaṁ vā sva-dharmo vā svanuṣṭhitaḥ

09050103 kulaṁ no vipra-daivaṁ ced dvijo bhavatu vijvaraḥ

09050111 yadi no bhagavān prīta ekaḥ sarva-guṇāśrayaḥ

09050113 sarva-bhūtātma-bhāvena dvijo bhavatu vijvaraḥ

0905012 śrī-śuka uvāca

09050121 iti saṁstuvato rājño viṣṇu-cakraṁ sudarśanam

09050123 aśāmyat sarvato vipraṁ pradahad rāja-yācñayā

09050131 sa mukto’strāgni-tāpena durvāsāḥ svastimāṁs tataḥ

09050133 praśaśaṁsa tam urvīśaṁ yuñjānaḥ paramāśiṣaḥ

0905014 durvāsā uvāca

09050141 aho ananta-dāsānāṁ mahattvaṁ dṛṣṭam adya me

09050143 kṛtāgaso’pi yad rājan maṅgalāni samīhase

09050151 duṣkaraḥ ko nu sādhūnāṁ dustyajo vā mahātmanām

09050153 yaiḥ saṅgṛhīto bhagavān sātvatām ṛṣabho hariḥ

09050161 yan-nāma-śruti-mātreṇa pumān bhavati nirmalaḥ

09050163 tasya tīrtha-padaḥ kiṁ vā dāsānām avaśiṣyate

09050171 rājann anugṛhīto’haṁ tvayātikaruṇātmanā

09050173 mad-aghaṁ pṛṣṭhataḥ kṛtvā prāṇā yan me’bhirakṣitāḥ

09050181 rājā tam akṛtāhāraḥ pratyāgamana-kāṅkṣayā

09050183 caraṇāv upasaṅgṛhya prasādya samabhojayat

09050191 so’śitvādṛtam ānītam ātithyaṁ sārva-kāmikam

09050193 tṛptātmā nṛpatiṁ prāha bhujyatām iti sādaram

09050201 prīto’smy anugṛhīto’smi tava bhāgavatasya vai

09050203 darśana-sparśanālāpair ātithyenātma-medhasā

09050211 karmāvadātam etat te gāyanti svaḥ-striyo muhuḥ

09050213 kīrtiṁ parama-puṇyāṁ ca kīrtayiṣyati bhūr iyam

0905022 śrī-śuka uvāca

09050221 evaṁ saṅkīrtya rājānaṁ durvāsāḥ paritoṣitaḥ

09050223 yayau vihāyasāmantrya brahmalokam ahaitukam

09050231 saṁvatsaro’tyagāt tāvad yāvatā nāgato gataḥ

09050233 munis tad-darśanākāṅkṣo rājāb-bhakṣo babhūva ha

09050241 gate’tha durvāsasi so’mbarīṣo

09050242 dvijopayogātipavitram āharat

09050243 ṛṣer vimokṣaṁ vyasanaṁ ca vīkṣya

09050244 mene sva-vīryaṁ ca parānubhāvam

09050251 evaṁ vidhāneka-guṇaḥ sa rājā

09050252 parātmani brahmaṇi vāsudeve

09050253 kriyā-kalāpaiḥ samuvāha bhaktiṁ

09050254 yayāviriñcyān nirayāṁś cakāra

0905026 śrī-śuka uvāca

09050261 athāmbarīṣas tanayeṣu rājyaṁ

09050262 samāna-śīleṣu visṛjya dhīraḥ

09050263 vanaṁ viveśātmani vāsudeve

09050264 mano dadhad dhvasta-guṇa-pravāhaḥ

09050271 ity etat puṇyam ākhyānam ambarīṣasya bhūpate

09050273 saṅkīrtayann anudhyāyan bhakto bhagavato bhavet

\*09050281 ambarīṣasya caritaṁ ye śṛṇvanti mahātmanaḥ

\*09050283 muktiṁ prayānti te sarve bhaktyā viṣṇoḥ prasādataḥ

0906001 śrī-śuka uvāca

09060011 virūpaḥ ketumān chambhur ambarīṣa-sutās trayaḥ

09060013 virūpāt pṛṣadaśvo’bhūt tat-putras tu rathītaraḥ

09060021 rathītarasyāprajasya bhāryāyāṁ tantave’rthitaḥ

09060023 aṅgirā janayām āsa brahma-varcasvinaḥ sutān

09060031 ete kṣetra-prasūtā vai punas tv āṅgirasāḥ smṛtāḥ

09060033 rathītarāṇāṁ pravarāḥ kṣetropetā dvi-jātayaḥ

09060041 kṣuvatas tu manor jajñe ikṣvākur ghrāṇataḥ sutaḥ

09060043 tasya putra-śata-jyeṣṭhā vikukṣi-nimi-daṇḍakāḥ

09060051 teṣāṁ purastād abhavann āryāvarte nṛpā nṛpa

09060053 pañca-viṁśatiḥ paścāc ca trayo madhye’pare’nyataḥ

09060061 sa ekadāṣṭakā-śrāddhe ikṣvākuḥ sutam ādiśat

09060063 māṁsam ānīyatāṁ medhyaṁ vikukṣe gaccha mā ciram

09060071 tatheti sa vanaṁ gatvā mṛgān hatvā kriyārhaṇān

09060073 śrānto bubhukṣito vīraḥ śaśaṁ cādad apasmṛtiḥ

09060081 śeṣaṁ nivedayām āsa pitre tena ca tad-guruḥ

09060083 coditaḥ prokṣaṇāyāha duṣṭam etad akarmakam

09060091 jñātvā putrasya tat karma guruṇābhihitaṁ nṛpaḥ

09060093 deśān niḥsārayām āsa sutaṁ tyakta-vidhiṁ ruṣā

09060101 sa tu vipreṇa saṁvādaṁ jñāpakena samācaran

09060103 tyaktvā kalevaraṁ yogī sa tenāvāpa yat param

09060111 pitary uparate’bhyetya vikukṣiḥ pṛthivīm imām

09060113 śāsad īje hariṁ yajñaiḥ śaśāda iti viśrutaḥ

09060121 purañjayas tasya suta indravāha itīritaḥ

09060123 kakutstha iti cāpy uktaḥ śṛṇu nāmāni karmabhiḥ

09060131 kṛtānta āsīt samaro devānāṁ saha dānavaiḥ

09060133 pārṣṇigrāho vṛto vīro devair daitya-parājitaiḥ

09060141 vacanād deva-devasya viṣṇor viśvātmanaḥ prabhoḥ

09060143 vāhanatve vṛtas tasya babhūvendro mahā-vṛṣaḥ

09060151 sa sannaddho dhanur divyam ādāya viśikhān chitān

09060153 stūyamānas tam āruhya yuyutsuḥ kakudi sthitaḥ

09060161 tejasāpyāyito viṣṇoḥ puruṣasya mahātmanaḥ

09060163 pratīcyāṁ diśi daityānāṁ nyaruṇat tridaśaiḥ puram

09060171 tais tasya cābhūt pradhanaṁ tumulaṁ loma-harṣaṇam

09060173 yamāya bhallair anayad daityān abhiyayur mṛdhe

09060181 tasyeṣu-pātābhimukhaṁ yugāntāgnim ivolbaṇam

09060183 visṛjya dudruvur daityā hanyamānāḥ svam ālayam

09060191 jitvā paraṁ dhanaṁ sarvaṁ sastrīkaṁ vajra-pāṇaye

09060193 pratyayacchat sa rājarṣir iti nāmabhir āhṛtaḥ

09060201 purañjayasya putro’bhūd anenās tat-sutaḥ pṛthuḥ

09060203 viśvagandhis tataś candro yuvanāśvas tu tat-sutaḥ

09060211 śrāvastas tat-suto yena śrāvastī nirmame purī

09060213 bṛhadaśvas tu śrāvastis tataḥ kuvalayāśvakaḥ

09060221 yaḥ priyārtham utaṅkasya dhundhu-nāmāsuraṁ balī

09060223 sutānām eka-viṁśatyā sahasrair ahanad vṛtaḥ

09060231 dhundhumāra iti khyātas tat-sutās te ca jajvaluḥ

09060233 dhundhor mukhāgninā sarve traya evāvaśeṣitāḥ

09060241 dṛḍhāśvaḥ kapilāśvaś ca bhadrāśva iti bhārata

09060243 dṛḍhāśva-putro haryaśvo nikumbhas tat-sutaḥ smṛtaḥ

09060251 bahulāśvo nikumbhasya kṛśāśvo’thāsya senajit

09060253 yuvanāśvo’bhavat tasya so’napatyo vanaṁ gataḥ

09060261 bhāryā-śatena nirviṇṇa ṛṣayo’sya kṛpālavaḥ

09060263 iṣṭiṁ sma vartayāṁ cakrur aindrīṁ te susamāhitāḥ

09060271 rājā tad-yajña-sadanaṁ praviṣṭo niśi tarṣitaḥ

09060273 dṛṣṭvā śayānān viprāṁs tān papau mantra-jalaṁ svayam

09060281 utthitās te niśamyātha vyudakaṁ kalaśaṁ prabho

09060283 papracchuḥ kasya karmedaṁ pītaṁ puṁsavanaṁ jalam

09060291 rājñā pītaṁ viditvā vai īśvara-prahitena te

09060293 īśvarāya namaś cakrur aho daiva-balaṁ balam

09060301 tataḥ kāla upāvṛtte kukṣiṁ nirbhidya dakṣiṇam

09060303 yuvanāśvasya tanayaś cakravartī jajāna ha

09060311 kaṁ dhāsyati kumāro’yaṁ stanye rorūyate bhṛśam

09060313 māṁ dhātā vatsa mā rodīr itīndro deśinīm adāt

09060321 na mamāra pitā tasya vipra-deva-prasādataḥ

09060323 yuvanāśvo’tha tatraiva tapasā siddhim anvagāt

09060331 trasaddasyur itīndro’ṅga vidadhe nāma yasya vai

09060333 yasmāt trasanti hy udvignā dasyavo rāvaṇādayaḥ

09060341 yauvanāśvo’tha māndhātā cakravarty avanīṁ prabhuḥ

09060343 sapta-dvīpavatīm ekaḥ śaśāsācyuta-tejasā

09060351 īje ca yajñaṁ kratubhir ātma-vid bhūri-dakṣiṇaiḥ

09060353 sarva-devamayaṁ devaṁ sarvātmakam atīndriyam

09060361 dravyaṁ mantro vidhir yajño yajamānas tathartvijaḥ

09060363 dharmo deśaś ca kālaś ca sarvam etad yad ātmakam

09060371 yāvat sūrya udeti sma yāvac ca pratitiṣṭhati

09060373 tat sarvaṁ yauvanāśvasya māndhātuḥ kṣetram ucyate

09060381 śaśabindor duhitari bindumatyām adhān nṛpaḥ

09060383 purukutsam ambarīṣaṁ mucukundaṁ ca yoginam

09060385 teṣāṁ svasāraḥ pañcāśat saubhariṁ vavrire patim

09060391 yamunāntar-jale magnas tapyamānaḥ paraṁ tapaḥ

09060393 nirvṛtiṁ mīna-rājasya dṛṣṭvā maithuna-dharmiṇaḥ

09060401 jāta-spṛho nṛpaṁ vipraḥ kanyām ekām ayācata

09060403 so’py āha gṛhyatāṁ brahman kāmaṁ kanyā svayaṁvare

09060411 sa vicintyāpriyaṁ strīṇāṁ jaraṭho’ham asan-mataḥ

09060413 valī-palita ejat-ka ity ahaṁ pratyudāhṛtaḥ

09060421 sādhayiṣye tathātmānaṁ sura-strīṇām abhīpsitam

09060423 kiṁ punar manujendrāṇām iti vyavasitaḥ prabhuḥ

09060431 muniḥ praveśitaḥ kṣatrā kanyāntaḥpuram ṛddhimat

09060433 vṛtaḥ sa rāja-kanyābhir ekaṁ pañcāśatā varaḥ

09060441 tāsāṁ kalir abhūd bhūyāṁs tad-arthe’pohya sauhṛdam

09060443 mamānurūpo nāyaṁ va iti tad-gata-cetasām

09060451 sa bahv-ṛcas tābhir apāraṇīya-

09060452 tapaḥ-śriyānarghya-paricchadeṣu

09060453 gṛheṣu nānopavanāmalāmbhaḥ-

09060454 saraḥsu saugandhika-kānaneṣu

09060461 mahārha-śayyāsana-vastra-bhūṣaṇa-

09060462 snānānulepābhyavahāra-mālyakaiḥ

09060463 svalaṅkṛta-strī-puruṣeṣu nityadā

09060464 reme’nugāyad-dvija-bhṛṅga-vandiṣu

09060471 yad-gārhasthyaṁ tu saṁvīkṣya sapta-dvīpavatī-patiḥ

09060473 vismitaḥ stambham ajahāt sārvabhauma-śriyānvitam

09060481 evaṁ gṛheṣv abhirato viṣayān vividhaiḥ sukhaiḥ

09060483 sevamāno na cātuṣyad ājya-stokair ivānalaḥ

09060491 sa kadācid upāsīna ātmāpahnavam ātmanaḥ

09060493 dadarśa bahv-ṛcācāryo mīna-saṅga-samutthitam

09060501 aho imaṁ paśyata me vināśaṁ

09060502 tapasvinaḥ sac-carita-vratasya

09060503 antarjale vāri-cara-prasaṅgāt

09060504 pracyāvitaṁ brahma ciraṁ dhṛtaṁ yat

09060511 saṅgaṁ tyajeta mithuna-vratīnāṁ mumukṣuḥ

09060512 sarvātmanā na visṛjed bahir-indriyāṇi

09060513 ekaś caran rahasi cittam ananta īśe

09060514 yuñjīta tad-vratiṣu sādhuṣu cet prasaṅgaḥ

09060521 ekas tapasvy aham athāmbhasi matsya-saṅgāt

09060522 pañcāśad āsam uta pañca-sahasra-sargaḥ

09060523 nāntaṁ vrajāmy ubhaya-kṛtya-manorathānāṁ

09060524 māyā-guṇair hṛta-matir viṣaye’rtha-bhāvaḥ

09060531 evaṁ vasan gṛhe kālaṁ virakto nyāsam āsthitaḥ

09060533 vanaṁ jagāmānuyayus tat-patnyaḥ pati-devatāḥ

09060541 tatra taptvā tapas tīkṣṇam ātma-darśanam ātmavān

09060543 sahaivāgnibhir ātmānaṁ yuyoja paramātmani

09060551 tāḥ sva-patyur mahārāja nirīkṣyādhyātmikīṁ gatim

09060553 anvīyus tat-prabhāveṇa agniṁ śāntam ivārciṣaḥ

0907001 śrī-śuka uvāca

09070011 māndhātuḥ putra-pravaro yo’mbarīṣaḥ prakīrtitaḥ

09070013 pitāmahena pravṛto yauvanāśvas tu tat-sutaḥ

09070015 hārītas tasya putro’bhūn māndhātṛ-pravarā ime

09070021 narmadā bhrātṛbhir dattā purukutsāya yoragaiḥ

09070023 tayā rasātalaṁ nīto bhujagendra-prayuktayā

09070031 gandharvān avadhīt tatra vadhyān vai viṣṇu-śakti-dhṛk

09070033 nāgāl labdha-varaḥ sarpād abhayaṁ smaratām idam

09070041 trasaddasyuḥ paurukutso yo’naraṇyasya deha-kṛt

09070043 haryaśvas tat-sutas tasmāt prāruṇo’tha tribandhanaḥ

09070051 tasya satyavrataḥ putras triśaṅkur iti viśrutaḥ

09070053 prāptaś cāṇḍālatāṁ śāpād guroḥ kauśika-tejasā

09070061 saśarīro gataḥ svargam adyāpi divi dṛśyate

09070063 pātito’vāk-śirā devais tenaiva stambhito balāt

09070071 traiśaṅkavo hariścandro viśvāmitra-vasiṣṭhayoḥ

09070073 yan-nimittam abhūd yuddhaṁ pakṣiṇor bahu-vārṣikam

09070081 so’napatyo viṣaṇṇātmā nāradasyopadeśataḥ

09070083 varuṇaṁ śaraṇaṁ yātaḥ putro me jāyatāṁ prabho

09070091 yadi vīro mahārāja tenaiva tvāṁ yaje iti

09070093 tatheti varuṇenāsya putro jātas tu rohitaḥ

09070101 jātaḥ suto hy anenāṅga māṁ yajasveti so’bravīt

09070103 yadā paśur nirdaśaḥ syād atha medhyo bhaved iti

09070111 nirdaśe ca sa āgatya yajasvety āha so’bravīt

09070113 dantāḥ paśor yaj jāyerann atha medhyo bhaved iti

09070121 dantā jātā yajasveti sa pratyāhātha so’bravīt

09070123 yadā patanty asya dantā atha medhyo bhaved iti

09070131 paśor nipatitā dantā yajasvety āha so’bravīt

09070133 yadā paśoḥ punar dantā jāyante’tha paśuḥ śuciḥ

09070141 punar jātā yajasveti sa pratyāhātha so’bravīt

09070143 sānnāhiko yadā rājan rājanyo’tha paśuḥ śuciḥ

09070151 iti putrānurāgeṇa sneha-yantrita-cetasā

09070153 kālaṁ vañcayatā taṁ tam ukto devas tam aikṣata

09070161 rohitas tad abhijñāya pituḥ karma cikīrṣitam

09070163 prāṇa-prepsur dhanuṣ-pāṇir araṇyaṁ pratyapadyata

09070171 pitaraṁ varuṇa-grastaṁ śrutvā jāta-mahodaram

09070173 rohito grāmam eyāya tam indraḥ pratyaṣedhata

09070181 bhūmeḥ paryaṭanaṁ puṇyaṁ tīrtha-kṣetra-niṣevaṇaiḥ

09070183 rohitāyādiśac chakraḥ so’py araṇye’vasat samām

09070191 evaṁ dvitīye tṛtīye caturthe pañcame tathā

09070193 abhyetyābhyetya sthaviro vipro bhūtvāha vṛtra-hā

09070201 ṣaṣṭhaṁ saṁvatsaraṁ tatra caritvā rohitaḥ purīm

09070203 upavrajann ajīgartād akrīṇān madhyamaṁ sutam

09070211 śunaḥśephaṁ paśuṁ pitre pradāya samavandata

09070213 tataḥ puruṣa-medhena hariścandro mahā-yaśāḥ

09070221 muktodaro’yajad devān varuṇādīn mahat-kathaḥ

09070223 viśvāmitro’bhavat tasmin hotā cādhvaryur ātmavān

09070231 jamadagnir abhūd brahmā vasiṣṭho’yāsyaḥ sāma-gaḥ

09070233 tasmai tuṣṭo dadāv indraḥ śātakaumbhamayaṁ ratham

09070241 śunaḥśephasya māhātmyam upariṣṭāt pracakṣyate

09070243 satyaṁ sāraṁ dhṛtiṁ dṛṣṭvā sabhāryasya ca bhūpateḥ

09070251 viśvāmitro bhṛśaṁ prīto dadāv avihatāṁ gatim

09070253 manaḥ pṛthivyāṁ tām adbhis tejasāpo’nilena tat

09070261 khe vāyuṁ dhārayaṁs tac ca bhūtādau taṁ mahātmani

09070263 tasmin jñāna-kalāṁ dhyātvā tayājñānaṁ vinirdahan

09070271 hitvā tāṁ svena bhāvena nirvāṇa-sukha-saṁvidā

09070273 anirdeśyāpratarkyeṇa tasthau vidhvasta-bandhanaḥ

0908001 śrī-śuka uvāca

09080011 harito rohita-sutaś campas tasmād vinirmitā

09080013 campāpurī sudevo’to vijayo yasya cātmajaḥ

09080021 bharukas tat-sutas tasmād vṛkas tasyāpi bāhukaḥ

09080023 so’ribhir hṛta-bhū rājā sabhāryo vanam āviśat

09080031 vṛddhaṁ taṁ pañcatāṁ prāptaṁ mahiṣy anumariṣyatī

09080033 aurveṇa jānatātmānaṁ prajāvantaṁ nivāritā

09080041 ājñāyāsyai sapatnībhir garo datto’ndhasā saha

09080043 saha tenaiva sañjātaḥ sagarākhyo mahā-yaśāḥ

09080051 sagaraś cakravarty āsīt sāgaro yat-sutaiḥ kṛtaḥ

09080053 yas tālajaṅghān yavanā‘ chakān haihaya-barbarān

09080061 nāvadhīd guru-vākyena cakre vikṛta-veṣiṇaḥ

09080063 muṇḍān chmaśru-dharān kāṁścin mukta-keśārdha-muṇḍitān

09080071 anantar-vāsasaḥ kāṁścid abahir-vāsaso’parān

09080073 so’śvamedhair ayajata sarva-veda-surātmakam

09080081 aurvopadiṣṭa-yogena harim ātmānam īśvaram

09080083 tasyotsṛṣṭaṁ paśuṁ yajñe jahārāśvaṁ purandaraḥ

09080091 sumatyās tanayā dṛptāḥ pitur ādeśa-kāriṇaḥ

09080093 hayam anveṣamāṇās te samantān nyakhanan mahīm

09080101 prāg-udīcyāṁ diśi hayaṁ dadṛśuḥ kapilāntike

09080103 eṣa vāji-haraś caura āste mīlita-locanaḥ

09080111 hanyatāṁ hanyatāṁ pāpa iti ṣaṣṭi-sahasriṇaḥ

09080113 udāyudhā abhiyayur unmimeṣa tadā muniḥ

09080121 sva-śarīrāgninā tāvan mahendra-hṛta-cetasaḥ

09080123 mahad-vyatikrama-hatā bhasmasād abhavan kṣaṇāt

09080131 na sādhu-vādo muni-kopa-bharjitā

09080132 nṛpendra-putrā iti sattva-dhāmani

09080133 kathaṁ tamo roṣamayaṁ vibhāvyate

09080134 jagat-pavitrātmani khe rajo bhuvaḥ

09080141 yasyeritā sāṅkhyamayī dṛḍheha naur

09080142 yayā mumukṣus tarate duratyayam

09080143 bhavārṇavaṁ mṛtyu-pathaṁ vipaścitaḥ

09080144 parātma-bhūtasya kathaṁ pṛthaṅ-matiḥ

09080151 yo’samañjasa ity uktaḥ sa keśinyā nṛpātmajaḥ

09080153 tasya putro’ṁśumān nāma pitāmaha-hite rataḥ

09080161 asamañjasa ātmānaṁ darśayann asamañjasam

09080163 jāti-smaraḥ purā saṅgād yogī yogād vicālitaḥ

09080171 ācaran garhitaṁ loke jñātīnāṁ karma vipriyam

09080173 sarayvāṁ krīḍato bālān prāsyad udvejayan janam

09080181 evaṁ vṛttaḥ parityaktaḥ pitrā sneham apohya vai

09080183 yogaiśvaryeṇa bālāṁs tān darśayitvā tato yayau

09080191 ayodhyā-vāsinaḥ sarve bālakān punar āgatān

09080193 dṛṣṭvā visismire rājan rājā cāpy anvatapyata

09080201 aṁśumāṁś codito rājñā turagānveṣaṇe yayau

09080203 pitṛvya-khātānupathaṁ bhasmānti dadṛśe hayam

09080211 tatrāsīnaṁ muniṁ vīkṣya kapilākhyam adhokṣajam

09080213 astaut samāhita-manāḥ prāñjaliḥ praṇato mahān

0908023 aṁśumān uvāca

09080221 na paśyati tvāṁ param ātmano’jano

09080222 na budhyate’dyāpi samādhi-yuktibhiḥ

09080223 kuto’pare tasya manaḥ-śarīra-dhī-

09080224 visarga-sṛṣṭā vayam aprakāśāḥ

09080231 ye deha-bhājas tri-guṇa-pradhānā

09080232 guṇān vipaśyanty uta vā tamaś ca

09080233 yan-māyayā mohita-cetasas tvāṁ

09080234 viduḥ sva-saṁsthaṁ na bahiḥ-prakāśāḥ

09080241 taṁ tvāṁ ahaṁ jñāna-ghanaṁ svabhāva-

09080242 pradhvasta-māyā-guṇa-bheda-mohaiḥ

09080243 sanandanādyair munibhir vibhāvyaṁ

09080244 kathaṁ vimūḍhaḥ paribhāvayāmi

09080251 praśānta māyā-guṇa-karma-liṅgam

09080252 anāma-rūpaṁ sad-asad-vimuktam

09080253 jñānopadeśāya gṛhīta-dehaṁ

09080254 namāmahe tvāṁ puruṣaṁ purāṇam

09080261 tvan-māyā-racite loke vastu-buddhyā gṛhādiṣu

09080263 bhramanti kāma-lobherṣyā- moha-vibhrānta-cetasaḥ

09080271 adya naḥ sarva-bhūtātman kāma-karmendriyāśayaḥ

09080273 moha-pāśo dṛḍhaś chinno bhagavaṁs tava darśanāt

0908028 śrī-śuka uvāca

09080281 itthaṁ gītānubhāvas taṁ bhagavān kapilo muniḥ

09080283 aṁśumantam uvācedam anugrāhya dhiyā nṛpa

0908029 śrī-bhagavān uvāca

09080291 aśvo’yaṁ nīyatāṁ vatsa pitāmaha-paśus tava

09080293 ime ca pitaro dagdhā gaṅgāmbho’rhanti netarat

09080301 taṁ parikramya śirasā prasādya hayam ānayat

09080303 sagaras tena paśunā yajña-śeṣaṁ samāpayat

09080311 rājyam aṁśumate nyasya niḥspṛho mukta-bandhanaḥ

09080313 aurvopadiṣṭa-mārgeṇa lebhe gatim anuttamām

0909001 śrī-śuka uvāca

09090011 aṁśumāṁś ca tapas tepe gaṅgānayana-kāmyayā

09090013 kālaṁ mahāntaṁ nāśaknot tataḥ kālena saṁsthitaḥ

09090021 dilīpas tat-sutas tadvad aśaktaḥ kālam eyivān

09090023 bhagīrathas tasya sutas tepe sa sumahat tapaḥ

09090031 darśayām āsa taṁ devī prasannā varadāsmi te

09090033 ity uktaḥ svam abhiprāyaṁ śaśaṁsāvanato nṛpaḥ

09090041 ko’pi dhārayitā vegaṁ patantyā me mahī-tale

09090043 anyathā bhū-talaṁ bhittvā nṛpa yāsye rasātalam

09090051 kiṁ cāhaṁ na bhuvaṁ yāsye narā mayy āmṛjanty agham

09090053 mṛjāmi tad aghaṁ kvāhaṁ rājaṁs tatra vicintyatām

0909006 śrī-bhagīratha uvāca

09090061 sādhavo nyāsinaḥ śāntā brahmiṣṭhā loka-pāvanāḥ

09090063 haranty aghaṁ te’ṅga-saṅgāt teṣv āste hy agha-bhid dhariḥ

09090071 dhārayiṣyati te vegaṁ rudras tv ātmā śarīriṇām

09090073 yasminn otam idaṁ protaṁ viśvaṁ śāṭīva tantuṣu

09090081 ity uktvā sa nṛpo devaṁ tapasātoṣayac chivam

09090083 kālenālpīyasā rājaṁs tasyeśaś cāśv atuṣyata

09090091 tatheti rājñābhihitaṁ sarva-loka-hitaḥ śivaḥ

09090093 dadhārāvahito gaṅgāṁ pāda-pūta-jalāṁ hareḥ

09090101 bhagīrathaḥ sa rājarṣir ninye bhuvana-pāvanīm

09090103 yatra sva-pit–ṇāṁ dehā bhasmībhūtāḥ sma śerate

09090111 rathena vāyu-vegena prayāntam anudhāvatī

09090113 deśān punantī nirdagdhān āsiñcat sagarātmajān

09090121 yaj-jala-sparśa-mātreṇa brahma-daṇḍa-hatā api

09090123 sagarātmajā divaṁ jagmuḥ kevalaṁ deha-bhasmabhiḥ

09090131 bhasmībhūtāṅga-saṅgena svar yātāḥ sagarātmajāḥ

09090133 kiṁ punaḥ śraddhayā devīṁ sevante ye dhṛta-vratāḥ

09090141 na hy etat param āścaryaṁ svardhunyā yad ihoditam

09090143 ananta-caraṇāmbhoja- prasūtāyā bhava-cchidaḥ

09090151 sanniveśya mano yasmi‘ chraddhayā munayo’malāḥ

09090153 traiguṇyaṁ dustyajaṁ hitvā sadyo yātās tad-ātmatām

09090161 śruto bhagīrathāj jajñe tasya nābho’paro’bhavat

09090163 sindhudvīpas tatas tasmād ayutāyus tato’bhavat

09090171 ṛtūparṇo nala-sakho yo’śva-vidyām ayān nalāt

09090173 dattvākṣa-hṛdayaṁ cāsmai sarvakāmas tu tat-sutam

09090181 tataḥ sudāsas tat-putro damayantī-patir nṛpaḥ

09090183 āhur mitrasahaṁ yaṁ vai kalmāṣāṅghrim uta kvacit

09090185 vasiṣṭha-śāpād rakṣo’bhūd anapatyaḥ sva-karmaṇā

0909019 śrī-rājovāca

09090191 kiṁ nimitto guroḥ śāpaḥ saudāsasya mahātmanaḥ

09090193 etad veditum icchāmaḥ kathyatāṁ na raho yadi

0909020 śrī-śuka uvāca

09090201 saudāso mṛgayāṁ kiñcic caran rakṣo jaghāna ha

09090203 mumoca bhrātaraṁ so’tha gataḥ praticikīrṣayā

09090211 sañcintayann aghaṁ rājñaḥ sūda-rūpa-dharo gṛhe

09090213 gurave bhoktu-kāmāya paktvā ninye narāmiṣam

09090221 parivekṣyamāṇaṁ bhagavān vilokyābhakṣyam añjasā

09090223 rājānam aśapat kruddho rakṣo hy evaṁ bhaviṣyasi

09090231 rakṣaḥ-kṛtaṁ tad viditvā cakre dvādaśa-vārṣikam

09090233 so’py apo-'ñjalim ādāya guruṁ śaptuṁ samudyataḥ

09090241 vārito madayantyāpo ruśatīḥ pādayor jahau

09090243 diśaḥ kham avanīṁ sarvaṁ paśyan jīvamayaṁ nṛpaḥ

09090251 rākṣasaṁ bhāvam āpannaḥ pāde kalmāṣatāṁ gataḥ

09090253 vyavāya-kāle dadṛśe vanauko-dampatī dvijau

09090261 kṣudhārto jagṛhe vipraṁ tat-patny āhākṛtārthavat

09090263 na bhavān rākṣasaḥ sākṣād ikṣvākūṇāṁ mahā-rathaḥ

09090271 madayantyāḥ patir vīra nādharmaṁ kartum arhasi

09090273 dehi me’patya-kāmāyā akṛtārthaṁ patiṁ dvijam

09090281 deho’yaṁ mānuṣo rājan puruṣasyākhilārthadaḥ

09090283 tasmād asya vadho vīra sarvārtha-vadha ucyate

09090291 eṣa hi brāhmaṇo vidvāṁs tapaḥ-śīla-guṇānvitaḥ

09090293 ārirādhayiṣur brahma mahā-puruṣa-saṁjñitam

09090295 sarva-bhūtātma-bhāvena bhūteṣv antarhitaṁ guṇaiḥ

09090301 so’yaṁ brahmarṣi-varyas te rājarṣi-pravarād vibho

09090303 katham arhati dharma-jña vadhaṁ pitur ivātmajaḥ

09090311 tasya sādhor apāpasya bhrūṇasya brahma-vādinaḥ

09090313 kathaṁ vadhaṁ yathā babhror manyate san-mato bhavān

09090321 yady ayaṁ kriyate bhakṣyas tarhi māṁ khāda pūrvataḥ

09090323 na jīviṣye vinā yena kṣaṇaṁ ca mṛtakaṁ yathā

09090331 evaṁ karuṇa-bhāṣiṇyā vilapantyā anāthavat

09090333 vyāghraḥ paśum ivākhādat saudāsaḥ śāpa-mohitaḥ

09090341 brāhmaṇī vīkṣya didhiṣuṁ puruṣādena bhakṣitam

09090343 śocanty ātmānam urvīśam aśapat kupitā satī

09090351 yasmān me bhakṣitaḥ pāpa kāmārtāyāḥ patis tvayā

09090353 tavāpi mṛtyur ādhānād akṛta-prajña darśitaḥ

09090361 evaṁ mitrasahaṁ śaptvā pati-loka-parāyaṇā

09090363 tad-asthīni samiddhe’gnau prāsya bhartur gatiṁ gatā

09090371 viśāpo dvādaśābdānte maithunāya samudyataḥ

09090373 vijñāpya brāhmaṇī-śāpaṁ mahiṣyā sa nivāritaḥ

09090381 ata ūrdhvaṁ sa tatyāja strī-sukhaṁ karmaṇāprajāḥ

09090383 vasiṣṭhas tad-anujñāto madayantyāṁ prajām adhāt

09090391 sā vai sapta samā garbham abibhran na vyajāyata

09090393 jaghne’śmanodaraṁ tasyāḥ so’śmakas tena kathyate

09090401 aśmakād bāliko jajñe yaḥ strībhiḥ parirakṣitaḥ

09090403 nārī-kavaca ity ukto niḥkṣatre mūlako’bhavat

09090411 tato daśarathas tasmāt putra aiḍaviḍis tataḥ

09090413 rājā viśvasaho yasya khaṭvāṅgaś cakravarty abhūt

09090421 yo devair arthito daityān avadhīd yudhi durjayaḥ

09090423 muhūrtam āyur jñātvaitya sva-puraṁ sandadhe manaḥ

09090431 na me brahma-kulāt prāṇāḥ kula-daivān na cātmajāḥ

09090433 na śriyo na mahī rājyaṁ na dārāś cātivallabhāḥ

09090441 na bālye’pi matir mahyam adharme ramate kvacit

09090443 nāpaśyam uttamaślokād anyat kiñcana vastv aham

09090451 devaiḥ kāma-varo datto mahyaṁ tri-bhuvaneśvaraiḥ

09090453 na vṛṇe tam ahaṁ kāmaṁ bhūtabhāvana-bhāvanaḥ

09090461 ye vikṣiptendriya-dhiyo devās te sva-hṛdi sthitam

09090463 na vindanti priyaṁ śaśvad ātmānaṁ kim utāpare

09090471 atheśa-māyā-raciteṣu saṅgaṁ

09090472 guṇeṣu gandharva-puropameṣu

09090473 rūḍhaṁ prakṛtyātmani viśva-kartur

09090474 bhāvena hitvā tam ahaṁ prapadye

09090481 iti vyavasito buddhyā nārāyaṇa-gṛhītayā

09090483 hitvānya-bhāvam ajñānaṁ tataḥ svaṁ bhāvam āsthitaḥ

09090491 yat tad brahma paraṁ sūkṣmam aśūnyaṁ śūnya-kalpitam

09090493 bhagavān vāsudeveti yaṁ gṛṇanti hi sātvatāḥ

0910001 śrī-śuka uvāca

09100011 khaṭvāṅgād dīrghabāhuś ca raghus tasmāt pṛthu-śravāḥ

09100013 ajas tato mahā-rājas tasmād daśaratho’bhavat

09100021 tasyāpi bhagavān eṣa sākṣād brahmamayo hariḥ

09100023 aṁśāṁśena caturdhāgāt putratvaṁ prārthitaḥ suraiḥ

09100025 rāma-lakṣmaṇa-bharata- śatrughnā iti saṁjñayā

09100031 tasyānucaritaṁ rājann ṛṣibhis tattva-darśibhiḥ

09100033 śrutaṁ hi varṇitaṁ bhūri tvayā sītā-pater muhuḥ

09100041 gurv-arthe tyakta-rājyo vyacarad anuvanaṁ padma-padbhyāṁ priyāyāḥ

09100042 pāṇi-sparśākṣamābhyāṁ mṛjita-patha-rujo yo harīndrānujābhyām

09100043 vairūpyāc chūrpaṇakhyāḥ priya-viraha-ruṣāropita-bhrū-vijṛmbha-

09100044 trastābdhir baddha-setuḥ khala-dava-dahanaḥ kosalendro’vatān naḥ

09100051 viśvāmitrādhvare yena mārīcādyā niśā-carāḥ

09100053 paśyato lakṣmaṇasyaiva hatā nairṛta-puṅgavāḥ

09100061 yo loka-vīra-samitau dhanur aiśam ugraṁ

09100062 sītā-svayaṁvara-gṛhe triśatopanītam

09100063 ādāya bāla-gaja-līla ivekṣu-yaṣṭiṁ

09100064 sajjyī-kṛtaṁ nṛpa vikṛṣya babhañja madhye

09100071 jitvānurūpa-guṇa-śīla-vayo’ṅga-rūpāṁ

09100072 sītābhidhāṁ śriyam urasy abhilabdhamānām

09100073 mārge vrajan bhṛgupater vyanayat prarūḍhaṁ

09100074 darpaṁ mahīm akṛta yas trir arāja-bījām

09100081 yaḥ satya-pāśa-parivīta-pitur nideśaṁ

09100082 straiṇasya cāpi śirasā jagṛhe sabhāryaḥ

09100083 rājyaṁ śriyaṁ praṇayinaḥ suhṛdo nivāsaṁ

09100084 tyaktvā yayau vanam asūn iva mukta-saṅgaḥ

09100091 rakṣaḥ-svasur vyakṛta rūpam aśuddha-buddhes

09100092 tasyāḥ khara-triśira-dūṣaṇa-mukhya-bandhūn

09100093 jaghne caturdaśa-sahasram apāraṇīya-

09100094 kodaṇḍa-pāṇir aṭamāna uvāsa kṛcchram

09100101 sītā-kathā-śravaṇa-dīpita-hṛc-chayena

09100102 sṛṣṭaṁ vilokya nṛpate daśa-kandhareṇa

09100103 jaghne’dbhutaiṇa-vapuṣāśramato’pakṛṣṭo

09100104 mārīcam āśu viśikhena yathā kam ugraḥ

09100111 rakṣo-'dhamena vṛkavad vipine’samakṣaṁ

09100112 vaideha-rāja-duhitary apayāpitāyām

09100113 bhrātrā vane kṛpaṇavat priyayā viyuktaḥ

09100114 strī-saṅgināṁ gatim iti prathayaṁś cacāra

09100121 dagdhvātma-kṛtya-hata-kṛtyam ahan kabandhaṁ

09100122 sakhyaṁ vidhāya kapibhir dayitā-gatiṁ taiḥ

09100123 buddhvātha vālini hate plavagendra-sainyair

09100124 velām agāt sa manujo’ja-bhavārcitāṅghriḥ

09100131 yad-roṣa-vibhrama-vivṛtta-kaṭākṣa-pāta-

09100132 sambhrānta-nakra-makaro bhaya-gīrṇa-ghoṣaḥ

09100133 sindhuḥ śirasy arhaṇaṁ parigṛhya rūpī

09100134 pādāravindam upagamya babhāṣa etat

09100141 na tvāṁ vayaṁ jaḍa-dhiyo nu vidāma bhūman

09100142 kūṭa-stham ādi-puruṣaṁ jagatām adhīśam

09100143 yat-sattvataḥ sura-gaṇā rajasaḥ prajeśā

09100144 manyoś ca bhūta-patayaḥ sa bhavān guṇeśaḥ

09100151 kāmaṁ prayāhi jahi viśravaso’vamehaṁ

09100152 trailokya-rāvaṇam avāpnuhi vīra patnīm

09100153 badhnīhi setum iha te yaśaso vitatyai

09100154 gāyanti dig-vijayino yam upetya bhūpāḥ

09100161 baddhvodadhau raghu-patir vividhādri-kūṭaiḥ

09100162 setuṁ kapīndra-kara-kampita-bhūruhāṅgaiḥ

09100163 sugrīva-nīla-hanumat-pramukhair anīkair

09100164 laṅkāṁ vibhīṣaṇa-dṛśāviśad agra-dagdhām

09100171 sā vānarendra-bala-ruddha-vihāra-koṣṭha-

09100172 śrī-dvāra-gopura-sado-valabhī-viṭaṅkā

09100173 nirbhajyamāna-dhiṣaṇa-dhvaja-hema-kumbha-

09100174 śṛṅgāṭakā gaja-kulair hradinīva ghūrṇā

09100181 rakṣaḥ-patis tad avalokya nikumbha-kumbha-

09100182 dhūmrākṣa-durmukha-surāntaka-narāntakādīn

09100183 putraṁ prahastam atikāya-vikampanādīn

09100184 sarvānugān samahinod atha kumbhakarṇam

09100191 tāṁ yātudhāna-pṛtanām asi-śūla-cāpa-

09100192 prāsarṣṭi-śaktiśara-tomara-khaḍga-durgām

09100193 sugrīva-lakṣmaṇa-marutsuta-gandhamāda-

09100194 nīlāṅgadarkṣa-panasādibhir anvito’gāt

09100201 te’nīkapā raghupater abhipatya sarve

09100202 dvandvaṁ varūtham ibha-patti-rathāśva-yodhaiḥ

09100203 jaghnur drumair giri-gadeṣubhir aṅgadādyāḥ

09100204 sītābhimarṣa-hata-maṅgala-rāvaṇeśān

09100211 rakṣaḥ-patiḥ sva-bala-naṣṭim avekṣya ruṣṭa

09100212 āruhya yānakam athābhisasāra rāmam

09100213 svaḥ-syandane dyumati mātalinopanīte

09100214 vibhrājamānam ahanan niśitaiḥ kṣurapraiḥ

09100221 rāmas tam āha puruṣāda-purīṣa yan naḥ

09100222 kāntāsamakṣam asatāpahṛtā śvavat te

09100223 tyakta-trapasya phalam adya jugupsitasya

09100224 yacchāmi kāla iva kartur alaṅghya-vīryaḥ

09100231 evaṁ kṣipan dhanuṣi sandhitam utsasarja

09100232 bāṇaṁ sa vajram iva tad-dhṛdayaṁ bibheda

09100233 so’sṛg vaman daśa-mukhair nyapatad vimānād

09100234 dhāheti jalpati jane sukṛtīva riktaḥ

09100241 tato niṣkramya laṅkāyā yātudhānyaḥ sahasraśaḥ

09100243 mandodaryā samaṁ tatra prarudantya upādravan

09100251 svān svān bandhūn pariṣvajya lakṣmaṇeṣubhir arditān

09100253 ruruduḥ susvaraṁ dīnā ghnantya ātmānam ātmanā

09100261 hā hatāḥ sma vayaṁ nātha loka-rāvaṇa rāvaṇa

09100263 kaṁ yāyāc charaṇaṁ laṅkā tvad-vihīnā parārditā

09100271 na vai veda mahā-bhāga bhavān kāma-vaśaṁ gataḥ

09100273 tejo’nubhāvaṁ sītāyā yena nīto daśām imām

09100281 kṛtaiṣā vidhavā laṅkā vayaṁ ca kula-nandana

09100283 dehaḥ kṛto’nnaṁ gṛdhrāṇām ātmā naraka-hetave

0910029 śrī-śuka uvāca

09100291 svānāṁ vibhīṣaṇaś cakre kosalendrānumoditaḥ

09100293 pitṛ-medha-vidhānena yad uktaṁ sāmparāyikam

09100301 tato dadarśa bhagavān aśoka-vanikāśrame

09100303 kṣāmāṁ sva-viraha-vyādhiṁ śiṁśapā-mūlam-āśritām

09100311 rāmaḥ priyatamāṁ bhāryāṁ dīnāṁ vīkṣyānvakampata

09100313 ātma-sandarśanāhlāda- vikasan-mukha-paṅkajām

09100321 āropyāruruhe yānaṁ bhrātṛbhyāṁ hanumad-yutaḥ

09100323 vibhīṣaṇāya bhagavān dattvā rakṣo-gaṇeśatām

09100331 laṅkām āyuś ca kalpāntaṁ yayau cīrṇa-vrataḥ purīm

09100333 avakīryamāṇaḥ sukusumair lokapālārpitaiḥ pathi

09100341 upagīyamāna-caritaḥ śatadhṛty-ādibhir mudā

09100343 go-mūtra-yāvakaṁ śrutvā bhrātaraṁ valkalāmbaram

09100351 mahā-kāruṇiko’tapyaj jaṭilaṁ sthaṇḍile-śayam

09100353 bharataḥ prāptam ākarṇya paurāmātya-purohitaiḥ

09100361 pāduke śirasi nyasya rāmaṁ pratyudyato’grajam

09100363 nandigrāmāt sva-śibirād gīta-vāditra-niḥsvanaiḥ

09100371 brahma-ghoṣeṇa ca muhuḥ paṭhadbhir brahmavādibhiḥ

09100373 svarṇa-kakṣa-patākābhir haimaiś citra-dhvajai rathaiḥ

09100381 sad-aśvai rukma-sannāhair bhaṭaiḥ puraṭa-varmabhiḥ

09100383 śreṇībhir vāra-mukhyābhir bhṛtyaiś caiva padānugaiḥ

09100391 pārameṣṭhyāny upādāya paṇyāny uccāvacāni ca

09100393 pādayor nyapatat premṇā praklinna-hṛdayekṣaṇaḥ

09100401 pāduke nyasya purataḥ prāñjalir bāṣpa-locanaḥ

09100403 tam āśliṣya ciraṁ dorbhyāṁ snāpayan netrajair jalaiḥ

09100411 rāmo lakṣmaṇa-sītābhyāṁ viprebhyo ye’rha-sattamāḥ

09100413 tebhyaḥ svayaṁ namaścakre prajābhiś ca namaskṛtaḥ

09100421 dhunvanta uttarāsaṅgān patiṁ vīkṣya cirāgatam

09100423 uttarāḥ kosalā mālyaiḥ kiranto nanṛtur mudā

09100431 pāduke bharato’gṛhṇāc cāmara-vyajanottame

09100433 vibhīṣaṇaḥ sasugrīvaḥ śveta-cchatraṁ marut-sutaḥ

09100441 dhanur-niṣaṅgān chatrughnaḥ sītā tīrtha-kamaṇḍalum

09100443 abibhrad aṅgadaḥ khaḍgaṁ haimaṁ carmarkṣa-rāṇ nṛpa

09100451 puṣpaka-stho nutaḥ strībhiḥ stūyamānaś ca vandibhiḥ

09100453 vireje bhagavān rājan grahaiś candra ivoditaḥ

09100461 bhrātrābhinanditaḥ so’tha sotsavāṁ prāviśat purīm

09100463 praviśya rāja-bhavanaṁ guru-patnīḥ sva-mātaram

09100471 gurūn vayasyāvarajān pūjitaḥ pratyapūjayat

09100473 vaidehī lakṣmaṇaś caiva yathāvat samupeyatuḥ

09100481 putrān sva-mātaras tās tu prāṇāṁs tanva ivotthitāḥ

09100483 āropyāṅke’bhiṣiñcantyo bāṣpaughair vijahuḥ śucaḥ

09100491 jaṭā nirmucya vidhivat kula-vṛddhaiḥ samaṁ guruḥ

09100493 abhyaṣiñcad yathaivendraṁ catuḥ-sindhu-jalādibhiḥ

09100501 evaṁ kṛta-śiraḥ-snānaḥ suvāsāḥ sragvy-alaṅkṛtaḥ

09100503 svalaṅkṛtaiḥ suvāsobhir bhrātṛbhir bhāryayā babhau

09100511 agrahīd āsanaṁ bhrātrā praṇipatya prasāditaḥ

09100513 prajāḥ sva-dharma-niratā varṇāśrama-guṇānvitāḥ

09100515 jugopa pitṛvad rāmo menire pitaraṁ ca tam

09100521 tretāyāṁ vartamānāyāṁ kālaḥ kṛta-samo’bhavat

09100523 rāme rājani dharma-jñe sarva-bhūta-sukhāvahe

09100531 vanāni nadyo girayo varṣāṇi dvīpa-sindhavaḥ

09100533 sarve kāma-dughā āsan prajānāṁ bharatarṣabha

09100541 nādhi-vyādhi-jarā-glāni- duḥkha-śoka-bhaya-klamāḥ

09100543 mṛtyuś cānicchatāṁ nāsīd rāme rājany adhokṣaje

09100551 eka-patnī-vrata-dharo rājarṣi-caritaḥ śuciḥ

09100553 sva-dharmaṁ gṛha-medhīyaṁ śikṣayan svayam ācarat

09100561 premṇānuvṛttyā śīlena praśrayāvanatā satī

09100563 bhiyā hriyā ca bhāva-jñā bhartuḥ sītāharan manaḥ

0911001 śrī-śuka uvāca

09110011 bhagavān ātmanātmānaṁ rāma uttama-kalpakaiḥ

09110013 sarva-devamayaṁ devam īje’thācāryavān makhaiḥ

09110021 hotre’dadād diśaṁ prācīṁ brahmaṇe dakṣiṇāṁ prabhuḥ

09110023 adhvaryave pratīcīṁ vā uttarāṁ sāmagāya saḥ

09110031 ācāryāya dadau śeṣāṁ yāvatī bhūs tad-antarā

09110033 anyamāna idaṁ kṛtsnaṁ brāhmaṇo’rhati niḥspṛhaḥ

09110041 ity ayaṁ tad-alaṅkāra- vāsobhyām avaśeṣitaḥ

09110043 tathā rājñy api vaidehī saumaṅgalyāvaśeṣitā

09110051 te tu brāhmaṇa-devasya vātsalyaṁ vīkṣya saṁstutam

09110053 prītāḥ klinna-dhiyas tasmai pratyarpyedaṁ babhāṣire

09110061 aprattaṁ nas tvayā kiṁ nu bhagavan bhuvaneśvara

09110063 yan no’ntar-hṛdayaṁ viśya tamo haṁsi sva-rociṣā

09110071 namo brahmaṇya-devāya rāmāyākuṇṭha-medhase

09110073 uttamaśloka-dhuryāya nyasta-daṇḍārpitāṅghraye

09110081 kadācil loka-jijñāsur gūḍho rātryām alakṣitaḥ

09110083 caran vāco’śṛṇod rāmo bhāryām uddiśya kasyacit

09110091 nāhaṁ bibharmi tvāṁ duṣṭām asatīṁ para-veśma-gām

09110093 straiṇo hi bibhṛyāt sītāṁ rāmo nāhaṁ bhaje punaḥ

09110101 iti lokād bahu-mukhād durārādhyād asaṁvidaḥ

09110103 patyā bhītena sā tyaktā prāptā prācetasāśramam

09110111 antarvatny āgate kāle yamau sā suṣuve sutau

09110113 kuśo lava iti khyātau tayoś cakre kriyā muniḥ

09110121 aṅgadaś citraketuś ca lakṣmaṇasyātmajau smṛtau

09110123 takṣaḥ puṣkala ity āstāṁ bharatasya mahīpate

09110131 subāhuḥ śrutasenaś ca śatrughnasya babhūvatuḥ

09110133 gandharvān koṭiśo jaghne bharato vijaye diśām

09110141 tadīyaṁ dhanam ānīya sarvaṁ rājñe nyavedayat

09110143 śatrughnaś ca madhoḥ putraṁ lavaṇaṁ nāma rākṣasam

09110145 hatvā madhuvane cakre mathurāṁ nāma vai purīm

09110151 munau nikṣipya tanayau sītā bhartrā vivāsitā

09110153 dhyāyantī rāma-caraṇau vivaraṁ praviveśa ha

09110161 tac chrutvā bhagavān rāmo rundhann api dhiyā śucaḥ

09110163 smaraṁs tasyā guṇāṁs tāṁs tān nāśaknod roddhum īśvaraḥ

09110171 strī-puṁ-prasaṅga etādṛk sarvatra trāsam-āvahaḥ

09110173 apīśvarāṇāṁ kim uta grāmyasya gṛha-cetasaḥ

09110181 tata ūrdhvaṁ brahmacaryaṁ dhāryann ajuhot prabhuḥ

09110183 trayodaśābda-sāhasram agnihotram akhaṇḍitam

09110191 smaratāṁ hṛdi vinyasya viddhaṁ daṇḍaka-kaṇṭakaiḥ

09110193 sva-pāda-pallavaṁ rāma ātma-jyotir agāt tataḥ

09110201 nedaṁ yaśo raghupateḥ sura-yācñayātta-

09110202 līlā-tanor adhika-sāmya-vimukta-dhāmnaḥ

09100203 rakṣo-vadho jaladhi-bandhanam astra-pūgaiḥ

09100204 kiṁ tasya śatru-hanane kapayaḥ sahāyāḥ

09110211 yasyāmalaṁ nṛpa-sadaḥsu yaśo’dhunāpi

09110212 gāyanty agha-ghnam ṛṣayo dig-ibhendra-paṭṭam

09110213 taṁ nākapāla-vasupāla-kirīṭa-juṣṭa-

09110214 pādāmbujaṁ raghupatiṁ śaraṇaṁ prapadye

09110221 sa yaiḥ spṛṣṭo’bhidṛṣṭo vā saṁviṣṭo’nugato’pi vā

09110223 kosalās te yayuḥ sthānaṁ yatra gacchanti yoginaḥ

09110231 puruṣo rāma-caritaṁ śravaṇair upadhārayan

09110233 ānṛśaṁsya-paro rājan karma-bandhair vimucyate

0911024 śrī-rājovāca

09110241 kathaṁ sa bhagavān rāmo bhrātṝn vā svayam ātmanaḥ

09110243 tasmin vā te’nvavartanta prajāḥ paurāś ca īśvare

0911025 śrī-bādarāyaṇir uvāca

09110251 athādiśad dig-vijaye bhrātṝṁs tri-bhuvaneśvaraḥ

09110253 ātmānaṁ darśayan svānāṁ purīm aikṣata sānugaḥ

09110261 āsikta-mārgāṁ gandhodaiḥ kariṇāṁ mada-śīkaraiḥ

09110263 svāminaṁ prāptam ālokya mattāṁ vā sutarām iva

09110271 prāsāda-gopura-sabhā- caitya-deva-gṛhādiṣu

09110273 vinyasta-hema-kalaśaiḥ patākābhiś ca maṇḍitām

09110281 pūgaiḥ savṛntai rambhābhiḥ paṭṭikābhiḥ suvāsasām

09110283 ādarśair aṁśukaiḥ sragbhiḥ kṛta-kautuka-toraṇām

09110291 tam upeyus tatra tatra paurā arhaṇa-pāṇayaḥ

09110293 āśiṣo yuyujur deva pāhīmāṁ prāk tvayoddhṛtām

09110301 tataḥ prajā vīkṣya patiṁ cirāgataṁ

09110302 didṛkṣayotsṛṣṭa-gṛhāḥ striyo narāḥ

09110303 āruhya harmyāṇy aravinda-locanam

09110304 atṛpta-netrāḥ kusumair avākiran

09110311 atha praviṣṭaḥ sva-gṛhaṁ juṣṭaṁ svaiḥ pūrva-rājabhiḥ

09110313 anantākhila-koṣāḍhyam anarghyoruparicchadam

09110321 vidrumodumbara-dvārair vaidūrya-stambha-paṅktibhiḥ

09110323 sthalair mārakataiḥ svacchair bhrājat-sphaṭika-bhittibhiḥ

09110331 citra-sragbhiḥ paṭṭikābhir vāso-maṇi-gaṇāṁśukaiḥ

09110333 muktā-phalaiś cid-ullāsaiḥ kānta-kāmopapattibhiḥ

09110341 dhūpa-dīpaiḥ surabhibhir maṇḍitaṁ puṣpa-maṇḍanaiḥ

09110343 strī-pumbhiḥ sura-saṅkāśair juṣṭaṁ bhūṣaṇa-bhūṣaṇaiḥ

09110351 tasmin sa bhagavān rāmaḥ snigdhayā priyayeṣṭayā

09110353 reme svārāma-dhīrāṇām ṛṣabhaḥ sītayā kila

09110361 bubhuje ca yathā-kālaṁ kāmān dharmam apīḍayan

09110363 varṣa-pūgān bahūn nṝṇām abhidhyātāṅghri-pallavaḥ

0912001 śrī-śuka uvāca

09120011 kuśasya cātithis tasmān niṣadhas tat-suto nabhaḥ

09120013 puṇḍarīko’tha tat-putraḥ kṣemadhanvābhavat tataḥ

09120021 devānīkas tato’nīhaḥ pāriyātro’tha tat-sutaḥ

09120023 tato balasthalas tasmād vajranābho’rka-sambhavaḥ

09120031 sagaṇas tat-sutas tasmād vidhṛtiś cābhavat sutaḥ

09120033 tato hiraṇyanābho’bhūd yogācāryas tu jaimineḥ

09120041 śiṣyaḥ kauśalya ādhyātmaṁ yājñavalkyo’dhyagād yataḥ

09120043 yogaṁ mahodayam ṛṣir hṛdaya-granthi-bhedakam

09120051 puṣpo hiraṇyanābhasya dhruvasandhis tato’bhavat

09120053 sudarśano’thāgnivarṇaḥ śīghras tasya maruḥ sutaḥ

09120061 so’sāv āste yoga-siddhaḥ kalāpa-grāmam āsthitaḥ

09120063 kaler ante sūrya-vaṁśaṁ naṣṭaṁ bhāvayitā punaḥ

09120071 tasmāt prasuśrutas tasya sandhis tasyāpy amarṣaṇaḥ

09120073 mahasvāṁs tat-sutas tasmād viśvabāhur ajāyata

09120081 tataḥ prasenajit tasmāt takṣako bhavitā punaḥ

09120083 tato bṛhadbalo yas tu pitrā te samare hataḥ

09120091 ete hīkṣvāku-bhūpālā atītāḥ śṛṇv anāgatān

09120093 bṛhadbalasya bhavitā putro nāmnā bṛhadraṇaḥ

09120101 ūrukriyaḥ sutas tasya vatsavṛddho bhaviṣyati

09120103 prativyomas tato bhānur divāko vāhinī-patiḥ

09120111 sahadevas tato vīro bṛhadaśvo’tha bhānumān

09120113 pratīkāśvo bhānumataḥ supratīko’tha tat-sutaḥ

09120121 bhavitā marudevo’tha sunakṣatro’tha puṣkaraḥ

09120123 tasyāntarikṣas tat-putraḥ sutapās tad amitrajit

09120131 bṛhadrājas tu tasyāpi barhis tasmāt kṛtañjayaḥ

09120133 raṇañjayas tasya sutaḥ sañjayo bhavitā tataḥ

09120141 tasmāc chākyo’tha śuddhodo lāṅgalas tat-sutaḥ smṛtaḥ

09120143 tataḥ prasenajit tasmāt kṣudrako bhavitā tataḥ

09120151 raṇako bhavitā tasmāt surathas tanayas tataḥ

09120153 sumitro nāma niṣṭhānta ete bārhadbalānvayāḥ

09120161 ikṣvākūṇām ayaṁ vaṁśaḥ sumitrānto bhaviṣyati

09120163 yatas taṁ prāpya rājānaṁ saṁsthāṁ prāpsyati vai kalau

0913001 śrī-śuka uvāca

09130011 nimir ikṣvāku-tanayo vasiṣṭham avṛtartvijam

09130013 ārabhya satraṁ so’py āha śakreṇa prāg vṛto’smi bhoḥ

09130021 taṁ nirvartyāgamiṣyāmi tāvan māṁ pratipālaya

09130023 tūṣṇīm āsīd gṛha-patiḥ so’pīndrasyākaron makham

09130031 nimittaś calam idaṁ vidvān satram ârabhatām ātmavān

09130033 ṛtvigbhir aparais tāvan nāgamad yāvatā guruḥ

09130041 śiṣya-vyatikramaṁ vīkṣya taṁ nirvartyāgato guruḥ

09130043 aśapat patatād deho nimeḥ paṇḍita-māninaḥ

09130051 nimiḥ pratidadau śāpaṁ gurave’dharma-vartine

09130053 tavāpi patatād deho lobhād dharmam ajānataḥ

09130061 ity utsasarja svaṁ dehaṁ nimir adhyātma-kovidaḥ

09130063 mitrā-varuṇayor jajñe urvaśyāṁ prapitāmahaḥ

09130071 gandha-vastuṣu tad-dehaṁ nidhāya muni-sattamāḥ

09130073 samāpte satra-yāge ca devān ūcuḥ samāgatān

09130081 rājño jīvatu deho’yaṁ prasannāḥ prabhavo yadi

09130083 tathety ukte nimiḥ prāha mā bhūn me deha-bandhanam

09130091 yasya yogaṁ na vāñchanti viyoga-bhaya-kātarāḥ

09130093 bhajanti caraṇāmbhojaṁ munayo hari-medhasaḥ

09130101 dehaṁ nāvarurutse’haṁ duḥkha-śoka-bhayāvaham

09130103 sarvatrāsya yato mṛtyur matsyānām udake yathā

0913011 devā ūcuḥ

09130111 videha uṣyatāṁ kāmaṁ locaneṣu śarīriṇām

09130113 unmeṣaṇa-nimeṣābhyāṁ lakṣito’dhyātma-saṁsthitaḥ

09130121 arājaka-bhayaṁ n–ṇāṁ manyamānā maharṣayaḥ

09130123 dehaṁ mamanthuḥ sma nimeḥ kumāraḥ samajāyata

09130131 janmanā janakaḥ so’bhūd vaidehas tu videhajaḥ

09130133 mithilo mathanāj jāto mithilā yena nirmitā

09130141 tasmād udāvasus tasya putro’bhūn nandivardhanaḥ

09130143 tataḥ suketus tasyāpi devarāto mahīpate

09130151 tasmād bṛhadrathas tasya mahāvīryaḥ sudhṛt-pitā

09130153 sudhṛter dhṛṣṭaketur vai haryaśvo’tha marus tataḥ

09130161 maroḥ pratīpakas tasmāj jātaḥ kṛtaratho yataḥ

09130163 devamīḍhas tasya putro viśruto’tha mahādhṛtiḥ

09130171 kṛtirātas tatas tasmān mahāromā ca tat-sutaḥ

09130173 svarṇaromā sutas tasya hrasvaromā vyajāyata

09130181 tataḥ śīradhvajo jajñe yajñārthaṁ karṣato mahīm

09130183 sītā śīrāgrato jātā tasmāt śīradhvajaḥ smṛtaḥ

09130191 kuśadhvajas tasya putras tato dharmadhvajo nṛpaḥ

09130193 dharmadhvajasya dvau putrau kṛtadhvaja-mitadhvajau

09130201 kṛtadhvajāt keśidhvajaḥ khāṇḍikyas tu mitadhvajāt

09130203 kṛtadhvaja-suto rājann ātma-vidyā-viśāradaḥ

09130211 khāṇḍikyaḥ karma-tattva-jño bhītaḥ keśidhvajād drutaḥ

09130213 bhānumāṁs tasya putro’bhūc chatadyumnas tu tat-sutaḥ

09130221 śucis tu tanayas tasmāt sanadvājaḥ suto’bhavat

09130223 ūrjaketuḥ sanadvājād ajo’tha purujit sutaḥ

09130231 ariṣṭanemis tasyāpi śrutāyus tat supārśvakaḥ

09130233 tataś citraratho yasya kṣemādhir mithilādhipaḥ

09130241 tasmāt samarathas tasya sutaḥ satyarathas tataḥ

09130243 āsīd upagurus tasmād upagupto’gni-sambhavaḥ

09130251 vasvananto’tha tat-putro yuyudho yat subhāṣaṇaḥ

09130253 śrutas tato jayas tasmād vijayo’smād ṛtaḥ sutaḥ

09130261 śunakas tat-suto jajñe vītahavyo dhṛtis tataḥ

09130263 bahulāśvo dhṛtes tasya kṛtir asya mahāvaśī

09130271 ete vai maithilā rājann ātma-vidyā-viśāradāḥ

09130273 yogeśvara-prasādena dvandvair muktā gṛheṣv api

0914001 śrī-śuka uvāca

09140011 athātaḥ śrūyatāṁ rājan vaṁśaḥ somasya pāvanaḥ

09140013 yasminn ailādayo bhūpāḥ kīrtyante puṇya-kīrtayaḥ

09140021 sahasra-śirasaḥ puṁso nābhi-hrada-saroruhāt

09140023 jātasyāsīt suto dhātur atriḥ pitṛ-samo guṇaiḥ

09140031 tasya dṛgbhyo’bhavat putraḥ somo’mṛtamayaḥ kila

09140033 viprauṣadhy-uḍu-gaṇānāṁ brahmaṇā kalpitaḥ patiḥ

09140041 so’yajad rājasūyena vijitya bhuvana-trayam

09140043 patnīṁ bṛhaspater darpāt tārāṁ nāmāharad balāt

09140051 yadā sa deva-guruṇā yācito’bhīkṣṇaśo madāt

09140053 nātyajat tat-kṛte jajñe sura-dānava-vigrahaḥ

09140061 śukro bṛhaspater dveṣād agrahīt sāsuroḍupam

09140063 haro guru-sutaṁ snehāt sarva-bhūta-gaṇāvṛtaḥ

09140071 sarva-deva-gaṇopeto mahendro gurum anvayāt

09140073 surāsura-vināśo’bhūt samaras tārakāmayaḥ

09140081 nivedito’thāṅgirasā somaṁ nirbhartsya viśva-kṛt

09140083 tārāṁ sva-bhartre prāyacchad antarvatnīm avait patiḥ

09140091 tyaja tyajāśu duṣprajñe mat-kṣetrād āhitaṁ paraiḥ

09140093 nāhaṁ tvāṁ bhasmasāt kuryāṁ striyaṁ sāntānike’sati

09140101 tatyāja vrīḍitā tārā kumāraṁ kanaka-prabham

09140103 spṛhām āṅgirasaś cakre kumāre soma eva ca

09140111 mamāyaṁ na tavety uccais tasmin vivadamānayoḥ

09140113 papracchur ṛṣayo devā naivoce vrīḍitā tu sā

09140121 kumāro mātaraṁ prāha kupito’līka-lajjayā

09140123 kiṁ na vacasy asad-vṛtte ātmāvadyaṁ vadāśu me

09140131 brahmā tāṁ raha āhūya samaprākṣīc ca sāntvayan

09140133 somasyety āha śanakaiḥ somas taṁ tāvad agrahīt

09140141 tasyātma-yonir akṛta budha ity abhidhāṁ nṛpa

09140143 buddhyā gambhīrayā yena putreṇāpoḍurāṇ mudam

09140151 tataḥ purūravā jajñe ilāyāṁ ya udāhṛtaḥ

09140153 tasya rūpa-guṇaudārya- śīla-draviṇa-vikramān

09140161 śrutvorvaśīndra-bhavane gīyamānān surarṣiṇā

09140163 tad-antikam upeyāya devī smara-śarārditā

09140171 mitrā-varuṇayoḥ śāpād āpannā nara-lokatām

09140173 niśamya puruṣa-śreṣṭhaṁ kandarpam iva rūpiṇam

09140175 dhṛtiṁ viṣṭabhya lalanā upatasthe tad-antike

09140181 sa tāṁ vilokya nṛpatir harṣeṇotphulla-locanaḥ

09140183 uvāca ślakṣṇayā vācā devīṁ hṛṣṭa-tanūruhaḥ

0914019 śrī-rājovāca

09140191 svāgataṁ te varārohe āsyatāṁ karavāma kim

09140193 saṁramasva mayā sākaṁ ratir nau śāśvatīḥ samāḥ

0914020 urvaśy uvāca

09140201 kasyās tvayi na sajjeta mano dṛṣṭiś ca sundara

09140203 yad-aṅgāntaram āsādya cyavate ha riraṁsayā

09140211 etāv uraṇakau rājan nyāsau rakṣasva mānada

09140213 saṁraṁsye bhavatā sākaṁ ślāghyaḥ strīṇāṁ varaḥ smṛtaḥ

09140221 ghṛtaṁ me vīra bhakṣyaṁ syān nekṣe tvānyatra maithunāt

09140223 vivāsasaṁ tat tatheti pratipede mahāmanāḥ

09140231 aho rūpam aho bhāvo nara-loka-vimohanam

09140233 ko na seveta manujo devīṁ tvāṁ svayam āgatām

09140241 tayā sa puruṣa-śreṣṭho ramayantyā yathārhataḥ

09140243 reme sura-vihāreṣu kāmaṁ caitrarathādiṣu

09140251 ramamāṇas tayā devyā padma-kiñjalka-gandhayā

09140253 tan-mukhāmoda-muṣito mumude’har-gaṇān bahūn

09140261 apaśyann urvaśīm indro gandharvān samacodayat

09140263 urvaśī-rahitaṁ mahyam āsthānaṁ nātiśobhate

09140271 te upetya mahā-rātre tamasi pratyupasthite

09140273 urvaśyā uraṇau jahrur nyastau rājani jāyayā

09140281 niśamyākranditaṁ devī putrayor nīyamānayoḥ

09140283 hatāsmy ahaṁ kunāthena napuṁsā vīra-māninā

09140291 yad-viśrambhād ahaṁ naṣṭā hṛtāpatyā ca dasyubhiḥ

09140293 yaḥ śete niśi santrasto yathā nārī divā pumān

09140301 iti vāk-sāyakair biddhaḥ pratottrair iva kuñjaraḥ

09140303 niśi nistriṁśam ādāya vivastro’bhyadravad ruṣā

09140311 te visṛjyoraṇau tatra vyadyotanta sma vidyutaḥ

09140313 ādāya meṣāv āyāntaṁ nagnam aikṣata sā patim

09140321 ailo’pi śayane jāyām apaśyan vimanā iva

09140323 tac-citto vihvalaḥ śocan babhrāmonmattavan mahīm

09140331 sa tāṁ vīkṣya kurukṣetre sarasvatyāṁ ca tat-sakhīḥ

09140333 pañca prahṛṣṭa-vadanaḥ prāha sūktaṁ purūravāḥ

09140341 aho jāye tiṣṭha tiṣṭha ghore na tyaktum arhasi

09140343 māṁ tvam adyāpy anirvṛtya vacāṁsi kṛṇavāvahai

09140351 sudeho’yaṁ pataty atra devi dūraṁ hṛtas tvayā

09140353 khādanty enaṁ vṛkā gṛdhrās tvat-prasādasya nāspadam

0914036 urvaśy uvāca

09140361 mā mṛthāḥ puruṣo’si tvaṁ mā sma tvādyur vṛkā ime

09140363 kvāpi sakhyaṁ na vai strīṇāṁ vṛkāṇāṁ hṛdayaṁ yathā

09140371 striyo hy akaruṇāḥ krūrā durmarṣāḥ priya-sāhasāḥ

09140373 ghnanty alpārthe’pi viśrabdhaṁ patiṁ bhrātaram apy uta

09140381 vidhāyālīka-viśrambham ajñeṣu tyakta-sauhṛdāḥ

09140383 navaṁ navam abhīpsantyaḥ puṁścalyaḥ svaira-vṛttayaḥ

09140391 saṁvatsarānte hi bhavān eka-rātraṁ mayeśvaraḥ

09140393 raṁsyaty apatyāni ca te bhaviṣyanty aparāṇi bhoḥ

09140401 antarvatnīm upālakṣya devīṁ sa prayayau purīm

09140403 punas tatra gato’bdānte urvaśīṁ vīra-mātaram

09140411 upalabhya mudā yuktaḥ samuvāsa tayā niśām

09140413 athainam urvaśī prāha kṛpaṇaṁ virahāturam

09140421 gandharvān upadhāvemāṁs tubhyaṁ dāsyanti mām iti

09140423 tasya saṁstuvatas tuṣṭā agni-sthālīṁ dadur nṛpa

09140425 urvaśīṁ manyamānas tāṁ so’budhyata caran vane

09140431 sthālīṁ nyasya vane gatvā gṛhān ādhyāyato niśi

09140433 tretāyāṁ sampravṛttāyāṁ manasi trayy avartata

09140441 sthālī-sthānaṁ gato’śvatthaṁ śamī-garbhaṁ vilakṣya saḥ

09140443 tena dve araṇī kṛtvā urvaśī-loka-kāmyayā

09140451 urvaśīṁ mantrato dhyāyann adharāraṇim uttarām

09140453 ātmānam ubhayor madhye yat tat prajananaṁ prabhuḥ

09140461 tasya nirmanthanāj jāto jāta-vedā vibhāvasuḥ

09140463 trayyā sa vidyayā rājñā putratve kalpitas tri-vṛt

09140471 tenāyajata yajñeśaṁ bhagavantam adhokṣajam

09140473 urvaśī-lokam anvicchan sarva-devamayaṁ harim

09140481 eka eva purā vedaḥ praṇavaḥ sarva-vāṅmayaḥ

09140483 devo nārāyaṇo nānya eko’gnir varṇa eva ca

09140491 purūravasa evāsīt trayī tretā-mukhe nṛpa

09140493 agninā prajayā rājā lokaṁ gāndharvam eyivān

0915001 śrī-bādarāyaṇir uvāca

09150011 ailasya corvaśī-garbhāt ṣaḍ āsann ātmajā nṛpa

09150013 āyuḥ śrutāyuḥ satyāyū rayo’tha vijayo jayaḥ

09150021 śrutāyor vasumān putraḥ satyāyoś ca śrutañjayaḥ

09150023 rayasya suta ekaś ca jayasya tanayo’mitaḥ

09150031 bhīmas tu vijayasyātha kāñcano hotrakas tataḥ

09150033 tasya jahnuḥ suto gaṅgāṁ gaṇḍūṣī-kṛtya yo’pibat

09150035 jahnos tu purus tasyātha balākaś cātmajo’jakaḥ

09150041 tataḥ kuśaḥ kuśasyāpi kuśāmbus tanayo vasuḥ

09150043 kuśanābhaś ca catvāro gādhir āsīt kuśāmbujaḥ

09150051 tasya satyavatīṁ kanyām ṛcīko’yācata dvijaḥ

09150053 varaṁ visadṛśaṁ matvā gādhir bhārgavam abravīt

09150061 ekataḥ śyāma-karṇānāṁ hayānāṁ candra-varcasām

09150063 sahasraṁ dīyatāṁ śulkaṁ kanyāyāḥ kuśikā vayam

09150071 ity uktas tan-mataṁ jñātvā gataḥ sa varuṇāntikam

09150073 ānīya dattvā tān aśvān upayeme varānanām

09150081 sa ṛṣiḥ prārthitaḥ patnyā śvaśrvā cāpatya-kāmyayā

09150083 śrapayitvobhayair mantraiś caruṁ snātuṁ gato muniḥ

09150091 tāvat satyavatī mātrā sva-caruṁ yācitā satī

09150093 śreṣṭhaṁ matvā tayāyacchan mātre mātur adat svayam

09150101 tad viditvā muniḥ prāha patnīṁ kaṣṭam akāraṣīḥ

09150103 ghoro daṇḍa-dharaḥ putro bhrātā te brahma-vittamaḥ

09150111 prasāditaḥ satyavatyā maivaṁ bhūr iti bhārgavaḥ

09150113 atha tarhi bhavet pautrojamadagnis tato’bhavat

09150121 sā cābhūt sumahat-puṇyā kauśikī loka-pāvanī

09150123 reṇoḥ sutāṁ reṇukāṁ vai jamadagnir uvāha yām

09150131 tasyāṁ vai bhārgava-ṛṣeḥ sutā vasumad-ādayaḥ

09150133 yavīyān jajña eteṣāṁ rāma ity abhiviśrutaḥ

09150141 yam āhur vāsudevāṁśaṁ haihayānāṁ kulāntakam

09150143 triḥ-sapta-kṛtvo ya imāṁ cakre niḥkṣatriyāṁ mahīm

09150151 dṛptaṁ kṣatraṁ bhuvo bhāram abrahmaṇyam anīnaśat

09150153 rajas-tamo-vṛtam ahan phalguny api kṛte’ṁhasi

0915016 śrī-rājovāca

09150161 kiṁ tad aṁho bhagavato rājanyair ajitātmabhiḥ

09150163 kṛtaṁ yena kulaṁ naṣṭaṁ kṣatriyāṇām abhīkṣṇaśaḥ

0915017 śrī-bādarāyaṇir uvāca

09150171 haihayānām adhipatir arjunaḥ kṣatriyarṣabhaḥ

09150173 dattaṁ nārāyaṇāṁśāṁśam ārādhya parikarmabhiḥ

09150181 bāhūn daśa-śataṁ lebhe durdharṣatvam arātiṣu

09150183 avyāhatendriyaujaḥ śrī- tejo-vīrya-yaśo-balam

09150191 yogeśvaratvam aiśvaryaṁ guṇā yatrāṇimādayaḥ

09150193 cacārāvyāhata-gatir lokeṣu pavano yathā

09150201 strī-ratnair āvṛtaḥ krīḍan revāmbhasi madotkaṭaḥ

09150203 vaijayantīṁ srajaṁ bibhrad rurodha saritaṁ bhujaiḥ

09150211 viplāvitaṁ sva-śibiraṁ pratisrotaḥ-sarij-jalaiḥ

09150213 nāmṛṣyat tasya tad vīryaṁ vīramānī daśānanaḥ

09150221 gṛhīto līlayā strīṇāṁ samakṣaṁ kṛta-kilbiṣaḥ

09150223 māhiṣmatyāṁ sanniruddho mukto yena kapir yathā

09150231 sa ekadā tu mṛgayāṁ vicaran vijane vane

09150233 yadṛcchayāśrama-padaṁ jamadagner upāviśat

09150241 tasmai sa naradevāya munir arhaṇam āharat

09150243 sasainyāmātya-vāhāya haviṣmatyā tapo-dhanaḥ

09150251 sa vai ratnaṁ tu tad dṛṣṭvā ātmaiśvaryātiśāyanam

09150253 tan nādriyatāgnihotryāṁ sābhilāṣaḥ sahaihayaḥ

09150261 havirdhānīm ṛṣer darpān narān hartum acodayat

09150263 te ca māhiṣmatīṁ ninyuḥ sa-vatsāṁ krandatīṁ balāt

09150271 atha rājani niryāte rāma āśrama āgataḥ

09150273 śrutvā tat tasya daurātmyaṁ cukrodhāhir ivāhataḥ

09150281 ghoram ādāya paraśuṁ satūṇaṁ varma kārmukam

09150283 anvadhāvata durmarṣo mṛgendra iva yūthapam

09150291 tam āpatantaṁ bhṛgu-varyam ojasā

09150292 dhanur-dharaṁ bāṇa-paraśvadhāyudham

09150293 aiṇeya-carmāmbaram arka-dhāmabhir

09150294 yutaṁ jaṭābhir dadṛśe purīṁ viśan

09150301 acodayad dhasti-rathāśva-pattibhir

09150302 gadāsi-bāṇarṣṭi-śataghni-śaktibhiḥ

09150303 akṣauhiṇīḥ sapta-daśātibhīṣaṇās

09150304 tā rāma eko bhagavān asūdayat

09150311 yato yato’sau praharat-paraśvadho

09150312 mano-'nilaujāḥ para-cakra-sūdanaḥ

09150313 tataś tatas chinna-bhujoru-kandharā

09150314 nipetur urvyāṁ hata-sūta-vāhanāḥ

09150321 dṛṣṭvā sva-sainyaṁ rudhiraugha-kardame

09150322 raṇājire rāma-kuṭhāra-sāyakaiḥ

09150323 vivṛkṇa-varma-dhvaja-cāpa-vigrahaṁ

09150324 nipātitaṁ haihaya āpatad ruṣā

09150331 athārjunaḥ pañca-śateṣu bāhubhir

09150332 dhanuḥṣu bāṇān yugapat sa sandadhe

09150333 rāmāya rāmo’stra-bhṛtāṁ samagraṇīs

09150334 tāny eka-dhanveṣubhir ācchinat samam

09150341 punaḥ sva-hastair acalān mṛdhe’ṅghripān

09150342 utkṣipya vegād abhidhāvato yudhi

09150343 bhujān kuṭhāreṇa kaṭhora-neminā

09150344 ciccheda rāmaḥ prasabhaṁ tv aher iva

09150351 kṛtta-bāhoḥ śiras tasya gireḥ śṛṅgam ivāharat

09150353 hate pitari tat-putrā ayutaṁ dudruvur bhayāt

09150361 agnihotrīm upāvartya savatsāṁ para-vīra-hā

09150363 samupetyāśramaṁ pitre parikliṣṭāṁ samarpayat

09150371 sva-karma tat kṛtaṁ rāmaḥ pitre bhrātṛbhya eva ca

09150373 varṇayām āsa tac chrutvājamadagnir abhāṣata

09150381 rāma rāma mahābāho bhavān pāpam akāraṣīt

09150383 avadhīn naradevaṁ yat sarva-devamayaṁ vṛthā

09150391 vayaṁ hi brāhmaṇās tāta kṣamayārhaṇatāṁ gatāḥ

09150393 yayā loka-gurur devaḥ pārameṣṭhyam agāt padam

09150401 kṣamayā rocate lakṣmīr brāhmī saurī yathā prabhā

09150403 kṣamiṇām āśu bhagavāṁs tuṣyate harir īśvaraḥ

09150411 rājño mūrdhābhiṣiktasya vadho brahma-vadhād guruḥ

09150413 tīrtha-saṁsevayā cāṁho jahy aṅgācyuta-cetanaḥ

0916001 śrī-śuka uvāca

09160011 pitropaśikṣito rāmas tatheti kuru-nandana

09160013 saṁvatsaraṁ tīrtha-yātrāṁ caritvāśramam āvrajat

09160021 kadācid reṇukā yātā gaṅgāyāṁ padma-mālinam

09160023 gandharva-rājaṁ krīḍantam apsarobhir apaśyata

09160031 vilokayantī krīḍantam udakārthaṁ nadīṁ gatā

09160033 homa-velāṁ na sasmāra kiñcic citraratha-spṛhā

09160041 kālātyayaṁ taṁ vilokya muneḥ śāpa-viśaṅkitā

09160043 āgatya kalaśaṁ tasthau purodhāya kṛtāñjaliḥ

09160051 vyabhicāraṁ munir jñātvā patnyāḥ prakupito’bravīt

09160053 ghnataināṁ putrakāḥ pāpām ity uktās te na cakrire

09160061 rāmaḥ sañcoditaḥ pitrā bhrātṝn mātrā sahāvadhīt

09160063 prabhāva-jño muneḥ samyak samādhes tapasaś ca saḥ

09160071 vareṇa cchandayām āsa prītaḥ satyavatī-sutaḥ

09160073 vavre hatānāṁ rāmo’pi jīvitaṁ cāsmṛtiṁ vadhe

09160081 uttasthus te kuśalino nidrāpāya ivāñjasā

09160083 pitur vidvāṁs tapo-vīryaṁ rāmaś cakre suhṛd-vadham

09160091 ye’rjunasya sutā rājan smarantaḥ sva-pitur vadham

09160093 rāma-vīrya-parābhūtā lebhire śarma na kvacit

09160101 ekadāśramato rāme sabhrātari vanaṁ gate

09160103 vairaṁ siṣādhayiṣavo labdha-cchidrā upāgaman

09160111 dṛṣṭvāgny-āgāra āsīnam āveśita-dhiyaṁ munim

09160113 bhagavaty uttamaśloke jaghnus te pāpa-niścayāḥ

09160121 yācyamānāḥ kṛpaṇayā rāma-mātrātidāruṇāḥ

09160123 prasahya śira utkṛtya ninyus te kṣatra-bandhavaḥ

09160131 reṇukā duḥkha-śokārtā nighnanty ātmānam ātmanā

09160133 rāma rāmeti tāteti vicukrośoccakaiḥ satī

09160141 tad upaśrutya dūrasthā hā rāmety ārtavat svanam

09160143 tvarayāśramam āsādya dadṛśuḥ pitaraṁ hatam

09160151 te duḥkha-roṣāmarṣārti- śoka-vega-vimohitāḥ

09160153 hā tāta sādho dharmiṣṭha tyaktvāsmān svar-gato bhavān

09160161 vilapyaivaṁ pitur dehaṁ nidhāya bhrātṛṣu svayam

09160163 pragṛhya paraśuṁ rāmaḥ kṣatrāntāya mano dadhe

09160171 gatvā māhiṣmatīṁ rāmo brahma-ghna-vihata-śriyam

09160173 teṣāṁ sa śīrṣabhī rājan madhye cakre mahā-girim

09160181 tad-raktena nadīṁ ghorām abrahmaṇya-bhayāvahām

09160183 hetuṁ kṛtvā pitṛ-vadhaṁ kṣatre’maṅgala-kāriṇi

09160191 triḥ-sapta-kṛtvaḥ pṛthivīṁ kṛtvā niḥkṣatriyāṁ prabhuḥ

09160193 samanta-pañcake cakre śoṇitodān hradān nava

09160201 pituḥ kāyena sandhāya śira ādāya barhiṣi

09160203 sarva-deva-mayaṁ devam ātmānam ayajan makhaiḥ

09160211 dadau prācīṁ diśaṁ hotre brahmaṇe dakṣiṇāṁ diśam

09160213 adhvaryave pratīcīṁ vai udgātre uttarāṁ diśam

09160221 anyebhyo’vāntara-diśaḥ kaśyapāya ca madhyataḥ

09160223 āryāvartam upadraṣṭre sadasyebhyas tataḥ param

09160231 tataś cāvabhṛtha-snāna- vidhūtāśeṣa-kilbiṣaḥ

09160233 sarasvatyāṁ mahā-nadyāṁ reje vyabbhra ivāṁśumān

09160241 sva-dehaṁ jamadagnis tu labdhvā saṁjñāna-lakṣaṇam

09160243 ṛṣīṇāṁ maṇḍale so’bhūt saptamo rāma-pūjitaḥ

09160251 jāmadagnyo’pi bhagavān rāmaḥ kamala-locanaḥ

09160253 āgāminy antare rājan vartayiṣyati vai bṛhat

09160261 āste’dyāpi mahendrādrau nyasta-daṇḍaḥ praśānta-dhīḥ

09160263 upagīyamāna-caritaḥ siddha-gandharva-cāraṇaiḥ

09160271 evaṁ bhṛguṣu viśvātmā bhagavān harir īśvaraḥ

09160273 avatīrya paraṁ bhāraṁ bhuvo’han bahuśo nṛpān

09160281 gādher abhūn mahā-tejāḥ samiddha iva pāvakaḥ

09160283 tapasā kṣātram utsṛjya yo lebhe brahma-varcasam

09160291 viśvāmitrasya caivāsan putrā eka-śataṁ nṛpa

09160293 madhyamas tu madhucchandā madhucchandasa eva te

09160301 putraṁ kṛtvā śunaḥśephaṁ devarātaṁ ca bhārgavam

09160303 ājīgartaṁ sutān āha jyeṣṭha eṣa prakalpyatām

09160311 yo vai hariścandra-makhe vikrītaḥ puruṣaḥ paśuḥ

09160313 stutvā devān prajeśādīn mumuce pāśa-bandhanāt

09160321 yo rāto deva-yajane devair gādhiṣu tāpasaḥ

09160323 deva-rāta iti khyātaḥ śunaḥśephas tu bhārgavaḥ

09160331 ye madhucchandaso jyeṣṭhāḥ kuśalaṁ menire na tat

09160333 aśapat tān muniḥ kruddho mlecchā bhavata durjanāḥ

09160341 sa hovāca madhucchandāḥ sārdhaṁ pañcāśatā tataḥ

09160343 yan no bhavān sañjānīte tasmiṁs tiṣṭhāmahe vayam

09160351 jyeṣṭhaṁ mantra-dṛśaṁ cakrus tvām anvañco vayaṁ sma hi

09160353 viśvāmitraḥ sutān āha vīravanto bhaviṣyatha

09160355 ye mānaṁ me’nugṛhṇanto vīravantam akarta mām

09160361 eṣa vaḥ kuśikā vīro devarātas tam anvita

09160363 anye cāṣṭaka-hārīta- jaya-kratumad-ādayaḥ

09160371 evaṁ kauśika-gotraṁ tu viśvāmitraiḥ pṛthag-vidham

09160373 pravarāntaram āpannaṁ tad dhi caivaṁ prakalpitam

0917001 śrī-bādarāyaṇir uvāca

09170011 yaḥ purūravasaḥ putra āyus tasyābhavan sutāḥ

09170013 nahuṣaḥ kṣatravṛddhaś ca rajī rābhaś ca vīryavān

09170021 anenā iti rājendra śṛṇu kṣatravṛdho’nvayam

09170023 kṣatravṛddha-sutasyāsan suhotrasyātmajās trayaḥ

09170031 kāśyaḥ kuśo gṛtsamada iti gṛtsamadād abhūt

09170033 śunakaḥ śaunako yasya bahvṛca-pravaro muniḥ

09170041 kāśyasya kāśis tat-putro rāṣṭro dīrghatamaḥ-pitā

09170043 dhanvantarir dīrghatamasa āyur-veda-pravartakaḥ

09170051 yajña-bhug vāsudevāṁśaḥ smṛta-mātrārti-nāśanaḥ

09170053 tat-putraḥ ketumān asya jajñe bhīmarathas tataḥ

09170061 divodāso dyumāṁs tasmāt pratardana iti smṛtaḥ

09170063 sa eva śatrujid vatsa ṛtadhvaja itīritaḥ

09170065 tathā kuvalayāśveti prokto’larkādayas tataḥ

09170071 ṣaṣṭiṁ varṣa-sahasrāṇi ṣaṣṭiṁ varṣa-śatāni ca

09170073 nālarkād aparo rājan bubhuje medinīṁ yuvā

09170081 alarkāt santatis tasmāt sunītho’tha niketanaḥ

09170083 dharmaketuḥ sutas tasmāt satyaketur ajāyata

09170091 dhṛṣṭaketus tatas tasmāt sukumāraḥ kṣitīśvaraḥ

09170093 vītihotro’sya bhargo’to bhārgabhūmir abhūn nṛpa

09170101 itīme kāśayo bhūpāḥ kṣatravṛddhānvayāyinaḥ

09170103 rābhasya rabhasaḥ putro gambhīraś cākriyas tataḥ

09170111 tad-gotraṁ brahmavij jajñe śṛṇu vaṁśam anenasaḥ

09170113 śuddhas tataḥ śucis tasmāc citrakṛd dharmasārathiḥ

09170121 tataḥ śāntarajo jajñe kṛta-kṛtyaḥ sa ātmavān

09170123 rajeḥ pañca-śatāny āsan putrāṇām amitaujasām

09170131 devair abhyarthito daityān hatvendrāyādadād divam

09170133 indras tasmai punar dattvā gṛhītvā caraṇau rajeḥ

09170141 ātmānam arpayām āsa prahrādādy-ari-śaṅkitaḥ

09170143 pitary uparate putrā yācamānāya no daduḥ

09170151 triviṣṭapaṁ mahendrāya yajña-bhāgān samādaduḥ

09170153 guruṇā hūyamāne’gnau balabhit tanayān rajeḥ

09170161 avadhīd bhraṁśitān mārgān na kaścid avaśeṣitaḥ

09170163 kuśāt pratiḥ kṣātravṛddhāt sañjayas tat-suto jayaḥ

09170171 tataḥ kṛtaḥ kṛtasyāpi jajñe haryabalo nṛpaḥ

09170173 sahadevas tato hīno jayasenas tu tat-sutaḥ

09170181 saṅkṛtis tasya ca jayaḥ kṣatra-dharmā mahā-rathaḥ

09170183 kṣatravṛddhānvayā bhūpā ime śṛṇv atha nāhuṣān

0918001 śrī-śuka uvāca

09180011 yatir yayātiḥ saṁyātir āyatir viyatiḥ kṛtiḥ

09180013 ṣaḍ ime nahuṣasyāsann indriyāṇīva dehinaḥ

09180021 rājyaṁ naicchad yatiḥ pitrā dattaṁ tat-pariṇāmavit

09180023 yatra praviṣṭaḥ puruṣa ātmānaṁ nāvabudhyate

09180031 pitari bhraṁśite sthānād indrāṇyā dharṣaṇād dvijaiḥ

09180033 prāpite’jagaratvaṁ vai yayātir abhavan nṛpaḥ

09180041 catasṛṣv ādiśad dikṣu bhrātṝn bhrātā yavīyasaḥ

09180043 kṛta-dāro jugoporvīṁ kāvyasya vṛṣaparvaṇaḥ

0918005 śrī-rājovāca

09180051 brahmarṣir bhagavān kāvyaḥ kṣatra-bandhuś ca nāhuṣaḥ

09180053 rājanya-viprayoḥ kasmād vivāhaḥ pratilomakaḥ

0918006 śrī-śuka uvāca

09180061 ekadā dānavendrasya śarmiṣṭhā nāma kanyakā

09180063 sakhī-sahasra-saṁyuktā guru-putryā ca bhāminī

09180071 devayānyā purodyāne puṣpita-druma-saṅkule

09180073 vyacarat kala-gītāli- nalinī-puline’balā

09180081 tā jalāśayam āsādya kanyāḥ kamala-locanāḥ

09180083 tīre nyasya dukūlāni vijahruḥ siñcatīr mithaḥ

09180091 vīkṣya vrajantaṁ giriśaṁ saha devyā vṛṣa-sthitam

09180093 sahasottīrya vāsāṁsi paryadhur vrīḍitāḥ striyaḥ

09180101 śarmiṣṭhājānatī vāso guru-putryāḥ samavyayat

09180103 svīyaṁ matvā prakupitā devayānīdam abravīt

09180111 aho nirīkṣyatām asyā dāsyāḥ karma hy asāmpratam

09180113 asmad-dhāryaṁ dhṛtavatī śunīva havir adhvare

09180121 yair idaṁ tapasā sṛṣṭaṁ mukhaṁ puṁsaḥ parasya ye

09180123 dhāryate yair iha jyotiḥ śivaḥ panthāḥ pradarśitaḥ

09180131 yān vandanty upatiṣṭhante loka-nāthāḥ sureśvarāḥ

09180133 bhagavān api viśvātmā pāvanaḥ śrī-niketanaḥ

09180141 vayaṁ tatrāpi bhṛgavaḥ śiṣyo’syā naḥ pitāsuraḥ

09180143 asmad-dhāryaṁ dhṛtavatī śūdro vedam ivāsatī

09180151 evaṁ kṣipantīṁ śarmiṣṭhā guru-putrīm abhāṣata

09180153 ruṣā śvasanty uraṅgīva dharṣitā daṣṭa-dacchadā

09180161 ātma-vṛttam avijñāya katthase bahu bhikṣuki

09180163 kiṁ na pratīkṣase’smākaṁ gṛhān balibhujo yathā

09180171 evaṁ-vidhaiḥ suparuṣaiḥ kṣiptvācārya-sutāṁ satīm

09180173 śarmiṣṭhā prākṣipat kūpe vāsaś cādāya manyunā

09180181 tasyāṁ gatāyāṁ sva-gṛhaṁ yayātir mṛgayāṁ caran

09180183 prāpto yadṛcchayā kūpe jalārthī tāṁ dadarśa ha

09180191 dattvā svam uttaraṁ vāsas tasyai rājā vivāsase

09180193 gṛhītvā pāṇinā pāṇim ujjahāra dayā-paraḥ

09180201 taṁ vīram āhauśanasī prema-nirbharayā girā

09180203 rājaṁs tvayā gṛhīto me pāṇiḥ para-purañjaya

09180211 hasta-grāho’paro mā bhūd gṛhītāyās tvayā hi me

09180213 eṣa īśa-kṛto vīra sambandho nau na pauruṣaḥ

09180215 yad idaṁ kūpa-magnāyā bhavato darśanaṁ mama

09180221 na brāhmaṇo me bhavitā hasta-grāho mahā-bhuja

09180223 kacasya bārhaspatyasya śāpād yam aśapaṁ purā

09180231 yayātir anabhipretaṁ daivopahṛtam ātmanaḥ

09180233 manas tu tad-gataṁ buddhvā pratijagrāha tad-vacaḥ

09180241 gate rājani sā dhīre tatra sma rudatī pituḥ

09180243 nyavedayat tataḥ sarvam uktaṁ śarmiṣṭhayā kṛtam

09180251 durmanā bhagavān kāvyaḥ paurohityaṁ vigarhayan

09180253 stuvan vṛttiṁ ca kāpotīṁ duhitrā sa yayau purāt

09180261 vṛṣaparvā tam ājñāya pratyanīka-vivakṣitam

09180263 guruṁ prasādayan mūrdhnā pādayoḥ patitaḥ pathi

09180271 kṣaṇārdha-manyur bhagavān śiṣyaṁ vyācaṣṭa bhārgavaḥ

09180273 kāmo’syāḥ kriyatāṁ rājan naināṁ tyaktum ihotsahe

09180281 tathety avasthite prāha devayānī manogatam

09180283 pitrā dattā yato yāsye sānugā yātu mām anu

09180291 pitrā dattā devayānyai śarmiṣṭhā sānugā tadā

09180293 svānāṁ tat saṅkaṭaṁ vīkṣya tad-arthasya ca gauravam

09180295 devayānīṁ paryacarat strī-sahasreṇa dāsavat

09180301 nāhuṣāya sutāṁ dattvā saha śarmiṣṭhayośanā

09180303 tam āha rājan charmiṣṭhām ādhās talpe na karhicit

09180311 vilokyauśanasīṁ rāja‘ charmiṣṭhā suprajāṁ kvacit

09180313 tam eva vavre rahasi sakhyāḥ patim ṛtau satī

09180321 rāja-putryārthito’patye dharmaṁ cāvekṣya dharmavit

09180323 smaran chukra-vacaḥ kāle diṣṭam evābhyapadyata

09180331 yaduṁ ca turvasuṁ caiva devayānī vyajāyata

09180333 druhyuṁ cānuṁ ca pūruṁ ca śarmiṣṭhā vārṣaparvaṇī

09180341 garbha-sambhavam āsuryā bhartur vijñāya māninī

09180343 devayānī pitur gehaṁ yayau krodha-vimūrchitā

09180351 priyām anugataḥ kāmī vacobhir upamantrayan

09180353 na prasādayituṁ śeke pāda-saṁvāhanādibhiḥ

09180361 śukras tam āha kupitaḥ strī-kāmānṛta-pūruṣa

09180363 tvāṁ jarā viśatāṁ manda virūpa-karaṇī nṛṇām

0918037 śrī-yayātir uvāca

09180371 atṛpto’smy adya kāmānāṁ brahman duhitari sma te

09180373 vyatyasyatāṁ yathā-kāmaṁ vayasā yo’bhidhāsyati

09180381 iti labdha-vyavasthānaḥ putraṁ jyeṣṭham avocata

09180383 yado tāta pratīcchemāṁ jarāṁ dehi nijaṁ vayaḥ

09180391 mātāmaha-kṛtāṁ vatsa na tṛpto viṣayeṣv aham

09180393 vayasā bhavadīyena raṁsye katipayāḥ samāḥ

0918040 śrī-yadur uvāca

09180401 notsahe jarasā sthātum antarā prāptayā tava

09180403 aviditvā sukhaṁ grāmyaṁ vaitṛṣṇyaṁ naiti pūruṣaḥ

09180411 turvasuś coditaḥ pitrā druhyuś cānuś ca bhārata

09180413 pratyācakhyur adharmajñā hy anitye nitya-buddhayaḥ

09180421 apṛcchat tanayaṁ pūruṁ vayasonaṁ guṇādhikam

09180423 na tvam agrajavad vatsa māṁ pratyākhyātum arhasi

0918043 śrī-pūrur uvāca

09180431 ko nu loke manuṣyendra pitur ātma-kṛtaḥ pumān

09180433 pratikartuṁ kṣamo yasya prasādād vindate param

09180441 uttamaś cintitaṁ kuryāt prokta-kārī tu madhyamaḥ

09180443 adhamo’śraddhayā kuryād akartoccaritaṁ pituḥ

09180451 iti pramuditaḥ pūruḥ pratyagṛhṇāj jarāṁ pituḥ

09180453 so’pi tad-vayasā kāmān yathāvaj jujuṣe nṛpa

09180461 sapta-dvīpa-patiḥ saṁyak pitṛvat pālayan prajāḥ

09180463 yathopajoṣaṁ viṣayā‘ jujuṣe’vyāhatendriyaḥ

09180471 devayāny apy anudinaṁ mano-vāg-deha-vastubhiḥ

09180473 preyasaḥ paramāṁ prītim uvāha preyasī rahaḥ

09180481 ayajad yajña-puruṣaṁ kratubhir bhūri-dakṣiṇaiḥ

09180483 sarva-devamayaṁ devaṁ sarva-vedamayaṁ harim

09180491 yasminn idaṁ viracitaṁ vyomnīva jaladāvaliḥ

09180493 nāneva bhāti nābhāti svapna-māyā-manorathaḥ

09180501 tam eva hṛdi vinyasya vāsudevaṁ guhāśayam

09180503 nārāyaṇam aṇīyāṁsaṁ nirāśīr ayajat prabhum

09180511 evaṁ varṣa-sahasrāṇi manaḥ-ṣaṣṭhair manaḥ-sukham

09180513 vidadhāno’pi nātṛpyat sārva-bhaumaḥ kad-indriyaiḥ

0919001 śrī-śuka uvāca

09190011 sa ittham ācaran kāmān straiṇo’pahnavam ātmanaḥ

09190013 buddhvā priyāyai nirviṇṇo gāthām etām agāyata

09190021 śṛṇu bhārgavy amūṁ gāthāṁ mad-vidhācaritāṁ bhuvi

09190023 dhīrā yasyānuśocanti vane grāma-nivāsinaḥ

09190031 basta eko vane kaścid vicinvan priyam ātmanaḥ

09190033 dadarśa kūpe patitāṁ sva-karma-vaśagām ajām

09190041 tasyā uddharaṇopāyaṁ bastaḥ kāmī vicintayan

09190043 vyadhatta tīrtham uddhṛtya viṣāṇāgreṇa rodhasī

09190051 sottīrya kūpāt suśroṇī tam eva cakame kila

09190053 tayā vṛtaṁ samudvīkṣya bahvyo’jāḥ kānta-kāminīḥ

09190061 pīvānaṁ śmaśrulaṁ preṣṭhaṁ mīḍhvāṁsaṁ yābha-kovidam

09190063 sa eko’javṛṣas tāsāṁ bahvīnāṁ rati-vardhanaḥ

09190065 reme kāma-graha-grasta ātmānaṁ nāvabudhyata

09190071 tam eva preṣṭhatamayā ramamāṇam ajānyayā

09190073 vilokya kūpa-saṁvignā nāmṛṣyad basta-karma tat

09190081 taṁ durhṛdaṁ suhṛd-rūpaṁ kāminaṁ kṣaṇa-sauhṛdam

09190083 indriyārāmam utsṛjya svāminaṁ duḥkhitā yayau

09190091 so’pi cānugataḥ straiṇaḥ kṛpaṇas tāṁ prasāditum

09190093 kurvann iḍaviḍā-kāraṁ nāśaknot pathi sandhitum

09190101 tasya tatra dvijaḥ kaścid ajā-svāmy acchinad ruṣā

09190103 lambantaṁ vṛṣaṇaṁ bhūyaḥ sandadhe’rthāya yogavit

09190111 sambaddha-vṛṣaṇaḥ so’pi hy ajayā kūpa-labdhayā

09190113 kālaṁ bahu-tithaṁ bhadre kāmair nādyāpi tuṣyati

09190121 tathāhaṁ kṛpaṇaḥ subhru bhavatyāḥ prema-yantritaḥ

09190123 ātmānaṁ nābhijānāmi mohitas tava māyayā

09190131 yat pṛthivyāṁ vrīhi-yavaṁ hiraṇyaṁ paśavaḥ striyaḥ

09190133 na duhyanti manaḥ-prītiṁ puṁsaḥ kāma-hatasya te

09190141 na jātu kāmaḥ kāmānām upabhogena śāṁyati

09190143 haviṣā kṛṣṇa-vartmeva bhūya evābhivardhate

09190151 yadā na kurute bhāvaṁ sarva-bhūteṣv amaṅgalam

09190153 sama-dṛṣṭes tadā puṁsaḥ sarvāḥ sukhamayā diśaḥ

09190161 yā dustyajā durmatibhir jīryato yā na jīryate

09190163 tāṁ tṛṣṇāṁ duḥkha-nivahāṁ śarma-kāmo drutaṁ tyajet

09190171 mātrā svasrā duhitrā vā nāviviktāsano bhavet

09190173 balavān indriya-grāmo vidvāṁsam api karṣati

09190181 pūrṇaṁ varṣa-sahasraṁ me viṣayān sevato’sakṛt

09190183 tathāpi cānusavanaṁ tṛṣṇā teṣūpajāyate

09190191 tasmād etām ahaṁ tyaktvā brahmaṇy adhyāya mānasam

09190193 nirdvandvo nirahaṅkāraś cariṣyāmi mṛgaiḥ saha

09190201 dṛṣṭaṁ śrutam asad buddhvā nānudhyāyen na sandiśet

09190203 saṁsṛtiṁ cātma-nāśaṁ ca tatra vidvān sa ātma-dṛk

09190211 ity uktvā nāhuṣo jāyāṁ tadīyaṁ pūrave vayaḥ

09190213 dattvā sva-jarasaṁ tasmād ādade vigata-spṛhaḥ

09190221 diśi dakṣiṇa-pūrvasyāṁ druhyuṁ dakṣiṇato yadum

09190223 pratīcyāṁ turvasuṁ cakra udīcyām anum īśvaram

09190231 bhū-maṇḍalasya sarvasya pūrum arhattamaṁ viśām

09190233 abhiṣicyāgrajāṁs tasya vaśe sthāpya vanaṁ yayau

09190241 āsevitaṁ varṣa-pūgān ṣaḍ-vargaṁ viṣayeṣu saḥ

09190243 kṣaṇena mumuce nīḍaṁ jāta-pakṣa iva dvijaḥ

09190251 sa tatra nirmukta-samasta-saṅga ātmānubhūtyā vidhuta-triliṅgaḥ

09190253 pare’male brahmaṇi vāsudeve lebhe gatiṁ bhāgavatīṁ pratītaḥ

09190261 śrutvā gāthāṁ devayānī mene prastobham ātmanaḥ

09190263 strī-puṁsoḥ sneha-vaiklavyāt parihāsam iveritam

09190271 sā sannivāsaṁ suhṛdāṁ prapāyām iva gacchatām

09190273 vijñāyeśvara-tantrāṇāṁ māyā-viracitaṁ prabhoḥ

09190281 sarvatra saṅgam utsṛjya svapnaupamyena bhārgavī

09190283 kṛṣṇe manaḥ samāveśya vyadhunol liṅgam ātmanaḥ

09190291 namas tubhyaṁ bhagavate vāsudevāya vedhase

09190293 sarva-bhūtādhivāsāya śāntāya bṛhate namaḥ

0920001 śrī-bādarāyaṇir uvāca

09200011 pūror vaṁśaṁ pravakṣyāmi yatra jāto’si bhārata

09200013 yatra rājarṣayo vaṁśyā brahma-vaṁśyāś ca jajñire

09200021 janamejayo hy abhūt pūroḥ pracinvāṁs tat-sutas tataḥ

09200023 pravīro’tha manusyur vai tasmāc cārupado’bhavat

09200031 tasya sudyur abhūt putras tasmād bahugavas tataḥ

09200033 saṁyātis tasyāhaṁyātī raudrāśvas tat-sutaḥ smṛtaḥ

09200041 ṛteyus tasya kakṣeyuḥ sthaṇḍileyuḥ kṛteyukaḥ

09200043 jaleyuḥ sannateyuś ca dharma-satya-vrateyavaḥ

09200051 daśaite’psarasaḥ putrā vaneyuś cāvamaḥ smṛtaḥ

09200053 ghṛtācyām indriyāṇīva mukhyasya jagad-ātmanaḥ

09200061 ṛteyo rantināvo’bhūt trayas tasyātmajā nṛpa

09200063 sumatir dhruvo’pratirathaḥ kaṇvo’pratirathātmajaḥ

09200071 tasya medhātithis tasmāt praskannādyā dvijātayaḥ

09200073 putro’bhūt sumate rebhir duṣmantas tat-suto mataḥ

09200081 duṣmanto mṛgayāṁ yātaḥ kaṇvāśrama-padaṁ gataḥ

09200083 tatrāsīnāṁ sva-prabhayā maṇḍayantīṁ ramām iva

09200091 vilokya sadyo mumuhe deva-māyām iva striyam

09200093 babhāṣe tāṁ varārohāṁ bhaṭaiḥ katipayair vṛtaḥ

09200101 tad-darśana-pramuditaḥ sannivṛtta-pariśramaḥ

09200103 papraccha kāma-santaptaḥ prahasa‘ ślakṣṇayā girā

09200111 kā tvaṁ kamala-patrākṣi kasyāsi hṛdayaṅ-game

09200113 kiṁ svic cikīrṣitaṁ tatra bhavatyā nirjane vane

09200121 vyaktaṁ rājanya-tanayāṁ vedmy ahaṁ tvāṁ sumadhyame

09200123 na hi cetaḥ pauravāṇām adharme ramate kvacit

0920013 śrī-śakuntalovāca

09200131 viśvāmitrātmajaivāhaṁ tyaktā menakayā vane

09200133 vedaitad bhagavān kaṇvo vīra kiṁ karavāma te

09200141 āsyatāṁ hy aravindākṣa gṛhyatām arhaṇaṁ ca naḥ

09200143 bhujyatāṁ santi nīvārā uṣyatāṁ yadi rocate

0920015 śrī-duṣmanta uvāca

09200151 upapannam idaṁ subhru jātāyāḥ kuśikānvaye

09200153 svayaṁ hi vṛṇute rājñāṁ kanyakāḥ sadṛśaṁ varam

09200161 om ity ukte yathā-dharmam upayeme śakuntalām

09200163 gāndharva-vidhinā rājā deśa-kāla-vidhānavit

09200171 amogha-vīryo rājarṣir mahiṣyāṁ vīryam ādadhe

09200173 śvo-bhūte sva-puraṁ yātaḥ kālenāsūta sā sutam

09200181 kaṇvaḥ kumārasya vane cakre samucitāḥ kriyāḥ

09200183 baddhvā mṛgendraṁ tarasā krīḍati sma sa bālakaḥ

09200191 taṁ duratyaya-vikrāntam ādāya pramadottamā

09200193 harer aṁśāṁśa-sambhūtaṁ bhartur antikam āgamat

09200201 yadā na jagṛhe rājā bhāryā-putrāv aninditau

09200203 śṛṇvatāṁ sarva-bhūtānāṁ khe vāg āhāśarīriṇī

09200211 mātā bhastrā pituḥ putro yena jātaḥ sa eva saḥ

09200213 bharasva putraṁ duṣmanta māvamaṁsthāḥ śakuntalām

09200221 reto-dhāḥ putro nayati naradeva yama-kṣayāt

09200223 tvaṁ cāsya dhātā garbhasya satyam āha śakuntalā

09200231 pitary uparate so’pi cakravartī mahā-yaśāḥ

09200233 mahimā gīyate tasya harer aṁśa-bhuvo bhuvi

09200241 cakraṁ dakṣiṇa-haste’sya padma-kośo’sya pādayoḥ

09200243 īje mahābhiṣekeṇa so’bhiṣikto’dhirāḍ vibhuḥ

09200251 pañca-pañcāśatā medhyair gaṅgāyām anu vājibhiḥ

09200253 māmateyaṁ purodhāya yamunām anu ca prabhuḥ

09200261 aṣṭa-saptati-medhyāśvān babandha pradadad vasu

09200263 bharatasya hi dauṣmanter agniḥ sācī-guṇe citaḥ

09200265 sahasraṁ badvaśo yasmin brāhmaṇā gā vibhejire

09200271 trayas-triṁśac-chataṁ hy aśvān baddhvā vismāpayan nṛpān

09200273 dauṣmantir atyagān māyāṁ devānāṁ gurum āyayau

09200281 mṛgān chukla-dataḥ kṛṣṇān hiraṇyena parīvṛtān

09200283 adāt karmaṇi maṣṇāre niyutāni caturdaśa

09200291 bharatasya mahat karma na pūrve nāpare nṛpāḥ

09200293 naivāpur naiva prāpsyanti bāhubhyāṁ tridivaṁ yathā

09200301 kirāta-hūṇān yavanān pauṇḍrān kaṅkān khaśān chakān

09200303 abrahmaṇya-nṛpāṁś cāhan mlecchān dig-vijaye’khilān

09200311 jitvā purāsurā devān ye rasaukāṁsi bhejire

09200313 deva-striyo rasāṁ nītāḥ prāṇibhiḥ punar āharat

09200321 sarvān kāmān duduhatuḥ prajānāṁ tasya rodasī

09200323 samās tri-ṇava-sāhasrīr dikṣu cakram avartayat

09200331 sa saṁrāḍ loka-pālākhyam aiśvaryam adhirāṭ śriyam

09200333 cakraṁ cāskhalitaṁ prāṇān mṛṣety upararāma ha

09200341 tasyāsan nṛpa vaidarbhyaḥ patnyas tisraḥ susammatāḥ

09200343 jaghnus tyāga-bhayāt putrān nānurūpā itīrite

09200351 tasyaivaṁ vitathe vaṁśe tad-arthaṁ yajataḥ sutam

09200353 marut-stomena maruto bharadvājam upādaduḥ

09200361 antarvatnyāṁ bhrātṛ-patnyāṁ maithunāya bṛhaspatiḥ

09200363 pravṛtto vārito garbhaṁ śaptvā vīryam upāsṛjat

09200371 taṁ tyaktu-kāmāṁ mamatāṁ bhartus tyāga-viśaṅkitām

09200373 nāma-nirvācanaṁ tasya ślokam enaṁ surā jaguḥ

09200381 mūḍhe bhara dvājam imaṁ bhara dvājaṁ bṛhaspate

09200383 yātau yad uktvā pitarau bharadvājas tatas tv ayam

09200391 codyamānā surair evaṁ matvā vitatham ātmajam

09200393 vyasṛjan maruto’bibhran datto’yaṁ vitathe’nvaye

0921001 śrī-śuka uvāca

09210011 vitathasya sutān manyor bṛhatkṣatro jayas tataḥ

09210013 mahāvīryo naro gargaḥ saṅkṛtis tu narātmajaḥ

09210021 guruś ca rantidevaś ca saṅkṛteḥ pāṇḍu-nandana

09210023 rantidevasya mahimā ihāmutra ca gīyate

09210031 viyad-vittasya dadato labdhaṁ labdhaṁ bubhukṣataḥ

09210033 niṣkiñcanasya dhīrasya sakuṭumbasya sīdataḥ

09210041 vyatīyur aṣṭa-catvāriṁśad ahāny apibataḥ kila

09210043 ghṛta-pāyasa-saṁyāvaṁ toyaṁ prātar upasthitam

09210051 kṛcchra-prāpta-kuṭumbasya kṣut-tṛḍbhyāṁ jāta-vepathoḥ

09210053 atithir brāhmaṇaḥ kāle bhoktu-kāmasya cāgamat

09210061 tasmai saṁvyabhajat so’nnam ādṛtya śraddhayānvitaḥ

09210063 hariṁ sarvatra sampaśyan sa bhuktvā prayayau dvijaḥ

09210071 athānyo bhokṣyamāṇasya vibhaktasya mahīpateḥ

09210073 vibhaktaṁ vyabhajat tasmai vṛṣalāya hariṁ smaran

09210081 yāte śūdre tam anyo’gād atithiḥ śvabhir āvṛtaḥ

09210083 rājan me dīyatām annaṁ sagaṇāya bubhukṣate

09210091 sa ādṛtyāvaśiṣṭaṁ yad bahu-māna-puraskṛtam

09210093 tac ca dattvā namaścakre śvabhyaḥ śva-pataye vibhuḥ

09210101 pānīya-mātram uccheṣaṁ tac caika-paritarpaṇam

09210103 pāsyataḥ pulkaso’bhyāgād apo dehy aśubhāya me

09210111 tasya tāṁ karuṇāṁ vācaṁ niśamya vipula-śramām

09210113 kṛpayā bhṛśa-santapta idam āhāmṛtaṁ vacaḥ

09210121 na kāmaye’haṁ gatim īśvarāt parām

09210122 aṣṭarddhi-yuktām apunar-bhavaṁ vā

09210123 ārtiṁ prapadye’khila-deha-bhājām

09210124 antaḥ-sthito yena bhavanty aduḥkhāḥ

09210131 kṣut-tṛṭ-śramo gātra-paribhramaś ca

09210132 dainyaṁ klamaḥ śoka-viṣāda-mohāḥ

09210133 sarve nivṛttāḥ kṛpaṇasya jantor

09210134 jijīviṣor jīva-jalārpaṇān me

09210141 iti prabhāṣya pānīyaṁ mriyamāṇaḥ pipāsayā

09210143 pulkasāyādadād dhīro nisarga-karuṇo nṛpaḥ

09210151 tasya tribhuvanādhīśāḥ phaladāḥ phalam icchatām

09210153 ātmānaṁ darśayāṁ cakrur māyā viṣṇu-vinirmitāḥ

09210161 sa vai tebhyo namaskṛtya niḥsaṅgo vigata-spṛhaḥ

09210163 vāsudeve bhagavati bhaktyā cakre manaḥ param

09210171 īśvarālambanaṁ cittaṁ kurvato’nanya-rādhasaḥ

09210173 māyā guṇa-mayī rājan svapnavat pratyalīyata

09210181 tat-prasaṅgānubhāvena rantidevānuvartinaḥ

09210183 abhavan yoginaḥ sarve nārāyaṇa-parāyaṇāḥ

09210191 gargāc chinis tato gārgyaḥ kṣatrād brahma hy avartata

09210193 duritakṣayo mahāvīryāt tasya trayyāruṇiḥ kaviḥ

09210201 puṣkarāruṇir ity atra ye brāhmaṇa-gatiṁ gatāḥ

09210203 bṛhatkṣatrasya putro’bhūd dhastī yad-dhastināpuram

09210211 ajamīḍho dvimīḍhaś ca purumīḍhaś ca hastinaḥ

09210213 ajamīḍhasya vaṁśyāḥ syuḥ priyamedhādayo dvijāḥ

09210221 ajamīḍhād bṛhadiṣus tasya putro bṛhaddhanuḥ

09210223 bṛhatkāyas tatas tasya putra āsīj jayadrathaḥ

09210231 tat-suto viśadas tasya syenajit samajāyata

09210233 rucirāśvo dṛḍhahanuḥ kāśyo vatsaś ca tat-sutāḥ

09210241 rucirāśva-sutaḥ pāraḥ pṛthusenas tad-ātmajaḥ

09210243 pārasya tanayo nīpas tasya putra-śataṁ tv abhūt

09210251 sa kṛtvyāṁ śuka-kanyāyāṁ brahmadattam ajījanat

09210253 yogī sa gavi bhāryāyāṁ viṣvaksenam adhāt sutam

09210261 jaigīṣavyopadeśena yoga-tantraṁ cakāra ha

09210263 udaksenas tatas tasmād bhallāṭo bārhadīṣavāḥ

09210271 yavīnaro dvimīḍhasya kṛtimāṁs tat-sutaḥ smṛtaḥ

09210273 nāmnā satyadhṛtis tasya dṛḍhanemiḥ supārśvakṛt

09210281 supārśvāt sumatis tasya putraḥ sannatimāṁs tataḥ

09210283 kṛtī hiraṇyanābhād yo yogaṁ prāpya jagau sma ṣaṭ

09210291 saṁhitāḥ prācyasāmnāṁ vai nīpo hy udgrāyudhas tataḥ

09210293 tasya kṣemyaḥ suvīro’tha suvīrasya ripuñjayaḥ

09210301 tato bahuratho nāma purumīḍho’prajo’bhavat

09210303 nalinyām ajamīḍhasya nīlaḥ śāntis tu tat-sutaḥ

09210311 śānteḥ suśāntis tat-putraḥ purujo’rkas tato’bhavat

09210313 bharmyāśvas tanayas tasya pañcāsan mudgalādayaḥ

09210321 yavīnaro bṛhadviśvaḥ kāmpillaḥ sañjayaḥ sutāḥ

09210323 bharmyāśvaḥ prāha putrā me pañcānāṁ rakṣaṇāya hi

09210331 viṣayāṇām alam ime iti pañcāla-saṁjñitāḥ

09210333 mudgalād brahma-nirvṛttaṁ gotraṁ maudgalya-saṁjñitam

09210341 mithunaṁ mudgalād bhārmyād divodāsaḥ pumān abhūt

09210343 ahalyā kanyakā yasyāṁ śatānandas tu gautamāt

09210351 tasya satyadhṛtiḥ putro dhanur-veda-viśāradaḥ

09210353 śaradvāṁs tat-suto yasmād urvaśī-darśanāt kila

09210361 śara-stambe’patad reto mithunaṁ tad abhūc chubham

09210363 tad dṛṣṭvā kṛpayāgṛhṇāc chāntanur mṛgayāṁ caran

09210365 kṛpaḥ kumāraḥ kanyā ca droṇa-patny abhavat kṛpī

0922001 śrī-śuka uvāca

09220011 mitrāyuś ca divodāsāc cyavanas tat-suto nṛpa

09220013 sudāsaḥ sahadevo’tha somako jantu-janmakṛt

09220021 tasya putra-śataṁ teṣāṁ yavīyān pṛṣataḥ sutaḥ

09220023 sa tasmād drupado jajñe sarva-sampat-samanvitaḥ

\*09220025 drupadād draupadī tasya dhṛṣṭadyumnādayaḥ sutāḥ

09220031 dhṛṣṭadyumnād dhṛṣṭaketur bhārmyāḥ pāñcālakā ime

09220033 yo’jamīḍha-suto hy anya ṛkṣaḥ saṁvaraṇas tataḥ

09220041 tapatyāṁ sūrya-kanyāyāṁ kurukṣetra-patiḥ kuruḥ

09220043 parīkṣiḥ sudhanur jahnur niṣadhaś ca kuroḥ sutāḥ

09220051 suhotro’bhūt sudhanuṣaś cyavano’tha tataḥ kṛtī

09220053 vasus tasyoparicaro bṛhadratha-mukhās tataḥ

09220061 kuśāmba-matsya-pratyagra- cedipādyāś ca cedipāḥ

09220063 bṛhadrathāt kuśāgro’bhūd ṛṣabhas tasya tat-sutaḥ

09220071 jajñe satyahito’patyaṁ puṣpavāṁs tat-suto jahuḥ

09220073 anyasyām api bhāryāyāṁ śakale dve bṛhadrathāt

09220081 ye mātrā bahir utsṛṣṭe jarayā cābhisandhite

09220083 jīva jīveti krīḍantyā jarāsandho’bhavat sutaḥ

09220091 tataś ca sahadevo’bhūt somāpir yac chrutaśravāḥ

09220093 parīkṣir anapatyo’bhūt suratho nāma jāhnavaḥ

09220101 tato vidūrathas tasmāt sārvabhaumas tato’bhavat

09220103 jayasenas tat-tanayo rādhiko’to’yutāyv abhūt

09220111 tataś cākrodhanas tasmād devātithir amuṣya ca

09220113 ṛkṣas tasya dilīpo’bhūt pratīpas tasya cātmajaḥ

09220121 devāpiḥ śāntanus tasya bāhlīka iti cātmajāḥ

09220123 pitṛ-rājyaṁ parityajya devāpis tu vanaṁ gataḥ

09220131 abhavac chāntanū rājā prāṅ mahābhiṣa-saṁjñitaḥ

09220133 yaṁ yaṁ karābhyāṁ spṛśati jīrṇaṁ yauvanam eti saḥ

09220141 śāntim āpnoti caivāgryāṁ karmaṇā tena śāntanuḥ

09220143 samā dvādaśa tad-rājye na vavarṣa yadā vibhuḥ

09220151 śāntanur brāhmaṇair uktaḥ parivettāyam agrabhuk

09220153 rājyaṁ dehy agrajāyāśu pura-rāṣṭra-vivṛddhaye

09220161 evam ukto dvijair jyeṣṭhaṁ chandayām āsa so’bravīt

09220163 tan-mantri-prahitair viprair vedād vibhraṁśito girā

09220171 veda-vādātivādān vai tadā devo vavarṣa ha

09220173 devāpir yogam āsthāya kalāpa-grāmam āśritaḥ

09220181 soma-vaṁśe kalau naṣṭe kṛtādau sthāpayiṣyati

09220183 bāhlīkāt somadatto’bhūd bhūrir bhūriśravās tataḥ

09220191 śalaś ca śāntanor āsīd gaṅgāyāṁ bhīṣma ātmavān

09220193 sarva-dharma-vidāṁ śreṣṭho mahā-bhāgavataḥ kaviḥ

09220201 vīra-yūthāgraṇīr yena rāmo’pi yudhi toṣitaḥ

09220203 śāntanor dāsa-kanyāyāṁ jajñe citrāṅgadaḥ sutaḥ

09220211 vicitravīryaś cāvarajo nāmnā citrāṅgado hataḥ

09220213 yasyāṁ parāśarāt sākṣād avatīrṇo hareḥ kalā

09220221 veda-gupto muniḥ kṛṣṇo yato’ham idam adhyagām

09220223 hitvā sva-śiṣyān pailādīn bhagavān bādarāyaṇaḥ

09220231 mahyaṁ putrāya śāntāya paraṁ guhyam idaṁ jagau

09220233 vicitravīryo’thovāha kāśīrāja-sute balāt

09220241 svayaṁvarād upānīte ambikāmbālike ubhe

09220243 tayor āsakta-hṛdayo gṛhīto yakṣmaṇā mṛtaḥ

09220251 kṣetre’prajasya vai bhrātur mātrokto bādarāyaṇaḥ

09220253 dhṛtarāṣṭraṁ ca pāṇḍuṁ ca viduraṁ cāpy ajījanat

09220261 gāndhāryāṁ dhṛtarāṣṭrasya jajñe putra-śataṁ nṛpa

09220263 tatra duryodhano jyeṣṭho duḥśalā cāpi kanyakā

09220271 śāpān maithuna-ruddhasya pāṇḍoḥ kuntyāṁ mahā-rathāḥ

09220273 jātā dharmānilendrebhyo yudhiṣṭhira-mukhās trayaḥ

09220281 nakulaḥ sahadevaś ca mādryāṁ nāsatya-dasrayoḥ

09220283 draupadyāṁ pañca pañcabhyaḥ putrās te pitaro’bhavan

09220291 yudhiṣṭhirāt prativindhyaḥ śrutaseno vṛkodarāt

09220293 arjunāc chrutakīrtis tu śatānīkas tu nākuliḥ

09220301 sahadeva-suto rājan chrutakarmā tathāpare

09220303 yudhiṣṭhirāt tu pauravyāṁ devako’tha ghaṭotkacaḥ

09220311 bhīmasenād dhiḍimbāyāṁ kālyāṁ sarvagatas tataḥ

09220313 sahadevāt suhotraṁ tu vijayāsūta pārvatī

09220321 kareṇumatyāṁ nakulo naramitraṁ tathārjunaḥ

09220323 irāvantam ulupyāṁ vai sutāyāṁ babhruvāhanam

09220325 maṇipura-pateḥ so’pi tat-putraḥ putrikā-sutaḥ

09220331 tava tātaḥ subhadrāyām abhimanyur ajāyata

09220333 sarvātirathajid vīra uttarāyāṁ tato bhavān

09220341 parikṣīṇeṣu kuruṣu drauṇer brahmāstra-tejasā

09220343 tvaṁ ca kṛṣṇānubhāvena sajīvo mocito’ntakāt

09220351 taveme tanayās tāta janamejaya-pūrvakāḥ

09220353 śrutaseno bhīmasena ugrasenaś ca vīryavān

09220361 janamejayas tvāṁ viditvā takṣakān nidhanaṁ gatam

09220363 sarpān vai sarpa-yāgāgnau sa hoṣyati ruṣānvitaḥ

09220371 kālaṣeyaṁ purodhāya turaṁ turaga-medhaṣāṭ

09220373 samantāt pṛthivīṁ sarvāṁ jitvā yakṣyati cādhvaraiḥ

09220381 tasya putraḥ śatānīko yājñavalkyāt trayīṁ paṭhan

09220383 astra-jñānaṁ kriyā-jñānaṁ śaunakāt param eṣyati

09220391 sahasrānīkas tat-putras tataś caivāśvamedhajaḥ

09220393 asīmakṛṣṇas tasyāpi nemicakras tu tat-sutaḥ

09220401 gajāhvaye hṛte nadyā kauśāmbyāṁ sādhu vatsyati

09220403 uktas tataś citrarathas tasmāc chucirathaḥ sutaḥ

09220411 tasmāc ca vṛṣṭimāṁs tasya suṣeṇo’tha mahīpatiḥ

09220413 sunīthas tasya bhavitā nṛcakṣur yat sukhīnalaḥ

09220421 pariplavaḥ sutas tasmān medhāvī sunayātmajaḥ

09220423 nṛpañjayas tato dūrvas timis tasmāj janiṣyati

09220431 timer bṛhadrathas tasmāc chatānīkaḥ sudāsajaḥ

09220433 śatānīkād durdamanas tasyāpatyaṁ mahīnaraḥ

09220441 daṇḍapāṇir nimis tasya kṣemako bhavitā yataḥ

09220443 brahma-kṣatrasya vai yonir vaṁśo devarṣi-satkṛtaḥ

09220451 kṣemakaṁ prāpya rājānaṁ saṁsthāṁ prāpsyati vai kalau

09220453 atha māgadha-rājāno bhāvino ye vadāmi te

09220461 bhavitā sahadevasya mārjārir yac chrutaśravāḥ

09220463 tato yutāyus tasyāpi niramitro’tha tat-sutaḥ

09220471 sunakṣatraḥ sunakṣatrād bṛhatseno’tha karmajit

09220473 tataḥ sutañjayād vipraḥ śucis tasya bhaviṣyati

09220481 kṣemo’tha suvratas tasmād dharmasūtraḥ samas tataḥ

09220483 dyumatseno’tha sumatiḥ subalo janitā tataḥ

09220491 sunīthaḥ satyajid atha viśvajid yad ripuñjayaḥ

09220493 bārhadrathāś ca bhūpālā bhāvyāḥ sāhasra-vatsaram

0923001 śrī-śuka uvāca

09230011 anoḥ sabhānaraś cakṣuḥ pareṣṇuś ca trayaḥ sutāḥ

09230013 sabhānarāt kālanaraḥ sṛñjayas tat-sutas tataḥ

09230021 janamejayas tasya putro mahāśālo mahāmanāḥ

09230023 uśīnaras titikṣuś ca mahāmanasa ātmajau

09230031 śibir varaḥ kṛmir dakṣaś catvārośīnarātmajāḥ

09230033 vṛṣādarbhaḥ sudhīraś ca madraḥ kekaya ātmavān

09230041 śibeś catvāra evāsaṁs titikṣoś ca ruṣadrathaḥ

09230043 tato homo’tha sutapā baliḥ sutapaso’bhavat

09230051 aṅga-vaṅga-kaliṅgādyāḥ suhma-puṇḍrauḍra-saṁjñitāḥ

09230053 jajñire dīrghatamaso baleḥ kṣetre mahīkṣitaḥ

09230061 cakruḥ sva-nāmnā viṣayān ṣaḍ imān prācyakāṁś ca te

09230063 khalapāno’ṅgato jajñe tasmād divirathas tataḥ

09230071 suto dharmaratho yasya jajñe citraratho’prajāḥ

09230073 romapāda iti khyātas tasmai daśarathaḥ sakhā

09230081 śāntāṁ sva-kanyāṁ prāyacchad ṛṣyaśṛṅga uvāha yām

09230083 deve’varṣati yaṁ rāmā āninyur hariṇī-sutam

09230091 nāṭya-saṅgīta-vāditrair vibhramāliṅganārhaṇaiḥ

09230093 sa tu rājño’napatyasya nirūpyeṣṭiṁ marutvate

09230101 prajām adād daśaratho yena lebhe’prajāḥ prajāḥ

09230103 caturaṅgo romapādāt pṛthulākṣas tu tat-sutaḥ

09230111 bṛhadratho bṛhatkarmā bṛhadbhānuś ca tat-sutāḥ

09230113 ādyād bṛhanmanās tasmāj jayadratha udāhṛtaḥ

09230121 vijayas tasya sambhūtyāṁ tato dhṛtir ajāyata

09230123 tato dhṛtavratas tasya satkarmādhirathas tataḥ

09230131 yo’sau gaṅgā-taṭe krīḍan mañjūṣāntargataṁ śiśum

09230133 kuntyāpaviddhaṁ kānīnam anapatyo’karot sutam

09230141 vṛṣasenaḥ sutas tasya karṇasya jagatīpate

09230143 druhyoś ca tanayo babhruḥ setus tasyātmajas tataḥ

09230151 ārabdhas tasya gāndhāras tasya dharmas tato dhṛtaḥ

09230153 dhṛtasya durmadas tasmāt pracetāḥ prācetasaḥ śatam

09230161 mlecchādhipatayo’bhūvann udīcīṁ diśam āśritāḥ

09230163 turvasoś ca suto vahnir vahner bhargo’tha bhānumān

09230171 tribhānus tat-suto’syāpi karandhama udāra-dhīḥ

09230173 marutas tat-suto’putraḥ putraṁ pauravam anvabhūt

09230181 duṣmantaḥ sa punar bheje sva-vaṁśaṁ rājya-kāmukaḥ

09230183 yayāter jyeṣṭha-putrasya yador vaṁśaṁ nararṣabha

09230191 varṇayāmi mahā-puṇyaṁ sarva-pāpa-haraṁ nṛṇām

09230193 yador vaṁśaṁ naraḥ śrutvā sarva-pāpaiḥ pramucyate

09230201 yatrāvatīrṇo bhagavān paramātmā narākṛtiḥ

09230203 yadoḥ sahasrajit kroṣṭā nalo ripur iti śrutāḥ

09230211 catvāraḥ sūnavas tatra śatajit prathamātmajaḥ

09230213 mahāhayo reṇuhayo haihayaś ceti tat-sutāḥ

09230221 dharmas tu haihaya-suto netraḥ kunteḥ pitā tataḥ

09230223 sohañjir abhavat kunter mahiṣmān bhadrasenakaḥ

09230231 durmado bhadrasenasya dhanakaḥ kṛtavīryasūḥ

09230233 kṛtāgniḥ kṛtavarmā ca kṛtaujā dhanakātmajāḥ

09230241 arjunaḥ kṛtavīryasya sapta-dvīpeśvaro’bhavat

09230243 dattātreyād dharer aṁśāt prāpta-yoga-mahāguṇaḥ

09230251 na nūnaṁ kārtavīryasya gatiṁ yāsyanti pārthivāḥ

09230253 yajña-dāna-tapo-yogaiḥ śruta-vīrya-dayādibhiḥ

09230261 pañcāśīti sahasrāṇi hy avyāhata-balaḥ samāḥ

09230263 anaṣṭa-vitta-smaraṇo bubhuje’kṣayya-ṣaḍ-vasu

09230271 tasya putra-sahasreṣu pañcaivorvaritā mṛdhe

09230273 jayadhvajaḥ śūraseno vṛṣabho madhur ūrjitaḥ

09230281 jayadhvajāt tālajaṅghas tasya putra-śataṁ tv abhūt

09230283 kṣatraṁ yat tālajaṅghākhyam aurva-tejopasaṁhṛtam

09230291 teṣāṁ jyeṣṭho vītihotro vṛṣṇiḥ putro madhoḥ smṛtaḥ

09230293 tasya putra-śataṁ tv āsīd vṛṣṇi-jyeṣṭhaṁ yataḥ kulam

09230301 mādhavā vṛṣṇayo rājan yādavāś ceti saṁjñitāḥ

09230303 yadu-putrasya ca kroṣṭoḥ putro vṛjinavāṁs tataḥ

09230311 svāhito’to viṣadgur vai tasya citrarathas tataḥ

09230313 śaśabindur mahā-yogī mahā-bhāgo mahān abhūt

09230321 caturdaśa-mahāratnaś cakravarty aparājitaḥ

09230323 tasya patnī-sahasrāṇāṁ daśānāṁ sumahā-yaśāḥ

09230331 daśa-lakṣa-sahasrāṇi putrāṇāṁ tāsv ajījanat

09230333 teṣāṁ tu ṣaṭ pradhānānāṁ pṛthuśravasa ātmajaḥ

09230341 dharmo nāmośanā tasya hayamedha-śatasya yāṭ

09230343 tat-suto rucakas tasya pañcāsann ātmajāḥ śṛṇu

09230351 purujid-rukma-rukmeṣu- pṛthu-jyāmagha-saṁjñitāḥ

09230353 jyāmaghas tv aprajo’py anyāṁ bhāryāṁ śaibyā-patir bhayāt

09230361 nāvindac chatru-bhavanād bhojyāṁ kanyām ahāraṣīt

09230363 ratha-sthāṁ tāṁ nirīkṣyāha śaibyā patim amarṣitā

09230371 keyaṁ kuhaka mat-sthānaṁ ratham āropiteti vai

09230373 snuṣā tavety abhihite smayantī patim abravīt

09230381 ahaṁ bandhyāsapatnī ca snuṣā me yujyate katham

09230383 janayiṣyasi yaṁ rājñi tasyeyam upayujyate

09230391 anvamodanta tad viśve- devāḥ pitara eva ca

09230393 śaibyā garbham adhāt kāle kumāraṁ suṣuve śubham

09230395 sa vidarbha iti prokta upayeme snuṣāṁ satīm

0924001 śrī-śuka uvāca

09240011 tasyāṁ vidarbho’janayat putrau nāmnā kuśa-krathau

09240013 tṛtīyaṁ romapādaṁ ca vidarbha-kula-nandanam

09240021 romapāda-suto babhrur babhroḥ kṛtir ajāyata

09240023 uśikas tat-sutas tasmāc cediś caidyādayo nṛpāḥ

09240031 krathasya kuntiḥ putro’bhūd vṛṣṇis tasyātha nirvṛtiḥ

09240033 tato daśārho nāmnābhūt tasya vyomaḥ sutas tataḥ

09240041 jīmūto vikṛtis tasya yasya bhīmarathaḥ sutaḥ

09240043 tato navarathaḥ putro jāto daśarathas tataḥ

09240051 karambhiḥ śakuneḥ putro devarātas tad-ātmajaḥ

09240053 devakṣatras tatas tasya madhuḥ kuruvaśād anuḥ

09240061 puruhotras tv anoḥ putras tasyāyuḥ sātvatas tataḥ

09240063 bhajamāno bhajir divyo vṛṣṇir devāvṛdho’ndhakaḥ

09240071 sātvatasya sutāḥ sapta mahābhojaś ca māriṣa

09240073 bhajamānasya nimlociḥ kiṅkaṇo dhṛṣṭir eva ca

09240081 ekasyām ātmajāḥ patnyām anyasyāṁ ca trayaḥ sutāḥ

09240083 śatājic ca sahasrājid ayutājid iti prabho

09240091 babhrur devāvṛdha-sutas tayoḥ ślokau paṭhanty amū

09240093 yathaiva śṛṇumo dūrāt sampaśyāmas tathāntikāt

09240101 babhruḥ śreṣṭho manuṣyāṇāṁ devair devāvṛdhaḥ samaḥ

09240103 puruṣāḥ pañca-ṣaṣṭiś ca ṣaṭ-sahasrāṇi cāṣṭa ca

09240111 ye’mṛtatvam anuprāptā babhror devāvṛdhād api

09240113 mahābhojo’tidharmātmā bhojā āsaṁs tad-anvaye

09240121 vṛṣṇeḥ sumitraḥ putro’bhūd yudhājic ca parantapa

09240123 śinis tasyānamitraś ca nighno’bhūd anamitrataḥ

09240131 satrājitaḥ prasenaś ca nighnasyāthāsatuḥ sutau

09240133 anamitra-suto yo’nyaḥ śinis tasya ca satyakaḥ

09240141 yuyudhānaḥ sātyakir vai jayas tasya kuṇis tataḥ

09240143 yugandharo’namitrasya vṛṣṇiḥ putro’paras tataḥ

09240151 śvaphalkaś citrarathaś ca gāndinyāṁ ca śvaphalkataḥ

09240153 akrūra-pramukhā āsan putrā dvādaśa viśrutāḥ

09240161 āsaṅgaḥ sārameyaś ca mṛduro mṛduvid giriḥ

09240163 dharmavṛddhaḥ sukarmā ca kṣetropekṣo’rimardanaḥ

09240171 śatrughno gandhamādaś ca pratibāhuś ca dvādaśa

09240173 teṣāṁ svasā sucārākhyā dvāv akrūra-sutāv api

09240181 devavān upadevaś ca tathā citrarathātmajāḥ

09240183 pṛthur vidūrathādyāś ca bahavo vṛṣṇi-nandanāḥ

09240191 kukuro bhajamānaś ca śuciḥ kambalabarhiṣaḥ

09240193 kukurasya suto vahnir vilomā tanayas tataḥ

09240201 kapotaromā tasyānuḥ sakhā yasya ca tumburuḥ

09240203 andhakād dundubhis tasmād avidyotaḥ punarvasuḥ

09240211 tasyāhukaś cāhukī ca kanyā caivāhukātmajau

09240213 devakaś cograsenaś ca catvāro devakātmajāḥ

09240221 devavān upadevaś ca sudevo devavardhanaḥ

09240223 teṣāṁ svasāraḥ saptāsan dhṛtadevādayo nṛpa

09240231 śāntidevopadevā ca śrīdevā devarakṣitā

09240233 sahadevā devakī ca vasudeva uvāha tāḥ

09240241 kaṁsaḥ sunāmā nyagrodhaḥ kaṅkaḥ śaṅkuḥ suhūs tathā

09240243 rāṣṭrapālo’tha dhṛṣṭiś ca tuṣṭimān augrasenayaḥ

09240251 kaṁsā kaṁsavatī kaṅkā śūrabhū rāṣṭrapālikā

09240253 ugrasena-duhitaro vasudevānuja-striyaḥ

09240261 śūro vidūrathād āsīd bhajamānas tu tat-sutaḥ

09240263 śinis tasmāt svayaṁ bhojo hṛdikas tat-suto mataḥ

09240271 devamīḍhaḥ śatadhanuḥ kṛtavarmeti tat-sutāḥ

09240273 devamīḍhasya śūrasya māriṣā nāma patny abhūt

09240281 tasyāṁ sa janayām āsa daśa putrān akalmaṣān

09240283 vasudevaṁ devabhāgaṁ devaśravasam ānakam

09240291 sṛñjayaṁ śyāmakaṁ kaṅkaṁ śamīkaṁ vatsakaṁ vṛkam

09240293 deva-dundubhayo nedur ānakā yasya janmani

09240301 vasudevaṁ hareḥ sthānaṁ vadanty ānakadundubhim

09240303 pṛthā ca śrutadevā ca śrutakīrtiḥ śrutaśravāḥ

09240311 rājādhidevī caiteṣāṁ bhaginyaḥ pañca kanyakāḥ

09240313 kunteḥ sakhyuḥ pitā śūro hy aputrasya pṛthām adāt

09240321 sāpa durvāsaso vidyāṁ deva-hūtīṁ pratoṣitāt

09240323 tasyā vīrya-parīkṣārtham ājuhāva raviṁ śuciḥ

09240331 tadaivopāgataṁ devaṁ vīkṣya vismita-mānasā

09240333 pratyayārthaṁ prayuktā me yāhi deva kṣamasva me

09240341 amoghaṁ deva-sandarśam ādadhe tvayi cātmajam

09240343 yonir yathā na duṣyeta kartāhaṁ te sumadhyame

09240351 iti tasyāṁ sa ādhāya garbhaṁ sūryo divaṁ gataḥ

09240353 sadyaḥ kumāraḥ sañjajñe dvitīya iva bhāskaraḥ

09240361 taṁ sātyajan nadī-toye kṛcchrāl lokasya bibhyatī

09240363 prapitāmahas tām uvāha pāṇḍur vai satya-vikramaḥ

09240371 śrutadevāṁ tu kārūṣo vṛddhaśarmā samagrahīt

09240373 yasyām abhūd dantavakra ṛṣi-śapto diteḥ sutaḥ

09240381 kaikeyo dhṛṣṭaketuś ca śrutakīrtim avindata

09240383 santardanādayas tasyāṁ pañcāsan kaikayāḥ sutāḥ

09240391 rājādhidevyām āvantyau jayaseno’janiṣṭa ha

09240393 damaghoṣaś cedi-rājaḥ śrutaśravasam agrahīt

09240401 śiśupālaḥ sutas tasyāḥ kathitas tasya sambhavaḥ

09240403 devabhāgasya kaṁsāyāṁ citraketu-bṛhadbalau

09240411 kaṁsavatyāṁ devaśravasaḥ suvīra iṣumāṁs tathā

09240413 bakaḥ kaṅkāt tu kaṅkāyāṁ satyajit purujit tathā

09240421 sṛñjayo rāṣṭrapālyāṁ ca vṛṣa-durmarṣaṇādikān

09240423 harikeśa-hiraṇyākṣau śūrabhūmyāṁ ca śyāmakaḥ

09240431 miśrakeśyām apsarasi vṛkādīn vatsakas tathā

09240433 takṣa-puṣkara-śālādīn durvākṣyāṁ vṛka ādadhe

09240441 sumitrārjunapālādīn samīkāt tu sudāmanī

09240443 ānakaḥ karṇikāyāṁ vai ṛtadhāmā-jayāv api

09240451 pauravī rohiṇī bhadrā madirā rocanā ilā

09240453 devakī-pramukhāś cāsan patnya ānakadundubheḥ

09240461 balaṁ gadaṁ sāraṇaṁ ca durmadaṁ vipulaṁ dhruvam

09240463 vasudevas tu rohiṇyāṁ kṛtādīn udapādayat

09240471 subhadro bhadrabāhuś ca durmado bhadra eva ca

09240473 pauravyās tanayā hy ete bhūtādyā dvādaśābhavan

09240481 nandopananda-kṛtaka- śūrādyā madirātmajāḥ

09240483 kauśalyā keśinaṁ tv ekam asūta kula-nandanam

09240491 rocanāyām ato jātā hasta-hemāṅgadādayaḥ

09240493 ilāyām uruvalkādīn yadu-mukhyān ajījanat

09240501 vipṛṣṭho dhṛtadevāyām eka ānakadundubheḥ

09240503 śāntidevātmajā rājan praśama-prasitādayaḥ

09240511 rājanya-kalpa-varṣādyā upadevā-sutā daśa

09240513 vasu-haṁsa-suvaṁśādyāḥ śrīdevāyās tu ṣaṭ sutāḥ

09240521 devarakṣitayā labdhā nava cātra gadādayaḥ

09240523 vasudevaḥ sutān aṣṭāv ādadhe sahadevayā

09240531 pravara-śruta-mukhyāṁś ca sākṣād dharmo vasūn iva

09240533 vasudevas tu devakyām aṣṭa putrān ajījanat

09240541 kīrtimantaṁ suṣeṇaṁ ca bhadrasenam udāra-dhīḥ

09240543 ṛjuṁ sammardanaṁ bhadraṁ saṅkarṣaṇam ahīśvaram

09240551 aṣṭamas tu tayor āsīt svayam eva hariḥ kila

09240553 subhadrā ca mahābhāgā tava rājan pitāmahī

09240561 yadā yadā hi dharmasya kṣayo vṛddhiś ca pāpmanaḥ

09240563 tadā tu bhagavān īśa ātmānaṁ sṛjate hariḥ

09240571 na hy asya janmano hetuḥ karmaṇo vā mahīpate

09240573 ātma-māyāṁ vineśasya parasya draṣṭur ātmanaḥ

09240581 yan māyā-ceṣṭitaṁ puṁsaḥ sthity-utpatty-apyayāya hi

09240583 anugrahas tan-nivṛtter ātma-lābhāya ceṣyate

09240591 akṣauhiṇīnāṁ patibhir asurair nṛpa-lāñchanaiḥ

09240593 bhuva ākramyamāṇāyā abhārāya kṛtodyamaḥ

09240601 karmāṇy aparimeyāṇi manasāpi sureśvaraiḥ

09240603 saha-saṅkarṣaṇaś cakre bhagavān madhusūdanaḥ

09240611 kalau janiṣyamāṇānāṁ duḥkha-śoka-tamo-nudam

09240613 anugrahāya bhaktānāṁ supuṇyaṁ vyatanod yaśaḥ

09240621 yasmin sat-karṇa-pīyuṣe yaśas-tīrtha-vare sakṛt

09240623 śrotrāñjalir upaspṛśya dhunute karma-vāsanām

09240631 bhoja-vṛṣṇy-andhaka-madhu- śūrasena-daśārhakaiḥ

09240633 ślāghanīyehitaḥ śaśvat kuru-sṛñjaya-pāṇḍubhiḥ

09240641 snigdha-smitekṣitodārair vākyair vikrama-līlayā

09240643 nṛlokaṁ ramayām āsa mūrtyā sarvāṅga-ramyayā

09240651 yasyānanaṁ makara-kuṇḍala-cāru-karṇa-

09240652 bhrājat-kapola-subhagaṁ savilāsa-hāsam

09240653 nityotsavaṁ na tatṛpur dṛśibhiḥ pibantyo

09240654 nāryo narāś ca muditāḥ kupitā nimeś ca

09240661 jāto gataḥ pitṛ-gṛhād vrajam edhitārtho

09240662 hatvā ripūn suta-śatāni kṛtorudāraḥ

09240663 utpādya teṣu puruṣaḥ kratubhiḥ samīje

09240664 ātmānam ātma-nigamaṁ prathayan janeṣu

09240671 pṛthvyāḥ sa vai guru-bharaṁ kṣapayan

09240672 kurūṇām antaḥ-samuttha-kalinā yudhi bhūpa-camvaḥ

09240673 dṛṣṭyā vidhūya vijaye jayam udvighoṣya

09240674 procyoddhavāya ca paraṁ samagāt svadhāma

1001001 śrī-rājovāca

10010011 kathito vaṁśa-vistāro bhavatā soma-sūryayoḥ

10010013 rājñāṁ cobhaya-vaṁśyānāṁ caritaṁ paramādbhutam

10010021 yadoś ca dharma-śīlasya nitarāṁ muni-sattama

10010023 tatrāṁśenāvatīrṇasya viṣṇor vīryāṇi śaṁsa naḥ

10010031 avatīrya yador vaṁśe bhagavān bhūta-bhāvanaḥ

10010033 kṛtavān yāni viśvātmā tāni no vada vistarāt

10010041 nivṛtta-tarṣair upagīyamānād

10010042 bhavauṣadhāc chrotra-mano-'bhirāmāt

10010043 ka uttamaśloka-guṇānuvādāt

10010044 pumān virajyeta vinā paśughnāt

10010051 pitāmahā me samare’marañjayair

10010052 devavratādyātirathais timiṅgilaiḥ

10010053 duratyayaṁ kaurava-sainya-sāgaraṁ

10010054 kṛtvātaran vatsa-padaṁ sma yat-plavāḥ

10010061 drauṇy-astra-vipluṣṭam idaṁ mad-aṅgaṁ

10010062 santāna-bījaṁ kuru-pāṇḍavānām

10010063 jugopa kukṣiṁ gata ātta-cakro

10010064 mātuś ca me yaḥ śaraṇaṁ gatāyāḥ

10010071 vīryāṇi tasyākhila-deha-bhājām

10010072 antar bahiḥ pūruṣa-kāla-rūpaiḥ

10010073 prayacchato mṛtyum utāmṛtaṁ ca

10010074 māyā-manuṣyasya vadasva vidvan

10010081 rohiṇyās tanayaḥ prokto rāmaḥ saṅkarṣaṇas tvayā

10010083 devakyā garbha-sambandhaḥ kuto dehāntaraṁ vinā

10010091 kasmān mukundo bhagavān pitur gehād vrajaṁ gataḥ

10010093 kva vāsaṁ jñātibhiḥ sārdhaṁ kṛtavān sātvatāṁ patiḥ

10010101 vraje vasan kim akaron madhupuryāṁ ca keśavaḥ

10010103 bhrātaraṁ cāvadhīt kaṁsaṁ mātur addhātad-arhaṇam

10010111 dehaṁ mānuṣam āśritya kati varṣāṇi vṛṣṇibhiḥ

10010113 yadu-puryāṁ sahāvātsīt patnyaḥ katy abhavan prabhoḥ

10010121 etad anyac ca sarvaṁ me mune kṛṣṇa-viceṣṭitam

10010123 vaktum arhasi sarvajña śraddadhānāya vistṛtam

10010131 naiṣātiduḥsahā kṣun māṁ tyaktodam api bādhate

10010133 pibantaṁ tvan-mukhāmbhoja- cyutaṁ hari-kathāmṛtam

1001014 sūta uvāca

10010141 evaṁ niśamya bhṛgu-nandana sādhu-vādaṁ

10010142 vaiyāsakiḥ sa bhagavān atha viṣṇu-rātam

10010143 pratyarcya kṛṣṇa-caritaṁ kali-kalmaṣa-ghnaṁ

10010144 vyāhartum ārabhata bhāgavata-pradhānaḥ

1001015 śrī-śuka uvāca

10010151 samyag vyavasitā buddhis tava rājarṣi-sattama

10010153 vāsudeva-kathāyāṁ te yaj jātā naiṣṭhikī ratiḥ

10010161 vāsudeva-kathā-praśnaḥ puruṣāṁs trīn punāti hi

10010163 vaktāraṁ pracchakaṁ śrotṝṁs tat-pāda-salilaṁ yathā

10010171 bhūmir dṛpta-nṛpa-vyāja- daityānīka-śatāyutaiḥ

10010173 ākrāntā bhūri-bhāreṇa brahmāṇaṁ śaraṇaṁ yayau

10010181 gaur bhūtvāśru-mukhī khinnā krandantī karuṇaṁ vibhoḥ

10010183 upasthitāntike tasmai vyasanaṁ samavocata

10010191 brahmā tad-upadhāryātha saha devais tayā saha

10010193 jagāma sa-tri-nayanas tīraṁ kṣīra-payo-nidheḥ

10010201 tatra gatvā jagannāthaṁ deva-devaṁ vṛṣākapim

10010203 puruṣaṁ puruṣa-sūktena upatasthe samāhitaḥ

10010211 giraṁ samādhau gagane samīritāṁ

10010212 niśamya vedhās tridaśān uvāca ha

10010213 gāṁ pauruṣīṁ me śṛṇutāmarāḥ punar

10010214 vidhīyatām āśu tathaiva mā ciram

10010221 puraiva puṁsāvadhṛto dharā-jvaro

10010222 bhavadbhir aṁśair yaduṣūpajanyatām

10010223 sa yāvad urvyā bharam īśvareśvaraḥ

10010224 sva-kāla-śaktyā kṣapayaṁś cared bhuvi

10010231 vasudeva-gṛhe sākṣād bhagavān puruṣaḥ paraḥ

10010233 janiṣyate tat-priyārthaṁ sambhavantu sura-striyaḥ

10010241 vāsudeva-kalānantaḥ sahasra-vadanaḥ svarāṭ

10010243 agrato bhavitā devo hareḥ priya-cikīrṣayā

10010251 viṣṇor māyā bhagavatī yayā sammohitaṁ jagat

10010253 ādiṣṭā prabhuṇāṁśena kāryārthe sambhaviṣyati

1001026 śrī-śuka uvāca

10010261 ity ādiśyāmara-gaṇān prajāpati-patir vibhuḥ

10010263 āśvāsya ca mahīṁ gīrbhiḥ sva-dhāma paramaṁ yayau

10010271 śūraseno yadupatir mathurām āvasan purīm

10010273 māthurān chūrasenāṁś ca viṣayān bubhuje purā

10010281 rājadhānī tataḥ sābhūt sarva-yādava-bhūbhujām

10010283 mathurā bhagavān yatra nityaṁ sannihito hariḥ

10010291 tasyāṁ tu karhicic chaurir vasudevaḥ kṛtodvahaḥ

10010293 devakyā sūryayā sārdhaṁ prayāṇe ratham āruhat

10010301 ugrasena-sutaḥ kaṁsaḥ svasuḥ priya-cikīrṣayā

10010303 raśmīn hayānāṁ jagrāha raukmai ratha-śatair vṛtaḥ

10010311 catuḥ-śataṁ pāribarhaṁ gajānāṁ hema-mālinām

10010313 aśvānām ayutaṁ sārdhaṁ rathānāṁ ca tri-ṣaṭ-śatam

10010321 dāsīnāṁ sukumārīṇāṁ dve śate samalaṅkṛte

10010323 duhitre devakaḥ prādād yāne duhitṛ-vatsalaḥ

10010331 śaṅkha-tūrya-mṛdaṅgāś ca nedur dundubhayaḥ samam

10010333 prayāṇa-prakrame tāta vara-vadhvoḥ sumaṅgalam

10010341 pathi pragrahiṇaṁ kaṁsam ābhāṣyāhāśarīra-vāk

10010343 asyās tvām aṣṭamo garbho hantā yāṁ vahase’budha

10010351 ity uktaḥ sa khalaḥ pāpo bhojānāṁ kula-pāṁsanaḥ

10010353 bhaginīṁ hantum ārabdhaṁ khaḍga-pāṇiḥ kace’grahīt

10010361 taṁ jugupsita-karmāṇaṁ nṛśaṁsaṁ nirapatrapam

10010363 vasudevo mahā-bhāga uvāca parisāntvayan

1001037 śrī-vasudeva uvāca

10010371 ślāghanīya-guṇaḥ śūrair bhavān bhoja-yaśaskaraḥ

10010373 sa kathaṁ bhaginīṁ hanyāt striyam udvāha-parvaṇi

10010381 mṛtyur janmavatāṁ vīra dehena saha jāyate

10010383 adya vābda-śatānte vā mṛtyur vai prāṇināṁ dhruvaḥ

10010391 dehe pañcatvam āpanne dehī karmānugo’vaśaḥ

10010393 dehāntaram anuprāpya prāktanaṁ tyajate vapuḥ

10010401 vrajaṁs tiṣṭhan padaikena yathaivaikena gacchati

10010403 yathā tṛṇa-jalaukaivaṁ dehī karma-gatiṁ gataḥ

10010411 svapne yathā paśyati deham īdṛśaṁ

10010412 manorathenābhiniviṣṭa-cetanaḥ

10010413 dṛṣṭa-śrutābhyāṁ manasānucintayan

10010414 prapadyate tat kim api hy apasmṛtiḥ

10010421 yato yato dhāvati daiva-coditaṁ

10010422 mano vikārātmakam āpa pañcasu

10010423 guṇeṣu māyā-rociteṣu dehy asau

10010424 prapadyamānaḥ saha tena jāyate

10010431 jyotir yathaivodaka-pārthiveṣv adaḥ

10010432 samīra-vegānugataṁ vibhāvyate

10010433 evaṁ sva-māyā-raciteṣv asau pumān

10010431 guṇeṣu rāgānugato vimuhyati

10010441 tasmān na kasyacid droham ācaret sa tathā-vidhaḥ

10010443 ātmanaḥ kṣemam anvicchan drogdhur vai parato bhayam

10010451 eṣā tavānujā bālā kṛpaṇā putrikopamā

10010453 hantuṁ nārhasi kalyāṇīm imāṁ tvaṁ dīna-vatsalaḥ

1001046 śrī-śuka uvāca

10010461 evaṁ sa sāmabhir bhedair bodhyamāno’pi dāruṇaḥ

10010463 na nyavartata kauravya puruṣādān anuvrataḥ

10010471 nirbandhaṁ tasya taṁ jñātvā vicintyānakadundubhiḥ

10010473 prāptaṁ kālaṁ prativyoḍhum idaṁ tatrānvapadyata

10010481 mṛtyur buddhimatāpohyo yāvad buddhi-balodayam

10010483 yady asau na nivarteta nāparādho’sti dehinaḥ

10010491 pradāya mṛtyave putrān mocaye kṛpaṇām imām

10010493 sutā me yadi jāyeran mṛtyur vā na mriyeta cet

10010501 viparyayo vā kiṁ na syād gatir dhātur duratyayā

10010503 upasthito nivarteta nivṛttaḥ punar āpatet

10010511 agner yathā dāru-viyoga-yogayor

10010512 adṛṣṭato’nyan na nimittam asti

10010513 evaṁ hi jantor api durvibhāvyaḥ

10010514 śarīra-saṁyoga-viyoga-hetuḥ

10010521 evaṁ vimṛśya taṁ pāpaṁ yāvad-ātmani-darśanam

10010523 pūjayām āsa vai śaurir bahu-māna-puraḥsaram

10010531 prasanna-vadanāmbhojo nṛśaṁsaṁ nirapatrapam

10010533 manasā dūyamānena vihasann idam abravīt

1001054 śrī-vasudeva uvāca

10010541 na hy asyās te bhayaṁ saumya yad vai sāhāśarīra-vāk

10010543 putrān samarpayiṣye’syā yatas te bhayam utthitam

1001055 śrī-śuka uvāca

10010551 svasur vadhān nivavṛte kaṁsas tad-vākya-sāra-vit

10010553 vasudevo’pi taṁ prītaḥ praśasya prāviśad gṛham

10010561 atha kāla upāvṛtte devakī sarva-devatā

10010563 putrān prasuṣuve cāṣṭau kanyāṁ caivānuvatsaram

10010571 kīrtimantaṁ prathamajaṁ kaṁsāyānakadundubhiḥ

10010573 arpayām āsa kṛcchreṇa so’nṛtād ativihvalaḥ

10010581 kiṁ duḥsahaṁ nu sādhūnāṁ viduṣāṁ kim apekṣitam

10010583 kim akāryaṁ kadaryāṇāṁ dustyajaṁ kiṁ dhṛtātmanām

10010591 dṛṣṭvā samatvaṁ tac chaureḥ satye caiva vyavasthitim

10010593 kaṁsas tuṣṭa-manā rājan prahasann idam abravīt

10010601 pratiyātu kumāro’yaṁ na hy asmād asti me bhayam

10010603 aṣṭamād yuvayor garbhān mṛtyur me vihitaḥ kila

10010611 tatheti sutam ādāya yayāv ānakadundubhiḥ

10010613 nābhyanandata tad-vākyam asato’vijitātmanaḥ

10010621 nandādyā ye vraje gopā yāś cāmīṣāṁ ca yoṣitaḥ

10010623 vṛṣṇayo vasudevādyā devaky-ādyā yadu-striyaḥ

10010631 sarve vai devatā-prāyā ubhayor api bhārata

10010633 jñātayo bandhu-suhṛdo ye ca kaṁsam anuvratāḥ

10010641 etat kaṁsāya bhagavān chaśaṁsābhyetya nāradaḥ

10010643 bhūmer bhārāyamāṇānāṁ daityānāṁ ca vadhodyamam

10010651 ṛṣer vinirgame kaṁso yadūn matvā surān iti

10010653 devakyā garbha-sambhūtaṁ viṣṇuṁ ca sva-vadhaṁ prati

10010661 devakīṁ vasudevaṁ ca nigṛhya nigaḍair gṛhe

10010663 jātaṁ jātam ahan putraṁ tayor ajana-śaṅkayā

10010671 mātaraṁ pitaraṁ bhrātṝn sarvāṁś ca suhṛdas tathā

10010673 ghnanti hy asutṛpo lubdhā rājānaḥ prāyaśo bhuvi

10010681 ātmānam iha sañjātaṁ jānan prāg viṣṇunā hatam

10010683 mahāsuraṁ kālanemiṁ yadubhiḥ sa vyarudhyata

10010691 ugrasenaṁ ca pitaraṁ yadu-bhojāndhakādhipam

10010693 svayaṁ nigṛhya bubhuje śūrasenān mahā-balaḥ

1002001 śrī-śuka uvāca

10020011 pralamba-baka-cāṇūra- tṛṇāvarta-mahāśanaiḥ

10020013 muṣṭikāriṣṭa-dvivida- pūtanā-keśī-dhenukaiḥ

10020021 anyaiś cāsura-bhūpālair bāṇa-bhaumādibhir yutaḥ

10020023 yadūnāṁ kadanaṁ cakre balī māgadha-saṁśrayaḥ

10020031 te pīḍitā niviviśuḥ kuru-pañcāla-kekayān

10020033 śālvān vidarbhān niṣadhān videhān kośalān api

10020041 eke tam anurundhānā jñātayaḥ paryupāsate

10020043 hateṣu ṣaṭsu bāleṣu devakyā augraseninā

10020051 saptamo vaiṣṇavaṁ dhāma yam anantaṁ pracakṣate

10020053 garbho babhūva devakyā harṣa-śoka-vivardhanaḥ

10020061 bhagavān api viśvātmā viditvā kaṁsajaṁ bhayam

10020063 yadūnāṁ nija-nāthānāṁ yogamāyāṁ samādiśat

10020071 gaccha devi vrajaṁ bhadre gopa-gobhir alaṅkṛtam

10020073 rohiṇī vasudevasya bhāryāste nanda-gokule

10020073 anyāś ca kaṁsa-saṁvignā vivareṣu vasanti hi

10020081 devakyā jaṭhare garbhaṁ śeṣākhyaṁ dhāma māmakam

10020083 tat sannikṛṣya rohiṇyā udare sanniveśaya

10020091 athāham aṁśa-bhāgena devakyāḥ putratāṁ śubhe

10020093 prāpsyāmi tvaṁ yaśodāyāṁ nanda-patnyāṁ bhaviṣyasi

10020101 arciṣyanti manuṣyās tvāṁ sarva-kāma-vareśvarīm

10020103 dhūpopahāra-balibhiḥ sarva-kāma-vara-pradām

10020111 nāmadheyāni kurvanti sthānāni ca narā bhuvi

10020113 durgeti bhadrakālīti vijayā vaiṣṇavīti ca

10020121 kumudā caṇḍikā kṛṣṇā mādhavī kanyaketi ca

10020123 māyā nārāyaṇīśānī śāradety ambiketi ca

10020131 garbha-saṅkarṣaṇāt taṁ vai prāhuḥ saṅkarṣaṇaṁ bhuvi

10020133 rāmeti loka-ramaṇād balabhadraṁ balocchrayāt

10020141 sandiṣṭaivaṁ bhagavatā tathety om iti tad-vacaḥ

10020143 pratigṛhya parikramya gāṁ gatā tat tathākarot

10020151 garbhe praṇīte devakyā rohiṇīṁ yoga-nidrayā

10020153 aho visraṁsito garbha iti paurā vicukruśuḥ

10020161 bhagavān api viśvātmā bhaktānām abhayaṅkaraḥ

10020163 āviveśāṁśa-bhāgena mana ānakadundubheḥ

10020171 sa bibhrat pauruṣaṁ dhāma bhrājamāno yathā raviḥ

10020173 durāsado’tidurdharṣo bhūtānāṁ sambabhūva ha

10020181 tato jagan-maṅgalam acyutāṁśaṁ

10020182 samāhitaṁ śūra-sutena devī

10020183 dadhāra sarvātmakam ātma-bhūtaṁ

10020184 kāṣṭhā yathānanda-karaṁ manastaḥ

10020191 sā devakī sarva-jagan-nivāsa-

10020192 nivāsa-bhūtā nitarāṁ na reje

10020193 bhojendra-gehe’gni-śikheva ruddhā

10020194 sarasvatī jñāna-khale yathā satī

10020201 tāṁ vīkṣya kaṁsaḥ prabhayājitāntarāṁ

10020202 virocayantīṁ bhavanaṁ śuci-smitām

10020203 āhaiṣa me prāṇa-haro harir guhāṁ

10020204 dhruvaṁ śrito yan na pureyam īdṛśī

10020211 kim adya tasmin karaṇīyam āśu me

10020212 yad artha-tantro na vihanti vikramam

10020213 striyāḥ svasur gurumatyā vadho’yaṁ

10020214 yaśaḥ śriyaṁ hanty anukālam āyuḥ

10020221 sa eṣa jīvan khalu sampareto

10020222 varteta yo’tyanta-nṛśaṁsitena

10020223 dehe mṛte taṁ manujāḥ śapanti

10020224 gantā tamo’ndhaṁ tanu-mānino dhruvam

10020231 iti ghoratamād bhāvāt sannivṛttaḥ svayaṁ prabhuḥ

10020233 āste pratīkṣaṁs taj-janma harer vairānubandha-kṛt

10020241 āsīnaḥ saṁviśaṁs tiṣṭhan bhuñjānaḥ paryaṭan mahīm

10020243 cintayāno hṛṣīkeśam apaśyat tanmayaṁ jagat

10020251 brahmā bhavaś ca tatraitya munibhir nāradādibhiḥ

10020253 devaiḥ sānucaraiḥ sākaṁ gīrbhir vṛṣaṇam aiḍayan

10020261 satya-vrataṁ satya-paraṁ tri-satyaṁ

10020262 satyasya yoniṁ nihitaṁ ca satye

10020263 satyasya satyam ṛta-satya-netraṁ

10020264 satyātmakaṁ tvāṁ śaraṇaṁ prapannāḥ

10020271 ekāyano’sau dvi-phalas tri-mūlaś

10020272 catū-rasaḥ pañca-vidhaḥ ṣaḍ-ātmā

10020273 sapta-tvag aṣṭa-viṭapo navākṣo

10020274 daśa-cchadī dvi-khago hy ādi-vṛkṣaḥ

10020281 tvam eka evāsya sataḥ prasūtis

10020282 tvaṁ sannidhānaṁ tvam anugrahaś ca

10020283 tvan-māyayā saṁvṛta-cetasas tvāṁ

10020284 paśyanti nānā na vipaścito ye

10020291 bibharṣi rūpāṇy avabodha ātmā

10020292 kṣemāya lokasya carācarasya

10020293 sattvopapannāni sukhāvahāni

10020294 satām abhadrāṇi muhuḥ khalānām

10020301 tvayy ambujākṣākhila-sattva-dhāmni

10020302 samādhināveśita-cetasaike

10020303 tvat-pāda-potena mahat-kṛtena

10020304 kurvanti govatsa-padaṁ bhavābdhim

10020311 svayaṁ samuttīrya sudustaraṁ dyuman

10020312 bhavārṇavaṁ bhīmam adabhra-sauhṛdāḥ

10020313 bhavat-padāmbhoruha-nāvam atra te

10020314 nidhāya yātāḥ sad-anugraho bhavān

10020321 ye’nye’ravindākṣa vimukta-māninas

10020322 tvayy asta-bhāvād aviśuddha-buddhayaḥ

10020323 āruhya kṛcchreṇa paraṁ padaṁ tataḥ

10020324 patanty adho’nādṛta-yuṣmad-aṅghrayaḥ

10020331 tathā na te mādhava tāvakāḥ kvacid

10020332 bhraśyanti mārgāt tvayi baddha-sauhṛdāḥ

10020333 tvayābhiguptā vicaranti nirbhayā

10020334 vināyakānīkapa-mūrdhasu prabho

10020341 sattvaṁ viśuddhaṁ śrayate bhavān sthitau

10020342 śarīriṇāṁ śreya-upāyanaṁ vapuḥ

10020343 veda-kriyā-yoga-tapaḥ-samādhibhis

10020344 tavārhaṇaṁ yena janaḥ samīhate

10020351 sattvaṁ na ced dhātar idaṁ nijaṁ bhaved

10020352 vijñānam ajñāna-bhidāpamārjanam

10020353 guṇa-prakāśair anumīyate bhavān

10020354 prakāśate yasya ca yena vā guṇaḥ

10020361 na nāma-rūpe guṇa-janma-karmabhir

10020362 nirūpitavye tava tasya sākṣiṇaḥ

10020363 mano-vacobhyām anumeya-vartmano

10020364 deva kriyāyāṁ pratiyanty athāpi hi

10020371 śṛṇvan gṛṇan saṁsmarayaṁś ca cintayan

10020372 nāmāni rūpāṇi ca maṅgalāni te

10020373 kriyāsu yas tvac-caraṇāravindayor

10020374 āviṣṭa-cetā na bhavāya kalpate

10020381 diṣṭyā hare’syā bhavataḥ pado bhuvo

10020382 bhāro’panītas tava janmaneśituḥ

10020383 diṣṭyāṅkitāṁ tvat-padakaiḥ suśobhanair

10020384 drakṣyāma gāṁ dyāṁ ca tavānukampitām

10020391 na te’bhavasyeśa bhavasya kāraṇaṁ

10020392 vinā vinodaṁ bata tarkayāmahe

10020393 bhavo nirodhaḥ sthitir apy avidyayā

10020394 kṛtā yatas tvayy abhayāśrayātmani

10020401 matsyāśva-kacchapa-nṛsiṁha-varāha-haṁsa-

10020403 rājanya-vipra-vibudheṣu kṛtāvatāraḥ

10020403 tvaṁ pāsi nas tri-bhuvanaṁ ca yathādhuneśa

10020404 bhāraṁ bhuvo hara yadūttama vandanaṁ te

10020411 diṣṭyāmba te kukṣi-gataḥ paraḥ pumān

10020412 aṁśena sākṣād bhagavān bhavāya naḥ

10020413 mābhūd bhayaṁ bhoja-pater mumūrṣor

10020414 goptā yadūnāṁ bhavitā tavātmajaḥ

1002043 śrī-śuka uvāca

10020421 ity abhiṣṭūya puruṣaṁ yad-rūpam anidaṁ yathā

10020423 brahmeśānau purodhāya devāḥ pratiyayur divam

1003001 śrī-śuka uvāca

10030011 atha sarva-guṇopetaḥ kālaḥ parama-śobhanaḥ

10030013 yarhy evājana-janmarkṣaṁ śāntarkṣa-graha-tārakam

10030021 diśaḥ prasedur gaganaṁ nirmaloḍu-gaṇodayam

10030023 mahī maṅgala-bhūyiṣṭha- pura-grāma-vrajākarā

10030031 nadyaḥ prasanna-salilā hradā jalaruha-śriyaḥ

10030033 dvijāli-kula-sannāda- stavakā vana-rājayaḥ

10030041 vavau vāyuḥ sukha-sparśaḥ puṇya-gandhavahaḥ śuciḥ

10030043 agnayaś ca dvijātīnāṁ śāntās tatra samindhata

10030051 manāṁsy āsan prasannāni sādhūnām asura-druhām

10030053 jāyamāne’jane tasmin nedur dundubhayaḥ samam

10030061 jaguḥ kinnara-gandharvās tuṣṭuvuḥ siddha-cāraṇāḥ

10030063 vidyādharyaś ca nanṛtur apsarobhiḥ samaṁ mudā

10030071 mumucur munayo devāḥ sumanāṁsi mudānvitāḥ

10030073 mandaṁ mandaṁ jaladharā jagarjur anusāgaram

10030081 niśīthe tama-udbhūte jāyamāne janārdane

10030083 devakyāṁ deva-rūpiṇyāṁ viṣṇuḥ sarva-guhā-śayaḥ

10030085 āvirāsīd yathā prācyāṁ diśīndur iva puṣkalaḥ

10030091 tam adbhutaṁ bālakam ambujekṣaṇaṁ

10030092 catur-bhujaṁ śaṅkha-gadādy-udāyudham

10030093 śrīvatsa-lakṣmaṁ gala-śobhi-kaustubhaṁ

10030094 pītāmbaraṁ sāndra-payoda-saubhagam

10030101 mahārha-vaidūrya-kirīṭa-kuṇḍala-

10030102 tviṣā pariṣvakta-sahasra-kuntalam

10030103 uddāma-kāñcy-aṅgada-kaṅkaṇādibhir

10030104 virocamānaṁ vasudeva aikṣata

10030111 sa vismayotphulla-vilocano hariṁ

10030112 sutaṁ vilokyānakadundubhis tadā

10030113 kṛṣṇāvatārotsava-sambhramo’spṛśan

10030114 mudā dvijebhyo’yutam āpluto gavām

10030121 athainam astaud avadhārya pūruṣaṁ

10030122 paraṁ natāṅgaḥ kṛta-dhīḥ kṛtāñjaliḥ

10030123 sva-rociṣā bhārata sūtikā-gṛhaṁ

10030124 virocayantaṁ gata-bhīḥ prabhāva-vit

1003013 śrī-vasudeva uvāca

10030131 vidito’si bhavān sākṣāt puruṣaḥ prakṛteḥ paraḥ

10030133 kevalānubhavānanda- svarūpaḥ sarva-buddhi-dṛk

10030141 sa eva svaprakṛtyedaṁ sṛṣṭvāgre tri-guṇātmakam

10030143 tad anu tvaṁ hy apraviṣṭaḥ praviṣṭa iva bhāvyase

10030151 yatheme’vikṛtā bhāvās tathā te vikṛtaiḥ saha

10030153 nānā-vīryāḥ pṛthag-bhūtā virājaṁ janayanti hi

10030161 sannipatya samutpādya dṛśyante’nugatā iva

10030163 prāg eva vidyamānatvān na teṣām iha sambhavaḥ

10030171 evaṁ bhavān buddhy-anumeya-lakṣaṇair

10030172 grāhyair guṇaiḥ sann api tad-guṇāgrahaḥ

10030173 anāvṛtatvād bahir antaraṁ na te

10030174 sarvasya sarvātmana ātma-vastunaḥ

10030181 ya ātmano dṛśya-guṇeṣu sann iti

10030182 vyavasyate sva-vyatirekato’budhaḥ

10030183 vinānuvādaṁ na ca tan manīṣitaṁ

10030184 samyag yatas tyaktam upādadat pumān

10030191 tvatto’sya janma-sthiti-saṁyamān vibho

10030192 vadanty anīhād aguṇād avikriyāt

10030193 tvayīśvare brahmaṇi no virudhyate

10030194 tvad-āśrayatvād upacaryate guṇaiḥ

10030201 sa tvaṁ tri-loka-sthitaye sva-māyayā

10030202 bibharṣi śuklaṁ khalu varṇam ātmanaḥ

10030203 sargāya raktaṁ rajasopabṛṁhitaṁ

10030204 kṛṣṇaṁ ca varṇaṁ tamasā janātyaye

10030211 tvam asya lokasya vibho rirakṣiṣur

10030212 gṛhe’vatīrṇo’si mamākhileśvara

10030213 rājanya-saṁjñāsura-koṭi-yūthapair

10030214 nirvyūhyamānā nihaniṣyase camūḥ

10030221 ayaṁ tv asabhyas tava janma nau gṛhe

10030222 śrutvāgrajāṁs te nyavadhīt sureśvara

10030223 sa te’vatāraṁ puruṣaiḥ samarpitaṁ

10030224 śrutvādhunaivābhisaraty udāyudhaḥ

1003023 śrī-śuka uvāca

10030231 athainam ātmajaṁ vīkṣya mahā-puruṣa-lakṣaṇam

10030233 devakī tam upādhāvat kaṁsād bhītā suvismitā

1003024 śrī-devaky uvāca

10030241 rūpaṁ yat tat prāhur avyaktam ādyaṁ

10030242 brahma jyotir nirguṇaṁ nirvikāram

10030243 sattā-mātraṁ nirviśeṣaṁ nirīhaṁ

10030244 sa tvaṁ sākṣād viṣṇur adhyātma-dīpaḥ

10030251 naṣṭe loke dvi-parārdhāvasāne

10030252 mahā-bhūteṣv ādi-bhūtaṁ gateṣu

10030253 vyakte’vyaktaṁ kāla-vegena yāte

10030254 bhavān ekaḥ śiṣyate’śeṣa-saṁjñaḥ

10030261 yo’yaṁ kālas tasya te’vyakta-bandho

10030262 ceṣṭām āhuś ceṣṭate yena viśvam

10030263 nimeṣādir vatsarānto mahīyāṁs

10030264 taṁ tveśānaṁ kṣema-dhāma prapadye

10030271 martyo mṛtyu-vyāla-bhītaḥ palāyan

10030272 lokān sarvān nirbhayaṁ nādhyagacchat

10030273 tvat pādābjaṁ prāpya yadṛcchayādya

10030274 susthaḥ śete mṛtyur asmād apaiti

10030281 sa tvaṁ ghorād ugrasenātmajān nas

10030282 trāhi trastān bhṛtya-vitrāsa-hāsi

10030283 rūpaṁ cedaṁ pauruṣaṁ dhyāna-dhiṣṇyaṁ

10030284 mā pratyakṣaṁ māṁsa-dṛśāṁ kṛṣīṣṭhāḥ

10030291 janma te mayy asau pāpo mā vidyān madhusūdana

10030293 samudvije bhavad-dhetoḥ kaṁsād aham adhīra-dhīḥ

10030301 upasaṁhara viśvātmann ado rūpam alaukikam

10030303 śaṅkha-cakra-gadā-padma- śriyā juṣṭaṁ catur-bhujam

10030311 viśvaṁ yad etat sva-tanau niśānte

10030312 yathāvakāśaṁ puruṣaḥ paro bhavān

10030313 bibharti so’yaṁ mama garbhago’bhūd

10030314 aho nṛ-lokasya viḍambanaṁ hi tat

1003032 śrī-bhagavān uvāca

10030321 tvam eva pūrva-sarge’bhūḥ pṛśniḥ svāyambhuve sati

10030323 tadāyaṁ sutapā nāma prajāpatir akalmaṣaḥ

10030331 yuvāṁ vai brahmaṇādiṣṭau prajā-sarge yadā tataḥ

10030333 sanniyamyendriya-grāmaṁ tepāthe paramaṁ tapaḥ

10030341 varṣa-vātātapa-hima- gharma-kāla-guṇān anu

10030343 sahamānau śvāsa-rodha- vinirdhūta-mano-malau

10030351 śīrṇa-parṇānilāhārāv upaśāntena cetasā

10030353 mattaḥ kāmān abhīpsantau mad-ārādhanam īhatuḥ

10030361 evaṁ vāṁ tapyatos tīvraṁ tapaḥ parama-duṣkaram

10030363 divya-varṣa-sahasrāṇi dvādaśeyur mad-ātmanoḥ

10030371 tadā vāṁ parituṣṭo’ham amunā vapuṣānaghe

10030373 tapasā śraddhayā nityaṁ bhaktyā ca hṛdi bhāvitaḥ

10030381 prādurāsaṁ varada-rāḍ yuvayoḥ kāma-ditsayā

10030383 vriyatāṁ vara ity ukte mādṛśo vāṁ vṛtaḥ sutaḥ

10030391 ajuṣṭa-grāmya-viṣayāv anapatyau ca dam-patī

10030393 na vavrāthe’pavargaṁ me mohitau deva-māyayā

10030401 gate mayi yuvāṁ labdhvā varaṁ mat-sadṛśaṁ sutam

10030403 grāmyān bhogān abhuñjāthāṁ yuvāṁ prāpta-manorathau

10030411 adṛṣṭvānyatamaṁ loke śīlaudārya-guṇaiḥ samam

10030413 ahaṁ suto vām abhavaṁ pṛśnigarbha iti śrutaḥ

10030421 tayor vāṁ punar evāham adityām āsa kaśyapāt

10030423 upendra iti vikhyāto vāmanatvāc ca vāmanaḥ

10030431 tṛtīye’smin bhave’haṁ vai tenaiva vapuṣātha vām

10030433 jāto bhūyas tayor eva satyaṁ me vyāhṛtaṁ sati

10030441 etad vāṁ darśitaṁ rūpaṁ prāg-janma-smaraṇāya me

10030443 nānyathā mad-bhavaṁ jñānaṁ martya-liṅgena jāyate

10030451 yuvāṁ māṁ putra-bhāvena brahma-bhāvena cāsakṛt

10030453 cintayantau kṛta-snehau yāsyethe mad-gatiṁ parām

1003046 śrī-śuka uvāca

10030461 ity uktvāsīd dharis tūṣṇīṁ bhagavān ātma-māyayā

10030463 pitroḥ sampaśyatoḥ sadyo babhūva prākṛtaḥ śiśuḥ

10030471 tataś ca śaurir bhagavat-pracoditaḥ

10030472 sutaṁ samādāya sa sūtikā-gṛhāt

10030473 yadā bahir gantum iyeṣa tarhy ajā

10030474 yā yogamāyājani nanda-jāyayā

10030481 tayā hṛta-pratyaya-sarva-vṛttiṣu

10030482 dvāḥ-stheṣu paureṣv api śāyiteṣv atha

10030483 dvāraś ca sarvāḥ pihitā duratyayā

10030484 bṛhat-kapāṭāyasa-kīla-śṛṅkhalaiḥ

10030491 tāḥ kṛṣṇa-vāhe vasudeva āgate

10030492 svayaṁ vyavaryanta yathā tamo raveḥ

10030493 vavarṣa parjanya upāṁśu-garjitaḥ

10030494 śeṣo’nvagād vāri nivārayan phaṇaiḥ

10030501 maghoni varṣaty asakṛd yamānujā

10030502 gambhīra-toyaugha-javormi-phenilā

10030503 bhayānakāvarta-śatākulā nadī

10030504 mārgaṁ dadau sindhur iva śriyaḥ pateḥ

10030511 nanda-vrajaṁ śaurir upetya tatra tān

10030512 gopān prasuptān upalabhya nidrayā

10030513 sutaṁ yaśodā-śayane nidhāya tat-

10030514 sutām upādāya punar gṛhān agāt

10030521 devakyāḥ śayane nyasya vasudevo’tha dārikām

10030523 pratimucya pador loham āste pūrvavad āvṛtaḥ

10030531 yaśodā nanda-patnī ca jātaṁ param abudhyata

10030533 na tal-liṅgaṁ pariśrāntā nidrayāpagata-smṛtiḥ

1004001 śrī-śuka uvāca

10040011 bahir-antaḥ-pura-dvāraḥ sarvāḥ pūrvavad āvṛtāḥ

10040013 tato bāla-dhvaniṁ śrutvā gṛha-pālāḥ samutthitāḥ

10040021 te tu tūrṇam upavrajya devakyā garbha-janma tat

10040023 ācakhyur bhoja-rājāya yad udvignaḥ pratīkṣate

10040031 sa talpāt tūrṇam utthāya kālo’yam iti vihvalaḥ

10040033 sūtī-gṛham agāt tūrṇaṁ praskhalan mukta-mūrdhajaḥ

10040041 tam āha bhrātaraṁ devī kṛpaṇā karuṇaṁ satī

10040043 snuṣeyaṁ tava kalyāṇa striyaṁ mā hantum arhasi

10040051 bahavo hiṁsitā bhrātaḥ śiśavaḥ pāvakopamāḥ

10040053 tvayā daiva-nisṛṣṭena putrikaikā pradīyatām

10040061 nanv ahaṁ te hy avarajā dīnā hata-sutā prabho

10040063 dātum arhasi mandāyā aṅgemāṁ caramāṁ prajām

1004007 śrī-śuka uvāca

10040071 upaguhyātmajām evaṁ rudatyā dīna-dīnavat

10040073 yācitas tāṁ vinirbhartsya hastād ācicchide khalaḥ

10040081 tāṁ gṛhītvā caraṇayor jāta-mātrāṁ svasuḥ sutām

10040083 apothayac chilā-pṛṣṭhe svārthonmūlita-sauhṛdaḥ

10040091 sā tad-dhastāt samutpatya sadyo devy ambaraṁ gatā

10040093 adṛśyatānujā viṣṇoḥ sāyudhāṣṭa-mahābhujā

10040101 divya-srag-ambarālepa- ratnābharaṇa-bhūṣitā

10040103 dhanuḥ-śūleṣu-carmāsi- śaṅkha-cakra-gadā-dharā

10040111 siddha-cāraṇa-gandharvair apsaraḥ-kinnaroragaiḥ

10040113 upāhṛtoru-balibhiḥ stūyamānedam abravīt

10040121 kiṁ mayā hatayā manda jātaḥ khalu tavānta-kṛt

10040123 yatra kva vā pūrva-śatrur mā hiṁsīḥ kṛpaṇān vṛthā

10040131 iti prabhāṣya taṁ devī māyā bhagavatī bhuvi

10040133 bahu-nāma-niketeṣu bahu-nāmā babhūva ha

10040141 tayābhihitam ākarṇya kaṁsaḥ parama-vismitaḥ

10040143 devakīṁ vasudevaṁ ca vimucya praśrito’bravīt

10040151 aho bhaginy aho bhāma mayā vāṁ bata pāpmanā

10040153 puruṣāda ivāpatyaṁ bahavo hiṁsitāḥ sutāḥ

10040161 sa tv ahaṁ tyakta-kāruṇyas tyakta-jñāti-suhṛt khalaḥ

10040163 kān lokān vai gamiṣyāmi brahma-heva mṛtaḥ śvasan

10040171 daivam apy anṛtaṁ vakti na martyā eva kevalam

10040173 yad-viśrambhād ahaṁ pāpaḥ svasur nihatavān chiśūn

10040181 mā śocataṁ mahā-bhāgāv ātmajān sva-kṛtaṁ bhujaḥ

10040183 jāntavo na sadaikatra daivādhīnās tadāsate

10040191 bhuvi bhaumāni bhūtāni yathā yānty apayānti ca

10040193 nāyam ātmā tathaiteṣu viparyeti yathaiva bhūḥ

10040201 yathānevaṁ-vido bhedo yata ātma-viparyayaḥ

10040203 deha-yoga-viyogau ca saṁsṛtir na nivartate

10040211 tasmād bhadre sva-tanayān mayā vyāpāditān api

10040213 mānuśoca yataḥ sarvaḥ sva-kṛtaṁ vindate’vaśaḥ

10040221 yāvad dhato’smi hantāsmī- ty ātmānaṁ manyate’sva-dṛk

10040223 tāvat tad-abhimāny ajño bādhya-bādhakatām iyāt

10040231 kṣamadhvaṁ mama daurātmyaṁ sādhavo dīna-vatsalāḥ

10040233 ity uktvāśru-mukhaḥ pādau śyālaḥ svasror athāgrahīt

10040241 mocayām āsa nigaḍād viśrabdhaḥ kanyakā-girā

10040243 devakīṁ vasudevaṁ ca darśayann ātma-sauhṛdam

10040251 bhrātuḥ samanutaptasya kṣānta-roṣā ca devakī

10040253 vyasṛjad vasudevaś ca prahasya tam uvāca ha

10040261 evam etan mahā-bhāga yathā vadasi dehinām

10040263 ajñāna-prabhavāhaṁ-dhīḥ sva-pareti bhidā yataḥ

10040271 śoka-harṣa-bhaya-dveṣa- lobha-moha-madānvitāḥ

10040273 mitho ghnantaṁ na paśyanti bhāvair bhāvaṁ pṛthag-dṛśaḥ

1004028 śrī-śuka uvāca

10040281 kaṁsa evaṁ prasannābhyāṁ viśuddhaṁ pratibhāṣitaḥ

10040283 devakī-vasudevābhyām anujñāto’viśad gṛham

10040291 tasyāṁ rātryāṁ vyatītāyāṁ kaṁsa āhūya mantriṇaḥ

10040293 tebhya ācaṣṭa tat sarvaṁ yad uktaṁ yoga-nidrayā

10040301 ākarṇya bhartur gaditaṁ tam ūcur deva-śatravaḥ

10040303 devān prati kṛtāmarṣā daiteyā nāti-kovidāḥ

10040311 evaṁ cet tarhi bhojendra pura-grāma-vrajādiṣu

10040313 anirdaśān nirdaśāṁś ca haniṣyāmo’dya vai śiśūn

10040321 kim udyamaiḥ kariṣyanti devāḥ samara-bhīravaḥ

10040323 nityam udvigna-manaso jyā-ghoṣair dhanuṣas tava

10040331 asyatas te śara-vrātair hanyamānāḥ samantataḥ

10040333 jijīviṣava utsṛjya palāyana-parā yayuḥ

10040341 kecit prāñjalayo dīnā nyasta-śastrā divaukasaḥ

10040343 mukta-kaccha-śikhāḥ kecid bhītāḥ sma iti vādinaḥ

10040351 na tvaṁ vismṛta-śastrāstrān virathān bhaya-saṁvṛtān

10040353 haṁsy anyāsakta-vimukhān bhagna-cāpān ayudhyataḥ

10040361 kiṁ kṣema-śūrair vibudhair asaṁyuga-vikatthanaiḥ

10040363 raho-juṣā kiṁ hariṇā śambhunā vā vanaukasā

10040365 kim indreṇālpa-vīryeṇa brahmaṇā vā tapasyatā

10040371 tathāpi devāḥ sāpatnyān nopekṣyā iti manmahe

10040373 tatas tan-mūla-khanane niyuṅkṣvāsmān anuvratān

10040381 yathāmayo’ṅge samupekṣito nṛbhir

10040382 na śakyate rūḍha-padaś cikitsitum

10040383 yathendriya-grāma upekṣitas tathā

10040384 ripur mahān baddha-balo na cālyate

10040391 mūlaṁ hi viṣṇur devānāṁ yatra dharmaḥ sanātanaḥ

10040393 tasya ca brahma-go-viprās tapo yajñāḥ sa-dakṣiṇāḥ

10040401 tasmāt sarvātmanā rājan brāhmaṇān brahma-vādinaḥ

10040403 tapasvino yajña-śīlān gāś ca hanmo havir-dughāḥ

10040411 viprā gāvaś ca vedāś ca tapaḥ satyaṁ damaḥ śamaḥ

10040413 śraddhā dayā titikṣā ca kratavaś ca hares tanūḥ

10040421 sa hi sarva-surādhyakṣo hy asura-dviḍ guhā-śayaḥ

10040423 tan-mūlā devatāḥ sarvāḥ seśvarāḥ sa-catur-mukhāḥ

10040423 ayaṁ vai tad-vadhopāyo yad ṛṣīṇāṁ vihiṁsanam

1004043 śrī-śuka uvāca

10040431 evaṁ durmantribhiḥ kaṁsaḥ saha sammantrya durmatiḥ

10040433 brahma-hiṁsāṁ hitaṁ mene kāla-pāśāvṛto’suraḥ

10040441 sandiśya sādhu-lokasya kadane kadana-priyān

10040443 kāma-rūpa-dharān dikṣu dānavān gṛham āviśat

10040451 te vai rajaḥ-prakṛtayas tamasā mūḍha-cetasaḥ

10040453 satāṁ vidveṣam ācerur ārād āgata-mṛtyavaḥ

10040461 āyuḥ śriyaṁ yaśo dharmaṁ lokān āśiṣa eva ca

10040463 hanti śreyāṁsi sarvāṇi puṁso mahad-atikramaḥ

1005001 śrī-śuka uvāca

10050011 nandas tv ātmaja utpanne jātāhlādo mahā-manāḥ

10050013 āhūya viprān veda-jñān snātaḥ śucir alaṅkṛtaḥ

10050021 vācayitvā svastyayanaṁ jāta-karmātmajasya vai

10050023 kārayām āsa vidhivat pitṛ-devārcanaṁ tathā

10050031 dhenūnāṁ niyute prādād viprebhyaḥ samalaṅkṛte

10050033 tilādrīn sapta ratnaugha- śātakaumbhāmbarāvṛtān

10050041 kālena snāna-śaucābhyāṁ saṁskārais tapasejyayā

10050043 śudhyanti dānaiḥ santuṣṭyā dravyāṇy ātmātma-vidyayā

10050051 saumaṅgalya-giro viprāḥ sūta-māgadha-vandinaḥ

10050053 gāyakāś ca jagur nedur bheryo dundubhayo muhuḥ

10050061 vrajaḥ sammṛṣṭa-saṁsikta- dvārājira-gṛhāntaraḥ

10050063 citra-dhvaja-patākā-srak- caila-pallava-toraṇaiḥ

10050071 gāvo vṛṣā vatsatarā haridrā-taila-rūṣitāḥ

10050073 vicitra-dhātu-barhasrag- vastra-kāñcana-mālinaḥ

10050081 mahārha-vastrābharaṇa- kañcukoṣṇīṣa-bhūṣitāḥ

10050083 gopāḥ samāyayū rājan nānopāyana-pāṇayaḥ

10050091 gopyaś cākarṇya muditā yaśodāyāḥ sutodbhavam

10050093 ātmānaṁ bhūṣayāṁ cakrur vastrākalpāñjanādibhiḥ

10050101 nava-kuṅkuma-kiñjalka- mukha-paṅkaja-bhūtayaḥ

10050103 balibhis tvaritaṁ jagmuḥ pṛthu-śroṇyaś calat-kucāḥ

10050111 gopyaḥ sumṛṣṭa-maṇi-kuṇḍala-niṣka-kaṇṭhyaś

10050112 citrāmbarāḥ pathi śikhā-cyuta-mālya-varṣāḥ

10050113 nandālayaṁ sa-valayā vrajatīr virejur

10050114 vyālola-kuṇḍala-payodhara-hāra-śobhāḥ

10050121 tā āśiṣaḥ prayuñjānāś ciraṁ pāhīti bālake

10050123 haridrā-cūrṇa-tailādbhiḥ siñcantyo’janam ujjaguḥ

10050131 avādyanta vicitrāṇi vāditrāṇi mahotsave

10050133 kṛṣṇe viśveśvare’nante nandasya vrajam āgate

10050141 gopāḥ parasparaṁ hṛṣṭā dadhi-kṣīra-ghṛtāmbubhiḥ

10050143 āsiñcanto vilimpanto navanītaiś ca cikṣipuḥ

10050151 nando mahā-manās tebhyo vāso’laṅkāra-go-dhanam

10050153 sūta-māgadha-vandibhyo ye’nye vidyopajīvinaḥ

10050161 tais taiḥ kāmair adīnātmā yathocitam apūjayat

10050163 viṣṇor ārādhanārthāya sva-putrasyodayāya ca

10050171 rohiṇī ca mahā-bhāgā nanda-gopābhinanditā

10050173 vyacarad divya-vāsa-srak- kaṇṭhābharaṇa-bhūṣitā

10050181 tata ārabhya nandasya vrajaḥ sarva-samṛddhimān

10050183 harer nivāsātma-guṇai ramākrīḍam abhūn nṛpa

10050191 gopān gokula-rakṣāyāṁ nirūpya mathurāṁ gataḥ

10050193 nandaḥ kaṁsasya vārṣikyaṁ karaṁ dātuṁ kurūdvaha

10050201 vasudeva upaśrutya bhrātaraṁ nandam āgatam

10050203 jñātvā datta-karaṁ rājñe yayau tad-avamocanam

10050211 taṁ dṛṣṭvā sahasotthāya dehaḥ prāṇam ivāgatam

10050213 prītaḥ priyatamaṁ dorbhyāṁ sasvaje prema-vihvalaḥ

10050221 pūjitaḥ sukham āsīnaḥ pṛṣṭvānāmayam ādṛtaḥ

10050223 prasakta-dhīḥ svātmajayor idam āha viśāmpate

10050231 diṣṭyā bhrātaḥ pravayasa idānīm aprajasya te

10050233 prajāśāyā nivṛttasya prajā yat samapadyata

10050241 diṣṭyā saṁsāra-cakre’smin vartamānaḥ punar-bhavaḥ

10050243 upalabdho bhavān adya durlabhaṁ priya-darśanam

10050251 naikatra priya-saṁvāsaḥ suhṛdāṁ citra-karmaṇām

10050253 oghena vyūhyamānānāṁ plavānāṁ srotaso yathā

10050261 kaccit paśavyaṁ nirujaṁ bhūry-ambu-tṛṇa-vīrudham

10050263 bṛhad vanaṁ tad adhunā yatrāsse tvaṁ suhṛd-vṛtaḥ

10050271 bhrātar mama sutaḥ kaccin mātrā saha bhavad-vraje

10050273 tātaṁ bhavantaṁ manvāno bhavadbhyām upalālitaḥ

10050281 puṁsas tri-vargo vihitaḥ suhṛdo hy anubhāvitaḥ

10050283 na teṣu kliśyamāneṣu tri-vargo’rthāya kalpate

1005029 śrī-nanda uvāca

10050291 aho te devakī-putrāḥ kaṁsena bahavo hatāḥ

10050293 ekāvaśiṣṭāvarajā kanyā sāpi divaṁ gatā

10050301 nūnaṁ hy adṛṣṭa-niṣṭho’yam adṛṣṭa-paramo janaḥ

10050303 adṛṣṭam ātmanas tattvaṁ yo veda na sa muhyati

1005031 śrī-vasudeva uvāca

10050311 karo vai vārṣiko datto rājñe dṛṣṭā vayaṁ ca vaḥ

10050313 neha stheyaṁ bahu-tithaṁ santy utpātāś ca gokule

1005032 śrī-śuka uvāca

10050321 iti nandādayo gopāḥ proktās te śauriṇā yayuḥ

10050323 anobhir anaḍud-yuktais tam anujñāpya gokulam

1006001 śrī-śuka uvāca

10060011 nandaḥ pathi vacaḥ śaurer na mṛṣeti vicintayan

10060013 hariṁ jagāma śaraṇam utpātāgama-śaṅkitaḥ

10060021 kaṁsena prahitā ghorā pūtanā bāla-ghātinī

10060023 śiśūṁś cacāra nighnantī pura-grāma-vrajādiṣu

10060031 na yatra śravaṇādīni rakṣo-ghnāni sva-karmasu

10060033 kurvanti sātvatāṁ bhartur yātudhānyaś ca tatra hi

10060041 sā khe-cary ekadotpatya pūtanā nanda-gokulam

10060043 yoṣitvā māyayātmānaṁ prāviśat kāma-cāriṇī

10060051 tāṁ keśa-bandha-vyatiṣakta-mallikāṁ

10060052 bṛhan-nitamba-stana-kṛcchra-madhyamām

10060053 suvāsasaṁ kalpita-karṇa-bhūṣaṇa-

10060054 tviṣollasat-kuntala-maṇḍitānanām

10060061 valgu-smitāpāṅga-visarga-vīkṣitair

10060062 mano harantīṁ vanitāṁ vrajaukasām

10060063 amaṁsatāmbhoja-kareṇa rūpiṇīṁ

10060064 gopyaḥ śriyaṁ draṣṭum ivāgatāṁ patim

10060071 bāla-grahas tatra vicinvatī śiśūn

10060072 yadṛcchayā nanda-gṛhe’sad-antakam

10060073 bālaṁ praticchanna-nijoru-tejasaṁ

10060074 dadarśa talpe’gnim ivāhitaṁ bhasi

10060081 vibudhya tāṁ bālaka-mārikā-grahaṁ

10060082 carācarātmā sa nimīlitekṣaṇaḥ

10060083 anantam āropayad aṅkam antakaṁ

10060084 yathoragaṁ suptam abuddhi-rajju-dhīḥ

10060091 tāṁ tīkṣṇa-cittām ativāma-ceṣṭitāṁ

10060092 vīkṣyāntarā koṣa-paricchadāsivat

10060093 vara-striyaṁ tat-prabhayā ca dharṣite

10060094 nirīkṣyamāṇe jananī hy atiṣṭhatām

10060101 tasmin stanaṁ durjara-vīryam ulbaṇaṁ

10060102 ghorāṅkam ādāya śiśor dadāv atha

10060103 gāḍhaṁ karābhyāṁ bhagavān prapīḍya tat-

10060104 prāṇaiḥ samaṁ roṣa-samanvito’pibat

10060111 sā muñca muñcālam iti prabhāṣiṇī

10060112 niṣpīḍyamānākhila-jīva-marmaṇi

10060113 vivṛtya netre caraṇau bhujau muhuḥ

10060114 prasvinna-gātrā kṣipatī ruroda ha

10060121 tasyāḥ svanenātigabhīra-raṁhasā

10060122 sādrir mahī dyauś ca cacāla sa-grahā

10060123 rasā diśaś ca pratinedire janāḥ

10060124 petuḥ kṣitau vajra-nipāta-śaṅkayā

10060131 niśā-carītthaṁ vyathita-stanā vyasur

10060132 vyādāya keśāṁś caraṇau bhujāv api

10060133 prasārya goṣṭhe nija-rūpam āsthitā

10060134 vajrāhato vṛtra ivāpatan nṛpa

10060141 patamāno’pi tad-dehas tri-gavyūty-antara-drumān

10060143 cūrṇayām āsa rājendra mahad āsīt tad adbhutam

10060151 īṣā-mātrogra-daṁṣṭrāsyaṁ giri-kandara-nāsikam

10060153 gaṇḍa-śaila-stanaṁ raudraṁ prakīrṇāruṇa-mūrdhajam

10060161 andha-kūpa-gabhīrākṣaṁ pulināroha-bhīṣaṇam

10060163 baddha-setu-bhujorv-aṅghri śūnya-toya-hradodaram

10060171 santatrasuḥ sma tad vīkṣya gopā gopyaḥ kalevaram

10060173 pūrvaṁ tu tan-niḥsvanita- bhinna-hṛt-karṇa-mastakāḥ

10060181 bālaṁ ca tasyā urasi krīḍantam akutobhayam

10060183 gopyas tūrṇaṁ samabhyetya jagṛhur jāta-sambhramāḥ

10060191 yaśodā-rohiṇībhyāṁ tāḥ samaṁ bālasya sarvataḥ

10060193 rakṣāṁ vidadhire samyag go-puccha-bhramaṇādibhiḥ

10060201 go-mūtreṇa snāpayitvā punar go-rajasārbhakam

10060203 rakṣāṁ cakruś ca śakṛtā dvādaśāṅgeṣu nāmabhiḥ

10060211 gopyaḥ saṁspṛṣṭa-salilā aṅgeṣu karayoḥ pṛthak

10060213 nyasyātmany atha bālasya bīja-nyāsam akurvata

10060221 avyād ajo’ṅghri maṇimāṁs tava jānv athorū

10060222 yajño’cyutaḥ kaṭi-taṭaṁ jaṭharaṁ hayāsyaḥ

10060223 hṛt keśavas tvad-ura īśa inas tu kaṇṭhaṁ

10060224 viṣṇur bhujaṁ mukham urukrama īśvaraḥ kam

10060231 cakry agrataḥ saha-gado harir astu paścāt

10060232 tvat-pārśvayor dhanur-asī madhu-hājanaś ca

10060233 koṇeṣu śaṅkha urugāya upary upendras

10060234 tārkṣyaḥ kṣitau haladharaḥ puruṣaḥ samantāt

10060241 indriyāṇi hṛṣīkeśaḥ prāṇān nārāyaṇo’vatu

10060243 śvetadvīpa-patiś cittaṁ mano yogeśvaro’vatu

10060251 pṛśnigarbhas tu te buddhim ātmānaṁ bhagavān paraḥ

10060253 krīḍantaṁ pātu govindaḥ śayānaṁ pātu mādhavaḥ

10060261 vrajantam avyād vaikuṇṭha āsīnaṁ tvāṁ śriyaḥ patiḥ

10060263 bhuñjānaṁ yajñabhuk pātu sarva-graha-bhayaṅkaraḥ

10060271 ḍākinyo yātudhānyaś ca kuṣmāṇḍā ye’rbhaka-grahāḥ

10060273 bhūta-preta-piśācāś ca yakṣa-rakṣo-vināyakāḥ

10060281 koṭarā revatī jyeṣṭhā pūtanā mātṛkādayaḥ

10060283 unmādā ye hy apasmārā deha-prāṇendriya-druhaḥ

10060291 svapna-dṛṣṭā mahotpātā vṛddhā bāla-grahāś ca ye

10060293 sarve naśyantu te viṣṇor nāma-grahaṇa-bhīravaḥ

1006030 śrī-śuka uvāca

10060301 iti praṇaya-baddhābhir gopībhiḥ kṛta-rakṣaṇam

10060303 pāyayitvā stanaṁ mātā sannyaveśayad ātmajam

10060311 tāvan nandādayo gopā mathurāyā vrajaṁ gatāḥ

10060313 vilokya pūtanā-dehaṁ babhūvur ativismitāḥ

10060321 nūnaṁ batarṣiḥ sañjāto yogeśo vā samāsa saḥ

10060323 sa eva dṛṣṭo hy utpāto yad āhānakadundubhiḥ

10060331 kalevaraṁ paraśubhiś chittvā tat te vrajaukasaḥ

10060333 dūre kṣiptvāvayavaśo nyadahan kāṣṭha-veṣṭitam

10060341 dahyamānasya dehasya dhūmaś cāguru-saurabhaḥ

10060343 utthitaḥ kṛṣṇa-nirbhukta- sapady āhata-pāpmanaḥ

10060351 pūtanā loka-bāla-ghnī rākṣasī rudhirāśanā

10060353 jighāṁsayāpi haraye stanaṁ dattvāpa sad-gatim

10060361 kiṁ punaḥ śraddhayā bhaktyā kṛṣṇāya paramātmane

10060363 yacchan priyatamaṁ kiṁ nu raktās tan-mātaro yathā

10060371 padbhyāṁ bhakta-hṛdi-sthābhyāṁ vandyābhyāṁ loka-vanditaiḥ

10060373 aṅgaṁ yasyāḥ samākramya bhagavān api tat-stanam

10060381 yātudhāny api sā svargam avāpa jananī-gatim

10060383 kṛṣṇa-bhukta-stana-kṣīrāḥ kim u gāvo’numātaraḥ

10060391 payāṁsi yāsām apibat putra-sneha-snutāny alam

10060393 bhagavān devakī-putraḥ kaivalyādy-akhila-pradaḥ

10060401 tāsām avirataṁ kṛṣṇe kurvatīnāṁ sutekṣaṇam

10060403 na punaḥ kalpate rājan saṁsāro’jñāna-sambhavaḥ

10060411 kaṭa-dhūmasya saurabhyam avaghrāya vrajaukasaḥ

10060413 kim idaṁ kuta eveti vadanto vrajam āyayuḥ

10060421 te tatra varṇitaṁ gopaiḥ pūtanāgamanādikam

10060423 śrutvā tan-nidhanaṁ svasti śiśoś cāsan suvismitāḥ

10060431 nandaḥ sva-putram ādāya pretyāgatam udāra-dhīḥ

10060433 mūrdhny upāghrāya paramāṁ mudaṁ lebhe kurūdvaha

10060441 ya etat pūtanā-mokṣaṁ kṛṣṇasyārbhakam adbhutam

10060443 śṛṇuyāc chraddhayā martyo govinde labhate ratim

1007001 śrī-rājovāca

10070011 yena yenāvatāreṇa bhagavān harir īśvaraḥ

10070013 karoti karṇa-ramyāṇi mano-jñāni ca naḥ prabho

10070021 yac-chṛṇvato’paity aratir vitṛṣṇā

10070022 sattvaṁ ca śuddhyaty acireṇa puṁsaḥ

10070023 bhaktir harau tat-puruṣe ca sakhyaṁ

10070024 tad eva hāraṁ vada manyase cet

10070031 athānyad api kṛṣṇasya tokācaritam adbhutam

10070033 mānuṣaṁ lokam āsādya taj-jātim anurundhataḥ

1007004 śrī-śuka uvāca

10070041 kadācid autthānika-kautukāplave

10070042 janmarkṣa-yoge samaveta-yoṣitām

10070043 vāditra-gīta-dvija-mantra-vācakaiś

10070044 cakāra sūnor abhiṣecanaṁ satī

10070051 nandasya patnī kṛta-majjanādikaṁ

10070052 vipraiḥ kṛta-svastyayanaṁ supūjitaiḥ

10070053 annādya-vāsaḥ-srag-abhīṣṭa-dhenubhiḥ

10070054 sañjāta-nidrākṣam aśīśayac chanaiḥ

10070061 autthānikautsukya-manā manasvinī

10070062 samāgatān pūjayatī vrajaukasaḥ

10070063 naivāśṛṇod vai ruditaṁ sutasya sā

10070064 rudan stanārthī caraṇāv udakṣipat

10070071 adhaḥ-śayānasya śiśor ano’lpaka-

10070072 pravāla-mṛdv-aṅghri-hataṁ vyavartata

10070073 vidhvasta-nānā-rasa-kupya-bhājanaṁ

10070074 vyatyasta-cakrākṣa-vibhinna-kūbaram

10070081 dṛṣṭvā yaśodā-pramukhā vraja-striya

10070082 autthānike karmaṇi yāḥ samāgatāḥ

10070083 nandādayaś cādbhuta-darśanākulāḥ

10070084 kathaṁ svayaṁ vai śakaṭaṁ viparyagāt

10070091 ūcur avyavasita-matīn gopān gopīś ca bālakāḥ

10070093 rudatānena pādena kṣiptam etan na saṁśayaḥ

10070101 na te śraddadhire gopā bāla-bhāṣitam ity uta

10070103 aprameyaṁ balaṁ tasya bālakasya na te viduḥ

10070111 rudantaṁ sutam ādāya yaśodā graha-śaṅkitā

10070113 kṛta-svastyayanaṁ vipraiḥ sūktaiḥ stanam apāyayat

10070121 pūrvavat sthāpitaṁ gopair balibhiḥ sa-paricchadam

10070123 viprā hutvārcayāṁ cakrur dadhy-akṣata-kuśāmbubhiḥ

10070131 ye’sūyānṛta-dambherṣā- hiṁsā-māna-vivarjitāḥ

10070133 na teṣāṁ satya-śīlānām āśiṣo viphalāḥ kṛtāḥ

10070141 iti bālakam ādāya sāmarg-yajur-upākṛtaiḥ

10070143 jalaiḥ pavitrauṣadhibhir abhiṣicya dvijottamaiḥ

10070151 vācayitvā svastyayanaṁ nanda-gopaḥ samāhitaḥ

10070153 hutvā cāgniṁ dvijātibhyaḥ prādād annaṁ mahā-guṇam

10070161 gāvaḥ sarva-guṇopetā vāsaḥ-srag-rukma-mālinīḥ

10070163 ātmajābhyudayārthāya prādāt te cānvayuñjata

10070171 viprā mantra-vido yuktās tair yāḥ proktās tathāśiṣaḥ

10070173 tā niṣphalā bhaviṣyanti na kadācid api sphuṭam

10070181 ekadāroham ārūḍhaṁ lālayantī sutaṁ satī

10070183 garimāṇaṁ śiśor voḍhuṁ na sehe giri-kūṭavat

10070191 bhūmau nidhāya taṁ gopī vismitā bhāra-pīḍitā

10070193 mahā-puruṣam ādadhyau jagatām āsa karmasu

10070201 daityo nāmnā tṛṇāvartaḥ kaṁsa-bhṛtyaḥ praṇoditaḥ

10070203 cakravāta-svarūpeṇa jahārāsīnam arbhakam

10070211 gokulaṁ sarvam āvṛṇvan muṣṇaṁś cakṣūṁṣi reṇubhiḥ

10070213 īrayan sumahā-ghora- śabdena pradiśo diśaḥ

10070221 muhūrtam abhavad goṣṭhaṁ rajasā tamasāvṛtam

10070223 sutaṁ yaśodā nāpaśyat tasmin nyastavatī yataḥ

10070231 nāpaśyat kaścanātmānaṁ paraṁ cāpi vimohitaḥ

10070233 tṛṇāvarta-nisṛṣṭābhiḥ śarkarābhir upadrutaḥ

10070241 iti khara-pavana-cakra-pāṁśu-varṣe

10070242 suta-padavīm abalāvilakṣya mātā

10070243 atikaruṇam anusmaranty aśocad

10070244 bhuvi patitā mṛta-vatsakā yathā gauḥ

10070251 ruditam anuniśamya tatra gopyo

10070252 bhṛśam anutapta-dhiyo’śru-pūrṇa-mukhyaḥ

10070253 rurudur anupalabhya nanda-sūnuṁ

10070254 pavana upārata-pāṁśu-varṣa-vege

10070261 tṛṇāvartaḥ śānta-rayo vātyā-rūpa-dharo haran

10070263 kṛṣṇaṁ nabho-gato gantuṁ nāśaknod bhūri-bhāra-bhṛt

10070271 tam aśmānaṁ manyamāna ātmano guru-mattayā

10070273 gale gṛhīta utsraṣṭuṁ nāśaknod adbhutārbhakam

10070281 gala-grahaṇa-niśceṣṭo daityo nirgata-locanaḥ

10070283 avyakta-rāvo nyapatat saha-bālo vyasur vraje

10070291 tam antarikṣāt patitaṁ śilāyāṁ

10070292 viśīrṇa-sarvāvayavaṁ karālam

10070293 puraṁ yathā rudra-śareṇa viddhaṁ

10070294 striyo rudatyo dadṛśuḥ sametāḥ

10070301 prādāya mātre pratihṛtya vismitāḥ

10070302 kṛṣṇaṁ ca tasyorasi lambamānam

10070303 taṁ svastimantaṁ puruṣāda-nītaṁ

10070304 vihāyasā mṛtyu-mukhāt pramuktam

10070305 gopyaś ca gopāḥ kila nanda-mukhyā

10070306 labdhvā punaḥ prāpur atīva modam

10070311 aho batāty-adbhutam eṣa rakṣasā

10070312 bālo nivṛttiṁ gamito’bhyagāt punaḥ

10070313 hiṁsraḥ sva-pāpena vihiṁsitaḥ khalaḥ

10070314 sādhuḥ samatvena bhayād vimucyate

10070321 kiṁ nas tapaś cīrṇam adhokṣajārcanaṁ

10070322 pūrteṣṭa-dattam uta bhūta-sauhṛdam

10070323 yat samparetaḥ punar eva bālako

10070324 diṣṭyā sva-bandhūn praṇayann upasthitaḥ

10070331 dṛṣṭvādbhutāni bahuśo nanda-gopo bṛhadvane

10070333 vasudeva-vaco bhūyo mānayām āsa vismitaḥ

10070341 ekadārbhakam ādāya svāṅkam āropya bhāminī

10070343 prasnutaṁ pāyayām āsa stanaṁ sneha-pariplutā

10070351 pīta-prāyasya jananī sutasya rucira-smitam

10070353 mukhaṁ lālayatī rājan jṛmbhato dadṛśe idam

10070361 khaṁ rodasī jyotir-anīkam āśāḥ

10070362 sūryendu-vahni-śvasanāmbudhīṁś ca

10070363 dvīpān nagāṁs tad-duhitṝr vanāni

10070364 bhūtāni yāni sthira-jaṅgamāni

10070373 sā vīkṣya viśvaṁ sahasā rājan sañjāta-vepathuḥ

10070381 sammīlya mṛgaśāvākṣī netre āsīt suvismitā

1008001 śrī-śuka uvāca

10080011 gargaḥ purohito rājan yadūnāṁ sumahā-tapāḥ

10080013 vrajaṁ jagāma nandasya vasudeva-pracoditaḥ

10080021 taṁ dṛṣṭvā parama-prītaḥ pratyutthāya kṛtāñjaliḥ

10080023 ānarcādhokṣaja-dhiyā praṇipāta-puraḥsaram

10080031 sūpaviṣṭaṁ kṛtātithyaṁ girā sūnṛtayā munim

10080033 nandayitvābravīd brahman pūrṇasya karavāma kim

10080041 mahad-vicalanaṁ nṝṇāṁ gṛhiṇāṁ dīna-cetasām

10080043 niḥśreyasāya bhagavan kalpate nānyathā kvacit

10080051 jyotiṣām ayanaṁ sākṣād yat taj jñānam atīndriyam

10080053 praṇītaṁ bhavatā yena pumān veda parāvaram

10080061 tvaṁ hi brahma-vidāṁ śreṣṭhaḥ saṁskārān kartum arhasi

10080063 bālayor anayor n–ṇāṁ janmanā brāhmaṇo guruḥ

1008007 śrī-garga uvāca

10080071 yadūnām aham ācāryaḥ khyātaś ca bhuvi sarvadā

10080073 sutaṁ mayā saṁskṛtaṁ te manyate devakī-sutam

10080081 kaṁsaḥ pāpa-matiḥ sakhyaṁ tava cānakadundubheḥ

10080083 devakyā aṣṭamo garbho na strī bhavitum arhati

10080091 iti sañcintayan chrutvā devakyā dārikā-vacaḥ

10080093 api hantā gatāśaṅkas tarhi tan no’nayo bhavet

1008010 śrī-nanda uvāca

10080101 alakṣito’smin rahasi māmakair api go-vraje

10080103 kuru dvijāti-saṁskāraṁ svasti-vācana-pūrvakam

1008011 śrī-śuka uvāca

10080111 evaṁ samprārthito vipraḥ sva-cikīrṣitam eva tat

10080113 cakāra nāma-karaṇaṁ gūḍho rahasi bālayoḥ

1008012 śrī-garga uvāca

10080121 ayaṁ hi rohiṇī-putro ramayan suhṛdo guṇaiḥ

10080123 ākhyāsyate rāma iti balādhikyād balaṁ viduḥ

10080125 yadūnām apṛthag-bhāvāt saṅkarṣaṇam uśanty api

10080131 āsan varṇās trayo hy asya gṛhṇato’nuyugaṁ tanūḥ

10080133 śuklo raktas tathā pīta idānīṁ kṛṣṇatāṁ gataḥ

10080141 prāg ayaṁ vasudevasya kvacij jātas tavātmajaḥ

10080143 vāsudeva iti śrīmān abhijñāḥ sampracakṣate

10080151 bahūni santi nāmāni rūpāṇi ca sutasya te

10080153 guṇa-karmānurūpāṇi tāny ahaṁ veda no janāḥ

10080161 eṣa vaḥ śreya ādhāsyad gopa-gokula-nandanaḥ

10080163 anena sarva-durgāṇi yūyam añjas tariṣyatha

10080171 purānena vraja-pate sādhavo dasyu-pīḍitāḥ

10080173 arājake rakṣyamāṇā jigyur dasyūn samedhitāḥ

10080181 ya etasmin mahā-bhāgāḥ prītiṁ kurvanti mānavāḥ

10080183 nārayo’bhibhavanty etān viṣṇu-pakṣān ivāsurāḥ

10080191 tasmān nandātmajo’yaṁ te nārāyaṇa-samo guṇaiḥ

10080193 śriyā kīrtyānubhāvena gopāyasva samāhitaḥ

1008020 śrī-śuka uvāca

10080201 ity ātmānaṁ samādiśya garge ca sva-gṛhaṁ gate

10080203 nandaḥ pramudito mene ātmānaṁ pūrṇam āśiṣām

10080211 kālena vrajatālpena gokule rāma-keśavau

10080213 jānubhyāṁ saha pāṇibhyāṁ riṅgamāṇau vijahratuḥ

10080221 tāv aṅghri-yugmam anukṛṣya sarīsṛpantau

10080222 ghoṣa-praghoṣa-ruciraṁ vraja-kardameṣu

10080223 tan-nāda-hṛṣṭa-manasāv anusṛtya lokaṁ

10080224 mugdha-prabhītavad upeyatur anti mātroḥ

10080231 tan-mātarau nija-sutau ghṛṇayā snuvantyau

10080232 paṅkāṅga-rāga-rucirāv upagṛhya dorbhyām

10080233 dattvā stanaṁ prapibatoḥ sma mukhaṁ nirīkṣya

10080234 mugdha-smitālpa-daśanaṁ yayatuḥ pramodam

10080241 yarhy aṅganā-darśanīya-kumāra-līlāv

10080242 antar-vraje tad abalāḥ pragṛhīta-pucchaiḥ

10080243 vatsair itas tata ubhāv anukṛṣyamāṇau

10080244 prekṣantya ujjhita-gṛhā jahṛṣur hasantyaḥ

10080251 śṛṅgy-agni-daṁṣṭry-asi-jala-dvija-kaṇṭakebhyaḥ

10080252 krīḍā-parāv aticalau sva-sutau niṣeddhum

10080253 gṛhyāṇi kartum api yatra na taj-jananyau

10080254 śekāta āpatur alaṁ manaso’navasthām

10080261 kālenālpena rājarṣe rāmaḥ kṛṣṇaś ca gokule

10080263 aghṛṣṭa-jānubhiḥ padbhir vicakramatur añjasā

10080271 tatas tu bhagavān kṛṣṇo vayasyair vraja-bālakaiḥ

10080273 saha-rāmo vraja-strīṇāṁ cikrīḍe janayan mudam

10080281 kṛṣṇasya gopyo ruciraṁ vīkṣya kaumāra-cāpalam

10080283 śṛṇvantyāḥ kila tan-mātur iti hocuḥ samāgatāḥ

10080291 vatsān muñcan kvacid asamaye krośa-sañjāta-hāsaḥ

10080292 steyaṁ svādv atty atha dadhi-payaḥ kalpitaiḥ steya-yogaiḥ

10080293 markān bhokṣyan vibhajati sa cen nātti bhāṇḍaṁ bhinnatti

10080294 dravyālābhe sagṛha-kupito yāty upakrośya tokān

10080301 hastāgrāhye racayati vidhiṁ pīṭhakolūkhalādyaiś

10080302 chidraṁ hy antar-nihita-vayunaḥ śikya-bhāṇḍeṣu tad-vit

10080303 dhvāntāgāre dhṛta-maṇi-gaṇaṁ svāṅgam artha-pradīpaṁ

10080304 kāle gopyo yarhi gṛha-kṛtyeṣu suvyagra-cittāḥ

10080311 evaṁ dhārṣṭyāny uśati kurute mehanādīni vāstau

10080312 steyopāyair viracita-kṛtiḥ supratīko yathāste

10080313 itthaṁ strībhiḥ sa-bhaya-nayana-śrī-mukhālokinībhir

10080314 vyākhyātārthā prahasita-mukhī na hy upālabdhum aicchat

10080321 ekadā krīḍamānās te rāmādyā gopa-dārakāḥ

10080323 kṛṣṇo mṛdaṁ bhakṣitavān iti mātre nyavedayan

10080331 sā gṛhītvā kare kṛṣṇam upālabhya hitaiṣiṇī

10080333 yaśodā bhaya-sambhrānta- prekṣaṇākṣam abhāṣata

10080341 kasmān mṛdam adāntātman bhavān bhakṣitavān rahaḥ

10080343 vadanti tāvakā hy ete kumārās te’grajo’py ayam

10080351 nāhaṁ bhakṣitavān amba sarve mithyābhiśaṁsinaḥ

10080353 yadi satya-giras tarhi samakṣaṁ paśya me mukham

10080361 yady evaṁ tarhi vyādehī- ty uktaḥ sa bhagavān hariḥ

10080363 vyādattāvyāhataiśvaryaḥ krīḍā-manuja-bālakaḥ

10080371 sā tatra dadṛśe viśvaṁ jagat sthāsnu ca khaṁ diśaḥ

10080373 sādri-dvīpābdhi-bhūgolaṁ sa-vāyv-agnīndu-tārakam

10080381 jyotiś-cakraṁ jalaṁ tejo nabhasvān viyad eva ca

10080383 vaikārikāṇīndriyāṇi mano mātrā guṇās trayaḥ

10080391 etad vicitraṁ saha-jīva-kāla-

10080392 svabhāva-karmāśaya-liṅga-bhedam

10080393 sūnos tanau vīkṣya vidāritāsye

10080394 vrajaṁ sahātmānam avāpa śaṅkām

10080401 kiṁ svapna etad uta devamāyā

10080402 kiṁ vā madīyo bata buddhi-mohaḥ

10080403 atho amuṣyaiva mamārbhakasya

10080404 yaḥ kaścanautpattika ātma-yogaḥ

10080411 atho yathāvan na vitarka-gocaraṁ

10080412 ceto-manaḥ-karma-vacobhir añjasā

10080413 yad-āśrayaṁ yena yataḥ pratīyate

10080414 sudurvibhāvyaṁ praṇatāsmi tat-padam

10080421 ahaṁ mamāsau patir eṣa me suto

10080422 vrajeśvarasyākhila-vittapā satī

10080423 gopyaś ca gopāḥ saha-godhanāś ca me

10080424 yan-māyayetthaṁ kumatiḥ sa me gatiḥ

10080431 itthaṁ vidita-tattvāyāṁ gopikāyāṁ sa īśvaraḥ

10080433 vaiṣṇavīṁ vyatanon māyāṁ putra-sneha-mayīṁ vibhuḥ

10080441 sadyo naṣṭa-smṛtir gopī sāropyāroham ātmajam

10080443 pravṛddha-sneha-kalila- hṛdayāsīd yathā purā

10080451 trayyā copaniṣadbhiś ca sāṅkhya-yogaiś ca sātvataiḥ

10080453 upagīyamāna-māhātmyaṁ hariṁ sāmanyatātmajam

1008046 śrī-rājovāca

10080461 nandaḥ kim akarod brahman śreya evaṁ mahodayam

10080463 yaśodā ca mahā-bhāgā papau yasyāḥ stanaṁ hariḥ

10080471 pitarau nānvavindetāṁ kṛṣṇodārārbhakehitam

10080473 gāyanty adyāpi kavayo yal loka-śamalāpaham

1008048 śrī-śuka uvāca

10080481 droṇo vasūnāṁ pravaro dharayā bhāryayā saha

10080483 kariṣyamāṇa ādeśān brahmaṇas tam uvāca ha

10080491 jātayor nau mahādeve bhuvi viśveśvare harau

10080493 bhaktiḥ syāt paramā loke yayāñjo durgatiṁ taret

10080501 astv ity uktaḥ sa bhagavān vraje droṇo mahā-yaśāḥ

10080503 jajñe nanda iti khyāto yaśodā sā dharābhavat

10080511 tato bhaktir bhagavati putrī-bhūte janārdane

10080513 dampatyor nitarām āsīd gopa-gopīṣu bhārata

10080521 kṛṣṇo brahmaṇa ādeśaṁ satyaṁ kartuṁ vraje vibhuḥ

10080523 saha-rāmo vasaṁś cakre teṣāṁ prītiṁ sva-līlayā

1009001 śrī-śuka uvāca

10090011 ekadā gṛha-dāsīṣu yaśodā nanda-gehinī

10090013 karmāntara-niyuktāsu nirmamantha svayaṁ dadhi

10090021 yāni yānīha gītāni tad-bāla-caritāni ca

10090023 dadhi-nirmanthane kāle smarantī tāny agāyata

10090031 kṣaumaṁ vāsaḥ pṛthu-kaṭi-taṭe bibhratī sūtra-naddhaṁ

10090032 putra-sneha-snuta-kuca-yugaṁ jāta-kampaṁ ca subhrūḥ

10090033 rajjv-ākarṣa-śrama-bhuja-calat-kaṅkaṇau kuṇḍale ca

10090034 svinnaṁ vaktraṁ kabara-vigalan-mālatī nirmamantha

10090041 tāṁ stanya-kāma āsādya mathnantīṁ jananīṁ hariḥ

10090043 gṛhītvā dadhi-manthānaṁ nyaṣedhat prītim āvahan

10090051 tam aṅkam ārūḍham apāyayat stanaṁ

10090052 sneha-snutaṁ sa-smitam īkṣatī mukham

10090053 atṛptam utsṛjya javena sā yayāv

10090054 utsicyamāne payasi tv adhiśrite

10090061 sañjāta-kopaḥ sphuritāruṇādharaṁ

10090062 sandaśya dadbhir dadhi-mantha-bhājanam

10090063 bhittvā mṛṣāśrur dṛṣad-aśmanā raho

10090064 jaghāsa haiyaṅgavam antaraṁ gataḥ

10090071 uttārya gopī suśṛtaṁ payaḥ punaḥ

10090072 praviśya saṁdṛśya ca dadhy-amatrakam

10090073 bhagnaṁ vilokya sva-sutasya karma taj

10090074 jahāsa taṁ cāpi na tatra paśyatī

10090081 ulūkhalāṅghrer upari vyavasthitaṁ

10090082 markāya kāmaṁ dadataṁ śici sthitam

10090083 haiyaṅgavaṁ caurya-viśaṅkitekṣaṇaṁ

10090084 nirīkṣya paścāt sutam āgamac chanaiḥ

10090091 tām ātta-yaṣṭiṁ prasamīkṣya satvaras

10090092 tato’varuhyāpasasāra bhītavat

10090093 gopy anvadhāvan na yam āpa yogināṁ

10090094 kṣamaṁ praveṣṭuṁ tapaseritaṁ manaḥ

10090101 anvañcamānā jananī bṛhac-calac-

10090102 chroṇī-bharākrānta-gatiḥ sumadhyamā

10090103 javena visraṁsita-keśa-bandhana-

10090104 cyuta-prasūnānugatiḥ parāmṛśat

10090111 kṛtāgasaṁ taṁ prarudantam akṣiṇī

10090112 kaṣantam añjan-maṣiṇī sva-pāṇinā

10090113 udvīkṣamāṇaṁ bhaya-vihvalekṣaṇaṁ

10090114 haste gṛhītvā bhiṣayanty avāgurat

10090121 tyaktvā yaṣṭiṁ sutaṁ bhītaṁ vijñāyārbhaka-vatsalā

10090123 iyeṣa kila taṁ baddhuṁ dāmnātad-vīrya-kovidā

10090131 na cāntar na bahir yasya na pūrvaṁ nāpi cāparam

10090133 pūrvāparaṁ bahiś cāntar jagato yo jagac ca yaḥ

10090141 taṁ matvātmajam avyaktaṁ martya-liṅgam adhokṣajam

10090143 gopikolūkhale dāmnā babandha prākṛtaṁ yathā

10090151 tad dāma badhyamānasya svārbhakasya kṛtāgasaḥ

10090153 dvy-aṅgulonam abhūt tena sandadhe’nyac ca gopikā

10090161 yadāsīt tad api nyūnaṁ tenānyad api sandadhe

10090163 tad api dvy-aṅgulaṁ nyūnaṁ yad yad ādatta bandhanam

10090171 evaṁ sva-geha-dāmāni yaśodā sandadhaty api

10090173 gopīnāṁ susmayantīnāṁ smayantī vismitābhavat

10090181 sva-mātuḥ svinna-gātrāyā visrasta-kabara-srajaḥ

10090183 dṛṣṭvā pariśramaṁ kṛṣṇaḥ kṛpayāsīt sva-bandhane

10090191 evaṁ sandarśitā hy aṅga hariṇā bhṛtya-vaśyatā

10090193 sva-vaśenāpi kṛṣṇena yasyedaṁ seśvaraṁ vaśe

10090201 nemaṁ viriñco na bhavo na śrīr apy aṅga-saṁśrayā

10090203 prasādaṁ lebhire gopī yat tat prāpa vimuktidāt

10090211 nāyaṁ sukhāpo bhagavān dehināṁ gopikā-sutaḥ

10090213 jñānināṁ cātma-bhūtānāṁ yathā bhaktimatām iha

10090221 kṛṣṇas tu gṛha-kṛtyeṣu vyagrāyāṁ mātari prabhuḥ

10090223 adrākṣīd arjunau pūrvaṁ guhyakau dhanadātmajau

10090231 purā nārada-śāpena vṛkṣatāṁ prāpitau madāt

10090233 nalakūvara-maṇigrīvāv iti khyātau śriyānvitau

1010001 śrī-rājovāca

10100011 kathyatāṁ bhagavann etat tayoḥ śāpasya kāraṇam

10100013 yat tad vigarhitaṁ karma yena vā devarṣes tamaḥ

1010003 śrī-śuka uvāca

10100021 rudrasyānucarau bhūtvā sudṛptau dhanadātmajau

10100023 kailāsopavane ramye mandākinyāṁ madotkaṭau

10100031 vāruṇīṁ madirāṁ pītvā madāghūrṇita-locanau

10100033 strī-janair anugāyadbhiś ceratuḥ puṣpite vane

10100041 antaḥ praviśya gaṅgāyām ambhoja-vana-rājini

10100043 cikrīḍatur yuvatibhir gajāv iva kareṇubhiḥ

10100051 yadṛcchayā ca devarṣir bhagavāṁs tatra kaurava

10100053 apaśyan nārado devau kṣībāṇau samabudhyata

10100061 taṁ dṛṣṭvā vrīḍitā devyo vivastrāḥ śāpa-śaṅkitāḥ

10100063 vāsāṁsi paryadhuḥ śīghraṁ vivastrau naiva guhyakau

10100071 tau dṛṣṭvā madirā-mattau śrī-madāndhau surātmajau

10100073 tayor anugrahārthāya śāpaṁ dāsyann idaṁ jagau

1010008 śrī-nārada uvāca

10100081 na hy anyo juṣato joṣyān buddhi-bhraṁśo rajo-guṇaḥ

10100083 śrī-madād ābhijātyādir yatra strī dyūtam āsavaḥ

10100091 hanyante paśavo yatra nirdayair ajitātmabhiḥ

10100093 manyamānair imaṁ deham ajarāmṛtyu naśvaram

10100101 deva-saṁjñitam apy ante kṛmi-viḍ-bhasma-saṁjñitam

10100103 bhūta-dhruk tat-kṛte svārthaṁ kiṁ veda nirayo yataḥ

10100111 dehaḥ kim anna-dātuḥ svaṁ niṣektur mātur eva ca

10100113 mātuḥ pitur vā balinaḥ kretur agneḥ śuno’pi vā

10100121 evaṁ sādhāraṇaṁ deham avyakta-prabhavāpyayam

10100123 ko vidvān ātmasāt kṛtvā hanti jantūn ṛte’sataḥ

10100131 asataḥ śrī-madāndhasya dāridryaṁ param añjanam

10100133 ātmaupamyena bhūtāni daridraḥ param īkṣate

10100141 yathā kaṇṭaka-viddhāṅgo jantor necchati tāṁ vyathām

10100143 jīva-sāmyaṁ gato liṅgair na tathāviddha-kaṇṭakaḥ

10100151 daridro nirahaṁ-stambho muktaḥ sarva-madair iha

10100153 kṛcchraṁ yadṛcchayāpnoti tad dhi tasya paraṁ tapaḥ

10100161 nityaṁ kṣut-kṣāma-dehasya daridrasyānna-kāṅkṣiṇaḥ

10100163 indriyāṇy anuśuṣyanti hiṁsāpi vinivartate

10100171 daridrasyaiva yujyante sādhavaḥ sama-darśinaḥ

10100173 sadbhiḥ kṣiṇoti taṁ tarṣaṁ tata ārād viśuddhyati

10100181 sādhūnāṁ sama-cittānāṁ mukunda-caraṇaiṣiṇām

10100183 upekṣyaiḥ kiṁ dhana-stambhair asadbhir asad-āśrayaiḥ

10100191 tad ahaṁ mattayor mādhvyā vāruṇyā śrī-madāndhayoḥ

10100193 tamo-madaṁ hariṣyāmi straiṇayor ajitātmanoḥ

10100201 yad imau loka-pālasya putrau bhūtvā tamaḥ-plutau

10100203 na vivāsasam ātmānaṁ vijānītaḥ sudurmadau

10100211 ato’rhataḥ sthāvaratāṁ syātāṁ naivaṁ yathā punaḥ

10100213 smṛtiḥ syān mat-prasādena tatrāpi mad-anugrahāt

10100221 vāsudevasya sānnidhyaṁ labdhvā divya-śarac-chate

10100223 vṛtte svarlokatāṁ bhūyo labdha-bhaktī bhaviṣyataḥ

1010023 śrī-śuka uvāca

10100231 evam uktvā sa devarṣir gato nārāyaṇāśramam

10100233 nalakūvara-maṇigrīvāv āsatur yamalārjunau

10100241 ṛṣer bhāgavata-mukhyasya satyaṁ kartuṁ vaco hariḥ

10100243 jagāma śanakais tatra yatrāstāṁ yamalārjunau

10100251 devarṣir me priyatamo yad imau dhanadātmajau

10100253 tat tathā sādhayiṣyāmi yad gītaṁ tan mahātmanā

10100261 ity antareṇārjunayoḥ kṛṣṇas tu yamayor yayau

10100263 ātma-nirveśa-mātreṇa tiryag-gatam ulūkhalam

10100271 bālena niṣkarṣayatānvag ulūkhalaṁ tad

10100273 dāmodareṇa tarasotkalitāṅghri-bandhau

10100273 niṣpetatuḥ parama-vikramitātivepa-

10100274 skandha-pravāla-viṭapau kṛta-caṇḍa-śabdau

10100281 tatra śriyā paramayā kakubhaḥ sphurantau

10100283 siddhāv upetya kujayor iva jāta-vedāḥ

10100283 kṛṣṇaṁ praṇamya śirasākhila-loka-nāthaṁ

10100284 baddhāñjalī virajasāv idam ūcatuḥ sma

10100291 kṛṣṇa kṛṣṇa mahā-yogiṁs tvam ādyaḥ puruṣaḥ paraḥ

10100293 vyaktāvyaktam idaṁ viśvaṁ rūpaṁ te brāhmaṇā viduḥ

10100301 tvam ekaḥ sarva-bhūtānāṁ dehāsv-ātmendriyeśvaraḥ

10100303 tvam eva kālo bhagavān viṣṇur avyaya īśvaraḥ

10100311 tvaṁ mahān prakṛtiḥ sūkṣmā rajaḥ-sattva-tamomayī

10100313 tvam eva puruṣo’dhyakṣaḥ sarva-kṣetra-vikāra-vit

10100321 gṛhyamāṇais tvam agrāhyo vikāraiḥ prākṛtair guṇaiḥ

10100323 ko nv ihārhati vijñātuṁ prāk siddhaṁ guṇa-saṁvṛtaḥ

10100331 tasmai tubhyaṁ bhagavate vāsudevāya vedhase

10100333 ātma-dyota-guṇaiś channa- mahimne brahmaṇe namaḥ

10100341 yasyāvatārā jñāyante śarīreṣv aśarīriṇaḥ

10100343 tais tair atulyātiśayair vīryair dehiṣv asaṅgataiḥ

10100351 sa bhavān sarva-lokasya bhavāya vibhavāya ca

10100353 avatīrṇo’ṁśa-bhāgena sāmprataṁ patir āśiṣām

10100361 namaḥ parama-kalyāṇa namaḥ parama-maṅgala

10100363 vāsudevāya śāntāya yadūnāṁ pataye namaḥ

10100371 anujānīhi nau bhūmaṁs tavānucara-kiṅkarau

10100373 darśanaṁ nau bhagavata ṛṣer āsīd anugrahāt

10100381 vāṇī guṇānukathane śravaṇau kathāyāṁ

10100382 hastau ca karmasu manas tava pādayor naḥ

10100383 smṛtyāṁ śiras tava nivāsa-jagat-praṇāme

10100384 dṛṣṭiḥ satāṁ darśane’stu bhavat-tanūnām

1010039 śrī-śuka uvāca

10100391 itthaṁ saṅkīrtitas tābhyāṁ bhagavān gokuleśvaraḥ

10100393 dāmnā colūkhale baddhaḥ prahasann āha guhyakau

1010040 śrī-bhagavān uvāca

10100401 jñātaṁ mama puraivaitad ṛṣiṇā karuṇātmanā

10100403 yac chrī-madāndhayor vāgbhir vibhraṁśo’nugrahaḥ kṛtaḥ

10100411 sādhūnāṁ sama-cittānāṁ sutarāṁ mat-kṛtātmanām

10100413 darśanān no bhaved bandhaḥ puṁso’kṣṇoḥ savitur yathā

10100421 tad gacchataṁ mat-paramau nalakūvara sādanam

10100423 sañjāto mayi bhāvo vām īpsitaḥ paramo’bhavaḥ

1010043 śrī-śuka uvāca

10100431 ity uktau tau parikramya praṇamya ca punaḥ punaḥ

10100433 baddholūkhalam āmantrya jagmatur diśam uttarām

1011001 śrī-śuka uvāca

10110011 gopā nandādayaḥ śrutvā drumayoḥ patato ravam

10110013 tatrājagmuḥ kuru-śreṣṭha nirghāta-bhaya-śaṅkitāḥ

10110021 bhūmyāṁ nipatitau tatra dadṛśur yamalārjunau

10110023 babhramus tad avijñāya lakṣyaṁ patana-kāraṇam

10110031 ulūkhalaṁ vikarṣantaṁ dāmnā baddhaṁ ca bālakam

10110033 kasyedaṁ kuta āścaryam utpāta iti kātarāḥ

10110041 bālā ūcur aneneti tiryag-gatam ulūkhalam

10110043 vikarṣatā madhya-gena puruṣāv apy acakṣmahi

10110051 na te tad-uktaṁ jagṛhur na ghaṭeteti tasya tat

10110053 bālasyotpāṭanaṁ tarvoḥ kecit sandigdha-cetasaḥ

10110061 ulūkhalaṁ vikarṣantaṁ dāmnā baddhaṁ svam ātmajam

10110063 vilokya nandaḥ prahasad- vadano vimumoca ha

10110071 gopībhiḥ stobhito’nṛtyad bhagavān bālavat kvacit

10110073 udgāyati kvacin mugdhas tad-vaśo dāru-yantravat

10110081 bibharti kvacid ājñaptaḥ pīṭhakonmāna-pādukam

10110083 bāhu-kṣepaṁ ca kurute svānāṁ ca prītim āvahan

10110091 darśayaṁs tad-vidāṁ loka ātmano bhṛtya-vaśyatām

10110093 vrajasyovāha vai harṣaṁ bhagavān bāla-ceṣṭitaiḥ

10110101 krīṇīhi bhoḥ phalānīti śrutvā satvaram acyutaḥ

10110103 phalārthī dhānyam ādāya yayau sarva-phala-pradaḥ

10110111 phala-vikrayiṇī tasya cyuta-dhānya-kara-dvayam

10110113 phalair apūrayad ratnaiḥ phala-bhāṇḍam apūri ca

10110121 sarit-tīra-gataṁ kṛṣṇaṁ bhagnārjunam athāhvayat

10110123 rāmaṁ ca rohiṇī devī krīḍantaṁ bālakair bhṛśam

10110131 nopeyātāṁ yadāhūtau krīḍā-saṅgena putrakau

10110133 yaśodāṁ preṣayām āsa rohiṇī putra-vatsalām

10110141 krīḍantaṁ sā sutaṁ bālair ativelaṁ sahāgrajam

10110143 yaśodājohavīt kṛṣṇaṁ putra-sneha-snuta-stanī

10110151 kṛṣṇa kṛṣṇāravindākṣa tāta ehi stanaṁ piba

10110153 alaṁ vihāraiḥ kṣut-kṣāntaḥ krīḍā-śrānto’si putraka

10110161 he rāmāgaccha tātāśu sānujaḥ kula-nandana

10110163 prātar eva kṛtāhāras tad bhavān bhoktum arhati

10110171 pratīkṣate tvāṁ dāśārha bhokṣyamāṇo vrajādhipaḥ

10110173 ehy āvayoḥ priyaṁ dhehi sva-gṛhān yāta bālakāḥ

10110181 dhūli-dhūsaritāṅgas tvaṁ putra majjanam āvaha

10110183 janmarkṣaṁ te’dya bhavati viprebhyo dehi gāḥ śuciḥ

10110191 paśya paśya vayasyāṁs te mātṛ-mṛṣṭān svalaṅkṛtān

10110193 tvaṁ ca snātaḥ kṛtāhāro viharasva svalaṅkṛtaḥ

10110201 itthaṁ yaśodā tam aśeṣa-śekharaṁ

10110202 matvā sutaṁ sneha-nibaddha-dhīr nṛpa

10110203 haste gṛhītvā saha-rāmam acyutaṁ

10110204 nītvā sva-vāṭaṁ kṛtavaty athodayam

1011021 śrī-śuka uvāca

10110211 gopa-vṛddhā mahotpātān anubhūya bṛhadvane

10110213 nandādayaḥ samāgamya vraja-kāryam amantrayan

10110221 tatropānanda-nāmāha gopo jñāna-vayo-'dhikaḥ

10110223 deśa-kālārtha-tattva-jñaḥ priya-kṛd rāma-kṛṣṇayoḥ

10110231 utthātavyam ito’smābhir gokulasya hitaiṣibhiḥ

10110233 āyānty atra mahotpātā bālānāṁ nāśa-hetavaḥ

10110241 muktaḥ kathañcid rākṣasyā bāla-ghnyā bālako hy asau

10110243 harer anugrahān nūnam anaś copari nāpatat

10110251 cakra-vātena nīto’yaṁ daityena vipadaṁ viyat

10110253 śilāyāṁ patitas tatra paritrātaḥ sureśvaraiḥ

10110261 yan na mriyeta drumayor antaraṁ prāpya bālakaḥ

10110263 asāv anyatamo vāpi tad apy acyuta-rakṣaṇam

10110271 yāvad autpātiko’riṣṭo vrajaṁ nābhibhaved itaḥ

10110273 tāvad bālān upādāya yāsyāmo’nyatra sānugāḥ

10110281 vanaṁ vṛndāvanaṁ nāma paśavyaṁ nava-kānanam

10110283 gopa-gopī-gavāṁ sevyaṁ puṇyādri-tṛṇa-vīrudham

10110291 tat tatrādyaiva yāsyāmaḥ śakaṭān yuṅkta mā ciram

10110293 godhanāny agrato yāntu bhavatāṁ yadi rocate

10110301 tac chrutvaika-dhiyo gopāḥ sādhu sādhv iti vādinaḥ

10110303 vrajān svān svān samāyujya yayū rūḍha-paricchadāḥ

10110311 vṛddhān bālān striyo rājan sarvopakaraṇāni ca

10110313 anaḥsv āropya gopālā yattā ātta-śarāsanāḥ

10110321 godhanāni puraskṛtya śṛṅgāṇy āpūrya sarvataḥ

10110323 tūrya-ghoṣeṇa mahatā yayuḥ saha-purohitāḥ

10110331 gopyo rūḍha-rathā nūtna- kuca-kuṅkuma-kāntayaḥ

10110333 kṛṣṇa-līlā jaguḥ prītyā niṣka-kaṇṭhyaḥ suvāsasaḥ

10110341 tathā yaśodā-rohiṇyāv ekaṁ śakaṭam āsthite

10110343 rejatuḥ kṛṣṇa-rāmābhyāṁ tat-kathā-śravaṇotsuke

10110351 vṛndāvanaṁ sampraviśya sarva-kāla-sukhāvaham

10110353 tatra cakrur vrajāvāsaṁ śakaṭair ardha-candravat

10110361 vṛndāvanaṁ govardhanaṁ yamunā-pulināni ca

10110363 vīkṣyāsīd uttamā prītī rāma-mādhavayor nṛpa

10110371 evaṁ vrajaukasāṁ prītiṁ yacchantau bāla-ceṣṭitaiḥ

10110373 kala-vākyaiḥ sva-kālena vatsa-pālau babhūvatuḥ

10110381 avidūre vraja-bhuvaḥ saha gopāla-dārakaiḥ

10110383 cārayām āsatur vatsān nānā-krīḍā-paricchadau

10110391 kvacid vādayato veṇuṁ kṣepaṇaiḥ kṣipataḥ kvacit

10110393 kvacit pādaiḥ kiṅkiṇībhiḥ kvacit kṛtrima-go-vṛṣaiḥ

10110401 vṛṣāyamāṇau nardantau yuyudhāte parasparam

10110403 anukṛtya rutair jantūṁś ceratuḥ prākṛtau yathā

10110411 kadācid yamunā-tīre vatsāṁś cārayatoḥ svakaiḥ

10110413 vayasyaiḥ kṛṣṇa-balayor jighāṁsur daitya āgamat

10110421 taṁ vatsa-rūpiṇaṁ vīkṣya vatsa-yūtha-gataṁ hariḥ

10110423 darśayan baladevāya śanair mugdha ivāsadat

10110431 gṛhītvāpara-pādābhyāṁ saha-lāṅgūlam acyutaḥ

10110433 bhrāmayitvā kapitthāgre prāhiṇod gata-jīvitam

10110433 sa kapitthair mahā-kāyaḥ pātyamānaiḥ papāta ha

10110441 taṁ vīkṣya vismitā bālāḥ śaśaṁsuḥ sādhu sādhv iti

10110443 devāś ca parisantuṣṭā babhūvuḥ puṣpa-varṣiṇaḥ

10110451 tau vatsa-pālakau bhūtvā sarva-lokaika-pālakau

10110453 saprātar-āśau go-vatsāṁś cārayantau viceratuḥ

10110461 svaṁ svaṁ vatsa-kulaṁ sarve pāyayiṣyanta ekadā

10110463 gatvā jalāśayābhyāśaṁ pāyayitvā papur jalam

10110471 te tatra dadṛśur bālā mahā-sattvam avasthitam

10110473 tatrasur vajra-nirbhinnaṁ gireḥ śṛṅgam iva cyutam

10110481 sa vai bako nāma mahān asuro baka-rūpa-dhṛk

10110483 āgatya sahasā kṛṣṇaṁ tīkṣṇa-tuṇḍo’grasad balī

10110491 kṛṣṇaṁ mahā-baka-grastaṁ dṛṣṭvā rāmādayo’rbhakāḥ

10110493 babhūvur indriyāṇīva vinā prāṇaṁ vicetasaḥ

10110501 taṁ tālu-mūlaṁ pradahantam agnivad

10110502 gopāla-sūnuṁ pitaraṁ jagad-guroḥ

10110503 caccharda sadyo’tiruṣākṣataṁ bakas

10110504 tuṇḍena hantuṁ punar abhyapadyata

10110511 tam āpatantaṁ sa nigṛhya tuṇḍayor

10110512 dorbhyāṁ bakaṁ kaṁsa-sakhaṁ satāṁ patiḥ

10110513 paśyatsu bāleṣu dadāra līlayā

10110514 mudāvaho vīraṇavad divaukasām

10110521 tadā bakāriṁ sura-loka-vāsinaḥ

10110522 samākiran nandana-mallikādibhiḥ

10110523 samīḍire cānaka-śaṅkha-saṁstavais

10110524 tad vīkṣya gopāla-sutā visismire

10110531 muktaṁ bakāsyād upalabhya bālakā

10110532 rāmādayaḥ prāṇam ivendriyo gaṇaḥ

10110533 sthānāgataṁ taṁ parirabhya nirvṛtāḥ

10110534 praṇīya vatsān vrajam etya taj jaguḥ

10110541 śrutvā tad vismitā gopā gopyaś cātipriyādṛtāḥ

10110543 pretyāgatam ivotsukyād aikṣanta tṛṣitekṣaṇāḥ

10110551 aho batāsya bālasyabahavo mṛtyavo’bhavan

10110553 apy āsīd vipriyaṁ teṣāṁ kṛtaṁ pūrvaṁ yato bhayam

10110561 athāpy abhibhavanty enaṁ naiva te ghora-darśanāḥ

10110563 jighāṁsayainam āsādya naśyanty agnau pataṅgavat

10110571 aho brahma-vidāṁ vāco nāsatyāḥ santi karhicit

10110573 gargo yad āha bhagavān anvabhāvi tathaiva tat

10110581 iti nandādayo gopāḥ kṛṣṇa-rāma-kathāṁ mudā

10110583 kurvanto ramamāṇāś ca nāvindan bhava-vedanām

10110591 evaṁ vihāraiḥ kaumāraiḥ kaumāraṁ jahatur vraje

10110593 nilāyanaiḥ setu-bandhair markaṭotplavanādibhiḥ

1012001 śrī-śuka uvāca

10120011 kvacid vanāśāya mano dadhad vrajāt

10120012 prātaḥ samutthāya vayasya-vatsapān

10120013 prabodhayan chṛṅga-raveṇa cāruṇā

10120014 vinirgato vatsa-puraḥsaro hariḥ

10120021 tenaiva sākaṁ pṛthukāḥ sahasraśaḥ

10120022 snigdhāḥ suśig-vetra-viṣāṇa-veṇavaḥ

10120023 svān svān sahasropari-saṅkhyayānvitān

10120024 vatsān puraskṛtya viniryayur mudā

10120031 kṛṣṇa-vatsair asaṅkhyātair yūthī-kṛtya sva-vatsakān

10120033 cārayanto’rbha-līlābhir vijahrus tatra tatra ha

10120041 phala-prabāla-stavaka- sumanaḥ-piccha-dhātubhiḥ

10120043 kāca-guñjā-maṇi-svarṇa- bhūṣitā apy abhūṣayan

10120051 muṣṇanto’nyonya-śikyādīn jñātān ārāc ca cikṣipuḥ

10120053 tatratyāś ca punar dūrād dhasantaś ca punar daduḥ

10120061 yadi dūraṁ gataḥ kṛṣṇo vana-śobhekṣaṇāya tam

10120063 ahaṁ pūrvam ahaṁ pūrvam iti saṁspṛśya remire

10120071 kecid veṇūn vādayanto dhmāntaḥ śṛṅgāṇi kecana

10120073 kecid bhṛṅgaiḥ pragāyantaḥ kūjantaḥ kokilaiḥ pare

10120081 vicchāyābhiḥ pradhāvanto gacchantaḥ sādhu-haṁsakaiḥ

10120083 bakair upaviśantaś ca nṛtyantaś ca kalāpibhiḥ

10120091 vikarṣantaḥ kīśa-bālān ārohantaś ca tair drumān

10120093 vikurvantaś ca taiḥ sākaṁ plavantaś ca palāśiṣu

10120101 sākaṁ bhekair vilaṅghantaḥ saritaḥ srava-samplutāḥ

10120103 vihasantaḥ praticchāyāḥ śapantaś ca pratisvanān

10120111 itthaṁ satāṁ brahma-sukhānubhūtyā

10120112 dāsyaṁ gatānāṁ para-daivatena

10120113 māyāśritānāṁ nara-dārakeṇa

10120114 sākaṁ vijahruḥ kṛta-puṇya-puñjāḥ

10120121 yat-pāda-pāṁsur bahu-janma-kṛcchrato

10120122 dhṛtātmabhir yogibhir apy alabhyaḥ

10120123 sa eva yad-dṛg-viṣayaḥ svayaṁ sthitaḥ

10120124 kiṁ varṇyate diṣṭam ato vrajaukasām

10120131 athāgha-nāmābhyapatan mahāsuras

10120132 teṣāṁ sukha-krīḍana-vīkṣaṇākṣamaḥ

10120133 nityaṁ yad-antar nija-jīvitepsubhiḥ

10120134 pītāmṛtair apy amaraiḥ pratīkṣyate

10120141 dṛṣṭvārbhakān kṛṣṇa-mukhān aghāsuraḥ

10120142 kaṁsānuśiṣṭaḥ sa bakī-bakānujaḥ

10120143 ayaṁ tu me sodara-nāśa-kṛt tayor

10120144 dvayor mamainaṁ sa-balaṁ haniṣye

10120151 ete yadā mat-suhṛdos tilāpaḥ

10120152 kṛtās tadā naṣṭa-samā vrajaukasaḥ

10120153 prāṇe gate varṣmasu kā nu cintā

10120154 prajāsavaḥ prāṇa-bhṛto hi ye te

10120161 iti vyavasyājagaraṁ bṛhad vapuḥ

10120162 sa yojanāyāma-mahādri-pīvaram

10120163 dhṛtvādbhutaṁ vyātta-guhānanaṁ tadā

10120164 pathi vyaśeta grasanāśayā khalaḥ

10120171 dharādharoṣṭho jaladottaroṣṭho

10120172 dary-ānanānto giri-śṛṅga-daṁṣṭraḥ

10120173 dhvāntāntar-āsyo vitatādhva-jihvaḥ

10120174 paruṣānila-śvāsa-davekṣaṇoṣṇaḥ

10120181 dṛṣṭvā taṁ tādṛśaṁ sarve matvā vṛndāvana-śriyam

10120183 vyāttājagara-tuṇḍena hy utprekṣante sma līlayā

10120191 aho mitrāṇi gadata sattva-kūṭaṁ puraḥ sthitam

10120193 asmat-saṅgrasana-vyātta- vyāla-tuṇḍāyate na vā

10120201 satyam arka-karāraktam uttarā-hanuvad ghanam

10120203 adharā-hanuvad rodhas tat-praticchāyayāruṇam

10120211 pratispardhete sṛkkabhyāṁ savyāsavye nagodare

10120213 tuṅga-śṛṅgālayo’py etās tad-daṁṣṭrābhiś ca paśyata

10120221 āstṛtāyāma-mārgo’yaṁ rasanāṁ pratigarjati

10120223 eṣāṁ antar-gataṁ dhvāntam etad apy antar-ānanam

10120231 dāvoṣṇa-khara-vāto’yaṁ śvāsavad bhāti paśyata

10120233 tad-dagdha-sattva-durgandho’py antar-āmiṣa-gandhavat

10120241 asmān kim atra grasitā niviṣṭān

10120242 ayaṁ tathā ced bakavad vinaṅkṣyati

10120243 kṣaṇād aneneti bakāry-uśan-mukhaṁ

10120244 vīkṣyoddhasantaḥ kara-tāḍanair yayuḥ

10120251 itthaṁ mitho’tathyam ataj-jña-bhāṣitaṁ

10120252 śrutvā vicintyety amṛṣā mṛṣāyate

10120253 rakṣo viditvākhila-bhūta-hṛt-sthitaḥ

10120254 svānāṁ niroddhuṁ bhagavān mano dadhe

10120261 tāvat praviṣṭās tv asurodarāntaraṁ

10120262 paraṁ na gīrṇāḥ śiśavaḥ sa-vatsāḥ

10120263 pratīkṣamāṇena bakāri-veśanaṁ

10120264 hata-sva-kānta-smaraṇena rakṣasā

10120271 tān vīkṣya kṛṣṇaḥ sakalābhaya-prado

10120272 hy ananya-nāthān sva-karād avacyutān

10120273 dīnāṁś ca mṛtyor jaṭharāgni-ghāsān

10120274 ghṛṇārdito diṣṭa-kṛtena vismitaḥ

10120281 kṛtyaṁ kim atrāsya khalasya jīvanaṁ

10120282 na vā amīṣāṁ ca satāṁ vihiṁsanam

10120283 dvayaṁ kathaṁ syād iti saṁvicintya

10120284 jñātvāviśat tuṇḍam aśeṣa-dṛg ghariḥ

10120291 tadā ghana-cchadā devā bhayād dhā-heti cukruśuḥ

10120293 jahṛṣur ye ca kaṁsādyāḥ kauṇapās tv agha-bāndhavāḥ

10120301 tac chrutvā bhagavān kṛṣṇas tv avyayaḥ sārbha-vatsakam

10120303 cūrṇī-cikīrṣor ātmānaṁ tarasā vavṛdhe gale

10120311 tato’tikāyasya niruddha-mārgiṇo

10120312 hy udgīrṇa-dṛṣṭer bhramatas tv itas tataḥ

10120313 pūrṇo’ntar-aṅge pavano niruddho

10120314 mūrdhan vinirbhidya vinirgato bahiḥ

10120321 tenaiva sarveṣu bahir gateṣu

10120322 prāṇeṣu vatsān suhṛdaḥ paretān

10120323 dṛṣṭyā svayotthāpya tad-anvitaḥ punar

10120324 vaktrān mukundo bhagavān viniryayau

10120331 pīnāhi-bhogotthitam adbhutaṁ mahaj

10120332 jyotiḥ sva-dhāmnā jvalayad diśo daśa

10120333 pratīkṣya khe’vasthitam īśa-nirgamaṁ

10120334 viveśa tasmin miṣatāṁ divaukasām

10120341 tato’tihṛṣṭāḥ sva-kṛto’kṛtārhaṇaṁ

10120342 puṣpaiḥ sugā apsarasaś ca nartanaiḥ

10120343 gītaiḥ surā vādya-dharāś ca vādyakaiḥ

10120344 stavaiś ca viprā jaya-niḥsvanair gaṇāḥ

10120351 tad-adbhuta-stotra-suvādya-gītikā-

10120352 jayādi-naikotsava-maṅgala-svanān

10120353 śrutvā sva-dhāmno’nty aja āgato’cirād

10120354 dṛṣṭvā mahīśasya jagāma vismayam

10120361 rājann ājagaraṁ carma śuṣkaṁ vṛndāvane’dbhutam

10120363 vrajaukasāṁ bahu-tithaṁ babhūvākrīḍa-gahvaram

10120371 etat kaumārajaṁ karma harer ātmāhi-mokṣaṇam

10120373 mṛtyoḥ paugaṇḍake bālā dṛṣṭvocur vismitā vraje

10120381 naitad vicitraṁ manujārbha-māyinaḥ

10120382 parāvarāṇāṁ paramasya vedhasaḥ

10120383 agho’pi yat-sparśana-dhauta-pātakaḥ

10120384 prāpātma-sāmyaṁ tv asatāṁ sudurlabham

10120391 sakṛd yad-aṅga-pratimāntar-āhitā

10120392 manomayī bhāgavatīṁ dadau gatim

10120393 sa eva nityātma-sukhānubhūty-abhi-

10120394 vyudasta-māyo’ntar-gato hi kiṁ punaḥ

1012040 śrī-sūta uvāca

10120401 itthaṁ dvijā yādava-deva-dattaḥ

10120402 śrutvā sva-rātuś caritaṁ vicitram

10120403 papraccha bhūyo’pi tad eva puṇyaṁ

10120404 vaiyāsakiṁ yan nigṛhīta-cetāḥ

1012041 śrī-rājovāca

10120411 brahman kālāntara-kṛtaṁ tat-kālīnaṁ kathaṁ bhavet

10120413 yat kaumāre hari-kṛtaṁ jaguḥ paugaṇḍake’rbhakāḥ

10120421 tad brūhi me mahā-yogin paraṁ kautūhalaṁ guro

10120423 nūnam etad dharer eva māyā bhavati nānyathā

10120431 vayaṁ dhanyatamā loke guro’pi kṣatra-bandhavaḥ

10120433 vayaṁ pibāmo muhus tvattaḥ puṇyaṁ kṛṣṇa-kathāmṛtam

1012044 śrī-sūta uvāca

10120441 itthaṁ sma pṛṣṭaḥ sa tu bādarāyaṇis

10120442 tat-smāritānanta-hṛtākhilendriyaḥ

10120443 kṛcchrāt punar labdha-bahir-dṛśiḥ śanaiḥ

10120444 pratyāha taṁ bhāgavatottamottama

1013001 śrī-śuka uvāca

10130011 sādhu pṛṣṭaṁ mahā-bhāga tvayā bhāgavatottama

10130013 yan nūtanayasīśasya śṛṇvann api kathāṁ muhuḥ

10130021 satām ayaṁ sāra-bhṛtāṁ nisargo

10130022 yad-artha-vāṇī-śruti-cetasām api

10130023 prati-kṣaṇaṁ navya-vad acyutasya yat

10130024 striyā viṭānām iva sādhu vārtā

10130031 śṛṇuṣvāvahito rājann api guhyaṁ vadāmi te

10130033 brūyuḥ snigdhasya śiṣyasya guravo guhyam apy uta

10130041 tathāgha-vadanān mṛtyo rakṣitvā vatsa-pālakān

10130043 sarit-pulinam ānīya bhagavān idam abravīt

10130051 aho’tiramyaṁ pulinaṁ vayasyāḥ

10130052 sva-keli-sampan mṛdulāccha-bālukam

10130053 sphuṭat-saro-gandha-hṛtāli-patrika-

10130054 dhvani-pratidhvāna-lasad-drumākulam

10130061 atra bhoktavyam asmābhir divārūḍhaṁ kṣudhārditāḥ

10130063 vatsāḥ samīpe’paḥ pītvā carantu śanakais tṛṇam

10130071 tatheti pāyayitvārbhā vatsān ārudhya śādvale

10130073 muktvā śikyāni bubhujuḥ samaṁ bhagavatā mudā

10130081 kṛṣṇasya viṣvak puru-rāji-maṇḍalair

10130082 abhyānanāḥ phulla-dṛśo vrajārbhakāḥ

10130083 sahopaviṣṭā vipine virejuś

10130084 chadā yathāmbhoruha-karṇikāyāḥ

10130091 kecit puṣpair dalaiḥ kecit pallavair aṅkuraiḥ phalaiḥ

10130093 śigbhis tvagbhir dṛṣadbhiś ca bubhujuḥ kṛta-bhājanāḥ

10130101 sarve mitho darśayantaḥ sva-sva-bhojya-ruciṁ pṛthak

10130103 hasanto hāsayantaś cā- bhyavajahruḥ saheśvarāḥ

10130111 bibhrad veṇuṁ jaṭhara-paṭayoḥ śṛṅga-vetre ca kakṣe

10130112 vāme pāṇau masṛṇa-kavalaṁ tat-phalāny aṅgulīṣu

10130113 tiṣṭhan madhye sva-parisuhṛdo hāsayan narmabhiḥ svaiḥ

10130114 svarge loke miṣati bubhuje yajña-bhug bāla-keliḥ

10130121 bhārataivaṁ vatsa-peṣu bhuñjāneṣv acyutātmasu

10130123 vatsās tv antar-vane dūraṁ viviśus tṛṇa-lobhitāḥ

10130131 tān dṛṣṭvā bhaya-santrastān ūce kṛṣṇo’sya bhī-bhayam

10130133 mitrāṇy āśān mā viramate- hāneṣye vatsakān aham

10130141 ity uktvādri-darī-kuñja- gahvareṣv ātma-vatsakān

10130143 vicinvan bhagavān kṛṣṇaḥ sapāṇi-kavalo yayau

10130151 ambhojanma-janis tad-antara-gato māyārbhakasyeśitur

10130152 draṣṭuṁ mañju mahitvam anyad api tad-vatsān ito vatsapān

10130153 nītvānyatra kurūdvahāntaradadhāt khe’vasthito yaḥ purā

10130154 dṛṣṭvāghāsura-mokṣaṇaṁ prabhavataḥ prāptaḥ paraṁ vismayam

10130161 tato vatsān adṛṣṭvaitya puline’pi ca vatsapān

10130163 ubhāv api vane kṛṣṇo vicikāya samantataḥ

10130171 kvāpy adṛṣṭvāntar-vipine vatsān pālāṁś ca viśva-vit

10130173 sarvaṁ vidhi-kṛtaṁ kṛṣṇaḥ sahasāvajagāma ha

10130181 tataḥ kṛṣṇo mudaṁ kartuṁ tan-māt–ṇāṁ ca kasya ca

10130183 ubhayāyitam ātmānaṁ cakre viśva-kṛd īśvaraḥ

10130191 yāvad vatsapa-vatsakālpaka-vapur yāvat karāṅghry-ādikaṁ

10130193 yāvad yaṣṭi-viṣāṇa-veṇu-dala-śig yāvad vibhūṣāmbaram

10130193 yāvac chīla-guṇābhidhākṛti-vayo yāvad vihārādikaṁ

10130194 sarvaṁ viṣṇumayaṁ giro’ṅga-vad ajaḥ sarva-svarūpo babhau

10130201 svayam ātmātma-govatsān prativāryātma-vatsapaiḥ

10130203 krīḍann ātma-vihāraiś ca sarvātmā prāviśad vrajam

10130211 tat-tad-vatsān pṛthaṅ nītvā tat-tad-goṣṭhe niveśya saḥ

10130213 tat-tad-ātmābhavad rājaṁs tat-tat-sadma praviṣṭavān

10130221 tan-mātaro veṇu-rava-tvarotthitā

10130222 utthāpya dorbhiḥ parirabhya nirbharam

10130223 sneha-snuta-stanya-payaḥ-sudhāsavaṁ

10130224 matvā paraṁ brahma sutān apāyayan

10130231 tato nṛponmardana-majja-lepanā-

10130232 laṅkāra-rakṣā-tilakāśanādibhiḥ

10130233 saṁlālitaḥ svācaritaiḥ praharṣayan

10130234 sāyaṁ gato yāma-yamena mādhavaḥ

10130241 gāvas tato goṣṭham upetya satvaraṁ

10130242 huṅkāra-ghoṣaiḥ parihūta-saṅgatān

10130243 svakān svakān vatsatarān apāyayan

10130244 muhur lihantyaḥ sravad audhasaṁ payaḥ

10130251 go-gopīnāṁ mātṛtāsminn āsīt snehardhikāṁ vinā

10130253 purovad āsv api hares tokatā māyayā vinā

10130261 vrajaukasāṁ sva-tokeṣu sneha-vally ābdam anvaham

10130263 śanair niḥsīma vavṛdhe yathā kṛṣṇe tv apūrvavat

10130271 ittham ātmātmanātmānaṁ vatsa-pāla-miṣeṇa saḥ

10130273 pālayan vatsapo varṣaṁ cikrīḍe vana-goṣṭhayoḥ

10130281 ekadā cārayan vatsān sa-rāmo vanam āviśat

10130283 pañca-ṣāsu tri-yāmāsu hāyanāpūraṇīṣv ajaḥ

10130291 tato vidūrāc carato gāvo vatsān upavrajam

10130293 govardhanādri-śirasi carantyo dadṛśus tṛṇam

10130301 dṛṣṭvātha tat-sneha-vaśo’smṛtātmā

10130302 sa go-vrajo’tyātmapa-durga-mārgaḥ

10130303 dvi-pāt kakud-grīva udāsya-puccho

10130304 ’gād dhuṅkṛtair āsru-payā javena

10130311 sametya gāvo’dho vatsān vatsavatyo’py apāyayan

10130313 gilantya iva cāṅgāni lihantyaḥ svaudhasaṁ payaḥ

10130321 gopās tad-rodhanāyāsa- maughya-lajjoru-manyunā

10130323 durgādhva-kṛcchrato’bhyetya go-vatsair dadṛśuḥ sutān

10130331 tad-īkṣaṇotprema-rasāplutāśayā

10130332 jātānurāgā gata-manyavo’rbhakān

10130333 uduhya dorbhiḥ parirabhya mūrdhani

10130334 ghrāṇair avāpuḥ paramāṁ mudaṁ te

10130341 tataḥ pravayaso gopās tokāśleṣa-sunirvṛtāḥ

10130343 kṛcchrāc chanair apagatās tad-anusmṛty-udaśravaḥ

10130351 vrajasya rāmaḥ premardher vīkṣyautkaṇṭhyam anukṣaṇam

10130353 mukta-staneṣv apatyeṣv apy ahetu-vid acintayat

10130361 kim etad adbhutam iva vāsudeve’khilātmani

10130363 vrajasya sātmanas tokeṣv apūrvaṁ prema vardhate

10130371 keyaṁ vā kuta āyātā daivī vā nāry utāsurī

10130373 prāyo māyāstu me bhartur nānyā me’pi vimohinī

10130381 iti sañcintya dāśārho vatsān sa-vayasān api

10130383 sarvān ācaṣṭa vaikuṇṭhaṁ cakṣuṣā vayunena saḥ

10130391 naite sureśā ṛṣayo na caite

10130392 tvam eva bhāsīśa bhid-āśraye’pi

10130393 sarvaṁ pṛthak tvaṁ nigamāt kathaṁ vadety

10130394 uktena vṛttaṁ prabhuṇā balo’vait

10130401 tāvad etyātmabhūr ātma- mānena truṭy-anehasā

10130403 purovad ābdaṁ krīḍantaṁ dadṛśe sa-kalaṁ harim

10130411 yāvanto gokule bālāḥ sa-vatsāḥ sarva eva hi

10130413 māyāśaye śayānā me nādyāpi punar utthitāḥ

10130421 ita ete’tra kutratyā man-māyā-mohitetare

10130423 tāvanta eva tatrābdaṁ krīḍanto viṣṇunā samam

10130431 evam eteṣu bhedeṣu ciraṁ dhyātvā sa ātma-bhūḥ

10130433 satyāḥ ke katare neti jñātuṁ neṣṭe kathañcana

10130441 evaṁ sammohayan viṣṇuṁ vimohaṁ viśva-mohanam

10130443 svayaiva māyayājo’pi svayam eva vimohitaḥ

10130451 tamyāṁ tamovan naihāraṁ khadyotārcir ivāhani

10130453 mahatītara-māyaiśyaṁ nihanty ātmani yuñjataḥ

10130461 tāvat sarve vatsa-pālāḥ paśyato’jasya tat-kṣaṇāt

10130463 vyadṛśyanta ghana-śyāmāḥ pīta-kauśeya-vāsasaḥ

10130471 catur-bhujāḥ śaṅkha-cakra- gadā-rājīva-pāṇayaḥ

10130473 kirīṭinaḥ kuṇḍalino hāriṇo vana-mālinaḥ

10130481 śrīvatsāṅgada-do-ratna- kambu-kaṅkaṇa-pāṇayaḥ

10130483 nūpuraiḥ kaṭakair bhātāḥ kaṭi-sūtrāṅgulīyakaiḥ

10130491 āṅghri-mastakam āpūrṇās tulasī-nava-dāmabhiḥ

10130493 komalaiḥ sarva-gātreṣu bhūri-puṇyavad-arpitaiḥ

10130501 candrikā-viśada-smeraiḥ sāruṇāpāṅga-vīkṣitaiḥ

10130503 svakārthānām iva rajaḥ- sattvābhyāṁ sraṣṭṛ-pālakāḥ

10130511 ātmādi-stamba-paryantair mūrtimadbhiś carācaraiḥ

10130513 nṛtya-gītādy-anekārhaiḥ pṛthak pṛthag upāsitāḥ

10130521 aṇimādyair mahimabhir ajādyābhir vibhūtibhiḥ

10130523 catur-viṁśatibhis tattvaiḥ parītā mahad-ādibhiḥ

10130531 kāla-svabhāva-saṁskāra- kāma-karma-guṇādibhiḥ

10130533 sva-mahi-dhvasta-mahibhir mūrtimadbhir upāsitāḥ

10130541 satya-jñānānantānanda- mātraika-rasa-mūrtayaḥ

10130543 aspṛṣṭa-bhūri-māhātmyā api hy upaniṣad-dṛśām

10130551 evaṁ sakṛd dadarśājaḥ para-brahmātmano’khilān

10130553 yasya bhāsā sarvam idaṁ vibhāti sa-carācaram

10130561 tato’tikutukodvṛtya- stimitaikādaśendriyaḥ

10130563 tad-dhāmnābhūd ajas tūṣṇīṁ pūr-devy-antīva putrikā

10130571 itīreśe’tarkye nija-mahimani sva-pramitike

10130573 paratrājāto’tan-nirasana-mukha-brahmaka-mitau

10130573 anīśe’pi draṣṭuṁ kim idam iti vā muhyati sati

10130574 cacchādājo jñātvā sapadi paramo’jā-javanikām

10130581 tato’rvāk pratilabdhākṣaḥ kaḥ paretavad utthitaḥ

10130583 kṛcchrād unmīlya vai dṛṣṭīr ācaṣṭedaṁ sahātmanā

10130591 sapady evābhitaḥ paśyan diśo’paśyat puraḥ-sthitam

10130593 vṛndāvanaṁ janājīvya- drumākīrṇaṁ samā-priyam

10130601 yatra naisarga-durvairāḥ sahāsan nṛ-mṛgādayaḥ

10130603 mitrāṇīvājitāvāsa- druta-ruṭ-tarṣakādikam

10130611 tatrodvahat paśupa-vaṁśa-śiśutva-nāṭyaṁ

10130613 brahmādvayaṁ param anantam agādha-bodham

10130613 vatsān sakhīn iva purā parito vicinvad

10130614 ekaṁ sa-pāṇi-kavalaṁ parameṣṭhy acaṣṭa

10130621 dṛṣṭvā tvareṇa nija-dhoraṇato’vatīrya

10130623 pṛthvyāṁ vapuḥ kanaka-daṇḍam ivābhipātya

10130623 spṛṣṭvā catur-mukuṭa-koṭibhir aṅghri-yugmaṁ

10130624 natvā mud-aśru-sujalair akṛtābhiṣekam

10130631 utthāyotthāya kṛṣṇasya cirasya pādayoḥ patan

10130633 āste mahitvaṁ prāg-dṛṣṭaṁ smṛtvā smṛtvā punaḥ punaḥ

10130641 śanair athotthāya vimṛjya locane

10130642 mukundam udvīkṣya vinamra-kandharaḥ

10130643 kṛtāñjaliḥ praśrayavān samāhitaḥ

10130644 sa-vepathur gadgadayailatelayā

1014001 brahmovāca

10140011 naumīḍya te’bhra-vapuṣe taḍid-ambarāya

10140012 guñjāvataṁsa-paripicchalasan-mukhāya

10140013 vanya-sraje kavala-vetra-viṣāṇa-veṇu-

10140014 lakṣma-śriye mṛdu-pade paśupāṅgajāya

10140021 asyāpi deva vapuṣo mad-anugrahāya

10140022 svecchāmayasya na tu bhūtamayasya ko’pi

10140023 neśe mahi tv avasituṁ manasā’ntareṇa

10140024 sākṣāt tavaiva kim utātma-sukhānubhūteḥ

10140031 jñāne prayāsam udapāsya namanta eva

10140032 jīvanti san-mukharitāṁ bhavadīya-vārtām

10140033 sthāne sthitāḥ śruti-gatāṁ tanu-vāṅ-manobhir

10140034 ye prāyaśo’jita jito’py asi tais tri-lokyām

10140041 śreyaḥ-sṛtiṁ bhaktim udasya te vibho

10140042 kliśyanti ye kevala-bodha-labdhaye

10140043 teṣām asau kleśala eva śiṣyate

10140044 nānyad yathā sthūla-tuṣāvaghātinām

10140051 pureha bhūman bahavo’pi yoginas

10140052 tvad-arpitehā nija-karma-labdhayā

10140053 vibudhya bhaktyaiva kathopanītayā

10140054 prapedire’ñjo’cyuta te gatiṁ parām

10140061 tathāpi bhūman mahimā-guṇasya te

10140062 viboddhum arhaty amalāntar-ātmabhiḥ

10140063 kālena yair vā vimatāḥ sukalpair

10140064 bhūpāṁsavaḥ khe mihikā dyubhāsaḥ

10140071 guṇātmanas te’pi guṇān vimātuṁ

10140072 hitāvatīrṇasya ka īśire’sya

10140073 kālena yair vā vimitāḥ sukalpair

10140074 bhū-pāṁśavaḥ khe mihikā dyubhāsaḥ

10140081 tat te’nukampāṁ su-samīkṣamāṇo

10140082 bhuñjāna evātma-kṛtaṁ vipākam

10140083 hṛd-vāg-vapurbhir vidadhan namas te

10140084 jīveta yo mukti-pade sa dāya-bhāk

10140091 paśyeśa me’nārtham ananta ādye

10140092 parātmani tvayy api māyi-māyini

10140093 māyāṁ vitatyekṣitum ātma-vaibhavaṁ

10140094 hy ahaṁ kiyān aiccham ivārcir agnau

10140101 ataḥ kṣamasvācyuta me rajo-bhuvo

10140102 hy ajānatas tvat-pṛthagīśa-māninaḥ

10140103 ajāvalepāndhatamo’ndhacakṣuṣa

10140104 eṣo’nukampyo mayi nāthavān iti

10140111 kvāhaṁ tamo-mahad-ahaṁ-kha-carāgni-vār-bhū-

10140112 saṁveṣṭitāṇḍa-ghaṭa-sapta-vitasti-kāyaḥ

10140113 kvedṛg-vidhāvigaṇitāṇḍa-parāṇu-caryā-

10140114 vātādhva-roma-vivarasya ca te mahitvam

10140121 utkṣepaṇaṁ garbha-gatasya pādayoḥ

10140122 kiṁ kalpate mātur adhokṣajāgame

10140123 kim āstināsti-vyapadeśa-bhūṣitaṁ

10140124 tavāsti kukṣeḥ kiyad apy anantaḥ

10140131 jagat-trayāntodadhi-samplavode

10140132 nārāyaṇasyodara-nābhi-nālāt

10140133 vinirgato’jas tv iti vāṅ na vai mṛṣā

10140134 kintv īśvara tvan na vinirgato’smi

10140141 nārāyaṇas tvaṁ na hi sarva-dehinām

10140142 ātmāsy adhīśākhila-loka-sākṣī

10140143 nārāyaṇo’ṅgaṁ nara-bhū-jalāyanāt

10140144 tac cāpi satyaṁ na tavaiva māyā

10140151 tac cej jala-sthaṁ tava saj-jagad-vapuḥ

10140152 kiṁ me na dṛṣṭaṁ bhagavaṁs tadaiva

10140153 kiṁ vā sudṛṣṭaṁ hṛdi me tadaiva

10140154 kiṁ no sapady eva punar vyadarśi

10140161 atraiva māyādhamanāvatāre

10140162 hy asya prapañcasya bahiḥ-sphuṭasya

10140163 kṛtsnasya cāntar jaṭhare jananyā

10140164 māyātvam eva prakaṭīkṛtaṁ te

10140171 yasya kukṣāv idaṁ sarvaṁ sātmaṁ bhāti yathā tathā

10140173 tat tvayy apīha tat sarvaṁ kim idaṁ māyayā vinā

10140181 adyaiva tvad ṛte’sya kiṁ mama na te māyātvam ādarśitam

10140182 eko’si prathamaṁ tato vraja-suhṛd-vatsāḥ samastā api

10140183 tāvanto’si caturbhujās tad akhilaiḥ sākaṁ mayopāsitās

10140184 tāvanty eva jaganty abhūs tad amitaṁ brahmādvayaṁ śiṣyate

10140191 ajānatāṁ tvat-padavīm anātmany

10140192 ātmātmanā bhāsi vitatya māyām

10140193 sṛṣṭāv ivāhaṁ jagato vidhāna iva

10140194 tvam eṣo’nta iva trinetraḥ

10140201 sureṣv ṛṣiṣv īśa tathaiva nṛṣv api

10140202 tiryakṣu yādaḥsv api te’janasya

10140203 janmāyatāṁ durmada-nigrahāya

10140204 vidhātaḥ yad anugrahāya ca

10140211 ko vetti bhūman bhagavan parātman

10140212 yogeśvarotīr bhavatas trilokyām

10140213 kva vā kathaṁ vā kati vā kadeti

10140214 vistārayan krīḍasi yoga-māyām

10140221 tasmād idaṁ jagad aśeṣam asat-svarūpaṁ

10140222 svapnābham asta-dhiṣaṇaṁ puru-duḥkha-duḥkham

10140223 tvayy eva nitya-sukha-bodha-tanāv anante

10140224 māyāta udyad api yat sad ivāvabhāti

10140231 ekas tvam ātmā puruṣaḥ purāṇaḥ

10140232 satyaḥ svayaṁ jyotir ananta ādyaḥ

10140233 nityo’kṣaro’jasra-sukho nirañjanaḥ

10140234 pūrṇo’dvayo mukta upādhito’mṛtaḥ

10140241 evaṁ vidhaṁ tvāṁ sakalātmanām api

10140242 svātmānam ātmātmatayā vicakṣate !

10140243 gurv-arka-labdhopaniṣatsu cakṣuṣā

10140244 ye te tarantīva bhavān ṛtāmbudhim

10140251 ātmānam evātmatayā’vijānatāṁ

10140252 tenaiva jātaṁ nikhilaṁ prapañcitam

10140253 jñānena bhūyo’pi ca tat pralīyate

10140254 rajjāmaher bhogabhavābhavau yathā

10140261 ajñāna-saṁjñau bhava-bandha-mokṣau

10140262 dvau nāma nānyau sta ṛtajña-bhāvāt

10140263 ajasra-city ātmani kevale pare

10140264 vicāryamāṇe taraṇāv ivāhinī

10140271 tvām ātmānaṁ paraṁ matvā paramātmānam eva ca

10140273 ātmā punar bahir mṛgya aho akṣajanājñatā

10140281 antarbhave’nanta bhavantam eva

10140282 hy atat tyajanto mṛgayanti santaḥ

10140283 asantam apy anty ahim antareṇa

10140284 antaṁ guṇaṁ taṁ kim u yanti santaḥ

10140291 athāpi te deva padāmbuja-dvaya-

10140292 prasāda-leśānugṛhīta eva hi

10140293 jānāti tattvaṁ bhagavan mahimno

10140294 na cānya eko'pi ciraṁ vicinvan

10140301 tad astu me nātha sa bhūri-bhāgo

10140302 bhave’tra vānyatra tu vā tiraścām

10140303 yenāham eko’pi bhavaj-janānāṁ

10140304 bhūtvā niṣeve tava pāda-pallavam

10140311 aho’tidhanyā vraja-go-ramaṇyaḥ

10140312 stanyāmṛtaṁ pītam atīva te mudā

10140313 yāsāṁ vibho vatsatarātmajātmanā

10140314 yat tṛptaye’dyāpy atha nacālam adhvarāḥ

10140321 aho bhāgyam aho bhāgyaṁ nanda-gopa-vrajaukasām

10140323 yan-mitraṁ paramānandaṁ pūrṇaṁ brahma sanātanam

10140331 eṣāṁ tu bhāgya-mahimācyuta tāvad āstām

10140332 ekādaśaiva hi vayaṁ bata bhūri-bhāgāḥ

10140333 etad dhṛṣīka-caṣakair asakṛt pibāmaḥ

10140334 śarvādayo’ṅghry-udaja-madhv-amṛtāsavaṁ te

10140341 tad bhūri-bhāgyam iha janma kim apy aṭavyāṁ

10140342 yad gokule’pi katamāṅghri-rajo’bhiṣekam

10140343 yaj jīvitaṁ tu nikhilaṁ bhagavān mukundas

10140344 tv adyāpi yat-pada-rajaḥ śruti-mṛgyam eva

10140351 eṣāṁ ghoṣa-nivāsinām uta bhavān kiṁ deva rāteti naś

10140352 ceto viśva-phalāt phalaṁ tvad-aparaṁ kutrāpy ayan muhyati

10140353 sad-veṣād api pūtanāpi sakulā tvām eva devāpitā

10140354 yad dhāmārtha-suhṛt-priyātma-tanaya-prāṇāśayās tvat-kṛte

10140361 tāvad rāgādayaḥ stenāḥ tāvat kārāgṛhaṁ gṛham

10140363 tāvan moho’ṅghri-nigaḍo yāvat kṛṣṇa na te janāḥ

10140371 prapañcaṁ niṣprapañco’pi viḍambayasi bhūtale

10140373 prapanna-janatānanda- sandohaṁ prathituṁ prabho

10140381 jānanta eva jānantu kiṁ bahūktyā na me prabho

10140383 manaso vapuṣo nātho jagad etat tavārpitam

10140391 anujānīhi māṁ kṛṣṇa sarvaṁ tvaṁ vetsi sarva-dṛk

10140393 tvam eva jagatāṁ nātho jagad etat tavārpitam

10140401 śrī-kṛṣṇa vṛṣṇi-kula-puṣkara-joṣa-dāyin

10140403 kṣmā-nirjara-dvija-paśūdadhi-vṛddhi-kārin

10140403 uddharma-śārvara-hara kṣitirākṣasa-dhrug

10140404 ākalpam ārkam arhan bhagavan namas te

1014041 śrīśuka uvāca –

10140411 ity abhiṣṭhūya bhūmānaṇ triḥ parikramya pādayoḥ

10140413 nanv abhīṣṭaṁ jagad-dhātā sva-dhāma pratyapadyata

10140421 tato’nujñāpya bhagavān svabhuvaṁ prāg-avasthitam

10140423 vatsān pulinam āninye yathāpūrva-sakhaṁ svakam

10140431 ekasminn api yāte’bde prāṇeśaṁ cāntarātmanaḥ

10140433 kṛṣṇa-māyā-hatā rājan kṣaṇārdhaṁ menire’rbhakāḥ

10140441 kiṁ kiṁ na vismarantīha māyā-mohita-cetasaḥ

10140443 yan-mohitaṁ jagat sarvam ābhīkṣṇaṁ vismṛtātmakam

10140451 ūcuś ca suhṛdaḥ kṛṣṇaṁ svāgataṁ te’tiraṁhasā

10140453 naiko’py abhojka-bala ehītaḥ sādhu bhujyatām

10140461 tato hasan hṛṣīkeśo’bhyavahṛtya sahārbhakaiḥ

10140463 darśayaṁś carmājagaraṁ nyavartata vanād vrajam

10140471 barha-prasūna-nava-dhātu-vicitritāṅgaḥ

10140472 proddāma-veṇu-dala-śṛṅga-ravotsavāḍhyaḥ

10140473 vatsān gṛṇann anuga-gīta-pavitra-kīrtir

10140473 gopī-dṛg-utsava-dṛśiḥ praviveśa goṣṭham

10140481 adyānena mahā-vyālo yaśodān-nanda-sūnunā

10140483 hato’vitā vayaṁ cāsmād iti bālā vraje jaguḥ

1014049 rājovāca

10140491 brahman parodbhave kṛṣṇe iyān premā kathaṁ bhavet

10140493 yo’bhūta-pūrva-stokeṣu svodbhaveṣv api kathyatām

1014050 śrī-śuka uvāca

10140501 sarveṣām api bhūtānāṁ nṛpa svātmaiva vallabhaḥ

10140503 itare’patya-vittādyās tad-vallabhatayaiva hi

10140511 tad rājendra yathā snehaḥ sva-svakātmani dehinām

10140513 na tathā mamatālambi-putra-vitta-gṛhādiṣu

10140521 dehātma-vādināṁ puṁsām api rājanya-sattama

10140531 deho’pi mamatā-bhāk cet tarhy asau nātmavat priyaḥ

10140533 yaj jīryaty api dehe’smin jīvitāśā balīyasī

10140541 tasmāt priyatamaḥ svātmā sarveṣām eva dehinām

10140543 tad artham eva sakalaṁ jagac caitac carācaram

10140551 kṛṣṇam enam avehi tvam ātmānam akhilātmanām

10140553 jagad-dhitāya so’py atra dehīvābhāti māyayā

10140561 vastuto jānatām atra kṛṣṇaṁ sthāsnu cariṣṇu ca

10140563 bhagavad-rūpam akhilaṁ nānyad vastv iha kiñcana

10140571 sarveṣām api vastūnāṁ bhāvārtho bhavati sthitaḥ

10140573 tasyāpi bhagavān kṛṣṇaḥ kim atad vastu rūpyatām

10140581 samāśritā ye pada-pallava-plavaṁ

10140582 mahat-padaṁ puṇya-yaśo murāreḥ

10140583 bhavāmbudhir vatsa-padaṁ paraṁ padaṁ

10140584 padaṁ padaṁ yad vipadāṁ na teṣām

10140591 etat te sarvam ākhyātaṁ yat pṛṣṭho’ham iha tvayā

10140593 yat kaumāre hari-kṛtaṁ paugaṇḍe parikīrtitam

10140601 etat suhṛdbhiś caritaṁ murārer

10140602 aghārdanaṁ śādvala-jemanaṁ ca

10140603 vyaktetarad rūpam ajorvabhiṣṭavaṁ

10140604 śṛṇvan gṛṇann eti naro’khilārthān

10140611 evaṁ vihāraiḥ kaumāraiḥ kaumāraṁ jahatur vraje

10140613 nilāyanaiḥ setu-bandhair markaṭotplavanādibhiḥ

1015001 śrī-śuka uvāca

10150011 tataś ca paugaṇḍa-vayaḥ-śritau vraje

10150012 babhūvatus tau paśu-pāla-sammatau

10150013 gāś cārayantau sakhibhiḥ samaṁ padair

10150014 vṛndāvanaṁ puṇyam atīva cakratuḥ

10150021 tan mādhavo veṇum udīrayan vṛto

10150022 gopair gṛṇadbhiḥ sva-yaśo balānvitaḥ

10150023 paśūn puraskṛtya paśavyam āviśad

10150024 vihartu-kāmaḥ kusumākaraṁ vanam

10150031 tan mañju-ghoṣāli-mṛga-dvijākulaṁ

10150032 mahan-manaḥ-prakhya-payaḥ-sarasvatā

10150033 vātena juṣṭaṁ śata-patra-gandhinā

10150034 nirīkṣya rantuṁ bhagavān mano dadhe

10150041 sa tatra tatrāruṇa-pallava-śriyā

10150042 phala-prasūnoru-bhareṇa pādayoḥ

10150043 spṛśac chikhān vīkṣya vanaspatīn mudā

10150044 smayann ivāhāgra-jam ādi-puruṣaḥ

1015005 śrī-bhagavān uvāca

10150051 aho amī deva-varāmarārcitaṁ

10150052 pādāmbujaṁ te sumanaḥ-phalārhaṇam

10150053 namanty upādāya śikhābhir ātmanas

10150054 tamo-'pahatyai taru-janma yat-kṛtam

10150061 ete’linas tava yaśo’khila-loka-tīrthaṁ

10150062 gāyanta ādi-puruṣānupadaṁ bhajante

10150063 prāyo amī muni-gaṇā bhavadīya-mukhyā

10150064 gūṭhaṁ vane’pi na jahaty anaghātma-daivam

10150071 nṛtyanty amī śikhina īḍya mudā hariṇyaḥ

10150072 kurvanti gopya iva te priyam īkṣaṇena

10150073 sūktaiś ca kokila-gaṇā gṛham āgatāya

10150074 dhanyā vanaukasa iyān hi satāṁ nisargaḥ

10150081 dhanyeyam adya dharaṇī tṛṇa-vīrudhas tvat-

10150082 pāda-spṛśo druma-latāḥ karajābhimṛṣṭāḥ

10150083 nadyo’drayaḥ khaga-mṛgāḥ sadayāvalokair

10150084 gopyo’ntareṇa bhujayor api yat-spṛhā śrīḥ

1015009 śrī-śuka uvāca

10150091 evaṁ vṛndāvanaṁ śrīmat kṛṣṇaḥ prīta-manāḥ paśūn

10150093 reme sañcārayann adreḥ sarid-rodhaḥsu sānugaḥ

10150101 kvacid gāyati gāyatsu madāndhāliṣv anuvrataiḥ

10150103 upagīyamāna-caritaḥ pathi saṅkarṣaṇānvitaḥ

10150111 anujalpati jalpantaṁ kala-vākyaiḥ śukaṁ kvacit

10150113 kvacit sa-valgu kūjantam anukūjati kokilam

10150121 kvacic ca kala-haṁsānām anukūjati kūjitam

10150123 abhinṛtyati nṛtyantaṁ barhiṇaṁ hāsayan kvacit

10150131 megha-gambhīrayā vācā nāmabhir dūra-gān paśūn

10150133 kvacid āhvayati prītyā go-gopāla-manojñayā

10150141 cakora-krauñca-cakrāhva- bhāradvājāṁś ca barhiṇaḥ

10150143 anurauti sma sattvānāṁ bhīta-vad vyāghra-siṁhayoḥ

10150151 kvacit krīḍā-pariśrāntaṁ gopotsaṅgopabarhaṇam

10150153 svayaṁ viśramayaty āryaṁ pāda-saṁvāhanādibhiḥ

10150161 nṛtyato gāyataḥ kvāpi valgato yudhyato mithaḥ

10150163 gṛhīta-hastau gopālān hasantau praśaśaṁsatuḥ

10150171 kvacit pallava-talpeṣu niyuddha-śrama-karśitaḥ

10150173 vṛkṣa-mūlāśrayaḥ śete gopotsaṅgopabarhaṇaḥ

10150181 pāda-saṁvāhanaṁ cakruḥ kecit tasya mahātmanaḥ

10150183 apare hata-pāpmāno vyajanaiḥ samavījayan

10150191 anye tad-anurūpāṇi mano-jñāni mahātmanaḥ

10150193 gāyanti sma mahā-rāja sneha-klinna-dhiyaḥ śanaiḥ

10150201 evaṁ nigūḍhātma-gatiḥ sva-māyayā

10150202 gopātmajatvaṁ caritair viḍambayan

10150203 reme ramā-lālita-pāda-pallavo

10150204 grāmyaiḥ samaṁ grāmya-vad īśa-ceṣṭitaḥ

10150211 śrīdāmā nāma gopālo rāma-keśavayoḥ sakhā

10150213 subala-stokakṛṣṇādyā gopāḥ premṇedam abruvan

10150221 rāma rāma mahā-bāho kṛṣṇa duṣṭa-nibarhaṇa

10150223 ito’vidūre su-mahad vanaṁ tālāli-saṅkulam

10150231 phalāni tatra bhūrīṇi patanti patitāni ca

10150233 santi kintv avaruddhāni dhenukena durātmanā

10150241 so’ti-vīryo’suro rāma he kṛṣṇa khara-rūpa-dhṛk

10150243 ātma-tulya-balair anyair jñātibhir bahubhir vṛtaḥ

10150251 tasmāt kṛta-narāhārād bhītair nṛbhir amitra-han

10150253 na sevyate paśu-gaṇaiḥ pakṣi-saṅghair vivarjitam

10150261 vidyante’bhukta-pūrvāṇi phalāni surabhīṇi ca

10150263 eṣa vai surabhir gandho viṣūcīno’vagṛhyate

10150271 prayaccha tāni naḥ kṛṣṇa gandha-lobhita-cetasām

10150273 vāñchāsti mahatī rāma gamyatāṁ yadi rocate

10150281 evaṁ suhṛd-vacaḥ śrutvā suhṛt-priya-cikīrṣayā

10150283 prahasya jagmatur gopair vṛtau tālavanaṁ prabhū

10150291 balaḥ praviśya bāhubhyāṁ tālān samparikampayan

10150293 phalāni pātayām āsa mataṅ-gaja ivaujasā

10150301 phalānāṁ patatāṁ śabdaṁ niśamyāsura-rāsabhaḥ

10150303 abhyadhāvat kṣiti-talaṁ sa-nagaṁ parikampayan

10150311 sametya tarasā pratyag dvābhyāṁ padbhyāṁ balaṁ balī

10150313 nihatyorasi kā-śabdaṁ muñcan paryasarat khalaḥ

10150321 punar āsādya saṁrabdha upakroṣṭā parāk sthitaḥ

10150323 caraṇāv aparau rājan balāya prākṣipad ruṣā

10150331 sa taṁ gṛhītvā prapador bhrāmayitvaika-pāṇinā

10150333 cikṣepa tṛṇa-rājāgre bhrāmaṇa-tyakta-jīvitam

10150341 tenāhato mahā-tālo vepamāno bṛhac-chirāḥ

10150343 pārśva-sthaṁ kampayan bhagnaḥ sa cānyaṁ so’pi cāparam

10150351 balasya līlayotsṛṣṭa- khara-deha-hatāhatāḥ

10150353 tālāś cakampire sarve mahā-vāteritā iva

10150361 naitac citraṁ bhagavati hy anante jagad-īśvare

10150363 ota-protam idaṁ yasmiṁs tantuṣv aṅga yathā paṭaḥ

10150371 tataḥ kṛṣṇaṁ ca rāmaṁ ca jñātayo dhenukasya ye

10150373 kroṣṭāro’bhyadravan sarve saṁrabdhā hata-bāndhavāḥ

10150381 tāṁs tān āpatataḥ kṛṣṇo rāmaś ca nṛpa līlayā

10150383 gṛhīta-paścāc-caraṇān prāhiṇot tṛṇa-rājasu

10150391 phala-prakara-saṅkīrṇaṁ daitya-dehair gatāsubhiḥ

10150393 rarāja bhūḥ sa-tālāgrair ghanair iva nabhas-talam

10150401 tayos tat su-mahat karma niśāmya vibudhādayaḥ

10150403 mumucuḥ puṣpa-varṣāṇi cakrur vādyāni tuṣṭuvuḥ

10150411 atha tāla-phalāny ādan manuṣyā gata-sādhvasāḥ

10150413 tṛṇaṁ ca paśavaś cerur hata-dhenuka-kānane

10150421 kṛṣṇaḥ kamala-patrākṣaḥ puṇya-śravaṇa-kīrtanaḥ

10150423 stuyamāno’nugair gopaiḥ sāgrajo vrajam āvrajat

10150431 taṁ gorajaś-churita-kuntala-baddha-barha-

10150432 vanya-prasūna-rucirekṣaṇa-cāru-hāsam

10150433 veṇum kvaṇantam anugair upagīta-kīrtiṁ

10150434 gopyo didṛkṣita-dṛśo’bhyagaman sametāḥ

10150441 pītvā mukunda-mukha-sāragham akṣi-bhṛṅgais

10150442 tāpaṁ jahur viraha-jaṁ vraja-yoṣito’hni

10150443 tat sat-kṛtiṁ samadhigamya viveśa goṣṭhaṁ

10150444 savrīḍa-hāsa-vinayaṁ yad apāṅga-mokṣam

10150451 tayor yaśodā-rohiṇyau putrayoḥ putra-vatsale

10150453 yathā-kāmaṁ yathā-kālaṁ vyadhattāṁ paramāśiṣaḥ

10150461 gatādhvāna-śramau tatra majjanonmardanādibhiḥ

10150463 nīvīṁ vasitvā rucirāṁ divya-srag-gandha-maṇḍitau

10150471 janany-upahṛtaṁ prāśya svādv annam upalālitau

10150473 saṁviśya vara-śayyāyāṁ sukhaṁ suṣupatur vraje

10150481 evaṁ sa bhagavān kṛṣṇo vṛndāvana-caraḥ kvacit

10150483 yayau rāmam ṛte rājan kālindīṁ sakhibhir vṛtaḥ

10150491 atha gāvaś ca gopāś ca nidāghātapa-pīḍitāḥ

10150493 duṣṭaṁ jalaṁ papus tasyās tṛṣṇārtā viṣa-dūṣitam

10150501 viṣāmbhas tad upaspṛśya daivopahata-cetasaḥ

10150503 nipetur vyasavaḥ sarve salilānte kurūdvaha

10150511 vīkṣya tān vai tathā-bhūtān kṛṣṇo yogeśvareśvaraḥ

10150513 īkṣayāmṛta-varṣiṇyā sva-nāthān samajīvayat

10150521 te sampratīta-smṛtayaḥ samutthāya jalāntikāt

10150523 āsan su-vismitāḥ sarve vīkṣamāṇāḥ parasparam

10150531 anvamaṁsata tad rājan govindānugrahekṣitam

10150533 pītvā viṣaṁ paretasya punar utthānam ātmanaḥ

1016001 śrī-śuka uvāca

10160011 vilokya dūṣitāṁ kṛṣṇāṁ kṛṣṇaḥ kṛṣṇāhinā vibhuḥ

10160013 tasyā viśuddhim anvicchan sarpaṁ tam udavāsayat

1016002 rājovāca

10160021 katham antarjale’gādhe nyagṛhṇād bhagavān ahim

10160023 sa vai bahu-yugāv āsaṁyathāsīd vipra kathyatām

10160031 brahma bhagavatas tasya bhūmnaḥ svacchanda-vartinaḥ

10160033 gopālodāra-caritaṁ kas tṛpyetāmṛtaṁ juṣan

1016004 śrī-śuka uvāca

10160041 kālindyāṁ kāliyasyāsīdd hradaḥ kaścid viṣāgninā

10160043 śrapyamāṇapayā yasmin patanty uparigāḥ khagāḥ

10160051 vipruṣmatā viṣodormimārutenābhimarśitāḥ

10160053 mriyante tīragā yasya prāṇinaḥ sthirajaṅgamāḥ

10160061 taṁ caṇḍavegaviṣavīryam avekṣya tena

10160062 duṣṭāṁ nadīṁ ca khalasaṁyamanāvatāraḥ

10160063 kṛṣṇaḥ kadambam adhiruhya tato’tituṅgam

10160064 āsphoṭya gāḍharaśano nyapatad viṣode

10160071 sarpahradaḥ puruṣasāranipātavega-

10160072 saṅkṣobhitoragaviṣocchvasitāmbu-rāśiḥ

10160073 paryakpluto viṣakaṣāyavibhīṣaṇormir

10160074 dhāvan dhanuḥśatam anantabalasya kiṁ tat

10160081 tasya hrade viharato bhujadaṇḍaghūrṇa-

10160082 vārghoṣam aṅga varavāraṇa-vikramasya

10160083 āśrutya tatsvasadanābhibhavaṁ nirīkṣya

10160084 cakṣuḥśravāḥ samasarat tadamṛṣyamāṇaḥ

10160091 taṁ prekṣaṇīyasukumāraghanāvadātaṁ

10160092 śrīvatsapītavasanaṁ smitasundarāsyam

10160093 krīḍantam apratibhayaṁ kamalodarāṅghriṁ

10160094 sandaśya marmasu ruṣā bhujayā cachāda

10160101 taṁ nāgabhogaparivītam adṛṣṭaceṣṭam

10160102 ālokya tatpriyasakhāḥ paśupā bhṛśārtāḥ

10160103 kṛṣṇe’rpitātmasuhṛdarthakalatrakāmā

10160104 duḥkhānuśokabhayam ūḍhadhiyo nipetuḥ

10160111 gāvo vṛṣā vatsataryaḥ krandamānāḥ suduḥkhitāḥ

10160113 kṛṣṇe nyastekṣaṇā bhītā rudatya iva tasthire

10160121 atha vraje mahotpātās trividhā hy atidāruṇāḥ

10160123 utpetur bhuvi divyātmany āsannabhayaśaṁsinaḥ

10160131 tān ālakṣya bhayodvignā gopā nandapurogamāḥ

10160133 vinā rāmeṇa gāḥ kṛṣṇaṁ jñātvā cārayituṁ gatam

10160141 tair durnimittair nidhanaṁ matvā prāptam atadvidaḥ

10160143 tatprāṇās tanmanaskās te duḥkhaśokabhayāturāḥ

10160151 ābāla-vṛddha-vanitāḥ sarve’ṅga paśu-vṛttayaḥ

10160153 nirjagmur gokulād dīnāḥ kṛṣṇa-darśana-lālasāḥ

10160161 tāṁs tathā kātarān vīkṣya bhagavān mādhavo balaḥ

10160163 prahasya kiṁcin novāca prabhâvajño’nujasya saḥ

10160171 te’nveṣamāṇā dayitaṁ kṛṣṇaṁ sūcitayā padaiḥ

10160173 bhagaval-lakṣaṇair jagmuḥ padavyā yamunātaṭam

10160181 te tatra tatrābjayavāṅkuśāśanidhvajopa-pannāni padāni viśpateḥ

10160183 mārge gavām anyapadāntarāntare nirīkṣamāṇā yayur aṅga satvarāḥ

10160191 antar hrade bhujagabhogaparītam ārāt

10160192 kṛṣṇaṁ nirīham upalabhya jalāśayānte

10160193 gopāṁś ca mūḍhadhiṣaṇān paritaḥ paśūṁś ca

10160194 saṅkrandataḥ paramakaśmalam āpur ārtāḥ

10160201 gopyo’nuraktamanaso bhagavaty anante

10160202 tatsauhṛdasmitavilokagiraḥ smarantyaḥ

10160203 graste’hinā priyatame bhṛśaduḥkhataptāḥ

10160204 śūnyaṁ priyavyatihṛtaṁ dadṛśus trilokam

10160221 kṛṣṇaprāṇān nirviśato nandādīn vīkṣya taṁ hradam

10160223 pratyaṣedhat sa bhagavān rāmaḥ kṛṣṇānubhāvavit

10160231 itthaṁ svagokulam ananyagatiṁ nirīkṣya

10160232 sastrīkulmāram atiduḥkhitam ātmahetoḥ

10160233 ājñāya martyapadavomanuvartamānaḥ sthitvā

10160234 muhūrtam udatiṣṭhad uraṅgabandhāt

10160241 tat-prathyamāna-vapuṣā vyathitātma-bhogas

10160242 tyaktvonnamayya kupitaḥ sva-phaṇān bhujaṅgaḥ

10160243 tasthau śvasan chvasana-randhra-viṣāmbarīṣa-

10160244 stabdhekṣaṇolmuka-mukho harim īkṣamāṇaḥ

10160251 taṁ jihvayā dviśikhayā parilelihyamānaṁ

10160252 dve sṛkkiṇī hy atikarālaviṣāgnidṛṣṭim

10160253 krīḍann amuṁ parisasāra yathā khagendro

10160254 babhrāma so’py avasaraṁ prasamīkṣamāṇaḥ

10160261 evaṁ paribhramahataujasam unnatāṁsam,

10160262 ānamya tatpṛthuśiraḥsvadhirūḍha ādyaḥ

10160263 tan mūrdharatnanikarasparśātitāmra-

10160264 pādāmbujo’khilakalādigurur nanarta

10160271 taṁ nartum udyatam avekṣya tadā tadīya-

10160272 andharvasiddhasura-cāraṇadevavadhvaḥ

10160273 prītyā mṛdaṅgapaṇavānakavādyagīta-

10160274 puṣpopahāranutibhiḥ sahasopaseduḥ

10160281 yad yac chiro na namate’ṅga śataikaśīrṣṇas

10160282 tat tan mamarda kharadaṇḍadharo’ṅghripātaiḥ

10160283 kṣīṇāyuṣo bhramata ulbaṇam āsyato’sṛṅ

10160284 nasto vaman parama-kaśmalam āpa nāgaḥ

10160291 tasyākṣibhir garalam udvamanataḥ śiraḥsu

10160292 yad yat samunnamati niḥśvasato ruṣoccaiḥ

10160293 nṛtyan padānunamayan damayāmbabhūva

10160294 puṣpaiḥ prapūjita iveha pumān purāṇaḥ

10160301 tac citratāṇḍavavirugṇaphaṇātapatro raktaṁ

10160302 mukhair uru vaman nṛpa bhagnagātraḥ

10160303 bhagnagātraḥ smṛtvā carācaraguruṁ puruṣaṁ purāṇaṁ

10160304 nārāyaṇaṁ tam araṇaṁ manasā jagāma

10160311 kṛṣṇasya garbha-jagato’ti-bharāvasannaṁ

10160312 pārṣṇi-prahāra-parirugna-phaṇātapatram

10160313 dṛṣṭvāhim ādyam upasedur amuṣya patnya

10160314 ārtāḥ ślathad-vasana-bhūṣaṇa-keśa-bandhāḥ

10160321 tās taṁ su-vigna-manaso’tha puraskṛtārbhāḥ

10160322 kāyaṁ nidhāya bhuvi bhūta-patiṁ praṇemuḥ

10160323 sādhvyaḥ kṛtāñjali-puṭāḥ śamalasya bhartur

10160324 mokṣepsavaḥ śaraṇa-daṁ śaraṇaṁ prapannāḥ

1016033 nāgapatnya ūcuḥ

10160331 nyāyyo hi daṇḍaḥ kṛtakilbiṣe’smiṁs

10160332 tavāvatāraḥ khalanigrahāya

10160333 ripoḥ sutānām api tulyadṛṣṭer

10160334 dhatse damaṁ phalam evānuśaṁsan

10160341 anugraho’yaṁ bhavataḥ kṛto hi

10160342 no daṇḍo’satāṁ te khalu kalmaṣāpahaḥ

10160343 yad dandaśūkatvam amuṣya dehinaḥ

10160344 krodho’pi te’nugraham eva sammataḥ

10160351 tapaḥ sutaptaṁ kim anena pūrvaṁ

10160352 nirastamānena ca mānadena

10160353 dharmo’tha vā sarvajanānukampayā

10160354 yato bhavāṁs tuṣyati sarvajīvaḥ

10160361 kasyānugraho’sya na deva vidmahe

10160362 tavāṅghri-reṇu-sparśādhikāraḥ

10160363 yad-vāñchayā śrīr lalanācarat tapo

10160364 vihāya kāmān suciraṁ dhṛta-vrataḥ

10160371 na nāka-pṛṣṭhaṁ na ca sārva-bhaumaṁ

10160372 na pārameṣṭhyaṁ na rasādhipatyam

10160373 na yoga-siddhīr apunar-bhavaṁ vā

10160374 vāñchanti yat-pāda-rajaḥ-prapannāḥ

10160381 tad eṣa nāthāpa durāpam anyais

10160382 tamo-janiḥ krodha-vaśo’py ahīśaḥ

10160383 saṁsāra-cakre bhramataḥ śarīriṇo

10160384 yad-icchataḥ syād vibhavaḥ samakṣaḥ

10160391 namas tubhyaṁ bhagavate puruṣāya mahātmane

10160393 bhūtāvāsāya bhūtāya parāya paramātmane

10160401 jñāna-vijñāna-nidhaye brahmaṇe’nanta-śaktaye

10160403 aguṇāyāvikārāya namas te prākṛtāya ca

10160411 kālāya kāla-nābhāya kālāvayava-sākṣiṇe

10160413 viśvāya tad-upadraṣṭre tat-kartre viśva-hetave

10160421 bhūta-mātrendriya-prāṇa- mano-buddhy-āśayātmane

10160423 tri-guṇenābhimānena gūṭha-svātmānubhūtaye

10160431 namo’nantāya sūkṣmāya kūṭa-sthāya vipaścite

10160433 nānā-vādānurodhāya vācya-vācaka-śaktaye

10160441 namaḥ pramāṇa-mūlāya kavaye śāstra-yonaye

10160443 pravṛttāya nivṛttāya nigamāya namo namaḥ

10160451 namaḥ kṛṣṇāya rāmāya vasudeva-sutāya ca

10160453 pradyumnāyāniruddhāya sātvatāṁ pataye namaḥ

10160461 namo guṇa-pradīpāya guṇātma-cchādanāya ca

10160463 guṇa-vṛtty-upalakṣyāya guṇa-draṣṭre sva-saṁvide

10160471 avyākṛta-vihārāya sarva-vyākṛta-siddhaye

10160473 hṛṣīkeśa namas te’stu munaye mauna-śāline

10160481 parāvara-gati-jñāya sarvādhyākṣāya te namaḥ

10160483 aviśvāya ca viśvāya tad-draṣṭre’sya ca hetave

10160491 tvaṁ hy asya janma-sthiti-saṁyamān prabho

10160492 guṇair anīho’kṛta-kāla-śakti-dhṛk

10160493 tat-tat-svabhāvān pratibodhayan sataḥ

10160494 samīkṣayāmogha-vihāra īhase

10160501 tasyaiva te’mūs tanavas tri-lokyāṁ

10160502 śāntā aśāntā uta mūḍha-yonayaḥ

10160503 śāntāḥ priyās te hy adhunāvituṁ satāṁ

10160504 sthātuś ca te dharma-parīpsayehataḥ

10160511 aparādhaḥ sakṛd bhartrā soṭhavyaḥ sva-prajā-kṛtaḥ

10160513 kṣantum arhasi śāntātman mūḍhasya tvām ajānataḥ

10160521 anugṛhṇīṣva bhagavan prāṇāṁs tyajati pannagaḥ

10160523 strīṇāṁ naḥ sādhu-śocyānāṁ patiḥ prāṇaḥ pradīyatām

10160531 vidhehi te kiṅkarīṇām anuṣṭheyaṁ tavājñayā

10160533 yac-cchraddhayānutiṣṭhan vai mucyate sarvato bhayāt

1016054 śrī-śuka uvāca

10160541 itthaṁ sa nāga-patnībhir bhagavān samabhiṣṭutaḥ

10160543 mūrcchitaṁ bhagna-śirasaṁ visasarjāṅghri-kuṭṭanaiḥ

10160551 pratilabdhendriya-prāṇaḥ kāliyaḥ śanakair harim

10160553 kṛcchrāt samucchvasan dīnaḥ kṛṣṇaṁ prāha kṛtāñjaliḥ

1016056 kāliya uvāca

10160561 vayaṁ khalāḥ sahotpattyā tāmansā dīrghamanyavaḥ

10160563 svabhāvo dustyajo nātha lokānāṁ yad asadgrahaḥ

10160571 tvayā sṛṣṭam idaṁ viśvaṁ dhātar guṇavisarjanam

10160573 nānāsvabhāvavīryaujo-yonibījāśayākṛti

10160581 vayaṁ ca tatra bhagavan sarpā jāty-uru-manyavaḥ

10160583 kathaṁ tyajāmas tvan-māyāṁ dustyajāṁ mohitāḥ svayam

10160591 bhavān hi kāraṇaṁ tatra sarva-jño jagad-īśvaraḥ

10160593 anugrahaṁ nigrahaṁ vā manyase tad vidhehi naḥ

1016060 śrī-śuka uvāca

10160601 ity ākarṇya vacaḥ prāha bhagavān kārya-mānuṣaḥ

10160603 nātra stheyaṁ tvayā sarpa samudraṁ yāhi mā ciram

10160605 sva-jñāty-apatya-dārāṭhyo go-nṛbhir bhujyatāṁ nadī

10160611 ya etat saṁsmaren martyas tubhyaṁ mad-anuśāsanam

10160613 kīrtayann ubhayoḥ sandhyor na yuṣmad bhayam āpnuyāt

10160621 yo’smin snātvā mad-ākrīḍe devādīṁs tarpayej jalaiḥ

10160623 upoṣya māṁ smarann arcet sarva-pāpaiḥ pramucyate

10160631 dvīpaṁ ramaṇakaṁ hitvā hradam etam upāśritaḥ

10160633 yad-bhayāt sa suparṇas tvāṁ nādyān mat-pāda-lāñchitam

1016064 śrī-śuka uvāca

10160641 mukto bhagavatā rājan kṛṣṇenādbhuta-karmaṇā

10160643 taṁ pūjayām āsa mudā nāga-patnyaś ca sādaram

10160651 divyāmbara-sraṅ-maṇibhiḥ parārdhyair api bhūṣaṇaiḥ

10160653 divya-gandhānulepaiś ca mahatyotpala-mālayā

10160661 pūjayitvā jagan-nāthaṁ prasādya garuḍa-dhvajam

10160663 tataḥ prīto’bhyanujñātaḥ parikramyābhivandya tam

10160671 sa-kalatra-suhṛt-putro dvīpam abdher jagāma ha

10160673 tadaiva sāmṛta-jalā yamunā nirviṣābhavat

10160675 anugrahād bhagavataḥ krīḍā-mānuṣa-rūpiṇaḥ

1017001 śrī-rājovāca

10170011 nāgālayaṁ ramaṇakaṁ kathaṁ tatyāja kāliyaḥ

10170013 kṛtaṁ kiṁ vā suparṇasya tenaikenāsamañjasam

1017003 śrī-śuka uvāca

10170021 upahāryaiḥ sarpa-janair māsi māsīha yo baliḥ

10170023 vānaspatyo mahā-bāho nāgānāṁ prāṅ-nirūpitaḥ

10170031 svaṁ svaṁ bhāgaṁ prayacchanti nāgāḥ parvaṇi parvaṇi

10170033 gopīthāyātmanaḥ sarve suparṇāya mahātmane

10170041 viṣa-vīrya-madāviṣṭaḥ kādraveyas tu kāliyaḥ

10170043 kadarthī-kṛtya garuḍaṁ svayam taṁ bubhuje balim

10170051 tac chrutvā kupito rājan bhagavān bhagavat-priyaḥ

10170053 vijighāṁsur mahā-vegaḥ kāliyaṁ samupādravat

10170061 tam āpatantaṁ tarasā viṣāyudhaḥ

10170062 pratyabhyayād utthita-naika-mastakaḥ

10170063 dadbhiḥ suparṇaṁ vyadaśad dad-āyudhaḥ

10170064 karāla-jihvocchvasitogra-locanaḥ

10170071 taṁ tārkṣya-putraḥ sa nirasya manyumān

10170072 pracaṇḍa-vego madhusūdanāsanaḥ

10170073 pakṣeṇa savyena hiraṇya-rociṣā

10170074 jaghāna kadrū-sutam ugra-vikramaḥ

10170081 suparṇa-pakṣābhihataḥ kāliyo’tīva vihvalaḥ

10170083 hradaṁ viveśa kālindyās tad-agamyaṁ durāsadam

10170091 tatraikadā jala-caraṁ garuḍo bhakṣyam īpsitam

10170093 nivāritaḥ saubhariṇā prasahya kṣudhito’harat

10170101 mīnān su-duḥkhitān dṛṣṭvā dīnān mīna-patau hate

10170103 kṛpayā saubhariḥ prāha tatratya-kṣemam ācaran

10170111 atra praviśya garuḍo yadi matsyān sa khādati

10170113 sadyaḥ prāṇair viyujyeta satyam etad bravīmy aham

10170121 tat kāliyaḥ paraṁ veda nānyaḥ kaścana lelihaḥ

10170123 avātsīd garuḍād bhītaḥ kṛṣṇena ca vivāsitaḥ

10170131 kṛṣṇaṁ hradād viniṣkrāntaṁ divya-srag-gandha-vāsasam

10170133 mahā-maṇi-gaṇākīrṇaṁ jāmbūnada-pariṣkṛtam

10170141 upalabhyotthitāḥ sarve labdha-prāṇā ivāsavaḥ

10170143 pramoda-nibhṛtātmāno gopāḥ prītyābhirebhire

10170151 yaśodā rohiṇī nando gopyo gopāś ca kaurava

10170153 kṛṣṇaṁ sametya labdhehā āsan śuṣkā nagā api

10170161 rāmaś cācyutam āliṅgya jahāsāsyānubhāva-vit

[10170163 premṇā tam aṅkam āropya punaḥ punar udaikṣata]

10170165 gāvo vṛṣā vatsataryo lebhire paramāṁ mudām

10170171 nandaṁ viprāḥ samāgatya guravaḥ sa-kalatrakāḥ

10170173 ūcus te kāliya-grasto diṣṭyā muktas tavātmajaḥ

10170181 dehi dānaṁ dvi-jātīnāṁ kṛṣṇa-nirmukti-hetave

10170183 nandaḥ prīta-manā rājan gāḥ suvarṇaṁ tadādiśat

10170191 yaśodāpi mahā-bhāgā naṣṭa-labdha-prajā satī

10170193 pariṣvajyāṅkam āropya mumocāśru-kalāṁ muhuḥ

10170201 tāṁ rātriṁ tatra rājendra kṣut-tṛḍbhyāṁ śrama-karṣitāḥ

10170203 ūṣur vrajaukaso gāvaḥ kālindyā upakūlataḥ

10170211 tadā śuci-vanodbhūto dāvāgniḥ sarvato vrajam

10170213 suptaṁ niśītha āvṛtya pradagdhum upacakrame

10170221 tata utthāya sambhrāntā dahyamānā vrajaukasaḥ

10170223 kṛṣṇaṁ yayus te śaraṇaṁ māyā-manujam īśvaram

10170231 kṛṣṇa kṛṣṇa mahā-bhāga he rāmāmita-vikrama

10170233 eṣa ghoratamo vahnis tāvakān grasate hi naḥ

10170241 su-dustarān naḥ svān pāhi kālāgneḥ suhṛdaḥ prabho

10170243 na śaknumas tvac-caraṇaṁ santyaktum akuto-bhayam

10170251 itthaṁ sva-jana-vaiklavyaṁ nirīkṣya jagad-īśvaraḥ

10170253 tam agnim apibat tīvram ananto’nanta-śakti-dhṛk

1018001 śrī-śuka uvāca

10180011 atha kṛṣṇaḥ parivṛto jñātibhir muditātmabhiḥ

10180013 anugīyamāno nyaviśad vrajaṁ gokula-maṇḍitam

10180021 vraje vikrīḍator evaṁ gopāla-cchadma-māyayā

10180023 grīṣmo nāmartur abhavan nāti-preyān śarīriṇām

10180031 sa ca vṛndāvana-guṇair vasanta iva lakṣitaḥ

10180033 yatrāste bhagavān sākṣād rāmeṇa saha keśavaḥ

10180041 yatra nirjhara-nirhrāda- nivṛtta-svana-jhillikam

10180043 śaśvat tac-chīkararjīṣa- druma-maṇḍala-maṇḍitam

10180051 sarit-saraḥ-prasravaṇormi-vāyunā

10180052 kahlāra-kuñjotpala-veṇu-hāriṇā

10180053 na vidyate yatra vanaukasāṁ davo

10180054 nidāgha-vahny-arka-bhavo’ti-śādvale

10180061 agādha-toya-hradinī-taṭormibhir

10180062 dravat-purīṣyāḥ pulinaiḥ samantataḥ

10180063 na yatra caṇḍāṁśu-karā viṣolbaṇā

10180064 bhuvo rasaṁ śādvalitaṁ ca gṛhṇate

10180071 vanaṁ kusumitaṁ śrīman nadac-citra-mṛga-dvijam

10180073 gāyan mayūra-bhramaraṁ kūjat-kokila-sārasam

10180081 krīḍiṣyamāṇas tat kṛṣṇo bhagavān bala-saṁyutaḥ

10180083 veṇuṁ viraṇayan gopair go-dhanaiḥ saṁvṛto’viśat

10180091 pravāla-barha-stabaka- srag-dhātu-kṛta-bhūṣaṇāḥ

10180093 rāma-kṛṣṇādayo gopā nanṛtur yuyudhur jaguḥ

10180101 kṛṣṇasya nṛtyataḥ kecij jaguḥ kecid avādayan

10180103 veṇu-pāṇitalaiḥ śṛṅgaiḥ praśaśaṁsur athāpare

10180111 gopa-jāti-praticchannā devā gopāla-rūpiṇau

10180113 īḍire kṛṣṇa-rāmau ca naṭā iva naṭaṁ nṛpa

10180121 bhrāmaṇair laṅghanaiḥ kṣepair āsphoṭana-vikarṣaṇaiḥ

10180123 cikrīḍatur niyuddhena kāka-pakṣa-dharau kvacit

10180131 kvacin nṛtyatsu cānyeṣu gāyakau vādakau svayam

10180133 śaśaṁsatur mahā-rāja sādhu sādhv iti vādinau

10180141 kvacid bilvaiḥ kvacid kumbhaiḥ kvacāmalaka-muṣṭibhiḥ

10180143 aspṛśya-netra-bandhādyaiḥ kvacin mṛga-khagehayā

10180151 kvacic ca dardura-plāvair vividhair upahāsakaiḥ

10180153 kadācit syandolikayā karhicin nṛpa-ceṣṭayā

10180161 evaṁ tau loka-siddhābhiḥ krīḍābhiś ceratur vane

10180163 nady-adri-droṇi-kuñjeṣu kānaneṣu saraḥsu ca

10180171 paśūṁś cārayator gopais tad-vane rāma-kṛṣṇayoḥ

10180173 gopa-rūpī pralambo’gād asuras taj-jihīrṣayā

10180181 taṁ vidvān api dāśārho bhagavān sarva-darśanaḥ

10180183 anvamodata tat-sakhyaṁ vadhaṁ tasya vicintayan

10180191 tatropahūya gopālān kṛṣṇaḥ prāha vihāra-vit

10180193 he gopā vihariṣyāmo dvandvī-bhūya yathā-yatham

10180201 tatra cakruḥ parivṛṭhau gopā rāma-janārdanau

10180203 kṛṣṇa-saṅghaṭṭinaḥ kecid āsan rāmasya cāpare

10180211 ācerur vividhāḥ krīḍā vāhya-vāhaka-lakṣaṇāḥ

10180213 yatrārohanti jetāro vahanti ca parājitāḥ

10180221 vahanto vāhyamānāś ca cārayantaś ca go-dhanam

10180223 bhaṇḍīrakaṁ nāma vaṭaṁ jagmuḥ kṛṣṇa-purogamāḥ

10180231 rāma-saṅghaṭṭino yarhi śrīdāma-vṛṣabhādayaḥ

10180233 krīḍāyāṁ jayinas tāṁs tān ūhuḥ kṛṣṇādayo nṛpa

10180241 uvāha kṛṣṇo bhagavān śrīdāmānaṁ parājitaḥ

10180243 vṛṣabhaṁ bhadrasenas tu pralambo rohiṇī-sutam

10180251 aviṣahyaṁ manyamānaḥ kṛṣṇaṁ dānava-puṅgavaḥ

10180253 vahan drutataraṁ prāgād avarohaṇataḥ param

10180261 tam udvahan dharaṇi-dharendra-gauravaṁ

10180262 mahāsuro vigata-rayo nijaṁ vapuḥ

10180263 sa āsthitaḥ puraṭa-paricchado babhau

10180264 taḍid-dyumān uḍupati-vāḍ ivāmbudaḥ

10180271 nirīkṣya tad-vapur alam ambare carat

10180272 pradīpta-dṛg bhru-kuṭi-taṭogra-daṁṣṭrakam

10180273 jvalac-chikhaṁ kaṭaka-kirīṭa-kuṇḍala-

10180274 tviṣādbhutaṁ haladhara īṣad atrasat

10180281 athāgata-smṛtir abhayo ripuṁ balo

10180282 vihāya sārtham iva harantam ātmanaḥ

10180283 ruṣāhanac chirasi dṛḍhena muṣṭinā

10180284 surādhipo girim iva vajra-raṁhasā

10180291 sa āhataḥ sapadi viśīrṇa-mastako

10180292 mukhād vaman rudhiram apasmṛto’suraḥ

10180293 mahā-ravaṁ vyasur apatat samīrayan

10180294 girir yathā maghavata āyudhāhataḥ

10180301 dṛṣṭvā pralambaṁ nihataṁ balena bala-śālinā

10180303 gopāḥ su-vismitā āsan sādhu sādhv iti vādinaḥ

10180311 āśiṣo’bhigṛṇantas taṁ praśaśaṁsus tad-arhaṇam

10180313 pretyāgatam ivāliṅgya prema-vihvala-cetasaḥ

10180321 pāpe pralambe nihate devāḥ parama-nirvṛtāḥ

10180323 abhyavarṣan balaṁ mālyaiḥ śaśaṁsuḥ sādhu sādhv iti

1019001 śrī-śuka uvāca

10190011 krīḍāsakteṣu gopeṣu tad-gāvo dūra-cāriṇīḥ

10190013 svairaṁ carantyo viviśus tṛṇa-lobhena gahvaram

10190021 ajā gāvo mahiṣyaś ca nirviśantyo vanād vanam

10190023 īṣīkāṭavīṁ nirviviśuḥ krandantyo dāva-tarṣitāḥ

10190031 te’paśyantaḥ paśūn gopāḥ kṛṣṇa-rāmādayas tadā

10190033 jātānutāpā na vidur vicinvanto gavāṁ gatim

10190041 tṛṇais tat-khura-dac-chinnair goṣ-padair aṅkitair gavām

10190043 mārgam anvagaman sarve naṣṭājīvyā vicetasaḥ

10190051 muñjāṭavyāṁ bhraṣṭa-mārge krandamānaṁ sva-godhanam

10190053 samprāpya tṛṣitāḥ śrāntās tatas te sannyavartayan

10190061 tā āhūtā bhagavatā megha-gambhīrayā girā

10190063 sva-nāmnāṁ ninadaṁ śrutvā pratineduḥ praharṣitāḥ

10190071 tataḥ samantād dava-dhūmaketur

10190072 yadṛcchayābhūt kṣaya-kṛd vanaukasām

10190073 samīritaḥ sārathinolbaṇolmukair

10190074 vilelihānaḥ sthira-jaṅgamān mahān

10190081 tam āpatantaṁ parito davāgniṁ

10190082 gopāś ca gāvaḥ prasamīkṣya bhītāḥ

10190083 ūcuś ca kṛṣṇaṁ sa-balaṁ prapannā

10190084 yathā hariṁ mṛtyu-bhayārditā janāḥ

10190091 kṛṣṇa kṛṣṇa mahā-vīra he rāmāmogha-vikrama

10190093 dāvāgninā dahyamānān prapannāṁs trātum arhathaḥ

10190101 nūnaṁ tvad-bāndhavāḥ kṛṣṇa na cārhanty avasāditum

10190103 vayaṁ hi sarva-dharma-jña tvan-nāthās tvat-parāyaṇāḥ

1019011 śrī-śuka uvāca

10190111 vaco niśamya kṛpaṇaṁ bandhūnāṁ bhagavān hariḥ

10190113 nimīlayata mā bhaiṣṭa locanānīty abhāṣata

10190121 tatheti mīlitākṣeṣu bhagavān agnim ulbaṇam

10190123 pītvā mukhena tān kṛcchrād yogādhīśo vyamocayat

10190131 tataś ca te’kṣīṇy unmīlya punar bhaṇḍīram āpitāḥ

10190133 niśamya vismitā āsann ātmānaṁ gāś ca mocitāḥ

10190141 kṛṣṇasya yoga-vīryaṁ tad yoga-māyānubhāvitam

10190143 dāvāgner ātmanaḥ kṣemaṁ vīkṣya te menire’maram

10190151 gāḥ sannivartya sāyāhne saha-rāmo janārdanaḥ

10190153 veṇuṁ viraṇayan goṣṭham agād gopair abhiṣṭutaḥ

10190161 gopīnāṁ paramānanda āsīd govinda-darśane

10190163 kṣaṇaṁ yuga-śatam iva yāsāṁ yena vinābhavat

1020001 śrī-śuka uvāca

10200011 tayos tad adbhutaṁ karma dāvāgner mokṣam ātmanaḥ

10200013 gopāḥ strībhyaḥ samācakhyuḥ pralamba-vadham eva ca

10200021 gopa-vṛddhāś ca gopyaś ca tad upākarṇya vismitāḥ

10200023 menire deva-pravarau kṛṣṇa-rāmau vrajaṁ gatau

10200031 tataḥ prāvartata prāvṛṭ sarva-sattva-samudbhavā

10200033 vidyotamāna-paridhir visphūrjita-nabhas-talā

10200041 sāndra-nīlāmbudair vyoma sa-vidyut-stanayitnubhiḥ

10200043 aspaṣṭa-jyotir ācchannaṁ brahmeva sa-guṇaṁ babhau

10200051 aṣṭau māsān nipītaṁ yad bhūmyāś coda-mayaṁ vasu

10200053 sva-gobhir moktum ārebhe parjanyaḥ kāla āgate

10200061 taḍidvanto mahā-meghāś caṇḍa-śvasana-vepitāḥ

10200063 prīṇanaṁ jīvanaṁ hy asya mumucuḥ karuṇā iva

10200071 tapaḥ-kṛśā deva-mīṭhā āsīd varṣīyasī mahī

10200073 yathaiva kāmya-tapasas tanuḥ samprāpya tat-phalam

10200081 niśā-mukheṣu khadyotās tamasā bhānti na grahāḥ

10200083 yathā pāpena pāṣaṇḍā na hi vedāḥ kalau yuge

10200091 śrutvā parjanya-ninadaṁ maṇḍukā sasṛjur giraḥ

10200093 tūṣṇīṁ śayānāḥ prāg yadvad brāhmaṇā niyamātyaye

10200101 āsann utpatha-gāminyaḥ kṣudra-nadyo’nuśuṣyatīḥ

10200103 puṁso yathāsvatantrasya deha-draviṇa-sampadaḥ

10200111 haritā haribhiḥ śaṣpair indragopaiś ca lohitā

10200113 ucchilīndhra-kṛta-chāyā nṛṇāṁ śrīr iva bhūr abhūt

10200121 kṣetrāṇi śaṣpa-sampadbhiḥ karṣakāṇāṁ mudaṁ daduḥ

10200123 māninām anutāpaṁ vai daivādhīnam ajānatām

10200131 jala-sthalaukasaḥ sarve nava-vāri-niṣevayā

10200133 abibhran ruciraṁ rūpaṁ yathā hari-niṣevayā

10200141 saridbhiḥ saṅgataḥ sindhuś cukṣobha śvasanormimān

10200143 apakva-yoginaś cittaṁ kāmāktaṁ guṇa-yug yathā

10200151 girayo varṣa-dhārābhir hanyamānā na vivyathuḥ

10200153 abhibhūyamānā vyasanair yathādhokṣaja-cetasaḥ

10200161 mārgā babhūvuḥ sandigdhās tṛṇaiś channā hy asaṁskṛtāḥ

10200163 nābhyasyamānāḥ śrutayo dvijaiḥ kālena cāhatā

10200171 loka-bandhuṣu megheṣu vidyutaś cala-sauhṛdāḥ

10200173 sthairyaṁ na cakruḥ kāminyaḥ puruṣeṣu guṇiṣv iva

10200181 dhanur viyati māhendraṁ nirguṇaṁ ca guṇiny abhāt

10200183 vyakte guṇa-vyatikare’guṇavān puruṣo yathā

10200191 na rarājoḍupaś channaḥ sva-jyotsnā-rājitair ghanaiḥ

10200193 ahaṁ-matyā bhāsitayā sva-bhāsā puruṣo yathā

10200201 meghāgamotsavā hṛṣṭāḥ pratyanandañ chikhaṇḍinaḥ

10200203 gṛheṣu tapta-nirviṇṇā yathācyuta-janāgame

10200211 pītvāpaḥ pādapāḥ padbhir āsan nānātma-mūrtayaḥ

10200213 prāk kṣāmās tapasā śrāntā yathā kāmānusevayā

10200221 saraḥsv aśānta-rodhaḥsu nyūṣur aṅgāpi sārasāḥ

10200223 gṛheṣv aśānta-kṛtyeṣu grāmyā iva durāśayāḥ

10200231 jalaughair nirabhidyanta setavo varṣatīśvare

10200233 pāṣaṇḍinām asad-vādair veda-mārgāḥ kalau yathā

10200241 vyamuñcan vāyubhir nunnā bhūtebhyaś cāmṛtaṁ ghanāḥ

10200243 yathāśiṣo viś-patayaḥ kāle kāle dvijeritāḥ

10200251 evaṁ vanaṁ tad varṣiṣṭhaṁ pakva-kharjūra-jambumat

10200253 go-gopālair vṛto rantuṁ sa-balaḥ prāviśad dhariḥ

10200261 dhenavo manda-gāminya ūdho-bhāreṇa bhūyasā

10200263 yayur bhagavatāhūtā drutaṁ prītyā snuta-stanāḥ

10200271 vanaukasaḥ pramuditā vana-rājīr madhu-cyutaḥ

10200273 jala-dhārā girer nādād āsannā dadṛśe guhāḥ

10200281 kvacid vanaspati-kroḍe guhāyāṁ cābhivarṣati

10200283 nirviśya bhagavān reme kanda-mūla-phalāśanaḥ

10200291 dadhy-odanaṁ samānītaṁ śilāyāṁ salilāntike

10200293 sambhojanīyair bubhuje gopaiḥ saṅkarṣaṇānvitaḥ

10200301 śadvalopari saṁviśya carvato mīlitekṣaṇān

10200303 tṛptān vṛṣān vatsatarān gāś ca svodho-bhara-śramāḥ

10200311 prāvṛṭ-śriyaṁ ca tāṁ vīkṣya sarva-kāla-sukhāvahām

10200313 bhagavān pūjayāṁ cakre ātma-śakty-upabṛṁhitām

10200321 evaṁ nivasatos tasmin rāma-keśavayor vraje

10200323 śarat samabhavad vyabhrā svacchāmbv-aparuṣānilā

10200331 śaradā nīrajotpattyā nīrāṇi prakṛtiṁ yayuḥ

10200333 bhraṣṭānām iva cetāṁsi punar yoga-niṣevayā

10200341 vyomno’bbhraṁ bhūta-śābalyaṁ bhuvaḥ paṅkam apāṁ malam

10200343 śaraj jahārāśramiṇāṁ kṛṣṇe bhaktir yathāśubham

10200351 sarva-svaṁ jaladā hitvā virejuḥ śubhra-varcasaḥ

10200353 yathā tyaktaiṣaṇāḥ śāntā munayo mukta-kilbiṣāḥ

10200361 girayo mumucus toyaṁ kvacin na mumucuḥ śivam

10200363 yathā jñānāmṛtaṁ kāle jñānino dadate na vā

10200371 naivāvidan kṣīyamāṇaṁ jalaṁ gādha-jale-carāḥ

10200373 yathāyur anv-ahaṁ kṣayyaṁ narā mūḍhāḥ kuṭumbinaḥ

10200381 gādha-vāri-carās tāpam avidañ charad-arka-jam

10200383 yathā daridraḥ kṛpaṇaḥ kuṭumby avijitendriyaḥ

10200391 śanaiḥ śanair jahuḥ paṅkaṁ sthalāny āmaṁ ca vīrudhaḥ

10200393 yathāhaṁ-mamatāṁ dhīrāḥ śarīrādiṣv anātmasu

10200401 niścalāmbur abhūt tūṣṇīṁ samudraḥ śarad-āgame

10200403 ātmany uparate samyaṅ munir vyuparatāgamaḥ

10200411 kedārebhyas tv apo’gṛhṇan karṣakā dṛḍha-setubhiḥ

10200413 yathā prāṇaiḥ sravaj jñānaṁ tan-nirodhena yoginaḥ

10200421 śarad-arkāṁśu-jāṁs tāpān bhūtānām uḍupo’harat

10200423 dehābhimāna-jaṁ bodho mukundo vraja-yoṣitām

10200431 kham aśobhata nirmeghaṁ śarad-vimala-tārakam

10200433 sattva-yuktaṁ yathā cittaṁ śabda-brahmārtha-darśanam

10200441 akhaṇḍa-maṇḍalo vyomni rarājoḍu-gaṇaiḥ śaśī

10200443 yathā yadu-patiḥ kṛṣṇo vṛṣṇi-cakrāvṛto bhuvi

10200451 āśliṣya sama-śītoṣṇaṁ prasūna-vana-mārutam

10200453 janās tāpaṁ jahur gopyo na kṛṣṇa-hṛta-cetasaḥ

10200461 gāvo mṛgāḥ khagā nāryaḥ puṣpiṇyaḥ śaradābhavan

10200463 anvīyamānāḥ sva-vṛṣaiḥ phalair īśa-kriyā iva

10200471 udahṛṣyan vārijāni sūryotthāne kumud vinā

10200473 rājñā tu nirbhayā lokā yathā dasyūn vinā nṛpa

10200481 pura-grāmeṣv āgrayaṇair indriyaiś ca mahotsavaiḥ

10200483 babhau bhūḥ pakva-śasyāṭhyā kalābhyāṁ nitarāṁ hareḥ

10200491 vaṇiṅ-muni-nṛpa-snātā nirgamyārthān prapedire

10200493 varṣa-ruddhā yathā siddhāḥ sva-piṇḍān kāla āgate

1021001 śrī-śuka uvāca

10210011 itthaṁ śarat-svaccha-jalaṁ padmākara-sugandhinā

10210013 nyaviśad vāyunā vātaṁ sa-go-gopālako’cyutaḥ

10210021 kusumita vana-rāji-śuṣmi-bhṛṅga-

10210022 dvija-kula-ghuṣṭa-saraḥ-sarin-mahīdhram

10210023 madhupatir avagāhya cārayan gāḥ

10210024 saha-paśu-pāla-balaś cukūja veṇum

10210031 tad vraja-striya ākarṇya veṇu-gītaṁ smarodayam

10210033 kāścit parokṣaṁ kṛṣṇasya sva-sakhībhyo’nvavarṇayan

10210041 tad varṇayitum ārabdhāḥ smarantyaḥ kṛṣṇa-ceṣṭitam

10210043 nāśakan smara-vegena vikṣipta-manaso nṛpa

10210051 barhāpīḍaṁ naṭa-vara-vapuḥ karṇayoḥ karṇikāraṁ

10210052 vibhrad-vāsaḥ kanaka-kapiśaṁ vaijayantīṁ ca mālām

10210053 randhrān veṇor adhara-sudhayā pūrayan gopa-vṛndair

10210054 vṛndāraṇyaṁ sva-pada-ramaṇaṁ prāviśad gīta-kīrtiḥ

10210061 iti veṇu-ravaṁ rājan sarva-bhūta-manoharam

10210063 śrutvā vraja-striyaḥ sarvā varṇayantyo’bhiremire

10210071 akṣaṇvatāṁ phalam idaṁ na paraṁ vidāmaḥ

10210072 sakhyaḥ paśūn anuviveśatayor vayasyaiḥ

10210073 vaktraṁ vrajeśa-sutayor anuveṇu-juṣṭaṁ

10210074 yair vā nipītam anurakta-kaṭākṣa-mokṣam

10210081 cūta-pravāla-barha-stavakotpalābja-

10210082 mālānupṛkta-paridhāna-vicitra-veśau

10210083 madhye virejatur alaṁ paśupāla-goṣṭhyāṁ

10210084 raṅge yathā naṭavarau kva ca gāyamānau

10210091 gopyaḥ kim ācarad ayaṁ kuśalaṁ sma veṇur

10210092 dāmodarādhara-sudhām api gopikānām

10210093 bhuṅkte svayaṁ yad avaśiṣṭa-rasaṁ hradinyo

10210094 hṛṣyat-tvaco’śru mumucus taravo yathāryāḥ

10210101 vṛndāvane sakhi bhuvo vitanoti kīrtiṁ

10210102 yad devakī-suta-padāmbuja-labdha-lakṣmi

10210103 govinda-veṇum anu matta-mayūra-nṛtyaṁ

10210104 prekṣādri-sānv-aparatānya-samasta-sattvam

10210111 dhanyāḥ sma mūḍha-matayo’pi hariṇya etā

10210112 yā nanda-nandanam upātta-vicitra-veśam

10210113 ākarṇya veṇu-raṇitaṁ saha-kṛṣṇa-sārāḥ

10210114 pūjāṁ dadhur viracitāṁ praṇayāvalokaiḥ

10210121 kṛṣṇaṁ nirīkṣya vanitotsava-rūpa-śīlaṁ

10210122 śrutvā ca tat-kvaṇita-veṇu-vicitra-gītam

10210123 devyo vimāna-gatayaḥ smara-nunna-sārā

10210124 bhraśyat prasūna-kavarā mumuhur vinīvyaḥ

10210131 gāvaś ca kṛṣṇa-mukha-nirgata-veṇu-gīta-

10210132 pīyūṣam uttabhita-karṇa-puṭaiḥ pibantyaḥ

10210133 śāvāḥ snuta-stana-payaḥ-kavalāḥ sma tasthur

10210134 govindam ātmani dṛśāśru-kulāḥ spṛśantyaḥ

10210141 prāyo batāmba munayo vihagā vane’smin

10210142 kṛṣṇekṣitaṁ tad-uditaṁ kala-veṇu-gītam

10210143 āruhya ye druma-bhujān rucira-prabālān

10210144 śṛṇvanti mīlita-dṛśo vigatānya-vācaḥ

10210151 nadyas tadā tad upadhārya mukunda-gītam

10210152 āvarta-lakṣita-manobhava-bhagna-vegāḥ

10210153 āliṅgana-sthagitam ūrmi-bhujair murārer

10210154 gṛhṇanti pāda-yugalaṁ kamalopahārāḥ

10210161 dṛṣṭvātape vraja-paśūn saha-rāma-gopaiḥ

10210162 sañcārayantam anu veṇum udīrayantam

10210163 prema-pravṛddha uditaḥ kusumāvalībhiḥ

10210164 sakhyur vyadhāt sva-vapuṣāmbuda ātapatram

10210171 pūrṇāḥ pulindya urugāyapadābjarāga-

10210172 śrīkuṅkumena dayitāstanamaṇḍitena

10210173 taddarśanasmararujas tṛṇarūṣitena

10210174 limpantya ānanakuceṣu juhus tadādhim

10210181 hantāyam adrir abalā haridāsa-varyo

10210182 yad rāma-kṛṣṇa-caraṇa-sparaśa-pramodaḥ

10210183 mānaṁ tanoti saha-go-gaṇayos tayor yat

10210184 pānīya-sūyavasa-kandara-kanda-mūlaiḥ

10210191 gā gopakair anuvanaṁ nayator udāra-

10210192 veṇu-svanaiḥ kala-padais tanu-bhṛtsu sakhyaḥ

10210193 aspandanaṁ gatimatāṁ pulakas tarūṇāṁ

10210194 niryoga-pāśa-kṛta-lakṣaṇayor vicitram

10210201 evaṁvidhā bhagavato yā vṛndāvana-cāriṇaḥ

10210203 varṇayantyo mitho gopyaḥ krīḍās tan-mayatāṁ gatāḥ

1022001 śrī-śuka uvāca

10220011 hemante prathame māsi nanda-vraja-kumārikāḥ

10220013 cerur haviṣyaṁ bhuñjānāḥ kātyāyany-arcana-vratam

10220021 āplutyāmbhasi kālindyā jalānte codite’ruṇe

10220023 kṛtvā pratikṛtiṁ devīm ānarcur nṛpa saikatīm

10220031 gandhair mālyaiḥ surabhibhir balibhir dhūpa-dīpakaiḥ

10220033 uccāvacaiś copahāraiḥ pravāla-phala-tuṇḍalaiḥ

10220041 kātyāyani mahāmāye mahā-yoginy adhīśvari

10220043 nanda-gopa-sutaṁ devi patiṁ me kuru te namaḥ

10220045 iti mantraṁ japantyas tāḥ pūjāṁ cakruḥ kumārikāḥ

10220051 evaṁ māsaṁ vrataṁ ceruḥ kumāryaḥ kṛṣṇa-cetasaḥ

10220053 bhadra-kālīṁ samānarcur bhūyān nanda-sutaḥ patiḥ

10220061 uṣasy utthāya gotraiḥ svair anyonyābaddha-bāhavaḥ

10220063 kṛṣṇam uccair jagur yāntyaḥ kālindyāṁ snātum anvaham

10220071 nadyāṁ kadācid āgatya tīre nikṣipya pūrvavat

10220073 vāsāṁsi kṛṣṇaṁ gāyantyo vijahruḥ salile mudā

10220081 bhagavāṁs tad abhipretya kṛṣṇo yogeśvareśvaraḥ

10220083 vayasyair āvṛtas tatra gatas tatkarmasiddhaye

10220091 tāsāṁ vāsāṁsy upādāya nīpam āruhya satvaraḥ

10220093 hasadbhiḥ prahasan bālaiḥ parihāsam uvāca ha

10220101 atrāgatyābalāḥ kāmaṁ svaṁ vāsaḥ pragṛhyatām

10220103 satyaṁ bravāṇi no narma yad yūyaṁ vratakarśitāḥ

10220111 na mayodita-pūrvaṁ vā anṛtaṁ tad ime viduḥ

10220113 ekaikaśaḥ pratīcchadhvaṁ sahaiveti su-madhyamāḥ

10220121 tasya tat kṣvelitaṁ śrutvā bālāḥ premapariplutāḥ

10220123 vrīḍitāḥ prekṣya cānyo’nyaṁ jātahāsā na niryayuḥ

10220131 evaṁ bruvati govinde narmaṇākṣipta-cetasaḥ

10220133 ākaṇṭha-magnāḥ śītode vepamānās tam abruvan

10220141 mānayaṁ bhoḥ kṛthās tvāṁ tu nanda-gopa-sutaṁ priyam

10220143 jānīmo’ṅga vraja-ślāghyaṁ dehi vāsāṁsi vepitāḥ

10220151 śyāmasundara te dāsyaḥ karavāma tavoditam

10220153 dehi vāsāṁsi dharmajña no ced rājñe bruvāmahe

1022016 śrī-bhagavān uvāca

10220161 bhavatyo yadi me dāsyo mayoktaṁ vā kariṣyatha

10220163 atrāgatya svavāsāṁsi pratīcchantu śucismitāḥ

10220171 tato jalāśayāt sarvā dārikāḥ śītavepitāḥ

10220173 pāṇibhyāṁ yonim ācchādya prātteruḥ śītakarśitāḥ

10220181 bhagavān āhatā vīkṣya śuddhabhāvaprasāditaḥ

10220183 skandhe nidhāya vāsāṁsi prītaḥ provāca sasmitam

10220191 yūyaṁ vivastrā yad api dhṛta-vratā

10220192 vyagāhataitat tad u deva-helanam

10220193 baddhvāñjaliṁ mūrdhny apanuttaye’ṁhasaḥ

10220194 kṛtvā namo’dho vasanaṁ pragṛhyatām

10220201 ity acyutenābhihitā vrajābalā

10220202 matvā vivastrāplavanaṁ vrata-cyutim

10220203 tat-pūrti-kāmās tad-aśeṣa-karmaṇāṁ

10220204 sākṣāt-kṛtaṁ nemur avadya-mṛg yataḥ

10220211 tās tathāvanatā dṛṣṭvā bhagavān devakī-sutaḥ

10220213 vāsāṁsi tābhyaḥ prāyacchat karuṇas tena toṣitaḥ

10220221 dṛḍhaṁ pralabdhās trapayā ca hāpitāḥ

10220222 prastobhitāḥ kṛīḍanavac ca kāritāḥ

10220223 vastrāṇi caivāpahṛtāny athāpy amuṁ

10220224 tā nābhyasūyan priya-saṅga-nirvṛtāḥ

10220231 paridhāya sva-vāsāṁsi preṣṭha-saṅgama-sajjitāḥ

10220233 gṛhīta-cittā no celus tasmin lajjāyitekṣaṇāḥ

10220241 tāsāṁ vijñāya bhagavān sva-pāda-sparśa-kāmyayā

10220243 dhṛta-vratānāṁ saṅkalpam āha dāmodaro’balāḥ

10220251 saṅkalpo viditaḥ sādhvyo bhavatināṁ madarcanam

10220253 mayānu-moditaḥ so'sau satyo bhavitum arhati

10220261 na mayy āveśitadhiyāṁ kāmaḥ kāmāya kalpate

10220263 bharjitāḥ kvathitā dhānā prāyo bījāya neṣyate

10220271 yātābalā vrajaṁ siddhā mayemā raṁsyatha kṣapāḥ

10220273 yad uddiśya vratam idaṁ cerur āryārcanaṁ satīḥ

10220281 ity ādiṣṭā bhagavatā labdhakāmāḥ kumārikāḥ

10220283 dhyāyatyas tatpadāmbhojaṁ kṛcchrān nirviviśur vrajam

10220291 atha gopaiḥ parivṛto bhagavān devakī-sutaḥ

10220293 vṛndāvanād gato dūraṁ cārayan gāḥ sahāgrajaḥ

10220301 nidāghārka-tape tigme chāyābhiḥ svābhir ātmanaḥ

10220303 ātapatrāyitān vīkṣya drumān āha vrajaukasaḥ

10220311 he stokakṛṣṇa he aṁśo śrīdāman subalārjuna

10220313 viśāla rṣabha tejasvin devaprastha varūthapa

10220321 paśyaitān mahā-bhāgān parārthaikānta-jīvitān

10220323 vāta-varṣātapa-himān sahanto vārayanti naḥ

10220331 aho eṣāṁ varaṁ janma sarva-prāṇy-upajīvanam

10220333 sujanasyeva yeṣāṁ vai vimukhā yānti nārthinaḥ

10220341 patra-puṣpa-phala-cchāyā-mūla-valkala-dārubhiḥ

10220343 gandha-niryāsa-bhasmāsthi-tokmaiḥ kāmān vitanvate

10220351 etāvaj janma sāphalyaṁ dehinām iha dehiṣu

10220353 prāṇair arthair dhiyā vācā śreya evācaret sadā

10220361 iti pravālastavakaphalpuṣpadalotkaraiḥ

10220363 tarūṇāṁ namraśākhānāṁ madhyena yamunāṁ gataḥ

10220371 tatra gāḥ pāyayitvāpaḥ sumṛṣṭāḥ śītalāḥ śivāḥ

10220373 tato nṛpa svayaṁ gopāḥ kāmaṁ svādu papur jalam

10220381 tasyā upavane kāmaṁ cārayantaḥ paśūn nṛpa

10220383 kṛṣṇarāmāv upāgamya kṣudhārtā idam abruvan

1023001 gopā ūcuḥ

10230011 rāma rāma mahāvīrya kṛṣṇa duṣṭa-nibarhaṇa

10230013 eṣā vai bādhate kṣun nas tac-chāntiṁ kartum arhathaḥ

1023002 śrī-śuka uvāca

10230021 iti vijñāpito gopair bhagavān devakīsutaḥ

10230023 bhaktāyā vipra-bhāryāyāḥ prasīdann idam abravīt

10230031 prayāta devayajanaṁ brāhmaṇā brahma-vādinaḥ

10230033 satram āngirasaṁ nāma hy āsate svargakāmyayā

10230041 tatra gatvaudanaṁ gopā yācatāsmadvisarjitāḥ

10230043 kīrtayanto bhagavata āryasya mama cābhidhām

10230051 ity ādiṣṭā bhagavatā gatvāyācanta te tathā

10230053 kṛtāñjalipuṭā viprān daṇḍavat patitā bhuvi

10230061 he bhūmidevāḥ śṛṇuta kṛṣṇasyādeśakāriṇaḥ

10230063 prāptān jānīta bhadraṁ vo gopān no rāmacoditān

10230071 gāś cārayantāv avidūra odanaṁ

10230072 rāmācyutau vo laṣato bubhukṣitau

10230073 tayor dvijā odanam arthinor yadi

10230074 śraddhā ca vo yacchata dharmavittamāḥ

10230081 dīkṣāyāḥ paśusaṁsthāyāḥ sautrāmaṇyāś ca sattamāḥ

10230083 anyatra dīkṣitasyāpi nānnam aśnan hi durmatiḥ

10230091 iti te bhagavad yācñāṁ śṛṇvanto’pi na śuśruvuḥ

10230093 kṣudrāśā bhūrikarmāṇo bāliśā vṛddhamāninaḥ

10230101 deśaḥ kālaḥ pṛthag dravyaṁ mantratantrartvijo’gnayaḥ

10230103 devatā yajamānaś ca kratur dharmaś ca yanmayaḥ

10230111 taṁ brahma paramaṁ sākṣād bhagavantam adhokṣajam

10230113 manuṣyadṛṣṭyā duṣprajñā martyātmāno na menire

10230121 na te yad om iti procur na neti ca parantapa

10230123 gopā nirāśāḥ pratyetya tathocuḥ kṛṣṇarāmayoḥ

10230131 tad upākarṇya bhagavān prahasya jagadīśvara

10230133 vyājahāra punar gopān darśayal laukikīṁ gatim

10230141 māṁ jñāpyata patnībhyaḥ sasankarṣaṇam āgatam

10230143 dāsyanti kāmam annaṁ vaḥ snigdhā mayy uṣitā dhiyā

10230151 gatvātha patnīśālāyāṁ dṛṣṭvāsīnāḥ svalankṛtāḥ

10230153 natvā dvijasatīr gopāḥ praśritā idam abruvan

10230161 namo vo viprapatnībhyo nibodhata vacāṁsi naḥ

10230163 ito’vidūre caratā kṛṣṇeneheṣitā vayam

10230171 gāś cārayan sa gopālaiḥ sarāmo dūram āgataḥ

10230173 bubhukṣitasya tasyānnaṁ sānugasya pradīyatām

10230181 śrutvācyutam upāyātaṁ nityaṁ taddarśanotsukāḥ

10230183 tatkathākṣiptamanaso babhūvur jātasambhramāḥ

10230191 caturvidhaṁ bahuguṇam annam ādāya bhājanaiḥ

10230193 abhisasruḥ priyaṁ sarvāḥ samudram iva nimnagāḥ

10230201 niṣiddhyamānāḥ patibhir bhrātṛbhir bandhubhiḥ sutaiḥ

10230203 bhagavaty uttamaśloke dīrghaśrutadhṛtāśayāḥ

10230211 yamunopavane’śokanavapallavamaṇḍite

10230213 vicaraṇtaṁ vṛtaṁ gopaiḥ sāgrajaṁ dadṛśuḥ striyaḥ

10230221 śyāmaṁ hiraṇya-paridhiṁ vana-mālya-barha-

10230222 dhātu-pravāla-naṭa-veṣam anuvratāṁse

10230223 vinyasta-hastam itareṇa dhunānam abjaṁ

10230224 karṇotpalālaka-kapola-mukhābja-hāsam

10230231 prāyaḥ śrutapriyatamodayakarṇapūrair

10230232 yasmin nimagnamanasas tam athākṣirandhraiḥ

10230233 antaḥ praveśya suciraṁ parirabhya tāpaṁ

10230234 prājñaṁ yathābhimatayo vijahur narendra

10230241 tās tathā tyakta-sarvāśāḥ prāptā ātma-didṛkṣayā

10230243 vijñāyākhila-dṛg-draṣṭā prāha prahasitānanaḥ

10230251 svāgataṁ vo mahā-bhāgā āsyatāṁ karavāma kim

10230253 yan no didṛkṣayā prāptā upapannam idaṁ hi vaḥ

10230261 nanv addhā mayi kurvanti kuśalāḥ svārthadarśanāḥ

10230263 ahaitukyavyavahitāṁ bhaktim ātmapriye yathā

10230271 prāṇa-buddhi-manaḥ-svātma-dārāpatya-dhanādayaḥ

10230273 yat-samparkāt priyā āsaṁs tataḥ ko nv aparaḥ priyaḥ?

10230281 tad yāta devayajanaṁ patayo vo dvijātayaḥ

10230283 svasatraṁ pārayiṣyanti yuṣmābhir gṛhamedhinaḥ

10230291 maivaṁ vibho’rhati gadituṁ nṛśaṁsam

10230292 satyaṁ kuruṣva nigamaṁ tava pādamūlam

10230293 prāptā vayaṁ tulasidāma padāvasṛṣṭaṁ

10230294 keśair nivoḍhum atilanghya samastabandhūn

10230301 gṛhṇanti no na patayaḥ pitarau sutā vā

10230302 na bhrātṛ-bandhu-suhṛdaḥ kuta eva cānye

10230303 tasmād bhavat-prapadayoḥ patitātmanāṁ no

10230304 nānyā bhaved gatir arindama tad vidhehi

10230311 patayo nābhyasūyeran pitṛbhrātṛsutādayaḥ

10230313 lokāś ca vo mayopetā devā apy anumanvate

10230321 na prītaye’nurāgāya hy angasango nṛṇām iha

10230323 tan mano mayi yuñjānā acirān mām avāpysyatha

10230331 ity uktā nijapatnyas tā yajñavāṭaṁ punar gatāḥ

10230333 te cānusūyavaḥ svābhiḥ strībhiḥ satram apārayan

10230341 tatraikā vidhṛtā bhartā bhagavantaṁ yathāśrutam

10230343 hṛdopaguhya vijahau dehaṁ karmānubandhanam

10230351 bhagavān api govindas teneivānnena gopakān

10230353 caturvidhenāśayitvā svayaṁ ca bubhuje prabhuḥ

10230361 bhagavān api govindas tenaivānnena gopakān

10230363 catur-vidhenāśayitvā svayaṁ ca bubhuje prabhuḥ

10230371 evaṁ līlā-nara-vapur nṛ-lokam anuśīlayan

10230373 reme go-gopa-gopīnāṁ ramayan rūpa-vāk-kṛtaiḥ

10230381 athānusmṛtya viprās te anvatapyam kṛtāgasaḥ

10230383 yad viśveśvarayor yācñām ahanma nṛ-viḍambayoḥ

10230391 dṛṣṭvā strīṇāṁ bhagavati kṛṣṇe bhaktim alaukikīm

10230393 ātmānaṁ ca tayā hīnam anutaptā vyagarhayan

10230401 dhig janma nas trivṛd-vidyāṁ dhig vrataṁ dhig bahujñatām

10230403 dhik kulaṁ dhik kriyā-dīkṣāṁ vimukhā ye tv adhokṣaje

10230411 nūnaṁ bhagavato māyā yoginām api mohinī

10230413 yad vayaṁ guravo n.ṇāṁ svārthe muhyāmahe dvijāḥ

10230421 aho paśyata nārīṇām api kṛṣṇe jagad-gurau

10230423 duranta-bhāvaṁ yo’vidhyan mṛtyupāśān gṛhābhidhān

10230431 nāsāṁ dvijāti-saṁskāro na nivāso gurāv api

10230433 na tapo nātma-mīmāṁsā na śaucaṁ na kriyāḥ śubhāḥ

10230441 athāpi hy uttamaḥśloke kṛṣṇe yogeśvareśvare

10230443 bhaktir dṛḍhā na cāsmākaṁ saṁskārādimatām api

10230451 nanu svārtha-vimūḍhānāṁ pramattānāṁ gṛhehayā

10230453 aho naḥ smārayām āsa gopa-vākyaiḥ satāṁ gatiḥ

10230461 anyathā pūrṇa-kāmasya kaivalyādy-āśiṣāṁ pateḥ

10230463 īśitavyaiḥ kim asmābhir īśasyaitad viḍambanam

10230471 hitvānyān bhajate yaṁ śrīḥ pāda-sparśāśayāsakṛt

10230473 svātma-doṣāpavargeṇa tad-yācñā jana-mohinī

10230481 deśaḥ kālaḥ pṛthag dravyaṁ mantra-tantrartvijo’gnayaḥ

10230483 devatā yajamānaś ca kratur dharmaś ca yan-mayaḥ

10230491 sa eva bhagavān sākṣād viṣṇur yogeśvareśvaraḥ

10230493 jāto yaduṣv ity āśṛṇma hy api mūḍhā na vidmahe

10230501 tasmai namo bhagavate kṛṣṇāyākuṇṭha-medhase

10230503 yan-māyā-mohita-dhiyo bhramāmaḥ karma-vartmasu

10230511 sa vai na ādyaḥ puruṣaḥ sva-māyā-mohitātmanām

10230513 avijñātānubhāvānāṁ kṣantum arhaty atikramam

10230521 iti svāgham anusmṛtya kṛṣṇe te kṛta-helanāḥ

10230523 didṛkṣavo vrajam atha kaṁsād bhītā na cācalan

1024001 śrī-śuka uvāca

10240011 bhagavān api tatraiva baladevena saṁyutaḥ

10240013 apaśyan nivasan gopān indra-yāga-kṛtodyamān

10240021 tad-abhijño’pi bhagavān sarvātmanā sarva-darśanaḥ

10240023 praśrayāvanato’pṛcchat vṛddhān nandapurogamān

10240031 kathyatāṁ me pitaḥ ko’yaṁ sambhramo va upāgataḥ

10240033 kiṁ phalaṁ kasya coddeśaḥ kena vā sādhyate makhaḥ

10240041 etad brūhi mahān kāmo mahyaṁ śuśrūṣave pitaḥ

10240043 na hi gopyaṁ hi sādhūnāṁ kṛtyaṁ sarvātmanām iha0

10250051 asty asvaparadṛṣṭīnām amitrodāstavidviṣām

10250053 udāsīno’rivad varjya ātmavat suhṛd ucyate

10240061 jñātvājñātvā ca karmāṇi jano’yam anutiṣṭhati

10240063 viduṣaḥ karmasiddhiḥ syāt tathā nāviduṣo bhavet

10240071 tatra tāvat kriyāyogo bhavatāṁ kiṁ vicāritaḥ

10240073 athavā laukikas tan me pṛcchataḥ sādhu bhaṇyatām

1024008 śrī-nanda uvāca

10240081 parjanyo bhagavān indro meghās tasyātma-mūrtayaḥ

10240083 te’bhivarṣanti bhūtānāṁ prīṇanaṁ jīvanaṁ payaḥ

10240091 taṁ tāta vayam anye ca vārmucāṁ patim īśvaram

10240093 dravyais tad-retasā siddhair yajante kratubhir narāḥ

10240101 tac-cheṣeṇopajīvanti tri-varga-phala-hetave

10240103 puṁsāṁ puruṣa-kārāṇāṁ parjanyaḥ phala-bhāvanaḥ

10240111 ya enaṁ visṛjed dharmaṁ pāramparyāgataṁ naraḥ

10240113 kāmād dveṣād bhayāl lobhāt sa vai nāpnoti śobhanam

1024012 śrī-śuka uvāca

10240121 vaco niśamya nandasya tathānyeṣāṁ vrajaukasām

10240123 indrāya manyuṁ janayan pitaraṁ prāha keśavaḥ

10240131 karmaṇā jāyate jantuḥ karmaṇaiva vilīyate

10240133 sukhaṁ duḥkhaṁ bhayaṁ kṣemaṁ karmaṇaivābhipadyate

10240141 asti ced īśvaraḥ kaścit phalarūpy anyakarmaṇām

10240143 kartāraṁ bhajate so’pi na hy akartuḥ prabhur hi saḥ

10240151 kim indreṇeha bhūtānāṁ sva-sva-karmānuvartinām

10240153 anīśenānyathā kartuṁ svabhāva-vihitaṁ nṛṇām

10240161 svabhāva-tantro hi janaḥ svabhāvam anuvartate

10240163 svabhāva-stham idaṁ sarvaṁ sa-devāsura-mānuṣam

10240171 dehān uccāvacāñ jantuḥ prāpyotsṛjati karmaṇā

10240173 śatrur mitram udāsīnaḥ karmaiva gurur īśvaraḥ

10240181 tasmāt sampūjayet karma svabhāva-sthaḥ sva-karma-kṛt

10240183 añjasā yena varteta tad evāsya hi daivatam

10240191 ājīvyaikataraṁ bhāvaṁ yas tv anyam upajīvati

10240193 na tasmād vindate kṣemaṁ jārān nāry asatī yathā

10240201 varteta brahmaṇā vipro rājanyo rakṣayā bhuvaḥ

10240203 vaiśyas tu vārtayā jīvec chūdras tu dvija-sevayā

10240211 kṛṣi-vāṇijya-go-rakṣā kusīdaṁ tūryam ucyate

10240213 vārtā catur-vidhā tatra vayaṁ go-vṛttayo’niśam

10240221 sattvaṁ rajas tama iti sthity-utpatty-anta-hetavaḥ

10240223 rajasotpadyate viśvam anyonyaṁ vividhaṁ jagat

10240231 rajasā coditā meghā varṣanty ambūni sarvataḥ

10240233 prajās tair eva sidhyanti mahendraḥ kiṁ kariṣyati

10240241 na naḥ puro janapadā na grāmā na gṛhā vayam

10240243 vanaukasas tāta nityaṁ vana-śaila-nivāsinaḥ

10240251 tasmād gavāṁ brāhmaṇānām adreś cārabhyatāṁ makhaḥ

10240253 ya indra-yāga-sambhārās tair ayaṁ sādhyatāṁ makhaḥ

10240261 pacyantāṁ vividhāḥ pākāḥ sūpāntāḥ pāyasādayaḥ

10240263 saṁyāvāpūpa-śaṣkulyaḥ sarva-dohaś ca gṛhyatām

10240271 hūyantām agnayaḥ samyag brāhmaṇair brahmavādibhiḥ

10240273 annaṁ bahuvidhaṁ tebhyo deyaṁ vo dhenudakṣiṇāḥ

10240281 anyebhyaś cāśvacāṇḍālapatitebhyo yathārhataḥ

10240283 yavasaṁ ca gavāṁ dattvā giraye dīyatāṁ baliḥ

10240291 svalaṅkṛtā bhuktavantaḥ svanuliptāḥ suvāsasaḥ

10240293 pradakṣiṇaṁ ca kuruta goviprānalaparvatān

10240301 etan mama mataṁ tāta kriyatāṁ yadi rocate

10240303 ayaṁ gobrāhmaṇādrīṇāṁ mahyaṁ ca dayito makhaḥ

1024031 śrī-śuka uvāca

10240311 kālātmanā bhagavatā śakra-darpa-jighāṁsayā

10240313 proktaṁ niśamya nandādyāḥ sādhv agṛhṇanta tad-vacaḥ

10240321 tathā ca vyadadhuḥ sarvaṁ yathāha madhusūdanaḥ

10240323 vācayitvā svasty-ayanaṁ tad-dravyeṇa giri-dvijān

10240331 upahṛtya balīn sarvān ādṛtā yavasaṁ yavām

10240333 godhanāni puraskṛtya giriṁ cakruḥ pradakṣiṇam

10240341 anāṁsy anaḍud-yuktāni te cāruhya sv-alaṅkṛtāḥ

10240343 gopyaś ca kṛṣṇa-vīryāṇi gāyantyaḥ sa-dvijāśiṣaḥ

10240351 kṛṣṇas tv anyatamaṁ rūpaṁ gopaviśrambhanaṁ gataḥ

10240353 śailo’smīti bruvan bhūri balim ādad bṛhadvapuḥ

10240361 tasmai namo vrajajanaiḥ sa cakre ātmanātmane

10240363 aho paśyata śailo’sau rūpī no’nugrahaṁ vyadhāt

10240371 eṣo’vajānato martyān kāmarūpī vanaukasaḥ

10240373 hanti hy asmai namasyāmaḥ śarmaṇe ātmano gavām

1025001 śrī-śuka uvāca

10250011 indras tadātmanaḥ pūjāṁ vijñāya vihatāṁ nṛpa

10250013 gopebhyaḥ kṛṣṇanāthebhyo nandādibhyaś cukopa saḥ

10250021 gaṇaṁ sāṁvartakaṁ nāma meghānāṁ cānta-kāriṇām

10250023 indraḥ pracodayat kruddho vākyaṁ cāheśa-māny uta

10250031 aho śrī-mada-māhātmyaṁ gopānāṁ kānanaukasām

10250033 kṛṣṇaṁ martyam upāśritya ye cakrur deva-helanam

10250041 yathādṛḍhaiḥ karma-mayaiḥ kratubhir nāma-nau-nibhaiḥ

10250043 vidyām ānvīkṣikīṁ hitvā titīrṣanti bhavārṇavam

10250051 vācālaṁ bāliśaṁ stabdham ajñaṁ paṇḍita-māninam

10250053 kṛṣṇaṁ martyam upāśritya gopā me cakrur apriyam

10250061 eṣāṁ śriyāvaliptānāṁ kṛṣṇenādhmāpitātmanām

10250063 dhunuta śrī-mada-stambhaṁ paśūn nayata saṅkṣayam

10250071 ahaṁ cairāvataṁ nāgam āruhyānuvraje vrajam

10250073 marud-gaṇair mahā-vegair nanda-goṣṭha-jighāṁsayā

1025008 śrī-śuka uvāca

10250081 itthaṁ maghavatājñaptā meghā nirmukta-bandhanāḥ

10250083 nanda-gokulam āsāraiḥ pīḍayām āsur ojasā

10250091 vidyotamānā vidyudbhiḥ stanantaḥ stanayitnubhiḥ

10250093 tīvrair marud-gaṇair nunnā vavṛṣur jala-śarkarāḥ

10250101 sthūṇā-sthūlā varṣa-dhārā muñcatsv abhreṣv abhīkṣṇaśaḥ

10250103 jalaughaiḥ plāvyamānā bhūr nādṛśyata natonnatam

10250111 aty-āsārāti-vātena paśavo jāta-vepanāḥ

10250113 gopā gopyaś ca śītārtā govindaṁ śaraṇaṁ yayuḥ

10250121 śiraḥ sutāṁś ca kāyena pracchādyāsāra-pīḍitāḥ

10250123 vepamānā bhagavataḥ pāda-mūlam upāyayuḥ

10250131 kṛṣṇa kṛṣṇa mahā-bhāga tvan-nāthaṁ gokulaṁ prabho

10250133 trātum arhasi devān naḥ kupitād bhakta-vatsala

10250141 śilā-varṣāti-vātena hanyamānam acetanam

10250143 nirīkṣya bhagavān mene kupitendra-kṛtaṁ hariḥ

10250151 apartv aty-ulbaṇaṁ varṣam ati-vātaṁ śilā-mayam

10250153 sva-yāge vihate’smābhir indro nāśāya varṣati

10250161 tatra pratividhiṁ samyag ātma-yogena sādhaye

10250163 lokeśa-mānināṁ mauḍhyād dhaniṣye śrī-madaṁ tamaḥ

10250171 na hi sad-bhāva-yuktānāṁ surāṇām īśa-vismayaḥ

10250173 matto’satāṁ māna-bhaṅgaḥ praśamāyopakalpate

10250181 tasmān mac-charaṇaṁ goṣṭhaṁ man-nāthaṁ mat-parigraham

10250183 gopāye svātma-yogena so’yaṁ me vrata āhitaḥ

10250191 ity uktvaikena hastena kṛtvā govardhanācalam

10250193 dadhāra līlayā viṣṇuś chatrākam iva bālakaḥ

10250201 athāha bhagavān gopān he’mba tāta vrajaukasaḥ

10250203 yathopajoṣaṁ viśata giri-gartaṁ sa-go-dhanāḥ

10250211 na trāsa iha vaḥ kāryo mad-dhastādri-nipātanāt

10250213 vāta-varṣa-bhayenālaṁ tat-trāṇaṁ vihitaṁ hi vaḥ

10250221 tathā nirviviśur gartaṁ kṛṣṇāśvāsita-mānasaḥ

10250223 yathāvakāśaṁ sa-dhanāḥ sa-vrajāḥ sopajīvinaḥ

10250231 kṣut-tṛḍ-vyathāṁ sukhāpekṣāṁ hitvā tair vraja-vāsibhiḥ

10250233 vīkṣyamāṇo dadhārādriṁ saptāhaṁ nācalat padāt

10250241 kṛṣṇayogānubhāvaṁ taṁ niśāmyendro’tivismitaḥ

10250243 niḥstambho bhraṣṭasaṅkalpaḥ svān meghān sannyavārayat

10250251 khaṁ vyabhram uditādityaṁ vāta-varṣaṁ ca dāruṇam

10250253 niśamyoparataṁ gopān govardhana-dharo’bravīt

10250261 niryāta tyajata trāsaṁ gopāḥ sastrīdhanārbhakāḥ

10250263 upārataṁ vātavarṣaṁ vyudaprāyāś ca nimnagāḥ

10250271 tatas te niryayur gopāḥ svaṁ svam ādāya godhanam

10250273 śakaṭodhopakaraṇaṁ strībālasthavirāḥ śanaiḥ

10250281 bhagavān api taṁ śailaṁ svasthāne pūrvavat prabhuḥ

10250283 paśyatāṁ sarvabhūtānāṁ sthāpayāmāsa līlayā

10250291 taṁ premavegān nibhṛtā vrajaukaso

10250292 yathā samīyuḥ parirambhaṇādibhiḥ

10250293 gopyaś ca sasneham apūjayan mudā

10250294 dadhyakṣatādbhir yuyujuḥ sadāśiṣaḥ

10250301 yaśodā rohiṇī nando rāmaś ca balināṁ varaḥ

10250303 kṛṣṇam āliṅgya yuyujur āśiṣaḥ sneha-kātarāḥ

10250311 divi deva-gaṇāḥ siddhāḥ sādhyā gandharva-cāraṇāḥ

10250313 tuṣṭuvur mumucus tuṣṭāḥ puṣpa-varṣāṇi pārthiva

10250321 śaṅkha-dundubhayo nedur divi deva-pracoditāḥ

10250323 jagur gandharva-patayas tumburu-pramukhā nṛpa

10250331 tato’nuraktaiḥ paśupaiḥ pariśrito

10250332 rājan sva-goṣṭhaṁ sa-balo’vrajad dhariḥ

10250333 tathā-vidhāny asya kṛtāni gopikā

10250334 gāyantya īyur muditā hṛdi-spṛśaḥ

1026001 śrī-śuka uvāca

10260011 evaṁ-vidhāni karmāṇi gopāḥ kṛṣṇasya vīkṣya te

10260013 atad-vīrya-vidaḥ procuḥ samabhyetya su-vismitāḥ

10260021 bālakasya yad etāni karmāṇy aty-adbhutāni vai

10260023 katham arhaty asau janma grāmyeṣv ātma-jugupsitam

10260031 yaḥ sapta-hāyano bālaḥ kareṇaikena līlayā

10260033 kathaṁ bibhrad giri-varaṁ puṣkaraṁ gaja-rāḍ iva

10260041 tokenāmīlitākṣeṇa pūtanāyā mahaujasaḥ

10260043 pītaḥ stanaḥ saha prāṇaiḥ kāleneva vayas tanoḥ

10260051 hinvato’dhaḥ śayānasya māsyasya caraṇāv udak

10260053 ano’patad viparyastaṁ rudataḥ prapadāhatam

10260061 eka-hāyana āsīno hriyamāṇo vihāyasā

10260063 daityena yas tṛṇāvartam ahan kaṇṭha-grahāturam

10260071 kvacid dhaiyaṅgava-stainye mātrā baddha udūkhale

10260073 gacchann arjunayor madhye bāhubhyāṁ tāv apātayat

10260081 vane sañcārayan vatsān sa-rāmo bālakair vṛtaḥ

10260083 hantu-kāmaṁ bakaṁ dorbhyāṁ mukhato’rim apāṭayat

10260091 vatseṣu vatsa-rūpeṇa praviśantaṁ jighāṁsayā

10260093 hatvā nyapātayat tena kapitthāni ca līlayā

10260101 hatvā rāsabha-daiteyaṁ tad-bandhūṁś ca balānvitaḥ

10260103 cakre tāla-vanaṁ kṣemaṁ paripakva-phalānvitam

10260111 pralambaṁ ghātayitvograṁ balena bala-śālinā

10260113 amocayad vraja-paśūn gopāṁś cāraṇya-vahnitaḥ

10260121 āśī-viṣatamāhīndraṁ damitvā vimadaṁ hradāt

10260123 prasahyodvāsya yamunāṁ cakre’sau nirviṣodakām

10260131 dustyajaś cānurāgo’smin sarveṣāṁ no vrajaukasām

10260133 nanda te tanaye’smāsu tasyāpy autpattikaḥ katham

10260141 kva sapta-hāyano bālaḥ kva mahādri-vidhāraṇam

10260143 tato no jāyate śaṅkā vraja-nātha tavātmaje

1026015 śrī-nanda uvāca

10260151 śrūyatāṁ me vaco gopā vyetu śaṅkā ca vo’rbhake

10260153 enaṁ kumāram uddiśya gargo me yad uvāca ha

10260161 varṇās trayaḥ kilāsyāsan gṛhṇato’nu-yugaṁ tanūḥ

10260163 śuklo raktas tathā pīta idānīṁ kṛṣṇatāṁ gataḥ

10260171 prāg ayaṁ vasudevasya kvacij jātas tavātmajaḥ

10260173 vāsudeva iti śrīmān abhijñāḥ sampracakṣate

10260181 bahūni santi nāmāni rūpāṇi ca sutasya te

10260183 guṇa-karmānurūpāṇi tāny ahaṁ veda no janāḥ

10260191 eṣa vaḥ śreya ādhāsyad gopa-gokula-nandanaḥ

10260193 anena sarva-durgāṇi yūyam añjas tariṣyatha

10260201 purānena vraja-pate sādhavo dasyu-pīḍitāḥ

10260203 arājake rakṣyamāṇā jigyur dasyūn samedhitāḥ

10260211 ya etasmin mahā-bhāge prītiṁ kurvanti mānavāḥ

10260213 nārayo’bhibhavanty etān viṣṇu-pakṣān ivāsurāḥ

10260221 tasmān nanda kumāro’yaṁ nārāyaṇa-samo guṇaiḥ

10260223 śriyā kīrtyānubhāvena tat-karmasu na vismayaḥ

10260231 ity addhā māṁ samādiśya garge ca sva-gṛhaṁ gate

10260233 manye nārāyaṇasyāṁśaṁ kṛṣṇam akliṣṭa-kāriṇam

10260241 iti nanda-vacaḥ śrutvā garga-gītaṁ vrajaukasaḥ

10260243 dṛṣṭa-śrutānubhāvās te kṛṣṇasyāmita-tejasaḥ

10260245 muditā nandam ānarcuḥ kṛṣṇaṁ ca gata-vismayāḥ

10260251 deve varṣati yajña-viplava-ruṣā vajrāśma-varṣānilaiḥ

10260252 sīdat-pāla-paśu-striy ātma-śaraṇaṁ dṛṣṭvānukampy utsmayan

10260253 utpāṭyaika-kareṇa śailam abalo līlocchilīndhraṁ yathā

10260254 bibhrad goṣṭham apān mahendra-mada-bhit prīyān na indro gavām

1027001 śrī-śuka uvāca

10270011 govardhane dhṛte śaile āsārād rakṣite vraje

10270013 go-lokād āvrajat kṛṣṇaṁ surabhiḥ śakra eva ca

10270021 vivikta upasaṅgamya vrīḍitaḥ kṛta-helanaḥ

10270023 pasparśa pādayor enaṁ kirīṭenārka-varcasā

10270031 dṛṣṭa-śrutānubhāvo’sya kṛṣṇasyāmita-tejasaḥ

10270033 naṣṭa-tri-lokeśa-mada idam āha kṛtāñjaliḥ

1027004 indra uvāca

10270041 viśuddha-sattvaṁ tava dhāma śāntaṁ

10270042 tapo-mayaṁ dhvasta-rajas-tamaskam

10270043 māyā-mayo’yaṁ guṇa-sampravāho

10270044 na vidyate te’grahaṇānubandhaḥ

10270051 kuto nu tad-dhetava īśa tat-kṛtā

10270052 lobhādayo ye’budha-liṅga-bhāvāḥ

10270053 tathāpi daṇḍaṁ bhagavān bibharti

10270054 dharmasya guptyai khala-nigrahāya

10270061 pitā gurus tvaṁ jagatām adhīśo

10270062 duratyayaḥ kāla upātta-daṇḍaḥ

10270063 hitāya cecchā-tanubhiḥ samīhase

10270064 mānaṁ vidhunvan jagad-īśa-māninām

10270071 ye mad-vidhājñā jagad-īśa-māninas

10270072 tvāṁ vīkṣya kāle’bhayam āśu tan-madam

10270073 hitvārya-mārgaṁ prabhajanty apasmayā

10270074 īhā khalānām api te’nuśāsanam

10270081 sa tvaṁ mamaiśvarya-mada-plutasya

10270082 kṛtāgasas te’viduṣaḥ prabhāvam

10270083 kṣantuṁ prabho’thārhasi mūḍha-cetaso

10270084 maivaṁ punar bhūn matir īśa me’satī

10270091 tavāvatāro’yam adhokṣajeha

10270092 bhuvo bharāṇām uru-bhāra-janmanām

10270093 camū-patīnām abhavāya deva

10270094 bhavāya yuṣmac-caraṇānuvartinām

10270101 namas tubhyaṁ bhagavate puruṣāya mahātmane

10270103 vāsudevāya kṛṣṇāya sātvatāṁ pataye namaḥ

10270111 svacchandopātta-dehāya viśuddha-jñāna-mūrtaye

10270113 sarvasmai sarva-bījāya sarva-bhūtātmane namaḥ

10270121 mayedaṁ bhagavan goṣṭha- nāśāyāsāra-vāyubhiḥ

10270123 ceṣṭitaṁ vihate yajñe māninā tīvra-manyunā

10270131 tvayeśānugṛhīto’smi dhvasta-stambho vṛthodyamaḥ

10270133 īśvaraṁ gurum ātmānaṁ tvām ahaṁ śaraṇaṁ gataḥ

1027014 śrī-śuka uvāca

10270141 evaṁ saṅkīrtitaḥ kṛṣṇo maghonā bhagavān amum

10270143 megha-gambhīrayā vācā prahasann idam abravīt

1027015 śrī-bhagavān uvāca

10270151 mayā te’kāri maghavan makha-bhaṅgo’nugṛhṇatā

10270153 mad-anusmṛtaye nityaṁ mattasyendra-śriyā bhṛśam

10270161 mām aiśvarya-śrī-madāndho daṇḍa-pāṇiṁ na paśyati

10270163 taṁ bhraṁśayāmi sampadbhyo yasya cecchāmy anugraham

10270171 gamyatāṁ śakra bhadraṁ vaḥ kriyatāṁ me’nuśāsanam

10270173 sthīyatāṁ svādhikāreṣu yuktair vaḥ stambha-varjitaiḥ

10270181 athāha surabhiḥ kṛṣṇam abhivandya manasvinī

10270183 sva-santānair upāmantrya gopa-rūpiṇam īśvaram

1027019 surabhir uvāca

10270191 kṛṣṇa kṛṣṇa mahā-yogin viśvātman viśva-sambhava

10270193 bhavatā loka-nāthena sa-nāthā vayam acyuta

10270201 tvaṁ naḥ paramakaṁ daivaṁ tvaṁ na indro jagat-pate

10270203 bhavāya bhava go-vipra- devānāṁ ye ca sādhavaḥ

10270211 indraṁ nas tvābhiṣekṣyāmo brahmaṇā coditā vayam

10270213 avatīrṇo’si viśvātman bhūmer bhārāpanuttaye

1027023 śrī-śuka uvāca

10270221 evaṁ kṛṣṇam upāmantrya surabhiḥ payasātmanaḥ

10270223 jalair ākāśa-gaṅgāyā airāvata-karoddhṛtaiḥ

10270231 indraḥ surarṣibhiḥ sākaṁ codito deva-mātṛbhiḥ

10270233 abhyasiñcata dāśārhaṁ govinda iti cābhyadhāt

10270241 tatrāgatās tumburu-nāradādayo

10270242 gandharva-vidyādhara-siddha-cāraṇāḥ

10270243 jagur yaśo loka-malāpahaṁ hareḥ

10270244 surāṅganāḥ sannanṛtur mudānvitāḥ

10270251 taṁ tuṣṭuvur deva-nikāya-ketavo

10270252 hy avākiraṁś cādbhuta-puṣpa-vṛṣṭibhiḥ

10270253 lokāḥ parāṁ nirvṛtim āpnuvaṁs trayo

10270254 gāvas tadā gām anayan payo-drutām

10270261 nānā-rasaughāḥ sarito vṛkṣā āsan madhu-sravāḥ

10270263 akṛṣṭa-pacyauṣadhayo girayo’bibhran un maṇīn

10270271 kṛṣṇe’bhiṣikta etāni sarvāṇi kuru-nandana

10270273 nirvairāṇy abhavaṁs tāta krūrāṇy api nisargataḥ

10270281 iti go-gokula-patiṁ govindam abhiṣicya saḥ

10270283 anujñāto yayau śakro vṛto devādibhir divam

1028001 śrī-śuka uvāca

10280011 ekādaśyāṁ nirāhāraḥ samabhyarcya janārdanam

10280013 snātuṁ nandas tu kālindyā dvādaśyāṁ jalam āviśat

10280021 taṁ gṛhītvānayad bhṛtyo varuṇasyāsuro’ntikam

10280023 avijñāyāsurīṁ velāṁ praviṣṭam udakaṁ niśi

10280031 cukruśus tam apaśyantaḥ kṛṣṇa rāmeti gopakāḥ

10280033 bhagavāṁs tad upaśrutya pitaraṁ varuṇākṛtam

10280035 tad-antikaṁ gato rājan svānām abhayado vibhuḥ

10280041 prāptaṁ vīkṣya hṛṣīkeśaṁ lokapālaḥ saparyayā

10280043 mahatyā pūjayitvā’ha taddarśanamahotsavaḥ

1028005 varuṇa uvāca

10280051 adya me nibhṛto deho’dyaivārtho’dhigataḥ prabho

10280053 tvat-pādabhājo bhagavann avāpuḥ pāram adhvanaḥ

10280061 namas tubhyaṁ bhagavate brahmaṇe paramātmane

10280063 na yatra śrūyate māyā loka-sṛṣṭi-vikalpanā

10280071 ajānatā māmakena mūḍhenākārya-vedinā

10280073 ānīto’yaṁ tava pitā tad bhavān kṣantum arhati

10280081 mamāpy anugrahaṁ kṛṣṇa kartum arhasy aśeṣa-dṛk

10280083 govinda nīyatām eṣa pitā te pitṛ-vatsala

1028009 śrī-śuka uvāca

10280091 evaṁ prasāditaḥ kṛṣṇo bhagavān īśvareśvaraḥ

10280093 ādāyāgāt svapitaraṁ bandhūnāṁ cāvahan mudam

10280101 nandas tv atīndriyaṁ dṛṣṭvā lokapālamahodayam

10280103 kṛṣṇe ca sannatiṁ teṣāṁ jñātibhyo vismito’bravīt

10280111 te cautsukyadhiyo rājan matvā gopās tam īśvaram

10280113 api naḥ svagatiṁ sūkṣmām upādhāsyad adhīśvaram

10280121 iti svānāṁ sa bhagavān vijñāyākhiladṛk svayam

10280123 saṅkalapasiddhaye teṣāṁ kṛpayaitad acintayat

10280131 jano vai loka etasminn avidyā-kāma-karmabhiḥ

10280133 uccāvacāsu gatiṣu na veda svāṁ gatiṁ bhraman

10280141 iti sañcintya bhagavān mahā-kāruṇiko hariḥ

10280143 darśayāmāsa lokaṁ svaṁ gopānāṁ tamasaḥ param

10280151 satyaṁ jñānam anantaṁ yat brahma jyotiḥ sanātanam

10280153 yaddhi paśyanti munayo guṇāpāye samāhitāḥ

10280161 te tu brahmahradaṁ nītā magnāḥ kṛṣṇena coddhṛtāḥ

10280163 dadṛśur brahmaṇo lokaṁ yatrākrūro’dhyagāt purā

10280171 nandādayas tu taṁ dṛṣṭvā paramānanda-nirvṛtāḥ

10280173 kṛṣṇaṁ ca tatra cchandobhiḥ stūyamānaṁ suvismitāḥ

1029001 śrī-śuka uvāca

10290011 bhagavān api tā rātrīḥ śaradotphullamallikāḥ

10290013 vīkṣya rantuṁ manaścakre yogamāyām upāśritaḥ

10290021 tadoḍu-rājaḥ kukubhaḥ karair mukhaṁ

10290022 prācyā vilimpann aruṇena śantamaiḥ

10290023 sa carṣaṇīnām udagāc chuco mṛjan

10290024priyaḥ priyāyā iva dīrgha-darśanaḥ

10290031 dṛṣṭvā kumudvantaṁ akhaṇḍamaṇḍalaṁ

10290032 ramānanābhaṁ navakuṅkumāruṇam

10290033 vanaṁ ca tatkomalagobhir añjitaṁ

10290034 jagau kalaṁ vāmadṛśāṁ manoharam

10290041 niśamya gītaṁ tad-anaṅga-vardhanaṁ

10290042 vraja-striyaḥ kṛṣṇa-gṛhīta-mānasāḥ

10290043 ājagmur anyonyam alakṣitodyamāḥ

10290044 sa yatra kānto javalola-kuṇḍalāḥ

10290051 duhantyo’bhiyayuḥ kāścid dohaṁ hitvā samutsukāḥ

10290053 payo’dhiśritya saṁyāvam anudvāsyāparā yayuḥ

10290061 pariveṣayantyas tad dhitvā pāyayantyaḥ śiśūn payaḥ

10290063 śuśrūṣantyaḥ patīn kāścid aśnantyo’pāsya bhojanam

10290071 limpantyaḥ pramṛjantyo’nyā añjantyaḥ kāś ca locane

10290073 vyatyasta-vastrābharaṇāḥ kāścit kṛṣṇāntikaṁ yayuḥ

10290081 tā vāryamāṇāḥ patibhiḥ pitṛbhir bhātṛ-bandhubhiḥ

10290083 govindāpahṛtātmāno na nyavartanta mohitāḥ

10290091 antar-gṛha-gatāḥ kāścid gopyo’labdha-vinirgamāḥ

10290093 kṛṣṇaṁ tad-bhāvanāyuktā dadhyur mīlita-locanāḥ

10290101 duḥsaha-preṣṭha-viraha-tīvratāpa-dhutāśubhāḥ

10290103 dhyānaprāptācyutāśleṣa-nirvṛtyā kṣīṇamaṅgalāḥ

10290111 tam eva paramātmānaṁ jāra-buddhyāpi saṅgatāḥ

10290113 jahur guṇamayaṁ dehaṁ sadyaḥ prakṣīṇa-bandhanāḥ

1029012 rājovāca

10290121 kṛṣṇaṁ viduḥ paraṁ kāntaṁ na tu brahmatayā mune

10290123 guṇa-pravāhoparamas tāsāṁ guṇa-dhiyāṁ katham

1029013 śrī-śuka uvāca

10290131 uktaṁ purastād etat te caidyaḥ siddhiṁ yathā gataḥ

10290133 dviṣann api hṛṣīkeśaṁ kim utādhokṣaja-priyāḥ

10290141 nṝṇāṁ niḥśreyasārthāya vyaktir bhagavato nṛpa

10290143 avyayasyāprameyasya nirguṇasya guṇātmanaḥ

10290151 kāmaṁ krodhaṁ bhayaṁ sneham aikyaṁ sauhṛdam eva ca

10290153 nityaṁ harau vidadhato yānti tan-mayatāṁ hi te

10290161 na caivaṁ vismayaḥ kāryo bhavatā bhagavaty aje

10290163 yogeśvareśvare kṛṣṇe yata etad vimucyate

10290171 tā dṛṣṭvāntikam āyātā bhagavān vrajayoṣitaḥ

10290173 avadad vadatāṁ śreṣṭho vācaḥ peśair vimohayan

1029018 śrī-bhagavān uvāca

10290181 svāgataṁ vo mahā-bhāgāḥ priyaṁ kiṁ karavāṇi vaḥ

10290182 vrajasyānāmayaṁ kaccid brūtāgamana-kāraṇam

10290191 rajany eṣā ghora-rūpā ghora-sattva-niṣevitā

10290193 pratiyāta vrajaṁ neha stheyaṁ strībhiḥ sumadhyamāḥ

10290201 mātaraḥ pitaraḥ putrāḥ bhrātaraḥ patayaś ca vaḥ

10290203 vicinvanti hy apaśyanto mā kṛḍhvaṁ bandhu-sādhvasam

10290211 dṛṣṭaṁ vanaṁ kusumitaṁ rākeśa-kara-rañjitam

10290213 yamunānila-līlaijat-taru-pallava-śobhitam

10290221 tad yāta mā ciraṁ goṣṭhaṁ śuśrūṣadhvaṁ patīn satīḥ

10290223 krandanti vatsā bālāś ca tān pāyayata duhyata

10290231 athavā mad-abhisnehād bhavatyo yantritāśayāḥ

10290233 āgatā hy upapannaṁ vaḥ prīyante mayi jantavaḥ

10290241 bhartuḥ śuśrūṣaṇaṁ strīṇāṁ paro dharmo hy amāyayā

10290243 tad-bandhūnāṁ ca kalyāṇyaḥ prajānāṁ cānupoṣaṇam

10290251 duḥśīlo durbhago vṛddho jaḍo rogy adhano’pi vā

10290253 patiḥ strībhir na hātavyo lokepsubhir apātakī

10290261 asvargyam ayaśasyaṁ ca phalgu kṛcchraṁ bhayāvaham

10290263 jugupsitaṁ ca sarvatra aupapatyaṁ kula-striyāḥ

10290271 śravaṇād darśanād dhyānān mayi bhāvo’nukīrtanāt

10290273 na tathā sannikarṣeṇa pratiyāta tato gṛham

1029028 śrī-śuka uvāca

10290281 iti vipriyam ākarṇya gopyo govinda-bhāṣitam

10290283 viṣaṇṇā bhagna-saṅkalpāś cintām āpur duratyayam

10290291 kṛtvā mukhāny avaśucaḥ śvasanena śuṣyad

10290292 bimbādharāṇi caraṇena likhantyaḥ

10290293 asrer upātta-masibhiḥ kuca-kuṅkumāni

10290294 tasthur mṛjantya uru-duḥkha-bharāḥ sma tūṣṇīm

10290301 preṣṭhaṁ priyetaram iva pratibhāṣamāṇaṁ

10290302 kṛṣṇaṁ tad-artha-vinivartita-sarva-kāmāḥ

10290303 netre vimṛjya ruditopahate sma kiñcit

10290304 saṁrambha-gadgada-giro’bruvatānuraktāḥ

1029031 gopya ūcuḥ

10290311 maivaṁ vibho’rhati bhavān gaditaṁ nṛśaṁsam

10290312 santyajya sarva-viṣayāṁs tava pāda-mūlam

10290313 bhaktā bhajasva duravagraha mā tyajāsmān

10290314 devo yathādi-puruṣo bhajate mumukṣūn

10290321 yat paty-apatya-suhṛdām anuvṛttir aṅga

10290322 strīṇāṁ svadharma iti dharma-vidā tvayoktam

10290323 astv evam etad upadeśa-pade tvayīśe

10290324 preṣṭho bhavāṁs tanu-bhṛtāṁ kila bandhur ātmā

10290331 kurvanti hi tvayi ratiṁ kuśalāḥ sva ātman

10290332 nitya-priye pati-sutādibhir ārtidaiḥ kim?

10290333 tan naḥ prasīda parameśvara mā sma chindyā

10290334 āśāṁ bhṛtāṁ tvayi cirād aravinda-netra

10290341 cittaṁ sukhena bhavatāpahṛtaṁ gṛheṣu

10290342 yan nirviśaty uta karāv api gṛhya-kṛtye

10290343 pādau padaṁ na calatas tava pāda-mūlāt

10290344 yāmaḥ kathaṁ vrajam atho karavāma kiṁ vā

10290351 siñcāṅga nas tvad-adharāmṛta-pūrakeṇa

10290352 hāsāvaloka-kala-gītaja-hṛc-chayāgnim

10290353 no ced vayaṁ virahajāgny-upayukta-dehā

10290354 dhyānena yāma padayoḥ padavīṁ sakhe te

10290361 yarhy ambujākṣa tava pāda-talaṁ ramāyā

10290362 datta-kṣaṇaṁ kvacid araṇya-jana-priyasya

10290363 asprākṣma tat-prabhṛti nānya-jana-samakṣaṁ

10290364 sthātuṁ tvayābhiramitā bata pārayāmaḥ

10290371 śrīr yat-padāmbuja-rajaś cakame tulasyā

10290372 labdhvāpi vakṣasi padaṁ kila bhṛtya-juṣṭam

10290373 yasyāḥ sva-vīkṣaṇa-kṛte’nya-sura-prayāsas

10290374 tadvad vayaṁ ca tava pāda-rajaḥ prapannāḥ

10290381 tan naḥ prasīda vṛjinārdana te’ṅghri-mūlaṁ

10290382 prāptā visṛjya vasatīs tvad-upāsanāśāḥ

10290383 tvat-sundara-smita-nirīkṣaṇa-tīvra-kāma-

10290384 taptātmanāṁ puruṣa-bhūṣaṇa dehi dāsyam

10290391 vīkṣyālaka-vṛta-mukhaṁ tava kuṇḍala-śrī-

10290392 gaṇḍa-sthalādhara-sudhaṁ hasitāvalokam

10290393 dattābhayaṁ ca bhuja-daṇḍa-yugaṁ vilokya

10290394 vakṣaḥ śriyaika-ramaṇaṁ ca bhavāma dāsyaḥ

10290401 kā stry aṅga te kala-padāyata-mūrcchitena

10290402 sammohitā’rya-padavīṁ na calet trilokyām

10290403 trailokya-saubhagam idaṁ ca nirīkṣya rūpaṁ

10290404 yad go-dvija-druma-mṛgān pulakāny abibhrat

10290411 vyaktaṁ bhavān vraja-bhayārti-haro’bhijāto

10290412 devo yathādi-puruṣaḥ sura-loka-goptā

10290413 tan no vidhehi kara-paṅkajam ārta-bandho

10290414 tapta-staneṣu ca śiraḥsu ca kiṅkarīṇām

1029043 śrī-śuka uvāca

10290421 iti viklavitaṁ tāsāṁ śrutvā yogeśvareśvaraḥ

10290423 prahasya sa-dayaṁ gopīr ātmārāmo’py arīramat

10290431 tābhiḥ sametābhir udāra-ceṣṭitaḥ

10290432 priyekṣaṇotphulla-mukhībhir acyutaḥ

10290433 udāra-hāsa-dvija-kunda-dīdhitir

10290434 vyarocataiṇāṅka ivoḍubhir vṛtaḥ

10290441 upagīyamāna udgāyan vanitā-śata-yūthapaḥ

10290443 mālāṁ bibhrad vaijayantīṁ vyacaran maṇḍayan vanam

10290451 nadyāḥ pulinam āviśya gopībhir himavālukam

10290453 juṣṭaṁ tat-taralānandi-kumudāmodavāyunā

10290461 bāhu-prasāra-parirambha-karālakoru-

10290462 nīvīstanālabhananarmanakhāgrapātaiḥ

10290463 kṣvelyāvalokahasitair vrajasundarīṇām

10290464 uttambhayan rati-patiṁ ramayāñcakāra

10290471 evaṁ bhagavataḥ kṛṣṇāl labdhamānā mahātmanaḥ

10290473 ātmānaṁ menire strīṇāṁ māninyo’bhyadhikaṁ bhuvi

10290481 tāsāṁ tat saubhagamadaṁ vīkṣya mānaṁ ca keśavaḥ

10290483 praśamāya prasādāya tatraivāntaradhīyata

1030001 śrī-śuka uvāca

10300011 antarhite bhagavati sahasaiva vrajāṅganāḥ

10300013 atapyaṁs tam acakṣāṇāḥ kariṇya iva yūthapam

10300021 gaty-ānurāga-smita-vibhramekṣitair

10300022 manoramālāpa-vihāra-vibhramaiḥ

10300023 ākṣipta-cittāḥ pramadā ramā-pates

10300024 tās tā viceṣṭā jagṛhus tad-ātmikāḥ

10300031 gati-smita-prekṣaṇa-bhāṣaṇādiṣu

10300032 priyāḥ priyasya pratirūḍha-mūrtayaḥ

10300033 asāv ahaṁ tv ity abalās tad-ātmikā

10300034 vyavediṣuḥ kṛṣṇa-vihāra-vibhramāḥ

10300041 gāyantya uccair amum eva saṁhatā

10300042 vicikyur unmattakavad vanād vanam

10300043 papracchur ākāśavad antaraṁ bahir

10300044 bhūteṣu santaṁ puruṣaṁ vanaspatīn

10300051 dṛṣṭo vaḥ kaccid aśvattha plakṣa nyagrodha no manaḥ

10300053 nanda-sūnur gato hṛtvā prema-hāsāvalokanaiḥ

10300061 kaccit kuravakāśoka-nāga-punnāga-campakāḥ

10300063 rāmānujo maninīnām ito darpa-hara-smitaḥ

10300071 kaccit tulasi kalyāṇi govinda-caraṇa-priye

10300073 saha tvāli-kulair bibhrad dṛṣṭas te’ti-priyo’cyutaḥ

10300081 mālaty adarśi vaḥ kaccin mallike jāti yūthike

10300083 prītiṁ vo janayan yātaḥ kara-sparśena mādhavaḥ

10300091 cūta-priyāla-panasānsana-kovidāra-

10300092 jambv-arka-bilva-bakulāmra-kadamba-nīpāḥ

10300093 ye’nye parārtha-bhavakā yamanopakūlāḥ

10300094 śaṁsantu kṛṣṇa-padavīṁ rahitātmanāṁ naḥ

10300101 kiṁ te kṛtaṁ kṣiti tapo bata keśavāṅghri-

10300102 sparśotsavotpulakitāṅga-ruhair vibhāsi

10300103 apy aṅghri-sambhava urukrama-vikramād vā

10300104 āho varāhavapuṣaḥ parirambhaṇena

10300111 apy eṇapatny upagataḥ priyayeha gātrais

10300112 tanvan dṛśāṁ sakhi sunirvṛtim acyuto vaḥ

10300113 kāntāṅga-saṅga-kuca-kuṅkuma-rañjitāyāḥ

10300114 kundasrajaḥ kulapater iha vāti gandhaḥ

10300121 bāhuṁ priyāṁsa upadhāya gṛhītapadmo

10300122 rāmānujas tulasikālikulair madāndhaiḥ

10300123 anvīyamāna iha vas taravaḥ praṇāmaṁ

10300124 kiṁ vābhinandati caran praṇayāvalokaiḥ?

10300131 pṛcchatemā latā bāhūn apy āśliṣṭā vanaspateḥ

10300133 nūnaṁ tatkaraja-spṛṣṭā bibhraty utpulakāny aho

10300141 ity unmatta-vaco gopyaḥ kṛṣṇānveṣaṇa-kātarāḥ

10300143 līlā bhagavatas tās tā hy nnaucakrus tad-ātmikāḥ

10300151 kasyāścit pūtanāyantyāḥ kṛṣṇāyantyapibat stanam

10300153 tokāyitvā rudaty anyā padāhañchakaṭayātīm

10300161 daityāyitvā jahārānyām ekā kṛṣṇārbha-bhāvanām

10300163 riṅgayāmāsa kāpy aṅghrī karṣantī ghoṣa-niḥsvanaiḥ

10300171 kṛṣṇa-rāmāyite dve tu gopāyantyaś ca kāścana

10300173 vatsyāyatīṁ hanti cānyā tatraikā tu bakāyatīm

10300181 āhūya dūragā yadvat kṛṣṇas tam anuvartatīm

10300183 veṇuṁ kvaṇantīṁ krīḍantīm anyāḥ śaṁsanti sādhv iti

10300191 kasyāñcit svabhujaṁ naysya calanty āhāparā nanu

10300193 kṛṣṇo’haṁ paśyata gatiṁ lalitām iti tan-manāḥ

10300201 mā bhaiṣṭa vâta-varṣābhyāṁ tat-trāṇaṁ vihitaṁ mayā

10300203 ity uktvaikena hastena yatanty unnidadhe’mbaram

10300211 āruhyaikā padākramya śirasy āhāparāṁ nṛpa

10300213 duṣṭāhe gaccha jāto’haṁ khalānāṁ nanu daṇḍa-dhṛk

10300221 tatraikovāca he gopā dāvāgniṁ paśyatolbaṇam

10300223 cakṣūṁṣy āśv apidadhvaṁ vo vidhāsye kṣemam añjasā

10300231 baddhānyayā srajā kācit tanvī tatra ulūkhale

10300233 bhītā sudṛk pidhāyāsyaṁ bheje bhīti-viḍambanam

10300241 evaṁ kṛṣṇapṛcchamānā vṛndāvanalatās tarūn

10300243 vyacakṣata vanoddeśe padāni paramātmanaḥ

10300251 padāni vyaktam etāni nandasūnor mahātmanaḥ

10300253 lakṣyante hi dhvajāmbhoja-vajrāṅkuśa-yavādibhiḥ

10300261 tais taiḥ padais tatpadavīm anvicchantyo’grato’balāḥ

10300263 vadhvāḥ padaiḥ supṛktāni vilokyārtāḥ samabruvan

10300271 kasyāḥ padāni caitāni yātāyā nandasūnunā

10300273 aṁsanyastaprakoṣṭhāyāḥ kareṇoḥ kariṇā yathā

10300281 anayārādhito nūnaṁ bhagavān harir īśvaraḥ

10300283 yan no vihāya govindaḥ prīto’yam anayad rahaḥ

10300291 dhanyā aho amī ālyo govindāṅghryabjareṇavaḥ

10300293 yān brahmeśo ramā devī dadhur mūrdhny aghanuttaye

10300301 tasyā amūni naḥ kṣobhaṁ kurvanty uccaiḥ padāni yat

10300303 yaikāpahṛtya gopīnāṁ raho bhuṅkte’cyutādharam

10300311 na lakṣyante padāny atra tasyā nūnaṁ tṛṇāṅkuraiḥ

10300313 khidyat-sujātāṅghritalām unninye preyasīṁ priyaḥ

10300321 imāny adhikamagnāni padāni vahato vadhūm

10300323 gopyaḥ paśyata kṛṣṇasya bhārākrāntasya kāminaḥ

10300331 atrāvaropitā kāntā puṣpa-hetor mahātmanā

10300333 atra prasūnāvacayaḥ priyārthe preyasā kṛtaḥ

10300335 prapadākramaṇe ete paśyatāsakale pade

10300341 keśaprasādhanaṁ tv atra kāminyāḥ kāminā kṛtam

10300343 tāni cūḍatayā kāntām upaviṣṭam iha dhruvam

10300351 reme tayā cātmarata ātmārāmo’py akhaṇḍitaḥ

10300353 kāmināṁ darśayan dainyaṁ strīṇāṁ caiva durātmatām

10300361 ity evaṁ darśayantyas tāś cerur gopyo vicetasaḥ

10300363 yāṁ gopīm anayat kṛṣṇo vihāyānyāḥ striyo vane

10300371 sā ca mene tadātmānaṁ variṣṭhaṁ sarvayoṣitām

10300373 hitvā gopīḥ kāmayānā mām asau bhajate priyaḥ

10300381 tato gatvā vanoddeśe dṛptā keśavam abravīt

10300383 na pāraye’haṁ calituṁ naya māṁ yatra te manaḥ

10300391 evam uktaḥ priyām āha,’skandha āruhyatām' iti

10300393 tataś cāntardadhe kṛṣṇaḥ sā vadhūr anvatapyata

10300401 hā nātha ramaṇa preṣṭha kvāsi kvāsi mahābhuja

10300403 dāsyās te kṛpaṇāyā me sakhe darśaya sannidhim

10300411 anvicchantyo bhagavato mārge gopyo’vidūrataḥ

10300413 dadṛśuḥ priyaviśleṣān mohitāṁ duḥkhitāṁ sakhīm

10300421 tayā kathitam ākarṇya mānaprāptiṁ ca mādhavāt

10300423 avamānaṁ ca daurātmyād vismayaṁ paramaṁ yayuḥ

10300431 tato’viśan vanaṁ candrajyotsnā yāvad vibhāvyate

10300433 tamaḥ praviṣṭam ālakṣya tato nivavṛtuḥ striyaḥ

10300441 tan-manaskās tad-ālāpās tad-viceṣṭās tad-ātmikāḥ

10300443 tad-guṇān eva gāyantyo nātmāgārāṇi sasmaruḥ

10300451 punaḥ pulinam āgatya kalindyāḥ kṛṣṇabhāvanāḥ

10300453 samavetā jaguḥ kṛṣṇaṁ tadāgamanakāṅkṣitāḥ

1031001 gopya ūcuḥ

10310011 jayati te'dhikaṁ janmanā vrajaḥ śrayata indirā śaśvad atra hi

10310013 dayita dṛśyatāṁ dikṣu tāvakās tvayi dhṛtāsavās tvāṁ vicinvate

10310021 śarad-udāśaye sādhu-jāta-sat-sarasijodare śrī-muṣā dṛṣā

10310023 surata-nātha te’śulka-dāsikā varada nighnato neha kiṁ vadhaḥ

10310031 viṣa-jalāpyayād vyāla-rākṣasād varṣa-mārutād vaidyutānalāt

10310033 vṛṣa-mayātmajād viśvato-bhayād ṛṣabha te vayaṁ rakṣitā muhuḥ

10310041 na khalu gopikā-nandano bhavān akhila-dehinām antarātma-dṛk

10310043 vikhanasārthito viśva-guptaye sakha udeyivān sātvatāṁ kule

10310051 viracitābhayaṁ vṛṣṇi-dhurya te caraṇam īyuṣāṁ saṁsṛter bhayāt

10310053 kara-saroruhaṁ kānta kāmadaṁ śirasi dhehi naḥ śrī-kara-graham

10310061 vraja-janārtihan vīra yoṣitāṁ nija-jana-smaya-dhvaṁsana-smita

10310063 bhaja sakhe bhavat-kiṅkarīḥ sma no jala-ruhānanaṁ cāru darśaya

10310071 praṇata-dehināṁ pāpa-karśanaṁ tṛṇa-carānugaṁ śrī-niketanam

10310073 phaṇi-phaṇārpitaṁ te padāmbujaṁ kṛṇu kuceṣu naḥ kṛndhi hṛc-chayam

10310081 madhurayā girā valgu-vākyayā budha-mano-jñayā puṣkarekṣaṇa

10310083 vidhi-karīr imā vīra muhyatīr adhara-sīdhunāpyāyayasva naḥ

10310091 tava kathāmṛtaṁ tapta-jīvanaṁ kavibhir īḍitaṁ kalmaṣāpaham

10310093 śravaṇamaṅgalaṁ śrīmadātataṁ bhuvi grṇanti te bhuridā janāḥ

10310101 prahasitaṁ priya premavīkṣaṇaṁ

10310102 viharaṇaṁ ca te dhyānamaṅgalam

10310103 rahasi saṁvido yā hṛdispṛśaḥ

10310104 kuhaka no manaḥ kṣobhayanti hi

10310111 calasi yad vrajāc cārayan paśūn

10310112 nalina-sundaraṁ nātha te padam

10310113 śila-tṛṇāṅkuraiḥ sīdatīti naḥ

10310114 kalilatāṁ manaḥ kānta gacchasi

10310121 dina-parikṣaye nīla-kuntalair vana-ruhānanaṁ bibhrad āvṛtam

10310123 ghana-rajasvalaṁ darśayan muhur manasi naḥ smaraṁ vīra yacchasi

10310131 praṇata-kāmadaṁ padmajārcitaṁ dharaṇi-maṇḍanaṁ dhyeyam āpadi

10310133 caraṇa-paṅkajaṁ śantamaṁ ca te ramaṇa naḥ staneṣv arpayādhihan

10310141 surata-vardhanaṁ śoka-nāśanaṁ svarita-veṇunā suṣṭhu cumbitam

10310143 itara-rāga-vismāraṇaṁ nṛṇāṁ vitara vīra nas te’dharāmṛtam

10310151 aṭati yad bhavān ahni kānanaṁ truṭir yugāyate tvām apaśyatām

10310153 kuṭila-kuntalaṁ śrī-mukhaṁ ca te jaḍa udīkṣitāṁ pakṣma-kṛt dṛśām

10310161 pati-sutānvaya-bhārtṛ-bāndhavān ativilaṅghya te’nty acyutāgatāḥ

10310163 gati-vidas tavodgīta-mohitāḥ kitava yoṣitaḥ kas tyajen niśi

10310171 rahasi saṁvidaṁ hṛc-chayodayaṁ prahasitānanaṁ prema-vīkṣaṇam

10310173 bṛhad-uraḥ śriyo vīkṣya dhāma te muhur atispṛhā muhyate manaḥ

10310181 vraja-vanaukasāṁ vyaktir aṅga te vṛjina-hantry alaṁ viśva-maṅgalam

10310183 tyaja manāk ca nas tvat-spṛhātmanāṁ svajana-hṛd-rujāṁ yan niṣūdanam

10310191 yat te sujāta-caraṇāmbu-ruhaṁ staneṣu

10310192 bhītāḥ śanaiḥ priya dadhīmahi karkaśeṣu

10310193 tenāṭavīm aṭasi tad vyathate na kiṁ svit

10310194 kūrpādibhir bhramati dhīr bhavad-āyuṣāṁ naḥ

1032001 śrī-śuka uvāca

10320011 iti gopyo pragāyantyaḥ pralapantyaś ca citradhā

10320013 ruruduḥ susvaraṁ rājan kṛṣṇa-darśana-lālasāḥ

10320021 tāsām āvirabhūc chauriḥ smayamānamukhāmbujaḥ

10320023 pītāmbara-dharaḥ sragvī sākṣān manmatha-manmathaḥ

10320031 taṁ vilokyāgataṁ preṣṭhaṁ prīty-utphulla-dṛśo’balāḥ

10320033 uttasthur yugapat sarvās tanvaḥ prāṇam ivāgatam

10320041 kācit karāmbujaṁ śaurer jagṛhe’ñjalināṁ mudā

10320043 kācid dadhāra tad-bāhum aṁse candana-rūṣitam

10320051 kācid añjalināgṛhāt tanvī tāmbūla-carvitam

10320053 ekā tad-aṅghri-kamalaṁ santaptā stanayor adhāt

10320061 ekā bhrū-kuṭim ābaddhya prema-saṁrambha-vihvalā

10320063 ghnatīvaikṣat sandaṣṭa-daśana-cchadā

10320071 aparānimiṣaddṛgbhyāṁ juṣāṇā tan-mukhāmbujam

10320073 āpītam api nātṛpyat santas taccaraṇaṁ yathā

10320081 taṁ kācin netrarandhreṇa hṛdikṛtya nimīlya ca

10320083 pulakāṅgulyupaguhyās te yogīvānandasamplutā

10320091 sarvās tāḥ keśavālokaparamotsavanirvṛtāḥ

10320093 jahur virahajaṁ tāpaṁ prājñaṁ prāpya yathā janāḥ

10320101 tābhir vidhūtaśokābhir bhagavān acyuto vibhuḥ

10320103 vyarocatādhikaṁ tāta puruṣaḥ śaktibhir yathā

10320111 tāḥ samādāya kālindyā nirviśya pulinaṁ vibhuḥ

10320113 vikasatkundamandāra-surabhyanilaṣaṭpadam

10320121 śaraccandrāṁśusandohadhvastadoṣātamaḥ śivam

10320123 kṛṣṇāyā hastataralācita-komalabālukam

10320131 tad-darśanāhlāda-vidhūta-hṛd-rujo

10320132 manorathāntaṁ śrutayo yathā yayuḥ

10320133 svair uttarīyaiḥ kucakuṅkumāṅkitair

10320134 acīklpann āsanam ātmabandhave

10320141 tatropaviṣṭo bhagavān sa īśvaro

10320142 yogeśvarāntar-hṛdi kalpitāsanaḥ

10320143 cakāsa gopī-pariṣad-gato’rcitas

10320144 trailokya-lakṣmy-eka-padaṁ vapur dadhat

10320151 sabhājayitvā tam anaṅga-dīpanaṁ

10320152 sahāsa-līlekṣaṇa-vibhrama-bhruvā

10320153 saṁsparśanenāṅka-kṛtāṅghri-hastayoḥ

10320154 saṁstutya īṣat kupitā babhāṣire

1032016 gopya ūcuḥ

10320161 bhajato’nubhajaty eka, eka etadviparyayam

10320163 nobhayāṁś ca bhajaty eka etan no brūhi sādhu naḥ

1032017 śrī-bhagavān uvāca

10320171 mitho bhajanti ye sakhyaḥ svārthaikāntodyamā hi te

10320173 na tatra sauhṛdaṁ dharmaḥ svārthārthaṁ tadd hi nānyathā

10320181 bhajanty abhajato ye vai karuṇāḥ pitaro yathā

10320183 dharmo nirapavādo’tra sauhrdaṁ ca sumadhyamāḥ

10320191 bhajato’pi na vai kecit bhajanty abhajataḥ kutaḥ

10320193 ātmārāmā hy āptakāmā akṛtajñā gurudruhaḥ

10320201 nāhaṁ tu sakhyo bhajato’pi jantūn

10320202 bhajāmy amīṣām anuvṛttivṛttaye

10320203 yathādhano labdha-dhane vinaṣṭe

10320204 tac cintayānyan nibhṛto na veda

10320211 evaṁ mad-arthojjhita-loka-veda-

10320212 svānāṁ hi vo mayy anuvṛttaye’balāḥ

10320213 mayā parokṣaṁ bhajatā tirohitaṁ

10320214 māsūyituṁ mārhatha tat priyaṁ priyāḥ

10320221 na pāraye’haṁ niravadya-saṁyujāṁ

10320222 sva-sādhu-kṛtyaṁ vibudhāyuṣāpi vaḥ

10320223 yām ābhajan durjara-geha-śṛṅkhalāḥ

10320224 saṁvṛścya tad vaḥ pratiyātu sādhunā

1033001 śrī-śuka uvāca

10330011 itthaṁ bhagavato gopyaḥ śrutvā vācaḥ supeśalāḥ

10330013 jahur virahajaṁ tāpaṁ tadaṅgopacitāśiṣaḥ

10330021 tatrārabhata govindo rāsakrīḍām anuvrataiḥ

10330023 strīratnair anvitaḥ prītair anyonyābaddhabāhubhiḥ

10330031 rāsotsavaḥ sampravṛtto gopī-maṇḍala-maṇḍitaḥ

10330033 yogeśvareṇa kṛṣṇena tāsāṁ madhye dvayor dvayoḥ

10330035 praviṣṭena gṛhītānāṁ kaṇṭhe sva-nikaṭaṁ striyaḥ

10330041 yan manyeran nabhas tāvad vimāna-śata-saṅkulam

10330043 divaukasāṁ sadārāṇām autsukyāpahṛtātmanām

10330051 tato dundubhayo nedur nipetuḥ puṇya-vṛṣṭayaḥ

10330053 jagur gandharvapatayaḥ sastrīkās tadyaśo’malam

10330061 valayānāṁ nūpurāṇāṁ kiṅkiṇīnāṁ ca yoṣitām

10330063 sa-priyāṇām abhūc chabdas tumulo rāsa-maṇḍale

10330071 tatrātiśuśubhe tābhir bhagavān devakī-sutaḥ

10330073 madhye maṇīnāṁ haimānāṁ mahā-marakato yathā

10330081 pāda-nyāsair bhuja-vidhūtibhiḥ sasmitair bhrūvilāsair

10330082 bhajyanmadhyaiścalakucapaṭaiḥ kuṇḍalairgaṇḍalolaiḥ

10330083 svidyan mukhyaḥ kavararaśanāgranthayaḥ kṛṣṇavadhvo

10330084 gāyantyas taṁ taḍita iva tā meghacakre virejuḥ

10330091 uccair jagur nṛtyamānā raktakaṇṭhyo ratipriyāḥ

10330093 kṛṣṇābhi-marśamuditā yad gītenedam āvṛtam

10330101 kācit samaṁ mukundena svarajātīr amiśritāḥ

10330103 unninye pūjitā tena prīyatā sādhu sādhv iti

10330105 tad eva dhruvam unninye tasyai mānaṁ ca bahv adāt

10330111 kācid rāsapariśrāntā pārśvasthasya gadābhṛtaḥ

10330113 jagrāha bāhunā skandhaṁ ślathadvalayamallikā

10330121 tatraikāṁsagataṁ bāhuṁ kṛṣṇasyotpalasaurabham

10330123 candanālisamāghrāya hṛṣṭaromā cucumba ha

10330131 kasyāścin nāṭyavikṣiptakuṇḍalatviṣamaṇḍitam

10330133 gaṇḍaṁ gaṇḍe sandadhatyā adāt tāmbūlacarvitam

10330141 nṛtyatī gāyatī kācit kūjan nūpura-mekhalā

10330143 pārśva-sthācyuta-hastābjaṁ śrāntādhāt stanayoḥ śivam

10330151 gopyo labdhvācyutaṁ kāntaṁ śriya ekānta-vallabham

10330153 gṛhīta-kaṇṭhyas tad-dorbhyāṁ gāyantyas taṁ vijahrire

10330161 karṇotpalālakaviṭaṅkakapolagharma-

10330162 vaktraśriyo valayanūpuraghoṣa-vādyaiḥ

10330163 gopyaḥ samaṁ bhagavatā nanṛtuḥ svakeśa-

10330164 srastasrajo bhramaragāyaka-rāsagoṣṭhyām

10330171 evaṁ pariṣvāṅga-karābhimarśa-

10330172 snigdhekṣaṇoddāma-vilāsa-hāsaiḥ

10330173 reme rameśo vraja-sundarībhir

10330174 yathārbhakaḥ sva-pratibimba-vibhramaiḥ

10330181 tad-aṅga-saṅga-pramadākulendriyāḥ

10330182 keśān dukūlaṁ kuca-paṭṭikāṁ vā

10330183 nāñjaḥ prativyoḍhum alaṁ vraja-striyo

10330184 visrasta-mālābharaṇāḥ kurūdvaha

10330191 kṛṣṇa-vikrīḍitaṁ vīkṣya mumuhuḥ khecara-striyaḥ

10330193 kāmārditāḥ śaśāṅkaś ca sagaṇo vismito’bhavat

10330201 kṛtvā tāvantam ātmānaṁ yāvatīr gopayoṣitaḥ

10330203 reme sa bhagavāṁs tābhir ātmārāmo’pi līlayā

10330211 tāsām ativihāreṇa śrāntānāṁ vadanāni saḥ

10330213 prāmṛjat karuṇaḥ premṇā śantamenāṅga pāṇinā

10330221 gopyaḥ sphurat-puraṭa-kuṇḍala-kuntala-tviḍ-

10330222 guṇa-śriyā sudhita-hāsa-nirīkṣaṇena

10330223 mānaṁ dadhatya ṛṣabhasya jaguḥ kṛtāni

10330224 puṇyāni tat-kara-ruha-sparaśa-pramodāḥ

10330231 tābhir yutaḥ śramam apohitum aṅga-saṅga-

10330232 ghṛṣṭa-srajaḥ sa kuca-kuṅkuma-rañjitāyāḥ

10330233 gandharva-pālibhir anudruta āviśad vāḥ

10330234 śrānto gajībhir ibha-rāḍ iva bhinna-setuḥ

10330241 so’mbhasy alaṁ yuvatibhiḥ pariṣicyamānaḥ

10330242 premṇekṣitaḥ prahasatībhir itas tato’ṅga

10330243 vaimānikaiḥ kusuma-varṣibhir īḍyamāno

10330244 reme svayaṁ sva-ratir atra gajendra-līlaḥ

10330251 tataś ca kṛṣṇopavane jala-sthala-

10330252 prasūna-gandhānila-juṣṭa-dik-taṭe

10330253 cacāra bhṛṅga-pramadā-gaṇāvṛto

10330254 yathā mada-cyud dviradaḥ kareṇubhiḥ

10330261 evaṁ śaśāṅkāṁśu-virājitā niśāḥ

10330262 sa satya-kāmo’nuratābalā-gaṇaḥ

10330263 siṣeva ātmany avaruddha-saurataḥ

10330264 sarvāḥ śarat-kāvya-kathā-rasāśrayāḥ

1033027 rājovāca

10330271 saṁsthāpanāya dharmasya praśamāyetarasya ca

10330273 avatīrṇo hi bhagavān aṁśena jagad-īśvaraḥ

10330281 sa kathaṁ dharma-setūnāṁ vaktā kartābhirakṣitā

10330283 pratīpam ācarad brahman para-dārābhimarśanam

10330291 āpta-kāmo yadu-patiḥ kṛtavān vai jugupsitam

10330293 kim-abhiprāya etan naḥ śaṁśayaṁ chindhi su-vrata

1033030 śrī-śuka uvāca

10330301 dharma-vyatikramo dṛṣṭa īśvarāṇāṁ ca sāhasam

10330303 tejīyasāṁ na doṣāya vahneḥ sarva-bhujo yathā

10330311 naitat samācarej jātu manasāpi hy anīśvaraḥ

10330313 vinaśyaty ācaran mauḍhyād yathārudro’bdhi-jaṁ viṣam

10330311 īśvarāṇāṁ vacaḥ satyaṁ tathaivācaritaṁ kvacit

10330313 teṣāṁ yat sva-vaco-yuktaṁ buddhimāṁs tat samācaret

10330321 kuśalācaritenaiṣām iha svārtho na vidyate

10330323 viparyayeṇa vānartho nirahaṅkāriṇāṁ prabho

10330331 kim utākhila-sattvānāṁ tiryaṅ-martya-divaukasām

10330333 īśituś ceśitavyānāṁ kuśalākuśalānvayaḥ

10330341 yat-pāda-paṅkaja-parāga-niṣeva-tṛptā

10330342 yoga-prabhāva-vidhutākhila-karma-bandhāḥ

10330343 svairaṁ caranti munayo’pi na nahyamānās

10330344 tasyecchayātta-vapuṣaḥ kuta eva bandhaḥ

10330351 gopīnāṁ tat-patīnāṁ ca sarveṣām eva dehinām

10330353 yo’ntaś carati so’dhyakṣaḥ krīḍaneneha deha-bhāk

10330361 anugrahāya bhaktānāṁ mānuṣaṁ deham āśritaḥ

10330363 bhajate tādṛśīḥ krīḍā yāḥ śrutvā tat-paro bhavet

10330371 nāsūyan khalu kṛṣṇāya mohitās tasya māyayā

10330373 manyamānāḥ svapārśvasthān svān svān dārān vrajaukasaḥ

10330381 brahma-rātra upāvṛtte vāsudevānumoditāḥ

10330383 anicchantyo yayur gopyaḥ sva-gṛhān bhagavat-priyāḥ

10330391 vikrīḍitaṁ vraja-vadhūbhir idaṁ ca viṣṇoḥ

10330392 śraddhānvito yaḥ śṛṇuyād atha varṇayed vā

10330393 bhaktiṁ parāṁ bhagavati parilabhya kāmaṁ

10330394 hṛd-rogam āśv apahinoty acireṇa dhīraḥ

1034001 śrī-śuka uvāca

10340011 ekadā deva-yātrāyāṁ gopālā jāta-kautukāḥ

10340013 anobhir anaḍud-yuktaiḥ prayayus te’mbikā-vanam

10340021 tatra snātvā sarasvatyāṁ devaṁ paśu-patiṁ vibhum

10340023 ānarcur arhaṇair bhaktyā devīṁ ca nṛpate’mbikām

10340031 gāvo hiraṇyaṁ vāsāṁsi madhu madhv-annam ādṛtāḥ

10340033 brāhmaṇebhyo daduḥ sarve devo naḥ prīyatām iti

10340041 ūṣuḥ sarasvatī-tīre jalaṁ prāśya yata-vratāḥ

10340043 rajanīṁ tāṁ mahā-bhāgā nanda-sunandakādayaḥ

10340051 kaścin mahān ahis tasmin vipine’ti-bubhukṣitaḥ

10340053 yadṛcchayāgato nandaṁ śayānam ura-go’grasīt

10340061 sa cukrośāhinā grastaḥ kṛṣṇa kṛṣṇa mahān ayam

10340063 sarpo māṁ grasate tāta prapannaṁ parimocaya

10340071 tasya cākranditaṁ śrutvā gopālāḥ sahasotthitāḥ

10340073 grastaṁ ca dṛṣṭvā vibhrāntāḥ sarpaṁ vivyadhur ulmukaiḥ

10340081 alātair dahyamāno’pi nāmuñcat tam uraṅgamaḥ

10340083 tam aspṛśat padābhyetya bhagavān sātvatāṁ patiḥ

10340091 sa vai bhagavataḥ śrīmat- pāda-sparśa-hatāśubhaḥ

10340093 bheje sarpa-vapur hitvā rūpaṁ vidyādharārcitam

10340101 tam apṛcchad dhṛṣīkeśaḥ praṇataṁ samavasthitam

10340103 dīpyamānena vapuṣā puruṣaṁ hema-mālinam

10340111 ko bhavān parayā lakṣmyā rocate’dbhuta-darśanaḥ

10340113 kathaṁ jugupsitām etāṁ gatiṁ vā prāpito’vaśaḥ

1034013 sarpa uvāca

10340121 ahaṁ vidyādharaḥ kaścit sudarśana iti śrutaḥ

10340123 śriyā svarūpa-sampattyā vimānenācaran diśaḥ

10340131 ṛṣīn virūpāṅgirasaḥ prāhasaṁ rūpa-darpitaḥ

10340133 tair imāṁ prāpito yoniṁ pralabdhaiḥ svena pāpmanā

10340141 śāpo me’nugrahāyaiva kṛtas taiḥ karuṇātmabhiḥ

10340143 yad ahaṁ loka-guruṇā padā spṛṣṭo hatāśubhaḥ

10340151 taṁ tvāhaṁ bhava-bhītānāṁ prapannānāṁ bhayāpaham

10340153 āpṛcche śāpa-nirmuktaḥ pāda-sparśād amīva-han

10340161 prapanno’smi mahā-yogin mahā-puruṣa sat-pate

10340161 anujānīhi māṁ deva sarva-lokeśvareśvara

10340171 brahma-daṇḍād vimukto’haṁ sadyas te’cyuta darśanāt

10340173 yan-nāma gṛhṇann akhilān śrotṝn ātmānam eva ca

10340175 sadyaḥ punāti kiṁ bhūyas tasya spṛṣṭaḥ padā hi te

10340181 ity anujñāpya dāśārhaṁ parikramyābhivandya ca

10340183 sudarśano divaṁ yātaḥ kṛcchrān nandaś ca mocitaḥ

10340191 niśāmya kṛṣṇasya tad ātma-vaibhavaṁ

vrajaukaso vismita-cetasas tataḥ

10340193 samāpya tasmin niyamaṁ punar vrajaṁ

nṛpāyayus tat kathayanta ādṛtāḥ

10340201 kadācid atha govindo rāmaś cādbhuta-vikramaḥ

10340203 vijahratur vane rātryāṁ madhya-gau vraja-yoṣitām

10340211 upagīyamānau lalitaṁ strī-janair baddha-sauhṛdaiḥ

10340213 sv-alaṅkṛtānuliptāṅgau sragvinau virajo-'mbarau

10340221 niśā-mukhaṁ mānayantāv uditoḍupa-tārakam

10340223 mallikā-gandha-mattāli- juṣṭaṁ kumuda-vāyunā

10340231 jagatuḥ sarva-bhūtānāṁ manaḥ-śravaṇa-maṅgalam

10340233 tau kalpayantau yugapat svara-maṇḍala-mūrcchitam

10340241 gopyas tad-gītam ākarṇya mūrcchitā nāvidan nṛpa

10340243 sraṁsad-dukūlam ātmānaṁ srasta-keśa-srajaṁ tataḥ

10340251 evaṁ vikrīḍatoḥ svairaṁ gāyatoḥ sampramatta-vat

10340253 śaṅkhacūḍa iti khyāto dhanadānucaro’bhyagāt

10340261 tayor nirīkṣato rājaṁs tan-nāthaṁ pramadā-janam

10340263 krośantaṁ kālayām āsa diśy udīcyām aśaṅkitaḥ

10340271 krośantaṁ kṛṣṇa rāmeti vilokya sva-parigraham

10340273 yathā gā dasyunā grastā bhrātarāv anvadhāvatām

10340281 mā bhaiṣṭety abhaya-rāvau śāla-hastau tarasvinau

10340283 āsedatus taṁ tarasā tvaritaṁ guhyakādhamam

10340291 sa vīkṣya tāv anuprāptau kāla-mṛtyū ivodvijan

10340293 visṛjya strī-janaṁ mūḍhaḥ prādravaj jīvitecchayā

10340301 tam anvadhāvad govindo yatra yatra sa dhāvati

10340303 jihīrṣus tac-chiro-ratnaṁ tasthau rakṣan striyo balaḥ

10340311 avidūra ivābhyetya śiras tasya durātmanaḥ

10340313 jahāra muṣṭinaivāṅga saha-cūḍā-maṇiṁ vibhuḥ

10340321 śaṅkhacūḍaṁ nihatyaivaṁ maṇim ādāya bhāsvaram

10340323 agrajāyādadāt prītyā paśyantīnāṁ ca yoṣitām

1035001 śrī-śuka uvāca

10350011 gopyaḥ kṛṣṇe vanaṁ yāte tamanudrutacetasaḥ

10350013 kṛṣṇalīlāḥ pragāyantyo ninyurduḥkhena vāsarāniti

1035002 gopya ūcuḥ

10350021 vāma-bāhu-kṛta-vāma-kapola-

10350022 valgita-bhrūr adharārpita-venum

10350023 komalāṅgulībhir āśrita-mārgaṁ

10350024 gopya īrayati yatra mukundaḥ

10350031 vyoma-yāna-vanitāḥ saha siddhair

10350032 vismitās tad upadhāya salajjāḥ

10350033 kāma-mārgana-samarpita-cittāḥ

10350034 kaśmalaṁ yayur apasmṛta-nivyaḥ

10350041 hanta citram abalāḥ śṛṇutedaṁ

10350042 hārahāsa urasi sthira-vidyut

10350043 nanda-sūnur ayam ārta-janānāṁ

10350044 narmado yarhi kūjita-veṇūḥ

10350051 vṛndaśo vraja-vṛṣā mṛga-gāvo

10350052 veṇu-vādya-hṛta-cetasa ārāt

10350053 danta-daṣṭa-kavalā dhṛta-karṇā

10350054 nidritā likhita-citram ivāsan

10350061 barhiṇa-stavaka-dhātu-palāśair

10350062 baddha-malla-paribarha-viḍambaḥ

10350063 karhicit sa-bala āli sa gopair

10350064 gāḥ samāhvayati yatra mukundaḥ

10350071 tarhi bhagna-gatayaḥ sarito vai

10350072 tat-padāmbuja-rajo’nila-nītam

10350073 spṛhayatīr vayam ivābahu-puṇyāḥ

10350074 prema-vepita-bhujāḥ stimitāpaḥ

10350081 anucaraiḥ samanuvarṇita-vīrya

10350082 ādi-puruṣa ivācala-bhūtiḥ

10350083 vana-caro giri-taṭeṣu carantīr

10350084 veṇunāhvayati gāḥ sa yadā hi

10350091 vana-latās tarava ātmani viṣṇuṁ

10350092 vyañjayantya iva puṣpa-phalāḍhyāḥ

10350093 praṇata-bhāra-viṭapā madhu-dhārāḥ

10350094 prema-hṛṣṭa-tanavo vavṛṣuḥ sma

10350101 darśanīya-tilako vana-mālā-

10350102 divya-gandha-tulasī-madhu-mattaiḥ

10350103 ali-kulair alaghu gītam abhīṣṭam

10350104 ādriyan yarhi sandhita-veṇuḥ

10350111 sarasi sārasa-haṁsa-vihaṅgāś

10350112 cāru-gīta-hṛta-cetasa etya

10350113 harim upāsata te yata-cittā

10350114 hanta mīlita-dṛśo dhṛta-maunāḥ

10350121 saha-balaḥ srag-avataṁsa-vilāsaḥ

10350122 sānuṣu kṣiti-bhṛto vraja-devyaḥ

10350123 harṣayan yarhi veṇu-raveṇa

10350124 jāta-harṣa uparambhati viśvam

10350131 mahad-atikramaṇa-śaṅkita-cetā

10350132 manda-mandam anugarjati meghaḥ

10350133 suhṛdam abhyavarṣat sumanobhiś

10350134 chāyayā ca vidadhat pratapatram

10350141 vividha-gopa-caraṇeṣu vidagdho

10350142 veṇu-vādya urudhā nija-śikṣāḥ

10350143 tava sutaḥ sati yadādhara-bimbe

10350144 datta-veṇur anayat svara-jātīḥ

10350151 savanaśas tad-upadhārya sureśāḥ

10350152 śakra-śarva-parameṣṭhi-purogāḥ

10350153 kavaya ānata-kandhara-cittāḥ

10350154 kaśmalaṁ yayur aniścita-tattvāḥ

10350161 nija-padābja-dalair dhvaja-vajra-

10350162 nīrajāṅkuśa-vicitra-lalāmaiḥ

10350163 vraja-bhuvaḥ śamayan khura-todaṁ

10350164 varṣma-dhurya-gatir īḍita-veṇuḥ

10350171 vrajati tena vayaṁ sa-vilāsa-

10350172 vīkṣaṇārpita-manobhava-vegāḥ

10350173 kuja-gatiṁ gamitā na vidāmaḥ

10350174 kaśmalena kavaraṁ vasanaṁ vā

10350181 maṇi-dharaḥ kvacid āgaṇayan gā

10350182 mālayā dayita-gandha-tulasyāḥ

10350183 praṇayino’nucarasya kadāṁse

10350184 prakṣipan bhujam agāyata yatra

10350191 kvaṇita-veṇu-rava-vañcita-cittāḥ

10350192 kṛṣṇam anvasata kṛṣṇa-gṛhiṇyaḥ

10350193 guṇa-gaṇārṇam anugatya hariṇyo

10350194 gopikā iva vimukta-gṛhāśāḥ

10350201 kunda-dāma-kṛta-kautuka-veṣo

10350202 gopa-godhana-vṛto yamunāyām

10350203 nanda-sūnur anaghe tava vatso

10350204 narma-daḥ praṇayiṇāṁ vijahāra

10350211 manda-vāyur upavāty anukūlaṁ

10350212 mānayan malayaja-sparśena

10350213 vandinas tam upadeva-gaṇā ye

10350214 vādya-gīta-balibhiḥ parivavruḥ

10350221 vatsalo vraja-gavāṁ yad aga-dhro

10350222 vandyamāna-caraṇaḥ pathi vṛddhaiḥ

10350223 kṛtsna-go-dhanam upohya dinānte

10350224 gīta-veṇur anugeḍita-kīrtiḥ

10350231 utsavaṁ śrama-rucāpi dṛśīnām

10350232 unnayan khura-rajaś-churita-srak

10350233 ditsayaiti suhṛd-āśiṣa eṣa

10350234 devakī-jaṭhara-bhūr uḍu-rājaḥ

10350241 mada-vighūrṇita-locana īṣat

10350242 māna-daḥ sva-suhṛdāṁ vana-mālī

10350243 badara-pāṇḍu-vadano mṛdu-gaṇḍaṁ

10350244 maṇḍayan kanaka-kuṇḍala-lakṣmyā

10350251 yadu-patir dvirada-rāja-vihāro

10350252 yāminī-patir ivaiṣa dinānte

10350253 mudita-vaktra upayāti durantaṁ

10350254 mocayan vraja-gavāṁ dina-tāpam

1035026 śrī-śuka uvāca

10350261 evaṁ vraja-striyo rājan kṛṣṇa-līlānugāyatīḥ

10350263 remire’haḥsu tac-cittās tan-manaskā mahodayāḥ

1036001 śrī-bādarāyaṇir uvāca

10360011 atha tarhy āgato goṣṭham ariṣṭo vṛṣabhāsuraḥ

10360013 mahīṁ mahā-kakut-kāyaḥ kampayan khura-vikṣatām

10360021 rambhamāṇaḥ kharataraṁ padā ca vilikhan mahīm

10360023 udyamya pucchaṁ vaprāṇi viṣāṇāgreṇa coddharan

10360031 kiñcit kiñcit śakṛn muñcan mūtrayan stabdha-locanaḥ

10360033 yasya nirhrāditenāṅga niṣṭhureṇa gavāṁ nṛṇām

10360041 patanty akālato garbhāḥ sravanti sma bhayena vai

10360043 nirviśanti ghanā yasya kakudy acala-śaṅkayā

10360053 taṁ tīkṣṇa-śṛṅgam udvīkṣya gopyo gopāś ca tatrasuḥ

10360053 paśavo dudruvur bhītā rājan santyajya go-kulam

10360061 kṛṣṇa kṛṣṇeti te sarve govindaṁ śaraṇaṁ yayuḥ

10360063 bhagavān api tad vīkṣya go-kulaṁ bhaya-vidrutam

10360071 mā bhaiṣṭeti girāśvāsya vṛṣāsuram upāhvayat

10360073 gopālaiḥ paśubhir manda trāsitaiḥ kim asattama

10360081 mayi śastari duṣṭānāṁ tvad-vidhānāṁ durātmanām

10360083 ity āsphotyācyuto’riṣṭaṁ tala-śabdena kopayan

10360091 sakhyur aṁse bhujābhogaṁ prasāryāvasthito hariḥ

10360093 so’py evaṁ kopito’riṣṭaḥ khureṇāvanim ullikhan

10360095 udyat-puccha-bhraman-meghaḥ kruddhaḥ kṛṣṇam upādravat

10360101 agra-nyasta-viṣāṇāgraḥ stabdhāsṛg-locano’cyutam

10360103 kaṭākṣipyādravat tūrṇam indra-mukto’śanir yathā

10360111 gṛhītvā śṛṅgayos taṁ vā aṣṭādaśa padāni saḥ

10360113 pratyapovāha bhagavān gajaḥ prati-gajaṁ yathā

10360121 so’paviddho bhagavatā punar utthāya satvaram

10360123 āpatat svinna-sarvāṅgo niḥśvasan krodha-mūrcchitaḥ

10360131 tam āpatantaṁ sa nigṛhya śṛṅgayoḥ

10360132 padā samākramya nipātya bhū-tale

10360133 niṣpīḍayām āsa yathārdram ambaraṁ

10360134 kṛtvā viṣāṇena jaghāna so’patat

10360141 asṛg vaman mūtra-śakṛt samutsṛjan

10360142 kṣipaṁś ca pādān anavasthitekṣaṇaḥ

10360143 jagāma kṛcchraṁ nirṛter atha kṣayaṁ

10360144 puṣpaiḥ kiranto harim īḍire surāḥ

10360151 evaṁ kakudminaṁ hatvā stūyamānaḥ dvijātibhiḥ

10360153 viveśa goṣṭhaṁ sa-balo gopīnāṁ nayanotsavaḥ

10360161 ariṣṭe nihate daitye kṛṣṇenādbhuta-karmaṇā

10360163 kaṁsāyāthāha bhagavān nārado deva-darśanaḥ

10360171 yaśodāyāḥ sutāṁ kanyāṁ devakyāḥ kṛṣṇam eva ca

10360173 rāmaṁ ca rohiṇī-putraṁ vasudevena bibhyatā

10360181 nyastau sva-mitre nande vai yābhyāṁ te puruṣā hatāḥ

10360183 niśamya tad bhoja-patiḥ kopāt pracalitendriyaḥ

10360191 niśātam asim ādatta vasudeva-jighāṁsayā

10360193 nivārito nāradena tat-sutau mṛtyum ātmanaḥ

10360201 jñātvā loha-mayaiḥ pāśair babandha saha bhāryayā

10360203 pratiyāte tu devarṣau kaṁsa ābhāṣya keśinam

10360211 preṣayām āsa hanyetāṁ bhavatā rāma-keśavau

10360213 tato muṣṭika-cāṇūra- śala-tośalakādikān

10360221 amātyān hastipāṁś caiva samāhūyāha bhoja-rāṭ

10360223 bho bho niśamyatām etad vīra-cāṇūra-muṣṭikau

10360231 nanda-vraje kilāsāte sutāv ānakadundubheḥ

10360233 rāma-kṛṣṇau tato mahyaṁ mṛtyuḥ kila nidarśitaḥ

10360241 bhavadbhyām iha samprāptau hanyetāṁ malla-līlayā

10360243 mañcāḥ kriyantāṁ vividhā malla-raṅga-pariśritāḥ

10360245 paurā jānapadāḥ sarve paśyantu svaira-saṁyugam

10360251 mahāmātra tvayā bhadra raṅga-dvāry upanīyatām

10360253 dvipaḥ kuvalayāpīḍo jahi tena mamāhitau

10360261 ārabhyatāṁ dhanur-yāgaś caturdaśyāṁ yathā-vidhi

10360263 viśasantu paśūn medhyān bhūta-rājāya mīṭhuṣe

10360271 ity ājñāpyārtha-tantra-jña āhūya yadu-puṅgavam

10360273 gṛhītvā pāṇinā pāṇiṁ tato’krūram uvāca ha

10360281 bho bho dāna-pate mahyaṁ kriyatāṁ maitram ādṛtaḥ

10360283 nānyas tvatto hitatamo vidyate bhoja-vṛṣṇiṣu

10360291 atas tvām āśritaḥ saumya kārya-gaurava-sādhanam

10360293 yathendro viṣṇum āśritya svārtham adhyagamad vibhuḥ

10360301 gaccha nanda-vrajaṁ tatra sutāv ānakadundubheḥ

10360303 āsāte tāv ihānena rathenānaya mā ciram

10360311 nisṛṣṭaḥ kila me mṛtyur devair vaikuṇṭha-saṁśrayaiḥ

10360313 tāv ānaya samaṁ gopair nandādyaiḥ sābhyupāyanaiḥ

10360321 ghātayiṣya ihānītau kāla-kalpena hastinā

10360323 yadi muktau tato mallair ghātaye vaidyutopamaiḥ

10360331 tayor nihatayos taptān vasudeva-purogamān

10360333 tad-bandhūn nihaniṣyāmi vṛṣṇi-bhoja-daśārhakān

10360341 ugrasenaṁ ca pitaraṁ sthaviraṁ rājya-kāmukaṁ

10360343 tad-bhrātaraṁ devakaṁ ca ye cānye vidviṣo mama

10360351 tataś caiṣā mahī mitra bhavitrī naṣṭa-kaṇṭakā

10360353 jarāsandho mama gurur dvivido dayitaḥ sakhā

10360361 śambaro narako bāṇo mayy eva kṛta-sauhṛdāḥ

10360363 tair ahaṁ sura-pakṣīyān hatvā bhokṣye mahīṁ nṛpān

10360371 etaj jñātvānaya kṣipraṁ rāma-kṛṣṇāv ihārbhakau

10360373 dhanur-makha-nirīkṣārthaṁ draṣṭuṁ yadu-pura-śriyam

1036038 śrī-akrūra uvāca

10360381 rājan manīṣitaṁ sadhryak tava svāvadya-mārjanam

10360383 siddhy-asiddhyoḥ samaṁ kuryād daivaṁ hi phala-sādhanam

10360391 manorathān karoty uccair jano daiva-hatān api

10360393 yujyate harṣa-śokābhyāṁ tathāpy ājñāṁ karomi te

1036040 śrī-śuka uvāca

10360401 evam ādiśya cākrūraṁ mantriṇaś ca visṛjya saḥ

10360403 praviveśa gṛhaṁ kaṁsas tathākrūraḥ svam ālayam

1037001 śrī-śuka uvāca

10370011 keśī tu kaṁsa-prahitaḥ khurair mahīṁ

10370012 mahā-hayo nirjarayan mano-javaḥ

10370013 saṭāvadhūtābhra-vimāna-saṅkulaṁ

10370014 kurvan nabho heṣita-bhīṣitākhilaḥ

10370021 viśāla-netro vikaṭāsya-koṭaro

10370022 bṛhad-galo nīla-mahāmbudopamaḥ

10370023 durāśayaḥ kaṁsahitaṁ cikīrṣur

10370024 vrajaṁ sa nandasya jagāma kampayan

10370031 taṁ trāsayantaṁ bhagavān sva-gokulaṁ

10370032 tad-dheṣitair vāla-vighūrṇitāmbudam

10370033 ātmānam ājau mṛgayantam agra-ṇīr

10370034 upāhvayat sa vyanadan mṛgendra-vat

10370041 sa taṁ niśāmyābhimukho mukhena khaṁ

10370042 pibann ivābhyadravad aty-amarṣaṇaḥ

10370043 jaghāna padbhyām aravinda-locanaṁ

10370044 durāsadaś caṇḍa-javo duratyayaḥ

10370051 tad vañcayitvā tam adhokṣajo ruṣā

10370052 pragṛhya dorbhyāṁ parividhya pādayoḥ

10370053 sāvajñam utsṛjya dhanuḥ-śatāntare

10370054 yathoragaṁ tārkṣya-suto vyavasthitaḥ

10370061 saḥ labdha-saṁjñaḥ punar utthito ruṣā

10370062 vyādāya keśī tarasāpatad dharim

10370063 so’py asya vaktre bhujam uttaraṁ smayan

10370064 praveśayām āsa yathoragaṁ bile

10370071 dantā nipetur bhagavad-bhuja-spṛśas

10370072 te keśinas tapta-maya-spṛśo yathā

10370073 bāhuś ca tad-deha-gato mahātmano

10370074 yathāmayaḥ saṁvavṛdhe upekṣitaḥ

10370081 samedhamānena sa kṛṣṇa-bāhunā

10370082 niruddha-vāyuś caraṇāṁś ca vikṣipan

10370083 prasvinna-gātraḥ parivṛtta-locanaḥ

10370084 papāta laṇḍaṁ visṛjan kṣitau vyasuḥ

10370091 tad-dehataḥ karkaṭikā-phalopamād

10370092 vyasor apākṛṣya bhujaṁ mahā-bhujaḥ

10370093 avismito’yatna-hatārikaḥ suraiḥ

10370094 prasūna-varṣair varṣadbhir īḍitaḥ

10370101 devarṣir upasaṅgamya bhāgavata-pravaro nṛpa

10370103 kṛṣṇam akliṣṭa-karmāṇaṁ rahasy etad abhāṣata

10370111 kṛṣṇa kṛṣṇāprameyātman yogeśa jagad-īśvara

10370113 vāsudevākhilāvāsa sātvatāṁ pravara prabho

10370121 tvam ātmā sarva-bhūtānām eko jyotir ivaidhasām

10370123 gūṭho guhā-śayaḥ sākṣī mahā-puruṣa īśvaraḥ

10370131 ātmanātmāśrayaḥ pūrvaṁ māyayā sasṛje guṇān

10370133 tair idaṁ satya-saṅkalpaḥ sṛjasy atsy avasīśvaraḥ

10370141 sa tvaṁ bhū-dhara-bhūtānāṁ daitya-pramatha-rakṣasām

10370143 avatīrṇo vināśāya sādhūnāṁ rakṣaṇāya ca

10370151 diṣṭyā te nihato daityo līlayāyaṁ hayākṛtiḥ

10370153 yasya heṣita-santrastās tyajanty animiṣā divam

10370161 cāṇūraṁ muṣṭikaṁ caiva mallān anyāṁś ca hastinam

10370163 kaṁsaṁ ca nihataṁ drakṣye paraśvo’hani te vibho

10370171 tasyānu śaṅkha-yavana- murāṇāṁ narakasya ca

10370173 pārijātāpaharaṇam indrasya ca parājayam

10370181 udvāhaṁ vīra-kanyānāṁ vīrya-śulkādi-lakṣaṇam

10370183 nṛgasya mokṣaṇaṁ śāpād dvārakāyāṁ jagat-pate

10370191 syamantakasya ca maṇer ādānaṁ saha bhāryayā

10370193 mṛta-putra-pradānaṁ ca brāhmaṇasya sva-dhāmataḥ

10370201 pauṇḍrakasya vadhaṁ paścāt kāśi-puryāś ca dīpanam

10370203 dantavakrasya nidhanaṁ caidyasya ca mahā-kratau

10370211 yāni cānyāni vīryāṇi dvārakām āvasan bhavān

10370213 kartā drakṣyāmy ahaṁ tāni geyāni kavibhir bhuvi

10370221 atha te kāla-rūpasya kṣapayiṣṇor amuṣya vai

10370223 akṣauhiṇīnāṁ nidhanaṁ drakṣyāmy arjuna-sāratheḥ

10370231 viśuddha-vijñāna-ghanaṁ sva-saṁsthayā

10370232 samāpta-sarvārtham amogha-vāñchitam

10370233 sva-tejasā nitya-nivṛtta-māyā-

10370234 guṇa-pravāhaṁ bhagavantam īmahi

10370241 tvām īśvaraṁ svāśrayam ātma-māyayā

10370242 vinirmitāśeṣa-viśeṣa-kalpanam

10370243 krīḍārtham adyātta-manuṣya-vigrahaṁ

10370244 nato’smi dhuryaṁ yadu-vṛṣṇi-sātvatām

1037025 śrī-śuka uvāca

10370251 evaṁ yadu-patiṁ kṛṣṇaṁ bhāgavata-pravaro muniḥ

10370253 praṇipatyābhyanujñāto yayau tad-darśanotsavaḥ

10370261 bhagavān api govindo hatvā keśinam āhave

10370263 paśūn apālayat pālaiḥ prītair vraja-sukhāvahaḥ

10370271 ekadā te paśūn pālāś cārayanto’dri-sānuṣu

10370273 cakrur nilāyana-krīḍāś cora-pālāpadeśataḥ

10370281 tatrāsan katicic corāḥ pālāś ca katicin nṛpa

10370283 meṣāyitāś ca tatraike vijahrur akuto-bhayāḥ

10370291 maya-putro mahā-māyo vyomo gopāla-veṣa-dhṛk

10370293 meṣāyitān apovāha prāyaś corāyito bahūn

10370301 giri-daryāṁ vinikṣipya nītaṁ nītaṁ mahāsuraḥ

10370303 śilayā pidadhe dvāraṁ catuḥ-pañcāvaśeṣitāḥ

10370311 tasya tat karma vijñāya kṛṣṇaḥ śaraṇa-daḥ satām

10370313 gopān nayantaṁ jagrāha vṛkaṁ harir ivaujasā

10370321 sa nijaṁ rūpam āsthāya girīndra-sadṛśaṁ balī

10370323 icchan vimoktum ātmānaṁ nāśaknod grahaṇāturaḥ

10370331 taṁ nigṛhyācyuto dorbhyāṁ pātayitvā mahī-tale

10370333 paśyatāṁ divi devānāṁ paśu-māram amārayat

10370341 guhā-pidhānaṁ nirbhidya gopān niḥsārya kṛcchrataḥ

10370343 stūyamānaḥ surair gopaiḥ praviveśa sva-gokulam

1038001 śrī-śuka uvāca

10380011 akrūro’pi ca tāṁ rātriṁ madhupuryāṁ mahā-matiḥ

10380013 uṣitvā ratham āsthāya prayayau nanda-gokulam

10380021 gacchan pathi mahā-bhāgo bhagavaty ambujekṣaṇe

10380023 bhaktiṁ parām upagata evam etad acintayat

10380031 kiṁ mayācaritaṁ bhadraṁ kiṁ taptaṁ paramaṁ tapaḥ

10380033 kiṁ vāthāpy arhate dattaṁ yad drakṣyāmy adya keśavam

10380041 mamaitad durlabhaṁ manya uttamaḥ-śloka-darśanam

10380043 viṣayātmano yathā brahma- kīrtanaṁ śūdra-janmanaḥ

10380051 maivaṁ mamādhamasyāpi syād evācyuta-darśanam

10380053 hriyamāṇaḥ kāla-nadyā kvacit tarati kaścana

10380061 mamādyāmaṅgalaṁ naṣṭaṁ phalavāṁś caiva me bhavaḥ

10380063 yan namasye bhagavato yogi-dhyeyāṅghri-paṅkajam

10380071 kaṁso batādyākṛta me’ty-anugrahaṁ

10380072 drakṣye’ṅghri-padmaṁ prahito’munā hareḥ

10380073 kṛtāvatārasya duratyayaṁ tamaḥ

10380074 pūrve’taran yan-nakha-maṇḍala-tviṣā

10380081 yad arcitaṁ brahma-bhavādibhiḥ suraiḥ

10380082 śriyā ca devyā munibhiḥ sa-sātvataiḥ

10380083 go-cāraṇāyānucaraiś carad vane

10380084 yad gopikānāṁ kuca-kuṅkumāṅkitam

10380091 drakṣyāmi nūnaṁ su-kapola-nāsikaṁ

10380092 smitāvalokāruṇa-kañja-locanam

10380093 mukhaṁ mukundasya guḍālakāvṛtaṁ

10380094 pradakṣiṇaṁ me pracaranti vai mṛgāḥ

10380101 apy adya viṣṇor manujatvam īyuṣo

10380102 bhārāvatārāya bhuvo nijecchayā

10380103 lāvaṇya-dhāmno bhavitopalambhanaṁ

10380104 mahyaṁ na na syāt phalam añjasā dṛśaḥ

10380111 ya īkṣitāhaṁ-rahito’py asat-satoḥ

10380112 sva-tejasāpāsta-tamo-bhidā-bhramaḥ

10380113 sva-māyayātman racitais tad-īkṣayā

10380114 prāṇākṣa-dhībhiḥ sadaneṣv abhīyate

10380121 yasyākhilāmīva-habhiḥ su-maṅgalaiḥ

10380122 vāco vimiśrā guṇa-karma-janmabhiḥ

10380123 prāṇanti śumbhanti punanti vai jagat

10380124 yās tad-viraktāḥ śava-śobhanā matāḥ

10380131 sa cāvatīrṇaḥ kila sātvatānvaye

10380132 sva-setu-pālāmara-varya-śarma-kṛt

10380133 yaśo vitanvan vraja āsta īśvaro

10380134 gāyanti devā yad aśeṣa-maṅgalam

10380141 taṁ tv adya nūnaṁ mahatāṁ gatiṁ guruṁ

10380142 trailokya-kāntaṁ dṛśiman-mahotsavam

10380143 rūpaṁ dadhānaṁ śriya īpsitāspadaṁ

10380144 drakṣye mamāsann uṣasaḥ su-darśanāḥ

10380151 athāvarūṭhaḥ sapadīśayo rathāt

10380152 pradhāna-puṁsoś caraṇaṁ sva-labdhaye

10380153 dhiyā dhṛtaṁ yogibhir apy ahaṁ dhruvaṁ

10380154 namasya ābhyāṁ ca sakhīn vanaukasaḥ

10380161 apy aṅghri-mūle patitasya me vibhuḥ

10380162 śirasy adhāsyan nija-hasta-paṅkajam

10380163 dattābhayaṁ kāla-bhujāṅga-raṁhasā

10380164 prodvejitānāṁ śaraṇaiṣiṇāṁ nṛṇām

10380171 samarhaṇaṁ yatra nidhāya kauśikas

10380172 tathā baliś cāpa jagat-trayendratām

10380173 yad vā vihāre vraja-yoṣitāṁ śramaṁ

10380174 sparśena saugandhika-gandhy apānudat

10380181 na mayy upaiṣyaty ari-buddhim acyutaḥ

10380182 kaṁsasya dūtaḥ prahito’pi viśva-dṛk

10380183 yo’ntar bahiś cetasa etad īhitaṁ

10380184 kṣetra-jña īkṣaty amalena cakṣuṣā

10380191 apy aṅghri-mūle’vahitaṁ kṛtāñjaliṁ

10380192 mām īkṣitā sa-smitam ārdrayā dṛśā

10380193 sapady apadhvasta-samasta-kilbiṣo

10380194 voṭhā mudaṁ vīta-viśaṅka ūrjitām

10380201 suhṛttamaṁ jñātim ananya-daivataṁ

10380202 dorbhyāṁ bṛhadbhyāṁ parirapsyate’tha mām

10380203 ātmā hi tīrthī-kriyate tadaiva me

10380204 bandhaś ca karmātmaka ucchvasity ataḥ

10380211 labdhvāṅga-saṅgaṁ praṇataṁ kṛtāñjaliṁ

10380212 māṁ vakṣyate’krūra tatety uruśravāḥ

10380213 tadā vayaṁ janma-bhṛto mahīyasā

10380214 naivādṛto yo dhig amuṣya janma tat

10380221 na tasya kaścid dayitaḥ suhṛttamo

10380222 na cāpriyo dveṣya upekṣya eva vā

10380223 tathāpi bhaktān bhajate yathā tathā

10380224 sura-drumo yadvad upāśrito’rtha-daḥ

10380231 kiṁ cāgrajo māvanataṁ yadūttamaḥ

10380232 smayan pariṣvajya gṛhītam añjalau

10380233 gṛhaṁ praveṣyāpta-samasta-satkṛtaṁ

10380234 samprakṣyate kaṁsa-kṛtaṁ sva-bandhuṣu

1038024 śrī-śuka uvāca

10380241 iti sañcintayan kṛṣṇaṁ śvaphalka-tanayo’dhvani

10380243 rathena gokulaṁ prāptaḥ sūryaś cāsta-giriṁ nṛpa

10380251 padāni tasyākhila-loka-pāla-

10380252 kirīṭa-juṣṭāmala-pāda-reṇoḥ

10380253 dadarśa goṣṭhe kṣiti-kautukāni

10380254 vilakṣitāny abja-yavāṅkuśādyaiḥ

10380261 tad-darśanāhlāda-vivṛddha-sambhramaḥ

10380262 premṇordhva-romāśru-kalākulekṣaṇaḥ

10380263 rathād avaskandya sa teṣv aceṣṭata

10380264 prabhor amūny aṅghri-rajāṁsy aho iti

10380271 dehaṁ-bhṛtām iyān artho hitvā dambhaṁ bhiyaṁ śucam

10380273 sandeśād yo harer liṅga- darśana-śravaṇādibhiḥ

10380281 dadarśa kṛṣṇaṁ rāmaṁ ca vraje go-dohanaṁ gatau

10380283 pīta-nīlāmbara-dharau śarad-amburuhekṣaṇau

10380291 kiśorau śyāmala-śvetau śrī-niketau bṛhad-bhujau

10380293 su-mukhau sundara-varau bala-dvirada-vikramau

10380301 dhvaja-vajrāṅkuśāmbhojaiś cihnitair aṅghribhir vrajam

10380303 śobhayantau mahātmānau sānukrośa-smitekṣaṇau

10380311 udāra-rucira-krīḍau sragviṇau vana-mālinau

10380313 puṇya-gandhānuliptāṅgau snātau viraja-vāsasau

10380321 pradhāna-puruṣāv ādyau jagad-dhetū jagat-patī

10380323 avatīrṇau jagaty-arthe svāṁśena bala-keśavau

10380331 diśo vitimirā rājan kurvāṇau prabhayā svayā

10380333 yathā mārakataḥ śailo raupyaś ca kanakācitau

10380341 rathāt tūrṇam avaplutya so’krūraḥ sneha-vihvalaḥ

10380343 papāta caraṇopānte daṇḍa-vad rāma-kṛṣṇayoḥ

10380351 bhagavad-darśanāhlāda- bāṣpa-paryākulekṣaṇaḥ

10380353 pulakācitāṅga autkaṇṭhyāt svākhyāne nāśakan nṛpa

10380361 bhagavāṁs tam abhipretya rathāṅgāṅkita-pāṇinā

10380363 parirebhe’bhyupākṛṣya prītaḥ praṇata-vatsalaḥ

10380371 saṅkarṣaṇaś ca praṇatam upaguhya mahā-manāḥ

10380373 gṛhītvā pāṇinā pāṇī anayat sānujo gṛham

10380381 pṛṣṭvātha sv-āgataṁ tasmai nivedya ca varāsanam

10380383 prakṣālya vidhi-vat pādau madhu-parkārhaṇam āharat

10380391 nivedya gāṁ cātithaye saṁvāhya śrāntam ādṛtaḥ

10380393 annaṁ bahu-gaṇaṁ medhyaṁ śraddhayopāharad vibhuḥ

10380401 tasmai bhuktavate prītyā rāmaḥ parama-dharma-vit

10380403 mukha-vāsair gandha-mālyaiḥ parāṁ prītiṁ vyadhāt punaḥ

10380411 papraccha sat-kṛtaṁ nandaḥ kathaṁ stha niranugrahe

10380413 kaṁse jīvati dāśārha sauna-pālā ivāvayaḥ

10380421 yo’vadhīt sva-svasus tokān krośantyā asu-tṛp khalaḥ

10380423 kiṁ nu svit tat-prajānāṁ vaḥ kuśalaṁ vimṛśāmahe

10380431 itthaṁ sūnṛtayā vācā nandena su-sabhājitaḥ

10380433 akrūraḥ paripṛṣṭena jahāv adhva-pariśramam

1039001 śrī-śuka uvāca

10390011 sukhopaviṣṭaḥ paryaṅke rāma-kṛṣṇoru mānitaḥ

10390013 lebhe manorathān sarvān pathi yān sa cakāra ha

10390021 kim alabhyaṁ bhagavati prasanne śrī-niketane

10390023 tathāpi tat-parā rājan na hi vāñchanti kiñcana

10390031 sāyantanāśanaṁ kṛtvā bhagavān devakī-sutaḥ

10390033 suhṛtsu vṛttaṁ kaṁsasya papracchānyac cikīrṣitam

1039004 śrī-bhagavān uvāca

10390041 tāta saumyāgataḥ kaccit sv-āgataṁ bhadram astu vaḥ

10390043 api sva-jñāti-bandhūnām anamīvam anāmayam

10390051 kiṁ nu naḥ kuśalaṁ pṛcche edhamāne kulāmaye

10390053 kaṁse mātula-nāmnāṅga svānāṁ nas tat-prajāsu ca

10390061 aho asmad abhūd bhūri pitror vṛjinam āryayoḥ

10390063 yad-dhetoḥ putra-maraṇaṁ yad-dhetor bandhanaṁ tayoḥ

10390071 diṣṭyādya darśanaṁ svānāṁ mahyaṁ vaḥ saumya kāṅkṣitam

10390073 sañjātaṁ varṇyatāṁ tāta tavāgamana-kāraṇam

1039008 śrī-śuka uvāca

10390081 pṛṣṭo bhagavatā sarvaṁ varṇayām āsa mādhavaḥ

10390083 vairānubandhaṁ yaduṣu vasudeva-vadhodyamam

10390091 yat-sandeśo yad-arthaṁ vā dūtaḥ sampreṣitaḥ svayam

10390093 yad uktaṁ nāradenāsya sva-janmānakadundubheḥ

10390101 śrutvākrūra-vacaḥ kṛṣṇo balaś ca para-vīra-hā

10390103 prahasya nandaṁ pitaraṁ rājñā diṣṭaṁ vijajñatuḥ

10390111 gopān samādiśat so’pi gṛhyatāṁ sarva-go-rasaḥ

10390113 upāyanāni gṛhṇīdhvaṁ yujyantāṁ śakaṭāni ca

10390121 yāsyāmaḥ śvo madhu-purīṁ dāsyāmo nṛpate rasān

10390123 drakṣyāmaḥ su-mahat parva yānti jānapadāḥ kila

10390125 evam āghoṣayat kṣatrā nanda-gopaḥ sva-gokule

10390131 gopyas tās tad upaśrutya babhūvur vyathitā bhṛśam

10390133 rāma-kṛṣṇau purīṁ netum akrūraṁ vrajam āgatam

10390141 kāścit tat-kṛta-hṛt-tāpa- śvāsa-mlāna-mukha-śriyaḥ

10390143 sraṁsad-dukūla-valaya- keśa-granthyaś ca kāścana

10390151 anyāś ca tad-anudhyāna- nivṛttāśeṣa-vṛttayaḥ

10390153 nābhyajānann imaṁ lokam ātma-lokaṁ gatā iva

10390161 smarantyaś cāparāḥ śaurer anurāga-smiteritāḥ

10390163 hṛdi-spṛśaś citra-padā giraḥ sammumuhuḥ striyaḥ

10390171 gatiṁ su-lalitāṁ ceṣṭāṁ snigdha-hāsāvalokanam

10390173 śokāpahāni narmāṇi proddāma-caritāni ca

10390181 cintayantyo mukundasya bhītā viraha-kātarāḥ

10390183 sametāḥ saṅghaśaḥ procur aśru-mukhyo’cyutāśayāḥ

1039019 śrī-gopya ūcuḥ

10390191 aho vidhātas tava na kvacid dayā

10390192 saṁyojya maitryā praṇayena dehinaḥ

10390193 tāṁś cākṛtārthān viyunaṅkṣy apārthakaṁ

10390194 vikrīḍitaṁ te’rbhaka-ceṣṭitaṁ yathā

10390201 yas tvaṁ pradarśyāsita-kuntalāvṛtaṁ

10390202 mukunda-vaktraṁ su-kapolam un-nasam

10390203 śokāpanoda-smita-leśa-sundaraṁ

10390204 karoṣi pārokṣyam asādhu te kṛtam

10390211 krūras tvam akrūra-samākhyayā sma naś

10390212 cakṣur hi dattaṁ harase batājña-vat

10390213 yenaika-deśe’khila-sarga-sauṣṭhavaṁ

10390214 tvadīyam adrākṣma vayaṁ madhu-dviṣaḥ

10390221 na nanda-sūnuḥ kṣaṇa-bhaṅga-sauhṛdaḥ

10390222 samīkṣate naḥ sva-kṛtāturā bata

10390223 vihāya gehān sva-janān sutān patīṁs

10390224 tad-dāsyam addhopagatā nava-priyaḥ

10390231 sukhaṁ prabhātā rajanīyam āśiṣaḥ

10390232 satyā babhūvuḥ pura-yoṣitāṁ dhruvam

10390233 yāḥ saṁpraviṣṭasya mukhaṁ vrajas-pateḥ

10390234 pāsyanty apāṅgotkalita-smitāsavam

10390241 tāsāṁ mukundo madhu-mañju-bhāṣitair

10390242 gṛhīta-cittaḥ para-vān manasvy api

10390243 kathaṁ punar naḥ pratiyāsyate’balā

10390244 grāmyāḥ salajja-smita-vibhramair bhraman

10390251 adya dhruvaṁ tatra dṛśo bhaviṣyate

10390252 dāśārha-bhojāndhaka-vṛṣṇi-sātvatām

10390253 mahotsavaḥ śrī-ramaṇaṁ guṇāspadaṁ

10390254 drakṣyanti ye cādhvani devakī-sutam

10390261 maitad-vidhasyākaruṇasya nāma bhūd

10390262 akrūra ity etad atīva dāruṇaḥ

10390263 yo’sāv anāśvāsya su-duḥkhitaṁ janaṁ

10390264 priyāt priyaṁ neṣyati pāram adhvanaḥ

10390271 anārdra-dhīr eṣa samāsthito rathaṁ

10390272 tam anv amī ca tvarayanti durmadāḥ

10390273 gopā anobhiḥ sthavirair upekṣitaṁ

10390274 daivaṁ ca no’dya pratikūlam īhate

10390281 nivārayāmaḥ samupetya mādhavaṁ

10390282 kiṁ no’kariṣyan kula-vṛddha-bāndhavāḥ

10390283 mukunda-saṅgān nimiṣārdha-dustyajād

10390284 daivena vidhvaṁsita-dīna-cetasām

10390291 yasyānurāga-lalita-smita-valgu-mantra-

10390292 līlāvaloka-parirambhaṇa-rāsa-goṣṭhām

10390293 nītāḥ sma naḥ kṣaṇam iva kṣaṇadā vinā taṁ

10390294 gopyaḥ kathaṁ nv atitarema tamo durantam

10390301 yo’hnaḥ kṣaye vrajam ananta-sakhaḥ parīto

10390302 gopair viśan khura-rajaś-churitālaka-srak

10390303 veṇuṁ kvaṇan smita-kaṭākṣa-nirīkṣaṇena

10390304 cittaṁ kṣiṇoty amum ṛte nu kathaṁ bhavema

1039031 śrī-śuka uvāca

10390311 evaṁ bruvāṇā virahāturā bhṛśaṁ

10390312 vraja-striyaḥ kṛṣṇa-viṣakta-mānasāḥ

10390313 visṛjya lajjāṁ ruruduḥ sma su-svaraṁ

10390314 govinda dāmodara mādhaveti

10390321 strīṇām evaṁ rudantīnām udite savitary atha

10390323 akrūraś codayām āsa kṛta-maitrādiko ratham

10390331 gopās tam anvasajjanta nandādyāḥ śakaṭais tataḥ

10390333 ādāyopāyanaṁ bhūri kumbhān go-rasa-sambhṛtān

10390341 gopyaś ca dayitaṁ kṛṣṇam anuvrajyānurañjitāḥ

10390343 pratyādeśaṁ bhagavataḥ kāṅkṣantyaś cāvatasthire

10390351 tās tathā tapyatīr vīkṣya sva-prasthāne yadūttamaḥ

10390353 sāntvayām āsa sa-premair āyāsya iti dautyakaiḥ

10390361 yāvad ālakṣyate ketur yāvad reṇū rathasya ca

10390363 anuprasthāpitātmāno lekhyānīvopalakṣitāḥ

10390371 tā nirāśā nivavṛtur govinda-vinivartane

10390373 viśokā ahanī ninyur gāyantyaḥ priya-ceṣṭitam

10390381 bhagavān api samprāpto rāmākrūra-yuto nṛpa

10390383 rathena vāyu-vegena kālindīm agha-nāśinīm

10390391 tatropaspṛśya pānīyaṁ pītvā mṛṣṭaṁ maṇi-prabham

10390393 vṛkṣa-ṣaṇḍam upavrajya sa-rāmo ratham āviśat

10390401 akrūras tāv upāmantrya niveśya ca rathopari

10390403 kālindyā hradam āgatya snānaṁ vidhi-vad ācarat

10390411 nimajjya tasmin salile japan brahma sanātanam

10390413 tāv eva dadṛśe’krūro rāma-kṛṣṇau samanvitau

10390421 tau ratha-sthau katham iha sutāv ānakadundubheḥ

10390423 tarhi svit syandane na sta ity unmajjya vyacaṣṭa saḥ

10390431 tatrāpi ca yathā-pūrvam āsīnau punar eva saḥ

10390433 nyamajjad darśanaṁ yan me mṛṣā kiṁ salile tayoḥ

10390441 bhūyas tatrāpi so’drākṣīt stūyamānam ahīśvaram

10390443 siddha-cāraṇa-gandharvair asurair nata-kandharaiḥ

10390451 sahasra-śirasaṁ devaṁ sahasra-phaṇa-maulinam

10390453 nīlāmbaraṁ visa-śvetaṁ śṛṅgaiḥ śvetam iva sthitam

10390461 tasyotsaṅge ghana-śyāmaṁ pīta-kauśeya-vāsasam

10390463 puruṣaṁ catur-bhujaṁ śāntaṁ padma-patrāruṇekṣaṇam

10390471 cāru-prasanna-vadanaṁ cāru-hāsa-nirīkṣaṇam

10390473 su-bhrūnnasaṁ cāru-karṇaṁ su-kapolāruṇādharam

10390481 pralamba-pīvara-bhujaṁ tuṅgāṁsoraḥ-sthala-śriyam

10390483 kambu-kaṇṭhaṁ nimna-nābhiṁ valimat-pallavodaram

10390491 bṛhat-kaṭi-taṭa-śroṇi- karabhoru-dvayānvitam

10390493 cāru-jānu-yugaṁ cāru- jaṅghā-yugala-saṁyutam

10390501 tuṅga-gulphāruṇa-nakha- vrāta-dīdhitibhir vṛtam

10390503 navāṅguly-aṅguṣṭha-dalair vilasat-pāda-paṅkajam

10390511 su-mahārha-maṇi-vrāta- kirīṭa-kaṭakāṅgadaiḥ

10390513 kaṭi-sūtra-brahma-sūtra- hāra-nūpura-kuṇḍalaiḥ

10390521 bhrājamānaṁ padma-karaṁ śaṅkha-cakra-gadā-dharam

10390523 śrīvatsa-vakṣasaṁ bhrājat- kaustubhaṁ vana-mālinam

10390531 sunanda-nanda-pramukhaiḥ pārṣadaiḥ sanakādibhiḥ

10390533 sureśair brahma-rudrādyair navabhiś ca dvijottamaiḥ

10390541 prahrāda-nārada-vasu- pramukhair bhāgavatottamaiḥ

10390543 stūyamānaṁ pṛthag-bhāvair vacobhir amalātmabhiḥ

10390551 śriyā puṣṭyā girā kāntyā kīrtyā tuṣṭyelayorjayā

10390553 vidyayāvidyayā śaktyā māyayā ca niṣevitam

10390561 vilokya su-bhṛśaṁ prīto bhaktyā paramayā yutaḥ

10390563 hṛṣyat-tanūruho bhāva- pariklinnātma-locanaḥ

10390571 girā gadgadayāstauṣīt sattvam ālambya sātvataḥ

10390573 praṇamya mūrdhnāvahitaḥ kṛtāñjali-puṭaḥ śanaiḥ

1040001 śrī-akrūra uvāca

10400011 nato’smy ahaṁ tvākhila-hetu-hetuṁ

10400012 nārāyaṇaṁ puruṣam ādyam avyayam

10400013 yan-nābhi-jātād aravinda-koṣād

10400014 brahmāvirāsīd yata eṣa lokaḥ

10400021 bhūs toyam agniḥ pavanaṁ kham ādir

10400022 mahān ajādir mana indriyāṇi

10400023 sarvendriyārthā vibudhāś ca sarve

10400024 ye hetavas te jagato’ṅga-bhūtāḥ

10400031 naite svarūpaṁ vidur ātmanas te

10400032 hy ajādayo’nātmatayā gṛhītāḥ

10400033 ajo’nubaddhaḥ sa guṇair ajāyā

10400034 guṇāt paraṁ veda na te svarūpam

10400041 tvāṁ yogino yajanty addhā mahā-puruṣam īśvaram

10400043 sādhyātmaṁ sādhibhūtaṁ ca sādhidaivaṁ ca sādhavaḥ

10400051 trayyā ca vidyayā kecit tvāṁ vai vaitānikā dvijāḥ

10400053 yajante vitatair yajñair nānā-rūpāmarākhyayā

10400061 eke tvākhila-karmāṇi sannyasyopaśamaṁ gatāḥ

10400063 jñānino jñāna-yajñena yajanti jñāna-vigraham

10400071 anye ca saṁskṛtātmāno vidhinābhihitena te

10400073 yajanti tvan-mayās tvāṁ vai bahu-mūrty-eka-mūrtikam

10400081 tvām evānye śivoktena mārgeṇa śiva-rūpiṇam

10400083 bahv-ācārya-vibhedena bhagavantam upāsate

10400091 sarva eva yajanti tvāṁ sarva-deva-mayeśvaram

10400093 ye’py anya-devatā-bhaktā yady apy anya-dhiyaḥ prabho

10400101 yathādri-prabhavā nadyaḥ parjanyāpūritāḥ prabho

10400103 viśanti sarvataḥ sindhuṁ tadvat tvāṁ gatayo’ntataḥ

10400111 sattvaṁ rajas tama iti bhavataḥ prakṛter guṇāḥ

10400113 teṣu hi prākṛtāḥ protā ā-brahma-sthāvarādayaḥ

10400121 tubhyaṁ namas te tv aviṣakta-dṛṣṭaye

10400122 sarvātmane sarva-dhiyāṁ ca sākṣiṇe

10400123 guṇa-pravāho’yam avidyayā kṛtaḥ

10400124 pravartate deva-nṛ-tiryag-ātmasu

10400131 agnir mukhaṁ te’vanir aṅghrir īkṣaṇaṁ

10400132 sūryo nabho nābhir atho diśaḥ śrutiḥ

10400133 dyauḥ kaṁ surendrās tava bāhavo’rṇavāḥ

10400134 kukṣir marut prāṇa-balaṁ prakalpitam

10400141 romāṇi vṛkṣauṣadhayaḥ śiroruhā

10400142 meghāḥ parasyāsthi-nakhāni te’drayaḥ

10400143 nimeṣaṇaṁ rātry-ahanī prajāpatir

10400144 meṭhras tu vṛṣṭis tava vīryam iṣyate

10400151 tvayy avyayātman puruṣe prakalpitā

10400152 lokāḥ sa-pālā bahu-jīva-saṅkulāḥ

10400153 yathā jale sañjihate jalaukaso

10400154 ’py udumbare vā maśakā mano-maye

10400161 yāni yānīha rūpāṇi krīḍanārthaṁ bibharṣi hi

10400163 tair āmṛṣṭa-śuco lokā mudā gāyanti te yaśaḥ

10400171 namaḥ kāraṇa-matsyāya pralayābdhi-carāya ca

10400173 hayaśīrṣṇe namas tubhyaṁ madhu-kaiṭabha-mṛtyave

10400181 akūpārāya bṛhate namo mandara-dhāriṇe

10400183 kṣity-uddhāra-vihārāya namaḥ śūkara-mūrtaye

10400191 namas te’dbhuta-siṁhāya sādhu-loka-bhayāpaha

10400193 vāmanāya namas tubhyaṁ krānta-tribhuvanāya ca

10400201 namo bhṛgūṇāṁ pataye dṛpta-kṣatra-vana-cchide

10400203 namas te raghu-varyāya rāvaṇāntakarāya ca

10400211 namas te vāsudevāya namaḥ saṅkarṣaṇāya ca

10400213 pradyumnāyāniruddhāya sātvatāṁ pataye namaḥ

10400221 namo buddhāya śuddhāya daitya-dānava-mohine

10400223 mleccha-prāya-kṣatra-hantre namas te kalki-rūpiṇe

10400231 bhagavan jīva-loko’yaṁ mohitas tava māyayā

10400233 ahaṁ mamety asad-grāho bhrāmyate karma-vartmasu

10400241 ahaṁ cātmātmajāgāra- dārārtha-svajanādiṣu

10400243 bhramāmi svapna-kalpeṣu mūḍhaḥ satya-dhiyā vibho

10400251 anityānātma-duḥkheṣu viparyaya-matir hy aham

10400253 dvandvārāmas tamo-viṣṭo na jāne tvātmanaḥ priyam

10400261 yathābudho jalaṁ hitvā praticchannaṁ tad-udbhavaiḥ

10400263 abhyeti mṛga-tṛṣṇāṁ vai tadvat tvāhaṁ parāṅ-mukhaḥ

10400271 notsahe’haṁ kṛpaṇa-dhīḥ kāma-karma-hataṁ manaḥ

10400273 roddhuṁ pramāthibhiś cākṣair hriyamāṇam itas tataḥ

10400281 so’haṁ tavāṅghry-upagato’smy asatāṁ durāpaṁ

10400282 tac cāpy ahaṁ bhavad-anugraha īśa manye

10400283 puṁso bhaved yarhi saṁsaraṇāpavargas

10400284 tvayy abja-nābha sad-upāsanayā matiḥ syāt

10400291 namo vijñāna-mātrāya sarva-pratyaya-hetave

10400293 puruṣeśa-pradhānāya brahmaṇe’nanta-śaktaye

10400301 namas te vāsudevāya sarva-bhūta-kṣayāya ca

10400303 hṛṣīkeśa namas tubhyaṁ prapannaṁ pāhi māṁ prabho

1041001 śrī-śuka uvāca

10410011 stuvatas tasya bhagavān darśayitvā jale vapuḥ

10410013 bhūyaḥ samāharat kṛṣṇo naṭo nāṭyam ivātmanaḥ

10410021 so’pi cāntarhitaṁ vīkṣya jalād unmajya satvaraḥ

10410023 kṛtvā cāvaśyakaṁ sarvaṁ vismito ratham āgamat

10410031 tam apṛcchad dhṛṣīkeśaḥ kiṁ te dṛṣṭam ivādbhutam

10410033 bhūmau viyati toye vā tathā tvāṁ lakṣayāmahe

1041004 śrī-akrūra uvāca

10410041 adbhutānīha yāvanti bhūmau viyati vā jale

10410043 tvayi viśvātmake tāni kiṁ me’dṛṣṭaṁ vipaśyataḥ

10410051 yatrādbhutāni sarvāṇi bhūmau viyati vā jale

10410053 taṁ tvānupaśyato brahman kiṁ me dṛṣṭam ihādbhutam

10410061 ity uktvā codayām āsa syandanaṁ gāndinī-sutaḥ

10410063 mathurām anayad rāmaṁ kṛṣṇaṁ caiva dinātyaye

10410071 mārge grāma-janā rājaṁs tatra tatropasaṅgatāḥ

10410073 vasudeva-sutau vīkṣya prītā dṛṣṭiṁ na cādaduḥ

10410081 tāvad vrajaukasas tatra nanda-gopādayo’grataḥ

10410083 puropavanam āsādya pratīkṣanto’vatasthire

10410091 tān sametyāha bhagavān akrūraṁ jagad-īśvaraḥ

10410093 gṛhītvā pāṇinā pāṇiṁ praśritaṁ prahasann iva

10410101 bhavān praviśatām agre saha-yānaḥ purīṁ gṛham

10410103 vayaṁ tv ihāvamucyātha tato drakṣyāmahe purīm

1041011 śrī-akrūra uvāca

10410111 nāhaṁ bhavadbhyāṁ rahitaḥ pravekṣye mathurāṁ prabho

10410113 tyaktuṁ nārhasi māṁ nātha bhaktaṁ te bhakta-vatsala

10410121 āgaccha yāma gehān naḥ sa-nāthān kurv adhokṣaja

10410123 sahāgrajaḥ sa-gopālaiḥ suhṛdbhiś ca suhṛttama

10410131 punīhi pāda-rajasā gṛhān no gṛha-medhinām

10410133 yac-chaucenānutṛpyanti pitaraḥ sāgnayaḥ surāḥ

10410141 avanijyāṅghri-yugalam āsīt ślokyo balir mahān

10410143 aiśvaryam atulaṁ lebhe gatiṁ caikāntināṁ tu yā

10410151 āpas te’ṅghry-avanejanyas trīlṁ lokān śucayo’punan

10410153 śirasādhatta yāḥ śarvaḥ svar yātāḥ sagarātmajāḥ

10410161 deva-deva jagan-nātha puṇya-śravaṇa-kīrtana

10410163 yadūttamottamaḥ-śloka nārāyaṇa namo’stu te

1041017 śrī-bhagavān uvāca

10410171 āyāsye bhavato geham aham ārya-samanvitaḥ

10410173 yadu-cakra-druhaṁ hatvā vitariṣye suhṛt-priyam

1041018 śrī-śuka uvāca

10410181 evam ukto bhagavatā so’krūro vimanā iva

10410183 purīṁ praviṣṭaḥ kaṁsāya karmāvedya gṛhaṁ yayau

10410191 athāparāhne bhagavān kṛṣṇaḥ saṅkarṣaṇānvitaḥ

10410193 mathurāṁ prāviśad gopair didṛkṣuḥ parivāritaḥ

10410201 dadarśa tāṁ sphāṭika-tuṅga-gopura-

10410202 dvārāṁ bṛhad-dhema-kapāṭa-toraṇām

10410203 tāmrāra-koṣṭhāṁ parikhā-durāsadām

10410204 udyāna-ramyopavanopaśobhitām

10410211 sauvarṇa-śṛṅgāṭaka-harmya-niṣkuṭaiḥ

10410212 śreṇī-sabhābhir bhavanair upaskṛtām

10410213 vaidūrya-vajrāmala-nīla-vidrumair

10410214 muktā-haridbhir valabhīṣu vediṣu

10410221 juṣṭeṣu jālāmukha-randhra-kuṭṭimeṣv

10410222 āviṣṭa-pārāvata-barhi-nāditām

10410223 saṁsikta-rathyāpaṇa-mārga-catvarāṁ

10410224 prakīrṇa-mālyāṅkura-lāja-taṇḍulām

10410231 āpūrṇa-kumbhair dadhi-candanokṣitaiḥ

10410232 prasūna-dīpāvalibhiḥ sa-pallavaiḥ

10410233 sa-vṛnda-rambhā-kramukaiḥ sa-ketubhiḥ

10410234 svalaṅkṛta-dvāra-gṛhāṁ sa-paṭṭikaiḥ

10410241 tāṁ sampraviṣṭau vasudeva-nandanau

10410242 vṛtau vayasyair naradeva-vartmanā

10410243 draṣṭuṁ samīyus tvaritāḥ pura-striyo

10410244 harmyāṇi caivāruruhur nṛpotsukāḥ

10410251 kāścid viparyag-dhṛta-vastra-bhūṣaṇā

10410252 vismṛtya caikaṁ yugaleṣv athāparāḥ

10410253 kṛtaika-patra-śravaṇaika-nūpurā

10410254 nāṅktvā dvitīyaṁ tv aparāś ca locanam

10410261 aśnantya ekās tad apāsya sotsavā

10410262 abhyajyamānā akṛtopamajjanāḥ

10410263 svapantya utthāya niśamya niḥsvanaṁ

10410264 prapāyayantyo’rbham apohya mātaraḥ

10410271 manāṁsi tāsām aravinda-locanaḥ

10410272 pragalbha-līlā-hasitāvalokaiḥ

10410273 jahāra matta-dviradendra-vikramo

10410274 dṛśāṁ dadac chrī-ramaṇātmanotsavam

10410281 dṛṣṭvā muhuḥ śrutam anudruta-cetasas taṁ

10410282 tat-prekṣaṇotsmita-sudhokṣaṇa-labdha-mānāḥ

10410283 ānanda-mūrtim upaguhya dṛśātma-labdhaṁ

10410284 hṛṣyat-tvaco jahur anantam arindamādhim

10410291 prāsāda-śikharārūṭhāḥ prīty-utphulla-mukhāmbujāḥ

10410293 abhyavarṣan saumanasyaiḥ pramadā bala-keśavau

10410301 dadhy-akṣataiḥ soda-pātraiḥ srag-gandhair abhyupāyanaiḥ

10410303 tāv ānarcuḥ pramuditās tatra tatra dvijātayaḥ

10410311 ūcuḥ paurā aho gopyas tapaḥ kim acaran mahat

10410313 yā hy etāv anupaśyanti nara-loka-mahotsavau

10410321 rajakaṁ kañcid āyāntaṁ raṅga-kāraṁ gadāgrajaḥ

10410323 dṛṣṭvāyācata vāsāṁsi dhautāny aty-uttamāni ca

10410331 dehy āvayoḥ samucitāny aṅga vāsāṁsi cārhatoḥ

10410333 bhaviṣyati paraṁ śreyo dātus te nātra saṁśayaḥ

10410341 sa yācito bhagavatā paripūrṇena sarvataḥ

10410343 sākṣepaṁ ruṣitaḥ prāha bhṛtyo rājñaḥ su-durmadaḥ

10410351 īdṛśāny eva vāsāṁsi nityaṁ giri-vane-carāḥ

10410353 paridhatta kim udvṛttā rāja-dravyāṇy abhīpsatha

10410361 yātāśu bāliśā maivaṁ prārthyaṁ yadi jijīviṣā

10410363 badhnanti ghnanti lumpanti dṛptaṁ rāja-kulāni vai

10410371 evaṁ vikatthamānasya kupito devakī-sutaḥ

10410373 rajakasya karāgreṇa śiraḥ kāyād apātayat

10410381 tasyānujīvinaḥ sarve vāsaḥ-kośān visṛjya vai

10410383 dudruvuḥ sarvato mārgaṁ vāsāṁsi jagṛhe’cyutaḥ

10410391 vasitvātma-priye vastre kṛṣṇaḥ saṅkarṣaṇas tathā

10410393 śeṣāṇy ādatta gopebhyo visṛjya bhuvi kānicit

10410401 tatas tu vāyakaḥ prītas tayor veṣam akalpayat

10410403 vicitra-varṇaiś caileyair ākalpair anurūpataḥ

10410411 nānā-lakṣaṇa-veṣābhyāṁ kṛṣṇa-rāmau virejatuḥ

10410413 sv-alaṅkṛtau bāla-gajau parvaṇīva sitetarau

10410421 tasya prasanno bhagavān prādāt sārūpyam ātmanaḥ

10410423 śriyaṁ ca paramāṁ loke balaiśvarya-smṛtīndriyam

10410431 tataḥ sudāmno bhavanaṁ mālā-kārasya jagmatuḥ

10410433 tau dṛṣṭvā sa samutthāya nanāma śirasā bhuvi

10410441 tayor āsanam ānīya pādyaṁ cārghyārhaṇādibhiḥ

10410443 pūjāṁ sānugayoś cakre srak-tāmbūlānulepanaiḥ

10410451 prāha naḥ sārthakaṁ janma pāvitaṁ ca kulaṁ prabho

10410453 pitṛ-devarṣayo mahyaṁ tuṣṭā hy āgamanena vām

10410461 bhavantau kila viśvasya jagataḥ kāraṇaṁ param

10410463 avatīrṇāv ihāṁśena kṣemāya ca bhavāya ca

10410471 na hi vāṁ viṣamā dṛṣṭiḥ suhṛdor jagad-ātmanoḥ

10410473 samayoḥ sarva-bhūteṣu bhajantaṁ bhajator api

10410481 tāv ājñāpayataṁ bhṛtyaṁ kim ahaṁ karavāṇi vām

10410483 puṁso’ty-anugraho hy eṣa bhavadbhir yan niyujyate

10410491 ity abhipretya rājendra sudāmā prīta-mānasaḥ

10410493 śastaiḥ su-gandhaiḥ kusumair mālā viracitā dadau

10410501 tābhiḥ sv-alaṅkṛtau prītau kṛṣṇa-rāmau sahānugau

10410503 praṇatāya prapannāya dadatur vara-dau varān

10410511 so’pi vavre’calāṁ bhaktiṁ tasminn evākhilātmani

10410513 tad-bhakteṣu ca sauhārdaṁ bhūteṣu ca dayāṁ parām

10410521 iti tasmai varaṁ dattvā śriyaṁ cānvaya-vardhinīm

10410523 balam āyur yaśaḥ kāntiṁ nirjagāma sahāgrajaḥ

1042001 śrī-śuka uvāca

10420011 atha vrajan rāja-pathena mādhavaḥ

10420012 striyaṁ gṛhītāṅga-vilepa-bhājanām

10420013 vilokya kubjāṁ yuvatīṁ varānanāṁ

10420014 papraccha yāntīṁ prahasan rasa-pradaḥ

10420021 kā tvaṁ varorv etad u hānulepanaṁ

10420022 kasyāṅgane vā kathayasva sādhu naḥdehy

10420023 āvayor aṅga-vilepam uttamaṁ

10420024 śreyas tatas te na cirād bhaviṣyati

1042003 sairandhry uvāca

10420031 dāsy asmy ahaṁ sundara kaṁsa-sammatā

10420032 trivakra-nāmā hy anulepa-karmaṇi

10420033 mad-bhāvitaṁ bhoja-pater ati-priyaṁ

10420034 vinā yuvāṁ ko’nyatamas tad arhati

10420041 rūpa-peśala-mādhurya- hasitālāpa-vīkṣitaiḥ

10420043 dharṣitātmā dadau sāndram ubhayor anulepanam

10420051 tatas tāv aṅga-rāgeṇa sva-varṇetara-śobhinā

10420053 samprāpta-para-bhāgena śuśubhāte’nurañjitau

10420061 prasanno bhagavān kubjāṁ trivakrāṁ rucirānanām

10420063 ṛjvīṁ kartuṁ manaś cakre darśayan darśane phalam

10420071 padbhyām ākramya prapade dvy-aṅguly-uttāna-pāṇinā

10420073 pragṛhya cibuke’dhyātmam udanīnamad acyutaḥ

10420081 sā tadarju-samānāṅgī bṛhac-chroṇi-payodharā

10420083 mukunda-sparśanāt sadyo babhūva pramadottamā

10420091 tato rūpa-guṇaudārya- sampannā prāha keśavam

10420093 uttarīyam ākṛṣya smayantī jāta-hṛc-chayā

10420101 ehi vīra gṛhaṁ yāmo na tvāṁ tyaktum ihotsahe

10420103 tvayonmathita-cittāyāḥ prasīda puruṣarṣabha

10420111 evaṁ striyā yācyamānaḥ kṛṣṇo rāmasya paśyataḥ

10420113 mukhaṁ vīkṣyānu gopānāṁ prahasaṁs tām uvāca ha

10420121 eṣyāmi te gṛhaṁ su-bhru puṁsāṁ ādhi-vikarśanam

10420123 sādhitārtho’gṛhāṇāṁ naḥ pānthānāṁ tvaṁ parāyaṇam

10420131 visṛjya mādhvyā vāṇyā tām vrajan mārge vaṇik-pathaiḥ

10420133 nānopāyana-tāmbūla- srag-gandhaiḥ sāgrajo’rcitaḥ

10420141 tad-darśana-smara-kṣobhād ātmānaṁ nāvidan striyaḥ

10420143 visrasta-vāsaḥ-kavara- valayā lekhya-mūrtayaḥ

10420151 tataḥ paurān pṛcchamāno dhanuṣaḥ sthānam acyutaḥ

10420153 tasmin praviṣṭo dadṛśe dhanur aindram ivādbhutam

10420161 puruṣair bahubhir guptam arcitaṁ paramarddhimat

10420163 vāryamāṇo nṛbhiḥ kṛṣṇaḥ prasahya dhanur ādade

10420171 kareṇa vāmena sa-līlam uddhṛtaṁ

10420172 sajyaṁ ca kṛtvā nimiṣeṇa paśyatām

10420173 nṛṇāṁ vikṛṣya prababhañja madhyato

10420174 yathekṣu-daṇḍaṁ mada-kary urukramaḥ

10420181 dhanuṣo bhajyamānasya śabdaḥ khaṁ rodasī diśaḥ

10420183 pūrayām āsa yaṁ śrutvā kaṁsas trāsam upāgamat

10420191 tad-rakṣiṇaḥ sānucaraṁ kupitā ātatāyinaḥ

10420193 gṛhītu-kāmā āvavrur gṛhyatāṁ vadhyatām iti

10420201 atha tān durabhiprāyān vilokya bala-keśavau

10420203 kruddhau dhanvana ādāya śakale tāṁś ca jaghnatuḥ

10420211 balaṁ ca kaṁsa-prahitaṁ hatvā śālā-mukhāt tataḥ

10420213 niṣkramya ceratur hṛṣṭau nirīkṣya pura-sampadaḥ

10420221 tayos tad adbhutaṁ vīryaṁ niśāmya pura-vāsinaḥ

10420223 tejaḥ prāgalbhyaṁ rūpaṁ ca menire vibudhottamau

10420231 tayor vicaratoḥ svairam ādityo’stam upeyivān

10420233 kṛṣṇa-rāmau vṛtau gopaiḥ purāc chakaṭam īyatuḥ

10420241 gopyo mukunda-vigame virahāturā yā

10420243 āśāsatāśiṣa ṛtā madhu-pury abhūvan

10420243 sampaśyatāṁ puruṣa-bhūṣaṇa-gātra-lakṣmīṁ

10420244 hitvetarān nu bhajataś cakame’yanaṁ śrīḥ

10420251 avaniktāṅghri-yugalau bhuktvā kṣīropasecanam

10420253 ūṣatus tāṁ sukhaṁ rātriṁ jñātvā kaṁsa-cikīrṣitam

10420261 kaṁsas tu dhanuṣo bhaṅgaṁ rakṣiṇāṁ sva-balasya ca

10420263 vadhaṁ niśamya govinda- rāma-vikrīḍitaṁ param

10420271 dīrgha-prajāgaro bhīto durnimittāni durmatiḥ

10420273 bahūny acaṣṭobhayathā mṛtyor dautya-karāṇi ca

10420281 adarśanaṁ sva-śirasaḥ pratirūpe ca saty api

10420283 asaty api dvitīye ca dvai-rūpyaṁ jyotiṣāṁ tathā

10420291 chidra-pratītiś chāyāyāṁ prāṇa-ghoṣānupaśrutiḥ

10420293 svarṇa-pratītir vṛkṣeṣu sva-padānām adarśanam

10420301 svapne preta-pariṣvaṅgaḥ khara-yānaṁ viṣādanam

10420303 yāyān nalada-māly ekas tailābhyakto dig-ambaraḥ

10420311 anyāni cetthaṁ-bhūtāni svapna-jāgaritāni ca

10420313 paśyan maraṇa-santrasto nidrāṁ lebhe na cintayā

10420321 vyuṣṭāyāṁ niśi kauravya sūrye cādbhyaḥ samutthite

10420323 kārayām āsa vai kaṁso malla-krīḍā-mahotsavam

10420331 ānarcuḥ puruṣā raṅgaṁ tūrya-bheryaś ca jaghnire

10420333 mañcāś cālaṅkṛtāḥ sragbhiḥ patākā-caila-toraṇaiḥ

10420341 teṣu paurā jānapadā brahma-kṣatra-purogamāḥ

10420343 yathopajoṣaṁ viviśū rājānaś ca kṛtāsanāḥ

10420351 kaṁsaḥ parivṛto’mātyai rāja-mañca upāviśat

10420353 maṇḍaleśvara-madhya-stho hṛdayena vidūyatā

10420361 vādyamāneṣu tūryeṣu malla-tālottareṣu ca

10420363 mallāḥ sv-alaṅkṛtāḥ dṛptāḥ sopādhyāyāḥ samāsata

10420371 cāṇūro muṣṭikaḥ kūṭaḥ śalas tośala eva ca

10420373 ta āsedur upasthānaṁ valgu-vādya-praharṣitāḥ

10420381 nanda-gopādayo gopā bhoja-rāja-samāhutāḥ

10420383 niveditopāyanās ta ekasmin mañca āviśan

1043001 śrī-śuka uvāca

10430011 atha kṛṣṇaś ca rāmaś ca kṛta-śaucau parantapa

10430013 malla-dundubhi-nirghoṣaṁ śrutvā draṣṭum upeyatuḥ

10430021 raṅga-dvāraṁ samāsādya tasmin nāgam avasthitam

10430023 apaśyat kuvalayāpīḍaṁ kṛṣṇo’mbaṣṭha-pracoditam

10430031 baddhvā parikaraṁ śauriḥ samuhya kuṭilālakān

10430033 uvāca hastipaṁ vācā megha-nāda-gabhīrayā

10430041 ambaṣṭhāmbaṣṭha mārgaṁ nau dehy apakrama mā ciram

10430043 no cet sa-kuñjaraṁ tvādya nayāmi yama-sādanam

10430051 evaṁ nirbhartsito’mbaṣṭhaḥ kupitaḥ kopitaṁ gajam

10430053 codayām āsa kṛṣṇāya kālāntaka-yamopamam

10430061 karīndras tam abhidrutya kareṇa tarasāgrahīt

10430063 karād vigalitaḥ so’muṁ nihatyāṅghriṣv alīyata

10430071 saṅkruddhas tam acakṣāṇo ghrāṇa-dṛṣṭiḥ sa keśavam

10430073 parāmṛśat puṣkareṇa sa prasahya vinirgataḥ

10430081 pucche pragṛhyāti-balaṁ dhanuṣaḥ pañca-viṁśatim

10430083 vicakarṣa yathā nāgaṁ suparṇa iva līlayā

10430091 sa paryāvartamānena savya-dakṣiṇato’cyutaḥ

10430093 babhrāma bhrāmyamāṇena go-vatseneva bālakaḥ

10430101 tato’bhimukham abhyetya pāṇināhatya vāraṇam

10430103 prādravan pātayām āsa spṛśyamānaḥ pade pade

10430111 sa dhāvan krīḍayā bhūmau patitvā sahasotthitaḥ

10430113 taṁ matvā patitaṁ kruddho dantābhyāṁ so’hanat kṣitim

10430121 sva-vikrame pratihate kuñjarendro’ty-amarṣitaḥ

10430123 codyamāno mahāmātraiḥ kṛṣṇam abhyadravad ruṣā

10430131 tam āpatantam āsādya bhagavān madhusūdanaḥ

10430133 nigṛhya pāṇinā hastaṁ pātayām āsa bhū-tale

10430141 patitasya padākramya mṛgendra iva līlayā

10430143 dantam utpāṭya tenebhaṁ hastipāṁś cāhanad dhariḥ

10430151 mṛtakaṁ dvipam utsṛjya danta-pāṇiḥ samāviśat

10430153 aṁsa-nyasta-viṣāṇo’sṛṅ- mada-bindubhir aṅkitaḥ

10430155 virūṭha-sveda-kaṇikā- vadanāmburuho babhau

10430161 vṛtau gopaiḥ katipayair baladeva-janārdanau

10430163 raṅgaṁ viviśatū rājan gaja-danta-varāyudhau

10430171 mallānām aśanir nṛṇāṁ nara-varaḥ strīṇāṁ smaro mūrtimān

10430172 gopānāṁ sva-jano’satāṁ kṣiti-bhujāṁ śāstā sva-pitroḥ śiśuḥ

10430173 mṛtyur bhoja-pater virāḍ aviduṣāṁ tattvaṁ paraṁ yogināṁ

10430174 vṛṣṇīnāṁ para-devateti vidito raṅgaṁ gataḥ sāgrajaḥ

10430181 hataṁ kuvalayāpīḍaṁ dṛṣṭvā tāv api durjayau

10430183 kaṁso manasy api tadā bhṛśam udvivije nṛpa

10430191 tau rejatū raṅga-gatau mahā-bhujau

10430192 vicitra-veṣābharaṇa-srag-ambarau

10430193 yathā naṭāv uttama-veṣa-dhāriṇau

10430194 manaḥ kṣipantau prabhayā nirīkṣatām

10430201 nirīkṣya tāv uttama-puruṣau janā

10430202 mañca-sthitā nāgara-rāṣṭrakā nṛpa

10430203 praharṣa-vegotkalitekṣaṇānanāḥ

10430204 papur na tṛptā nayanais tad-ānanam

10430211 pibanta iva cakṣurbhyāṁ lihanta iva jihvayā

10430213 jighranta iva nāsābhyāṁ śliṣyanta iva bāhubhiḥ

10430221 ūcuḥ parasparaṁ te vai yathā-dṛṣṭaṁ yathā-śrutam

10430223 tad-rūpa-guṇa-mādhurya- prāgalbhya-smāritā iva

10430231 etau bhagavataḥ sākṣād dharer nārāyaṇasya hi

10430233 avatīrṇāv ihāṁśena vasudevasya veśmani

10430241 eṣa vai kila devakyāṁ jāto nītaś ca gokulam

10430243 kālam etaṁ vasan gūṭho vavṛdhe nanda-veśmani

10430251 pūtanānena nītāntaṁ cakravātaś ca dānavaḥ

10430253 arjunau guhyakaḥ keśī dhenuko’nye ca tad-vidhāḥ

10430261 gāvaḥ sa-pālā etena dāvāgneḥ parimocitāḥ

10430263 kāliyo damitaḥ sarpa indraś ca vimadaḥ kṛtaḥ

10430271 saptāham eka-hastena dhṛto’dri-pravaro’munā

10430273 varṣa-vātāśanibhyaś ca paritrātaṁ ca gokulam

10430281 gopyo’sya nitya-mudita- hasita-prekṣaṇaṁ mukham

10430283 paśyantyo vividhāṁs tāpāṁs taranti smāśramaṁ mudā

10430291 vadanty anena vaṁśo’yaṁ yadoḥ su-bahu-viśrutaḥ

10430293 śriyaṁ yaśo mahattvaṁ ca lapsyate parirakṣitaḥ

10430301 ayaṁ cāsyāgrajaḥ śrīmān rāmaḥ kamala-locanaḥ

10430303 pralambo nihato yena vatsako ye bakādayaḥ

10430311 janeṣv evaṁ bruvāṇeṣu tūryeṣu ninadatsu ca

10430313 kṛṣṇa-rāmau samābhāṣya cāṇūro vākyam abravīt

10430321 he nanda-sūno he rāma bhavantau vīra-sammatau

10430323 niyuddha-kuśalau śrutvā rājñāhūtau didṛkṣuṇā

10430331 priyaṁ rājñaḥ prakurvatyaḥ śreyo vindanti vai prajāḥ

10430333 manasā karmaṇā vācā viparītam ato’nyathā

10430341 nityaṁ pramuditā gopā vatsa-pālā yathā-sphuṭam

10430343 vaneṣu malla-yuddhena krīḍantaś cārayanti gāḥ

10430351 tasmād rājñaḥ priyaṁ yūyaṁ vayaṁ ca karavāma he

10430353 bhūtāni naḥ prasīdanti sarva-bhūta-mayo nṛpaḥ

10430361 tan niśamyābravīt kṛṣṇo deśa-kālocitaṁ vacaḥ

10430363 niyuddham ātmano’bhīṣṭaṁ manyamāno’bhinandya ca

10430371 prajā bhoja-pater asya vayaṁ cāpi vane-carāḥ

10430373 karavāma priyaṁ nityaṁ tan naḥ param anugrahaḥ

10430381 bālā vayaṁ tulya-balaiḥ krīḍiṣyāmo yathocitam

10430383 bhaven niyuddhaṁ mādharmaḥ spṛśen malla-sabhā-sadaḥ

1043039 cāṇūra uvāca

10430391 na bālo na kiśoras tvaṁ balaś ca balināṁ varaḥ

10430393 līlayebho hato yena sahasra-dvipa-sattva-bhṛt

10430401 tasmād bhavadbhyāṁ balibhir yoddhavyaṁ nānayo’tra vai

10430403 mayi vikrama vārṣṇeya balena saha muṣṭikaḥ

1044001 śrī-śuka uvāca

10440011 evaṁ carcita-saṅkalpo bhagavān madhusūdanaḥ

10440013 āsasādātha cāṇūraṁ muṣṭikaṁ rohiṇī-sutaḥ

10440021 hastābhyāṁ hastayor baddhvā padbhyām eva ca pādayoḥ

10440023 vicakarṣatur anyonyaṁ prasahya vijigīṣayā

10440031 aratnī dve aratnibhyāṁ jānubhyāṁ caiva jānunī

10440033 śiraḥ śīrṣṇorasoras tāv anyonyam abhijaghnatuḥ

10440041 paribhrāmaṇa-vikṣepa- parirambhāvapātanaiḥ

10440043 utsarpaṇāpasarpaṇaiś cānyonyaṁ pratyarundhatām

10440051 utthāpanair unnayanaiś cālanaiḥ sthāpanair api

10440053 parasparaṁ jigīṣantāv apacakratur ātmanaḥ

10440061 tad balābalavad yuddhaṁ sametāḥ sarva-yoṣitaḥ

10440063 ūcuḥ parasparaṁ rājan sānukampā varūthaśaḥ

10440071 mahān ayaṁ batādharma eṣāṁ rāja-sabhā-sadām

10440073 ye balābalavad-yuddhaṁ rājño’nvicchanti paśyataḥ

10440081 kva vajra-sāra-sarvāṅgau mallau śailendra-sannibhau

10440083 kva cāti-sukumārāṅgau kiśorau nāpta-yauvanau

10440091 dharma-vyatikramo hy asya samājasya dhruvaṁ bhavet

10440093 yatrādharma samuttiṣṭhen na stheyaṁ tatra karhicit

10440101 na sabhāṁ praviśet prājñaḥ sabhya-doṣān anusmaran

10440103 abruvan vibruvann ajño naraḥ kilbiṣam aśnute

10440111 valgataḥ śatrum abhitaḥ kṛṣṇasya vadanāmbujam

10440113 vīkṣyatāṁ śrama-vāry-uptaṁ padma-kośam ivāmbubhiḥ

10440121 kiṁ na paśyata rāmasya mukham ātāmra-locanam

10440123 muṣṭikaṁ prati sāmarṣaṁ hāsa-saṁrambha-śobhitam

10440131 puṇyā bata vraja-bhuvo yad ayaṁ nṛ-liṅga-

10440132 gūḍhaḥ purāṇa-puruṣo vana-citra-mālyaḥ

10440133 gāḥ pālayan saha-balaḥ kvaṇayaṁś ca veṇuṁ

10440134 vikrīḍayāñcati giritra-ramārcitāṅghriḥ

10440141 gopyas tapaḥ kim acaran yad amuṣya rūpaṁ

10440142 lāvaṇya-sāram asamordhvam ananya-siddham

10440143 dṛgbhiḥ pibanty anusavābhinavaṁ durāpam

10440144 ekānta-dhāma yaśasaḥ śriya aiśvarasya

10440151 yā dohane’vahanane mathanopalepa-

10440152 preṅkheṅkhanārbha-ruditokṣaṇa-mārjanādau

10440153 gāyanti cainam anurakta-dhiyo’śru-kaṇṭhyo

10440154 dhanyā vraja-striya urukrama-citta-yānāḥ

10440161 prātar vrajād vrajata āviśataś ca sāyaṁ

10440162 gobhiḥ samaṁ kvaṇayato’sya niśamya veṇum

10440163 nirgamya tūrṇam abalāḥ pathi bhūri-puṇyāḥ

10440164 paśyanti sa-smita-mukhaṁ sa-dayāvalokam

10440171 evaṁ prabhāṣamāṇāsu strīṣu yogeśvaro hariḥ

10440173 śatruṁ hantuṁ manaś cakre bhagavān bharatarṣabha

10440181 sa-bhayāḥ strī-giraḥ śrutvā putra-sneha-śucāturau

10440183 pitarāv anvatapyetāṁ putrayor abudhau balam

10440191 tais tair niyuddha-vidhibhir vividhair acyutetarau

10440193 yuyudhāte yathānyonyaṁ tathaiva bala-muṣṭikau

10440201 bhagavad-gātra-niṣpātair vajra-niṣpeṣa-niṣṭhuraiḥ

10440203 cāṇūro bhajyamānāṅgo muhur glānim avāpa ha

10440211 sa śyena-vega utpatya muṣṭī-kṛtya karāv ubhau

10440213 bhagavantaṁ vāsudevaṁ kruddho vakṣasy abādhata

10440221 nācalat tat-prahāreṇa mālāhata iva dvipaḥ

10440223 bāhvor nigṛhya cāṇūraṁ bahuśo bhrāmayan hariḥ

10440231 bhū-pṛṣṭhe pothayām āsa tarasā kṣīṇa-jīvitam

10440233 visrastākalpa-keśa-srag indra-dhvaja ivāpatat

10440241 tathaiva muṣṭikaḥ pūrvaṁ sva-muṣṭyābhihatena vai

10440243 balabhadreṇa balinā talenābhihato bhṛśam

10440251 pravepitaḥ sa rudhiram udvaman mukhato’rditaḥ

10440253 vyasuḥ papātorvy-upasthe vātāhata ivāṅghripaḥ

10440261 tataḥ kūṭam anuprāptaṁ rāmaḥ praharatāṁ varaḥ

10440263 avadhīl līlayā rājan sāvajñaṁ vāma-muṣṭinā

10440271 tarhy eva hi śalaḥ kṛṣṇa- prapadāhata-śīrṣakaḥ

10440273 dvidhā vidīrṇas tośalaka ubhāv api nipetatuḥ

10440281 cāṇūre muṣṭike kūṭe śale tośalake hate

10440283 śeṣāḥ pradudruvur mallāḥ sarve prāṇa-parīpsavaḥ

10440291 gopān vayasyān ākṛṣya taiḥ saṁsṛjya vijahratuḥ

10440293 vādyamāneṣu tūryeṣu valgantau ruta-nūpurau

10440301 janāḥ prajahṛṣuḥ sarve karmaṇā rāma-kṛṣṇayoḥ

10440303 ṛte kaṁsaṁ vipra-mukhyāḥ sādhavaḥ sādhu sādhv iti

10440311 hateṣu malla-varyeṣu vidruteṣu ca bhoja-rāṭ

10440313 nyavārayat sva-tūryāṇi vākyaṁ cedam uvāca ha

10440321 niḥsārayata durvṛttau vasudevātmajau purāt

10440323 dhanaṁ harata gopānāṁ nandaṁ badhnīta durmatim

10440331 vasudevas tu durmedhā hanyatām āśv asattamaḥ

10440333 ugrasenaḥ pitā cāpi sānugaḥ para-pakṣa-gaḥ

10440341 evaṁ vikatthamāne vai kaṁse prakupito’vyayaḥ

10440343 laghimnotpatya tarasā mañcam uttuṅgam āruhat

10440351 tam āviśantam ālokya mṛtyum ātmana āsanāt

10440353 manasvī sahasotthāya jagṛhe so’si-carmaṇī

10440361 taṁ khaḍga-pāṇiṁ vicarantam āśu

10440362 śyenaṁ yathā dakṣiṇa-savyam ambare

10440363 samagrahīd durviṣahogra-tejā

10440364 yathoragaṁ tārkṣya-sutaḥ prasahya

10440371 pragṛhya keśeṣu calat-kirīṭaṁ

10440372 nipātya raṅgopari tuṅga-mañcāt

10440373 tasyopariṣṭāt svayam abja-nābhaḥ

10440374 papāta viśvāśraya ātma-tantraḥ

10440381 taṁ samparetaṁ vicakarṣa bhūmau

10440382 harir yathebhaṁ jagato vipaśyataḥ

10440383 hā heti śabdaḥ su-mahāṁs tadābhūd

10440384 udīritaḥ sarva-janair narendra

10440391 sa nityadodvigna-dhiyā tam īśvaraṁ

10440392 pibann adan vā vicaran svapan śvasan

10440393 dadarśa cakrāyudham agrato yatas

10440394 tad eva rūpaṁ duravāpam āpa

10440401 tasyānujā bhrātaro’ṣṭau kaṅka-nyagrodhakādayaḥ

10440403 abhyadhāvann ati-kruddhā bhrātur nirveśa-kāriṇaḥ

10440411 tathāti-rabhasāṁs tāṁs tu saṁyattān rohiṇī-sutaḥ

10440413 ahan parigham udyamya paśūn iva mṛgādhipaḥ

10440421 nedur dundubhayo vyomni brahmeśādyā vibhūtayaḥ

10440423 puṣpaiḥ kirantas taṁ prītāḥ śaśaṁsur nanṛtuḥ striyaḥ

10440431 teṣāṁ striyo mahā-rāja suhṛn-maraṇa-duḥkhitāḥ

10440433 tatrābhīyur vinighnantyaḥ śīrṣāṇy aśru-vilocanāḥ

10440441 śayānān vīra-śayāyāṁ patīn āliṅgya śocatīḥ

10440443 vilepuḥ su-svaraṁ nāryo visṛjantyo muhuḥ śucaḥ

10440451 hā nātha priya dharma-jña karuṇānātha-vatsala

10440453 tvayā hatena nihatā vayaṁ te sa-gṛha-prajāḥ

10440461 tvayā virahitā patyā purīyaṁ puruṣarṣabha

10440463 na śobhate vayam iva nivṛttotsava-maṅgalā

10440471 anāgasāṁ tvaṁ bhūtānāṁ kṛtavān droham ulbaṇam

10440473 tenemāṁ bho daśāṁ nīto bhūta-dhruk ko labheta śam

10440481 sarveṣām iha bhūtānām eṣa hi prabhavāpyayaḥ

10440483 goptā ca tad-avadhyāyī na kvacit sukham edhate

1044049 śrī-śuka uvāca

10440491 rāja-yoṣita āśvāsya bhagavāl+ loka-bhāvanaḥ

10440493 yām āhur laukikīṁ saṁsthāṁ hatānāṁ samakārayat

10440501 mātaraṁ pitaraṁ caiva mocayitvātha bandhanāt

10440503 kṛṣṇa-rāmau vavandāte śirasā spṛśya pādayoḥ

10440511 devakī vasudevaś ca vijñāya jagad-īśvarau

10440513 kṛta-saṁvandanau putrau sasvajāte na śaṅkitau

1045001 śrī-śuka uvāca

10450011 pitarāv upalabdhārthau viditvā puruṣottamaḥ

10450013 mā bhūd iti nijāṁ māyāṁ tatāna jana-mohinīm

10450021 uvāca pitarāv etya sāgrajaḥ sātvatarṣabhaḥ

10450023 praśrayāvanataḥ prīṇann amba tāteti sādaram

10450031 nāsmatto yuvayos tāta nityotkaṇṭhitayor api

10450033 bālya-paugaṇḍa-kaiśorāḥ putrābhyām abhavan kvacit

10450041 na labdho daiva-hatayor vāso nau bhavad-antike

10450043 yāṁ bālāḥ pitṛ-geha-sthā vindante lālitā mudam

10450051 sarvārtha-sambhavo deho janitaḥ poṣito yataḥ

10450053 na tayor yāti nirveśaṁ pitror martyaḥ śatāyuṣā

10450061 yas tayor ātmajaḥ kalpa ātmanā ca dhanena ca

10450063 vṛttiṁ na dadyāt taṁ pretya sva-māṁsaṁ khādayanti hi

10450071 mātaraṁ pitaraṁ vṛddhaṁ bhāryāṁ sādhvīṁ sutaṁ śiśum

10450073 guruṁ vipraṁ prapannaṁ ca kalpo’bibhrac chvasan-mṛtaḥ

10450081 tan nāv akalpayoḥ kaṁsān nityam udvigna-cetasoḥ

10450083 mogham ete vyatikrāntā divasā vām anarcatoḥ

10450091 tat kṣantum arhathas tāta mātar nau para-tantrayoḥ

10450093 akurvator vāṁ śuśrūṣāṁ kliṣṭayor durhṛdā bhṛśam

1045010 śrī-śuka uvāca

10450101 iti māyā-manuṣyasya harer viśvātmano girā

10450103 mohitāv aṅkam āropya pariṣvajyāpatur mudam

10450111 siñcantāv aśru-dhārābhiḥ sneha-pāśena cāvṛtau

10450113 na kiñcid ūcatū rājan bāṣpa-kaṇṭhau vimohitau

10450121 evam āśvāsya pitarau bhagavān devakī-sutaḥ

10450123 mātāmahaṁ tūgrasenaṁ yadūnām akaron nṛpam

10450131 āha cāsmān mahā-rāja prajāś cājñaptum arhasi

10450133 yayāti-śāpād yadubhir nāsitavyaṁ nṛpāsane

10450141 mayi bhṛtya upāsīne bhavato vibudhādayaḥ

10450143 baliṁ haranty avanatāḥ kim utānye narādhipāḥ

10450151 sarvān svān jñāti-sambandhān digbhyaḥ kaṁsa-bhayākulān

10450153 yadu-vṛṣṇy-andhaka-madhu- dāśārha-kukurādikān

10450161 sabhājitān samāśvāsya videśāvāsa-karśitān

10450163 nyavāsayat sva-geheṣu vittaiḥ santarpya viśva-kṛt

10450171 kṛṣṇa-saṅkarṣaṇa-bhujair guptā labdha-manorathāḥ

10450173 gṛheṣu remire siddhāḥ kṛṣṇa-rāma-gata-jvarāḥ

10450181 vīkṣanto’har ahaḥ prītā mukunda-vadanāmbujam

10450183 nityaṁ pramuditaṁ śrīmat- sadaya-smita-vīkṣaṇam

10450191 tatra pravayaso’py āsan yuvāno’ti-balaujasaḥ

10450193 pibanto’kṣair mukundasya mukhāmbuja-sudhāṁ muhuḥ

10450201 atha nandaṁ samāsādya bhagavān devakī-sutaḥ

10450203 saṅkarṣaṇaś ca rājendra pariṣvajyedam ūcatuḥ

10450211 pitar yuvābhyāṁ snigdhābhyāṁ poṣitau lālitau bhṛśam

10450213 pitror abhyadhikā prītir ātmajeṣv ātmano’pi hi

10450221 sa pitā sā ca jananī yau puṣṇītāṁ sva-putra-vat

10450223 śiśūn bandhubhir utsṛṣṭān akalpaiḥ poṣa-rakṣaṇe

10450231 yāta yūyaṁ vrajaṁ tāta vayaṁ ca sneha-duḥkhitān

10450233 jñātīn vo draṣṭum eṣyāmo vidhāya suhṛdāṁ sukham

10450241 evaṁ sāntvayya bhagavān nandaṁ sa-vrajam acyutaḥ

10450243 vāso-'laṅkāra-kupyādyair arhayām āsa sādaram

10450251 ity uktas tau pariṣvajya nandaḥ praṇaya-vihvalaḥ

10450253 pūrayann aśrubhir netre saha gopair vrajaṁ yayau

10450261 atha śūra-suto rājan putrayoḥ samakārayat

10450263 purodhasā brāhmaṇaiś ca yathāvad dvija-saṁskṛtim

10450271 tebhyo’dād dakṣiṇā gāvo rukma-mālāḥ sv-alaṅkṛtāḥ

10450273 sv-alaṅkṛtebhyaḥ sampūjya sa-vatsāḥ kṣauma-mālinīḥ

10450281 yāḥ kṛṣṇa-rāma-janmarkṣe mano-dattā mahā-matiḥ

10450283 tāś cādadād anusmṛtya kaṁsenādharmato hṛtāḥ

10450291 tataś ca labdha-saṁskārau dvijatvaṁ prāpya su-vratau

10450293 gargād yadu-kulācāryād gāyatraṁ vratam āsthitau

10450301 prabhavau sarva-vidyānāṁ sarva-jñau jagad-īśvarau

10450303 nānya-siddhāmalaṁ jñānaṁ gūhamānau narehitaiḥ

10450311 atho guru-kule vāsam icchantāv upajagmatuḥ

10450313 kāśyaṁ sāndīpaniṁ nāma hy avanti-pura-vāsinam

10450321 yathopasādya tau dāntau gurau vṛttim aninditām

10450323 grāhayantāv upetau sma bhaktyā devam ivādṛtau

10450331 tayor dvija-varas tuṣṭaḥ śuddha-bhāvānuvṛttibhiḥ

10450333 provāca vedān akhilān saṅgopaniṣado guruḥ

10450341 sa-rahasyaṁ dhanur-vedaṁ dharmān nyāya-pathāṁs tathā

10450343 tathā cānvīkṣikīṁ vidyāṁ rāja-nītiṁ ca ṣaḍ-vidhām

10450351 sarvaṁ nara-vara-śreṣṭhau sarva-vidyā-pravartakau

10450353 sakṛn nigada-mātreṇa tau sañjagṛhatur nṛpa

10450361 aho-rātraiś catuḥ-ṣaṣṭyā saṁyattau tāvatīḥ kalāḥ

10450363 guru-dakṣiṇayācāryaṁ chandayām āsatur nṛpa

10450371 dvijas tayos taṁ mahimānam adbhutaṁ

10450372 saṁlakṣya rājann ati-mānuṣīṁ matim

10450373 sammantrya patnyā sa mahārṇave mṛtaṁ

10450374 bālaṁ prabhāse varayāṁ babhūva ha

10450381 tathety athāruhya mahā-rathau rathaṁ

10450382 prabhāsam āsādya duranta-vikramau

10450383 velām upavrajya niṣīdatuḥ kṣaṇaṁ

10450384 sindhur viditvārhaṇam āharat tayoḥ

10450391 tam āha bhagavān āśu guru-putraḥ pradīyatām

10450393 yo’sāv iha tvayā grasto bālako mahatormiṇā

1045040 śrī-samudra uvāca

10450401 na cāhārṣam ahaṁ deva daityaḥ pañcajano mahān

10450403 antar-jala-caraḥ kṛṣṇa śaṅkha-rūpa-dharo’suraḥ

10450411 āste tenāhṛto nūnaṁ tac chrutvā satvaraṁ prabhuḥ

10450413 jalam āviśya taṁ hatvā nāpaśyad udare’rbhakam

10450421 tad-aṅga-prabhavaṁ śaṅkham ādāya ratham āgamat

10450423 tataḥ saṁyamanīṁ nāma yamasya dayitāṁ purīm

10450431 gatvā janārdanaḥ śaṅkhaṁ pradadhmau sa-halāyudhaḥ

10450433 śaṅkha-nirhrādam ākarṇya prajā-saṁyamano yamaḥ

10450441 tayoḥ saparyāṁ mahatīṁ cakre bhakty-upabṛṁhitām

10450443 uvācāvanataḥ kṛṣṇaṁ sarva-bhūtāśayālayam

10450445 līlā-manuṣyayor viṣṇo yuvayoḥ karavāma kim

1045045 śrī-bhagavān uvāca

10450451 guru-putram ihānītaṁ nija-karma-nibandhanam

10450453 ānayasva mahā-rāja mac-chāsana-puraskṛtaḥ

10450461 tatheti tenopānītaṁ guru-putraṁ yadūttamau

10450463 dattvā sva-gurave bhūyo vṛṇīṣveti tam ūcatuḥ

1045047 śrī-gurur uvāca

10450471 samyak sampādito vatsa bhavadbhyāṁ guru-niṣkrayaḥ

10450471 ko nu yuṣmad-vidha-guroḥ kāmānām avaśiṣyate

10450481 gacchataṁ sva-gṛhaṁ vīrau kīrtir vām astu pāvanī

10450483 chandāṁsy ayāta-yāmāni bhavantv iha paratra ca

10450491 guruṇaivam anujñātau rathenānila-raṁhasā

10450493 āyātau sva-puraṁ tāta parjanya-ninadena vai

10450501 samanandan prajāḥ sarvā dṛṣṭvā rāma-janārdanau

10450503 apaśyantyo bahv ahāni naṣṭa-labdha-dhanā iva

1046001 śrī-śuka uvāca

10460011 vṛṣṇīnāṁ pravaro mantrī kṛṣṇasya dayitaḥ sakhā

10460013 śiṣyo bṛhaspateḥ sākṣād uddhavo buddhi-sattamaḥ

10460021 tam āha bhagavān preṣṭhaṁ bhaktam ekāntinaṁ kvacit

10460023 gṛhītvā pāṇinā pāṇiṁ prapannārti-haro hariḥ

10460031 gacchoddhava vrajaṁ saumya pitror nau prītim āvaha

10460033 gopīnāṁ mad-viyogādhiṁ mat-sandeśair vimocaya

10460041 tā man-manaskā mat-prāṇā mad-arthe tyakta-daihikāḥ

10460043 mām eva dayitaṁ preṣṭham ātmānaṁ manasā gatāḥ

10460045 ye tyakta-loka-dharmāś ca mad-arthe tān bibharmy aham

10460051 mayi tāḥ preyasāṁ preṣṭhe dūra-sthe gokula-striyaḥ

10460053 smarantyo’ṅga vimuhyanti virahautkaṇṭhya-vihvalāḥ

10460061 dhārayanty ati-kṛcchreṇa prāyaḥ prāṇān kathañcana

10460063 pratyāgamana-sandeśair ballavyo me mad-ātmikāḥ

1046007 śrī-śuka uvāca

10460071 ity ukta uddhavo rājan sandeśaṁ bhartur ādṛtaḥ

10460073 ādāya ratham āruhya prayayau nanda-gokulam

10460081 prāpto nanda-vrajaṁ śrīmān nimlocati vibhāvasau

10460083 channa-yānaḥ praviśatāṁ paśūnāṁ khura-reṇubhiḥ

10460091 vāsitārthe’bhiyudhyadbhir nāditaṁ śuṣmibhir vṛṣaiḥ

10460093 dhāvantībhiś ca vāsrābhir udho-bhāraiḥ sva-vatsakān

10460101 itas tato vilaṅghadbhir go-vatsair maṇḍitaṁ sitaiḥ

10460103 go-doha-śabdābhiravaṁ veṇūnāṁ niḥsvanena ca

10460111 gāyantībhiś ca karmāṇi śubhāni bala-kṛṣṇayoḥ

10460113 sv-alaṅkṛtābhir gopībhir gopaiś ca su-virājitam

10460121 agny-arkātithi-go-vipra- pitṛ-devārcanānvitaiḥ

10460123 dhūpa-dīpaiś ca mālyaiś ca gopāvāsair mano-ramam

10460131 sarvataḥ puṣpita-vanaṁ dvijāli-kula-nāditam

10460133 haṁsa-kāraṇḍavākīrṇaiḥ padma-ṣaṇḍaiś ca maṇḍitam

10460141 tam āgataṁ samāgamya kṛṣṇasyānucaraṁ priyam

10460143 nandaḥ prītaḥ pariṣvajya vāsudeva-dhiyārcayat

10460151 bhojitaṁ paramānnena saṁviṣṭaṁ kaśipau sukham

10460153 gata-śramaṁ paryapṛcchat pāda-saṁvāhanādibhiḥ

10460161 kaccid aṅga mahā-bhāga sakhā naḥ śūra-nandanaḥ

10460163 āste kuśaly apatyādyair yukto muktaḥ suhṛd-vrataḥ

10460171 diṣṭyā kaṁso hataḥ pāpaḥ sānugaḥ svena pāpmanā

10460173 sādhūnāṁ dharma-śīlānāṁ yadūnāṁ dveṣṭi yaḥ sadā

10460181 api smarati naḥ kṛṣṇo mātaraṁ suhṛdaḥ sakhīn

10460183 gopān vrajaṁ cātma-nāthaṁ gāvo vṛndāvanaṁ girim

10460191 apy āyāsyati govindaḥ sva-janān sakṛd īkṣitum

10460193 tarhi drakṣyāma tad-vaktraṁ su-nasaṁ su-smitekṣaṇam

10460201 dāvāgner vāta-varṣāc ca vṛṣa-sarpāc ca rakṣitāḥ

10460203 duratyayebhyo mṛtyubhyaḥ kṛṣṇena su-mahātmanā

10460211 smaratāṁ kṛṣṇa-vīryāṇi līlāpāṅga-nirīkṣitam

10460213 hasitaṁ bhāṣitaṁ cāṅga sarvā naḥ śithilāḥ kriyāḥ

10460221 saric-chaila-vanoddeśān mukunda-pada-bhūṣitān

10460223 ākrīḍān īkṣyamāṇānāṁ mano yāti tad-ātmatām

10460231 manye kṛṣṇaṁ ca rāmaṁ ca prāptāv iha surottamau

10460233 surāṇāṁ mahad-arthāya gargasya vacanaṁ yathā

10460241 kaṁsaṁ nāgāyuta-prāṇaṁ mallau gaja-patiṁ yathā

10460243 avadhiṣṭāṁ līlayaiva paśūn iva mṛgādhipaḥ

10460251 tāla-trayaṁ mahā-sāraṁ dhanur yaṣṭim ivebha-rāṭ

10460253 babhañjaikena hastena saptāham adadhād girim

10460261 pralambo dhenuko’riṣṭas tṛṇāvarto bakādayaḥ

10460263 daityāḥ surāsura-jito hatā yeneha līlayā

1046027 śrī-śuka uvāca

10460271 iti saṁsmṛtya saṁsmṛtya nandaḥ kṛṣṇānurakta-dhīḥ

10460273 aty-utkaṇṭho’bhavat tūṣṇīṁ prema-prasara-vihvalaḥ

10460281 yaśodā varṇyamānāni putrasya caritāni ca

10460283 śṛṇvanty aśrūṇy avāsrākṣīt sneha-snuta-payodharā

10460291 tayor itthaṁ bhagavati kṛṣṇe nanda-yaśodayoḥ

10460293 vīkṣyānurāgaṁ paramaṁ nandam āhoddhavo mudā

1046030 śrī-uddhava uvāca

10460301 yuvāṁ ślāghyatamau nūnaṁ dehinām iha māna-da

10460303 nārāyaṇe’khila-gurau yat kṛtā matir īdṛśī

10460311 etau hi viśvasya ca bīja-yonī

10460312 rāmo mukundaḥ puruṣaḥ pradhānam

10460313 anvīya bhūteṣu vilakṣaṇasya

10460314 jñānasya ceśāta imau purāṇau

10460321 yasmin janaḥ prāṇa-viyoga-kāle

10460322 kṣaṇaṁ samāveśya mano’viśuddham

10460323 nirhṛtya karmāśayam āśu yāti

10460324 parāṁ gatiṁ brahma-mayo’rka-varṇaḥ

10460331 tasmin bhavantāv akhilātma-hetau

10460332 nārāyaṇe kāraṇa-martya-mūrtau

10460333 bhāvaṁ vidhattāṁ nitarāṁ mahātman

10460334 kiṁ vāvaśiṣṭaṁ yuvayoḥ su-kṛtyam

10460341 āgamiṣyaty adīrgheṇa kālena vrajam acyutaḥ

10460343 priyaṁ vidhāsyate pitror bhagavān sātvatāṁ patiḥ

10460351 hatvā kaṁsaṁ raṅga-madhye pratīpaṁ sarva-sātvatām

10460353 yad āha vaḥ samāgatya kṛṣṇaḥ satyaṁ karoti tat

10460361 mā khidyataṁ mahā-bhāgau drakṣyathaḥ kṛṣṇam antike

10460363 antar hṛdi sa bhūtānām āste jyotir ivaidhasi

10460371 na hy asyāsti priyaḥ kaścin nāpriyo vāsty amāninaḥ

10460373 nottamo nādhamo vāpi sa-mānasyāsamo’pi vā

10460381 na mātā na pitā tasya na bhāryā na sutādayaḥ

10460383 nātmīyo na paraś cāpi na deho janma eva ca

10460391 na cāsya karma vā loke sad-asan-miśra-yoniṣu

10460393 krīḍārthaṁ so’pi sādhūnāṁ paritrāṇāya kalpate

10460401 sattvaṁ rajas tama iti bhajate nirguṇo guṇān

10460403 krīḍann atīto’pi guṇaiḥ sṛjaty avati hanty ajaḥ

10460411 yathā bhramarikā-dṛṣṭyā bhrāmyatīva mahīyate

10460413 citte kartari tatrātmā kartevāhaṁ-dhiyā smṛtaḥ

10460421 yuvayor eva naivāyam ātmajo bhagavān hariḥ

10460423 sarveṣām ātmajo hy ātmā pitā mātā sa īśvaraḥ

10460431 dṛṣṭaṁ śrutaṁ bhūta-bhavad-bhaviṣyat

10460432 sthāsnuś cariṣṇur mahad alpakaṁ ca

10460433 vinācyutād vastu tarāṁ na vācyaṁ

10460434 sa eva sarvaṁ paramātma-bhūtaḥ

10460441 evaṁ niśā sā bruvator vyatītā

10460442 nandasya kṛṣṇānucarasya rājan

10460443 gopyaḥ samutthāya nirūpya dīpān

10460444 vāstūn samabhyarcya dadhīny amanthan

10460451 tā dīpa-dīptair maṇibhir virejū

10460452 rajjūr vikarṣad-bhuja-kaṅkaṇa-srajaḥ

10460453 calan-nitamba-stana-hāra-kuṇḍala-

10460454 tviṣat-kapolāruṇa-kuṅkumānanāḥ

10460461 udgāyatīnām aravinda-locanaṁ

10460462 vrajāṅganānāṁ divam aspṛśad dhvaniḥ

10460463 dadhnaś ca nirmanthana-śabda-miśrito

10460464 nirasyate yena diśām amaṅgalam

10460471 bhagavaty udite sūrye nanda-dvāri vrajaukasaḥ

10460473 dṛṣṭvā rathaṁ śātakaumbhaṁ kasyāyam iti cābruvan

10460481 akrūra āgataḥ kiṁ vā yaḥ kaṁsasyārtha-sādhakaḥ

10460483 yena nīto madhu-purīṁ kṛṣṇaḥ kamala-locanaḥ

10460491 kiṁ sādhayiṣyaty asmābhir bhartuḥ prītasya niṣkṛtim

10460493 tataḥ strīṇāṁ vadantīnām uddhavo’gāt kṛtāhnikaḥ

1047001 śrī-śuka uvāca

10470011 taṁ vīkṣya kṛṣṇānucaraṁ vraja-striyaḥ

10470012 pralamba-bāhuṁ nava-kañja-locanam

10470013 pītāmbaraṁ puṣkara-mālinaṁ lasan-

10470014 mukhāravindaṁ parimṛṣṭa-kuṇḍalam

10470021 su-vismitāḥ ko’yam apīvya-darśanaḥ

10470022 kutaś ca kasyācyuta-veṣa-bhūṣaṇaḥ

10470023 iti sma sarvāḥ parivavrur utsukās

10470024 tam uttamaḥ-śloka-padāmbujāśrayam

10470031 taṁ praśrayeṇāvanatāḥ su-sat-kṛtaṁ

10470032 sa-vrīḍa-hāsekṣaṇa-sūnṛtādibhiḥ

10470033 rahasy apṛcchann upaviṣṭam āsane

10470034 vijñāya sandeśa-haraṁ ramā-pateḥ

10470041 jānīmas tvāṁ yadu-pateḥ pārṣadaṁ samupāgatam

10470043 bhartreha preṣitaḥ pitror bhavān priya-cikīrṣayā

10470051 anyathā go-vraje tasya smaraṇīyaṁ na cakṣmahe

10470053 snehānubandho bandhūnāṁ muner api su-dustyajaḥ

10470061 anyeṣv artha-kṛtā maitrī yāvad-artha-viḍambanam

10470063 pumbhiḥ strīṣu kṛtā yadvat sumanaḥsv iva ṣaṭpadaiḥ

10470071 niḥsvaṁ tyajanti gaṇikā akalpaṁ nṛpatiṁ prajāḥ

10470073 adhīta-vidyā ācāryam ṛtvijo datta-dakṣiṇam

10470081 khagā vīta-phalaṁ vṛkṣaṁ bhuktvā cātithayo gṛham

10470083 dagdhaṁ mṛgās tathāraṇyaṁ jārā bhuktvā ratāṁ striyam

10470091 iti gopyo hi govinde gata-vāk-kāya-mānasāḥ

10470093 kṛṣṇa-dūte samāyāte uddhave tyakta-laukikāḥ

10470101 gāyantyaḥ priya-karmāṇi rudantyaś ca gata-hriyaḥ

10470103 tasya saṁsmṛtya saṁsmṛtya yāni kaiśora-bālyayoḥ

10470111 kācin madhukaraṁ dṛṣṭvā dhyāyantī kṛṣṇa-saṅgamam

10470113 priya-prasthāpitaṁ dūtaṁ kalpayitvedam abravīt

1047013 gopy uvāca

10470121 madhupa kitava-bandho mā spṛśāṅghriṁ sapatnyāḥ

10470122 kuca-vilulita-mālā-kuṅkuma-śmaśrubhir naḥ

10470123 vahatu madhu-patis tan-māninīnāṁ prasādaṁ

10470124 yadu-sadasi viḍambyaṁ yasya dūtas tvam īdṛk

10470131 sakṛd adhara-sudhāṁ svāṁ mohinīṁ pāyayitvā

10470132 sumanasa iva sadyas tatyaje’smān bhavādṛk

10470133 paricarati kathaṁ tat-pāda-padmaṁ nu padmā

10470134 hy api bata hṛta-cetā hy uttamaḥ-śloka-jalpaiḥ

10470141 kim iha bahu ṣaḍaṅghre gāyasi tvaṁ yadūnām

10470142 adhipatim agṛhāṇām agrato naḥ purāṇam

10470143 vijaya-sakha-sakhīnāṁ gīyatāṁ tat-prasaṅgaḥ

10470144 kṣapita-kuca-rujas te kalpayantīṣṭam iṣṭāḥ

10470151 divi bhuvi ca rasāyāṁ kāḥ striyas tad-durāpāḥ

10470152 kapaṭa-rucira-hāsa-bhrū-vijṛmbhasya yāḥ syuḥ

10470153 caraṇa-raja upāste yasya bhūtir vayaṁ kā

10470154 api ca kṛpaṇa-pakṣe hy uttamaḥ-śloka-śabdaḥ

10470161 visṛja śirasi pādaṁ vedmy ahaṁ cāṭu-kārair

10470162 anunaya-viduṣas te’bhyetya dautyair mukundāt

10470163 sva-kṛta iha visṛṣṭāpatya-paty-anya-lokā

10470164 vyasṛjad akṛta-cetāḥ kiṁ nu sandheyam asmin

10470171 mṛgayur iva kapīndraṁ vivyadhe lubdha-dharmā

10470172 striyam akṛta virūpāṁ strī-jitaḥ kāma-yānām

10470173 balim api balim attvāveṣṭayad dhvāṅkṣa-vad yas

10470174 tad alam asita-sakhyair dustyajas tat-kathārthaḥ

10470181 yad-anucarita-līlā-karṇa-pīyūṣa-vipruṭ-

10470182 sakṛd-adana-vidhūta-dvandva-dharmā vinaṣṭāḥ

10470183 sapadi gṛha-kuṭumbaṁ dīnam utsṛjya dīnā

10470184 bahava iha vihaṅgā bhikṣu-caryāṁ caranti

10470191 vayam ṛtam iva jihma-vyāhṛtaṁ śraddadhānāḥ

10470192 kulika-rutam ivājñāḥ kṛṣṇa-vadhvo hariṇyaḥ

10470193 dadṛśur asakṛd etat tan-nakha-sparśa-tīvra-

10470194 smara-ruja upamantrin bhaṇyatām anya-vārtā

10470201 priya-sakha punar āgāḥ preyasā preṣitaḥ kiṁ

10470202 varaya kim anurundhe mānanīyo’si me’ṅga

10470203 nayasi katham ihāsmān dustyaja-dvandva-pārśvaṁ

10470204 satatam urasi saumya śrīr vadhūḥ sākam āste

10470211 api bata madhu-puryām ārya-putro’dhunāste

10470212 smarati sa pitṛ-gehān saumya bandhūṁś ca gopān

10470213 kvacid api sa kathāṁ naḥ kiṅkarīṇāṁ gṛṇīte

10470214 bhujam aguru-sugandhaṁ mūrdhny adhāsyat kadā nu

1047023 śrī-śuka uvāca

10470221 athoddhavo niśamyaivaṁ kṛṣṇa-darśana-lālasāḥ

10470223 sāntvayan priya-sandeśair gopīr idam abhāṣata

1047023 śrī-uddhava uvāca

10470231 aho yūyaṁ sma pūrṇārthā bhavatyo loka-pūjitāḥ

10470233 vāsudeve bhagavati yāsām ity arpitaṁ manaḥ

10470241 dāna-vrāta-tapo-homa- japa-svādhyāya-saṁyamaiḥ

10470243 śreyobhir vividhaiś cānyaiḥ kṛṣṇe bhaktir hi sādhyate

10470251 bhagavaty uttamaḥ-śloke bhavatībhir anuttamā

10470253 bhaktiḥ pravartitā diṣṭyā munīnām api durlabhā

10470261 diṣṭyā putrān patīn dehān sva-janān bhavanāni ca

10470263 hitvāvṛṇīta yūyaṁ yat kṛṣṇākhyaṁ puruṣaṁ param

10470271 sarvātma-bhāvo’dhikṛto bhavatīnām adhokṣaje

10470273 viraheṇa mahā-bhāgā mahān me’nugrahaḥ kṛtaḥ

10470281 śrūyatāṁ priya-sandeśo bhavatīnāṁ sukhāvahaḥ

10470283 yam ādāyāgato bhadrā ahaṁ bhartū rahas-karaḥ

1047029 śrī-bhagavān uvāca

10470291 bhavatīnāṁ viyogo me na hi sarvātmanā kvacit

10470293 yathā bhūtāni bhūteṣu khaṁ vāyv-agnir jalaṁ mahī

10470295 tathāhaṁ ca manaḥ-prāṇa-bhūtendriya-guṇāśrayaḥ

10470301 ātmany evātmanātmānaṁ sṛje hanmy anupālaye

10470303 ātma-māyānubhāvena bhūtendriya-guṇātmanā

10470311 ātmā jñāna-mayaḥ śuddho vyatirikto’guṇānvayaḥ

10470313 suṣupti-svapna-jāgradbhir māyā-vṛttibhir īyate

10470321 yenendriyārthān dhyāyeta mṛṣā svapna-vad utthitaḥ

10470323 tan nirundhyād indriyāṇi vinidraḥ pratyapadyata

10470331 etad-antaḥ samāmnāyo yogaḥ sāṅkhyaṁ manīṣiṇām

10470333 tyāgas tapo damaḥ satyaṁ samudrāntā ivāpagāḥ

10470341 yat tv ahaṁ bhavatīnāṁ vai dūre varte priyo dṛśām

10470343 manasaḥ sannikarṣārthaṁ mad-anudhyāna-kāmyayā

10470351 yathā dūra-care preṣṭhe mana āviśya vartate

10470353 strīṇāṁ ca na tathā cetaḥ sannikṛṣṭe’kṣi-gocare

10470361 mayy āveśya manaḥ kṛtsnaṁ vimuktāśeṣa-vṛtti yat

10470363 anusmarantyo māṁ nityam acirān mām upaiṣyatha

10470371 yā mayā krīḍatā rātryāṁ vane’smin vraja āsthitāḥ

10470373 alabdha-rāsāḥ kalyāṇyo māpur mad-vīrya-cintayā

1047038 śrī-śuka uvāca

10470381 evaṁ priyatamādiṣṭam ākarṇya vraja-yoṣitaḥ

10470383 tā ūcur uddhavaṁ prītās tat-sandeśāgata-smṛtīḥ

1047039 gopya ūcuḥ

10470391 diṣṭyāhito hataḥ kaṁso yadūnāṁ sānugo’gha-kṛt

10470393 diṣṭyāptair labdha-sarvārthaiḥ kuśaly āste’cyuto’dhunā

10470401 kaccid gadāgrajaḥ saumya karoti pura-yoṣitām

10470403 prītiṁ naḥ snigdha-savrīḍa- hāsodārekṣaṇārcitaḥ

10470411 kathaṁ rati-viśeṣa-jñaḥ priyaś ca pura-yoṣitām

10470413 nānubadhyeta tad-vākyair vibhramaiś cānubhājitaḥ

10470421 api smarati naḥ sādho govindaḥ prastute kvacit

10470423 goṣṭhi-madhye pura-strīṇāṁ grāmyāḥ svaira-kathāntare

10470431 tāḥ kiṁ niśāḥ smarati yāsu tadā priyābhir

10470432 vṛndāvane kumuda-kunda-śaśāṅka-ramye

10470433 reme kvaṇac-caraṇa-nūpura-rāsa-goṣṭhyām

10470434 asmābhir īḍita-manojña-kathaḥ kadācit

10470441 apy eṣyatīha dāśārhas taptāḥ sva-kṛtayā śucā

10470443 sañjīvayan nu no gātrair yathendro vanam ambudaiḥ

10470451 kasmāt kṛṣṇa ihāyāti prāpta-rājyo hatāhitaḥ

10470453 narendra-kanyā udvāhya prītaḥ sarva-suhṛd-vṛtaḥ

10470461 kim asmābhir vanaukobhir anyābhir vā mahātmanaḥ

10470463 śrī-pater āpta-kāmasya kriyetārthaḥ kṛtātmanaḥ

10470471 paraṁ saukhyaṁ hi nairāśyaṁ svairiṇy apy āha piṅgalā

10470473 taj-jānatīnāṁ naḥ kṛṣṇe tathāpy āśā duratyayā

10470481 ka utsaheta santyaktum uttamaḥśloka-saṁvidam

10470483 anicchato’pi yasya śrīr aṅgān na cyavate kvacit

10470491 saric-chaila-vanoddeśā gāvo veṇu-ravā ime

10470493 saṅkarṣaṇa-sahāyena kṛṣṇenācaritāḥ prabho

10470501 punaḥ punaḥ smārayanti nanda-gopa-sutaṁ bata

10470503 śrī-niketais tat-padakair vismartuṁ naiva śaknumaḥ

10470511 gatyā lalitayodāra- hāsa-līlāvalokanaiḥ

10470513 mādhvyā girā hṛta-dhiyaḥ kathaṁ taṁ vismarāma he

10470521 he nātha he ramā-nātha vraja-nāthārti-nāśana

10470523 magnam uddhara govinda gokulaṁ vṛjinārṇavāt

1047053 śrī-śuka uvāca

10470531 tatas tāḥ kṛṣṇa-sandeśair vyapeta-viraha-jvarāḥ

10470533 uddhavaṁ pūjayāṁ cakrur jñātvātmānam adhokṣajam

10470541 uvāsa katicin māsān gopīnāṁ vinudan śucaḥ

10470543 kṛṣṇa-līlā-kathāṁ gāyan ramayām āsa gokulam

10470551 yāvanty ahāni nandasya vraje’vātsīt sa uddhavaḥ

10470553 vrajaukasāṁ kṣaṇa-prāyāṇy āsan kṛṣṇasya vārtayā

10470561 sarid-vana-giri-droṇīr vīkṣan kusumutān drumān

10470563 kṛṣṇaṁ saṁsmārayan reme hari-dāso vrajaukasām

10470571 dṛṣṭvaivam-ādi gopīnāṁ kṛṣṇāveśātma-viklavam

10470573 uddhavaḥ parama-prītas tā namasyann idaṁ jagau

10470581 etāḥ paraṁ tanu-bhṛto bhuvi gopa-vadhvo

10470582 govinda eva nikhilātmani rūṭha-bhāvāḥ

10470583 vāñchanti yad bhava-bhiyo munayo vayaṁ ca

10470584 kiṁ brahma-janmabhir ananta-kathā-rasasya

10470591 kvemāḥ striyo vana-carīr vyabhicāra-duṣṭāḥ

10470592 kṛṣṇe kva caiṣa paramātmani rūṭha-bhāvaḥ

10470593 nanv īśvaro’nubhajato’viduṣo’pi sākṣāc

10470594 chreyas tanoty agada-rāja ivopayuktaḥ

10470601 nāyaṁ śriyo’ṅga u nitānta-rateḥ prasādaḥ

10470602 svar-yoṣitāṁ nalina-gandha-rucāṁ kuto’nyāḥ

10470603 rāsotsave’sya bhuja-daṇḍa-gṛhīta-kaṇṭha-

10470604 labdhāśiṣāṁ ya udagād vraja-vallabhīnām

10470611 āsām aho caraṇa-reṇu-juṣām ahaṁ syāṁ

10470612 vṛndāvane kim api gulma-latauṣadhīnām

10470613 yā dustyajaṁ sva-janam ārya-pathaṁ ca hitvā

10470614 bhejur mukunda-padavīṁ śrutibhir vimṛgyām

10470621 yā vai śriyārcitam ajādibhir āpta-kāmair

10470622 yogeśvarair api yad ātmani rāsa-goṣṭhyām

10470623 kṛṣṇasya tad bhagavataś caraṇāravindaṁ

10470624 nyastaṁ staneṣu vijahuḥ parirabhya tāpam

10470631 vande nanda-vraja-strīṇāṁ pāda-reṇum abhīkṣṇaśaḥ

10470633 yāsāṁ hari-kathodgītaṁ punāti bhuvana-trayam

1047064 śrī-śuka uvāca

10470641 atha gopīr anujñāpya yaśodāṁ nandam eva ca

10470643 gopān āmantrya dāśārho yāsyann āruruhe ratham

10470651 taṁ nirgataṁ samāsādya nānopāyana-pāṇayaḥ

10470653 nandādayo’nurāgeṇa prāvocann aśru-locanāḥ

10470661 manaso vṛttayo naḥ syuḥ kṛṣṇa-pādāmbujāśrayāḥ

10470663 vāco’bhidhāyinīr nāmnāṁ kāyas tat-prahvaṇādiṣu

10470671 karmabhir bhrāmyamāṇānāṁ yatra kvāpīśvarecchayā

10470673 maṅgalācaritair dānai ratir naḥ kṛṣṇa īśvare

10470681 evaṁ sabhājito gopaiḥ kṛṣṇa-bhaktyā narādhipa

10470683 uddhavaḥ punar āgacchan mathurāṁ kṛṣṇa-pālitām

10470691 kṛṣṇāya praṇipatyāha bhakty-udrekaṁ vrajaukasām

10470693 vasudevāya rāmāya rājñe copāyanāny adāt

1048001 śrī-śuka uvāca

10480011 atha vijñāya bhagavān sarvātmā sarva-darśanaḥ

10480013 sairandhryāḥ kāma-taptāyāḥ priyam icchan gṛhaṁ yayau

10480021 mahārhopaskarair āṭhyaṁ kāmopāyopabṛṁhitam

10480023 muktā-dāma-patākābhir vitāna-śayanāsanaiḥ

10480025 dhūpaiḥ surabhibhir dīpaiḥ srag-gandhair api maṇḍitam

10480031 gṛhaṁ tam āyāntam āvekṣya sāsanāt

10480032 sadyaḥ samutthāya hi jāta-sambhramā

10480033 athopasaṅgamya sakhībhir acyutaṁ

10480034 sabhājayām āsa sad-āsanādibhiḥ

10480041 tathoddhavaḥ sādhutayābhipūjito

10480042 nyaṣīdad urvyām abhimṛśya cāsanam

10480043 akṛṣṇo’pi tūrṇaṁ śayanaṁ mahā-dhanaṁ

10480044 viveśa lokācaritāny anuvrataḥ

10480051 sā majjanālepa-dukūla-bhūṣaṇa-

10480052 srag-gandha-tāmbūla-sudhāsavādibhiḥ

10480053 aprasādhitātmopasasāra mādhavaṁ

10480054 sa-vrīḍa-līlotsmita-vibhramekṣitaiḥ

10480061 āhuya kāntāṁ nava-saṅgama-hriyā

10480062 viśaṅkitāṁ kaṅkaṇa-bhūṣite kare

10480063 apragṛhya śayyām adhiveśya rāmayā

10480064 reme’nulepārpaṇa-puṇya-leśayā

10480071 sānaṅga-tapta-kucayor urasas tathākṣṇor

10480072 jighranty ananta-caraṇena rujo mṛjantī

10480073 adorbhyāṁ stanāntara-gataṁ parirabhya kāntam

10480074 ānanda-mūrtim ajahād ati-dīrgha-tāpam

10480081 saivaṁ kaivalya-nāthaṁ taṁ prāpya duṣprāpyam īśvaram

10480083 aṅga-rāgārpaṇenāho durbhagedam ayācata

10480091 sahoṣyatām iha preṣṭha dināni katicin mayā

10480093 ramasva notsahe tyaktuṁ saṅgaṁ te’mburuhekṣaṇa

10480101 tasyai kāma-varaṁ dattvā mānayitvā ca māna-daḥ

10480103 sahoddhavena sarveśaḥ sva-dhāmāgamad ṛddhimat

10480111 durārādhyaṁ samārādhya viṣṇuṁ sarveśvareśvaram

10480113 yo vṛṇīte mano-grāhyam asattvāt kumanīṣy asau

10480121 akrūra-bhavanaṁ kṛṣṇaḥ saha-rāmoddhavaḥ prabhuḥ

10480123 kiñcic cikīrṣayan prāgād akrūra-priya-kāmyayā

10480131 sa tān nara-vara-śreṣṭhān ārād vīkṣya sa-bāndhavān

10480133 pratyutthāya pramuditaḥ pariṣvajyābhinandya ca

10480141 nanāma kṛṣṇaṁ rāmaṁ ca sa tair apy abhivāditaḥ

10480143 pūjayām āsa vidhi-vat kṛtāsana-parigrahān

10480151 pādāvanejanīr āpo dhārayan śirasā nṛpa

10480153 arhaṇenāmbarair divyair gandha-srag-bhūṣaṇottamaiḥ

10480161 arcitvā śirasānamya pādāv aṅka-gatau mṛjan

10480163 praśrayāvanato’krūraḥ kṛṣṇa-rāmāv abhāṣata

10480171 diṣṭyā pāpo hataḥ kaṁsaḥ sānugo vām idaṁ kulam

10480173 bhavadbhyām uddhṛtaṁ kṛcchrād durantāc ca samedhitam

10480181 yuvāṁ pradhāna-puruṣau jagad-dhetū jagan-mayau

10480183 bhavadbhyāṁ na vinā kiñcit param asti na cāparam

10480191 ātma-sṛṣṭam idaṁ viśvam anvāviśya sva-śaktibhiḥ

10480193 īyate bahudhā brahman śruta-pratyakṣa-gocaram

10480201 yathā hi bhūteṣu carācareṣu

10480202 mahy-ādayo yoniṣu bhānti nānā

10480203 evaṁ bhavān kevala ātma-yoniṣv

10480204 ātmātma-tantro bahudhā vibhāti

10480211 sṛjasy atho lumpasi pāsi viśvaṁ

10480212 rajas-tamaḥ-sattva-guṇaiḥ sva-śaktibhiḥ

10480213 ana badhyase tad-guṇa-karmabhir vā

10480214 jñānātmanas te kva ca bandha-hetuḥ

10480221 dehādy-upādher anirūpitatvād

10480222 bhavo na sākṣān na bhidātmanaḥ syāt

10480223 ato na bandhas tava naiva mokṣaḥ

10480224 syātāṁ nikāmas tvayi no’vivekaḥ

10480231 tvayodito’yaṁ jagato hitāya

10480232 yadā yadā veda-pathaḥ purāṇaḥ

10480233 bādhyeta pāṣaṇḍa-pathair asadbhis

10480234 tadā bhavān sattva-guṇaṁ bibharti

10480241 sa tvaṁ prabho’dya vasudeva-gṛhe’vatīrṇaḥ

10480242 svāṁśena bhāram apanetum ihāsi bhūmeḥ

10480243 akṣauhiṇī-śata-vadhena suretarāṁśa-

10480244 rājñām amuṣya ca kulasya yaśo vitanvan

10480251 adyeśa no vasatayaḥ khalu bhūri-bhāgā

10480252 yaḥ sarva-deva-pitṛ-bhūta-nṛ-deva-mūrtiḥ

10480253 yat-pāda-śauca-salilaṁ tri-jagat punāti

10480254 sa tvaṁ jagad-gurur adhokṣaja yāḥ praviṣṭaḥ

10480261 kaḥ paṇḍitas tvad aparaṁ śaraṇaṁ samīyād

10480262 bhakta-priyād ṛta-giraḥ suhṛdaḥ kṛta-jñāt

10480263 sarvān dadāti suhṛdo bhajato’bhikāmān

10480264 ātmanam apy upacayāpacayau na yasya

10480271 diṣṭyā janārdana bhavān iha naḥ pratīto

10480272 yogeśvarair api durāpagatiḥ sureśaiḥ

10480273 chindhy āśu naḥ suta-kalatra-dhanāpta-geha-

10480274 dehādi-moha-raśanāṁ bhavadīya-māyām

10480281 ity arcitaḥ saṁstutaś ca bhaktena bhagavān hariḥ

10480283 akrūraṁ sa-smitaṁ prāha gīrbhiḥ sammohayann iva

1048029 śrī-bhagavān uvāca

10480291 tvaṁ no guruḥ pitṛvyaś ca ślāghyo bandhuś ca nityadā

10480293 vayaṁ tu rakṣyāḥ poṣyāś ca anukampyāḥ prajā hi vaḥ

10480301 bhavad-vidhā mahā-bhāgā niṣevyā arha-sattamāḥ

10480303 śreyas-kāmair nṛbhir nityaṁ devāḥ svārthā na sādhavaḥ

10480311 na hy am-mayāni tīrthāni na devā mṛc-chilā-mayāḥ

10480313 te punanty uru-kālena darśanād eva sādhavaḥ

10480321 sa bhavān suhṛdāṁ vai naḥ śreyān śreyas-cikīrṣayā

10480323 jijñāsārthaṁ pāṇḍavānāṁ gacchasva tvaṁ gajāhvayam

10480331 pitary uparate bālāḥ saha mātrā su-duḥkhitāḥ

10480333 ānītāḥ sva-puraṁ rājñā vasanta iti śuśruma

10480341 teṣu rājāmbikā-putro bhrātṛ-putreṣu dīna-dhīḥ

10480343 samo na vartate nūnaṁ duṣputra-vaśa-go’ndha-dṛk

10480351 gaccha jānīhi tad-vṛttam adhunā sādhv asādhu vā

10480353 vijñāya tad vidhāsyāmo yathā śaṁ suhṛdāṁ bhavet

10480361 ity akrūraṁ samādiśya bhagavān harir īśvaraḥ

10480363 saṅkarṣaṇoddhavābhyāṁ vai tataḥ sva-bhavanaṁ yayau

1049001 śrī-śuka uvāca

10490011 sa gatvā hāstinapuraṁ pauravendra-yaśo-'ṅkitam

10490013 dadarśa tatrāmbikeyaṁ sa-bhīṣmaṁ viduraṁ pṛthām

10490021 saha-putraṁ ca bāhlīkaṁ bhāradvājaṁ sa-gautamam

10490023 karṇaṁ suyodhanaṁ drauṇiṁ pāṇḍavān suhṛdo’parān

10490031 yathāvad upasaṅgamya bandhubhir gāndinī-sutaḥ

10490033 sampṛṣṭas taiḥ suhṛd-vārtāṁ svayaṁ cāpṛcchad avyayam

10490041 uvāsa katicin māsān rājño vṛtti-vivitsayā

10490043 duṣprajasyālpa-sārasya khala-cchandānuvartinaḥ

10490051 teja ojo balaṁ vīryaṁ praśrayādīṁś ca sad-guṇān

10490053 prajānurāgaṁ pārtheṣu na sahadbhiś cikīrṣitam

10490061 kṛtaṁ ca dhārtarāṣṭrair yad gara-dānādy apeśalam

10490063 ācakhyau sarvam evāsmai pṛthā vidura eva ca

10490071 pṛthā tu bhrātaraṁ prāptam akrūram upasṛtya tam

10490073 uvāca janma-nilayaṁ smaranty aśru-kalekṣaṇā

10490081 api smaranti naḥ saumya pitarau bhrātaraś ca me

10490083 bhaginyau bhrātṛ-putrāś ca jāmayaḥ sakhya eva ca

10490091 bhrātreyo bhagavān kṛṣṇaḥ śaraṇyo bhakta-vatsalaḥ

10490093 paitṛ-ṣvasreyān smarati rāmaś cāmburuhekṣaṇaḥ

10490101 sapatna-madhye śocantīṁ vṛkānāṁ hariṇīm iva

10490103 sāntvayiṣyati māṁ vākyaiḥ pitṛ-hīnāṁś ca bālakān

10490111 kṛṣṇa kṛṣṇa mahā-yogin viśvātman viśva-bhāvana

10490113 prapannāṁ pāhi govinda śiśubhiś cāvasīdatīm

10490121 nānyat tava padāmbhojāt paśyāmi śaraṇaṁ nṛṇām

10490123 bibhyatāṁ mṛtyu-saṁsārād īśvarasyāpavargikāt

10490131 namaḥ kṛṣṇāya śuddhāya brahmaṇe paramātmane

10490133 yogeśvarāya yogāya tvām ahaṁ śaraṇaṁ gatā

1049014 śrī-śuka uvāca

10490141 ity anusmṛtya sva-janaṁ kṛṣṇaṁ ca jagad-īśvaram

10490143 prārudad duḥkhitā rājan bhavatāṁ prapitāmahī

10490151 sama-duḥkha-sukho’krūro viduraś ca mahā-yaśāḥ

10490153 sāntvayām āsatuḥ kuntīṁ tat-putrotpatti-hetubhiḥ

10490161 yāsyan rājānam abhyetya viṣamaṁ putra-lālasam

10490163 avadat suhṛdāṁ madhye bandhubhiḥ sauhṛdoditam

1049017 akrūra uvāca

10490171 bho bho vaicitravīrya tvaṁ kurūṇāṁ kīrti-vardhana

10490173 bhrātary uparate pāṇḍāv adhunāsanam āsthitaḥ

10490181 dharmeṇa pālayann urvīṁ prajāḥ śīlena rañjayan

10490183 vartamānaḥ samaḥ sveṣu śreyaḥ kīrtim avāpsyasi

10490191 anyathā tv ācaraŸ loke garhito yāsyase tamaḥ

10490193 tasmāt samatve vartasva pāṇḍaveṣv ātmajeṣu ca

10490201 neha cātyanta-saṁvāsaḥ kasyacit kenacit saha

10490203 rājan svenāpi dehena kim u jāyātmajādibhiḥ

10490211 ekaḥ prasūyate jantur eka eva pralīyate

10490213 eko’nubhuṅkte sukṛtam eka eva ca duṣkṛtam

10490221 adharmopacitaṁ vittaṁ haranty anye’lpa-medhasaḥ

10490223 sambhojanīyāpadeśair jalānīva jalaukasaḥ

10490231 puṣṇāti yān adharmeṇa sva-buddhyā tam apaṇḍitam

10490233 te’kṛtārthaṁ prahiṇvanti prāṇā rāyaḥ sutādayaḥ

10490241 svayaṁ kilbiṣam ādāya tais tyakto nārtha-kovidaḥ

10490243 asiddhārtho viśaty andhaṁ sva-dharma-vimukhas tataḥ

10490251 tasmāl lokam imaṁ rājan svapna-māyā-manoratham

10490253 vīkṣyāyamyātmanātmānaṁ samaḥ śānto bhava prabho

1049026 dhṛtarāṣṭra uvāca

10490261 yathā vadati kalyāṇīṁ vācaṁ dāna-pate bhavān

10490263 tathānayā na tṛpyāmi martyaḥ prāpya yathāmṛtam

10490271 tathāpi sūnṛtā saumya hṛdi na sthīyate cale

10490273 putrānurāga-viṣame vidyut saudāmanī yathā

10490281 īśvarasya vidhiṁ ko nu vidhunoty anyathā pumān

10490283 bhūmer bhārāvatārāya yo’vatīrṇo yadoḥ kule

10490291 yo durv1imarśa-pathayā nija-māyayedaṁ

10490292 sṛṣṭvā guṇān vibhajate tad-anupraviṣṭaḥ

10490293 tasmai namo duravabodha-vihāra-tantra-

10490294 saṁsāra-cakra-gataye parameśvarāya

1049030 śrī-śuka uvāca

10490301 ity abhipretya nṛpater abhiprāyaṁ sa yādavaḥ

10490303 suhṛdbhiḥ samanujñātaḥ punar yadu-purīm agāt

10490311 śaśaṁsa rāma-kṛṣṇābhyāṁ dhṛtarāṣṭra-viceṣṭitam

10490313 pāṇḍavān prati kauravya yad-arthaṁ preṣitaḥ svayam

1050001 śrī-śuka uvāca

10500011 astiḥ prāptiś ca kaṁsasya mahiṣyau bharatarṣabha

10500013 mṛte bhartari duḥkhārte īyatuḥ sma pitur gṛhān

10500021 pitre magadha-rājāya jarāsandhāya duḥkhite

10500023 vedayāṁ cakratuḥ sarvam ātma-vaidhavya-kāraṇam

10500031 sa tad apriyam ākarṇya śokāmarṣa-yuto nṛpa

10500033 ayādavīṁ mahīṁ kartuṁ cakre paramam udyamam

10500041 akṣauhiṇībhir viṁsatyā tisṛbhiś cāpi saṁvṛtaḥ

10500043 yadu-rājadhānīṁ mathurāṁ nyarudhat sarvato diśam

10500051 nirīkṣya tad-balaṁ kṛṣṇa udvelam iva sāgaram

10500053 sva-puraṁ tena saṁruddhaṁ sva-janaṁ ca bhayākulam

10500061 cintayām āsa bhagavān hariḥ kāraṇa-mānuṣaḥ

10500063 tad-deśa-kālānuguṇaṁ svāvatāra-prayojanam

10500071 haniṣyāmi balaṁ hy etad bhuvi bhāraṁ samāhitam

10500073 māgadhena samānītaṁ vaśyānāṁ sarva-bhūbhujām

10500081 akṣauhiṇībhiḥ saṅkhyātaṁ bhaṭāśva-ratha-kuñjaraiḥ

10500083 māgadhas tu na hantavyo bhūyaḥ kartā balodyamam

10500091 etad-artho’vatāro’yaṁ bhū-bhāra-haraṇāya me

10500093 saṁrakṣaṇāya sādhūnāṁ kṛto’nyeṣāṁ vadhāya ca

10500101 anyo’pi dharma-rakṣāyai dehaḥ sambhriyate mayā

10500103 virāmāyāpy adharmasya kāle prabhavataḥ kvacit

10500111 evaṁ dhyāyati govinda ākāśāt sūrya-varcasau

10500113 rathāv upasthitau sadyaḥ sa-sūtau sa-paricchadau

10500121 āyudhāni ca divyāni purāṇāni yadṛcchayā

10500123 dṛṣṭvā tāni hṛṣīkeśaḥ saṅkarṣaṇam athābravīt

10500131 paśyārya vyasanaṁ prāptaṁ yadūnāṁ tvāvatāṁ prabho

10500133 eṣa te ratha āyāto dayitāny āyudhāni ca

10500141 yānam āsthāya jahy etad vyasanāt svān samuddhara

10500143 etad-arthaṁ hi nau janma sādhūnām īśa śarma-kṛt

10500151 trayo-viṁśaty-anīkākhyaṁ bhūmer bhāram apākuru

10500153 evaṁ sammantrya dāśārhau daṁśitau rathinau purāt

10500161 nirjagmatuḥ svāyudhāṭhyau balenālpīyasā vṛtau

10500163 śaṅkhaṁ dadhmau vinirgatya harir dāruka-sārathiḥ

10500171 tato’bhūt para-sainyānāṁ hṛdi vitrāsa-vepathuḥ

10500173 tāv āha māgadho vīkṣya he kṛṣṇa puruṣādhama

10500181 na tvayā yoddhum icchāmi bālenaikena lajjayā

10500183 guptena hi tvayā manda na yostye yāhi bandhu-han

10500191 tava rāma yadi śraddhā yudhyasva dhairyam udvaha

10500193 hitvā vā mac-charaiś cchinnaṁ dehaṁ svar yāhi māṁ jahi

1050020 śrī-bhagavān uvāca

10500201 na vai śūrā vikatthante darśayanty eva pauruṣam

10500203 na gṛhṇīmo vaco rājann āturasya mumūrṣataḥ

1050021 śrī-śuka uvāca

10500211 jarā-sutas tāv abhisṛtya mādhavau

10500212 mahā-balaughena balīyasāvṛṇot

10500213 sa-sainya-yāna-dhvaja-vāji-sārathī

10500214 sūryānalau vāyur ivābhra-reṇubhiḥ

10500221 suparṇa1-tāla-dhvaja-cihnitau rathāv

10500222 alakṣayantyo hari-rāmayor mṛdhe

10500223 astriyaḥ purāṭṭālaka-harmya-gopuraṁ

10500224 samāśritāḥ sammumuhuḥ śucārditāḥ

10500231 hariḥ parānīka-payomucāṁ muhuḥ

10500232 śilīmukhāty-ulbaṇa-varṣa-pīḍitam

10500233 asva-sainyam ālokya surāsurārcitaṁ

10500234 vyasphūrjayac chārṅga-śarāsanottamam

10500241 gṛhṇan niṣaṅgād atha sandadhac charān

10500242 vikṛṣya muñcan śita-bāṇa-pūgān

10500243 anighnan rathān kuñjara-vāji-pattīn

10500244 nirantaraṁ yadvad alāta-cakram

10500251 nirbhinna-kumbhāḥ kariṇo nipetur

10500252 anekaśo’śvāḥ śara-vṛkṇa-kandharāḥ

10500253 arathā hatāśva-dhvaja-sūta-nāyakāḥ

10500254 padāyataś chinna-bhujoru-kandharāḥ

10500261 sañchidyamāna-dvipadebha-vājinām

10500262 aṅga-prasūtāḥ śataśo’sṛg-āpagāḥ

10500263 abhujāhayaḥ pūruṣa-śīrṣa-kacchapā

10500264 hata-dvipa-dvīpa-haya-grahākulāḥ

10500271 karoru-mīnā nara-keśa-śaivalā

10500272 dhanus-taraṅgāyudha-gulma-saṅkulāḥ

10500273 aacchūrikāvarta-bhayānakā mahā-

10500274 maṇi-pravekābharaṇāśma-śarkarāḥ

10500281 pravartitā bhīru-bhayāvahā mṛdhe

10500282 manasvināṁ harṣa-karī parasparam

10500283 avinighnatārīn muṣalena durmadān

10500284 saṅkarṣaṇenāparimeya-tejasā

10500291 balaṁ tad aṅgārṇava-durga-bhairavaṁ

10500292 duranta-pāraṁ magadhendra-pālitam

10500293 akṣayaṁ praṇītaṁ vasudeva-putrayor

10500294 vikrīḍitaṁ taj jagad-īśayoḥ param

10500301 sthity-udbhavāntaṁ bhuvana-trayasya yaḥ

10500302 samīhite’nanta-guṇaḥ sva-līlayā

10500303 na tasya citraṁ para-pakṣa-nigrahas

10500304 tathāpi martyānuvidhasya varṇyate

10500311 jagrāha virathaṁ rāmo jarāsandhaṁ mahā-balam

10500313 hatānīkāvaśiṣṭāsuṁ siṁhaḥ siṁham ivaujasā

10500321 badhyamānaṁ hatārātiṁ pāśair vāruṇa-mānuṣaiḥ

10500323 vārayām āsa govindas tena kārya-cikīrṣayā

10500331 sa mukto loka-nāthābhyāṁ vrīḍito vīra-sammataḥ

10500333 tapase kṛta-saṅkalpo vāritaḥ pathi rājabhiḥ

10500341 vākyaiḥ pavitrārtha-padair nayanaiḥ prākṛtair api

10500343 sva-karma-bandha-prāpto’yaṁ yadubhis te parābhavaḥ

10500351 hateṣu sarvānīkeṣu nṛpo bārhadrathas tadā

10500353 upekṣito bhagavatā magadhān durmanā yayau

10500361 mukundo’py akṣata-balo nistīrṇāri-balārṇavaḥ

10500363 vikīryamāṇaḥ kusumais tridaśair anumoditaḥ

10500371 māthurair upasaṅgamya vijvarair muditātmabhiḥ

10500373 upagīyamāna-vijayaḥ sūta-māgadha-vandibhiḥ

10500381 śaṅkha-dundubhayo nedur bherī-tūryāṇy anekaśaḥ

10500383 vīṇā-veṇu-mṛdaṅgāni puraṁ praviśati prabhau

10500391 sikta-mārgāṁ hṛṣṭa-janāṁ patākābhir abhilaṅkṛtām

10500393 nirghuṣṭāṁ brahma-ghoṣeṇa kautukābaddha-toraṇām

10500401 nicīyamāno nārībhir mālya-dadhy-akṣatāṅkuraiḥ

10500403 nirīkṣyamāṇaḥ sa-snehaṁ prīty-utkalita-locanaiḥ

10500411 āyodhana-gataṁ vittam anantaṁ vīra-bhūṣaṇam

10500413 yadu-rājāya tat sarvam āhṛtaṁ prādiśat prabhuḥ

10500421 evaṁ saptadaśa-kṛtvas tāvaty akṣauhiṇī-balaḥ

10500423 yuyudhe māgadho rājā yadubhiḥ kṛṣṇa-pālitaiḥ

10500431 akṣiṇvaṁs tad-balaṁ sarvaṁ vṛṣṇayaḥ kṛṣṇa-tejasā

10500433 hateṣu sveṣv anīkeṣu tyakto’gād aribhir nṛpaḥ

10500441 aṣṭādaśama-saṅgrāma āgāmini tad-antarā

10500443 nārada-preṣito vīro yavanaḥ pratyadṛśyata

10500451 rurodha mathurām etya tisṛbhir mleccha-koṭibhiḥ

10500453 nṛ-loke cāpratidvandvo vṛṣṇīn śrutvātma-sammitān

10500461 taṁ dṛṣṭvācintayat kṛṣṇaḥ saṅkarṣaṇa-sahāyavān

10500463 aho yadūnāṁ vṛjinaṁ prāptaṁ hy ubhayato mahat

10500471 yavano’yaṁ nirundhe’smān adya tāvan mahā-balaḥ

10500473 māgadho’py adya vā śvo vā paraśvo vāgamiṣyati

10500481 āvayor yudhyator asya yady āgantā jarā-sutaḥ

10500483 bandhūn haniṣyaty atha vā neṣyate sva-puraṁ balī

10500491 tasmād adya vidhāsyāmo durgaṁ dvipada-durgamam

10500493 tatra jñātīn samādhāya yavanaṁ ghātayāmahe

10500501 iti sammantrya bhagavān durgaṁ dvādaśa-yojanam

10500503 antaḥ-samudre nagaraṁ kṛtsnādbhutam acīkarat

10500511 dṛśyate yatra hi tvāṣṭraṁ vijñānaṁ śilpa-naipuṇam

10500513 rathyā-catvara-vīthībhir yathā-vāstu vinirmitam

10500521 sura-druma-latodyāna- vicitropavanānvitam

10500523 hema-śṛṅgair divi-spṛgbhiḥ sphaṭikāṭṭāla-gopuraiḥ

10500531 rājatārakuṭaiḥ koṣṭhair hema-kumbhair alaṅkṛtaiḥ

10500533 ratna-kūṭair gṛhair hemair mahā-mārakata-sthalaiḥ

10500541 vāstoṣpatīnāṁ ca gṛhair valabhībhiś ca nirmitam

10500543 cātur-varṇya-janākīrṇaṁ yadu-deva-gṛhollasat

10500551 sudharmāṁ pārijātaṁ ca mahendraḥ prāhiṇod dhareḥ

10500553 yatra cāvasthito martyo martya-dharmair na yujyate

10500561 śyāmaika-varṇān varuṇo hayān śuklān mano-javān

10500563 aṣṭau nidhi-patiḥ kośān loka-pālo nijodayān

10500571 yad yad bhagavatā dattam ādhipatyaṁ sva-siddhaye

10500573 sarvaṁ pratyarpayām āsur harau bhūmi-gate nṛpa

10500581 tatra yoga-prabhāvena nītvā sarva-janaṁ hariḥ

10500583 prajā-pālena rāmeṇa kṛṣṇaḥ samanumantritaḥ

10500585 nirjagāma pura-dvārāt padma-mālī nirāyudhaḥ

1051001 śrī-śuka uvāca

10510011 taṁ vilokya viniṣkrāntam ujjihānam ivoḍupam

10510013 darśanīyatamaṁ śyāmaṁ pīta-kauśeya-vāsasam

10510021 śrīvatsa-vakṣasaṁ bhrājat- kaustubhāmukta-kandharam

10510023 pṛthu-dīrgha-catur-bāhuṁ nava-kañjāruṇekṣaṇam

10510031 nitya-pramuditaṁ śrīmat- su-kapolaṁ śuci-smitam

10510033 mukhāravindaṁ bibhrāṇaṁ sphuran-makara-kuṇḍalam

10510041 vāsudevo hy ayam iti pumān śrīvatsa-lāñchanaḥ

10510043 catur-bhujo’ravindākṣo vana-māly ati-sundaraḥ

10510051 lakṣaṇair nārada-proktair nānyo bhavitum arhati

10510053 nirāyudhaś calan padbhyāṁ yotsye’nena nirāyudhaḥ

10510061 iti niścitya yavanaḥ prādravad taṁ parāṅ-mukham

10510063 anvadhāvaj jighṛkṣas taṁ durāpam api yoginām

10510071 hasta-prāptam ivātmānaṁ hariṇā sa pade pade

10510073 nīto darśayatā dūraṁ yavaneśo’dri-kandaram

10510081 palāyanaṁ yadu-kule jātasya tava nocitam

10510083 iti kṣipann anugato nainaṁ prāpāhatāśubhaḥ

10510091 evaṁ kṣipto’pi bhagavān prāviśad giri-kandaram

10510093 so’pi praviṣṭas tatrānyaṁ śayānaṁ dadṛśe naram

10510101 nanv asau dūram ānīya śete mām iha sādhu-vat

10510103 iti matvācyutaṁ mūḍhas taṁ padā samatāḍayat

10510111 sa utthāya ciraṁ suptaḥ śanair unmīlya locane

10510113 diśo vilokayan pārśve tam adrākṣīd avasthitam

10510121 sa tāvat tasya ruṣṭasya dṛṣṭi-pātena bhārata

10510123 deha-jenāgninā dagdho bhasma-sād abhavat kṣaṇāt

1051013 śrī-rājovāca

10510131 ko nāma sa pumān brahman kasya kiṁ-vīrya eva ca

10510133 kasmād guhāṁ gataḥ śiṣye kiṁ-tejo yavanārdanaḥ

1051014 śrī-śuka uvāca

10510141 sa ikṣvāku-kule jāto māndhātṛ-tanayo mahān

10510143 mucukunda iti khyāto brahmaṇyaḥ satya-saṅgaraḥ

10510151 sa yācitaḥ sura-gaṇair indrādyair ātma-rakṣaṇe

10510153 asurebhyaḥ paritrastais tad-rakṣāṁ so’karoc ciram

10510161 labdhvā guhaṁ te svaḥ-pālaṁ mucukundam athābruvan

10510163 rājan viramatāṁ kṛcchrād bhavān naḥ paripālanāt

10510171 nara-lokaṁ parityajya rājyaṁ nihata-kaṇṭakam

10510173 asmān pālayato vīra kāmās te sarva ujjhitāḥ

10510181 sutā mahiṣyo bhavato jñātayo’mātya-mantrinaḥ

10510183 prajāś ca tulya-kālīnā nādhunā santi kālitāḥ

10510191 kālo balīyān balināṁ bhagavān īśvaro’vyayaḥ

10510193 prajāḥ kālayate krīḍan paśu-pālo yathā paśūn

10510201 varaṁ vṛṇīṣva bhadraṁ te ṛte kaivalyam adya naḥ

10510203 eka eveśvaras tasya bhagavān viṣṇur avyayaḥ

10510211 evam uktaḥ sa vai devān abhivandya mahā-yaśāḥ

10510213 aśayiṣṭa guhā-viṣṭo nidrayā deva-dattayā

10510221 yavane bhasma-sān nīte bhagavān sātvatarṣabhaḥ

10510223 ātmānaṁ darśayām āsa mucukundāya dhīmate

10510231 tam ālokya ghana-śyāmaṁ pīta-kauśeya-vāsasam

10510233 śrīvatsa-vakṣasaṁ bhrājat- kaustubhena virājitam

10510241 catur-bhujaṁ rocamānaṁ vaijayantyā ca mālayā

10510243 cāru-prasanna-vadanaṁ sphuran-makara-kuṇḍalam

10510251 prekṣaṇīyaṁ nṛ-lokasya sānurāga-smitekṣaṇam

10510253 apīvya-vayasaṁ matta- mṛgendrodāra-vikramam

10510261 paryapṛcchan mahā-buddhis tejasā tasya dharṣitaḥ

10510263 śaṅkitaḥ śanakai rājā durdharṣam iva tejasā

1051027 śrī-mucukunda uvāca

10510271 ko bhavān iha samprāpto vipine giri-gahvare

10510273 padbhyāṁ padma-palāśābhyāṁ vicarasy uru-kaṇṭake

10510281 kiṁ svit tejasvināṁ tejo bhagavān vā vibhāvasuḥ

10510283 sūryaḥ somo mahendro vā loka-pālo’paro’pi vā

10510291 manye tvāṁ deva-devānāṁ trayāṇāṁ puruṣarṣabham

10510293 yad bādhase guhā-dhvāntaṁ pradīpaḥ prabhayā yathā

10510301 śuśrūṣatām avyalīkam asmākaṁ nara-puṅgava

10510303 sva-janma karma gotraṁ vā kathyatāṁ yadi rocate

10510311 vayaṁ tu puruṣa-vyāghra aikṣvākāḥ kṣatra-bandhavaḥ

10510313 mucukunda iti prokto yauvanāśvātmajaḥ prabho

10510321 cira-prajāgara-śrānto nidrayāpahatendriyaḥ

10510323 śaye’smin vijane kāmaṁ kenāpy utthāpito’dhunā

10510331 so’pi bhasmī-kṛto nūnam ātmīyenaiva pāpmanā

10510333 anantaraṁ bhavān śrīmāŸ lakṣito’mitra-śāsanaḥ

10510341 tejasā te’viṣahyeṇa bhūri draṣṭuṁ na śaknumaḥ

10510343 hataujasā mahā-bhāga mānanīyo’si dehinām

10510351 evaṁ sambhāṣito rājñā bhagavān bhūta-bhāvanaḥ

10510353 pratyāha prahasan vāṇyā megha-nāda-gabhīrayā

1051036 śrī-bhagavān uvāca

10510361 janma-karmābhidhānāni santi me’ṅga sahasraśaḥ

10510363 na śakyante’nusaṅkhyātum anantatvān mayāpi hi

10510371 kvacid rajāṁsi vimame pārthivāny uru-janmabhiḥ

10510373 guṇa-karmābhidhānāni na me janmāni karhicit

10510381 kāla-trayopapannāni janma-karmāṇi me nṛpa

10510383 anukramanto naivāntaṁ gacchanti paramarṣayaḥ

10510391 tathāpy adyatanāny aṅga śṛṇuṣva gadato mama

10510393 vijñāpito viriñcena purāhaṁ dharma-guptaye

10510395 bhūmer bhārāyamāṇānām asurāṇāṁ kṣayāya ca

10510401 avatīrṇo yadu-kule gṛha ānakadundubheḥ

10510403 vadanti vāsudeveti vasudeva-sutaṁ hi mām

10510411 kālanemir hataḥ kaṁsaḥ pralambādyāś ca sad-dviṣaḥ

10510413 ayaṁ ca yavano dagdho rājaṁs te tigma-cakṣuṣā

10510421 so’haṁ tavānugrahārthaṁ guhām etām upāgataḥ

10510423 prārthitaḥ pracuraṁ pūrvaṁ tvayāhaṁ bhakta-vatsalaḥ

10510431 varān vṛṇīṣva rājarṣe sarvān kāmān dadāmi te

10510433 māṁ prasanno janaḥ kaścin na bhūyo’rhati śocitum

1051044 śrī-śuka uvāca

10510441 ity uktas taṁ praṇamyāha mucukundo mudānvitaḥ

10510443 jñātvā nārāyaṇaṁ devaṁ garga-vākyam anusmaran

1051045 śrī-mucukunda uvāca

10510451 vimohito’yaṁ jana īśa māyayā

10510452 tvadīyayā tvāṁ na bhajaty anartha-dṛk

10510453 sukhāya duḥkha-prabhaveṣu sajjate

10510454 gṛheṣu yoṣit puruṣaś ca vañcitaḥ

10510461 labdhvā jano durlabham atra mānuṣaṁ

10510462 kathañcid avyaṅgam ayatnato’nagha

10510463 apādāravindaṁ na bhajaty asan-matir

10510464 gṛhāndha-kūpe patito yathā paśuḥ

10510471 mamaiṣa kālo’jita niṣphalo gato

10510472 rājya-śriyonnaddha-madasya bhū-pateḥ

10510473 amartyātma-buddheḥ suta-dāra-kośa-bhūṣv

10510474 āsajjamānasya duranta-cintayā

10510481 kalevare’smin ghaṭa-kuḍya-sannibhe

10510482 nirūṭha-māno nara-deva ity aham

10510483 avṛto rathebhāśva-padāty-anīkapair

10510484 gāṁ paryaṭaṁs tvāgaṇayan su-durmadaḥ

10510491 pramattam uccair itikṛtya-cintyayā

10510492 pravṛddha-lobhaṁ viṣayeṣu lālasam

10510493 atvam apramattaḥ sahasābhipadyase

10510494 kṣul-lelihāno’hir ivākhum antakaḥ

10510501 purā rathair hema-pariṣkṛtaiś caran

10510502 mataṁ-gajair vā nara-deva-saṁjñitaḥ

10510503 asa eva kālena duratyayena te

10510504 kalevaro viṭ-kṛmi-bhasma-saṁjñitaḥ

10510511 nirjitya dik-cakram abhūta-vigraho

10510512 varāsana-sthaḥ sama-rāja-vanditaḥ

10510513 agṛheṣu maithunya-sukheṣu yoṣitāṁ

10510514 krīḍā-mṛgaḥ puruṣa īśa nīyate

10510521 karoti karmāṇi tapaḥ-suniṣṭhito

10510522 nivṛtta-bhogas tad-apekṣayādadat

10510523 apunaś ca bhūyāsam ahaṁ sva-rāḍ iti

10510524 pravṛddha-tarṣo na sukhāya kalpate

10510531 bhavāpavargo bhramato yadā bhavej

10510532 janasya tarhy acuta sat-samāgamaḥ

10510533 sat-saṅgamo yarhi tadaiva sad-gatau

10510534 parāvareśe tvayi jāyate matiḥ

10510541 manye mamānugraha īśa te kṛto

10510542 rājyānubandhāpagamo yadṛcchayā

10510543 yaḥ prārthyate sādhubhir eka-caryayā

10510544 vanaṁ vivikṣadbhir akhaṇḍa-bhūmi-paiḥ

10510551 na kāmaye’nyaṁ tava pāda-sevanād

10510552 akiñcana-prārthyatamād varaṁ vibho

10510553 ārādhya kas tvāṁ hy apavarga-daṁ hare

10510554 vṛṇīta āryo varam ātma-bandhanam

10510561 tasmād visṛjyāśiṣa īśa sarvato

10510562 rajas-tamaḥ-sattva-guṇānubandhanāḥ

10510563 nirañjanaṁ nirguṇam advayaṁ paraṁ

10510564 tvāṁ jñapti-mātraṁ puruṣaṁ vrajāmy aham

10510571 ciram iha vṛjinārtas tapyamāno’nutāpair

10510572 avitṛṣa-ṣaḍ-amitro’labdha-śāntiḥ kathañcit

10510573 aśaraṇa-da samupetas tvat-padābjaṁ parātman

10510574 abhayam amṛtam aśokaṁ pāhi māpannam īśa

1051058 śrī-bhagavān uvāca

10510581 sārvabhauma mahā-rāja matis te vimalorjitā

10510583 varaiḥ pralobhitasyāpi na kāmair vihatā yataḥ

10510591 pralobhito varair yat tvam apramādāya viddhi tat

10510593 na dhīr ekānta-bhaktānām āśīrbhir bhidyate kvacit

10510601 yuñjānānām abhaktānāṁ prāṇāyāmādibhir manaḥ

10510603 akṣīṇa-vāsanaṁ rājan dṛśyate punar utthitam

10510611 vicarasva mahīṁ kāmaṁ mayy āveśita-mānasaḥ

10510613 astv evaṁ nityadā tubhyaṁ bhaktir mayy anapāyinī

10510621 kṣātra-dharma-sthito jantūn nyavadhīr mṛgayādibhiḥ

10510623 samāhitas tat tapasā jahy aghaṁ mad-upāśritaḥ

10510631 janmany anantare rājan sarva-bhūta-suhṛttamaḥ

10510633 bhūtvā dvija-varas tvaṁ vai mām upaiṣyasi kevalam

1052001 śrī-śuka uvāca

10520011 itthaṁ so’nugrahīto’ṅga kṛṣṇenekṣvāku-nandanaḥ

10520013 taṁ parikramya sannamya niścakrāma guhā-mukhāt

10520021 saṁvīkṣya kṣullakān martyān paśūn vīrud-vanaspatīn

10520023 matvā kali-yugaṁ prāptaṁ jagāma diśam uttarām

10520031 tapaḥ-śraddhā-yuto dhīro niḥsaṅgo mukta-saṁśayaḥ

10520033 samādhāya manaḥ kṛṣṇe prāviśad gandhamādanam

10520041 badary-āśramam āsādya nara-nārāyaṇālayam

10520043 sarva-dvandva-sahaḥ śāntas tapasārādhayad dharim

10520051 bhagavān punar āvrajya purīṁ yavana-veṣṭitām

10520053 hatvā mleccha-balaṁ ninye tadīyaṁ dvārakāṁ dhanam

10520061 nīyamāne dhane gobhir nṛbhiś cācyuta-coditaiḥ

10520063 ājagāma jarāsandhas trayo-viṁśaty-anīka-paḥ

10520071 vilokya vega-rabhasaṁ ripu-sainyasya mādhavau

10520073 manuṣya-ceṣṭām āpannau rājan dudruvatur drutam

10520081 vihāya vittaṁ pracuram abhītau bhīru-bhīta-vat

10520083 padbhyāṁ padma-palāśābhyāṁ celatur bahu-yojanam

10520091 palāyamānau tau dṛṣṭvā māgadhaḥ prahasan balī

10520093 anvadhāvad rathānīkair īśayor apramāṇa-vit

10520101 pradrutya dūraṁ saṁśrāntau tuṅgam āruhatāṁ girim

10520103 pravarṣaṇākhyaṁ bhagavān nityadā yatra varṣati

10520111 girau nilīnāv ājñāya nādhigamya padaṁ nṛpa

10520113 dadāha girim edhobhiḥ samantād agnim utsṛjan

10520121 tata utpatya tarasā dahyamāna-taṭād ubhau

10520123 daśaika-yojanāt tuṅgān nipetatur adho bhuvi

10520131 alakṣyamāṇau ripuṇā sānugena yadūttamau

10520133 sva-puraṁ punar āyātau samudra-parikhāṁ nṛpa

10520141 so’pi dagdhāv iti mṛṣā manvāno bala-keśavau

10520143 balam ākṛṣya su-mahan magadhān māgadho yayau

10520151 ānartādhipatiḥ śrīmān raivato raivatīṁ sutām

10520153 brahmaṇā coditaḥ prādād balāyeti puroditam

10520161 bhagavān api govinda upayeme kurūdvaha

10520163 vaidarbhīṁ bhīṣmaka-sutāṁ śriyo mātrāṁ svayaṁ-vare

10520171 pramathya tarasā rājñaḥ śālvādīṁś caidya-pakṣa-gān

10520173 paśyatāṁ sarva-lokānāṁ tārkṣya-putraḥ sudhām iva

1052018 śrī-rājovāca

10520181 bhagavān bhīṣmaka-sutāṁ rukmiṇīṁ rucirānanām

10520183 rākṣasena vidhānena upayeme iti śrutam

10520191 bhagavan śrotum icchāmi kṛṣṇasyāmita-tejasaḥ

10520193 yathā māgadha-śālvādīn jitvā kanyām upāharat

10520201 brahman kṛṣṇa-kathāḥ puṇyā mādhvīr loka-malāpahāḥ

10520203 ko nu tṛpyeta śṛṇvānaḥ śruta-jño nitya-nūtanaḥ

1052021 śrī-bādarāyaṇir uvāca

10520211 rājāsīd bhīṣmako nāma vidarbhādhipatir mahān

10520213 tasya pañcābhavan putrāḥ kanyaikā ca varānanā

10520221 rukmy agrajo rukmaratho rukmabāhur anantaraḥ

10520223 rukmakeśo rukmamālī rukmiṇy eṣā svasā satī

10520231 sopaśrutya mukundasya rūpa-vīrya-guṇa-śriyaḥ

10520233 gṛhāgatair gīyamānās taṁ mene sadṛśaṁ patim

10520241 tāṁ buddhi-lakṣaṇaudārya- rūpa-śīla-guṇāśrayām

10520243 kṛṣṇaś ca sadṛśīṁ bhāryāṁ samudvoṭhuṁ mano dadhe

10520251 bandhūnām icchatāṁ dātuṁ kṛṣṇāya bhaginīṁ nṛpa

10520253 tato nivārya kṛṣṇa-dviḍ rukmī caidyam amanyata

10520261 tad avetyāsitāpāṅgī vaidarbhī durmanā bhṛśam

10520263 vicintyāptaṁ dvijaṁ kañcit kṛṣṇāya prāhiṇod drutam

10520271 dvārakāṁ sa samabhyetya pratīhāraiḥ praveśitaḥ

10520273 apaśyad ādyaṁ puruṣam āsīnaṁ kāñcanāsane

10520281 dṛṣṭvā brahmaṇya-devas tam avaruhya nijāsanāt

10520283 upaveśyārhayāṁ cakre yathātmānaṁ divaukasaḥ

10520291 taṁ bhuktavantaṁ viśrāntam upagamya satāṁ gatiḥ

10520293 pāṇinābhimṛśan pādāv avyagras tam apṛcchata

10520301 kaccid dvija-vara-śreṣṭha dharmas te vṛddha-sammataḥ

10520303 vartate nāti-kṛcchreṇa santuṣṭa-manasaḥ sadā

10520311 santuṣṭo yarhi varteta brāhmaṇo yena kenacit

10520313 ahīyamānaḥ svād dharmāt sa hy asyākhila-kāma-dhuk

10520321 asantuṣṭo’sakṛl lokān āpnoty api sureśvaraḥ

10520323 akiñcano’pi santuṣṭaḥ śete sarvāṅga-vijvaraḥ

10520331 viprān sva-lābha-santuṣṭān sādhūn bhūta-suhṛttamān

10520333 nirahaṅkāriṇaḥ śāntān namasye śirasāsakṛt

10520341 kaccid vaḥ kuśalaṁ brahman rājato yasya hi prajāḥ

10520343 sukhaṁ vasanti viṣaye pālyamānāḥ sa me priyaḥ

10520351 yatas tvam āgato durgaṁ nistīryeha yad-icchayā

10520353 sarvaṁ no brūhy aguhyaṁ cet kiṁ kāryaṁ karavāma te

10520361 evaṁ sampṛṣṭa-sampraśno brāhmaṇaḥ parameṣṭhinā

10520363 līlā-gṛhīta-dehena tasmai sarvam avarṇayat

1052037 śrī-rukmiṇy uvāca

10520371 śrutvā guṇān bhuvana-sundara śṛṇvatāṁ te

10520372 nirviśya karṇa-vivarair harato’ṅga-tāpam

10520373 rūpaṁ dṛśāṁ dṛśimatām akhilārtha-lābhaṁ

10520374 tvayy acyutāviśati cittam apatrapaṁ me

10520381 kā tvā mukunda mahatī kula-śīla-rūpa-

10520382 vidyā-vayo-draviṇa-dhāmabhir ātma-tulyam

10520383 dhīrā patiṁ kulavatī na vṛṇīta kanyā

10520384 kāle nṛ-siṁha nara-loka-mano-'bhirāmam

10520391 tan me bhavān khalu vṛtaḥ patir aṅga jāyām

10520392 ātmārpitaś ca bhavato’tra vibho vidhehi

10520393 mā vīra-bhāgam abhimarśatu caidya ārād

10520394 gomāyu-van mṛga-pater balim ambujākṣa

10520401 pūrteṣṭa-datta-niyama-vrata-deva-vipra-

10520402 gurv-arcanādibhir alaṁ bhagavān pareśaḥ

10520403 ārādhito yadi gadāgraja etya pāṇiṁ

10520404 gṛhṇātu me na damaghoṣa-sutādayo’nye

10520411 śvo bhāvini tvam ajitodvahane vidarbhān

10520412 guptaḥ sametya pṛtanā-patibhiḥ parītaḥ

10520413 nirmathya caidya-magadhendra-balaṁ prasahya

10520414 māṁ rākṣasena vidhinodvaha vīrya-śulkām

10520421 antaḥ-purāntara-carīm anihatya bandhūn

10520422 tvām udvahe katham iti pravadāmy upāyam

10520423 pūrve-dyur asti mahatī kula-deva-yātrā

10520424 yasyāṁ bahir nava-vadhūr girijām upeyāt

10520431 yasyāṅghri-paṅkaja-rajaḥ-snapanaṁ mahānto

10520432 vāñchanty umā-patir ivātma-tamo-'pahatyai

10520433 yarhy ambujākṣa na labheya bhavat-prasādaṁ

10520434 jahyām asūn vrata-kṛśān śata-janmabhiḥ syāt

1052044 brāhmaṇa uvāca

10520441 ity ete guhya-sandeśā yadu-deva mayāhṛtāḥ

10520443 vimṛśya kartuṁ yac cātra kriyatāṁ tad anantaram

1053001 śrī-śuka uvāca

10530011 vaidarbhyāḥ sa tu sandeśaṁ niśamya yadu-nandanaḥ

10530013 pragṛhya pāṇinā pāṇiṁ prahasann idam abravīt

1053003 śrī-bhagavān uvāca

10530021 tathāham api tac-citto nidrāṁ ca na labhe niśi

10530023 vedāhaṁ rukmiṇā dveṣān mamodvāho nivāritaḥ

10530031 tām ānayiṣya unmathya rājanyāpasadān mṛdhe

10530033 mat-parām anavadyāṅgīm edhaso’gni-śikhām iva

1053004 śrī-śuka uvāca

10530041 udvāharkṣaṁ ca vijñāya rukmiṇyā madhusūdanaḥ

10530043 rathaḥ saṁyujyatām āśu dārukety āha sārathim

10530051 sa cāśvaiḥ śaibya-sugrīva- meghapuṣpa-balāhakaiḥ

10530053 yuktaṁ ratham upānīya tasthau prāñjalir agrataḥ

10530061 āruhya syandanaṁ śaurir dvijam āropya tūrṇa-gaiḥ

10530063 ānartād eka-rātreṇa vidarbhān agamad dhayaiḥ

10530071 rājā sa kuṇḍina-patiḥ putra-sneha-vaśānugaḥ

10530073 śiśupālāya svāṁ kanyāṁ dāsyan karmāṇy akārayat

10530081 puraṁ sammṛṣṭa-saṁsikta- mārga-rathyā-catuṣpatham

10530083 citra-dhvaja-patākābhis toraṇaiḥ samalaṅkṛtam

10530091 srag-gandha-mālyābharaṇair virajo-'mbara-bhūṣitaiḥ

10530093 juṣṭaṁ strī-puruṣaiḥ śrīmad- gṛhair aguru-dhūpitaiḥ

10530101 pitṝn devān samabhyarcya viprāṁś ca vidhi-van nṛpa

10530103 bhojayitvā yathā-nyāyaṁ vācayām āsa maṅgalam

10530111 su-snātāṁ su-datīṁ kanyāṁ kṛta-kautuka-maṅgalām

10530113 āhatāṁśuka-yugmena bhūṣitāṁ bhūṣaṇottamaiḥ

10530121 cakruḥ sāma-rg-yajur-mantrair vadhvā rakṣāṁ dvijottamāḥ

10530123 purohito’tharva-vid vai juhāva graha-śāntaye

10530131 hiraṇya-rūpya-vāsāṁsi tilāṁś ca guḍa-miśritān

10530133 prādād dhenūś ca viprebhyo rājā vidhi-vidāṁ varaḥ

10530141 evaṁ cedi-patī rājā damaghoṣaḥ sutāya vai

10530143 kārayām āsa mantra-jñaiḥ sarvam abhyudayocitam

10530151 mada-cyudbhir gajānīkaiḥ syandanair hema-mālibhiḥ

10530153 patty-aśva-saṅkulaiḥ sainyaiḥ parītaḥ kuṇḍinaṁ yayau

10530161 taṁ vai vidarbhādhipatiḥ samabhyetyābhipūjya ca

10530163 niveśayām āsa mudā kalpitānya-niveśane

10530171 tatra śālvo jarāsandho dantavakro vidūrathaḥ

10530173 ājagmuś caidya-pakṣīyāḥ pauṇḍrakādyāḥ sahasraśaḥ

10530181 kṛṣṇa-rāma-dviṣo yattāḥ kanyāṁ caidyāya sādhitum

10530183 yady āgatya haret kṛṣṇo rāmādyair yadubhir vṛtaḥ

10530191 yotsyāmaḥ saṁhatās tena iti niścita-mānasāḥ

10530193 ajagmur bhū-bhujaḥ sarve samagra-bala-vāhanāḥ

10530201 śrutvaitad bhagavān rāmo vipakṣīya-nṛpodyamam

10530203 kṛṣṇaṁ caikaṁ gataṁ hartuṁ kanyāṁ kalaha-śaṅkitaḥ

10530211 balena mahatā sārdhaṁ bhrātṛ-sneha-pariplutaḥ

10530213 tvaritaḥ kuṇḍinaṁ prāgād gajāśva-ratha-pattibhiḥ

10530221 bhīṣma-kanyā varārohā kāṅkṣanty āgamanaṁ hareḥ

10530223 pratyāpattim apaśyantī dvijasyācintayat tadā

10530231 aho tri-yāmāntarita udvāho me’lpa-rādhasaḥ

10530233 nāgacchaty aravindākṣo nāhaṁ vedmy atra kāraṇam

10530235 so’pi nāvartate’dyāpi mat-sandeśa-haro dvijaḥ

10530241 api mayy anavadyātmā dṛṣṭvā kiñcij jugupsitam

10530243 mat-pāṇi-grahaṇe nūnaṁ nāyati hi kṛtodyamaḥ

10530251 durbhagāyā na me dhātā nānukūlo maheśvaraḥ

10530253 devī vā vimukhī gaurī rudrāṇī girijā satī

10530261 evaṁ cintayatī bālā govinda-hṛta-mānasā

10530263 nyamīlayata kāla-jñā netre cāśru-kalākule

10530271 evaṁ vadhvāḥ pratīkṣantyā govindāgamanaṁ nṛpa

10530273 vāma ūrur bhujo netram asphuran priya-bhāṣiṇaḥ

10530281 atha kṛṣṇa-vinirdiṣṭaḥ sa eva dvija-sattamaḥ

10530283 antaḥpura-carīṁ devīṁ rāja-putrīṁ dadarśa ha

10530291 sā taṁ prahṛṣṭa-vadanam avyagrātma-gatiṁ satī

10530293 ālakṣya lakṣaṇābhijñā samapṛcchac chuci-smitā

10530301 tasyā āvedayat prāptaṁ śaśaṁsa yadu-nandanam

10530303 uktaṁ ca satya-vacanam ātmopanayanaṁ prati

10530311 tam āgataṁ samājñāya vaidarbhī hṛṣṭa-mānasā

10530313 na paśyantī brāhmaṇāya priyam anyan nanāma sā

10530321 prāptau śrutvā sva-duhitur udvāha-prekṣaṇotsukau

10530323 abhyayāt tūrya-ghoṣeṇa rāma-kṛṣṇau samarhaṇaiḥ

10530331 madhu-parkam upānīya vāsāṁsi virajāṁsi saḥ

10530333 upāyanāny abhīṣṭāni vidhi-vat samapūjayat

10530341 tayor niveśanaṁ śrīmad upākalpya mahā-matiḥ

10530343 sa-sainyayoḥ sānugayor ātithyaṁ vidadhe yathā

10530351 evaṁ rājñāṁ sametānāṁ yathā-vīryaṁ yathā-vayaḥ

10530353 yathā-balaṁ yathā-vittaṁ sarvaiḥ kāmaiḥ samarhayat

10530361 kṛṣṇam āgatam ākarṇya vidarbha-pura-vāsinaḥ

10530363 āgatya netrāñjalibhiḥ papus tan-mukha-paṅkajam

10530371 asyaiva bhāryā bhavituṁ rukmiṇy arhati nāparā

10530373 asāv apy anavadyātmā bhaiṣmyāḥ samucitaḥ patiḥ

10530381 kiñcit su-caritaṁ yan nas tena tuṣṭas tri-loka-kṛt

10530383 anugṛhṇātu gṛhṇātu vaidarbhyāḥ pāṇim acyutaḥ

10530391 evaṁ prema-kalā-baddhā vadanti sma puraukasaḥ

10530393 kanyā cāntaḥ-purāt prāgād bhaṭair guptāmbikālayam

10530401 padbhyāṁ viniryayau draṣṭuṁ bhavānyāḥ pāda-pallavam

10530403 sā cānudhyāyatī samyaṅ mukunda-caraṇāmbujam

10530411 yata-vāṅ mātṛbhiḥ sārdhaṁ sakhībhiḥ parivāritā

10530413 guptā rāja-bhaṭaiḥ śūraiḥ sannaddhair udyatāyudhaiḥ

10530415 mṛdaṅga-śaṅkha-paṇavās tūrya-bheryaś ca jaghnire

10530421 nānopahāra-balibhir vāramukhyāḥ sahasraśaḥ

10530423 srag-gandha-vastrābharaṇair dvija-patnyaḥ sv-alaṅkṛtāḥ

10530431 gāyantyaś ca stuvantaś ca gāyakā vādya-vādakāḥ

10530433 parivārya vadhūṁ jagmuḥ sūta-māgadha-vandinaḥ

10530441 āsādya devī-sadanaṁ dhauta-pāda-karāmbujā

10530443 upaspṛśya śuciḥ śāntā praviveśāmbikāntikam

10530451 tāṁ vai pravayaso bālāṁ vidhi-jñā vipra-yoṣitaḥ

10530453 bhavānīṁ vandayāṁ cakrur bhava-patnīṁ bhavānvitām

10530461 namasye tvāmbike’bhīkṣṇaṁ sva-santāna-yutāṁ śivām

10530463 bhūyāt patir me bhagavān kṛṣṇas tad anumodatām

10530471 adbhir gandhākṣatair dhūpair vāsaḥ-sraṅ-mālya-bhūṣaṇaiḥ

10530473 nānopahāra-balibhiḥ pradīpāvalibhiḥ pṛthak

10530481 vipra-striyaḥ patimatīs tathā taiḥ samapūjayat

10530483 lavaṇāpūpa-tāmbūla- kaṇṭha-sūtra-phalekṣubhiḥ

10530491 tasyai striyas tāḥ pradaduḥ śeṣāṁ yuyujur āśiṣaḥ

10530493 tābhyo devyai namaś cakre śeṣāṁ ca jagṛhe vadhūḥ

10530501 muni-vratam atha tyaktvā niścakrāmāmbikā-gṛhāt

10530503 pragṛhya pāṇinā bhṛtyāṁ ratna-mudropaśobhinā

10530511 tāṁ deva-māyām iva dhīra-mohinīṁ

10530512 su-madhyamāṁ kuṇḍala-maṇḍitānanām

10530513 aśyāmāṁ nitambārpita-ratna-mekhalāṁ

10530514 vyañjat-stanīṁ kuntala-śaṅkitekṣaṇām

10530515 śuci-smitāṁ bimba-phalādhara-dyuti-

10530516 śoṇāyamāna-dvija-kunda-kuḍmalām

10530521 padā calantīṁ kala-haṁsa-gāminīṁ

10530522 śiñjat-kalā-nūpura-dhāma-śobhinā

10530523 avilokya vīrā mumuhuḥ samāgatā

10530524 yaśasvinas tat-kṛta-hṛc-chayārditāḥ

10530531 yāṁ vīkṣya te nṛpatayas tad-udāra-hāsa-

10530532 vrīḍāvaloka-hṛta-cetasa ujjhitāstrāḥ

10530533 petuḥ kṣitau gaja-rathāśva-gatā vimūḍhā

10530534 yātrā-cchalena haraye’rpayatīṁ sva-śobhām

10530541 saivaṁ śanaiś calayatī cala-padma-kośau

10530542 prāptiṁ tadā bhagavataḥ prasamīkṣamāṇā

10530543 utsārya vāma-karajair alakān apāṅgaiḥ

10530544 prāptān hriyaikṣata nṛpān dadṛśe’cyutaṁ ca

10530551 tāṁ rāja-kanyāṁ ratham ārurukṣatīṁ

10530553 jahāra kṛṣṇo dviṣatāṁ samīkṣatām

10530561 rathaṁ samāropya suparṇa-lakṣaṇaṁ

10530562 rājanya-cakraṁ paribhūya mādhavaḥ

10530563 tato yayau rāma-purogamaḥ śanaiḥ

10530564 śṛgāla-madhyād iva bhāga-hṛd dhariḥ

10530571 taṁ māninaḥ svābhibhavaṁ yaśaḥ-kṣayaṁ

10530572 pare jarāsandha-mukhā na sehire

10530573 aho dhig asmān yaśa ātta-dhanvanāṁ

10530574 gopair hṛtaṁ keśariṇāṁ mṛgair iva

1054001 śrī-śuka uvāca

10540011 iti sarve su-saṁrabdhā vāhān āruhya daṁśitāḥ

10540013 svaiḥ svair balaiḥ parikrāntā anvīyur dhṛta-kārmukāḥ

10540021 tān āpatata ālokya yādavānīka-yūthapāḥ

10540023 tasthus tat-sammukhā rājan visphūrjya sva-dhanūṁṣi te

10540031 aśva-pṛṣṭhe gaja-skandhe rathopasthe’stra-kovidāḥ

10540033 mumucuḥ śara-varṣāṇi meghā adriṣv apo yathā

10540041 patyur balaṁ śarāsāraiś channaṁ vīkṣya su-madhyamā

10540043 sa-vrīḍam aikṣat tad-vaktraṁ bhaya-vihvala-locanā

10540051 prahasya bhagavān āha māsma bhair vāma-locane

10540053 vinaṅkṣyaty adhunaivaitat tāvakaiḥ śātravaṁ balam

10540061 teṣāṁ tad-vikramaṁ vīrā gada-saṅkarṣaṇādayaḥ

10540063 amṛṣyamāṇā nārācair jaghnur haya-gajān rathān

10540071 petuḥ śirāṁsi rathinām aśvināṁ gajināṁ bhuvi

10540073 sa-kuṇḍala-kirīṭāni soṣṇīṣāṇi ca koṭiśaḥ

10540081 hastāḥ sāsi-gadeṣv-āsāḥ karabhā ūravo’ṅghrayaḥ

10540083 aśvāśvatara-nāgoṣṭra- khara-martya-śirāṁsi ca

10540091 hanyamāna-balānīkā vṛṣṇibhir jayākāṅṣibhiḥ

10540093 rājāno vimukhā jagmur jarāsandha-puraḥ-sarāḥ

10540101 śiśupālaṁ samabhyetya hṛta-dāram ivāturam

10540103 naṣṭa-tviṣaṁ gatotsāhaṁ śuṣyad-vadanam abruvan

10540111 bho bhoḥ puruṣa-śārdūla daurmanasyam idaṁ tyaja

10540113 na priyāpriyayo rājan niṣṭhā dehiṣu dṛśyate

10540121 yathā dāru-mayī yoṣit nṛtyate kuhakecchayā

10540123 evam īśvara-tantro’yam īhate sukha-duḥkhayoḥ

10540131 śaureḥ saptadaśāhaṁ vai saṁyugāni parājitaḥ

10540133 trayo-viṁśatibhiḥ sainyair jigye ekam ahaṁ param

10540141 tathāpy ahaṁ na śocāmi na prahṛṣyāmi karhicit

10540143 kālena daiva-yuktena jānan vidrāvitaṁ jagat

10540151 adhunāpi vayaṁ sarve vīra-yūthapa-yūthapāḥ

10540153 parājitāḥ phalgu-tantrair yadubhiḥ kṛṣṇa-pālitaiḥ

10540161 ripavo jigyur adhunā kāla ātmānusāriṇi

10540163 tadā vayaṁ vijeṣyāmo yadā kālaḥ pradakṣiṇaḥ

1054017 śrī-śuka uvāca

10540171 evaṁ prabodhito mitraiś caidyo’gāt sānugaḥ puram

10540173 hata-śeṣāḥ punas te’pi yayuḥ svaṁ svaṁ puraṁ nṛpāḥ

10540181 rukmī tu rākṣasodvāhaṁ kṛṣṇa-dviḍ asahan svasuḥ

10540183 pṛṣṭhato’nvagamat kṛṣṇam akṣauhiṇyā vṛto balī

10540191 rukmy amarṣī su-saṁrabdhaḥ śṛṇvatāṁ sarva-bhūbhujām

10540193 pratijajñe mahā-bāhur daṁśitaḥ sa-śarāsanaḥ

10540201 ahatvā samare kṛṣṇam apratyūhya ca rukmiṇīm

10540203 kuṇḍinaṁ na pravekṣyāmi satyam etad bravīmi vaḥ

10540211 ity uktvā ratham āruhya sārathiṁ prāha satvaraḥ

10540213 codayāśvān yataḥ kṛṣṇas tasya me saṁyugaṁ bhavet

10540221 adyāhaṁ niśitair bāṇair gopālasya su-durmateḥ

10540223 neṣye vīrya-madaṁ yena svasā me prasabhaṁ hṛtā

10540231 vikatthamānaḥ kumatir īśvarasyāpramāṇa-vit

10540233 rathenaikena govindaṁ tiṣṭha tiṣṭhety athāhvayat

10540241 dhanur vikṛṣya su-dṛḍhaṁ jaghne kṛṣṇaṁ tribhiḥ śaraiḥ

10540243 āha cātra kṣaṇaṁ tiṣṭha yadūnāṁ kula-pāṁsana

10540251 yatra yāsi svasāraṁ me muṣitvā dhvāṅkṣa-vad dhaviḥ

10540253 hariṣye’dya madaṁ manda māyinaḥ kūṭa-yodhinaḥ

10540261 yāvan na me hato bāṇaiḥ śayīthā muñca dārikām

10540263 smayan kṛṣṇo dhanuś chittvā ṣaḍbhir vivyādha rukmiṇam

10540271 aṣṭabhiś caturo vāhān dvābhyāṁ sūtaṁ dhvajaṁ tribhiḥ

10540273 sa cānyad dhanur ādhāya kṛṣṇaṁ vivyādha pañcabhiḥ

10540281 tais tāḍitaḥ śaraughais tu ciccheda dhanur acyutaḥ

10540283 punar anyad upādatta tad apy acchinad avyayaḥ

10540291 parighaṁ paṭṭiśaṁ śūlaṁ carmāsī śakti-tomarau

10540293 yad yad āyudham ādatta tat sarvaṁ so’cchinad dhariḥ

10540301 tato rathād avaplutya khaḍga-pāṇir jighāṁsayā

10540303 kṛṣṇam abhyadravat kruddhaḥ pataṅga iva pāvakam

10540311 tasya cāpatataḥ khaḍgaṁ tilaśaś carma ceṣubhiḥ

10540313 chittvāsim ādade tigmaṁ rukmiṇaṁ hantum udyataḥ

10540321 dṛṣṭvā bhrātṛ-vadhodyogaṁ rukmiṇī bhaya-vihvalā

10540323 patitvā pādayor bhartur uvāca karuṇaṁ satī

1054033 śrī-rukmiṇy uvāca

10540331 yogeśvarāprameyātman deva-deva jagat-pate

10540333 hantuṁ nārhasi kalyāṇa bhrātaraṁ me mahā-bhuja

1054034 śrī-śuka uvāca

10540341 tayā paritrāsa-vikampitāṅgayā

10540342 śucāvaśuṣyan-mukha-ruddha-kaṇṭhayā

10540343 kātarya-visraṁsita-hema-mālayā

10540344 gṛhīta-pādaḥ karuṇo nyavartata

10540351 cailena baddhvā tam asādhu-kāriṇaṁ

10540352 sa-śmaśru-keśaṁ pravapan vyarūpayat

10540353 atāvan mamarduḥ para-sainyam adbhutaṁ

10540354 yadu-pravīrā nalinīṁ yathā gajāḥ

10540361 kṛṣṇāntikam upavrajya dadṛśus tatra rukmiṇam

10540363 tathā-bhūtaṁ hata-prāyaṁ dṛṣṭvā saṅkarṣaṇo vibhuḥ

10540365 vimucya baddhaṁ karuṇo bhagavān kṛṣṇam abravīt

10540371 asādhv idaṁ tvayā kṛṣṇa kṛtam asmaj-jugupsitam

10540373 vapanaṁ śmaśru-keśānāṁ vairūpyaṁ suhṛdo vadhaḥ

10540381 maivāsmān sādhvy asūyethā bhrātur vairūpya-cintayā

10540383 sukha-duḥkha-do na cānyo’sti yataḥ sva-kṛta-bhuk pumān

10540391 bandhur vadho-'rha-doṣo’pi na bandhor vadham arhati

10540393 tyājyaḥ svenaiva doṣeṇa hataḥ kiṁ hanyate punaḥ

10540401 kṣatriyāṇām ayaṁ dharmaḥ prajāpati-vinirmitaḥ

10540403 bhrātāpi bhrātaraṁ hanyād yena ghoratamas tataḥ

10540411 rājyasya bhūmer vittasya striyo mānasya tejasaḥ

10540413 mānino’nyasya vā hetoḥ śrī-madāndhāḥ kṣipanti hi

10540421 taveyaṁ viṣamā buddhiḥ sarva-bhūteṣu durhṛdām

10540423 yan manyase sadābhadraṁ suhṛdāṁ bhadram ajña-vat

10540431 ātma-moho nṛṇām eva kalpate deva-māyayā

10540433 suhṛd durhṛd udāsīna iti dehātma-māninām

10540441 eka eva paro hy ātmā sarveṣām api dehinām

10540443 nāneva gṛhyate mūḍhair yathā jyotir yathā nabhaḥ

10540451 deha ādy-antavān eṣa dravya-prāṇa-guṇātmakaḥ

10540453 ātmany avidyayā kḷptaḥ saṁsārayati dehinam

10540461 nātmano’nyena saṁyogo viyogaś cāsataḥ sati

10540463 tad-dhetutvāt tat-prasiddher dṛg-rūpābhyāṁ yathā raveḥ

10540471 janmādayas tu dehasya vikriyā nātmanaḥ kvacit

10540473 kalānām iva naivendor mṛtir hy asya kuhūr iva

10540481 yathā śayāna ātmānaṁ viṣayān phalam eva ca

10540483 anubhuṅkte’py asaty arthe tathāpnoty abudho bhavam

10540491 tasmād ajñāna-jaṁ śokam ātma-śoṣa-vimohanam

10540493 tattva-jñānena nirhṛtya sva-sthā bhava śuci-smite

1054050 śrī-śuka uvāca

10540501 evaṁ bhagavatā tanvī rāmeṇa pratibodhitā

10540503 vaimanasyaṁ parityajya mano buddhyā samādadhe

10540511 prāṇāvaśeṣa utsṛṣṭo dviḍbhir hata-bala-prabhaḥ

10540513 smaran virūpa-karaṇaṁ vitathātma-manorathaḥ

10540521 cakre bhojakaṭaṁ nāma nivāsāya mahat puram

10540523 ahatvā durmatiṁ kṛṣṇam apratyūhya yavīyasīm

10540525 kuṇḍinaṁ na pravekṣyāmīty uktvā tatrāvasad ruṣā

10540531 bhagavān bhīṣmaka-sutām evaṁ nirjitya bhūmipān

10540533 puram ānīya vidhi-vad upayeme kurūdvaha

10540541 tadā mahotsavo nṝṇāṁ yadu-puryāṁ gṛhe gṛhe

10540543 abhūd ananya-bhāvānāṁ kṛṣṇe yadu-patau nṛpa

10540551 narā nāryaś ca muditāḥ pramṛṣṭa-maṇi-kuṇḍalāḥ

10540553 pāribarham upājahrur varayoś citra-vāsasoḥ

10540561 sā vṛṣṇi-pury uttambhitendra-ketubhir

10540562 vicitra-mālyāmbara-ratna-toraṇaiḥ

10540563 babhau prati-dvāry upakḷpta-maṅgalair

10540564 āpūrṇa-kumbhāguru-dhūpa-dīpakaiḥ

10540571 sikta-mārgā mada-cyudbhir āhūta-preṣṭha-bhūbhujām

10540573 gajair dvāḥsu parāmṛṣṭa- rambhā-pūgopaśobhitā

10540581 kuru-sṛñjaya-kaikeya- vidarbha-yadu-kuntayaḥ

10540583 mitho mumudire tasmin sambhramāt paridhāvatām

10540591 rukmiṇyā haraṇaṁ śrutvā gīyamānaṁ tatas tataḥ

10540593 rājāno rāja-kanyāś ca babhūvur bhṛśa-vismitāḥ

10540601 dvārakāyām abhūd rājan mahā-modaḥ puraukasām

10540603 rukmiṇyā ramayopetaṁ dṛṣṭvā kṛṣṇaṁ śriyaḥ patim

1055001 śrī-śuka uvāca

10550011 kāmas tu vāsudevāṁśo dagdhaḥ prāg rudra-manyunā

10550013 dehopapattaye bhūyas tam eva pratyapadyata

10550021 sa eva jāto vaidarbhyāṁ kṛṣṇa-vīrya-samudbhavaḥ

10550023 pradyumna iti vikhyātaḥ sarvato’navamaḥ pituḥ

10550031 taṁ śambaraḥ kāma-rūpī hṛtvā tokam anirdaśam

10550033 sa viditvātmanaḥ śatruṁ prāsyodanvaty agād gṛham

10550041 taṁ nirjagāra balavān mīnaḥ so’py aparaiḥ saha

10550043 vṛto jālena mahatā gṛhīto matsya-jīvibhiḥ

10550051 taṁ śambarāya kaivartā upājahrur upāyanam

10550053 sūdā mahānasaṁ nītvā- vadyan sudhitinādbhutam

10550061 dṛṣṭvā tad-udare bālaṁ māyāvatyai nyavedayan

10550063 nārado’kathayat sarvaṁ tasyāḥ śaṅkita-cetasaḥ

10550065 bālasya tattvam utpattiṁ matsyodara-niveśanam

10550071 sā ca kāmasya vai patnī ratir nāma yaśasvinī

10550073 patyur nirdagdha-dehasya dehotpattiṁ pratīkṣatī

10550081 nirūpitā śambareṇa sā sūdaudana-sādhane

10550083 kāmadevaṁ śiśuṁ buddhvā cakre snehaṁ tadārbhake

10550091 nāti-dīrgheṇa kālena sa kārṣṇi rūṭha-yauvanaḥ

10550093 janayām āsa nārīṇāṁ vīkṣantīnāṁ ca vibhramam

10550101 sā taṁ patiṁ padma-dalāyatekṣaṇaṁ

10550102 pralamba-bāhuṁ nara-loka-sundaram

10550103 asa-vrīḍa-hāsottabhita-bhruvekṣatī

10550104 prītyopatasthe ratir aṅga saurataiḥ

10550111 tām āha bhagavān kārṣṇir mātas te matir anyathā

10550113 mātṛ-bhāvam atikramya vartase kāminī yathā

1055012 ratir uvāca

10550121 bhavān nārāyaṇa-sutaḥ śambareṇa hṛto gṛhāt

10550123 ahaṁ te’dhikṛtā patnī ratiḥ kāmo bhavān prabho

10550131 eṣa tvānirdaśaṁ sindhāv akṣipac chambaro’suraḥ

10550133 matsyo’grasīt tad-udarād itaḥ prāpto bhavān prabho

10550141 tam imaṁ jahi durdharṣaṁ durjayaṁ śatrum ātmanaḥ

10550143 māyā-śata-vidaṁ taṁ ca māyābhir mohanādibhiḥ

10550151 pariśocati te mātā kurarīva gata-prajā

10550153 putra-snehākulā dīnā vivatsā gaur ivāturā

10550161 prabhāṣyaivaṁ dadau vidyāṁ pradyumnāya mahātmane

10550163 māyāvatī mahā-māyāṁ sarva-māyā-vināśinīm

10550171 sa ca śambaram abhyetya saṁyugāya samāhvayat

10550173 aviṣahyais tam ākṣepaiḥ kṣipan sañjanayan kalim

10550181 so’dhikṣipto durvācobhiḥ padāhata ivoragaḥ

10550183 niścakrāma gadā-pāṇir amarṣāt tāmra-locanaḥ

10550191 gadām āvidhya tarasā pradyumnāya mahātmane

10550193 prakṣipya vyanadan nādaṁ vajra-niṣpeṣa-niṣṭhuram

10550201 tām āpatantīṁ bhagavān pradyumno gadayā gadām

10550203 apāsya śatrave kruddhaḥ prāhiṇot sva-gadāṁ nṛpa

10550211 sa ca māyāṁ samāśritya daiteyīṁ maya-darśitam

10550213 mumuce’stra-mayaṁ varṣaṁ kārṣṇau vaihāyaso’suraḥ

10550221 bādhyamāno’stra-varṣeṇa raukmiṇeyo mahā-rathaḥ

10550223 sattvātmikāṁ mahā-vidyāṁ sarva-māyopamardinīm

10550231 tato gauhyaka-gāndharva- paiśācoraga-rākṣasīḥ

10550233 prāyuṅkta śataśo daityaḥ kārṣṇir vyadhamayat sa tāḥ

10550241 niśātam asim udyamya sa-kirīṭaṁ sa-kuṇḍalam

10550243 śambarasya śiraḥ kāyāt tāmra-śmaśrv ojasāharat

10550251 ākīryamāṇo divi-jaiḥ stuvadbhiḥ kusumotkaraiḥ

10550253 bhāryayāmbara-cāriṇyā puraṁ nīto vihāyasā

10550261 antaḥ-pura-varaṁ rājan lalanā-śata-saṅkulam

10550263 viveśa patnyā gaganād vidyuteva balāhakaḥ

10550271 taṁ dṛṣṭvā jalada-śyāmaṁ pīta-kauśeya-vāsasam

10550273 pralamba-bāhuṁ tāmrākṣaṁ su-smitaṁ rucirānanam

10550281 sv-alaṅkṛta-mukhāmbhojaṁ nīla-vakrālakālibhiḥ

10550283 kṛṣṇaṁ matvā striyo hrītā nililyus tatra tatra ha

10550291 avadhārya śanair īṣad vailakṣaṇyena yoṣitaḥ

10550293 upajagmuḥ pramuditāḥ sa-strī-ratnaṁ su-vismitāḥ

10550301 atha tatrāsitāpāṅgī vaidarbhī valgu-bhāṣiṇī

10550303 asmarat sva-sutaṁ naṣṭaṁ sneha-snuta-payodharā

10550311 ko nv ayaṁ nara-vaidūryaḥ kasya vā kamalekṣaṇaḥ

10550313 dhṛtaḥ kayā vā jaṭhare keyaṁ labdhā tv anena vā

10550321 mama cāpy ātmajo naṣṭo nīto yaḥ sūtikā-gṛhāt

10550323 etat-tulya-vayo-rūpo yadi jīvati kutracit

10550331 kathaṁ tv anena samprāptaṁ sārūpyaṁ śārṅga-dhanvanaḥ

10550333 ākṛtyāvayavair gatyā svara-hāsāvalokanaiḥ

10550341 sa eva vā bhaven nūnaṁ yo me garbhe dhṛto’rbhakaḥ

10550343 amuṣmin prītir adhikā vāmaḥ sphurati me bhujaḥ

10550351 evaṁ mīmāṁsamānāyāṁ vaidarbhyāṁ devakī-sutaḥ

10550353 devaky-ānakadundubhyām uttamaḥ-śloka āgamat

10550361 vijñātārtho’pi bhagavāṁs tūṣṇīm āsa janārdanaḥ

10550363 nārado’kathayat sarvaṁ śambarāharaṇādikam

10550371 tac chrutvā mahad āścaryaṁ kṛṣṇāntaḥ-pura-yoṣitaḥ

10550373 abhyanandan bahūn abdān naṣṭaṁ mṛtam ivāgatam

10550381 devakī vasudevaś ca kṛṣṇa-rāmau tathā striyaḥ

10550383 dampatī tau pariṣvajya rukmiṇī ca yayur mudam

10550391 naṣṭaṁ pradyumnam āyātam ākarṇya dvārakaukasaḥ

10550393 aho mṛta ivāyāto bālo diṣṭyeti hābruvan

10550401 yaṁ vai muhuḥ pitṛ-sarūpa-nijeśa-bhāvās

10550402 tan-mātaro yad abhajan raha-rūṭha-bhāvāḥ

10550403 citraṁ na tat khalu ramāspada-bimba-bimbe

10550404 kāme smare’kṣa-viṣaye kim utānya-nāryaḥ

1056001 śrī-śuka uvāca

10560011 satrājitaḥ sva-tanayāṁ kṛṣṇāya kṛta-kilbiṣaḥ

10560013 syamantakena maṇinā svayam udyamya dattavān

1056003 śrī-rājovāca

10560021 satrājitaḥ kim akarod brahman kṛṣṇasya kilbiṣaḥ

10560023 syamantakaḥ kutas tasya kasmād dattā sutā hareḥ

1056003 śrī-śuka uvāca

10560031 āsīt satrājitaḥ sūryo bhaktasya paramaḥ sakhā

10560033 prītas tasmai maṇiṁ prādāt sa ca tuṣṭaḥ syamantakam

10560041 sa taṁ bibhran maṇiṁ kaṇṭhe bhrājamāno yathā raviḥ

10560043 praviṣṭo dvārakāṁ rājan tejasā nopalakṣitaḥ

10560051 taṁ vilokya janā dūrā tejasā muṣṭa-dṛṣṭayaḥ

10560053 dīvyate’kṣair bhagavate śaśaṁsuḥ sūrya-śaṅkitāḥ

10560061 nārāyaṇa namas te’stu śaṅkha-cakra-gadā-dhara

10560063 dāmodarāravindākṣa govinda yadu-nandana

10560071 eṣa āyāti savitā tvāṁ didṛkṣur jagat-pate

10560073 muṣṇan gabhasti-cakreṇa nṛṇāṁ cakṣūṁṣi tigma-guḥ

10560081 nanv anvicchanti te mārgaṁ tri-lokyāṁ vibudharṣabhāḥ

10560083 jñātvādya gūṭhaṁ yaduṣu draṣṭuṁ tvāṁ yāty ajaḥ prabho

1056009 śrī-śuka uvāca

10560091 niśamya bāla-vacanaṁ prahasyāmbuja-locanaḥ

10560093 prāha nāsau ravir devaḥ satrājin maṇinā jvalan

10560101 satrājit sva-gṛhaṁ śrīmat kṛta-kautuka-maṅgalam

10560103 praviśya deva-sadane maṇiṁ viprair nyaveśayat

10560111 dine dine svarṇa-bhārān aṣṭau sa sṛjati prabho

10560113 durbhikṣa-māry-ariṣṭāni sarpādhi-vyādhayo’śubhāḥ

10560115 na santi māyinas tatra yatrāste’bhyarcito maṇiḥ

10560121 sa yācito maṇiṁ kvāpi yadu-rājāya śauriṇā

10560123 naivārtha-kāmukaḥ prādād yācñā-bhaṅgam atarkayan

10560131 tam ekadā maṇiṁ kaṇṭhe pratimucya mahā-prabham

10560133 praseno hayam āruhya mṛgāyāṁ vyacarad vane

10560141 prasenaṁ sa-hayaṁ hatvā maṇiṁ ācchidya keśarī

10560143 giriṁ viśan jāmbavatā nihato maṇim icchatā

10560151 so’pi cakre kumārasya maṇiṁ krīḍanakaṁ bile

10560153 apaśyan bhrātaraṁ bhrātā satrājit paryatapyata

10560161 prāyaḥ kṛṣṇena nihato maṇi-grīvo vanaṁ gataḥ

10560163 bhrātā mameti tac chrutvā karṇe karṇe’japan janāḥ

10560171 bhagavāṁs tad upaśrutya duryaśo liptam ātmani

10560173 mārṣṭuṁ prasena-padavīm anvapadyata nāgaraiḥ

10560181 hataṁ prasenaṁ aśvaṁ ca vīkṣya keśariṇā vane

10560183 taṁ cādri-pṛṣṭhe nihatam ṛkṣeṇa dadṛśur janāḥ

10560191 ṛkṣa-rāja-bilaṁ bhīmam andhena tamasāvṛtam

10560193 eko viveśa bhagavān avasthāpya bahiḥ prajāḥ

10560201 tatra dṛṣṭvā maṇi-preṣṭhaṁ bāla-krīḍanakaṁ kṛtam

10560203 hartuṁ kṛta-matis tasminn avatasthe’rbhakāntike

10560211 tam apūrvaṁ naraṁ dṛṣṭvā dhātrī cukrośa bhīta-vat

10560213 tac chrutvābhyadravat kruddho jāmbavān balināṁ varaḥ

10560221 sa vai bhagavatā tena yuyudhe svāminātmanaḥ

10560223 puruṣaṁ prākṛtaṁ matvā kupito nānubhāva-vit

10560231 dvandva-yuddhaṁ su-tumulam ubhayor vijigīṣatoḥ

10560233 āyudhāśma-drumair dorbhiḥ kravyārthe śyenayor iva

10560241 āsīt tad aṣṭā-viṁśāham itaretara-muṣṭibhiḥ

10560243 vajra-niṣpeṣa-paruṣair aviśramam ahar-niśam

10560251 kṛṣṇa-muṣṭi-viniṣpāta- niṣpiṣṭāṅgoru-bandhanaḥ

10560253 kṣīṇa-sattvaḥ svinna-gātras tam āhātīva vismitaḥ

10560261 jāne tvāṁ sarva-bhūtānāṁ prāṇa ojaḥ saho balam

10560263 viṣṇuṁ purāṇa-puruṣaṁ prabhaviṣṇum adhīśvaram

10560271 tvaṁ hi viśva-sṛjāṁ sraṣṭā sṛṣṭānām api yac ca sat

10560273 kālaḥ kalayatām īśaḥ para ātmā tathātmanām

10560281 yasyeṣad-utkalita-roṣa-kaṭākṣa-mokṣair

10560282 vartmādiśat kṣubhita-nakra-timiṅgilo’bdhiḥ

10560283 setuḥ kṛtaḥ sva-yaśa ujjvalitā ca laṅkā

10560284 rakṣaḥ-śirāṁsi bhuvi petur iṣu-kṣatāni

10560291 iti vijñāta-vijñānam ṛkṣa-rājānam acyutaḥ

10560293 vyājahāra mahā-rāja bhagavān devakī-sutaḥ

10560301 abhimṛśyāravindākṣaḥ pāṇinā śaṁ-kareṇa tam

10560303 kṛpayā parayā bhaktaṁ megha-gambhīrayā girā

10560311 maṇi-hetor iha prāptā vayam ṛkṣa-pate bilam

10560313 mithyābhiśāpaṁ pramṛjann ātmano maṇināmunā

10560321 ity uktaḥ svāṁ duhitaraṁ kanyāṁ jāmbavatīṁ mudā

10560323 arhaṇārthaṁ sa maṇinā kṛṣṇāyopajahāra ha

10560331 adṛṣṭvā nirgamaṁ śaureḥ praviṣṭasya bilaṁ janāḥ

10560333 pratīkṣya dvādaśāhāni duḥkhitāḥ sva-puraṁ yayuḥ

10560341 niśamya devakī devī rukmiṇy ānakadundubhiḥ

10560343 suhṛdo jñātayo’śocan bilāt kṛṣṇam anirgatam

10560351 satrājitaṁ śapantas te duḥkhitā dvārakaukasaḥ

10560353 upatasthuś candrabhāgāṁ durgāṁ kṛṣṇopalabdhaye

10560361 teṣāṁ tu devy-upasthānāt pratyādiṣṭāśiṣā sa ca

10560363 prādurbabhūva siddhārthaḥ sa-dāro harṣayan hariḥ

10560371 upalabhya hṛṣīkeśaṁ mṛtaṁ punar ivāgatam

10560373 saha patnyā maṇi-grīvaṁ sarve jāta-mahotsavāḥ

10560381 satrājitaṁ samāhūya sabhāyāṁ rāja-sannidhau

10560383 prāptiṁ cākhyāya bhagavān maṇiṁ tasmai nyavedayat

10560391 sa cāti-vrīḍito ratnaṁ gṛhītvāvāṅ-mukhas tataḥ

10560393 anutapyamāno bhavanam agamat svena pāpmanā

10560401 so’nudhyāyaṁs tad evāghaṁ balavad-vigrahākulaḥ

10560403 kathaṁ mṛjāmy ātma-rajaḥ prasīded vācyutaḥ katham

10560411 kiṁ kṛtvā sādhu mahyaṁ syān na śaped vā jano yathā

10560413 adīrgha-darśanaṁ kṣudraṁ mūḍhaṁ draviṇa-lolupam

10560421 dāsye duhitaraṁ tasmai strī-ratnaṁ ratnam eva ca

10560423 upāyo’yaṁ samīcīnas tasya śāntir na cānyathā

10560431 evaṁ vyavasito buddhyā satrājit sva-sutāṁ śubhām

10560433 maṇiṁ ca svayam udyamya kṛṣṇāyopajahāra ha

10560441 tāṁ satyabhāmāṁ bhagavān upayeme yathā-vidhi

10560443 bahubhir yācitāṁ śīla- rūpaudārya-guṇānvitām

10560451 bhagavān āha na maṇiṁ pratīcchāmo vayaṁ nṛpa

10560453 tavāstāṁ deva-bhaktasya vayaṁ ca phala-bhāginaḥ

1057001 śrī-bādarāyaṇir uvāca

10570011 vijñātārtho’pi govindo dagdhān ākarṇya pāṇḍavān

10570013 kuntīṁ ca kulya-karaṇe saha-rāmo yayau kurūn

10570021 bhīṣmaṁ kṛpaṁ sa-viduraṁ gāndhārīṁ droṇam eva ca

10570023 tulya-duḥkhau ca saṅgamya hā kaṣṭam iti hocatuḥ

10570031 labdhvaitad antaraṁ rājan śatadhanvānam ūcatuḥ

10570033 akrūra-kṛtavarmāṇau maṇiḥ kasmān na gṛhyate

10570041 yo’smabhyaṁ sampratiśrutya kanyā-ratnaṁ vigarhya naḥ

10570043 kṛṣṇāyādān na satrājit kasmād bhrātaram anviyāt

10570051 evaṁ bhinna-matis tābhyāṁ satrājitam asattamaḥ

10570053 śayānam avadhīl lobhāt sa pāpaḥ kṣīṇa-jīvitaḥ

10570061 strīṇāṁ vikrośamānānāṁ krandatīnām anātha-vat

10570063 hatvā paśūn saunika-van maṇim ādāya jagmivān

10570071 satyabhāmā ca pitaraṁ hataṁ vīkṣya śucārpitā

10570073 vyalapat tāta tāteti hā hatāsmīti muhyatī

10570081 taila-droṇyāṁ mṛtaṁ prāsya jagāma gajasāhvayam

10570083 kṛṣṇāya viditārthāya taptācakhyau pitur vadham

10570091 tad ākarṇyeśvarau rājann anusṛtya nṛ-lokatām

10570093 aho naḥ paramaṁ kaṣṭam ity asrākṣau vilepatuḥ

10570101 āgatya bhagavāṁs tasmāt sa-bhāryaḥ sāgrajaḥ puram

10570103 śatadhanvānam ārebhe hantuṁ hartuṁ maṇiṁ tataḥ

10570111 so’pi kṛtodyamaṁ jñātvā bhītaḥ prāṇa-parīpsayā

10570113 sāhāyye kṛtavārmāṇam ayācata sa cābravīt

10570121 nāham īśvarayoḥ kuryāṁ helanaṁ rāma-kṛṣṇayoḥ

10570123 ko nu kṣemāya kalpeta tayor vṛjinam ācaran

10570131 kaṁsaḥ sahānugo’pīto yad-dveṣāt tyājitaḥ śriyā

10570133 jarāsandhaḥ saptadaśa- saṁyugād viratho gataḥ

10570141 pratyākhyātaḥ sa cākrūraṁ pārṣṇi-grāham ayācata

10570143 so’py āha ko virudhyeta vidvān īśvarayor balam

10570151 ya idaṁ līlayā viśvaṁ sṛjaty avati hanti ca

10570153 ceṣṭāṁ viśva-sṛjo yasya na vidur mohitājayā

10570161 yaḥ sapta-hāyanaḥ śailam utpāṭyaikena pāṇinā

10570163 dadhāra līlayā bāla ucchilīndhram ivārbhakaḥ

10570171 namas tasmai bhagavate kṛṣṇāyādbhuta-karmaṇe

10570173 anantāyādi-bhūtāya kūṭa-sthāyātmane namaḥ

10570181 pratyākhyātaḥ sa tenāpi śatadhanvā mahā-maṇim

10570183 tasmin nyasyāśvam āruhya śata-yojana-gaṁ yayau

10570191 garuḍa-dhvajam āruhya rathaṁ rāma-janārdanau

10570193 anvayātāṁ mahā-vegair aśvai rājan guru-druham

10570201 mithilāyām upavane visṛjya patitaṁ hayam

10570203 padbhyām adhāvat santrastaḥ kṛṣṇo’py anvadravad ruṣā

10570211 padāter bhagavāṁs tasya padātis tigma-neminā

10570213 cakreṇa śira utkṛtya vāsasor vyacinon maṇim

10570221 alabdha-maṇir āgatya kṛṣṇa āhāgrajāntikam

10570223 vṛthā hataḥ śatadhanur maṇis tatra na vidyate

10570231 tata āha balo nūnaṁ sa maṇiḥ śatadhanvanā

10570233 kasmiṁścit puruṣe nyastas tam anveṣa puraṁ vraja

10570241 ahaṁ vaideham icchāmi draṣṭuṁ priyatamaṁ mama

10570243 ity uktvā mithilāṁ rājan viveśa yadu-nandanaḥ

10570251 taṁ dṛṣṭvā sahasotthāya maithilaḥ prīta-mānasaḥ

10570253 arhayām āsa vidhi-vad arhaṇīyaṁ samarhaṇaiḥ

10570261 uvāsa tasyāṁ katicin mithilāyāṁ samā vibhuḥ

10570263 mānitaḥ prīti-yuktena janakena mahātmanā

10570265 tato’śikṣad gadāṁ kāle dhārtarāṣṭraḥ suyodhanaḥ

10570271 keśavo dvārakām etya nidhanaṁ śatadhanvanaḥ

10570273 aprāptiṁ ca maṇeḥ prāha priyāyāḥ priya-kṛd vibhuḥ

10570281 tataḥ sa kārayām āsa kriyā bandhor hatasya vai

10570283 sākaṁ suhṛdbhir bhagavān yā yāḥ syuḥ sāmparāyikīḥ

10570291 akrūraḥ kṛtavarmā ca śrutvā śatadhanor vadham

10570293 vyūṣatur bhaya-vitrastau dvārakāyāḥ prayojakau

10570301 akrūre proṣite’riṣṭāny āsan vai dvārakaukasām

10570303 śārīrā mānasās tāpā muhur daivika-bhautikāḥ

10570311 ity aṅgopadiśanty eke vismṛtya prāg udāhṛtam

10570313 muni-vāsa-nivāse kiṁ ghaṭetāriṣṭa-darśanam

10570321 deve’varṣati kāśīśaḥ śvaphalkāyāgatāya vai

10570323 sva-sutāṁ gāndinīṁ prādāt tato’varṣat sma kāśiṣu

10570331 tat-sutas tat-prabhāvo’sāv akrūro yatra yatra ha

10570333 devo’bhivarṣate tatra nopatāpā na mārikāḥ

10570341 iti vṛddha-vacaḥ śrutvā naitāvad iha kāraṇam

10570343 iti matvā samānāyya prāhākrūraṁ janārdanaḥ

10570351 pūjayitvābhibhāṣyainaṁ kathayitvā priyāḥ kathāḥ

10570353 vijñātākhila-citta-jñaḥ smayamāna uvāca ha

10570361 nanu dāna-pate nyastas tvayy āste śatadhanvanā

10570363 syamantako maṇiḥ śrīmān viditaḥ pūrvam eva naḥ

10570371 satrājito’napatyatvād gṛhṇīyur duhituḥ sutāḥ

10570373 dāyaṁ ninīyāpaḥ piṇḍān vimucyarṇaṁ ca śeṣitam

10570381 tathāpi durdharas tv anyais tvayy āstāṁ su-vrate maṇiḥ

10570383 kintu mām agrajaḥ samyaṅ na pratyeti maṇiṁ prati

10570391 darśayasva mahā-bhāga bandhūnāṁ śāntim āvaha

10570393 avyucchinnā makhās te’dya vartante rukma-vedayaḥ

10570401 evaṁ sāmabhir ālabdhaḥ śvaphalka-tanayo maṇim

10570403 ādāya vāsasācchanno dadau sūrya-sama-prabham

10570411 syamantakaṁ darśayitvā jñātibhyo raja ātmanaḥ

10570413 vimṛjya maṇinā bhūyas tasmai pratyarpayat prabhuḥ

10570421 yas tv etad bhagavata īśvarasya viṣṇor

10570422 vīryāṭhyaṁ vṛjina-haraṁ su-maṅgalaṁ ca

10570423 ākhyānaṁ paṭhati śṛṇoty anusmared vā

10570424 duṣkīrtiṁ duritam apohya yāti śāntim

1058001 śrī-śuka uvāca

10580011 ekadā pāṇḍavān draṣṭuṁ pratītān puruṣottamaḥ

10580013 indraprasthaṁ gataḥ śrīmān yuyudhānādibhir vṛtaḥ

10580021 dṛṣṭvā tam āgataṁ pārthā mukundam akhileśvaram

10580023 uttasthur yugapad vīrāḥ prāṇā mukhyam ivāgatam

10580031 pariṣvajyācyutaṁ vīrā aṅga-saṅga-hatainasaḥ

10580033 sānurāga-smitaṁ vaktraṁ vīkṣya tasya mudaṁ yayuḥ

10580041 yudhiṣṭhirasya bhīmasya kṛtvā pādābhivandanam

10580043 phālgunaṁ parirabhyātha yamābhyāṁ cābhivanditaḥ

10580051 paramāsana āsīnaṁ kṛṣṇā kṛṣṇam aninditā

10580053 navoṭhā vrīḍitā kiñcic chanair etyābhyavandata

10580061 tathaiva sātyakiḥ pārthaiḥ pūjitaś cābhivanditaḥ

10580063 niṣasādāsane’nye ca pūjitāḥ paryupāsata

10580071 pṛthāṁ samāgatya kṛtābhivādanas

10580072 tayāti-hārdārdra-dṛśābhirambhitaḥ

10580073 āpṛṣṭavāṁs tāṁ kuśalaṁ saha-snuṣāṁ

10580074 pitṛ-ṣvasāraṁ paripṛṣṭa-bāndhavaḥ

10580081 tam āha prema-vaiklavya- ruddha-kaṇṭhāśru-locanā

10580083 smarantī tān bahūn kleśān kleśāpāyātma-darśanam

10580091 tadaiva kuśalaṁ no’bhūt sa-nāthās te kṛtā vayam

10580093 jñātīn naḥ smaratā kṛṣṇa bhrātā me preṣitas tvayā

10580101 na te’sti sva-para-bhrāntir viśvasya suhṛd-ātmanaḥ

10580103 tathāpi smaratāṁ śaśvat kleśān haṁsi hṛdi sthitaḥ

1058011 yudhiṣṭhira uvāca

10580111 kiṁ na ācaritaṁ śreyo na vedāham adhīśvara

10580113 yogeśvarāṇāṁ durdarśo yan no dṛṣṭaḥ kumedhasām

10580121 iti vai vārṣikān māsān rājñā so’bhyarthitaḥ sukham

10580123 janayan nayanānandam indraprasthaukasāṁ vibhuḥ

10580131 ekadā ratham āruhya vijayo vānara-dhvajam

10580133 gāṇḍīvaṁ dhanur ādāya tūṇau cākṣaya-sāyakau

10580141 sākaṁ kṛṣṇena sannaddho vihartuṁ vipinaṁ mahat

10580143 bahu-vyāla-mṛgākīrṇaṁ prāviśat para-vīra-hā

10580151 tatrāvidhyac charair vyāghrān śūkarān mahiṣān rurūn

10580153 śarabhān gavayān khaḍgān hariṇān śaśa-śallakān

10580161 tān ninyuḥ kiṅkarā rājñe medhyān parvaṇy upāgate

10580163 tṛṭ-parītaḥ pariśrānto bībhatsur yamunām agāt

10580171 tatropaspṛśya viśadaṁ pītvā vāri mahā-rathau

10580173 kṛṣṇau dadṛśatuḥ kanyāṁ carantīṁ cāru-darśanām

10580181 tām āsādya varārohāṁ su-dvijāṁ rucirānanām

10580183 papraccha preṣitaḥ sakhyā phālgunaḥ pramadottamām

10580191 kā tvaṁ kasyāsi su-śroṇi kuto vā kiṁ cikīrṣasi

10580193 manye tvāṁ patim icchantīṁ sarvaṁ kathaya śobhane

1058020 śrī-kālindy uvāca

10580201 ahaṁ devasya savitur duhitā patim icchatī

10580203 viṣṇuṁ vareṇyaṁ vara-daṁ tapaḥ paramam āsthitaḥ

10580211 nānyaṁ patiṁ vṛṇe vīra tam ṛte śrī-niketanam

10580213 tuṣyatāṁ me sa bhagavān mukundo’nātha-saṁśrayaḥ

10580221 kālindīti samākhyātā vasāmi yamunā-jale

10580223 nirmite bhavane pitrā yāvad acyuta-darśanam

10580231 tathāvadad guḍākeśo vāsudevāya so’pi tām

10580233 ratham āropya tad-vidvān dharma-rājam upāgamat

10580241 yadaiva kṛṣṇaḥ sandiṣṭaḥ pārthānāṁ paramādbhutam

10580243 kārayām āsa nagaraṁ vicitraṁ viśvakarmaṇā

10580251 bhagavāṁs tatra nivasan svānāṁ priya-cikīrṣayā

10580253 agnaye khāṇḍavaṁ dātum arjunasyāsa sārathiḥ

10580261 so’gnis tuṣṭo dhanur adād dhayān śvetān rathaṁ nṛpa

10580263 arjunāyākṣayau tūṇau varma cābhedyam astribhiḥ

10580271 mayaś ca mocito vahneḥ sabhāṁ sakhya upāharat

10580273 yasmin duryodhanasyāsīj jala-sthala-dṛśi-bhramaḥ

10580281 sa tena samanujñātaḥ suhṛdbhiś cānumoditaḥ

10580283 āyayau dvārakāṁ bhūyaḥ sātyaki-pramukhair vṛtaḥ

10580291 athopayeme kālindīṁ su-puṇya-rtv-ṛkṣa ūrjite

10580293 vitanvan paramānandaṁ svānāṁ parama-maṅgalaḥ

10580301 vindyānuvindyāv āvantyau duryodhana-vaśānugau

10580303 svayaṁ-vare sva-bhaginīṁ kṛṣṇe saktāṁ nyaṣedhatām

10580311 rājādhidevyās tanayāṁ mitravindāṁ pitṛ-ṣvasuḥ

10580313 prasahya hṛtavān kṛṣṇo rājan rājñāṁ prapaśyatām

10580321 nagnajin nāma kauśalya āsīd rājāti-dhārmikaḥ

10580323 tasya satyābhavat kanyā devī nāgnajitī nṛpa

10580331 na tāṁ śekur nṛpā voṭhum ajitvā sapta-go-vṛṣān

10580333 tīkṣṇa-śṛṅgān su-durdharṣān vīrya-gandhāsahān khalān

10580341 tāṁ śrutvā vṛṣa-jil-labhyāṁ bhagavān sātvatāṁ patiḥ

10580343 jagāma kauśalya-puraṁ sainyena mahatā vṛtaḥ

10580351 sa kośala-patiḥ prītaḥ pratyutthānāsanādibhiḥ

10580353 arhaṇenāpi guruṇā pūjayan pratinanditaḥ

10580361 varaṁ vilokyābhimataṁ samāgataṁ

10580362 narendra-kanyā cakame ramā-patim

10580363 abhūyād ayaṁ me patir āśiṣo’nalaḥ

10580364 karotu satyā yadi me dhṛto vrataḥ

10580371 yat-pāda-paṅkaja-rajaḥ śirasā bibharti

10580372 śrīr abja-jaḥ sa-giriśaḥ saha loka-pālaiḥ

10580373 alīlā-tanuḥ sva-kṛta-setu-parīpsayā yaḥ

10580374 kāle’dadhat sa bhagavān mama kena tuṣyet

10580381 arcitaṁ punar ity āha nārāyaṇa jagat-pate

10580383 ātmānandena pūrṇasya karavāṇi kim alpakaḥ

1058039 śrī-śuka uvāca

10580391 tam āha bhagavān hṛṣṭaḥ kṛtāsana-parigrahaḥ

10580393 megha-gambhīrayā vācā sa-smitaṁ kuru-nandana

1058040 śrī-bhagavān uvāca

10580401 narendra yācñā kavibhir vigarhitā

10580402 rājanya-bandhor nija-dharma-vartinaḥ

10580403 tathāpi yāce tava sauhṛdecchayā

10580404 kanyāṁ tvadīyāṁ na hi śulka-dā vayam

1058041 śrī-rājovāca

10580411 ko’nyas te’bhyadhiko nātha kanyā-vara ihepsitaḥ

10580413 guṇaika-dhāmno yasyāṅge śrīr vasaty anapāyinī

10580421 kintv asmābhiḥ kṛtaḥ pūrvaṁ samayaḥ sātvatarṣabha

10580423 puṁsāṁ vīrya-parīkṣārthaṁ kanyā-vara-parīpsayā

10580431 saptaite go-vṛṣā vīra durdāntā duravagrahāḥ

10580433 etair bhagnāḥ su-bahavo bhinna-gātrā nṛpātmajāḥ

10580441 yad ime nigṛhītāḥ syus tvayaiva yadu-nandana

10580443 varo bhavān abhimato duhitur me śriyaḥ-pate

10580451 evaṁ samayam ākarṇya baddhvā parikaraṁ prabhuḥ

10580453 ātmānaṁ saptadhā kṛtvā nyagṛhṇāl līlayaiva tān

10580461 baddhvā tān dāmabhiḥ śaurir bhagna-darpān hataujasaḥ

10580463 vyakarṣal līlayā baddhān bālo dāru-mayān yathā

10580471 tataḥ prītaḥ sutāṁ rājā dadau kṛṣṇāya vismitaḥ

10580473 tāṁ pratyagṛhṇād bhagavān vidhi-vat sadṛśīṁ prabhuḥ

10580481 rāja-patnyaś ca duhituḥ kṛṣṇaṁ labdhvā priyaṁ patim

10580483 lebhire paramānandaṁ jātaś ca paramotsavaḥ

10580491 śaṅkha-bhery-ānakā nedur gīta-vādya-dvijāśiṣaḥ

10580493 narā nāryaḥ pramuditāḥ suvāsaḥ-srag-alaṅkṛtāḥ

10580501 daśa-dhenu-sahasrāṇi pāribarham adād vibhuḥ

10580503 yuvatīnāṁ tri-sāhasraṁ niṣka-grīva-suvāsasam

10580511 nava-nāga-sahasrāṇi nāgāc chata-guṇān rathān

10580513 rathāc chata-guṇān aśvān aśvāc chata-guṇān narān

10580521 dam-patī ratham āropya mahatyā senayā vṛtau

10580523 sneha-praklinna-hṛdayo yāpayām āsa kośalaḥ

10580531 śrutvaitad rurudhur bhūpā nayantaṁ pathi kanyakām

10580533 bhagna-vīryāḥ su-durmarṣā yadubhir go-vṛṣaiḥ purā

10580541 tān asyataḥ śara-vrātān bandhu-priya-kṛd arjunaḥ

10580543 gāṇḍīvī kālayām āsa siṁhaḥ kṣudra-mṛgān iva

10580551 pāribarham upāgṛhya dvārakām etya satyayā

10580553 reme yadūnām ṛṣabho bhagavān devakī-sutaḥ

10580561 śrutakīrteḥ sutāṁ bhadrāṁ upayeme pitṛ-ṣvasuḥ

10580563 kaikeyīṁ bhrātṛbhir dattāṁ kṛṣṇaḥ santardanādibhiḥ

10580571 sutāṁ ca madrādhipater lakṣmaṇāṁ lakṣaṇair yutām

10580573 svayaṁ-vare jahāraikaḥ sa suparṇaḥ sudhām iva

10580581 anyāś caivaṁ-vidhā bhāryāḥ kṛṣṇasyāsan sahasraśaḥ

10580583 bhaumaṁ hatvā tan-nirodhād āhṛtāś cāru-darśanāḥ

1059001 śrī-rājovāca

10590011 yathā hato bhagavatā bhaumo yena ca tāḥ striyaḥ

10590013 niruddhā etad ācakṣva vikramaṁ śārṅga-dhanvanaḥ

1059002 śrī-śuka uvāca

10590021 indreṇa hṛta-chatreṇa hṛta-kuṇḍala-bandhunā

10590023 hṛtāmarādri-sthānena jñāpito bhauma-ceṣṭitam

10590025 sa-bhāryo garuḍārūṭhaḥ prāg-jyotiṣa-puraṁ yayau

10590031 giri-durgaiḥ śastra-durgair jalāgny-anila-durgamam

10590033 mura-pāśāyutair ghorair dṛḍhaiḥ sarvata āvṛtam

10590041 gadayā nirbibhedādrīn śastra-durgāṇi sāyakaiḥ

10590043 cakreṇāgniṁ jalaṁ vāyuṁ mura-pāśāṁs tathāsinā

10590051 śaṅkha-nādena yantrāṇi hṛdayāni manasvinām

10590053 prākāraṁ gadayā gurvyā nirbibheda gadādharaḥ

10590061 pāñcajanya-dhvaniṁ śrutvā yugāntāśani-bhīṣaṇam

10590063 muraḥ śayāna uttasthau daityaḥ pañca-śirā jalāt

10590071 tri-śūlam udyamya su-durnirīkṣaṇo

10590072 yugānta-sūryānala-rocir ulbaṇaḥ

10590073 grasaṁs tri-lokīm iva pañcabhir mukhair

10590074 abhyadravat tārkṣya-sutaṁ yathoragaḥ

10590081 āvidhya śūlaṁ tarasā garutmate

10590082 nirasya vaktrair vyanadat sa pañcabhiḥ

10590083 sa rodasī sarva-diśo’mbaraṁ mahān

10590084 āpūrayann aṇḍa-kaṭāham āvṛṇot

10590091 tadāpatad vai tri-śikhaṁ garutmate

10590092 hariḥ śarābhyām abhinat tridhojasā

10590093 mukheṣu taṁ cāpi śarair atāḍayat

10590094 tasmai gadāṁ so’pi ruṣā vyamuñcata

10590101 tām āpatantīṁ gadayā gadāṁ mṛdhe

10590102 gadāgrajo nibibhide sahasradhā

10590103 udyamya bāhūn abhidhāvato’jitaḥ

10590104 śirāṁsi cakreṇa jahāra līlayā

10590111 vyasuḥ papātāmbhasi kṛtta-śīrṣo

10590112 nikṛtta-śṛṅgo’drir ivendra-tejasā

10590113 tasyātmajāḥ sapta pitur vadhāturāḥ

10590114 pratikriyāmarṣa-juṣaḥ samudyatāḥ

10590121 tāmro’ntarikṣaḥ śravaṇo vibhāvasur

10590122 vasur nabhasvān aruṇaś ca saptamaḥ

10590123 pīṭhaṁ purus-kṛtya camū-patiṁ mṛdhe

10590124 bhauma-prayuktā niragan dhṛtāyudhāḥ

10590131 prāyuñjatāsādya śarān asīn gadāḥ

10590132 śakty-ṛṣṭi-śūlāny ajite ruṣolbaṇāḥ

10590133 tac-chastra-kūṭaṁ bhagavān sva-mārgaṇair

10590134 amogha-vīryas tilaśaś cakarta ha

10590141 tān pīṭha-mukhyān anayad yama-kṣayaṁ

10590142 nikṛtta-śīrṣoru-bhujāṅghri-varmaṇaḥ

10590143 svānīka-pān acyuta-cakra-sāyakais

10590144 tathā nirastān narako dharā-sutaḥ

10590145 nirīkṣya durmarṣaṇa āsravan-madair

10590146 gajaiḥ payodhi-prabhavair nirākramāt

10590151 dṛṣṭvā sa-bhāryaṁ garuḍopari sthitaṁ

10590152 sūryopariṣṭāt sa-taḍid ghanaṁ yathā

10590153 kṛṣṇaṁ sa tasmai vyasṛjac chata-ghnīṁ

10590154 yodhāś ca sarve yugapac ca vivyadhuḥ

10590161 tad bhauma-sainyaṁ bhagavān gadāgrajo

10590162 vicitra-vājair niśitaiḥ śilī-mukhaiḥ

10590163 nikṛtta-bāhūru-śirodhra-vigrahaṁ

10590164 cakāra tarhy eva hāśva-kuñjaram

10590171 yāni yodhaiḥ prayuktāni śastrāstrāṇi kurūdvaha

10590173 haris tāny acchinat tīkṣṇaiḥ śarair ekaikaśas tribhiḥ

10590181 uhyamānaḥ sauparṇena pakṣābhyāṁ nighnatā gajān

10590183 garutmatā hanyamānās tuṇḍa-pakṣa-nakher gajāḥ

10590191 puram evāviśann ārtā narako yudhy ayudhyata

10590193 dṛṣṭvā vidrāvitaṁ sainyaṁ garuḍenārditaṁ svakaṁ

10590201 taṁ bhaumaḥ prāharac chaktyā vajraḥ pratihato yataḥ

10590203 nākampata tayā viddho mālāhata iva dvipaḥ

10590211 śūlaṁ bhaumo’cyutaṁ hantum ādade vitathodyamaḥ

10590213 tad-visargāt pūrvam eva narakasya śiro hariḥ

10590215 apāharad gaja-sthasya cakreṇa kṣura-neminā

10590221 sa-kuṇḍalaṁ cāru-kirīṭa-bhūṣaṇaṁ

10590222 babhau pṛthivyāṁ patitaṁ samujjvalam

10590223 ahā heti sādhv ity ṛṣayaḥ sureśvarā

10590224 mālyair mukundaṁ vikiranta īḍire

10590231 tataś ca bhūḥ kṛṣṇam upetya-kuṇḍale

10590232 pratapta-jāmbūnada-ratna-bhāsvare

10590233 asa-vaijayantyā vana-mālayārpayat

10590234 prācetasaṁ chatram atho mahā-maṇim

10590241 astauṣīd atha viśveśaṁ devī deva-varārcitam

10590243 prāñjaliḥ praṇatā rājan bhakti-pravaṇayā dhiyā

1059025 bhūmir uvāca

10590251 namas te deva-deveśa śaṅkha-cakra-gadā-dhara

10590253 bhaktecchopātta-rūpāya paramātman namo’stu te

10590261 namaḥ paṅkaja-nābhāya namaḥ paṅkaja-māline

10590263 namaḥ paṅkaja-netrāya namas te paṅkajāṅghraye

10590271 namo bhagavate tubhyaṁ vāsudevāya viṣṇave

10590273 puruṣāyādi-bījāya pūrṇa-bodhāya te namaḥ

10590281 ajāya janayitre’sya brahmaṇe’nanta-śaktaye

10590283 parāvarātman bhūtātman paramātman namo’stu te

10590291 tvaṁ vai sisṛkṣur aja utkaṭaṁ prabho

10590292 tamo nirodhāya bibharṣy asaṁvṛtaḥ

10590293 sthānāya sattvaṁ jagato jagat-pate

10590294 kālaḥ pradhānaṁ puruṣo bhavān paraḥ

10590301 ahaṁ payo jyotir athānilo nabho

10590302 mātrāṇi devā mana indriyāṇi

10590303 kartā mahān ity akhilaṁ carācaraṁ

10590304 tvayy advitīye bhagavann ayaṁ bhramaḥ

10590311 tasyātmajo’yaṁ tava pāda-paṅkajaṁ

10590312 bhītaḥ prapannārti-haropasāditaḥ

10590313 tat pālayainaṁ kuru hasta-paṅkajaṁ

10590314 śirasy amuṣyākhila-kalmaṣāpaham

1059033 śrī-śuka uvāca

10590321 iti bhūmy-arthito vāgbhir bhagavān bhakti-namrayā

10590323 dattvābhayaṁ bhauma-gṛhaṁ prāviśat sakalarddhi-mat

10590331 tatra rājanya-kanyānāṁ ṣaṭ-sahasrādhikāyutam

10590333 bhaumāhṛtānāṁ vikramya rājabhyo dadṛśe hariḥ

10590341 taṁ praviṣṭaṁ striyo vīkṣya nara-varyaṁ vimohitāḥ

10590343 manasā vavrire’bhīṣṭaṁ patiṁ daivopasāditam

10590351 bhūyāt patir ayaṁ mahyaṁ dhātā tad anumodatām

10590353 iti sarvāḥ pṛthak kṛṣṇe bhāvena hṛdayaṁ dadhuḥ

10590361 tāḥ prāhiṇod dvāravatīṁ su-mṛṣṭa-virajo-'mbarāḥ

10590363 nara-yānair mahā-kośān rathāśva-draviṇaṁ mahat

10590371 airāvata-kulebhāṁś ca catur-dantāṁs tarasvinaḥ

10590373 pāṇḍurāṁś ca catuḥ-ṣaṣṭiṁ prerayām āsa keśavaḥ

10590381 gatvā surendra-bhavanaṁ dattvādityai ca kuṇḍale

10590383 pūjitas tridaśendreṇa mahendrāṇyā ca sa-priyaḥ

10590391 codito bhāryayotpāṭya pārijātaṁ garutmati

10590393 āropya sendrān vibudhān nirjityopānayat puram

10590401 sthāpitaḥ satyabhāmāyā gṛhodyānopaśobhanaḥ

10590403 anvagur bhramarāḥ svargāt tad-gandhāsava-lampaṭāḥ

10590411 yayāca ānamya kirīṭa-koṭibhiḥ

10590412 pādau spṛśann acyutam artha-sādhanam

10590413 siddhārtha etena vigṛhyate mahān

10590414 aho surāṇāṁ ca tamo dhig āṭhyatām

10590421 atho muhūrta ekasmin nānāgāreṣu tāḥ striyaḥ

10590423 yathopayeme bhagavān tāvad-rūpa-dharo’vyayaḥ

10590431 gṛheṣu tāsām anapāyy atarka-kṛn

10590432 nirasta-sāmyātiśayeṣv avasthitaḥ

10590433 reme ramābhir nija-kāma-sampluto

10590434 yathetaro gārhaka-medhikāṁś caran

10590441 itthaṁ ramā-patim avāpya patiṁ striyas tā

10590442 brahmādayo pī na viduḥ padavīṁ yadīyām

10590443 bhejur mudāviratam edhitayānurāga-

10590444 hāsāvaloka-nava-saṅgama-jalpa-lajjāḥ

10590451 pratyudgamāsana-varārhaṇa-pāda-śauca-

10590452 tāmbūla-viśramaṇa-vījana-gandha-mālyaiḥ

10590453 keśa-prasāra-śayana-snapanopahāryair

10590454 dāsī-śatā api vibhor vidadhuḥ sma dāsyam

1060001 śrī-bādarāyaṇir uvāca

10600011 karhicit sukham āsīnaṁ sva-talpa-sthaṁ jagad-gurum

10600013 patiṁ paryacarad bhaiṣmī vyajanena sakhī-janaiḥ

10600021 yas tv etal līlayā viśvaṁ sṛjaty atty avatīśvaraḥ

10600023 sa hi jātaḥ sva-setūnāṁ gopīthāya yaduṣv ajaḥ

10600031 tasmin antar-gṛhe bhrājan- muktā-dāma-vilambinā

10600033 virājite vitānena dīpair maṇi-mayair api

10600041 mallikā-dāmabhiḥ puṣpair dvirepha-kula-nādite

10600043 jāla-randhra-praviṣṭaiś ca gobhiś candramaso’malaiḥ

10600051 pārijāta-vanāmoda- vāyunodyāna-śālinā

10600053 dhūpair aguru-jai rājan jāla-randhra-vinirgataiḥ

10600061 payaḥ-phena-nibhe śubhre paryaṅke kaśipūttame

10600063 upatasthe sukhāsīnaṁ jagatām īśvaraṁ patim

10600071 vāla-vyajanam ādāya ratna-daṇḍaṁ sakhī-karāt

10600073 tena vījayatī devī upāsāṁ cakra īśvaram

10600081 sopācyutaṁ kvaṇayatī maṇi-nūpurābhyāṁ

10600082 reje’ṅgulīya-valaya-vyajanāgra-hastā

10600083 vastrānta-gūṭha-kuca-kuṅkuma-śoṇa-hāra-

10600084 bhāsā nitamba-dhṛtayā ca parārdhya-kāñcyā

10600091 tāṁ rūpiṇīṁ śriyam ananya-gatiṁ nirīkṣya

10600092 yā līlayā dhṛta-tanor anurūpa-rūpā

10600093 prītaḥ smayann alaka-kuṇḍala-niṣka-kaṇṭha-

10600094 vaktrollasat-smita-sudhāṁ harir ābabhāṣe

1060010 śrī-bhagavān uvāca

10600101 rāja-putrīpsitā bhū-pair loka-pāla-vibhūtibhiḥ

10600103 mahānubhāvaḥ śrīmadbhī rūpaudārya-balorjitaiḥ

10600111 tān prāptān arthino hitvā caidyādīn smara-durmadān

10600113 dattā bhrātrā sva-pitrā ca kasmān no vavṛṣe’samān

10600121 rājabhyo bibhyataḥ su-bhru samudraṁ śaraṇaṁ gatān

10600123 bala-vadbhiḥ kṛta-dveṣān prāyas tyakta-nṛpāsanān

10600131 aspaṣṭa-vartmanāṁ puṁsām aloka-patham īyuṣām

10600133 āsthitāḥ padavīṁ su-bhru prāyaḥ sīdanti yoṣitaḥ

10600141 niṣkiñcanā vayaṁ śaśvan niṣkiñcana-jana-priyāḥ

10600143 tasmāt prāyeṇa na hy āṭhyā māṁ bhajanti su-madhyame

10600151 yayor ātma-samaṁ vittaṁ janmaiśvaryākṛtir bhavaḥ

10600153 tayor vivāho maitrī ca nottamādhamayoḥ kvacit

10600161 vaidarbhy etad avijñāya tvayādīrgha-samīkṣayā

10600163 vṛtā vayaṁ guṇair hīnā bhikṣubhiḥ ślāghitā mudhā

10600171 athātmano’nurūpaṁ vai bhajasva kṣatriyarṣabham

10600173 yena tvam āśiṣaḥ satyā ihāmutra ca lapsyasye

10600181 caidya-śālva-jarāsandha- dantavakrādayo nṛpāḥ

10600183 mama dviṣanti vāmoru rukmī cāpi tavāgrajaḥ

10600191 teṣāṁ vīrya-madāndhānāṁ dṛptānāṁ smaya-nuttaye

10600193 ānītāsi mayā bhadre tejopaharatāsatām

10600201 udāsīnā vayaṁ nūnaṁ na stry-apatyārtha-kāmukāḥ

10600203 ātma-labdhyāsmahe pūrṇā gehayor jyotir akriyāḥ

1060021 śrī-śuka uvāca

10600211 etāvad uktvā bhagavān ātmānaṁ vallabhām iva

10600213 manyamānāṁ aviśleṣāt tad-darpo-ghna upāramat

10600221 iti tri-lokeśa-pates tadātmanaḥ

10600222 priyasya devi aśruta-pūrvam apriyam

10600223 āśrutya bhītā hṛdi jāta-vepathuś

10600224 cintāṁ durantāṁ rudatī jagāma ha

10600231 padā su-jātena nakhāruṇa-śriyā

10600232 bhuvaṁ likhanty aśrubhir añjanāsitaiḥ

10600233 āsiñcatī kuṅkuma-rūṣitau stanau

10600234 tasthāv adho-mukhy ati-duḥkha-ruddha-vāk

10600241 tasyāḥ su-duḥkha-bhaya-śoka-vinaṣṭa-buddher

10600242 hastāc chlathad-valayato vyajanaṁ papāta

10600243 dehaś ca viklava-dhiyaḥ sahasaiva muhyan

10600244 rambheva vāyu-vihato pravikīrya keśān

10600251 tad dṛṣṭvā bhagavān kṛṣṇaḥ priyāyāḥ prema-bandhanam

10600253 hāsya-prauṭhim ajānantyāḥ karuṇaḥ so’nvakampata

10600261 paryaṅkād avaruhyāśu tām utthāpya catur-bhujaḥ

10600263 keśān samuhya tad-vaktraṁ prāmṛjat padma-pāṇinā

10600271 pramṛjyāśru-kale netre stanau copahatau śucā

10600273 āśliṣya bāhunā rājan ananya-viṣayāṁ satīm

10600281 sāntvayām āsa sāntva-jñaḥ kṛpayā kṛpaṇāṁ prabhuḥ

10600283 hāsya-prauṭhi-bhramac-cittām atad-arhāṁ satāṁ gatiḥ

1060029 śrī-bhagavān uvāca

10600291 mā mā vaidarbhy asūyethā jāne tvāṁ mat-parāyaṇām

10600293 tvad-vacaḥ śrotu-kāmena kṣvelyācaritam aṅgane

10600301 mukhaṁ ca prema-saṁrambha- sphuritādharam īkṣitum

10600303 kaṭākṣepāruṇāpāṅgaṁ sundara-bhru-kuṭī-taṭam

10600311 ayaṁ hi paramo lābho gṛheṣu gṛha-medhinām

10600313 yan narmair īyate yāmaḥ priyayā bhīru bhāmini

1060032 śrī-śuka uvāca

10600321 saivaṁ bhagavatā rājan vaidarbhī parisāntvitā

10600323 jñātvā tat-parihāsoktiṁ priya-tyāga-bhayaṁ jahau

10600331 babhāṣa ṛṣabhaṁ puṁsāṁ vīkṣantī bhagavan-mukham

10600333 sa-vrīḍa-hāsa-rucira- snigdhāpāṅgena bhārata

1060034 śrī-rukmiṇy uvāca

10600341 nanv evam etad aravinda-vilocanāha

10600342 yad vai bhavān bhagavato’sadṛśī vibhūmnaḥ

10600343 kva sve mahimny abhirato bhagavāṁs try-adhīśaḥ

10600344 kvāhaṁ guṇa-prakṛtir ajña-gṛhīta-pādā

10600351 satyaṁ bhayād iva guṇebhya urukramāntaḥ

10600352 śete samudra upalambhana-mātra ātmā

10600353 nityaṁ kad-indriya-gaṇaiḥ kṛta-vigrahas tvaṁ

10600354 tvat-sevakair nṛpa-padaṁ vidhutaṁ tamo’ndham

10600361 tvat-pāda-padma-makaranda-juṣāṁ munīnāṁ

10600362 vartmāsphuṭaṁ nṛ-paśubhir nanu durvibhāvyam

10600363 yasmād alaukikam ivehitam īśvarasya

10600364 bhūmaṁs tavehitam atho anu ye bhavantam

10600371 niṣkiñcano nanu bhavān na yato’sti kiñcid

10600372 yasmai baliṁ bali-bhujo’pi haranty ajādyāḥ

10600373 na tvā vidanty asu-tṛpo’ntakam āṭhyatāndhāḥ

10600374 preṣṭho bhavān bali-bhujām api te’pi tubhyam

10600381 tvaṁ vai samasta-puruṣārtha-mayaḥ phalātmā

10600382 yad-vāñchayā su-matayo visṛjanti kṛtsnam

10600383 teṣāṁ vibho samucito bhavataḥ samājaḥ

10600384 puṁsaḥ striyāś ca ratayoḥ sukha-duḥkhinor na

10600391 tvaṁ nyasta-daṇḍa-munibhir gaditānubhāva

10600392 ātmātma-daś ca jagatām iti me vṛto’si

10600393 hitvā bhavad-bhruva udīrita-kāla-vega-

10600394 dhvastāśiṣo’bja-bhava-nāka-patīn kuto’nye

10600401 jāḍyaṁ vacas tava gadāgraja yas tu bhū-pān

10600402 vidrāvya śārṅga-ninadena jahartha māṁ tvam

10600403 siṁho yathā sva-balim īśa paśūn sva-bhāgaṁ

10600404 tebhyo bhayād yad udadhiṁ śaraṇaṁ prapannaḥ

10600411 yad-vāñchayā nṛpa-śikhāmaṇayo’ṅga-vainya-

10600412 jāyanta-nāhuṣa-gayādaya aikya-patyam

10600413 rājyaṁ visṛjya viviśur vanam ambujākṣa

10600414 sīdanti te’nupadavīṁ tad ihāsthitāḥ kim

10600421 kānyaṁ śrayeta tava pāda-saroja-gandham

10600422 āghrāya san-mukharitaṁ janatāpavargam

10600423 lakṣmy-ālayaṁ tv avigaṇayya guṇālayasya

10600424 martyā sadoru-bhayam artha-vivikta-dṛṣṭiḥ

10600431 taṁ tvānurūpam abhajaṁ jagatām adhīśam

10600432 ātmānam atra ca paratra ca kāma-pūram

10600433 syān me tavāṅghrir araṇaṁ sṛtibhir bhramantyā

10600434 yo vai bhajantam upayāty anṛtāpavargaḥ

10600441 tasyāḥ syur acyuta nṛpā bhavatopadiṣṭāḥ

10600442 strīṇāṁ gṛheṣu khara-go-śva-viḍāla-bhṛtyāḥ

10600443 yat-karṇa-mūlam ari-karṣaṇa nopayāyād

10600444 yuṣmat-kathā mṛḍa-viriñca-sabhāsu gītā

10600451 tvak-śmaśru-roma-nakha-keśa-pinaddham antar

10600452 māṁsāsthi-rakta-kṛmi-viṭ-kapha-pitta-vātam

10600453 jīvac-chavaṁ bhajati kānta-matir vimūḍhā

10600454 yā te padābja-makarandam ajighratī strī

10600461 astv ambujākṣa mama te caraṇānurāga

10600462 ātman ratasya mayi cānatirikta-dṛṣṭeḥ

10600463 yarhy asya vṛddhaya upātta-rajo-'ti-mātro

10600464 mām īkṣase tad u ha naḥ paramānukampā

10600471 naivālīkam ahaṁ manye vacas te madhusūdana

10600473 ambāyā eva hi prāyaḥ kanyāyāḥ syād ratiḥ kvacit

10600481 vyūḍhāyāś cāpi puṁścalyā mano’bhyeti navaṁ navam

10600483 budho’satīṁ na bibhṛyāt tāṁ bibhrad ubhaya-cyutaḥ

1060049 śrī-bhagavān uvāca

10600491 sādhvy etac-chrotu-kāmais tvaṁ rāja-putri pralambhitā

10600493 mayoditaṁ yad anvāttha sarvaṁ tat satyam eva hi

10600501 yān yān kāmayase kāmān mayy akāmāya bhāmini

10600503 santi hy ekānta-bhaktāyās tava kalyāṇi nityadā

10600511 upalabdhaṁ pati-prema pāti-vratyaṁ ca te’naghe

10600513 yad vākyaiś cālyamānāyā na dhīr mayy apakarṣitā

10600521 ye māṁ bhajanti dāmpatye tapasā vrata-caryayā

10600523 kāmātmāno’pavargeśaṁ mohitā mama māyayā

10600531 māṁ prāpya māniny apavarga-sampadaṁ

10600532 vāñchanti ye sampada eva tat-patim

10600533 te manda-bhāgā niraye’pi ye nṛṇāṁ

10600534 mātrātmakatvān nirayaḥ su-saṅgamaḥ

10600541 diṣṭyā gṛheśvary asakṛn mayi tvayā

10600542 kṛtānuvṛttir bhava-mocanī khalaiḥ

10600543 su-duṣkarāsau sutarāṁ durāśiṣo

10600544 hy asum-bharāyā nikṛtiṁ juṣaḥ striyāḥ

10600551 na tvādṛśīṁ praṇayinīṁ gṛhiṇīṁ gṛheṣu

10600552 paśyāmi mānini yayā sva-vivāha-kāle

10600553 prāptān nṛpān na vigaṇayya raho-haro me

10600554 prasthāpito dvija upaśruta-sat-kathasya

10600561 bhrātur virūpa-karaṇaṁ yudhi nirjitasya

10600562 prodvāha-parvaṇi ca tad-vadham akṣa-goṣṭhyām

10600563 duḥkhaṁ samuttham asaho’smad-viyoga-bhītyā

10600564 naivābravīḥ kim api tena vayaṁ jitas te

10600571 dūtas tvayātma-labhane su-vivikta-mantraḥ

10600572 prasthāpito mayi cirāyati śūnyam etat

10600573 matvā jihāsa idam aṅgam ananya-yogyaṁ

10600574 tiṣṭheti tat tvayi vayaṁ pratinandayāmaḥ

1060058 śrī-śuka uvāca

10600581 evaṁ saurata-saṁlāpair bhagavān jagad-īśvaraḥ

10600583 sva-rato ramayā reme nara-lokaṁ viḍambayan

10600591 tathānyāsām api vibhur gṛheṣu gṛha-vān iva

10600593 āsthito gṛha-medhīyān dharmān loka-gurur hariḥ

1061001 śrī-śuka uvāca

10610011 ekaikaśas tāḥ kṛṣṇasya putrān daśa-daśābalāḥ

10610013 ajījanann anavamān pituḥ sarvātma-sampadā

10610021 gṛhād anapagaṁ vīkṣya rāja-putryo’cyutaṁ sthitam

10610023 preṣṭhaṁ nyamaṁsata svaṁ svaṁ na tat-tattva-vidaḥ striyaḥ

10610031 cārv-abja-kośa-vadanāyata-bāhu-netra-

10610032 sa-prema-hāsa-rasa-vīkṣita-valgu-jalpaiḥ

10610033 sammohitā bhagavato na mano vijetuṁ

10610034 svair vibhramaiḥ samaśakan vanitā vibhūmnaḥ

10610041 smāyāvaloka-lava-darśita-bhāva-hāri-

10610042 bhrū-maṇḍala-prahita-saurata-mantra-śauṇḍaiḥ

10610043 patnyas tu ṣoḍaśa-sahasram anaṅga-bāṇair

10610044 yasyendriyaṁ vimathituṁ karaṇair na śekuḥ

10610051 itthaṁ ramā-patim avāpya patiṁ striyas tā

10610052 brahmādayo’pi na viduḥ padavīṁ yadīyām

10610053 bhejur mudāviratam edhitayānurāga-

10610054 hāsāvaloka-nava-saṅgama-lālasādyam

10610061 pratyudgamāsana-varārhaṇa-pāda-śauca-

10610062 tāmbūla-viśramaṇa-vījana-gandha-mālyaiḥ

10610063 keśa-prasāra-śayana-snapanopahāryair

10610064 dāsī-śatā api vibhor vidadhuḥ sma dāsyam

10610071 tāsāṁ yā daśa-putrāṇāṁ kṛṣṇa-strīṇāṁ puroditāḥ

10610073 aṣṭau mahiṣyas tat-putrān pradyumnādīn gṛṇāmi te

10610081 cārudeṣṇaḥ sudeṣṇaś ca cārudehaś ca vīrya-vān

10610083 sucāruś cāruguptaś ca bhadracārus tathāparaḥ

10610091 cārucandro vicāruś ca cāruś ca daśamo hareḥ

10610093 pradyumna-pramukhā jātā rukmiṇyāṁ nāvamāḥ pituḥ

10610101 bhānuḥ subhānuḥ svarbhānuḥ prabhānur bhānumāṁs tathā

10610103 candrabhānur bṛhadbhānur atibhānus tathāṣṭamaḥ

10610111 śrībhānuḥ pratibhānuś ca satyabhāmātmajā daśa

10610113 sāmbaḥ sumitraḥ purujic chatajic ca sahasrajit

10610121 vijayaś citraketuś ca vasumān draviḍaḥ kratuḥ

10610123 jāmbavatyāḥ sutā hy ete sāmbādyāḥ pitṛ-sammatāḥ

10610131 vīraś candro’śvasenaś ca citragur vegavān vṛṣaḥ

10610133 āmaḥ śaṅkur vasuḥ śrī-mān kuntir nāgnajiteḥ sutāḥ

10610141 śrutaḥ kavir vṛṣo vīraḥ subāhur bhadra ekalaḥ

10610143 śāntir darśaḥ pūrṇamāsaḥ kālindyāḥ somako’varaḥ

10610151 praghoṣo gātravān siṁho balaḥ prabala ūrdhagaḥ

10610153 mādryāḥ putrā mahāśaktiḥ saha ojo’parājitaḥ

10610161 vṛko harṣo’nilo gṛdhro vardhanonnāda eva ca

10610163 mahāṁsaḥ pāvano vahnir mitravindātmajāḥ kṣudhiḥ

10610171 saṅgrāmajid bṛhatsenaḥ śūraḥ praharaṇo’rijit

10610173 jayaḥ subhadro bhadrāyā vāma āyuś ca satyakaḥ

10610181 dīptimāṁs tāmrataptādyā rohiṇyās tanayā hareḥ

10610183 pradyumnāc cāniruddho’bhūd rukmavatyāṁ mahā-balaḥ

10610191 putryāṁ tu rukmiṇo rājan nāmnā bhojakaṭe pure

10610193 eteṣāṁ putra-pautrāś ca babhūvuḥ koṭiśo nṛpa

10610193 mātaraḥ kṛṣṇa-jātīnāṁ sahasrāṇi ca ṣoḍaśa

1061020 śrī-rājovāca

10610201 kathaṁ rukmy ari-putrāya prādād duhitaraṁ yudhi

10610203 kṛṣṇena paribhūtas taṁ hantuṁ randhraṁ pratīkṣate

10610205 etad ākhyāhi me vidvan dviṣor vaivāhikaṁ mithaḥ

10610211 anāgatam atītaṁ ca vartamānaṁ atīndriyam

10610213 viprakṛṣṭaṁ vayavahitaṁ samyak paśyanti yoginaḥ

1061023 śrī-śuka uvāca

10610221 vṛtaḥ svayaṁ-vare sākṣād anaṅgo’ṅga-yutas tayā

10610223 rājñaḥ sametān nirjitya jahāraika-ratho yudhi

10610231 yady apy anusmaran vairaṁ rukmī kṛṣṇāvamānitaḥ

10610233 vyatarad bhāgineyāya sutāṁ kurvan svasuḥ priyam

10610241 rukmiṇyās tanayāṁ rājan kṛtavarma-suto balī

10610243 upayeme viśālākṣīṁ kanyāṁ cārumatīṁ kila

10610251 dauhitrāyāniruddhāya pautrīṁ rukmy ādadād dhareḥ

10610253 rocanāṁ baddha-vairo’pi svasuḥ priya-cikīrṣayā

10610253 jānann adharmaṁ tad yaunaṁ sneha-pāśānubandhanaḥ

10610261 tasminn abhyudaye rājan rukmiṇī rāma-keśavau

10610263 puraṁ bhojakaṭaṁ jagmuḥ sāmba-pradyumnakādayaḥ

10610271 tasmin nivṛtta udvāhe kāliṅga-pramukhā nṛpāḥ

10610273 dṛptās te rukmiṇaṁ procur balam akṣair vinirjaya

10610281 anakṣa-jño hy ayaṁ rājann api tad-vyasanaṁ mahat

10610283 ity ukto balam āhūya tenākṣair rukmy adīvyata

10610291 śataṁ sahasram ayutaṁ rāmas tatrādade paṇam

10610293 taṁ tu rukmy ajayat tatra kāliṅgaḥ prāhasad balam

10610295 dantān sandarśayann uccair nāmṛṣyat tad dhalāyudhaḥ

10610301 tato lakṣaṁ rukmy agṛhṇād glahaṁ tatrājayad balaḥ

10610303 jitavān aham ity āha rukmī kaitavam āśritaḥ

10610311 manyunā kṣubhitaḥ śrīmān samudra iva parvaṇi

10610313 jātyāruṇākṣo’ti-ruṣā nyarbudaṁ glaham ādade

10610321 taṁ cāpi jitavān rāmo dharmeṇa chalam āśritaḥ

10610323 rukmī jitaṁ mayātreme vadantu prāśnikā iti

10610331 tadābravīn nabho-vāṇī balenaiva jito glahaḥ

10610333 dharmato vacanenaiva rukmī vadati vai mṛṣā

10610341 tām anādṛtya vaidarbho duṣṭa-rājanya-coditaḥ

10610343 saṅkarṣaṇaṁ parihasan babhāṣe kāla-coditaḥ

10610351 naivākṣa-kovidā yūyaṁ gopāla-vana-gocarāḥ

10610353 akṣair dīvyanti rājāno bāṇaiś ca na bhavādṛśāḥ

10610361 rukmiṇaivam adhikṣipto rājābhiś copahāsitaḥ

10610363 kruddhaḥ parigham udyamya jaghne taṁ nṛmṇa-saṁsadi

10610371 kaliṅga-rājaṁ tarasā gṛhītvā daśame pade

10610373 dantān apātayat kruddho yo’hasad vivṛtair dvijaiḥ

10610381 anye nirbhinna-bāhūru- śiraso rudhirokṣitāḥ

10610383 rājāno dudruvur bhītā balena parighārditāḥ

10610391 nihate rukmiṇi śyāle nābravīt sādhv asādhu vā

10610393 rukmiṇī-balayo rājan sneha-bhaṅga-bhayād dhariḥ

10610401 tato’n1iruddhaṁ saha sūryayā varaṁ

10610402 rathaṁ samāropya yayuḥ kuśasthalīm

10610403 rāmādayo bhojakaṭād daśārhāḥ

10610404 siddhākhilārthā madhusūdanāśrayāḥ

1062001 śrī-rājovāca

10620011 bāṇasya tanayām ūṣām upayeme yadūttamaḥ

10620013 tatra yuddham abhūd ghoraṁ hari-śaṅkarayor mahat

10620015 etat sarvaṁ mahā-yogin samākhyātuṁ tvam arhasi

1062003 śrī-śuka uvāca

10620021 bāṇaḥ putra-śata-jyeṣṭho baler āsīn mahātmanaḥ

10620023 yena vāmana-rūpāya haraye’dāyi medinī

10620031 tasyaurasaḥ suto bāṇaḥ śiva-bhakti-rataḥ sadā

10620033 mānyo vadānyo dhī-māṁś ca satya-sandho dṛḍha-vrataḥ

10620041 śoṇitākhye pure ramye sa rājyam akarot purā

10620043 tasya śambhoḥ prasādena kiṅkarā iva te’marāḥ

10620045 sahasra-bāhur vādyena tāṇḍave’toṣayan mṛḍam

10620051 bhagavān sarva-bhūteśaḥ śaraṇyo bhakta-vatsalaḥ

10620053 vareṇa chandayām āsa sa taṁ vavre purādhipam

10620061 sa ekadāha giriśaṁ pārśva-sthaṁ vīrya-durmadaḥ

10620063 kirīṭenārka-varṇena saṁspṛśaṁs tat-padāmbujam

10620071 namasye tvāṁ mahā-deva lokānāṁ gurum īśvaram

10620073 puṁsām apūrṇa-kāmānāṁ kāma-pūrāmarāṅghripam

10620081 doḥ-sahasraṁ tvayā dattaṁ paraṁ bhāryāya me’bhavat

10620083 tri-lokyāṁ pratiyoddhāraṁ na labhe tvad ṛte samam

10620091 kaṇḍūtyā nibhṛtair dorbhir yuyutsur dig-gajān aham

10620093 ādyāyāṁ cūrṇayann adrīn bhītās te’pi pradudruvuḥ

10620101 tac chrutvā bhagavān kruddhaḥ ketus te bhajyate yadā

10620103 tvad-darpa-ghnaṁ bhaven mūḍha saṁyugaṁ mat-samena te

10620111 ity uktaḥ ku-matir hṛṣṭaḥ sva-gṛhaṁ prāviśan nṛpa

10620113 pratīkṣan giriśādeśaṁ sva-vīrya-naśanaṁ ku-dhīḥ

10620121 tasyoṣā nāma duhitā svapne prādyumninā ratim

10620123 kanyālabhata kāntena prāg adṛṣṭa-śrutena sā

10620131 sā tatra tam apaśyantī kvāsi kānteti vādinī

10620133 sakhīnāṁ madhya uttasthau vihvalā vrīḍitā bhṛśam

10620141 bāṇasya mantrī kumbhāṇḍaś citralekhā ca tat-sutā

10620143 sakhy apṛcchat sakhīm ūṣāṁ kautūhala-samanvitā

10620151 kaṁ tvaṁ mṛgayase su-bhru kīdṛśas te manorathaḥ

10620153 hasta-grāhaṁ na te’dyāpi rāja-putry upalakṣaye

10620161 dṛṣṭaḥ kaścin naraḥ svapne śyāmaḥ kamala-locanaḥ

10620163 pīta-vāsā bṛhad-bāhur yoṣitāṁ hṛdayaṁ-gamaḥ

10620171 tam ahaṁ mṛgaye kāntaṁ pāyayitvādharaṁ madhu

10620173 kvāpi yātaḥ spṛhayatīṁ kṣiptvā māṁ vṛjinārṇave

1062018 citralekhovāca

10620181 vyasanaṁ te’pakarṣāmi tri-lokyāṁ yadi bhāvyate

10620183 tam āneṣye varaṁ yas te mano-hartā tam ādiśa

10620191 ity uktvā deva-gandharva- siddha-cāraṇa-pannagān

10620193 daitya-vidyādharān yakṣān manujāṁś ca yathālikhat

10620201 manujeṣu ca sā vṛṣṇīn śūram ānakadundubhim

10620203 vyalikhad rāma-kṛṣṇau ca pradyumnaṁ vīkṣya lajjitā

10620211 aniruddhaṁ vilikhitaṁ vīkṣyoṣāvāṅ-mukhī hriyā

10620213 so’sāv asāv iti prāha smayamānā mahī-pate

10620221 citralekhā tam ājñāya pautraṁ kṛṣṇasya yoginī

10620223 yayau vihāyasā rājan dvārakāṁ kṛṣṇa-pālitām

10620231 tatra suptaṁ su-paryaṅke prādyumniṁ yogam āsthitā

10620233 gṛhītvā śoṇita-puraṁ sakhyai priyam adarśayat

10620241 sā ca taṁ sundara-varaṁ vilokya muditānanā

10620243 duṣprekṣye sva-gṛhe pumbhī reme prādyumninā samam

10620251 parārdhya-vāsaḥ-srag-gandha- dhūpa-dīpāsanādibhiḥ

10620253 pāna-bhojana-bhakṣyaiś ca vākyaiḥ śuśrūṣaṇārcitaḥ

10620261 gūṭhaḥ kanyā-pure śaśvat- pravṛddha-snehayā tayā

10620263 nāhar-gaṇān sa bubudhe ūṣayāpahṛtendriyaḥ

10620271 tāṁ tathā yadu-vīreṇa bhujyamānāṁ hata-vratām

10620273 hetubhir lakṣayāṁ cakrur āprītāṁ duravacchadaiḥ

10620281 bhaṭā āvedayāṁ cakrū rājaṁs te duhitur vayam

10620283 viceṣṭitaṁ lakṣayāma kanyāyāḥ kula-dūṣaṇam

10620291 anapāyibhir asmābhir guptāyāś ca gṛhe prabho

10620293 kanyāyā dūṣaṇaṁ pumbhir duṣprekṣyāyā na vidmahe

10620301 tataḥ pravyathito bāṇo duhituḥ śruta-dūṣaṇaḥ

10620303 tvaritaḥ kanyakāgāraṁ prāpto’drākṣīd yadūdvaham

10620311 kāmātmajaṁ taṁ bhuvanaika-sundaraṁ

10620312 śyāmaṁ piśaṅgāmbaram ambujekṣaṇam

10620313 bṛhad-bhujaṁ kuṇḍala-kuntala-tviṣā

10620314 smitāvalokena ca maṇḍitānanam

10620321 dīvyantam akṣaiḥ priyayābhinṛmṇayā

10620322 tad-aṅga-saṅga-stana-kuṅkuma-srajam

10620323 bāhvor dadhānaṁ madhu-mallikāśritāṁ

10620324 tasyāgra āsīnam avekṣya vismitaḥ

10620331 sa taṁ praviṣṭaṁ vṛtam ātatāyibhir

10620332 bhaṭair anīkair avalokya mādhavaḥ

10620333 udyamya maurvaṁ parighaṁ vyavasthito

10620334 yathāntako daṇḍa-dharo jighāṁsayā

10620341 jighṛkṣayā tān paritaḥ prasarpataḥ

10620342 śuno yathā śūkara-yūthapo’hanat

10620343 te hanyamānā bhavanād vinirgatā

10620344 nirbhinna-mūrdhoru-bhujāḥ pradudruvuḥ

10620351 taṁ nāga-pāśair bali-nandano balī

10620352 ghnantaṁ sva-sainyaṁ kupito babandha ha

10620353 ūṣā bhṛśaṁ śoka-viṣāda-vihvalā

10620354 baddhaṁ niśamyāśru-kalākṣy arautsīt

1063001 śrī-śuka uvāca

10630011 apaśyatāṁ cāniruddhaṁ tad-bandhūnāṁ ca bhārata

10630013 catvāro vārṣikā māsā vyatīyur anuśocatām

10630021 nāradāt tad upākarṇya vārtāṁ baddhasya karma ca

10630023 prayayuḥ śoṇita-puraṁ vṛṣṇayaḥ kṛṣṇa-daivatāḥ

10630031 pradyumno yuyudhānaś ca gadaḥ sāmbo’tha sāraṇaḥ

10630033 nandopananda-bhadrādyā rāma-kṛṣṇānuvartinaḥ

10630041 akṣauhiṇībhir dvādaśabhiḥ sametāḥ sarvato diśam

10630043 rurudhur bāṇa-nagaraṁ samantāt sātvatarṣabhāḥ

10630051 bhajyamāna-purodyāna- prākārāṭṭāla-gopuram

10630053 prekṣamāṇo ruṣāviṣṭas tulya-sainyo’bhiniryayau

10630061 bāṇārthe bhagavān rudraḥ sa-sutaḥ pramathair vṛtaḥ

10630063 āruhya nandi-vṛṣabhaṁ yuyudhe rāma-kṛṣṇayoḥ

10630071 āsīt su-tumulaṁ yuddham adbhutaṁ roma-harṣaṇam

10630073 kṛṣṇa-śaṅkarayo rājan pradyumna-guhayor api

10630081 kumbhāṇḍa-kūpakarṇābhyāṁ balena saha saṁyugaḥ

10630083 sāmbasya bāṇa-putreṇa bāṇena saha sātyakeḥ

10630091 brahmādayaḥ surādhīśā munayaḥ siddha-cāraṇāḥ

10630093 gandharvāpsaraso yakṣā vimānair draṣṭum āgaman

10630101 śaṅkarānucarān śaurir bhūta-pramatha-guhyakān

10630103 ḍākinīr yātudhānāṁś ca vetālān sa-vināyakān

10630111 preta-mātṛ-piśācāṁś ca kuṣmāṇḍān brahma-rākṣasān

10630113 drāvayām āsa tīkṣṇāgraiḥ śaraiḥ śārṅga-dhanuś-cyutaiḥ

10630121 pṛthag-vidhāni prāyuṅkta pināky astrāṇi śārṅgiṇe

10630123 praty-astraiḥ śamayām āsa śārṅga-pāṇir avismitaḥ

10630131 brahmāstrasya ca brahmāstraṁ vāyavyasya ca pārvatam

10630133 āgneyasya ca pārjanyaṁ naijaṁ pāśupatasya ca

10630141 mohayitvā tu giriśaṁ jṛmbhaṇāstreṇa jṛmbhitam

10630143 bāṇasya pṛtanāṁ śaurir jaghānāsi-gadeṣubhiḥ

10630151 skandhaḥ pradyumna-bāṇaughair ardyamānaḥ samantataḥ

10630153 asṛg vimuñcan gātrebhyaḥ śikhināpākramad raṇāt

10630161 kumbhāṇḍa-kūpakarṇaś ca petatur muṣalārditau

10630163 dudruvus tad-anīkāni hata-nāthāni sarvataḥ

10630171 viśīryamāṇaṁ sva-balaṁ dṛṣṭvā bāṇo’ty-amarṣitaḥ

10630173 kṛṣṇam abhyadravat saṅkhye rathī hitvaiva sātyakim

10630181 dhanūṁṣy ākṛṣya yugapad bāṇaḥ pañca-śatāni vai

10630183 ekaikasmin śarau dvau dvau sandadhe raṇa-durmadaḥ

10630191 tāni ciccheda bhagavān dhanūṁṣi yugapad dhariḥ

10630193 sārathiṁ ratham aśvāṁś ca hatvā śaṅkham apūrayat

10630201 tan-mātā koṭarā nāma nagnā mukta-śiroruhā

10630203 puro’vatasthe kṛṣṇasya putra-prāṇa-rirakṣayā

10630211 tatas tiryaṅ-mukho nagnām anirīkṣan gadāgrajaḥ

10630213 bāṇaś ca tāvad virathaś chinna-dhanvāviśat puram

10630221 vidrāvite bhūta-gaṇe jvaras tu tri-śirās tri-pāt

10630223 abhyadhāvata dāśārhaṁ dahann iva diśo daśa

10630231 atha nārāyaṇo devas taṁ dṛṣṭvā vyasṛjaj jvaram

10630233 māheśvaro vaiṣṇavaś ca yuyudhāte jvarāv ubhau

10630241 māheśvaraḥ samākrandan vaiṣṇavena balārditaḥ

10630243 alabdhvābhayam anyatra bhīto māheśvaro jvaraḥ

10630245 śaraṇārthī hṛṣīkeśaṁ tuṣṭāva prayatāñjaliḥ

1063025 jvara uvāca

10630251 namāmi tvānanta-śaktiṁ pareśaṁ

10630252 sarvātmānaṁ kevalaṁ jñapti-mātram

10630253 aviśvotpatti-sthāna-saṁrodha-hetuṁ

10630254 yat tad brahma brahma-liṅgaṁ praśāntam

10630261 kālo daivaṁ karma jīvaḥ svabhāvo

10630262 dravyaṁ kṣetraṁ prāṇa ātmā vikāraḥ

10630263 atat-saṅghāto bīja-roha-pravāhas

10630264 tan-māyaiṣā tan-niṣedhaṁ prapadye

10630271 nānā-bhāvair līlayaivopapannair

10630272 devān sādhūn loka-setūn bibharṣi

10630273 ahaṁsy unmārgān hiṁsayā vartamānān

10630274 janmaitat te bhāra-hārāya bhūmeḥ

10630281 tapto’haṁ te tejasā duḥsahena

10630282 śāntogreṇāty-ulbaṇena jvareṇa

10630283 atāvat tāpo dehināṁ te’ṅghri-mūlaṁ

10630284 no severan yāvad āśānubaddhāḥ

1063029 śrī-bhagavān uvāca

10630291 tri-śiras te prasanno’smi vyetu te maj-jvarād bhayam

10630293 yo nau smarati saṁvādaṁ tasya tvan na bhaved bhayam

10630301 ity ukto’cyutam ānamya gato māheśvaro jvaraḥ

10630303 bāṇas tu ratham ārūṭhaḥ prāgād yotsyan janārdanam

10630311 tato bāhu-sahasreṇa nānāyudha-dharo’suraḥ

10630313 mumoca parama-kruddho bāṇāṁś cakrāyudhe nṛpe

10630321 tasyāsyato’strāṇy asakṛc cakreṇa kṣura-neminā

10630323 ciccheda bhagavān bāhūn śākhā iva vanaspateḥ

10630331 bāhuṣu chidyamāneṣu bāṇasya bhagavān bhavaḥ

10630333 bhaktānukampy upavrajya cakrāyudham abhāṣata

1063034 śrī-rudra uvāca

10630341 tvaṁ hi brahma paraṁ jyotir gūṭhaṁ brahmaṇi vāṅ-maye

10630343 yaṁ paśyanty amalātmāna ākāśam iva kevalam

10630351 nābhir nabho’gnir mukham ambu reto

10630352 dyauḥ śīrṣam āśāḥ śrutir aṅghrir urvī

10630353 acandro mano yasya dṛg arka ātmā

10630354 ahaṁ samudro jaṭharaṁ bhujendraḥ

10630361 romāṇi yasyauṣadhayo’mbu-vāhāḥ

10630362 keśā viriñco dhiṣaṇā visargaḥ

10630363 aprajā-patir hṛdayaṁ yasya dharmaḥ

10630364 sa vai bhavān puruṣo loka-kalpaḥ

10630371 tavāvatāro’yam akuṇṭha-dhāman

10630372 dharmasya guptyai jagato hitāya

10630373 avayaṁ ca sarve bhavatānubhāvitā

10630374 vibhāvayāmo bhuvanāni sapta

10630381 tvam eka ādyaḥ puruṣo’dvitīyas

10630382 turyaḥ sva-dṛg dhetur ahetur īśaḥ

10630383 apratīyase’thāpi yathā-vikāraṁ

10630384 sva-māyayā sarva-guṇa-prasiddhyai

10630391 yathaiva sūryaḥ pihitaś chāyayā svayā

10630392 chāyāṁ ca rūpāṇi ca sañcakāsti

10630393 aevaṁ guṇenāpihito guṇāṁs tvam

10630394 ātma-pradīpo guṇinaś ca bhūman

10630401 yan-māyā-mohita-dhiyaḥ putra-dāra-gṛhādiṣu

10630403 unmajjanti nimajjanti prasaktā vṛjinārṇave

10630411 deva-dattam imaṁ labdhvā nṛ-lokam ajitendriyaḥ

10630413 yo nādriyeta tvat-pādau sa śocyo hy ātma-vañcakaḥ

10630421 yas tvāṁ visṛjate martya ātmānaṁ priyam īśvaram

10630423 viparyayendriyārthārthaṁ viṣam atty amṛtaṁ tyajan

10630431 ahaṁ brahmātha vibudhā munayaś cāmalāśayāḥ

10630433 sarvātmanā prapannās tvām ātmānaṁ preṣṭham īśvaram

10630441 taṁ tvā jagat-sthity-udayānta-hetuṁ

10630442 samaṁ praśāntaṁ suhṛd-ātma-daivam

10630443 aananyam ekaṁ jagad-ātma-ketaṁ

10630444 bhavāpavargāya bhajāma devam

10630451 ayaṁ mameṣṭo dayito’nuvartī

10630452 mayābhayaṁ dattam amuṣya deva

10630453 asampādyatāṁ tad bhavataḥ prasādo

10630454 yathā hi te daitya-patau prasādaḥ

1063046 śrī-bhagavān uvāca

10630461 yad āttha bhagavaṁs tvaṁ naḥ karavāma priyaṁ tava

10630463 bhavato yad vyavasitaṁ tan me sādhv anumoditam

10630471 avadhyo’yaṁ mamāpy eṣa vairocani-suto’suraḥ

10630473 prahrādāya varo datto na vadhyo me tavānvayaḥ

10630481 darpopaśamanāyāsya pravṛkṇā bāhavo mayā

10630483 sūditaṁ ca balaṁ bhūri yac ca bhārāyitaṁ bhuvaḥ

10630491 catvāro’sya bhujāḥ śiṣṭā bhaviṣyaty ajarāmaraḥ

10630493 pārṣada-mukhyo bhavato na kutaścid-bhayo’suraḥ

10630501 iti labdhvābhayaṁ kṛṣṇaṁ praṇamya śirasāsuraḥ

10630503 prādyumniṁ ratham āropya sa-vadhvo samupānayat

10630511 akṣauhiṇyā parivṛtaṁ su-vāsaḥ-samalaṅkṛtam

10630513 sa-patnīkaṁ puras-kṛtya yayau rudrānumoditaḥ

10630521 sva-rājadhānīṁ samalaṅkṛtāṁ dhvajaiḥ

10630522 sa-toraṇair ukṣita-mārga-catvarām

10630523 aviveśa śaṅkhānaka-dundubhi-svanair

10630524 abhyudyataḥ paura-suhṛd-dvijātibhiḥ

10630531 ya evaṁ kṛṣṇa-vijayaṁ śaṅkareṇa ca saṁyugam

10630533 saṁsmaret prātar utthāya na tasya syāt parājayaḥ

1064001 śrī-bādarāyaṇir uvāca

10640011 ekadopavanaṁ rājan jagmur yadu-kumārakāḥ

10640013 vihartuṁ sāmba-pradyumna- cāru-bhānu-gadādayaḥ

10640021 krīḍitvā su-ciraṁ tatra vicinvantaḥ pipāsitāḥ

10640023 jalaṁ nirudake kūpe dadṛśuḥ sattvam adbhutam

10640031 kṛkalāsaṁ giri-nibhaṁ vīkṣya vismita-mānasāḥ

10640033 tasya coddharaṇe yatnaṁ cakrus te kṛpayānvitāḥ

10640041 carma-jais tāntavaiḥ pāśair baddhvā patitam arbhakāḥ

10640043 nāśaknuvan samuddhartuṁ kṛṣṇāyācakhyur utsukāḥ

10640051 tatrāgatyāravindākṣo bhagavān viśva-bhāvanaḥ

10640053 vīkṣyojjahāra vāmena taṁ kareṇa sa līlayā

10640061 sa uttamaḥ-śloka-karābhimṛṣṭo

10640062 vihāya sadyaḥ kṛkalāsa-rūpam

10640063 santapta-cāmīkara-cāru-varṇaḥ

10640064 svargy adbhutālaṅkaraṇāmbara-srak

10640071 papraccha vidvān api tan-nidānaṁ

10640072 janeṣu vikhyāpayituṁ mukundaḥ

10640073 kas tvaṁ mahā-bhāga vareṇya-rūpo

10640074 devottamaṁ tvāṁ gaṇayāmi nūnam

10640081 daśām imāṁ vā katamena karmaṇā

10640082 samprāpito’sy atad-arhaḥ su-bhadra

10640083 ātmānam ākhyāhi vivitsatāṁ no

10640084 yan manyase naḥ kṣamam atra vaktum

1064009 śrī-śuka uvāca

10640091 iti sma rājā sampṛṣṭaḥ kṛṣṇenānanta-mūrtinā

10640093 mādhavaṁ praṇipatyāha kirīṭenārka-varcasā

1064010 nṛga uvāca

10640101 nṛgo nāma narendro’ham ikṣvāku-tanayaḥ prabho

10640103 dāniṣv ākhyāyamāneṣu yadi te karṇam aspṛśam

10640111 kiṁ nu te’viditaṁ nātha sarva-bhūtātma-sākṣiṇaḥ

10640113 kālenāvyahata-dṛśo vakṣye’thāpi tavājñayā

10640121 yāvatyaḥ sikatā bhūmer yāvatyo divi tārakāḥ

10640123 yāvatyo varṣa-dhārāś ca tāvatīr adadaṁ sma gāḥ

10640131 payasvinīs taruṇīḥ śīla-rūpa-

10640132 guṇopappanāḥ kapilā hema-śṛṅgīḥ

10640133 anyāyārjitā rūpya-khurāḥ sa-vatsā

10640134 dukūla-mālābharaṇā dadāv aham

10640141 sv-alaṅkṛtebhyo guṇa-śīla-vadbhyaḥ

10640142 sīdat-kuṭumbebhya ṛta-vratebhyaḥ

10640143 atapaḥ-śruta-brahma-vadānya-sadbhyaḥ

10640144 prādāṁ yuvabhyo dvija-puṅgavebhyaḥ

10640151 go-bhū-hiraṇyāyatanāśva-hastinaḥ

10640152 kanyāḥ sa-dāsīs tila-rūpya-śayyāḥ

10640153 avāsāṁsi ratnāni paricchadān rathān

10640154 iṣṭaṁ ca yajñaiś caritaṁ ca pūrtam

10640161 kasyacid dvija-mukhyasya bhraṣṭā gaur mama go-dhane

10640163 sampṛktvāviduṣā sā ca mayā dattā dvijātaye

10640171 tāṁ nīyamānāṁ tat-svāmī dṛṣṭvovāca mameti tam

10640173 mameti parigrāhy āha nṛgo me dattavān iti

10640181 viprau vivadamānau mām ūcatuḥ svārtha-sādhakau

10640183 bhavān dātāpaharteti tac chrutvā me’bhavad bhramaḥ

10640191 anunītāv ubhau viprau dharma-kṛcchra-gatena vai

10640193 gavāṁ lakṣaṁ prakṛṣṭānāṁ dāsyāmy eṣā pradīyatām

10640201 bhavantāv anugṛhṇītāṁ kiṅkarasyāvijānataḥ

10640203 samuddharataṁ māṁ kṛcchrāt patantaṁ niraye’śucau

10640211 nāhaṁ pratīcche vai rājann ity uktvā svāmy apākramat

10640213 nānyad gavām apy ayutam icchāmīty aparo yayau

10640221 etasminn antare yāmair dūtair nīto yama-kṣayam

10640223 yamena pṛṣṭas tatrāhaṁ deva-deva jagat-pate

10640231 pūrvaṁ tvam aśubhaṁ bhuṅkṣa utāho nṛpate śubham

10640233 nāntaṁ dānasya dharmasya paśye lokasya bhāsvataḥ

10640241 pūrvaṁ devāśubhaṁ bhuñja iti prāha pateti saḥ

10640243 tāvad adrākṣam ātmānaṁ kṛkalāsaṁ patan prabho

10640251 brahmaṇyasya vadānyasya tava dāsasya keśava

10640253 smṛtir nādyāpi vidhvastā bhavat-sandarśanārthinaḥ

10640261 sa tvaṁ kathaṁ mama vibho’kṣi-pathaḥ parātmā

10640262 yogeśvaraḥ śruti-dṛśāmala-hṛd-vibhāvyaḥ

10640263 sākṣād adhokṣaja uru-vyasanāndha-buddheḥ

10640264 syān me’nudṛśya iha yasya bhavāpavargaḥ

10640271 deva-deva jagan-nātha govinda puruṣottama

10640273 nārāyaṇa hṛṣīkeśa puṇya-ślokācyutāvyaya

10640281 anujānīhi māṁ kṛṣṇa yāntaṁ deva-gatiṁ prabho

10640283 yatra kvāpi sataś ceto bhūyān me tvat-padāspadam

10640291 namas te sarva-bhāvāya brahmaṇe’nanta-śaktaye

10640293 kṛṣṇāya vāsudevāya yogānāṁ pataye namaḥ

10640301 ity uktvā taṁ parikramya pādau spṛṣṭvā sva-maulinā

10640303 anujñāto vimānāgryam āruhat paśyatāṁ nṛṇām

10640311 kṛṣṇaḥ parijanaṁ prāha bhagavān devakī-sutaḥ

10640313 brahmaṇya-devo dharmātmā rājanyān anuśikṣayan

10640321 durjaraṁ bata brahma-svaṁ bhuktam agner manāg api

10640323 tejīyaso’pi kim uta rājñām īśvara-māninām

10640331 nāhaṁ hālāhalaṁ manye viṣaṁ yasya pratikriyā

10640333 brahma-svaṁ hi viṣaṁ proktaṁ nāsya pratividhir bhuvi

10640341 hinasti viṣaṁ attāraṁ vahnir adbhiḥ praśāmyati

10640343 kulaṁ sa-mūlaṁ dahati brahma-svāraṇi-pāvakaḥ

10640351 brahma-svaṁ duranujñātaṁ bhuktaṁ hanti tri-pūruṣam

10640353 prasahya tu balād bhuktaṁ daśa pūrvān daśāparān

10640361 rājāno rāja-lakṣmyāndhā nātma-pātaṁ vicakṣate

10640363 nirayaṁ ye’bhimanyante brahma-svaṁ sādhu bāliśāḥ

10640371 gṛhṇanti yāvataḥ pāṁśūn krandatām aśru-bindavaḥ

10640373 viprāṇāṁ hṛta-vṛttīnāṁ vadānyānāṁ kuṭumbinām

10640381 rājāno rāja-kulyāś ca tāvato’bdān niraṅkuśāḥ

10640383 kumbhī-pākeṣu pacyante brahma-dāyāpahāriṇaḥ

10640391 sva-dattāṁ para-dattāṁ vā brahma-vṛttiṁ harec ca yaḥ

10640393 ṣaṣṭi-varṣa-sahasrāṇi viṣṭhāyāṁ jāyate kṛmiḥ

10640401 na me brahma-dhanaṁ bhūyād yad gṛdhvālpāyuṣo narāḥ

10640403 parājitāś cyutā rājyād bhavanty udvejino’hayaḥ

10640411 vipraṁ kṛtāgasam api naiva druhyata māmakāḥ

10640413 ghnantaṁ bahu śapantaṁ vā namas-kuruta nityaśaḥ

10640421 yathāhaṁ praṇame viprān anukālaṁ samāhitaḥ

10640423 tathā namata yūyaṁ ca yo’nyathā me sa daṇḍa-bhāk

10640431 brahmaṇārtho hy apahṛto hartāraṁ pātayaty adhaḥ

10640433 ajānatam api hy enaṁ nṛgaṁ brāhmaṇa-gaur iva

10640441 evaṁ viśrāvya bhagavān mukundo dvārakaukasaḥ

10640443 pāvanaḥ sarva-lokānāṁ viveśa nija-mandiram

1065001 śrī-śuka uvāca

10650011 balabhadraḥ kuru-śreṣṭha bhagavān ratham āsthitaḥ

10650013 suhṛd-didṛkṣur utkaṇṭhaḥ prayayau nanda-gokulam

10650021 pariṣvaktaś cirotkaṇṭhair gopair gopībhir eva ca

10650023 rāmo’bhivādya pitarāv āśīrbhir abhinanditaḥ

10650031 ciraṁ naḥ pāhi dāśārha sānujo jagad-īśvaraḥ

10650033 ity āropyāṅkam āliṅgya netraiḥ siṣicatur jalaiḥ

10650041 gopa-vṛddhāṁś ca vidhi-vad yaviṣṭhair abhivanditaḥ

10650043 yathā-vayo yathā-sakhyaṁ yathā-sambandham ātmanaḥ

10650051 samupetyātha gopālān hāsya-hasta-grahādibhiḥ

10650053 viśrāntaṁ sukham āsīnaṁ papracchuḥ paryupāgatāḥ

10650061 pṛṣṭāś cānāmayaṁ sveṣu prema-gadgadayā girā

10650063 kṛṣṇe kamala-patrākṣe sannyastākhila-rādhasaḥ

10650071 kaccin no bāndhavā rāma sarve kuśalam āsate

10650073 kaccit smaratha no rāma yūyaṁ dāra-sutānvitāḥ

10650081 diṣṭyā kaṁso hataḥ pāpo diṣṭyā muktāḥ suhṛj-janāḥ

10650083 nihatya nirjitya ripūn diṣṭyā durgaṁ samāśritāḥ

10650091 gopyo hasantyaḥ papracchū rāma-sandarśanādṛtāḥ

10650093 kaccid āste sukhaṁ kṛṣṇaḥ pura-strī-jana-vallabhaḥ

10650101 kaccit smarati vā bandhūn pitaraṁ mātaraṁ ca saḥ

10650103 apy asau mātaraṁ draṣṭuṁ sakṛd apy āgamiṣyati

10650105 api vā smarate’smākam anusevāṁ mahā-bhujaḥ

10650111 mātaraṁ pitaraṁ bhrātṝn patīn putrān svasṝn api

10650113 yad-arthe jahima dāśārha dustyajān sva-janān prabho

10650121 tā naḥ sadyaḥ parityajya gataḥ sañchinna-sauhṛdaḥ

10650123 kathaṁ nu tādṛśaṁ strībhir na śraddhīyeta bhāṣitam

10650131 kathaṁ nu gṛhṇanty anavasthitātmano

10650132 vacaḥ kṛta-ghnasya budhāḥ pura-striyaḥ

10650133 agṛhṇanti vai citra-kathasya sundara-

10650134 smitāvalokocchvasita-smarāturāḥ

10650141 kiṁ nas tat-kathayā gopyaḥ kathāḥ kathayatāparāḥ

10650143 yāty asmābhir vinā kālo yadi tasya tathaiva naḥ

10650151 iti prahasitaṁ śaurer jalpitaṁ cāru-vīkṣitam

10650153 gatiṁ prema-pariṣvaṅgaṁ smarantyo ruruduḥ striyaḥ

10650161 saṅkarṣaṇas tāḥ kṛṣṇasya sandeśair hṛdayaṁ-gamaiḥ

10650163 sāntvayām āsa bhagavān nānānunaya-kovidaḥ

10650171 dvau māsau tatra cāvātsīn madhuṁ mādhavam eva ca

10650173 rāmaḥ kṣapāsu bhagavān gopīnāṁ ratim āvahan

10650181 pūrṇa-candra-kalā-mṛṣṭe kaumudī-gandha-vāyunā

10650183 yamunopavane reme sevite strī-gaṇair vṛtaḥ

10650191 varuṇa-preṣitā devī vāruṇī vṛkṣa-koṭarāt

10650193 patantī tad vanaṁ sarvaṁ sva-gandhenādhyavāsayat

10650201 taṁ gandhaṁ madhu-dhārāyā vāyunopahṛtaṁ balaḥ

10650203 āghrāyopagatas tatra lalanābhiḥ samaṁ papau

10650211 upagīyamāno gandharvair vanitā-śobhi-maṇḍale

10650213 reme kareṇu-yūtheśo māhendra iva vāraṇaḥ

10650221 nedur dundubhayo vyomni vavṛṣuḥ kusumair mudā

10650223 gandharvā munayo rāmaṁ tat-vīryair īḍire tadā

10650231 upagīyamāna-carito vanitābhir halāyudhaḥ

10650233 vaneṣu vyacarat kṣīvo mada-vihvala-locanaḥ

10650241 sragvy eka-kuṇḍalo matto vaijayantyā ca mālayā

10650243 bibhrat smita-mukhāmbhojaṁ sveda-prāleya-bhūṣitam

10650251 sa ājuhāva yamunāṁ jala-krīḍārtham īśvaraḥ

10650253 nijaṁ vākyam anādṛtya matta ity āpagāṁ balaḥ

10650255 anāgatāṁ halāgreṇa kupito vicakarṣa ha

10650261 pāpe tvaṁ mām avajñāya yan nāyāsi mayāhutā

10650263 neṣye tvāṁ lāṅgalāgreṇa śatadhā kāma-cāriṇīm

10650271 evaṁ nirbhartsitā bhītā yamunā yadu-nandanam

10650273 uvāca cakitā vācaṁ patitā pādayor nṛpa

10650281 rāma rāma mahā-bāho na jāne tava vikramam

10650283 yasyaikāṁśena vidhṛtā jagatī jagataḥ pate

10650291 paraṁ bhāvaṁ bhagavato bhagavan mām ajānatīm

10650293 moktum arhasi viśvātman prapannāṁ bhakta-vatsala

10650301 tato vyamuñcad yamunāṁ yācito bhagavān balaḥ

10650303 vijagāha jalaṁ strībhiḥ kareṇubhir ivebha-rāṭ

10650311 kāmaṁ vihṛtya salilād uttīrṇāyāsitāmbare

10650313 bhūṣaṇāni mahārhāṇi dadau kāntiḥ śubhāṁ srajam

10650321 vasitvā vāsasī nīle mālām āmucya kāñcanīm

10650323 reje sv-alaṅkṛto lipto māhendra iva vāraṇaḥ

10650331 adyāpi dṛśyate rājan yamunākṛṣṭa-vartmanā

10650333 balasyānanta-vīryasya vīryaṁ sūcayatīva hi

10650341 evaṁ sarvā niśā yātā ekeva ramato vraje

10650343 rāmasyākṛṣṭa-cittasya mādhuryair vraja-yoṣitām

1066001 śrī-śuka uvāca

10660011 nanda-vrajaṁ gate rāme karūṣādhipatir nṛpa

10660013 vāsudevo’ham ity ajño dūtaṁ kṛṣṇāya prāhiṇot

10660021 tvaṁ vāsudevo bhagavān avatīrṇo jagat-patiḥ

10660023 iti prastobhito bālair mena ātmānam acyutam

10660031 dūtaṁ ca prāhiṇon mandaḥ kṛṣṇāyāvyakta-vartmane

10660033 dvārakāyāṁ yathā bālo nṛpo bāla-kṛto’budhaḥ

10660041 dūtas tu dvārakām etya sabhāyām āsthitaṁ prabhum

10660043 kṛṣṇaṁ kamala-patrākṣaṁ rāja-sandeśam abravīt

10660051 vāsudevo’vatīrṇo’ham eka eva na cāparaḥ

10660053 bhūtānām anukampārthaṁ tvaṁ tu mithyābhidhaṁ tyaja

10660061 yāni tvam asmac-cihnāni mauḍhyād bibharṣi sātvata

10660063 tyaktvaihi māṁ tvaṁ śaraṇaṁ no ced dehi mamāvaham

1066007 śrī-śuka uvāca

10660071 katthanaṁ tad upākarṇya pauṇḍrakasyālpa-medhasaḥ

10660073 ugrasenādayaḥ sabhyā uccakair jahasus tadā

10660081 uvāca dūtaṁ bhagavān parihāsa-kathām anu

10660083 utsrakṣye mūḍha cihnāni yais tvam evaṁ vikatthase

10660091 mukhaṁ tad apidhāyājña kaṅka-gṛdhra-vaṭair vṛtaḥ

10660093 śayiṣyase hatas tatra bhavitā śaraṇaṁ śunām

10660101 iti dūtas tam ākṣepaṁ svāmine sarvam āharat

10660103 kṛṣṇo’pi ratham āsthāya kāśīm upajagāma ha

10660111 pauṇḍrako’pi tad-udyogam upalabhya mahā-rathaḥ

10660113 akṣauhiṇībhyāṁ saṁyukto niścakrāma purād drutam

10660121 tasya kāśī-patir mitraṁ pārṣṇi-grāho’nvayān nṛpa

10660123 akṣauhiṇībhis tisṛbhir apaśyat pauṇḍrakaṁ hariḥ

10660131 śaṅkhāry-asi-gadā-śārṅga- śrīvatsādy-upalakṣitam

10660133 bibhrāṇaṁ kaustubha-maṇiṁ vana-mālā-vibhūṣitam

10660141 kauśeya-vāsasī pīte vasānaṁ garuḍa-dhvajam

10660143 amūlya-mauly-ābharaṇaṁ sphuran-makara-kuṇḍalam

10660151 dṛṣṭvā tam ātmanas tulyaṁ veṣaṁ kṛtrimam āsthitam

10660153 yathā naṭaṁ raṅga-gataṁ vijahāsa bhṛśaṁ hariḥ

10660161 śūlair gadābhiḥ parighaiḥ śakty-ṛṣṭi-prāsa-tomaraiḥ

10660163 asibhiḥ paṭṭiśair bāṇaiḥ prāharann arayo harim

10660171 kṛṣṇas tu tat pauṇḍraka-kāśi-rājayor

10660172 balaṁ gaja-syandana-vāji-patti-mat

10660173 agadāsi-cakreṣubhir ārdayad bhṛśaṁ

10660174 yathā yugānte huta-bhuk pṛthak prajāḥ

10660181 āyodhanaṁ tad ratha-vāji-kuñjara-

10660182 dvipat-kharoṣṭrair ariṇāvakhaṇḍitaḥ

10660183 ababhau citaṁ moda-vahaṁ manasvinām

10660184 ākrīḍanaṁ bhūta-pater ivolbaṇam

10660191 athāha puṇḍrakaṁ śaurir bho bho pauṇḍraka yad bhavān

10660193 dūta-vākyena mām āha tāny astrāṇy utsṛjāmi te

10660201 tyājayiṣye’bhidhānaṁ me yat tvayājña mṛṣā dhṛtam

10660203 vrajāmi śaraṇaṁ te’dya yadi necchāmi saṁyugam

10660211 iti kṣiptvā śitair bāṇair virathī-kṛtya pauṇḍrakam

10660213 śiro’vṛścad rathāṅgena vajreṇendro yathā gireḥ

10660221 tathā kāśi-pateḥ kāyāc chira utkṛtya patribhiḥ

10660223 nyapātayat kāśi-puryāṁ padma-kośam ivānilaḥ

10660231 evaṁ matsariṇaṁ hatvā pauṇḍrakaṁ sa-sakhaṁ hariḥ

10660233 dvārakām āviśat siddhair gīyamāna-kathāmṛtaḥ

10660241 sa nityaṁ bhagavad-dhyāna- pradhvastākhila-bandhanaḥ

10660243 bibhrāṇaś ca hare rājan svarūpaṁ tan-mayo’bhavat

10660251 śiraḥ patitam ālokya rāja-dvāre sa-kuṇḍalam

10660253 kim idaṁ kasya vā vaktram iti saṁśiśire janāḥ

10660261 rājñaḥ kāśī-pater jñātvā mahiṣyaḥ putra-bāndhavāḥ

10660263 paurāś ca hā hatā rājan nātha nātheti prārudan

10660271 sudakṣiṇas tasya sutaḥ kṛtvā saṁsthā-vidhiṁ pateḥ

10660273 nihatya pitṛ-hantāraṁ yāsyāmy apacitiṁ pituḥ

10660281 ity ātmanābhisandhāya sopādhyāyo maheśvaram

10660283 sudakṣiṇo’rcayām āsa parameṇa samādhinā

10660291 prīto’vimukte bhagavāṁs tasmai varam adād vibhuḥ

10660293 pitṛ-hantṛ-vadhopāyaṁ sa vavre varam īpsitam

10660301 dakṣiṇāgniṁ paricara brahmaṇaiḥ samam ṛtvijam

10660303 abhicāra-vidhānena sa cāgniḥ pramathair vṛtaḥ

10660311 sādhayiṣyati saṅkalpam abrahmaṇye prayojitaḥ

10660313 ity ādiṣṭas tathā cakre kṛṣṇāyābhicaran vratī

10660321 tato’gnir utthitaḥ kuṇḍān mūrti-mān ati-bhīṣaṇaḥ

10660323 tapta-tāmra-śikhā-śmaśrur aṅgārodgāri-locanaḥ

10660331 daṁṣṭrogra-bhru-kuṭī-daṇḍa- kaṭhorāsyaḥ sva-jihvayā

10660333 ālihan sṛkvaṇī nagno vidhunvaṁs tri-śikhaṁ jvalat

10660341 padbhyāṁ tāla-pramāṇābhyāṁ kampayann avanī-talam

10660343 so’bhyadhāvad vṛto bhūtair dvārakāṁ pradahan diśaḥ

10660351 tam ābhicāra-dahanam āyāntaṁ dvārakaukasaḥ

10660353 vilokya tatrasuḥ sarve vana-dāhe mṛgā yathā

10660361 akṣaiḥ sabhāyāṁ krīḍantaṁ bhagavantaṁ bhayāturāḥ

10660363 trāhi trāhi tri-lokeśa vahneḥ pradahataḥ puram

10660371 śrutvā taj jana-vaiklavyaṁ dṛṣṭvā svānāṁ ca sādhvasam

10660373 śaraṇyaḥ samprahasyāha mā bhaiṣṭety avitāsmy aham

10660381 sarvasyāntar-bahiḥ-sākṣī kṛtyāṁ māheśvarīṁ vibhuḥ

10660383 vijñāya tad-vighātārthaṁ pārśva-sthaṁ cakram ādiśat

10660391 tat sūrya-koṭi-pratimaṁ sudarśanaṁ

10660392 jājvalyamānaṁ pralayānala-prabham

10660393 asva-tejasā khaṁ kakubho’tha rodasī

10660394 cakraṁ mukundāstram athāgnim ārdayat

10660401 kṛtyānalaḥ pratihataḥ sa rathāṅga-pāṇer

10660402 astraujasā sa nṛpa bhagna-mukho nivṛttaḥ

10660403 vārāṇasīṁ parisametya sudakṣiṇaṁ taṁ

10660404 sartvig-janaṁ samadahat sva-kṛto’bhicāraḥ

10660411 cakraṁ ca viṣṇos tad-anupraviṣṭaṁ

10660412 vārāṇasīṁ sāṭṭa-sabhālayāpaṇām

10660413 sa-gopurāṭṭālaka-koṣṭha-saṅkulāṁ

10660414 sa-kośa-hasty-aśva-rathānna-śālinīm

10660421 dagdhvā vārāṇasīṁ sarvāṁ viṣṇoś cakraṁ sudarśanam

10660423 bhūyaḥ pārśvam upātiṣṭhat kṛṣṇasyākliṣṭa-karmaṇaḥ

10660431 ya enaṁ śrāvayen martya uttamaḥ-śloka-vikramam

10660433 samāhito vā śṛṇuyāt sarva-pāpaiḥ pramucyate

1067001 śrī-rājovāca

10670011 bhūyo’haṁ śrotum icchāmi rāmasyādbhuta-karmaṇaḥ

10670013 anantasyāprameyasya yad anyat kṛtavān prabhuḥ

1067002 śrī-śuka uvāca

10670021 narakasya sakhā kaścid dvivido nāma vānaraḥ

10670023 sugrīva-sacivaḥ so’tha bhrātā maindasya vīrya-vān

10670031 sakhyuḥ so’pacitiṁ kurvan vānaro rāṣṭra-viplavam

10670033 pura-grāmākarān ghoṣān adahad vahnim utsṛjan

10670041 kvacit sa śailān utpātya tair deśān samacūrṇayat

10670043 ānartān sutarām eva yatrāste mitra-hā hariḥ

10670051 kvacit samudra-madhya-stho dorbhyām utkṣipya taj-jalam

10670053 deśān nāgāyuta-prāṇo velā-kūle nyamajjayat

10670061 āśramān ṛṣi-mukhyānāṁ kṛtvā bhagna-vanaspatīn

10670063 adūṣayac chakrṇ-mūtrair agnīn vaitānikān khalaḥ

10670071 puruṣān yoṣito dṛptaḥ kṣmābhṛd-droṇī-guhāsu saḥ

10670073 nikṣipya cāpyadhāc chailaiḥ peśaskārīva kīṭakam

10670081 evaṁ deśān viprakurvan dūṣayaṁś ca kula-striyaḥ

10670083 śrutvā su-lalitaṁ gītaṁ giriṁ raivatakaṁ yayau

10670091 tatrāpaśyad yadu-patiṁ rāmaṁ puṣkara-mālinam

10670093 sudarśanīya-sarvāṅgaṁ lalanā-yūtha-madhya-gam

10670101 gāyantaṁ vāruṇīṁ pītvā mada-vihvala-locanam

10670103 vibhrājamānaṁ vapuṣā prabhinnam iva vāraṇam

10670111 duṣṭaḥ śākhā-mṛgaḥ śākhām ārūṭhaḥ kampayan drumān

10670113 cakre kilakilā-śabdam ātmānaṁ sampradarśayan

10670121 tasya dhārṣṭyaṁ kaper vīkṣya taruṇyo jāti-cāpalāḥ

10670123 hāsya-priyā vijahasur baladeva-parigrahāḥ

10670131 tā helayām āsa kapir bhrū-kṣepaiḥ sammukhādibhiḥ

10670133 darśayan sva-gudaṁ tāsāṁ rāmasya ca nirīkṣataḥ

10670141 taṁ grāvṇā prāharat kruddho balaḥ praharatāṁ varaḥ

10670143 sa vañcayitvā grāvāṇaṁ madirā-kalaśaṁ kapiḥ

10670151 gṛhītvā helayām āsa dhūrtas taṁ kopayan hasan

10670153 nirbhidya kalaśaṁ duṣṭo vāsāṁsy āsphālayad balam

10670161 kadarthī-kṛtya bala-vān vipracakre madoddhataḥ

10670163 taṁ tasyāvinayaṁ dṛṣṭvā deśāṁś ca tad-upadrutān

10670171 kruddho muṣalam ādatta halaṁ cāri-jighāṁsayā

10670173 dvivido’pi mahā-vīryaḥ śālam udyamya pāṇinā

10670181 abhyetya tarasā tena balaṁ mūrdhany atāḍayat

10670183 taṁ tu saṅkarṣaṇo mūrdhni patantam acalo yathā

10670191 pratijagrāha bala-vān sunandenāhanac ca tam

10670193 mūṣalāhata-mastiṣko vireje rakta-dhārayā

10670201 girir yathā gairikayā prahāraṁ nānucintayan

10670203 punar anyaṁ samutkṣipya kṛtvā niṣpatram ojasā

10670211 tenāhanat su-saṅkruddhas taṁ balaḥ śatadhācchinat

10670213 tato’nyena ruṣā jaghne taṁ cāpi śatadhācchinat

10670221 evaṁ yudhyan bhagavatā bhagne bhagne punaḥ punaḥ

10670223 ākṛṣya sarvato vṛkṣān nirvṛkṣam akarod vanam

10670231 tato’muñcac chilā-varṣaṁ balasyopary amarṣitaḥ

10670233 tat sarvaṁ cūrṇayām āsa līlayā muṣalāyudhaḥ

10670241 sa bāhū tāla-saṅkāśau muṣṭī-kṛtya kapīśvaraḥ

10670243 āsādya rohiṇī-putraṁ tābhyāṁ vakṣasy arūrujat

10670251 yādavendro’pi taṁ dorbhyāṁ tyaktvā muṣala-lāṅgale

10670253 jatrāv abhyardayat kruddhaḥ so’patad rudhiraṁ vaman

10670261 cakampe tena patatā sa-ṭaṅkaḥ sa-vanaspatiḥ

10670263 parvataḥ kuru-śārdūla vāyunā naur ivāmbhasi

10670271 jaya-śabdo namaḥ-śabdaḥ sādhu sādhv iti cāmbare

10670273 sura-siddha-munīndrāṇām āsīt kusuma-varṣiṇām

10670281 evaṁ nihatya dvividaṁ jagad-vyatikarāvaham

10670283 saṁstūyamāno bhagavān janaiḥ sva-puram āviśat

1068001 śrī-śuka uvāca

10680011 duryodhana-sutāṁ rājan lakṣmaṇāṁ samitiṁ-jayaḥ

10680013 svayaṁvara-sthām aharat sāmbo jāmbavatī-sutaḥ

10680021 kauravāḥ kupitā ūcur durvinīto’yam arbhakaḥ

10680023 kadarthī-kṛtya naḥ kanyām akāmām aharad balāt

10680031 badhnītemaṁ durvinītaṁ kiṁ kariṣyanti vṛṣṇayaḥ

10680033 ye’smat-prasādopacitāṁ dattāṁ no bhuñjate mahīm

10680041 nigṛhītaṁ sutaṁ śrutvā yady eṣyantīha vṛṣṇayaḥ

10680043 bhagna-darpāḥ śamaṁ yānti prāṇā iva su-saṁyatāḥ

10680051 iti karṇaḥ śalo bhūrir yajñaketuḥ suyodhanaḥ

10680053 sāmbam ārebhire yoddhuṁ kuru-vṛddhānumoditāḥ

10680061 dṛṣṭvānudhāvataḥ sāmbo dhārtarāṣṭrān mahā-rathaḥ

10680063 pragṛhya ruciraṁ cāpaṁ tasthau siṁha ivaikalaḥ

10680071 taṁ te jighṛkṣavaḥ kruddhās tiṣṭha tiṣṭheti bhāṣiṇaḥ

10680073 āsādya dhanvino bāṇaiḥ karṇāgraṇyaḥ samākiran

10680081 so’paviddhaḥ kuru-śreṣṭha kurubhir yadu-nandanaḥ

10680083 nāmṛṣyat tad acintyārbhaḥ siṁha kṣudra-mṛgair iva

10680091 visphūrjya ruciraṁ cāpaṁ sarvān vivyādha sāyakaiḥ

10680093 karṇādīn ṣaḍ rathān vīras tāvadbhir yugapat pṛthak

10680101 caturbhiś caturo vāhān ekaikena ca sārathīn

10680103 rathinaś ca maheṣv-āsāṁs tasya tat te’bhyapūjayan

10680111 taṁ tu te virathaṁ cakruś catvāraś caturo hayān

10680113 ekas tu sārathiṁ jaghne cicchedānyaḥ śarāsanam

10680121 taṁ baddhvā virathī-kṛtya kṛcchreṇa kuravo yudhi

10680123 kumāraṁ svasya kanyāṁ ca sva-puraṁ jayino’viśan

10680131 tac chrutvā nāradoktena rājan sañjāta-manyavaḥ

10680133 kurūn praty udyamaṁ cakrur ugrasena-pracoditāḥ

10680141 sāntvayitvā tu tān rāmaḥ sannaddhān vṛṣṇi-puṅgavān

10680143 naicchat kurūṇāṁ vṛṣṇīnāṁ kaliṁ kali-malāpahaḥ

10680151 jagāma hāstinapuraṁ rathenāditya-varcasā

10680153 brāhmaṇaiḥ kula-vṛddhaiś ca vṛtaś candra iva grahaiḥ

10680161 gatvā gajāhvayaṁ rāmo bāhyopavanam āsthitaḥ

10680163 uddhavaṁ preṣayām āsa dhṛtarāṣṭraṁ bubhutsayā

10680171 so’bhivandyāmbikā-putraṁ bhīṣmaṁ droṇaṁ ca bāhlikam

10680173 duryodhanaṁ ca vidhi-vad rāmam āgatam abravīt

10680181 te’ti-prītās tam ākarṇya prāptaṁ rāmaṁ suhṛt-tamam

10680183 tam arcayitvābhiyayuḥ sarve maṅgala-pāṇayaḥ

10680191 taṁ saṅgamya yathā-nyāyaṁ gām arghyaṁ ca nyavedayan

10680193 teṣāṁ ye tat-prabhāva-jñāḥ praṇemuḥ śirasā balam

10680201 bandhūn kuśalinaḥ śrutvā pṛṣṭvā śivam anāmayam

10680203 parasparam atho rāmo babhāṣe’viklavaṁ vacaḥ

10680211 ugrasenaḥ kṣiteśeśo yad va ājñāpayat prabhuḥ

10680213 tad avyagra-dhiyaḥ śrutvā kurudhvam avilambitam

10680221 yad yūyaṁ bahavas tv ekaṁ jitvādharmeṇa dhārmikam

10680223 abadhnītātha tan mṛṣye bandhūnām aikya-kāmyayā

10680231 vīrya-śaurya-balonnaddham ātma-śakti-samaṁ vacaḥ

10680233 kuravo baladevasya niśamyocuḥ prakopitāḥ

10680241 aho mahac citram idaṁ kāla-gatyā duratyayā

10680243 ārurukṣaty upānad vai śiro mukuṭa-sevitam

10680251 ete yaunena sambaddhāḥ saha-śayyāsanāśanaiḥ

10680253 vṛṣṇayas tulyatāṁ nītā asmad-datta-nṛpāsanāḥ

10680261 cāmara-vyajane śaṅkham ātapatraṁ ca pāṇḍuram

10680263 kirīṭam āsanaṁ śayyāṁ bhuñjate’smad-upekṣayā

10680271 alaṁ yadūnāṁ naradeva-lāñchanair

10680272 dātuḥ pratīpaiḥ phaṇinām ivāmṛtam

10680273 aye’smat-prasādopacitā hi yādavā

10680274 ājyāpayanty adya gata-trapā bata

10680281 katham indro’pi kurubhir bhīṣma-droṇārjunādibhiḥ

10680283 adattam avarundhīta siṁha-grastam ivoraṇaḥ

1068029 śrī-bādarāyaṇir uvāca

10680291 janma-bandhu-śriyonnaddha- madās te bharatarṣabha

10680293 āśrāvya rāmaṁ durvācyam asabhyāḥ puram āviśan

10680301 dṛṣṭvā kurūṇāṁ dauḥśīlyaṁ śrutvāvācyāni cācyutaḥ

10680303 avocat kopa-saṁrabdho duṣprekṣyaḥ prahasan muhuḥ

10680311 nūnaṁ nānā-madonnaddhāḥ śāntiṁ necchanty asādhavaḥ

10680313 teṣāṁ hi praśamo daṇḍaḥ paśūnāṁ laguḍo yathā

10680321 aho yadūn su-saṁrabdhān kṛṣṇaṁ ca kupitaṁ śanaiḥ

10680323 sāntvayitvāham eteṣāṁ śamam icchann ihāgataḥ

10680331 ta ime manda-matayaḥ kalahābhiratāḥ khalāḥ

10680333 taṁ mām avajñāya muhur durbhāṣān mānino’bruvan

10680341 nograsenaḥ kila vibhur bhoja-vṛṣṇy-andhakeśvaraḥ

10680343 śakrādayo loka-pālā yasyādeśānuvartinaḥ

10680351 sudharmākramyate yena pārijāto’marāṅghripaḥ

10680353 ānīya bhujyate so’sau na kilādhyāsanārhaṇaḥ

10680361 yasya pāda-yugaṁ sākṣāc chrīr upāste’khileśvarī

10680363 sa nārhati kila śrīśo naradeva-paricchadān

10680371 yasyāṅghri-paṅkaja-rajo’khila-loka-pālair

10680372 mauly-uttamair dhṛtam upāsita-tīrtha-tīrtham

10680373 brahmā bhavo’ham api yasya kalāḥ kalāyāḥ

10680374 śrīś codvahema ciram asya nṛpāsanaṁ kva

10680381 bhuñjate kurubhir dattaṁ bhū-khaṇḍaṁ vṛṣṇayaḥ kila

10680383 upānahaḥ kila vayaṁ svayaṁ tu kuravaḥ śiraḥ

10680391 aho aiśvarya-mattānāṁ mattānām iva māninām

10680393 asambaddhā giro rūkṣāḥ kaḥ sahetānuśāsitā

10680401 adya niṣkauravaṁ pṛthvīṁ kariṣyāmīty amarṣitaḥ

10680403 gṛhītvā halam uttasthau dahann iva jagat-trayam

10680411 lāṅgalāgreṇa nagaram udvidārya gajāhvayam

10680413 vicakarṣa sa gaṅgāyāṁ prahariṣyann amarṣitaḥ

10680421 jala-yānam ivāghūrṇāṁ gaṅgāyāṁ nagaraṁ prati

10680423 ākṛṣyamāṇam ālokya kauravā jāta-sambhramāḥ

10680431 tam eva śaraṇaṁ jagmuḥ sa-kuṭumbā jijīṣavaḥ

10680433 sa-lakṣmaṇaṁ puras-kṛtya sāmbaṁ prāñjalayaḥ prabhum

10680441 rāma rāmākhilādhāra prabhāvaṁ na vidāma te

10680443 mūḍhānāṁ naḥ ku-buddhīnāṁ kṣantum arhasy atikramam

10680451 sthity-utpatty-apyayānāṁ tvam eko hetur nirāśrayaḥ

10680453 lokān krīḍanakān īśa krīḍatas te vadanti hi

10680461 tvam eva mūrdhnīdam ananta līlayā

10680462 bhū-maṇḍalaṁ bibharṣi sahasra-mūrdhan

10680463 ante ca yaḥ svātma-niruddha-viśvaḥ

10680464 śeṣe’dvitīyaḥ pariśiṣyamāṇaḥ

10680471 kopas te’khila-śikṣārthaṁ na dveṣān na ca matsarāt

10680473 bibhrato bhagavan sattvaṁ sthiti-pālana-tatparaḥ

10680481 namas te sarva-bhūtātman sarva-śakti-dharāvyaya

10680483 viśva-karman namas te’stu tvāṁ vayaṁ śaraṇaṁ gatāḥ

1068049 śrī-śuka uvāca

10680491 evaṁ prapannāḥ saṁvignair vepamānāyanair balaḥ

10680493 prasāditaḥ su-prasanno mā bhaiṣṭety abhayaṁ dadau

10680501 duryodhanaḥ pāribarhaṁ kuñjarān ṣaṣṭi-hāyanān

10680503 dadau ca dvādaśa-śatāny ayutāni turaṅgamān

10680511 rathānāṁ ṣaṭ-sahasrāṇi raukmāṇāṁ sūrya-varcasām

10680513 dāsīnāṁ niṣka-kaṇṭhīnāṁ sahasraṁ duhitṛ-vatsalaḥ

10680521 pratigṛhya tu tat sarvaṁ bhagavān sātvatarṣabhaḥ

10680523 sa-sutaḥ sa-snuṣaḥ prāyāt suhṛdbhir abhinanditaḥ

10680531 tataḥ praviṣṭāh sva-puraṁ halāyudhaḥ

10680532 sametya bandhūn anurakta-cetasaḥ

10680533 śaśaṁsa sarvaṁ yadu-puṅgavānāṁ

10680534 madhye sabhāyāṁ kuruṣu sva-ceṣṭitam

10680541 adyāpi ca puraṁ hy etat sūcayad rāma-vikramam

10680543 samunnataṁ dakṣiṇato gaṅgāyām anudṛśyate

1069001 śrī-śuka uvāca

10690011 narakaṁ nihataṁ śrutvā tathodvāhaṁ ca yoṣitām

10690013 kṛṣṇenaikena bahvīnāṁ tad-didṛkṣuḥ sma nāradaḥ

10690021 citraṁ bataitad ekena vapuṣā yugapat pṛthak

10690023 gṛheṣu dvy-aṣṭa-sāhasraṁ striya eka udāvahat

10690031 ity utsuko dvāravatīṁ devarṣir draṣṭum āgamat

10690033 puṣpitopavanārāma- dvijāli-kula-nāditām

10690041 utphullendīvarāmbhoja- kahlāra-kumudotpalaiḥ

10690043 churiteṣu saraḥsūccaiḥ kūjitāṁ haṁsa-sārasaiḥ

10690051 prāsāda-lakṣair navabhir juṣṭāṁ sphāṭika-rājataiḥ

10690053 mahā-marakata-prakhyaiḥ svarṇa-ratna-paricchadaiḥ

10690061 vibhakta-rathyā-patha-catvāpaṇaiḥ

10690062 śālā-sabhābhī rucirāṁ surālayaiḥ

10690063 saṁsikta-mārgāṅgana-vīthi-dehalīṁ

10690064 patat-patāka-dhvaja-vāritātapām

10690071 tasyām antaḥ-puram śrīmad arcitaṁ sarva-dhiṣṇya-paiḥ

10690073 hareḥ sva-kuśalaṁ yatra tvaṣṭrā kārtsnyena darśitam

10690081 tatra ṣoḍaśabhiḥ sadma- sahasraiḥ samalaṅkṛtam

10690083 viveśaikatamaṁ śaureḥ patnīnāṁ bhavanaṁ mahat

10690091 viṣṭabdhaṁ vidruma-stambhair vaidūrya-phalakottamaiḥ

10690093 indranīla-mayaiḥ kuḍyair jagatyā cāhata-tviṣā

10690101 vitānair nirmitais tvaṣṭrā muktā-dāma-vilambibhiḥ

10690103 dāntair āsana-paryaṅkair maṇy-uttama-pariṣkṛtaiḥ

10690111 dāsībhir niṣka-kaṇṭhībhiḥ su-vāsobhir alaṅkṛtam

10690113 pumbhiḥ sa-kañcukoṣṇīṣa- su-vastra-maṇi-kuṇḍalaiḥ

10690121 ratna-pradīpa-nikara-dyutibhir nirasta-

10690122 dhvāntaṁ vicitra-valabhīṣu śikhaṇḍino’ṅga

10690123 nṛtyanti yatra vihitāguru-dhūpam akṣair

10690124 niryāntam īkṣya ghana-buddhaya unnadantaḥ

10690131 tasmin samāna-guṇa-rūpa-vayaḥ-su-veṣa-

10690132 dāsī-sahasra-yutayānusavaṁ gṛhiṇyā

10690133 vipro dadarśa camara-vyajanena rukma-

10690134 daṇḍena sātvata-patiṁ parivījayantyā

10690141 taṁ sannirīkṣya bhagavān sahasotthita- śrī-

10690142 paryaṅkataḥ sakala-dharma-bhṛtāṁ variṣṭhaḥ

10690143 ānamya pāda-yugalaṁ śirasā kirīṭa-

10690144 juṣṭena sāñjalir avīviśad āsane sve

10690151 tasyāvanijya caraṇau tad-apaḥ sva-mūrdhnā

10690152 bibhraj jagad-guru-tamo’pi satāṁ patir hi

10690153 brahmaṇya-deva iti yad guṇa-nāma yuktaṁ

10690154 tasyaiva yac-caraṇa-śaucam aśeṣa-tīrtham

10690161 sampūjya deva-ṛṣi-varyam ṛṣiḥ purāṇo

10690162 nārāyaṇo nara-sakho vidhinoditena

10690163 vāṇyābhibhāṣya mitayāmṛta-miṣṭayā taṁ

10690164 prāha prabho bhagavate karavāma he kim

1069017 śrī-nārada uvāca

10690171 naivādbhutaṁ tvayi vibho’khila-loka-nāthe

10690172 maitrī janeṣu sakaleṣu damaḥ khalānām

10690173 niḥśreyasāya hi jagat-sthiti-rakṣaṇābhyāṁ

10690174 svairāvatāra urugāya vidāma suṣṭhu

10690181 dṛṣṭaṁ tavāṅghri-yugalaṁ janatāpavargaṁ

10690182 brahmādibhir hṛdi vicintyam agādha-bodhaiḥ

10690183 saṁsāra-kūpa-patitottaraṇāvalambaṁ

10690184 dhyāyaṁś carāmy anugṛhāṇa yathā smṛtiḥ syāt

10690191 tataḥ’nyad āviśad gehaṁ kṛṣṇa-patnyāḥ sa nāradaḥ

10690193 yogeśvareśvarasyāṅga yoga-māyā-vivitsayā

10690201 dīvyantam akṣais tatrāpi priyayā coddhavena ca

10690203 pūjitaḥ parayā bhaktyā pratyutthānāsanādibhiḥ

10690211 pṛṣṭaś cāviduṣevāsau kadāyāto bhavān iti

10690213 kriyate kiṁ nu pūrṇānām apūrṇair asmad-ādibhiḥ

10690221 athāpi brūhi no brahman janmaitac chobhanaṁ kuru

10690223 sa tu vismita utthāya tūṣṇīm anyad agād gṛham

10690231 tatrāpy acaṣṭa govindaṁ lālayantaṁ sutān śiśūn

10690233 tato’nyasmin gṛhe’paśyan majjanāya kṛtodyamam

10690241 juhvantaṁ ca vitānāgnīn yajantaṁ pañcabhir makhaiḥ

10690243 bhojayantaṁ dvijān kvāpi bhuñjānam avaśeṣitam

10690251 kvāpi sandhyām upāsīnaṁ japantaṁ brahma vāg-yatam

10690253 ekatra cāsi-carmābhyāṁ carantam asi-vartmasu

10690261 aśvair gajai rathaiḥ kvāpi vicarantaṁ gadāgrajam

10690263 kvacic chayānaṁ paryaṅke stūyamānaṁ ca vandibhiḥ

10690271 mantrayantaṁ ca kasmiṁścin mantribhiś coddhavādibhiḥ

10690273 jala-krīḍā-rataṁ kvāpi vāra-mukhyābalāvṛtam

10690281 kutracid dvija-mukhyebhyo dadataṁ gāḥ sv-alaṅkṛtāḥ

10690283 itihāsa-purāṇāni śṛṇvantaṁ maṅgalāni ca

10690291 hasantaṁ hāsa-kathayā kadācit priyayā gṛhe

10690293 kvāpi dharmaṁ sevamānam artha-kāmau ca kutracit

10690301 dhyāyantam ekam āsīnaṁ puruṣaṁ prakṛteḥ param

10690303 śuśrūṣantaṁ gurūn kvāpi kāmair bhogaiḥ saparyayā

10690311 kurvantaṁ vigrahaṁ kaiścit sandhiṁ cānyatra keśavam

10690313 kutrāpi saha rāmeṇa cintayantaṁ satāṁ śivam

10690321 putrāṇāṁ duhitṝṇāṁ ca kāle vidhy-upayāpanam

10690323 dārair varais tad-sadṛśaiḥ kalpayantaṁ vibhūtibhiḥ

10690331 prasthāpanopanayanair apatyānāṁ mahotsavān

10690333 vīkṣya yogeśvareśasya yeṣāṁ lokā visismire

10690341 yajantaṁ sakalān devān kvāpi kratubhir ūrjitaiḥ

10690343 pūrtayantaṁ kvacid dharmaṁ kūrpārāma-maṭhādibhiḥ

10690351 carantaṁ mṛgayāṁ kvāpi hayam āruhya saindhavam

10690353 ghnantaṁ tatra paśūn medhyān parītaṁ yadu-puṅgavaiḥ

10690361 avyakta-liṅgaṁ prakṛtiṣv antaḥ-pura-gṛhādiṣu

10690363 kvacic carantaṁ yogeśaṁ tat-tad-bhāva-bubhutsayā

10690371 athovāca hṛṣīkeśaṁ nāradaḥ prahasann iva

10690373 yoga-māyodayaṁ vīkṣya mānuṣīm īyuṣo gatim

10690381 vidāṁ yoga-māyās te durdarśā api māyinām

10690383 yogeśvarātman nirbhātā bhavat-pāda-niṣevayā

10690391 anujānīhi māṁ deva lokāṁs te yaśasāplutān

10690393 paryaṭāmi tavodgāyan līlā bhuvana-pāvanīḥ

1069040 śrī-bhagavān uvāca

10690401 brahman dharmasya vaktāhaṁ kartā tad-anumoditā

10690403 tac chikṣayan lokam imam āsthitaḥ putra mā khidaḥ

1069041 śrī-śuka uvāca

10690411 ity ācarantaṁ sad-dharmān pāvanān gṛha-medhinām

10690413 tam eva sarva-geheṣu santam ekaṁ dadarśa ha

10690421 kṛṣṇasyānanta-vīryasya yoga-māyā-mahodayam

10690423 muhur dṛṣṭvā ṛṣir abhūd vismito jāta-kautukaḥ

10690431 ity artha-kāma-dharmeṣu kṛṣṇena śraddhitātmanā

10690433 samyak sabhājitaḥ prītas tam evānusmaran yayau

10690441 evaṁ manuṣya-padavīm anuvartamāno

10690442 nārāyaṇo’khila-bhavāya gṛhīta-śaktiḥ

10690443 reme’ṅga ṣoḍaśa-sahasra-varāṅganānāṁ

10690444 sa-vrīḍa-sauhṛda-nirīkṣaṇa-hāsa-juṣṭaḥ

10690451 yānīha viśva-vilayodbhava-vṛtti-hetuḥ

10690452 karmāṇy ananya-viṣayāṇi hariś cakāra

10690453 yas tv aṅga gāyati śṛṇoty anumodate vā

10690454 bhaktir bhaved bhagavati hy apavarga-mārge

1070001 śrī-śuka uvāca

10700011 athoṣasy upavṛttāyāṁ kukkuṭān kūjato’śapan

10700013 gṛhīta-kaṇṭhyaḥ patibhir mādhavyo virahāturāḥ

10700021 vayāṁsy aroruvan kṛṣṇaṁ bodhayantīva vandinaḥ

10700023 gāyatsv aliṣv anidrāṇi mandāra-vana-vāyubhiḥ

10700031 muhūrtaṁ taṁ tu vaidarbhī nāmṛṣyad ati-śobhanam

10700033 parirambhaṇa-viśleṣāt priya-bāhv-antaraṁ gatā

10700041 brāhme muhūrta utthāya vāry upaspṛśya mādhavaḥ

10700043 dadhyau prasanna-karaṇa ātmānaṁ tamasaḥ param

10700051 ekaṁ svayaṁ-jyotir ananyam avyayaṁ

10700052 sva-saṁsthayā nitya-nirasta-kalmaṣam

10700053 brahmākhyam asyodbhava-nāśa-hetubhiḥ

10700054 sva-śaktibhir lakṣita-bhāva-nirvṛtim

10700061 athāpluto’mbhasy amale yathā-vidhi

10700062 kriyā-kalāpaṁ paridhāya vāsasī

10700063 cakāra sandhyopagamādi sattamo

10700064 hutānalo brahma jajāpa vāg-yataḥ

10700071 upasthāyārkam udyantaṁ tarpayitvātmanaḥ kalāḥ

10700073 devān ṛṣīn pitṝn vṛddhān viprān abhyarcya cātmavān

10700081 dhenūnāṁ rukma-śṛṅgīnāṁ sādhvīnāṁ mauktika-srajām

10700083 payasvinīnāṁ gṛṣṭīnāṁ sa-vatsānāṁ su-vāsasām

10700091 dadau rūpya-khurāgrāṇāṁ kṣaumājina-tilaiḥ saha

10700093 alaṅkṛtebhyo viprebhyo badvaṁ badvaṁ dine dine

10700101 go-vipra-devatā-vṛddha- gurūn bhūtāni sarvaśaḥ

10700103 namaskṛtyātma-sambhūtīr maṅgalāni samaspṛśat

10700111 ātmānaṁ bhūṣayām āsa nara-loka-vibhūṣaṇam

10700113 vāsobhir bhūṣaṇaiḥ svīyair divya-srag-anulepanaiḥ

10700121 avekṣyājyaṁ tathādarśaṁ go-vṛṣa-dvija-devatāḥ

10700123 kāmāṁś ca sarva-varṇānāṁ paurāntaḥ-pura-cāriṇām

10700125 pradāpya prakṛtīḥ kāmaiḥ pratoṣya pratyanandata

10700131 saṁvibhajyāgrato viprān srak-tāmbūlānulepanaiḥ

10700133 suhṛdaḥ prakṛtīr dārān upāyuṅkta tataḥ svayam

10700141 tāvat sūta upānīya syandanaṁ paramādbhutam

10700143 sugrīvādyair hayair yuktaṁ praṇamyāvasthito’grataḥ

10700151 gṛhītvā pāṇinā pāṇī sārathes tam athāruhat

10700153 sātyaky-uddhava-saṁyuktaḥ pūrvādrim iva bhāskaraḥ

10700161 īkṣito’ntaḥ-pura-strīṇāṁ sa-vrīḍa-prema-vīkṣitaiḥ

10700163 kṛcchrād visṛṣṭo niragāj jāta-hāso haran manaḥ

10700171 sudharmākhyāṁ sabhāṁ sarvair vṛṣṇibhiḥ parivāritaḥ

10700173 prāviśad yan-niviṣṭānāṁ na santy aṅga ṣaḍ ūrmayaḥ

10700181 tatropaviṣṭaḥ paramāsane vibhur

10700182 babhau sva-bhāsā kakubho’vabhāsayan

10700183 vṛto nṛ-siṁhair yadubhir yadūttamo

10700184 yathoḍu-rājo divi tārakā-gaṇaiḥ

10700191 tatropamantriṇo rājan nānā-hāsya-rasair vibhum

10700193 upatasthur naṭācāryā nartakyas tāṇḍavaiḥ pṛthak

10700201 mṛdaṅga-vīṇā-muraja- veṇu-tāla-dara-svanaiḥ

10700203 nanṛtur jagus tuṣṭuvuś ca sūta-māgadha-vandinaḥ

10700211 tatrāhur brāhmaṇāḥ kecid āsīnā brahma-vādinaḥ

10700213 pūrveṣāṁ puṇya-yaśasāṁ rājñāṁ cākathayan kathāḥ

10700221 tatraikaḥ puruṣo rājann āgato’pūrva-darśanaḥ

10700223 vijñāpito bhagavate pratīhāraiḥ praveśitaḥ

10700231 sa namaskṛtya kṛṣṇāya pareśāya kṛtāñjaliḥ

10700233 rājñām āvedayad duḥkhaṁ jarāsandha-nirodha-jam

10700241 ye ca dig-vijaye tasya sannatiṁ na yayur nṛpāḥ

10700243 prasahya ruddhās tenāsann ayute dve girivraje

1070025 rājāna ūcuḥ

10700251 kṛṣṇa kṛṣṇāprameyātman prapanna-bhaya-bhañjana

10700253 vayaṁ tvāṁ śaraṇaṁ yāmo bhava-bhītāḥ pṛthag-dhiyaḥ

10700261 loko vikarma-nirataḥ kuśale pramattaḥ

10700262 karmaṇy ayaṁ tvad-udite bhavad-arcane sve

10700263 yas tāvad asya balavān iha jīvitāśāṁ

10700264 sadyaś chinatty animiṣāya namo’stu tasmai

10700271 loke bhavāñ jagad-inaḥ kalayāvatīrṇaḥ

10700272 sad-rakṣaṇāya khala-nigrahaṇāya cānyaḥ

10700273 kaścit tvadīyam atiyāti nideśam īśa

10700274 kiṁ vā janaḥ sva-kṛtam ṛcchati tan na vidmaḥ

10700281 svapnāyitaṁ nṛpa-sukhaṁ para-tantram īśa

10700282 śaśvad-bhayena mṛtakena dhuraṁ vahāmaḥ

10700283 hitvā tad ātmani sukhaṁ tvad-anīha-labhyaṁ

10700284 kliśyāmahe’ti-kṛpaṇās tava māyayeha

10700291 tan no bhavān praṇata-śoka-harāṅghri-yugmo

10700292 baddhān viyuṅkṣva magadhāhvaya-karma-pāśāt

10700293 yo bhū-bhujo’yuta-mataṅgaja-vīryam eko

10700294 bibhrad rurodha bhavane mṛga-rāḍ ivāvīḥ

10700301 yo vai tvayā dvi-nava-kṛtva udātta-cakra

10700302 bhagno mṛdhe khalu bhavantam ananta-vīryam

10700303 jitvā nṛ-loka-nirataṁ sakṛd ūṭha-darpo

10700304 yuṣmat-prajā rujati no’jita tad vidhehi

1070031 dūta uvāca

10700311 iti māgadha-saṁruddhā bhavad-darśana-kāṅkṣiṇaḥ

10700313 prapannāḥ pāda-mūlaṁ te dīnānāṁ śaṁ vidhīyatām

1070032 śrī-śuka uvāca

10700321 rāja-dūte bruvaty evaṁ devarṣiḥ parama-dyutiḥ

10700323 bibhrat piṅga-jaṭā-bhāraṁ prādurāsīd yathā raviḥ

10700331 taṁ dṛṣṭvā bhagavān kṛṣṇaḥ sarva-lokeśvareśvaraḥ

10700333 vavanda utthitaḥ śīrṣṇā sa-sabhyaḥ sānugo mudā

10700341 sabhājayitvā vidhi-vat kṛtāsana-parigraham

10700343 babhāṣe sunṛtair vākyaiḥ śraddhayā tarpayan munim

10700351 api svid adya lokānāṁ trayāṇām akuto-bhayam

10700353 nanu bhūyān bhagavato lokān paryaṭato guṇaḥ

10700361 na hi te’viditaṁ kiñcil lokeṣv īśvara-kartṛṣu

10700363 atha pṛcchāmahe yuṣmān pāṇḍavānāṁ cikīrṣitam

1070037 śrī-nārada uvāca

10700371 dṛṣṭā mayā te bahuśo duratyayā

10700372 māyā vibho viśva-sṛjaś ca māyinaḥ

10700373 bhūteṣu bhūmaṁś carataḥ sva-śaktibhir

10700374 vahner iva cchanna-ruco na me’dbhutam

10700381 tavehitaṁ ko’rhati sādhu vedituṁ

10700382 sva-māyayedaṁ sṛjato niyacchataḥ

10700383 yad vidyamānātmatayāvabhāsate

10700384 tasmai namas te sva-vilakṣaṇātmane

10700391 jīvasya yaḥ saṁsarato vimokṣaṇaṁ

10700392 na jānato’nartha-vahāc charīrataḥ

10700393 līlāvatāraiḥ sva-yaśaḥ pradīpakaṁ

10700394 prājvālayat tvā tam ahaṁ prapadye

10700401 athāpy āśrāvaye brahma nara-loka-viḍambanam

10700403 rājñaḥ paitṛ-ṣvasreyasya bhaktasya ca cikīrṣitam

10700411 yakṣyati tvāṁ makhendreṇa rājasūyena pāṇḍavaḥ

10700413 pārameṣṭhya-kāmo nṛpatis tad bhavān anumodatām

10700421 tasmin deva kratu-vare bhavantaṁ vai surādayaḥ

10700423 didṛkṣavaḥ sameṣyanti rājānaś ca yaśasvinaḥ

10700431 śravaṇāt kīrtanād dhyānāt pūyante’nte-vasāyinaḥ

10700433 tava brahma-mayasyeśa kim utekṣābhimarśinaḥ

10700441 yasyāmalaṁ divi yaśaḥ prathitaṁ rasāyāṁ

10700443 bhūmau ca te bhuvana-maṅgala dig-vitānam

10700441 mandākinīti divi bhogavatīti cādho

10700443 gaṅgeti ceha caraṇāmbu punāti viśvam

1070045 śrī-śuka uvāca

10700451 tatra teṣv ātma-pakṣeṣv a- gṛṇatsu vijigīṣayā

10700453 vācaḥ peśaiḥ smayan bhṛtyam uddhavaṁ prāha keśavaḥ

1070046 śrī-bhagavān uvāca

10700461 tvaṁ hi naḥ paramaṁ cakṣuḥ suhṛn mantrārtha-tattva-vit

10700463 athātra brūhy anuṣṭheyaṁ śraddadhmaḥ karavāma tat

10700471 ity upāmantrito bhartrā sarva-jñenāpi mugdha-vat

10700473 nideśaṁ śirasādhāya uddhavaḥ pratyabhāṣata

1071001 śrī-śuka uvāca

10710011 ity udīritam ākarṇya devarṣer uddhavo’bravīt

10710013 sabhyānāṁ matam ājñāya kṛṣṇasya ca mahā-matiḥ

1071002 śrī-uddhava uvāca

10710021 yad uktam ṛṣiṇā deva sācivyaṁ yakṣyatas tvayā

10710023 kāryaṁ paitṛ-ṣvasreyasya rakṣā ca śaraṇaiṣiṇām

10710031 yaṣṭavyaṁ rājasūyena dik-cakra-jayinā vibho

10710033 ato jarā-suta-jaya ubhayārtho mato mama

10710041 asmākaṁ ca mahān artho hy etenaiva bhaviṣyati

10710043 yaśaś ca tava govinda rājño baddhān vimuñcataḥ

10710051 sa vai durviṣaho rājā nāgāyuta-samo bale

10710053 balinām api cānyeṣāṁ bhīmaṁ sama-balaṁ vinā

10710061 dvai-rathe sa tu jetavyo mā śatākṣauhiṇī-yutaḥ

10710063 brahmaṇyo’bhyarthito viprair na pratyākhyāti karhicit

10710071 brahma-veṣa-dharo gatvā taṁ bhikṣeta vṛkodaraḥ

10710073 haniṣyati na sandeho dvai-rathe tava sannidhau

10710081 nimittaṁ param īśasya viśva-sarga-nirodhayoḥ

10710083 hiraṇyagarbhaḥ śarvaś ca kālasyārūpiṇas tava

10710091 gāyanti te viśada-karma gṛheṣu devyo

10710092 rājñāṁ sva-śatru-vadham ātma-vimokṣaṇaṁ ca

10710093 gopyaś ca kuñjara-pater janakātmajāyāḥ

10710094 pitroś ca labdha-śaraṇo munayo vayaṁ ca

10710101 jarāsandha-vadhaḥ kṛṣṇa bhūry-arthāyopakalpate

10710103 prāyaḥ pāka-vipākena tava cābhimataḥ kratuḥ

1071011 śrī-śuka uvāca

10710111 ity uddhava-vaco rājan sarvato-bhadram acyutam

10710113 devarṣir yadu-vṛddhāś ca kṛṣṇaś ca pratyapūjayan

10710121 athādiśat prayāṇāya bhagavān devakī-sutaḥ

10710123 bhṛtyān dāruka-jaitrādīn anujñāpya gurūn vibhuḥ

10710131 nirgamayyāvarodhān svān sa-sutān sa-paricchadān

10710132 saṅkarṣaṇam anujñāpya yadu-rājaṁ ca śatru-han

10710133 sūtopanītaṁ sva-ratham āruhad garuḍa-dhvajam

10710141 tato ratha-dvipa-bhaṭa-sādi-nāyakaiḥ

10710142 karālayā parivṛta ātma-senayā

10710143 mṛdaṅga-bhery-ānaka-śaṅkha-gomukhaiḥ

10710144 praghoṣa-ghoṣita-kakubho nirakramat

10710151 nṛ-vāji-kāñcana-śibikābhir acyutaṁ

10710152 sahātmajāḥ patim anu su-vratā yayuḥ

10710153 varāmbarābharaṇa-vilepana-srajaḥ

10710154 su-saṁvṛtā nṛbhir asi-carma-pāṇibhiḥ

10710161 naroṣṭra-go-mahiṣa-kharāśvatary-anaḥ-

10710162 kareṇubhiḥ parijana-vāra-yoṣitaḥ

10710163 sv-alaṅkṛtāḥ kaṭa-kuṭi-kambalāmbarādy-

10710164 upaskarā yayur adhiyujya sarvataḥ

10710171 balaṁ bṛhad-dhvaja-paṭa-chatra-cāmarair

10710172 varāyudhābharaṇa-kirīṭa-varmabhiḥ

10710173 divāṁśubhis tumula-ravaṁ babhau raver

10710174 yathārṇavaḥ kṣubhita-timiṅgilormibhiḥ

10710181 atho munir yadu-patinā sabhājitaḥ

10710182 praṇamya taṁ hṛdi vidadhad vihāyasā

10710183 niśamya tad-vyavasitam āhṛtārhaṇo

10710184 mukunda-sandaraśana-nirvṛtendriyaḥ

10710191 rāja-dūtam uvācedaṁ bhagavān prīṇayan girā

10710193 mā bhaiṣṭa dūta bhadraṁ vo ghātayiṣyāmi māgadham

10710201 ity uktaḥ prasthito dūto yathā-vad avadan nṛpān

10710203 te’pi sandarśanaṁ śaureḥ pratyaikṣan yan mumukṣavaḥ

10710211 ānarta-sauvīra-marūṁs tīrtvā vinaśanaṁ hariḥ

10710213 girīn nadīr atīyāya pura-grāma-vrajākarān

10710221 tato dṛṣadvatīṁ tīrtvā mukundo’tha sarasvatīm

10710223 pañcālān atha matsyāṁś ca śakra-prastham athāgamat

10710231 tam upāgatam ākarṇya prīto durdarśanaṁ nṛṇām

10710233 ajāta-śatrur niragāt sopādhyāyaḥ suhṛd-vṛtaḥ

10710241 gīta-vāditra-ghoṣeṇa brahma-ghoṣeṇa bhūyasā

10710243 abhyayāt sa hṛṣīkeśaṁ prāṇāḥ prāṇam ivādṛtaḥ

10710251 dṛṣṭvā viklinna-hṛdayaḥ kṛṣṇaṁ snehena pāṇḍavaḥ

10710253 cirād dṛṣṭaṁ priyatamaṁ sasvaje’tha punaḥ punaḥ

10710261 dorbhyāṁ pariṣvajya ramāmalālayaṁ

10710262 mukunda-gātraṁ nṛ-patir hatāśubhaḥ

10710263 lebhe parāṁ nirvṛtim aśru-locano

10710264 hṛṣyat-tanur vismṛta-loka-vibhramaḥ

10710271 taṁ mātuleyaṁ parirabhya nirvṛto

10710272 bhīmaḥ smayan prema-jalākulendriyaḥ

10710273 yamau kirīṭī ca suhṛttamaṁ mudā

10710274 pravṛddha-bāṣpāḥ parirebhire’cyutam

10710281 arjunena pariṣvakto yamābhyām abhivāditaḥ

10710283 brāhmaṇebhyo namaskṛtya vṛddhebhyaś ca yathārhataḥ

10710291 mānino mānayām āsa kuru-sṛñjaya-kaikayān

10710293 sūta-māgadha-gandharvā vandinaś copamantriṇaḥ

10710301 mṛdaṅga-śaṅkha-paṭaha- vīṇā-paṇava-gomukhaiḥ

10710303 brāhmaṇāś cāravindākṣaṁ tuṣṭuvur nanṛtur jaguḥ

10710311 evaṁ suhṛdbhiḥ paryastaḥ puṇya-śloka-śikhāmaṇiḥ

10710313 saṁstūyamāno bhagavān viveśālaṅkṛtaṁ puram

10710321 saṁsikta-vartma kariṇāṁ mada-gandha-toyaiś

10710322 citra-dhvajaiḥ kanaka-toraṇa-pūrṇa-kumbhaiḥ

10710323 mṛṣṭātmabhir nava-dukūla-vibhūṣaṇa-srag-

10710324 gandhair nṛbhir yuvatibhiś ca virājamānam

10710331 uddīpta-dīpa-balibhiḥ prati-sadma jāla-

10710332 niryāta-dhūpa-ruciraṁ vilasat-patākam

10710333 mūrdhanya-hema-kalaśai rajatoru-śṛṅgair

10710334 juṣṭaṁ dadarśa bhavanaiḥ kuru-rāja-dhāma

10710341 prāptaṁ niśamya nara-locana-pāna-pātram

10710342 autsukya-viślathita-keśa-dukūla-bandhāḥ

10710343 sadyo visṛjya gṛha-karma patīṁś ca talpe

10710344 draṣṭuṁ yayur yuvatayaḥ sma narendra-mārge

10710351 tasmin su-saṅkula ibhāśva-ratha-dvipadbhiḥ

10710352 kṛṣṇaṁ sa-bhāryam upalabhya gṛhādhirūṭhāḥ

10710353 nāryo vikīrya kusumair manasopaguhya

10710354 su-svāgataṁ vidadhur utsmaya-vīkṣitena

10710361 ūcuḥ striyaḥ pathi nirīkṣya mukunda-patnīs

10710362 tārā yathoḍupa-sahāḥ kim akāry amūbhiḥ

10710363 yac cakṣuṣāṁ puruṣa-maulir udāra-hāsa-

10710364 līlāvaloka-kalayotsavam ātanoti

10710371 tatra tatropasaṅgamya paurā maṅgala-pāṇayaḥ

10710373 cakruḥ saparyāṁ kṛṣṇāya śreṇī-mukhyā hatainasaḥ

10710381 antaḥ-pura-janaiḥ prītyā mukundaḥ phulla-locanaiḥ

10710383 sa-sambhramair abhyupetaḥ prāviśad rāja-mandiram

10710391 pṛthā vilokya bhrātreyaṁ kṛṣṇaṁ tri-bhuvaneśvaram

10710393 prītātmotthāya paryaṅkāt sa-snuṣā pariṣasvaje

10710401 govindaṁ gṛham ānīya deva-deveśam ādṛtaḥ

10710403 pūjāyāṁ nāvidat kṛtyaṁ pramodopahato nṛpaḥ

10710411 pitṛ-ṣvasur guru-strīṇāṁ kṛṣṇaś cakre’bhivādanam

10710413 svayaṁ ca kṛṣṇayā rājan bhaginyā cābhivanditaḥ

10710421 śvaśrvā sañcoditā kṛṣṇā kṛṣṇa-patnīś ca sarvaśaḥ

10710423 ānarca rukmiṇīṁ satyāṁ bhadrāṁ jāmbavatīṁ tathā

10710431 kālindīṁ mitravindāṁ ca śaibyāṁ nāgnajitīṁ satīm

10710433 anyāś cābhyāgatā yās tu vāsaḥ-sraṅ-maṇḍanādibhiḥ

10710441 sukhaṁ nivāsayām āsa dharma-rājo janārdanam

10710443 sa-sainyaṁ sānugāmātyaṁ sa-bhāryaṁ ca navaṁ navam

10710451 tarpayitvā khāṇḍavena vahniṁ phālguna-saṁyutaḥ

10710453 mocayitvā mayaṁ yena rājñe divyā sabhā kṛtā

10710461 uvāsa katicin māsān rājñaḥ priya-cikīrṣayā

10710463 viharan ratham āruhya phālgunena bhaṭair vṛtaḥ

1072001 śrī-śuka uvāca

10720011 ekadā tu sabhā-madhya āsthito munibhir vṛtaḥ

10720013 brāhmaṇaiḥ kṣatriyair vaiśyair bhrātṛbhiś ca yudhiṣṭhiraḥ

10720021 ācāryaiḥ kula-vṛddhaiś ca jñāti-sambandhi-bāndhavaiḥ

10720023 śṛṇvatām eva caiteṣām ābhāṣyedam uvāca ha

1072003 śrī-yudhiṣṭhira uvāca

10720031 kratu-rājena govinda rājasūyena pāvanīḥ

10720033 yakṣye vibhūtīr bhavatas tat sampādaya naḥ prabho

10720041 tvat-pāduke avirataṁ pari ye caranti

10720042 dhyāyanty abhadra-naśane śucayo gṛṇanti

10720043 vindanti te kamala-nābha bhavāpavargam

10720044 āśāsate yadi ta āśiṣa īśa nānye

10720051 tad deva-deva bhavataś caraṇāravinda-

10720052 sevānubhāvam iha paśyatu loka eṣaḥ

10720053 ye tvāṁ bhajanti na bhajanty uta vobhayeṣāṁ

10720054 niṣṭhāṁ pradarśaya vibho kuru-sṛñjayānām

10720061 na brahmaṇaḥ sva-para-bheda-matis tava syāt

10720062 sarvātmanaḥ sama-dṛśaḥ sva-sukhānubhūteḥ

10720063 saṁsevatāṁ sura-taror iva te prasādaḥ

10720064 sevānurūpam udayo na viparyayo’tra

1072007 śrī-bhagavān uvāca

10720071 samyag vyavasitaṁ rājan bhavatā śatru-karśana

10720073 kalyāṇī yena te kīrtir lokān anubhaviṣyati

10720081 ṛṣīṇāṁ pitṛ-devānāṁ suhṛdām api naḥ prabho

10720083 sarveṣām api bhūtānām īpsitaḥ kratu-rāḍ ayam

10720091 vijitya nṛpatīn sarvān kṛtvā ca jagatīṁ vaśe

10720093 sambhṛtya sarva-sambhārān āharasva mahā-kratum

10720101 ete te bhrātaro rājan loka-pālāṁśa-sambhavāḥ

10720103 jito’smy ātmavatā te’haṁ durjayo yo’kṛtātmabhiḥ

10720111 na kaścin mat-paraṁ loke tejasā yaśasā śriyā

10720113 vibhūtibhir vābhibhaved devo’pi kim u pārthivaḥ

1072012 śrī-śuka uvāca

10720121 niśamya bhagavad-gītaṁ prītaḥ phulla-mukhāmbujaḥ

10720123 bhrātṝn dig-vijaye’yuṅkta viṣṇu-tejopabṛṁhitān

10720131 sahadevaṁ dakṣiṇasyām ādiśat saha sṛñjayaiḥ

10720132 diśi pratīcyāṁ nakulam udīcyāṁ savyasācinam

10720133 prācyāṁ vṛkodaraṁ matsyaiḥ kekayaiḥ saha madrakaiḥ

10720141 te vijitya nṛpān vīrā ājahrur digbhya ojasā

10720143 ajāta-śatrave bhūri draviṇaṁ nṛpa yakṣyate

10720151 śrutvājitaṁ jarāsandhaṁ nṛpater dhyāyato hariḥ

10720153 āhopāyaṁ tam evādya uddhavo yam uvāca ha

10720161 bhīmaseno’rjunaḥ kṛṣṇo brahma-liṅga-dharās trayaḥ

10720163 jagmur girivrajaṁ tāta bṛhadratha-suto yataḥ

10720171 te gatvātithya-velāyāṁ gṛheṣu gṛha-medhinam

10720173 brahmaṇyaṁ samayāceran rājanyā brahma-liṅginaḥ

10720181 rājan viddhy atithīn prāptān arthino dūram āgatān

10720183 tan naḥ prayaccha bhadraṁ te yad vayaṁ kāmayāmahe

10720191 kiṁ durmarṣaṁ titikṣūṇāṁ kim akāryam asādhubhiḥ

10720193 kiṁ na deyaṁ vadānyānāṁ kaḥ paraḥ sama-darśinām

10720201 yo’nityena śarīreṇa satāṁ geyaṁ yaśo dhruvam

10720203 nācinoti svayaṁ kalpaḥ sa vācyaḥ śocya eva saḥ

10720211 hariścandro rantideva uñchavṛttiḥ śibir baliḥ

10720213 vyādhaḥ kapoto bahavo hy adhruveṇa dhruvaṁ gatāḥ

1072022 śrī-śuka uvāca

10720221 svarair ākṛtibhis tāṁs tu prakoṣṭhair jyā-hatair api

10720223 rājanya-bandhūn vijñāya dṛṣṭa-pūrvān acintayat

10720231 rājanya-bandhavo hy ete brahma-liṅgāni bibhrati

10720233 dadāni bhikṣitaṁ tebhya ātmānam api dustyajam

10720241 baler nu śrūyate kīrtir vitatā dikṣv akalmaṣā

10720243 aiśvaryād bhraṁśitasyāpi vipra-vyājena viṣṇunā

10720251 śriyaṁ jihīrṣatendrasya viṣṇave dvija-rūpiṇe

10720253 jānann api mahīṁ prādād vāryamāṇo’pi daitya-rāṭ

10720261 jīvatā brāhmaṇārthāya ko nv arthaḥ kṣatra-bandhunā

10720263 dehena patamānena nehatā vipulaṁ yaśaḥ

10720271 ity udāra-matiḥ prāha kṛṣṇārjuna-vṛkodarān

10720273 he viprā vriyatāṁ kāmo dadāmy ātma-śiro’pi vaḥ

1072028 śrī-bhagavān uvāca

10720281 yuddhaṁ no dehi rājendra dvandvaśo yadi manyase

10720283 yuddhārthino vayaṁ prāptā rājanyā nānya-kāṅkṣiṇaḥ

10720291 asau vṛkodaraḥ pārthas tasya bhrātārjuno hy ayam

10720293 anayor mātuleyaṁ māṁ kṛṣṇaṁ jānīhi te ripum

10720301 evam āvedito rājā jahāsoccaiḥ sma māgadhaḥ

10720303 āha cāmarṣito mandā yuddhaṁ tarhi dadāmi vaḥ

10720311 na tvayā bhīruṇā yotsye yudhi viklava-tejasā

10720313 mathurāṁ sva-purīṁ tyaktvā samudraṁ śaraṇaṁ gataḥ

10720321 ayaṁ tu vayasātulyo nāti-sattvo na me samaḥ

10720323 arjuno na bhaved yoddhā bhīmas tulya-balo mama

10720331 ity uktvā bhīmasenāya prādāya mahatīṁ gadām

10720333 dvitīyāṁ svayam ādāya nirjagāma purād bahiḥ

10720341 tataḥ samekhale vīrau saṁyuktāv itaretaram

10720343 jaghnatur vajra-kalpābhyāṁ gadābhyāṁ raṇa-durmadau

10720351 maṇḍalāni vicitrāṇi savyaṁ dakṣiṇam eva ca

10720353 caratoḥ śuśubhe yuddhaṁ naṭayor iva raṅgiṇoḥ

10720361 tataś caṭa-caṭā-śabdo vajra-niṣpeṣa-sannibhaḥ

10720363 gadayoḥ kṣiptayo rājan dantayor iva dantinoḥ

10720371 te vai gade bhuja-javena nipātyamāne

10720372 anyonyato’ṁsa-kaṭi-pāda-karoru-jatrum

10720373 cūrṇī-babhūvatur upetya yathārka-śākhe

10720374 saṁyudhyator dviradayor iva dīpta-manvyoḥ

10720381 itthaṁ tayoḥ prahatayor gadayor nṛ-vīrau

10720382 kruddhau sva-muṣṭibhir ayaḥ-sparaśair apiṣṭām

10720383 śabdas tayoḥ praharator ibhayor ivāsīn

10720384 nirghāta-vajra-paruṣas tala-tāḍanotthaḥ

10720391 tayor evaṁ praharatoḥ sama-śikṣā-balaujasoḥ

10720393 nirviśeṣam abhūd yuddham akṣīṇa-javayor nṛpa

[10720401 evaṁ tayor mahāāja yudhyatoḥ sapta-viṁśatiḥ

10720403 dināni niragaṁs tatra suhṛdvan niśi tiṣṭhatoḥ

10720411 ekadā mātuleyaṁ vai prāha rājan vṛkodaraḥ

10720413 na śakto’haṁ jarāsandhaṁ nijetuṁ yudhi mādhava]

10720421 śatror janma-mṛtī vidvāñ jīvitaṁ ca jarā-kṛtam

10720423 pārtham āpyāyayan svena tejasācintayad dhariḥ

10720431 sañcintyāri-vadhopāyaṁ bhīmasyāmogha-darśanaḥ

10720433 darśayām āsa viṭapaṁ pāṭayann iva saṁjñayā

10720441 tad vijñāya mahā-sattvo bhīmaḥ praharatāṁ varaḥ

10720443 gṛhītvā pādayoḥ śatruṁ pātayām āsa bhū-tale

10720451 ekaṁ pādaṁ padākramya dorbhyām anyaṁ pragṛhya saḥ

10720453 gudataḥ pāṭayām āsa śākhām iva mahā-gajaḥ

10720461 eka-pādoru-vṛṣaṇa- kaṭi-pṛṣṭha-stanāṁsake

10720463 eka-bāhv-akṣi-bhrū-karṇe śakale dadṛśuḥ prajāḥ

10720471 hāhā-kāro mahān āsīn nihate magadheśvare

10720473 pūjayām āsatur bhīmaṁ parirabhya jayācyutau

10720481 sahadevaṁ tat-tanayaṁ bhagavān bhūta-bhāvanaḥ

10720483 abhyaṣiñcad ameyātmā magadhānāṁ patiṁ prabhuḥ

10720485 mocayām āsa rājanyān saṁruddhā māgadhena ye

1073001 śrī-śuka uvāca

10730011 ayute dve śatāny aṣṭau niruddhā yudhi nirjitāḥ

10730013 te nirgatā giridroṇyāṁ malinā mala-vāsasaḥ

10730021 kṣut-kṣāmāḥ śuṣka-vadanāḥ saṁrodha-parikarśitāḥ

10730023 dadṛśus te ghana-śyāmaṁ pīta-kauśeya-vāsasam

10730031 śrīvatsāṅkaṁ catur-bāhuṁ padma-garbhāruṇekṣaṇam

10730033 cāru-prasanna-vadanaṁ sphuran-makara-kuṇḍalam

10730041 padma-hastaṁ gadā-śaṅkha- rathāṅgair upalakṣitam

10730043 kirīṭa-hāra-kaṭaka- kaṭi-sūtrāṅgadāñcitam

10730051 bhrājad-vara-maṇi-grīvaṁ nivītaṁ vana-mālayā

10730053 pibanta iva cakṣurbhyāṁ lihanta iva jihvayā

10730061 jighranta iva nāsābhyāṁ rambhanta iva bāhubhiḥ

10730063 praṇemur hata-pāpmāno mūrdhabhiḥ pādayor hareḥ

10730071 kṛṣṇa-sandarśanāhlāda- dhvasta-saṁrodhana-klamāḥ

10730073 praśaśaṁsur hṛṣīkeśaṁ gīrbhiḥ prāñjalayo nṛpāḥ

1073008 rājāna ūcuḥ

10730081 namas te deva-deveśa prapannārti-harāvyaya

10730083 prapannān pāhi naḥ kṛṣṇa nirviṇṇān ghora-saṁsṛteḥ

10730091 nainaṁ nāthānvasūyāmo māgadhaṁ madhusūdana

10730093 anugraho yad bhavato rājñāṁ rājya-cyutir vibho

10730101 rājyaiśvarya-madonnaddho na śreyo vindate nṛpaḥ

10730103 tvan-māyā-mohito’nityā manyate sampado’calāḥ

10730111 mṛga-tṛṣṇāṁ yathā bālā manyanta udakāśayam

10730113 evaṁ vaikārikīṁ māyām ayuktā vastu cakṣate

10730121 vayaṁ purā śrī-mada-naṣṭa-dṛṣṭayo

10730122 jigīṣayāsyā itaretara-spṛdhaḥ

10730123 ghnantaḥ prajāḥ svā ati-nirghṛṇāḥ prabho

10730124 mṛtyuṁ puras tvāvigaṇayya durmadāḥ

10730131 ta eva kṛṣṇādya gabhīra-raṁhasā

10730132 duranta-vīryeṇa vicālitāḥ śriyaḥ

10730133 kālena tanvā bhavato’nukampayā

10730134 vinaṣṭa-darpāś caraṇau smarāma te

10730141 atho na rājyaṁ mṛga-tṛṣṇi-rūpitaṁ

10730142 dehena śaśvat patatā rujāṁ bhuvā

10730143 upāsitavyaṁ spṛhayāmahe vibho

10730144 kriyā-phalaṁ pretya ca karṇa-rocanam

10730151 taṁ naḥ samādiśopāyaṁ yena te caraṇābjayoḥ

10730153 smṛtir yathā na viramed api saṁsaratām iha

10730161 kṛṣṇāya vāsudevāya haraye paramātmane

10730163 praṇata-kleśa-nāśāya govindāya namo namaḥ

1073017 śrī-śuka uvāca

10730171 saṁstūyamāno bhagavān rājabhir mukta-bandhanaiḥ

10730173 tān āha karuṇas tāta śaraṇyaḥ ślakṣṇayā girā

1073018 śrī-bhagavān uvāca

10730181 adya prabhṛti vo bhūpā mayy ātmany akhileśvare

10730183 su-dṛḍhā jāyate bhaktir bāṭham āśaṁsitaṁ tathā

10730191 diṣṭyā vyavasitaṁ bhūpā bhavanta ṛta-bhāṣiṇaḥ

10730193 śrīy-aiśvarya-madonnāhaṁ paśya unmādakaṁ nṛṇām

10730201 haihayo nahuṣo veṇo rāvaṇo narako’pare

10730203 śrī-madād bhraṁśitāḥ sthānād deva-daitya-nareśvarāḥ

10730211 bhavanta etad vijñāya dehādy utpādyam anta-vat

10730213 māṁ yajanto’dhvarair yuktāḥ prajā dharmeṇa rakṣyatha

10730221 santanvantaḥ prajā-tantūn sukhaṁ duḥkhaṁ bhavābhavau

10730223 prāptaṁ prāptaṁ ca sevanto mac-cittā vicariṣyatha

10730231 udāsīnāś ca dehādāv ātmārāmā dhṛta-vratāḥ

10730233 mayy āveśya manaḥ samyaṅ mām ante brahma yāsyatha

1073024 śrī-śuka uvāca

10730241 ity ādiśya nṛpān kṛṣṇo bhagavān bhuvaneśvaraḥ

10730243 teṣāṁ nyayuṅkta puruṣān striyo majjana-karmaṇi

10730251 saparyāṁ kārayām āsa sahadevena bhārata

10730253 naradevocitair vastrair bhūṣaṇaiḥ srag-vilepanaiḥ

10730261 bhojayitvā varānnena su-snātān samalaṅkṛtān

10730263 bhogaiś ca vividhair yuktāṁs tāmbūlādyair nṛpocitaiḥ

10730271 te pūjitā mukundena rājāno mṛṣṭa-kuṇḍalāḥ

10730273 virejur mocitāḥ kleśāt prāvṛḍ-ante yathā grahāḥ

10730281 rathān sad-aśvān āropya maṇi-kāñcana-bhūṣitān

10730283 prīṇayya su-nṛtair vākyaiḥ sva-deśān pratyayāpayat

10730291 ta evaṁ mocitāḥ kṛcchrāt kṛṣṇena su-mahātmanā

10730293 yayus tam eva dhyāyantaḥ kṛtāni ca jagat-pateḥ

10730301 jagaduḥ prakṛtibhyas te mahā-puruṣa-ceṣṭitam

10730303 yathānvaśāsad bhagavāṁs tathā cakrur atandritāḥ

10730311 jarāsandhaṁ ghātayitvā bhīmasenena keśavaḥ

10730313 pārthābhyāṁ saṁyutaḥ prāyāt sahadevena pūjitaḥ

10730321 gatvā te khāṇḍava-prasthaṁ śaṅkhān dadhmur jitārayaḥ

10730323 harṣayantaḥ sva-suhṛdo durhṛdāṁ cāsukhāvahāḥ

10730331 tac chrutvā prīta-manasa indraprastha-nivāsinaḥ

10730333 menire māgadhaṁ śāntaṁ rājā cāpta-manorathaḥ

10730341 abhivandyātha rājānaṁ bhīmārjuna-janārdanāḥ

10730343 sarvam āśrāvayāṁ cakrur ātmanā yad anuṣṭhitam

10730351 niśamya dharma-rājas tat keśavenānukampitam

10730353 ānandāśru-kalāṁ muñcan premṇā novāca kiñcana

1074001 śrī-śuka uvāca

10740011 evaṁ yudhiṣṭhiro rājā jarāsandha-vadhaṁ vibhoḥ

10740013 kṛṣṇasya cānubhāvaṁ taṁ śrutvā prītas tam abravīt

1074002 śrī-yudhiṣṭhira uvāca

10740021 ye syus trai-lokya-guravaḥ sarve lokā maheśvarāḥ

10740023 vahanti durlabhaṁ labdhvā śirasaivānuśāsanam

10740031 sa bhavān aravindākṣo dīnānām īśa-māninām

10740033 dhatte’nuśāsanaṁ bhūmaṁs tad atyanta-viḍambanam

10740041 na hy ekasyādvitīyasya brahmaṇaḥ paramātmanaḥ

10740043 karmabhir vardhate tejo hrasate ca yathā raveḥ

10740051 na vai te’jita bhaktānāṁ mamāham iti mādhava

10740053 tvaṁ taveti ca nānā-dhīḥ paśūnām iva vaikṛtī

1074006 śrī-śuka uvāca

10740061 ity uktvā yajñiye kāle vavre yuktān sa ṛtvijaḥ

10740063 kṛṣṇānumoditaḥ pārtho brāhmaṇān brahma-vādinaḥ

10740071 dvaipāyano bharadvājaḥ sumantur gotamo’sitaḥ

10740073 vasiṣṭhaś cyavanaḥ kaṇvo maitreyaḥ kavaṣas tritaḥ

10740081 viśvāmitro vāmadevaḥ sumatir jaiminiḥ kratuḥ

10740083 pailaḥ parāśaro gargo vaiśampāyana eva ca

10740091 atharvā kaśyapo dhaumyo rāmo bhārgava āsuriḥ

10740093 vītihotro madhucchandā vīraseno’kṛtavraṇaḥ

10740101 upahūtās tathā cānye droṇa-bhīṣma-kṛpādayaḥ

10740103 dhṛtarāṣṭraḥ saha-suto viduraś ca mahā-matiḥ

10740111 brāhmaṇāḥ kṣatriyā vaiśyāḥ śūdrā yajña-didṛkṣavaḥ

10740113 tatreyuḥ sarva-rājāno rājñāṁ prakṛtayo nṛpa

10740121 tatas te deva-yajanaṁ brāhmaṇāḥ svarṇa-lāṅgalaiḥ

10740123 kṛṣṭvā tatra yathāmnāyaṁ dīkṣayāṁ cakrire nṛpam

10740131 haimāḥ kilopakaraṇā varuṇasya yathā purā

10740133 indrādayo loka-pālā viriñci-bhava-saṁyutāḥ

10740141 sa-gaṇāḥ siddha-gandharvā vidyādhara-mahoragāḥ

10740143 munayo yakṣa-rakṣāṁsi khaga-kinnara-cāraṇāḥ

10740151 rājānaś ca samāhūtā rāja-patnyaś ca sarvaśaḥ

10740153 rājasūyaṁ samīyuḥ sma rājñaḥ pāṇḍu-sutasya vai

10740161 menire kṛṣṇa-bhaktasya sūpapannam avismitāḥ

10740163 ayājayan mahā-rājaṁ yājakā deva-varcasaḥ

10740165 rājasūyena vidhi-vat pracetasam ivāmarāḥ

10740171 sūtye’hany avanī-pālo yājakān sadasas-patīn

10740173 apūjayan mahā-bhāgān yathā-vat su-samāhitaḥ

10740181 sadasyāgryārhaṇārhaṁ vai vimṛśantaḥ sabhā-sadaḥ

10740183 nādhyagacchann anaikāntyāt sahadevas tadābravīt

10740191 arhati hy acyutaḥ śraiṣṭhyaṁ bhagavān sātvatāṁ patiḥ

10740193 eṣa vai devatāḥ sarvā deśa-kāla-dhanādayaḥ

10740201 yad-ātmakam idaṁ viśvaṁ kratavaś ca yad-ātmakāḥ

10740203 agnir āhutayo mantrā sāṅkhyaṁ yogaś ca yat-paraḥ

10740211 eka evādvitīyo’sāv aitad-ātmyam idaṁ jagat

10740213 ātmanātmāśrayaḥ sabhyāḥ sṛjaty avati hanty ajaḥ

10740221 vividhānīha karmāṇi janayan yad-avekṣayā

10740223 īhate yad ayaṁ sarvaḥ śreyo dharmādi-lakṣaṇam

10740231 tasmāt kṛṣṇāya mahate dīyatāṁ paramārhaṇam

10740233 evaṁ cet sarva-bhūtānām ātmanaś cārhaṇaṁ bhavet

10740241 sarva-bhūtātma-bhūtāya kṛṣṇāyānanya-darśine

10740243 deyaṁ śāntāya pūrṇāya dattasyānantyam icchatā

10740251 ity uktvā sahadevo’bhūt tūṣṇīṁ kṛṣṇānubhāva-vit

10740253 tac chrutvā tuṣṭuvuḥ sarve sādhu sādhv iti sattamāḥ

10740261 śrutvā dvijeritaṁ rājā jñātvā hārdaṁ sabhā-sadām

10740263 samarhayad dhṛṣīkeśaṁ prītaḥ praṇaya-vihvalaḥ

10740271 tat-pādāv avanijyāpaḥ śirasā loka-pāvanīḥ

10740273 sa-bhāryaḥ sānujāmātyaḥ sa-kuṭumbo vahan mudā

10740281 vāsobhiḥ pīta-kauṣeyair bhūṣaṇaiś ca mahā-dhanaiḥ

10740283 arhayitvāśru-pūrṇākṣo nāśakat samavekṣitum

10740291 itthaṁ sabhājitaṁ vīkṣya sarve prāñjalayo janāḥ

10740293 namo jayeti nemus taṁ nipetuḥ puṣpa-vṛṣṭayaḥ

10740301 itthaṁ niśamya damaghoṣa-sutaḥ sva-pīṭhād

10740302 utthāya kṛṣṇa-guṇa-varṇana-jāta-manyuḥ

10740303 utkṣipya bāhum idam āha sadasy amarṣī

10740304 saṁśrāvayan bhagavate paruṣāṇy abhītaḥ

10740311 īśo duratyayaḥ kāla iti satyavatī śrutiḥ

10740313 vṛddhānām api yad buddhir bāla-vākyair vibhidyate

10740321 yūyaṁ pātra-vidāṁ śreṣṭhā mā mandhvaṁ bāla-bhāṣitam

10740323 sadasas-patayaḥ sarve kṛṣṇo yat sammato’rhaṇe

10740331 tapo-vidyā-vrata-dharān jñāna-vidhvasta-kalmaṣān

10740333 paramarṣīn brahma-niṣṭhāŸ loka-pālaiś ca pūjitān

10740341 sadas-patīn atikramya gopālaḥ kula-pāṁsanaḥ

10740343 yathā kākaḥ puroḍāśaṁ saparyāṁ katham arhati

10740351 varṇāśrama-kulāpetaḥ sarva-dharma-bahiṣ-kṛtaḥ

10740353 svaira-vartī guṇair hīnaḥ saparyāṁ katham arhati

10740361 yayātinaiṣāṁ hi kulaṁ śaptaṁ sadbhir bahiṣ-kṛtam

10740363 vṛthā-pāna-rataṁ śaśvat saparyāṁ katham arhati

10740371 brahmarṣi-sevitān deśān hitvaite’brahma-varcasam

10740373 samudraṁ durgam āśritya bādhante dasyavaḥ prajāḥ

10740381 evam-ādīny abhadrāṇi babhāṣe naṣṭa-maṅgalaḥ

10740383 novāca kiñcid bhagavān yathā siṁhaḥ śivā-rutam

10740391 bhagavan-nindanaṁ śrutvā duḥsahaṁ tat sabhā-sadaḥ

10740393 karṇau pidhāya nirjagmuḥ śapantaś cedi-paṁ ruṣā

10740401 nindāṁ bhagavataḥ śṛṇvaṁs tat-parasya janasya vā

10740403 tato nāpaiti yaḥ so’pi yāty adhaḥ sukṛtāc cyutaḥ

10740411 tataḥ pāṇḍu-sutāḥ kruddhā matsya-kaikaya-sṛñjayāḥ

10740413 udāyudhāḥ samuttasthuḥ śiśupāla-jighāṁsavaḥ

10740421 tataś caidyas tv asambhrānto jagṛhe khaḍga-carmaṇī

10740423 bhartsayan kṛṣṇa-pakṣīyān rājñaḥ sadasi bhārata

10740431 tāvad utthāya bhagavān svān nivārya svayaṁ ruṣā

10740433 śiraḥ kṣurānta-cakreṇa jahāra patato ripoḥ

10740441 śabdaḥ kolāhalo’thāsīc chiśupāle hate mahān

10740443 tasyānuyāyino bhūpā dudruvur jīvitaiṣiṇaḥ

10740451 caidya-dehotthitaṁ jyotir vāsudevam upāviśat

10740453 paśyatāṁ sarva-bhūtānām ulkeva bhuvi khāc cyutā

10740461 janma-trayānuguṇita- vaira-saṁrabdhayā dhiyā

10740463 dhyāyaṁs tan-mayatāṁ yāto bhāvo hi bhava-kāraṇam

10740471 ṛtvigbhyaḥ sa-sadasyebhyo dakṣiṇāṁ vipulām adāt

10740473 sarvān sampūjya vidhi-vac cakre’vabhṛtham eka-rāṭ

10740481 sādhayitvā kratū rājñaḥ kṛṣṇo yogeśvareśvaraḥ

10740483 uvāsa katicin māsān suhṛdbhir abhiyācitaḥ

10740491 tato’nujñāpya rājānam anicchantam apīśvaraḥ

10740493 yayau sa-bhāryaḥ sāmātyaḥ sva-puraṁ devakī-sutaḥ

10740501 varṇitaṁ tad upākhyānaṁ mayā te bahu-vistaram

10740503 vaikuṇṭha-vāsinor janma vipra-śāpāt punaḥ punaḥ

10740511 rājasūyāvabhṛthyena snāto rājā yudhiṣṭhiraḥ

10740513 brahma-kṣatra-sabhā-madhye śuśubhe sura-rāḍ iva

10740521 rājñā sabhājitāḥ sarve sura-mānava-khecarāḥ

10740523 kṛṣṇaṁ kratuṁ ca śaṁsantaḥ sva-dhāmāni yayur mudā

10740531 duryodhanam ṛte pāpaṁ kaliṁ kuru-kulāmayam

10740533 yo na sehe śriyaṁ sphītāṁ dṛṣṭvā pāṇḍu-sutasya tām

10740541 ya idaṁ kīrtayed viṣṇoḥ karma caidya-vadhādikam

10740543 rāja-mokṣaṁ vitānaṁ ca sarva-pāpaiḥ pramucyate

1075001 śrī-rājovāca

10750011 ajāta-śatros taṁ dṛṣṭvā rājasūya-mahodayam

10750013 sarve mumudire brahman nṛ-devā ye samāgatāḥ

10750021 duryodhanaṁ varjayitvā rājānaḥ sarṣayaḥ surāḥ

10750023 iti śrutaṁ no bhagavaṁs tatra kāraṇam ucyatām

1075003 śrī-bādarāyaṇir uvāca

10750031 pitāmahasya te yajñe rājasūye mahātmanaḥ

10750033 bāndhavāḥ paricaryāyāṁ tasyāsan prema-bandhanāḥ

10750041 bhīmo mahānasādhyakṣo dhanādhyakṣaḥ suyodhanaḥ

10750043 sahadevas tu pūjāyāṁ nakulo dravya-sādhane

10750051 guru-śuśrūṣaṇe jiṣṇuḥ kṛṣṇaḥ pādāvanejane

10750053 pariveṣaṇe drupada-jā karṇo dāne mahā-manāḥ

10750061 yuyudhāno vikarṇaś ca hārdikyo vidurādayaḥ

10750063 bāhlīka-putrā bhūry-ādyā ye ca santardanādayaḥ

10750071 nirūpitā mahā-yajñe nānā-karmasu te tadā

10750073 pravartante sma rājendra rājñaḥ priya-cikīrṣavaḥ

10750081 ṛtvik-sadasya-bahu-vitsu suhṛttameṣu

10750082 sv-iṣṭeṣu sūnṛta-samarhaṇa-dakṣiṇābhiḥ

10750083 caidye ca sātvata-pateś caraṇaṁ praviṣṭe

10750084 cakrus tatas tv avabhṛtha-snapanaṁ dyu-nadyām

10750091 mṛdaṅga-śaṅkha-paṇava- dhundhury-ānaka-gomukhāḥ

10750093 vāditrāṇi vicitrāṇi nedur āvabhṛthotsave

10750101 nārtakyo nanṛtur hṛṣṭā gāyakā yūthaśo jaguḥ

10750103 vīṇā-veṇu-talonnādas teṣāṁ sa divam aspṛśat

10750111 citra-dhvaja-patākāgrair ibhendra-syandanārvabhiḥ

10750113 sv-alaṅkṛtair bhaṭair bhūpā niryayū rukma-mālinaḥ

10750121 yadu-sṛñjaya-kāmboja- kuru-kekaya-kośalāḥ

10750123 kampayanto bhuvaṁ sainyair yajamāna-puraḥ-sarāḥ

10750131 sadasyartvig-dvija-śreṣṭhā brahma-ghoṣeṇa bhūyasā

10750133 devarṣi-pitṛ-gandharvās tuṣṭuvuḥ puṣpa-varṣiṇaḥ

10750141 sv-alaṅkṛtā narā nāryo gandha-srag-bhūṣaṇāmbaraiḥ

10750143 vilimpantyo’bhiṣiñcantyo vijahrur vividhai rasaiḥ

10750151 taila-gorasa-gandhoda- haridrā-sāndra-kuṅkumaiḥ

10750153 pumbhir liptāḥ pralimpantyo vijahrur vāra-yoṣitaḥ

10750161 guptā nṛbhir niragamann upalabdhum etad

10750162 devyo yathā divi vimāna-varair nṛ-devyo

10750163 tā mātuleya-sakhibhiḥ pariṣicyamānāḥ

10750164 sa-vrīḍa-hāsa-vikasad-vadanā virejuḥ

10750171 tā devarān uta sakhīn siṣicur dṛtībhiḥ

10750172 klinnāmbarā vivṛta-gātra-kucoru-madhyāḥ

10750173 autsukya-mukta-kavarāc cyavamāna-mālyāḥ

10750174 kṣobhaṁ dadhur mala-dhiyāṁ rucirair vihāraiḥ

10750181 sa samrāḍ ratham ārūṭhaḥ sad-aśvaṁ rukma-mālinam

10750183 vyarocata sva-patnībhiḥ kriyābhiḥ kratu-rāḍ iva

10750191 patnī-saṁyājāvabhṛthyaiś caritvā te tam ṛtvijaḥ

10750193 ācāntaṁ snāpayāṁ cakrur gaṅgāyāṁ saha kṛṣṇayā

10750201 deva-dundubhayo nedur nara-dundubhibhiḥ samam

10750203 mumucuḥ puṣpa-varṣāṇi devarṣi-pitṛ-mānavāḥ

10750211 sasnus tatra tataḥ sarve varṇāśrama-yutā narāḥ

10750213 mahā-pātaky api yataḥ sadyo mucyeta kilbiṣāt

10750221 atha rājāhate kṣaume paridhāya sv-alaṅkṛtaḥ

10750223 ṛtvik-sadasya-viprādīn ānarcābharaṇāmbaraiḥ

10750231 bandhūñ jñātīn nṛpān mitra- suhṛdo’nyāṁś ca sarvaśaḥ

10750233 abhīkṣṇaṁ pūjayām āsa nārāyaṇa-paro nṛpaḥ

10750241 sarve janāḥ sura-ruco maṇi-kuṇḍala-srag-

10750242 uṣṇīṣa-kañcuka-dukūla-mahārghya-hārāḥ

10750243 nāryaś ca kuṇḍala-yugālaka-vṛnda-juṣṭa-

10750244 vaktra-śriyaḥ kanaka-mekhalayā virejuḥ

10750251 athartvijo mahā-śīlāḥ sadasyā brahma-vādinaḥ

10750253 brahma-kṣatriya-viṭ-śūdrā rājāno ye samāgatāḥ

10750261 devarṣi-pitṛ-bhūtāni loka-pālāḥ sahānugāḥ

10750263 pūjitās tam anujñāpya sva-dhāmāni yayur nṛpa

10750271 hari-dāsasya rājarṣe rājasūya-mahodayam

10750273 naivātṛpyan praśaṁsantaḥ piban martyo’mṛtaṁ yathā

10750281 tato yudhiṣṭhiro rājā suhṛt-sambandhi-bāndhavān

10750283 premṇā nivārayām āsa kṛṣṇaṁ ca tyāga-kātarāḥ

10750291 bhagavān api tatrāṅga nyāvātsīt tat-priyaṁ-karaḥ

10750293 prasthāpya yadu-vīrāṁś ca sāmbādīṁś ca kuśasthalīm

10750301 itthaṁ rājā dharma-suto manoratha-mahārṇavam

10750303 su-dustaraṁ samuttīrya kṛṣṇenāsīd gata-jvaraḥ

10750311 ekadāntaḥ-pure tasya vīkṣya duryodhanaḥ śriyam

10750313 atapyad rājasūyasya mahitvaṁ cācyutātmanaḥ

10750321 yasmin narendra-ditijendra-surendra-lakṣmīr

10750322 nānā vibhānti kila viśva-sṛjopakḷptāḥ

10750323 tābhiḥ patīn drupada-rāja-sutopatasthe

10750324 yasyāṁ viṣakta-hṛdayaḥ kuru-rāḍ atapyat

10750331 yasmiṁs tadā madhu-pater mahiṣī-sahasraṁ

10750332 śroṇī-bhareṇa śanakaiḥ kvaṇad-aṅghri-śobham

10750333 madhye su-cāru kuca-kuṅkuma-śoṇa-hāraṁ

10750334 śrīman-mukhaṁ pracala-kuṇḍala-kuntalāṭhyam

10750341 sabhāyāṁ maya-kḷptāyāṁ kvāpi dharma-suto’dhirāṭ

10750343 vṛto’nugair bandhubhiś ca kṛṣṇenāpi sva-cakṣuṣā

10750351 āsīnaḥ kāñcane sākṣād āsane maghavān iva

10750353 pārameṣṭhya-śriyā juṣṭaḥ stūyamānaś ca vandibhiḥ

10750361 tatra duryodhano mānī parīto bhrātṛbhir nṛpa

10750363 kirīṭa-mālī nyaviśad asi-hastaḥ kṣipan ruṣā

10750371 sthale’bhyagṛhṇād vastrāntaṁ jalaṁ matvā sthale’patat

10750373 jale ca sthala-vad bhrāntyā maya-māyā-vimohitaḥ

10750381 jahāsa bhīmas taṁ dṛṣṭvā striyo nṛpatayo’pare

10750383 nivāryamāṇā apy aṅga rājñā kṛṣṇānumoditāḥ

10750391 sa vrīḍito’vāg-vadano ruṣā jvalan

10750392 niṣkramya tūṣṇīṁ prayayau gajāhvayam

10750393 hā-heti śabdaḥ su-mahān abhūt satām

10750394 ajāta-śatrur vimanā ivābhavat

10750395 babhūva tūṣṇīṁ bhagavān bhuvo bharaṁ

10750396 samujjihīrṣur bhramati sma yad-dṛśā

10750401 etat te’bhihitaṁ rājan yat pṛṣṭo’ham iha tvayā

10750403 suyodhanasya daurātmyaṁ rājasūye mahā-kratau

1076001 śrī-śuka uvāca

10760011 athānyad api kṛṣṇasya śṛṇu karmādbhutaṁ nṛpa

10760013 krīḍā-nara-śarīrasya yathā saubha-patir hataḥ

10760021 śiśupāla-sakhaḥ śālvo rukmiṇy-udvāha āgataḥ

10760023 yadubhir nirjitaḥ saṅkhye jarāsandhādayas tathā

10760031 śālvaḥ pratijñām akaroc chṛṇvatāṁ sarva-bhūbhujām

10760033 ayādavāṁ kṣmāṁ kariṣye pauruṣaṁ mama paśyata

10760041 iti mūḍhaḥ pratijñāya devaṁ paśu-patiṁ prabhum

10760043 ārādhayām āsa nṛpaḥ pāṁśu-muṣṭiṁ sakṛd grasan

10760051 saṁvatsarānte bhagavān āśu-toṣa umā-patiḥ

10760053 vareṇa cchandayām āsa śālvaṁ śaraṇam āgatam

10760061 devāsura-manuṣyāṇāṁ gandharvoraga-rakṣasām

10760063 abhedyaṁ kāma-gaṁ vavre sa yānaṁ vṛṣṇi-bhīṣaṇam

10760071 tatheti giriśādiṣṭo mayaḥ para-puraṁ-jayaḥ

10760073 puraṁ nirmāya śālvāya prādāt saubham ayas-mayam

10760081 sa labdhvā kāma-gaṁ yānaṁ tamo-dhāma durāsadam

10760083 yayau dvāravatīṁ śālvo vairaṁ vṛṣṇi-kṛtaṁ smaran

10760091 nirudhya senayā śālvo mahatyā bharatarṣabha

10760093 purīṁ babhañjopavanān udyānāni ca sarvaśaḥ

10760101 sa-gopurāṇi dvārāṇi prāsādāṭṭāla-tolikāḥ

10760103 vihārān sa vimānāgryān nipetuḥ śastra-vṛṣṭayaḥ

10760111 śilā-drumāś cāśanayaḥ sarpā āsāra-śarkarāḥ

10760113 pracaṇḍaś cakravāto’bhūd rajasācchāditā diśaḥ

10760121 ity ardyamānā saubhena kṛṣṇasya nagarī bhṛśam

10760123 nābhyapadyata śaṁ rājaṁs tri-pureṇa yathā mahī

10760131 pradyumno bhagavān vīkṣya bādhyamānā nijāḥ prajāḥ

10760133 mā bhaiṣṭety abhyadhād vīro rathārūṭho mahā-yaśāḥ

10760141 sātyakiś cārudeṣṇaś ca sāmbo’krūraḥ sahānujaḥ

10760143 hārdikyo bhānuvindaś ca gadaś ca śuka-sāraṇau

10760151 apare ca maheṣv-āsā ratha-yūthapa-yūthapāḥ

10760153 niryayur daṁśitā guptā rathebhāśva-padātibhiḥ

10760161 tataḥ pravavṛte yuddhaṁ śālvānāṁ yadubhiḥ saha

10760163 yathāsurāṇāṁ vibudhais tumulaṁ loma-harṣaṇam

10760171 tāś ca saubha-pater māyā divyāstrai rukmiṇī-sutaḥ

10760173 kṣaṇena nāśayām āsa naiśaṁ tama ivoṣṇa-guḥ

10760181 vivyādha pañca-viṁśatyā svarṇa-puṅkhair ayo-mukhaiḥ

10760183 śālvasya dhvajinī-pālaṁ śaraiḥ sannata-parvabhiḥ

10760191 śatenātāḍayac chālvam ekaikenāsya sainikān

10760193 daśabhir daśabhir netṝn vāhanāni tribhis tribhiḥ

10760201 tad adbhutaṁ mahat karma pradyumnasya mahātmanaḥ

10760203 dṛṣṭvā taṁ pūjayām āsuḥ sarve sva-para-sainikāḥ

10760211 bahu-rūpaika-rūpaṁ tad dṛśyate na ca dṛśyate

10760213 māyā-mayaṁ maya-kṛtaṁ durvibhāvyaṁ parair abhūt

10760221 kvacid bhūmau kvacid vyomni giri-mūrdhni jale kvacit

10760223 alāta-cakra-vad bhrāmyat saubhaṁ tad duravasthitam

10760231 yatra yatropalakṣyeta sa-saubhaḥ saha-sainikaḥ

10760233 śālvas tatas tato’muñcañ charān sātvata-yūthapāḥ

10760241 śarair agny-arka-saṁsparśair āśī-viṣa-durāsadaiḥ

10760243 pīḍyamāna-purānīkaḥ śālvo’muhyat pareritaiḥ

10760251 śālvānīkapa-śastraughair vṛṣṇi-vīrā bhṛśārditāḥ

10760253 na tatyajū raṇaṁ svaṁ svaṁ loka-dvaya-jigīṣavaḥ

10760261 śālvāmātyo dyumān nāma pradyumnaṁ prāk prapīḍitaḥ

10760263 āsādya gadayā maurvyā vyāhatya vyanadad balī

10760271 pradyumnaṁ gadayā śīrṇa- vakṣaḥ-sthalam ariṁ-damam

10760273 apovāha raṇāt sūto dharma-vid dārukātmajaḥ

10760281 labdha-saṁjño muhūrtena kārṣṇiḥ sārathim abravīt

10760283 aho asādhv idaṁ sūta yad raṇān me’pasarpaṇam

10760291 na yadūnāṁ kule jātaḥ śrūyate raṇa-vicyutaḥ

10760293 vinā mat klība-cittena sūtena prāpta-kilbiṣāt

10760301 kiṁ nu vakṣye’bhisaṅgamya pitarau rāma-keśavau

10760303 yuddhāt samyag apakrāntaḥ pṛṣṭas tatrātmanaḥ kṣamam

10760311 vyaktaṁ me kathayiṣyanti hasantyo bhrātṛ-jāmayaḥ

10760313 klaibyaṁ kathaṁ kathaṁ vīra tavānyaiḥ kathyatāṁ mṛdhe

1076032 sārathir uvāca

10760321 dharmaṁ vijānatāyuṣman kṛtam etan mayā vibho

10760323 sūtaḥ kṛcchra-gataṁ rakṣed rathinaṁ sārathiṁ rathī

10760331 etad viditvā tu bhavān mayāpovāhito raṇāt

10760333 upasṛṣṭaḥ pareṇeti mūrcchito gadayā hataḥ

1077001 śrī-śuka uvāca

10770011 sa upaspṛśya salilaṁ daṁśito dhṛta-kārmukaḥ

10770013 naya māṁ dyumataḥ pārśvaṁ vīrasyety āha sārathim

10770021 vidhamantaṁ sva-sainyāni dyumantaṁ rukmiṇī-sutaḥ

10770023 pratihatya pratyavidhyān nārācair aṣṭabhiḥ smayan

10770031 caturbhiś caturo vāhān sūtam ekena cāhanat

10770033 dvābhyāṁ dhanuś ca ketuṁ ca śareṇānyena vai śiraḥ

10770041 gada-sātyaki-sāmbādyā jaghnuḥ saubha-pater balam

10770043 petuḥ samudre saubheyāḥ sarve sañchinna-kandharāḥ

10770051 evaṁ yadūnāṁ śālvānāṁ nighnatām itaretaram

10770053 yuddhaṁ tri-nava-rātraṁ tad abhūt tumulam ulbaṇam

10770061 indraprasthaṁ gataḥ kṛṣṇa āhūto dharma-sūnunā

10770063 rājasūye’tha nivṛtte śiśupāle ca saṁsthite

10770071 kuru-vṛddhān anujñāpya munīṁś ca sa-sutāṁ pṛthām

10770073 nimittāny ati-ghorāṇi paśyan dvāravatīṁ yayau

10770081 āha cāham ihāyāta ārya-miśrābhisaṅgataḥ

10770083 rājanyāś caidya-pakṣīyā nūnaṁ hanyuḥ purīṁ mama

10770091 vīkṣya tat kadanaṁ svānāṁ nirūpya pura-rakṣaṇam

10770093 saubhaṁ ca śālva-rājaṁ ca dārukaṁ prāha keśavaḥ

10770101 rathaṁ prāpaya me sūta śālvasyāntikam āśu vai

10770103 sambhramas te na kartavyo māyāvī saubha-rāḍ ayam

10770111 ity uktaś codayām āsa ratham āsthāya dārukaḥ

10770113 viśantaṁ dadṛśuḥ sarve sve pare cāruṇānujam

10770121 śālvaś ca kṛṣṇam ālokya hata-prāya-baleśvaraḥ

10770123 prāharat kṛṣṇa-sūtāya śaktiṁ bhīma-ravāṁ mṛdhe

10770131 tām āpatantīṁ nabhasi maholkām iva raṁhasā

10770133 bhāsayantīṁ diśaḥ śauriḥ sāyakaiḥ śatadhācchinat

10770141 taṁ ca ṣoḍaśabhir viddhvā bāṇaiḥ saubhaṁ ca khe bhramat

10770143 avidhyac chara-sandohaiḥ khaṁ sūrya iva raśmibhiḥ

10770151 śālvaḥ śaures tu doḥ savyaṁ sa-śārṅgaṁ śārṅga-dhanvanaḥ

10770153 bibheda nyapatad dhastāc chārṅgam āsīt tad adbhutam

10770161 hāhā-kāro mahān āsīd bhūtānāṁ tatra paśyatām

10770163 ninadya saubha-rāḍ uccair idam āha janārdanam

10770171 yat tvayā mūḍha naḥ sakhyur bhrātur bhāryā hṛtekṣatām

10770173 pramattaḥ sa sabhā-madhye tvayā vyāpāditaḥ sakhā

10770181 taṁ tvādya niśitair bāṇair aparājita-māninam

10770183 nayāmy apunar-āvṛttiṁ yadi tiṣṭher mamāgrataḥ

1077019 śrī-bhagavān uvāca

10770191 vṛthā tvaṁ katthase manda na paśyasy antike’ntakam

10770193 pauruṣaṁ darśayanti sma śūrā na bahu-bhāṣiṇaḥ

10770201 ity uktvā bhagavāñ chālvaṁ gadayā bhīma-vegayā

10770203 tatāḍa jatrau saṁrabdhaḥ sa cakampe vamann asṛk

10770211 gadāyāṁ sannivṛttāyāṁ śālvas tv antaradhīyata

10770213 tato muhūrta āgatya puruṣaḥ śirasācyutam

10770215 devakyā prahito’smīti natvā prāha vaco rudan

10770221 kṛṣṇa kṛṣṇa mahā-bāho pitā te pitṛ-vatsala

10770223 baddhvāpanītaḥ śālvena saunikena yathā paśuḥ

10770231 niśamya vipriyaṁ kṛṣṇo mānuṣīṁ prakṛtiṁ gataḥ

10770233 vimanasko ghṛṇī snehād babhāṣe prākṛto yathā

10770241 kathaṁ rāmam asambhrāntaṁ jitvājeyaṁ surāsuraiḥ

10770243 śālvenālpīyasā nītaḥ pitā me balavān vidhiḥ

10770251 iti bruvāṇe govinde saubha-rāṭ pratyupasthitaḥ

10770253 vasudevam ivānīya kṛṣṇaṁ cedam uvāca saḥ

10770261 eṣa te janitā tāto yad-artham iha jīvasi

10770263 vadhiṣye vīkṣatas te’mum īśaś cet pāhi bāliśa

10770271 evaṁ nirbhartsya māyāvī khaḍgenānakadundubheḥ

10770273 utkṛtya śira ādāya kha-sthaṁ saubhaṁ samāviśat

10770281 tato muhūrtaṁ prakṛtāv upaplutaḥ

10770282 sva-bodha āste sva-janānuṣaṅgataḥ

10770283 mahānubhāvas tad abudhyad āsurīṁ

10770284 māyāṁ sa śālva-prasṛtāṁ mayoditām

10770291 na tatra dūtaṁ na pituḥ kalevaraṁ

10770292 prabuddha ājau samapaśyad acyutaḥ

10770292 svāpnaṁ yathā cāmbara-cāriṇaṁ ripuṁ

10770294 saubha-stham ālokya nihantum udyataḥ

10770301 evaṁ vadanti rājarṣe ṛṣayaḥ ke ca nānvitāḥ

10770303 yat sva-vāco virudhyeta nūnaṁ te na smaranty uta

10770311 kva śoka-mohau sneho vā bhayaṁ vā ye’jña-sambhavāḥ

10770313 kva cākhaṇḍita-vijñāna- jñānaiśvaryas tv akhaṇḍitaḥ

10770321 yat-pāda-sevorjitayātma-vidyayā

10770322 hinvanty anādyātma-viparyaya-graham

10770323 labhanta ātmīyam anantam aiśvaraṁ

10770324 kuto nu mohaḥ paramasya sad-gateḥ

10770331 taṁ śastra-pūgaiḥ praharantam ojasā

10770332 śālvaṁ śaraiḥ śaurir amogha-vikramaḥ

10770333 viddhvācchinad varma dhanuḥ śiro-maṇiṁ

10770334 saubhaṁ ca śatror gadayā ruroja ha

10770341 tat kṛṣṇa-hasteritayā vicūrṇitaṁ

10770342 papāta toye gadayā sahasradhā

10770343 visṛjya tad bhū-talam āsthito gadām

10770344 udyamya śālvo’cyutam abhyagād drutam

10770351 ādhāvataḥ sa-gadaṁ tasya bāhuṁ

10770352 bhallena chittvātha rathāṅgam adbhutam

10770353 vadhāya śālvasya layārka-sannibhaṁ

10770354 bibhrad babhau sārka ivodayācalaḥ

10770361 jahāra tenaiva śiraḥ sa-kuṇḍalaṁ

10770362 kirīṭa-yuktaṁ puru-māyino hariḥ

10770363 vajreṇa vṛtrasya yathā purandaro

10770364 babhūva hāheti vacas tadā nṛṇām

10770371 tasmin nipatite pāpe saubhe ca gadayā hate

10770373 nedur dundubhayo rājan vyomni deva-gaṇeritāḥ

10770375 sakhīnām apacitiṁ kurvan dantavakro ruṣābhyagāt

1078001 śrī-śuka uvāca

10780011 śiśupālasya śālvasya pauṇḍrakasyāpi durmatiḥ

10780013 para-loka-gatānāṁ ca kurvan pārokṣya-sauhṛdam

10780021 ekaḥ padātiḥ saṅkruddho gadā-pāṇiḥ prakampayan

10780023 padbhyām imāṁ mahā-rāja mahā-sattvo vyadṛśyata

10780031 taṁ tathāyāntam ālokya gadām ādāya satvaraḥ

10780033 avaplutya rathāt kṛṣṇaḥ sindhuṁ veleva pratyadhāt

10780041 gadām udyamya kārūṣo mukundaṁ prāha durmadaḥ

10780043 diṣṭyā diṣṭyā bhavān adya mama dṛṣṭi-pathaṁ gataḥ

10780051 tvaṁ mātuleyo naḥ kṛṣṇa mitra-dhruṅ māṁ jighāṁsasi

10780053 atas tvāṁ gadayā manda haniṣye vajra-kalpayā

10780061 tarhy ānṛṇyam upaimy ajña mitrāṇāṁ mitra-vatsalaḥ

10780063 bandhu-rūpam ariṁ hatvā vyādhiṁ deha-caraṁ yathā

10780071 evaṁ rūkṣais tudan vākyaiḥ kṛṣṇaṁ totrair iva dvipam

10780073 gadayātāḍayan mūrdhni siṁha-vad vyanadac ca saḥ

10780081 gadayābhihato’py ājau na cacāla yadūdvahaḥ

10780083 kṛṣṇo’pi tam ahan gurvyā kaumodakyā stanāntare

10780091 gadā-nirbhinna-hṛdaya udvaman rudhiraṁ mukhāt

10780093 prasārya keśa-bāhv-aṅghrīn dharaṇyāṁ nyapatad vyasuḥ

10780101 tataḥ sūkṣmataraṁ jyotiḥ kṛṣṇam āviśad adbhutam

10780103 paśyatāṁ sarva-bhūtānāṁ yathā caidya-vadhe nṛpa

10780111 vidūrathas tu tad-bhrātā bhrātṛ-śoka-pariplutaḥ

10780113 āgacchad asi-carmābhyām ucchvasaṁs taj-jighāṁsayā

10780121 tasya cāpatataḥ kṛṣṇaś cakreṇa kṣura-neminā

10780123 śiro jahāra rājendra sa-kirīṭaṁ sa-kuṇḍalam

10780131 evaṁ saubhaṁ ca śālvaṁ ca dantavakraṁ sahānujam

10780133 hatvā durviṣahān anyair īḍitaḥ sura-mānavaiḥ

10780141 munibhiḥ siddha-gandharvair vidyādhara-mahoragaiḥ

10780143 apsarobhiḥ pitṛ-gaṇair yakṣaiḥ kinnara-cāraṇaiḥ

10780151 upagīyamāna-vijayaḥ kusumair abhivarṣitaḥ

10780153 vṛtaś ca vṛṣṇi-pravarair viveśālaṅkṛtāṁ purīm

10780161 evaṁ yogeśvaraḥ kṛṣṇo bhagavān jagad-īśvaraḥ

10780163 īyate paśu-dṛṣṭīnāṁ nirjito jayatīti saḥ

10780171 śrutvā yuddhodyamaṁ rāmaḥ kurūṇāṁ saha pāṇḍavaiḥ

10780173 tīrthābhiṣeka-vyājena madhya-sthaḥ prayayau kila

10780181 snātvā prabhāse santarpya devarṣi-pitṛ-mānavān

10780183 sarasvatīṁ prati-srotaṁ yayau brāhmaṇa-saṁvṛtaḥ

10780191 pṛthūdakaṁ bindu-saras tritakūpaṁ sudarśanam

10780193 viśālaṁ brahma-tīrthaṁ ca cakraṁ prācīṁ sarasvatīm

10780201 yamunām anu yāny eva gaṅgām anu ca bhārata

10780203 jagāma naimiṣaṁ yatra ṛṣayaḥ satram āsate

10780211 tam āgatam abhipretya munayo dīrgha-satriṇaḥ

10780213 abhinandya yathā-nyāyaṁ praṇamyotthāya cārcayan

10780221 so’rcitaḥ sa-parīvāraḥ kṛtāsana-parigrahaḥ

10780223 romaharṣaṇam āsīnaṁ maharṣeḥ śiṣyam aikṣata

10780231 apratyutthāyinaṁ sūtam akṛta-prahvaṇāñjalim

10780233 adhyāsīnaṁ ca tān viprāṁś cukopodvīkṣya mādhavaḥ

10780241 yasmād asāv imān viprān adhyāste pratiloma-jaḥ

10780243 dharma-pālāṁs tathaivāsmān vadham arhati durmatiḥ

10780251 ṛṣer bhagavato bhūtvā śiṣyo’dhītya bahūni ca

10780253 setihāsa-purāṇāni dharma-śāstrāṇi sarvaśaḥ

10780261 adāntasyāvinītasya vṛthā paṇḍita-māninaḥ

10780263 na guṇāya bhavanti sma naṭasyevājitātmanaḥ

10780271 etad-artho hi loke’sminn avatāro mayā kṛtaḥ

10780273 vadhyā me dharma-dhvajinas te hi pātakino’dhikāḥ

10780281 etāvad uktvā bhagavān nivṛtto’sad-vadhād api

10780283 bhāvitvāt taṁ kuśāgreṇa kara-sthenāhanat prabhuḥ

10780291 hāheti-vādinaḥ sarve munayaḥ khinna-mānasāḥ

10780293 ūcuḥ saṅkarṣaṇaṁ devam adharmas te kṛtaḥ prabho

10780301 asya brahmāsanaṁ dattam asmābhir yadu-nandana

10780303 āyuś cātmāklamaṁ tāvad yāvat satraṁ samāpyate

10780311 ajānataivācaritas tvayā brahma-vadho yathā

10780313 yogeśvarasya bhavato nāmnāyo’pi niyāmakaḥ

10780321 yady etad-brahma-hatyāyāḥ pāvanaṁ loka-pāvana

10780323 cariṣyati bhavāŸ loka- saṅgraho’nanya-coditaḥ

1078033 śrī-bhagavān uvāca

10780331 cariṣye vadha-nirveśaṁ lokānugraha-kāmyayā

10780333 niyamaḥ prathame kalpe yāvān sa tu vidhīyatām

10780341 dīrgham āyur bataitasya sattvam indriyam eva ca

10780343 āśāsitaṁ yat tad brūte sādhaye yoga-māyayā

1078035 ṛṣaya ūcuḥ

10780351 astrasya tava vīryasya mṛtyor asmākam eva ca

10780353 yathā bhaved vacaḥ satyaṁ tathā rāma vidhīyatām

1078036 śrī-bhagavān uvāca

10780361 ātmā vai putra utpanna iti vedānuśāsanam

10780363 tasmād asya bhaved vaktā āyur-indriya-sattva-vān

10780371 kiṁ vaḥ kāmo muni-śreṣṭhā brūtāhaṁ karavāṇy atha

10780373 ajānatas tv apacitiṁ yathā me cintyatāṁ budhāḥ

1078038 ṛṣaya ūcuḥ

10780381 ilvalasya suto ghoro balvalo nāma dānavaḥ

10780383 sa dūṣayati naḥ satram etya parvaṇi parvaṇi

10780391 taṁ pāpaṁ jahi dāśārha tan naḥ śuśrūṣaṇaṁ param

10780393 pūya-śoṇita-vin-mūtra- surā-māṁsābhivarṣiṇam

10780401 tataś ca bhārataṁ varṣaṁ parītya su-samāhitaḥ

10780403 caritvā dvādaśa-māsāṁs tīrtha-snāyī viśudhyasi

1079001 śrī-śuka uvāca

10790011 tataḥ parvaṇy upāvṛtte pracaṇḍaḥ pāṁśu-varṣaṇaḥ

10790013 bhīmo vāyur abhūd rājan pūya-gandhas tu sarvaśaḥ

10790021 tato’medhya-mayaṁ varṣaṁ balvalena vinirmitam

10790023 abhavad yajña-śālāyāṁ so’nvadṛśyata śūla-dhṛk

10790031 taṁ vilokya bṛhat-kāyaṁ bhinnāñjana-cayopamam

10790033 tapta-tāmra-śikhā-śmaśruṁ daṁṣṭrogra-bhrū-kuṭī-mukham

10790041 sasmāra mūṣalaṁ rāmaḥ para-sainya-vidāraṇam

10790043 halaṁ ca daitya-damanaṁ te tūrṇam upatasthatuḥ

10790051 tam ākṛṣya halāgreṇa balvalaṁ gagane-caram

10790053 mūṣalenāhanat kruddho mūrdhni brahma-druhaṁ balaḥ

10790061 so’patad bhuvi nirbhinna- lalāṭo’sṛk samutsṛjan

10790063 muñcann ārta-svaraṁ śailo yathā vajra-hato’ruṇaḥ

10790071 saṁstutya munayo rāmaṁ prayujyāvitathāśiṣaḥ

10790073 abhyaṣiñcan mahā-bhāgā vṛtra-ghnaṁ vibudhā yathā

10790081 vaijayantīṁ dadur mālāṁ śrī-dhāmāmlāna-paṅkajām

10790083 rāmāya vāsasī divye divyāny ābharaṇāni ca

10790091 atha tair abhyanujñātaḥ kauśikīm etya brāhmaṇaiḥ

10790093 snātvā sarovaram agād yataḥ sarayūr āsravat

10790101 anu-srotena sarayūṁ prayāgam upagamya saḥ

10790103 snātvā santarpya devādīn jagāma pulahāśramam

10790111 gomatīṁ gaṇḍakīṁ snātvā vipāśāṁ śoṇa āplutaḥ

10790113 gayāṁ gatvā pitṝn iṣṭvā gaṅgā-sāgara-saṅgame

10790121 upaspṛśya mahendrādrau rāmaṁ dṛṣṭvābhivādya ca

10790123 sapta-godāvarīṁ veṇāṁ pampāṁ bhīmarathīṁ tataḥ

10790131 skandaṁ dṛṣṭvā yayau rāmaḥ śrī-śailaṁ giriśālayam

10790133 draviḍeṣu mahā-puṇyaṁ dṛṣṭvādriṁ veṅkaṭaṁ prabhuḥ

10790141 kāmakoṣṇīṁ purīṁ kāñcīṁ kāverīṁ ca sarid-varām

10790143 śrī-raṅgākhyaṁ mahā-puṇyaṁ yatra sannihito hariḥ

10790151 ṛṣabhādriṁ hareḥ kṣetraṁ dakṣiṇāṁ mathurāṁ tathā

10790153 sāmudraṁ setum agamad mahā-pātaka-nāśanam

10790161 tatrāyutam adād dhenūr brāhmaṇebhyo halāyudhaḥ

10790163 kṛtamālāṁ tāmraparṇīṁ malayaṁ ca kulācalam

10790171 tatrāgastyaṁ samāsīnaṁ namaskṛtyābhivādya ca

10790173 yojitas tena cāśīrbhir anujñāto gato’rṇavam

10790175 dakṣiṇaṁ tatra kanyākhyāṁ durgāṁ devīṁ dadarśa saḥ

10790181 tataḥ phālgunam āsādya pañcāpsarasam uttamam

10790183 viṣṇuḥ sannihito yatra snātvāsparśad gavāyutam

10790191 tato’bhivrajya bhagavān keralāṁs tu trigartakān

10790193 gokarṇākhyaṁ śiva-kṣetraṁ sānnidhyaṁ yatra dhūrjaṭeḥ

10790201 āryāṁ dvaipāyanīṁ dṛṣṭvā śūrpārakam agād balaḥ

10790203 tāpīṁ payoṣṇīṁ nirvindhyām upaspṛśyātha daṇḍakam

10790211 praviśya revām agamad yatra māhīṣmatī purī

10790213 manu-tīrtham upaspṛśya prabhāsaṁ punar āgamat

10790221 śrutvā dvijaiḥ kathyamānaṁ kuru-pāṇḍava-saṁyuge

10790223 sarva-rājanya-nidhanaṁ bhāraṁ mene hṛtaṁ bhuvaḥ

10790231 sa bhīma-duryodhanayor gadābhyāṁ yudhyator mṛdhe

10790233 vārayiṣyan vinaśanaṁ jagāma yadu-nandanaḥ

10790241 yudhiṣṭhiras tu taṁ dṛṣṭvā yamau kṛṣṇārjunāv api

10790243 abhivādyābhavaṁs tūṣṇīṁ kiṁ vivakṣur ihāgataḥ

10790251 gadā-pāṇī ubhau dṛṣṭvā saṁrabdhau vijayaiṣiṇau

10790253 maṇḍalāni vicitrāṇi carantāv idam abravīt

10790261 yuvāṁ tulya-balau vīrau he rājan he vṛkodara

10790263 ekaṁ prāṇādhikaṁ manye utaikaṁ śikṣayādhikam

10790271 tasmād ekatarasyeha yuvayoḥ sama-vīryayoḥ

10790273 na lakṣyate jayo’nyo vā viramatv aphalo raṇaḥ

10790281 na tad-vākyaṁ jagṛhatur baddha-vairau nṛpārthavat

10790283 anusmarantāv anyonyaṁ duruktaṁ duṣkṛtāni ca

10790291 diṣṭaṁ tad anumanvāno rāmo dvāravatīṁ yayau

10790293 ugrasenādibhiḥ prītair jñātibhiḥ samupāgataḥ

10790301 taṁ punar naimiṣaṁ prāptam ṛṣayo’yājayan mudā

10790303 kratv-aṅgaṁ kratubhiḥ sarvair nivṛttākhila-vigraham

10790311 tebhyo viśuddhaṁ vijñānaṁ bhagavān vyatarad vibhuḥ

10790313 yenaivātmany ado viśvam ātmānaṁ viśva-gaṁ viduḥ

10790321 sva-patyāvabhṛtha-snāto jñāti-bandhu-suhṛd-vṛtaḥ

10790323 reje sva-jyotsnayevenduḥ su-vāsāḥ suṣṭhv alaṅkṛtaḥ

10790331 īdṛg-vidhāny asaṅkhyāni balasya bala-śālinaḥ

10790333 anantasyāprameyasya māyā-martyasya santi hi

10790341 yo’nusmareta rāmasya karmāṇy adbhuta-karmaṇaḥ

10790343 sāyaṁ prātar anantasya viṣṇoḥ sa dayito bhavet

1080001 śrī-rājovāca

10800011 bhagavan yāni cānyāni mukundasya mahātmanaḥ

10800013 vīryāṇy ananta-vīryasya śrotum icchāmi he prabho

10800021 ko nu śrutvāsakṛd brahmann uttamaḥśloka-sat-kathāḥ

10800023 virameta viśeṣa-jño viṣaṇṇaḥ kāma-mārgaṇaiḥ

10800031 sā vāg yayā tasya guṇān gṛṇīte

10800032 karau ca tat-karma-karau manaś ca

10800033 smared vasantaṁ sthira-jaṅgameṣu

10800034 śṛṇoti tat-puṇya-kathāḥ sa karṇaḥ

10800041 śiras tu tasyobhaya-liṅgam ānamet

10800042 tad eva yat paśyati tad dhi cakṣuḥ

10800043 aṅgāni viṣṇor atha taj-janānāṁ

10800044 pādodakaṁ yāni bhajanti nityam

1080005 sūta uvāca

10800051 viṣṇu-rātena sampṛṣṭo bhagavān bādarāyaṇiḥ

10800053 vāsudeve bhagavati nimagna-hṛdayo’bravīt

1080006 śrī-śuka uvāca

10800061 kṛṣṇasyāsīt sakhā kaścid brāhmaṇo brahma-vittamaḥ

10800063 virakta indriyārtheṣu praśāntātmā jitendriyaḥ

10800071 yadṛcchayopapannena vartamāno gṛhāśramī

10800073 tasya bhāryā ku-cailasya kṣut-kṣāmā ca tathā-vidhā

10800081 pati-vratā patiṁ prāha mlāyatā vadanena sā

10800083 daridraṁ sīdamānā vai vepamānābhigamya ca

10800091 nanu brahman bhagavataḥ sakhā sākṣāc chriyaḥ patiḥ

10800093 brahmaṇyaś ca śaraṇyaś ca bhagavān sātvatarṣabhaḥ

10800101 tam upaihi mahā-bhāga sādhūnāṁ ca parāyaṇam

10800103 dāsyati draviṇaṁ bhūri sīdate te kuṭumbine

10800111 āste’dhunā dvāravatyāṁ bhoja-vṛṣṇy-andhakeśvaraḥ

10800113 smarataḥ pāda-kamalam ātmānam api yacchati

10800115 kiṁ nv artha-kāmān bhajato nāty-abhīṣṭān jagad-guruḥ

10800121 sa evaṁ bhāryayā vipro bahuśaḥ prārthito muhuḥ

10800123 ayaṁ hi paramo lābha uttamaḥśloka-darśanam

10800131 iti sañcintya manasā gamanāya matiṁ dadhe

10800133 apy asty upāyanaṁ kiñcid gṛhe kalyāṇi dīyatām

10800141 yācitvā caturo muṣṭīn viprān pṛthuka-taṇḍulān

10800143 caila-khaṇḍena tān baddhvā bhartre prādād upāyanam

10800151 sa tān ādāya viprāgryaḥ prayayau dvārakāṁ kila

10800153 kṛṣṇa-sandarśanaṁ mahyaṁ kathaṁ syād iti cintayan

10800161 trīṇi gulmāny atīyāya tisraḥ kakṣāś ca sa-dvijaḥ

10800163 vipro’gamyāndhaka-vṛṣṇīnāṁ gṛheṣv acyuta-dharmiṇām

10800171 gṛhaṁ dvy-aṣṭa-sahasrāṇāṁ mahiṣīṇāṁ harer dvijaḥ

10800173 viveśaikatamaṁ śrīmad brahmānandaṁ gato yathā

10800181 taṁ vilokyācyuto dūrāt priyā-paryaṅkam āsthitaḥ

10800183 sahasotthāya cābhyetya dorbhyāṁ paryagrahīn mudā

10800191 sakhyuḥ priyasya viprarṣer aṅga-saṅgāti-nirvṛtaḥ

10800193 prīto vyamuñcad ab-bindūn netrābhyāṁ puṣkarekṣaṇaḥ

10800201 athopaveśya paryaṅke svayaṁ sakhyuḥ samarhaṇam

10800203 upahṛtyāvanijyāsya pādau pādāvanejanīḥ

10800211 agrahīc chirasā rājan bhagavāŸ loka-pāvanaḥ

10800213 vyalimpad divya-gandhena candanāguru-kuṅkumaiḥ

10800221 dhūpaiḥ surabhibhir mitraṁ pradīpāvalibhir mudā

10800223 arcitvāvedya tāmbūlaṁ gāṁ ca svāgatam abravīt

10800231 ku-cailaṁ malinaṁ kṣāmaṁ dvijaṁ dhamani-santatam

10800233 devī paryacarat sākṣāc cāmara-vyajanena vai

10800241 antaḥ-pura-jano dṛṣṭvā kṛṣṇenāmala-kīrtinā

10800243 vismito’bhūd ati-prītyā avadhūtaṁ sabhājitam

10800251 kim anena kṛtaṁ puṇyam avadhūtena bhikṣuṇā

10800253 śriyā hīnena loke’smin garhitenādhamena ca

10800261 yo’sau tri-loka-guruṇā śrī-nivāsena sambhṛtaḥ

10800263 paryaṅka-sthāṁ śriyaṁ hitvā pariṣvakto’gra-jo yathā

10800271 kathayāṁ cakratur gāthāḥ pūrvā guru-kule satoḥ

10800273 ātmanor lalitā rājan karau gṛhya parasparam

1080028 śrī-bhagavān uvāca

10800281 api brahman guru-kulād bhavatā labdha-dakṣiṇāt

10800283 samāvṛttena dharma-jña bhāryoṭhā sadṛśī na vā

10800291 prāyo gṛheṣu te cittam akāma-vihitaṁ tathā

10800293 naivāti-prīyase vidvan dhaneṣu viditaṁ hi me

10800301 kecit kurvanti karmāṇi kāmair ahata-cetasaḥ

10800303 tyajantaḥ prakṛtīr daivīr yathāhaṁ loka-saṅgraham

10800311 kaccid guru-kule vāsaṁ brahman smarasi nau yataḥ

10800313 dvijo vijñāya vijñeyaṁ tamasaḥ pāram aśnute

10800321 sa vai sat-karmaṇāṁ sākṣād dvijāter iha sambhavaḥ

10800323 ādyo’ṅga yatrāśramiṇāṁ yathāhaṁ jñāna-do guruḥ

10800331 nanv artha-kovidā brahman varṇāśrama-vatām iha

10800333 ye mayā guruṇā vācā taranty añjo bhavārṇavam

10800341 nāham ijyā-prajātibhyāṁ tapasopaśamena vā

10800343 tuṣyeyaṁ sarva-bhūtātmā guru-śuśrūṣayā yathā

10800351 api naḥ smaryate brahman vṛttaṁ nivasatāṁ gurau

10800353 guru-dāraiś coditānām indhanānayane kvacit

10800361 praviṣṭānāṁ mahāraṇyam apartau su-mahad dvija

10800363 vāta-varṣam abhūt tīvraṁ niṣṭhurāḥ stanayitnavaḥ

10800371 sūryaś cāstaṁ gatas tāvat tamasā cāvṛtā diśaḥ

10800373 nimnaṁ kūlaṁ jala-mayaṁ na prājñāyata kiñcana

10800381 vayaṁ bhṛśaṁ tatra mahānilāmbubhir

10800382 nihanyamānā muhur ambu-samplave

10800383 diśo’vidanto’tha parasparaṁ vane

10800384 gṛhīta-hastāḥ paribabhrimāturāḥ

10800391 etad viditvā udite ravau sāndīpanir guruḥ

10800393 anveṣamāṇo naḥ śiṣyān ācāryo’paśyad āturān

10800401 aho he putrakā yūyam asmad-arthe’ti-duḥkhitāḥ

10800403 ātmā vai prāṇināṁ preṣṭhas tam anādṛtya mat-parāḥ

10800411 etad eva hi sac-chiṣyaiḥ kartavyaṁ guru-niṣkṛtam

10800413 yad vai viśuddha-bhāvena sarvārthātmārpaṇaṁ gurau

10800421 tuṣṭo’haṁ bho dvija-śreṣṭhāḥ satyāḥ santu manorathāḥ

10800423 chandāṁsy ayāta-yāmāni bhavantv iha paratra ca

10800431 itthaṁ-vidhāny anekāni vasatāṁ guru-veśmani

10800433 guror anugraheṇaiva pumān pūrṇaḥ praśāntaye

1080044 śrī-brāhmaṇa uvāca

10800441 kim asmābhir anirvṛttaṁ deva-deva jagad-guro

10800443 bhavatā satya-kāmena yeṣāṁ vāso guror abhūt

10800451 yasya cchando-mayaṁ brahma deha āvapanaṁ vibho

10800453 śreyasāṁ tasya guruṣu vāso’tyanta-viḍambanam

1081001 śrī-śuka uvāca

10810011 sa itthaṁ dvija-mukhyena saha saṅkathayan hariḥ

10810013 sarva-bhūta-mano-'bhijñaḥ smayamāna uvāca tam

10810021 brahmaṇyo brāhmaṇaṁ kṛṣṇo bhagavān prahasan priyam

10810023 premṇā nirīkṣaṇenaiva prekṣan khalu satāṁ gatiḥ

1081003 śrī-bhagavān uvāca

10810031 kim upāyanam ānītaṁ brahman me bhavatā gṛhāt

10810033 aṇv apy upāhṛtaṁ bhaktaiḥ premṇā bhūry eva me bhavet

10810035 bhūry apy abhaktopahṛtaṁ na me toṣāya kalpate

10810041 patraṁ puṣpaṁ phalaṁ toyaṁ yo me bhaktyā prayacchati

10810043 tad ahaṁ bhakty-upahṛtam aśnāmi prayatātmanaḥ

10810051 ity ukto’pi dvijas tasmai vrīḍitaḥ pataye śriyaḥ

10810053 pṛthuka-prasṛtiṁ rājan na prāyacchad avāṅ-mukhaḥ

10810061 sarva-bhūtātma-dṛk sākṣāt tasyāgamana-kāraṇam

10810063 vijñāyācintayan nāyaṁ śrī-kāmo mābhajat purā

10810071 patnyāḥ pati-vratāyās tu sakhā priya-cikīrṣayā

10810073 prāpto mām asya dāsyāmi sampado’martya-durlabhāḥ

10810081 itthaṁ vicintya vasanāc cīra-baddhān dvi-janmanaḥ

10810083 svayaṁ jahāra kim idam iti pṛthuka-taṇḍulān

10810091 nanv etad upanītaṁ me parama-prīṇanaṁ sakhe

10810093 tarpayanty aṅga māṁ viśvam ete pṛthuka-taṇḍulāḥ

10810101 iti muṣṭiṁ sakṛj jagdhvā dvitīyāṁ jagdhum ādade

10810103 tāvac chrīr jagṛhe hastaṁ tat-parā parameṣṭhinaḥ

10810111 etāvatālaṁ viśvātman sarva-sampat-samṛddhaye

10810113 asmin loke’tha vāmuṣmin puṁsas tvat-toṣa-kāraṇam

10810121 brāhmaṇas tāṁ tu rajanīm uṣitvācyuta-mandire

10810123 bhuktvā pītvā sukhaṁ mene ātmānaṁ svar-gataṁ yathā

10810131 śvo-bhūte viśva-bhāvena sva-sukhenābhivanditaḥ

10810133 jagāma svālayaṁ tāta pathy anuvrajya nanditaḥ

10810141 sa cālabdhvā dhanaṁ kṛṣṇān na tu yācitavān svayam

10810143 sva-gṛhān vrīḍito’gacchan mahad-darśana-nirvṛtaḥ

10810151 aho brahmaṇya-devasya dṛṣṭā brahmaṇyatā mayā

10810153 yad daridratamo lakṣmīm āśliṣṭo bibhratorasi

10810161 kvāhaṁ daridraḥ pāpīyān kva kṛṣṇaḥ śrī-niketanaḥ

10810163 brahma-bandhur iti smāhaṁ bāhubhyāṁ parirambhitaḥ

10810171 nivāsitaḥ priyā-juṣṭe paryaṅke bhrātaro yathā

10810173 mahiṣyā vījitaḥ śrānto bāla-vyajana-hastayā

10810181 śuśrūṣayā paramayā pāda-saṁvāhanādibhiḥ

10810183 pūjito deva-devena vipra-devena deva-vat

10810191 svargāpavargayoḥ puṁsāṁ rasāyāṁ bhuvi sampadām

10810193 sarvāsām api siddhīnāṁ mūlaṁ tac-caraṇārcanam

10810201 adhano’yaṁ dhanaṁ prāpya mādyann uccair na māṁ smaret

10810203 iti kāruṇiko nūnaṁ dhanaṁ me’bhūri nādadāt

10810211 iti tac cintayann antaḥ prāpto nija-gṛhāntikam

10810213 sūryānalendu-saṅkāśair vimānaiḥ sarvato vṛtam

10810221 vicitropavanodyānaiḥ kūjad-dvija-kulākulaiḥ

10810223 protphulla-kumudāmbhoja- kahlārotpala-vāribhiḥ

10810231 juṣṭaṁ sv-alaṅkṛtaiḥ pumbhiḥ strībhiś ca hariṇākṣibhiḥ

10810233 kim idaṁ kasya vā sthānaṁ kathaṁ tad idam ity abhūt

10810241 evaṁ mīmāṁsamānaṁ taṁ narā nāryo’mara-prabhāḥ

10810243 pratyagṛhṇan mahā-bhāgaṁ gīta-vādyena bhūyasā

10810251 patim āgatam ākarṇya patny uddharṣāti-sambhramā

10810253 niścakrāma gṛhāt tūrṇaṁ rūpiṇī śrīr ivālayāt

10810261 pati-vratā patiṁ dṛṣṭvā premotkaṇṭhāśru-locanā

10810263 mīlitākṣy anamad buddhyā manasā pariṣasvaje

10810271 patnīṁ vīkṣya visphurantīṁ devīṁ vaimānikīm iva

10810273 dāsīnāṁ niṣka-kaṇṭhīnāṁ madhye bhāntīṁ sa vismitaḥ

10810281 prītaḥ svayaṁ tayā yuktaḥ praviṣṭo nija-mandiram

10810283 maṇi-stambha-śatopetaṁ mahendra-bhavanaṁ yathā

10810291 payaḥ-phena-nibhāḥ śayyā dāntā rukma-paricchadāḥ

10810293 paryaṅkā hema-daṇḍāni cāmara-vyajanāni ca

10810301 āsanāni ca haimāni mṛdūpastaraṇāni ca

10810303 muktādāma-vilambīni vitānāni dyumanti ca

10810311 svaccha-sphaṭika-kuḍyeṣu mahā-mārakateṣu ca

10810313 ratna-dīpān bhrājamānān lalanā ratna-saṁyutāḥ

10810321 vilokya brāhmaṇas tatra samṛddhīḥ sarva-sampadām

10810323 tarkayām āsa nirvyagraḥ sva-samṛddhim ahaitukīm

10810331 nūnaṁ b1ataitan-mama durbhagasya

10810332 śaśvad daridrasya samṛddhi-hetuḥ

10810333 mahā-vibhūter avalokato’nyo

10810334 naivopapadyeta yadūttamasya

10810341 nanv abruvāṇo diśate samakṣaṁ

10810342 yāciṣṇave bhūry api bhūri-bhojaḥ

10810343 parjanya-vat tat svayam īkṣamāṇo

10810344 dāśārhakāṇām ṛṣabhaḥ sakhā me

10810351 kiñcit karoty urv api yat sva-dattaṁ

10810352 suhṛt-kṛtaṁ phalgv api bhūri-kārī

10810353 mayopanītaṁ pṛthukaika-muṣṭiṁ

10810354 pratyagrahīt prīti-yuto mahātmā

10810361 tasyaiva me sauhṛda-sakhya-maitrī-

10810362 dāsyaṁ punar janmani janmani syāt

10810363 mahānubhāvena guṇālayena

10810364 viṣajjatas tat-puruṣa-prasaṅgaḥ

10810371 bhaktāya citrā bhagavān hi sampado

10810372 rājyaṁ vibhūtīr na samarthayaty ajaḥ

10810373 adīrgha-bodhāya vicakṣaṇaḥ svayaṁ

10810374 paśyan nipātaṁ dhanināṁ madodbhavam

10810381 itthaṁ vyavasito buddhyā bhakto’tīva janārdane

10810383 viṣayān jāyayā tyakṣyan bubhuje nāti-lampaṭaḥ

10810391 tasya vai deva-devasya harer yajña-pateḥ prabhoḥ

10810393 brāhmaṇāḥ prabhavo daivaṁ na tebhyo vidyate param

10810401 evaṁ sa vipro bhagavat-suhṛt tadā

10810402 dṛṣṭvā sva-bhṛtyair ajitaṁ parājitam

10810403 tad-dhyāna-vegodgrathitātma-bandhanas

10810404 tad-dhāma lebhe’cirataḥ satāṁ gatim

10810411 etad brahmaṇya-devasya śrutvā brahmaṇyatāṁ naraḥ

10810413 labdha-bhāvo bhagavati karma-bandhād vimucyate

1082001 śrī-śuka uvāca

10820011 athaikadā dvāravatyāṁ vasato rāma-kṛṣṇayoḥ

10820013 sūryoparāgaḥ su-mahān āsīt kalpa-kṣaye yathā

10820021 taṁ jñātvā manujā rājan purastād eva sarvataḥ

10820023 samanta-pañcakaṁ kṣetraṁ yayuḥ śreyo-vidhitsayā

10820031 niḥkṣatriyāṁ mahīṁ kurvan rāmaḥ śastra-bhṛtāṁ varaḥ

10820033 nṛpāṇāṁ rudhiraugheṇa yatra cakre mahā-hradān

10820041 īje ca bhagavān rāmo yatrāspṛṣṭo’pi karmaṇā

10820043 lokaṁ saṅgrāhayann īśo yathānyo’ghāpanuttaye

10820051 mahatyāṁ tīrtha-yātrāyāṁ tatrāgan bhāratīḥ prajāḥ

10820053 vṛṣṇayaś ca tathākrūra- vasudevāhukādayaḥ

10820061 yayur bhārata tat kṣetraṁ svam aghaṁ kṣapayiṣṇavaḥ

10820063 gada-pradyumna-sāmbādyāḥ sucandra-śuka-sāraṇaiḥ

10820071 āste’niruddho rakṣāyāṁ kṛtavarmā ca yūtha-paḥ

10820073 te rathair deva-dhiṣṇyābhair hayaiś ca tarala-plavaiḥ

10820081 gajair nadadbhir abhrābhair nṛbhir vidyādhara-dyubhiḥ

10820083 vyarocanta mahā-tejāḥ pathi kāñcana-mālinaḥ

10820091 divya-srag-vastra-sannāhāḥ kalatraiḥ khe-carā iva

10820093 tatra snātvā mahā-bhāgā upoṣya su-samāhitāḥ

10820101 brāhmaṇebhyo dadur dhenūr vāsaḥ-srag-rukma-mālinīḥ

10820103 rāma-hradeṣu vidhi-vat punar āplutya vṛṣṇayaḥ

10820111 daduḥ sv-annaṁ dvijāgryebhyaḥ kṛṣṇe no bhaktir astv iti

10820113 svayaṁ ca tad-anujñātā vṛṣṇayaḥ kṛṣṇa-devatāḥ

10820121 bhuktvopaviviśuḥ kāmaṁ snigdha-cchāyāṅghripāṅghriṣu

10820123 tatrāgatāṁs te dadṛśuḥ suhṛt-sambandhino nṛpān

10820131 matsyośīnara-kauśalya- vidarbha-kuru-sṛñjayān

10820133 kāmboja-kaikayān madrān kuntīn ānarta-keralān

10820141 anyāṁś caivātma-pakṣīyān parāṁś ca śataśo nṛpa

10820143 nandādīn suhṛdo gopān gopīś cotkaṇṭhitāś ciram

108201411 anyonya-sandarśana-harṣa-raṁhasā

108201413 protphulla-hṛd-vaktra-saroruha-śriyaḥ

108201411 āśliṣya gāṭhaṁ nayanaiḥ sravaj-jalā

108201411 hṛṣyat-tvaco ruddha-giro yayur mudam

10820151 striyaś ca saṁvīkṣya mitho’ti-sauhṛda-

10820153 smitāmalāpāṅga-dṛśo’bhirebhire

10820151 stanaiḥ stanān kuṅkuma-paṅka-rūṣitān

10820151 nihatya dorbhiḥ praṇayāśru-locanāḥ

10820161 tato’bhivādya te vṛddhān yaviṣṭhair abhivāditāḥ

10820163 sv-āgataṁ kuśalaṁ pṛṣṭvā cakruḥ kṛṣṇa-kathā mithaḥ

10820171 pṛthā bhrātṝn svasṝr vīkṣya tat-putrān pitarāv api

10820173 bhrātṛ-patnīr mukundaṁ ca jahau saṅkathayā śucaḥ

1082018kunty uvāca

10820181 ārya bhrātar ahaṁ manye ātmānam akṛtāśiṣam

10820183 yad vā āpatsu mad-vārtāṁ nānusmaratha sattamāḥ

10820191 suhṛdo jñātayaḥ putrā bhrātaraḥ pitarāv api

10820193 nānusmaranti sva-janaṁ yasya daivam adakṣiṇam

1082020 śrī-vasudeva uvāca

10820201 amba māsmān asūyethā daiva-krīḍanakān narān

10820203 īśasya hi vaśe lokaḥ kurute kāryate’tha vā

10820211 kaṁsa-pratāpitāḥ sarve vayaṁ yātā diśaṁ diśam

10820213 etarhy eva punaḥ sthānaṁ daivenāsāditāḥ svasaḥ

1082022 śrī-śuka uvāca

10820221 vasudevograsenādyair yadubhis te’rcitā nṛpāḥ

10820223 āsann acyuta-sandarśa- paramānanda-nirvṛtāḥ

10820231 bhīṣmo droṇo’mbikā-putro gāndhārī sa-sutā tathā

10820233 sa-dārāḥ pāṇḍavāḥ kuntī sañjayo viduraḥ kṛpaḥ

10820241 kuntībhojo virāṭaś ca bhīṣmako nagnajin mahān

10820243 purujid drupadaḥ śalyo dhṛṣṭaketuḥ sa kāśi-rāṭ

10820251 damaghoṣo viśālākṣo maithilo madra-kekayau

10820253 yudhāmanyuḥ suśarmā ca sa-sutā bāhlikādayaḥ

10820261 rājāno ye ca rājendra yudhiṣṭhiram anuvratāḥ

10820263 śrī-niketaṁ vapuḥ śaureḥ sa-strīkaṁ vīkṣya vismitāḥ

10820271 atha te rāma-kṛṣṇābhyāṁ samyak prāpta-samarhaṇāḥ

10820273 praśaśaṁsur mudā yuktā vṛṣṇīn kṛṣṇa-parigrahān

10820281 aho bhoja-pate yūyaṁ janma-bhājo nṛṇām iha

10820283 yat paśyathāsakṛt kṛṣṇaṁ durdarśam api yoginām

10820291 yad-viśrutiḥ śruti-nutedam alaṁ punāti

10820293 pādāvanejana-payaś ca vacaś ca śāstram

10820291 bhūḥ kāla-bharjita-bhagāpi yad-aṅghri-padma-

10820291 sparśottha-śaktir abhivarṣati no’khilārthān

10820301 tad-darśana-sparśanānupatha-prajalpa-

10820303 śayyāsanāśana-sayauna-sapiṇḍa-bandhaḥ

10820301 yeṣāṁ gṛhe niraya-vartmani vartatāṁ vaḥ

10820301 svargāpavarga-viramaḥ svayam āsa viṣṇuḥ

1082031 śrī-śuka uvāca

10820311 nandas tatra yadūn prāptān jñātvā kṛṣṇa-purogamān

10820313 tatrāgamad vṛto gopair anaḥ-sthārthair didṛkṣayā

10820321 taṁ dṛṣṭvā vṛṣṇayo hṛṣṭās tanvaḥ prāṇam ivotthitāḥ

10820323 pariṣasvajire gāṭhaṁ cira-darśana-kātarāḥ

10820331 vasudevaḥ pariṣvajya samprītaḥ prema-vihvalaḥ

10820333 smaran kaṁsa-kṛtān kleśān putra-nyāsaṁ ca gokule

10820341 kṛṣṇa-rāmau pariṣvajya pitarāv abhivādya ca

10820343 na kiñcanocatuḥ premṇā sāśru-kaṇṭhau kurūdvaha

10820351 tāv ātmāsanam āropya bāhubhyāṁ parirabhya ca

10820353 yaśodā ca mahā-bhāgā sutau vijahatuḥ śucaḥ

10820361 rohiṇī devakī cātha pariṣvajya vrajeśvarīm

10820363 smarantyau tat-kṛtāṁ maitrīṁ bāṣpa-kaṇṭhyau samūcatuḥ

10820371 kā vismareta vāṁ maitrīm anivṛttāṁ vrajeśvari

10820373 avāpyāpy aindram aiśvaryaṁ yasyā neha pratikriyā

10820381 etāv adṛṣṭa-pitarau yuvayoḥ sma pitroḥ

10820382 samprīṇanābhyudaya-poṣaṇa-pālanāni

10820383 prāpyoṣatur bhavati pakṣma ha yadvad akṣṇor

10820384 nyastāv akutra ca bhayau na satāṁ paraḥ svaḥ

1082039 śrī-śuka uvāca

10820391 gopyaś ca kṛṣṇam upalabhya cirād abhīṣṭaṁ

10820392 yat-prekṣaṇe dṛśiṣu pakṣma-kṛtaṁ śapanti

10820393 dṛgbhir hṛdī-kṛtam alaṁ parirabhya sarvās

10820394 tad-bhāvam āpur api nitya-yujāṁ durāpam

10820401 bhagavāṁs tās tathā-bhūtā vivikta upasaṅgataḥ

10820403 āśliṣyānāmayaṁ pṛṣṭvā prahasann idam abravīt

10820411 api smaratha naḥ sakhyaḥ svānām artha-cikīrṣayā

10820413 gatāṁś cirāyitāñ chatru- pakṣa-kṣapaṇa-cetasaḥ

10820421 apy avadhyāyathāsmān svid akṛta-jñāviśaṅkayā

10820423 nūnaṁ bhūtāni bhagavān yunakti viyunakti ca

10820431 vāyur yathā ghanānīkaṁ tṛṇaṁ tūlaṁ rajāṁsi ca

10820433 saṁyojyākṣipate bhūyas tathā bhūtāni bhūta-kṛt

10820441 mayi bhaktir hi bhūtānām amṛtatvāya kalpate

10820443 diṣṭyā yad āsīn mat-sneho bhavatīnāṁ mad-āpanaḥ

10820451 ahaṁ hi sarva-bhūtānām ādir anto’ntaraṁ bahiḥ

10820453 bhautikānāṁ yathā khaṁ vār bhūr vāyur jyotir aṅganāḥ

10820461 evaṁ hy etāni bhūtāni bhūteṣv ātmātmanā tataḥ

10820463 ubhayaṁ mayy atha pare paśyatābhātam akṣare

1082047 śrī-śuka uvāca

10820471 adhyātma-śikṣayā gopya evaṁ kṛṣṇena śikṣitāḥ

10820473 tad-anusmaraṇa-dhvasta- jīva-kośās tam adhyagan

10820481 āhuś ca te nalina-nābha padāravindaṁ

10820482 yogeśvarair hṛdi vicintyam agādha-bodhaiḥ

10820483 saṁsāra-kūpa-patitottaraṇāvalambaṁ

10820484 gehaṁ juṣām api manasy udiyāt sadā naḥ

1083001 śrī-śuka uvāca

10830011 tathānugṛhya bhagavān gopīnāṁ sa gurur gatiḥ

10830013 yudhiṣṭhiram athāpṛcchat sarvāṁś ca suhṛdo’vyayam

10830021 ta evaṁ loka-nāthena paripṛṣṭāḥ su-sat-kṛtāḥ

10830023 pratyūcur hṛṣṭa-manasas tat-pādekṣā-hatāṁhasaḥ

10830031 kuto’śivaṁ tvac-caraṇāmbujāsavaṁ

10830032 mahan-manasto mukha-niḥsṛtaṁ kvacit

10830032 pibanti ye karṇa-puṭair alaṁ prabho

10830034 dehaṁ-bhṛtāṁ deha-kṛd-asmṛti-cchidam

10830041 hi tvātma-dhāma-vidhutātma-kṛta-try-avasthām

10830042 ānanda-samplavam akhaṇḍam akuṇṭha-bodham

10830043 kālopasṛṣṭa-nigamāvana ātta-yoga-

10830044 māyākṛtiṁ paramahaṁsa-gatiṁ natāḥ sma

1083005 śrī-ṛṣir uvāca

10830051 ity uttamaḥ-śloka-śikhā-maṇiṁ janeṣv

10830052 abhiṣṭuvatsv andhaka-kaurava-striyaḥ

10830053 sametya govinda-kathā mitho’gṛṇaṁs

10830054 tri-loka-gītāḥ śṛṇu varṇayāmi te

1083006 śrī-draupady uvāca

10830061 he vaidarbhy acyuto bhadre he jāmbavati kauśale

10830063 he satyabhāme kālindi śaibye rohiṇi lakṣmaṇe

10830071 he kṛṣṇa-patnya etan no brūte vo bhagavān svayam

10830073 upayeme yathā lokam anukurvan sva-māyayā

1083008 śrī-rukmiṇy uvāca

10830081 caidyāya mārpayitum udyata-kārmukeṣu

10830082 rājasv ajeya-bhaṭa-śekharitāṅghri-reṇuḥ

10830083 ninye mṛgendra iva bhāgam ajāvi-yūthāt

10830084 tac-chrī-niketa-caraṇo’stu mamārcanāya

1083009 śrī-satyabhāmovāca

10830091 yo me sanābhi-vadha-tapta-hṛdā tatena

10830092 liptābhiśāpam apamārṣṭum upājahāra

10830093jitvarkṣa-rājam atha ratnam adāt sa tena

10830094 bhītaḥ pitādiśata māṁ prabhave’pi dattām

1083010 śrī-jāmbavaty uvāca

10830101 prājñāya deha-kṛd amuṁ nija-nātha-daivaṁ

10830102 sītā-patiṁ tri-navahāny amunābhyayudhyat

10830103jñātvā parīkṣita upāharad arhaṇaṁ māṁ

10830104 pādau pragṛhya maṇināham amuṣya dāsī

1083011 śrī-kālindy uvāca

10830111 tapaś carantīm ājñāya sva-pāda-sparśanāśayā

10830113 sakhyopetyāgrahīt pāṇiṁ yo’haṁ tad-gṛha-mārjanī

1083012 śrī-mitravindovāca

10830121 yo māṁ svayaṁ-vara upetya vijitya bhū-pān

10830122 ninye śva-yūtha-gam ivātma-baliṁ dvipāriḥ

10830123 bhrātṝṁś ca me’pakurutaḥ sva-puraṁ śriyaukas

10830124 tasyāstu me’nu-bhavam aṅghry-avanejanatvam

1083013 śrī-satyovāca

10830131 saptokṣaṇo’ti-bala-vīrya-su-tīkṣṇa-śṛṅgān

10830132 pitrā kṛtān kṣitipa-vīrya-parīkṣaṇāya

10830133 tān vīra-durmada-hanas tarasā nigṛhya

10830134 krīḍan babandha ha yathā śiśavo’ja-tokān

10830141 ya itthaṁ vīrya-śulkāṁ māṁ dāsībhiś catur-aṅgiṇīm

10830143 pathi nirjitya rājanyān ninye tad-dāsyam astu me

1083015 śrī-bhadrovāca

10830151 pitā me mātuleyāya svayam āhūya dattavān

10830153 kṛṣṇe kṛṣṇāya tac-cittām akṣauhiṇyā sakhī-janaiḥ

10830161 asya me pāda-saṁsparśo bhavej janmani janmani

10830163 karmabhir bhrāmyamāṇāyā yena tac chreya ātmanaḥ

1083017 śrī-lakṣmaṇovāca

10830171 mamāpi rājñy acyuta-janma-karma

10830172 śrutvā muhur nārada-gītam āsa ha

10830173 cittaṁ mukunde kila padma-hastayā

10830174 vṛtaḥ su-sammṛśya vihāya loka-pān

10830181 jñātvā mama mataṁ sādhvi pitā duhitṛ-vatsalaḥ

10830183 bṛhatsena iti khyātas tatropāyam acīkarat

10830191 yathā svayaṁ-vare rājñi matsyaḥ pārthepsayā kṛtaḥ

10830193 ayaṁ tu bahir ācchanno dṛśyate sa jale param

10830201 śrutvaitat sarvato bhū-pā āyayur mat-pituḥ puram

10830203 sarvāstra-śastra-tattva-jñāḥ sopādhyāyāḥ sahasraśaḥ

10830211 pitrā sampūjitāḥ sarve yathā-vīryaṁ yathā-vayaḥ

10830213 ādaduḥ sa-śaraṁ cāpaṁ veddhuṁ parṣadi mad-dhiyaḥ

10830221 ādāya vyasṛjan kecit sajyaṁ kartum anīśvarāḥ

10830223 ā-koṣṭhaṁ jyāṁ samutkṛṣya petur eke’munāhatāḥ

10830231 sajyaṁ kṛtvāpare vīrā māgadhāmbaṣṭha-cedipāḥ

10830233 bhīmo duryodhanaḥ karṇo nāvidaṁs tad-avasthitim

10830241 matsyābhāsaṁ jale vīkṣya jñātvā ca tad-avasthitim

10830243 pārtho yatto’sṛjad bāṇaṁ nācchinat paspṛśe param

10830251 rājanyeṣu nivṛtteṣu bhagnamāneṣu māniṣu

10830253 bhagavān dhanur ādāya sajyaṁ kṛtvātha līlayā

10830261 tasmin sandhāya viśikhaṁ matsyaṁ vīkṣya sakṛj jale

10830263 chittveṣuṇāpātayat taṁ sūrye cābhijiti sthite

10830271 divi dundubhayo nedur jaya-śabda-yutā bhuvi

10830273 devāś ca kusumāsārān mumucur harṣa-vihvalāḥ

10830281 tad raṅgam āviśam ahaṁ kala-nūpurābhyāṁ

10830282 padbhyāṁ pragṛhya kanakojjvala-ratna-mālām

10830283 nūtne nivīya paridhāya ca kauśikāgrye

10830284 sa-vrīḍa-hāsa-vadanā kavarī-dhṛta-srak

10830291 unnīya vaktram uru-kuntala-kuṇḍala-tviḍ-

10830292 gaṇḍa-sthalaṁ śiśira-hāsa-kaṭākṣa-mokṣaiḥ

10830293 rājño nirīkṣya paritaḥ śanakair murārer

10830294 aṁse’nurakta-hṛdayā nidadhe sva-mālām

10830301 tāvan mṛdaṅga-paṭahāḥ śaṅkha-bhery-ānakādayaḥ

10830303 ninedur naṭa-nartakyo nanṛtur gāyakā jaguḥ

10830311 evaṁ vṛte bhagavati mayeśe nṛpa-yūthapāḥ

10830313 na sehire yājñaseni spardhanto hṛc-chayāturāḥ

10830321 māṁ tāvad ratham āropya haya-ratna-catuṣṭayam

10830323 śārṅgam udyamya sannaddhas tasthāv ājau catur-bhujaḥ

10830331 dārukaś codayām āsa kāñcanopaskaraṁ ratham

10830333 miṣatāṁ bhū-bhujāṁ rājñi mṛgāṇāṁ mṛga-rāḍ iva

10830341 te’nvasajjanta rājanyā niṣeddhuṁ pathi kecana

10830343 saṁyattā uddhṛteṣv-āsā grāma-siṁhā yathā harim

10830351 te śārṅga-cyuta-bāṇaughaiḥ kṛtta-bāhv-aṅghri-kandharāḥ

10830353 nipetuḥ pradhane kecid eke santyajya dudruvuḥ

10830361 tataḥ purīṁ yadu-patir aty-alaṅkṛtāṁ

10830362 ravi-cchada-dhvaja-paṭa-citra-toraṇām

10830363 kuśasthalīṁ divi bhuvi cābhisaṁstutāṁ

10830364 samāviśat taraṇir iva sva-ketanam

10830371 pitā me pūjayām āsa suhṛt-sambandhi-bāndhavān

10830373 mahārha-vāso-'laṅkāraiḥ śayyāsana-paricchadaiḥ

10830381 dāsībhiḥ sarva-sampadbhir bhaṭebha-ratha-vājibhiḥ

10830383 āyudhāni mahārhāṇi dadau pūrṇasya bhaktitaḥ

10830391 ātmārāmasya tasyemā vayaṁ vai gṛha-dāsikāḥ

10830393 sarva-saṅga-nivṛttyāddhā tapasā ca babhūvima

1083040 mahiṣya ūcuḥ

10830401 bhaumaṁ nihatya sa-gaṇaṁ yudhi tena ruddhā

10830402 jñātvātha naḥ kṣiti-jaye jita-rāja-kanyāḥ

10830403 nirmucya saṁsṛti-vimokṣam anusmarantīḥ

10830404 pādāmbujaṁ pariṇināya ya āpta-kāmaḥ

10830411 na vayaṁ sādhvi sāmrājyaṁ svārājyaṁ bhaujyam apy uta

10830413 vairājyaṁ pārameṣṭhyaṁ ca ānantyaṁ vā hareḥ padam

10830421 kāmayāmaha etasya śrīmat-pāda-rajaḥ śriyaḥ

10830423 kuca-kuṅkuma-gandhāṭhyaṁ mūrdhnā voṭhuṁ gadā-bhṛtaḥ

10830431 vraja-striyo yad vāñchanti pulindyas tṛṇa-vīrudhaḥ

10830433 gāvaś cārayato gopāḥ pāda-sparśaṁ mahātmanaḥ

1084001 śrī-śuka uvāca

10840011 śrutvā pṛthā subala-putry atha yājñasenī

10840012 mādhavy atha kṣitipa-patnya uta sva-gopyaḥ

10840013 kṛṣṇe’khilātmani harau praṇayānubandhaṁ

10840014 sarvā visismyur alam aśru-kalākulākṣyaḥ

10840021 iti sambhāṣamāṇāsu strībhiḥ strīṣu nṛbhir nṛṣu

10840023 āyayur munayas tatra kṛṣṇa-rāma-didṛkṣayā

10840031 dvaipāyano nāradaś ca cyavano devalo’sitaḥ

10840033 viśvāmitraḥ śatānando bharadvājo’tha gautamaḥ

10840041 rāmaḥ sa-śiṣyo bhagavān vasiṣṭho gālavo bhṛguḥ

10840043 pulastyaḥ kaśyapo’triś ca mārkaṇḍeyo bṛhaspatiḥ

10840051 dvitas tritaś caikataś ca brahma-putrās tathāṅgirāḥ

10840053 agastyo yājñavalkyaś ca vāmadevādayo’pare

10840061 tān dṛṣṭvā sahasotthāya prāg āsīnā nṛpādayaḥ

10840063 pāṇḍavāḥ kṛṣṇa-rāmau ca praṇemur viśva-vanditān

10840071 tān ānarcur yathā sarve saha-rāmo’cyuto’rcayat

10840073 svāgatāsana-pādyārghya- mālya-dhūpānulepanaiḥ

10840081 uvāca sukham āsīnān bhagavān dharma-gup-tanuḥ

10840083 sadasas tasya mahato yata-vāco’nuśṛṇvataḥ

1084009 śrī-bhagavān uvāca

10840091 aho vayaṁ janma-bhṛto labdhaṁ kārtsnyena tat-phalam

10840093 devānām api duṣprāpaṁ yad yogeśvara-darśanam

10840101 kiṁ svalpa-tapasāṁ nṝṇām arcāyāṁ deva-cakṣuṣām

10840103 darśana-sparśana-praśna- prahva-pādārcanādikam

10840111 na hy am-mayāni tīrthāni na devā mṛc-chilā-mayāḥ

10840113 te punanty uru-kālena darśanād eva sādhavaḥ

10840121 nāgnir na sūryo na ca candra-tārakā

10840122 na bhūr jalaṁ khaṁ śvasano’tha vāṅ manaḥ

10840123 upāsitā bheda-kṛto haranty aghaṁ

10840124 vipaścito ghnanti muhūrta-sevayā

10840131 yasyātma-buddhiḥ kuṇape tri-dhātuke

10840132 sva-dhīḥ kalatrādiṣu bhauma ijya-dhīḥ

10840133 yat-tīrtha-buddhiḥ salile na karhicij

10840134 janeṣv abhijñeṣu sa eva go-kharaḥ

1084014 śrī-śuka uvāca

10840141 niśamyetthaṁ bhagavataḥ kṛṣṇasyākuṇṭha-medhasaḥ

10840143 vaco duranvayaṁ viprās tūṣṇīm āsan bhramad-dhiyaḥ

10840151 ciraṁ vimṛśya munaya īśvarasyeśitavyatām

10840153 jana-saṅgraha ity ūcuḥ smayantas taṁ jagad-gurum

1084016 śrī-munaya ūcuḥ

10840161 yan-māyayā tattva-vid-uttamā vayaṁ

10840162 vimohitā viśva-sṛjām adhīśvarāḥ

10840162 yad īśitavyāyati gūṭha īhayā

10840164 aho vicitraṁ bhagavad-viceṣṭitam

10840171 anīha etad bahudhaika ātmanā

10840172 sṛjaty avaty atti na badhyate yathā

10840172 bhaumair hi bhūmir bahu-nāma-rūpiṇī

10840174 aho vibhūmnaś caritaṁ viḍambanam

10840181 athāpi kāle sva-janābhiguptaye

10840182 bibharṣi sattvaṁ khala-nigrahāya ca

10840182 sva-līlayā veda-pathaṁ sanātanaṁ

10840184 varṇāśramātmā puruṣaḥ paro bhavān

10840191 brahma te hṛdayaṁ śuklaṁ tapaḥ-svādhyāya-saṁyamaiḥ

10840193 yatropalabdhaṁ sad vyaktam avyaktaṁ ca tataḥ param

10840201 tasmād brahma-kulaṁ brahman śāstra-yones tvam ātmanaḥ

10840203 sabhājayasi sad dhāma tad brahmaṇyāgraṇīr bhavān

10840211 adya no janma-sāphalyaṁ vidyāyās tapaso dṛśaḥ

10840213 tvayā saṅgamya sad-gatyā yad antaḥ śreyasāṁ paraḥ

10840221 namas tasmai bhagavate kṛṣṇāyākuṇṭha-medhase

10840223 sva-yogamāyayācchanna- mahimne paramātmane

10840231 na yaṁ vidanty amī bhū-pā ekārāmāś ca vṛṣṇayaḥ

10840233 māyā-javanikācchannam ātmānaṁ kālam īśvaram

10840241 yathā śayānaḥ puruṣa ātmānaṁ guṇa-tattva-dṛk

10840243 nāma-mātrendriyābhātaṁ na veda rahitaṁ param

10840251 evaṁ tvā nāma-mātreṣu viṣayeṣv indriyehayā

10840253 māyayā vibhramac-citto na veda smṛty-upaplavāt

10840261 tasyādya te dadṛśimāṅghrim aghaugha-marṣa-

10840262 tīrthāspadaṁ hṛdi kṛtaṁ su-vipakva-yogaiḥ

10840263 utsikta-bhakty-upahatāśaya-jīva-kośā

10840264 āpur bhavad-gatim athānugṛhāṇa bhaktān

1084027 śrī-śuka uvāca

10840271 ity anujñāpya dāśārhaṁ dhṛtarāṣṭraṁ yudhiṣṭhiram

10840273 rājarṣe svāśramān gantuṁ munayo dadhire manaḥ

10840281 tad vīkṣya tān upavrajya vasudevo mahā-yaśāḥ

10840283 praṇamya copasaṅgṛhya babhāṣedaṁ su-yantritaḥ

1084029 śrī-vasudeva uvāca

10840291 namo vaḥ sarva-devebhya ṛṣayaḥ śrotum arhatha

10840293 karmaṇā karma-nirhāro yathā syān nas tad ucyatām

1084030 śrī-nārada uvāca

10840301 nāticitram idaṁ viprā vasudevo bubhutsayā

10840303 kṛṣṇaṁ matvārbhakaṁ yan naḥ pṛcchati śreya ātmanaḥ

10840311 sannikarṣo’tra martyānām anādaraṇa-kāraṇam

10840313 gāṅgaṁ hitvā yathānyāmbhas tatratyo yāti śuddhaye

10840321 yasyānubhūtiḥ kālena layotpatty-ādināsya vai

10840323 svato’nyasmāc ca guṇato na kutaścana riṣyati

10840331 taṁ kleśa-karma-paripāka-guṇa-pravāhair

10840332 avyāhatānubhavam īśvaram advitīyam

10840333 prāṇādibhiḥ sva-vibhavair upagūṭham anyo

10840334 manyeta sūryam iva megha-himoparāgaiḥ

10840341 athocur munayo rājann ābhāṣyānakadundubhim

10840343 sarveṣāṁ śṛṇvatāṁ rājñāṁ tathaivācyuta-rāmayoḥ

10840351 karmaṇā karma-nirhāra eṣa sādhu-nirūpitaḥ

10840353 yac chraddhayā yajed viṣṇuṁ sarva-yajñeśvaraṁ makhaiḥ

10840361 cittasyopaśamo’yaṁ vai kavibhiḥ śāstra-cakṣuṣā

10840363 darśitaḥ su-gamo yogo dharmaś cātma-mud-āvahaḥ

10840371 ayaṁ svasty-ayanaḥ panthā dvi-jāter gṛha-medhinaḥ

10840373 yac chraddhayāpta-vittena śuklenejyeta pūruṣaḥ

10840381 vittaiṣaṇāṁ yajña-dānair gṛhair dāra-suteṣaṇām

10840383 ātma-lokaiṣaṇāṁ deva kālena visṛjed budhaḥ

10840385 grāme tyaktaiṣaṇāḥ sarve yayur dhīrās tapo-vanam

10840391 ṛṇais tribhir dvijo jāto devarṣi-pitṝṇāṁ prabho

10840393 yajñādhyayana-putrais tāny anistīrya tyajan patet

10840401 tvaṁ tv adya mukto dvābhyāṁ vai ṛṣi-pitror mahā-mate

10840403 yajñair devarṇam unmucya nirṛṇo’śaraṇo bhava

10840411 vasudeva bhavān nūnaṁ bhaktyā paramayā harim

10840413 jagatām īśvaraṁ prārcaḥ sa yad vāṁ putratāṁ gataḥ

1084042 śrī-śuka uvāca

10840421 iti tad-vacanaṁ śrutvā vasudevo mahā-manāḥ

10840423 tān ṛṣīn ṛtvijo vavre mūrdhnānamya prasādya ca

10840431 ta enam ṛṣayo rājan vṛtā dharmeṇa dhārmikam

10840433 tasminn ayājayan kṣetre makhair uttama-kalpakaiḥ

10840441 tad-dīkṣāyāṁ pravṛttāyāṁ vṛṣṇayaḥ puṣkara-srajaḥ

10840443 snātāḥ su-vāsaso rājan rājānaḥ suṣṭhv-alaṅkṛtāḥ

10840451 tan-mahiṣyaś ca muditā niṣka-kaṇṭhyaḥ su-vāsasaḥ

10840453 dīkṣā-śālām upājagmur āliptā vastu-pāṇayaḥ

10840461 nedur mṛdaṅga-paṭaha- śaṅkha-bhery-ānakādayaḥ

10840463 nanṛtur naṭa-nartakyas tuṣṭuvuḥ sūta-māgadhāḥ

10840465 jaguḥ su-kaṇṭhyo gandharvyaḥ saṅgītaṁ saha-bhartṛkāḥ

10840471 tam abhyaṣiñcan vidhi-vad aktam abhyaktam ṛtvijaḥ

10840473 patnībhir aṣṭā-daśabhiḥ soma-rājam ivoḍubhiḥ

10840481 tābhir dukūla-valayair hāra-nūpura-kuṇḍalaiḥ

10840483 sv-alaṅkṛtābhir vibabhau dīkṣito’jina-saṁvṛtaḥ

10840491 tasyartvijo mahā-rāja ratna-kauśeya-vāsasaḥ

10840493 sa-sadasyā virejus te yathā vṛtra-haṇo’dhvare

10840501 tadā rāmaś ca kṛṣṇaś ca svaiḥ svair bandhubhir anvitau

10840503 rejatuḥ sva-sutair dārair jīveśau sva-vibhūtibhiḥ

10840511 īje’nu-yajñaṁ vidhinā agni-hotrādi-lakṣaṇaiḥ

10840513 prākṛtair vaikṛtair yajñair dravya-jñāna-kriyeśvaram

10840521 athartvigbhyo’dadāt kāle yathāmnātaṁ sa dakṣiṇāḥ

10840523 sv-alaṅkṛtebhyo’laṅkṛtya go-bhū-kanyā mahā-dhanāḥ

10840531 patnī-saṁyājāvabhṛthyaiś caritvā te maharṣayaḥ

10840533 sasnū rāma-hrade viprā yajamāna-puraḥ-sarāḥ

10840541 snāto’laṅkāra-vāsāṁsi vandibhyo’dāt tathā striyaḥ

10840543 tataḥ sv-alaṅkṛto varṇān ā-śvabhyo’nnena pūjayat

10840551 bandhūn sa-dārān sa-sutān pāribarheṇa bhūyasā

10840553 vidarbha-kośala-kurūn kāśi-kekaya-sṛñjayān

10840561 sadasyartvik-sura-gaṇān nṛ-bhūta-pitṛ-cāraṇān

10840563 śrī-niketam anujñāpya śaṁsantaḥ prayayuḥ kratum

10840571 dhṛtarāṣṭro’nujaḥ pārthā bhīṣmo droṇaḥ pṛthā yamau

10840573 nārado bhagavān vyāsaḥ suhṛt-sambandhi-bāndhavāḥ

10840581 bandhūn pariṣvajya yadūn sauhṛdāklinna-cetasaḥ

10840583 yayur viraha-kṛcchreṇa sva-deśāṁś cāpare janāḥ

10840591 nandas tu saha gopālair bṛhatyā pūjayārcitaḥ

10840593 kṛṣṇa-rāmograsenādyair nyavātsīd bandhu-vatsalaḥ

10840601 vasudevo’ñjasottīrya manoratha-mahārṇavam

10840603 suhṛd-vṛtaḥ prīta-manā nandam āha kare spṛśan

1084061 śrī-vasudeva uvāca

10840611 bhrātar īśa-kṛtaḥ pāśo nṛṇāṁ yaḥ sneha-saṁjñitaḥ

10840613 taṁ dustyajam ahaṁ manye śūrāṇām api yoginām

10840621 asmāsv apratikalpeyaṁ yat kṛtājñeṣu sattamaiḥ

10840623 maitry arpitāphalā cāpi na nivarteta karhicit

10840631 prāg akalpāc ca kuśalaṁ bhrātar vo nācarāma hi

10840633 adhunā śrī-madāndhākṣā na paśyāmaḥ puraḥ sataḥ

10840641 mā rājya- śrīr abhūt puṁsaḥ śreyas-kāmasya māna-da

10840643 sva-janān uta bandhūn vā na paśyati yayāndha-dṛk

1084065 śrī-śuka uvāca

10840651 evaṁ sauhṛda-śaithilya- citta ānakadundubhiḥ

10840653 ruroda tat-kṛtāṁ maitrīṁ smarann aśru-vilocanaḥ

10840661 nandas tu sakhyuḥ priya-kṛt premṇā govinda-rāmayoḥ

10840663 adya śva iti māsāṁs trīn yadubhir mānito’vasat

10840671 tataḥ kāmaiḥ pūryamāṇaḥ sa-vrajaḥ saha-bāndhavaḥ

10840673 parārdhyābharaṇa-kṣauma- nānānarghya-paricchadaiḥ

10840681 vasudevograsenābhyāṁ kṛṣṇoddhava-balādibhiḥ

10840683 dattam ādāya pāribarhaṁ yāpito yadubhir yayau

10840691 nando gopāś ca gopyaś ca govinda-caraṇāmbuje

10840693 manaḥ kṣiptaṁ punar hartum anīśā mathurāṁ yayuḥ

10840701 bandhuṣu pratiyāteṣu vṛṣṇayaḥ kṛṣṇa-devatāḥ

10840703 vīkṣya prāvṛṣam āsannād yayur dvāravatīṁ punaḥ

10840711 janebhyaḥ kathayāṁ cakrur yadu-deva-mahotsavam

10840713 yad āsīt tīrtha-yātrāyāṁ suhṛt-sandarśanādikam

1085001 śrī-bādarāyaṇir uvāca

10850011 athaikadātmajau prāptau kṛta-pādābhivandanau

10850013 vasudevo’bhinandyāha prītyā saṅkarṣaṇācyutau

10850021 munīnāṁ sa vacaḥ śrutvā putrayor dhāma-sūcakam

10850023 tad-vīryair jāta-viśrambhaḥ paribhāṣyābhyabhāṣata

10850031 kṛṣṇa kṛṣṇa mahā-yogin saṅkarṣaṇa sanātana

10850033 jāne vām asya yat sākṣāt pradhāna-puruṣau parau

10850041 yatra yena yato yasya yasmai yad yad yathā yadā

10850043 syād idaṁ bhagavān sākṣāt pradhāna-puruṣeśvaraḥ

10850051 etan nānā-vidhaṁ viśvam ātma-sṛṣṭam adhokṣaja

10850053 ātmanānupraviśyātman prāṇo jīvo bibharṣy aja

10850061 prāṇādīnāṁ viśva-sṛjāṁ śaktayo yāḥ parasya tāḥ

10850063 pāratantryād vaisādṛśyād dvayoś ceṣṭaiva ceṣṭatām

10850071 kāntis tejaḥ prabhā sattā candrāgny-arkarkṣa-vidyutām

10850073 yat sthairyaṁ bhūbhṛtāṁ bhūmer vṛttir gandho’rthato bhavān

10850081 tarpaṇaṁ prāṇanam apāṁ deva tvaṁ tāś ca tad-rasaḥ

10850083 ojaḥ saho balaṁ ceṣṭā gatir vāyos taveśvara

10850091 diśāṁ tvam avakāśo’si diśaḥ khaṁ sphoṭa āśrayaḥ

10850093 nādo varṇas tvam oṁ-kāra ākṛtīnāṁ pṛthak-kṛtiḥ

10850101 indriyaṁ tv indriyāṇāṁ tvaṁ devāś ca tad-anugrahaḥ

10850103 avabodho bhavān buddher jīvasyānusmṛtiḥ satī

10850111 bhūtānām asi bhūtādir indriyāṇāṁ ca taijasaḥ

10850113 vaikāriko vikalpānāṁ pradhānam anuśāyinam

10850121 naśvareṣv iha bhāveṣu tad asi tvam anaśvaram

10850123 yathā dravya-vikāreṣu dravya-mātraṁ nirūpitam

10850131 sattvaṁ rajas tama iti guṇās tad-vṛttayaś ca yāḥ

10850133 tvayy addhā brahmaṇi pare kalpitā yoga-māyayā

10850141 tasmān na santy amī bhāvā yarhi tvayi vikalpitāḥ

10850143 tvaṁ cāmīṣu vikāreṣu hy anyadāvyāvahārikaḥ

10850151 guṇa-pravāha etasminn abudhās tv akhilātmanaḥ

10850153 gatiṁ sūkṣmām abodhena saṁsarantīha karmabhiḥ

10850161 yadṛcchayā nṛtāṁ prāpya su-kalpām iha durlabhām

10850163 svārthe pramattasya vayo gataṁ tvan-māyayeśvara

10850171 asāv ahaṁ mamaivaite dehe cāsyānvayādiṣu

10850173 sneha-pāśair nibadhnāti bhavān sarvam idaṁ jagat

10850181 yuvāṁ na naḥ sutau sākṣāt pradhāna-puruṣeśvarau

10850183 bhū-bhāra-kṣatra-kṣapaṇa avatīrṇau tathāttha ha

10850191 tat te gato’smy araṇam adya padāravindam

10850192 āpanna-saṁsṛti-bhayāpaham ārta-bandho

10850193 etāvatālam alam indriya-lālasena

10850194 martyātma-dṛk tvayi pare yad apatya-buddhiḥ

10850201 sūtī-gṛhe nanu jagāda bhavān ajo nau

10850202 sañjajña ity anu-yugaṁ nija-dharma-guptyai

10850203 nānā-tanūr gagana-vad vidadhaj jahāsi

10850204 ko veda bhūmna uru-gāya vibhūti-māyām

1085021 śrī-śuka uvāca

10850211 ākarṇyetthaṁ pitur vākyaṁ bhagavān sātvatarṣabhaḥ

10850213 pratyāha praśrayānamraḥ prahasan ślakṣṇayā girā

1085022 śrī-bhagavān uvāca

10850221 vaco vaḥ samavetārthaṁ tātaitad upamanmahe

10850223 yan naḥ putrān samuddiśya tattva-grāma udāhṛtaḥ

10850231 ahaṁ yūyam asāv ārya ime ca dvārakaukasaḥ

10850233 sarve’py evaṁ yadu-śreṣṭha vimṛgyāḥ sa-carācaram

10850241 ātmā hy ekaḥ svayaṁ-jyotir nityo’nyo nirguṇo guṇaiḥ

10850243 ātma-sṛṣṭais tat-kṛteṣu bhūteṣu bahudheyate

10850251 khaṁ vāyur jyotir āpo bhūs tat-kṛteṣu yathāśayam

10850253 āvis-tiro-'lpa-bhūry eko nānātvaṁ yāty asāv api

1085026 śrī-śuka uvāca

10850261 evaṁ bhagavatā rājan vasudeva udāhṛtaḥ

10850263 śrutvā vinaṣṭa-nānā-dhīs tūṣṇīṁ prīta-manā abhūt

10850271 atha tatra kuru-śreṣṭha devakī sarva-devatā

10850273 śrutvānītaṁ guroḥ putram ātmajābhyāṁ su-vismitā

10850281 kṛṣṇa-rāmau samāśrāvya putrān kaṁsa-vihiṁsitān

10850283 smarantī kṛpaṇaṁ prāha vaiklavyād aśru-locanā

1085029 śrī-devaky uvāca

10850291 rāma rāmāprameyātman kṛṣṇa yogeśvareśvara

10850293 vedāhaṁ vāṁ viśva-sṛjām īśvarāv ādi-pūruṣau

10850301 kāla-vidhvasta-sattvānāṁ rājñām ucchāstra-vartinām

10850303 bhūmer bhārāyamāṇānām avatīrṇau kilādya me

10850311 yasyāṁśāṁśāṁśa-bhāgena viśvotpatti-layodayāḥ

10850313 bhavanti kila viśvātmaṁs taṁ tvādyāhaṁ gatiṁ gatā

10850321 cirān mṛta-sutādāne guruṇā kila coditau

10850323 āninyathuḥ pitṛ-sthānād gurave guru-dakṣiṇām

10850331 tathā me kurutaṁ kāmaṁ yuvāṁ yogeśvareśvarau

10850333 bhoja-rāja-hatān putrān kāmaye draṣṭum āhṛtān

1085034 ṛṣir uvāca

10850341 evaṁ sañcoditau mātrā rāmaḥ kṛṣṇaś ca bhārata

10850343 sutalaṁ saṁviviśatur yoga-māyām upāśritau

10850351 tasmin praviṣṭāv upalabhya daitya-rāḍ

10850352 viśvātma-daivaṁ sutarāṁ tathātmanaḥ

10850353 tad-darśanāhlāda-pariplutāśayaḥ

10850354 sadyaḥ samutthāya nanāma sānvayaḥ

10850361 tayoḥ samānīya varāsanaṁ mudā

10850362 niviṣṭayos tatra mahātmanos tayoḥ

10850363 dadhāra pādāv avanijya taj jalaṁ

10850364 sa-vṛnda ā-brahma punad yad ambu ha

10850371 samarhayām āsa sa tau vibhūtibhir

10850372 mahārha-vastrābharaṇānulepanaiḥ

10850373 tāmbūla-dīpāmṛta-bhakṣaṇādibhiḥ

10850374 sva-gotra-vittātma-samarpaṇena ca

10850381 sa indraseno bhagavat-padāmbujaṁ

10850382 bibhran muhuḥ prema-vibhinnayā dhiyā

10850383 uvāca hānanda-jalākulekṣaṇaḥ

10850384 prahṛṣṭa-romā nṛpa gadgadākṣaram

1085039 balir uvāca

10850391 namo’nantāya bṛhate namaḥ kṛṣṇāya vedhase

10850393 sāṅkhya-yoga-vitānāya brahmaṇe paramātmane

10850401 darśanaṁ vāṁ hi bhūtānāṁ duṣprāpaṁ cāpy adurlabham

10850403 rajas-tamaḥ-svabhāvānāṁ yan naḥ prāptau yadṛcchayā

10850411 daitya-dānava-gandharvāḥ siddha-vidyādhra-cāraṇāḥ

10850413 yakṣa-rakṣaḥ-piśācāś ca bhūta-pramatha-nāyakāḥ

10850421 viśuddha-sattva-dhāmny addhā tvayi śāstra-śarīriṇi

10850423 nityaṁ nibaddha-vairās te vayaṁ cānye ca tādṛśāḥ

10850431 kecanodbaddha-vaireṇa bhaktyā kecana kāmataḥ

10850433 na tathā sattva-saṁrabdhāḥ sannikṛṣṭāḥ surādayaḥ

10850441 idam ittham iti prāyas tava yogeśvareśvara

10850443 na vidanty api yogeśā yoga-māyāṁ kuto vayam

10850451 tan naḥ prasīda nirapekṣa-vimṛgya-yuṣmat-

10850452 pādāravinda-dhiṣaṇānya-gṛhāndha-kūpāt

10850453 niṣkramya viśva-śaraṇāṅghry-upalabdha-vṛttiḥ

10850454 śānto yathaika uta sarva-sakhaiś carāmi

10850461 śādhy asmān īśitavyeśa niṣpāpān kuru naḥ prabho

10850463 pumān yac chraddhayātiṣṭhaṁś codanāyā vimucyate

1085047 śrī-bhagavān uvāca

10850471 āsan marīceḥ ṣaṭ putrā ūrṇāyāṁ prathame’ntare

10850473 devāḥ kaṁ jahasur vīkṣya sutāṁ yabhitum udyatam

10850481 tenāsurīm agan yonim adhunāvadya-karmaṇā

10850483 hiraṇyakaśipor jātā nītās te yoga-māyayā

10850491 devakyā udare jātā rājan kaṁsa-vihiṁsitāḥ

10850493 sā tān śocaty ātmajān svāṁs ta ime’dhyāsate’ntike

10850501 ita etān praṇeṣyāmo mātṛ-śokāpanuttaye

10850503 tataḥ śāpād vinirmuktā lokaṁ yāsyanti vijvarāḥ

10850511 smarodgīthaḥ pariṣvaṅgaḥ pataṅgaḥ kṣudrabhṛd ghṛṇī

10850513 ṣaḍ ime mat-prasādena punar yāsyanti sad-gatim

10850521 ity uktvā tān samādāya indrasenena pūjitau

10850523 punar dvāravatīm etya mātuḥ putrān ayacchatām

10850531 tān dṛṣṭvā bālakān devī putra-sneha-snuta-stanī

10850533 pariṣvajyāṅkam āropya mūrdhny ajighrad abhīkṣṇaśaḥ

10850541 apāyayat stanaṁ prītā suta-sparśa-parisnutam

10850543 mohitā māyayā viṣṇor yayā sṛṣṭiḥ pravartate

10850551 pītvāmṛtaṁ payas tasyāḥ pīta-śeṣaṁ gadā-bhṛtaḥ

10850553 nārāyaṇāṅga-saṁsparśa- pratilabdhātma-darśanāḥ

10850561 te namaskṛtya govindaṁ devakīṁ pitaraṁ balam

10850563 miṣatāṁ sarva-bhūtānāṁ yayur dhāma divaukasām

10850571 taṁ dṛṣṭvā devakī devī mṛtāgamana-nirgamam

10850573 mene su-vismitā māyāṁ kṛṣṇasya racitāṁ nṛpa

10850581 evaṁ-vidhāny adbhutāni kṛṣṇasya paramātmanaḥ

10850583 vīryāṇy ananta-vīryasya santy anantāni bhārata

1085059 śrī-sūta uvāca

10850591 ya idam anuśṛṇoti śrāvayed vā murāreś

10850592 caritam amṛta-kīrter varṇitaṁ vyāsa-putraiḥ

10850593 jagad-agha-bhid alaṁ tad-bhakta-sat-karṇa-pūraṁ

10850594 bhagavati kṛta-citto yāti tat-kṣema-dhāma

1086001 śrī-rājovāca

10860011 brahman veditum icchāmaḥ svasāraṁ rāma-kṛṣṇayoḥ

10860013 yathopayeme vijayo yā mamāsīt pitāmahī

1086002 śrī-śuka uvāca

10860021 arjunas tīrtha-yātrāyāṁ paryaṭann avanīṁ prabhuḥ

10860023 gataḥ prabhāsam aśṛṇon mātuleyīṁ sa ātmanaḥ

10860031 duryodhanāya rāmas tāṁ dāsyatīti na cāpare

10860033 tal-lipsuḥ sa yatir bhūtvā tri-daṇḍī dvārakām agāt

10860041 tatra vai vārṣikān māsān avātsīt svārtha-sādhakaḥ

10860043 pauraiḥ sabhājito’bhīkṣṇaṁ rāmeṇājānatā ca saḥ

10860051 ekadā gṛham ānīya ātithyena nimantrya tam

10860053 śraddhayopahṛtaṁ bhaikṣyaṁ balena bubhuje kila

10860061 so’paśyat tatra mahatīṁ kanyāṁ vīra-mano-harām

10860063 prīty-utphullekṣaṇas tasyāṁ bhāva-kṣubdhaṁ mano dadhe

10860071 sāpi taṁ cakame vīkṣya nārīṇāṁ hṛdayaṁ-gamam

10860073 hasantī vrīḍitāpāṅgī tan-nyasta-hṛdayekṣaṇā

10860081 tāṁ paraṁ samanudhyāyann antaraṁ prepsur arjunaḥ

10860083 na lebhe śaṁ bhramac-cittaḥ kāmenāti-balīyasā

10860091 mahatyāṁ deva-yātrāyāṁ ratha-sthāṁ durga-nirgatām

10860093 jahārānumataḥ pitroḥ kṛṣṇasya ca mahā-rathaḥ

10860101 ratha-stho dhanur ādāya śūrāṁś cārundhato bhaṭān

10860103 vidrāvya krośatāṁ svānāṁ sva-bhāgaṁ mṛga-rāḍ iva

10860111 tac chrutvā kṣubhito rāmaḥ parvaṇīva mahārṇavaḥ

10860113 gṛhīta-pādaḥ kṛṣṇena suhṛdbhiś cānusāntvitaḥ

10860121 prāhiṇot pāribarhāṇi vara-vadhvor mudā balaḥ

10860123 mahā-dhanopaskarebha- rathāśva-nara-yoṣitaḥ

1086013 śrī-śuka uvāca

10860131 kṛṣṇasyāsīd dvija-śreṣṭhaḥ śrutadeva iti śrutaḥ

10860133 kṛṣṇaika-bhaktyā pūrṇārthaḥ śāntaḥ kavir alampaṭaḥ

10860141 sa uvāsa videheṣu mithilāyāṁ gṛhāśramī

10860143 anīhayāgatāhārya- nirvartita-nija-kriyaḥ

10860151 yātrā-mātraṁ tv ahar ahar daivād upanamaty uta

10860153 nādhikaṁ tāvatā tuṣṭaḥ kriyā cakre yathocitāḥ

10860161 tathā tad-rāṣṭra-pālo’ṅga bahulāśva iti śrutaḥ

10860163 maithilo niraham-māna ubhāv apy acyuta-priyau

10860171 tayoḥ prasanno bhagavān dārukeṇāhṛtaṁ ratham

10860173 āruhya sākaṁ munibhir videhān prayayau prabhuḥ

10860181 nārado vāmadevo’triḥ kṛṣṇo rāmo’sito’ruṇiḥ

10860183 ahaṁ bṛhaspatiḥ kaṇvo maitreyaś cyavanādayaḥ

10860191 tatra tatra tam āyāntaṁ paurā jānapadā nṛpa

10860193 upatasthuḥ sārghya-hastā grahaiḥ sūryam ivoditam

10860201 ānarta-dhanva-kuru-jāṅgala-kaṅka-matsya-

10860202 pāñcāla-kunti-madhu-kekaya-kośalārṇāḥ

10860203 anye ca tan-mukha-sarojam udāra-hāsa-

10860204 snigdhekṣaṇaṁ nṛpa papur dṛśibhir nṛ-nāryaḥ

10860211 tebhyaḥ sva-vīkṣaṇa-vinaṣṭa-tamisra-dṛgbhyaḥ

10860212 kṣemaṁ tri-loka-gurur artha-dṛśaṁ ca yacchan

10860213 śṛṇvan dig-anta-dhavalaṁ sva-yaśo’śubha-ghnaṁ

10860214 gītaṁ surair nṛbhir agāc chanakair videhān

10860221 te’cyutaṁ prāptam ākarṇya paurā jānapadā nṛpa

10860223 abhīyur muditās tasmai gṛhītārhaṇa-pāṇayaḥ

10860231 dṛṣṭvā ta uttamaḥ-ślokaṁ prīty-utphullānanāśayāḥ

10860233 kair dhṛtāñjalibhir nemuḥ śruta-pūrvāṁs tathā munīn

10860241 svānugrahāya samprāptaṁ manvānau taṁ jagad-gurum

10860243 maithilaḥ śrutadevaś ca pādayoḥ petatuḥ prabhoḥ

10860251 nyamantrayetāṁ dāśārham ātithyena saha dvijaiḥ

10860253 maithilaḥ śrutadevaś ca yugapat saṁhatāñjalī

10860261 bhagavāṁs tad abhipretya dvayoḥ priya-cikīrṣayā

10860263 ubhayor āviśad geham ubhābhyāṁ tad-alakṣitaḥ

10860271 śāntān apy atha tān dūrāj janakaḥ sva-gṛhāgatān

10860273 ānīteṣv āsanāgryeṣu sukhāsīnān mahā-manāḥ

10860281 pravṛddha-bhaktyā uddharṣa- hṛdayāsrāvilekṣaṇaḥ

10860283 natvā tad-aṅghrīn prakṣālya tad-apo loka-pāvanīḥ

10860291 sa-kuṭumbo vahan mūrdhnā pūjayāṁ cakra īśvarān

10860293 gandha-mālyāmbarākalpa- dhūpa-dīpārghya-go-vṛṣaiḥ

10860301 vācā madhurayā prīṇann idam āhānna-tarpitān

10860303 pādāv aṅka-gatau viṣṇoḥ saṁspṛśañ chanakair mudā

1086031 śrī-bahulāśva uvāca

10860311 bhavān hi sarva-bhūtānām ātmā sākṣī sva-dṛg vibho

10860313 atha nas tvat-padāmbhojaṁ smaratāṁ darśanaṁ gataḥ

10860321 sva-vacas tad ṛtaṁ kartum asmad-dṛg-gocaro bhavān

10860323 yad ātthaikānta-bhaktān me nānantaḥ śrīr ajaḥ priyaḥ

10860331 ko nu tvac-caraṇāmbhojam evaṁ-vid visṛjet pumān

10860333 niṣkiñcanānāṁ śāntānāṁ munīnāṁ yas tvam ātma-daḥ

10860341 yo’vatīrya yador vaṁśe nṛṇāṁ saṁsaratām iha

10860343 yaśo vitene tac-chāntyai trai-lokya-vṛjināpaham

10860351 namas tubhyaṁ bhagavate kṛṣṇāyākuṇṭha-medhase

10860353 nārāyaṇāya ṛṣaye su-śāntaṁ tapa īyuṣe

10860361 dināni katicid bhūman gṛhān no nivasa dvijaiḥ

10860363 sametaḥ pāda-rajasā punīhīdaṁ nimeḥ kulam

10860371 ity upāmantrito rājñā bhagavāŸ loka-bhāvanaḥ

10860373 uvāsa kurvan kalyāṇaṁ mithilā-nara-yoṣitām

10860381 śrutadevo’cyutaṁ prāptaṁ sva-gṛhāñ janako yathā

10860383 natvā munīn su-saṁhṛṣṭo dhunvan vāso nanarta ha

10860391 tṛṇa-pīṭha-bṛṣīṣv etān ānīteṣūpaveśya saḥ

10860393 svāgatenābhinandyāṅghrīn sa-bhāryo’vanije mudā

10860401 tad-ambhasā mahā-bhāga ātmānaṁ sa-gṛhānvayam

10860403 snāpayāṁ cakra uddharṣo labdha-sarva-manorathaḥ

10860411 phalārhaṇośīra-śivāmṛtāmbubhir

10860412 mṛdā surabhyā tulasī-kuśāmbujaiḥ

10860413 ārādhayām āsa yathopapannayā

10860414 saparyayā sattva-vivardhanāndhasā

10860421 sa tarkayām āsa kuto mamānv abhūd

10860422 gṛhāndha-kūpe patitasya saṅgamaḥ

10860423 yaḥ sarva-tīrthāspada-pāda-reṇubhiḥ

10860424 kṛṣṇena cāsyātma-niketa-bhūsuraiḥ

10860431 sūpaviṣṭān kṛtātithyān śrutadeva upasthitaḥ

10860433 sa-bhārya-svajanāpatya uvācāṅghry-abhimarśanaḥ

1086044śrutadeva uvāca

10860441 nādya no darśanaṁ prāptaḥ paraṁ parama-pūruṣaḥ

10860443 yarhīdaṁ śaktibhiḥ sṛṣṭvā praviṣṭo hy ātma-sattayā

10860451 yathā śayānaḥ puruṣo manasaivātma-māyayā

10860453 sṛṣṭvā lokaṁ paraṁ svāpnam anuviśyāvabhāsate

10860461 śṛṇvatāṁ gadatāṁ śaśvad arcatāṁ tvābhivandatām

10860463 nṛṇāṁ saṁvadatām antar hṛdi bhāsy amalātmanām

10860471 hṛdi-stho’py ati-dūra-sthaḥ karma-vikṣipta-cetasām

10860473 ātma-śaktibhir agrāhyo’py anty upeta-guṇātmanām

10860481 namo’stu te’dhyātma-vidāṁ parātmane

10860482 anātmane svātma-vibhakta-mṛtyave

10860483 sa-kāraṇākāraṇa-liṅgam īyuṣe

10860484 sva-māyayāsaṁvṛta-ruddha-dṛṣṭaye

10860491 sa tvaṁ śādhi sva-bhṛtyān naḥ kiṁ deva karavāma he

10860493 etad-anto nṛṇāṁ kleśo yad bhavān akṣi-gocaraḥ

1086050 śrī-śuka uvāca

10860501 tad-uktam ity upākarṇya bhagavān praṇatārti-hā

10860503 gṛhītvā pāṇinā pāṇiṁ prahasaṁs tam uvāca ha

1086051 śrī-bhagavān uvāca

10860511 brahmaṁs te’nugrahārthāya samprāptān viddhy amūn munīn

10860513 sañcaranti mayā lokān punantaḥ pāda-reṇubhiḥ

10860521 devāḥ kṣetrāṇi tīrthāni darśana-sparśanārcanaiḥ

10860523 śanaiḥ punanti kālena tad apy arhattamekṣayā

10860531 brāhmaṇo janmanā śreyān sarveṣāṁ prāṇinām iha

10860533 tapasā vidyayā tuṣṭyā kim u mat-kalayā yutaḥ

10860541 na brāhmaṇān me dayitaṁ rūpam etac catur-bhujam

10860543 sarva-veda-mayo vipraḥ sarva-deva-mayo hy aham

10860551 duṣprajñā aviditvaivam avajānanty asūyavaḥ

10860553 guruṁ māṁ vipram ātmānam arcādāv ijya-dṛṣṭayaḥ

10860561 carācaram idaṁ viśvaṁ bhāvā ye cāsya hetavaḥ

10860563 mad-rūpāṇīti cetasy ā- dhatte vipro mad-īkṣayā

10860571 tasmād brahma-ṛṣīn etān brahman mac-chraddhayārcaya

10860573 evaṁ ced arcito’smy addhā nānyathā bhūri-bhūtibhiḥ

1086058 śrī-śuka uvāca

10860581 sa itthaṁ prabhunādiṣṭaḥ saha-kṛṣṇān dvijottamān

10860583 ārādhyaikātma-bhāvena maithilaś cāpa sad-gatim

10860591 evaṁ sva-bhaktayo rājan bhagavān bhakta-bhaktimān

10860593 uṣitvādiśya san-mārgaṁ punar dvāravatīm agāt

1087001 śrī-parīkṣid uvāca

10870011 brahman brahmaṇy anirdeśye nirguṇe guṇa-vṛttayaḥ

10870013 kathaṁ caranti śrutayaḥ sākṣāt sad-asataḥ pare

1087002 śrī-śuka uvāca

10870021 buddhīndriya-manaḥ-prāṇān janānām asṛjat prabhuḥ

10870023 mātrārthaṁ ca bhavārthaṁ ca ātmane’kalpanāya ca

10870031 saiṣā hy upaniṣad brāhmī pūrveṣāṁ pūrva-jair dhṛtā

10870033 śraddhayā dhārayed yas tāṁ kṣemaṁ gacched akiñcanaḥ

10870041 atra te varṇayiṣyāmi gāthāṁ nārāyaṇānvitām

10870043 nāradasya ca saṁvādam ṛṣer nārāyaṇasya ca

10870051 ekadā nārado lokān paryaṭan bhagavat-priyaḥ

10870053 sanātanam ṛṣiṁ draṣṭuṁ yayau nārāyaṇāśramam

10870061 yo vai bhārata-varṣe’smin kṣemāya svastaye nṛṇām

10870063 dharma-jñāna-śamopetam ā-kalpād āsthitas tapaḥ

10870071 tatropaviṣṭam ṛṣibhiḥ kalāpa-grāma-vāsibhiḥ

10870073 parītaṁ praṇato’pṛcchad idam eva kurūdvaha

10870081 tasmai hy avocad bhagavān ṛṣīṇāṁ śṛṇvatām idam

10870083 yo brahma-vādaḥ pūrveṣāṁ jana-loka-nivāsinām

1087009 śrī-bhagavān uvāca

10870091 svāyambhuva brahma-satraṁ jana-loke’bhavat purā

10870093 tatra-sthānāṁ mānasānāṁ munīnām ūrdhva-retasām

10870101 śvetadvīpaṁ gatavati tvayi draṣṭuṁ tad-īśvaram

10870103 brahma-vādaḥ su-saṁvṛttaḥ śrutayo yatra śerate

10870105 tatra hāyam abhūt praśnas tvaṁ māṁ yam anupṛcchasi

10870111 tulya-śruta-tapaḥ-śīlās tulya-svīyāri-madhyamāḥ

10870113 api cakruḥ pravacanam ekaṁ śuśrūṣavo’pare

1087012 śrī-sanandana uvāca

10870121 sva-sṛṣṭam idam āpīya śayānaṁ saha śaktibhiḥ

10870123 tad-ante bodhayāṁ cakrus tal-liṅgaiḥ śrutayaḥ param

10870131 yathā śayānaṁ samrājaṁ vandinas tat-parākramaiḥ

10870133 pratyūṣe’bhyetya su-ślokair bodhayanty anujīvinaḥ

1087014 śrī-śrutaya ūcuḥ

10870141 jaya jaya jahy ajām ajita doṣa-gṛbhīta-guṇāṁ

10870142 tvam asi yad ātmanā samavaruddha-samasta-bhagaḥ

10870143 aga-jagad-okasām akhila-śakty-avabodhaka te

10870144 kvacid ajayātmanā ca carato’nucaren nigamaḥ

10870151 bṛhad upalabdham etad avayanty avaśeṣatayā

10870152 yata udayāstam-ayau vikṛter mṛdi vāvikṛtāt

10870153 ata ṛṣayo dadhus tvayi mano-vacanācaritaṁ

10870154 katham ayathā bhavanti bhuvi datta-padāni nṛṇām

10870161 iti tava sūrayas try-adhipate’khila-loka-mala-

10870162 kṣapaṇa-kathāmṛtābdhim avagāhya tapāṁsi jahuḥ

10870163 kim uta punaḥ sva-dhāma-vidhūtāśaya-kāla-guṇāḥ

10870164 parama bhajanti ye padam ajasra-sukhānubhavam

10870171 dṛtaya iva śvasanty asu-bhṛto yadi te’nuvidhā

10870172 mahad-aham-ādayo’ṇḍam asṛjan yad-anugrahataḥ

10870173 puruṣa-vidho’nvayo’tra caramo’nna-mayādiṣu yaḥ

10870174 sad-asataḥ paraṁ tvam atha yad eṣv avaśeṣam ṛtam

10870181 udaram upāsate ya ṛṣi-vartmasu kūrpa-dṛśaḥ

10870182 parisara-paddhatiṁ hṛdayam āruṇayo daharam

10870183 tata udagād ananta tava dhāma śiraḥ paramaṁ

10870184 punar iha yat sametya na patanti kṛtānta-mukhe

10870191 sva-kṛta-vicitra-yoniṣu viśann iva hetutayā

10870192 taratamataś cakāsy anala-vat sva-kṛtānukṛtiḥ

10870193 atha vitathāsv amūṣv avitathaṁ tava dhāma samaṁ

10870194 viraja-dhiyo’nuyanty abhivipaṇyava eka-rasam

10870201 sva-kṛta-pureṣv amīṣv abahir-antara-saṁvaraṇaṁ

10870202 tava puruṣaṁ vadanty akhila-śakti-dhṛto’ṁśa-kṛtam

10870203 iti nṛ-gatiṁ vivicya kavayo nigamāvapanaṁ

10870204 bhavata upāsate’ṅghrim abhavaṁ bhuvi viśvasitāḥ

10870211 duravagamātma-tattva-nigamāya tavātta-tanoś

10870212 carita-mahāmṛtābdhi-parivarta-pariśramaṇāḥ

10870213 na parilaṣanti kecid apavargam apīśvara te

10870214 caraṇa-saroja-haṁsa-kula-saṅga-visṛṣṭa-gṛhāḥ

10870221 tvad-anupathaṁ kulāyam idam ātma-suhṛt-priya-vac

10870222 carati tathonmukhe tvayi hite priya ātmani ca

10870223 na bata ramanty aho asad-upāsanayātma-hano

10870224 yad-anuśayā bhramanty uru-bhaye ku-śarīra-bhṛtaḥ

10870231 nibhṛta-marun-mano-'kṣa-dṛḍha-yoga-yujo hṛdi yan

10870232 munaya upāsate tad arayo’pi yayuḥ smaraṇāt

10870233 striya uragendra-bhoga-bhuja-daṇḍa-viṣakta-dhiyo

10870234 vayam api te samāḥ sama-dṛśo’ṅghri-saroja-sudhāḥ

10870241 ka iha nu veda batāvara-janma-layo’gra-saraṁ

10870242 yata udagād ṛṣir yam anu deva-gaṇā ubhaye

10870243 tarhi na san na cāsad ubhayaṁ na ca kāla-javaḥ

10870244 kim api na tatra śāstram avakṛṣya śayīta yadā

10870251 janim asataḥ sato mṛtim utātmani ye ca bhidāṁ

10870252 vipaṇam ṛtaṁ smaranty upadiśanti ta ārupitaiḥ

10870253 tri-guṇa-mayaḥ pumān iti bhidā yad evābodha-kṛtā

10870254 tvayi na tataḥ paratra sa bhaved avabodha-rase

10870261 sad iva manas tri-vṛt tvayi vibhāty ā-manujāt

10870262 sad abhimṛśanty aśeṣam idam ātmatayātma-vidaḥ

10870263 na hi vikṛtiṁ tyajanti kanakasya tad-ātmatayā

10870264 sva-kṛtam anupraviṣṭam idam ātmatayāvasitam

10870271 tava pari ye caranty akhila-sattva-niketatayā

10870272 ta uta padākramanty avigaṇayya śiro nirṛteḥ

10870273 parivayase paśūn iva girā vibudhān api tāṁs

10870274 tvayi kṛta-sauhṛdāḥ khalu punanti na ye vimukhāḥ

10870281 tvam akaraṇaḥ sva-rāḍ akhila-kāraka-śakti-dharas

10870282 tava balim udvahanti samadanty ajayānimiṣāḥ

10870283 varṣa-bhujo’khila-kṣiti-pater iva viśva-sṛjo

10870284 vidadhati yatra ye tv adhikṛtā bhavataś cakitāḥ

10870291 sthira-cara-jātayaḥ syur ajayottha-nimitta-yujo

10870292 vihara udīkṣayā yadi parasya vimukta tataḥ

10870293 na hi paramasya kaścid aparo na paraś ca bhaved

10870294 viyata ivāpadasya tava śūnya-tulāṁ dadhataḥ

10870301 aparimitā dhruvās tanu-bhṛto yadi sarva-gatās

10870302 tarhi na śasyateti niyamo dhruva netarathā

10870303 ajani ca yan-mayaṁ tad avimucya niyantṛ bhavet

10870304 samam anujānatāṁ yad amataṁ mata-duṣṭatayā

10870311 na ghaṭata udbhavaḥ prakṛti-puruṣayor ajayor

10870312 ubhaya-yujā bhavanty asu-bhṛto jala-budbuda-vat

10870313 tvayi ta ime tato vividha-nāma-guṇaiḥ parame

10870314 sarita ivārṇave madhuni lilyur aśeṣa-rasāḥ

10870321 nṛṣu tava māyayā bhramam amīṣv avagatya bhṛśaṁ

10870322 tvayi su-dhiyo’bhave dadhati bhāvam anuprabhavam

10870323 katham anuvartatāṁ bhava-bhayaṁ tava yad bhrū-kuṭiḥ

10870324 sṛjati muhus tri-nemir abhavac-charaṇeṣu bhayam

10870331 vijita-hṛṣīka-vāyubhir adānta-manas turagaṁ

10870332 ya iha yatanti yantum ati-lolam upāya-khidaḥ

10870333 vyasana-śatānvitāḥ samavahāya guroś caraṇaṁ

10870334 vaṇija ivāja santy akṛta-karṇa-dharā jaladhau

10870341 svajana-sutātma-dāra-dhana-dhāma-dharāsu-rathais

10870342 tvayi sati kiṁ nṛṇāṁ śrayata ātmani sarva-rase

10870343 iti sad ajānatāṁ mithunato rataye caratāṁ

10870344 sukhayati ko nv iha sva-vihate sva-nirasta-bhage

10870351 bhuvi puru-puṇya-tīrtha-sadanāny ṛṣayo vimadās

10870352 ta uta bhavat-padāmbuja-hṛdo’gha-bhid-aṅghri-jalāḥ

10870353 dadhati sakṛn manas tvayi ya ātmani nitya-sukhe

10870354 na punar upāsate puruṣa-sāra-harāvasathān

10870361 sata idam utthitaṁ sad iti cen nanu tarka-hataṁ

10870362 vyabhicarati kva ca kva ca mṛṣā na tathobhaya-yuk

10870363 vyavahṛtaye vikalpa iṣito’ndha-paramparayā

10870364 bhramayati bhāratī ta uru-vṛttibhir uktha-jaḍān

10870371 na yad idam agra āsa na bhaviṣyad ato nidhanād

10870372 anu mitam antarā tvayi vibhāti mṛṣaika-rase

10870373 ata upamīyate draviṇa-jāti-vikalpa-pathair

10870374 vitatha-mano-vilāsam ṛtam ity avayanty abudhāḥ

10870381 sa yad ajayā tv ajām anuśayīta guṇāṁś ca juṣan

10870382 bhajati sarūpatāṁ tad anu mṛtyum apeta-bhagaḥ

10870383 tvam uta jahāsi tām ahir iva tvacam ātta-bhago

10870384 mahasi mahīyase’ṣṭa-guṇite’parimeya-bhagaḥ

10870391 yadi na samuddharanti yatayo hṛdi kāma-jaṭā

10870392 duradhigamo’satāṁ hṛdi gato’smṛta-kaṇṭha-maṇiḥ

10870393 asu-tṛpa-yoginām ubhayato’py asukhaṁ bhagavann

10870394 anapagatāntakād anadhirūṭha-padād bhavataḥ

10870401 tvad-avagamī na vetti bhavad-uttha-śubhāśubhayor

10870402 guṇa-viguṇānvayāṁs tarhi deha-bhṛtāṁ ca giraḥ

10870403 anu-yugam anv-ahaṁ sa-guṇa gīta-paramparayā

10870404 śravaṇa-bhṛto yatas tvam apavarga-gatir manu-jaiḥ

10870411 dyu-pataya eva te na yayur antam anantatayā

10870412 tvam api yad-antarāṇḍa-nicayā nanu sāvaraṇāḥ

10870413 kha iva rajāṁsi vānti vayasā saha yac chrutayas

10870414 tvayi hi phalanty atan-nirasanena bhavan-nidhanāḥ

1087042 śrī-bhagavān uvāca

10870421 ity etad brahmaṇaḥ putrā āśrutyātmānuśāsanam

10870423 sanandanam athānarcuḥ siddhā jñātvātmano gatim

10870431 ity aśeṣa-samāmnāya- purāṇopaniṣad-rasaḥ

10870433 samuddhṛtaḥ pūrva-jātair vyoma-yānair mahātmabhiḥ

10870441 tvaṁ caitad brahma-dāyāda śraddhayātmānuśāsanam

10870443 dhārayaṁś cara gāṁ kāmaṁ kāmānāṁ bharjanaṁ nṛṇām

1087045 śrī-śuka uvāca

10870451 evaṁ sa ṛṣiṇādiṣṭaṁ gṛhītvā śraddhayātmavān

10870453 pūrṇaḥ śruta-dharo rājann āha vīra-vrato muniḥ

1087046 śrī-nārada uvāca

10870461 namas tasmai bhagavate kṛṣṇāyāmala-kīrtaye

10870463 yo dhatte sarva-bhūtānām abhavāyośatīḥ kalāḥ

10870471 ity ādyam ṛṣim ānamya tac-chiṣyāṁś ca mahātmanaḥ

10870473 tato’gād āśramaṁ sākṣāt pitur dvaipāyanasya me

10870481 sabhājito bhagavatā kṛtāsana-parigrahaḥ

10870483 tasmai tad varṇayām āsa nārāyaṇa-mukhāc chrutam

10870491 ity etad varṇitaṁ rājan yan naḥ praśnaḥ kṛtas tvayā

10870493 yathā brahmaṇy anirdeśye nirguṇe’pi manaś caret

10870501 yo’syotprekṣaka ādi-madhya-nidhane yo’vyakta-jīveśvaro

10870502 yaḥ sṛṣṭvedam anupraviśya ṛṣiṇā cakre puraḥ śāsti tāḥ

10870503 yaṁ sampadya jahāty ajām anuśayī suptaḥ kulāyaṁ yathā

10870504 taṁ kaivalya-nirasta-yonim abhayaṁ dhyāyed ajasraṁ harim

1088001 śrī-rājovāca

10880011 devāsura-manuṣyeṣu ye bhajanty aśivaṁ śivam

10880013 prāyas te dhanino bhojā na tu lakṣmyāḥ patiṁ harim

10880021 etad veditum icchāmaḥ sandeho’tra mahān hi naḥ

10880023 viruddha-śīlayoḥ prabhvor viruddhā bhajatāṁ gatiḥ

1088003 śrī-śuka uvāca

10880031 śivaḥ śakti-yutaḥ śaśvat tri-liṅgo guṇa-saṁvṛtaḥ

10880033 vaikārikas taijasaś ca tāmasaś cety ahaṁ tridhā

10880041 tato vikārā abhavan ṣoḍaśāmīṣu kañcana

10880043 upadhāvan vibhūtīnāṁ sarvāsām aśnute gatim

10880051 harir hi nirguṇaḥ sākṣāt puruṣaḥ prakṛteḥ paraḥ

10880053 sa sarva-dṛg upadraṣṭā taṁ bhajan nirguṇo bhavet

10880061 nivṛtteṣv aśvamedheṣu rājā yuṣmat-pitāmahaḥ

10880063 śṛṇvan bhagavato dharmān apṛcchad idam acyutam

10880071 sa āha bhagavāṁs tasmai prītaḥ śuśrūṣave prabhuḥ

10880073 nṛṇāṁ niḥśreyasārthāya yo’vatīrṇo yadoḥ kule

1088008 śrī-bhagavān uvāca

10880081 yasyāham anugṛhṇāmi hariṣye tad-dhanaṁ śanaiḥ

10880083 tato’dhanaṁ tyajanty asya sva-janā duḥkha-duḥkhitam

10880091 sa yadā vitathodyogo nirviṇṇaḥ syād dhanehayā

10880093 mat-paraiḥ kṛta-maitrasya kariṣye mad-anugraham

10880101 tad brahma paramaṁ sūkṣmaṁ cin-mātraṁ sad anantakam

10880103 vijñāyātmatayā dhīraḥ saṁsārāt parimucyate

10880111 ato māṁ su-durārādhyaṁ hitvānyān bhajate janaḥ

10880113 tatas ta āśu-toṣebhyo labdha-rājya-śriyoddhatāḥ

10880115 mattāḥ pramattā vara-dān vismayanty avajānate

1088012 śrī-śuka uvāca

10880121 śāpa-prasādayor īśā brahma-viṣṇu-śivādayaḥ

10880123 sadyaḥ śāpa-prasādo’ṅga śivo brahmā na cācyutaḥ

10880131 atra codāharantīmam itihāsaṁ purātanam

10880133 vṛkāsurāya giriśo varaṁ dattvāpa saṅkaṭam

10880141 vṛko nāmāsuraḥ putraḥ śakuneḥ pathi nāradam

10880143 dṛṣṭvāśu-toṣaṁ papraccha deveṣu triṣu durmatiḥ

10880151 sa āha devaṁ giriśam upādhāvāśu sidhyasi

10880153 yo’lpābhyāṁ guṇa-doṣābhyām āśu tuṣyati kupyati

10880161 daśāsya-bāṇayos tuṣṭaḥ stuvator vandinor iva

10880163 aiśvaryam atulaṁ dattvā tata āpa su-saṅkaṭam

10880171 ity ādiṣṭas tam asura upādhāvat sva-gātrataḥ

10880173 kedāra ātma-kravyeṇa juhvāno’gni-mukhaṁ haram

10880181 devopalabdhim aprāpya nirvedāt saptame’hani

10880183 śiro’vṛścat sudhitinā tat-tīrtha-klinna-mūrdhajam

10880191 tadā mahā-kāruṇiko sa dhūrjaṭir

10880192 yathā vayaṁ cāgnir ivotthito’nalāt

10880192 nigṛhya dorbhyāṁ bhujayor nyavārayat

10880194 tat-sparśanād bhūya upaskṛtākṛtiḥ

10880201 tam āha cāṅgālam alaṁ vṛṇīṣva me

10880202 yathābhikāmaṁ vitarāmi te varam

10880202 prīyeya toyena nṛṇāṁ prapadyatām

10880204 aho tvayātmā bhṛśam ardyate vṛthā

10880211 devaṁ sa vavre pāpīyān varaṁ bhūta-bhayāvaham

10880213 yasya yasya karaṁ śīrṣṇi dhāsye sa mriyatām iti

10880221 tac chrutvā bhagavān rudro durmanā iva bhārata

10880223 om iti prahasaṁs tasmai dade’her amṛtaṁ yathā

10880231 sa tad-vara-parīkṣārthaṁ śambhor mūrdhni kilāsuraḥ

10880233 sva-hastaṁ dhātum ārebhe so’bibhyat sva-kṛtāc chivaḥ

10880241 tenopasṛṣṭaḥ santrastaḥ parādhāvan sa-vepathuḥ

10880243 yāvad antaṁ divo bhūmeḥ kāṣṭhānām udagād udak

10880251 ajānantaḥ prati-vidhiṁ tūṣṇīm āsan sureśvarāḥ

10880253 tato vaikuṇṭham agamad bhāsvaraṁ tamasaḥ param

10880261 yatra nārāyaṇaḥ sākṣān nyāsināṁ paramo gatiḥ

10880263 śāntānāṁ nyasta-daṇḍānāṁ yato nāvartate gataḥ

10880271 taṁ tathā vyasanaṁ dṛṣṭvā bhagavān vṛjinārdanaḥ

10880273 dūrāt pratyudiyād bhūtvā baṭuko yoga-māyayā

10880281 mekhalājina-daṇḍākṣais tejasāgnir iva jvalan

10880283 abhivādayām āsa ca taṁ kuśa-pāṇir vinīta-vat

1088029 śrī-bhagavān uvāca

10880291 śākuneya bhavān vyaktaṁ śrāntaḥ kiṁ dūram āgataḥ

10880293 kṣaṇaṁ viśramyatāṁ puṁsa ātmāyaṁ sarva-kāma-dhuk

10880301 yadi naḥ śravaṇāyālaṁ yuṣmad-vyavasitaṁ vibho

10880303 bhaṇyatāṁ prāyaśaḥ pumbhir dhṛtaiḥ svārthān samīhate

1088031 śrī-śuka uvāca

10880311 evaṁ bhagavatā pṛṣṭo vacasāmṛta-varṣiṇā

10880313 gata-klamo’bravīt tasmai yathā-pūrvam anuṣṭhitam

1088032 śrī-bhagavān uvāca

10880321 evaṁ cet tarhi tad-vākyaṁ na vayaṁ śraddadhīmahi

10880323 yo dakṣa-śāpāt paiśācyaṁ prāptaḥ preta-piśāca-rāṭ

10880331 yadi vas tatra viśrambho dānavendra jagad-gurau

10880333 tarhy aṅgāśu sva-śirasi hastaṁ nyasya pratīyatām

10880341 yady asatyaṁ vacaḥ śambhoḥ kathañcid dānavarṣabha

10880343 tadainaṁ jahy asad-vācaṁ na yad vaktānṛtaṁ punaḥ

10880351 itthaṁ bhagavataś citrair vacobhiḥ sa su-peśalaiḥ

10880353 bhinna-dhīr vismṛtaḥ śīrṣṇi sva-hastaṁ kumatir nyadhāt

10880361 athāpatad bhinna-śirā vajrāhata iva kṣaṇāt

10880363 jaya-śabdo namaḥ-śabdaḥ sādhu-śabdo’bhavad divi

10880371 mumucuḥ puṣpa-varṣāṇi hate pāpe vṛkāsure

10880373 devarṣi-pitṛ-gandharvā mocitaḥ saṅkaṭāc chivaḥ

10880381 muktaṁ giriśam abhyāha bhagavān puruṣottamaḥ

10880383 aho deva mahā-deva pāpo’yaṁ svena pāpmanā

10880391 hataḥ ko nu mahatsv īśa jantur vai kṛta-kilbiṣaḥ

10880393 kṣemī syāt kim u viśveśe kṛtāgasko jagad-gurau

10880401 ya evam avyākṛta-śakty-udanvataḥ

10880402 parasya sākṣāt paramātmano hareḥ

10880403 giritra-mokṣaṁ kathayec chṛṇoti vā

10880404 vimucyate saṁsṛtibhis tathāribhiḥ

1089001 śrī-śuka uvāca

10890011 sarasvatyās taṭe rājann ṛṣayaḥ satram āsata

10890013 vitarkaḥ samabhūt teṣāṁ triṣv adhīśeṣu ko mahān

10890021 tasya jijñāsayā te vai bhṛguṁ brahma-sutaṁ nṛpa

10890023 taj-jñaptyai preṣayām āsuḥ so’bhyagād brahmaṇaḥ sabhām

10890031 na tasmai prahvaṇaṁ stotraṁ cakre sattva-parīkṣayā

10890033 tasmai cukrodha bhagavān prajvalan svena tejasā

10890041 sa ātmany utthitaṁ manyum ātmajāyātmanā prabhuḥ

10890043 aśīśamad yathā vahniṁ sva-yonyā vāriṇātma-bhūḥ

10890051 tataḥ kailāsam agamat sa taṁ devo maheśvaraḥ

10890053 parirabdhuṁ samārebha utthāya bhrātaraṁ mudā

10890061 naicchat tvam asy utpatha-ga iti devaś cukopa ha

10890063 śūlam udyamya taṁ hantum ārebhe tigma-locanaḥ

10890071 patitvā pādayor devī sāntvayām āsa taṁ girā

10890073 atho jagāma vaikuṇṭhaṁ yatra devo janārdanaḥ

10890081 śayānaṁ śriya utsaṅge padā vakṣasy atāḍayat

10890083 tata utthāya bhagavān saha lakṣmyā satāṁ gatiḥ

10890091 sva-talpād avaruhyātha nanāma śirasā munim

10890093 āha te svāgataṁ brahman niṣīdātrāsane kṣaṇam

10890095 ajānatām āgatān vaḥ kṣantum arhatha naḥ prabho

[10890101 atīva-komalau tāta caraṇau te mahāmune

10890103 ity uktvā vipra-caraṇau mardayan svena pāṇinā]

10890111 punīhi saha-lokaṁ māṁ loka-pālāṁś ca mad-gatān

10890113 pādodakena bhavatas tīrthānāṁ tīrtha-kāriṇā

10890121 adyāhaṁ bhagavaŸ lakṣmyā āsam ekānta-bhājanam

10890123 vatsyaty urasi me bhūtir bhavat-pāda-hatāṁhasaḥ

1089013 śrī-śuka uvāca

10890131 evaṁ bruvāṇe vaikuṇṭhe bhṛgus tan-mandrayā girā

10890133 nirvṛtas tarpitas tūṣṇīṁ bhakty-utkaṇṭho’śru-locanaḥ

10890141 punaś ca satram āvrajya munīnāṁ brahma-vādinām

10890143 svānubhūtam aśeṣeṇa rājan bhṛgur avarṇayat

10890151 tan niśamyātha munayo vismitā mukta-saṁśayāḥ

10890153 bhūyāṁsaṁ śraddadhur viṣṇuṁ yataḥ śāntir yato’bhayam

10890161 dharmaḥ sākṣād yato jñānaṁ vairāgyaṁ ca tad-anvitam

10890163 aiśvaryaṁ cāṣṭadhā yasmād yaśaś cātma-malāpaham

10890171 munīnāṁ nyasta-daṇḍānāṁ śāntānāṁ sama-cetasām

10890173 akiñcanānāṁ sādhūnāṁ yam āhuḥ paramāṁ gatim

10890181 sattvaṁ yasya priyā mūrtir brāhmaṇās tv iṣṭa-devatāḥ

10890183 bhajanty anāśiṣaḥ śāntā yaṁ vā nipuṇa-buddhayaḥ

10890191 tri-vidhākṛtayas tasya rākṣasā asurāḥ surāḥ

10890193 guṇinyā māyayā sṛṣṭāḥ sattvaṁ tat tīrtha-sādhanam

1089020 śrī-śuka uvāca

10890201 itthaṁ sārasvatā viprā nṛṇāṁ saṁśaya-nuttaye

10890203 puruṣasya padāmbhoja- sevayā tad-gatiṁ gatāḥ

1089021 śrī-sūta uvāca

10890211 ity etan muni-tanayāsya-padma-gandha-

10890212 pīyūṣaṁ bhava-bhaya-bhit parasya puṁsaḥ

10890213 su-ślokaṁ śravaṇa-puṭaiḥ pibaty abhīkṣṇaṁ

10890214 pāntho’dhva-bhramaṇa-pariśramaṁ jahāti

1089022 śrī-śuka uvāca

10890221 ekadā dvāravatyāṁ tu vipra-patnyāḥ kumārakaḥ

10890223 jāta-mātro bhuvaṁ spṛṣṭvā mamāra kila bhārata

10890231 vipro gṛhītvā mṛtakaṁ rāja-dvāry upadhāya saḥ

10890233 idaṁ provāca vilapann āturo dīna-mānasaḥ

10890241 brahma-dviṣaḥ śaṭha-dhiyo lubdhasya viṣayātmanaḥ

10890243 kṣatra-bandhoḥ karma-doṣāt pañcatvaṁ me gato’rbhakaḥ

10890251 hiṁsā-vihāraṁ nṛpatiṁ duḥśīlam ajitendriyam

10890253 prajā bhajantyaḥ sīdanti daridrā nitya-duḥkhitāḥ

10890261 evaṁ dvitīyaṁ viprarṣis tṛtīyaṁ tv evam eva ca

10890263 visṛjya sa nṛpa-dvāri tāṁ gāthāṁ samagāyata

10890271 tām arjuna upaśrutya karhicit keśavāntike

10890273 parete navame bāle brāhmaṇaṁ samabhāṣata

10890281 kiṁ svid brahmaṁs tvan-nivāse iha nāsti dhanur-dharaḥ

10890283 rājanya-bandhur ete vai brāhmaṇāḥ satra āsate

10890291 dhana-dārātmajāpṛktā yatra śocanti brāhmaṇāḥ

10890293 te vai rājanya-veṣeṇa naṭā jīvanty asum-bharāḥ

10890301 ahaṁ prajā vāṁ bhagavan rakṣiṣye dīnayor iha

10890303 anistīrṇa-pratijño’gniṁ pravekṣye hata-kalmaṣaḥ

1089031 śrī-brāhmaṇa uvāca

10890311 saṅkarṣaṇo vāsudevaḥ pradyumno dhanvināṁ varaḥ

10890313 aniruddho’prati-ratho na trātuṁ śaknuvanti yat

10890321 tat kathaṁ nu bhavān karma duṣkaraṁ jagad-īśvaraiḥ

10890323 tvaṁ cikīrṣasi bāliśyāt tan na śraddadhmahe vayam

1089033 śrī-arjuna uvāca

10890331 nāhaṁ saṅkarṣaṇo brahman na kṛṣṇaḥ kārṣṇir eva ca

10890333 ahaṁ vā arjuno nāma gāṇḍīvaṁ yasya vai dhanuḥ

10890341 māvamaṁsthā mama brahman vīryaṁ tryambaka-toṣaṇam

10890343 mṛtyuṁ vijitya pradhane āneṣye te prajāḥ prabho

10890351 evaṁ viśrambhito vipraḥ phālgunena paran-tapa

10890353 jagāma sva-gṛhaṁ prītaḥ pārtha-vīryaṁ niśāmayan

10890361 prasūti-kāla āsanne bhāryāyā dvija-sattamaḥ

10890363 pāhi pāhi prajāṁ mṛtyor ity āhārjunam āturaḥ

10890371 sa upaspṛśya śucy ambho namaskṛtya maheśvaram

10890373 divyāny astrāṇi saṁsmṛtya sajyaṁ gāṇḍīvam ādade

10890381 nyaruṇat sūtikāgāraṁ śarair nānāstra-yojitaiḥ

10890383 tiryag ūrdhvam adhaḥ pārthaś cakāra śara-pañjaram

10890391 tataḥ kumāraḥ sañjāto vipra-patnyā rudan muhuḥ

10890393 sadyo’darśanam āpede sa-śarīro vihāyasā

10890401 tadāha vipro vijayaṁ vinindan kṛṣṇa-sannidhau

10890403 mauḍhyaṁ paśyata me yo’haṁ śraddadhe klība-kathanam

10890411 na pradyumno nāniruddho na rāmo na ca keśavaḥ

10890413 yasya śekuḥ paritrātuṁ ko’nyas tad-aviteśvaraḥ

10890421 dhig arjunaṁ mṛṣā-vādaṁ dhig ātma-ślāghino dhanuḥ

10890423 daivopasṛṣṭaṁ yo mauḍhyād āninīṣati durmatiḥ

10890431 evaṁ śapati viprarṣau vidyām āsthāya phālgunaḥ

10890433 yayau saṁyamanīm āśu yatrāste bhagavān yamaḥ

10890441 viprāpatyam acakṣāṇas tata aindrīm agāt purīm

10890443 āgneyīṁ nairṛtīṁ saumyāṁ vāyavyāṁ vāruṇīm atha

10890445 rasātalaṁ nāka-pṛṣṭhaṁ dhiṣṇyāny anyāny udāyudhaḥ

10890451 tato’labdha-dvija-suto hy anistīrṇa-pratiśrutaḥ

10890453 agniṁ vivikṣuḥ kṛṣṇena pratyuktaḥ pratiṣedhatā

10890461 darśaye dvija-sūnūṁs te māvajñātmānam ātmanā

10890463 ye te naḥ kīrtiṁ vimalāṁ manuṣyāḥ sthāpayiṣyanti

10890471 iti sambhāṣya bhagavān arjunena saheśvaraḥ

10890473 divyaṁ sva-ratham āsthāya pratīcīṁ diśam āviśat

10890481 sapta dvīpān sa-sindhūṁś ca sapta sapta girīn atha

10890483 lokālokaṁ tathātītya viveśa su-mahat tamaḥ

10890491 tatrāśvāḥ śaibya-sugrīva- meghapuṣpa-balāhakāḥ

10890493 tamasi bhraṣṭa-gatayo babhūvur bharatarṣabha

10890501 tān dṛṣṭvā bhagavān kṛṣṇo mahā-yogeśvareśvaraḥ

10890503 sahasrāditya-saṅkāśaṁ sva-cakraṁ prāhiṇot puraḥ

10890511 tamaḥ su-ghoraṁ gahanaṁ kṛtaṁ mahad

10890512 vidārayad bhūri-tareṇa rociṣā

10890513 mano-javaṁ nirviviśe sudarśanaṁ

10890514 guṇa-cyuto rāma-śaro yathā camūḥ

10890521 dvāreṇa cakrānupathena tat tamaḥ

10890522 paraṁ paraṁ jyotir ananta-pāram

10890523 samaśnuvānaṁ prasamīkṣya phālgunaḥ

10890524 pratāḍitākṣo’pidadhe’kṣiṇī ubhe

10890531 tataḥ praviṣṭaḥ salilaṁ nabhasvatā

10890532 balīyasaijad-bṛhad-ūrmi-bhūṣaṇam

10890533 tatrādbhutaṁ vai bhavanaṁ dyumattamaṁ

10890534 bhrājan-maṇi-stambha-sahasra-śobhitam

10890541 tasmin mahā-bhogam anantam adbhutaṁ

10890542 sahasra-mūrdhanya-phaṇā-maṇi-dyubhiḥ

10890543 vibhrājamānaṁ dvi-guṇekṣaṇolbaṇaṁ

10890544 sitācalābhaṁ śiti-kaṇṭha-jihvam

10890551 dadarśa tad-bhoga-sukhāsanaṁ vibhuṁ

10890552 mahānubhāvaṁ puruṣottamottamam

10890553 sāndrāmbudābhaṁ su-piśaṅga-vāsasaṁ

10890554 prasanna-vaktraṁ rucirāyatekṣaṇam

10890561 mahā-maṇi-vrāta-kirīṭa-kuṇḍala-

10890562 prabhā-parikṣipta-sahasra-kuntalam

10890563 pralamba-cārv-aṣṭa-bhujaṁ sa-kaustubhaṁ

10890564 śrīvatsa-lakṣmaṁ vana-mālayāvṛtam

10890571 sunanda-nanda-pramukhaiḥ sva-pārṣadaiś

10890572 cakrādibhir mūrti-dharair nijāyudhaiḥ

10890573 puṣṭyā śriyā kīrty-ajayākhilarddhibhir

10890574 niṣevyamānaṁ parame-ṣṭhināṁ patim

10890581 vavanda ātmānam anantam acyuto

10890582 jiṣṇuś ca tad-darśana-jāta-sādhvasaḥ

10890583 tāv āha bhūmā parameṣṭhināṁ prabhur

10890584 baddhāñjalī sa-smitam ūrjayā girā

10890591 dvijātmajā me yuvayor didṛkṣuṇā

10890592 mayopanītā bhuvi dharma-guptaye

10890593 kalāvatīrṇāv avaner bharāsurān

10890594 hatveha bhūyas tvarayetam anti me

10890601 pūrṇa-kāmāv api yuvāṁ nara-nārāyaṇāv ṛṣī

10890603 dharmam ācaratāṁ sthityai ṛṣabhau loka-saṅgraham

10890611 ity ādiṣṭau bhagavatā tau kṛṣṇau parame-ṣṭhinā

10890613 om ity ānamya bhūmānam ādāya dvija-dārakān

10890621 nyavartetāṁ svakaṁ dhāma samprahṛṣṭau yathā-gatam

10890623 viprāya dadatuḥ putrān yathā-rūpaṁ yathā-vayaḥ

10890631 niśāmya vaiṣṇavaṁ dhāma pārthaḥ parama-vismitaḥ

10890633 yat kiñcit pauruṣaṁ puṁsāṁ mene kṛṣṇānukampitam

10890641 itīdṛśāny anekāni vīryāṇīha pradarśayan

10890643 bubhuje viṣayān grāmyān īje cāty-ūrjitair makhaiḥ

10890651 pravavarṣākhilān kāmān prajāsu brāhmaṇādiṣu

10890653 yathā-kālaṁ tathaivendro bhagavān śraiṣṭhyam āsthitaḥ

10890661 hatvā nṛpān adharmiṣṭhān ghātayitvārjunādibhiḥ

10890663 añjasā vartayām āsa dharmaṁ dharma-sutādibhiḥ

1090001 śrī-śuka uvāca

10900011 sukhaṁ sva-puryāṁ nivasan dvārakāyāṁ śriyaḥ patiḥ

10900013 sarva-sampat-samṛddhāyāṁ juṣṭāyāṁ vṛṣṇi-puṅgavaiḥ

10900021 strībhiś cottama-veṣābhir nava-yauvana-kāntibhiḥ

10900023 kandukādibhir harmyeṣu krīḍantībhis taḍid-dyubhiḥ

10900031 nityaṁ saṅkula-mārgāyāṁ mada-cyudbhir mataṅ-gajaiḥ

10900033 sv-alaṅkṛtair bhaṭair aśvai rathaiś ca kanakojjvalaiḥ

10900041 udyānopavanāṭhyāyāṁ puṣpita-druma-rājiṣu

10900043 nirviśad-bhṛṅga-vihagair nāditāyāṁ samantataḥ

10900051 reme ṣoḍaśa-sāhasra- patnīnām eka-vallabhaḥ

10900053 tāvad vicitra-rūpo’sau tad-geheṣu maharddhiṣu

10900061 protphullotpala-kahlāra- kumudāmbhoja-reṇubhiḥ

10900063 vāsitāmala-toyeṣu kūjad-dvija-kuleṣu ca

10900071 vijahāra vigāhyāmbho hradinīṣu mahodayaḥ

10900073 kuca-kuṅkuma-liptāṅgaḥ parirabdhaś ca yoṣitām

10900081 upagīyamāno gandharvair mṛdaṅga-paṇavānakān

10900083 vādayadbhir mudā vīṇāṁ sūta-māgadha-vandibhiḥ

10900091 sicyamāno’cyutas tābhir hasantībhiḥ sma recakaiḥ

10900093 pratiṣiñcan vicikrīḍe yakṣībhir yakṣa-rāḍ iva

10900101 tāḥ klinna-vastra-vivṛtoru-kuca-pradeśāḥ

10900102 siñcantya uddhṛta-bṛhat-kavara-prasūnāḥ

10900103 kāntaṁ sma recaka-jihīrṣayayopaguhya

10900104 jāta-smarotsmaya-lasad-vadanā virejuḥ

10900111 kṛṣṇas tu tat-stana-viṣajjita-kuṅkuma-srak

10900112 krīḍābhiṣaṅga-dhuta-kuntala-vṛnda-bandhaḥ

10900113 siñcan muhur yuvatibhiḥ pratiṣicyamāno

10900114 reme kareṇubhir ivebha-patiḥ parītaḥ

10900121 naṭānāṁ nartakīnāṁ ca gīta-vādyopajīvinām

10900123 krīḍālaṅkāra-vāsāṁsi kṛṣṇo’dāt tasya ca striyaḥ

10900131 kṛṣṇasyaivaṁ viharato gaty-ālāpekṣita-smitaiḥ

10900133 narma-kṣveli-pariṣvaṅgaiḥ strīṇāṁ kila hṛtā dhiyaḥ

10900141 ūcur mukundaika-dhiyo gira unmatta-vaj jaḍam

10900143 cintayantyo’ravindākṣaṁ tāni me gadataḥ śṛṇu

1090015 mahiṣya ūcuḥ

10900151 kurari vilapasi tvaṁ vīta-nidrā na śeṣe

10900152 svapiti jagati rātryām īśvaro gupta-bodhaḥ

10900153 vayam iva sakhi kaccid gāṭha-nirviddha-cetā

10900154 nalina-nayana-hāsodāra-līlekṣitena

10900161 netre nimīlayasi naktam adṛṣṭa-bandhus

10900162 tvaṁ roravīṣi karuṇaṁ bata cakravāki

10900163 dāsyaṁ gatā vayam ivācyuta-pāda-juṣṭāṁ

10900164 kiṁ vā srajaṁ spṛhayase kavareṇa voṭhum

10900171 bho bhoḥ sadā niṣṭanase udanvann

10900172 alabdha-nidro’dhigata-prajāgaraḥ

10900173 kiṁ vā mukundāpahṛtātma-lāñchanaḥ

10900174 prāptāṁ daśāṁ tvaṁ ca gato duratyayām

10900181 tvaṁ yakṣmaṇā balavatāsi gṛhīta indo

10900182 kṣīṇas tamo na nija-dīdhitibhiḥ kṣiṇoṣi

10900183 kaccin mukunda-gaditāni yathā vayaṁ tvaṁ

10900184 vismṛtya bhoḥ sthagita-gīr upalakṣyase naḥ

10900191 kiṁ nv ācaritam asmābhir malayānila te’priyam

10900193 govindāpāṅga-nirbhinne hṛdīrayasi naḥ smaram

10900201 megha śrīmaṁs tvam asi dayito yādavendrasya nūnaṁ

10900202 śrīvatsāṅkaṁ vayam iva bhavān dhāyati prema-baddhaḥ

10900203 aty-utkaṇṭhaḥ śavala-hṛdayo’smad-vidho bāṣpa-dhārāḥ

10900204 smṛtvā smṛtvā visṛjasi muhur duḥkha-das tat-prasaṅgaḥ

10900211 priya-rāva-padāni bhāṣase

10900212 mṛta-sañjīvikayānayā girā

10900213 karavāṇi kim adya te priyaṁ

10900214 vada me valgita-kaṇṭha kokila

10900221 na calasi na vadasy udāra-buddhe

10900222 kṣiti-dhara cintayase mahāntam artham

10900223 api bata vasudeva-nandanāṅghriṁ

10900224 vayam iva kāmayase stanair vidhartum

10900231 śuṣyad-dhradāḥ karaśitā bata sindhu-patnyaḥ

10900232 sampraty apāsta-kamala-śriya iṣṭa-bhartuḥ

10900233 yadvad vayaṁ madhu-pateḥ praṇayāvalokam

10900234 aprāpya muṣṭa-hṛdayāḥ puru-karśitāḥ sma

10900241 haṁsa svāgatam āsyatāṁ piba payo brūhy aṅga śaureḥ kathāṁ

10900242 dūtaṁ tvāṁ nu vidāma kaccid ajitaḥ svasty āsta uktaṁ purā

10900243 kiṁ vā naś cala-sauhṛdaḥ smarati taṁ kasmād bhajāmo vayaṁ

10900244 kṣaudrālāpaya kāma-daṁ śriyam ṛte saivaika-niṣṭhā striyām

1090025 śrī-śuka uvāca

10900251 itīdṛśena bhāvena kṛṣṇe yogeśvareśvare

10900253 kriyamāṇena mādhavyo lebhire paramāṁ gatim

10900261 śruta-mātro’pi yaḥ strīṇāṁ prasahyākarṣate manaḥ

10900263 uru-gāyoru-gīto vā paśyantīnāṁ ca kiṁ punaḥ

10900271 yāḥ samparyacaran premṇā pāda-saṁvāhanādibhiḥ

10900273 jagad-guruṁ bhartṛ-buddhyā tāsāṁ kiṁ varṇyate tapaḥ

10900281 evaṁ vedoditaṁ dharmam anutiṣṭhan satāṁ gatiḥ

10900283 gṛhaṁ dharmārtha-kāmānāṁ muhuś cādārśayat padam

10900291 āsthitasya paraṁ dharmaṁ kṛṣṇasya gṛha-medhinām

10900293 āsan ṣoḍaśa-sāhasraṁ mahiṣyaś ca śatādhikam

10900301 tāsāṁ strī-ratna-bhūtānām aṣṭau yāḥ prāg udāhṛtāḥ

10900303 rukmiṇī-pramukhā rājaṁs tat-putrāś cānupūrvaśaḥ

10900311 ekaikasyāṁ daśa daśa kṛṣṇo’jījanad ātmajān

10900313 yāvatya ātmano bhāryā amogha-gatir īśvaraḥ

10900321 teṣām uddāma-vīryāṇām aṣṭā-daśa mahā-rathāḥ

10900323 āsann udāra-yaśasas teṣāṁ nāmāni me śṛṇu

10900331 pradyumnaś cāniruddhaś ca dīptimān bhānur eva ca

10900333 sāmbo madhur bṛhadbhānuś citrabhānur vṛko’ruṇaḥ

10900341 puṣkaro vedabāhuś ca śrutadevaḥ sunandanaḥ

10900343 citrabāhur virūpaś ca kavir nyagrodha eva ca

10900351 eteṣām api rājendra tanu-jānāṁ madhu-dviṣaḥ

10900353 pradyumna āsīt prathamaḥ pitṛ-vad rukmiṇī-sutaḥ

10900361 sa rukmiṇo duhitaram upayeme mahā-rathaḥ

10900363 tasyāṁ tato’niruddho’bhūt nāgāyuta-balānvitaḥ

10900371 sa cāpi rukmiṇaḥ pautrīṁ dauhitro jagṛhe tataḥ

10900373 vajras tasyābhavad yas tu mauṣalād avaśeṣitaḥ

10900381 pratibāhur abhūt tasmāt subāhus tasya cātmajaḥ

10900383 subāhoḥ śāntaseno’bhūc chatasenas tu tat-sutaḥ

10900391 na hy etasmin kule jātā adhanā abahu-prajāḥ

10900393 alpāyuṣo’lpa-vīryāś ca abrāhmaṇyāś ca jajñire

10900401 yadu-vaṁśa-prasūtānāṁ puṁsāṁ vikhyāta-karmaṇām

10900403 saṅkhyā na śakyate kartum api varṣāyutair nṛpa

10900411 tisraḥ koṭyaḥ sahasrāṇām aṣṭāśīti-śatāni ca

10900413 āsan yadu-kulācāryāḥ kumārāṇām iti śrutam

10900421 saṅkhyānaṁ yādavānāṁ kaḥ kariṣyati mahātmanām

10900423 yatrāyutānām ayuta- lakṣeṇāste sa āhukaḥ

10900431 devāsurāhava-hatā daiteyā ye su-dāruṇāḥ

10900433 te cotpannā manuṣyeṣu prajā dṛptā babādhire

10900441 tan-nigrahāya hariṇā proktā devā yadoḥ kule

10900443 avatīrṇāḥ kula-śataṁ teṣām ekādhikaṁ nṛpa

10900451 teṣāṁ pramāṇaṁ bhagavān prabhutvenābhavad dhariḥ

10900453 ye cānuvartinas tasya vavṛdhuḥ sarva-yādavāḥ

10900461 śayyāsanāṭanālāpa- krīḍā-snānādi-karmasu

10900463 na viduḥ santam ātmānaṁ vṛṣṇayaḥ kṛṣṇa-cetasaḥ

10900471 tīrthaṁ cakre nṛponaṁ yad ajani yaduṣu svaḥ-sarit pāda-śaucaṁ

10900472 vidviṭ-snigdhāḥ svarūpaṁ yayur ajita-parā śrīr yad-arthe’nya-yatnaḥ

10900473 yan-nāmāmaṅgala-ghnaṁ śrutam atha gaditaṁ yat-kṛto gotra-dharmaḥ

10900474 kṛṣṇasyaitan na citraṁ kṣiti-bhara-haraṇaṁ kāla-cakrāyudhasya

10900481 jayati jana-nivāso devakī-janma-vādo

10900482 yadu-vara-pariṣat svair dorbhir asyann adharmam

10900483 sthira-cara-vṛjina-ghnaḥ su-smita- śrī-mukhena

10900484 vraja-pura-vanitānāṁ vardhayan kāma-devam

10900491 itthaṁ parasya nija-vartma-rirakṣayātta-

10900492 līlā-tanos tad-anurūpa-viḍambanāni

10900493 karmāṇi karma-kaṣaṇāni yadūttamasya

10900494 śrūyād amuṣya padayor anuvṛttim icchan

10900501 martyas tayānusavam edhitayā mukunda-

10900502 śrīmat-kathā-śravaṇa-kīrtana-cintayaiti

10900503 tad-dhāma dustara-kṛtānta-javāpavargaṁ

10900504 grāmād vanaṁ kṣiti-bhujo’pi yayur yad-arthāḥ

1101001 śrī-śuka uvāca

11010011 kṛtvā daitya-vadhaṁ kṛṣṇaḥ sa-rāmo yadubhir vṛtaḥ

11010013 bhuvo’vatārayad bhāraṁ javiṣṭhaṁ janayan kalim

11010021 ye kopitāḥ su-bahu pāṇḍu-sutāḥ sapatnair

11010022 durdyūta-helana-kaca-grahaṇādibhis tān

11010023 kṛtvā nimittam itaretarataḥ sametān

11010024 hatvā nṛpān niraharat kṣiti-bhāram īśaḥ

11010031 bhū-bhāra-rāja-pṛtanā yadubhir nirasya

11010032 guptaiḥ sva-bāhubhir acintayad aprameyaḥ

11010033 manye’vaner nanu gato’py agataṁ hi bhāraṁ

11010034 yad yādavaṁ kulam aho aviṣahyam āste

11010041 naivānyataḥ paribhavo’sya bhavet kathañcin

11010042 mat-saṁśrayasya vibhavonnahanasya nityam

11010043 antaḥ kaliṁ yadu-kulasya vidhāya veṇu-

11010044 stambasya vahnim iva śāntim upaimi dhāma

11010051 evaṁ vyavasito rājan satya-saṅkalpa īśvaraḥ

11010053 śāpa-vyājena viprāṇāṁ sañjahre sva-kulaṁ vibhuḥ

11010061 sva-mūrtyā loka-lāvaṇya- nirmuktyā locanaṁ nṛṇām

11010063 gīrbhis tāḥ smaratāṁ cittaṁ padais tān īkṣatāṁ kriyāḥ

11010071 ācchidya kīrtiṁ su-ślokāṁ vitatya hy añjasā nu kau

11010073 tamo’nayā tariṣyantīty agāt svaṁ padam īśvaraḥ

1101008 śrī-rājovāca

11010081 brahmaṇyānāṁ vadānyānāṁ nityaṁ vṛddhopasevinām

11010083 vipra-śāpaḥ katham abhūd vṛṣṇīnāṁ kṛṣṇa-cetasām

11010091 yan-nimittaḥ sa vai śāpo yādṛśo dvija-sattama

11010093 katham ekātmanāṁ bheda etat sarvaṁ vadasva me

1101010 śrī-bādarāyaṇir uvāca

11010101 bibhrad vapuḥ sakala-sundara-sanniveśaṁ

11010102 karmācaran bhuvi su-maṅgalam āpta-kāmaḥ

11010103 āsthāya dhāma ramamāṇa udāra-kīrtiḥ

11010104 saṁhartum aicchata kulaṁ sthita-kṛtya-śeṣaḥ

11010111 karmāṇi puṇya-nivahāni su-maṅgalāni

11010112 gāyaj-jagat-kali-malāpaharāṇi kṛtvā

11010113 kālātmanā nivasatā yadu-deva-gehe

11010114 piṇḍārakaṁ samagaman munayo nisṛṣṭāḥ

11010121 viśvāmitro’sitaḥ kaṇvo durvāsā bhṛgur aṅgirāḥ

11010123 kaśyapo vāmadevo’trir vasiṣṭho nāradādayaḥ

11010131 krīḍantas tān upavrajya kumārā yadu-nandanāḥ

11010133 upasaṅgṛhya papracchur avinītā vinīta-vat

11010141 te veṣayitvā strī-veṣaiḥ sāmbaṁ jāmbavatī-sutaḥ

11010143 eṣā pṛcchati vo viprā antar-vatny asitekṣaṇā

11010151 praṣṭuṁ vilajjatī sākṣāt prabrūtāmogha-darśanāḥ

11010153 prasoṣyantī putra-kāmā kiṁ svit sañjanayiṣyati

11010161 evaṁ pralabdhā munayas tān ūcuḥ kupitā nṛpa

11010163 janayiṣyati vo mandā muṣalaṁ kula-nāśanam

11010171 tac chrutvā te’ti-santrastā vimucya sahasodaram

11010173 sāmbasya dadṛśus tasmin muṣalaṁ khalv ayas-mayam

11010181 kiṁ kṛtaṁ manda-bhāgyair naḥ kiṁ vadiṣyanti no janāḥ

11010183 iti vihvalitā gehān ādāya muṣalaṁ yayuḥ

11010191 tac copanīya sadasi parimlāna-mukha-śriyaḥ

11010193 rājña āvedayāṁ cakruḥ sarva-yādava-sannidhau

11010201 śrutvāmoghaṁ vipra-śāpaṁ dṛṣṭvā ca muṣalaṁ nṛpa

11010203 vismitā bhaya-santrastā babhūvur dvārakaukasaḥ

11010211 tac cūrṇayitvā muṣalaṁ yadu-rājaḥ sa āhukaḥ

11010213 samudra-salile prāsyal lohaṁ cāsyāvaśeṣitam

11010221 kaścin matsyo’grasīl lohaṁ cūrṇāni taralais tataḥ

11010223 uhyamānāni velāyāṁ lagnāny āsan kilairakāḥ

11010231 matsyo gṛhīto matsya-ghnair jālenānyaiḥ sahārṇave

11010233 tasyodara-gataṁ lohaṁ sa śalye lubdhako’karot

11010241 bhagavāñ jñāta-sarvārtha īśvaro’pi tad anyathā

11010243 kartuṁ naicchad vipra-śāpaṁ kāla-rūpy anvamodata

1102001 śrī-śuka uvāca

11020011 govinda-bhuja-guptāyāṁ dvāravatyāṁ kurūdvaha

11020013 avātsīn nārado’bhīkṣṇaṁkṛṣṇopāsana-lālasaḥ

11020021 ko nu rājann indriya-vān mukunda-caraṇāmbujam

11020023 na bhajet sarvato-mṛtyur upāsyan amarottamaiḥ

11020031 tam ekadā tu devarṣiṁ vasudevo gṛhāgatam

11020033 arcitaṁ sukham āsīnam abhivādyedam abravīt

1102004 śrī-vasudeva uvāca

11020041 bhagavan bhavato yātrā svastaye sarva-dehinām

11020043 kṛpaṇānāṁ yathā pitror uttama-śloka-vartmanām

11020051 bhūtānāṁ deva-caritaṁ duḥkhāya ca sukhāya ca

11020053 sukhāyaiva hi sādhūnāṁ tvādṛśām acyutātmanām

11020061 bhajanti ye yathā devān devā api tathaiva tān

11020063 chāyeva karma-sacivāḥ sādhavo dīna-vatsalāḥ

11020071 brahmaṁs tathāpi pṛcchāmo dharmān bhāgavatāṁs tava

11020073 yān śrutvā śraddhayā martyo mucyate sarvato bhayāt

11020081 ahaṁ kila purānantaṁ prajārtho bhuvi mukti-dam

11020083 apūjayaṁ na mokṣāya mohito deva-māyayā

11020091 yathā vicitra-vyasanād bhavadbhir viśvato-bhayāt

11020093 mucyema hy añjasaivāddhā tathā naḥ śādhi su-vrata

1102010 śrī-śuka uvāca

11020101 rājann evaṁ kṛta-praśno vasudevena dhī-matā

11020103 prītas tam āha devarṣir hareḥ saṁsmārito guṇaiḥ

1102011 śrī-nārada uvāca

11020111 samyag etad vyavasitaṁ bhavatā sātvatarṣabha

11020113 yat pṛcchase bhāgavatān dharmāṁs tvaṁ viśva-bhāvanān

11020121 śruto’nupaṭhito dhyāta ādṛto vānumoditaḥ

11020123 sadyaḥ punāti sad-dharmo deva-viśva-druho’pi hi

11020131 tvayā parama-kalyāṇaḥ puṇya-śravaṇa-kīrtanaḥ

11020133 smārito bhagavān adya devo nārāyaṇo mama

11020141 atrāpy udāharantīmam itihāsaṁ purātanam

11020143 ārṣabhāṇāṁ ca saṁvādaṁ videhasya mahātmanaḥ

11020151 priyavrato nāma suto manoḥ svāyambhuvasya yaḥ

11020153 tasyāgnīdhras tato nābhir ṛṣabhas tat-sutaḥ smṛtaḥ

11020161 tam āhur vāsudevāṁśaṁ mokṣa-dharma-vivakṣayā

11020163 avatīrṇaṁ suta-śataṁ tasyāsīd brahma-pāra-gam

11020171 teṣāṁ vai bharato jyeṣṭho nārāyaṇa-parāyaṇaḥ

11020173 vikhyātaṁ varṣam etad yan- nāmnā bhāratam adbhutam

11020181 sa bhukta-bhogāṁ tyaktvemāṁ nirgatas tapasā harim

11020183 upāsīnas tat-padavīṁ lebhe vai janmabhis tribhiḥ

11020191 teṣāṁ nava nava-dvīpa- patayo’sya samantataḥ

11020193 karma-tantra-praṇetāra ekāśītir dvi-jātayaḥ

11020201 navābhavan mahā-bhāgā munayo hy artha-śaṁsinaḥ

11020203 śramaṇā vāta-rasanā ātma-vidyā-viśāradāḥ

11020211 kavir havir antarīkṣaḥ prabuddhaḥ pippalāyanaḥ

11020213 āvirhotro’tha drumilaś camasaḥ karabhājanaḥ

11020221 ta ete bhagavad-rūpaṁ viśvaṁ sad-asad-ātmakam

11020223 ātmano’vyatirekeṇa paśyanto vyacaran mahīm

11020231 avyāhateṣṭa-gatayaḥ sura-siddha-sādhya-

11020232 gandharva-yakṣa-nara-kinnara-nāga-lokān

11020233 muktāś caranti muni-cāraṇa-bhūtanātha-

11020234 vidyādhara-dvija-gavāṁ bhuvanāni kāmam

11020241 ta ekadā nimeḥ satram upajagmur yadṛcchayā

11020243 vitāyamānā ṛṣibhir ajanābhe mahātmanaḥ

11020251 tān dṛṣṭvā sūrya-saṅkāśān mahā-bhāgavatān nṛpa

11020253 yajamāno’gnayo viprāḥ sarva evopatasthire

11020261 videhas tān abhipretya nārāyaṇa-parāyaṇān

11020263 prītaḥ sampūjayāṁ cakre āsana-sthān yathārhataḥ

11020271 tān rocamānān sva-rucā brahma-putropamān nava

11020273 papraccha parama-prītaḥ praśrayāvanato nṛpaḥ

1102028 śrī-videha uvāca

11020281 manye bhagavataḥ sākṣāt pārṣadān vo madhu-dviṣaḥ

11020283 viṣṇor bhūtāni lokānāṁ pāvanāya caranti hi

11020291 durlabho mānuṣo deho dehināṁ kṣaṇa-bhaṅguraḥ

11020293 tatrāpi durlabhaṁ manye vaikuṇṭha-priya-darśanam

11020301 ata ātyantiko kṣemaṁ pṛcchāmo bhavato’naghāḥ

11020303 saṁsāre’smin kṣaṇārdho’pi sat-saṅgaḥ śevadhir nṛṇām

11020311 dharmān bhāgavatān brūta yadi naḥ śrutaye kṣamam

11020313 yaiḥ prasannaḥ prapannāya dāsyaty ātmānam apy ajaḥ

1102032 śrī-nārada uvāca

11020321 evaṁ te niminā pṛṣṭā vasudeva mahat-tamāḥ

11020323 pratipūjyābruvan prītyā sa-sadasyartvijaṁ nṛpam

1102033 śrī-kavir uvāca

11020331 manye’kutaścid-bhayam acyutasya

11020332 pādāmbujopāsanam atra nityam

11020333 udvigna-buddher asad-ātma-bhāvād

11020334 viśvātmanā yatra nivartate bhīḥ

11020341 ye vai bhagavatā proktā upāyā hy ātma-labdhaye

11020343 añjaḥ puṁsām aviduṣāṁ viddhi bhāgavatān hi tān

11020351 yān āsthāya naro rājan na pramādyeta karhicit

11020353 dhāvan nimīlya vā netre na skhalen na pated iha

11020361 kāyena vācā manasendriyair vā

11020362 buddhyātmanā vānusṛta-svabhāvāt

11020363 karoti yad yat sakalaṁ parasmai

11020364 nārāyaṇāyeti samarpayet tat

11020371 bhayaṁ dvitīyābhiniveśataḥ syād

11020372 īśād apetasya viparyayo’smṛtiḥ

11020373 tan-māyayāto budha ābhajet taṁ

11020374 bhaktyaikayeśaṁ guru-devatātmā

11020381 avidyamāno’py avabhāti hi dvayo

11020382 dhyātur dhiyā svapna-manorathau yathā

11020383 tat karma-saṅkalpa-vikalpakaṁ mano

11020384 budho nirundhyād abhayaṁ tataḥ syāt

11020391 śṛṇvan su-bhadrāṇi rathāṅga-pāṇer

11020392 janmāni karmāṇi ca yāni loke

11020393 gītāni nāmāni tad-arthakāni

11020394 gāyan vilajjo vicared asaṅgaḥ

11020401 evaṁ-vrataḥ sva-priya-nāma-kīrtyā

11020402 jātānurāgo druta-citta uccaiḥ

11020403 hasaty atho roditi rauti gāyaty

11020404 unmāda-van nṛtyati loka-bāhyaḥ

11020411 khaṁ vāyum agniṁ salilaṁ mahīṁ ca

11020412 jyotīṁṣi sattvāni diśo drumādīn

11020413 sarit-samudrāṁś ca hareḥ śarīraṁ

11020414 yat kiṁ ca bhūtaṁ praṇamed ananyaḥ

11020421 bhaktiḥ pareśānubhavo viraktir

11020422 anyatra caiṣa trika eka-kālaḥ

11020423 prapadyamānasya yathāśnataḥ syus

11020424 tuṣṭiḥ puṣṭiḥ kṣud-apāyo’nu-ghāsam

11020431 ity acyutāṅghriṁ bhajato’nuvṛttyā

11020432 bhaktir viraktir bhagavat-prabodhaḥ

11020433 bhavanti vai bhāgavatasya rājaṁs

11020434 tataḥ parāṁ śāntim upaiti sākṣāt

1102044 śrī-rājovāca

11020441 atha bhāgavataṁ brūta yad-dharmo yādṛśo nṛṇām

11020443 yathārcarati yad brūte yair liṅgair bhagavat-priyaḥ

1102045 śrī-havir uvāca

11020451 sarva-bhūteṣu yaḥ paśyed bhagavad-bhāvam ātmanaḥ

11020453 bhūtāni bhagavaty ātmany eṣa bhāgavatottamaḥ

11020461 īśvare tad-adhīneṣu bāliśeṣu dviṣatsu ca

11020463 prema-maitrī-kṛpopekṣā yaḥ karoti sa madhyamaḥ

11020471 arcāyām eva haraye pūjāṁ yaḥ śraddhayehate

11020473 na tad-bhakteṣu cānyeṣu sa bhaktaḥ prākṛtaḥ smṛtaḥ

11020481 gṛhītvāpīndriyair arthān yo na dveṣṭi na hṛṣyati

11020483 viṣṇor māyām idaṁ paśyan sa vai bhāgavatottamaḥ

11020491 dehendriya-prāṇa-mano-dhiyāṁ yo

11020492 janmāpyaya-kṣud-bhaya-tarṣa-kṛcchraiḥ

11020493 saṁsāra-dharmair avimuhyamānaḥ

11020494 smṛtyā harer bhāgavata-pradhānaḥ

11020501 na kāma-karma-bījānāṁ yasya cetasi sambhavaḥ

11020503 vāsudevaika-nilayaḥ sa vai bhāgavatottamaḥ

11020511 na yasya janma-karmabhyāṁ na varṇāśrama-jātibhiḥ

11020513 sajjate’sminn aham-bhāvo dehe vai sa hareḥ priyaḥ

11020521 na yasya svaḥ para iti vitteṣv ātmani vā bhidā

11020523 sarva-bhūta-samaḥ śāntaḥ sa vai bhāgavatottamaḥ

11020531 tri-bhuvana-vibhava-hetave’py akuṇṭha-

11020532 smṛtir ajitātma-surādibhir vimṛgyāt

11020533 na calati bhagavat-padāravindāl

11020534 lava-nimiṣārdham api yaḥ sa vaiṣṇavāgryaḥ

11020541 bhagavata uru-vikramāṅghri-śākhā-

11020542 nakha-maṇi-candrikayā nirasta-tāpe

11020543 hṛdi katham upasīdatāṁ punaḥ sa

11020544 prabhavati candra ivodite’rka-tāpaḥ

11020551 visṛjati hṛdayaṁ na yasya sākṣād

11020552 dharir avaśābhihito’py aghaugha-nāśaḥ

11020553 praṇaya-rasanayā dhṛtāṅghri-padmaḥ

11020554 sa bhavati bhāgavata-pradhāna uktaḥ

1103001 śrī-rājovāca

11030011 parasya viṣṇor īśasya māyināṁ api mohinīm

11030013 māyāṁ veditum icchāmo bhagavanto bruvantu naḥ

11030021 nānutṛpye juṣan yuṣmad- vaco hari-kathāmṛtam

11030023 saṁsāra-tāpa-nistapto martyas tat-tāpa-bheṣajam

1103003 śrī-antarīkṣa uvāca

11030031 ebhir bhūtāni bhūtātmā mahā-bhūtair mahā-bhuja

11030033 sasarjoccāvacāny ādyaḥ sva-mātrātma-prasiddhaye

11030041 evaṁ sṛṣṭāni bhūtāni praviṣṭaḥ pañca-dhātubhiḥ

11030043 ekadhā daśadhātmānaṁ vibhajan juṣate guṇān

11030051 guṇair guṇān sa bhuñjāna ātma-pradyotitaiḥ prabhuḥ

11030053 manyamāna idaṁ sṛṣṭam ātmānam iha sajjate

11030061 karmāṇi karmabhiḥ kurvan sa-nimittāni deha-bhṛt

11030063 tat tat karma-phalaṁ gṛhṇan bhramatīha sukhetaram

11030071 itthaṁ karma-gatīr gacchan bahv-abhadra-vahāḥ pumān

11030073 ā-bhūta-samplavāt sarga- pralayāv aśnute’vaśaḥ

11030081 dhātūpaplava āsanne vyaktaṁ dravya-guṇātmakam

11030083 anādi-nidhanaḥ kālo hy avyaktāyāpakarṣati

11030091 śata-varṣā hy anāvṛṣṭir bhaviṣyaty ulbaṇā bhuvi

11030093 tat-kālopacitoṣṇārko lokāṁs trīn pratapiṣyati

11030101 pātāla-talam ārabhya saṅkarṣaṇa-mukhānalaḥ

11030103 dahann ūrdhva-śikho viṣvag vardhate vāyuneritaḥ

11030111 saṁvartako megha-gaṇo varṣati sma śataṁ samāḥ

11030113 dhārābhir hasti-hastābhir līyate salile virāṭ

11030121 tato virājam utsṛjya vairājaḥ puruṣo nṛpa

11030123 avyaktaṁ viśate sūkṣmaṁ nirindhana ivānalaḥ

11030131 vāyunā hṛta-gandhā bhūḥ salilatvāya kalpate

11030133 salilaṁ tad-dhṛta-rasaṁ jyotiṣṭvāyopakalpate

11030141 hṛta-rūpaṁ tu tamasā vāyau jyotiḥ pralīyate

11030143 hṛta-sparśo’vakāśena vāyur nabhasi līyate

11030151 kālātmanā hṛta-guṇaṁ nabha ātmani līyate

11030153 indriyāṇi mano buddhiḥ saha vaikārikair nṛpa

11030155 praviśanti hy ahaṅkāraṁ sva-guṇair aham ātmani

11030161 eṣā māyā bhagavataḥ sarga-sthity-anta-kāriṇī

11030163 tri-varṇā varṇitāsmābhiḥ kiṁ bhūyaḥ śrotum icchasi

1103017 śrī-rājovāca

11030171 yathaitām aiśvarīṁ māyāṁ dustarām akṛtātmabhiḥ

11030173 taranty añjaḥ sthūla-dhiyo maharṣa idam ucyatām

1103018 śrī-prabuddha uvāca

11030181 karmāṇy ārabhamāṇānāṁ duḥkha-hatyai sukhāya ca

11030183 paśyet pāka-viparyāsaṁ mithunī-cāriṇāṁ nṛṇām

11030191 nityārti-dena vittena durlabhenātma-mṛtyunā

11030193 gṛhāpatyāpta-paśubhiḥ kā prītiḥ sādhitaiś calaiḥ

11030201 evaṁ lokaṁ paraṁ vidyān naśvaraṁ karma-nirmitam

11030203 sa-tulyātiśaya-dhvaṁsaṁ yathā maṇḍala-vartinām

11030211 tasmād guruṁ prapadyeta jijñāsuḥ śreya uttamam

11030213 śābde pare ca niṣṇātaṁ brahmaṇy upaśamāśrayam

11030221 tatra bhāgavatān dharmān śikṣed gurv-ātma-daivataḥ

11030223 amāyayānuvṛttyā yais tuṣyed ātmātma-do hariḥ

11030231 sarvato manaso’saṅgam ādau saṅgaṁ ca sādhuṣu

11030233 dayāṁ maitrīṁ praśrayaṁ ca bhūteṣv addhā yathocitam

11030241 śaucaṁ tapas titikṣāṁ ca maunaṁ svādhyāyam ārjavam

11030243 brahma-caryam ahiṁsāṁ ca samatvaṁ dvandva-saṁjñayoḥ

11030251 sarvatrātmeśvarānvīkṣāṁ kaivalyam aniketatām

11030253 vivikta-cīra-vasanaṁ santoṣaṁ yena kenacit

11030261 śraddhāṁ bhāgavate śāstre’nindām anyatra cāpi hi

11030263 mano-vāk-karma-daṇḍaṁ ca satyaṁ śama-damāv api

11030271 śravaṇaṁ kīrtanaṁ dhyānaṁ harer adbhuta-karmaṇaḥ

11030273 janma-karma-guṇānāṁ ca tad-arthe’khila-ceṣṭitam

11030281 iṣṭaṁ dattaṁ tapo japtaṁ vṛttaṁ yac cātmanaḥ priyam

11030283 dārān sutān gṛhān prāṇān yat parasmai nivedanam

11030291 evaṁ kṛṣṇātma-nātheṣu manuṣyeṣu ca sauhṛdam

11030293 paricaryāṁ cobhayatra mahatsu nṛṣu sādhuṣu

11030301 parasparānukathanaṁ pāvanaṁ bhagavad-yaśaḥ

11030303 mitho ratir mithas tuṣṭir nivṛttir mitha ātmanaḥ

11030311 smarantaḥ smārayantaś ca mitho’ghaugha-haraṁ harim

11030313 bhaktyā sañjātayā bhaktyā bibhraty utpulakāṁ tanum

11030321 kvacid rudanty acyuta-cintayā kvacid

11030322 dhasanti nandanti vadanty alaukikāḥ

11030323 nṛtyanti gāyanty anuśīlayanty ajaṁ

11030324 bhavanti tūṣṇīṁ param etya nirvṛtāḥ

11030331 iti bhāgavatān dharmān śikṣan bhaktyā tad-utthayā

11030333 nārāyaṇa-paro māyām añjas tarati dustarām

1103034 śrī-rājovāca

11030341 nārāyaṇābhidhānasya brahmaṇaḥ paramātmanaḥ

11030343 niṣṭhām arhatha no vaktuṁ yūyaṁ hi brahma-vittamāḥ

1103035 śrī-pippalāyana uvāca

11030351 sthity-udbhava-pralaya-hetur ahetur asya

11030352 yat svapna-jāgara-suṣuptiṣu sad bahiś ca

11030353 dehendriyāsu-hṛdayāni caranti yena

11030354 sañjīvitāni tad avehi paraṁ narendra

11030361 naitan mano viśati vāg uta cakṣur ātmā

11030362 prāṇendriyāṇi ca yathānalam arciṣaḥ svāḥ

11030363 śabdo’pi bodhaka-niṣedhatayātma-mūlam

11030364 arthoktam āha yad-ṛte na niṣedha-siddhiḥ

11030371 sattvaṁ rajas tama iti tri-vṛd ekam ādau

11030372 sūtraṁ mahān aham iti pravadanti jīvam

11030373 jñāna-kriyārtha-phala-rūpatayoru-śakti

11030374 brahmaiva bhāti sad asac ca tayoḥ paraṁ yat

11030381 ātmā jajāna na mariṣyati naidhate’sau

11030382 na kṣīyate savana-vid vyabhicāriṇāṁ hi

11030383 sarvatra śaśvad anapāyy upalabdhi-mātraṁ

11030384 prāṇo yathendriya-balena vikalpitaṁ sat

11030391 aṇḍeṣu peśiṣu taruṣv aviniściteṣu

11030392 prāṇo hi jīvam upadhāvati tatra tatra

11030393 sanne yad indriya-gaṇe’hami ca prasupte

11030394 kūṭa-stha āśayam ṛte tad-anusmṛtir naḥ

11030401 yarhy abja-nābha-caraṇaiṣaṇayoru-bhaktyā

11030402 ceto-malāni vidhamed guṇa-karma-jāni

11030403 tasmin viśuddha upalabhyata ātma-tattvaṁ

11030404 sākṣād yathāmala-dṛśoḥ savitṛ-prakāśaḥ

1103041 śrī-rājovāca

11030411 karma-yogaṁ vadata naḥ puruṣo yena saṁskṛtaḥ

11030413 vidhūyehāśu karmāṇi naiṣkarmyaṁ vindate param

11030421 evaṁ praśnaṁ ṛṣīn pūrvam apṛcchaṁ pitur antike

11030423 nābruvan brahmaṇaḥ putrās tatra kāraṇam ucyatām

1103043 śrī-āvirhotra uvāca

11030431 karmākarma vikarmeti veda-vādo na laukikaḥ

11030433 vedasya ceśvarātmatvāt tatra muhyanti sūrayaḥ

11030441 parokṣa-vādo vedo’yaṁ bālānām anuśāsanam

11030443 karma-mokṣāya karmāṇi vidhatte hy agadaṁ yathā

11030451 nācared yas tu vedoktaṁ svayam ajño’jitendriyaḥ

11030453 vikarmaṇā hy adharmeṇa mṛtyor mṛtyum upaiti saḥ

11030461 vedoktam eva kurvāṇo niḥsaṅgo’rpitam īśvare

11030463 naiṣkarmyaṁ labhate siddhiṁ rocanārthā phala-śrutiḥ

11030471 ya āśu hṛdaya-granthiṁ nirjihīrṣuḥ parātmanaḥ

11030473 vidhinopacared devaṁ tantroktena ca keśavam

11030481 labdhvānugraha ācāryāt tena sandarśitāgamaḥ

11030483 mahā-puruṣam abhyarcen mūrtyābhimatayātmanaḥ

11030491 śuciḥ sammukham āsīnaḥ prāṇa-saṁyamanādibhiḥ

11030493 piṇḍaṁ viśodhya sannyāsa- kṛta-rakṣo’rcayed dharim

11030501 arcādau hṛdaye cāpi yathā-labdhopacārakaiḥ

11030503 dravya-kṣity-ātma-liṅgāni niṣpādya prokṣya cāsanam

11030511 pādyādīn upakalpyātha sannidhāpya samāhitaḥ

11030513 hṛd-ādibhiḥ kṛta-nyāso mūla-mantreṇa cārcayet

11030521 sāṅgopāṅgāṁ sa-pārṣadāṁ tāṁ tāṁ mūrtiṁ sva-mantrataḥ

11030523 pādyārghyācamanīyādyaiḥ snāna-vāso-vibhūṣaṇaiḥ

11030531 gandha-mālyākṣata-sragbhir dhūpa-dīpopahārakaiḥ

11030533 sāṅgaṁ sampūjya vidhi-vat stavaiḥ stutvā named dharim

11030541 ātmānaṁ tan-mayaṁ dhyāyan mūrtiṁ sampūjayed dharim

11030543 śeṣām ādhāya śirasāsva-dhāmny udvāsya sat-kṛtam

11030551 evam agny-arka-toyādāv atithau hṛdaye ca yaḥ

11030553 yajatīśvaram ātmānam acirān mucyate hi saḥ

1104001 śrī-rājovāca

11040011 yāni yānīha karmāṇi yair yaiḥ svacchanda-janmabhiḥ

11040013 cakre karoti kartā vā haris tāni bruvantu naḥ

1104002 śrī-drumila uvāca

11040021 yo vā anantasya guṇān anantān

11040022 anukramiṣyan sa tu bāla-buddhiḥ

11040023 rajāṁsi bhūmer gaṇayet kathañcit

11040024 kālena naivākhila-śakti-dhāmnaḥ

11040031 bhūtair yadā pañcabhir ātma-sṛṣṭaiḥ

11040032 puraṁ virājaṁ viracayya tasmin

11040033 svāṁśena viṣṭaḥ puruṣābhidhānam

11040034 avāpa nārāyaṇa ādi-devaḥ

11040041 yat-kāya eṣa bhuvana-traya-sanniveśo

11040042 yasyendriyais tanu-bhṛtām ubhayendriyāṇi

11040043 jñānaṁ svataḥ śvasanato balam oja īhā

11040044 sattvādibhiḥ sthiti-layodbhava ādi-kartā

11040051 ādāv abhūc chata-dhṛtī rajasāsya sarge

11040052 viṣṇuḥ sthitau kratu-patir dvija-dharma-setuḥ

11040053 rudro’pyayāya tamasā puruṣaḥ sa ādya

11040054 ity udbhava-sthiti-layaḥ satataṁ prajāsu

11040061 dharmasya dakṣa-duhitary ajaniṣṭa mūrtyāṁ

11040062 nārāyaṇo nara ṛṣi-pravaraḥ praśāntaḥ

11040063 naiṣkarmya-lakṣaṇam uvāca cacāra karma

11040064 yo’dyāpi cāsta ṛṣi-varya-niṣevitāṅghriḥ

11040071 indro viśaṅkya mama dhāma jighṛkṣatīti

11040072 kāmaṁ nyayuṅkta sa-gaṇaṁ sa badary-upākhyam

11040073 gatvāpsaro-gaṇa-vasanta-sumanda-vātaiḥ

11040074 strī-prekṣaṇeṣubhir avidhyad atan-mahi-jñaḥ

11040081 vijñāya śakra-kṛtam akramam ādi-devaḥ

11040082 prāha prahasya gata-vismaya ejamānān

11040083 mā bhair vibho madana māruta deva-vadhvo

11040084 gṛhṇīta no balim aśūnyam imaṁ kurudhvam

11040091 itthaṁ bruvaty abhaya-de nara-deva devāḥ

11040092 sa-vrīḍa-namra-śirasaḥ sa-ghṛṇaṁ tam ūcuḥ

11040093 naitad vibho tvayi pari’vikṛte vicitraṁ

11040094 svārāma-dhīra-nikarānata-pāda-padme

11040101 tvāṁ sevatāṁ sura-kṛtā bahavo’ntarāyāḥ

11040102 svauko vilaṅghya paramaṁ vrajatāṁ padaṁ te

11040103 nānyasya barhiṣi balīn dadataḥ sva-bhāgān

11040104 dhatte padaṁ tvam avitā yadi vighna-mūrdhni

11040111 kṣut-tṛt-tri-kāla-guṇa-māruta-jaihva-śaiṣṇān

11040112 asmān apāra-jaladhīn atitīrya kecit

11040113 krodhasya yānti viphalasya vaśaṁ pade gor

11040114 majjanti duścara-tapaś ca vṛthotsṛjanti

11040121 iti pragṛṇatāṁ teṣāṁ striyo’ty-adbhuta-darśanāḥ

11040123 darśayām āsa śuśrūṣāṁ sv-arcitāḥ kurvatīr vibhuḥ

11040131 te devānucarā dṛṣṭvā striyaḥ śrīr iva rūpiṇīḥ

11040133 gandhena mumuhus tāsāṁ rūpaudārya-hata-śriyaḥ

11040141 tān āha deva-deveśaḥ praṇatān prahasann iva

11040143 āsām ekatamāṁ vṛṅdhvaṁ sa-varṇāṁ svarga-bhūṣaṇām

11040151 om ity ādeśam ādāya natvā taṁ sura-vandinaḥ

11040153 urvaśīm apsaraḥ-śreṣṭhāṁ puras-kṛtya divaṁ yayuḥ

11040161 indrāyānamya sadasi śṛṇvatāṁ tri-divaukasām

11040163 ūcur nārāyaṇa-balaṁ śakras tatrāsa vismitaḥ

11040171 haṁsa-svarūpy avadad acyuta ātma-yogaṁ

11040172 dattaḥ kumāra ṛṣabho bhagavān pitā naḥ

11040173 viṣṇuḥ śivāya jagatāṁ kalayāvatīrṇas

11040174 tenāhṛtā madhu-bhidā śrutayo hayāsye

11040181 gupto’pyaye manur ilauṣadhayaś ca mātsye

11040182 krauḍe hato diti-ja uddharatāmbhasaḥ kṣmām

11040183 kaurme dhṛto’drir amṛtonmathane sva-pṛṣṭhe

11040184 grāhāt prapannam ibha-rājam amuñcad ārtam

11040191 saṁstunvato nipatitān śramaṇān ṛṣīṁś ca

11040192 śakraṁ ca vṛtra-vadhatas tamasi praviṣṭam

11040193 deva-striyo’sura-gṛhe pihitā anāthā

11040194 jaghne’surendram abhayāya satāṁ nṛsiṁhe

11040201 devāsure yudhi ca daitya-patīn surārthe

11040202 hatvāntareṣu bhuvanāny adadhāt kalābhiḥ

11040203 bhūtvātha vāmana imāṁ aharad baleḥ kṣmāṁ

11040204 yācñā-cchalena samadād aditeḥ sutebhyaḥ

11040211 niḥkṣatriyām akṛta gāṁ ca triḥ-sapta-kṛtvo

11040212 rāmas tu haihaya-kulāpyaya-bhārgavāgniḥ

11040213 so’bdhiṁ babandha daśa-vaktram ahan sa-laṅkaṁ

11040214 sītā-patir jayati loka-mala-ghna-kīrtiḥ

11040221 bhūmer bharāvataraṇāya yaduṣv ajanmā

11040222 jātaḥ kariṣyati surair api duṣkarāṇi

11040223 vādair vimohayati yajña-kṛto’tad-arhān

11040224 śūdrān kalau kṣiti-bhujo nyahaniṣyad ante

11040231 evaṁ-vidhāni janmāni karmāṇi ca jagat-pateḥ

11040233 bhūrīṇi bhūri-yaśaso varṇitāni mahā-bhuja

1105001 śrī-rājovāca

11050011 bhagavantaṁ hariṁ prāyo na bhajanty ātma-vit-tamāḥ

11050013 teṣām aśānta-kāmānāṁ kā niṣṭhāvijitātmanām

1105002 śrī-camasa uvāca

11050021 mukha-bāhūru-pādebhyaḥ puruṣasyāśramaiḥ saha

11050023 catvāro jajñire varṇā guṇair viprādayaḥ pṛthak

11050031 ya eṣāṁ puruṣaṁ sākṣād ātma-prabhavam īśvaram

11050033 na bhajanty avajānanti sthānād bhraṣṭāḥ patanty adhaḥ

11050041 dūre hari-kathāḥ kecid dūre cācyuta-kīrtanāḥ

11050043 striyaḥ śūdrādayaś caiva te’nukampyā bhavādṛśām

11050051 vipro rājanya-vaiśyau vā hareḥ prāptāḥ padāntikam

11050053 śrautena janmanāthāpi muhyanty āmnāya-vādinaḥ

11050061 karmaṇy akovidāḥ stabdhā mūrkhāḥ paṇḍita-māninaḥ

11050063 vadanti cāṭukān mūḍhā yayā mādhvyā girotsukāḥ

11050071 rajasā ghora-saṅkalpāḥ kāmukā ahi-manyavaḥ

11050073 dāmbhikā māninaḥ pāpā vihasanty acyuta-priyān

11050081 vadanti te’nyonyam upāsita-striyo

11050082 gṛheṣu maithunya-pareṣu cāśiṣaḥ

11050083 yajanty asṛṣṭānna-vidhāna-dakṣiṇaṁ

11050084 vṛttyai paraṁ ghnanti paśūn atad-vidaḥ

11050091 śriyā vibhūtyābhijanena vidyayā

11050092 tyāgena rūpeṇa balena karmaṇā

11050093 jāta-smayenāndha-dhiyaḥ saheśvarān

11050094 sato’vamanyanti hari-priyān khalāḥ

11050101 sarveṣu śaśvat tanu-bhṛtsv avasthitaṁ

11050102 yathā kham ātmānam abhīṣṭam īśvaram

11050103 vedopagītaṁ ca na śṛṇvate’budhā

11050104 mano-rathānāṁ pravadanti vārtayā

11050111 loke vyavāyāmiṣa-madya-sevā

11050112 nityā hi jantor na hi tatra codanā

11050113 vyavasthitis teṣu vivāha-yajña-

11050114 surā-grahair āsu nivṛttir iṣṭā

11050121 dhanaṁ ca dharmaika-phalaṁ yato vai

11050122 jñānaṁ ca sa-vijñānam anupraśānti

11050123 gṛheṣu yuñjanti kalevarasya

11050124 mṛtyuṁ na paśyanti duranta-vīryam

11050131 yad ghrāṇa-bhakṣo vihitaḥ surāyās

11050132 tathā paśor ālabhanaṁ na hiṁsā

11050133 evaṁ vyavāyaḥ prajayā na ratyā

11050134 imaṁ viśuddhaṁ na viduḥ sva-dharmam

11050141 ye tv anevaṁ-vido’santaḥ stabdhāḥ sad-abhimāninaḥ

11050143 paśūn druhyanti viśrabdhāḥ pretya khādanti te ca tān

11050151 dviṣantaḥ para-kāyeṣu svātmānaṁ harim īśvaram

11050153 mṛtake sānubandhe’smin baddha-snehāḥ patanty adhaḥ

11050161 ye kaivalyam asamprāptā ye cātītāś ca mūḍhatām

11050163 trai-vargikā hy akṣaṇikā ātmānaṁ ghātayanti te

11050171 eta ātma-hano’śāntā ajñāne jñāna-māninaḥ

11050173 sīdanty akṛta-kṛtyā vai kāla-dhvasta-manorathāḥ

11050181 hitvātma-māyā-racitā gṛhāpatya-suhṛt-striyaḥ

11050183 tamo viśanty anicchanto vāsudeva-parāṅ-mukhāḥ

1105019 śrī-rājovāca

11050191 kasmin kāle sa bhagavān kiṁ varṇaḥ kīdṛśo nṛbhiḥ

11050193 nāmnā vā kena vidhinā pūjyate tad ihocyatām

1105020 śrī-karabhājana uvāca

11050201 kṛtaṁ tretā dvāparaṁ ca kalir ity eṣu keśavaḥ

11050203 nānā-varṇābhidhākāro nānaiva vidhinejyate

11050211 kṛte śuklaś catur-bāhur jaṭilo valkalāmbaraḥ

11050213 kṛṣṇājinopavītākṣān bibhrad daṇḍa-kamaṇḍalū

11050221 manuṣyās tu tadā śāntā nirvairāḥ suhṛdaḥ samāḥ

11050223 yajanti tapasā devaṁ śamena ca damena ca

11050231 haṁsaḥ suparṇo vaikuṇṭho dharmo yogeśvaro’malaḥ

11050233 īśvaraḥ puruṣo’vyaktaḥ paramātmeti gīyate

11050241 tretāyāṁ rakta-varṇo’sau catur-bāhus tri-mekhalaḥ

11050243 hiraṇya-keśas trayy-ātmā sruk-sruvādy-upalakṣaṇaḥ

11050251 taṁ tadā manujā devaṁ sarva-deva-mayaṁ harim

11050253 yajanti vidyayā trayyā dharmiṣṭhā brahma-vādinaḥ

11050261 viṣṇur yajñaḥ pṛśnigarbhaḥ sarvadeva urukramaḥ

11050263 vṛṣākapir jayantaś ca urugāya itīryate

11050271 dvāpare bhagavāñ śyāmaḥ pīta-vāsā nijāyudhaḥ

11050273 śrīvatsādibhir aṅkaiś ca lakṣaṇair upalakṣitaḥ

11050281 taṁ tadā puruṣaṁ martyā mahā-rājopalakṣaṇam

11050283 yajanti veda-tantrābhyāṁ paraṁ jijñāsavo nṛpa

11050291 namas te vāsudevāya namaḥ saṅkarṣaṇāya ca

11050293 pradyumnāyāniruddhāya tubhyaṁ bhagavate namaḥ

11050301 nārāyaṇāya ṛṣaye puruṣāya mahātmane

11050303 viśveśvarāya viśvāya sarva-bhūtātmane namaḥ

11050311 iti dvāpara urv-īśa stuvanti jagad-īśvaram

11050313 nānā-tantra-vidhānena kalāv api tathā śṛṇu

11050321 kṛṣṇa-varṇaṁ tviṣākṛṣṇaṁ sāṅgopāṅgāstra-pārṣadam

11050323 yajñaiḥ saṅkīrtana-prāyair yajanti hi su-medhasaḥ

11050331 dhyeyaṁ sadā paribhava-ghnam abhīṣṭa-dohaṁ

11050332 tīrthāspadaṁ śiva-viriñci-nutaṁ śaraṇyaṁ

11050333 bhṛtyārti-haṁ praṇata-pāla bhavābdhi-potaṁ

11050334 vande mahā-puruṣa te caraṇāravindam

11050341 tyaktvā su-dustyaja-surepsita-rājya-lakṣmīṁ

11050342 dharmiṣṭha ārya-vacasā yad agād araṇyam

11050343 māyā-mṛgaṁ dayitayepsitam anvadhāvad

11050344 vande mahā-puruṣa te caraṇāravindam

11050351 evaṁ yugānurūpābhyāṁ bhagavān yuga-vartibhiḥ

11050353 manujair ijyate rājan śreyasām īśvaro hariḥ

11050361 kaliṁ sabhājayanty āryā guṇa-jñāḥ sāra-bhāginaḥ

11050363 yatra saṅkīrtanenaiva sarva-svārtho’bhilabhyate

11050371 na hy ataḥ paramo lābho dehināṁ bhrāmyatām iha

11050373 yato vindeta paramāṁ śāntiṁ naśyati saṁsṛtiḥ

11050381 kṛtādiṣu prajā rājan kalāv icchanti sambhavam

11050383 kalau khalu bhaviṣyanti nārāyaṇa-parāyaṇāḥ

11050391 kvacit kvacin mahā-rāja draviḍeṣu ca bhūriśaḥ

11050393 tāmraparṇī nadī yatra kṛtamālā payasvinī

11050401 kāverī ca mahā-puṇyā pratīcī ca mahā-nadī

11050403 ye pibanti jalaṁ tāsāṁ manujā manujeśvara

11050405 prāyo bhaktā bhagavati vāsudeve’malāśayāḥ

11050411 devarṣi-bhūtāpta-nṛṇāṁ pitṝṇāṁ

11050412 na kiṅkaro nāyam ṛṇī ca rājan

11050413 sarvātmanā yaḥ śaraṇaṁ śaraṇyaṁ

11050414 gato mukundaṁ parihṛtya kartam

11050421 sva-pāda-mūlaṁ bhajataḥ priyasya

11050422 tyaktānya-bhāvasya hariḥ pareśaḥ

11050423 vikarma yac cotpatitaṁ kathañcid

11050424 dhunoti sarvaṁ hṛdi sanniviṣṭaḥ

1105043 śrī-nārada uvāca

11050431 dharmān bhāgavatān itthaṁ śrutvātha mithileśvaraḥ

11050433 jāyanteyān munīn prītaḥ sopādhyāyo hy apūjayat

11050441 tato’ntardadhire siddhāḥ sarva-lokasya paśyataḥ

11050443 rājā dharmān upātiṣṭhann avāpa paramāṁ gatim

11050451 tvam apy etān mahā-bhāga dharmān bhāgavatān śrutān

11050453 āsthitaḥ śraddhayā yukto niḥsaṅgo yāsyase param

11050461 yuvayoḥ khalu dam-patyor yaśasā pūritaṁ jagat

11050463 putratām agamad yad vāṁ bhagavān īśvaro hariḥ

11050471 darśanāliṅganālāpaiḥ śayanāsana-bhojanaiḥ

11050473 ātmā vāṁ pāvitaḥ kṛṣṇe putra-snehaṁ prakurvataḥ

11050481 vaireṇa yaṁ nṛpatayaḥ śiśupāla-pauṇḍra-

11050482 śālvādayo gati-vilāsa-vilokanādyaiḥ

11050483 dhyāyanta ākṛta-dhiyaḥ śayanāsanādau

11050484 tat-sāmyam āpur anurakta-dhiyāṁ punaḥ kim

11050491 māpatya-buddhim akṛthāḥ kṛṣṇe sarvātmanīśvare

11050493 māyā-manuṣya-bhāvena gūṭhaiśvarye pare’vyaye

11050501 bhū-bhārāsura-rājanya- hantave guptaye satām

11050503 avatīrṇasya nirvṛtyai yaśo loke vitanyate

1105051 śrī-śuka uvāca

11050511 etac chrutvā mahā-bhāgo vasudeva’ti-vismitaḥ

11050513 devakī ca mahā-bhāgā jahatur moham ātmanaḥ

11050521 itihāsam imaṁ puṇyaṁ dhārayed yaḥ samāhitaḥ

11050523 sa vidhūyeha śamalaṁ brahma-bhūyāya kalpate

1106001 śrī-śuka uvāca

11060011 atha brahmātma-jair devaiḥ prajeśair āvṛto’bhyagāt

11060013 bhavaś ca bhūta-bhavyeśo yayau bhūta-gaṇair vṛtaḥ

11060021 indro marudbhir bhagavān ādityā vasavo’śvinau

11060023 ṛbhavo’ṅgiraso rudrā viśve sādhyāś ca devatāḥ

11060031 gandharvāpsaraso nāgāḥ siddha-cāraṇa-guhyakāḥ

11060033 ṛṣayaḥ pitaraś caiva sa-vidyādhara-kinnarāḥ

11060041 dvārakām upasaṅgamya sarve kṛṣṇa-didṛkṣavaḥ

11060043 vapuṣā yena bhagavān nara-loka-manoramaḥ

11060045 yaśo vitene lokeṣu sarva-loka-malāpaham

11060051 tasyāṁ vibhrājamānāyāṁ samṛddhāyāṁ maharddhibhiḥ

11060053 vyacakṣatāvitṛptākṣaḥ kṛṣṇam adbhuta-darśanam

11060061 svargodyānopagair mālyaiś chādayanto yadūttamam

11060063 gīrbhiś citra-padārthābhis tuṣṭuvur jagad-īśvaram

1106007 śrī-devā ūcuḥ

11060071 natāḥ sma te nātha padāravindaṁ

11060072 buddhīndriya-prāṇa-mano-vacobhiḥ

11060073 yac cintyate’ntar hṛdi bhāva-yuktair

11060074 mumukṣubhiḥ karma-mayoru-pāśāt

11060081 tvaṁ māyayā tri-guṇayātmani durvibhāvyaṁ

11060082 vyaktaṁ sṛjasy avasi lumpasi tad-guṇa-sthaḥ

11060083 naitair bhavān ajita karmabhir ajyate vai

11060084 yat sve sukhe’vyavahite’bhirato’navadyaḥ

11060091 śuddhir nṛṇāṁ na tu tatheḍya durāśayānāṁ

11060092 vidyā-śrutādhyayana-dāna-tapaḥ-kriyābhiḥ

11060093 sattvātmanām ṛṣabha te yaśasi pravṛddha-

11060094 sac-chraddhayā śravaṇa-sambhṛtayā yathā syāt

11060101 syān nas tavāṅghrir aśubhāśaya-dhūmaketuḥ

11060102 kṣemāya yo munibhir ārdra-hṛdohyamānaḥ

11060103 yaḥ sātvataiḥ sama-vibhūtaya ātma-vadbhir

11060104 vyūhe’rcitaḥ savanaśaḥ svar-atikramāya

11060111 yaś cintyate prayata-pāṇibhir adhvarāgnau

11060112 trayyā nirukta-vidhineśa havir gṛhītvā

11060113 adhyātma-yoga uta yogibhir ātma-māyāṁ

11060114 jijñāsubhiḥ parama-bhāgavataiḥ parīṣṭaḥ

11060121 paryuṣṭayā tava vibho vana-mālayeyaṁ

11060122 saṁspārdhinī bhagavatī pratipatnī-vac chrīḥ

11060123 yaḥ su-praṇītam amuyārhaṇam ādadan no

11060124 bhūyāt sadāṅghrir aśubhāśaya-dhūmaketuḥ

11060131 ketus tri-vikrama-yutas tri-patat-patāko

11060132 yas te bhayābhaya-karo’sura-deva-camvoḥ

11060133 svargāya sādhuṣu khaleṣv itarāya bhūman

11060134 pādaḥ punātu bhagavan bhajatām aghaṁ naḥ

11060141 nasy ota-gāva iva yasya vaśe bhavanti

11060142 brahmādayas tanu-bhṛto mithur ardyamānāḥ

11060143 kālasya te prakṛti-pūruṣayoḥ parasya

11060144 śaṁ nas tanotu caraṇaḥ puruṣottamasya

11060151 asyāsi hetur udaya-sthiti-saṁyamānām

11060152 avyakta-jīva-mahatām api kālam āhuḥ

11060153 so’yaṁ tri-nābhir akhilāpacaye pravṛttaḥ

11060154 kālo gabhīra-raya uttama-pūruṣas tvam

11060161 tvattaḥ pumān samadhigamya yayāsya vīryaṁ

11060162 dhatte mahāntam iva garbham amogha-vīryaḥ

11060163 so’yaṁ tayānugata ātmana āṇḍa-kośaṁ

11060164 haimaṁ sasarja bahir āvaraṇair upetam

11060171 tat tasthūṣaś ca jagataś ca bhavān adhīśo

11060172 yan māyayottha-guṇa-vikriyayopanītān

11060173 arthāñ juṣann api hṛṣīka-pate na lipto

11060174 ye’nye svataḥ parihṛtād api bibhyati sma

11060181 smāyāvaloka-lava-darśita-bhāva-hāri-

11060182 bhrū-maṇḍala-prahita-saurata-mantra-śauṇḍaiḥ

11060183 patnyas tu ṣoḍaśa-sahasram anaṅga-bāṇair

11060184 yasyendriyaṁ vimathituṁ karaṇair na vibhvyaḥ

11060191 vibhvyas tavāmṛta-kathoda-vahās tri-lokyāḥ

11060192 pādāvane-ja-saritaḥ śamalāni hantum

11060193 ānuśravaṁ śrutibhir aṅghri-jam aṅga-saṅgais

11060194 tīrtha-dvayaṁ śuci-ṣadas ta upaspṛśanti

1106020 śrī-bādarāyaṇir uvāca

11060201 ity abhiṣṭūya vibudhaiḥ seśaḥ śatadhṛtir harim

11060203 abhyabhāṣata govindaṁ praṇamyāmbaram āśritaḥ

1106021 śrī-brahmovāca

11060211 bhūmer bhārāvatārāya purā vijñāpitaḥ prabho

11060213 tvam asmābhir aśeṣātman tat tathaivopapāditam

11060221 dharmaś ca sthāpitaḥ satsu satya-sandheṣu vai tvayā

11060223 kīrtiś ca dikṣu vikṣiptā sarva-loka-malāpahā

11060231 avatīrya yador vaṁśe bibhrad rūpam anuttamam

11060233 karmāṇy uddāma-vṛttāni hitāya jagato’kṛthāḥ

11060241 yāni te caritānīśa manuṣyāḥ sādhavaḥ kalau

11060243 śṛṇvantaḥ kīrtayantaś ca tariṣyanty añjasā tamaḥ

11060251 yadu-vaṁśe’vatīrṇasya bhavataḥ puruṣottama

11060253 śarac-chataṁ vyatīyāya pañca-viṁśādhikaṁ prabho

11060261 nādhunā te’khilādhāra deva-kāryāvaśeṣitam

11060263 kulaṁ ca vipra-śāpena naṣṭa-prāyam abhūd idam

11060271 tataḥ sva-dhāma paramaṁ viśasva yadi manyase

11060273 sa-lokān loka-pālān naḥ pāhi vaikuṇṭha-kiṅkarān

1106028 śrī-bhagavān uvāca

11060281 avadhārita etan me yad āttha vibudheśvara

11060283 kṛtaṁ vaḥ kāryam akhilaṁ bhūmer bhāro’vatāritaḥ

11060291 tad idaṁ yādava-kulaṁ vīrya-śaurya-śriyoddhatam

11060293 lokaṁ jighṛkṣad ruddhaṁ me velayeva mahārṇavaḥ

11060301 yady asaṁhṛtya dṛptānāṁ yadūnāṁ vipulaṁ kulam

11060303 gantāsmi anena loko’yam udvelena vinaṅkṣyati

11060311 idānīṁ nāśa ārabdhaḥ kulasya dvija-śāpa-jaḥ

11060313 yāsyāmi bhavanaṁ brahmann etad-ante tavānagha

1106032 śrī-śuka uvāca

11060321 ity ukto loka-nāthena svayam-bhūḥ praṇipatya tam

11060323 saha deva-gaṇair devaḥ sva-dhāma samapadyata

11060331 atha tasyāṁ mahotpātān dvāravatyāṁ samutthitān

11060333 vilokya bhagavān āha yadu-vṛddhān samāgatān

1106034 śrī-bhagavān uvāca

11060341 ete vai su-mahotpātā vyuttiṣṭhantīha sarvataḥ

11060343 śāpāś ca naḥ kulasyāsīd brāhmaṇebhyo duratyayaḥ

11060351 na vastavyam ihāsmābhir jijīviṣubhir āryakāḥ

11060353 prabhāsaṁ su-mahat-puṇyaṁ yāsyāmo’dyaiva mā ciram

11060361 yatra snātvā dakṣa-śāpād gṛhīto yakṣmaṇoḍu-rāṭ

11060363 vimuktaḥ kilbiṣāt sadyo bheje bhūyaḥ kalodayam

11060371 vayaṁ ca tasminn āplutya tarpayitvā pitṝn surān

11060373 bhojayitvośijo viprān nānā-guṇa-vatāndhasā

11060381 teṣu dānāni pātreṣu śraddhayoptvā mahānti vai

11060383 vṛjināni tariṣyāmo dānair naubhir ivārṇavam

1106039 śrī-śuka uvāca

11060391 evaṁ bhagavatādiṣṭā yādavāḥ kuru-nandana

11060393 gantuṁ kṛta-dhiyas tīrthaṁ syandanān samayūyujan

11060401 tan nirīkṣyoddhavo rājan śrutvā bhagavatoditam

11060403 dṛṣṭvāriṣṭāni ghorāṇi nityaṁ kṛṣṇam anuvrataḥ

11060411 vivikta upasaṅgamya jagatām īśvareśvaram

11060413 praṇamya śirasā pādau prāñjalis tam abhāṣata

1106042 śrī-uddhava uvāca

11060421 deva-deveśa yogeśa puṇya-śravaṇa-kīrtana

11060423 saṁhṛtyaitat kulaṁ nūnaṁ lokaṁ santyakṣyate bhavān

11060425 vipra-śāpaṁ samartho’pi pratyahan na yad īśvaraḥ

11060431 nāhaṁ tavāṅghri-kamalaṁ kṣaṇārdham api keśava

11060433 tyaktuṁ samutsahe nātha sva-dhāma naya mām api

11060441 tava vikrīḍitaṁ kṛṣṇa nṛṇāṁ parama-maṅgalam

11060443 karṇa-pīyūṣam āsādya tyajanty anya-spṛhāṁ janāḥ

11060451 śayyāsanāṭana-sthāna- snāna-krīḍāśanādiṣu

11060453 kathaṁ tvāṁ priyam ātmānaṁ vayaṁ bhaktās tyajema hi

11060461 tvayopabhukta-srag-gandha- vāso-'laṅkāra-carcitāḥ

11060463 ucchiṣṭa-bhojino dāsās tava māyāṁ jayema hi

11060471 vāta-vasanā ya ṛṣayaḥ śramaṇā ūrdhva-manthinaḥ

11060473 brahmākhyaṁ dhāma te yānti śāntāḥ sannyāsino’malāḥ

11060481 vayaṁ tv iha mahā-yogin bhramantaḥ karma-vartmasu

11060483 tvad-vārtayā tariṣyāmas tāvakair dustaraṁ tamaḥ

11060491 smarantaḥ kīrtayantas te kṛtāni gaditāni ca

11060493 gaty-utsmitekṣaṇa-kṣveli yan nṛ-loka-viḍambanam

1106050 śrī-śuka uvāca

11060501 evaṁ vijñāpito rājan bhagavān devakī-sutaḥ

11060503 ekāntinaṁ priyaṁ bhṛtyam uddhavaṁ samabhāṣata

1107001 śrī-bhagavān uvāca

11070011 yad āttha māṁ mahā-bhāga tac cikīrṣitam eva me

11070013 brahmā bhavo loka-pālāḥ svar-vāsaṁ me’bhikāṅkṣiṇaḥ

11070021 mayā niṣpāditaṁ hy atra deva-kāryam aśeṣataḥ

11070023 yad-artham avatīrṇo’ham aṁśena brahmaṇārthitaḥ

11070031 kulaṁ vai śāpa-nirdagdhaṁ naṅkṣyaty anyonya-vigrahāt

11070033 samudraḥ saptame hy enāṁ purīṁ ca plāvayiṣyati

11070041 yarhy evāyaṁ mayā tyakto loko’yaṁ naṣṭa-maṅgalaḥ

11070043 bhaviṣyaty acirtāt sādho kalināpi nirākṛtaḥ

11070051 na vastavyaṁ tvayaiveha mayā tyakte mahī-tale

11070053 jano’bhadra-rucir bhadra bhaviṣyati kalau yuge

11070061 tvaṁ tu sarvaṁ parityajya snehaṁ sva-jana-bandhuṣu

11070063 mayy āveśya manaḥ samyak sama-dṛg vicarasva gām

11070071 yad idaṁ manasā vācā cakṣurbhyāṁ śravaṇādibhiḥ

11070073 naśvaraṁ gṛhyamāṇaṁ ca viddhi māyā-mano-mayam

11070081 puṁso’yuktasya nānārtho bhramaḥ sa guṇa-doṣa-bhāk

11070083 karmākarma vikarmetiguṇa-doṣa-dhiyo bhidā

11070091 tasmād yuktendriya-grāmo yukta-citta idaṁ jagat

11070093 ātmanīkṣasva vitatam ātmānaṁ mayy adhīśvare

11070101 jñāna-vijñāna-saṁyukta ātma-bhūtaḥ śarīriṇām

11070103 ātmānubhāva-tuṣṭātmā nāntarāyair vihanyase

11070111 doṣa-buddhyobhayātīto niṣedhān na nivartate

11070113 guṇa-buddhyā ca vihitaṁ na karoti yathārbhakaḥ

11070121 sarva-bhūta-suhṛc chānto jñāna-vijñāna-niścayaḥ

11070123 paśyan mad-ātmakaṁ viśvaṁ na vipadyeta vai punaḥ

1107013 śrī-śuka uvāca

11070131 ity ādiṣṭo bhagavatā mahā-bhāgavato nṛpa

11070133 uddhavaḥ praṇipatyāha tattvaṁ jijñāsur acyutam

1107014 śrī-uddhava uvāca

11070141 yogeśa yoga-ninyāsa yogātman yoga-sambhava

11070143 niḥśreyasāya me proktas tyāgaḥ sannyāsa-lakṣaṇaḥ

11070151 tyāgo’yaṁ duṣkaro bhūman kāmānāṁ viṣayātmabhiḥ

11070153 sutarāṁ tvayi sarvātmann abhaktair iti me matiḥ

11070161 so’haṁ mamāham iti mūḍha-matir vigāṭhas

11070162 tvan-māyayā viracitātmani sānubandhe

11070163 tat tv añjasā nigaditaṁ bhavatā yathāhaṁ

11070164 saṁsādhayāmi bhagavann anuśādhi bhṛtyam

11070171 satyasya te sva-dṛśa ātmana ātmano’nyaṁ

11070172 vaktāram īśa vibudheṣv api nānucakṣe

11070173 sarve vimohita-dhiyas tava māyayeme

11070174 brahmādayas tanu-bhṛto bahir-artha-bhāvāḥ

11070181 tasmād bhavantam anavadyam ananta-pāraṁ

11070182 sarva-jñam īśvaram akuṇṭha-vikuṇṭha-dhiṣṇyam

11070183 nirviṇṇa-dhīr aham u he vṛjinābhitapto

11070184 nārāyaṇaṁ nara-sakhaṁ śaraṇaṁ prapadye

1107019 śrī-bhagavān uvāca

11070191 prāyeṇa manujā loke loka-tattva-vicakṣaṇāḥ

11070193 samuddharanti hy ātmānam ātmanaivāśubhāśayāt

11070201 ātmano guru ātmaiva puruṣasya viśeṣataḥ

11070203 yat pratyakṣānumānābhyāṁ śreyo’sāv anuvindate

11070211 puruṣatve ca māṁ dhīrāḥ sāṅkhya-yoga-viśāradāḥ

11070213 āvistarāṁ prapaśyanti sarva-śakty-upabṛṁhitam

11070221 eka-dvi-tri-catuṣ-pādo bahu-pādas tathāpadaḥ

11070223 bahvyaḥ santi puraḥ sṛṣṭās tāsāṁ me pauruṣī priyā

11070231 atra māṁ mṛgayanty addhā yuktā hetubhir īśvaram

11070233 gṛhyamāṇair guṇair liṅgair agrāhyam anumānataḥ

11070241 atrāpy udāharantīmam itihāsaṁ purātanam

11070243 avadhūtasya saṁvādaṁ yador amita-tejasaḥ

11070251 avadhūtaṁ dvijaṁ kañcic carantam akuto-bhayam

11070253 kaviṁ nirīkṣya taruṇaṁ yaduḥ papraccha dharma-vit

1107026 śrī-yadur uvāca

11070261 kuto buddhir iyaṁ brahmann akartuḥ su-viśāradā

11070263 yām āsādya bhavāŸ lokaṁ vidvāṁś carati bāla-vat

11070271 prāyo dharmārtha-kāmeṣu vivitsāyāṁ ca mānavāḥ

11070273 hetunaiva samīhanta āyuṣo yaśasaḥ śriyaḥ

11070281 tvaṁ tu kalpaḥ kavir dakṣaḥ su-bhago’mṛta-bhāṣaṇaḥ

11070283 na kartā nehase kiñcij jaḍonmatta-piśāca-vat

11070291 janeṣu dahyamāneṣu kāma-lobha-davāgninā

11070293 na tapyase’gninā mukto gaṅgāmbhaḥ-stha iva dvipaḥ

11070301 tvaṁ hi naḥ pṛcchatāṁ brahmann ātmany ānanda-kāraṇam

11070303 brūhi sparśa-vihīnasya bhavataḥ kevalātmanaḥ

1107031 śrī-bhagavān uvāca

11070311 yadunaivaṁ mahā-bhāgo brahmaṇyena su-medhasā

11070313 pṛṣṭaḥ sabhājitaḥ prāha praśrayāvanataṁ dvijaḥ

1107032 śrī-brāhmaṇa uvāca

11070321 santi me guravo rājan bahavo buddhy-upāśritāḥ

11070323 yato buddhim upādāya mukto’ṭāmīha tān śṛṇu

11070331 pṛthivī vāyur ākāśam āpo’gniś candramā raviḥ

11070333 kapoto’jagaraḥ sindhuḥ pataṅgo madhu-kṛd gajaḥ

11070341 madhu-hā hariṇo mīnaḥ piṅgalā kuraro’rbhakaḥ

11070343 kumārī śara-kṛt sarpa ūrṇanābhiḥ supeśa-kṛt

11070351 ete me guravo rājan catur-viṁśatir āśritāḥ

11070353 śikṣā vṛttibhir eteṣām anvaśikṣam ihātmanaḥ

11070361 yato yad anuśikṣāmi yathā vā nāhuṣātmaja

11070363 tat tathā puruṣa-vyāghra nibodha kathayāmi te

11070371 bhūtair ākramyamāṇo’pi dhīro daiva-vaśānugaiḥ

11070373 tad vidvān na calen mārgād anvaśikṣaṁ kṣiter vratam

11070381 śaśvat parārtha-sarvehaḥ parārthaikānta-sambhavaḥ

11070383 sādhuḥ śikṣeta bhūbhṛtto naga-śiṣyaḥ parātmatām

11070391 prāṇa-vṛttyaiva santuṣyen munir naivendriya-priyaiḥ

11070393 jñānaṁ yathā na naśyeta nāvakīryeta vāṅ-manaḥ

11070401 viṣayeṣv āviśan yogī nānā-dharmeṣu sarvataḥ

11070403 guṇa-doṣa-vyapetātmā na viṣajjeta vāyu-vat

11070411 pārthiveṣv iha deheṣu praviṣṭas tad-guṇāśrayaḥ

11070413 guṇair na yujyate yogī gandhair vāyur ivātma-dṛk

11070421 antarhitaś ca sthira-jaṅgameṣu

11070422 brahmātma-bhāvena samanvayena

11070422 vyāptyāvyavacchedam asaṅgam ātmano

11070424 munir nabhastvaṁ vitatasya bhāvayet

11070431 tejo-'b-anna-mayair bhāvair meghādyair vāyuneritaiḥ

11070433 na spṛśyate nabhas tadvat kāla-sṛṣṭair guṇaiḥ pumān

11070441 svacchaḥ prakṛtitaḥ snigdho mādhuryas tīrtha-bhūr nṛṇām

11070443 muniḥ punāty apāṁ mitram īkṣopasparśa-kīrtanaiḥ

11070451 tejasvī tapasā dīpto durdharṣodara-bhājanaḥ

11070453 sarva-bhakṣyo’pi yuktātmā nādatte malam agni-vat

11070461 kvacic channaḥ kvacit spaṣṭa upāsyaḥ śreya icchatām

11070463 bhuṅkte sarvatra dātṝṇāṁ dahan prāg-uttarāśubham

11070471 sva-māyayā sṛṣṭam idaṁ sad-asal-lakṣaṇaṁ vibhuḥ

11070473 praviṣṭa īyate tat-tat- svarūpo’gnir ivaidhasi

11070481 visargādyāḥ śmaśānāntā bhāvā dehasya nātmanaḥ

11070483 kalānām iva candrasya kālenāvyakta-vartmanā

11070491 kālena hy ogha-vegena bhūtānāṁ prabhavāpyayau

11070493 nityāv api na dṛśyete ātmano’gner yathārciṣām

11070501 guṇair guṇān upādatte yathā-kālaṁ vimuñcati

11070503 na teṣu yujyate yogī gobhir gā iva go-patiḥc

11070511 budhyate sve na bhedena vyakti-stha iva tad-gataḥ

11070513 lakṣyate sthūla-matibhir ātmā cāvasthito’rka-vat

11070521 nāti-snehaḥ prasaṅgo vā kartavyaḥ kvāpi kenacit

11070523 kurvan vindeta santāpaṁ kapota iva dīna-dhīḥ

11070531 kapotaḥ kaścanāraṇye kṛta-nīḍo vanaspatau

11070533 kapotyā bhāryayā sārdham uvāsa katicit samāḥ

11070541 kapotau sneha-guṇita- hṛdayau gṛha-dharmiṇau

11070543 dṛṣṭiṁ dṛṣṭyāṅgam aṅgena buddhiṁ buddhyā babandhatuḥ

11070551 śayyāsanāṭana-sthāna- vārtā-krīḍāśanādikam

11070553 mithunī-bhūya viśrabdhau ceratur vana-rājiṣu

11070561 yaṁ yaṁ vāñchati sā rājan tarpayanty anukampitā

11070563 taṁ taṁ samanayat kāmaṁ kṛcchreṇāpy ajitendriyaḥ

11070571 kapotī prathamaṁ garbhaṁ gṛhṇantī kāla āgate

11070573 aṇḍāni suṣuve nīḍe sva-patyuḥ sannidhau satī

11070581 teṣu kāle vyajāyanta racitāvayavā hareḥ

11070583 śaktibhir durvibhāvyābhiḥ komalāṅga-tanūruhāḥ

11070591 prajāḥ pupuṣatuḥ prītau dam-patī putra-vatsalau

11070593 śṛṇvantau kūjitaṁ tāsāṁ nirvṛtau kala-bhāṣiṇaḥ

11070601 tāsāṁ patatraiḥ su-sparśaiḥ kūjitair mugdha-ceṣṭitaiḥ

11070603 pratyudgamair adīnānāṁ pitarau mudam āpatuḥ

11070611 snehānubaddha-hṛdayāv anyonyaṁ viṣṇu-māyayā

11070613 vimohitau dīna-dhiyau śiśūn pupuṣatuḥ prajāḥ

11070621 ekadā jagmatus tāsām annārthaṁ tau kuṭumbinau

11070623 paritaḥ kānane tasminn arthinau ceratuś ciram

11070631 dṛṣṭvā tān lubdhakaḥ kaścid yadṛcchāto vane-caraḥ

11070633 jagṛhe jālam ātatya carataḥ svālayāntike

11070641 kapotaś ca kapotī ca prajā-poṣe sadotsuke

11070643 gatau poṣaṇam ādāya sva-nīḍam upajagmatuḥ

11070651 kapotī svātmajān vīkṣya bālakān jāla-saṁvṛtān

11070653 tān abhyadhāvat krośantī krośato bhṛśa-duḥkhitā

11070661 sāsakṛt sneha-guṇitā dīna-cittāja-māyayā

11070663 svayaṁ cābadhyata śicā baddhān paśyanty apasmṛtiḥ

11070671 kapotaḥ svātmajān baddhān ātmano’py adhikān priyān

11070673 bhāryāṁ cātma-samāṁ dīno vilalāpāti-duḥkhitaḥ

11070681 aho me paśyatāpāyam alpa-puṇyasya durmateḥ

11070683 atṛptasyākṛtārthasya gṛhas trai-vargiko hataḥ

11070691 anurūpānukūlā ca yasya me pati-devatā

11070693 śūnye gṛhe māṁ santyajya putraiḥ svar yāti sādhubhiḥ

11070701 so’haṁ śūnye gṛhe dīno mṛta-dāro mṛta-prajaḥ

11070703 jijīviṣe kim arthaṁ vā vidhuro duḥkha-jīvitaḥ

11070711 tāṁs tathaivāvṛtān śigbhir mṛtyu-grastān viceṣṭataḥ

11070713 svayaṁ ca kṛpaṇaḥ śikṣu paśyann apy abudho’patat

11070721 taṁ labdhvā lubdhakaḥ krūraḥ kapotaṁ gṛha-medhinam

11070723 kapotakān kapotīṁ ca siddhārthaḥ prayayau gṛham

11070731 evaṁ kuṭumby aśāntātmā dvandvārāmaḥ patatri-vat

11070733 puṣṇan kuṭumbaṁ kṛpaṇaḥ sānubandho’vasīdati

11070741 yaḥ prāpya mānuṣaṁ lokaṁ mukti-dvāram apāvṛtam

11070743 gṛheṣu khaga-vat saktas tam ārūṭha-cyutaṁ viduḥ

1108001 śrī-brāhmaṇa uvāca

11080011 sukham aindriyakaṁ rājan svarge naraka eva ca

11080013 dehināṁ yad yathā duḥkhaṁ tasmān neccheta tad-budhaḥ

11080021 grāsaṁ su-mṛṣṭaṁ virasaṁ mahāntaṁ stokam eva vā

11080023 yadṛcchayaivāpatitaṁ grased ājagaro’kriyaḥ

11080031 śayītāhāni bhūrīṇi nirāhāro’nupakramaḥ

11080033 yadi nopanayed grāso mahāhir iva diṣṭa-bhuk

11080041 ojaḥ-saho-bala-yutaṁ bibhrad deham akarmakam

11080043 śayāno vīta-nidrāś ca nehetendriya-vān api

11080051 muniḥ prasanna-gambhīro durvigāhyo duratyayaḥ

11080053 ananta-pāro hy akṣobhyaḥ stimitoda ivārṇavaḥ

11080061 samṛddha-kāmo hīno vā nārāyaṇa-paro muniḥ

11080063 notsarpeta na śuṣyeta saridbhir iva sāgaraḥ

11080071 dṛṣṭvā striyaṁ deva-māyāṁ tad-bhāvair ajitendriyaḥ

11080073 pralobhitaḥ pataty andhe tamasy agnau pataṅga-vat

11080081 yoṣid-dhiraṇyābharaṇāmbarādi-

11080082 dravyeṣu māyā-raciteṣu mūḍhaḥ

11080083 pralobhitātmā hy upabhoga-buddhyā

11080084 pataṅga-van naśyati naṣṭa-dṛṣṭiḥ

11080091 stokaṁ stokaṁ grased grāsaṁ deho varteta yāvatā

11080093 gṛhān ahiṁsann ātiṣṭhed vṛttiṁ mādhu-karīṁ muniḥ

11080101 aṇubhyaś ca mahadbhyaś ca śāstrebhyaḥ kuśalo naraḥ

11080103 sarvataḥ sāram ādadyāt puṣpebhya iva ṣaṭpadaḥ

11080111 sāyantanaṁ śvastanaṁ vā na saṅgṛhṇīta bhikṣitam

11080113 pāṇi-pātrodarāmatro makṣikeva na saṅgrahī

11080121 sāyantanaṁ śvastanaṁ vā na saṅgṛhṇīta bhikṣukaḥ

11080123 makṣikā iva saṅgṛhṇan saha tena vinaśyati

11080131 padāpi yuvatīṁ bhikṣur na spṛśed dāravīm api

11080133 spṛśan karīva badhyeta kariṇyā aṅga-saṅgataḥ

11080141 nādhigacchet striyaṁ prājñaḥ karhicin mṛtyum ātmanaḥ

11080143 balādhikaḥ sa hanyeta gajair anyair gajo yathā

11080151 na deyaṁ nopabhogyaṁ ca lubdhair yad duḥkha-sañcitam

11080153 bhuṅkte tad api tac cānyo madhu-hevārtha-vin madhu

11080161 su-duḥkhopārjitair vittair āśāsānāṁ gṛhāśiṣaḥ

11080163 madhu-hevāgrato bhuṅkte yatir vai gṛha-medhinām

11080171 grāmya-gītaṁ na śṛṇuyād yatir vana-caraḥ kvacit

11080173 śikṣeta hariṇād baddhān mṛgayor gīta-mohitāt

11080181 nṛtya-vāditra-gītāni juṣan grāmyāni yoṣitām

11080183 āsāṁ krīḍanako vaśya ṛṣyaśṛṅgo mṛgī-sutaḥ

11080191 jihvayāti-pramāthinyā jano rasa-vimohitaḥ

11080193 mṛtyum ṛcchaty asad-buddhir mīnas tu baḍiśair yathā

11080201 indriyāṇi jayanty āśu nirāhārā manīṣiṇaḥ

11080203 varjayitvā tu rasanaṁ tan nirannasya vardhate

11080211 tāvaj jitendriyo na syād vijitānyendriyaḥ pumān

11080213 na jayed rasanaṁ yāvaj jitaṁ sarvaṁ jite rase

11080221 piṅgalā nāma veśyāsīd videha-nagare purā

11080223 tasyā me śikṣitaṁ kiñcin nibodha nṛpa-nandana

11080231 sā svairiṇy ekadā kāntaṁ saṅketa upaneṣyatī

11080233 abhūt kāle bahir dvāre bibhratī rūpam uttamam

11080241 mārga āgacchato vīkṣya puruṣān puruṣarṣabha

11080243 tān śulka-dān vitta-vataḥ kāntān mene’rtha-kāmukī

11080251 āgateṣv apayāteṣu sā saṅketopajīvinī

11080253 apy anyo vitta-vān ko’pi mām upaiṣyati bhūri-daḥ

11080261 evaṁ durāśayā dhvasta- nidrā dvāry avalambatī

11080263 nirgacchantī praviśatī niśīthaṁ samapadyata

11080271 tasyā vittāśayā śuṣyad- vaktrāyā dīna-cetasaḥ

11080273 nirvedaḥ paramo jajñe cintā-hetuḥ sukhāvahaḥ

11080281 tasyā nirviṇṇa-cittāyā gītaṁ śṛṇu yathā mama

11080283 nirveda āśā-pāśānāṁ puruṣasya yathā hy asiḥ

11080291 na hy aṅgājāta-nirvedo deha-bandhaṁ jihāsati

11080293 yathā vijñāna-rahito manujo mamatāṁ nṛpa

1108030 piṅgalovāca

11080301 aho me moha-vitatiṁ paśyatāvijitātmanaḥ

11080303 yā kāntād asataḥ kāmaṁ kāmaye yena bāliśā

11080311 santaṁ samīpe ramaṇaṁ rati-pradaṁ

11080312 vitta-pradaṁ nityam imaṁ vihāya

11080313 akāma-daṁ duḥkha-bhayādhi-śoka-

11080314 moha-pradaṁ tuccham ahaṁ bhaje’jñā

11080321 aho mayātmā paritāpito vṛthā

11080322 sāṅketya-vṛttyāti-vigarhya-vārtayā

11080323 straiṇān narād yārtha-tṛṣo’nuśocyāt

11080324 krītena vittaṁ ratim ātmanecchatī

11080331 yad asthibhir nirmita-vaṁśa-vaṁśya-

11080332 sthūṇaṁ tvacā roma-nakhaiḥ pinaddham

11080333 kṣaran-nava-dvāram agāram etad

11080334 viṇ-mūtra-pūrṇaṁ mad upaiti kānyā

11080341 videhānāṁ pure hy asminn aham ekaiva mūḍha-dhīḥ

11080343 yānyam icchanty asaty asmād ātma-dāt kāmam acyutāt

11080351 suhṛt preṣṭha-tamo nātha ātmā cāyaṁ śarīriṇām

11080353 taṁ vikrīyātmanaivāhaṁ rame’nena yathā ramā

11080361 kiyat priyaṁ te vyabhajan kāmā ye kāma-dā narāḥ

11080363 ādy-anta-vanto bhāryāyā devā vā kāla-vidrutāḥ

11080371 nūnaṁ me bhagavān prīto viṣṇuḥ kenāpi karmaṇā

11080373 nirvedo’yaṁ durāśāyā yan me jātaḥ sukhāvahaḥ

11080381 maivaṁ syur manda-bhāgyāyāḥ kleśā nirveda-hetavaḥ

11080383 yenānubandhaṁ nirhṛtya puruṣaḥ śamam ṛcchati

11080391 tenopakṛtam ādāya śirasā grāmya-saṅgataḥ

11080393 tyaktvā durāśāḥ śaraṇaṁ vrajāmi tam adhīśvaram

11080401 santuṣṭā śraddadhaty etad yathā-lābhena jīvatī

11080403 viharāmy amunaivāham ātmanā ramaṇena vai

11080411 saṁsāra-kūpe patitaṁ viṣayair muṣitekṣaṇam

11080413 grastaṁ kālāhinātmānaṁ ko’nyas trātum adhīśvaraḥ

11080421 ātmaiva hy ātmano goptā nirvidyeta yadākhilāt

11080423 apramatta idaṁ paśyed grastaṁ kālāhinā jagat

1108043 śrī-brāhmaṇa uvāca

11080431 evaṁ vyavasita-matir durāśāṁ kānta-tarṣa-jām

11080433 chittvopaśamam āsthāya śayyām upaviveśa sā

11080441 āśā hi paramaṁ duḥkhaṁ nairāśyaṁ paramaṁ sukham

11080443 yathā sañchidya kāntāśāṁ sukhaṁ suṣvāpa piṅgalā

1109001 śrī-brāhmaṇa uvāca

11090011 parigraho hi duḥkhāya yad yat priya-tamaṁ nṛṇām

11090013 anantaṁ sukham āpnotitad vidvān yas tv akiñcanaḥ

11090021 sāmiṣaṁ kuraraṁ jaghnur balino’nye nirāmiṣāḥ

11090023 tadāmiṣaṁ parityajya sa sukhaṁ samavindata

11090031 na me mānāpamānau sto na cintā geha-putriṇām

11090033 ātma-krīḍa ātma-ratir vicarāmīha bāla-vat

11090041 dvāv eva cintayā muktau paramānanda āplutau

11090043 yo vimugdho jaḍo bālo yo guṇebhyaḥ paraṁ gataḥ

11090051 kvacit kumārī tv ātmānaṁ vṛṇānān gṛham āgatān

11090053 svayaṁ tān arhayām āsa kvāpi yāteṣu bandhuṣu

11090061 teṣām abhyavahārārthaṁ śālīn rahasi pārthiva

11090063 avaghnantyāḥ prakoṣṭha-sthāś cakruḥ śaṅkhāḥ svanaṁ mahat

11090071 sā taj jugupsitaṁ matvā mahatī vrīḍitā tataḥ

11090073 babhañjaikaikaśaḥ śaṅkhān dvau dvau pāṇyor aśeṣayat

11090081 ubhayor apy abhūd ghoṣo hy avaghnantyāḥ sva-śaṅkhayoḥ

11090083 tatrāpy ekaṁ nirabhidad ekasmān nābhavad dhvaniḥ

11090091 anvaśikṣam imaṁ tasyā upadeśam arin-dama

11090093 lokān anucarann etān loka-tattva-vivitsayā

11090101 vāse bahūnāṁ kalaho bhaved vārtā dvayor api

11090103 eka eva vaset tasmāt kumāryā iva kaṅkaṇaḥ

11090111 mana ekatra saṁyuñjyāj jita-śvāso jitāsanaḥ

11090113 vairāgyābhyāsa-yogena dhriyamāṇam atandritaḥ

11090121 yasmin mano labdha-padaṁ yad etac

11090122 chanaiḥ śanair muñcati karma-reṇūn

11090123 sattvena vṛddhena rajas tamaś ca

11090124 vidhūya nirvāṇam upaity anindhanam

11090131 tadaivam ātmany avaruddha-citto

11090132 na veda kiñcid bahir antaraṁ vā

11090133 yatheṣu-kāro nṛpatiṁ vrajantaṁ

11090134 iṣau gatātmā na dadarśa pārśve

11090141 eka-cāry aniketaḥ syād apramatto guhāśayaḥ

11090143 alakṣyamāṇa ācārair munir eko’lpa-bhāṣaṇaḥ

11090151 gṛhārambho hi duḥkhāya viphalaś cādhruvātmanaḥ

11090153 sarpaḥ para-kṛtaṁ veśma praviśya sukham edhate

11090161 eko nārāyaṇo devaḥ pūrva-sṛṣṭaṁ sva-māyayā

11090163 saṁhṛtya kāla-kalayā kalpānta idam īśvaraḥ

11090171 eka evādvitīyo’bhūd ātmādhāro’khilāśrayaḥ

11090173 kālenātmanubhāvena sāmyaṁ nītāsu śaktiṣu

11090175 sattvādiṣv ādi-puruṣaḥ pradhāna-puruṣeśvaraḥ

11090181 parāvarāṇāṁ parama āste kaivalya-saṁjñitaḥ

11090183 kevalānubhavānanda- sandoho nirupādhikaḥ

11090191 kevalātmānubhāvena sva-māyāṁ tri-guṇātmakam

11090193 saṅkṣobhayan sṛjaty ādau tayā sūtram arin-dama

11090201 tām āhus tri-guṇa-vyaktiṁ sṛjantīṁ viśvato-mukham

11090203 yasmin protam idaṁ viśvaṁ yena saṁsarate pumān

11090211 yathorṇanābhir hṛdayād ūrṇāṁ santatya vaktrataḥ

11090213 tayā vihṛtya bhūyas tāṁ grasaty evaṁ maheśvaraḥ

11090221 yatra yatra mano dehī dhārayet sakalaṁ dhiyā

11090223 snehād dveṣād bhayād vāpi yāt tat-tat-svarūpatām

11090231 kīṭaḥ peśaskṛtaṁ dhyāyan kuḍyāṁ tena praveśitaḥ

11090233 yāti tat-sātmatāṁ rājan pūrva-rūpam asantyajan

11090241 evaṁ gurubhya etebhya eṣā me śikṣitā matiḥ

11090243 svātmopaśikṣitāṁ buddhiṁ śṛṇu me vadataḥ prabho

11090251 deho guru mama virakti-viveka-hetur

11090252 bibhrat sma sattva-nidhanaṁ satatārty-udarkam

11090253 tattvāny anena vimṛśāmi yathā tathāpi

11090254 pārakyam ity avasito vicarāmy asaṅgaḥ

11090261 jāyātmajārtha-paśu-bhṛtya-gṛhāpta-vargān

11090262 puṣṇāti yat-priya-cikīrṣayā vitanvan

11090263 svānte sa-kṛcchram avaruddha-dhanaḥ sa dehaḥ

11090264 sṛṣṭvāsya bījam avasīdati vṛkṣa-dharmaḥ

11090271 jihvaikato’mum apakarṣati karhi tarṣā

11090272 śiśno’nyatas tvag udaraṁ śravaṇaṁ kutaścit

11090273 ghrāṇo’nyataś capala-dṛk kva ca karma-śaktir

11090274 bahvyaḥ sapatnya iva geha-patiṁ lunanti

11090281 sṛṣṭvā purāṇi vividhāny ajayātma-śaktyā

11090282 vṛkṣān sarīsṛpa-paśūn khaga-dandaśūkān

11090283 tais tair atuṣṭā-hṛdayaḥ puruṣaṁ vidhāya

11090284 brahmāvaloka-dhiṣaṇaṁ mudam āpa devaḥ

11090291 labdhvā su-durlabham idaṁ bahu-sambhavānte

11090292 mānuṣyam artha-dam anityam apīha dhīraḥ

11090293 tūrṇaṁ yateta na pated anu-mṛtyu yāvan

11090294 niḥśreyasāya viṣayaḥ khalu sarvataḥ syāt

11090301 evaṁ sañjāta-vairāgyo vijñānāloka ātmani

11090303 vicarāmi mahīm etāṁ mukta-saṅgo’nahaṅkṛtaḥ

11090311 na hy ekasmād guror jñānaṁ su-sthiraṁ syāt su-puṣkalam

11090313 brahmaitad advitīyaṁ vai gīyate bahudharṣibhiḥ

1109032 śrī-bhagavān uvāca

11090321 ity uktvā sa yaduṁ vipras tam āmantrya gabhīra-dhīḥ

11090323 vanditaḥ sv-arcito rājñā yayau prīto yathāgatam

11090331 avadhūta-vacaḥ śrutvā pūrveṣāṁ naḥ sa pūrva-jaḥ

11090333 sarva-saṅga-vinirmuktaḥ sama-citto babhūva ha

1110001 śrī-bhagavān uvāca

11100011 mayoditeṣv avahitaḥ sva-dharmeṣu mad-āśrayaḥ

11100013 varṇāśrama-kulācāram akāmātmā samācaret

11100021 anvīkṣeta viśuddhātmā dehināṁ viṣayātmanām

11100023 guṇeṣu tattva-dhyānena sarvārambha-viparyayam

11100031 suptasya viṣayāloko dhyāyato vā manorathaḥ

11100033 nānātmakatvād viphalas tathā bhedātma-dhīr guṇaiḥ

11100041 nivṛttaṁ karma seveta pravṛttaṁ mat-paras tyajet

11100043 jijñāsāyāṁ sampravṛtto nādriyet karma-codanām

11100051 yamān abhīkṣṇaṁ seveta niyamān mat-paraḥ kvacit

11100053 mad-abhijñaṁ guruṁ śāntam upāsīta mad-ātmakam

11100061 amāny amatsaro dakṣo nirmamo dṛḍha-sauhṛdaḥ

11100063 asatvaro’rtha-jijñāsur anasūyur amogha-vāk

11100071 jāyāpatya-gṛha-kṣetra- svajana-draviṇādiṣu

11100073 udāsīnaḥ samaṁ paśyan sarveṣv artham ivātmanaḥ

11100081 vilakṣaṇaḥ sthūla-sūkṣmād dehād ātmekṣitā sva-dṛk

11100083 yathāgnir dāruṇo dāhyād dāhako’nyaḥ prakāśakaḥ

11100091 nirodhotpatty-aṇu-bṛhan- nānātvaṁ tat-kṛtān guṇān

11100093 antaḥ praviṣṭa ādhatta evaṁ deha-guṇān paraḥ

11100101 yo’sau guṇair viracito deho’yaṁ puruṣasya hi

11100103 saṁsāras tan-nibandho’yaṁ puṁso vidyā cchid ātmanaḥ

11100111 tasmāj jijñāsayātmānam ātma-sthaṁ kevalaṁ param

11100113 saṅgamya nirased etad vastu-buddhiṁ yathā-kramam

11100121 ācāryo’raṇir ādyaḥ syād ante-vāsy uttarāraṇiḥ

11100123 tat-sandhānaṁ pravacanaṁ vidyā-sandhiḥ sukhāvahaḥ

11100131 vaiśāradī sāti-viśuddha-buddhir

11100132 dhunoti māyāṁ guṇa-samprasūtām

11100133 guṇāṁś ca sandahya yad-ātmam etat

11100134 svayaṁ ca śāṁyaty asamid yathāgniḥ

11100141 athaiṣāṁ karma-kartṝṇāṁ bhoktṝṇāṁ sukha-duḥkhayoḥ

11100143 nānātvam atha nityatvaṁ loka-kālāgamātmanām

11100151 manyase sarva-bhāvānāṁ saṁsthā hy autpattikī yathā

11100153 tat-tad-ākṛti-bhedena jāyate bhidyate ca dhīḥ

11100161 evam apy aṅga sarveṣāṁ dehināṁ deha-yogataḥ

11100163 kālāvayavataḥ santi bhāvā janmādayo’sakṛt

11100171 tatrāpi karmaṇāṁ kartur asvātantryaṁ ca lakṣyate

11100173 bhoktuś ca duḥkha-sukhayoḥ ko nv artho vivaśaṁ bhajet

11100181 na dehināṁ sukhaṁ kiñcid vidyate viduṣām api

11100183 tathā ca duḥkhaṁ mūḍhānāṁ vṛthāhaṅkaraṇaṁ param

11100191 yadi prāptiṁ vighātaṁ ca jānanti sukha-duḥkhayoḥ

11100193 te’py addhā na vidur yogaṁ mṛtyur na prabhaved yathā

11100201 ko’nv arthaḥ sukhayaty enaṁ kāmo vā mṛtyur antike

11100203 āghātaṁ nīyamānasya vadhyasyeva na tuṣṭi-daḥ

11100211 śrutaṁ ca dṛṣṭa-vad duṣṭaṁ spardhāsūyātyaya-vyayaiḥ

11100213 bahv-antarāya-kāmatvāt kṛṣi-vac cāpi niṣphalam

11100221 antarāyair avihito yadi dharmaḥ sv-anuṣṭhitaḥ

11100223 tenāpi nirjitaṁ sthānaṁ yathā gacchati tac chṛṇu

11100231 iṣṭveha devatā yajñaiḥ svar-lokaṁ yāti yājñikaḥ

11100233 bhuñjīta deva-vat tatra bhogān divyān nijārjitān

11100241 sva-puṇyopacite śubhre vimāna upagīyate

11100243 gandharvair viharan madhye devīnāṁ hṛdya-veṣa-dhṛk

11100251 strībhiḥ kāmaga-yānena kiṅkiṇī-jāla-mālinā

11100253 krīḍan na vedātma-pātaṁ surākrīḍeṣu nirvṛtaḥ

11100261 tāvat sa modate svarge yāvat puṇyaṁ samāpyate

11100263 kṣīṇa-puṇyaḥ pataty arvāg anicchan kāla-cālitaḥ

11100271 yady adharma-rataḥ saṅgād asatāṁ vājitendriyaḥ

11100273 kāmātmā kṛpaṇo lubdhaḥ straiṇo bhūta-vihiṁsakaḥ

11100281 paśūn avidhinālabhya preta-bhūta-gaṇān yajan

11100283 narakān avaśo jantur gatvā yāty ulbaṇaṁ tamaḥ

11100291 karmāṇi duḥkhodarkāṇi kurvan dehena taiḥ punaḥ

11100293 deham ābhajate tatra kiṁ sukhaṁ martya-dharmiṇaḥ

11100301 lokānāṁ loka-pālānāṁ mad-bhayaṁ kalpa-jīvinām

11100303 brahmaṇo’pi bhayaṁ matto dvi-parārdha-parāyuṣaḥ

11100311 guṇāḥ sṛjanti karmāṇi guṇo’nusṛjate guṇān

11100313 jīvas tu guṇa-saṁyukto bhuṅkte karma-phalāny asau

11100321 yāvat syād guṇa-vaiṣamyaṁ tāvan nānātvam ātmanaḥ

11100323 nānātvam ātmano yāvat pāratantryaṁ tadaiva hi

11100331 yāvad asyāsvatantratvaṁ tāvad īśvarato bhayam

11100333 ya etat samupāsīraṁs te muhyanti śucārpitāḥ

11100341 kāla ātmāgamo lokaḥ svabhāvo dharma eva ca

11100343 iti māṁ bahudhā prāhur guṇa-vyatikare sati

1110035 śrī-uddhava uvāca

11100351 guṇeṣu vartamāno’pi deha-jeṣv anapāvṛtaḥ

11100353 guṇair na badhyate dehī badhyate vā kathaṁ vibho

11100361 kathaṁ varteta viharet kair vā jñāyeta lakṣaṇaiḥ

11100363 kiṁ bhuñjītota visṛjec chayītāsīta yāti vā

11100371 etad acyuta me brūhi praśnaṁ praśna-vidāṁ vara

11100373 nitya-baddho nitya-mukta eka eveti me bhramaḥ

1111001 śrī-bhagavān uvāca

11110011 baddho mukta iti vyākhyā guṇato me na vastutaḥ

11110013 guṇasya māyā-mūlatvān na me mokṣo na bandhanam

11110021 śoka-mohau sukhaṁ duḥkhaṁ dehāpattiś ca māyayā

11110023 svapno yathātmanaḥ khyātiḥ saṁsṛtir na tu vāstavī

11110031 vidyāvidye mama tanū viddhy uddhava śarīriṇām

11110033 mokṣa-bandha-karī ādye māyayā me vinirmite

11110041 ekasyaiva mamāṁśasya jīvasyaiva mahā-mate

11110043 bandho’syāvidyayānādir vidyayā ca tathetaraḥ

11110051 atha baddhasya muktasya vailakṣaṇyaṁ vadāmi te

11110053 viruddha-dharmiṇos tāta sthitayor eka-dharmiṇi

11110061 suparṇāv etau sadṛśau sakhāyau

11110062 yadṛcchayaitau kṛta-nīḍau ca vṛkṣe

11110063 ekas tayoḥ khādati pippalānnam

11110064 anyo niranno’pi balena bhūyān

11110071 ātmānam anyaṁ ca sa veda vidvān

11110072 apippalādo na tu pippalādaḥ

11110073 yo’vidyayā yuk sa tu nitya-baddho

11110074 vidyā-mayo yaḥ sa tu nitya-muktaḥ

11110081 deha-stho’pi na deha-stho vidvān svapnād yathotthitaḥ

11110083 adeha-stho’pi deha-sthaḥ ku-matiḥ svapna-dṛg yathā

11110091 indriyair indriyārtheṣu guṇair api guṇeṣu ca

11110093 gṛhyamāṇeṣv ahaṁ kuryān na vidvān yas tv avikriyaḥ

11110101 daivādhīne śarīre’smin guṇa-bhāvyena karmaṇā

11110103 vartamāno’budhas tatra kartāsmīti nibadhyate

11110111 evaṁ viraktaḥ śayana āsanāṭana-majjane

11110113 darśana-sparśana-ghrāṇa- bhojana-śravaṇādiṣu

11110121 na tathā badhyate vidvān tatra tatrādayan guṇān

11110123 prakṛti-stho’py asaṁsakto yathā khaṁ savitānilaḥ

11110131 vaiśāradyekṣayāsaṅga- śitayā chinna-saṁśayaḥ

11110133 pratibuddha iva svapnān nānātvād vinivartate

11110141 yasya syur vīta-saṅkalpāḥ prāṇendriya-mano-dhiyām

11110143 vṛttayaḥ sa vinirmukto deha-stho’pi hi tad-guṇaiḥ

11110151 yasyātmā hiṁsyate hiṁsrair yena kiñcid yadṛcchayā

11110153 arcyate vā kvacit tatra na vyatikriyate budhaḥ

11110161 na stuvīta na nindeta kurvataḥ sādhv asādhu vā

11110163 vadato guṇa-doṣābhyāṁ varjitaḥ sama-dṛṅ muniḥ

11110171 na kuryān na vadet kiñcin na dhyāyet sādhv asādhu vā

11110173 ātmārāmo’nayā vṛttyā vicarej jaḍa-van muniḥ

11110181 śabda-brahmaṇi niṣṇāto na niṣṇāyāt pare yadi

11110183 śramas tasya śrama-phalo hy adhenum iva rakṣataḥ

11110191 gāṁ dugdha-dohām asatīṁ ca bhāryāṁ

11110192 dehaṁ parādhīnam asat-prajāṁ ca

11110193 vittaṁ tv atīrthī-kṛtam aṅga vācaṁ

11110194 hīnaṁ mayā rakṣati duḥkha-duḥkhī

11110201 yasyāṁ na me pāvanam aṅga karma

11110202 sthity-udbhava-prāṇa-nirodham asya

11110203 līlāvatārepsita-janma vā syād

11110204 vandhyāṁ giraṁ tāṁ bibhṛyān na dhīraḥ

11110211 evaṁ jijñāsayāpohya nānātva-bhramam ātmani

11110213 upārameta virajaṁ mano mayy arpya sarva-ge

11110221 yady anīśo dhārayituṁ mano brahmaṇi niścalam

11110223 mayi sarvāṇi karmāṇi nirapekṣaḥ samācara

11110231 śraddhālur mat-kathāḥ śṛṇvan su-bhadrā loka-pāvanīḥ

11110233 gāyann anusmaran karma janma cābhinayan muhuḥ

11110241 mad-arthe dharma-kāmārthān ācaran mad-apāśrayaḥ

11110243 labhate niścalāṁ bhaktiṁ mayy uddhava sanātane

11110251 sat-saṅga-labdhayā bhaktyā mayi māṁ sa upāsitā

11110253 sa va me darśitaṁ sadbhir añjasā vindate padam

1111026 śrī-uddhava uvāca

11110261 sādhus tavottama-śloka mataḥ kīdṛg-vidhaḥ prabho

11110263 bhakti tvayy upayujyeta kīdṛśī sadbhir ādṛtā

11110271 etan me puruṣādhyakṣa lokādhyakṣa jagat-prabho

11110273 praṇatāyānuraktāya prapannāya ca kathyatām

11110281 tvaṁ brahma paramaṁ vyoma puruṣaḥ prakṛteḥ paraḥ

11110283 avatīrṇo’si bhagavan svecchopātta-pṛthag-vapuḥ

1111029 śrī-bhagavān uvāca

11110291 kṛpālur akṛta-drohas titikṣuḥ sarva-dehinām

11110293 satya-sāro’navadyātmā samaḥ sarvopakārakaḥ

11110301 kāmair ahata-dhīr dānto mṛduḥ śucir akiñcanaḥ

11110303 anīho mita-bhuk śāntaḥ sthiro mac-charaṇo muniḥ

11110311 apramatto gabhīrātmā dhṛti-māñ jita-ṣaḍ-guṇaḥ

11110313 amānī māna-daḥ kalyo maitraḥ kāruṇikaḥ kaviḥ

11110321 ājñāyaivaṁ guṇān doṣān mayādiṣṭān api svakān

11110323 dharmān santyajya yaḥ sarvān māṁ bhajeta sa tu sattamaḥ

11110331 jñātvājñātvātha ye vai māṁ yāvān yaś cāsmi yādṛśaḥ

11110333 bhajanty ananya-bhāvena te me bhakta-tamā matāḥ

11110341 mal-liṅga-mad-bhakta-jana- darśana-sparśanārcanam

11110343 paricaryā stutiḥ prahva- guṇa-karmānukīrtanam

11110351 mat-kathā-śravaṇe śraddhā mad-anudhyānam uddhava

11110353 sarva-lābhopaharaṇaṁ dāsyenātma-nivedanam

11110361 maj-janma-karma-kathanaṁ mama parvānumodanam

11110363 gīta-tāṇḍava-vāditra- goṣṭhībhir mad-gṛhotsavaḥ

11110371 yātrā bali-vidhānaṁ ca sarva-vārṣika-parvasu

11110373 vaidikī tāntrikī dīkṣā madīya-vrata-dhāraṇam

11110381 mamārcā-sthāpane śraddhā svataḥ saṁhatya codyamaḥ

11110383 udyānopavanākrīḍa- pura-mandira-karmaṇi

11110391 sammārjanopalepābhyāṁ seka-maṇḍala-vartanaiḥ

11110393 gṛha-śuśrūṣaṇaṁ mahyaṁ dāsa-vad yad amāyayā

11110401 amānitvam adambhitvaṁ kṛtasyāparikīrtanam

11110403 api dīpāvalokaṁ me nopayuñjyān niveditam

11110411 yad yad iṣṭatamaṁ loke yac cāti-priyam ātmanaḥ

11110413 tat tan nivedayen mahyaṁ tad ānantyāya kalpate

11110421 sūryo’gnir brāhmaṇā gāvo vaiṣṇavaḥ khaṁ maruj jalam

11110423 bhūr ātmā sarva-bhūtāni bhadra pūjā-padāni me

11110431 sūrye tu vidyayā trayyā haviṣāgnau yajeta mām

11110433 ātithyena tu viprāgrye goṣv aṅga yavasādinā

11110441 vaiṣṇave bandhu-sat-kṛtyā hṛdi khe dhyāna-niṣṭhayā

11110443 vāyau mukhya-dhiyā toye dravyais toya-puraḥ-saraiḥ

11110451 sthaṇḍile mantra-hṛdayair bhogair ātmānam ātmani

11110453 kṣetra-jñaṁ sarva-bhūteṣu samatvena yajeta mām

11110461 dhiṣṇyeṣv ity eṣu mad-rūpaṁ śaṅkha-cakra-gadāmbujaiḥ

11110463 yuktaṁ catur-bhujaṁ śāntaṁ dhyāyann arcet samāhitaḥ

11110471 iṣṭā-pūrtena mām evaṁ yo yajeta samāhitaḥ

11110473 labhate mayi sad-bhaktiṁ mat-smṛtiḥ sādhu-sevayā

11110481 prāyeṇa bhakti-yogena sat-saṅgena vinoddhava

11110483 nopāyo vidyate samyak prāyaṇaṁ hi satām aham

11110491 athaitat paramaṁ guhyaṁ śṛṇvato yadu-nandana

11110493 sugopyam api vakṣyāmi tvaṁ me bhṛtyaḥ suhṛt sakhā

1112001 śrī-bhagavān uvāca

11120011 no rodhayati māṁ yogo na sāṅkhyaṁ dharma eva ca

11120013 na svādhyāyas tapas tyāgo neṣṭā-pūrtaṁ na dakṣiṇā

11120021 vratāni yajñaś chandāṁsi tīrthāni niyamā yamāḥ

11120023 yathāvarundhe sat-saṅgaḥ sarva-saṅgāpaho hi mām

11120031 sat-saṅgena hi daiteyā yātudhānā mṛgāḥ khagāḥ

11120033 gandharvāpsaraso nāgāḥ siddhāś cāraṇa-guhyakāḥ

11120041 vidyādharā manuṣyeṣu vaiśyāḥ śūdrāḥ striyo’ntyajāḥ

11120043 rajas-tamaḥ-prakṛtaya tasmiṁs tasmin yuge yuge

11120051 bahavo mat-padaṁ prāptās tvāṣṭra-kāyādhavādayaḥ

11120053 vṛṣaparvā balir bāṇo mayaś cātha vibhīṣaṇaḥ

11120061 sugrīvo hanumān ṛkṣo gajo gṛdhro vaṇik-pathaḥ

11120063 vyādhaḥ kubjā vraje gopyo yajña-patnyas tathāpare

11120071 te nādhīta-śruti-gaṇā nopāsita-mahat-tamāḥ

11120073 avratātapta-tapaso mat-saṅgān mām upāgatāḥ

11120081 kevalena hi bhāvena gopyo gāvo nagā mṛgāḥ

11120083 ye’nye mūḍha-dhiyo nāgāḥ siddhā mām īyur añjasā

11120091 yaṁ na yogena sāṅkhyena dāna-vrata-tapo-'dhvaraiḥ

11120093 vyākhyā-svādhyāya-sannyāsaiḥ prāpnuyād yatnavān api

11120101 rāmeṇa sārdhaṁ mathurāṁ praṇīte

11120102 śvāphalkinā mayy anurakta-cittāḥ

11120103 vigāṭha-bhāvena na me viyoga-

11120104 tīvrādhayo’nyaṁ dadṛśuḥ sukhāya

11120111 tās tāḥ kṣapāḥ preṣṭha-tamena nītā

11120112 mayaiva vṛndāvana-gocareṇa

11120113 kṣaṇārdha-vat tāḥ punar aṅga tāsāṁ

11120114 hīnā mayā kalpa-samā babhūvuḥ

11120121 tā nāvidan mayy anuṣaṅga-baddha-

11120122 dhiyaḥ svam ātmānam adas tathedam

11120123 yathā samādhau munayo’bdhi-toye

11120124 nadyaḥ praviṣṭā iva nāma-rūpe

11120131 mat-kāmā ramaṇaṁ jāram asvarūpa-vido’balāḥ

11120133 brahma māṁ paramaṁ prāpuḥ saṅgāc chata-sahasraśaḥ

11120141 tasmāt tvam uddhavotsṛjya codanāṁ praticodanām

11120143 pravṛttiṁ ca nivṛttiṁ ca śrotavyaṁ śrutam eva ca

11120151 mām ekam eva śaraṇam ātmānaṁ sarva-dehinām

11120153 yāhi sarvātma-bhāvena mayā syā hy akuto-bhayaḥ

1112016 śrī-uddhava uvāca

11120161 saṁśayaḥ śṛṇvato vācaṁ tava yogeśvareśvara

11120163 na nivartata ātma-stho yena bhrāmyati me manaḥ

1112017 śrī-bhagavān uvāca

11120171 sa eṣa jīvo vivara-prasūtiḥ

11120172 prāṇena ghoṣeṇa guhāṁ praviṣṭaḥ

11120173 mano-mayaṁ sūkṣmam upetya

11120174 rūpaṁ mātrā svaro varṇa iti sthaviṣṭhaḥ

11120181 yathānalaḥ khe’nila-bandhur uṣmā

11120182 balena dāruṇy adhimathyamānaḥ

11120183 aṇuḥ prajāto haviṣā samedhate

11120184 tathaiva me vyaktir iyaṁ hi vāṇī

11120191 evaṁ gadiḥ karma gatir visargo

11120192 ghrāṇo raso dṛk sparśaḥ śrutiś ca

11120193 saṅkalpa-vijñānam athābhimānaḥ

11120194 sūtraṁ rajaḥ-sattva-tamo-vikāraḥ

11120201 ayaṁ hi jīvas tri-vṛd abja-yonir

11120202 avyakta eko vayasā sa ādyaḥ

11120203 viśliṣṭa-śaktir bahudheva bhāti

11120204 bījāni yoniṁ pratipadya yadvat

11120211 yasminn idaṁ protam aśeṣam otaṁ

11120212 paṭo yathā tantu-vitāna-saṁsthaḥ

11120213 ya eṣa saṁsāra-taruḥ purāṇaḥ

11120214 karmātmakaḥ puṣpa-phale prasūte

11120221 dve asya bīje śata-mūlas tri-nālaḥ

11120222 pañca-skandhaḥ pañca-rasa-prasūtiḥ

11120223 daśaika-śākho dvi-suparṇa-nīḍas

11120224 tri-valkalo dvi-phalo’rkaṁ praviṣṭaḥ

11120231 adanti caikaṁ phalam asya gṛdhrā

11120232 grāme-carā ekam araṇya-vāsāḥ

11120233 haṁsā ya ekaṁ bahu-rūpam ijyair

11120234 māyā-mayaṁ veda sa veda vedam

11120241 evaṁ gurūpāsanayaika-bhaktyā

11120242 vidyā-kuṭhāreṇa śitena dhīraḥ

11120243 vivṛścya jīvāśayam apramattaḥ

11120244 sampadya cātmānam atha tyajāstram

1113001 śrī-bhagavān uvāca

11130011 sattvaṁ rajas tama iti guṇā buddher na cātmanaḥ

11130013 sattvenānyatamau hanyāt sattvaṁ sattvena caiva hi

11130021 sattvād dharmo bhaved vṛddhāt puṁso mad-bhakti-lakṣaṇaḥ

11130023 sāttvikopāsayā sattvaṁ tato dharmaḥ pravartate

11130031 dharmo rajas tamo hanyāt sattva-vṛddhir anuttamaḥ

11130033 āśu naśyati tan-mūlo hy adharma ubhaye hate

11130041 āgamo’paḥ prajā deśaḥ kālaḥ karma ca janma ca

11130043 dhyānaṁ mantro’tha saṁskāro daśaite guṇa-hetavaḥ

11130051 tat tat sāttvikam evaiṣāṁ yad yad vṛddhāḥ pracakṣate

11130053 nindanti tāmasaṁ tat tad rājasaṁ tad-upekṣitam

11130061 sāttvikāny eva seveta pumān sattva-vivṛddhaye

11130063 tato dharmas tato jñānaṁ yāvat smṛtir apohanam

11130071 veṇu-saṅgharṣa-jo vahnir dagdhvā śāmyati tad vanam

11130073 evaṁ guṇa-vyatyaya-jo dehaḥ śāmyati tat-kriyaḥ

1113008 śrī-uddhava uvāca

11130081 vidanti martyāḥ prāyeṇa viṣayān padam āpadām

11130083 tathāpi bhuñjate kṛṣṇa tat kathaṁ śva-kharāja-vat

1113009 śrī-bhagavān uvāca

11130091 aham ity anyathā-buddhiḥ pramattasya yathā hṛdi

11130093 utsarpati rajo ghoraṁ tato vaikārikaṁ manaḥ

11130101 rajo-yuktasya manasaḥ saṅkalpaḥ sa-vikalpakaḥ

11130103 tataḥ kāmo guṇa-dhyānād duḥsahaḥ syād dhi durmateḥ

11130111 karoti kāma-vaśa-gaḥ karmāṇy avijitendriyaḥ

11130113 duḥkhodarkāṇi sampaśyan rajo-vega-vimohitaḥ

11130121 rajas-tamobhyāṁ yad api vidvān vikṣipta-dhīḥ punaḥ

11130123 atandrito mano yuñjan doṣa-dṛṣṭir na sajjate

11130131 apramatto’nuyuñjīta mano mayy arpayañ chanaiḥ

11130133 anirviṇṇo yathā-kālaṁ jita-śvāso jitāsanaḥ

11130141 etāvān yoga ādiṣṭo mac-chiṣyaiḥ sanakādibhiḥ

11130143 sarvato mana ākṛṣya mayy addhāveśyate manaḥ

1113015 śrī-uddhava uvāca

11130151 yadā tvaṁ sanakādibhyo yena rūpeṇa keśava

11130153 yogam ādiṣṭavān etad rūpam icchāmi veditum

1113016 śrī-bhagavān uvāca

11130161 putrā hiraṇyagarbhasya mānasāḥ sanakādayaḥ

11130163 papracchuḥ pitaraṁ sūkṣmāṁ yogasyaikāntikīṁ gatim

1113017 sanakādaya ūcuḥ

11130171 guṇeṣv āviśate ceto guṇāś cetasi ca prabho

11130173 katham anyonya-santyāgo mukukṣor atititīrṣoḥ

1113018 śrī-bhagavān uvāca

11130181 evaṁ pṛṣṭo mahā-devaḥ svayam-bhūr bhūta-bhāvanaḥ

11130183 dhyāyamānaḥ praśna-bījaṁ nābhyapadyata karma-dhīḥ

11130191 sa mām acintayad devaḥ praśna-pāra-titīrṣayā

11130193 tasyāhaṁ haṁsa-rūpeṇa sakāśam agamaṁ tadā

11130201 dṛṣṭvā māṁ ta upavrajya kṛtvā pādābhivandanam

11130203 brahmāṇam agrataḥ kṛtvā papracchuḥ ko bhavān iti

11130211 ity ahaṁ munibhiḥ pṛṣṭas tattva-jijñāsubhis tadā

11130213 yad avocam ahaṁ tebhyas tad uddhava nibodha me

11130221 vastuno yady anānātva ātmanaḥ praśna īdṛśaḥ

11130223 kathaṁ ghaṭeta vo viprā vaktur vā me ka āśrayaḥ

11130231 pañcātmakeṣu bhūteṣu samāneṣu ca vastutaḥ

11130233 ko bhavān iti vaḥ praśno vācārambho hy anarthakaḥ

11130241 manasā vacasā dṛṣṭyā gṛhyate’nyair apīndriyaiḥ

11130243 aham eva na matto’nyad iti budhyadhvam añjasā

11130251 guṇeṣv āviśate ceto guṇāś cetasi ca prajāḥ

11130253 jīvasya deha ubhayaṁ guṇāś ceto mad-ātmanaḥ

11130261 guṇeṣu cāviśac cittam abhīkṣṇaṁ guṇa-sevayā

11130263 guṇāś ca citta-prabhavā mad-rūpa ubhayaṁ tyajet

11130271 jāgrat svapnaḥ suṣuptaṁ ca guṇato buddhi-vṛttayaḥ

11130273 tāsāṁ vilakṣaṇo jīvaḥ sākṣitvena viniścitaḥ

11130281 yarhi saṁsṛti-bandho’yam ātmano guṇa-vṛtti-daḥ

11130283 mayi turye sthito jahyāt tyāgas tad guṇa-cetasām

11130291 ahaṅkāra-kṛtaṁ bandham ātmano’rtha-viparyayam

11130293 vidvān nirvidya saṁsāra- cintāṁ turye sthitas tyajet

11130301 yāvan nānārtha-dhīḥ puṁso na nivarteta yuktibhiḥ

11130303 jāgarty api svapann ajñaḥ svapne jāgaraṇaṁ yathā

11130311 asattvād ātmano’nyeṣāṁ bhāvānāṁ tat-kṛtā bhidā

11130313 gatayo hetavaś cāsya mṛṣā svapna-dṛśo yathā

11130321 yo jāgare bahir anukṣaṇa-dharmiṇo’rthān

11130322 bhuṅkte samasta-karaṇair hṛdi tat-sadṛkṣān

11130323 svapne suṣupta upasaṁharate sa ekaḥ

11130324 smṛty-anvayāt tri-guṇa-vṛtti-dṛg indriyeśaḥ

11130331 evaṁ vimṛśya guṇato manasas try-avasthā

11130332 man-māyayā mayi kṛtā iti niścitārthāḥ

11130333 sañchidya hārdam anumāna-sad-ukti-tīkṣṇa-

11130334 jñānāsinā bhajata mākhila-saṁśayādhim

11130341 īkṣeta vibhramam idaṁ manaso vilāsaṁ

11130342 dṛṣṭaṁ vinaṣṭam ati-lolam alāta-cakram

11130343 vijñānam ekam urudheva vibhāti māyā

11130344 svapnas tridhā guṇa-visarga-kṛto vikalpaḥ

11130351 dṛṣṭiṁ tataḥ pratinivartya nivṛtta-tṛṣṇas

11130352 tūṣṇīṁ bhaven nija-sukhānubhavo nirīhaḥ

11130353 sandṛśyate kva ca yadīdam avastu-buddhyā

11130354 tyaktaṁ bhramāya na bhavet smṛtir ā-nipātāt

11130361 dehaṁ ca naśvaram avasthitam utthitaṁ vā

11130362 siddho na paśyati yato’dhyagamat svarūpam

11130363 daivād apetam atha daiva-vaśād upetaṁ

11130364 vāso yathā parikṛtaṁ madirā-madāndhaḥ

11130371 deho’pi daiva-vaśa-gaḥ khalu karma yāvat

11130372 svārambhakaṁ pratisamīkṣata eva sāsuḥ

11130373 taṁ sa-prapañcam adhirūṭha-samādhi-yogaḥ

11130374 svāpnaṁ punar na bhajate pratibuddha-vastuḥ

11130381 mayaitad uktaṁ vo viprā guhyaṁ yat sāṅkhya-yogayoḥ

11130383 jānīta māgataṁ yajñaṁ yuṣmad-dharma-vivakṣayā

11130391 ahaṁ yogasya sāṅkhyasya satyasyartasya tejasaḥ

11130393 parāyaṇaṁ dvija-śreṣṭhāḥ śriyaḥ kīrter damasya ca

11130401 māṁ bhajanti guṇāḥ sarve nirguṇaṁ nirapekṣakam

11130403 suhṛdaṁ priyam ātmānaṁ sāmyāsaṅgādayo’guṇāḥ

11130411 iti me chinna-sandehā munayaḥ sanakādayaḥ

11130413 sabhājayitvā parayā bhaktyāgṛṇata saṁstavaiḥ

11130421 tair ahaṁ pūjitaḥ samyak saṁstutaḥ paramarṣibhiḥ

11130423 pratyeyāya svakaṁ dhāma paśyataḥ parameṣṭhinaḥ

1114001 śrī-uddhava uvāca

11140011 vadanti kṛṣṇa śreyāṁsi bahūni brahma-vādinaḥ

11140013 teṣāṁ vikalpa-prādhānyam utāho eka-mukhyatā

11140021 bhavatodāhṛtaḥ svāmin bhakti-yogo’napekṣitaḥ

11140023 nirasya sarvataḥ saṅgaṁ yena tvayy āviśen manaḥ

1114003 śrī-bhagavān uvāca

11140031 kālena naṣṭā pralaye vāṇīyaṁ veda-saṁjñitā

11140033 mayādau brahmaṇe proktā dharmo yasyāṁ mad-ātmakaḥ

11140041 tena proktā sva-putrāya manave pūrva-jāya sā

11140043 tato bhṛgv-ādayo’gṛhṇan sapta brahma-maharṣayaḥ

11140051 tebhyaḥ pitṛbhyas tat-putrā deva-dānava-guhyakāḥ

11140053 manuṣyāḥ siddha-gandharvāḥ sa-vidyādhara-cāraṇāḥ

11140061 kindevāḥ kinnarā nāgā rakṣaḥ-kimpuruṣādayaḥ

11140063 bahvyas teṣāṁ prakṛtayo rajaḥ-sattva-tamo-bhuvaḥ

11140071 yābhir bhūtāni bhidyante bhūtānāṁ patayas tathā

11140073 yathā-prakṛti sarveṣāṁ citrā vācaḥ sravanti hi

11140081 evaṁ prakṛti-vaicitryād bhidyante matayo nṛṇām

11140083 pāramparyeṇa keṣāñcit pāṣaṇḍa-matayo’pare

11140091 man-māyā-mohita-dhiyaḥ puruṣāḥ puruṣarṣabha

11140093 śreyo vadanty anekāntaṁ yathā-karma yatha-ruci

11140101 dharmam eke yaśaś cānye kāmaṁ satyaṁ damaṁ śamam

11140103 anye vadanti svārthaṁ vā aiśvaryaṁ tyāga-bhojanam

11140111 kecid yajñaṁ tapo dānaṁ vratāni niyamān yamān

11140113 ādy-anta-vanta evaiṣāṁ lokāḥ karma-vinirmitāḥ

11140115 duḥkhodarkās tamo-niṣṭhāḥ kṣudrā mandāḥ śucārpitāḥ

11140121 mayy arpitātmanaḥ sabhya nirapekṣasya sarvataḥ

11140123 mayātmanā sukhaṁ yat tat kutaḥ syād viṣayātmanām

11140131 akiñcanasya dāntasya śāntasya sama-cetasaḥ

11140133 mayā santuṣṭa-manasaḥ sarvāḥ sukha-mayā diśaḥ

11140141 na pārameṣṭhyaṁ na mahendra-dhiṣṇyaṁ

11140142 na sārvabhaumaṁ na rasādhipatyam

11140143 na yoga-siddhīr apunar-bhavaṁ vā

11140144 mayy arpitātmecchati mad vinānyat

11140151 na tathā me priyatama ātma-yonir na śaṅkaraḥ

11140153 na ca saṅkarṣaṇo na śrīr naivātmā ca yathā bhavān

11140161 nirapekṣaṁ muniṁ śāntaṁ nirvairaṁ sama-darśanam

11140163 anuvrajāmy ahaṁ nityaṁ pūyeyety aṅghri-reṇubhiḥ

11140171 niṣkiñcanā mayy anurakta-cetasaḥ

11140172 śāntā mahānto’khila-jīva-vatsalāḥ

11140173 kāmair anālabdha-dhiyo juṣanti te

11140174 yan nairapekṣyaṁ na viduḥ sukhaṁ mama

11140181 bādhyamāno’pi mad-bhakto viṣayair ajitendriyaḥ

11140183 prāyaḥ pragalbhayā bhaktyā viṣayair nābhibhūyate

11140191 yathāgniḥ su-samṛddhārciḥ karoty edhāṁsi bhasmasāt

11140193 tathā mad-viṣayā bhaktir uddhavaināṁsi kṛtsnaśaḥ

11140201 na sādhayati māṁ yogo na sāṅkhyaṁ dharma uddhava

11140203 na svādhyāyas tapas tyāgo yathā bhaktir mamorjitā

11140211 bhaktyāham ekayā grāhyaḥ śraddhayātmā priyaḥ satām

11140213 bhaktiḥ punāti man-niṣṭhā śva-pākān api sambhavāt

11140221 dharmaḥ satya-dayopeto vidyā vā tapasānvitā

11140223 mad-bhaktyāpetam ātmānaṁ na samyak prapunāti hi

11140231 kathaṁ vinā roma-harṣaṁ dravatā cetasā vinā

11140233 vinānandāśru-kalayā śudhyed bhaktyā vināśayaḥ

11140241 vāg gadgadā dravate yasya cittaṁ

11140242 rudaty abhīkṣṇaṁ hasati kvacic ca

11140243 vilajja udgāyati nṛtyate ca

11140244 mad-bhakti-yukto bhuvanaṁ punāti

11140251 yathāgninā hema malaṁ jahāti

11140252 dhmātaṁ punaḥ svaṁ bhajate ca rūpam

11140253 ātmā ca karmānuśayaṁ vidhūya

11140254 mad-bhakti-yogena bhajaty atho mām

11140261 yathā yathātmā parimṛjyate’sau

11140262 mat-puṇya-gāthā-śravaṇābhidhānaiḥ

11140263 tathā tathā paśyati vastu sūkṣmaṁ

11140264 cakṣur yathaivāñjana-samprayuktam

11140271 viṣayān dhyāyataś cittaṁ viṣayeṣu viṣajjate

11140273 mām anusmarataś cittaṁ mayy eva pravilīyate

11140281 tasmād asad-abhidhyānaṁ yathā svapna-manoratham

11140283 hitvā mayi samādhatsva mano mad-bhāva-bhāvitam

11140291 strīṇāṁ strī-saṅgināṁ saṅgaṁ tyaktvā dūrata ātma-vān

11140293 kṣeme vivikta āsīnaś cintayen mām atandritaḥ

11140301 na tathāsya bhavet kleśo bandhaś cānya-prasaṅgataḥ

11140303 yoṣit-saṅgād yathā puṁso yathā tat-saṅgi-saṅgataḥ

1114031 śrī-uddhava uvāca

11140311 yathā tvām aravindākṣa yādṛśaṁ vā yad-ātmakam

11140313 dhyāyen mumukṣur etan me dhyānaṁ tvaṁ vaktum arhasi

1114032 śrī-bhagavān uvāca

11140321 sama āsana āsīnaḥ saha-kāyo yathā-sukham

11140323 hastāv utsaṅga ādhāya sva-nāsāgra-kṛtekṣaṇaḥ

11140331 prāṇasya śodhayen mārgaṁ pūra-kumbhaka-recakaiḥ

11140333 viparyayeṇāpi śanair abhyasen nirjitendriyaḥ

11140341 hṛdy avicchinnam oṁ-kāraṁ ghaṇṭā-nādaṁ bisorṇa-vat

11140343 prāṇenodīrya tatrātha punaḥ saṁveśayet svaram

11140351 evaṁ praṇava-saṁyuktaṁ prāṇam eva samabhyaset

11140353 daśa-kṛtvas tri-ṣavaṇaṁ māsād arvāg jitānilaḥ

11140361 hṛt-puṇḍarīkam antaḥ-stham ūrdhva-nālam adho-mukham

11140363 dhyātvordhva-mukham unnidram aṣṭa-patraṁ sa-karṇikam

11140371 karṇikāyāṁ nyaset sūrya- somāgnīn uttarottaram

11140373 vahni-madhye smared rūpaṁ mamaitad dhyāna-maṅgalam

11140381 samaṁ praśāntaṁ su-mukhaṁ dīrgha-cāru-catur-bhujam

11140383 su-cāru-sundara-grīvaṁ su-kapolaṁ śuci-smitam

11140391 samāna-karṇa-vinyasta- sphuran-makara-kuṇḍalam

11140393 hemāmbaraṁ ghana-śyāmaṁ śrīvatsa- śrī-niketanam

11140401 śaṅkha-cakra-gadā-padma- vama-mālā-vibhūṣitam

11140403 nūpurair vilasat-pādaṁ kaustubha-prabhayā yutam

11140411 dyumat-kirīṭa-kaṭaka- kaṭi-sūtrāṅgadāyutam

11140413 sarvāṅga-sundaraṁ hṛdyaṁ prasāda-sumukhekṣaṇam

11140415 su-kumāram abhidhyāyet sarvāṅgeṣu mano dadhat

11140421 indriyāṇīndriyārthebhyo manasākṛṣya tan manaḥ

11140423 buddhyā sārathinā dhīraḥ praṇayen mayi sarvataḥ

11140431 tat sarva-vyāpakaṁ cittam ākṛṣyaikatra dhārayet

11140433 nānyāni cintayed bhūyaḥ su-smitaṁ bhāvayen mukham

11140441 tatra labdha-padaṁ cittam ākṛṣya vyomni dhārayet

11140443 tac ca tyaktvā mad-āroho na kiñcid api cintayet

11140451 evaṁ samāhita-matir mām evātmānam ātmani

11140453 vicaṣṭe mayi sarvātman jyotir jyotiṣi saṁyutam

11140461 dhyānenetthaṁ su-tīvreṇa yuñjato yogino manaḥ

11140463 saṁyāsyaty āśu nirvāṇaṁ dravya-jñāna-kriyā-bhramaḥ

1115001 śrī-bhagavān uvāca

11150011 jitendriyasya yuktasya jita-śvāsasya yoginaḥ

11150013 mayi dhārayataś ceta upatiṣṭhanti siddhayaḥ

1115002 śrī-uddhava uvāca

11150021 kayā dhāraṇayā kā svit kathaṁ vā siddhir acyuta

11150023 kati vā siddhayo brūhi yogināṁ siddhi-do bhavān

1115003 śrī-bhagavān uvāca

11150031 siddhayo’ṣṭādaśa proktā dhāraṇā yoga-pāra-gaiḥ

11150033 tāsām aṣṭau mat-pradhānā daśaiva guṇa-hetavaḥ

11150041 aṇimā mahimā mūrter laghimā prāptir indriyaiḥ

11150043 prākāmyaṁ śruta-dṛṣṭeṣu śakti-preraṇam īśitā

11150051 guṇeṣv asaṅgo vaśitā yat-kāmas tad avasyati

11150053 etā me siddhayaḥ saumya aṣṭāv autpattikā matāḥ

11150061 anūrmi-mattvaṁ dehe’smin dūra-śravaṇa-darśanam

11150063 mano-javaḥ kāma-rūpaṁ para-kāya-praveśanam

11150071 svacchanda-mṛtyur devānāṁ saha-krīḍānudarśanam

11150073 yathā-saṅkalpa-saṁsiddhir ājñāpratihatā gatiḥ

11150081 tri-kāla-jñatvam advandvaṁ para-cittādy-abhijñatā

11150083 agny-arkāmbu-viṣādīnāṁ pratiṣṭambho’parājayaḥ

11150091 etāś coddeśataḥ proktā yoga-dhāraṇa-siddhayaḥ

11150093 yayā dhāraṇayā yā syād yathā vā syān nibodha me

11150101 bhūta-sūkṣmātmani mayi tan-mātraṁ dhārayen manaḥ

11150103 aṇimānam avāpnoti tan-mātropāsako mama

11150111 mahat-tattvātmani mayi yathā-saṁsthaṁ mano dadhat

11150113 mahimānam avāpnoti bhūtānāṁ ca pṛthak pṛthak

11150121 paramāṇu-maye cittaṁ bhūtānāṁ mayi rañjayan

11150123 kāla-sūkṣmārthatāṁ yogī laghimānam avāpnuyāt

11150131 dhārayan mayy ahaṁ-tattve mano vaikārike’khilam

11150133 sarvendriyāṇām ātmatvaṁ prāptiṁ prāpnoti man-manāḥ

11150141 mahaty ātmani yaḥ sūtre dhārayen mayi mānasam

11150143 prākāmyaṁ pārameṣṭhyaṁ me vindate’vyakta-janmanaḥ

11150151 viṣṇau try-adhīśvare cittaṁ dhārayet kāla-vigrahe

11150153 sa īśitvam avāpnoti kṣetrajña-kṣetra-codanām

11150161 nārāyaṇe turīyākhye bhagavac-chabda-śabdite

11150163 mano mayy ādadhad yogī mad-dharmā vaśitām iyāt

11150171 nirguṇe brahmaṇi mayi dhārayan viśadaṁ manaḥ

11150173 paramānandam āpnoti yatra kāmo’vasīyate

11150181 śvetadvīpa-patau cittaṁ śuddhe dharma-maye mayi

11150183 dhārayañ chvetatāṁ yāti ṣaḍ-ūrmi-rahito naraḥ

11150191 mayy ākāśātmani prāṇe manasā ghoṣam udvahan

11150193 tatropalabdhā bhūtānāṁ haṁso vācaḥ śṛṇoty asau

11150201 cakṣus tvaṣṭari saṁyojya tvaṣṭāram api cakṣusi

11150203 māṁ tatra manasā dhyāyan viśvaṁ paśyati dūrataḥ

11150211 mano mayi su-saṁyojya dehaṁ tad-anuvāyunā

11150213 mad-dhāraṇānubhāvena tatrātmā yatra vai manaḥ

11150221 yadā mana upādāya yad yad rūpaṁ bubhūṣati

11150223 tat tad bhaven mano-rūpaṁ mad-yoga-balam āśrayaḥ

11150231 para-kāyaṁ viśan siddha ātmānaṁ tatra bhāvayet

11150233 piṇḍaṁ hitvā viśet prāṇo vāyu-bhūtaḥ ṣaḍaṅghri-vat

11150241 pārṣṇyāpīḍya gudaṁ prāṇaṁ hṛd-uraḥ-kaṇṭha-mūrdhasu

11150243 āropya brahma-randhreṇa brahma nītvotsṛjet tanum

11150251 vihariṣyan surākrīḍe mat-sthaṁ sattvaṁ vibhāvayet

11150253 vimānenopatiṣṭhanti sattva-vṛttīḥ sura-striyaḥ

11150261 yathā saṅkalpayed buddhyā yadā vā mat-paraḥ pumān

11150263 mayi satye mano yuñjaṁs tathā tat samupāśnute

11150271 yo vai mad-bhāvam āpanna īśitur vaśituḥ pumān

11150273 kutaścin na vihanyeta tasya cājñā yathā mama

11150281 mad-bhaktyā śuddha-sattvasya yogino dhāraṇā-vidaḥ

11150283 tasya trai-kālikī buddhir janma-mṛtyūpabṛṁhitā

11150291 agny-ādibhir na hanyeta muner yoga-mayaṁ vapuḥ

11150293 mad-yoga-śānta-cittasya yādasām udakaṁ yathā

11150301 mad-vibhūtīr abhidhyāyan śrīvatsāstra-vibhūṣitāḥ

11150303 dhvajātapatra-vyajanaiḥ sa bhaved aparājitaḥ

11150311 upāsakasya mām evaṁ yoga-dhāraṇayā muneḥ

11150313 siddhayaḥ pūrva-kathitā upatiṣṭhanty aśeṣataḥ

11150321 jitendriyasya dāntasya jita-śvāsātmano muneḥ

11150323 mad-dhāraṇāṁ dhārayataḥ kā sā siddhiḥ su-durlabhā

11150331 antarāyān vadanty etā yuñjato yogam uttamam

11150333 mayā sampadyamānasya kāla-kṣapaṇa-hetavaḥ

11150341 janmauṣadhi-tapo-mantrair yāvatīr iha siddhayaḥ

11150343 yogenāpnoti tāḥ sarvā nānyair yoga-gatiṁ vrajet

11150351 sarvāsām api siddhīnāṁ hetuḥ patir ahaṁ prabhuḥ

11150353 ahaṁ yogasya sāṅkhyasya dharmasya brahma-vādinām

11150361 aham ātmāntaro bāhyo’nāvṛtaḥ sarva-dehinām

11150363 yathā bhūtāni bhūteṣu bahir antaḥ svayaṁ tathā

1116001 śrī-uddhava uvāca

11160011 tvaṁ brahma paramaṁ sākṣād anādy-antam apāvṛtam

11160013 sarveṣām api bhāvānāṁ trāṇa-sthity-apyayodbhavaḥ

11160021 uccāvaceṣu bhūteṣu durjñeyam akṛtātmabhiḥ

11160023 upāsate tvāṁ bhagavan yāthā-tathyena brāhmaṇāḥ

11160031 yeṣu yeṣu ca bhūteṣu bhaktyā tvāṁ paramarṣayaḥ

11160033 upāsīnāḥ prapadyante saṁsiddhiṁ tad vadasva me

11160041 gūṭhaś carasi bhūtātmā bhūtānāṁ bhūta-bhāvana

11160043 na tvāṁ paśyanti bhūtāni paśyantaṁ mohitāni te

11160051 yāḥ kāś ca bhūmau divi vai rasāyāṁ

11160052 vibhūtayo dikṣu mahā-vibhūte

11160053 tā mahyam ākhyahy anubhāvitās te

11160054 namāmi te tīrtha-padāṅghri-padmam

1116006 śrī-bhagavān uvāca

11160061 evam etad ahaṁ pṛṣṭaḥ praśnaṁ praśna-vidāṁ vara

11160063 yuyutsunā vinaśane sapatnair arjunena vai

11160071 jñātvā jñāti-vadhaṁ garhyam adharmaṁ rājya-hetukam

11160073 tato nivṛtto hantāhaṁ hato’yam iti laukikaḥ

11160081 sa tadā puruṣa-vyāghro yuktyā me pratibodhitaḥ

11160083 abhyabhāṣata mām evaṁ yathā tvaṁ raṇa-mūrdhani

11160091 aham ātmoddhavāmīṣāṁ bhūtānāṁ suhṛd īśvaraḥ

11160093 ahaṁ sarvāṇi bhūtāni teṣāṁ sthity-udbhavāpyayaḥ

11160101 ahaṁ gatir gati-matāṁ kālaḥ kalayatām aham

11160103 guṇānāṁ cāpy ahaṁ sāmyaṁ guṇiny autpattiko guṇaḥ

11160111 guṇinām apy ahaṁ sūtraṁ mahatāṁ ca mahān aham

11160113 sūkṣmāṇām apy ahaṁ jīvo durjayānām ahaṁ manaḥ

11160121 hiraṇyagarbho vedānāṁ mantrāṇāṁ praṇavas tri-vṛt

11160123 akṣarāṇām a-kāro’smi padāni cchandasām aham

11160131 indro’haṁ sarva-devānāṁ vasūnām asmi havya-vāṭ

11160133 ādityānām ahaṁ viṣṇū rudrāṇāṁ nīla-lohitaḥ

11160141 brahmarṣīṇāṁ bhṛgur ahaṁ rājarṣīṇām ahaṁ manuḥ

11160143 devarṣīṇāṁ nārado’haṁ havirdhāny asmi dhenuṣu

11160151 siddheśvarāṇāṁ kapilaḥ suparṇo’haṁ patatriṇām

11160153 prajāpatīnāṁ dakṣo’haṁ pitṝṇām aham aryamā

11160161 māṁ viddhy uddhava daityānāṁ prahlādam asureśvaram

11160163 somaṁ nakṣatrauṣadhīnāṁ dhaneśaṁ yakṣa-rakṣasām

11160171 airāvataṁ gajendrāṇāṁ yādasāṁ varuṇaṁ prabhum

11160173 tapatāṁ dyu-matāṁ sūryaṁ manuṣyāṇaṁ ca bhū-patim

11160181 uccaiḥśravās turaṅgāṇāṁ dhātūnām asmi kāñcanam

11160183 yamaḥ saṁyamatāṁ cāhaṁ sarpāṇām asmi vāsukiḥ

11160191 nāgendrāṇām ananto’haṁ mṛgendraḥ śṛṅgi-daṁṣṭriṇām

11160193 āśramāṇām ahaṁ turyo varṇānāṁ prathamo’nagha

11160201 tīrthānāṁ srotasāṁ gaṅgā samudraḥ sarasām aham

11160203 āyudhānāṁ dhanur ahaṁ tripura-ghno dhanuṣ-matām

11160211 dhiṣṇyānām asmy ahaṁ merur gahanānāṁ himālayaḥ

11160213 vanaspatīnām aśvattha oṣadhīnām ahaṁ yavaḥ

11160221 purodhasāṁ vasiṣṭho’haṁ brahmiṣṭhānāṁ bṛhaspatiḥ

11160223 skando’haṁ sarva-senānyām agraṇyāṁ bhagavān ajaḥ

11160231 yajñānāṁ brahma-yajño’haṁ vratānām avihiṁsanam

11160233 vāyv-agny-arkāmbu-vāg-ātmā śucīnām apy ahaṁ śuciḥ

11160241 yogānām ātma-saṁrodho mantro’smi vijigīṣatām

11160243 ānvīkṣikī kauśalānāṁ vikalpaḥ khyāti-vādinām

11160251 strīṇāṁ tu śatarūpāhaṁ puṁsāṁ svāyambhuvo manuḥ

11160253 nārāyaṇo munīnāṁ ca kumāro brahmacāriṇām

11160261 dharmāṇām asmi sannyāsaḥ kṣemāṇām abahir-matiḥ

11160263 guhyānāṁ su-nṛtaṁ maunaṁ mithunānām ajas tv aham

11160271 saṁvatsaro’smy animiṣām ṛtūnāṁ madhu-mādhavau

11160273 māsānāṁ mārgaśīrṣo’haṁ nakṣatrāṇāṁ tathābhijit

11160281 ahaṁ yugānāṁ ca kṛtaṁ dhīrāṇāṁ devalo’sitaḥ

11160283 dvaipāyano’smi vyāsānāṁ kavīnāṁ kāvya ātma-vān

11160291 vāsudevo bhagavatāṁ tvaṁ tu bhāgavateṣv aham

11160293 kimpuruṣāṇāṁ hanumān vidyādhrāṇāṁ sudarśanaḥ

11160301 ratnānāṁ padmarāgo’smi padma-kośaḥ su-peśasām

11160303 kuśo’smi darbha-jātīnāṁ gavyam ājyaṁ haviḥsv aham

11160311 vyavasāyinām ahaṁ lakṣmīḥ kitavānāṁ chala-grahaḥ

11160313 titikṣāsmi titikṣūṇāṁ sattvaṁ sattva-vatām aham

11160321 ojaḥ saho bala-vatāṁ karmāhaṁ viddhi sātvatām

11160323 sātvatāṁ nava-mūrtīnām ādi-mūrtir ahaṁ parā

11160331 viśvāvasuḥ pūrvacitttir gandharvāpsarasām aham

11160333 bhūdharāṇām ahaṁ sthairyaṁ gandha-mātram ahaṁ bhuvaḥ

11160341 apāṁ rasaś ca paramas tejiṣṭhānāṁ vibhāvasuḥ

11160343 prabhā sūryendu-tārāṇāṁ śabdo’haṁ nabhasaḥ paraḥ

11160351 brahmaṇyānāṁ balir ahaṁ vīrāṇām aham arjunaḥ

11160353 bhūtānāṁ sthitir utpattir ahaṁ vai pratisaṅkramaḥ

11160361 gaty-ukty-utsargopādānam ānanda-sparśa-lakṣaṇam

11160363 āsvāda-śruty-avaghrāṇam ahaṁ sarvendriyendriyam

11160371 pṛthivī vāyur ākāśa āpo jyotir ahaṁ mahān

11160373 vikāraḥ puruṣo’vyaktaṁ rajaḥ sattvaṁ tamaḥ param

11160381 aham etat prasaṅkhyānaṁ jñānaṁ tattva-viniścayaḥ

11160383 mayeśvareṇa jīvena guṇena guṇinā vinā

11160385 sarvātmanāpi sarveṇa na bhāvo vidyate kvacit

11160391 saṅkhyānaṁ paramāṇūnāṁ kālena kriyate mayā

11160393 na tathā me vibhūtīnāṁ sṛjato’ṇḍāni koṭiśaḥ

11160401 tejaḥ śrīḥ kīrtir aiśvaryaṁ hrīs tyāgaḥ saubhagaṁ bhagaḥ

11160403 vīryaṁ titikṣā vijñānaṁ yatra yatra sa me’ṁśakaḥ

11160411 etās te kīrtitāḥ sarvāḥ saṅkṣepeṇa vibhūtayaḥ

11160413 mano-vikārā evaite yathā vācābhidhīyate

11160421 vācaṁ yaccha mano yaccha prāṇān yacchendriyāṇi ca

11160423 ātmānam ātmanā yaccha na bhūyaḥ kalpase’dhvane

11160431 yo vai vāṅ-manasī samyag asaṁyacchan dhiyā yatiḥ

11160433 tasya vrataṁ tapo dānaṁ sravaty āma-ghaṭāmbu-vat

11160441 tasmād vaco manaḥ prāṇān niyacchen mat-parāyaṇaḥ

11160443 mad-bhakti-yuktayā buddhyā tataḥ parisamāpyate

1117001 śrī-uddhava uvāca

11170011 yas tvayābhihitaḥ pūrvaṁ dharmas tvad-bhakti-lakṣaṇaḥ

11170013 varṇāśramācāra-vatāṁ sarveṣāṁ dvi-padām api

11170021 yathānuṣṭhīyamānena tvayi bhaktir nṛṇāṁ bhavet

11170023 sva-dharmeṇāravindākṣa tan mamākhyātum arhasi

11170031 purā kila mahā-bāho dharmaṁ paramakaṁ prabho

11170033 yat tena haṁsa-rūpeṇa brahmaṇe’bhyāttha mādhava

11170041 sa idānīṁ su-mahatā kālenāmitra-karśana

11170043 na prāyo bhavitā martya- loke prāg anuśāsitaḥ

11170051 vaktā kartāvitā nānyo dharmasyācyuta te bhuvi

11170053 sabhāyām api vairiñcyāṁ yatra mūrti-dharāḥ kalāḥ

11170061 kartrāvitrā pravaktrā ca bhavatā madhusūdana

11170063 tyakte mahī-tale deva vinaṣṭaṁ kaḥ pravakṣyati

11170071 tat tvaṁ naḥ sarva-dharma-jña dharmas tvad-bhakti-lakṣaṇaḥ

11170073 yathā yasya vidhīyeta tathā varṇaya me prabho

1117008 śrī-śuka uvāca

11170081 itthaṁ sva-bhṛtya-mukhyena pṛṣṭaḥ sa bhagavān hariḥ

11170083 prītaḥ kṣemāya martyānāṁ dharmān āha sanātanān

1117009 śrī-bhagavān uvāca

11170091 dharmya eṣa tava praśno naiḥśreyasa-karo nṛṇām

11170093 varṇāśramācāra-vatāṁ tam uddhava nibodha me

11170101 ādau kṛta-yuge varṇo nṛṇāṁ haṁsa iti smṛtaḥ

11170103 kṛta-kṛtyāḥ prajā jātyā tasmāt kṛta-yugaṁ viduḥ

11170111 vedaḥ praṇava evāgre dharmo’haṁ vṛṣa-rūpa-dhṛk

11170113 upāsate tapo-niṣṭhā haṁsaṁ māṁ mukta-kilbiṣāḥ

11170121 tretā-mukhe mahā-bhāga prāṇān me hṛdayāt trayī

11170123 vidyā prādurabhūt tasyā aham āsaṁ tri-vṛn makhaḥ

11170131 vipra-kṣatriya-viṭ-śūdrā mukha-bāhūru-pāda-jāḥ

11170133 vairājāt puruṣāj jātā ya ātmācāra-lakṣaṇāḥ

11170141 gṛhāśramo jaghanato brahmacaryaṁ hṛdo mama

11170143 vakṣaḥ-sthalād vane-vāsaḥ sannyāsaḥ śirasi sthitaḥ

11170151 varṇānām āśramāṇāṁ ca janma-bhūmy-anusāriṇīḥ

11170153 āsan prakṛtayo nṝṇāṁ nīcair nīcottamottamāḥ

11170161 śamo damas tapaḥ śaucaṁ santoṣaḥ kṣāntir ārjavam

11170163 mad-bhaktiś ca dayā satyaṁ brahma-prakṛtayas tv imāḥ

11170171 tejo balaṁ dhṛtiḥ śauryaṁ titikṣaudāryam udyamaḥ

11170173 sthairyaṁ brahmaṇyam aiśvaryaṁ kṣatra-prakṛtayas tv imāḥ

11170181 āstikyaṁ dāna-niṣṭhā ca adambho brahma-sevanam

11170183 atuṣṭir arthopacayair vaiśya-prakṛtayas tv imāḥ

11170191 śuśrūṣaṇaṁ dvija-gavāṁ devānāṁ cāpy amāyayā

11170193 tatra labdhena santoṣaḥ śūdra-prakṛtayas tv imāḥ

11170201 aśaucam anṛtaṁ steyaṁ nāstikyaṁ śuṣka-vigrahaḥ

11170203 kāmaḥ krodhaś ca tarṣaś ca sa bhāvo’ntyāvasāyinām

11170211 ahiṁsā satyam asteyam akāma-krodha-lobhatā

11170213 bhūta-priya-hitehā ca dharmo’yaṁ sarva-varṇikaḥ

11170221 dvitīyaṁ prāpyānupūrvyāj janmopanayanaṁ dvijaḥ

11170223 vasan guru-kule dānto brahmādhīyīta cāhūtaḥ

11170231 mekhalājina-daṇḍākṣa- brahma-sūtra-kamaṇḍalūn

11170233 jaṭilo’dhauta-dad-vāso’rakta-pīṭhaḥ kuśān dadhat

11170241 snāna-bhojana-homeṣu japoccāre ca vāg-yataḥ

11170243 na cchindyān nakha-romāṇi kakṣopastha-gatāny api

11170251 reto nāvakirej jātu brahma-vrata-dharaḥ svayam

11170253 avakīrṇe’vagāhyāpsu yatāsus tri-padāṁ japet

11170261 agny-arkācārya-go-vipra- guru-vṛddha-surāñ śuciḥ

11170263 samāhita upāsīta sandhye dve yata-vāg japan

11170271 ācāryaṁ māṁ vijānīyān nāvamanyeta karhicit

11170273 na martya-buddhyāsūyeta sarva-deva-mayo guruḥ

11170281 sāyaṁ prātar upānīya bhaikṣyaṁ tasmai nivedayet

11170283 yac cānyad apy anujñātam upayuñjīta saṁyataḥ

11170291 śuśrūṣamāṇa ācāryaṁ sadopāsīta nīca-vat

11170293 yāna-śayyāsana-sthānair nāti-dūre kṛtāñjaliḥ

11170301 evaṁ-vṛtto guru-kule vased bhoga-vivarjitaḥ

11170303 vidyā samāpyate yāvad bibhrad vratam akhaṇḍitam

11170311 yady asau chandasāṁ lokam ārokṣyan brahma-viṣṭapam

11170313 gurave vinyased dehaṁ svādhyāyārthaṁ bṛhad-vrataḥ

11170321 agnau gurāv ātmani ca sarva-bhūteṣu māṁ param

11170323 apṛthag-dhīr upāsīta brahma-varcasy akalmaṣaḥ

11170331 strīṇāṁ nirīkṣaṇa-sparśa- saṁlāpa-kṣvelanādikam

11170333 prāṇino mithunī-bhūtān agṛha-stho’gratas tyajet

11170341 śaucam ācamanaṁ snānaṁ sandhyopāstir mamārcanam

11170343 tīrtha-sevā japo’spṛśya- bhakṣyāsambhāṣya-varjanam

11170351 sarvāśrama-prayukto’yaṁ niyamaḥ kula-nandana

11170353 mad-bhāvaḥ sarva-bhūteṣu mano-vāk-kāya-saṁyamaḥ

11170361 evaṁ bṛhad-vrata-dharo brāhmaṇo’gnir iva jvalan

11170363 mad-bhaktas tīvra-tapasā dagdha-karmāśayo’malaḥ

11170371 athānantaram āvekṣyan yathā-jijñāsitāgamaḥ

11170373 gurave dakṣiṇāṁ dattvā snāyād gurv-anumoditaḥ

11170381 gṛhaṁ vanaṁ vopaviśet pravrajed vā dvijottamaḥ

11170383 āśramād āśramaṁ gacchen nānyathāmat-paraś caret

11170391 gṛhārthī sadṛśīṁ bhāryām udvahed ajugupsitām

11170393 yavīyasīṁ tu vayasā yāṁ sa-varṇāṁ anu kramāt

11170401 ijyādhyayana-dānāni sarveṣāṁ ca dvi-janmanām

11170403 pratigraho’dhyāpanaṁ ca brāhmaṇasyaiva yājanam

11170411 pratigrahaṁ manyamānas tapas-tejo-yaśo-nudam

11170413 anyābhyām eva jīveta śilair vā doṣa-dṛk tayoḥ

11170421 brāhmaṇasya hi deho’yaṁ kṣudra-kāmāya neṣyate

11170423 kṛcchrāya tapase ceha pretyānanta-sukhāya ca

11170431 śiloñcha-vṛttyā parituṣṭa-citto

11170432 dharmaṁ mahāntaṁ virajaṁ juṣāṇaḥ

11170433 mayy arpitātmā gṛha eva tiṣṭhan

11170434 nāti-prasaktaḥ samupaiti śāntim

11170441 samuddharanti ye vipraṁ sīdantaṁ mat-parāyaṇam

11170443 tān uddhariṣye na cirād āpadbhyo naur ivārṇavāt

11170451 sarvāḥ samuddhared rājā piteva vyasanāt prajāḥ

11170453 ātmānam ātmanā dhīro yathā gaja-patir gajān

11170461 evaṁ-vidho nara-patir vimānenārka-varcasā

11170463 vidhūyehāśubhaṁ kṛtsnam indreṇa saha modate

11170471 sīdan vipro vaṇig-vṛttyā paṇyair evāpadaṁ taret

11170473 khaḍgena vāpadākrānto na śva-vṛttyā kathañcana

11170481 vaiśya-vṛttyā tu rājānyo jīven mṛgayayāpadi

11170483 cared vā vipra-rūpeṇa na śva-vṛttyā kathañcana

11170491 śūdra-vṛttiṁ bhajed vaiśyaḥ śūdraḥ kāru-kaṭa-kriyām

11170493 kṛcchrān mukto na garhyeṇa vṛttiṁ lipseta karmaṇā

11170501 vedādhyāya-svadhā-svāhā- baly-annādyair yathodayam

11170503 devarṣi-pitṛ-bhūtāni mad-rūpāṇy anv-ahaṁ yajet

11170511 yadṛcchayopapannena śuklenopārjitena vā

11170513 dhanenāpīḍayan bhṛtyān nyāyenaivāharet kratūn

11170521 kuṭumbeṣu na sajjeta na pramādyet kuṭumby api

11170523 vipaścin naśvaraṁ paśyed adṛṣṭam api dṛṣṭa-vat

11170531 putra-dārāpta-bandhūnāṁ saṅgamaḥ pāntha-saṅgamaḥ

11170533 anu-dehaṁ viyanty ete svapno nidrānugo yathā

11170541 itthaṁ parimṛśan mukto gṛheṣv atithi-vad vasan

11170543 na gṛhair anubadhyeta nirmamo nirahaṅkṛtaḥ

11170551 karmabhir gṛha-medhīyair iṣṭvā mām eva bhakti-mān

11170553 tiṣṭhed vanaṁ vopaviśet prajā-vān vā parivrajet

11170561 yas tv āsakta-matir gehe putra-vittaiṣaṇāturaḥ

11170563 straiṇaḥ kṛpaṇa-dhīr mūḍho mamāham iti badhyate

11170571 aho me pitarau vṛddhau bhāryā bālātmajātmajāḥ

11170573 anāthā mām ṛte dīnāḥ kathaṁ jīvanti duḥkhitāḥ

11170581 evaṁ gṛhāśayākṣipta- hṛdayo mūḍha-dhīr ayam

11170583 atṛptas tān anudhyāyan mṛto’ndhaṁ viśate tamaḥ

1118001 śrī-bhagavān uvāca

11180011 vanaṁ vivikṣuḥ putreṣu bhāryāṁ nyasya sahaiva vā

11180013 vana eva vasec chāntas tṛtīyaṁ bhāgam āyuṣaḥ

11180021 kanda-mūla-phalair vanyair medhyair vṛttiṁ prakalpayet

11180023 vasīta valkalaṁ vāsas tṛṇa-parṇājināni vā

11180031 keśa-roma-nakha-śmaśru- malāni bibhṛyād dataḥ

11180033 na dhāved apsu majjeta tri-kālaṁ sthaṇḍile-śayaḥ

11180041 grīṣme tapyeta pañcāgnīn varṣāv āsāra-ṣāḍ jale

11180043 ā-kaṇṭha-magnaḥ śiśira evaṁ vṛttas tapaś caret

11180051 agni-pakvaṁ samaśnīyāt kāla-pakvam athāpi vā

11180053 ulūkhalāśma-kuṭṭo vā dantolūkhala eva vā

11180061 svayaṁ sañcinuyāt sarvam ātmano vṛtti-kāraṇam

11180063 deśa-kāla-balābhijño nādadītānyadāhṛtam

11180071 vanyaiś caru-puroḍāśair nirvapet kāla-coditān

11180073 na tu śrautena paśunā māṁ yajeta vanāśramī

11180081 agnihotraṁ ca darśaś ca paurṇamāsaś ca pūrva-vat

11180083 cāturmāsyāni ca muner āmnātāni ca naigamaḥ

11180091 evaṁ cīrṇena tapasā munir dhamani-santataḥ

11180093 māṁ tapo-mayam ārādhya ṛṣi-lokād upaiti mām

11180101 yas tv etat kṛcchrataś cīrṇaṁ tapo niḥśreyasaṁ mahat

11180103 kāmāyālpīyase yuñjyād bāliśaḥ ko’paras tataḥ

11180111 yadāsu niyame’kalpo jarayā jāta-vepathuḥ

11180113 ātmany agnīn samāropya mac-citto’gniṁ samāviśet

11180121 yadā karma-vipākeṣu lokeṣu nirayātmasu

11180123 virāgo jāyate samyaṅ nyastāgniḥ pravrajet tataḥ

11180131 iṣṭvā yathopadeśaṁ māṁ dattvā sarva-svam ṛtvije

11180133 agnīn sva-prāṇa āveśya nirapekṣaḥ parivrajet

11180141 viprasya vai sannyasato devā dārādi-rūpiṇaḥ

11180143 vighnān kurvanty ayaṁ hy asmān ākramya samiyāt param

11180151 bibhṛyāc cen munir vāsaḥ kaupīnācchādanaṁ param

11180153 tyaktaṁ na daṇḍa-pātrābhyām anyat kiñcid anāpadi

11180161 dṛṣṭi-pūtaṁ nyaset pādaṁ vastra-pūtaṁ pibej jalam

11180163 satya-pūtāṁ vaded vācaṁ manaḥ-pūtaṁ samācaret

11180171 maunānīhānilāyāmā daṇḍā vāg-deha-cetasām

11180173 na hy ete yasya santy aṅga veṇubhir na bhaved yatiḥ

11180181 bhikṣāṁ caturṣu varṇeṣu vigarhyān varjayaṁś caret

11180183 saptāgārān asaṅkḷptāṁs tuṣyel labdhena tāvatā

11180191 bahir jalāśayaṁ gatvā tatropaspṛśya vāg-yataḥ

11180193 vibhajya pāvitaṁ śeṣaṁ bhuñjītāśeṣam āhṛtam

11180201 ekaś caren mahīm etāṁ niḥsaṅgaḥ saṁyatendriyaḥ

11180203 ātma-krīḍa ātma-rata ātma-vān sama-darśanaḥ

11180211 vivikta-kṣema-śaraṇo mad-bhāva-vimalāśayaḥ

11180213 ātmānaṁ cintayed ekam abhedena mayā muniḥ

11180221 anvīkṣetātmano bandhaṁ mokṣaṁ ca jñāna-niṣṭhayā

11180223 bandha indriya-vikṣepo mokṣa eṣāṁ ca saṁyamaḥ

11180231 tasmān niyamya ṣaḍ-vargaṁ mad-bhāvena caren muniḥ

11180233 viraktaḥ kṣudra-kāmebhyo labdhvātmani sukhaṁ mahat

11180241 pura-grāma-vrajān sārthān bhikṣārthaṁ praviśaṁś caret

11180243 puṇya-deśa-saric-chaila- vanāśrama-vatīṁ mahīm

11180251 vānaprasthāśrama-padeṣv abhīkṣṇaṁ bhaikṣyam ācaret

11180253 saṁsidhyaty āśu asammohaḥ śuddha-sattvaḥ śilāndhasā

11180261 naitad vastutayā paśyed dṛśyamānaṁ vinaśyati

11180263 asakta-citto viramed ihāmutra-cikīrṣitāt

11180271 yad etad ātmani jagad mano-vāk-prāṇa-saṁhatam

11180273 sarvaṁ māyeti tarkeṇa sva-sthas tyaktvā na tat smaret

11180281 jñāna-niṣṭho virakto vā mad-bhakto vānapekṣakaḥ

11180283 sa-liṅgān āśramāṁs tyaktvā cared avidhi-gocaraḥ

11180291 budho bālaka-vat krīḍet kuśalo jaḍa-vac caret

11180293 vaded unmatta-vad vidvān go-caryāṁ naigamaś caret

11180301 veda-vāda-rato na syān na pāṣaṇḍī na haitukaḥ

11180303 śuṣka-vāda-vivāde nakañcit pakṣaṁ samāśrayet

11180311 nodvijeta janād dhīro janaṁ codvejayen na tu

11180313 ati-vādāṁs titikṣeta nāvamanyeta kañcana

11180315 deham uddiśya paśu-vad vairaṁ kuryān na kenacit

11180321 eka eva paro hy ātmā bhūteṣv ātmany avasthitaḥ

11180323 yathendur uda-pātreṣu bhūtāny ekātmakāni ca

11180331 alabdhvā na viṣīdeta kāle kāle’śanaṁ kvacit

11180333 labdhvā na hṛṣyed dhṛti-mān ubhayaṁ daiva-tantritam

11180341 āhārārthaṁ samīheta yuktaṁ tat-prāṇa-dhāraṇam

11180343 tattvaṁ vimṛśyate tena tad vijñāya vimucyate

11180351 yadṛcchayopapannānnam adyāc chreṣṭham utāparam

11180353 tathā vāsas tathā śayyāṁ prāptaṁ prāptaṁ bhajen muniḥ

11180361 śaucam ācamanaṁ snānaṁ na tu codanayā caret

11180363 anyāṁś ca niyamāñ jñānī yathāhaṁ līlayeśvaraḥ

11180371 na hi tasya vikalpākhyā yā ca mad-vīkṣayā hatā

11180373 ā-dehāntāt kvacit khyātis tataḥ sampadyate mayā

11180381 duḥkhodarkeṣu kāmeṣu jāta-nirveda ātma-vān

11180383 ajijñāsita-mad-dharmo muniṁ gurum upavrajet

11180391 tāvat paricared bhaktaḥ śraddhā-vān anasūyakaḥ

11180393 yāvad brahma vijānīyān mām eva gurum ādṛtaḥ

11180401 yas tv asaṁyata-ṣaḍ-vargaḥ pracaṇḍendriya-sārathiḥ

11180403 jñāna-vairāgya-rahitas tri-daṇḍam upajīvati

11180411 surān ātmānam ātma-sthaṁ nihnute māṁ ca dharma-hā

11180413 avipakva-kaṣāyo’smād amuṣmāc ca vihīyate

11180421 bhikṣor dharmaḥ śamo’hiṁsā tapa īkṣā vanaukasaḥ

11180423 gṛhiṇo bhūta-rakṣejyā dvijasyācārya-sevanam

11180431 brahma-caryaṁ tapaḥ śaucaṁ santoṣo bhūta-sauhṛdam

11180433 gṛha-sthasyāpy ṛtau gantuḥ sarveṣāṁ mad-upāsanam

11180441 iti māṁ yaḥ sva-dharmeṇa bhajen nityam anaya-bhāk

11180443 sarva-bhūteṣu mad-bhāvo mad-bhaktiṁ vindate dṛḍhām

11180451 bhaktyoddhavānapāyinyā sarva-loka-maheśvaram

11180453 sarvotpatty-apyayaṁ brahma kāraṇaṁ mopayāti saḥ

11180461 iti sva-dharma-nirṇikta- sattvo nirjñāta-mad-gatiḥ

11180463 jñāna-vijñāna-sampanno na cirāt samupaiti mām

11180471 varṇāśrama-vatāṁ dharma eṣa ācāra-lakṣaṇaḥ

11180473 sa eva mad-bhakti-yuto niḥśreyasa-karaḥ paraḥ

11180481 etat te’bhihitaṁ sādho bhavān pṛcchati yac ca mām

11180483 yathā sva-dharma-saṁyukto bhakto māṁ samiyāt param

1119001 śrī-bhagavān uvāca

11190011 yo vidyā-śruta-sampanna ātma-vān nānumānikaḥ

11190013 māyā-mātram idaṁ jñātvā jñānaṁ ca mayi sannyaset

11190021 jñāninas tv aham eveṣṭaḥ svārtho hetuś ca sammataḥ

11190023 svargaś caivāpavargaś ca nānyo’rtho mad-ṛte priyaḥ

11190031 jñāna-vairāgya-saṁsiddhāḥ padaṁ śreṣṭhaṁ vidur mama

11190033 jñānī priya-tamo’to me jñānenāsau bibharti mām

11190041 tapas tīrthaṁ japo dānaṁ pavitrāṇītarāṇi ca

11190043 nālaṁ kurvanti tāṁ siddhiṁ yā jñāna-kalayā kṛtā

11190051 tasmāj jñānena sahitaṁ jñātvā svātmānam uddhava

11190053 jñāna-vijñāna-sampanno bhaja māṁ bhakti-bhāvataḥ

11190061 jñāna-vijñāna-yajñena mām iṣṭvātmānam ātmani

11190063 sarva-yajña-patiṁ māṁ vai saṁsiddhiṁ munayo’gaman

11190071 tvayy uddhavāśrayati yas tri-vidho vikāro

11190072 māyāntarāpatati nādy-apavargayor yat

11190073 janmādayo’sya yad amī tava tasya kiṁ syur

11190074 ādy-antayor yad asato’sti tad eva madhye

1119008 śrī-uddhava uvāca

11190081 jñānaṁ viśuddhaṁ vipulaṁ yathaitad

11190082 vairāgya-vijñāna-yutaṁ purāṇam

11190083 ākhyāhi viśveśvara viśva-mūrte

11190084 tvad-bhakti-yogaṁ ca mahad-vimṛgyam

11190091 tāpa-trayeṇābhihatasya ghore

11190092 santapyamānasya bhavādhvanīśa

11190093 paśyāmi nānyac charaṇaṁ tavāṅghri-

11190094 dvandvātapatrād amṛtābhivarṣāt

11190101 daṣṭaṁ janaṁ sampatitaṁ bile’smin

11190102 kālāhinā kṣudra-sukhoru-tarṣam

11190103 samuddharainaṁ kṛpayāpavargyair

11190104 vacobhir āsiñca mahānubhāva

1119011 śrī-bhagavān uvāca

11190111 ittham etat purā rājābhīṣmaṁ dharma-bhṛtāṁ varam

11190113 ajāta-śatruḥ papraccha sarveṣāṁ no’nuśṛṇvatām

11190121 nivṛtte bhārate yuddhe suhṛn-nidhana-vihvalaḥ

11190123 śrutvā dharmān bahūn paścān mokṣa-dharmān apṛcchata

11190131 tān ahaṁ te’bhidhāsyāmi deva-vrata-mukhāc chrutān

11190133 jñāna-vairāgya-vijñāna- śraddhā-bhakty-upabṛṁhitān

11190141 naivaikādaśa pañca trīn bhāvān bhūteṣu yena vai

11190143 īkṣetāthaikam apy eṣu taj jñānaṁ mama niścitam

11190151 etad eva hi vijñānaṁ na tathaikena yena yat

11190153 sthity-utpatty-apyayān paśyed bhāvānāṁ tri-guṇātmanām

11190161 ādāv ante ca madhye ca sṛjyāt sṛjyaṁ yad anviyāt

11190163 punas tat-pratisaṅkrāme yac chiṣyeta tad eva sat

11190171 śrutiḥ pratyakṣam aitihyam anumānaṁ catuṣṭayam

11190173 pramāṇeṣv anavasthānād vikalpāt sa virajyate

11190181 karmaṇāṁ pariṇāmitvād ā-viriñcyād amaṅgalam

11190183 vipaścin naśvaraṁ paśyed adṛṣṭam api dṛṣṭa-vat

11190191 bhakti-yogaḥ puraivoktaḥ prīyamāṇāya te’nagha

11190193 punaś ca kathayiṣyāmi mad-bhakteḥ kāraṇaṁ param

11190201 śraddhāmṛta-kathāyāṁ me śaśvan mad-anukīrtanam

11190203 pariniṣṭhā ca pūjāyāṁ stutibhiḥ stavanaṁ mama

11190211 ādaraḥ paricaryāyāṁ sarvāṅgair abhivandanam

11190213 mad-bhakta-pūjābhyadhikā sarva-bhūteṣu man-matiḥ

11190221 mad-artheṣv aṅga-ceṣṭā ca vacasā mad-guṇeraṇam

11190223 mayy arpaṇaṁ ca manasaḥ sarva-kāma-vivarjanam

11190231 mad-arthe’rtha-parityāgo bhogasya ca sukhasya ca

11190233 iṣṭaṁ dattaṁ hutaṁ japtaṁ mad-arthaṁ yad vrataṁ tapaḥ

11190241 evaṁ dharmair manuṣyāṇām uddhavātma-nivedinām

11190243 mayi sañjāyate bhaktiḥ ko’nyo’rtho’syāvaśiṣyate

11190251 yadātmany arpitaṁ cittaṁ śāntaṁ sattvopabṛṁhitam

11190253 dharmaṁ jñānaṁ sa vairāgyam aiśvaryaṁ cābhipadyate

11190261 yad arpitaṁ tad vikalpe indriyaiḥ paridhāvati

11190263 rajas-valaṁ cāsan-niṣṭhaṁ cittaṁ viddhi viparyayam

11190271 dharmo mad-bhakti-kṛt prokto jñānaṁ caikātmya-darśanam

11190273 guṇeṣv asaṅgo vairāgyam aiśvaryaṁ cāṇimādayaḥ

1119028 śrī-uddhava uvāca

11190281 yamaḥ kati-vidhaḥ prokto niyamo vāri-karṣaṇa

11190283 kaḥ śamaḥ ko damaḥ kṛṣṇa kā titikṣā dhṛtiḥ prabho

11190291 kiṁ dānaṁ kiṁ tapaḥ śauryaṁ kiṁ satyam ṛtam ucyate

11190293 kas tyāgaḥ kiṁ dhanaṁ ceṣṭaṁ ko yajñaḥ kā ca dakṣiṇā

11190301 puṁsaḥ kiṁ svid balaṁ śrīmān bhago lābhaś ca keśava

11190303 kā vidyā hrīḥ parā kā śrīḥ kiṁ sukhaṁ duḥkham eva ca

11190311 kaḥ paṇḍitaḥ kaś ca mūrkhaḥ kaḥ panthā utpathaś ca kaḥ

11190313 kaḥ svargo narakaḥ kaḥ svit ko bandhur uta kiṁ gṛham

11190321 ka āṭhyaḥ ko daridro vā kṛpaṇaḥ kaḥ ka īśvaraḥ

11190323 etān praśnān mama brūhi viparītāṁś ca sat-pate

1119033 śrī-bhagavān uvāca

11190331 ahiṁsā satyam asteyam asaṅgo hrīr asañcayaḥ

11190333 āstikyaṁ brahma-caryaṁ ca maunaṁ sthairyaṁ kṣamābhayam

11190341 śaucaṁ japas tapo homaḥ śraddhātithyaṁ mad-arcanam

11190343 tīrthāṭanaṁ parārthehā tuṣṭir ācārya-sevanam

11190351 ete yamāḥ sa-niyamā ubhayor dvādaśa smṛtāḥ

11190353 puṁsām upāsitās tāta yathā-kāmaṁ duhanti hi

11190361 śamo man-niṣṭhatā buddher dama indriya-saṁyamaḥ

11190363 titikṣā duḥkha-sammarṣo jihvopastha-jayo dhṛtiḥ

11190371 daṇḍa-nyāsaḥ paraṁ dānaṁ kāma-tyāgas tapaḥ smṛtam

11190373 svabhāva-vijayaḥ śauryaṁ satyaṁ ca sama-darśanam

11190381 anyac ca sunṛtā vāṇī kavibhiḥ parikīrtitā

11190383 karmasv asaṅgamaḥ śaucaṁ tyāgaḥ sannyāsa ucyate

11190391 dharma iṣṭaṁ dhanaṁ nṝṇāṁ yajño’haṁ bhagavat-tamaḥ

11190393 dakṣiṇā jñāna-sandeśaḥ prāṇāyāmaḥ paraṁ balam

11190401 bhago ma aiśvaro bhāvo lābho mad-bhaktir uttamaḥ

11190403 vidyātmani bhidā-bādho jugupsā hrīr akarmasu

11190411 śrī guṇā nairapekṣyādyāḥ sukhaṁ duḥkha-sukhātyayaḥ

11190413 duḥkhaṁ kāma-sukhāpekṣā paṇḍito bandha-mokṣa-vit

11190421 mūrkho dehādy-ahaṁ-buddhiḥ panthā man-nigamaḥ smṛtaḥ

11190423 utpathaś citta-vikṣepaḥ svargaḥ sattva-guṇodayaḥ

11190431 narakas tama-unnāho bandhur gurur ahaṁ sakhe

11190433 gṛhaṁ śarīraṁ mānuṣyaṁ guṇāṭhyo hy āṭhya ucyate

11190441 daridro yas tv asantuṣṭaḥ kṛpaṇo yo’jitendriyaḥ

11190443 guṇeṣv asakta-dhīr īśo guṇa-saṅgo viparyayaḥ

11190451 eta uddhava te praśnāḥ sarve sādhu nirūpitāḥ

11190453 kiṁ varṇitena bahunā lakṣaṇaṁ guṇa-doṣayoḥ

11190455 guṇa-doṣa-dṛśir doṣo guṇas tūbhaya-varjitaḥ

1120001 śrī-uddhava uvāca

11200011 vidhiś ca pratiṣedhaś ca nigamo hīśvarasya te

11200013 avekṣate’ravindākṣa guṇaṁ doṣaṁ ca karmaṇām

11200021 varṇāśrama-vikalpaṁ ca pratilomānuloma-jam

11200023 dravya-deśa-vayaḥ-kālān svargaṁ narakam eva ca

11200031 guṇa-doṣa-bhidā-dṛṣṭim antareṇa vacas tava

11200033 niḥśreyasaṁ kathaṁ nṝṇāṁ niṣedha-viddhi-lakṣaṇam

11200041 pitṛ-deva-manuṣyāṇāṁ vedaś cakṣur taveśvara

11200043 śreyas tv anupalabdhe’rthe sādhya-sādhanayor api

11200051 guṇa-doṣa-bhidā-dṛṣṭir nigamāt te na hi svataḥ

11200053 nigamenāpavādaś ca bhidāyā iti ha bhramaḥ

1120006 śrī-bhagavān uvāca

11200061 yogās trayo mayā proktā nṝṇāṁ śreyo-vidhitsayā

11200063 jñānaṁ karma ca bhaktiś ca nopāyo’nyo’sti kutracit

11200071 nirviṇṇānāṁ jñāna-yogo nyāsinām iha karmasu

11200073 teṣv anirviṇṇa-cittānāṁ karma-yogas tu kāminām

11200081 yadṛcchayā mat-kathādau jāta-śraddhas tu yaḥ pumān

11200083 na nirviṇṇo nāti-sakto bhakti-yogo’sya siddhi-daḥ

11200091 tāvat karmāṇi kurvīta na nirvidyeta yāvatā

11200093 mat-kathā-śravaṇādau vā śraddhā yāvan na jāyate

11200101 sva-dharma-stho yajan yajñair anāśīḥ-kāma uddhava

11200103 na yāti svarga-narakau yady anyan na samācaret

11200111 asmin loke vartamānaḥ sva-dharma-stho’naghaḥ śuciḥ

11200113 jñānaṁ viśuddham āpnoti mad-bhaktiṁ vā yadṛcchayā

11200121 svargiṇo’py etam icchanti lokaṁ nirayiṇas tathā

11200123 sādhakaṁ jñāna-bhaktibhyām ubhayaṁ tad-asādhakam

11200131 na naraḥ svar-gatiṁ kāṅkṣen nārakīṁ vā vicakṣaṇaḥ

11200133 nemaṁ lokaṁ ca kāṅkṣeta devāveśāt pramādyati

11200141 etad vidvān purā mṛtyor abhavāya ghaṭeta saḥ

11200143 apramatta idaṁ jñātvā martyam apy artha-siddhi-dam

11200151 chidyamānaṁ yamair etaiḥ kṛta-nīḍaṁ vanaspatim

11200153 khagaḥ sva-ketam utsṛjya kṣemaṁ yāti hy alampaṭaḥ

11200161 aho-rātraiś chidyamānaṁ buddhvāyur bhaya-vepathuḥ

11200163 mukta-saṅgaḥ paraṁ buddhvā nirīha upaśāmyati

11200171 nṛ-deham ādyaṁ su-labhaṁ su-durlabhaṁ

11200172 plavaṁ su-kalpaṁ guru-karṇa-dhāram

11200173 mayānukūlena nabhasvateritaṁ

11200174 pumān bhavābdhiṁ na taret sa ātma-hā

11200181 yadārambheṣu nirviṇṇo viraktaḥ saṁyatendriyaḥ

11200183 abhyāsenātmano yogī dhārayed acalaṁ manaḥ

11200191 dhāryamāṇaṁ mano yarhi bhrāmyad āśv anavasthitam

11200193 atandrito’nurodhena mārgeṇātma-vaśaṁ nayet

11200201 mano-gatiṁ na visṛjej jita-prāṇo jitendriyaḥ

11200203 sattva-sampannayā buddhyā mana ātma-vaśaṁ nayet

11200211 eṣa vai paramo yogo manasaḥ saṅgrahaḥ smṛtaḥ

11200213 hṛdaya-jñatvam anvicchan damyasyevārvato muhuḥ

11200221 sāṅkhyena sarva-bhāvānāṁ pratilomānulomataḥ

11200223 bhavāpyayāv anudhyāyen mano yāvat prasīdati

11200231 nirviṇṇasya viraktasya puruṣasyokta-vedinaḥ

11200233 manas tyajati daurātmyaṁ cintitasyānucintayā

11200241 yamādibhir yoga-pathair ānvīkṣikyā ca vidyayā

11200243 mamārcopāsanābhir vā nānyair yogyaṁ smaren manaḥ

11200251 yadi kuryāt pramādena yogī karma vigarhitam

11200253 yogenaiva dahed aṁho nānyat tatra kadācana

11200261 sve sve’dhikāre yā niṣṭhā sa guṇaḥ parikīrtitaḥ

11200263 karmaṇāṁ jāty-aśuddhānām anena niyamaḥ kṛtaḥ

11200265 guṇa-doṣa-vidhānena saṅgānāṁ tyājanecchayā

11200271 jāta-śraddho mat-kathāsu nirviṇṇaḥ sarva-karmasu

11200273 veda duḥkhātmakaṁ kāmān parityāge’py anīśvaraḥ

11200281 tato bhajeta māṁ prītaḥ śraddhālur dṛḍha-niścayaḥ

11200283 juṣamāṇaś ca tān kāmān duḥkhodarkāṁś ca garhayan

11200291 proktena bhakti-yogena bhajato māsakṛn muneḥ

11200293 kāmā hṛdayyā naśyanti sarve mayi hṛdi sthite

11200301 bhidyate hṛdaya-granthiś chidyante sarva-saṁśayāḥ

11200303 kṣīyante cāsya karmāṇi mayi dṛṣṭe’khilātmani

11200311 tasmān mad-bhakti-yuktasya yogino vai mad-ātmanaḥ

11200313 na jñānaṁ na ca vairāgyaṁ prāyaḥ śreyo bhaved iha

11200321 yat karmabhir yat tapasā jñāna-vairāgyataś ca yat

11200323 yogena dāma-dharmeṇa śreyobhir itarair api

11200331 sarvaṁ mad-bhakti-yogena mad-bhakto labhate’ñjasā

11200333 svargāpavargaṁ mad-dhāma kathañcid yadi vāñchati

11200341 na kiñcit sādhavo dhīrā bhaktā hy ekāntino mama

11200343 vāñchanty api mayā dattaṁ kaivalyam apunar-bhavam

11200351 nairapekṣyaṁ paraṁ prāhur niḥśreyasam analpakam

11200353 tasmān nirāśiṣo bhaktir nirapekṣasya me bhavet

11200361 na mayy ekānta-bhaktānāṁ guṇa-doṣodbhavā guṇāḥ

11200363 sādhūnāṁ sama-cittānāṁ buddheḥ param upeyuṣām

11200371 evam etān mayā diṣṭān anutiṣṭhanti me pathaḥ

11200373 kṣemaṁ vindanti mat-sthānaṁ yad brahma paramaṁ viduḥ

1121001 śrī-bhagavān uvāca

11210011 ya etān mat-patho hitvā bhakti-jñāna-kriyātmakān

11210013 kṣudrān kāmāṁś calaiḥ prāṇair juṣantaḥ saṁsaranti hi

11210021 sve sve’dhikāre yā niṣṭhā sa guṇaḥ parikīrtitaḥ

11210023 viparyayas tu doṣaḥ syād ubhayor eṣa niścayaḥ

11210031 śuddhy-aśuddhī vidhīyete samāneṣv api vastuṣu

11210033 dravyasya vicikitsārthaṁ guṇa-doṣau śubhāśubhau

11210041 dharmārthaṁ vyavahārārthaṁ yātrārtham iti cānagha

11210043 darśito’yaṁ mayācāro dharmam udvahatāṁ dhuram

11210051 bhūmy-ambv-agny-anilākāśā bhūtānāṁ pañca-dhātavaḥ

11210053 ā-brahma-sthāvarādīnāṁ śārīrā ātma-saṁyutāḥ

11210061 vedena nāma-rūpāṇi viṣamāṇi sameṣv api

11210063 dhātuṣūddhava kalpyanta eteṣāṁ svārtha-siddhaye

11210071 deśa-kālādi-bhāvānāṁ vastūnāṁ mama sattama

11210073 guṇa-doṣau vidhīyete niyamārthaṁ hi karmaṇām

11210081 akṛṣṇa-sāro deśānām abrahmaṇyo’śucir bhavet

11210083 kṛṣṇa-sāro’py asauvīra- kīkaṭāsaṁskṛteriṇam

11210091 karmaṇyo guṇa-vān kālo dravyataḥ svata eva vā

11210093 yato nivartate karma sa doṣo’karmakaḥ smṛtaḥ

11210101 dravyasya śuddhy-aśuddhī ca dravyeṇa vacanena ca

11210103 saṁskāreṇātha kālena mahattvālpatayātha vā

11210111 śaktyāśaktyātha vā buddhyā samṛddhyā ca yad ātmane

11210113 aghaṁ kurvanti hi yathā deśāvasthānusārataḥ

11210121 dhānya-dārv-asthi-tantūnāṁ rasa-taijasa-carmaṇām

11210123 kāla-vāyv-agni-mṛt-toyaiḥ pārthivānāṁ yutāyutaiḥ

11210131 amedhya-liptaṁ yad yena gandha-lepaṁ vyapohati

11210133 bhajate prakṛtiṁ tasya tac chaucaṁ tāvad iṣyate

11210141 snāna-dāna-tapo-'vasthā- vīrya-saṁskāra-karmabhiḥ

11210143 mat-smṛtyā cātmanaḥ śaucaṁ śuddhaḥ karmācared dvijaḥ

11210151 mantrasya ca parijñānaṁ karma-śuddhir mad-arpaṇam

11210153 dharmaḥ sampadyate ṣaḍbhir adharmas tu viparyayaḥ

11210161 kvacid guṇo’pi doṣaḥ syād doṣo’pi vidhinā guṇaḥ

11210163 guṇa-doṣārtha-niyamas tad-bhidām eva bādhate

11210171 samāna-karmācaraṇaṁ patitānāṁ na pātakam

11210173 autpattiko guṇaḥ saṅgo na śayānaḥ pataty adhaḥ

11210181 yato yato nivarteta vimucyeta tatas tataḥ

11210183 eṣa dharmo nṛṇāṁ kṣemaḥ śoka-moha-bhayāpahaḥ

11210191 viṣayeṣu guṇādhyāsāt puṁsaḥ saṅgas tato bhavet

11210193 saṅgāt tatra bhavet kāmaḥ kāmād eva kalir nṛṇām

11210201 kaler durviṣahaḥ krodhas tamas tam anuvartate

11210203 tamasā grasyate puṁsaś cetanā vyāpinī drutam

11210211 tayā virahitaḥ sādho jantuḥ śūnyāya kalpate

11210213 tato’sya svārtha-vibhraṁśo mūrcchitasya mṛtasya ca

11210221 viṣayābhiniveśena nātmānaṁ veda nāparam

11210223 vṛkṣa-jīvikayā jīvan vyarthaṁ bhastreva yaḥ śvasan

11210231 phala-śrutir iyaṁ nṝṇāṁ na śreyo rocanaṁ param

11210233 śreyo-vivakṣayā proktaṁ yathā bhaiṣajya-rocanam

11210241 utpattyaiva hi kāmeṣu prāṇeṣu sva-janeṣu ca

11210243 āsakta-manaso martyā ātmano’nartha-hetuṣu

11210251 natān aviduṣaḥ svārthaṁ bhrāmyato vṛjinādhvani

11210253 kathaṁ yuñjyāt punas teṣu tāṁs tamo viśato budhaḥ

11210261 evaṁ vyavasitaṁ kecid avijñāya kubuddhayaḥ

11210263 phala-śrutiṁ kusumitāṁ na veda-jñā vadanti hi

11210271 kāminaḥ kṛpaṇā lubdhāḥ puṣpeṣu phala-buddhayaḥ

11210273 agni-mugdhā dhūmatāntāḥ svaṁ lokaṁ na vidanti te

11210281 na te mām aṅga jānanti hṛdi-sthaṁ ya idaṁ yataḥ

11210283 uktha-śastrā hy asu-tṛpo yathā nīhāra-cakṣuṣaḥ

11210291 te me matam avijñāya parokṣaṁ viṣayātmakāḥ

11210293 hiṁsāyāṁ yadi rāgaḥ syād yajña eva na codanā

11210301 hiṁsā-vihārā hy ālabdhaiḥ paśubhiḥ sva-sukhecchayā

11210303 yajante devatā yajñaiḥ pitṛ-bhūta-patīn khalāḥ

11210311 svapnopamam amuṁ lokam asantaṁ śravaṇa-priyam

11210313 āśiṣo hṛdi saṅkalpya tyajanty arthān yathā vaṇik

11210321 rajaḥ-sattva-tamo-niṣṭhā rajaḥ-sattva-tamo-juṣaḥ

11210323 upāsata indra-mukhyān devādīn na yathaiva mām

11210331 iṣṭveha devatā yajñair gatvā raṁsyāmahe divi

11210333 tasyānta iha bhūyāsma mahā-śālā mahā-kulāḥ

11210341 evaṁ puṣpitayā vācā vyākṣipta-manasāṁ nṛṇām

11210343 mānināṁ cāti-lubdhānāṁ mad-vārtāpi na rocate

11210351 vedā brahmātma-viṣayās tri-kāṇḍa-viṣayā ime

11210353 parokṣa-vādā ṛṣayaḥ parokṣaṁ mama ca priyam

11210361 śabda-brahma su-durbodhaṁ prāṇendriya-mano-mayam

11210363 ananta-pāraṁ gambhīraṁ durvigāhyaṁ samudra-vat

11210371 mayopabṛṁhitaṁ bhūmnā brahmaṇānanta-śaktinā

11210373 bhūteṣu ghoṣa-rūpeṇa viseṣūrṇeva lakṣyate

11210381 yathorṇanābhir hṛdayād ūrṇām udvamate mukhāt

11210383 ākāśād ghoṣa-vān prāṇo manasā sparśa-rūpiṇā

11210391 chando-mayo’mṛta-mayaḥ sahasra-padavīṁ prabhuḥ

11210393 oṁ-kārād vyañjita-sparśa- svaroṣmāntastha-bhūṣitam

11210401 vicitra-bhāṣā-vitatāṁ chandobhiś catur-uttaraiḥ

11210403 ananta-pārāṁ bṛhatīṁ sṛjaty ākṣipate svayam

11210411 gāyatry uṣṇig anuṣṭup ca bṛhatī paṅktir eva ca

11210413 triṣṭub jagaty aticchando hy atyaṣṭy-atijagad-virāṭ

11210421 kiṁ vidhatte kim ācaṣṭe kim anūdya vikalpayet

11210423 ity asyā hṛdayaṁ loke nānyo mad veda kaścana

11210431 māṁ vidhatte’bhidhatte māṁ vikalpyāpohyate tv aham

11210433 etāvān sarva-vedārthaḥ śabda āsthāya māṁ bhidām

11210435 māyā-mātram anūdyānte pratiṣidhya prasīdati

1122001 śrī-uddhava uvāca

11220011 kati tattvāni viśveśa saṅkhyātāny ṛṣibhiḥ prabho

11220013 navaikādaśa pañca trīṇy āttha tvam iha śuśruma

11220021 kecit ṣaḍ-viṁśatiṁ prāhur apare pañca-viṁśatim

11220023 saptaike nava ṣaṭ kecic catvāry ekādaśāpare

11220031 kecit saptadaśa prāhuḥ ṣoḍaśaike trayodaśa

11220033 etāvattvaṁ hi saṅkhyānām ṛṣayo yad-vivakṣayā

11220035 gāyanti pṛthag āyuṣmann idaṁ no vaktum arhasi

1122004 śrī-bhagavān uvāca

11220041 yuktaṁ ca santi sarvatra bhāṣante brāhmaṇā yathā

11220043 māyāṁ madīyām udgṛhya vadatāṁ kiṁ nu durghaṭam

11220051 naitad evaṁ yathāttha tvaṁ yad ahaṁ vacmi tat tathā

11220053 evaṁ vivadatāṁ hetuṁ śaktayo me duratyayāḥ

11220061 yāsāṁ vyatikarād āsīd vikalpo vadatāṁ padam

11220063 prāpte śama-dame’pyeti vādas tam anu śāmyati

11220071 parasparānupraveśāt tattvānāṁ puruṣarṣabha

11220073 paurvāparya-prasaṅkhyānaṁ yathā vaktur vivakṣitam

11220081 ekasminn api dṛśyante praviṣṭānītarāṇi ca

11220083 pūrvasin vā parasmin vā tattve tattvāni sarvaśaḥ

11220091 paurvāparyam ato’mīṣāṁ prasaṅkhyānam abhīpsatam

11220093 yathā viviktaṁ yad-vaktraṁ gṛhṇīmo yukti-sambhavāt

11220101 anādy-avidyā-yuktasya puruṣasyātma-vedanam

11220103 svato na sambhavād anyas tattva-jño jñāna-do bhavet

11220111 puruṣeśvarayor atra na vailakṣaṇyam aṇv api

11220113 tad-anya-kalpanāpārthā jñānaṁ ca prakṛter guṇaḥ

11220121 prakṛtir guṇa-sāmyaṁ vai prakṛter nātmano guṇāḥ

11220123 sattvaṁ rajas tama iti sthity-utpatty-anta-hetavaḥ

11220131 sattvaṁ jñānaṁ rajaḥ karma tamo’jñānam ihocyate

11220133 guṇa-vyatikaraḥ kālaḥ svabhāvaḥ sūtram eva ca

11220141 puruṣaḥ prakṛtir vyaktam ahaṅkāro nabho’nilaḥ

11220143 jyotir āpaḥ kṣitir iti tattvāny uktāni me nava

11220151 śrotraṁ tvag darśanaṁ ghrāṇo jihveti jñāna-śaktayaḥ

11220153 vāk-pāṇy-upastha-pāyv-aṅghriḥ karmāṇy aṅgobhayaṁ manaḥ

11220161 śabdaḥ sparśo raso gandho rūpaṁ cety artha-jātayaḥ

11220163 gaty-ukty-utsarga-śilpāni karmāyatana-siddhayaḥ

11220171 sargādau prakṛtir hy asya kārya-kāraṇa-rūpiṇī

11220173 sattvādibhir guṇair dhatte puruṣo’vyakta īkṣate

11220181 vyaktādayo vikurvāṇā dhātavaḥ puruṣekṣayā

11220183 labdha-vīryāḥ sṛjanty aṇḍaṁ saṁhatāḥ prakṛter balāt

11220191 saptaiva dhātava iti tatrārthāḥ pañca khādayaḥ

11220193 jñānam ātmobhayādhāras tad dehendriyāsavaḥ

11220201 ṣaḍ ity atrāpi bhūtāni pañca ṣaṣṭhaḥ paraḥ pumān

11220203 tair yukta ātma-sambhūtaḥ sṛṣṭvedaṁ samupāviśat

11220211 catvāry eveti tatrāpi teja āpo’nnam ātmanaḥ

11220213 jātāni tair idaṁ jātaṁ janmāvayavinaḥ khalu

11220221 saṅkhyāne saptadaśake bhūta-mātrendriyāṇi ca

11220223 pañca pañcaika-manasā ātmā saptadaśa smṛtaḥ

11220231 tadvat ṣoḍaśa-saṅkhyāne ātmaiva mana ucyate

11220233 bhūtendriyāṇi pañcaiva mana ātmā trayodaśa

11220241 ekādaśatva ātmāsau mahā-bhūtendriyāṇi ca

11220243 aṣṭau prakṛtayaś caiva puruṣaś ca navety atha

11220251 iti nānā-prasaṅkhyānaṁ tattvānām ṛṣibhiḥ kṛtam

11220253 sarvaṁ nyāyyaṁ yukti-mattvād viduṣāṁ kim aśobhanam

1122026 śrī-uddhava uvāca

11220261 prakṛtiḥ puruṣaś cobhau yady apy ātma-vilakṣaṇau

11220263 anyonyāpāśrayāt kṛṣṇa dṛśyate na bhidā tayoḥ

11220271 prakṛtau lakṣyate hy ātmā prakṛtiś ca tathātmani

11220273 evaṁ me puṇḍarīkākṣa mahāntaṁ saṁśayaṁ hṛdi

11220275 chettum arhasi sarva-jña vacobhir naya-naipuṇaiḥ

11220281 tvatto jñānaṁ hi jīvānāṁ pramoṣas te’tra śaktitaḥ

11220283 tvam eva hy ātma-māyāyā gatiṁ vettha na cāparaḥ

1122029 śrī-bhagavān uvāca

11220291 prakṛtiḥ puruṣaś ceti vikalpaḥ puruṣarṣabha

11220293 eṣa vaikārikaḥ sargo guṇa-vyatikarātmakaḥ

11220301 mamāṅga māyā guṇa-mayy anekadhā

11220302 vikalpa-buddhiś ca guṇair vidhatte

11220303 vaikārikas tri-vidho’dhyātmam ekam

11220304 athādhidaivam adhibhūtam anyat

11220311 dṛg rūpam ārkaṁ vapur atra randhre

11220312 parasparaṁ sidhyati yaḥ svataḥ khe

11220313 ātmā yad eṣām aparo ya ādyaḥ

11220314 svayānubhūtyākhila-siddha-siddhiḥ

11220315 evaṁ tvag-ādi śravaṇādi cakṣur

11220316 jihvādi nāsādi ca citta-yuktam

11220321 yo’sau guṇa-kṣobha-kṛto vikāraḥ

11220322 pradhāna-mūlān mahataḥ prasūtaḥ

11220323 ahaṁ tri-vṛn moha-vikalpa-hetur

11220324 vaikārikas tāmasa aindriyaś ca

11220331 ātmāparijñāna-mayo vivādo

11220332 hy astīti nāstīti bhidārtha-niṣṭhaḥ

11220333 vyartho’pi naivoparameta puṁsāṁ

11220334 mattaḥ parāvṛtta-dhiyāṁ sva-lokāt

1122034 śrī-uddhava uvāca

11220341 tvattaḥ parāvṛtta-dhiyaḥ sva-kṛtaiḥ karmabhiḥ prabho

11220343 uccāvacān yathā dehān gṛhṇanti visṛjanti ca

11220351 tan mamākhyāhi govinda durvibhāvyaṁ anātmabhiḥ

11220353 na hy etat prāyaśo loke vidvāṁsaḥ santi vañcitāḥ

1122036 śrī-bhagavān uvāca

11220361 manaḥ karma-mayaṁ nṝṇāṁ indriyaiḥ pañcabhir yutam

11220363 lokāl lokaṁ prayāty anya ātmā tad anuvartate

11220371 dhyāyan mano’nu viṣayān dṛṣṭān vānuśrutān atha

11220373 udyat sīdat karma-tantraṁ smṛtis tad anu śāmyati

11220391 viṣayābhiniveśena nātmānaṁ yat smaret punaḥ

11220393 jantor vai kasyacid dhetor mṛtyur atyanta-vismṛtiḥ

11220401 janma tv ātmatayā puṁsaḥ sarva-bhāvena bhūri-da

11220403 viṣaya-svīkṛtiṁ prāhur yathā svapna-manorathaḥ

11220411 svapnaṁ manorathaṁ cetthaṁ prāktanaṁ na smaraty asau

11220413 tatra pūrvam ivātmānam apūrvaṁ cānupaśyati

11220421 indriyāyana-sṛṣṭyedaṁ trai-vidhyaṁ bhāti vastuni

11220423 bahir-antar-bhidā-hetur jano’saj-jana-kṛd yathā

11220431 nityadā hy aṅga bhūtāni bhavanti na bhavanti ca

11220433 kālenālakṣya-vegena sūkṣmatvāt tan na dṛśyate

11220441 yathārciṣāṁ srotasāṁ ca phalānāṁ vā vanaspateḥ

11220443 tathaiva sarva-bhūtānāṁ vayo-'vasthādayaḥ kṛtāḥ

11220451 so’yaṁ dīpo’rciṣāṁ yadvat srotasāṁ tad idaṁ jalam

11220453 so’yaṁ pumān iti nṛṇāṁ mṛṣā gīr dhīr mṛṣāyuṣām

11220461 mā svasya karma-bījena jāyate so’py ayaṁ pumān

11220463 mriyate vāmaro bhrāntyā yathāgnir dāru-saṁyutaḥ

11220471 niṣeka-garbha-janmāni bālya-kaumāra-yauvanam

11220473 vayo-madhyaṁ jarā mṛtyur ity avasthās tanor nava

11220481 etā manoratha-mayīr hānyasyoccāvacās tanūḥ

11220483 guṇa-saṅgād upādatte kvacit kaścij jahāti ca

11220491 ātmanaḥ pitṛ-putrābhyām anumeyau bhavāpyayau

11220493 na bhavāpyaya-vastūnām abhijño dvaya-lakṣaṇaḥ

11220501 taror bīja-vipākābhyāṁ yo vidvāñ janma-saṁyamau

11220503 taro vilakṣaṇo draṣṭā evaṁ draṣṭā tanoḥ pṛthak

11220511 prakṛter evam ātmānam avivicyābudhaḥ pumān

11220513 tattvena sparśa-sammūḍhaḥ saṁsāraṁ pratipadyate

11220521 sattva-saṅgād ṛṣīn devān rajasāsura-mānuṣān

11220523 tamasā bhūta-tiryaktvaṁ bhrāmito yāti karmabhiḥ

11220531 nṛtyato gāyataḥ paśyan yathaivānukaroti tān

11220533 evaṁ buddhi-guṇān paśyann anīho’py anukāryate

11220541 yathāmbhasā pracalatā taravo’pi calā iva

11220543 cakṣuṣā bhrāmyamāṇena dṛśyate bhramatīva bhūḥ

11220551 yathā manoratha-dhiyo viṣayānubhavo mṛṣā

11220553 svapna-dṛṣṭāś ca dāśārha tathā saṁsāra ātmanaḥ

11220561 arthe hy avidyamāne’pi saṁsṛtir na nivartate

11220563 dhyāyato viṣayān asya svapne’narthāgamo yathā

11220571 tasmād uddhava mā bhuṅkṣva viṣayān asad-indriyaiḥ

11220573 ātmāgrahaṇa-nirbhātaṁ paśya vaikalpikaṁ bhramam

11220581 kṣipto’vamānito’sadbhiḥ pralabdho’sūyito’tha vā

11220583 tāḍitaḥ sanniruddho vā vṛttyā vā parihāpitaḥ

11220591 niṣṭhyuto mūtrito vājñair bahudhaivaṁ prakampitaḥ

11220593 śreyas-kāmaḥ kṛcchra-gata ātmanātmānam uddharet

1122060 śrī-uddhava uvāca

11220601 yathaivam anubudhyeyaṁ vada no vadatāṁ vara

11220603 su-duḥsaham imaṁ manya ātmany asad-atikramam

11220611 viduṣām api viśvātman prakṛtir hi balīyasī

11220613 ṛte tvad-dharma-niratān śāntāṁs te caraṇālayān

1123001 śrī-bādarāyaṇir uvāca

11230011 sa evam āśaṁsita uddhavena

11230012 bhāgavata-mukhyena dāśārha-mukhyaḥ

11230013 sabhājayan bhṛtya-vaco mukundas

11230014 tam ābabhāṣe śravaṇīya-vīryaḥ

1123002 śrī-bhagavān uvāca

11230021 bārhaspatya sa nāsty atra sādhur vai durjaneritaiḥ

11230023 duruktair bhinnam ātmānaṁ yaḥ samādhātum īśvaraḥ

11230031 na tathā tapyate viddhaḥ pumān bāṇais tu marma-gaiḥ

11230033 yathā tudanti marma-sthā hy asatāṁ paruṣeṣavaḥ

11230041 kathayanti mahat puṇyam itihāsam ihoddhava

11230043 tam ahaṁ varṇayiṣyāmi nibodha su-samāhitaḥ

11230051 kenacid bhikṣuṇā gītaṁ paribhūtena durjanaiḥ

11230053 smaratā dhṛti-yuktena vipākaṁ nija-karmaṇām

11230061 avantiṣu dvijaḥ kaścid āsīd āṭhya-tamaḥ śriyā

11230063 vārtā-vṛttiḥ kadaryas tu kāmī lubdho’ti-kopanaḥ

11230071 jñātayo’tithayas tasya vāṅ-mātreṇāpi nārcitāḥ

11230073 śūnyāvasatha ātmāpi kāle kāmair anarcitaḥ

11230081 duḥśīlasya kadaryasya druhyante putra-bāndhavāḥ

11230083 dārā duhitaro bhṛtyā viṣaṇṇā nācaran priyam

11230091 tasyaivaṁ yakṣa-vittasya cyutasyobhaya-lokataḥ

11230093 dharma-kāma-vihīnasya cukrudhuḥ pañca-bhāginaḥ

11230101 tad-avadhyāna-visrasta- puṇya-skandhasya bhūri-da

11230103 artho’py agacchan nidhanaṁ bahv-āyāsa-pariśramaḥ

11230111 jñātayo jagṛhuḥ kiñcit kiñcid dasyava uddhava

11230113 daivataḥ kālataḥ kiñcid brahma-bandhor nṛ-pārthivāt

11230121 sa evaṁ draviṇe naṣṭe dharma-kāma-vivarjitaḥ

11230123 upekṣitaś ca sva-janaiś cintām āpa duratyayām

11230131 tasyaivaṁ dhyāyato dīrghaṁ naṣṭa-rāyas tapasvinaḥ

11230133 khidyato bāṣpa-kaṇṭhasya nirvedaḥ su-mahān abhūt

11230141 sa cāhedam aho kaṣṭaṁ vṛthātmā me’nutāpitaḥ

11230143 sa dharmāya na kāmāya yasyārthāyāsa īdṛśaḥ

11230151 prāyeṇārthāḥ kadaryāṇāṁ na sukhāya kadācana

11230153 iha cātmopatāpāya mṛtasya narakāya ca

11230161 yaśo yaśasvināṁ śuddhaṁ ślāghyā ye guṇināṁ guṇāḥ

11230163 lobhaḥ sv-alpo’py tān hanti śvitro rūpam ivepsitam

11230171 arthasya sādhane siddhe utkarṣe rakṣaṇe vyaye

11230173 nāśopabhoga āyāsas trāsaś cintā bhramo nṛṇām

11230181 steyaṁ hiṁsānṛtaṁ dambhaḥ kāmaḥ krodhaḥ smayo madaḥ

11230183 bhedo vairam aviśvāsaḥ saṁspardhā vyasanāni ca

11230191 ete pañcadaśānarthā hy artha-mūlā matā nṛṇām

11230193 tasmād anartham arthākhyaṁ śreyo-'rthī dūratas tyajet

11230201 bhidyate bhrātaro dārāḥ pitaraḥ suhṛdas tathā

11230203 ekāsnigdhāḥ kākiṇinā sadyaḥ sarve’rayaḥ kṛtāḥ

11230211 arthenālpīyasā hy ete saṁrabdhā dīpta-manyavaḥ

11230213 tyajanty āśu spṛdho ghnanti sahasotsṛjya sauhṛdam

11230221 labdhvā janmāmara-prārthyaṁ mānuṣyaṁ tad dvijāgryatām

11230223 tad anādṛtya ye svārthaṁ ghnanti yānty aśubhāṁ gatim

11230231 svargāpavargayor dvāraṁ prāpya lokam imaṁ pumān

11230233 draviṇe ko’nuṣajjeta martyo’narthasya dhāmani

11230241 devarṣi-pitṛ-bhūtāni jñātīn bandhūṁś ca bhāginaḥ

11230243 asaṁvibhajya cātmānaṁ yakṣa-vittaḥ pataty adhaḥ

11230251 vyarthayārthehayā vittaṁ pramattasya vayo balam

11230253 kuśalā yena sidhyanti jaraṭhaḥ kiṁ nu sādhaye

11230261 kasmāt saṅkliśyate vidvān vyarthayārthehayāsakṛt

11230263 kasyacin māyayā nūnaṁ loko’yaṁ su-vimohitaḥ

11230271 kiṁ dhanair dhana-dair vā kiṁ kāmair vā kāma-dair uta

11230273 mṛtyunā grasyamānasya karmabhir vota janma-daiḥ

11230281 nūnaṁ me bhagavāṁs tuṣṭaḥ sarva-deva-mayo hariḥ

11230283 yena nīto daśām etāṁ nirvedaś cātmanaḥ plavaḥ

11230291 so’haṁ kālāvaśeṣeṇa śoṣayiṣye’ṅgam ātmanaḥ

11230293 apramatto’khila-svārthe yadi syāt siddha ātmani

11230301 tatra mām anumoderan devās tri-bhuvaneśvarāḥ

11230303 muhūrtena brahma-lokaṁ khaṭvāṅgaḥ samasādhayat

1123031 śrī-bhagavān uvāca

11230311 ity abhipretya manasā hy āvantyo dvija-sattamaḥ

11230313 unmucya hṛdaya-granthīn śānto bhikṣur abhūn muniḥ

11230321 sa cacāra mahīm etāṁ saṁyatātmendriyānilaḥ

11230323 bhikṣārthaṁ nagara-grāmān asaṅgo’lakṣito’viśat

11230331 taṁ vai pravayasaṁ bhikṣum avadhūtam asaj-janāḥ

11230333 dṛṣṭvā paryabhavan bhadra bahvībhiḥ paribhūtibhiḥ

11230341 kecit tri-veṇuṁ jagṛhur eke pātraṁ kamaṇḍalum

11230343 pīṭhaṁ caike’kṣa-sūtraṁ ca kanthāṁ cīrāṇi kecana

11230351 pradāya ca punas tāni darśitāny ādadur muneḥ

11230353 annaṁ ca bhaikṣya-sampannaṁ bhuñjānasya sarit-taṭe

11230361 mūtrayanti ca pāpiṣṭhāḥ ṣṭhīvanty asya ca mūrdhani

11230363 yata-vācaṁ vācayanti tāḍayanti na vakti cet

11230371 tarjayanty apare vāgbhiḥ steno’yam iti vādinaḥ

11230373 badhnanti rajjvā taṁ kecid badhyatāṁ badhyatām iti

11230381 kṣipanty eke’vajānanta eṣa dharma-dhvajaḥ śaṭhaḥ

11230383 kṣīṇa-vitta imāṁ vṛttim agrahīt sva-janojjhitaḥ

11230391 aho eṣa mahā-sāro dhṛti-mān giri-rāḍ iva

11230393 maunena sādhayaty arthaṁ baka-vad dṛḍha-niścayaḥ

11230401 ity eke vihasanty enam eke durvātayanti ca

11230403 taṁ babandhur nirurudhur yathā krīḍanakaṁ dvijam

11230411 evaṁ sa bhautikaṁ duḥkhaṁ daivikaṁ daihikaṁ ca yat

11230413 bhoktavyam ātmano diṣṭaṁ prāptaṁ prāptam abudhyata

11230421 paribhūta imāṁ gāthām agāyata narādhamaiḥ

11230423 pātayadbhiḥ sva-dharma-stho dhṛtim āsthāya sāttvikīm

1123043 dvija uvāca

11230431 nāyaṁ jana me sukha-duḥkha-hetur

11230432 na devatātmā graha-karma-kālāḥ

11230433 manaḥ paraṁ kāraṇam āmananti

11230434 saṁsāra-cakraṁ parivartayed yat

11230441 mano guṇān vai sṛjate balīyas

11230442 tataś ca karmāṇi vilakṣaṇāni

11230443 śuklāni kṛṣṇāny atha lohitāni

11230444 tebhyaḥ sa-varṇāḥ sṛtayo bhavanti

11230451 anīha ātmā manasā samīhatā

11230452 hiraṇ-mayo mat-sakha udvicaṣṭe

11230453 manaḥ sva-liṅgaṁ parigṛhya kāmān

11230454 juṣan nibaddho guṇa-saṅgato’sau

11230461 dānaṁ sva-dharmo niyamo yamaś ca

11230462 śrutaṁ ca karmāṇi ca sad-vratāni

11230463 sarve mano-nigraha-lakṣaṇāntāḥ

11230464 paro hi yogo manasaḥ samādhiḥ

11230471 samāhitaṁ yasya manaḥ praśāntaṁ

11230472 dānādibhiḥ kiṁ vada tasya kṛtyam

11230473 asaṁyataṁ yasya mano vinaśyad

11230474 dānādibhiś ced aparaṁ kim ebhiḥ

11230481 mano-vaśe’nye hy abhavan sma devā

11230482 manaś ca nānyasya vaśaṁ sameti

11230483 bhīṣmo hi devaḥ sahasaḥ sahīyān

11230484 yuñjyād vaśe taṁ sa hi deva-devaḥ

11230491 taṁ durjayaṁ śatrum asahya-vegam

11230492 arun-tudaṁ tan na vijitya kecit

11230493 kurvanty asad-vigraham atra martyair

11230494 mitrāṇy udāsīna-ripūn vimūḍhāḥ

11230501 dehaṁ mano-mātram imaṁ gṛhītvā

11230502 mamāham ity andha-dhiyo manuṣyāḥ

11230503 eṣo’ham anyo’ham iti bhrameṇa

11230504 duranta-pāre tamasi bhramanti

11230511 janas tu hetuḥ sukha-duḥkhayoś cet

11230512 kim ātmanaś cātra hi bhaumayos tat

11230513 jihvāṁ kvacit sandaśati sva-dadbhis

11230514 tad-vedanāyāṁ katamāya kupyet

11230521 duḥkhasya hetur yadi devatās tu

11230522 kim ātmanas tatra vikārayos tat

11230523 yad aṅgam aṅgena nihanyate kvacit

11230524 krudhyeta kasmai puruṣaḥ sva-dehe

11230531 ātmā yadi syāt sukha-duḥkha-hetuḥ

11230532 kim anyatas tatra nija-svabhāvaḥ

11230533 na hy ātmano’nyad yadi tan mṛṣā syāt

11230534 krudhyeta kasmān na sukhaṁ na duḥkham

11230541 grahā nimittaṁ sukha-duḥkhayoś cet

11230542 kim ātmano’jasya janasya te vai

11230543 grahair grahasyaiva vadanti pīḍāṁ

11230544 krudhyeta kasmai puruṣas tato’nyaḥ

11230551 karmāstu hetuḥ sukha-duḥkhayoś cet

11230552 kim ātmanas tad dhi jaḍājaḍatve

11230553 dehas tv acit puruṣo’yaṁ suparṇaḥ

11230554 krudhyeta kasmai na hi karma mūlam

11230561 kālas tu hetuḥ sukha-duḥkhayoś cet

11230562 kim ātmanas tatra tad-ātmako’sau

11230563 nāgner hi tāpo na himasya tat syāt

11230564 krudhyeta kasmai na parasya dvandvam

11230571 na kenacit kvāpi kathañcanāsya

11230572 dvandvoparāgaḥ parataḥ parasya

11230573 yathāhamaḥ saṁsṛti-rūpiṇaḥ syād

11230574 evaṁ prabuddho na bibheti bhūtaiḥ

11230581 etāṁ sa āsthāya parātma-niṣṭhām

11230582 adhyāsitāṁ pūrva-tamair maharṣibhiḥ

11230583 ahaṁ tariṣyāmi duranta-pāraṁ

11230584 tamo mukundāṅghri-niṣevayaiva

1123059 śrī-bhagavān uvāca

11230591 nirvidya naṣṭa-draviṇe gata-klamaḥ

11230592 pravrajya gāṁ paryaṭamāna ittham

11230593 nirākṛto’sadbhir api sva-dharmād

11230594 akampito’mūṁ munir āha gāthām

11230601 sukha-duḥkha-prado nānyaḥ puruṣasyātma-vibhramaḥ

11230603 mitrodāsīna-ripavaḥ saṁsāras tamasaḥ kṛtaḥ

11230611 tasmāt sarvātmanā tāta nigṛhāṇa mano dhiyā

11230613 mayy āveśitayā yukta etāvān yoga-saṅgrahaḥ

11230621 ya etāṁ bhikṣuṇā gītāṁ brahma-niṣṭhāṁ samāhitaḥ

11230623 dhārayañ chrāvayañ chṛṇvan dvandvair naivābhibhūyate

1124001 śrī-bhagavān uvāca

11240011 atha te sampravakṣyāmi sāṅkhyaṁ pūrvair viniścitam

11240013 yad vijñāya pumān sadyo jahyād vaikalpikaṁ bhramam

11240021 āsīj jñānam atho artha ekam evāvikalpitam

11240023 yadā viveka-nipuṇā ādau kṛta-yuge’yuge

11240031 tan māyā-phala-rūpeṇa kevalaṁ nirvikalpitam

11240033 vāṅ-mano-'gocaraṁ satyaṁ dvidhā samabhavad bṛhat

11240041 tayor ekataro hy arthaḥ prakṛtiḥ sobhayātmikā

11240043 jñānaṁ tv anyatamo bhāvaḥ puruṣaḥ so’bhidhīyate

11240051 tamo rajaḥ sattvam iti prakṛter abhavan guṇāḥ

11240053 mayā prakṣobhyamāṇāyāḥ puruṣānumatena ca

11240061 tebhyaḥ samabhavat sūtraṁ mahān sūtreṇa saṁyutaḥ

11240063 tato vikurvato jāto yo’haṅkāro vimohanaḥ

11240071 vaikārikas taijasaś ca tāmasaś cety ahaṁ tri-vṛt

11240073 tan-mātrendriya-manasāṁ kāraṇaṁ cid-acin-mayaḥ

11240081 arthas tan-mātrikāj jajñe tāmasād indriyāṇi ca

11240083 taijasād devatā āsann ekādaśa ca vaikṛtāt

11240091 mayā sañcoditā bhāvāḥ sarve saṁhatya-kāriṇaḥ

11240093 aṇḍam utpādayām āsur mamāyatanam uttamam

11240101 tasminn ahaṁ samabhavam aṇḍe salila-saṁsthitau

11240103 mama nābhyām abhūt padmaṁ viśvākhyaṁ tatra cātma-bhūḥ

11240111 so’sṛjat tapasā yukto rajasā mad-anugrahāt

11240113 lokān sa-pālān viśvātmā bhūr bhuvaḥ svar iti tridhā

11240121 devānām oka āsīt svar bhūtānāṁ ca bhuvaḥ padam

11240123 martyādīnāṁ ca bhūr lokaḥ siddhānāṁ tritayāt param

11240131 adho’surāṇāṁ nāgānāṁ bhūmer oko’sṛjat prabhuḥ

11240133 tri-lokyāṁ gatayaḥ sarvāḥ karmaṇāṁ tri-guṇātmanām

11240141 yogasya tapasaś caiva nyāsasya gatayo’malāḥ

11240143 mahar janas tapaḥ satyaṁ bhakti-yogasya mad-gatiḥ

11240151 mayā kālātmanā dhātrā karma-yuktam idaṁ jagat

11240153 guṇa-pravāha etasminn unmajjati nimajjati

11240161 aṇur bṛhat kṛśaḥ sthūlo yo yo bhāvaḥ prasidhyati

11240163 sarvo’py ubhaya-saṁyuktaḥ prakṛtyā puruṣeṇa ca

11240171 yas tu yasyādir antaś ca sa vai madhyaṁ ca tasya san

11240173 vikāro vyavahārārtho yathā taijasa-pārthivāḥ

11240181 yad upādāya pūrvas tu bhāvo vikurute’param

11240183 ādir anto yadā yasya tat satyam abhidhīyate

11240191 prakṛtir yasyopādānam ādhāraḥ puruṣaḥ paraḥ

11240193 sato’bhivyañjakaḥ kālo brahma tat tritayaṁ tv aham

11240201 sargaḥ pravartate tāvat paurvāparyeṇa nityaśaḥ

11240203 mahān guṇa-visargārthaḥ sthity-anto yāvad īkṣaṇam

11240211 virāṇ mayāsādyamāno loka-kalpa-vikalpakaḥ

11240213 pañcatvāya viśeṣāya kalpate bhuvanaiḥ saha

11240221 anne pralīyate martyam annaṁ dhānāsu līyate

11240223 dhānā bhūmau pralīyante bhūmir gandhe pralīyate

11240231 apsu pralīyate gandha āpaś ca sva-guṇe rase

11240233 līyate jyotiṣi raso jyotī rūpe pralīyate

11240241 rūpaṁ vāyau ca sa sparśe līyate so’pi cāmbare

11240243 ambaraṁ śabda-tan-mātra indriyāṇi sva-yoniṣu

11240251 yonir vaikārike saumya līyate manasīśvare

11240253 śabdo bhūtādim apyeti bhūtādir mahati prabhuḥ

11240261 sa līyate mahān sveṣu guṇeṣu guṇa-vattamaḥ

11240263 te’vyakte sampralīyante tat kāle līyate’vyaye

11240271 kālo māyā-maye jīve jīva ātmani mayy aje

11240273 ātmā kevala ātma-stho vikalpāpāya-lakṣaṇaḥ

11240281 evam anvīkṣamāṇasya kathaṁ vaikalpiko bhramaḥ

11240283 manaso hṛdi tiṣṭheta vyomnīvārkodaye tamaḥ

11240291 eṣa sāṅkhya-vidhiḥ proktaḥ saṁśaya-granthi-bhedanaḥ

11240293 pratilomānulomābhyāṁ parāvara-dṛśā mayā

1125001 śrī-bhagavān uvāca

11250011 guṇānām asammiśrāṇāṁ pumān yena yathā bhavet

11250013 tan me puruṣa-varyedam upadhāraya śaṁsataḥ

11250021 śamo damas titikṣekṣā tapaḥ satyaṁ dayā smṛtiḥ

11250023 uṣṭis tyāgo’spṛhā śraddhā hrīr dayādiḥ sva-nirvṛtiḥ

11250031 kāma īhā madas tṛṣṇā stambha āśīr bhidā sukham

11250033 madotsāho yaśaḥ-prītir hāsyaṁ vīryaṁ balodyamaḥ

11250041 krodho lobho’nṛtaṁ hiṁsā yācñā dambhaḥ klamaḥ kaliḥ

11250043 śoka-mohau viṣādārtī nidrāśā bhīr anudyamaḥ

11250051 sattvasya rajasaś caitās tamasaś cānupūrvaśaḥ

11250053 vṛttayo varṇita-prāyāḥ sannipātam atho śṛṇu

11250061 sannipātas tv aham iti mamety uddhava yā matiḥ

11250063 vyavahāraḥ sannipāto mano-mātrendriyāsubhiḥ

11250071 dharme cārthe ca kāme ca yadāsau pariniṣṭhitaḥ

11250073 guṇānāṁ sannikarṣo’yaṁ śraddhā-rati-dhanāvahaḥ

11250081 pravṛtti-lakṣaṇe niṣṭhā pumān yarhi gṛhāśrame

11250083 sva-dharme cānu tiṣṭheta guṇānāṁ samitir hi sā

11250091 puruṣaṁ sattva-saṁyuktam anumīyāc chamādibhiḥ

11250093 kāmādibhī rajo-yuktaṁ krodhādyais tamasā yutam

11250101 yadā bhajati māṁ bhaktyā nirapekṣaḥ sva-karmabhiḥ

11250103 taṁ sattva-prakṛtiṁ vidyāt puruṣaṁ striyam eva vā

11250111 yadā āśiṣa āśāsya māṁ bhajeta sva-karmabhiḥ

11250113 taṁ rajaḥ-prakṛtiṁ vidyād hiṁsām āśāsya tāmasam

11250121 sattvaṁ rajas tama iti guṇā jīvasya naiva me

11250123 citta-jā yais tu bhūtānāṁ sajjamāno nibadhyate

11250131 yadetarau jayet sattvaṁ bhāsvaraṁ viśadaṁ śivam

11250133 tadā sukhena yujyeta dharma-jñānādibhiḥ pumān

11250141 yadā jayet tamaḥ sattvaṁ rajaḥ saṅgaṁ bhidā calam

11250143 tadā duḥkhena yujyeta karmaṇā yaśasā śriyā

11250151 yadā jayed rajaḥ sattvaṁ tamo mūḍhaṁ layaṁ jaḍam

11250153 yujyeta śoka-mohābhyāṁ nidrayā hiṁsayāśayā

11250161 yadā cittaṁ prasīdeta indriyāṇāṁ ca nirvṛtiḥ

11250163 dehe’bhayaṁ mano-'saṅgaṁ tat sattvaṁ viddhi mat-padam

11250171 vikurvan kriyayā cā-dhīr anivṛttiś ca cetasām

11250173 gātrāsvāsthyaṁ mano bhrāntaṁ raja etair niśāmaya

11250181 sīdac cittaṁ vilīyeta cetaso grahaṇe’kṣamam

11250183 mano naṣṭaṁ tamo glānis tamas tad upadhāraya

11250191 edhamāne guṇe sattve devānāṁ balam edhate

11250193 asurāṇāṁ ca rajasi tamasy uddhava rakṣasām

11250201 sattvāj jāgaraṇaṁ vidyād rajasā svapnam ādiśet

11250203 prasvāpaṁ tamasā jantos turīyaṁ triṣu santatam

11250211 upary upari gacchanti sattvena brāhmaṇā janāḥ

11250213 tamasādho’dha ā-mukhyād rajasāntara-cāriṇaḥ

11250221 sattve pralīnāḥ svar yānti nara-lokaṁ rajo-layāḥ

11250223 tamo-layās tu nirayaṁ yānti mām eva nirguṇāḥ

11250231 mad-arpaṇaṁ niṣphalaṁ vā sāttvikaṁ nija-karma tat

11250233 rājasaṁ phala-saṅkalpaṁ hiṁsā-prāyādi tāmasam

11250241 kaivalyaṁ sāttvikaṁ jñānaṁ rajo vaikalpikaṁ ca yat

11250243 prākṛtaṁ tāmasaṁ jñānaṁ man-niṣṭhaṁ nirguṇaṁ smṛtam

11250251 vanaṁ tu sāttviko vāso grāmo rājasa ucyate

11250253 tāmasaṁ dyūta-sadanaṁ man-niketaṁ tu nirguṇam

11250261 sāttvikaḥ kārako’saṅgī rāgāndho rājasaḥ smṛtaḥ

11250263 tāmasaḥ smṛti-vibhraṣṭo nirguṇo mad-apāśrayaḥ

11250271 sāttviky ādhyātmikī śraddhā karma-śraddhā tu rājasī

11250273 tāmasy adharme yā śraddhā mat-sevāyāṁ tu nirguṇā

11250281 pathyaṁ pūtam anāyastam āhāryaṁ sāttvikaṁ smṛtam

11250283 rājasaṁ cendriya-preṣṭhaṁ tāmasaṁ cārti-dāśuci

11250291 sāttvikaṁ sukham ātmotthaṁ viṣayotthaṁ tu rājasam

11250293 tāmasaṁ moha-dainyotthaṁ nirguṇaṁ mad-apāśrayam

11250301 dravyaṁ deśaḥ phalaṁ kālo jñānaṁ karma ca kārakaḥ

11250303 śraddhāvasthākṛtir niṣṭhā trai-guṇyaḥ sarva eva hi

11250311 sarve guṇa-mayā bhāvāḥ puruṣāvyakta-dhiṣṭhitāḥ

11250313 dṛṣṭaṁ śrutam anudhyātaṁ buddhyā vā puruṣarṣabha

11250321 etāḥ saṁsṛtayaḥ puṁso guṇa-karma-nibandhanāḥ

11250323 yeneme nirjitāḥ saumya guṇā jīvena citta-jāḥ

11250325 bhakti-yogena man-niṣṭho mad-bhāvāya prapadyate

11250331 tasmād deham imaṁ labdhvā jñāna-vijñāna-sambhavam

11250333 guṇa-saṅgaṁ vinirdhūya māṁ bhajantu vicakṣaṇāḥ

11250341 niḥsaṅgo māṁ bhajed vidvān apramatto jitendriyaḥ

11250343 rajas tamaś cābhijayet sattva-saṁsevayā muniḥ

11250351 sattvaṁ cābhijayed yukto nairapekṣyeṇa śānta-dhīḥ

11250353 sampadyate guṇair mukto jīvo jīvaṁ vihāya mām

11250361 jīvo jīva-vinirmukto guṇaiś cāśaya-sambhavaiḥ

11250363 mayaiva brahmaṇā pūrṇo na bahir nāntaraś caret

1126001 śrī-bhagavān uvāca

11260011 mal-lakṣaṇam imaṁ kāyaṁ labdhvā mad-dharma āsthitaḥ

11260013 ānandaṁ paramātmānam ātma-sthaṁ samupaiti mām

11260021 guṇa-mayyā jīva-yonyā vimukto jñāna-niṣṭhayā

11260023 guṇeṣu māyā-mātreṣu dṛśyamāneṣv avastutaḥ

11260025 vartamāno’pi na pumān yujyate’vastubhir guṇaiḥ

11260031 saṅgaṁ na kuryād asatāṁ śiśnodara-tṛpāṁ kvacit

11260033 tasyānugas tamasy andhe pataty andhānugāndha-vat

11260041 ailaḥ samrāḍ imāṁ gāthām agāyata bṛhac-chravāḥ

11260043 urvaśī-virahān muhyan nirviṇṇaḥ śoka-saṁyame

11260051 tyaktvātmānaṁ vrajantīṁ tāṁ nagna unmatta-van nṛpaḥ

11260053 vilapann anvagāj jāye ghore tiṣṭheti viklavaḥ

11260061 kāmān atṛpto’nujuṣan kṣullakān varṣa-yāminīḥ

11260063 na veda yāntīr nāyāntīr urvaśy-ākṛṣṭa-cetanaḥ

1126007 aila uvāca

11260071 aho me moha-vistāraḥ kāma-kaśmala-cetasaḥ

11260073 devyā gṛhīta-kaṇṭhasya nāyuḥ-khaṇḍā ime smṛtāḥ

11260081 nāhaṁ vedābhinirmuktaḥ sūryo vābhyudito’muyā

11260083 mūṣito varṣa-pūgānāṁ batāhāni gatāny uta

11260091 aho me ātma-sammoho yenātmā yoṣitāṁ kṛtaḥ

11260093 krīḍā-mṛgaś cakravartī naradeva-śikhāmaṇiḥ

11260101 sa-paricchadam ātmānaṁ hitvā tṛṇam iveśvaram

11260103 yāntīṁ striyaṁ cānvagamaṁ nagna unmatta-vad rudan

11260111 kutas tasyānubhāvaḥ syāt teja īśatvam eva vā

11260113 yo’nvagacchan striyaṁ yāntīṁ khara-vat pāda-tāḍitaḥ

11260121 kiṁ vidyayā kiṁ tapasā kiṁ tyāgena śrutena vā

11260123 kiṁ viviktena maunena strībhir yasya mano hṛtam

11260131 svārthasyākovidaṁ dhiṅ māṁ mūrkhaṁ paṇḍita-māninam

11260133 yo’ham īśvaratāṁ prāpya strībhir go-khara-vaj jitaḥ

11260141 sevato varṣa-pūgān me urvaśyā adharāsavam

11260143 na tṛpyaty ātma-bhūḥ kāmo vahnir āhutibhir yathā

11260151 puṁścalyāpahṛtaṁ cittaṁ ko nv anyo mocituṁ prabhuḥ

11260153 ātmārāmeśvaram ṛte bhagavantam adhokṣajam

11260161 bodhitasyāpi devyā me sūkta-vākyena durmateḥ

11260163 mano-gato mahā-moho nāpayāty ajitātmanaḥ

11260171 kim etayā no’pakṛtaṁ rajjvā vā sarpa-cetasaḥ

11260173 draṣṭuḥ svarūpāviduṣo yo’haṁ yad ajitendriyaḥ

11260181 kvāyaṁ malīmasaḥ kāyo daurgandhyādy-ātmako’śuciḥ

11260183 kva guṇāḥ saumanasyādyā hy adhyāso’vidyayā kṛtaḥ

11260191 pitroḥ kiṁ svaṁ nu bhāryāyāḥ svāmino’gneḥ śva-gṛdhrayoḥ

11260193 kim ātmanaḥ kiṁ suhṛdām iti yo nāvasīyate

11260201 tasmin kalevare’medhye tuccha-niṣṭhe viṣajjate

11260203 aho su-bhadraṁ su-nasaṁ su-smitaṁ ca mukhaṁ striyaḥ

11260211 tvaṅ-māṁsa-rudhira-snāyu- medo-majjāsthi-saṁhatau

11260213 viṅ-mūtra-pūye ramatāṁ kṛmīṇāṁ kiyad antaram

11260221 athāpi nopasajjeta strīṣu straiṇeṣu cārtha-vit

11260223 viṣayendriya-saṁyogān manaḥ kṣubhyati nānyathā

11260231 adṛṣṭād aśrutād bhāvān na bhāva upajāyate

11260233 asamprayuñjataḥ prāṇān śāmyati stimitaṁ manaḥ

11260241 tasmāt saṅgo na kartavyaḥ strīṣu straiṇeṣu cendriyaiḥ

11260243 viduṣāṁ cāpy avisrabdhaḥ ṣaḍ-vargaḥ kim u mādṛśām

1126025 śrī-bhagavān uvāca

11260251 evaṁ pragāyan nṛpa-deva-devaḥ

11260252 sa urvaśī-lokam atho vihāya

11260253 ātmānam ātmany avagamya māṁ vai

11260254 upāramaj jñāna-vidhūta-mohaḥ

11260261 tato duḥsaṅgam utsṛjya satsu sajjeta buddhimān

11260263 santa evāsya chindanti mano-vyāsaṅgam uktibhiḥ

11260271 santo’napekṣā mac-cittāḥ praśāntāḥ sama-darśinaḥ

11260273 nirmamā nirahaṅkārā nirdvandvā niṣparigrahāḥ

11260281 teṣu nityaṁ mahā-bhāga mahā-bhāgeṣu mat-kathāḥ

11260283 sambhavanti hi tā n.ṇāṁ juṣatāṁ prapunanty agham

11260291 tā ye śṛṇvanti gāyanti hy anumodanti cādṛtāḥ

11260293 mat-parāḥ śraddadhānāś ca bhaktiṁ vindanti te mayi

11260301 bhaktiṁ labdhavataḥ sādhoḥ kim anyad avaśiṣyate

11260303 mayy ananta-guṇe brahmaṇy ānandānubhavātmani

11260311 yathopaśrayamāṇasya bhagavantaṁ vibhāvasum

11260313 śītaṁ bhayaṁ tamo’pyeti sādhūn saṁsevatas tathā

11260321 nimajjyonmajjatāṁ ghore bhavābdhau paramāyaṇam

11260323 santo brahma-vidaḥ śāntā naur dṛḍhevāpsu majjatām

11260331 annaṁ hi prāṇināṁ prāṇa ārtānāṁ śaraṇaṁ tv aham

11260333 dharmo vittaṁ nṛṇāṁ pretya santo’rvāg bibhyato’raṇam

11260341 santo diśanti cakṣūṁṣi bahir arkaḥ samutthitaḥ

11260343 devatā bāndhavāḥ santaḥ santa ātmāham eva ca

11260351 vaitasenas tato’py evam urvaśyā loka-niṣpṛhaḥ

11260353 mukta-saṅgo mahīm etām ātmārāmaś cacāra ha

1127001 śrī-uddhava uvāca

11270011 kriyā-yogaṁ samācakṣva bhavad-ārādhanaṁ prabho

11270013 yasmāt tvāṁ ye yathārcanti sātvatāḥ sātvatarṣabha

11270021 etad vadanti munayo muhur niḥśreyasaṁ nṛṇām

11270023 nārado bhagavān vyāsa ācāryo’ṅgirasaḥ sutaḥ

11270031 niḥsṛtaṁ te mukhāmbhojād yad āha bhagavān ajaḥ

11270033 putrebhyo bhṛgu-mukhyebhyo devyai ca bhagavān bhavaḥ

11270041 etad vai sarva-varṇānām āśramāṇāṁ ca sammatam

11270043 śreyasām uttamaṁ manye strī-śūdrāṇāṁ ca māna-da

11270051 etat kamala-patrākṣa karma-bandha-vimocanam

11270053 bhaktāya cānuraktāya brūhi viśveśvareśvara

1127006 śrī-bhagavān uvāca

11270061 na hy anto’nanta-pārasya karma-kāṇḍasya coddhava

11270063 saṅkṣiptaṁ varṇayiṣyāmi yathāvad anupūrvaśaḥ

11270071 vaidikas tāntriko miśra iti me tri-vidho makhaḥ

11270073 trayāṇām īpsitenaiva vidhinā māṁ samarcayet

11270081 yadā sva-nigamenoktaṁ dvijatvaṁ prāpya pūruṣaḥ

11270083 yathā yajeta māṁ bhaktyā śraddhayā tan nibodha me

11270091 arcāyāṁ sthaṇḍile’gnau vā sūrye vāpsu hṛdi dvijaḥ

11270093 dravyeṇa bhakti-yukto’rcet sva-guruṁ mām amāyayā

11270101 pūrvaṁ snānaṁ prakurvīta dhauta-danto’ṅga-śuddhaye

11270103 ubhayair api ca snānaṁ mantrair mṛd-grahaṇādinā

11270111 sandhyopāstyādi-karmāṇi vedenācoditāni me

11270113 pūjāṁ taiḥ kalpayet samyak- saṅkalpaḥ karma-pāvanīm

11270121 śailī dāru-mayī lauhī lepyā lekhyā ca saikatī

11270123 mano-mayī maṇi-mayī pratimāṣṭa-vidhā smṛtā

11270131 calācaleti dvi-vidhā pratiṣṭhā jīva-mandiram

11270133 udvāsāvāhane na staḥ sthirāyām uddhavārcane

11270141 asthirāyāṁ vikalpaḥ syāt sthaṇḍile tu bhaved dvayam

11270143 snapanaṁ tv avilepyāyām anyatra parimārjanam

11270151 dravyaiḥ prasiddhair mad-yāgaḥ pratimādiṣv amāyinaḥ

11270153 bhaktasya ca yathā-labdhair hṛdi bhāvena caiva hi

11270161 snānālaṅkaraṇaṁ preṣṭham arcāyām eva tūddhava

11270163 sthaṇḍile tattva-vinyāso vahnāv ājya-plutaṁ haviḥ

11270171 sūrye cābhyarhaṇaṁ preṣṭhaṁ salile salilādibhiḥ

11270173 śraddhayopāhṛtaṁ preṣṭhaṁ bhaktena mama vāry api

11270181 bhūry apy abhaktopahṛtaṁ na me toṣāya kalpate

11270183 gandho dhūpaḥ sumanaso dīpo’nnādyaṁ ca kiṁ punaḥ

11270191 śuciḥ sambhṛta-sambhāraḥ prāg-darbhaiḥ kalpitāsanaḥ

11270193 āsīnaḥ prāg udag vārced arcāyāṁ tv atha sammukhaḥ

11270201 kṛta-nyāsaḥ kṛta-nyāsāṁ mad-arcāṁ pāṇināmṛjet

11270203 kalaśaṁ prokṣaṇīyaṁ ca yathāvad upasādhayet

11270211 tad-adbhir deva-yajanaṁ dravyāṇy ātmānam eva ca

11270213 prokṣya pātrāṇi trīṇy adbhis tais tair dravyaiś ca sādhayet

11270221 pādyārghyācamanīyārthaṁ trīṇi pātrāṇi deśikaḥ

11270223 hṛdā śīrṣṇātha śikhayā gāyatryā cābhimantrayet

11270231 piṇḍe vāyv-agni-saṁśuddhe hṛt-padma-sthāṁ parāṁ mama

11270233 aṇvīṁ jīva-kalāṁ dhyāyen nādānte siddha-bhāvitām

11270241 tayātma-bhūtayā piṇḍe vyāpte sampūjya tan-mayaḥ

11270243 āvāhyārcādiṣu sthāpya nyastāṅgaṁ māṁ prapūjayet

11270251 pādyopasparśārhaṇādīn upacārān prakalpayet

11270253 dharmādibhiś ca navabhiḥ kalpayitvāsanaṁ mama

11270261 padmam aṣṭa-dalaṁ tatra karṇikā-kesarojjvalam

11270263 ubhābhyāṁ veda-tantrābhyāṁ mahyaṁ tūbhaya-siddhaye

11270271 sudarśanaṁ pāñcajanyaṁ gadāsīṣu-dhanur-halān

11270273 muṣalaṁ kaustubhaṁ mālāṁ śrīvatsaṁ cānupūjayet

11270281 nandaṁ sunandaṁ garuḍaṁ pracaṇḍaṁ caṇḍam eva ca

11270283 mahābalaṁ balaṁ caiva kumudaṁ kumudekṣaṇam

11270291 durgāṁ vināyakaṁ vyāsaṁ viṣvaksenaṁ gurūn surān

11270293 sve sve sthāne tv abhimukhān pūjayet prokṣaṇādibhiḥ

11270301 candanośīra-karpūra- kuṅkumāguru-vāsitaiḥ

11270303 salilaiḥ snāpayen mantrair nityadā vibhave sati

11270311 svarṇa-gharmānuvākena mahāpuruṣa-vidyayā

11270313 pauruṣeṇāpi sūktena sāmabhī rājanādibhiḥ

11270321 vastropavītābharaṇa- patra-srag-gandha-lepanaiḥ

11270323 alaṅkurvīta sa-prema mad-bhakto māṁ yathocitam

11270331 pādyam ācamanīyaṁ ca gandhaṁ sumanaso’kṣatān

11270333 dhūpa-dīpopahāryāṇi dadyān me śraddhayārcakaḥ

11270341 guḍa-pāyasa-sarpīṁṣi śaṣkuly-āpūpa-modakān

11270343 saṁyāva-dadhi-sūpāṁś ca naivedyaṁ sati kalpayet

11270351 abhyaṅgonmardanādarśa- danta-dhāvābhiṣecanam

11270353 annādya-gīta-nṛtyāni parvaṇi syur utānv-aham

11270361 vidhinā vihite kuṇḍe mekhalā-garta-vedibhiḥ

11270363 agnim ādhāya paritaḥ samūhet pāṇinoditam

11270371 paristīryātha paryukṣed anvādhāya yathā-vidhi

11270373 prokṣaṇyāsādya dravyāṇi prokṣyāgnau bhāvayeta mām

11270381 tapta-jāmbūnada-prakhyaṁ śaṅkha-cakra-gadāmbujaiḥ

11270383 lasac-catur-bhujaṁ śāntaṁ padma-kiñjalka-vāsasam

11270391 sphurat-kirīṭa-kaṭaka- kaṭi-sūtra-varāṅgadam

11270393 śrīvatsa-vakṣasaṁ bhrājat- kaustubhaṁ vana-mālinam

11270401 dhyāyann abhyarcya dārūṇi haviṣābhighṛtāni ca

11270403 prāsyājya-bhāgāv āghārau dattvā cājya-plutaṁ haviḥ

11270411 juhuyān mūla-mantreṇa ṣoḍaśarcāvadānataḥ

11270413 dharmādibhyo yathā-nyāyaṁ mantraiḥ sviṣṭi-kṛtaṁ budhaḥ

11270421 abhyarcyātha namaskṛtya pārṣadebhyo baliṁ haret

11270423 mūla-mantraṁ japed brahma smaran nārāyaṇātmakam

11270431 dattvācamanam uccheṣaṁ viṣvaksenāya kalpayet

11270433 mukha-vāsaṁ surabhimat tāmbūlādyam athārhayet

11270441 upagāyan gṛṇan nṛtyan karmāṇy abhinayan mama

11270443 mat-kathāḥ śrāvayan śṛṇvan muhūrtaṁ kṣaṇiko bhavet

11270451 stavair uccāvacaiḥ stotraiḥ paurāṇaiḥ prākṛtair api

11270453 stutvā prasīda bhagavann iti vandeta daṇḍa-vat

11270461 śiro mat-pādayoḥ kṛtvā bāhubhyāṁ ca parasparam

11270463 prapannaṁ pāhi mām īśa bhītaṁ mṛtyu-grahārṇavāt

11270471 iti śeṣāṁ mayā dattāṁ śirasy ādhāya sādaram

11270473 udvāsayec ced udvāsyaṁ jyotir jyotiṣi tat punaḥ

11270481 arcādiṣu yadā yatra śraddhā māṁ tatra cārcayet

11270483 sarva-bhūteṣv ātmani ca sarvātmāham avasthitaḥ

11270491 evaṁ kriyā-yoga-pathaiḥ pumān vaidika-tāntrikaiḥ

11270493 arcann ubhayataḥ siddhiṁ matto vindaty abhīpsitām

11270501 mad-arcāṁ sampratiṣṭhāpya mandiraṁ kārayed dṛḍham

11270503 puṣpodyānāni ramyāṇi pūjā-yātrotsavāśritān

11270511 pūjādīnāṁ pravāhārthaṁ mahā-parvasv athānv-aham

11270513 kṣetrāpaṇa-pura-grāmān dattvā mat-sārṣṭitām iyāt

11270521 pratiṣṭhayā sārvabhaumaṁ sadmanā bhuvana-trayam

11270523 pūjādinā brahma-lokaṁ tribhir mat-sāmyatām iyāt

11270531 mām eva nairapekṣyeṇa bhakti-yogena vindati

11270533 bhakti-yogaṁ sa labhata evaṁ yaḥ pūjayeta mām

11270541 yaḥ sva-dattāṁ parair dattāṁ hareta sura-viprayoḥ

11270543 vṛttiṁ sa jāyate viḍ-bhug varṣāṇām ayutāyutam

11270551 kartuś ca sārather hetor anumoditur eva ca

11270553 karmaṇāṁ bhāginaḥ pretya bhūyo bhūyasi tat-phalam

1128001 śrī-bhagavān uvāca

11280011 para-svabhāva-karmāṇi na praśaṁsen na garhayet

11280013 viśvam ekātmakaṁ paśyan prakṛtyā puruṣeṇa ca

11280021 para-svabhāva-karmāṇi yaḥ praśaṁsati nindati

11280023 sa āśu bhraśyate svārthād asaty abhiniveśataḥ

11280031 taijase nidrayāpanne piṇḍa-stho naṣṭa-cetanaḥ

11280033 māyāṁ prāpnoti mṛtyuṁ vā tadvan nānārtha-dṛk pumān

11280041 kiṁ bhadraṁ kim abhadraṁ vā dvaitasyāvastunaḥ kiyat

11280043 vācoditaṁ tad anṛtaṁ manasā dhyātam eva ca

11280051 chāyā-pratyāhvayābhāsā hy asanto’py artha-kāriṇaḥ

11280053 evaṁ dehādayo bhāvā yacchanty ā-mṛtyuto bhayam

11280061 ātmaiva tad idaṁ viśvaṁ sṛjyate sṛjati prabhuḥ

11280063 trāyate trāti viśvātmā hriyate haratīśvaraḥ

11280071 tasmān na hy ātmano’nyasmād anyo bhāvo nirūpitaḥ

11280073 nirūpite’yaṁ tri-vidhā nirmūlā bhātir ātmani

11280075 idaṁ guṇa-mayaṁ viddhi tri-vidhaṁ māyayā kṛtam

11280081 etad vidvān mad-uditaṁ jñāna-vijñāna-naipuṇam

11280083 na nindati na ca stauti loke carati sūrya-vat

11280091 pratyakṣeṇānumānena nigamenātma-saṁvidā

11280093 ādy-antavad asaj jñātvā niḥsaṅgo vicared iha

1128010 śrī-uddhava uvāca

11280101 naivātmano na dehasya saṁsṛtir draṣṭṛ-dṛśyayoḥ

11280103 anātma-sva-dṛśor īśa kasya syād upalabhyate

11280111 ātmāvyayo’guṇaḥ śuddhaḥ svayaṁ-jyotir anāvṛtaḥ

11280113 agni-vad dāru-vad acid dehaḥ kasyeha saṁsṛtiḥ

1128012 śrī-bhagavān uvāca

11280121 yāvad dehendriya-prāṇair ātmanaḥ sannikarṣaṇam

11280123 saṁsāraḥ phalavāṁs tāvad apārtho’py avivekinaḥ

11280131 arthe hy avidyamāne’pi saṁsṛtir na nivartate

11280133 dhyāyato viṣayān asya svapne’narthāgamo yathā

11280141 yathā hy apratibuddhasya prasvāpo bahv-anartha-bhṛt

11280143 sa eva pratibuddhasya na vai mohāya kalpate

11280151 śoka-harṣa-bhaya-krodha- lobha-moha-spṛhādayaḥ

11280153 ahaṅkārasya dṛśyante janma-mṛtyuś ca nātmanaḥ

11280161 dehendriya-prāṇa-mano-'bhimāno

11280162 jīvo’ntar-ātmā guṇa-karma-mūrtiḥ

11280163 sūtraṁ mahān ity urudheva gītaḥ

11280164 saṁsāra ādhāvati kāla-tantraḥ

11280171 amūlam etad bahu-rūpa-rūpitaṁ

11280172 mano-vacaḥ-prāṇa-śarīra-karma

11280173 jñānāsinopāsanayā śitena

11280174 cchittvā munir gāṁ vicaraty atṛṣṇaḥ

11280181 jñānaṁ viveko nigamas tapaś ca

11280182 pratyakṣam aitihyam athānumānam

11280183 ādy-antayor asya yad eva kevalaṁ

11280184 kālaś ca hetuś ca tad eva madhye

11280191 yathā hiraṇyaṁ sv-akṛtaṁ purastāt

11280192 paścāc ca sarvasya hiraṇ-mayasya

11280193 tad eva madhye vyavahāryamāṇaṁ

11280194 nānāpadeśair aham asya tadvat

11280201 vijñānam etat triy-avastham aṅga

11280202 guṇa-trayaṁ kāraṇa-kārya-kartṛ

11280203 samanvayena vyatirekataś ca

11280204 yenaiva turyeṇa tad eva satyam

11280211 na yat purastād uta yan na paścān

11280212 madhye ca tan na vyapadeśa-mātram

11280213 bhūtaṁ prasiddhaṁ ca pareṇa yad yat

11280214 tad eva tat syād iti me manīṣā

11280221 avidyamāno’py avabhāsate yo

11280222 vaikāriko rājasa-sarga eṣaḥ

11280223 brahma svayaṁ jyotir ato vibhāti

11280224 brahmendriyārthātma-vikāra-citram

11280231 evaṁ sphuṭaṁ brahma-viveka-hetubhiḥ

11280232 parāpavādena viśāradena

11280233 chittvātma-sandeham upārameta

11280234 svānanda-tuṣṭo’khila-kāmukebhyaḥ

11280241 nātmā vapuḥ pārthivam indriyāṇi

11280242 devā hy asur vāyur-jalaṁ hutāśaḥ

11280243 mano’nna-mātraṁ dhiṣaṇā ca sattvam

11280244 ahaṅkṛtiḥ khaṁ kṣitir artha-sāmyam

11280251 samāhitaiḥ kaḥ karaṇair guṇātmabhir

11280252 guṇo bhaven mat-suvivikta-dhāmnaḥ

11280253 vikṣipyamāṇair uta kiṁ nu dūṣaṇaṁ

11280254 ghanair upetair vigatai raveḥ kim

11280261 yathā nabho vāyv-analāmbu-bhū-guṇair

11280262 gatāgatair vartu-guṇair na sajjate

11280263 tathākṣaraṁ sattva-rajas-tamo-malair

11280264 ahaṁ-mateḥ saṁsṛti-hetubhiḥ param

11280271 tathāpi saṅgaḥ parivarjanīyo

11280272 guṇeṣu māyā-raciteṣu tāvat

11280273 mad-bhakti-yogena dṛḍhena yāvad

11280274 rajo nirasyeta manaḥ-kaṣāyaḥ

11280281 yathāmayo’sādhu cikitsito nṛṇāṁ

11280282 punaḥ punaḥ santudati prarohan

11280283 evaṁ mano’pakva-kaṣāya-karma

11280284 kuyoginaṁ vidhyati sarva-saṅgam

11280291 kuyogino ye vihitāntarāyair

11280292 manuṣya-bhūtais tridaśopasṛṣṭaiḥ

11280293 te prāktanābhyāsa-balena bhūyo

11280294 yuñjanti yogaṁ na tu karma-tantram

11280301 karoti karma kriyate ca jantuḥ

11280302 kenāpy asau codita ā-nipātāt

11280303 na tatra vidvān prakṛtau sthito’pi

11280304 nivṛtta-tṛṣṇaḥ sva-sukhānubhūtyā

11280311 tiṣṭhantam āsīnam uta vrajantaṁ

11280312 śayānam ukṣantam adantam annam

11280313 svabhāvam anyat kim apīhamānam

11280314 ātmānam ātma-stha-matir na veda

11280321 yadi sma paśyaty asad-indriyārthaṁ

11280322 nānānumānena viruddham anyat

11280323 na manyate vastutayā manīṣī

11280324 svāpnaṁ yathotthāya tirodadhānam

11280331 pūrvaṁ gṛhītaṁ guṇa-karma-citram

11280332 ajñānam ātmany aviviktam aṅga

11280333 nivartate tat punar īkṣayaiva

11280334 na gṛhyate nāpi visṛjya ātmā

11280341 yathā hi bhānor udayo nṛ-cakṣuṣāṁ

11280342 tamo nihanyān na tu sad vidhatte

11280343 evaṁ samīkṣā nipuṇā satī me

11280344 hanyāt tamisraṁ puruṣasya buddheḥ

11280351 eṣa svayaṁ-jyotir ajo’prameyo

11280352 mahānubhūtiḥ sakalānubhūtiḥ

11280353 eko’dvitīyo vacasāṁ virāme

11280354 yeneṣitā vāg-asavaś caranti

11280361 etāvān ātma-sammoho yad vikalpas tu kevale

11280363 ātman ṛte svam ātmānam avalambo na yasya hi

11280371 yan nāmākṛtibhir grāhyaṁ pañca-varṇam abādhitam

11280373 vyarthenāpy artha-vādo’yaṁ dvayaṁ paṇḍita-māninām

11280381 yogino’pakva-yogasya yuñjataḥ kāya utthitaiḥ

11280383 upasargair vihanyeta tatrāyaṁ vihito vidhiḥ

11280391 yoga-dhāraṇayā kāṁścid āsanair dhāraṇānvitaiḥ

11280393 tapo-mantrauṣadhaiḥ kāṁścid upasargān vinirdahet

11280401 kāṁścin mamānudhyānena nāma-saṅkīrtanādibhiḥ

11280403 yogeśvarānuvṛttyā vā hanyād aśubha-dān śanaiḥ

11280411 kecid deham imaṁ dhīrāḥ su-kalpaṁ vayasi sthiram

11280413 vidhāya vividhopāyair atha yuñjanti siddhaye

11280421 na hi tat kuśalādṛtyaṁ tad-āyāso hy apārthakaḥ

11280423 antavattvāc charīrasya phalasyeva vanaspateḥ

11280431 yogaṁ niṣevato nityaṁ kāyaś cet kalpatām iyāt

11280433 tac chraddadhyān na matimān yogam utsṛjya mat-paraḥ

11280441 yoga-caryām imāṁ yogī vicaran mad-apāśrayaḥ

11280443 nāntarāyair vihanyeta niḥspṛhaḥ sva-sukhānubhūḥ

1129001 śrī-uddhava uvāca

11290011 su-dustarām imāṁ manye yoga-caryām anātmanaḥ

11290013 yathāñjasā pumān sidhyet tan me brūhy añjasācyuta

11290021 prāyaśaḥ puṇḍarīkākṣa yuñjanto yogino manaḥ

11290023 viṣīdanty asamādhānān mano-nigraha-karśitāḥ

11290031 athāta ānanda-dughaṁ padāmbujaṁ

11290032 haṁsāḥ śrayerann aravinda-locana

11290033 sukhaṁ nu viśveśvara yoga-karmabhis

11290034 tvan-māyayāmī vihatā na māninaḥ

11290041 kiṁ citram acyuta tavaitad aśeṣa-bandho

11290042 dāseṣv ananya-śaraṇeṣu yad ātma-sāttvam

11290043 yo’rocayat saha mṛgaiḥ svayam īśvarāṇāṁ

11290044 śrīmat-kirīṭa-taṭa-pīḍita-pāda-pīṭhaḥ

11290051 taṁ tvākhilātma-dayiteśvaram āśritānāṁ

11290052 sarvārtha-daṁ sva-kṛta-vid visṛjeta ko nu

11290053 ko vā bhajet kim api vismṛtaye’nu bhūtyai

11290054 kiṁ vā bhaven na tava pāda-rajo-juṣāṁ naḥ

11290061 naivopayanty apacitiṁ kavayas taveśa

11290062 brahmāyuṣāpi kṛtam ṛddha-mudaḥ smarantaḥ

11290063 yo’ntar bahis tanu-bhṛtām aśubhaṁ vidhunvann

11290064 ācārya-caittya-vapuṣā sva-gatiṁ vyanakti

1129007 śrī-śuka uvāca

11290071 ity uddhavenāty-anurakta-cetasā

11290072 pṛṣṭo jagat-krīḍanakaḥ sva-śaktibhiḥ

11290073 gṛhīta-mūrti-traya īśvareśvaro

11290074 jagāda sa-prema-manohara-smitaḥ

1129008 śrī-bhagavān uvāca

11290081 hanta te kathayiṣyāmi mama dharmān su-maṅgalān

11290083 yān śraddhayācaran martyo mṛtyuṁ jayati durjayam

11290091 kuryāt sarvāṇi karmāṇi mad-arthaṁ śanakaiḥ smaran

11290093 mayy arpita-manaś-citto mad-dharmātma-mano-ratiḥ

11290101 deśān puṇyān āśrayeta mad-bhaktaiḥ sādhubhiḥ śritān

11290103 devāsura-manuṣyeṣu mad-bhaktācaritāni ca

11290111 pṛthak satreṇa vā mahyaṁ parva-yātrā-mahotsavān

11290113 kārayed gīta-nṛtyādyair mahārāja-vibhūtibhiḥ

11290121 mām eva sarva-bhūteṣu bahir antar apāvṛtam

11290123 īkṣetātmani cātmānaṁ yathā kham amalāśayaḥ

11290131 iti sarvāṇi bhūtāni mad-bhāvena mahā-dyute

11290133 sabhājayan manyamāno jñānaṁ kevalam āśritaḥ

11290141 brāhmaṇe pukkase stene brahmaṇye’rke sphuliṅgake

11290143 akrūre krūrake caiva sama-dṛk paṇḍito mataḥ

11290151 nareṣv abhīkṣṇaṁ mad-bhāvaṁ puṁso bhāvayato’cirāt

11290153 spardhāsūyā-tiraskārāḥ sāhaṅkārā viyanti hi

11290161 visṛjya smayamānān svān dṛśaṁ vrīḍāṁ ca daihikīm

11290163 praṇamed daṇḍa-vad bhūmāv ā-śva-cāṇḍāla-go-kharam

11290171 yāvat sarveṣu bhūteṣu mad-bhāvo nopajāyate

11290173 tāvad evam upāsīta vāṅ-manaḥ-kāya-vṛttibhiḥ

11290181 sarvaṁ brahmātmakaṁ tasya vidyayātma-manīṣayā

11290183 paripaśyann uparamet sarvato mukta-saṁśayaḥ

11290191 ayaṁ hi sarva-kalpānāṁ sadhrīcīno mato mama

11290193 mad-bhāvaḥ sarva-bhūteṣu mano-vāk-kāya-vṛttibhiḥ

11290201 na hy aṅgopakrame dhvaṁso mad-dharmasyoddhavāṇv api

11290203 mayā vyavasitaḥ samyaṅ nirguṇatvād anāśiṣaḥ

11290211 yo yo mayi pare dharmaḥ kalpyate niṣphalāya cet

11290213 tad-āyāso nirarthaḥ syād bhayāder iva sattama

11290221 eṣā buddhimatāṁ buddhir manīṣā ca manīṣiṇām

11290223 yat satyam anṛteneha martyenāpnoti māmṛtam

11290231 eṣa te’bhihitaḥ kṛtsno brahma-vādasya saṅgrahaḥ

11290233 samāsa-vyāsa-vidhinā devānām api durgamaḥ

11290241 abhīkṣṇaśas te gaditaṁ jñānaṁ vispaṣṭa-yuktimat

11290243 etad vijñāya mucyeta puruṣo naṣṭa-saṁśayaḥ

11290251 su-viviktaṁ tava praśnaṁ mayaitad api dhārayet

11290253 sanātanaṁ brahma-guhyaṁ paraṁ brahmādhigacchati

11290261 ya etan mama bhakteṣu sampradadyāt su-puṣkalam

11290263 tasyāhaṁ brahma-dāyasya dadāmy ātmānam ātmanā

11290271 ya etat samadhīyīta pavitraṁ paramaṁ śuci

11290273 sa pūyetāhar ahar māṁ jñāna-dīpena darśayan

11290281 ya etac chraddhayā nityam avyagraḥ śṛṇuyān naraḥ

11290283 mayi bhaktiṁ parāṁ kurvan karmabhir na sa badhyate

11290291 apy uddhava tvayā brahma sakhe samavadhāritam

11290293 api te vigato mohaḥ śokaś cāsau mano-bhavaḥ

11290301 naitat tvayā dāmbhikāya nāstikāya śaṭhāya ca

11290303 aśuśrūṣor abhaktāya durvinītāya dīyatām

11290311 etair doṣair vihīnāya brahmaṇyāya priyāya ca

11290313 sādhave śucaye brūyād bhaktiḥ syāc chūdra-yoṣitām

11290321 naitad vijñāya jijñāsor jñātavyam avaśiṣyate

11290323 pītvā pīyūṣam amṛtaṁ pātavyaṁ nāvaśiṣyate

11290331 jñāne karmaṇi yoge ca vārtāyāṁ daṇḍa-dhāraṇe

11290333 yāvān artho nṛṇāṁ tāta tāvāṁs te’haṁ catur-vidhaḥ

11290341 martyo yadā tyakta-samasta-karmā

11290342 niveditātmā vicikīrṣito me

11290343 tadāmṛtatvaṁ pratipadyamāno

11290344 mayātma-bhūyāya ca kalpate vai

1129035 śrī-śuka uvāca

11290351 sa evam ādarśita-yoga-mārgas

11290352 tadottamaḥśloka-vaco niśamya

11290353 baddhāñjaliḥ prīty-uparuddha-kaṇṭho

11290354 na kiñcid ūce’śru-pariplutākṣaḥ

11290361 viṣṭabhya cittaṁ praṇayāvaghūrṇaṁ

11290362 dhairyeṇa rājan bahu-manyamānaḥ

11290363 kṛtāñjaliḥ prāha yadu-pravīraṁ

11290364 śīrṣṇā spṛśaṁs tac-caraṇāravindam

1129037 śrī-uddhava uvāca

11290371 vidrāvito moha-mahāndhakāro

11290372 ya āśrito me tava sannidhānāt

11290373 vibhāvasoḥ kiṁ nu samīpa-gasya

11290374 śītaṁ tamo bhīḥ prabhavanty ajādya

11290381 pratyarpito me bhavatānukampinā

11290382 bhṛtyāya vijñāna-mayaḥ pradīpaḥ

11290383 hitvā kṛta-jñas tava pāda-mūlaṁ

11290384 ko’nyaṁ samīyāc charaṇaṁ tvadīyam

11290391 vṛkṇaś ca me su-dṛḍhaḥ sneha-pāśo

11290392 dāśārha-vṛṣṇy-andhaka-sātvateṣu

11290393 prasāritaḥ sṛṣṭi-vivṛddhaye tvayā

11290394 sva-māyayā hy ātma-subodha-hetinā

11290401 namo’stu te mahā-yogin prapannam anuśādhi mām

11290403 yathā tvac-caraṇāmbhoje ratiḥ syād anapāyinī

1129041 śrī-bhagavān uvāca

11290411 gacchoddhava mayādiṣṭo badary-ākhyaṁ mamāśramam

11290413 tatra mat-pāda-tīrthode snānopasparśanaiḥ śuciḥ

11290421 īkṣayālakanandāyā vidhūtāśeṣa-kalmaṣaḥ

11290423 vasāno valkalāny aṅga vanya-bhuk sukha-niḥspṛhaḥ

11290431 titikṣur dvandva-mātrāṇāṁ suśīlaḥ saṁyatendriyaḥ

11290433 śāntaḥ samāhita-dhiyā jñāna-vijñāna-saṁyutaḥ

11290441 matto’nuśikṣitaṁ yat te viviktam anubhāvayan

11290443 mayy āveśita-vāk-citto mad-dharma-nirato bhava

11290445 ativrajya gatīs tisro mām eṣyasi tataḥ param

1129045 śrī-śuka uvāca

11290451 sa evam ukto hari-medhasoddhavaḥ

11290452 pradakṣiṇaṁ taṁ parisṛtya pādayoḥ

11290453 śiro nidhāyāśru-kalābhir ārdra-dhīr

11290454 nyaṣiñcad advandva-paro’py apakrame

11290461 su-dustyaja-sneha-viyoga-kātaro

11290462 na śaknuvaṁs taṁ parihātum āturaḥ

11290463 kṛcchraṁ yayau mūrdhani bhartṛ-pāduke

11290464 bibhran namaskṛtya yayau punaḥ punaḥ

11290471 tatas tam antar hṛdi sanniveśya

11290472 gato mahā-bhāgavato viśālām

11290473 yathopadiṣṭāṁ jagad-eka-bandhunā

11290474 tapaḥ samāsthāya harer agād gatim

11290481 ya etad ānanda-samudra-sambhṛtaṁ

11290482 jñānāmṛtaṁ bhāgavatāya bhāṣitam

11290483 kṛṣṇena yogeśvara-sevitāṅghriṇā

11290484 sac-chraddhayāsevya jagad vimucyate

11290491 bhava-bhayam apahantuṁ jñāna-vijñāna-sāraṁ

11290492 nigama-kṛd upajahre bhṛṅga-vad veda-sāram

11290493 amṛtam udadhitaś cāpāyayad bhṛtya-vargān

11290494 puruṣam ṛṣabham ādyaṁ kṛṣṇa-saṁjñaṁ nato’smi

1130001 śrī-rājovāca

11300011 tato mahā-bhāgavata uddhave nirgate vanam

11300013 dvāravatyāṁ kim akarod bhagavān bhūta-bhāvanaḥ

11300021 brahma-śāpopasaṁsṛṣṭe sva-kule yādavarṣabhaḥ

11300023 preyasīṁ sarva-netrāṇāṁ tanuṁ sa katham atyajat

11300031 pratyākraṣṭuṁ nayanam abalā yatra lagnaṁ na śekuḥ

11300032 karṇāviṣṭaṁ na sarati tato yat satām ātma-lagnam

11300033 yac-chrīr vācāṁ janayati ratiṁ kiṁ nu mānaṁ kavīnāṁ

11300034 dṛṣṭvā jiṣṇor yudhi ratha-gataṁ yac ca tat-sāmyam īyuḥ

1130004 śrī-ṛṣir uvāca

11300041 divi bhuvy antarikṣe ca mahotpātān samutthitān

11300043 dṛṣṭvāsīnān su-dharmāyāṁ kṛṣṇaḥ prāha yadūn idam

1130005 śrī-bhagavān uvāca

11300051 ete ghorā mahotpātā dvārvatyāṁ yama-ketavaḥ

11300053 muhūrtam api na stheyam atra no yadu-puṅgavāḥ

11300061 striyo bālāś ca vṛddhāś ca śaṅkhoddhāraṁ vrajantv itaḥ

11300063 vayaṁ prabhāsaṁ yāsyāmo yatra pratyak sarasvatī

11300071 tatrābhiṣicya śucaya upoṣya su-samāhitāḥ

11300073 devatāḥ pūjayiṣyāmaḥ snapanālepanārhaṇaiḥ

11300081 brāhmaṇāṁs tu mahā-bhāgān kṛta-svastyayanā vayam

11300083 go-bhū-hiraṇya-vāsobhir gajāśva-ratha-veśmabhiḥ

11300091 vidhir eṣa hy ariṣṭa-ghno maṅgalāyanam uttamam

11300093 deva-dvija-gavāṁ pūjā bhūteṣu paramo bhavaḥ

11300101 iti sarve samākarṇya yadu-vṛddhā madhu-dviṣaḥ

11300103 tatheti naubhir uttīrya prabhāsaṁ prayayū rathaiḥ

11300111 tasmin bhagavatādiṣṭaṁ yadu-devena yādavāḥ

11300113 cakruḥ paramayā bhaktyā sarva-śreyopabṛṁhitam

11300121 tatas tasmin mahā-pānaṁ papur maireyakaṁ madhu

11300123 diṣṭa-vibhraṁśita-dhiyo yad-dravair bhraśyate matiḥ

11300131 mahā-pānābhimattānāṁ vīrāṇāṁ dṛpta-cetasām

11300133 kṛṣṇa-māyā-vimūḍhānāṁ saṅgharṣaḥ su-mahān abhūt

11300141 yuyudhuḥ krodha-saṁrabdhā velāyām ātatāyinaḥ

11300143 dhanurbhir asibhir bhallair gadābhis tomararṣṭibhiḥ

11300151 patat-patākai ratha-kuñjarādibhiḥ

11300152 kharoṣṭra-gobhir mahiṣair narair api

11300153 mithaḥ sametyāśvataraiḥ su-durmadā

11300154 nyahan śarair dadbhir iva dvipā vane

11300161 pradyumna-sāmbau yudhi rūṭha-matsarāv

11300162 akrūra-bhojāv aniruddha-sātyakī

11300163 subhadra-saṅgrāmajitau su-dāruṇau

11300164 gadau sumitrā-surathau samīyatuḥ

11300171 anye ca ye vai niśaṭholmukādayaḥ

11300172 sahasrajic-chatajid-bhānu-mukhyāḥ

11300173 anyonyam āsādya madāndha-kāritā

11300174 jaghnur mukundena vimohitā bhṛśam

11300181 dāśārha-vṛṣṇy-andhaka-bhoja-sātvatā

11300182 madhv-arbudā māthura-śūrasenāḥ

11300183 visarjanāḥ kukurāḥ kuntayaś ca

11300184 mithas tu jaghnuḥ su-visṛjya sauhṛdam

11300191 putrā ayudhyan pitṛbhir bhrātṛbhiś ca

11300192 svasrīya-dauhitra-pitṛvya-mātulaiḥ

11300193 mitrāṇi mitraiḥ suhṛdaḥ suhṛdbhir

11300194 jñātīṁs tv ahan jñātaya eva mūḍhāḥ

11300201 śareṣu hīyamāneṣu bhajyamāneṣu dhanvasu

11300203 śastreṣu kṣīyamāneṣu muṣṭibhir jahrur erakāḥ

11300211 tā vajra-kalpā hy abhavan parighā muṣṭinā bhṛtāḥ

11300213 jaghnur dviṣas taiḥ kṛṣṇena vāryamāṇās tu taṁ ca te

11300221 pratyanīkaṁ manyamānā balabhadraṁ ca mohitāḥ

11300223 hantuṁ kṛta-dhiyo rājann āpannā ātatāyinaḥ

11300231 atha tāv api saṅkruddhāv udyamya kuru-nandana

11300233 erakā-muṣṭi-parighau carantau jaghnatur yudhi

11300241 brahma-śāpopasṛṣṭānāṁ kṛṣṇa-māyāvṛtātmanām

11300243 spardhā-krodhaḥ kṣayaṁ ninye vaiṇavo’gnir yathā vanam

11300251 evaṁ naṣṭeṣu sarveṣu kuleṣu sveṣu keśavaḥ

11300253 avatārito bhuvo bhāra iti mene’vaśeṣitaḥ

11300261 rāmaḥ samudra-velāyāṁ yogam āsthāya pauruṣam

11300263 tatyāja lokaṁ mānuṣyaṁ saṁyojyātmānam ātmani

11300271 rāma-niryāṇam ālokya bhagavān devakī-sutaḥ

11300273 niṣasāda dharopasthe tūṣṇīm āsādya pippalam

11300281 bibhrac catur-bhujaṁ rūpaṁ bhrājiṣṇu prabhayā svayā

11300283 diśo vitimirāḥ kurvan vidhūma iva pāvakaḥ

11300291 śrīvatsāṅkaṁ ghana-śyāmaṁ tapta-hāṭaka-varcasam

11300293 kauśeyāmbara-yugmena parivītaṁ su-maṅgalam

11300301 sundara-smita-vaktrābjaṁ nīla-kuntala-maṇḍitam

11300303 puṇḍarīkābhirāmākṣaṁ sphuran makara-kuṇḍalam

11300311 kaṭi-sūtra-brahma-sūtra- kirīṭa-kaṭakāṅgadaiḥ

11300313 hāra-nūpura-mudrābhiḥ kaustubhena virājitam

11300321 vana-mālā-parītāṅgaṁ mūrtimadbhir nijāyudhaiḥ

11300323 kṛtvorau dakṣiṇe pādam āsīnaṁ paṅkajāruṇam

11300331 muṣalāvaśeṣāyaḥ-khaṇḍa- kṛteṣur lubdhako jarā

11300333 mṛgāsyākāraṁ tac-caraṇaṁ vivyādha mṛga-śaṅkayā

11300341 catur-bhujaṁ taṁ puruṣaṁ dṛṣṭvā sa kṛta-kilbiṣaḥ

11300343 bhītaḥ papāta śirasā pādayor asura-dviṣaḥ

11300351 ajānatā kṛtam idaṁ pāpena madhusūdana

11300353 kṣantum arhasi pāpasya uttamaḥśloka me’nagha

11300361 yasyānusmaraṇaṁ nṛṇām ajñāna-dhvānta-nāśanam

11300363 vadanti tasya te viṣṇo mayāsādhu kṛtaṁ prabho

11300371 tan māśu jahi vaikuṇṭha pāpmānaṁ mṛga-lubdhakam

11300373 yathā punar ahaṁ tv evaṁ na kuryāṁ sad-atikramam

11300381 yasyātma-yoga-racitaṁ na vidur viriñco

11300382 rudrādayo’sya tanayāḥ patayo girāṁ ye

11300383 tvan-māyayā pihita-dṛṣṭaya etad añjaḥ

11300384 kiṁ tasya te vayam asad-gatayo gṛṇīmaḥ

1130039 śrī-bhagavān uvāca

11300391 mā bhair jare tvam uttiṣṭha kāma eṣa kṛto hi me

11300393 yāhi tvaṁ mad-anujñātaḥ svargaṁ su-kṛtināṁ padam

11300401 ity ādiṣṭo bhagavatā kṛṣṇenecchā-śarīriṇā

11300403 triḥ parikramya tāṁ natvā vimānena divaṁ yayau

11300411 dārukaḥ kṛṣṇa-padavīm anvicchann adhigamya tam

11300413 vāyuṁ tulasikāmodam āghrāyābhimukhaṁ yayau

11300421 taṁ tatra tigma-dyubhir āyudhair vṛtaṁ

11300422 hy aśvattha-mūle kṛte-ketanaṁ patim

11300423 sneha-plutātmā nipapāta pādayo

11300424 rathād avaplutya sa-bāṣpa-locanaḥ

11300431 apaśyatas tvac-caraṇāmbujaṁ prabho

11300432 dṛṣṭiḥ praṇaṣṭā tamasi praviṣṭā

11300433 diśo na jāne na labhe ca śāntiṁ

11300434 yathā niśāyām uḍupe praṇaṣṭe

11300441 iti bruvati sūte vai ratho garuḍa-lāñchanaḥ

11300443 kham utpapāta rājendra sāśva-dhvaja udīkṣataḥ

11300451 tam anvagacchan divyāni viṣṇu-praharaṇāni ca

11300453 tenāti-vismitātmānaṁ sūtam āha janārdanaḥ

11300461 gaccha dvāravatīṁ sūta jñātīnāṁ nidhanaṁ mithaḥ

11300463 saṅkarṣaṇasya niryāṇaṁ bandhubhya brūhi mad-daśām

11300471 dvārakāyāṁ ca na stheyaṁ bhavadbhiś ca sva-bandhubhiḥ

11300473 mayā tyaktāṁ yadu-purīṁ samudraḥ plāvayiṣyati

11300481 svaṁ svaṁ parigrahaṁ sarve ādāya pitarau ca naḥ

11300483 arjunenāvitāḥ sarva indraprasthaṁ gamiṣyatha

11300491 tvaṁ tu mad-dharmam āsthāya jñāna-niṣṭha upekṣakaḥ

11300493 man-māyā-racitām etāṁ vijñāyopaśamaṁ vraja

11300501 ity uktas taṁ parikramya namaskṛtya punaḥ punaḥ

11300503 tat-pādau śīrṣṇy upādhāya durmanāḥ prayayau purīm

1131001 śrī-śuka uvāca

11310011 atha tatrāgamad brahmā bhavānyā ca samaṁ bhavaḥ

11310013 mahendra-pramukhā devā munayaḥ sa-prajeśvarāḥ

11310021 pitaraḥ siddha-gandharvā vidyādhara-mahoragāḥ

11310023 cāraṇā yakṣa-rakṣāṁsi kinnarāpsaraso dvijāḥ

11310031 draṣṭu-kāmā bhagavato niryāṇaṁ paramotsukāḥ

11310033 gāyantaś ca gṛṇantaś ca śaureḥ karmāṇi janma ca

11310041 vavṛṣuḥ puṣpa-varṣāṇi vimānāvalibhir nabhaḥ

11310043 kurvantaḥ saṅkulaṁ rājan bhaktyā paramayā yutāḥ

11310051 bhagavān pitāmahaṁ vīkṣya vibhūtīr ātmano vibhuḥ

11310053 saṁyojyātmani cātmānaṁ padma-netre nyamīlayat

11310061 lokābhirāmāṁ sva-tanuṁ dhāraṇā-dhyāna-maṅgalam

11310063 yoga-dhāraṇayāgneyyā- dagdhvā dhāmāviśat svakam

11310071 divi dundubhayo neduḥ petuḥ sumanasaś ca khāt

11310073 satyaṁ dharmo dhṛtir bhūmeḥ kīrtiḥ śrīś cānu taṁ yayuḥ

11310081 devādayo brahma-mukhyā na viśantaṁ sva-dhāmani

11310083 avijñāta-gatiṁ kṛṣṇaṁ dadṛśuś cāti-vismitāḥ

11310091 saudāmanyā yathākāśe yāntyā hitvābhra-maṇḍalam

11310093 gatir na lakṣyate martyais tathā kṛṣṇasya daivataiḥ

11310101 brahma-rudrādayas te tu dṛṣṭvā yoga-gatiṁ hareḥ

11310103 vismitās tāṁ praśaṁsantaḥ svaṁ svaṁ lokaṁ yayus tadā

11310111 rājan parasya tanu-bhṛj-jananāpyayehā

11310112 māyā-viḍambanam avehi yathā naṭasya

11310113 sṛṣṭvātmanedam anuviśya vihṛtya cānte

11310114 saṁhṛtya cātma-mahinoparataḥ sa āste

11310121 martyena yo guru-sutaṁ yama-loka-nītaṁ

11310122 tvāṁ cānayac charaṇa-daḥ paramāstra-dagdham

11310123 jigye’ntakāntakam apīśam asāv anīśaḥ

11310124 kiṁ svānane svar anayan mṛgayāṁ sa-deham

11310131 tathāpy aśeṣa-sthiti-sambhavāpyayeṣv

11310132 ananya-hetur yad aśeṣa-śakti-dhṛk

11310133 naicchat praṇetuṁ vapur atra śeṣitaṁ

11310134 martyena kiṁ sva-stha-gatiṁ pradarśayan

11310141 ya etāṁ prātar utthāya kṛṣṇasya padavīṁ parām

11310143 prayataḥ kīrtayed bhaktyā tām evāpnoty anuttamām

11310151 dāruko dvārakām etya vasudevograsenayoḥ

11310153 patitvā caraṇāv asrair nyaṣiñcat kṛṣṇa-vicyutaḥ

11310161 kathayām āsa nidhanaṁ vṛṣṇīnāṁ kṛtsnaśo nṛpa

11310163 tac chrutvodvigna-hṛdayā janāḥ śoka-vimūrcchitāḥ

11310171 tatra sma tvaritā jagmuḥ kṛṣṇa-viśleṣa-vihvalāḥ

11310173 vyasavaḥ śerate yatra jñātayo ghnanta ānanam

11310181 devakī rohiṇī caiva vasudevas tathā sutau

11310183 kṛṣṇa-rāmāv apaśyantaḥ śokārtā vijahuḥ smṛtim

11310191 prāṇāṁś ca vijahus tatra bhagavad-virahāturāḥ

11310193 upaguhya patīṁs tāta citām āruruhuḥ striyaḥ

11310201 rāma-patnyaś ca tad-deham upaguhyāgnim āviśan

11310203 vasudeva-patnyas tad-gātraṁ pradyumnādīn hareḥ snuṣāḥ

11310205 kṛṣṇa-patnyo’viśann agniṁ rukmiṇy-ādyās tad-ātmikāḥ

11310211 arjunaḥ preyasaḥ sakhyuḥ kṛṣṇasya virahāturaḥ

11310213 ātmānaṁ sāntvayām āsa kṛṣṇa-gītaiḥ sad-uktibhiḥ

11310221 bandhūnāṁ naṣṭa-gotrāṇām arjunaḥ sāmparāyikam

11310223 hatānāṁ kārayām āsa yathā-vad anupūrvaśaḥ

11310231 dvārakāṁ hariṇā tyaktāṁ samudro’plāvayat kṣaṇāt

11310233 varjayitvā mahā-rāja śrīmad-bhagavad-ālayam

11310241 nityaṁ sannihitas tatra bhagavān madhusūdanaḥ

11310243 smṛtyāśeṣāśubha-haraṁ sarva-maṅgala-maṅgalam

11310251 strī-bāla-vṛddhān ādāya hata-śeṣān dhanañjayaḥ

11310253 indraprasthaṁ samāveśya vajraṁ tatrābhyaṣecayat

11310261 śrutvā suhṛd-vadhaṁ rājann arjunāt te pitāmahāḥ

11310263 tvāṁ tu vaṁśa-dharaṁ kṛtvā jagmuḥ sarve mahā-patham

11310271 ya etad deva-devasya viṣṇoḥ karmāṇi janma ca

11310273 kīrtayec chraddhayā martyaḥ sarva-pāpaiḥ pramucyate

11310281 itthaṁ harer bhagavato rucirāvatāra-

11310282 vīryāṇi bāla-caritāni ca śantamāni

11310283 anyatra ceha ca śrutāni gṛṇan manuṣyo

11310284 bhaktiṁ parāṁ paramahaṁsa-gatau labheta

1201001 rājovāca

12010011 svadhāmānugate kṛṣṇe yadu-vaṁśa-vibhūṣaṇe

12010013 kasya vaṁśo’bhavat pṛthvyām etad ācakṣva me mune

1201002 śrī-śuka uvāca

12010021 yo’ntyaḥ purañjayo nāma bhaviṣyo bārahadrathaḥ

12010023 tasyāmātyas tu śunako hatvā svāminam ātma-jam

12010031 pradyota-saṁjñaṁ rājānaṁ kartā yat-pālakaḥ sutaḥ

12010033 viśākhayūpas tat-putro bhavitā rājakas tataḥ

12010041 nandivardhanas tat-putraḥ pañca pradyotanā ime

12010043 aṣṭa-triṁśottara-śataṁ bhokṣyanti pṛthivīṁ nṛpāḥ

12010051 śiśunāgas tato bhāvyaḥ kākavarṇas tu tat-sutaḥ

12010053 kṣemadharmā tasya sutaḥ kṣetrajñaḥ kṣemadharma-jaḥ

12010061 vidhisāraḥ sutas tasyā- jātaśatrur bhaviṣyati

12010063 darbhakas tat-suto bhāvī darbhakasyājayaḥ smṛtaḥ

12010071 nandivardhana ājeyo mahānandiḥ sutas tataḥ

12010073 śiśunāgā daśaivaite ṣaṣṭy-uttara-śata-trayam

12010081 samā bhokṣyanti pṛthivīṁ kuru-śreṣṭha kalau nṛpāḥ

12010083 mahānandi-suto rājan śūdrā-garbhodbhavo balī

12010091 mahāpadma-patiḥ kaścin nandaḥ kṣatra-vināśa-kṛt

12010093 tato nṛpā bhaviṣyanti śūdra-prāyās tv adhārmikāḥ

12010101 sa eka-cchatraṁ pṛthivīm anullaṅghita-śāsanaḥ

12010103 śāsiṣyati mahāpadmo dvitīya iva bhārgavaḥ

12010111 tasya cāṣṭau bhaviṣyanti sumālya-pramukhāḥ sutāḥ

12010113 ya imāṁ bhokṣyanti mahīṁ rājānaś ca śataṁ samāḥ

12010121 nava nandān dvijaḥ kaścit prapannān uddhariṣyati

12010123 teṣām abhāve jagatīṁ mauryā bhokṣyanti vai kalau

12010131 sa eva candraguptaṁ vai dvijo rājye’bhiṣekṣyati

12010133 tat-suto vārisāras tu tataś cāśokavardhanaḥ

12010141 suyaśā bhavitā tasya saṅgataḥ suyaśaḥ-sutaḥ

12010143 śāliśūkas tatas tasya somaśarmā bhaviṣyati

12010151 śatadhanvā tatas tasya bhavitā tad bṛhadrathaḥ

12010153 mauryā hy ete daśa nṛpāḥ sapta-triṁśac-chatottaram

12010155 samā bhokṣyanti pṛthivīṁ kalau kuru-kulodvaha

12010161 hatvā bṛhad-rathaṁ mauryaṁ tasya senāpatiḥ kalau

12010163 puṣpāmitras tu śṛṅgāhvaḥ svayaṁ rājyaṁ kariṣyati

12010165 agnimitras tatas tasmāt sujyeṣṭho bhavitā tataḥ

12010171 vasumitro bhadrakaś ca pulindo bhavitā sutaḥ

12010173 tato ghoṣaḥ sutas tasmād vajramitro bhaviṣyati

12010181 tato bhāgavatas tasmād devabhūtiḥ kurūdvaha

12010183 śuṅgā daśaite bhokṣyanti bhūmiṁ varṣa-śatādhikam

12010191 tataḥ kāṇvān iyaṁ bhūmir yāsyaty alpa-guṇān nṛpa

12010193 śuṅgaṁ hatvā devabhūtiṁ kāṇvo’mātyas tu kāminam

12010201 svayaṁ kariṣyate rājyaṁ vasudevo mahā-matiḥ

12010203 tasya putras tu bhūmitras tasya nārāyaṇaḥ sutaḥ

12010205 nārāyaṇasya bhavitā suśarmā nāma viśrutaḥ

12010211 kāṇvāyanā ime bhūmiṁ catvāriṁśac ca pañca ca

12010213 śatāni trīṇi bhokṣyanti varṣāṇāṁ ca kalau yuge

12010221 hatvā kāṇvaṁ suśarmāṇaṁ tad-bhṛtyo vṛṣalo balī

12010223 gāṁ bhokṣyaty andhra-jātīyaḥ kañcit kālam asattamaḥ

12010231 kṛṣṇa-nāmātha tad-bhrātā bhavitā pṛthivī-patiḥ

12010233 śrī-śāntakarṇas tat-putraḥ paurṇamāsas tu tat-sutaḥ

12010241 lambodaras tu tat-putras tasmāc cibilako nṛpaḥ

12010243 meghasvātiś cibilakād aṭamānas tu tasya ca

12010251 aniṣṭakarmā hāleyas talakas tasya cātma-jaḥ

12010253 purīṣabhīrus tat-putras tato rājā sunandanaḥ

12010261 cakoro bahavo yatra śivasvātir arin-damaḥ

12010263 tasyāpi gomatī putraḥ purīmān bhavitā tataḥ

12010271 medaśirāḥ śivaskando yajñaśrīs tat-sutas tataḥ

12010273 vijayas tat-suto bhāvyaś candravijñaḥ sa-lomadhiḥ

12010281 ete triṁśan nṛpatayaś catvāry abda-śatāni ca

12010283 ṣaṭ-pañcāśac ca pṛthivīṁ bhokṣyanti kuru-nandana

12010291 saptābhīrā āvabhṛtyā daśa gardabhino nṛpāḥ

12010293 kaṅkāḥ ṣoḍaśa bhū-pālā bhaviṣyanty ati-lolupāḥ

12010301 tato’ṣṭau yavanā bhāvyāś caturdaśa turuṣkakāḥ

12010303 bhūyo daśa guruṇḍāś ca maulā ekādaśaiva tu

12010311 ete bhokṣyanti pṛthivīṁ daśa varṣa-śatāni ca

12010313 navādhikāṁ ca navatiṁ maulā ekādaśa kṣitim

12010321 bhokṣyanty abda-śatāny aṅga trīṇi taiḥ saṁsthite tataḥ

12010323 kilakilāyāṁ nṛpatayo bhūtanando’tha vaṅgiriḥ

12010331 śiśunandiś ca tad-bhrātā yaśonandiḥ pravīrakaḥ

12010333 ity ete vai varṣa-śataṁ bhaviṣyanty adhikāni ṣaṭ

12010341 teṣāṁ trayodaśa sutā bhavitāraś ca bāhlikaḥ

12010343 puṣpamitro’tha rājanyo durmitro’sya tathaiva ca

12010351 eka-kālā ime bhū-pāḥ saptāndhrāḥ sapta kauśalāḥ

12010353 vidūra-patayo bhāvyā niṣadhās tata eva hi

12010361 māgadhānāṁ tu bhavitā viśvasphūrjiḥ purañjayaḥ

12010363 kariṣyaty aparo varṇān pulinda-yadu-madrakān

12010371 prajāś cābrahma-bhūyiṣṭhāḥ sthāpayiṣyati durmatiḥ

12010373 vīryavān kṣatram utsādya padmavatyāṁ sa vai purī

12010375 anu-gaṅgam ā-prayāgaṁ guptāṁ bhokṣyati medinīm

12010381 saurāṣṭrāvanty-ābhīrāś ca śūrā arbuda-mālavāḥ

12010383 vrātyā dvijā bhaviṣyanti śūdra-prāyā janādhipāḥ

12010391 sindhos taṭaṁ candrabhāgāṁ kauntīṁ kāśmīra-maṇḍalam

12010393 bhokṣyanti śūdrā vrātyādyā mlecchāś cābrahma-varcasaḥ

12010401 tulya-kālā ime rājan mleccha-prāyāś ca bhūbhṛtaḥ

12010403 ete’dharmānṛta-parāḥ phalgu-dās tīvra-manyavaḥ

12010411 strī-bāla-go-dvija-ghnāś ca para-dāra-dhanādṛtāḥ

12010413 uditāsta-mita-prāyā alpa-sattvālpakāyuṣaḥ

12010421 asaṁskṛtāḥ kriyā-hīnā rajasā tamasāvṛtāḥ

12010423 prajās te bhakṣayiṣyanti mlecchā rājanya-rūpiṇaḥ

12010431 tan-nāthās te janapadās tac-chīlācāra-vādinaḥ

12010433 anyonyato rājabhiś ca kṣayaṁ yāsyanti pīḍitāḥ

1202001 śrī-śuka uvāca

12020011 tataś cānu-dinaṁ dharmaḥ satyaṁ śaucaṁ kṣamā dayā

12020013 kālena balinā rājan naṅkṣaty āyur balaṁ smṛtiḥ

12020021 vittam eva kalau nṝṇāṁ janmācāra-guṇodayaḥ

12020023 dharma-nyāya-vyavasthāyāṁ kāraṇaṁ balam eva hi

12020031 dām-patye’bhirucir hetur māyaiva vyāvahārike

12020033 strītve puṁstve ca hi ratir vipratve sūtram eva hi

12020041 liṅgam evāśrama-khyātāv anyonyāpatti-kāraṇam

12020043 avṛttyā nyāya-daurbalyaṁ pāṇḍitye cāpalaṁ vacaḥ

12020051 anāṭhyataivāsādhutve sādhutve dambha eva tu

12020053 svī-kāra eva codvāhe snānam eva prasādhanam

12020061 dūre vāry-ayanaṁ tīrthaṁ lāvaṇyaṁ keśa-dhāraṇam

12020063 udaram-bharatā svārthaḥ satyatve dhārṣṭyam eva hi

12020071 dākṣyaṁ kuṭumba-bharaṇaṁ yaśo’rthe dharma-sevanam

12020073 evaṁ prajābhir duṣṭābhir ākīrṇe kṣiti-maṇḍale

12020081 brahma-viṭ-kṣatra-śūdrāṇāṁ yo balī bhavitā nṛpaḥ

12020083 prajā hi labdhai rājanyair nirghṛṇair dasyu-dharmabhiḥ

12020091 ācchinna-dāra-draviṇā yāsyanti giri-kānanam

12020093 śāka-mūlāmiṣa-kṣaudra- phala-puṣpāṣṭi-bhojanāḥ

12020101 anāvṛṣṭyā vinaṅkṣyanti durbhikṣa-kara-pīḍitāḥ

12020103 śīta-vātātapa-prāvṛḍ- himair anyonyataḥ prajāḥ

12020111 kṣut-tṛḍbhyāṁ vyādhibhiś caiva santapsyante ca cintayā

12020113 triṁśad viṁśati varṣāṇi paramāyuḥ kalau nṛṇām

12020121 kṣīyamāṇeṣu deheṣu dehināṁ kali-doṣataḥ

12020123 varṇāśrama-vatāṁ dharme naṣṭe veda-pathe nṛṇām

12020131 pāṣaṇḍa-pracure dharme dasyu-prāyeṣu rājasu

12020133 caryānṛta-vṛthā-hiṁsā- nānā-vṛttiṣu vai nṛṣu

12020141 śūdra-prāyeṣu varṇeṣu cchāga-prāyāsu dhenuṣu

12020143 gṛha-prāyeṣv āśrameṣu yauna-prāyeṣu bandhuṣu

12020151 aṇu-prāyāsv oṣadhīṣu śamī-prāyeṣu sthāsnuṣu

12020153 vidyut-prāyeṣu megheṣu śūnya-prāyeṣu sadmasu

12020161 itthaṁ kalau gata-prāye janeṣu khara-dharmiṣu

12020163 dharma-trāṇāya sattvena bhagavān avatariṣyati

12020171 carācara-guror viṣṇor īśvarasyākhilātmanaḥ

12020173 dharma-trāṇāya sādhūnāṁ janma karmāpanuttaye

12020181 śambhala-grāma-mukhyasya brāhmaṇasya mahātmanaḥ

12020183 bhavane viṣṇuyaśasaḥ kalkiḥ prādurbhaviṣyati

12020191 aśvam āśu-gam āruhya devadattaṁ jagat-patiḥ

12020193 asināsādhu-damanam aṣṭaiśvarya-guṇānvitaḥ

12020201 vicarann āśunā kṣauṇyāṁ hayenāpratima-dyutiḥ

12020203 nṛpa-liṅga-cchado dasyūn koṭiśo nihaniṣyati

12020211 atha teṣāṁ bhaviṣyanti manāṁsi viśadāni vai

12020213 vāsudevāṅga-rāgāti- puṇya-gandhānila-spṛśām

12020213 paura-jānapadānāṁ vai hateṣv akhila-dasyuṣu

12020221 teṣāṁ prajā-visargaś ca sthaviṣṭhaḥ sambhaviṣyati

12020223 vāsudeve bhagavati sattva-mūrtau hṛdi sthite

12020231 yadāvatāro bhagavān kalkir dharma-patir hariḥ

12020233 kṛtaṁ bhaviṣyati tadā prajā-sūtiś ca sāttvikī

12020241 yadā candraś ca sūryaś ca tathā tiṣya-bṛhaspatī

12020243 eka-rāśau sameṣyanti bhaviṣyati tadā kṛtam

12020251 ye’tītā vartamānā ye bhaviṣyanti ca pārthivāḥ

12020253 te ta uddeśataḥ proktā vaṁśīyāḥ soma-sūryayoḥ

12020261 ārabhya bhavato janma yāvan nandābhiṣecanam

12020263 etad varṣa-sahasraṁ tu śataṁ pañcadaśottaram

12020271 saptarṣīṇāṁ tu yau pūrvau dṛśyete uditau divi

12020273 tayos tu madhye nakṣatraṁ dṛśyate yat samaṁ niśi

12020281 tenaiva ṛṣayo yuktās tiṣṭhanty abda-śataṁ nṛṇām

12020283 te tvadīye dvijāḥ kāla adhunā cāśritā maghāḥ

12020291 viṣṇor bhagavato bhānuḥ kṛṣṇākhyo’sau divaṁ gataḥ

12020293 tadāviśat kalir lokaṁ pāpe yad ramate janaḥ

12020301 yāvat sa pāda-padmābhyāṁ spṛśan āste ramā-patiḥ

12020303 tāvat kalir vai pṛthivīṁ parākrantuṁ na cāśakat

12020311 yadā devarṣayaḥ sapta maghāsu vicaranti hi

12020313 tadā pravṛttas tu kalir dvādaśābda-śatātmakaḥ

12020321 yadā maghābhyo yāsyanti pūrvāṣāṭhāṁ maharṣayaḥ

12020323 tadā nandāt prabhṛty eṣa kalir vṛddhiṁ gamiṣyati

12020331 yasmin kṛṣṇo divaṁ yātas tasminn eva tadāhani

12020333 pratipannaṁ kali-yugaṁ iti prāhuḥ purā-vidaḥ

12020341 divyābdānāṁ sahasrānte caturthe tu punaḥ kṛtam

12020343 bhaviṣyati tadā nṝṇāṁ mana ātma-prakāśakam

12020351 ity eṣa mānavo vaṁśo yathā saṅkhyāyate bhuvi

12020353 tathā viṭ-śūdra-viprāṇāṁ tās tā jñeyā yuge yuge

12020361 eteṣāṁ nāma-liṅgānāṁ puruṣāṇāṁ mahātmanām

12020363 kathā-mātrāvaśiṣṭānāṁ kīrtir eva sthitā bhuvi

12020371 devāpiḥ śāntanor bhrātā maruś cekṣvāku-vaṁśa-jaḥ

12020373 kalāpa-grāma āsāte mahā-yoga-balānvitau

12020381 tāv ihaitya kaler ante vāsudevānuśikṣitau

12020383 varṇāśrama-yutaṁ dharmaṁ pūrva-vat prathayiṣyataḥ

12020391 kṛtaṁ tretā dvāparaṁ ca kaliś ceti catur-yugam

12020393 anena krama-yogena bhuvi prāṇiṣu vartate

12020401 rājann ete mayā proktā nara-devās tathāpare

12020403 bhūmau mamatvaṁ kṛtvānte hitvemāṁ nidhanaṁ gatāḥ

12020411 kṛmi-viḍ-bhasma-saṁjñānte rāja-nāmno’pi yasya ca

12020413 bhūta-dhruk tat-kṛte svārthaṁ kiṁ veda nirayo yataḥ

12020421 kathaṁ seyam akhaṇḍā bhūḥ pūrvair me puruṣair dhṛtā

12020423 mat-putrasya ca pautrasya mat-pūrvā vaṁśa-jasya vā

12020431 tejo-'b-anna-mayaṁ kāyaṁ gṛhītvātmatayābudhāḥ

12020433 mahīṁ mamatayā cobhau hitvānte’darśanaṁ gatāḥ

12020441 ye ye bhū-patayo rājan bhuñjate bhuvam ojasā

12020443 kālena te kṛtāḥ sarve kathā-mātrāḥ kathāsu ca

1203001 śrī-śuka uvāca

12030011 dṛṣṭvātmani jaye vyagrān nṛpān hasati bhūr iyam

12030013 aho mā vijigīṣanti mṛtyoḥ krīḍanakā nṛpāḥ

12030021 kāma eṣa narendrāṇāṁ moghaḥ syād viduṣām api

12030023 yena phenopame piṇḍe ye’ti-viśrambhitā nṛpāḥ

12030031 pūrvaṁ nirjitya ṣaḍ-vargaṁ jeṣyāmo rāja-mantrinaḥ

12030033 tataḥ saciva-paurāpta- karīndrān asya kaṇṭakān

12030041 evaṁ krameṇa jeṣyāmaḥ pṛthvīṁ sāgara-mekhalām

12030043 ity āśā-baddha-hṛdayā na paśyanty antike’ntakam

12030051 samudrāvaraṇāṁ jitvā māṁ viśanty abdhim ojasā

12030053 kiyad ātma-jayasyaitan muktir ātma-jaye phalam

12030061 yāṁ visṛjyaiva manavas tat-sutāś ca kurūdvaha

12030063 gatā yathāgataṁ yuddhe tāṁ māṁ jeṣyanty abuddhayaḥ

12030071 mat-kṛte pitṛ-putrāṇāṁ bhrātṝṇāṁ cāpi vigrahaḥ

12030073 jāyate hy asatāṁ rājye mamatā-baddha-cetasām

12030081 mamaiveyaṁ mahī kṛtsnā na te mūḍheti vādinaḥ

12030083 spardhamānā mitho ghnanti mriyante mat-kṛte nṛpāḥ

12030091 pṛthuḥ purūravā gādhir nahuṣo bharato’rjunaḥ

12030093 māndhātā sagaro rāmaḥ khaṭvāṅgo dhundhuhā raghuḥ

12030101 tṛṇabindur yayātiś ca śaryātiḥ śantanur gayaḥ

12030103 bhagīrathaḥ kuvalayāśvaḥ kakutstho naiṣadho nṛgaḥ

12030111 hiraṇyakaśipur vṛtro rāvaṇo loka-rāvaṇaḥ

12030113 namuciḥ śambaro bhaumo hiraṇyākṣo’tha tārakaḥ

12030121 anye ca bahavo daityā rājāno ye maheśvarāḥ

12030123 sarve sarva-vidaḥ śūrāḥ sarve sarva-jito’jitāḥ

12030131 mamatāṁ mayy avartanta kṛtvoccair martya-dharmiṇaḥ

12030133 kathāvaśeṣāḥ kālena hy akṛtārthāḥ kṛtā vibho

12030141 kathā imās te kathitā mahīyasāṁ

12030142 vitāya lokeṣu yaśaḥ pareyuṣām

12030143 vijñāna-vairāgya-vivakṣayā vibho

12030144 vaco-vibhūtīr na tu pāramārthyam

12030151 yat tūttamaḥ-śloka-guṇānuvādaḥ

12030152 saṅgīyate’bhīkṣṇam amaṅgala-ghnaḥ

12030153 tam eva nityaṁ śṛṇuyād abhīkṣṇaṁ

12030154 kṛṣṇe’malāṁ bhaktim abhīpsamānaḥ

1203016 śrī-rājovāca

12030161 kenopāyena bhagavan kaler doṣān kalau janāḥ

12030163 vidhamiṣyanty upacitāṁs tan me brūhi yathā mune

12030171 yugāni yuga-dharmāṁś ca mānaṁ pralaya-kalpayoḥ

12030173 kālasyeśvara-rūpasya gatiṁ viṣṇor mahātmanaḥ

1203018 śrī-śuka uvāca

12030181 kṛte pravartate dharmaś catuṣ-pāt taj-janair dhṛtaḥ

12030183 satyaṁ dayā tapo dānam iti pādā vibhor nṛpa

12030191 santuṣṭāḥ karuṇā maitrāḥ śāntā dāntās titikṣavaḥ

12030193 ātmārāmāḥ sama-dṛśaḥ prāyaśaḥ śramaṇā janāḥ

12030201 tretāyāṁ dharma-pādānāṁ turyāṁśo hīyate śanaiḥ

12030203 adharma-pādair anṛta- hiṁsāsantoṣa-vigrahaiḥ

12030211 tadā kriyā-tapo-niṣṭhā nāti-hiṁsrā na lampaṭāḥ

12030213 trai-vargikās trayī-vṛddhā varṇā brahmottarā nṛpa

12030221 tapaḥ-satya-dayā-dāneṣv ardhaṁ hrasati dvāpare

12030223 hiṁsātuṣṭy-anṛta-dveṣair dharmasyādharma-lakṣaṇaiḥ

12030231 yaśasvino mahā-śīlāḥ svādhyāyādhyayane ratāḥ

12030233 āṭhyāḥ kuṭumbino hṛṣṭā varṇāḥ kṣatra-dvijottarāḥ

12030241 kalau tu dharma-pādānāṁ turyāṁśo’dharma-hetubhiḥ

12030243 edhamānaiḥ kṣīyamāṇo hy ante so’pi vinaṅkṣyati

12030251 tasmin lubdhā durācārā nirdayā śuṣka-vairiṇaḥ

12030253 durbhagā bhūri-tarṣāś ca śūdra-dāsottarāḥ prajāḥ

12030261 sattvaṁ rajas tama iti dṛśyante puruṣe guṇāḥ

12030263 kāla-sañcoditās te vai parivartanta ātmani

12030271 prabhavanti yadā sattve mano-buddhīndriyāṇi ca

12030273 tadā kṛta-yugaṁ vidyāj jñāne tapasi yad ruciḥ

12030281 yadā karmasu kāmyeṣu bhaktir yaśasi dehinām

12030283 tadā tretā rajo-vṛttir iti jānīhi buddhi-man

12030291 yadā lobhas tv asantoṣo māno dambho’tha matsaraḥ

12030293 karmaṇāṁ cāpi kāmyānāṁ dvāparaṁ tad rajas-tamaḥ

12030301 yadā māyānṛtaṁ tandrā nidrā hiṁsā viṣādanam

12030303 śoka-mohau bhayaṁ dainyaṁ sa kalis tāmasaḥ smṛtaḥ

12030311 tasmāt kṣudra-dṛśo martyāḥ kṣudra-bhāgyā mahāśanāḥ

12030313 kāmino vitta-hīnāś ca svairiṇyaś ca striyo’satīḥ

12030321 dasyūtkṛṣṭā janapadā vedāḥ pāṣaṇḍa-dūṣitāḥ

12030323 rājānaś ca prajā-bhakṣāḥ śiśnodara-parā dvijāḥ

12030331 avratā baṭavo’śaucā bhikṣavaś ca kuṭumbinaḥ

12030333 tapasvino grāma-vāsā nyāsino’tyartha-lolupāḥ

12030341 hrasva-kāyā mahāhārā bhūry-apatyā gata-hriyaḥ

12030343 śaśvat kaṭuka-bhāṣiṇyaś caurya-māyoru-sāhasāḥ

12030351 paṇayiṣyanti vai kṣudrāḥ kirāṭāḥ kūṭa-kāriṇaḥ

12030353 anāpady api maṁsyante vārtāṁ sādhu jugupsitām

12030361 patiṁ tyakṣyanti nirdravyaṁ bhṛtyā apy akhilottamam

12030363 bhṛtyaṁ vipannaṁ patayaḥ kaulaṁ gāś cāpayasvinīḥ

12030371 pitṛ-bhrātṛ-suhṛj-jñātīn hitvā saurata-sauhṛdāḥ

12030373 nanāndṛ-śyāla-saṁvādā dīnāḥ straiṇāḥ kalau narāḥ

12030381 śūdrāḥ pratigrahīṣyanti tapo-veṣopajīvinaḥ

12030383 dharmaṁ vakṣyanty adharma-jñā adhiruhyottamāsanam

12030391 nityam udvigna-manaso durbhikṣa-kara-karśitāḥ

12030393 niranne bhū-tale rājan anāvṛṣṭi-bhayāturāḥ

12030401 vāso-'nna-pāna-śayana- vyavāya-snāna-bhūṣaṇaiḥ

12030403 hīnāḥ piśāca-sandarśā bhaviṣyanti kalau prajāḥ

12030411 kalau kākiṇike’py arthe vigṛhya tyakta-sauhṛdāḥ

12030413 tyakṣyanti ca priyān prāṇān haniṣyanti svakān api

12030421 na rakṣisyanti manujāḥ sthavirau pitarāv api

12030423 putrān bhāryāṁ ca kula-jāṁ kṣudrāḥ śiśnodaram-bharāḥ

12030431 kalau na rājan jagatāṁ paraṁ guruṁ

12030432 tri-loka-nāthānata-pāda-paṅkajam

12030433 prāyeṇa martyā bhagavantam acyutaṁ

12030434 yakṣyanti pāṣaṇḍa-vibhinna-cetasaḥ

12030441 yan-nāmadheyaṁ mriyamāṇa āturaḥ

12030442 patan skhalan vā vivaśo gṛṇan pumān

12030443 vimukta-karmārgala uttamāṁ gatiṁ

12030444 prāpnoti yakṣyanti na taṁ kalau janāḥ

12030451 puṁsāṁ kali-kṛtāṁ doṣān dravya-deśātma-sambhavān

12030453 sarvān harati citta-stho bhagavān puruṣottamaḥ

12030461 śrutaḥ saṅkīrtito dhyātaḥ pūjitaś cādṛto’pi vā

12030463 nṛṇāṁ dhunoti bhagavān hṛt-stho janmāyatāśubham

12030471 yathā hemni sthito vahnir durvarṇaṁ hanti dhātu-jam

12030473 evam ātma-gato viṣṇur yoginām aśubhāśayam

12030481 vidyā-tapaḥ-prāṇa-nirodha-maitrī

12030482 tīrthābhiṣeka-vrata-dāna-japyaiḥ

12030483 nātyanta-śuddhiṁ labhate’ntar-ātmā

12030484 yathā hṛdi-sthe bhagavaty anante

12030491 tasmāt sarvātmanā rājan hṛdi-sthaṁ kuru keśavam

12030493 mriyamāṇo hy avahitas tato yāsi parāṁ gatim

12030501 mriyamāṇair abhidhyeyo bhagavān puruṣottamaḥ

12030503 ātma-bhāvaṁ nayaty aṅga sarvātmā sarva-saṁśrayaḥ

12030511 kaler doṣa-nidhe rājann asti hy eko mahān guṇaḥ

12030513 kīrtanād eva kṛṣṇasya mukta-saṅgaḥ paraṁ vrajet

12030521 kṛte yad dhyāyato viṣṇuṁ tretāyāṁ yajato makhaiḥ

12030523 dvāpare paricaryāyāṁ kalau tad dhari-kīrtanāt

1204001 śrī-śuka uvāca

12040011 kālas te paramāṇv-ādir dvi-parārdhāvadhir nṛpa

12040013 kathito yuga-mānaṁ ca śṛṇu kalpa-layāv api

12040021 catur-yuga-sahasraṁ tu brahmaṇo dinam ucyate

12040023 sa kalpo yatra manavaś caturdaśa viśām-pate

12040031 tad-ante pralayas tāvān brāhmī rātrir udāhṛtā

12040033 trayo lokā ime tatra kalpante pralayāya hi

12040041 eṣa naimittikaḥ proktaḥ pralayo yatra viśva-sṛk

12040043 śete’nantāsano viśvam ātmasāt-kṛtya cātma-bhūḥ

12040051 dvi-parārdhe tv atikrānte brahmaṇaḥ parameṣṭhinaḥ

12040053 tadā prakṛtayaḥ sapta kalpante pralayāya vai

12040061 eṣa prākṛtiko rājan pralayo yatra līyate

12040063 aṇḍa-koṣas tu saṅghāto vighāta upasādite

12040071 parjanyaḥ śata-varṣāṇi bhūmau rājan na varṣati

12040073 tadā niranne hy anyonyaṁ bhakṣyamāṇāḥ kṣudhārditāḥ

12040081 kṣayaṁ yāsyanti śanakaiḥ kālenopadrutāḥ prajāḥ

12040083 sāmudraṁ daihikaṁ bhaumaṁ rasaṁ sāṁvartako raviḥ

12040091 raśmibhiḥ pibate ghoraiḥ sarvaṁ naiva vimuñcati

12040093 tataḥ saṁvartako vahniḥ saṅkarṣaṇa-mukhotthitaḥ

12040101 dahaty anila-vegotthaḥ śūnyān bhū-vivarān atha

12040103 upary adhaḥ samantāc ca śikhābhir vahni-sūryayoḥ

12040111 dahyamānaṁ vibhāty aṇḍaṁ dagdha-gomaya-piṇḍa-vat

12040113 tataḥ pracaṇḍa-pavano varṣāṇām adhikaṁ śatam

12040121 paraḥ sāṁvartako vāti dhūmraṁ khaṁ rajasāvṛtam

12040123 tato megha-kulāny aṅga citra-varṇāny anekaśaḥ

12040131 śataṁ varṣāṇi varṣanti nadanti rabhasa-svanaiḥ

12040133 tata ekodakaṁ viśvaṁ brahmāṇḍa-vivarāntaram

12040141 tadā bhūmer gandha-guṇaṁ grasanty āpa uda-plave

12040143 grasta-gandhā tu pṛthivī pralayatvāya kalpate

12040151 apāṁ rasam atho tejas tā līyante’tha nīrasāḥ

12040153 grasate tejaso rūpaṁ vāyus tad-rahitaṁ tadā

12040161 līyate cānile tejo vāyoḥ khaṁ grasate guṇam

12040163 sa vai viśati khaṁ rājaṁs tataś ca nabhaso guṇam

12040171 śabdaṁ grasati bhūtādir nabhas tam anu līyate

12040173 taijasaś cendriyāṇy aṅga devān vaikāriko guṇaiḥ

12040181 mahān grasaty ahaṅkāraṁ guṇāḥ sattvādayaś ca tam

12040183 grasate’vyākṛtaṁ rājan guṇān kālena coditam

12040191 na tasya kālāvayavaiḥ pariṇāmādayo guṇāḥ

12040193 anādy anantam avyaktaṁ nityaṁ kāraṇam avyayam

12040201 na yatra vāco na mano na sattvaṁ

12040202 tamo rajo vā mahad-ādayo’mī

12040203 na prāṇa-buddhīndriya-devatā vā

12040204 na sanniveśaḥ khalu loka-kalpaḥ

12040211 na svapna-jāgran na ca tat suṣuptaṁ

12040202 na khaṁ jalaṁ bhūr anilo’gnir arkaḥ

12040213 saṁsupta-vac chūnya-vad apratarkyaṁ

12040204 tan mūla-bhūtaṁ padam āmananti

12040221 layaḥ prākṛtiko hy eṣa puruṣāvyaktayor yadā

12040223 śaktayaḥ sampralīyante vivaśāḥ kāla-vidrutāḥ

12040231 buddhīndriyārtha-rūpeṇa jñānaṁ bhāti tad-āśrayam

12040233 dṛśyatvāvyatirekābhyām ādy-anta-vad avastu yat

12040241 dīpaś cakṣuś ca rūpaṁ ca jyotiṣo na pṛthag bhavet

12040243 evaṁ dhīḥ khāni mātrāś ca na syur anyatamād ṛtāt

12040251 buddher jāgaraṇaṁ svapnaḥ suṣuptir iti cocyate

12040253 māyā-mātram idaṁ rājan nānātvaṁ pratyag-ātmani

12040261 yathā jala-dharā vyomni bhavanti na bhavanti ca

12040263 brahmaṇīdaṁ tathā viśvam avayavy udayāpyayāt

12040271 satyaṁ hy avayavaḥ proktaḥ sarvāvayavinām iha

12040273 vinārthena pratīyeran paṭasyevāṅga tantavaḥ

12040281 yat sāmānya-viśeṣābhyām upalabhyeta sa bhramaḥ

12040283 anyonyāpāśrayāt sarvam ādy-anta-vad avastu yat

12040291 vikāraḥ khyāyamāno’pi pratyag-ātmānam antarā

12040293 na nirūpyo’sty aṇur api syāc cec cit-sama ātma-vat

12040301 na hi satyasya nānātvam avidvān yadi manyate

12040303 nānātvaṁ chidrayor yadvaj jyotiṣor vātayor iva

12040311 yathā hiraṇyaṁ bahudhā samīyate

12040312 nṛbhiḥ kriyābhir vyavahāra-vartmasu

12040313 evaṁ vacobhir bhagavān adhokṣajo

12040314 vyākhyāyate laukika-vaidikair janaiḥ

12040321 yathā ghano’rka-prabhavo’rka-darśito

12040322 hy arkāṁśa-bhūtasya ca cakṣuṣas tamaḥ

12040323 evaṁ tv ahaṁ brahma-guṇas tad-īkṣito

12040324 brahmāṁśakasyātmana ātma-bandhanaḥ

12040331 ghano yadārka-prabhavo vidīryate

12040332 cakṣuḥ svarūpaṁ ravim īkṣate tadā

12040333 yadā hy ahaṅkāra upādhir ātmano

12040334 jijñāsayā naśyati tarhy anusmaret

12040341 yadaivam etena viveka-hetinā

12040342 māyā-mayāhaṅkaraṇātma-bandhanam

12040343 chittvācyutātmānubhavo’vatiṣṭhate

12040344 tam āhur ātyantikam aṅga samplavam

12040351 nityadā sarva-bhūtānāṁ brahmādīnāṁ paran-tapa

12040353 utpatti-pralayāv eke sūkṣma-jñāḥ sampracakṣate

12040361 kāla-sroto-javenāśu hriyamāṇasya nityadā

12040363 pariṇāminām avasthās tā janma-pralaya-hetavaḥ

12040371 anādy-anta-vatānena kāleneśvara-mūrtinā

12040373 avasthā naiva dṛśyante viyati jyotiṣām iva

12040381 nityo naimittikaś caiva tathā prākṛtiko layaḥ

12040383 ātyantikaś ca kathitaḥ kālasya gatir īdṛśī

12040391 etāḥ kuru-śreṣṭha jagad-vidhātur

12040392 nārāyaṇasyākhila-sattva-dhāmnaḥ

12040393 līlā-kathās te kathitāḥ samāsataḥ

12040394 kārtsnyena nājo’py abhidhātum īśaḥ

12040401 saṁsāra-sindhum ati-dustaram uttitīrṣor

12040402 nānyaḥ plavo bhagavato puruṣottamasya

12040403 līlā-kathā-rasa-niṣevanam antareṇa

12040404 puṁso bhaved vividha-duḥkha-davārditasya

12040411 purāṇa-saṁhitām etām ṛṣir nārāyaṇo’vyayaḥ

12040413 nāradāya purā prāha kṛṣṇa-dvaipāyanāya saḥ

12040421 sa vai mahyaṁ mahā-rāja bhagavān bādarāyaṇaḥ

12040423 imāṁ bhāgavatīṁ prītaḥ saṁhitāṁ veda-sammitām

12040431 imāṁ vakṣyaty asau sūta ṛṣibhyo naimiṣālaye

12040433 dīrgha-satre kuru-śreṣṭha sampṛṣṭaḥ śaunakādibhiḥ

1205001 śrī-śuka uvāca

12050011 atrānuvarṇyate’bhīkṣṇaṁ viśvātmā bhagavān hariḥ

12050013 yasya prasāda-jo brahmā rudraḥ krodha-samudbhavaḥ

12050021 tvaṁ tu rājan mariṣyeti paśu-buddhim imāṁ jahi

12050023 na jātaḥ prāg abhūto’dya deha-vat tvaṁ na naṅkṣyasi

12050031 na bhaviṣyasi bhūtvā tvaṁ putra-pautrādi-rūpavān

12050033 bījāṅkura-vad dehāder vyatirikto yathānalaḥ

12050041 svapne yathā śiraś-chedaṁ pañcatvādy ātmanaḥ svayam

12050043 yasmāt paśyati dehasya tata ātmā hy ajo’maraḥ

12050051 ghaṭe bhinne ghaṭākāśa ākāśaḥ syād yathā purā

12050053 evaṁ dehe mṛte jīvo brahma sampadyate punaḥ

12050061 manaḥ sṛjati vai dehān guṇān karmāṇi cātmanaḥ

12050063 tan manaḥ sṛjate māyā tato jīvasya saṁsṛtiḥ

12050071 snehādhiṣṭhāna-varty-agni- saṁyogo yāvad īyate

12050073 tāvad dīpasya dīpatvam evaṁ deha-kṛto bhavaḥ

12050075 rajaḥ-sattva-tamo-vṛttyā jāyate’tha vinaśyati

12050081 na tatrātmā svayaṁ-jyotir yo vyaktāvyaktayoḥ paraḥ

12050083 ākāśa iva cādhāro dhruvo’nantopamas tataḥ

12050091 evam ātmānam ātma-stham ātmanaivāmṛśa prabho

12050093 buddhyānumāna-garbhiṇyā vāsudevānucintayā

12050101 codito vipra-vākyena na tvāṁ dhakṣyati takṣakaḥ

12050103 mṛtyavo nopadhakṣyanti mṛtyūnāṁ mṛtyum īśvaram

12050111 ahaṁ brahma paraṁ dhāma brahmāhaṁ paramaṁ padam

12050113 evaṁ samīkṣya cātmānam ātmany ādhāya niṣkale

12050121 daśantaṁ takṣakaṁ pāde lelihānaṁ viṣānanaiḥ

12050123 na drakṣyasi śarīraṁ ca viśvaṁ ca pṛthag ātmanaḥ

12050131 etat te kathitaṁ tāta yad ātmā pṛṣṭavān nṛpa

12050133 harer viśvātmanaś ceṣṭāṁ kiṁ bhūyaḥ śrotum icchasi

1206001 sūta uvāca

12060011 etan niśamya muninābhihitaṁ parīkṣid

12060012 vyāsātmajena nikhilātma-dṛśā samena

12060013 tat-pāda-mūlam upasṛtya natena mūrdhnā

12060014 baddhāñjalis tam idam āha sa viṣṇurātaḥ

1206002 rājovāca

12060021 siddho’smy anugṛhīto’smi bhavatā karuṇātmanā

12060023 śrāvito yac ca me sākṣād anādi-nidhano hariḥ

12060031 nāty-adbhutam ahaṁ manye mahatām acyutātmanām

12060033 ajñeṣu tāpa-tapteṣu bhūteṣu yad anugrahaḥ

12060041 purāṇa-saṁhitām etām aśrauṣma bhavato vayam

12060043 yasyāṁ khalūttama-śloko bhagavān anuvarṇyate

12060051 bhagavaṁs takṣakādibhyo mṛtyubhyo na bibhemy aham

12060053 praviṣṭo brahma nirvāṇam abhayaṁ darśitaṁ tvayā

12060061 anujānīhi māṁ brahman vācaṁ yacchāmy adhokṣaje

12060063 mukta-kāmāśayaṁ cetaḥ praveśya visṛjāmy asūn

12060071 ajñānaṁ na nirastaṁ me jñāna-vijñāna-niṣṭhayā

12060073 bhavatā darśitaṁ kṣemaṁ paraṁ bhagavato padam

1206008 sūta uvāca

12060081 ity uktas tam anujñāpya bhagavān bādarāyaṇiḥ

12060083 jagāma bhikṣubhiḥ sākaṁ nara-devena pūjitaḥ

12060091 parīkṣid api rājarṣir ātmany ātmānam ātmanā

12060093 samādhāya paraṁ dadhyāv aspandāsur yathā taruḥ

12060101 prāk-kūle barhiṣy āsīno gaṅgā-kūla udaṅ-mukhaḥ

12060103 brahma-bhūto mahā-yogī niḥsaṅgaś chinna-saṁśayaḥ

12060111 takṣakaḥ prahito viprāḥ kruddhena dvija-sūnunā

12060113 hantu-kāmo nṛpaṁ gacchan dadarśa pathi kaśyapam

12060121 taṁ tarpayitvā draviṇair nivartya viṣa-hāriṇam

12060123 dvija-rūpa-praticchannaḥ kāma-rūpo’daśan nṛpam

12060131 brahma-bhūtasya rājarṣer deho’hi-garalāgninā

12060133 babhūva bhasma-sāt sadyaḥ paśyatāṁ sarva-dehinām

12060141 hāhā-kāro mahān āsīd bhuvi khe dikṣu sarvataḥ

12060143 vismitā hy abhavan sarve devāsura-narādayaḥ

12060151 deva-dundubhayo nedur gandharvāpsaraso jaguḥ

12060153 vavṛṣuḥ puṣpa-varṣāṇi vibudhāḥ sādhu-vādinaḥ

12060161 janmejayaḥ sva-pitaraṁ śrutvā takṣaka-bhakṣitam

12060163 yathājuhāva saṅkruddho nāgān satre saha dvijaiḥ

12060171 sarpa-satre samiddhāgnau dahyamānān mahoragān

12060173 dṛṣṭvendraṁ bhaya-saṁvignas takṣakaḥ śaraṇaṁ yayau

12060181 apaśyaṁs takṣakaṁ tatra rājā pārīkṣito dvijān

12060183 uvāca takṣakaḥ kasmān na dahyetoragādhamaḥ

12060191 taṁ gopāyati rājendra śakraḥ śaraṇam āgatam

12060193 tena saṁstambhitaḥ sarpas tasmān nāgnau pataty asau

12060201 pārīkṣita iti śrutvā prāhartvija udāra-dhīḥ

12060203 sahendras takṣako viprā nāgnau kim iti pātyate

12060211 tac chrutvājuhuvur viprāḥ sahendraṁ takṣakaṁ makhe

12060213 takṣakāśu patasveha sahendreṇa marut-vatā

12060221 iti brahmoditākṣepaiḥ sthānād indraḥ pracālitaḥ

12060223 babhūva sambhrānta-matiḥ sa-vimānaḥ sa-takṣakaḥ

12060231 taṁ patantaṁ vimānena saha-takṣakam ambarāt

12060233 vilokyāṅgirasaḥ prāha rājānaṁ taṁ bṛhaspatiḥ

12060241 naiṣa tvayā manuṣyendra vadham arhati sarpa-rāṭ

12060243 anena pītam amṛtam atha vā ajarāmaraḥ

12060251 jīvitaṁ maraṇaṁ jantor gatiḥ svenaiva karmaṇā

12060253 rājaṁs tato’nyo nāsty asya pradātā sukha-duḥkhayoḥ

12060261 sarpa-caurāgni-vidyudbhyaḥ kṣut-tṛḍ-vyādhy-ādibhir nṛpa

12060263 pañcatvam ṛcchate jantur bhuṅkta ārabdha-karma tat

12060271 tasmāt satram idaṁ rājan saṁsthīyetābhicārikam

12060273 sarpā anāgaso dagdhā janair diṣṭaṁ hi bhujyate

12060281 ity uktaḥ sa tathety āha maharṣer mānayan vacaḥ

12060283 sarpa-satrād uparataḥ pūjayām āsa vāk-patim

12060291 saiṣā viṣṇor mahā-māyā- bādhyayālakṣaṇā yayā

12060293 muhyanty asyaivātma-bhūtā bhūteṣu guṇa-vṛttibhiḥ

12060301 na yatra dambhīty abhayā virājitā

12060302 māyātma-vāde’sakṛd ātma-vādibhiḥ

12060303 na yad vivādo vividhas tad-āśrayo

12060304 manaś ca saṅkalpa-vikalpa-vṛtti yat

12060311 na yatra sṛjyaṁ sṛjatobhayoḥ paraṁ

12060312 śreyaś ca jīvas tribhir anvitas tv aham

12060313 tad etad utsādita-bādhya-bādhakaṁ

12060314 niṣidhya cormīn virameta tan muniḥ

12060321 paraṁ padaṁ vaiṣṇavam āmananti tad

12060322 yan neti netīty atad-utsisṛkṣavaḥ

12060323 visṛjya daurātmyam ananya-sauhṛdā

12060324 hṛdopaguhyāvasitaṁ samāhitaiḥ

12060331 ta etad adhigacchanti viṣṇor yat paramaṁ padam

12060333 ahaṁ mameti daurjanyaṁ na yeṣāṁ deha-geha-jam

12060341 ati-vādāṁs titikṣeta nāvamanyeta kañcana

12060343 na cemaṁ deham āśritya vairaṁ kurvīta kenacit

12060351 namo bhagavate tasmai kṛṣṇāyākuṇṭha-medhase

12060353 yat-pādāmburuha-dhyānāt saṁhitām adhyagām imām

1206036 śrī-śaunaka uvāca

12060351 pailādibhir vyāsa-śiṣyairvedācāryair mahātmabhiḥ

12060353 vedāś ca kathitā vyastā etat saumyābhidhehi naḥ

1206037 sūta uvāca

12060371 samāhitātmano brahman brahmaṇaḥ parameṣṭhinaḥ

12060373 hṛdy ākāśād abhūn nādo vṛtti-rodhād vibhāvyate

12060381 yad-upāsanayā brahman yogino malam ātmanaḥ

12060383 dravya-kriyā-kārakābhyāṁ dhūtvā yānty apunar-bhavam

12060391 tato’bhūt tri-vṛd oṁ-kāro yo’vyakta-prabhavaḥ sva-rāṭ

12060393 yat tal liṅgaṁ bhagavato brahmaṇaḥ paramātmanaḥ

12060401 śṛṇoti ya imaṁ sphoṭaṁ supta-śrotre ca śūnya-dṛk

12060403 yena vāg vyajyate yasya vyaktir ākāśa ātmanaḥ

12060411 sva-dhāmno brahmaṇaḥ sākṣād vācakaḥ paramātmanaḥ

12060413 sa sarva-mantropaniṣad veda-bījaṁ sanātanam

12060421 tasya hy āsaṁs trayo varṇā a-kārādyā bhṛgūdvaha

12060423 dhāryante yais trayo bhāvā guṇa-nāmārtha-vṛttayaḥ

12060431 tato’kṣara-samāmnāyam asṛjad bhagavān ajaḥ

12060433 antasthoṣma-svara-sparśa- hrasva-dīrghādi-lakṣaṇam

12060441 tenāsau caturo vedāṁś caturbhir vadanair vibhuḥ

12060443 sa-vyāhṛtikān soṁ-kārāṁś cātur-hotra-vivakṣayā

12060451 putrān adhyāpayat tāṁs tu brahmarṣīn brahma-kovidān

12060453 te tu dharmopadeṣṭāraḥ sva-putrebhyaḥ samādiśan

12060461 te paramparayā prāptās tat-tac-chiṣyair dhṛta-vrataiḥ

12060463 catur-yugeṣv atha vyastā dvāparādau maharṣibhiḥ

12060471 kṣīṇāyuṣaḥ kṣīṇa-sattvān durmedhān vīkṣya kālataḥ

12060473 vedān brahmarṣayo vyasyan hṛdi-sthācyuta-coditāḥ

12060481 asminn apy antare brahman bhagavān loka-bhāvanaḥ

12060483 brahmeśādyair loka-pālair yācito dharma-guptaye

12060491 parāśarāt satyavatyām aṁśāṁśa-kalayā vibhuḥ

12060493 avatīrṇo mahā-bhāga vedaṁ cakre catur-vidham

12060501 ṛg-atharva-yajuḥ-sāmnāṁ rāśīr uddhṛtya vargaśaḥ

12060503 catasraḥ saṁhitāś cakre mantrair maṇi-gaṇā iva

12060511 tāsāṁ sa caturaḥ śiṣyān upāhūya mahā-matiḥ

12060513 ekaikāṁ saṁhitāṁ brahman ekaikasmai dadau vibhuḥ

12060521 pailāya saṁhitām ādyāṁ bahv-ṛcākhyām uvāca ha

12060523 vaiśampāyana-saṁjñāya nigadākhyaṁ yajur-gaṇam

12060531 sāmnāṁ jaiminaye prāha tathā chandoga-saṁhitām

12060533 atharvāṅgirasīṁ nāma sva-śiṣyāya sumantave

12060541 pailaḥ sva-saṁhitām ūce indrapramitaye muniḥ

12060543 bāṣkalāya ca so’py āha śiṣyebhyaḥ saṁhitāṁ svakām

12060551 caturdhā vyasya bodhyāya yājñavalkyāya bhārgava

12060553 parāśarāyāgnimitra indrapramitir ātma-vān

12060561 adhyāpayat saṁhitāṁ svāṁ māṇḍūkeyam ṛṣiṁ kavim

12060563 tasya śiṣyo devamitraḥ saubhary-ādibhya ūcivān

12060571 śākalyas tat-sutaḥ svāṁ tu pañcadhā vyasya saṁhitām

12060573 vātsya-mudgala-śālīya- gokhalya-śiśireṣv adhāt

12060581 jātūkarṇyaś ca tac-chiṣyaḥ sa-niruktaṁ sva-saṁhitām

12060583 balāka-paila-jābāla- virajebhyo dadau muniḥ

12060591 bāṣkaliḥ prati-śākhābhyo vālakhilākhya-saṁhitām

12060593 cakre vālāyanir bhajyaḥ kāśāraś caiva tāṁ dadhuḥ

12060601 bahv-ṛcāḥ saṁhitā hy etā ebhir brahmarṣibhir dhṛtāḥ

12060603 śrutvaitac-chandasāṁ vyāsaṁ sarva-pāpaiḥ pramucyate

12060611 vaiśampāyana-śiṣyā vai carakādhvaryavo’bhavan

12060613 yac cerur brahma-hatyāṁhaḥ kṣapaṇaṁ sva-guror vratam

12060621 yājñavalkyaś ca tac-chiṣya āhāho bhagavan kiyat

12060623 caritenālpa-sārāṇāṁ cariṣye’haṁ su-duścaram

12060631 ity ukto guru apy āha kupito yāhy alaṁ tvayā

12060633 viprāvamantrā śiṣyeṇa mad-adhītaṁ tyajāśv iti

12060641 devarāta-sutaḥ so’pi charditvā yajuṣāṁ gaṇam

12060643 tato gato’tha munayo dadṛśus tān yajur-gaṇān

12060651 yajūṁṣi tittirā bhūtvā tal-lolupatayādaduḥ

12060653 taittirīyā iti yajuḥ- śākhā āsan su-peśalāḥ

12060661 yājñavalkyas tato brahmaṁś chandāṁsy adhi gaveṣayan

12060663 guror avidyamānāni sūpatasthe’rkam īśvaram

1206067 śrī-yājñavalkya uvāca

12060671 oṁ namo bhagavate ādityāyākhila-jagatām ātma-svarūpeṇa kāla-svarūpeṇa

catur-vidha-bhūta-nikāyānāṁ brahmādi-stamba-paryantānām antar-hṛdayeṣu bahir

api cākāśa ivopādhināvyavadhīyamāno bhavān eka eva kṣaṇa-lava-nimeṣāvayavopacita-saṁvatsara-gaṇenāpām ādāna-visargābhyām imāṁ loka-yātrām anuvahati.

12060681 yad u ha vāva vibudharṣabha savitar adas tapaty anu-savanam ahar ahar

āmnāya-vidhinopatiṣṭhamānānām akhila-durita-vṛjina-bījāvabharjana bhagavataḥ

samabhidhīmahi tapana maṇḍalam.

12060691 ya iha vāva sthira-cara-nikarāṇāṁ nija-niketanānāṁ mana-indriyāsu-gaṇān

anātmanaḥ svayam ātmāntar-yāmī pracodayati.

12060701 ya evemaṁ lokam ati-karāla-vadanāndhakāra-saṁjñājagara-graha-gilitaṁ mṛtakam

iva vicetanam avalokyānukampayā parama-kāruṇika īkṣayaivotthāpyāhar ahar

anu-savanam śreyasi sva-dharmākhyātmāvasthāne pravartayati.

12060711 avani-patir ivāsādhūnāṁ bhayam udīrayann aṭati parita āśā-pālais tatra tatra

kamala-kośāñjalibhir upahṛtārhaṇaḥ.

12060721 atha ha bhagavaṁs tava caraṇa-nalina-yugalaṁ tri-bhuvana-gurubhir

abhivanditam aham ayāta-yāma-yajuṣ-kāma upasarāmīti.

1206073 sūta uvāca

12060731 evaṁ stutaḥ sa bhagavān vāji-rūpa-dharo raviḥ

12060733 yajūṁṣy ayāta-yāmāni munaye’dāt prasāditaḥ

12060741 yajurbhir akaroc chākhā daśa pañca śatair vibhuḥ

12060743 jagṛhur vājasanyas tāḥ kāṇva-mādhyandinādayaḥ

12060751 jaimineḥ sama-gasyāsīt sumantus tanayo muniḥ

12060753 sutvāṁs tu tat-sutas tābhyām ekaikāṁ prāha saṁhitām

12060761 sukarmā cāpi tac-chiṣyaḥ sāma-veda-taror mahān

12060763 sahasra-saṁhitā-bhedaṁ cakre sāmnāṁ tato dvija

12060771 hiraṇyanābhaḥ kauśalyaḥ pauṣyañjiś ca sukarmaṇaḥ

12060773 śiṣyau jagṛhatuś cānya āvantyo brahma-vit-tamaḥ

12060781 udīcyāḥ sāma-gāḥ śiṣyā āsan pañca-śatāni vai

12060783 pauṣyañjy-āvantyayoś cāpi tāṁś ca prācyān pracakṣate

12060791 laugākṣir māṅgaliḥ kulyaḥ kuśīdaḥ kukṣir eva ca

12060793 pauṣyañji-śiṣyā jagṛhuḥ saṁhitās te śataṁ śatam

12060801 kṛto hiraṇyanābhasya catur-viṁśati saṁhitāḥ

12060803 śiṣya ūce sva-śiṣyebhyaḥ śeṣā āvantya ātma-vān

1207001 sūta uvāca

12070011 atharva-vit sumantuś ca śiṣyam adhyāpayat svakām

12070013 saṁhitāṁ so’pi pathyāya vedadarśāya coktavān

12070021 śauklāyanir brahmabalir modoṣaḥ pippalāyaniḥ

12070023 vedadarśasya śiṣyās te pathya-śiṣyān atho śṛṇu

12070031 kumudaḥ śunako brahman jājaliś cāpy atharva-vit

12070033 babhruḥ śiṣyo’thāṅgirasaḥ saindhavāyana eva ca

12070035 adhīyetāṁ saṁhite dve sāvarṇādyās tathāpare

12070041 nakṣatrakalpaḥ śāntiś ca kaśyapāṅgirasādayaḥ

12070043 ete ātharvaṇācāryāḥ śṛṇu paurāṇikān mune

12070051 trayyāruṇiḥ kaśyapaś ca sāvarṇir akṛtavraṇaḥ

12070053 vaiśampāyana-hārītau ṣaḍ vai paurāṇikā ime

12070061 adhīyanta vyāsa-śiṣyāt saṁhitāṁ mat-pitur mukhāt

12070063 ekaikām aham eteṣāṁ śiṣyaḥ sarvāḥ samadhyagām

12070071 kaśyapo’haṁ ca sāvarṇī rāma-śiṣyo’kṛtavraṇaḥ

12070073 adhīmahi vyāsa-śiṣyāc catvāro mūla-saṁhitāḥ

12070081 purāṇa-lakṣaṇaṁ brahman brahmarṣibhir nirūpitam

12070083 śṛṇuṣva buddhim āśritya veda-śāstrānusārataḥ

12070091 sargo’syātha visargaś ca vṛtti-rakṣāntarāṇi ca

12070093 vaṁśo vaṁśānucaritaṁ saṁsthā hetur apāśrayaḥ

12070101 daśabhir lakṣaṇair yuktaṁ purāṇaṁ tad-vido viduḥ

12070103 kecit pañca-vidhaṁ brahma mahad-alpa-vyavasthayā

12070111 avyākṛta-guṇa-kṣobhān mahatas tri-vṛto’hamaḥ

12070113 bhūta-sūkṣmendriyārthānāṁ sambhavaḥ sarga ucyate

12070121 puruṣānugṛhītānām eteṣāṁ vāsanā-mayaḥ

12070123 visargo’yaṁ samāhāro bījād bījaṁ carācaram

12070131 vṛttir bhūtāni bhūtānāṁ carāṇām acarāṇi ca

12070133 kṛtā svena nṛṇāṁ tatra kāmāc codanayāpi vā

12070141 rakṣācyutāvatārehā viśvasyānu yuge yuge

12070143 tiryaṅ-martyarṣi-deveṣu hanyante yais trayī-dviṣaḥ

12070151 manv-antaraṁ manur devā manu-putrāḥ sureśvarāḥ

12070153 ṛṣayo’ṁśāvatārāś ca hareḥ ṣaḍ-vidham ucyate

12070161 rājñāṁ brahma-prasūtānāṁ vaṁśas trai-kāliko’nvayaḥ

12070163 vaṁśānucaritaṁ teṣāṁ vṛttaṁ vaṁśa-dharāś ca ye

12070171 naimittikaḥ prākṛtiko nitya ātyantiko layaḥ

12070173 saṁstheti kavibhiḥ proktaś caturdhāsya svabhāvataḥ

12070181 hetur jīvo’sya sargāder avidyā-karma-kārakaḥ

12070183 yaṁ cānuśāyinaṁ prāhur avyākṛtam utāpare

12070191 vyatirekānvayo yasya jāgrat-svapna-suṣuptiṣu

12070193 māyā-mayeṣu tad brahma jīva-vṛttiṣv apāśrayaḥ

12070201 padārtheṣu yathā dravyaṁ san-mātraṁ rūpa-nāmasu

12070203 bījādi-pañcatāntāsu hy avasthāsu yutāyutam

12070211 virameta yadā cittaṁ hitvā vṛtti-trayaṁ svayam

12070213 yogena vā tadātmānaṁ vedehāya nivartate

12070221 evaṁ lakṣaṇa-lakṣyāṇi purāṇāni purā-vidaḥ

12070223 munayo’ṣṭādaśa prāhuḥ kṣullakāni mahānti ca

12070231 brāhmaṁ pādmaṁ vaiṣṇavaṁ ca śaivaṁ laiṅgaṁ sa-gāruḍam

12070233 nāradīyaṁ bhāgavatam āgneyaṁ skānda-saṁjñitam

12070241 bhaviṣyaṁ brahma-vaivartaṁ mārkaṇḍeyaṁ sa-vāmanam

12070243 vārāhaṁ mātsyaṁ kaurmaṁ ca brahmāṇḍākhyam iti tri-ṣaṭ

12070251 brahmann idaṁ samākhyātaṁ śākhā-praṇayanaṁ muneḥ

12070253 śiṣya-śiṣya-praśiṣyāṇāṁ brahma-tejo-vivardhanam

1208001 śrī-śaunaka uvāca

12080011 sūta jīva ciraṁ sādho vada no vadatāṁ vara

12080013 tamasy apāre bhramatāṁ nṝṇāṁ tvaṁ pāra-darśanaḥ

12080021 āhuś cirāyuṣam ṛṣiṁ mṛkaṇḍu-tanayaṁ janāḥ

12080023 yaḥ kalpānte hy urvarito yena grastam idaṁ jagat

12080031 sa vā asmat-kulotpannaḥ kalpe’smin bhārgavarṣabhaḥ

12080033 naivādhunāpi bhūtānāṁ samplavaḥ ko’pi jāyate

12080041 eka evārṇave bhrāmyan dadarśa puruṣaṁ kila

12080043 vaṭa-patra-puṭe tokaṁ śayānaṁ tv ekam adbhutam

12080051 eṣa naḥ saṁśayo bhūyān sūta kautūhalaṁ yataḥ

12080053 taṁ naś chindhi mahā-yogin purāṇeṣv api sammataḥ

1208006 sūta uvāca

12080061 praśnas tvayā maharṣe’yaṁ kṛto loka-bhramāpahaḥ

12080063 nārāyaṇa-kathā yatra gītā kali-malāpahā

12080071 prāpta-dvi-jāti-saṁskāro mārkaṇḍeyaḥ pituḥ kramāt

12080073 chandāṁsy adhītya dharmeṇa tapaḥ-svādhyāya-saṁyutaḥ

12080081 bṛhad-vrata-dharaḥ śānto jaṭilo valkalāmbaraḥ

12080083 bibhrat kamaṇḍaluṁ daṇḍam upavītaṁ sa-mekhalam

12080091 kṛṣṇājinaṁ sākṣa-sūtraṁ kuśāṁś ca niyamarddhaye

12080093 agny-arka-guru-viprātmasv arcayan sandhyayor harim

12080101 sāyaṁ prātaḥ sa gurave bhaikṣyam āhṛtya vāg-yataḥ

12080103 bubhuje gurv-anujñātaḥ sakṛn no ced upoṣitaḥ

12080111 evaṁ tapaḥ-svādhyāya-paro varṣāṇām ayutāyutam

12080113 ārādhayan hṛṣīkeśaṁ jigye mṛtyuṁ su-durjayam

12080121 brahmā bhṛgur bhavo dakṣo brahma-putrāś ca ye’pare

12080123 nṛ-deva-pitṛ-bhūtāni tenāsann ati-vismitāḥ

12080131 itthaṁ bṛhad-vrata-dharas tapaḥ-svādhyāya-saṁyamaiḥ

12080133 dadhyāv adhokṣajaṁ yogī dhvasta-kleśāntarātmanā

12080141 tasyaivaṁ yuñjataś cittaṁ mahā-yogena yoginaḥ

12080143 vyatīyāya mahān kālo manvantara-ṣaḍ-ātmakaḥ

12080151 etat purandaro jñātvā saptame’smin kilāntare

12080153 tapo-viśaṅkito brahmann ārebhe tad-vighātanam

12080161 gandharvāpsarasaḥ kāmaṁ vasanta-malayānilau

12080163 munaye preṣayām āsa rajas-toka-madau tathā

12080171 te vai tad-āśramaṁ jagmur himādreḥ pārśva uttare

12080173 puṣpabhadrā nadī yatra citrākhyā ca śilā vibho

12080181 tad-āśrama-padaṁ puṇyaṁ puṇya-druma-latāñcitam

12080183 puṇya-dvija-kulākīrṇaṁ puṇyāmala-jalāśayam

12080191 matta-bhramara-saṅgītaṁ matta-kokila-kūjitam

12080193 matta-barhi-naṭāṭopaṁ matta-dvija-kulākulam

12080201 vāyuḥ praviṣṭa ādāya hima-nirjhara-śīkarān

12080203 sumanobhiḥ pariṣvakto vavāv uttambhayan smaram

12080211 udyac-candra-niśā-vaktraḥ pravāla-stabakālibhiḥ

12080213 gopa-druma-latā-jālais tatrāsīt kusumākaraḥ

12080221 anvīyamāno gandharvair gīta-vāditra-yūthakaiḥ

12080223 adṛśyatātta-cāpeṣuḥ svaḥ-strī-yūtha-patiḥ smaraḥ

12080231 hutvāgniṁ samupāsīnaṁ dadṛśuḥ śakra-kiṅkarāḥ

12080233 mīlitākṣaṁ durādharṣaṁ mūrtimantam ivānalam

12080241 nanṛtus tasya purataḥ striyo’tho gāyakā jaguḥ

12080243 mṛdaṅga-vīṇā-paṇavair vādyaṁ cakrur mano-ramam

12080251 sandadhe’straṁ sva-dhanuṣi kāmaḥ pañca-mukhaṁ tadā

12080253 madhur mano rajas-toka indra-bhṛtyā vyakampayan

12080261 krīḍantyāḥ puñjikasthalyāḥ kandukaiḥ stana-gauravāt

12080263 bhṛśam udvigna-madhyāyāḥ keśa-visraṁsita-srajaḥ

12080271 itas tato bhramad-dṛṣṭeś calantyā anu kandukam

12080273 vāyur jahāra tad-vāsaḥ sūkṣmaṁ truṭita-mekhalam

12080281 visasarja tadā bāṇaṁ matvā taṁ sva-jitaṁ smaraḥ

12080283 sarvaṁ tatrābhavan mogham anīśasya yathodyamaḥ

12080291 ta ittham apakurvanto munes tat-tejasā mune

12080293 dahyamānā nivavṛtuḥ prabodhyāhim ivārbhakāḥ

12080301 itīndrānucarair brahman dharṣito’pi mahā-muniḥ

12080303 yan nāgād ahamo bhāvaṁ na tac citraṁ mahatsu hi

12080311 dṛṣṭvā nistejasaṁ kāmaṁ sa-gaṇaṁ bhagavān svarāṭ

12080313 śrutvānubhāvaṁ brahmarṣer vismayaṁ samagāt param

12080321 tasyaivaṁ yuñjataś cittaṁ tapaḥ-svādhyāya-saṁyamaiḥ

12080323 anugrahāyāvirāsīn nara-nārāyaṇo hariḥ

12080331 tau śukla-kṛṣṇau nava-kañja-locanau

12080332 catur-bhujau raurava-valkalāmbarau

12080333 pavitra-pāṇī upavītakaṁ tri-vṛt

12080334 kamaṇḍaluṁ daṇḍam ṛjuṁ ca vaiṇavam

12080341 padmākṣa-mālām uta jantu-mārjanaṁ

12080342 vedaṁ ca sākṣāt tapa eva rūpiṇau

12080343 tapat-taḍid-varṇa-piśaṅga-rociṣā

12080344 prāṁśū dadhānau vibudharṣabhārcitau

12080351 te vai bhagavato rūpe nara-nārāyaṇāv ṛṣī

12080353 dṛṣṭvotthāyādareṇoccair nanāmāṅgena daṇḍa-vat

12080361 sa tat-sandarśanānanda- nirvṛtātmendriyāśayaḥ

12080363 hṛṣṭa-romāśru-pūrṇākṣo na sehe tāv udīkṣitum

12080371 utthāya prāñjaliḥ prahva autsukyād āśliṣann iva

12080373 namo nama itīśānau babhāṣe gadgadākṣaram

12080381 tayor āsanam ādāya pādayor avanijya ca

12080383 arhaṇenānulepena dhūpa-mālyair apūjayat

12080391 sukham āsanam āsīnau prasādābhimukhau munī

12080393 punar ānamya pādābhyāṁ gariṣṭhāv idam abravīt

1208040 śrī-mārkaṇḍeya uvāca

12080401 kiṁ varṇaye tava vibho yad-udīrito’suḥ

12080402 saṁspandate tam anu vāṅ-mana-indriyāṇi

12080403 spandanti vai tanu-bhṛtām aja-śarvayoś ca

12080404 svasyāpy athāpi bhajatām asi bhāva-bandhuḥ

12080411 mūrtī ime bhagavato bhagavaṁs tri-lokyāḥ

12080412 kṣemāya tāpa-viramāya ca mṛtyu-jityai

12080413 nānā bibharṣy avitum anya-tanūr yathedaṁ

12080414 sṛṣṭvā punar grasasi sarvam ivorṇanābhiḥ

12080421 tasyāvituḥ sthira-careśitur aṅghri-mūlaṁ

12080422 yat-sthaṁ na karma-guṇa-kāla-rajaḥ spṛśanti

12080423 yad vai stuvanti ninamanti yajanty abhīkṣṇaṁ

12080424 dhyāyanti veda-hṛdayā munayas tad-āptyai

12080431 nānyaṁ tavāṅghry-upanayād apavarga-mūrteḥ

12080432 kṣemaṁ janasya parito-bhiya īśa vidmaḥ

12080433 brahmā bibhety alam ato dvi-parārdha-dhiṣṇyaḥ

12080434 kālasya te kim uta tat-kṛta-bhautikānām

12080441 tad vai bhajāmy ṛta-dhiyas tava pāda-mūlaṁ

12080442 hitvedam ātma-cchadi cātma-guroḥ parasya

12080443 dehādy apārtham asad antyam abhijña-mātraṁ

12080444 vindeta te tarhi sarva-manīṣitārtham

12080451 sattvaṁ rajas tama itīśa tavātma-bandho

12080452 māyā-mayāḥ sthiti-layodaya-hetavo’sya

12080453 līlā dhṛtā yad api sattva-mayī praśāntyai

12080454 nānye nṛṇāṁ vyasana-moha-bhiyaś ca yābhyām

12080461 tasmāt taveha bhagavann atha tāvakānāṁ

12080462 śuklāṁ tanuṁ sva-dayitāṁ kuśalā bhajanti

12080463 yat sātvatāḥ puruṣa-rūpam uśanti sattvaṁ

12080464 loko yato’bhayam utātma-sukhaṁ na cānyat

12080471 tasmai namo bhagavate puruṣāya bhūmne

12080472 viśvāya viśva-gurave para-devatāya

12080473 nārāyaṇāya ṛṣaye ca narottamāya

12080474 haṁsāya saṁyata-gire nigameśvarāya

12080481 yaṁ vai na veda vitathākṣa-pathair bhramad-dhīḥ

12080482 santaṁ svakeṣv asuṣu hṛdy api dṛk-patheṣu

12080483 tan-māyayāvṛta-matiḥ sa u eva sākṣād

12080484 ādyas tavākhila-guror upasādya vedam

12080491 yad-darśanaṁ nigama ātma-rahaḥ-prakāśaṁ

12080492 muhyanti yatra kavayo’ja-parā yatantaḥ

12080493 taṁ sarva-vāda-viṣaya-pratirūpa-śīlaṁ

12080494 vande mahā-puruṣam ātma-nigūṭha-bodham

1209001 sūta uvāca

12090011 saṁstuto bhagavān itthaṁ mārkaṇḍeyena dhīmatā

12090013 nārāyaṇo nara-sakhaḥ prīta āha bhṛgūdvaham

1209002 śrī-bhagavān uvāca

12090021 bho bho brahmarṣi-varyo’si siddha ātma-samādhinā

12090023 mayi bhaktyānapāyinyā tapaḥ-svādhyāya-saṁyamaiḥ

12090031 vayaṁ te parituṣṭāḥ sma tvad-bṛhad-vrata-caryayā

12090033 varaṁ pratīccha bhadraṁ te vara-do’smi tvad-īpsitam

1209004 śrī-ṛṣir uvāca

12090041 jitaṁ te deva-deveśa prapannārti-harācyuta

12090043 vareṇaitāvatālaṁ no yad bhavān samadṛśyata

12090051 gṛhītvājādayo yasya śrīmat-pādābja-darśanam

12090053 manasā yoga-pakvena sa bhavān me’kṣi-gocaraḥ

12090061 athāpy ambuja-patrākṣa puṇya-śloka-śikhāmaṇe

12090063 drakṣye māyāṁ yayā lokaḥ sa-pālo veda sad-bhidām

1209007 sūta uvāca

12090071 itīḍito’rcitaḥ kāmam ṛṣiṇā bhagavān mune

12090073 tatheti sa smayan prāgād badary-āśramam īśvaraḥ

12090081 tam eva cintayann artham ṛṣiḥ svāśrama eva saḥ

12090083 vasann agny-arka-somāmbu- bhū-vāyu-viyad-ātmasu

12090091 dhyāyan sarvatra ca hariṁ bhāva-dravyair apūjayat

12090093 kvacit pūjāṁ visasmāra prema-prasara-samplutaḥ

12090101 tasyaikadā bhṛgu-śreṣṭha puṣpabhadrā-taṭe muneḥ

12090103 upāsīnasya sandhyāyāṁ brahman vāyur abhūn mahān

12090111 taṁ caṇḍa-śabdaṁ samudīrayantaṁ

12090112 balāhakā anv abhavan karālāḥ

12090113 akṣa-sthaviṣṭhā mumucus taḍidbhiḥ

12090114 svananta uccair abhi varṣa-dhārāḥ

12090121 tato vyadṛśyanta catuḥ samudrāḥ

12090122 samantataḥ kṣmā-talam āgrasantaḥ

12090123 samīra-vegormibhir ugra-nakra-

12090124 mahā-bhayāvarta-gabhīra-ghoṣāḥ

12090131 antar bahiś cādbhir ati-dyubhiḥ kharaiḥ

12090132 śatahradābhir upatāpitaṁ jagat

12090133 catur-vidhaṁ vīkṣya sahātmanā munir

12090134 jalāplutāṁ kṣmāṁ vimanāḥ samatrasat

12090141 tasyaivam udvīkṣata ūrmi-bhīṣaṇaḥ

12090142 prabhañjanāghūrṇita-vār mahārṇavaḥ

12090143 āpūryamāṇo varaṣadbhir ambudaiḥ

12090144 kṣmām apyadhād dvīpa-varṣādribhiḥ samam

12090151 sa-kṣmāntarikṣaṁ sa-divaṁ sa-bhā-gaṇaṁ

12090152 trai-lokyam āsīt saha digbhir āplutam

12090153 sa eka evorvarito mahā-munir

12090154 babhrāma vikṣipya jaṭā jaḍāndha-vat

12090161 kṣut-tṛṭ-parīto makarais timiṅgilair

12090162 upadruto vīci-nabhasvatāhataḥ

12090163 tamasy apāre patito bhraman diśo

12090164 na veda khaṁ gāṁ ca pariśrameṣitaḥ

12090171 kvacin magno mahāvarte taralais tāḍitaḥ kvacit

12090173 yādobhir bhakṣyate kvāpi svayam anyonya-ghātibhiḥ

12090181 kvacic chokaṁ kvacin mohaṁ kvacid duḥkhaṁ sukhaṁ bhayam

12090183 kvacin mṛtyum avāpnoti vyādhy-ādibhir utārditaḥ

12090191 ayutāyuta-varṣāṇāṁ sahasrāṇi śatāni ca

12090193 vyatīyur bhramatas tasmin viṣṇu-māyāvṛtātmanaḥ

12090201 sa kadācid bhramaṁs tasmin pṛthivyāḥ kakudi dvijaḥ

12090203 nyāgrodha-potaṁ dadṛśe phala-pallava-śobhitam

12090211 prāg-uttarasyāṁ śākhāyāṁ tasyāpi dadṛśe śiśum

12090213 śayānaṁ parṇa-puṭake grasantaṁ prabhayā tamaḥ

12090221 mahā-marakata-śyāmaṁ śrīmad-vadana-paṅkajam

12090223 kambu-grīvaṁ mahoraskaṁ su-nāsaṁ sundara-bhruvam

12090231 śvāsaijad-alakābhātaṁ kambu-śrī-karṇa-dāḍimam

12090233 vidrumādhara-bhāseṣac- choṇāyita-sudhā-smitam

12090241 padma-garbhāruṇāpāṅgaṁ hṛdya-hāsāvalokanam

12090243 śvāsaijad-vali-saṁvigna- nimna-nābhi-dalodaram

12090251 cārv-aṅgulibhyāṁ pāṇibhyām unnīya caraṇāmbujam

12090253 mukhe nidhāya viprendro dhayantaṁ vīkṣya vismitaḥ

12090261 tad-darśanād vīta-pariśramo mudā

12090262 protphulla-hṛt-padma-vilocanāmbujaḥ

12090263 prahṛṣṭa-romādbhuta-bhāva-śaṅkitaḥ

12090264 praṣṭuṁ puras taṁ prasasāra bālakam

12090271 tāvac chiśor vai śvasitena bhārgavaḥ

12090272 so’ntaḥ śarīraṁ maśako yathāviśat

12090273 tatrāpy ado nyastam acaṣṭa kṛtsnaśo

12090274 yathā purāmuhyad atīva-vismitaḥ

12090281 khaṁ rodasī bhā-gaṇān adri-sāgarān

12090282 dvīpān sa-varṣān kakubhaḥ surāsurān

12090283 vanāni deśān saritaḥ purākarān

12090284 kheṭān vrajān āśrama-varṇa-vṛttayaḥ

12090291 mahānti bhūtāny atha bhautikāny asau

12090292 kālaṁ ca nānā-yuga-kalpa-kalpanam

12090293 yat kiñcid anyad vyavahāra-kāraṇaṁ

12090294 dadarśa viśvaṁ sad ivāvabhāsitam

12090301 himālayaṁ puṣpavahāṁ ca tāṁ nadīṁ

12090302 nijāśramaṁ yatra ṛṣī apaśyata

12090303 viśvaṁ vipaśyañ chvasitāc chiśor vai

12090304 bahir nirasto nyapatal layābdhau

12090311 tasmin pṛthivyāḥ kakudi prarūṭhaṁ

12090312 vaṭaṁ ca tat-parṇa-puṭe śayānam

12090313 tokaṁ ca tat-prema-sudhā-smitena

12090314 nirīkṣito’pāṅga-nirīkṣaṇena

12090321 atha taṁ bālakaṁ vīkṣya netrābhyāṁ dhiṣṭhitaṁ hṛdi

12090323 abhyayād ati-saṅkliṣṭaḥ pariṣvaktum adhokṣajam

12090331 tāvat sa bhagavān sākṣād yogādhīśo guhāśayaḥ

12090333 antardadha ṛṣeḥ sadyo yathehānīśa-nirmitā

12090341 tam anv atha vaṭo brahman salilaṁ loka-samplavaḥ

12090343 tirodhāyi kṣaṇād asya svāśrame pūrva-vat sthitaḥ

1210001 sūta uvāca

12100011 sa evam anubhūyedaṁ nārāyaṇa-vinirmitam

12100013 vaibhavaṁ yoga-māyāyās tam eva śaraṇaṁ yayau

1210002 śrī-mārkaṇḍeya uvāca

12100021 prapanno’smy aṅghri-mūlaṁ te prapannābhaya-daṁ hare

12100023 yan-māyayāpi vibudhā muhyanti jñāna-kāśayā

1210003 sūta uvāca

12100031 tam evaṁ nibhṛtātmānaṁ vṛṣeṇa divi paryaṭan

12100033 rudrāṇyā bhagavān rudro dadarśa sva-gaṇair vṛtaḥ

12100041 athomā tam ṛṣiṁ vīkṣya giriśaṁ samabhāṣata

12100043 paśyemaṁ bhagavan vipraṁ nibhṛtātmendriyāśayam

12100051 nibhṛtoda-jhaṣa-vrāto vātāpāye yathārṇavaḥ

12100053 kurv asya tapasaḥ sākṣāt saṁsiddhiṁ siddhi-do bhavān

1210006 śrī-bhagavān uvāca

12100061 naivecchaty āśiṣaḥ kvāpi brahmarṣir mokṣam apy uta

12100063 bhaktiṁ parāṁ bhagavati labdhavān puruṣe’vyaye

12100071 athāpi saṁvadiṣyāmo bhavāny etena sādhunā

12100073 ayaṁ hi paramo lābho nṛṇāṁ sādhu-samāgamaḥ

1210008 sūta uvāca

12100081 ity uktvā tam upeyāya bhagavān sa satāṁ gatiḥ

12100083 īśānaḥ sarva-vidyānām īśvaraḥ sarva-dehinām

12100091 tayor āgamanaṁ sākṣād īśayor jagad-ātmanoḥ

12100093 na veda ruddha-dhī-vṛttir ātmānaṁ viśvam eva ca

12100101 bhagavāṁs tad abhijñāya giriśo yoga-māyayā

12100103 āviśat tad-guhākāśaṁ vāyuś chidram iveśvaraḥ

12100111 ātmany api śivaṁ prāptaṁ taḍit-piṅga-jaṭā-dharam

12100113 try-akṣaṁ daśa-bhujaṁ prāṁśum udyantam iva bhāskaram

12100121 vyāghra-carmāmbara-dharaṁ śūla-dhanur-iṣv-asi-carmabhiḥ

12100123 akṣa-mālā-ḍamaruka- kapālaṁ paraśuṁ saha

12100131 bibhrāṇaṁ sahasā bhātaṁ vicakṣya hṛdi vismitaḥ

12100133 kim idaṁ kuta eveti samādher virato muniḥ

12100141 netre unmīlya dadṛśe sa-gaṇaṁ somayāgatam

12100143 rudraṁ tri-lokaika-guruṁ nanāma śirasā muniḥ

12100151 tasmai saparyāṁ vyadadhāt sa-gaṇāya sahomayā

12100153 svāgatāsana-pādyārghya- gandha-srag-dhūpa-dīpakaiḥ

12100161 āha tv ātmānubhāvena pūrṇa-kāmasya te vibho

12100163 karavāma kim īśāna yenedaṁ nirvṛtaṁ jagat

12100171 namaḥ śivāya śāntāya sattvāya pramṛḍāya ca

12100173 rajo-juṣo’pi ghorāya namas tubhyaṁ tamo-juṣe

1210018 sūta uvāca

12100181 evaṁ stutaḥ sa bhagavān ādi-devaḥ satāṁ gatiḥ

12100183 parituṣṭaḥ prasannātmā prahasaṁs tam abhāṣata

1210019 śrī-bhagavān uvāca

12100191 varaṁ vṛṇīṣva naḥ kāmaṁ vara-deśā vayaṁ trayaḥ

12100193 amoghaṁ darśanaṁ yeṣāṁ martyo yad vindate’mṛtam

12100201 brāhmaṇāḥ sādhavaḥ śāntā niḥsaṅgā bhūta-vatsalāḥ

12100203 ekānta-bhaktā asmāsu nirvairāḥ sama-darśinaḥ

12100211 sa-lokā loka-pālās tān vandanty arcanty upāsate

12100213 ahaṁ ca bhagavān brahmā svayaṁ ca harir īśvaraḥ

12100221 na te mayy acyute’je ca bhidām aṇv api cakṣate

12100223 nātmanaś ca janasyāpi tad yuṣmān vayam īmahi

12100231 na hy am-mayāni tīrthāni na devāś cetanojjhitāḥ

12100233 te punanty uru-kālena yūyaṁ darśana-mātrataḥ

12100241 brāhmaṇebhyo namasyāmo ye’smad-rūpaṁ trayī-mayam

12100243 bibhraty ātma-samādhāna- tapaḥ-svādhyāya-saṁyamaiḥ

12100251 śravaṇād darśanād vāpi mahā-pātakino’pi vaḥ

12100253 śudhyerann antyajāś cāpi kim u sambhāṣaṇādibhiḥ

1210026 sūta uvāca

12100261 iti candra-lalāmasya dharma-guhyopabṛṁhitam

12100263 vaco’mṛtāyanam ṛṣir nātṛpyat karṇayoḥ piban

12100271 sa ciraṁ māyayā viṣṇor bhrāmitaḥ karśito bhṛśam

12100273 śiva-vāg-amṛta-dhvasta- kleśa-puñjas tam abravīt

1210028 śrī-mārkaṇḍeya uvāca

12100281 aho īśvara-līleyaṁ durvibhāvyā śarīriṇām

12100283 yan namantīśitavyāni stuvanti jagad-īśvarāḥ

12100291 dharmaṁ grāhayituṁ prāyaḥ pravaktāraś ca dehinām

12100293 ācaranty anumodante kriyamāṇaṁ stuvanti ca

12100301 naitāvatā bhagavataḥ sva-māyā-maya-vṛttibhiḥ

12100303 na duṣyetānubhāvas tair māyinaḥ kuhakaṁ yathā

12100311 sṛṣṭvedaṁ manasā viśvam ātmanānupraviśya yaḥ

12100313 guṇaiḥ kurvadbhir ābhāti karteva svapna-dṛg yathā

12100321 tasmai namo bhagavate tri-guṇāya guṇātmane

12100323 kevalāyādvitīyāya gurave brahma-mūrtaye

12100331 kaṁ vṛṇe nu paraṁ bhūman varaṁ tvad vara-darśanāt

12100333 yad-darśanāt pūrṇa-kāmaḥ satya-kāmaḥ pumān bhavet

12100341 varam ekaṁ vṛṇe’thāpi pūrṇāt kāmābhivarṣaṇāt

12100343 bhagavaty acyutāṁ bhaktiṁ tat-pareṣu tathā tvayi

1210035 sūta uvāca

12100351 ity arcito’bhiṣṭutaś ca muninā sūktayā girā

12100353 tam āha bhagavāñ charvaḥ śarvayā cābhinanditaḥ

12100361 kāmo maharṣe sarvo’yaṁ bhaktimāṁs tvam adhokṣaje

12100363 ā-kalpāntād yaśaḥ puṇyam ajarāmaratā tathā

12100371 jñānaṁ trai-kālikaṁ brahman vijñānaṁ ca viraktimat

12100373 brahma-varcasvino bhūyāt purāṇācāryatāstu te

1210038 sūta uvāca

12100381 evaṁ varān sa munaye dattvāgāt try-akṣa īśvaraḥ

12100383 devyai tat-karma kathayann anubhūtaṁ purāmunā

12100391 so’py avāpta-mahā-yoga- mahimā bhārgavottamaḥ

12100393 vicaraty adhunāpy addhā harāv ekāntatāṁ gataḥ

12100401 anuvarṇitam etat te mārkaṇḍeyasya dhīmataḥ

12100403 anubhūtaṁ bhagavato māyā-vaibhavam adbhutam

12100411 etat kecid avidvāṁso māyā-saṁsṛtim ātmanaḥ

12100413 anādy-āvartitaṁ nṝṇāṁ kādācitkaṁ pracakṣate

12100421 ya evam etad bhṛgu-varya varṇitaṁ

12100422 rathāṅga-pāṇer anubhāva-bhāvitam

12100423 saṁśrāvayet saṁśṛṇuyād u tāv ubhau

12100424 tayor na karmāśaya-saṁsṛtir bhavet

1211001 śrī-śaunaka uvāca

12110011 athemam arthaṁ pṛcchāmo bhavantaṁ bahu-vittamam

12110013 samasta-tantra-rāddhānte bhavān bhāgavata tattva-vit

12110021 tāntrikāḥ paricaryāyāṁ kevalasya śriyaḥ pateḥ

12110023 aṅgopāṅgāyudhākalpaṁ kalpayanti yathā ca yaiḥ

12110031 tan no varṇaya bhadraṁ te kriyā-yogaṁ bubhutsatām

12110033 yena kriyā-naipuṇena martyo yāyād amartyatām

1211004 sūta uvāca

12110041 namaskṛtya gurūn vakṣye vibhūtīr vaiṣṇavīr api

12110043 yāḥ proktā veda-tantrābhyām ācāryaiḥ padmajādibhiḥ

12110051 māyādyair navabhis tattvaiḥ sa vikāra-mayo virāṭ

12110053 nirmito dṛśyate yatra sa-citke bhuvana-trayam

12110061 etad vai pauruṣaṁ rūpaṁ bhūḥ pādau dyauḥ śiro nabhaḥ

12110063 nābhiḥ sūryo’kṣiṇī nāse vāyuḥ karṇau diśaḥ prabhoḥ

12110071 prajāpatiḥ prajananaṁ apāno mṛtyur īśituḥ

12110073 tad-bāhavo loka-pālā manaś candro bhruvau yamaḥ

12110081 lajjottaro’dharo lobho dantā jyotsnā smayo bhramaḥ

12110083 romāṇi bhūruhā bhūmno meghāḥ puruṣa-mūrdhajāḥ

12110091 yāvān ayaṁ vai puruṣo yāvatyā saṁsthayā mitaḥ

12110093 tāvān asāv api mahā- puruṣo loka-saṁsthayā

12110101 kaustubha-vyapadeśena svātma-jyotir bibharty ajaḥ

12110103 tat-prabhā vyāpinī sākṣāt śrīvatsam urasā vibhuḥ

12110111 sva-māyāṁ vana-mālākhyāṁ nānā-guṇa-mayīṁ dadhat

12110113 vāsaś chando-mayaṁ pītaṁ brahma-sūtraṁ tri-vṛt svaram

12110121 bibharti sāṅkhyaṁ yogaṁ ca devo makara-kuṇḍale

12110123 mauliṁ padaṁ pārameṣṭhyaṁ sarva-lokābhayaṅ-karam

12110131 avyākṛtam anantākhyaṁ āsanaṁ yad-adhiṣṭhitaḥ

12110133 dharma-jñānādibhir yuktaṁ sattvaṁ padmam ihocyate

12110141 ojaḥ-saho-bala-yutaṁ mukhya-tattvaṁ gadāṁ dadhat

12110143 apāṁ tattvaṁ dara-varaṁ tejas-tattvaṁ sudarśanam

12110151 nabho-nibhaṁ nabhas-tattvaṁ asiṁ carma tamo-mayam

12110153 kāla-rūpaṁ dhanuḥ śārṅgaṁ tathā karma-mayeṣudhim

12110161 indriyāṇi śarān āhur ākūtīr asya syandanam

12110163 tan-mātrāṇy asyābhivyaktiṁ mudrayārtha-kriyātmatām

12110171 maṇḍalaṁ deva-yajanaṁ dīkṣā saṁskāra ātmanaḥ

12110173 paricaryā bhagavata ātmano durita-kṣayaḥ

12110181 bhagavān bhaga-śabdārthaṁ līlā-kamalam udvahan

12110183 dharmaṁ yaśaś ca bhagavāṁś cāmara-vyajane’bhajat

12110191 ātapatraṁ tu vaikuṇṭhaṁ dvijā dhāmākuto-bhayam

12110193 tri-vṛd vedaḥ suparṇākhyo yajñaṁ vahati puruṣam

12110201 anapāyinī bhagavatī śrīḥ sākṣād ātmano hareḥ

12110203 viṣvaksenas tantra-mūrtir viditaḥ pārṣadādhipaḥ

12110205 nandādayo’ṣṭau dvāḥ-sthāś ca te’ṇimādyā harer guṇāḥ

12110211 vāsudevaḥ saṅkarṣaṇaḥ pradyumnaḥ puruṣaḥ svayam

12110213 aniruddha iti brahman mūrti-vyūho’bhidhīyate

12110221 sa viśvas taijasaḥ prājñas turīya iti vṛttibhiḥ

12110223 arthendriyāśaya-jñānair bhagavān paribhāvyate

12110231 aṅgopāṅgāyudhākalpair bhagavāṁs tac catuṣṭayam

12110233 bibharti sma catur-mūrtir bhagavān harir īśvaraḥ

12110241 dvija-ṛṣabha sa eṣa brahma-yoniḥ svayaṁ-dṛk

12110242 sva-mahima-paripūrṇo māyayā ca svayaitat

12110243 sṛjati harati pātīty ākhyayānāvṛtākṣo

12110244 vivṛta iva niruktas tat-parair ātma-labhyaḥ

12110251 śrī-kṛṣṇa kṛṣṇa-sakha vṛṣṇy-ṛṣabhāvani-dhrug-

12110252 rājanya-vaṁśa-dahanānapavarga-vīrya

12110253 govinda gopa-vanitā-vraja-bhṛtya-gīta-

12110254 tīrtha-śravaḥ śravaṇa-maṅgala pāhi bhṛtyān

12110261 ya idaṁ kalya utthāya mahā-puruṣa-lakṣaṇam

12110263 tac-cittaḥ prayato japtvā brahma veda guhāśayam

1211027 śrī-śaunaka uvāca

12110271 śuko yad āha bhagavān viṣṇu-rātāya śṛṇvate

12110273 sauro gaṇo māsi māsi nānā vasati saptakaḥ

12110281 teṣāṁ nāmāni karmāṇi saṁyuktānām adhīśvaraiḥ

12110283 brūhi naḥ śraddadhānānāṁ vyūhaṁ sūryātmano hareḥ

1211029 sūta uvāca

12110291 anādy-avidyayā viṣṇor ātmanaḥ sarva-dehinām

12110293 nirmito loka-tantro’yaṁ lokeṣu parivartate

12110301 eka eva hi lokānāṁ sūrya ātmādi-kṛd dhariḥ

12110303 sarva-veda-kriyā-mūlam ṛṣibhir bahudhoditaḥ

12110311 kālo deśaḥ kriyā kartā karaṇaṁ kāryam āgamaḥ

12110313 dravyaṁ phalam iti brahman navadhokto’jayā hariḥ

12110321 madhv-ādiṣu dvādaśasu bhagavān kāla-rūpa-dhṛk

12110323 loka-tantrāya carati pṛthag dvādaśabhir gaṇaiḥ

12110331 dhātā kṛtasthalī hetir vāsukī rathakṛn mune

12110333 pulastyas tumburur iti madhu-māsaṁ nayanty amī

12110341 aryamā pulaho’thaujāḥ prahetiḥ puñjikasthalī

12110343 nāradaḥ kacchanīraś ca nayanty ete sma mādhavam

12110351 mitro’triḥ pauruṣeyo’tha takṣako menakā hahāḥ

12110353 rathasvana iti hy ete śukra-māsaṁ nayanty amī

12110361 vasiṣṭho varuṇo rambhā sahajanyas tathā huhūḥ

12110363 śukraś citrasvanaś caiva śuci-māsaṁ nayanty amī

12110371 indro viśvāvasuḥ śrotā elāpatras tathāṅgirāḥ

12110373 pramlocā rākṣaso varyo nabho-māsaṁ nayanty amī

12110381 vivasvān ugrasenaś ca vyāghra āsāraṇo bhṛguḥ

12110383 anumlocā śaṅkhapālo nabhasyākhyaṁ nayanty amī

12110391 pūṣā dhanañjayo vātaḥ suṣeṇaḥ surucis tathā

12110393 ghṛtācī gautamaś ceti tapo-māsaṁ nayanty amī

12110401 ṛtur varcā bharadvājaḥ parjanyaḥ senajit tathā

12110403 viśva airāvataś caiva tapasyākhyaṁ nayanty amī

12110411 athāṁśuḥ kaśyapas tārkṣya ṛtasenas tathorvaśī

12110413 vidyucchatrur mahāśaṅkhaḥ saho-māsaṁ nayanty amī

12110421 bhagaḥ sphūrjo’riṣṭanemir ūrṇa āyuś ca pañcamaḥ

12110423 karkoṭakaḥ pūrvacittiḥ puṣya-māsaṁ nayanty amī

12110431 tvaṣṭā ṛcīka-tanayaḥ kambalaś ca tilottamā

12110433 brahmāpeto’tha śatajid dhṛtarāṣṭra iṣam-bharāḥ

12110441 viṣṇur aśvataro rambhā sūryavarcāś ca satyajit

12110443 viśvāmitro makhāpeta ūrja-māsaṁ nayanty amī

12110451 etā bhagavato viṣṇor ādityasya vibhūtayaḥ

12110453 smaratāṁ sandhyayor nṝṇāṁ haranty aṁho dine dine

12110461 dvādaśasv api māseṣu devo’sau ṣaḍbhir asya vai

12110463 caran samantāt tanute paratreha ca san-matim

12110471 sāmarg-yajurbhis tal-liṅgair ṛṣayaḥ saṁstuvanty amum

12110473 gandharvās taṁ pragāyanti nṛtyanty apsaraso’grataḥ

12110481 unnahyanti rathaṁ nāgā grāmaṇyo ratha-yojakāḥ

12110483 codayanti rathaṁ pṛṣṭhe nairṛtā bala-śālinaḥ

12110491 vālakhilyāḥ sahasrāṇi ṣaṣṭir brahmarṣayo’malāḥ

12110493 purato’bhimukhaṁ yānti stuvanti stutibhir vibhum

12110501 evaṁ hy anādi-nidhano bhagavān harir īśvaraḥ

12110503 kalpe kalpe svam ātmānaṁ vyūhya lokān avaty ajaḥ

1212001 sūta uvāca

12120011 namo dharmāya mahate namaḥ kṛṣṇāya vedhase

12120013 brahmaṇebhyo namaskṛtya dharmān vakṣye sanātanān

12120021 etad vaḥ kathitaṁ viprā viṣṇoś caritam adbhutam

12120023 bhavadbhir yad ahaṁ pṛṣṭo narāṇāṁ puruṣocitam

12120031 atra saṅkīrtitaḥ sākṣāt sarva-pāpa-haro hariḥ

12120033 nārāyaṇo hṛṣīkeśo bhagavān sātvatāṁ patiḥ

12120041 atra brahma paraṁ guhyaṁ jagataḥ prabhavāpyayam

12120043 jñānaṁ ca tad-upākhyānaṁ proktaṁ vijñāna-saṁyutam

12120051 bhakti-yogaḥ samākhyāto vairāgyaṁ ca tad-āśrayam

12120053 pārīkṣitam upākhyānaṁ nāradākhyānam eva ca

12120061 prāyopaveśo rājarṣer vipra-śāpāt parīkṣitaḥ

12120063 śukasya brahmarṣabhasya saṁvādaś ca parīkṣitaḥ

12120071 yoga-dhāraṇayotkrāntiḥ saṁvādo nāradājayoḥ

12120073 avatārānugītaṁ ca sargaḥ prādhāniko’grataḥ

12120081 viduroddhava-saṁvādaḥ kṣattṛ-maitreyayos tataḥ

12120083 purāṇa-saṁhitā-praśno mahā-puruṣa-saṁsthitiḥ

12120091 tataḥ prākṛtikaḥ sargaḥ sapta-vaikṛtikāś ca ye

12120093 tato brahmāṇḍa-sambhūtir vairājaḥ puruṣo yataḥ

12120101 kālasya sthūla-sūkṣmasya gatiḥ padma-samudbhavaḥ

12120103 bhuva uddharaṇe’mbhodher hiraṇyākṣa-vadho yathā

12120111 ūrdhva-tiryag-avāk-sargo rudra-sargas tathaiva ca

12120113 ardha-nārīśvarasyātha yataḥ svāyambhuvo manuḥ

12120121 śatarūpā ca yā strīṇām ādyā prakṛtir uttamā

12120123 santāno dharma-patnīnāṁ kardamasya prajāpateḥ

12120131 avatāro bhagavataḥ kapilasya mahātmanaḥ

12120133 devahūtyāś ca saṁvādaḥ kapilena ca dhī-matā

12120141 nava-brahma-samutpattir dakṣa-yajña-vināśanam

12120143 dhruvasya caritaṁ paścāt pṛthoḥ prācīnabarhiṣaḥ

12120151 nāradasya ca saṁvādas tataḥ praiyavrataṁ dvijāḥ

12120153 nābhes tato’nucaritam ṛṣabhasya bharatasya ca

12120161 dvīpa-varṣa-samudrāṇāṁ giri-nady-upavarṇanam

12120163 jyotiś-cakrasya saṁsthānaṁ pātāla-naraka-sthitiḥ

12120171 dakṣa-janma pracetobhyas tat-putrīṇāṁ ca santatiḥ

12120173 yato devāsura-narās tiryaṅ-naga-khagādayaḥ

12120181 tvāṣṭrasya janma-nidhanaṁ putrayoś ca diter dvijāḥ

12120183 daityeśvarasya caritaṁ prahrādasya mahātmanaḥ

12120191 manv-antarānukathanaṁ gajendrasya vimokṣaṇam

12120193 manv-antarāvatārāś ca viṣṇor hayaśirādayaḥ

12120201 kaurmaṁ mātsyaṁ nārasiṁhaṁ vāmanaṁ ca jagat-pateḥ

12120203 kṣīroda-mathanaṁ tadvad amṛtārthe divaukasām

12120211 devāsura-mahā-yuddhaṁ rāja-vaṁśānukīrtanam

12120213 ikṣvāku-janma tad-vaṁśaḥ sudyumnasya mahātmanaḥ

12120221 ilopākhyānam atroktaṁ tāropākhyānam eva ca

12120223 sūrya-vaṁśānukathanaṁ śaśādādyā nṛgādayaḥ

12120231 saukanyaṁ cātha śaryāteḥ kakutsthasya ca dhīmataḥ

12120233 khaṭvāṅgasya ca māndhātuḥ saubhareḥ sagarasya ca

12120241 rāmasya kośalendrasya caritaṁ kilbiṣāpaham

12120243 nimer aṅga-parityāgo janakānāṁ ca sambhavaḥ

12120251 rāmasya bhārgavendrasya niḥkṣatrī-karaṇaṁ bhuvaḥ

12120253 ailasya soma-vaṁśasya yayāter nahuṣasya ca

12120261 dauṣmanter bharatasyāpi śāntanos tat-sutasya ca

12120263 yayāter jyeṣṭha-putrasya yador vaṁśo’nukīrtitaḥ

12120271 yatrāvatīrṇo bhagavān kṛṣṇākhyo jagad-īśvaraḥ

12120273 vasudeva-gṛhe janma tato vṛddhiś ca gokule

12120281 tasya karmāṇy apārāṇi kīrtitāny asura-dviṣaḥ

12120283 pūtanāsu-payaḥ-pānaṁ śakaṭoccāṭanaṁ śiśoḥ

12120291 tṛṇāvartasya niṣpeṣas tathaiva baka-vatsayoḥ

[12120293 aghāsura-vadho dhātrā vatsa-pālāvagūhanam]

12120301 dhenukasya saha-bhrātuḥ pralambasya ca saṅkṣayaḥ

12120303 gopānāṁ ca paritrāṇaṁ dāvāgneḥ parisarpataḥ

12120311 damanaṁ kāliyasyāher mahāher nanda-mokṣaṇam

12120313 vrata-caryā tu kanyānāṁ yatra tuṣṭo’cyuto vrataiḥ

12120321 prasādo yajña-patnībhyo viprāṇāṁ cānutāpanam

12120323 govardhanoddhāraṇaṁ ca śakrasya surabher atha

12120331 yajñābhiṣekaḥ kṛṣṇasya strībhiḥ krīḍā ca rātriṣu

12120333 śaṅkhacūḍasya durbuddher vadho’riṣṭasya keśinaḥ

12120341 akrūrāgamanaṁ paścāt prasthānaṁ rāma-kṛṣṇayoḥ

12120343 vraja-strīṇāṁ vilāpaś ca mathurālokanaṁ tataḥ

12120351 gaja-muṣṭika-cāṇūra- kaṁsādīnāṁ tathā vadhaḥ

12120353 mṛtasyānayanaṁ sūnoḥ punaḥ sāndīpaner guroḥ

12120361 mathurāyāṁ nivasatā yadu-cakrasya yat priyam

12120363 kṛtam uddhava-rāmābhyāṁ yutena hariṇā dvijāḥ

12120371 jarāsandha-samānīta- sainyasya bahuśo vadhaḥ

12120373 ghātanaṁ yavanendrasya kuśasthalyā niveśanam

12120381 ādānaṁ pārijātasya sudharmāyāḥ surālayāt

12120383 rukmiṇyā haraṇaṁ yuddhe pramathya dviṣato hareḥ

12120391 harasya jṛmbhaṇaṁ yuddhe bāṇasya bhuja-kṛntanam

12120393 prāgjyotiṣa-patiṁ hatvā kanyānāṁ haraṇaṁ ca yat

12120401 caidya-pauṇḍraka-śālvānāṁ dantavakrasya durmateḥ

12120403 śambaro dvividaḥ pīṭho muraḥ pañcajanādayaḥ

12120411 māhātmyaṁ ca vadhas teṣāṁ vārāṇasyāś ca dāhanam

12120413 bhārāvataraṇaṁ bhūmer nimittī-kṛtya pāṇḍavān

12120421 vipra-śāpāpadeśena saṁhāraḥ sva-kulasya ca

12120423 uddhavasya ca saṁvādo vasudevasya cādbhutaḥ

12120431 yatrātma-vidyā hy akhilā proktā dharma-vinirṇayaḥ

12120433 tato martya-parityāga ātma-yogānubhāvataḥ

12120441 yuga-lakṣaṇa-vṛttiś ca kalau nṝṇām upaplavaḥ

12120443 catur-vidhaś ca pralaya utpattis tri-vidhā tathā

12120451 deha-tyāgaś ca rājarṣer viṣṇu-rātasya dhīmataḥ

12120453 śākhā-praṇayanaṁ ṛṣer mārkaṇḍeyasya sat-kathā

12120453 mahā-puruṣa-vinyāsaḥ sūryasya jagad-ātmanaḥ

12120461 iti coktaṁ dvija-śreṣṭhā yat pṛṣṭo’ham ihāsmi vaḥ

12120463 līlāvatāra-karmāṇi kīrtitānīha sarvaśaḥ

12120471 patitaḥ skhalitaś cārtaḥ kṣuttvā vā vivaśo gṛṇan

12120473 haraye nama ity uccair mucyate sarva-pātakāt

12120481 saṅkīrtyamāno bhagavān anantaḥ

12120482 śrutānubhāvo vyasanaṁ hi puṁsām

12120483 praviśya cittaṁ vidhunoty aśeṣaṁ

12120484 yathā tamo’rko’bhram ivāti-vātaḥ

12120491 mṛṣā giras tā hy asatīr asat-kathā

12120492 na kathyate yad bhagavān adhokṣajaḥ

12120493 tad eva satyaṁ tad u haiva maṅgalaṁ

12120494 tad eva puṇyaṁ bhagavad-guṇodayam

12120501 tad eva ramyaṁ ruciraṁ navaṁ navaṁ

12120502 tad eva śaśvan manaso mahotsavam

12120503 tad eva śokārṇava-śoṣaṇaṁ nṛṇāṁ

12120504 yad uttamaḥśloka-yaśo’nugīyate

12120511 na yad vacaś citra-padaṁ harer yaśo

12120512 jagat-pavitraṁ pragṛṇīta karhicit

12120513 tad dhvāṅkṣa-tīrthaṁ na tu haṁsa-sevitaṁ

12120514 yatrācyutas tatra hi sādhavo’malāḥ

12120521 tad vāg-visargo janatāgha-samplavo

12120522 yasmin prati-ślokam abaddhavaty api

12120523 nāmāny anantasya yaśo’ṅkitāni yat

12120524 śṛṇvanti gāyanti gṛṇanti sādhavaḥ

12120531 naiṣkarmyam apy acyuta-bhāva-varjitaṁ

12120532 na śobhate jñānam alaṁ nirañjanam

12120533 kutaḥ punaḥ śaśvad abhadram īśvare

12120534 na hy arpitaṁ karma yad apy anuttamam

12120541 yaśaḥ-śriyām eva pariśramaḥ paro

12120542 varṇāśramācāra-tapaḥ-śrutādiṣu

12120543 avismṛtiḥ śrīdhara-pāda-padmayor

12120544 guṇānuvāda-śravaṇādarādibhiḥ

12120551 avismṛtiḥ kṛṣṇa-padāravindayoḥ

12120552 kṣiṇoty abhadrāṇi ca śaṁ tanoti

12120553 sattvasya śuddhiṁ paramātma-bhaktiṁ

12120554 jñānaṁ ca vijñāna-virāga-yuktam

12120561 yūyaṁ dvijāgryā bata bhūri-bhāgā

12120562 yac chaśvad ātmany akhilātma-bhūtam

12120563 nārāyaṇaṁ devam adevam īśam

12120564 ajasra-bhāvā bhajatāviveśya

12120571 ahaṁ ca saṁsmārita ātma-tattvaṁ

12120572 śrutaṁ purā me paramarṣi-vaktrāt

12120573 prāyopaveśe nṛpateḥ parīkṣitaḥ

12120574 sadasy ṛṣīṇāṁ mahatāṁ ca śṛṇvatām

12120581 etad vaḥ kathitaṁ viprāḥ kathanīyoru-karmaṇaḥ

12120583 māhātmyaṁ vāsudevasya sarvāśubha-vināśanam

12120591 ya etat śrāvayen nityaṁ yāma-kṣaṇam ananya-dhīḥ

12120593 ślokam ekaṁ tad-ardhaṁ vā pādaṁ pādārdham eva vā

12120595 śraddhāvān yo’nuśṛṇuyāt punāty ātmānam eva saḥ

12120601 dvādaśyām ekādaśyāṁ vā śṛṇvann āyuṣyavān bhavet

12120603 paṭhaty anaśnan prayataḥ pūto bhavati pātakāt

12120611 puṣkare mathurāyāṁ ca dvāravatyāṁ yatātmavān

12120613 upoṣya saṁhitām etāṁ paṭhitvā mucyate bhayāt

12120621 devatā munayaḥ siddhāḥ pitaro manavo nṛpāḥ

12120623 yacchanti kāmān gṛṇataḥ śṛṇvato yasya kīrtanāt

12120631 ṛco yajūṁṣi sāmāni dvijo’dhītyānuvindate

12120633 madhu-kulyā ghṛta-kulyāḥ payaḥ-kulyāś ca tat phalam

12120641 purāṇa-saṁhitām etām adhītya prayato dvijaḥ

12120643 proktaṁ bhagavatā yat tu tat padaṁ paramaṁ vrajet

12120651 vipro’dhītyāpnuyāt prajñāṁ rājanyodadhi-mekhalām

12120653 vaiśyo nidhi-patitvaṁ ca śūdraḥ śudhyeta pātakāt

12120661 kali-mala-saṁhati-kālano’khileśo

12120662 harir itaratra na gīyate hy abhīkṣṇam

12120663 iha tu punar bhagavān aśeṣa-mūrtiḥ

12120664 paripaṭhito’nu-padaṁ kathā-prasaṅgaiḥ

12120671 tam aham ajam anantam ātma-tattvaṁ

12120672 jagad-udaya-sthiti-saṁyamātma-śaktim

12120673 dyu-patibhir aja-śakra-śaṅkarādyair

12120674 duravasita-stavam acyutaṁ nato’smi

12120681 upacita-nava-śaktibhiḥ sva ātmany

12120682 uparacita-sthira-jaṅgamālayāya

12120683 bhagavata upalabdhi-mātra-dhāmne

12120684 sura-ṛṣabhāya namaḥ sanātanāya

12120691 sva-sukha-nibhṛta-cetās tad-vyudastānya-bhāvo

12120692’py ajita-rucira-līlākṛṣṭa-sāras tadīyam

12120693 vyatanuta kṛpayā yas tattva-dīpaṁ purāṇaṁ

12120694 tam akhila-vṛjina-ghnaṁ vyāsa-sūnuṁ nato’smi

1213001 sūta uvāca

12130011 yaṁ brahmā varuṇendra-rudra-marutaḥ stunvanti divyaiḥ stavair

12130012 vedaiḥ sāṅga-pada-kramopaniṣadair gāyanti yaṁ sāma-gāḥ

12130013 dhyānāvasthita-tad-gatena manasā paśyanti yaṁ yogino

12130014 yasyāntaṁ na viduḥ surāsura-gaṇā devāya tasmai namaḥ

12130021 pṛṣṭhe bhrāmyad amanda-mandara-giri-grāvāgra-kaṇḍūyanān

12130022 nidrāloḥ kamaṭhākṛter bhagavataḥ śvāsānilāḥ pāntu vaḥ

12130023 yat-saṁskāra-kalānuvartana-vaśād velā-nibhenāmbhasāṁ

12130024 yātāyātam atandritaṁ jala-nidher nādyāpi viśrāmyati

12130031 purāṇa-saṅkhyā-sambhūtim asya vācya-prayojane

12130033 dānaṁ dānasya māhātmyaṁ pāṭhādeś ca nibodhata

12130041 brāhmaṁ daśa sahasrāṇi pādmaṁ pañcona-ṣaṣṭi ca

12130043 śrī-vaiṣṇavaṁ trayo-viṁśac catur-viṁśati śaivakam

12130051 daśāṣṭau śrī-bhāgavataṁ nāradaṁ pañca-viṁśati

12130053 mārkaṇḍaṁ nava vāhnaṁ ca daśa-pañca catuḥ-śatam

12130061 catur-daśa bhaviṣyaṁ syāt tathā pañca-śatāni ca

12130063 daśāṣṭau brahma-vaivartaṁ laiṅgam ekādaśaiva tu

12130071 catur-viṁśati vārāham ekāśīti-sahasrakam

12130073 skāndaṁ śataṁ tathā caikaṁ vāmanaṁ daśa kīrtitam

12130081 kaurmaṁ sapta-daśākhyātaṁ mātsyaṁ tat tu catur-daśa

12130083 ekona-viṁśat sauparṇaṁ brahmāṇḍaṁ dvādaśaiva tu

12130091 evaṁ purāṇa-sandohaś catur-lakṣa udāhṛtaḥ

12130093 tatrāṣṭādaśa-sāhasraṁ śrī-bhāgavatam iṣyate

12130101 idaṁ bhagavatā pūrvaṁ brahmaṇe nābhi-paṅkaje

12130103 sthitāya bhava-bhītāya kāruṇyāt samprakāśitam

12130111 ādi-madhyāvasāneṣu vairāgyākhyāna-saṁyutam

12130113 hari-līlā-kathā-vrātā- mṛtānandita-sat-suram

12130121 sarva-vedānta-sāraṁ yad brahmātmaikatva-lakṣaṇam

12130123 vastv advitīyaṁ tan-niṣṭhaṁ kaivalyaika-prayojanam

12130131 prauṣṭhapadyāṁ paurṇamāsyāṁ hema-siṁha-samanvitam

12130133 dadāti yo bhāgavataṁ sa yāti paramāṁ gatim

12130141 rājante tāvad anyāni purāṇāni satāṁ gaṇe

12130143 yāvad bhāgavataṁ naiva śrūyate’mṛta-sāgaram

12130151 sarva-vedānta-sāraṁ hi śrī-bhāgavatam iṣyate

12130153 tad-rasāmṛta-tṛptasya nānyatra syād ratiḥ kvacit

12130161 nimna-gānāṁ yathā gaṅgā devānām acyuto yathā

12130163 vaiṣṇavānāṁ yathā śambhuḥ purāṇānām idaṁ tathā

12130171 kṣetrāṇāṁ caiva sarveṣāṁ yathā kāśī hy anuttamā

12130173 tathā purāṇa-vrātānāṁ śrīmad-bhāgavataṁ dvijāḥ

12130181 śrīmad-bhāgavataṁ purāṇam amalaṁ yad vaiṣṇavānāṁ priyaṁ

12130182 yasmin pāramahaṁsyam ekam amalaṁ jñānaṁ paraṁ gīyate

12130183 tatra jñāna-virāga-bhakti-sahitaṁ naiṣkarmyam āviṣkṛtaṁ

12130184 tac chṛṇvan su-paṭhan vicāraṇa-paro bhaktyā vimucyen naraḥ

12130191 kasmai yena vibhāsito’yam atulo jñāna-pradīpaḥ purā

12130192 tad-rūpeṇa ca nāradāya munaye kṛṣṇāya tad-rūpiṇā

12130193 yogīndrāya tad-ātmanātha bhagavad-rātāya kāruṇyatas

12130194 tac chuddhaṁ vimalaṁ viśokam amṛtaṁ satyaṁ paraṁ dhīmahi

12130201 namas tasmai bhagavate vāsudevāya sākṣiṇe

12130203 ya idaṁ kṛpayā kasmai vyācacakṣe mumukṣave

12130211 yogīndrāya namas tasmai śukāya brahma-rūpiṇe

12130213 saṁsāra-sarpa-daṣṭaṁ yo viṣṇu-rātam amūmucat

12130221 bhave bhave yathā bhaktiḥ pādayos tava jāyate

12130223 tathā kuruṣva deveśa nāthas tvaṁ no yataḥ prabho

12130231 nāma-saṅkīrtanaṁ yasya sarva-pāpa-praṇāśanam

12130233 praṇāmo duḥkha-śamanas taṁ namāmi hariṁ param